
1 1 até néné surat paninikat tubut 
Jesus Kristus, punuteteu Dapid, 
samba punuteteu Abraham. Barania 
kai Abraham, pat aili kai Dapid, oninda 
taikebbukat Jesus iaté 

2 Si Abraham, si Isak, si Jakob, si Juda 
sambat sasarainania, si Peres sambat 
si Sera (inanda sipuoni si Tamar), 
si Hesron, si Aram, si Aminadab, si 
Nahason, si Salmon, si Boas (inania, 
sipuoni si Rahab), si Obet (inania, 
sipuoni si Rut), si Isai, samba Rimata 
Dapid 

3 (1:2) 

(12) 

>(1:2) 

6 Barania kai Dapid ka tetret arajau- 
jauaké sia ka laggai Babel, oninda iaté: 
si Salomo (inania iaté sipulumang'aké 
si Uria), si Rehabeam, si Abia, si Asa, si 
Josapat, si Joram, si Usia, si Jotam, si 
Akas, si Hiskia, si Manase, si Amon, si 
Josia, si Jekonia sambat sasarainania 

7 (1:6) 

8(1:6) 

9(1:6) 

10(1:6) 

11(1:6) 

12 Barania arajau-jauaké bangsa Israel 
ka Laggai Babel teret pututukat matat 
Jesus, oninda iaté néné: si Jekonia, 
si Salatiel, si Serubabel si Abihud, si 
Eliakim, si Asor, si Sadok, si Akim, si 
Eliud, si Eliasar, si Mattan, si Jakob, si 
Josep simanteu Maria, Samba si Maria 
néné te, amasitútúaké matat Jesus, 
sipuoni Kristus 

13(1:12) 

I (1412) 

15(1:12) 

16(1:12) 

17 Oto barania kai Abraham pat aili kai 
Dapid, pulu epat ngareddenan leú et. 
Iageti barania kai Dapid pat aili ka tetret 
arajau-jauaké bangsa Israel ka laggai 
Babel, pulu epat ngareddenan leú sia. 
Ialeú et barania arajau-jauaké bangsa 
Israel ka laggai Babel pat aili putútukat 
matat Kristus, pulu epat ngareddenan 
leú et sia 

18 Pagalaiat putútukat matat Jesus 
Kristus geti, kisé lé: Si Maria inania, ai 

peilé nia mututunangan kai Josep, elé 
tapei amukebbukat sia, amusuruket'an 
nia si Maria néné. Tápoi ka sia si Josep, 
tá iagai kababarania ka Ketsat Sipunenan 
suruket Maria néné 

19Si Josep tunangan Maria néné, 
simasurú ka arat lé nia. Kalulut néné, 
isiakénangan itakkiaké pututunanganda 
si Maria. Tápoi sipinakele lé igagalai 
si Josep, isurú buí imaila si Maria ka 
tubudda siberikabaga 

20 Ai peilé ipaaatu si Josep kipa igagalai, 
pangamutnangan. Ka pangamutetnia, 
aiitsó sara Malaikat Tuhan, sipasikukua 
ka matania kisé, "Josep, punuteteu 
Dapid, buí numalotó nualá si Maria 
sikalalepnu; aipoí sibara ka Ketsat 
Sipunenan lé suruketnia 

21 Ttutútúaké te si Maria sara toga 
simanteu. Kaunungan oninia Jesus; 
ipaaarau poí bangsania, rabela ka 
ukuman jodda. 

22 Aibara kelé néné geti, bulé ipuaili 

lé kelé ka sikuat Tuhan ka siniboira tai 
nabinia kisé 

23 "Mususuruket te sara siokkó, 
tú-túakénangan matat sara toga 
simanteu. Kaunangan oninia Immanuel." 

(Immanuel, iaté nga-ngan Ibrani, 
katukolobatnia, iaté, "Ai Taikamanua ka 
talagatta". 

24 Oto kelé aitusuru si Josep, 
galaiakénangan kelé sikuat malaikat 
Tuhan ka matania. Alánangan leú si 
Maria sikalalepnia 

25 Tápoi burúna aipusuruket si Maria, 
taipaagai lé sia simanteunia si Josep. 
Kelé aiputútú matat toga, kaunangan 
oninia Jesus. 

2 t Kudduat putútukat matat Jesus, 

iaté ka Betlehem ka propinsi Judea, 
ka tetret aimuririmata si Herodes. Ka 
tetret nenda leú et, oi sia piga pá ka 
Jerusalem sibabara ka kabelaiat sulu, 
iaté siagai masipatup-tup toggaiat sibara 
ka panyanyat 

2 Kaipa sia ei masinou-nou, 
kuaddangan, "Kaipa nia nenda 
toga, sipututútú mata, sibailiu rimatadda 
tai Jahudi? Akuitsó poí kai aibela 
panyanyatnia ka isit kabelaiat sulu. Iaté 
lulunia akuoi kai murappo ka matania. 

3 Bulat atugégéan nia simakopé Rimata 
Herodes, aiarep sikuadda néné. Beri leú 
sia tai Jerusalem, atugégé leú et sia ka 
sia 

4Iageti kuanangan ka matadda 
sangamberidda tai Imam sabeu samba 
tai guru paamianda tai Jahudi bulé 
raei parurú. Oto nou-nounangan sia, 
kuanangan ka matadda, "Kaipa siagaimui 
ka kam ipututútú matat Rimata siripot 
sitonéakenen Taikamanua? 

> Alegiddangan nia, pelé nga-nganda, 
"Ka laggai Betlehem ka Judea. Kelé 
sinurat'akenen sara nabi, sipasikukua 
kisé 

6'Ekeu Betlehem, ka propinsi Judea, 
bulat tá te tuooniaké ekeu sara laggai 
sigoisó ka talagat palagga-laggai sabeu 
ka Judea. Kekeu lé poí ibabara sara 
rimata sipanei-nei bangsaku Israel.' 

7 Kelé aiarep katukolobat sikuadda néné 
si Herodes, sogainangan leú sia sibabara 
ka kabelaiat sulu siagai masipatup-tup 
toggaiat sibara ka panyanyat, sipinakele. 
Isénangan leú sia pigamoi aimatoilá 
panyanyat nenda 

8 Iageti koiniakénangan sia raei ka 
Betlehem, patonénangan sia pelé 
nga-ngania, "Kenan'an kam, kau ipulelek 
lé nugaba kam nia sikolik. Oto ké 
anusesengan geti kam nia, oi kam 

nusegéaké kam nia ka matakku, bulé 
kuei kaku murappo ka matania. 

9Lepá eirangan leú et. Iageti 
pusumbulatnangan leú mitsá panyanyat 
siitsóra siboikí ka kabelaiat sulu. Bulat 
simakopé angkat bagadda masiitsó 
ipusumbulat mitsa panyanyat nenda. 
Tutrangan panyanyat, tottorot segé bulat 
ka ipot lalep kudduat sikolik, ari-aipuari 
ka sia panyanyat 

10 (2:9) 

11 Iageti gurú sia ka bagat lalep, 
itsórangan sikolik sambat inania si Maria, 
purappoddangan ka matat toga nenda, 
lepa gau-gaurangan kudduat bibiletda, 
kaurangan leú panguruatda ka tubunia, 
iaté, mas, kumanyan, samba mir 

12 Iageti patonénangan leú sia 
Taikamanua ka bagat pangamutet, 
bulé buí rasok-sok nia mitsá ka tubut 
Herodes. Bailiu ka enungan bageian lé 
arapuenung, ratoili ka laggaira 

13 Oto kuruk tei-teira sia siagai 
masipatup-tup toggaiat ka panyanyat, 
patoilánangan tubunia malaikat Tuhan 
ka tubut Josep ka pangamutetnia. 
Sipasikukua ka matania kisé, "Ai te 
iisiaké si Herodes igaba sikolik, bulé 

imateiaké nia. Suruaké ekeu, abbit nia 
sikolik karuadda inania, kenan kam 
mujau-jau ka laggai Misir. Iageti kuddu 
kam sedda, teret kuakku nia mitsá ka 
matamuli. 

14 Tageti tusurunangan leú et si Josep; 
soibó nia nenda leú et, abbitnangan 
sikolik ruadda inania, raei mujau-jau ka 
laggai Misir 

15 Oto kuddu sia sedda teret langóna 
si Herodes. Bulé ipuaili kelé ka sikuat 
Tuhan, sisegéakenenda tai nabinia, 
sipasikukua kisé, "Kusosogai Togakku ka 
laggai Misir. 

16 Kelé aiagai nia si Herodes patatajudda 
nia sia siagai masipatup-tup toggaiat 
sibara ka panyanyat, iaté sia sibabara 
ka kabelaiat sulu, pugolúnangan leú et 
simakopé. Iageti koiniakénangan sia 
raei masipamatei sangamberi tatoga 
simanteu, ka laggai Betlehem sambat 
ka laggai simalegre sedda, barana ka 
sirua ngarura, pat aili ka sigoisó. Siripot 
ujut aiiséaké nia si Herodes ka tubudda 
siagai masipatup-tup toggaiat sibara 
ka panyanyat, pagalaiat gogoi araitsó 
aimatoilá panyanyat nenda 

17 Bulé ipuaili kelé ka siniboi Nabi 
Jeremias, sipasikukua kisé 

18 "Maarep ka Rama rapului-lui, 
rapureu-reu baga samba rapugeri. 
Isoibi si Rahel tatogania, pat táan iagai 
pusuibi bagania, beringan pol sia sara 
sipulelegei. 

19 Kelé ailangó nia si Herodes, 
patoilánangan mitsá tubunia malaikat 
Tuhan kai Josep ka Misir, ka pangamutet 

20 Kuanangan ka matania malaika, 
"Suruaké ekeu, abbit sikolik karuadda 
inania, nutoili kam mitsa ka Israel. 
Ailangóan poí nia sipasiiisiaké 
masimateiaké sikolik. 

21 Iageti suru nia si Josep, abbitnangan 
leú et sikolik karuadda inania si Maria, 
toili sia ka Israel 

22 Tápoi kelé aiarep nia si Josep, si 
Arkelaus togat Herodes'an lé amurimata 
ka propinsi Judea sailit ukkuinia si 
Herodes, bara lotónia mei sedda. Tápoi 
kelé aioi mitsá patonekat Tuhan ka 
pangamutetnia, bailiu ka Galileangan lé 
araei 

23 Kuddu nia ka sara laggai sipuoni 
Natsaret. Bulé ipuaili kelé ka sipoiliatda 

tai nabi, pagalaiat tubunia sikolik néné, 
"Ituoniaké nia tai Natsaret." 
1 Ka tetret nenda, oi si Johannes 
Sipasiraraú ka simatangeu ka Judea 
mungantoman 

2 Kuanangan kisé, "Bauaké kam 
paatuatmui, amalegrengan poí 
Purimataat Taikamanua! 

3Si Johannes néné te, sikuat Nabi 
Jesayas ka ngantomannia, sipasikukua 
kisé, "Maarep nga-nga sipusosoga 
ka simatangeu, sipasikukua, 'Patarek 
kam enungan Tuhan; pagaktuk kam 
enungannia.' 

4 Bulut onta lé leppeinia si Johannes. 
Akkik tengania kulit, kannia sin samba 
suat mani 

> Maigi sia siooi sibabara ka Jerusalem, 
samba sibabara ka propinsi Judea, samba 
leú sia sibabara ka sanganantat riringan 
bet-bet Oinan Jordan, masiailiaké si 
Johannes 

6 Seseakérangan jo sigalaira, iageti 
raúnangan sia si Johannes ka Oinan 
Jordan 

7 Ka sia tai Parise samba tai Saduki leú, 
maigi sia amei masiailiaké si Johannes, 
maniddou bulé iraú sia ka sia. Tápoi 

kelé aiitso sia si Johannes, kuanangan 
ka matadda, "Ale kam sirimanua sikataí 
paraboat! Kasei amasikua ka matamui, 
kaooinia nukatsliaké kam tubumui ké 
iaili tetrenia ibara ukuman Taikamanua 

8 Patoilá kam ka paraboatmui, 
katubabaunia paatuatmui 

Buí nukua kam ka paatuatmui, 
momoi nubelaaké kam tubumui ka 
ukuman Taikamanua, nukaróaké kam 
putataikebbukatmuinia si Abraham. Bulé 
nuagai kam nia; ka sia Taikamanua, 
momoi ibaraaké sapunuteteu Abraham 
sibara ka bukkú néné 

10 Amatarek'an te baliok ka pailakkik 
loiná, masitadde pat alá ungatnia. 
Aipoí senen loiná sitaibuaaké simaerú, 
tutatadde lé, itugik-gik'aké nia ka api 

11 Aku kaku oinan lé kuraraúaké ka 
tubumui, kelé sara toggaiat babauakémui 
paatuatmui; tápoi nia geti ka sia siooi 
kuruk tei-teiku, Ketsat Sipunenan samba 
api lé iraraúaké ka tubumui. Nia peilé 
poi abeu tiboi tubu ka tubukku. Beri 
masiabbit tarangainia, ta mateú aku 

12Ka kabeinia ai sasat-sat, masisósó 
sangamberinia gandum pat liná. Iageti 
gandum sibara baga, irurúaké ka 

gudang, tapoi sipaga geti, iruruaké, bulé 
itulabóaké ka api sitaipepé. 

13 Ka tetret nenda, amei leú et nia ka sia 
Jesus barania ka Galilea, iailiaké Oinan 
Jordan, masitaget'aké si Johannes, 
itiddou, bulé iraú nia ka sia 

14Tápoi aikeraaké lé nia si Johannes, 
kuanangan ka matat Jesus, "Ekeu lé 
siripokatnia iraraú aku, Ukkui, tá aku 
iraraú ekeu. 

15> Tápoi kuana lé ka matat Johannes, 
Jesus, "Eddangan nia nugalaiaké 
nia boiki kineneiget, kisedda lé poli 
mateú ka sita, tagalaiaké siobat bagat 
Taikamanua." Iageti raúnangan nia si 
Johannes 

16Lepána lé aituraú Jesus, 
olaakénangan itusakai ka leleu. 

Iageti tulut buká-aitubuká manua, 
itsónangan itugorosot Ketsat Sipunenan, 
kelé mutubu marpati, tuleu ka tubunia 

17 Iageti maarepnangan nga-ngan 
Taikamanua, sipasikukua, "Nia té néné 
Togakku, kilibet bagakku,samba siobat 
bagakku." 

4 1 Lepá abbitnangan leú Jesus Ketsat 
Sipunenan, ka simatangeu, isibo nia 
Sanitu 

2 Epat ngapulu ngagogoi epat ngapulu 
ngasoibó burúnia sedda Jesus, 
taipukokom. Iageti malajenangan leú et 

3Oinangan leú Sanitu ka tubunia 
kuanangan ka matania, "Ké Togat 
Taikamanua baí nia ekeu, tá isoppi ioi 
nukua ka bukkú néné, ibailiu nia roti. 

4Tápoi alegina lé nia Jesus, ikua 

ka matat Sanitu, "Atusurat'akéan ka 
Buko Sipunenan sipasikukua kisé: Tá 
sarat roti iririmanuaaké sirimanua, 
tápoi beri leú et tiboiet Taikamanua 
sibebela ka ngu-ngunia, iririmanuaaké 
leú sirimanua. 

5Lepá abbitnangan nia mitsá Sanitu, 
Jesus, ka Jerusalem, ka laggai 
Sipunenan. Rióakénangan nia ka tei-tei 
Uman Taikamanua 

6Kuanangan ka matania Sanitu, 

"Ké Togat Taikamanua baí nia ekeu, 

tá isoppi ioi nuribbaiaké tubum ka 
polak, atusurat'akéan poí ka Buko 
Sipunenan sipasikukua kisé: 'Ikokoiniaké 
te Taikamanua samalaikania masijago 
ekeu, rabeilá ekeu, buí itusok-sok rerem 
ka bukkú.' 

7 Kuanangan ka matania Jesus, "Ka 
bagat Buko Sipunenan leú ai atusurat'aké 
kisé, 'Buí nusibo si Tuhan Taikamanuam.' 

8Iageti abbitnangan nia mitsá 
Sanitu ka uddut leleu simakopé buak. 
Patoilánangan ka matania sangamberi 
purimataat polak, samba sangamberi 
pukayoatnia 

9 Kuanangan ka matat Jesus, Sanitu, 
"Kuaaké sangamberinia néné kekeu, ké 
murappo ekeu masipaniddogi aku. 

10 Tápoi kuanangan ka matania Jesus, 
"Kenan ka tui-tui Sanitu! Aipoí sarat si 
Tuhan lé paniddogietnu, samba sarania 
lé reddenennu! 

11 Tageti tui nia Sanitu, ikaddiuaké 
Jesus. Lepa oirangan leú et samalaika 
rapuuku nia 

12 Kelé aiarep nia Jesus gugurúakéra si 
Johannes ka bagat penjara, tui nia iei ka 
Galilea iareuaké tubunia 

13 Tui-tui nia iei ka Natsaret, kuddu nia 
ka Kapernaum ka bet-bet Paot Galilea, 
ka laggaira tai Sebulon samba tai Naptali 

14 Aigalaiaké kelé néné Jesus, bulé 
ipuaili ka siniboi Nabi Jesayas sipasikukua 
kisé 

1> "Polakra tai Sebulon samba polakra 
tai Naptali, ka enungan sieei ka paó, 
ka silat Oinan Jordan, iaté ka Galilea, 
polakra sipuarat sabulungan 

16 Bangsa sipukukuddu ka pugepgeman 
araitsóan pató simatoro! Sia sikukuddu 
ka tei ailiggou kamateiat abelangan ka 
sia toro! 

17 Ka tetret nenda te aitaddaaké 
nia Jesus mungantoman, pelé nga- 
ngania, "Bauaké kam paatuatmui, aipoí 
amalegrengan iaili tetrenia ioi Purimataat 
Taikamanua! 

18 Ai nia mueenung Jesus ka bet-bet 
Paot Galilea, itsónangan rua sia sipasiiba, 
iaté si Simon (sipuoni si Petrus), ruadda 
baginia si Andareas. Ai sia mujajalo 
masigaba iba ka paó 

19 Kuanangan ka matadda Jesus, 
"Konan kam, tut kam Aku. Bulé 
kugelaiaké kam masijalo sirimanua. 

20 Tageti kaddiuakérangan jalodda, ei 
sia masitut Jesus 

21 Aiririu-riuaké ipuenung Jesus, 
itsónangan leú mitsá tairua sabagei, 
iaté si Jakobus sambat si Johannes, 
tatogat Sebedeus, ai sia ka bagat abak, 
masisusubbai jalodda, kateludda ukkuira 

si Sebedeus. lageti sogainangan sia ka 
sia Jesus 

22 Oto kaddiuakérangan abak sambat 
ukkuira, ei sia ratut Jesus 

23 Iageti gejenginangan sangaliot 
laggai Galilea, Jesus, bulé iei 
mungantoman ka senen uma parurukat, 
masisegéaké Katuareman Simaerú, 
masipakolou puririmata nia Taikamanua. 
Aleakénangan leú sia simabesí samba 
sikataí tubu kalulut oringen sikataí 
siorikra 

24 Tageti maarepnangan kerek Jesus 
ka sangaliot laggai Siria; bulat makopé 
igidda sieei masiailiaké nia. Abbitrangan 
leú sia sipangongorik sene ngamata besí 
samba simareu-reu baga, sipinasaileura 
sanitu, siroró, samba simasakit, ka 
matat Jesus, iageti aleakénangan sia 
sangamberidda 

25 Oto ka tetret nenda, bulat maigi sia 
sipasitutut Jesus. Ai sibabara ka Galilea, 
sibabara ka Dekapolis, sibabara ka 
Jerusalem, sibabara ka Judea, samba sia 
siooi sibabara ka silat Jordan. 

5 1 Kelé aiitsó sirimanua simigi Jesus, 

panatranangan leú et ka leleu. 

Lelekna lé aipuuddet, oirangan leú et 
sipasiuluinia muuddet ka bébénia 

“Iageti taddaakénangan nia Jesus 
ipangantoman sia, pelé nga-ngania 

3"Mauktuk te sia sitaimaró baga ka 
tubuna, sarat Taikamanua lé rakakaroni 
baga lepá; aipoí sia te oniakenen 
sikauman Taikamanua 

4 Mauktuk te sia sipurereureu baga; 
ipususuibi poí sia Taikamanua 

> Mauktuk te sia simarepé paatuat; 
ikakau poí ka sia Taikamanua, apa 
sitonéakenennia ka tubudda 

6 Mauktuk te sia simarepdem baga 
masigalaiaké siobat bagat Taikamanua; 
ikakau poí ka sia Taikamanua, apa 
kiddiyet bagadda 

7 Mauktuk te sia simakaté baga ka 
tubudda sirimanua sabagei; ipukakateki 
leú poí sia baga ka sia Taikamanua 

#Mauktuk te sia simaliná paatuat; 
raaagai poí Taikamanua 

9Mauktuk te sia sipaaban'aké 
sirimanua; iooniaké pol sia Taikamanua 
bakkat Togania 

10 Mauktuk te sia sipasioorik paoreat 
kalulut pasigagalaiakéra siobat bagat 

Taikamanua; aipoí sia néné te oniakenen 
Sikauman Taikamanua 

11 Mauktuk te kam ké raasá, rapaorei, 
elé rapaloloi kam kalulut aku 

12 Beri sia tai nabi sipuboboikí ka kam 
leu poli, kelé kisedda leú te arapaoreji 
sia. Oto kau imaangká samba imagora 
bagamui, bulat abeu poí upa siloketmui 
sinarek'akenen Taikamanua akenenia ka 
tubumui. 

13 "Garapda taikapolak te kam. Oto ké 
maleu baí garap, apangan lé tukakau 
pasikalónia mitsa? Táan anai kauta 
nia, ribbaiakenen'an lé, rapaperaki nia 
sirimanua 

14 Sipatóaké taikapolak te kam. Ta 
momoi ta imatoilá laggai sikukuddu ka 
uddut leleu 

15 Beri poli sia sara sirimanua, lepa 
aratunam alito, tabborangan nia 
bulukbuk. Tapoi ka katusaggaat 
alito lé rakakau nia, bulé itoroi sia 
sangamberidda sikukuddu ka bagat lalep 

16 Oto buítá kisedda leú te iputoro 
patómui ka kam, ka matadda sirimanua, 
bulé raigbuk sigalaiacenenmui simaerú, 
raumun'aké Ukkuimui sikuddu ka 
manua. 

17 "Buí ikua ka bagamui, kaooiku néné, 
iaté masitatáaké surukat Mose samba 
nganturatda tai nabi. Tá masitatáaké 
akuoi, tápoi masikolouaké lé, bulé 
imakolou ka bagamui apa bulat bagat 
surukat 

18 Bulé nuagai kam nia, Beri sara takat 
elé gurit bulat sigoisó nia ka surukat tá 
tutatatáaké, ké ai peilé manua sambat 
polak, teret ipuaili sangamberi siniboinia 

19 Oto kalulut néné, kasei sipasabau 
surukat beri sigoisó nia, lepá 
gelaiakénangan nia ka sabagei, 
bulé ragalaiaké nia ka sia kelé kisedda 
leú et, sia té oniakenen sigoisó ka 
talagat paamian Taikamanua. Kisedda 
leú et, kasei sireddet surukat, samba 
sipasigegelaiaké nia ka sabagei, bulé 
ragalaiaké nia ka sia kelé kisedda leú 
et, sia té oniakenen siabeu ka talagat 
paamian Taikamanua 

20 Taleú et, ké tá isaliu putotopitmui 
masigalaiaké sangamberi siobat bagat 
Taikamanua, belé peilé tai Parise samba 
tai guru paamianda tai Jahudi, bulat 
buji bagamui ituoniaké kam sapaamian 
Taikamanua! 

21 "Kelé siagaimui singantruakenenda 
taikebbukatta, arakua kisé: Buí 
nupamatei; kasei sipamamatei, buítá 
tuukum'aké 

22 Tápoi kineneiget geti aku masikua ka 
matamui, kasei masipugoluki sirimanua 
sabagei, buita tutaroaké nia ka matadda 
tai Mahkama Puaranan. Ialeú et, kasei 
sipasikukua ka sirimanua sabagei, 'bulat 
tá nuagai arat,' mateúan turibbaiaké nia 
ka api narako 

23 Oto kalulut néné, ké ai baí 
ka talagamui sieei masitaroaké 
panguruatnia ka matat Taikamanua, 
tápoi ai nia memei, reodemnangan ai sia 
simaasá baga ka tubunia 

24 buítá igalak'aké boikí panguruatnia 
ka uddut langgatan, iei masitiddou 
paaban ka tubut simaasá baga ka 
tubunia. Alepáan geti arapaaban, 
iapeité iei masitaroaké panguruatnia ka 
Taikamanua 

25 Ké ai sigelai masinganduaké kam ka 
tubudda tai mahkama, ai peilé nia memei 
masiailiaké tai mahkama, olaakénungan 
kekeu mei nuailiaké nia ka enungan, 
nutiddou nupaaban kam, bulé buían 
iriu-riuaké iei pangandu ka tubut hakim. 

Aipoí, ké tá kisedda baí nugalai kam, 
puriu-riunangan leú raei masinganduaké 
kam ka hakim; oto taroakérangan leú et 
kam ka tai polisi. Iageti tai polisingan 
mitsá guruaké kam ka bagat penjara 

26 até né repdemenmui, Bulat táan te 
rabebelaaké kam ka bagat penjara, teret 
kapplu nia nutebui kam utakmui. 

27 "Kelé siagaimui leú, ai nganturat 
sipasikukua, kisé: Buí nupaelet 

28 Kineneiget geti, aku masikua ka 
matamui, kasei lé masiritúaké sara 
tainanalep, kalulut tutut bagania ka 
tubut sinanalep néné, apaelet'án nia ka 
paatuatnia 

23 Oto ké matam sikattoet baí 
masitubbui ekeu mugalai jo, kiok, 
giggik'akénungan nia! Maerú peilé tá 
bara sara laddou tubum. Aipoí sara pei 
te kopet kataí nia, ké ka sangamuinet 
tubum turibbaiaké ka api narako 

30 Ké kabeinu sikattoet baí itubbui ekeu 
mugalai jo, tippú, giggik'akénungan nia! 
Aipoí maerú peilé sitá silá kabei ekeu. 
Makopéan lé kataí nia ké ka sangamuinet 
tubum tugurúaké ka api narako. 

31 "Ai leú te nganturat sipasikukua kisé: 
Kasei sigalak sinanalepnia, kau ikau 

surat pagalangan ka tubut sinanalep 
sigalaknia 

32 Tápoi kineneiget geti, aku masikua 
ka matamui: Kasei sigalak sinanalepnia, 
ké tá baí kalulut paelenan, nia lé 
aipaelet'aké sinanalepnia, ké mutalimou 
nia ka taimanteu bagei. Kisedda leú et, 
sipalalep'aké sinanalep sigalak néné leú, 
sipaeelet leú te nia ka sia ituooniaké. 

33 "Kelé siagaimui, taikebbukatta 
arangantruaké kisé: Buítá 

nugalaiaké palelengannu sikuam. 
Oto buítá nugalaiaké palelengannu 
sisuppaakenennu ka matat Taikamanua 

34 Tápoi kineneiget geti, aku masikua ka 
matamui: bulat bui nupusuppa kam; elé 
ka tubut manua; uddenan Taikamanua 
lé poli 

35elé ka tubut polak; aipoí bongan 
reret Taikamanua leú et; elé mitsá ka 
tubut laggai Jerusalem; aipoí sedda lé 
poí kudduat Rimata sabeu 

36Ialeú et buí nupusuppa kam ka 
tubut uténu; aipoí beri sangantaili alai 
ka utémui, tá momoi nubulauaké elé 
nupusúaké kam nia 

37 Ké nukua 'Oo', kau bulat sibulatnia, 
oo; ké nukua 'Tá', kau bulat sibulatnia, 

ta; nupabara lé, páan te, ka sanitungan 
lé te nenda aibara. 

38 "Ai leú te mitsá nganturat sipasikukua 
kisé: mata, tulumun'aké ka mata; sot, 
tulumun'aké ka sot 

39Tápoi kineneiget geti, aku masikua 
ka matamui: buí nulumun'aké kam sia 
sigalai jo ka tubumui. Tápoi galaiakenen 
geti ka tubudda, iaté: ké ratipak bailatnu 
sikattoet, bá leú kekera itipak bailatnu 
sikatsiu 

40 Ké ranganduaké kam ka sipasiukum, 
kalulut bebesiakéra leppeimui, bá 
kekera kam; kau leú kam mitsá sambat 
leppeimui sabeu 

41 Ké rapaksa kam sauté nuabbit kam 
bibiletda sanga kilometer reunannia, 
abbitmuian nia, pat aili rua ngakilometer 

42 Kau kam ka sia siooi maniddou apa 
pá ka tubumui. Buí nupisik'aké kam sia, 
siooi masibale apa pa ka tubumui. 

43 "Kisedda leú kelé siagaimui, ai bagei 
nganturat sipasikukua kisé: kau imakaté 
bagamui ka tubudda saaleimui. Tápoi ka 
tubudda geti saggakmui, kau imalagá 
bagamui 

44 Tápoi kineneiget geti, aku masikua 
ka matamui: kau imakaté bagamui ka tai 

saggakmui. Tiddouaké kam sia sipaorei 
kam ka tubut Ukkui Taikamanua 

4> bulé ituoniaké kam tatogat Ukkuimui 
sikuddu ka manua. Aipoí makeré lé 
ibelaaké sulunia Taikamanua, ka tubudda 
sirimanua simaerú paraboat samba ka 
tubudda sikataí paraboat. Urat leú, iaaké 
ka sirimanua simaroipo baga samba ka 
sirimanua sijo 

46 Ké sarat sia simakaté baga ka 
tubumui lé baí nupukateki kam baga, oto 
apangan lé lulunia iaaké sili Taikamanua 
ka tubumui, kelé silit erut sigalaimui? 
Tá pá kisedda leú et ragagalaiaké ka sia 
sipuukú pajá 

47 Ké sarat saaleimui lé nuparororoaké 
kam, apangan lé umun'akenen kalulut 
saliu sigalaiakenenmui simaerú ka kam? 
Beri ka sia sipuarat sabulungan leú, 
kisedda leú et ragagalaiaké 

48 Bulat masun nuntut bagat 
Taikamanua ka tubudda sirimanua. 
Oto buitá kisedda leú te ka kam 
nugagalaiaké kam." 

1 "Jago kam, buí nupatoilá kam 
ukut bagamui muarat, ka matadda 

siberikabaga, bulé ibara igbungenda 
sirimanua. Ké kisedda baí nugalai kam, 

taiakénangan upamui Ukkuimui ka 
manua 

2laleu et ké nukau kam panguruatmui 
ka simageba, ba paaarep kam nia ka 
sabagei, kelé simarei-rei ragalaiaké 
sipatataju. Ka uma parurukat samba ka 
enungan sabeu lé ragagalaiaké nia, bulé 
raumun sia sirimanua. Bulat kukua nia 
ka matamui, páan, arasilóan upadda 

3Tápoi kam geti ka kam, ké nukau kam 
panguruatmui, kau sipinakele; pat beri 
sia sara siagai nia 

4Eddangan tá raagai nia kasei pá 
sigalaiakenenmui, sarat Ukkuimui 
sikuddu ka manua lé iagai nia, lepá. 
Aipoí, ai lé iiitsó sigalaiakenenmui 
sipinalipput nenda, samba upamui leú, 
iaaké. 

>"Ké maniddou kam, buí nuului kam 
kelé sigalaiacenenda sipatataju. Ka sia 
poí bulat raobá maniddou sipuririó ka 
uma parurukat, samba ka parubaiat 
enungan, bulé raigbuk sia sirimanua. 
Bulat kukua nia ka matamui, niangan té 
nenda upadda, lepá 

6Tápoi ké maniddou kam ka kam, 
gurúaké lé kam ka bagat bili; lekkre 
matatbaliu, paniddoumuian ka tubut 

Ukkuimui sikuddu ka simalipput. 
laaké poli upamui Ukkuimui siitsó 
sigalaiacenenmui sipinalipput 

/Ké maniddou kam, kila maole 
kuanenmui, kelé sipuarat sabulungan. 
Ka bagadda poí ka sia, kalulut nantat 
paniddogat lé, iaarepi sia Taikamanua 

Soto bulat buí nuului kam sia. Ai lé 
pol iaagai Ukkuimui, simagulai ka kam. 
Ainangan tá nutitiddou kam, aiagaian 
kiddiyetmui 

Oto ké maniddou kam, kisé lé 
nukukua kam, 'Ukkuimai ka manua: 
Ekeu lé saram Taikamanua. Bulé ekeu lé 
tupaniniddogi samba tuaabeuaké 

10 Ekeu lé Rimatamai. Bulé nuutéaké 
polak néné samba bulé itureddet teú 
bagam kelé ka manua 

11 Aké ka kai kanmai simemet 
komenmai kineneiget 

12 Appéaké selemai, kelé kuappéaké leú 
kai sia sipusesele ka tubumai 

13 Buí nuobáaké itatá tonem bagamai 
ka tubum, ké moi pasisiboat ka tubumai 
tápoi belaaké lé kai ka geget sanitu 
Sikataí. [Ekeu lé poí Rimata sipulu gege, 
samba sipulubeunan, teret buru-burú, 
Amen. | 

14 Ké nuappéaké kam seledda saaleimui 
ka tubumui, appéakénangan leú et 
selemui ka kam, Ukkuimui sikuddu ka 
manua 

15 Tápoi ké tá geti nuappéaké kam 
seledda saaleimui ka tubumui, tá leú 
te iaapéaké selemui ka kam, Ukkuimui 
sikuddu ka manua. 

16 "Ké mupuaso kam, bá paseseuk 
kam matamui, kelé sigalaiakenenda 
sipatataju. Rapasisiep poli matadda, 
bulé raagai nia sangamberi sirimanua, 
pupupuasodda. Bulat kukua nia ka 
matamui, niangan té nenda upadda, 
sisilóra, lepá 

17 Tápoi kam geti ka kam, ké mupuaso 
kam, bui kam matamui, samba soggi 
kam alaimui 

18 bulé buí raagai nia kasei pá, 
pupupuasomui; bulat sarat Ukkuimui 
sikuddu ka simalipput lé iagai 
pupupuasomui, lepá. Aipoí ai lé iiitsó 
Ukkuimui sigalaiacenenmui, kenanen 
sipinalipput, samba iaaké upamui. 

19 "Ba rururúaké kam pukayoatmui 
ka polak, sioi ikom tabbubulut samba 
ipakatai kaop, elé sioi ratakkou sirimanua 

20 Tápoi rurúaké lé kam pukayoat ka 
manua, sitaioi ikom tabbubulut samba 
ipakatai kaop, elé sitaioi ratakkou 
sirimanua. 

21 Aipoí, kaipa ikuddu pukayoatmui, 
sedda leú te ieei paatuatmui!" 

22 "Mata iaté alitot tubu. Ké malatsat 
matam, mapatónangan leú te sangaliot 
tubum. 

23 Tápoi ké maramun geti matam, 
gepgep leú te simakopé sangaliot tubum. 
Tápoi sarapeite bulat t kopet kataí 
gepgepnia, ké magep-gep matat alitot 
paatuatnu. 

24 "Bulat beri te oi nia igalai galajetnia, 
sara pagugulet, ké murua baí tuannia. 
Aipoí ka sisara peilé te bulat makopé 
katet bagania, belé peilé ka sisara. Elé 
ka tubut uténia nenda sara peilé maréré 
nia, belé peilé nenda ka sisara. Kisedda 
leú te ka kam. Tá momoi nupalopru kam 
rua nia galajet; masipuukú Taikamanua 
samba masipuukú pukayoat 

25 Oto repdem kam; buí imakarat 
bagamui ka purimanuaiatmui, 
masipaatu, apangan lé nukokom kam, 
apangan lé nuloló kam, elé apangan lé 
bibilet pakeietmui. Kipa, tá pá enga peilé 


MATIUS 6.26 — 30 26 


bulat mateu pasikeliet, belé peilé ka kan; 
elé tubu peilé bulat mateú pasikeliet, 
belé peilé ka leppei 

26 Īgbuk peité kam, puririmanuan 

umá sitububurut ka tei manua. 
Taipanga-ngarap lé nia, taipasimomonei, 
taipasirururúaké buat siuremannia ka 
bagat sapou. Tápoi kenanen kisedda, 
mariu-riu lé iurau sia Ukkuimui sikuddu 
ka manua! Tá pá kam peilé bulat 
makeppu saki ka tubut umá 

27 Kasei poi ka talagamui néné, kalulut 
karat bagania, oi ituppaiaké goisó nantat 
purimanuaiatnia 

28 Makakarat kodda bagamui ka 

bibilet pakeietmui? Igbuk peité kam 
puririmanuan ogó kainau sipututútú ka 
mone. Taipugagalai samba taipasibibibli 
lé nia 

29 tápoi beri Rimata Salomo, oniakenen 
bulat simakopé kayo, ta aiaili latsat 
leppeinia, kelé latsat ogó kainaú néné 

30 Aipoí ka sia puo, kineneiget 
putútúnangan, lepá matsep labóaké 

ka api, sappru. Tápoi kenanen kisé, 
mariu-riu lé ipalainge nia Taikamanua 
puo néné, pat kopé lainge nia. Bulat 
sarapeite kam néné! Tápoi kam geti 


MATIUS 6.31-7.1 29 


kuitsó nia, magulai peilé tonem bagamui 
ka tubut Taikamanua 

31 Buí kalulut karat bagamui, kuamuian, 
'Apangan lé kanmai', elé 'apangan lé 
lómai', elé mitsá nukua kam, 'apangan 
lé bibilet pakeietmai' 

32 Pasibebesiaké bulé ioi imariu-riu 
tupurimanua kelé néné te, bulat 
rabubuluk ka sia sipuarat sabulungan. 
Oto ka sia Ukkuimui ka manua, ai lé 
iaagai sangamberinia simagulai ka kam 

33 Kau lé nubesíaké kam boikí ipurimata 
Taikamanua ka tubumui, samba galaiaké 
kam sangamberi siobat bagania, iapeí, 
tuppaiakénangan nia mitsá, Taikamanua, 
sangamberi simagulai ka kam 

34 Oto buí imakarat bagamui kipa 
nupaeerú kam matsep. Aipoi matsep, 
babara mitsá ka sia siripot pugejaat 
bagania. Gogoi néné metnangan ka sia 
siripot pugejaat bagania, báan tutuppai 
kam mitsá." 

1 "Bá jojoaké kam saaleimui 

sirimanua, ijojoaké te kam ka kam 
Taikamanua. Aipoí kipa siperúmui ka 
tubudda nujoaké kam sia, kisedda leú te 
ipeperú ka kam Taikamanua, ijoaké kam 

2 Apa kirekat sikiréakenenmui ka 
tubudda saaleimui, kirekat nenda leú te 
ikikiréaké Taikamanua ka tubumui ka 
kam 

3 Bulat amoi koí nuitsó sara sinoilet 
loiná ka matat alei nu sirimanua, tápoi 
arigi ka matam geti kekeu, beri itsónu 
nia 

4Kipa iooi nukua ka matat aleinu, 'Ale, 
saraina, konan peite boiki, bulé kuala 
sinoilet loiná ka matam,' ainangan ka 
matam kekeu arigi, tá nuiitsó 

> Ale, ekeu néné sipatataju! Golok'aké 
boiki arigi ka matam, iapeité imakoinong 
nualá sinoilet loiná sikukuddu ka matat 
alei nu 

6 Bulat buí nukau kam bibilet Sipunenan 
ka matat jó-jó, babara ibabaila kam jó-jó 
nenda, lepá oi nia ikukru kam. Ialeú et, 
buí nukau kam inu mutiara ka matat 
sakkoiló, ipapeperaki siboboi. 

7 "Tiddou kam ka Taikamanua, iaaké ka 
kam. Gaba kam, nusesese kam. Luu-luu 
kam matatbaliu, tububukáaké ka kam 

8 Aipoí kasei masitiddou apa pá ka 
Taikamanua, bara, silónangan nia. 
Kasei masigaba, sese. Ialeú et, kasei 
masiluu-luu matatbaliu, bukáaké 

9Elé kipa, taleú ai sara ka talagamui 
saukkui néné, ké itiddou baí togania roti, 
kauna lé bukkú 

10 Elé ké itiddou baí togania iba, kauna 
lé ulou 

11 Bulat kenanen baí tuoniaké kam 
néné sirimanua sikataí paraboat, 
nuagai kam masikau simaerú ka tubudda 
tatogamui. Oto sarapeite ka sia Ukkuimui 
sikuddu ka manua! Malangan pá tá 
ikau panguruatnia simaerú ka tubudda 
sipaniddogi nia 

12 Puukú kam sia sabagei, kelé nukiddiy 
kam ka kam rapuukú kam. Aipoí nenda 
lé bulat bagania surukat Mose samba 
nganturatda tai nabi. 

13 "Gurúaké kam ka matatbaliu 
simaropdop; abeu samba malio poí 
enungan sieei ka narako. Oto maigi sia 
sienungi nia 

14Tápoi matatbaliu sambat enungan 
sieei ka purimanuaiat, maropdop lé 
samba tá malabbei ituenungi; oto tá 
maigi sia sipasisesese. 

15 "Bulat suk-suk kam tubumui ka 
tubudda tai nabi sipatataju, siooi 
masitaget'aké kam, kelé mutubu 

biri-biri; tápoi bulat kéan lé harimau 
simasagbak 

16 Ka paraboatda simatotoilá ka galai 
tubudda lé nuaagai kam sia. Aipoí, ta 
ibubuaaké buat anggur ka sia laggigi. 
Kisedda leú et ka sia rui, tá leú te 
ibubuaaké buat sileu 

17 Ké malibbut buluknia sara loiná, 
maerú leú te buania. Tápoi ké geti 
makaraggei buluknia, makataí leú te 
buania 

18 Aipoí tá makataiket buania loiná 
simalibbut buluk. Kisedda leú loiná 
simakaraggei buluk, tá leú te maeruket 
buania 

19 Oto senen loiná sitaibuaaké bua 
simaerú, tutatadde lé, itulabóaké ka api 

20 Kisedda leú te sia tai nabi sipatataju. 
Momoi nuagai kam sia, ka paraboatda 
simatotoilá ka galai tubudda. 

21 Tá sangamberidda sipasisosogai 
aku, 'Tuhan, Tuhan,' ibabailiu paamian 
Taikamanua. Tápoi sarat sipasigagalaiaké 
siobat bagat Ukkuiku sikuddu ka manua 
lé 

22 Maigi te sia ka Gogoi Sialu siooi 
masikua ka matakku, 'Tuhan, Tuhan, tá 
poi ka onim akupaarep kai patonekat 

Taikamanua? Ta poi ka onim Tuhan, 
akupasiusiaké kai ketsat sikatai, samba 
akugalaiaké kai pukerengan? 

23 Tápoi belan nga-ngangku lé kaku ka 
tubudda, 'Bulat beri agaiku kam! Katuitui 
kam sené ka matakku. Aipoí sirimanua 
sikataí paraboat lé kam!' 

24"nOto kasei sipasiaarep tiboietku 
samba sireddet nia, kupakeréaké lé nia 
ka sara sirimanua simasiku paatuat, 
sipasiriribaké lalepnia ka uddut bulak 

25 Kenanen belé urat, samba italu nia 
eba, elé moi rusa simapiret masiboroi, 
tá mabubukkat burú, ka uddut bulak poí 
aiturióaké 

26 Samba kasei sipasiaarep tiboietku, 
tápoi tá irereddet, kupakeréaké lé nia ka 
sara sirimanua sitaiagai paatuat, sirióaké 
lalepnia ka uddut ngaí 

27 Ké belé urat, bara eba, samba moi 
rusa simapiret masiboroi lalep nenda, 
bukkat. Ragat, bulat kakkataí simakopé 

28 Kelé ailepáaké ipungantoman Jesus, 
makiseinangan ka bagadda sirimanua 
simigi 

29 Berwibawa lé poí nia ka sia 
ipungantoman, tá kelé rapungantoman 
tai guru paamianda ka sia. 

8 1 Kelé aitugorosot Jesus barania ka 
leleu, tutrangan leu et nia sirimanua 
simigi 

20to ka tetret nenda, oinangan leú et 
sara sibara lubbé simasappé, masiailiaké 
Jesus, kuanangan ka matania, "Bulat 
ké nuobá baí nia, Ukkui, anualeakéan 
besíku. 

3Iageti rapenangan nia Jesus, 
kuanangan ka matania, "Nenda geti, 
kuobá, kauan numale!" Oto iangan leú 
et nia, liná-aimaliná tubunia 

4Lepá kuanangan ka matania Jesus, 
"Tápoi repdem; bulat buí tebaí nutiboi 
nia ka sabagei. Kenan lé ka tai imam 
nutiddou raitsó bulat kamamale nia 
besínu néné. Iageti mitsá, ei ekeu 
masikau panguruat pusurakatnu ka 
Taikamanua siripot surukat Mose, ibara 
toggaiatnia ka sirimanua, kamamale nia 
besínu! 

>Iageti kelé aitugurú Jesus ka 
Kapernaum, einangan leú et sara 
perwirat Roma, masiailiaké nia, itiddou 
paroman ka tubunia, pelé nga-ngania 

6"Ukkui, aimabebesí nia paguguletku 
ka lalep, ai sakitnia; bulat makopé iorik 
besínia. 

7 Iageti kuanangan ka matania Jesus, 
"Kauan, ai leú kuoi kualeaké nia. 

8Tápoi kuana lé nia ka sia si perwirana, 
ka matat Jesus, "Eddangan nia Ukkui, 
báan leú ooi. Aipoí, bulat tá mateú 
kurauma ekeu Ukkui, ka lalepku. 
Kuangan lé sangakuanan, ta isoppi imale 
paguguletku 

9 Beri aku kaku leú poli, buítá 
kureddet leú et nga-nganda sautéku, 
kelé reretdetda nga-ngangku kaku 
sapaguguletku. Ké kugugluaké sara 
paguguletku, kukua ka matania, 
'Kenan!' einangan leú et. Ké kukua ka 
sapaguguletku sabagei, 'Konan sené!' 
oinangan leú et. Samba leú et ké kukua 
ka matat paguguletku, 'Galai néné!' 
galainangan leú et nia. 

10 Oto bulat kisei lé ka bagania 
Jesus, masiarep sikuat perwira néné. 
Kalulut néné, kuanangan ka matadda 
sipasitututnia, "Bulat apangan té kopet 
tonem bagania sirimanua néné. Beri ka 
talagadda tai Israel, tá anai sia siaili 
kopet tonem baga, kelé néné 

11 Bulat sibulatnia te kuanenku néné 
ka matamui! Maigi te sia sibabara ka 
kabelaiat sulu samba leú et sibabara ka 

kabelekat sulu, momoi parururu mugora 
baga sambadda tai Abraham, tai Isak, 
samba leu et tai Jakob, ka Purimataat 
Taikamanua 

12 Tápoi sia geti oniakenen paamian 
Taikamanua, turiribbaiaké lé sia ka 
simagep-gep. Oto sedda te rapusosou 
sambat rapangongorik. 

13Lepá kuanangan ka matat perwira 
nenda, Jesus, "Toiliakéan ekeu, aipoí 
babarangan siniddounu, siripot tonem 
bagam ka tubukku." Oto niangan leú et 
jamnia, ale-aimale paguguletnia 

l41ageti kelé aitugurú Jesus ka lalep 
Petrus, itsónangan ina siputaliku si 
Petrus, ai nia memerep ka pereman, 
aibabara roketnia 

15Oto rapenangan kabeinia, Jesus, 
kulá-aimakulá roketnia. Tusurunangan 
leú et ipuukú Jesus 

16 Ka soibokat, ei sia sipasiaabbit 
migi sipinasaileu ketsat sikataí, ka 
matat Jesus. Oto sangakuanan lé, 
iusiaké sia Jesus paketsa-ketsat sikataí 
nenda, samba aleakénangan leú et sia 
sangamberidda simabesí 

17 Aigalaiaké nia geti kelé néné Jesus, 
bulé ipuaili lé kelé ka sikuat Nabi 

Jesayas, sipasikukua kisé, "Nia lé 
masibabairat pangoringanta, samba leú 
et masiaaleaké besita. 

18 Iageti kelé aiitsó nia Jesus igidda 
sipasigogoilik nia, kuanangan ka 
matadda sipasiuluinia, bulé ratalipoki 
paó 

19 Lepá oi sara guru paamian ka tubut 
Jesus, masikua ka matania, "Matarek 
aku, Guru, kutut ekeu, ka senen eijatnu! 

20 Tápoi kuana lé ka matania Jesus, "Ka 
sia lamusek, ai ugunia, samba leú et ka 
sia uma, ai rumunnia; tápoi ka sia geti 
Togat Manusia, beri kudduat pasiariatnia 
tubunia, tá anai. 

21 Iageti kuanangan nia ka sia sara ka 
talagat sipasiuluinia bagei, ka matat 
Jesus, "Obáaké aku boikí, Tuhan, kuei 
masirateiaké ukkuiku. 

22 Tápoi aikua lé ka matania ka sia 
Jesus, "Konan'an lé nutut aku. Eddangan 
nia ka sia simamatei rarateiaké 
simamateira ka sia. 

23 Lepá janang nia Jesus ka bagat abak. 
Iageti eirangan leú et ka sia sipasiuluinia, 
rapaaleiaké nia 

24 Oto tulut buraakénangan rusa 
simakopé piret, iboroi bagat paó, bulat 

pat pateipunangan nia koat, abakra. 
Tápoi ka tetret nenda, ai lé nia memerep 
ka sia Jesus 

251Iageti eirangan let et sipasiuluinia 
ka tubut Jesus, rajiu-jiu nia, pelé 
nga-nganda, "Pasikeli sita, Tuhan. 
Mamatei sita! 

26 Oto kuana lé nia ka matadda, Jesus, 
"Angoi numalolotó kam. Bulat gulainia 
tebaí tonem bagamui ka tubukku!" Lepá 
puriónangan Jesus, anunangan rusa 
sambat bagat paó, bulat pak nem 

27 Katenan kisei lé ka bagadda 
sipasiuluinia. Pat kuaddangan nia, 
"Kasona lé pá nia sirimanua néné, pat koí 
reddetnangan nga-ngania rusa sambat 
onu! 

28 Iageti segé nia Jesus ka silat 
paó, ka laggai Gadara. Oto sedda, 
ai sia rua sipinasaileu ketsat sikataí, 
amei ka tubunia. Bulat makopé kataí 
pugegegedda lé ruadda néné, pat beri 
sia simaró baga tusabau sedda 

29 Oto bela sia ka ngaliu ratei, 
pugereirangan leú et, pelé nga-nganda 
ka tubut Jesus, "Ale, Togat Taikamanua, 
kipa nupaeerú ka tubumai? Taleú 

masipaorei kaian né nuooi, kenanen baí 
tápei aiaili tetrenia? 

30 Oto ai sedda ka bébéra simakopé igi 
sakkoiló sipumomone 

3lTageti tiddourangan nia ka tubut 
Jesus, sia paketsa-ketsat sikataí néné, 
pelé nga-nganda, "Ké nukua ka matamai 
kubela kai, kuanungan kutugurú kai ka 
tubut sakkoiló. 

32 Kuanangan nia ka matadda, "Kauan, 
kenan'an kam!" Iageti bela sia paketsa- 
ketsat sikataí néné, ka tubudda sirua 
nenda, gurú sia ka tubut sakkoiló. Bailiu 
pabalaunangan leú et ka sia sakkoiló, 
teipuakénangan tubunia, barania ka 
gilak simaguluggú, belé ka bagat paó, 
iageti lollou-lou 

33 Oto pabalaurangan leú et ka sia 
sipasijajago sakkoiló, ratoili ka laggai. 
Nunuakérangan sangamberinia sibabara 
néné, samba leú pagalaiat sibabara ka 
tubudda sirua sipinasaileu ketsat sikataí 
néné 

34 ageti bela sia sangalaggaiatda, 
eirangan leú et masiailiaké Jesus. Kelé 
araitso nia, ron'akérangan nga-nganda 
ka tubunia, bulé ikaddiuaké laggaira. 

9 1 Lepá janang nia Jesus ka bagat 
abak, talipokinangan paó, itoili ka 
laggai puuragatnia 

2lageti oirangan leú et sipasibabairat 
simasakit ai nia ka bagat lapé, rataroaké 
nia ka matat Jesus. Kelé aiitsó nia Jesus 
bulat kopet ron tonem bagadda ka 
tubunia, sia sipasibabairat simasakit 
néné, kuanangan ka matat simasakit, 
"Buí imakarat bagam, sirou! Aiappeán 
pol jom Taikamanua. 

3Tápoi ai sia piga pá sedda, tai guru 
paamianda tai Jahudi. Kelé araarep 
sikuat Jesus néné, kuaddangan ka bagat 
paatuatda, "Aipaloloian Taikamanua 
sirimanua néné! 

4Tápoi ka sia geti Jesus, ai lé iaagai 
sipinaatudda néné. Iageti kuanangan 
ka matadda, "Angoi kisé kopet kataí nia 
sipinaatumui ka kam 

> Apa lé poi simalabbei ka bagamui 
takukua ka matania, 'Atuappéakéan 
jom', elé, 'Rióaké ekeu, nupuenung? 

6Tápoi kineneiget kupatoilá nia ka 
matamui, bulé nuitsó kam nia, kababara 
nia gege ka tubut Togat Manusia ka 
polak néné, masiappéaké jo." Iageti 

kuanangan ka matat simasakit, Jesus, 
"Suruaké ekeu, bairat lapénu, nutoili! 

/”Iageti tusurunangan leú et simasakit 
néné, toili nia ka lalepnia 

8Kelé araitsó nia sirimanua 
simigi sibabara néné, bara lotóra, 
umun'akérangan Taikamanua. Aikauan 
poí Taikamanua gege simakopé ron, ka 
tubudda sirimanua 

9Lepá tui-tui nia Jesus sedda. Ai 
nia mueenung, itsónangan sara 
sipuukú pajá, sipuoni si Mateus, ai nia 
mukukuddu ka kantor pajania. Iageti 
kuanangan ka matania, Jesus, "Konan, 
nutut aku!" Iageti puriónangan leú et si 
Mateus, einangan leú et masitut Jesus 

10 Ai sia mukokom ka lalep Mateus, oi 
sia sabagei sipuukú pajá, samba leú et 
sia oniakenenda sirimanua simigi, sikataí 
paraboat, raei pataddé mukom ka tubut 
Jesus sambat ka sipasiuluinia 

11 Kelé araitsó nia tai Parise sibabara 
néné, nou-nourangan sipasiului Jesus, 
pelé nga-nganda, "Angoi ka sia kai 
gurumui, ioobá pataddé mukom ka 
tubudda sipuukú pajá samba ka tubudda 
sirimanua sikatai paraboat? 

12 Tápoi aiaarep Jesus, sikuadda néné. 
Kalulut néné, kuanangan ka matadda, 
"Simaron tubu geti, bulat tá te anai kaura 
sia tai dokter, sarat sia simaoringen lé 

13Gelai peité kam kolobat tiboiet 
sitususurat ka Buko Sipunenan, 
sipasikukua kisé, 'Katet baga lé kuobá, 
tá tarimeu buluakenen.' Kaooiku néné 
poí, tá masisogai sia sikua tubuna 
sirimanua simaerú paraboat, tápoi sia 
kasitsit'akenen lé. 

l4Lepá oi sia sipasiului Johannes 
Sipasiraraú ka tubut Jesus, kuaddangan 
ka matania, "Sarat kai lé kodda 
sambamai tai Parise mupupuaso; 
tápoi ka sia geti sipasiuluinu, tá ai sia 
mupupuaso? 

15Iageti aleginangan nia Jesus, 
kuanangan ka matadda, "Kipa poi 
sipinaatumui ka kam? Mateú leú pá 
rapureu-reu baga ka sia siooi mupunen 
putalimogat, ké ai peilé nia ka talagadda 
ka sia simanteu siputatalimou? Kupaatu 
tá! Tápoi ké geti aiailingan tetrenia 
itualá simanteu siputatalimou néné ka 
talagadda, iapeí pupuasoddangan 

16Tá poí anai sia sitakkop'aké komang 
simabau, ka komang simaburú. Aipoí 

ititiktik lé tubunia ka sia komang 
simabau sitakkop'akenen nenda, iageti 
miong'akénangan komang simaburú, 
mabiritnangan leú et, oto bailiu kokkopé 
liot biritnia 

17 Kisedda leú et, tá te anai sia 
sibaliuaké suat anggur sibau ka bagat 
lalaisu kulit simamumúmú. Aipoí, tá te 
isosoppi imakakataí samba ipupukpuk 
nia nenda lalaisú kulit simamumúmú, 
mapilinangan leú et suat anggur. Buítá 
ka bagat lalaisú kulit simabau leú et 
itubabaliuaké suat anggur sibau, bulé 
imariu-riu erúnia ka ruania. 

18 Ai peilé ipatitiboaké sia sipasiului 
Johannes Sipasiraraú, Jesus, oi sara 
sibajá garejadda tai Jahudi, murappo ka 
matania, maniddou, pelé nga-ngania, 
"Simaruei peilé ailangó nia togakku 
sinanalep. Tápoi kenanen kisedda, konan 
lé nurapeaké kabeinu ka tubunia, bulé 
ipurimanua mitsá. 

19 Tageti einangan leú et Jesus 
sambadda sipasiuluinia, ratut nia 

20 Ka enungan, ai mitsá sara sinanalep 
sipasioorik besíra tainanalep, kalulut 
sarat bara lé simaingot tubunia. Pulu 
rua ngarurangan burúnia aiorik besínia 

néné. Iageti legreakénangan tubunia 
ka tei-tei Jesus, ikulumi irape simajai 
saraubat Jesus. Alepáan poí aipaatu nia, 
"Kurape lé saraubánia, ale besíku." Oto 
rapenangan simajai saraubat Jesus 

21 (9:20) 

22 Tageti pitsanangan tei-teinia Jesus, 
iitsó sinanalep néné, kuanangan ka 
matania, Jesus, "Kau imaom bagam, 
rogai! Matonem poí bagam ka tubukku, 
ale ekeu!" Oto iangan leú et jamnia, 
ale-aimale besínia 

23 Kelé aisegé Jesus, ka lalep bajá 
gareja, itsónangan sia sipasinanauaké 
pipiau pureuregat baga, samba bulat 
maigi sia, tenan gaú lepá nga-nganda 

241ageti kuanangan ka matadda, 
Jesus, "Belaaké kam sangamberimuil! 
Aipoí tá amatei nia toga néné; ai lé nia 
memerep." Iageti gágatiddangan nia 
Jesus, sangamberidda 

25 Kelé arabela, gurú nia ka sia Jesus ka 
bilit toga, rapenangan kabeinia. Iageti 
tusurunangan leú et toga sinanalep 
nenda 

26 Oto mara-ratnangan leú et 
katuareman néné, ka sangaliot laggai 

27 Lepá tui nia Jesus sedda. Ka tengan 
enungan, oi sia rua simapeset mata, 
masitut Jesus. Pugereirangan leú et, 
pelé nga-nganda, "Ale Togat Dapit, kau 
imakaté bagam ka tubumai! 

28 Kelé aitugurú Jesus ka lalep, oirangan 
leú et ruadda simapeset mata néné, ka 
tubut Jesus. Nou-nounangan sia Jesus, 
kuanangan ka matadda, "Matonem 
leu bagamui ioi kualeaké kam?" Iageti 
kuaddangan ka matat Jesus, "Matonem 
bagamai, Tuhan. 

29 Tageti rapenangan matadda Jesus, 
kuanangan ka matadda, "Matonem poí 
bagamui ka tubukku, tá isoppi ibara 
kiddiyet bagamui. 

30 Tageti makoinongnangan leú et 
matadda. Lepá aséakénangan sia Jesus, 
bulé buí rapoiliat nia ka sabagei 

31 Tápoi amei lé sia masipaarep 
katuareman sigalai Jesus néné, ka 
sangaliot laggai 

32 Kappluna lé aratui-tui ruadda 
simapeset mata néné, oi sia mitsá 
sipasitataroaké sara simaou-ou, 
sipinasaileu ketsat sikataí, ka matat 
Jesus 

33 Iageti usiakénangan sanitu ka 
tubunia, Jesus. Iangan leú et jamnia, 
oi aipanibo mitsá. Oto bulat kisei lé 

ka bagadda sirimanua simigi; pat bela 
nga-nganda masikua, "Bulat beri peité 
itsómai nia sibabara kelé néné ka Israel! 

34 Tápoi arakua geti ka sia tai Parise, 
"Utéra saketsat sikataí lé amasikau gege 
ka tubut Jesus, aioi aiusiaké nenda 
ketsat sikataí. 

35 Iageti pugejeknangan Jesus, isenei 
sangamberi laggai sabeu samba 

laggai sigoisó, mungantoman ka uma 
parurukat, masipaarep Katuareman 
Simaerú, masikolouaké pagalaiat 
Purimataat Taikamanua. Aleakénangan 
leú sia sipasioorik sene ngamata besi, 
samba kataí tubu kalulut oringen sikataí 
siorikda 

36 Kelé aiitsó sia Jesus, makaténangan 
bagania ka tubudda, kalulut maingo 
samba masulei lé poí tubudda, kéan lé 
poí biri-biri taipuukuket lé sia 

37 Kuanangan ka matat Sipasiuluinia, 
Jesus, "Buat siureman maigi, tápoi goisó 
lé sia sipasimomonei 

38 Oto tiddou kam ka sibakkat mone, 
bulé ikoiniaké sia sipasimomonei buat 
siuremannia." 

1 0 1Lepá rurúakénangan sia 

Sipasiuluinia sipulurua, Jesus, 
kaunangan leú et ka tubudda gege 
masiusiaké ketsat sikataí, samba 
masialeaké sene ngamata besí, samba 
sene ngamata kataí tubu kalulut oringen 
sikataí siorikda 

2 Oninda sipasiului sipulurua néné, iaté: 
siboiki, si Simon (sipuoni leú si Petrus), 
samba sarainania si Andareas. Lepá si 
Jakobus, sambat sarainania si Johannes, 
iaté tatogat Sebedeus 

3Si Pilipus sambat si Bartolomeus, 
sambat si Tomas. Si Mateus sipuukú 
pajá, samba leú et si Jakobus togat 
Alpeus, samba si Tadeus 

2Sikatei-tei iaté si Simon tai Kana 
samba si Judas Iskariot sipajo Jesus 

5 Lepá koiniakénangan sia Jesus tai 
apostel. Kei mei sia, pangantrunangan 
sia, kuanangan ka matadda, "Buí nuei 
kam ka laggaira sipuarat sabulungan, 
samba ka laggaira tai Samaria 

6 Sarat ka tubudda simalilimai ka 
bangsa Israel lé nueei kam, lepá 

7 Segéaké kam ka tubudda, táan 
mauuju ioi Purimataat Taikamanua 

8 Aleakémuian leú sia simabesí; 
rimanuaakémuian sia simamatei; 
samba leú aleakémuian sia sibara lubbé 
simasappó. Usiakémuian leú et ketsat 
sikatai. Sangamberinia sisilómui néné, 
panguruat lé; oto buita nupauruaké leú 
kam nia ka kam, ka sabagei 

9Buí nuabbit kam bulagatmui, iaté mas, 
perak, elé tembaga 

10 Taleú et, buí nuabbit kam suppit 
paniddoumui bulagat, elé rua saraubá, 
nupaatu kam, ibara panarenganmui 
ka puenunganan. Elé rua ngapasang 
sipatu. Samba leú et, buí nuabbit kam 
tuturámui. Aipoí bulat ai lé matatarek 
kanda sipugagalai galajet 

11 Ké segé kam ka laggai sabeu, 
samba ka laggai sigoisó, gabamuian 
sia siobá masirauma kam. Iageti kuddu 
kam sedda, pat aili tetrenia gogoi 
katui-tuiatmui 

12 Ké nuguruki kam bagat lalep, 
kuamuian, 'Bulé ipanukani kam si Tuhan. 

13 Ké raobá masisiló kam sangalalepda, 
kuddu panukanan sikaumui ka tubudda. 
Tápoi ké geti tá raobá masisiló kam 

ka lalepra, toili mitsa ka tubumui, 
panukanan sikaumui ka tubudda 

14Tageti ké ai sia sara lalep, elé laggai 
sitaiobá masisiló kam, elé sitaiobá 
masiarepi ngantomanmui, tui-tui kam 
sedda, nukaddiuaké kam sia. Iageti abu 
sikuddu ka reremui leu, só-sóakemuian 
nia 

15 Repdem kam sikuakku néné! 

Ka Gogoi Pasiukumannia sirimanua 
Taikamanua, tai Sodom samba tai 
Gomora peilé malabbei iappéaké 
Taikamanua, ka tubudda sikukuddu ka 
laggai néné! 

16 "| elek'aké kam sikuakku néné: 
Kukokoiniaké te kam, kelé biri-biri 
simaluluk tubu, ka talagat harimau 
simasagbak. Oto buítá masiku 
paatuatmui kelé sikut paatuat ulou, tapoi 
matopit kelé marpati 

17 Samba, kau nusuk-suk kam tubumui, 
aipoí ralalaba te kam, lepa abbitrangan 
kam ka matat rapat sabeu. Rapaooreji te 
kam, ka bagat uma paniddogat 

18 Raaabbit te kam ka sauté samba ka 
tai rimata, kalulut puoonimui sipasiului 
aku. Oto ka tetret nenda te, nuaala 

kam tubumui masimuneng'aké aku ka 
matadda, samba ka sipuarat sabulungan 

19Tapoi ké raabbit kam ka pengadilan, 
bui imakarat bagamui ka tiboiet 
tiboakenenmui, elé ka kuanenmui, 
masialegi nga-nganda. Aipoí, ikukua 
Taikamanua ka tubumui, tiboiet 
tiboakenenmui, ka tetrenia nenda leú et 

20 Oto ka tetret nenda, kenanen baí 
kam masititiboaké, tápoi Ketsat Ukkui 
sikukuddu ka manua sikukuddu ka bagat 
paatuatmui lé mani-nibo 

21 Iaaili te tetrenia, saraina 
masinganduaké bakkat sarainania 
bulé ramateiaké sia. Kelé kisedda leú 
te ka sia igagalaiaké sara ukkui ka 
tubut togania. Ialeú et, rasasaggangi te 
saukkui elé sainanda ka sia tatoga, lepá 
nganduakérangan sia, bulé ramateiaké 
sia 

22 Rapulalagaki te kam baga sangamberi 
sirimanua, kalulut puoonimui sipasiului 
aku. Tápoi kasei siom'aké sangamberinia 
néné, teret kapplu, iaté ipaaarau 
Taikamanua 

23 Oto ké rapaorei kam ka sara laggai, 
buítá nutui-tui kam ka laggai bagei. 
Kupoiliat nia ka matamui: Tápei te 

tukakapplu nugejengi kam sangalionia 
laggai Israel néné, amoian nia Togat 
Manusia 

24Tá te isasaliu pubebeunan tiboi 
tubudda sipasiului, ka pubebeunan 
tiboi tubut gurudda, kisedda leú et 
pubebeunan tiboi tubudda ka sia 
sapagugulet, tá isasaliu pubebeunan 
tiboi tubut tuanda 

25Tápoi ké amakeréan baí beunan tiboi 
tubut sara toga sikola néné, kabeunan 
tiboi tubut gurunia, elé beunan tiboi 
tubut sara pagugulet kabeunan tiboi 
tubut tuannia, amaerúan te. Ké 
araoniakéan sara ukkui ka bagat lalep si 
Belsebul, oto sarapeite kopet katai nia 
ka sia sangamberi sikukuddu ka bagat 
lalepnia. Ta isoppi rakau ka sia oninda, 
oni bulat sisaliu kopet kataí peilé! 

26 "Buí numalotó kam ka tubudda 
sirimanua. Tá poí anai simalipput, tá 
tupatotoilá, samba tá poí anai keleat, tá 
tupopoiliat 

27 Apa sikuakku ka matamui 
sipinakele, kau nupaarep kam nia 
ka tubudda siberikabaga. Ialeú et, 
apa sikasat'akenenku ka talingam, kau 

nupaarep nia ka pulaibokatmui saaleinu 
sabagei 

28 Buí nukalotóaké kam sia simateiaké 
tubu. Aipoí sarat tubu lé momoi 
ramamateiaké. Tápoi ketsat geti, 
tá momoi ramateiaké nia. Sarat 
Taikamanua lé bulat kalotóakenen, lepá. 
Aipoí ka sia, momoi imateiaké ruania, 
tubu samba leú et ketsat, ka api narako 

29 Sangasen lé igit sakinia rua 
ngamuneng pit-pit. Tápoi kenanen 
kisedda kopet nimpit sakinia, tá anai beri 
sangamuneng mamatei, ké tá iteúaké 
nia Ukkuimui sikuddu ka manua 

30 Aipoí beringan alai sipututútú 
ka utémui, aiaddengan nuntunia 
Taikamanua 

31Oto buí numalotó kam! Aipoí 
kam peilé makeppu saki ka matat 
Taikamanua, belé peilé pit-pit! 

32 "Kasei masimuneng'aké 
pupapasiuluiku nia, ka matadda 
sirimanua simigi, muneng'akékungan leú 
te nia kaku, ka matat Ukkuiku sikuddu 
ka manua 

33 Tápoi kasei sipakele pupapasiuluiku 
nia, ka matadda sirimanua simigi, 

pakelekkungan leú te nia kaku, ka matat 
Ukkuiku sikuddu ka manua. 

34 "Buí nupaatu kam, kaooiku néné, 
masiaké paabanan ka polak. Tá masiaké 
paabanan akuoi, tápoi pasaggangan lé 

35 Akuoi iaté masipasaggag'aké tatoga 
simanteu ka saukkuira, elé tatoga 
tainanalep ka tubudda sainanda, taliku 
sinanalep, ka tubut ina siputataliku ka 
tubunia 

36 Ibabailiu geti bulat saggak sabeu, 
iaté sia sangamberi sikukuddu ka bagat 
lalepnia 

37 Oto ké ka tubudda saukkuira, elé ka 
tubudda sainanda peilé makopé katet 
bagadda, belé peilé ka tubukku, bulat tá 
mateú tuoniaké sia sipasiuluiku. Kisedda 
leú te, ka sia simanuntu baga ka tubudda 
tatogania taimanteu sambat tatogadda 
tainanalep belé peilé ka tubukku 

38 Samba kasei sia sitaiobá masibairat 
loiná siliktenganda raoi masitut aku, 
bulat tá mateú sia sipasiuluiku 

39 Kasei sikera engania, nia te malilimai 
purimanuaiat. Tápoi kasei sibuluaké 
engania, kalulut ron nia mutonem 
baga ka tubukku, nia te masisesese 
purimanuaiatnia. 

40 "Sipasisisiló kam, kenanen kam 
arasiló, tápoi aku lé te galainia arasiló. 
Ialeú et, sipasisisiló aku, kenanen aku lé 
arasiló, tápoi sipasikokoiniaké aku lé te 
galainia arasiló 

41 Sipasisisiló sara nabi, kalulut 
puooninia nabi, isisiló leú te ka 
sia upa, siripot upat sara nabi. 
Kisedda leú et, kasei sipasisisiló sara 
sirimanua sipasigagalaiaké siobat 
bagat Taikamanua, kalulut puoobá nia 
masigalaiaké siobat bagat Taikamanua, 
isisiló leú te ka sia upa, siripot upat sara 
sirimanua sipasigagalaiaké siobat bagat 
Taikamanua 

42 Kasei sikau ló ka tubudda sirimanua 
sigoiso tiboi tubu néné, kenanen ló 
simaleppet, kalulut puooninia sipasiului 
aku, kau imatonem bagamui ka sikuakku 
néné, bulat tá te isosoppi isiló upania!" 

t Lepána lé aipangantru sia 

1 1 sipasiuluinia Jesus, tui nia 
sedda, iei masipangantoman samba 
masisegéaké Katuareman Simaerú 
sitonéakenen Taikamanua, ka laggai 
simalegre sedda 

2 Kelé aiarep nia si Johannes Sipasiraraú 
sangamberi sigalai Kristus, ai nia ka 

bagat penjara, koiniakénangan piga pa 
sia sipasiuluinia, raei ka tubut Jesus, 
raiséaké ka tubunia 

3"Kipa, taleú ekeuan néné, 
ngenaakenenmai siooi, siripot 
sitonéakenen Taikamanua, elé ai 
peilé sia sabagei ngenaetmai mitsa 
Siooi? 

4Iageti kuanangan ka matadda Jesus, 
pelé nga-ngania, "Kiséan lé, kenan'an 
lé kam kai Johannes, nusegéaké kam 
ka matania, sangamberi siitsómui elé 
siarepmui 

5 Amakoinong'an matadda simapeset 
mata, amoian arapuenung simasakit, 
amalengan sia simalubbé simasappó, 
amaarep'an piúra simatakkep, 
atusurungan sia simamatei, samba 
leú Katuareman Simaerú, sibara ka 
Taikamanua, atusegéakéan ka tubudda 
simagebá 

6 Mauktuk te sia sitaimarua baga ka 
tubukku! 

7 Tui-tuira lé ka sia sikoiniakenen 
Johannes néné, taddaakénangan nia 
Jesus, masitiboi ka matadda sirimanua 
simigi, pagalaiat tubut Johannes, 
pelé nga-ngania, "Apangan lé lulunia 

nubebesiaké kam moi ka kudduat 
simatangeu néné? Taleú masiitsó 
popou-pou ipauilá nia rusa lé 

8 Elé, aponia nuiitsó kam sedda? 

Taleú masiitsó sirimanua sipuleleppei 
simalainge lé? Tá anai sia sedda, ai lé sia 
ka lalepda tai rimata ka sia sipuleleppei 
simaerú kelé nenda 

20to apangan lé lulunia nueei kam ka 
simatangeu? Taleú masiitsó sara nabi 
lé? Bulatnia, aisesengan tedda, momoi 
takua, legei peilé pubebeunan tiboi tubut 
nabi 

10 Aipoí pagalaiat tubut Johannes lé 
ititiboi ka Buko Sipunenan, sipasikukua 
kisé, 'Nia té néné, pakoinietku, nga-ngan 
Taikamanua, sikoiniakenenku sieei boiki 
kei mei ekeu, bulé ipapa enungannu. 

11 Bulé nuagai kam nia! Bulat beri te sia 
sara ka polak néné, sisaliu pubebeunan 
tiboi tubut Johannes Sipasiraraú. Tápoi 
kenanen kisé, sia oniakenen sigoisó 
tiboi tubu ka paamian Taikamanua peilé, 
maabeu tiboi tubu ka tubut Johannes 

12 Taddanangan aipungantoman si 
Johannes isegéaké katuaremannia, pat 
aili kineneiget, bulat sarat masisaggangi 
paamian Taikamanua lé ragagalai ka sia 

simaron nga-nga, bulé ioi ragalai siobára 
ka tubudda 

13 Pat aili kakaoijanan nia ka sia 
si Johannes, pagalaiat puaaili nia 
sangamberinia néné, atumuneng'akéan 
ka sangamberi surukat Mose sambat ka 
ngantomanda tai nabi 

14Ké baí matonem bagamui ka 
sikuakku néné, si Johannes néné te si 
Elia, atusiblaakéan pagalaiat kaooinia 

15Oto kasei simaarep piú 
arep'akénangan nia sikuakku néné 

16 Ka tubut apangan lé pá mateú 
kupakekeréaké sia sangareddenan 
néné? Aipoí kelé galai tubudda tatoga 
sipukukuddu ka pasar lé sia néné. 
Pasoga pasasambadda, mungkuat sara 
ka mugkuat bagei, masikua 

17 'Amukateubá kai kateubat 
puangkakat baga, tápoi bulat beri 
geilauna kam muturú! Ialeú et, 
akuuraiaké kai urai pulúlukat baga, tápoi 
beri obámui nia musou! 

18 Kelé aioi ka sia si Johannes, 
pupuasonangan samba tá iloló suat 
anggur, arakua peilé ka tubunia, 'Bulat ai 
lé sanitut tubunia, sirimanua néné! 

19Lepá oi nia ka sia kineneiget Togat 
Manusia, siobá mukom samba siobá 
muló, abela peilé nga-nganda masikua, 
'Itsó peité kam nia ka sia néné! Taiom 
kan, simaló ló simapuinengan, samba 
siobá masipaaleiaké sipuukú pajá, 
samba sijo.' Tápoi kenanen kisedda, 
sikut paatuat Taikamanua, matoilá 
ituitsó ka buat sigalainia. 

20 Tageti taddaakénangan nia Jesus, 
ipateleji palagga-laggai, iaté laggai 
simarei-rei iei masigalai kerek. Kalulut 
taiobára masibauaké paatuatda 

21 Kuanangan ka matadda, "Mateimuian 
te kam tai Korasim! Kisedda leú et 
kam tai Betsaida, bulat mateimuian leu 
te ka kam! Aipoí, ké ka laggai Tirus 
samba ka laggai Sidon baí itugalaiaké 
kerek kelé sigalaiakenen ka talagamui 
ka kam néné, bulat táan taagai burú 
arapupurúpú, samba araparagat abu ka 
utéra, rabauaké paatuatda 

22 Repdem kam sikuakku néné! Ka 
Gogoi Sialu, jodda tai Tirus sambat 
tai Sidon peilé malabbei iappéaké 
Taikamanua, ka jomui ka kam néné 

23 Kisedda leú et ka kam tai Kapernaum! 
Ka bagamui te tububuak'aké kam pat 

aili ka manua, elé? Bulat táan te matsi 
tubuak'aké kam! Tá te ka narako lé 
ituriribbaiaké kam! Aipoí ké ka laggai 
Sodom baí itugalaiaké kerek kelé 
sigalaiakenen ka talagamui néné ka 
kam, bailiu pat aili kineneiget ai peilé nia 
ka sia laggai Sodom néné 

24 Repdem kam sikuakku néné! Ka 
Gogoi Sialu, tai Sodom peilé malabbei 
iappéaké jodda Taikamanua, ka jomui ka 
kam néné! 

25 Ka tetret nenda, paniddounangan 
Jesus, pelé nga-ngania, "Taikamanua 
Ukkui, sikup-kup'aké polak samba 
manua! Surá sabeu kukua ka matam, 
kalulut anupakele pol sangamberi nia 
néné ka tubudda sirimanua simasiku 
paatuat samba simabuak tiboi tubu. 
Tápoi ka tubudda sigoisó tiboi tubu lé 
anupatoilá nia 

26 Nenda lé poí kiddiyet bagam, Ukkui. 

27 Īageti kuanangan nia mitsa Jesus, 
"Aiakéan Ukkui sangamberinia ka 
tubukku. Beri sia sara siagai Toga, sarat 
Ukkui lé iagai nia, lepa. Kisedda leú et 
ka sia Ukkui, beri leú sia sara siagai nia, 
sarat Toga lé, lepa, sambat ka tubudda 

sia siobat bagania Toga ipaagai Ukkui ka 
tubudda 

28 Konan kam ka tubukku, kam 
sangamberi simasaggo tubu samba 
simaorú abbinen, bulé kupaarau kam 
29 Reddet kam surukatku, samba ului 
kam aku. Aipoí kalulut leppet bagakku 
samba repet paatuatku, maaraunangan 
bagamui 

30 Malabbei lé poí surukatku akenenku 
ka tubumui, samba abbinen sikauku ka 
bokumui leú et, masing." 

1 2 tKa gogoi Sabbat, ai sia 

mueenung ka talagat monen 

gandum, taddaakérangan nia sipasiului 
Jesus raappek ottit gandum, iageti 
komrangan nia kalulut lajedda 

20to, kelé araitsó nia tai Parise, 
kuaddangan nia ka matat Jesus, 

"Itsó peité rapasabau surukat aratta 
sipasiuluinu, ragalai keraet ka gogoi 
Sabbat. 

3Iageti kuanangan ka matadda 
Jesus, "Kipa, tápei poi anubatsa kam 
sigalaiakenennia ka sia si Dapid, ka 
tetret aramalaje sambadda saaleinia 

2 Situgurúra ka Uman Taikamanua 
mukom roti, sibuluakenen ka 

Taikamanua. Takua baí nia, siripot 
ka surukat aratta, bulat ta momoi rakom 
nia tai Dapid sambadda saaleinia. Sarat 
tai imam lé momoi ikokom nia 

5 Elé tápei poi anubatsa kam, ka surukat 
Mose sipasikukua, senen gogoi Sabbat lé 
rapasabau keraet gogoi Sabbat tai imam 
sipugagalai ka Uman Taikamanua; tápoi 
kenanen kisedda, tá leú atujoaké sia 

6 Lelek'aké peité kam sikuakku 
néné: Sené, ai sisaliu beunan Uman 
Taikamanua 

7 Siripot sitususurat ka Buko Sipunenan 
kisé aikua: Nuntut baga lé kuobá, tá 
tarimeu buluakenen. Ké nuagai kam 
kolou nia sikuakku néné, taiobámuian 
masiseleaké sitaimasele 

8 Aipoí Togat Manusia peilé abeu ka 
tubut gogoi Sabbat. 

?Lepá tui nia Jesus sedda, gurú nia ka 
uma parurukat 

10 Sedda ai sara simasakit kabei 
sangasilá. Iageti ai sia piga pá 
sipasigagaba selet tubut Jesus, amei 
masinou-nou nia, pelé nga-nganda, 
"Kipa, momoi leú pá itualeaké simabesí 
ipot gogoi Sabbat? 

11 Iageti aleginangan nia Jesus, 
kuanangan ka matadda, "Ké ai bai ka 
talagamui sibara sangamuneng biri-biri 
sibebelé ka bagat guluggú ipot gogoi 
Sabbat, tá pá memei nia sibakkat 
biri-biri nenda, masialá biri-birinia ka 
bagat guluggú 

12 Tá poi sirimanua peilé makeppu saki 
ka biri-biri! Oto ké kisedda baí galainia, 
toilá, momoi tualeaké simabesí ka ipot 
gogoi Sabbat. 

13 Iageti kuanangan ka matat simasakit 
kabei néné, Jesus, "Totoiaké kabeinu." 
Kelé aitotoiaké kabeinia, ale-aimale 
besit kabeinia, uluinangan kelé kabeinia 
sangasilá 

14 Lepá bela sia tai Parise. Pakerénangan 
bagadda raisiaké ramateiaké Jesus 

15 Kelé aiagai nia Jesus, isiat bagadda 
sikataí ka tubunia néné, tui-tui nia, 
iareuaké tubunia sedda. Sirimanua 
simigi leú et, ka sia, ei sia masitut Jesus. 
Iageti aleakénangan sia sangamberi 
simabesí 

16 Tápoi sarat iaséaké lé sia, buí rapoiliat 
nia ka sabagei pagalaiat tubunia 

17 Bulé ipuaili kelé ka siniboi 
Taikamanua, sisegéakenen Nabi 
Jesayas, sipasikukua kisé 

18 "Nja té néné, sikoiniakenenku, 
sipiliyku, kilibet bagakku samba siobat 
bagakku. Kukakau Ketsatku ka tubunia, 
bulé ipaarep roipot ukumku ka tai 
bangsa-bangsa 

19Tá iobá pagolú elé mugerei, elé 
mupidato ka enungan sabeu 

20 Popou-pou simalelemú, tá itatakkíaké 
alito sipupepeípeí, tá ipepéaké. Tá 
iaariaké masibesiaké teret puenung nia 
ukum simaroipo 

21 bulé rapukaronan sangamberi bangsa 
ka tubunia. 

22 epa abbitrangan sara simapeset 
mata samba sioú-oú sipinasaileu 
ketsat sikataí. Aleakénangan leú 
nia Jesus, iageti oi aipanibo samba 
makoinongnangan matania 

230to bulat kisei lé ka bagadda 
sirimanua simigi, pat patiboddangan 
pasasambadda masikua, "Taleú baí 
niangan néné Togat Dapid, sitonéakenen 
Taikamanua? 

24 Kelé araarep nia tai Parise sikuadda 
néné, kuaddangan nia ka sia, "Ké tá ikau 

baí ka tubunia gege si Belsebul utéra 
paketsa-ketsat sikataí, bulat ta momoi 
iusiaké ketsat sikataí sirimanua néné. 

25 Tápoi ai lé iaagai Jesus sipinaatudda 
tai Parise néné. Kalulut néné, kuanangan 
ka matadda, "Ké baí ka sara purimataat 
simararagat, sarat paaggra lé ragagalai, 
bulat tá te matotom purimataatnia. 
Kisedda leú et, ké baí ka sara laggai, 
elé ka bagat sangalalep, simararagat, 
sarat paaggra lé ragagalai, bulat tá leú 
te matotom pulalaggai elé pulalalepra 

26 Oto kisedda leú te ka sia ka 
purimataat Sanitu, ké sarat pakekle 
pasasambadda lé baí ragagalai, 
mungkuat sara ka mungkuat bagei, bulat 
tá isosoppi imaragat purimataatnia, lepá 
kakkataí 

27 Kelé sikuamui, kalulut geget Belsebul 
lé aioi akuusiaké ketsat sikataí. Oto ké 
kisé baí nia, kasei gegengan lé rapapakei 
ka sia sipasiuluimui, rapasiusiaké ketsat 
sikataí. Ké beringan ka sia sipasiuluimui 
amatoiláan araitsó kababara nia selemui 

28 Tápoi kaku geti, ka geget Ketsat 
Sipunenan lé, iooi kuusiaké ketsat 
sikatai. Oto toilá tataddaakéna nia 
Taikamanua murimata ka talagamui 

29 Kipa imaroró bagania sipananakkou 
iguruki lalep siron tubu, bulé irau-rauaké 
bibiletnia, ké tá ikabéaké boikí siron tubu 
nenda? Teret lepá ikabéaké nia, iapeité 
ioi irau-rauké bibiletnia 

30 Oto kasei sitaiobá masipaalei aku, 
sia te masisasaggangi aku. Ialeú et 
kasei sitaiobá masiropké aku, sia té 
masipakakataí galajetku 

31 Kau nuagai kam sikuakku néné, 
ké ragalai jo sirimanua, elé rapaloloi 
Taikamanua, momoi peilé te iappéaké 
jodda Taikamanua. Tápoi ké Ketsat 
Sipunenan geti rapaloloi, bulat táan te 
momoi iappéaké jodda Taikamanua 

32 Ké rapaisit kuanenda masipaloloi 
Togat Manusia, momoi peilé te iappéaké 
jodda Taikamanua. Tápoi ké Ketsat 
Sipunenan geti arapaloloi, bulat táan 
te momoi iappéaké jodda Taikamanua, 
barania ka puririmanuanda kineneiget, 
pat aili ka Gogoi Sialu! 

33 "Bulé imaerú buania loiná, buítá 
malibbut buluknia. Ké tá malibbut 
buluknia sara loiná, makataí leú te 
buania. Aipoí ka buania lé ituaagai erú 
elé kataí nia loiná nenda 

34 Kelé leú kam néné, sirimanua sikatai 
paraboat lé te kam. Oto kipa iooi nutiboi 
kam simaerú, ké sirimanua sikataí 
paraboat lé kam? Aipoí sitububura 
sibabara ka bagat paatuat lé poí, 
ititiboaké ka sia ngu-ngu 

35 Tápoi sirimanua simaerú paraboat 
geti, sarat simaerú lé ratitiboaké, aipoí 
ka bagat paatuatda, asut'an pueerú. Kelé 
leú ka sia sirimanua sikataí paraboat, 
sarat pakata-kataí lé te ratitiboi, asut'an 
poí ka bagat paatuatda pukakataí 

36 Oto repdem kam sikuakku néné: Ka 
Gogoi Sialu, sangamberinia titiboat sitá 
galai, sitiboakenenda sirimanua, buítá 
rapertanggung jawab'aké nia ka matat 
Taikamanua 

37 Aipoí ka tiboietnu lé ituaagai, masele 
pá ekeu, elé tá. 

38 Lepá oi sia piga pá tai guru paamianda 
tai Jahudi, samba tai Parise, masikua 
ka matat Jesus, pelé nga-nganda, 
"Paniddogatmai ka tubum, Guru, bulé 
nugalai kerek, ibara itsoketmai. 

39Tápoi alegina lé nia Jesus ikua ka 
matadda, "Ale, apangan té kopet kataíra 
sirimanua kineneiget! Kipa, ainugegelai 
kam kugalai kerek? Bulat tá kugagalai 

beri sara kerek itsoketmui, lepa. Sarat 
kerek kelé kiseiet sigalai Taikamanua ka 
tubut Nabi Jona lé tuaaké 

40 Kelé ka sia kai Jona, telu ngagogoi, 
telu ngasoibó burúnia aikuddu ka balugut 
iba sabeu. Oto kisedda leú te muaaili 
ka tubunia ka sia Togat Manusia, telu 
ngagogoi, telu ngasoibó leú te ikukuddu 
ka unou polak 

41 Tususuru te sia tai Ninipe samba 

leú sia reddenan néné ka Gogoi Sialu 
masijoaké sia tai néné. Araobá poí ka 
sia tai Ninipe, masibauaké paatuatda ka 
tetret aiei si Jona, masipangantoman sia 
siburú. Tápoi kineneiget aian nia sené 
sisaliu peilé pubebeunan tiboi tubut Jona 

42 Taleú et, tususuru te nia sara rimata 
sinanalep sibara ka kayaman sambadda 
reddenan néné, masijoaké sia tai néné. 
Aipoí kalulut obána masiarep nganturat 
pagalaiat pusikuat paatuat Salomo, 
besíakénangan musila barania ka tut-tut 
polak, masiailiaké rimata Salomo. Tápoi 
kineneiget aian nia sené sara sisaliu 
peilé beunan tiboi tubut Salomo! 

43 "Ké bela ketsat sikataí ka tubut sara 
sirimanua, ei nia mugejek, masigaba 
kudduat simagarak ka simatangeu, 

kudduat pasiariat tubunia, tapoi ta 
isesese 

44 Kalulut néné, kuanangan, 
'Kusosok-sok'an lé mitsá ka lalep 
sikaddiuakenenku siboikí.' Kelé aisegé 
sedda, ailinangan mitsá lalep nenda, tá 
anai ka bagania, maliná samba malelek 
kudduat katugalangan bibilet ka bagania 

4> Iageti ei nia mitsá masialá bagei pitu 
ketsat sikataí sisaliu peilé pukakataínia 
ka sia, tugurúrangan leú et ka tubut 
sirimanua nenda, kuddu sia sedda. 

Oto bailiu tuppainangan kopet kataí 
paraboatnia sirimanua nenda, belé peilé 
kataí paraboatnia siboikí. Bulat kisedda 
te muaaili ka tubudda sirimanua sikataí 
paraboat, ka reddenan néné. 

46 Ai peilé ipatitiboaké sia sirimanua 
simigi, Jesus, oi-araoi ka sia sainan 
Jesus samba sasarainania. Iageti rió sia 
ka gerat, ragelai rapatiboaké nia 

47 Lepá oi sara ka talagat sirimanua 
simigi masisegéaké ka matat Jesus, 
pelé nga-ngania, "Ukkui, ai sia ka 
gerat sainam sambadda sasarainam. 
Airagegelai rapatiboaké ekeu. 

48Tápoi alegina lé nia Jesus, ikua ka 
matania, "Kasei baí sainangku? Kasei baí 
sasarainangku? 

49 Oto saú-saúnangan sia sipasiuluinia, 
kuanangan ka matadda, "Sia té néné, 
sainangku samba sasarainangku 

30 Aipoí kasei sigalaiaké siobat bagat 
Ukkuiku sikuddu ka manua, sia té nenda 
oniakenenku sasarainangku, samaniuku, 
samba sainangku." 

1 3 1 Gogoi nia nenda leú et, tui nia 

Jesus, ikaddiuaké lalep, ei nia 
mukuddu ka bet-bet koat 

2 Kalulut igidda sirimanua sipurut nia, ei 
nia ka bagat abak mungantoman. Tápoi 
ka sia geti sirimanua simigi, ai lé sia 
muririó ka bet-bet koat 

3Iageti tiboinangan sangamberinia 
ka matadda Jesus, ka pasikat. pelé 
nga-ngania, "Ai sara sirimanua sieei 
masikarap'aké karamen 

“Ai nia mangangarap, belé bagei ka 
talagat enungan. Iageti oinangan leú ka 
sia umá, pakominangan leú karamen 
néné, pat sappru 

SOto ai leú bagei karamen sibebelé 
ka polak simabukkú, goisó lé polaknia. 

Bulat tá tedda kua ruei nia iputútú 
karamen, kalulut taimaigit polaknia 
6Tápoi kelé imakaddat sulu, 
malajúnangan leú et letinia, iageti 
magaraknangan leú et, lepá attei, tá poí 
makeru ungatnia 

7 Oto ai leú bagei karamen sibebelé ka 
talagat rui. Kelé itaddaaké ka sia iputútú 
rui, teinangan karamen néné, pat attei 

8Tápoi ai leú bagei sibebelé ka polak 
simagabru. Tá mauju pubuanangan; ai 
sangotu igit nganbénia, ai siaili enem 
ngapulu, ai leú et siaili telu ngapulu, igit 
ngambénia. 

20to lepána lé aitiboi pasikat néné, 
Jesus, kuanangan ka matadda sirimanua 
simigi, "Kasei simaarep piú, kau 
iarep'aké nia! 

10 Lepá oirangan leú et sipasiului ka 
tubut Jesus masikua ka matania, pelé 
nga-nganda, "Pasikat lé kodda nukakau 
masipatiboaké sirimanua simigi? 

11 lageti aleginangan nia Jesus, 
kuanangan ka matadda, "Ka kam pol 
atuakéan panguruat, bulé nuagai kam 
keleat Taikamanua, iaté pagalaiat 
Purimataat Taikamanua. Tápoi ka sia 
geti ka sabagei, tá atukau 

12 Aipoí kasei ai, tukakau peilé mitsá 
simakopé igi ka tubunia, bulé ipulegei. 
Tápoi ka sitá anai apa pá geti, tupaaalaki 
peilé sipulelegei goisó nenda ka tubunia, 
bulé isappru 

13 Taté lulunia kupupapasikat ké manibo 
aku ka tubudda sirimanua simigi. Aipoí 
kenanen makoinong matadda, tápoi kelé 
tá raiitsó; kenanen maarep piúra, tápoi 
kelé tá raaarep samba tá isasaksak ka 
bagadda 

14 Amuailingan kelé ka sikuat Nabi 
Jesayas, sipasikukua kisé, áikua 
Taikamanua; Mariu-riu lé rapasiarep 
tápoi tá ikokolou ka bagadda; 
airariritúaké tápoi tá raagai apa sipuaaili 

15 Makelá lé poí paatuatda sirimanua 
néné, amatakkep'an piúra samba 
arauneng'akéan matadda. Aibara kelé 
néné geti, iaté, bulé buí imakoinong 
matadda, samba bulé buí imaarep piúra, 
bulé buí imakolou ka bagadda buían 
rasok-sok nia mitsá ka tubukku oto bailiu 
aleakékungan sia.' 

l6Tageti kuanangan ka matadda 
sipasiuluinia Jesus, "Tápoi bulat mauktuk 
kam ka kam, aipoí bulat anuitsóan kam, 
samba bulat anuarep'an kam 

17 Aipoí bulé nuagai kam nia, bulat tá te 
magulai sia tai nabi samba sia simaroipo 
baga siburu amasibesiaké masiitsó kelé 
siitsómui ka kam kineneiget, tapoi bulat 
beri itsóra nia. Arabesiaké masiarep kelé 
siarepmui ka kam kineneiget, tapoi bulat 
beri arepda nia. 

18 "Arep'aké kam kukua katukolobat 
pasikat sipasikakarap'aké karamen 

19Karamen sibebelé ka enungan, iaté 
tupasikat'aké ka tubudda sipasiaarep 
Katuareman Simaerú, siorak pagalaiat 
Purimataat Taikamanua. Tápoi tá 
makokolou ka bagadda. Amoi poí Sanitu 
masirau-rau karamen sikarap'akenen ka 
bagat paatuatda 

20 Karamen sibebelé ka polak 
simabukkú, iaté tupasikat'aké ka 
tubudda sipasiaarep Katuareman 
Simaerú. Bulat arepda lé nia, silórangan 
nia ka angkat baga 

21 Tápoi kalulut Katuareman Simaerú 
sisilóra néné, tápei amuungat ka bagat 
paatuatda, bailiu tá matom. Kelé ibara 
pugejaat baga, elé paoreat ka tubudda 
kalulut katuareman simaerú nenda, 
bulat tá mauju rasik-sik tei-teira muarat 

22 Tageti karamen sibebelé ka talagat 
rui, iaté tupasikat'aké ka tubudda 
sipasiaarep Katuareman Simaerú, 
tápoi ai lé sia mukakarat baga ka 
purimanuaiatda, kalulut obára mukayo. 
Bailiu teinangan Katuareman Simaeru 
siarepra néné, pat taipubuanangan leú 
et 

23 Tápoi karamen sibebelé ka polak 
simagabru geti, iaté tupasikat'aké 
ka tubudda sipasiaarep Katuareman 
Simaerú. Arepda lé nia, makolounangan 
ka bagadda. Pureddetnangan buadda, 
ai siaili sangotu, ai leú siaili enem 
ngapulu, tápoi ai leú siaili telu ngapulu 
igit ngambénia. 

24 Lepá tiboinangan mitsá sara pasikat, 
Jesus ka matadda sirimanua simigi, 
kuanangan, "Purimataat Taikamanua 
geti, makeré lé nia kelé ka pasikat néné: 
Ai sara sirimanua sieei maksikarap'aké 
karamen simaerú ka monenia 

25 Oto soibó, ai sia memerep 
sangamberidda, einangan leú et ka sia 
saggak sigalai mone néné, ikarap'aké 
karamen soa-soat ka talagat gandum; 
lepa tuinangan leú et 

26 Kelé aipuurau siureman néné, 
taddaakénangan leú ibela bobotsoketnia. 
Oto ka sia soa-soat leú, toilá 

27 Īageti oirangan leú sipugagalai 
siupaji ka tubut sibakkat mone, masikua 
ka matania, 'Kipa, tá uremen simaerú 
anukarap'aké ka monem, Tuan? Kipa 
aigalai aibara sedda soa-soat? 

28 Pelé nga-ngan sibakkat mone néné 
ikua ka matadda, 'Sikarap'akenenda 
lé saggakta.' Iageti kuaddangan nia 
mitsá ka matat sibakkat mone, pelé 
nga-nganda, 'Kipa, Tuan, nuobá leú kuei 
kai masiburau soa-soat nenda? 

29 Kuanangan ka matadda sibakkat 
mone néné, 'Báan leú eei kam, aipoí ké 
mei kam masiburau soa-soat, babara 
taiaagaietmui paburagimuian gandum 

30 Eddangan nia iputútú ka sia soa-soat, 
raputútú ruadda gandum, teret iaili 
gogoi pasimoneiat. Ai leú kukua nia 
ka sipasimomonei: Rurúaké kam boikí 
soa-soat. Oto ké alepáan nuappraaké 
kam nia, labóakémuian nia ka api. 
Alepáan geti nupalaboki kam soa-soat, 
iapeité nururúaké kam buat gandum, 
koiríakémuian nia ka bagat sapou.' 

31 Lepá mitsá tiboinangan sara pasikat 
ka matadda sirimanua simigi, Jesus. 
Kuanangan ka matadda, "Ka sia 
Purimataat Taikamanua, makeré lé nia 
kelé ka pasikat néné: Ai sara sirimanua 
sialá sangambé luikut ubé, ikarap'aké 
nia ka monenia 

32 Luikut ubé néné, iaté sara karamen 
bulat simakopé goisot ngambé. Tápoi 
kelé aiputútú, puuraunangan, pat 
niangan lé abeu ka pagule-gulei bagei. 
Bebbeunan loinánia, pat einangan leú 
umá murumun ka rannia. 

33 Ai leú mitsá sara pasikat aitiboi 
Jesus, ka matadda, "Ka sia Purimataat 
Taikamanua, makeré lé nia kelé ragi, 
sialat sara sinanalep, ipagalú nia ka 
siepat ngapulu ngaliter tapung, teret 
ipugoó sangamberinia! 

34 Sangamberinia ngantoman Jesus 
sarat ka pasikat lé itiboi nia ka tubudda 
sirimanua simigi 

35 Bulé ipuaili kelé ka siniboira tai 
nabi, sipasikukua kisé, "Mupasikat lé 
kugagalai, masipatiboaké sia kupoiliat 
sangamberinia simalipput barana ka 
panandaat polak peilé. 

36 Lepá kaddiuakénangan sia sirimanua 
simigi, Jesus, guru nia ka bagat lalep. 
lageti oi sipasiuluinia kuaddangan ka 
matania, "Kolouaké peité ka kai bagat 
pasikat soa-soat ka talagat gandum. 

3/Iageti kolouakénangan nia, 
Jesus, kuanangan ka matadda, 
"Sipasikakarap'aké karamen simaerú 
iaté, Togat Manusia 

38 Mone, iaté, polak néné. Karamen 
simaerú, iaté sia situgugurú ka paamian 
Taikamanua. Soa-soat, iaté sia simaré-ré 
ka Sanitu 

39 Saggak sipasiuurep soa-soat, iaté 
Sanitu. Pasimoneiat, iaté Kalepakat 
Polak. Sipasimomonei, iaté samalaika 

40 Kelé kipa itururúaké soa-soat bulé 
itulabóake ka api, kisedda leú te muaaili 
ka Gogoi Sialu 

41 Īkokoiniaké te sia samalaikania Togat 
Manusia, masirurúaké ka talagadda 
sapaamiannia, sipasitutubbui bagadda 
sirimanua mugalai jo, samba sia leú 
sabagei sangamberidda sigalai jo 

42 Sangamberidda néné, turiribbaiaké 
ka purusuat sibara api sipujujuluu; 
oto sedda te rapusosou samba 
rapangongorik 


MATIUS 13.43 -468 77 


43Tápoi sia geti, sigalaiaké siobat bagat 
Taikamanua, mutotoro tubudda kelé 
matat sulu, ka Laggai Sibau; Laggai 
Taikamanua Ukkuira. Oto kasei simaarep 
piú, arep'akénangan leú et nia! 

44 "Ka sia geti Purimataat Taikamanua, 
makeré lé nia ka pasikat néné: ai bibilet 
silabbú ka polak, sikukuddu ka mone, 
lepá sesenangan niaté sara sirimanua. 
Kelé aisese nia, labbúnangan nia mitsá 
ka polak. Lulut kopet angkat bagania, 
einangan leú et masisakiaké sangamberi 
bibiletnia. Lepá sok-soknangan nia 
mitsá, isaki polak nenda. 

45"Ka sia geti Purimataat Taikamanua 
makeré lé nia ka pasikat néné: Ai sara 
sipajajaga, sieei masigaba inu mutiara 
simakopé kepput saki 

46 Kelé aisese sara inu mutiara bulat 
simakopé lainge, ei nia masisakiaké 
sangamberi bibiletnia, iageti sakinangan 
nia mutiara nenda. 

47 "Ka sia geti Purimataat Taikamanua, 
momoi tupasikat'aké nia kelé ka sara 
jalo, sijaloakenen ka koat; sialá sene 
ngamata iba 

48 Kelé aisut jalo nenda, tiktikrangan 
nia jalo nenda sipasiiba ka leleu. Lepa 

uddet sia masipiliy paiba-iba nenda: Iba 
simaerú rakau ka bagat garágá, tápoi 
iba sikataí geti, raribbaiaké lé 

49 Kisedda leú te, ké iaili Gogoi Sialu. 
Oi samalaika masipasaraaké sirimanua 
sikataí paraboat, ka sirimanua sigalaiaké 
siobat bagai Taikamanua 

>0 Iageti sirimanua sikatai paraboat, 
turibbaiaké ka bagat purusuat sibara 
api sipujujuluu. Oto sedda te rapusosou 
samba rapangongorik. 

>l Iageti kuanangan ka matadda, Jesus, 
"Amakolouan ka bagamui sangamberinia 
sikuakku néné?" Alegiddangan nia, pelé 
nga-nganda, "Amakolouan ka bagamai, 
Ukkui! 

>2 Oto kuanangan mitsá ka matadda 
sipasiuluinia, Jesus, "Iaté lulunia, 
sangamberidda tai guru paamianda 
tai Jahudi, situgugurú ka paamian 
Taikamanua, tupakeréaké lé sia kelé 

ka sara tuan sipasibebelaaké bibiletnia 
simabau sambat bibiletnia simaburú, 
sibara ka bagat sapounia. 

>3 Kelé ailepáaké aitiboi sene ngamata 
pasikat, Jesus, tui-tui nia sedda 

S4toili nia ka laggai puuragatnia. Oto 
einangan leú et mungantoman ka uma 

parurukatda tai Jahudi. Bulat kisei lé 
ka bagadda raarep ngantomannia. Pelé 
nga-nganda ka tubunia, "Kaipa te aisese 
pusoppinannia kelé néné? Samba kaipa 
te aibara gege ka tubunia ipasigalai 
kerek 

>> Tá poi nia néné togat Josep situkang 
loina? Tá poi si Maria inania; samba tá 
poi sasarainania sipuoni si Jakobus, si 
Josep, si Simon samba si Judas 

>6 Tá poi ai sia sené ka sia samaniunia? 
Kaipa aisese nia sangamberinia néné? 
>/ Oto taiobárangan masisiló kaooi 
Jesus. Iageti kuanangan ka matadda 
Jesus, "Ka palagga-laggai bagei 
rahohormati sia tai nabi, tápoi 
taikalaggaiatnia samba sia sikukuddu ka 
bagat lalepnia geti, tá. 

>8 Kalulut néné, taigalainangan maigi 
kerek sedda, tá poí matonem bagadda 
ka tubunia. 

14 lIageti ka tetret nenda, 

maarepnangan katuareman 

sigalai Jesus ka tubut Rimatadda tai 
Galilea, iaté sipuoni si Herodes 

2 Kuanangan nia si Herodes ka tubudda 
sauté siróakenennia, "Bulat kirénangan 
si Johannes Sipasiraraú te nia néné. 

Amurimanuangan nia mitsá! Iaté lulunia 
ibabara gege ka tubunia igalaiaké kerek. 

3Aipoí siburú aikoiniaké sia tai 
tenterania si Herodes masilabá samba 
masikabé si Johannes, rakau nia ka 
bagat penjara. Aigalaiaké néné geti ka 
tubut Johannes Sipasiraraú, si Herodes, 
kalulut galai tubunia ka tubut eirania si 
Herodias, sinanalep sarainania si Pilipus 

4 Aikua poí si Johannes ka matat 
Herodes kisé, "Bulat tá momoi nualá 
eiram si Herodias, sinanalepnu! 

> Siripokatnia aiiisiaké si Herodes 
masimateiaké si Johannes. Sarat lotónia 
lé ka tubudda sirimanua simigi, ai lé poí 
rapunanabi nia si Johannes néné 

6 Oto ka punen pasirepdeman pututukat 
matania si Herodes, amuturú momoínia 
sinanalep, iaté togat Herodias, ka 
matadda sirimanua simigi sipupupunen. 
Bulat simakopé angkat bagania lé si 
Herodes masiigbuk againia muturú 
siokkó néné 

pat pusuppanangan si Herodes 
masikua ka matania, apa lé itiddou, 
kaunangan leu et nia 

8 Oto kalulut ron patubbuiat inania si 
Herodias, kuanangan ka sia togania 

siokkó néné, ka matat Herodes, "Utet 
Johannes Sipasiraraú lé nuaaké kaku 
kineneiget ka bagat mangkó! 

9Kelé aiarep paniddogatnia siokkó néné, 
si Herodes, bulat reu-reu lé bagania. 
Tápoi kalulut irepdep sisuppaakenennia 
ka matadda tairaumania, kuanangan 
bulé rakau paniddogatnia siokkó néné 

10 Koiniakénangan leú et sia raei ka 
penjara bulé rasaggri lolokkat Johannes 

11 Tageti abbitrangan utet Johannes ka 
bagat mangké, kaurangan leú et nia ka 
tubut siokkó néné. Oto ka sia siokkó 
néné mitsa, kaunangan nia ka tubut 
inania 

12 Lepá eirangan leú et sipasiului 
Johannes masialá tubut Johannes 
simamatei, rarateiaké nia. Iageti mitsá 
eirangan leú et masisegéaké sibabara 
néné ka tubut Jesus 

13Kelé aiarep nia sibabara néné Jesus, 
tui nia muabak sarania, masiareuaké 
tubunia sedda, masiailiaké kudduat 
simatangeu. Tápoi kelé araarep nia 
sirimanua simigi katutui-tui nia sedda 
Jesus, tui leú et sia ka sia rakaddiuaké 
laggaira, raei masiailiaké Jesus, sipusisila 

14 Kelé aitujanang Jesus ka kapi, 
itsónangan sirimanua simigi, oto 
makaténangan bagania ka tubudda. 
Iageti aleakénangan piga pá sia 
simabesí, ka talagadda 

15 Ka soibokatnia, oi sia sipasiuluinia 
ka tubut Jesus masikua ka matania, 
"Amasoibóan sulu. Kudduat néné pei 
bagei matangeu. Maerú peilé nukua ka 
matadda, raei masisaki kadda ka laggai 
simalegre sené. 

l6Tageti kuanangan ka matadda Jesus, 
"Bulan raei. Kam'an lé masikakau kadda. 

17 Pelé nga-nganda ka tubut Jesus, 
"Kakai poí sarat lima ngaaggro lé roti 
samba rua ngamuneng iba! 

18 Kuanangan ka matadda Jesus, "Aké 
kam nia sené. 

19 Tageti kuanangan ka matadda 
sirimanua simigi bulé rapuuddet ka 
turu-turu. Alánangan silima ngaaggro 
roti sambat sirua ngamuneng iba, 
teilanangan manua masikua pusurakat 
ka Taikamanua. Lepá paabbónangan nia, 
kaunangan leú et nia ka sipasiuluinia, 
raparubei nia ka sirimanua simigi 

20 Tageti pukomrangan leú et 
sangamberidda, bulat pat segé ektekra. 

Lepat komanda, rurúakérangan 
sipulelegei, sipasiuluinia, ai pulu rua 
ngagarágá iginia sarat sisusut 

21 Sangamberidda sipukokom, ai sia 
lima ngaribu sia igidda, tápei atuaddeaké 
sia tainanalep sambat tatoga sigoisó 

22 Īageti kuanangan Jesus ka matadda 
sipasiuluinia, bulé raei boikí muabak, 
masitalipoki bagat paó, pengenan ikua 
ka matadda sirimanua simigi ratoili ka 
laggaira 

23 Oto kurukra sirimanua simigi, sakai 
nia Jesus ka sara leleu, iei maniddou. 
Kenanen amasoibóan, tápoi riu-riu lé 
ikuddu sedda Jesus sarania 

24 Tápoi ka sia abak situtda sipasiului 
Jesus geti, aiailingan ka tengan paó 
reunannia. Aipabebetuji nia onu; kalulut 
ai lé poí rasososro rusa 

25Ka patokatnia, oi nia ka sia Jesus 
muenung ka uddut oinan, iailiaké sia 

26 Kelé araitsó ipuenung Jesus ka uddut 
oinan, tugégérangan leú et simakopé. 
Pugereirangan leú et kopet kataí lotóra, 
pelé nga-nganda, "Kodda Sanitu! 

27 Kuana lé nia ka matadda Jesus, "Bá 
pulalamau kam! Aku lé né, Jesus. Bá 
malolotó kam! 

28 Oto kuanangan nia ka sia si Petrus 
ka matat Jesus, "Ké bulatnia baí ekeu 
néné Jesus, oto kua pei, bulé kuoi kaku 
muenung ka uddut oinan. 

29 Aleginangan nia Jesus, kuanangan 
ka matania, "Kauan, konan'an." Iageti 
jananginangan leú et si Petrus uddut 
oinan, puenungnangan iailiaké Jesus 

30 Tápoi kelé aiitsó nia si Petrus iburaaké 
rusa simakopé piret, suggrunangan nia 
pulolotó, iageti tualupnangan leú et. 
Oto pugereinangan, pelé nga-ngania, 
"Rop'aké aku, Tuhan! 

31 Bulat tá amauju aitotoiaké kabeinia 
Jesus, itakep kabei Petrus; iageti 
kuanangan ka matat Petrus, "Ei, Petrus, 
Petrus, magulai peilé tonem bagam 
ka tubukku. Marurua kodda bagam ka 
tubukku? 

32 Iageti sakai sia ruadda ka bagat 
abak. Ka sia rusa leú, ari aipuboroi 

33 Oto purappoddangan leú et 
sipasiuluinia ka matat Jesus, pelé 
nga-nganda, "Bulatnia Togat Taikamanua 
lé ekeu, Tuhan! 

34 ageti kelé aratujolou ka kapit paó, 
sakai sia ka laggai Genetsaret 

35 Kelé araagai nia sipulalaggai sedda, 
pu-Jejesus nia amoi masibalou sia, 
paarepdangan nia ka sabagei kaooi nia, 
ka sangaliot laggai simalegre sedda. 
Bailiu abbitrangan sangamberi simabesí 
ka tubut Jesus 

36 Tiddourangan ka tubut Jesus, bulé 
iobáaké rarape saraubánia, kenanen 
baí sipujajai leppeinangan lé. Oto 
sangamberi sipasirarape saraubánia, ale 
besíra. 

1 5 lIageti oirangan leú et piga 

pá sia tai Parise sambat tai 
guru paamian sibabara ka Jerusalem 
masiailiaké Jesus, masikua ka matania, 
pelé nga-nganda 

2 "Rapasasabau kodda surukatda 
taikebbukatta sipasiuluinu? Simatukle 
tugalaiaké siripot ka surukatda 
taikebbukatta poli, kei mukom, buí ta 
muriggo boikí! 

3 Aleginangan nia Jesus kuanangan 
ka matadda, "Kam ka kam leú et, 
nupasasabau kodda kam surukat 
Taikamanua kalulut nutut'aké kam 
surukatda taikebbukatmui 

4 Aipoí aikua Taikamanua, 'Suru 
ukkuinu sambat inam,' samba leú 

et, 'Kasei sipateleji ukkui sambat 
inania, buítá tuorakké ka tubunia ukum 
simateiakenen. 

5Tápoi anungantruaké geti kam ka 
sirimanua kisé, ké ai sipasikukua ka 
saeppunia, 'Siripot akenenku ka tubumui 
ukkui, ina, akupanguruat'akéan nia ka 
Taikamanua, 

Soto bailiu táan turoronké itukua 
bulé isurú saeppunia. Oto kalulut 
purereddetmui ka surukatda 
taikebbukatmui, putatámuian tiboiet 
Taikamanua 

7 Ale kam sipatataju! Bulat amuailingan 
te kelé ka sikuat Jesayas, pagalaiat 
tubumui néné 

8'Kisé aikua Taikamanua: Sarat ka 
ngungunda lé, lepá rapasiumun'aké aku, 
tápoi paatuatda geti, areu ka tubukku 

9Siboboi lé raumun'aké aku, aipoí 
surukatda sirimanua sigelaiakenenda 
nenda arabailiuakéan lé nia kéan lé 
surukatkungan lé galainia.' 

10 Lepá sogoinangan sia sirimanua 
simigi, Jesus, kuanangan ka matadda, 
"Arep'aké peité kam sikuakku néné, bulé 
imakolou ka bagamui 

11 Situgugurú ka bagat nga-nga, tá 
ibabailiuaké itukasitsit'aké sirimanua, 
sarat sibebela ka bagat nga-ngania lé, 
itukasisitsit'aké sia. 

12 Iageti oirangan leú et sipasiuluinia, 
Jesus ka matania, pelé nga-nganda, 
"Nuagai leú arapubeleki ekeu baga tai 
Parise, araarep sikuam néné? 

13 Tápoi alegina lé nia ka sia Jesus, 
"Sangamberi siureman, ké tá siurep 
ukkuiku sikuddu ka manua, tububurau lé 

14 Bá puleletsei kam sia ka sia tai 
Parise. Aipoí sauté simapeset paatuat 
lé sia néné. Ké palulu baí sia ka tubu 
pasasambadda simapeset mata, tá 
isoppi rabelé ruadda ka bagat guluggu. 

1> Iageti kuanangan ka sia si Petrus 
ka matat Jesus, "Kolouaké peité ka kai 
pasikat néné! 

16 Oto kuanangan ka matadda Jesus, 
pelé nga-ngania, "Ale, beri leú kam 
ka kam, tápei makolou ka bagamui 
sikuakku néné 

17 Tá nuagai kam, situgugurú ka bagat 
nga-nga, segé ka balugú, lepá bela mitsá 

18 Sibebela ka bagat ngu-ngu, iaté 
sibuggraakenen paatuat; iaté nenda 
sikau sirimanua kasitsit'akenen 

19 Aipoí sibabara ka paatuat 
lé ikakabaraji pukakataí baga; 
sipasitutubbui bagat sirimanua pamatei, 
paelet, musilainge, manangkou, 
masimuneng'aké boko samba 
masipaloloi 

20 Nenda lé ibabailiu tukasit-sit'aké 
sia sirimanua, tá kalulut pukokom 
sitaipuririggo. 

21 Lepá tui nia Jesus sedda, iei ka 
sara laggai ka bet-bet laggaira tai Tirus 
sambat tai Sidon 

22 Tageti oinangan leú et sara sinanalep 
tai Kanaan sibabara ka pasongan 
laggaira tai Tirus sambat tai Sidon, 
musoga ka tubut Jesus, pelé nga-ngania, 
"Oi Tuhan, Toga Dapid, kau imakaté 
bagam ka tubukku! Ai togakku sinanalep 
aipasasaileu nia ketsat sikataí Bulat 
simakopé kataí lé pangoringannia. 

23 Tápoi ka sia geti Jesus, meng lé nia. 
Iageti oirangan leú et sipasiuluinia ka 
tubunia, pelé nga-nganda, "Tuhan, kua 
peité ka matat sinanalep néné itui-tui. 
Sarat mugau-gau lé poi igagalai itut sita! 

24 Tageti kuanangan ka matat sinanalep, 
Jesus, "Sarat ka tubudda simalilimai ka 
bangsa Israel lé atukoiniaké aku. 

25 Iageti einangan leú et sinanalep 
murappo ka matat Jesus, kuanangan, 
"Bulat rop'aké lé aku, Tuhan. 

26 Kuanangan nia mitsá Jesus ka matat 
sinanalep, "Tá maerú tualá kadda tatoga, 
turibbaiaké nia ka jó-jó. 

27 Alegina lé nia ka sia sinanalep, "Bulat 
aisesengan tedda sikuam, Tuhan. Tápoi 
beri leú ka sia jó-jó, ai leú te ipipipli 
porat kan sibebelé ka tei mejat tuannia. 

28 Tageti kuanangan Jesus ka matat 
sinanalep, "Bulat maron tonem bagam 
lepá, Ina! Tá isoppi ibara kiddiyet 
bagam!" Oto iangan leú et jamnia, 
ale-aimale togania Ina néné 

29 Oto lepá tui nia sedda Jesus, 
puenungnangan masiriringi bet-bet Paot 
Galilea. Iageti panatranangan ka sara 
leleu, kuddu nia sedda 

30 Maigi leú sia amei masiailiaké Jesus 
masitaroaké simasakit, simapeset mata, 
sitaiooi tubu, simaou-ou, samba leú sia 
simabesí sabagei. Galakkérangan leú 
et sia simabesi néné ka matat Jesus, 
aleakénangan leú et sia 

31 Bulat kisei lé ka bagadda sangamberi 
siparururú sedda, araitsó aioi arapanibo 
simaoú-oú, aramale simasakit, aioi 

arapuenung sitaiooi tubu, samba 
aimakoinong matadda simapeset 
mata. Iageti umun'akérangan leú et 
Taikamanuanda bangsa Israel 

32 Lepá sogainangan sia sipasiuluinia 
Jesus, kuanangan ka matadda, "Bulat 
makaté bagakku ka tubudda sirimanua 
simigi néné. Aipoí telu ngagogoian 
burúnia arapaalei aku. Oto kuneneiget 
táan anai kadda. Tá kuobáaké sia 
ratui-tui taipukokom, babara mamatei 
sia laje ka enungan. 

33 Iageti kuaddangan nia sipasiuluinia, 
ka matat Jesus, "Kaipa tagagaba 
kam kan ka laggai simatangeu néné, 
masipakom tá taagai nuntudda néné? 

34 Oto kuanangan ka matadda 
sipasiuluinia, Jesus, "Ai piga ngaaggro 
roti anuabbit kam?" Alegiddangan nia, 
"Ai pitu ngaaggro, samba leú et ai piga 
ngamuneng pá iba pagoiso-goisó. 

35 Lepá kuanangan ka matadda 
sirimanua simigi, Jesus, bulé rapuuddet 
ka polak 

36 Iageti alánangan sipitu ngaaggro roti 
sambat iba, kuanangan surá ka tubut 
Taikamanua. Lepá paabbónangan leú et 
nia roti samba iba nenda, kaunangan 

nia ka tubudda sipasiuluinia, oto 
parubeirangan nia ka sirimanua simigi 

37 Iageti pukomrangan leú et, pat ektek 
sia sangamberidda. Lepá eirangan leú et 
sipasiuluinia, masirurúaké sipulelegei. Ai 
pitu ngagarágá iginia sarat sisusut 

38 Igidda sipukokom, sarat taimanteu 
peilé, ai sia epat ngaribu. Ainangan 
tátuaaddeaké sia ka sia tainanalep 
sambat tatoga sigoisó 

39 Lepá, iapeité obáakénangan sia 
sirimanua simigi néné, Jesus, ratoili ka 
laggaira. Tápoi ka sia geti Jesus, amei lé 
nia muabak sarania ka laggai Magadan. 
1 6 1 Ai piga pá sia tai Parise sambat 

tai Saduki amei masiailiaké Jesus, 
ragaba enungan bulé ioi rajoaké nia. 
Iageti nánárangan nia bulé igalai kerek 
ka matadda, masipatoilá kababara nia 
ka Taikamanua 

2Tápoi kuana lé ka matadda Jesus, 
["Ké mabonan matat sulu ka kabelekat 
sulu, kuamuian, 'Maeerú te manua. 

3 Samba ké mabonan elé makunem 
matat sulu simatsep, kuamuian, 'Bebelé 
lé te urat.' Oto kam nuagai kam 
masipatup-tup matat manua, iaté 
masiitsó toggaiat sibabara ka manua. 

Tápoi toggaiat pagalaiat sibabara 
kineneiget geti, bulat tá nuagai kam 
ipatup-tup nia!" 

4"Bulat apangan té kopet kataí samba 
kopet kelat paatuatda sia reddenan 
néné. Kipa, ainukikiddiy kam kugalai 
kerek? Bulat beri te sara kerek tá 
tugagalai itsoketmui, sarat kiseiet 
sipuaaili ka tubut Jona lé." Kelé aikua 
néné ka matadda, tui nia sedda Jesus, 
ikaddiuaké sia 

5 Kelé arasegé sipasiului Jesus ka silat 
paó, agairangan kakalipogidda raabbit 
roti 

6Iageti kuanangan ka matadda Jesus, 
"Suk-suk kam tubumui ka ragidda tai 
Parise sambat tai Saduki. 

7 Kelé araarep nia sikuat Jesus 

néné ka matadda, patiboddangan 
pasasambadda, pelé nga-nganda, "Elé 
kalulut taiaabbitta lé pá roti ikukua néné 
ka matatta, Jesus. 

8Tápoi ai lé iaagai sipinatibojidda néné, 
Jesus. lageti kuanangan ka matadda, 
"Pauukle kodda kam kalulut taiaabbitmui 
roti? Bulat magulai peilé tonem bagamui 
ka tubukku 

9Tápei aimakokolou poi ka bagamui? 
Táan poi ainurerepdem kam ka silima roti 
sipaabbóku masipakom silima ngaribu 
sia igidda? Ai piga ngagarágá nuntu nia 
roti sipulelegei sirurúakenenmui 

10 Samba leú et ka sipitu roti 
masipakom siepat ngaribu sia igidda? Ai 
piga ngagarágá nuntu nia roti sipulelegei 
sirurúakenenmui 

11 Angoian lé tá imakokolou ka bagamui, 
tá kalulut taiaabbitmui roti kukua nia 
néné? Tápoi bulé nusuk-suk lé kam 
tubumui ka ragidda tai Parise sambat tai 
Saduki! 

12 Oto iapeité agairangan kolou nia 
sikuat Jesus ka matadda, tá ragi pasigot 
roti ikukua ka matadda, tápoi bulé 
rasuk-suk lé tubudda, buí ialá bagadda 
ka nganturatda tai Parise sambat tai 
Saduki 

13 Iageti ei nia Jesus ka laggai simalegre 
ka Kaisarea Pilippi. Ai sia sedda, 
nou-nounangan sia sipasiuluinia Jesus, 
pelé nga-ngania, "Siripot siarepmui ka 
nga-nganda sirimanua, kasonia ka sia, 
rakukua, Togat Manusia néné? 

14 Alegiddangan nia sipasiuluinia, pelé 
nga-nganda, "Ai sia sipasikukua si 

Johannes Sipasirarau. Tapoi ai leu et sia 
sipasikukua si Elia. Iageti ai leú sabagei 
sipasikukua si Jeremias, elé sara ka 
talagadda tai nabi. 

15"Tápoi kam ka kam, kasonia nukukua 
kam aku néné? 

l6Tageti kuanangan nia ka sia si 
Petrus, "Ekeu geti kekeu néné, iaté 
Rimata Sipaarau, Togat Taikamanua 
Sipuririmanua. 

17 Oto kuanangan nia Jesus ka matat 
Petrus, "Bulat mauktuk ekeu ale Simon 
togat Jona! Aipoí tá sirimanua aipoiliat 
nia ka matam, tápoi Ukkuiku sikuddu ka 
manua lé 

18 Bulé nuagai nia, ekeu néné sipuoni 
si Petrus, iaté bukkú bulak simaron. 

Ka uddut bongan bukku bulak néné te 
kuririóaké garejakku, sitaioi tukalaaké. 
Pat beri kamateiat leú tá momoi ikalaaké 
nia 

19 Kuaaké te ka tubum panguksik Laggai 
Taikamanua Sibau. Oto apa lé nukeraaké 
ka polak néné, tukekeraaké leú te ka 
manua. Iageti apa lé nusiniseat'aké ka 
polak néné, tusisineseat'aké leú te ka 
manua. 

20 Lepá aséakénangan sia sipasiuluinia 
Jesus, bulé buí ratiboi nia ka sabagei, 
rakua, Jesus néné, iaté Rimata Sipaarau 

21 Ka tetret nenda, taddaakénangan 
Jesus, itiboi simakolou ka matadda 
sipasiuluinia, kaeei nia ka Jerusalem 
sambat oorikna maigi paoreat sibara 
ka sauté, sibara ka tai imam sabeu, 
samba leú et sibara ka tai guru paamian. 
Iageti tiboinangan leú et mamateiakéra 
nia, tápoi isusuruaké lé nia mitsá 
Taikamanua, ka gogoi sikatelunia 

22Tageti ei si Petrus, tiktiknangan 
kabei Jesus, abbitnangan nia raei 
ruadda ka bébé, oto aséakénangan 
nia, kuanangan ka matat Jesus, "Bulé 
iareuaké Taikamanua sibabara néné 
ka tubum, Tuhan! Buí ipuaili néné ka 
tubum, Tuhan! 

23 Oto pitsanangan si Petrus, Jesus, 
kuanangan ka matania, "Kenan katui-tui 
sené, ekeu Sibaraaké Paalakat Bagal 
Aipoí sipasisasaila aku lé ekeu néné. 
Bulat siripot sipinaatudda sirimanua lé 
kekeu nupaaatu; tá siripot sipinaatut 
Taikamanua! 

24 1ageti kuanangan ka matadda 
sipasiuluinia, Jesus, "Kasei siobá masitut 

aku, kau rakatei-teiake boiki galajet 
puuktunganda saradda, samba kau 
rabairat siliktenganda, iageti mitsa, kau 
mariu-riu ratut aku 

25 Aipoí kasei sikera engania, 

iaté malilimai purimanuaiat. Tápoi 
sipasibubuluaké engania geti kalulut 
aku, iaté masisesese purimanuaiatnia 

26 Aponia poi uktuknia sara sirimanua, 
ké moi iikep'aké sangaliot polak, tápoi ai 
lé malilimai purimanuaiatnia? Momoi poi 
tupasiliaké purimanuaiat néné ka tubut 
aponia pá 

27 Táan te mauju ioi mitsá Togat 
Manusia sambadda samalaikania 

ka geget Ukkuinia. Ka tetret nenda 
orak'akénangan ukum ka sirimanua, 
Taikamanua, masisiliaké siripot sigalaira 
28 Repdem kam néné! Ai te sia 

ka talagamui sené, tá ranananam 
kamateiat, teret itsóra ioi Togat Manusia 
sibailiu Rimata." 

1 7 1 Lepána lé aitukapplu enem 

ngagogoi burúnia, abbitnangan 

sia Jesus, si Petrus, si Jakobus sambat 
sarainania si Johannes raei saradda ka 
sara leleu simakopé buak 

20to ka mataddangan leú et 
siliynangan putubuatnia Jesus: 
Matoronangan matania kelé torot sulu, 
samba mabulaunangan leppeinia bulat 
kirisau lepa 

3Iageti itsórangan leú et si Mose 
sambat si Elia sia sipasiului sitelu néné, 
aipatitiboaké sia Jesus 

4Oto kuanangan ka matat Jesus si 
Petrus, "Bulat masanang sita mukuddu 
sené, Tuhan. Kelé baí nuobá nia, 
akurióakéan telu ngambua sapou: sara 
kekeu, Tuhan, sara kai Mose, sambat 
sara kai Elia. 

5 Bulat talagat paninibo nia si Petrus, 
kuneminangan sia tinobut simakopé 
toro. Iageti maarepnangan nga-nga 
sibara ka tinobut manua sipasikukua, 
"Nia té néné Togakku, kilibet bagakku, 
samba siobat bagakku, arepi kam 
nga-ngania! 

6 Bulat simakopé kataí lotóra lé 
sipasiuluinia, araarep nga-nga néné, pat 
purappoddangan ka polak 

7 Tápoi einangan leú et Jesus, 
rapenangan sia, kuanangan ka matadda, 
"Suruaké kam, bá malolotó kam! 

8 Kelé arateilaaké matadda, táan araitsó 
sia sabagei, saranangan lé Jesus sedda 
amulegei 

9I]ageti ai sia tugogorosot baradda 
ka leleu, patonénangan sia Jesus, pelé 
nga-ngania, "Buí tebaí nupoiliat kam nia 
ka sabagei, siitsómui simaruei néné, 
ké tápei atusuru Togat Manusia ka 
simamatei. 

10 Oto nou-nourangan Jesus 
sipasiuluinia, pelé nga-nganda, 

"Angoi rakukua nia ka sia tai guru 
paamian, buítá moi nia boiki si Elia? 

11 Iageti kuanangan nia Jesus ka 
matadda, "Kirénangan tedda momoi nia 
si Elia, bulé ipaerú sangamberinia 

12 Tápoi aku kaku masikua ka matamuli, 
amoian nia si Elia, tápoi tá raagai nia; 
aragalai lé siobára ka tubunia. Oto 
kisedda leú te ragagalaiaké ka tubunia 
ka sia Togat Manusia. 

13 Iapeité aimakolou ka bagadda 
sipasiuluinia, pagalaiat tubut Johannes 
Sipasiraraú lé ititiboi ka matadda 

14 Kelé aitoili Jesus sambadda 
sipasiuluinia sitelu néné ka tubudda 
sirimanua simigi, oi sara saukkui, 
murappo maniddou ka matat Jesus 

15 pelé nga-ngania, "Kau imakaté 
bagam ka tubut togakku, Tuhan. Ai 
pangoringan tubunia, iaté pangoringan 
simabelaet bubut ka ngu-ngu. Bulat ké 
ioiaké iorik besínia, marei-rei ibelé ka 
api sambat mareirei leú et iei ka oinan 

16 Akutaroakéan nia ka tubudda 
sipasiuluinu, Tuhan, tápoi ta amoi 
araaleaké besinia. 

17 lageti kuanangan nia Jesus ka 
matadda, "Bulat kipa lé pá kam néné! 
Sijo lé kam, sitaimatonem baga. 
Teret kipangan lé burúnia kukuddu ka 
talagamui samba kupaom bagakku ka 
tubumui? Kauan, abbit kam nia sené ka 
sia toga! 

18 Oto usiakénangan leú et nia Jesus, 
ketsat sikataí sikukuddu ka tubut toga, 
belanangan leú et. Bulat iangan leú et 
tetrenia, ale-aimale ka sia toga 

19 Tageti ei sia ka tubut Jesus, 
sipasiuluinia, masinou-nou nia saradda, 
pelé nga-nganda, "Tá koí momoi ka kai 
kuusiaké kai nia ketsat sikataí néné? 

20 Alegina lé nia Jesus, ikua ka 
matadda, "Kalulut gulai nia peilé 
poí tonem bagamui. Oto repdem 
kam sikuakku néné! Ké ai baí tonem 

bagamui ka tubukku beri beu luikut ubé 
beunannia, ta isoppi momoi nukua kam 
ka tubut leleu néné, Ritsiaké tubum, 
turitsínangan leú et. Aipoí tá anai ta 
momoi nugalai kam 

21[Ka sia poí ketsat sikataí kelé néné, 
sarat paniddogat sialei puaso lé iooi 
ituusiaké.] 

22 Kelé araparurú sangamberidda 
sipasiuluinia Jesus ka Galilea, kuanangan 
mitsá ka matadda Jesus, "Táan te 
mauuju, rasegéaké Togat Manusia ka 
kabeira sirimanua 

23 Iageti mateiakérangan nia. Tápoi 
ka gogoi sikatelunia, suruakénangan 
nia mitsá Taikamanua." Kelé araarep 
nia sikuat Jesus néné sipasiuluinia, 
mareu-reunangan bagadda simakopé 

24 Kelé arasegé sipasiuluinia Jesus 
ka Kapernaum, oirangan leú et 
sipasititiddou yuran Uman Taikamanua, 
masinou-nou si Petrus, pelé nga-nganda, 
"Kipa ikakau leú ka sia si gurumui yuran 
Uman Taikamanua? 

25 Iageti aleginangan nia si Petrus, pelé 
nga-ngania, "Ikakau!" Oto kelé aitoili 
si Petrus, olaakénangan Jesus ipuboikí 
masinou-nou si Petrus, pelé nga-ngania, 

"Kipa kekeu siripot sipinaatum, Simon? 
Kasonia masibabaya yuran ka tubudda 
tai rimata ka polak néné? Tai rayat, elé 
sia siooiaké? 

26 Tageti kuanangan nia si Petrus, "Sia 
siooiaké lé. Oto ké kisedda bai nia, ta 
masibabaya sia tai rayat. 

27 Tápoi buí takau kabelekat bagadda 
sirimanua. Kenan lé mangabli ka paó. 
Iageti alánungan iba sikablim siboiki. 
Ai ka nga-ngania bulagat simemet 
pasibayan yuranku sambat yurannu 
kekeu. Alánungan bulagat nenda, 
bayanungan nia ka tubudda yuranta ka 
sita kaunen ka Uman Taikamanua. 
18 1 Ka tetret nenda, amei sia 

sipasiului Jesus masinou-nou nia, 
pelé nga-nganda, "Kasonia oniakenen 
siabeu tiboi tubu ka talagat paamian 
Taikamanua? 

2lageti sogainangan sara tatoga 
sigoisó, Jesus, rióakénangan nia ka 
matadda 

3Kuanangan ka matadda, "Kau 
imatonem bagamui ka sikuakku néné! 
Bulat tá te tuooniaké kam sapaamian 
Taikamanua, ké tá ibailiu kam kelé 
tatoga 

4Kasei siparepé paatuatnia samba 
sibailiu kelé toga néné, niaté oniakenen 
simabeunan tiboi tubu ka talagat 
paamian Taikamanua 

“Samba leú et, kasei sipasisisiló toga 
kelé néné kalulut aku, aku lé te galainia 
aisiló. 

6"Kasei sipapepe pupaatuanan 
sara ka talagadda taigoisó néné, 

pat taimatonemnangan bagadda ka 
tubukku, bulat maerú peilé tusereaké ka 
lolokkatnia bukkú panundukat gandum, 
ituribbaiaké nia ka koat simakeru, 
imalou-lou 

7 Matei lé sia taikapolak sibaraaké 
ramajo sirimanua. Kirénangan tedda 
marei-rei lé ibara kelé néné, tápoi páan 
te ka sia sipasibabaraaké 

8 Oto ké kabeinu elé rerem masikabaraji 
numajo, tippú, gikgikkénungan nia. 
Aipoí maerú peilé sisangasilá kabei ele 
sisangasilá rere ekeu nupukuddu ka 
bet-bet Taikamanua, ka sirua kabei elé 
ka sirua rere ekeu, turibbaiaké ka api 
narako 

? Samba leú et, ké matam masikabaraji 
numajo, kiok, gik-gik'akénangan nia. 
Aipoí maerú peilé sisangasilá mata ekeu 

nupukuddu ka bet-bet Taikamanua, ka 
sirua ngasilá nia matam turibbaiaké ekeu 
ka api narako. 

10 "Pasikeli kam! Buí nupaloloi kam 
sara ka talagadda tai goisó néné. Aipoí 
bulé nuagai kam nia, mariu-riu lé sia 
samalaikadda murió ka matat Ukkuiku 
ka manua 

11 [Masipaarau simalilimai lé poí aioi ka 
sia Togat Manusia! 

12 Kipa poi sipinaatumui ka kam? Ké 
ai baí sia sara sirimanua sibara biri-biri 
sangotu ngamuneng iginia, lepá limai 
sangamuneng, kipa ipaeerú sibakkat 
biri-biri néné? Tá isoppi ikaddiuaké sisiba 
ngapulu siba ngamuneng ka leleu, iei 
masigaba biri-biri simalilimai 

13 Kau imatonem bagamui ka sikuakku 
néné ka matamui -- ké isese baí nia 
biri-biri simalilimai néné, bulat ka tubut 
biri-biri sisangamuneng néné peilé 
makopé angkat bagania, belé peilé 
ka sisiba ngapulu siba ngamuneng 
sitaimalilimai 

14 Oto kisedda leú te Ukkuimui sikuddu 
ka manua, taiobána ramalimai beri sara 
ka talagadda sibau mutonem baga ka 
tubukku. 

15 "Ké igalai jo ka tubum sarainam, kena 
nuamiaké nia, nukua sele sigalainia. 
Tápoi buítá sipinakele lé nugalaiaké nia. 
Sarat ruamui lé, lepá. Oto ké baí ireddet 
nganturatnu, amoian te anutoiliaké nia 
mitsá sarainam 

16 Tápoi ké geti tá ireddet ngangam, 
abbitnungan sara elé rua sia aleinu, nuei 
kam ka tubunia. Beri ka Buko Sipunenan 
leú ai sedda atusurat'aké, 'Simatatánia 
rua elé telu sia sipasimumuneng'aké 
selet sara sirimanua. 

17 Iageti ké tá ireddet nga-nganda 
sia néné, segéakénungan nia ka 
tubudda sapaamian. Oto ké tá leú 
et irereddet nganturatda sapaamian, 
iapeité nuaddeaké kam nia kelé sipuukú 
pajá elé kelé sipuarat sabulungan. 

18 Repdem kam néné: "Apa lé nukeraaké 
kam ka polak néné, atukeraakéan leú 
te nia ka manua. Samba leú et, apa 
nusineseatke kam ka polak néné, 
atusineseat'akéan leú te nia ka manua 

19 Samba bulé nuagai leú kam nia: Ké ai 
baí rua sia igidda ka talagamui simakeré 
baga maniddou masibesíaké apa pá, 
tá isoppi iarepi paniddogatda Ukkuiku 
sikuddu ka manua 

20 Aipoí kaipa ai rua elé telu sia igidda 
siparururú maniddou ka oningku, aku 
leú kaku, ai aku ka talagadda. 

21 Tageti oi nia si Petrus ka tubut Jesus, 
masiiséaké, pelé nga-ngania, "Kisé 
Tuhan, ké igalai baí jo sarainangku ka 
tubukku, teret piga ngamitsá iginia 
kuaappéaké nia? Metnangan leú pá pitu 
ngamitsá? 

22 Oto pelé nga-ngan Jesus ikua ka 
matat Petrus, "Tá teret pitu ngamitsá 
iginia tápoi pitu ngapulu, ngamitsá pitu 
ngamitsá 

23 Aipoí ka sia Purimataat Taikamanua, 
makeré lé nia kelé ka pasikat néné: Ai 
sara rimata siobá masibaraaké paaddeat 
utakra sapaguguletnia 

24 Kelé aipasipareksa, taroakérangan 
ka matania sara pagugulet sipuuutak 
sipujujuta ngaropia iginia 

25 Bulat tá momoi itebui utaknia néné. 
Oto kuanangan nia rimata bulé rasakiaké 
sia sangalalepda sambat tatogania, 
samba leú et sangamberi bibiletnia, 
pasitebui utaknia 

26 Tageti purapponangan ka matat 
rimata maniddou, pelé nga-ngania, 'Ale 

Tuan, om'aké bagam ka tubukku. Ai leu 
kutebui nia sangamberi utakku. 

27 Oto makaténangan bagat Tuan ka 
tubunia, pat posanangan sangamberi 
utaknia 

28 Tápoi kelé aibela pagugulet néné 
ka gerat, ailinangan sara alei nia, 
pasasambadda sapagugulet, sipuuutak 
ka tubunia piga ngaribu ngaropia 
lé pá iginia. Iageti labánangan nia 
aleinia néné, petsutnangan lolokkatnia, 
kuanangan ka matania, 'Buita nubaya 
sangamberinia utaknu ka tubukku! 

29 Oto purapponangan leú et alei 
nia néné ka matania maniddou, pelé 
nga-ngania, 'Ale saraina, om'ake bagam 
ka tubukku, saraina. Ai leú kutebui nia 
sangamberi utakku ka tubum! 

30 Tápoi aitátáaké lé paniddogat alei 
nia, pagugulet néné. Aikau lé nia ka 
bagat penjara, teret kapplu nia itebui 
utaknia 

31 Kelé araitsó nia sapagugulet 
sabagei sigalaiakenen nia néné, mareu- 
reunangan bagadda, eirangan leú et 
masisegéaké sibabara néné ka tubut 
rimata 


MATIUS 18.32— 19.3 107 


32 Iageti sogainangan nia rimata 
pagugulet sikataí paraboat néné, 
kuanangan ka matania, 'Bulat pagugulet 
sikataí lé ekeu néné! Kalulut ron 
paniddogatnu ka tubukku, posakkungan 
nia sangamberi utaknu 

33 Oto kipa, tá pá mateú imakaté bagam 
ka tubut aleinu, kelé akupukateki ekeu 
baga kekeu? 

34 Bulat simakopé kataí golú nia rimata 
ka tubunia. Iageti kaunangan nia 
pagugulet néné ka bagat penjara, teret 
kappluakéna itebui sangamberi utaknia. 

35 Tageti lepáakénangan ipupasikat 
Jesus, kuanangan, "Oto kisedda te 
igagalaiaké ka tubumui sene-senemui 
Ukkuiku sikuddu ka manua, ké tá bulat 
sibara ka linat paatuatmui nuappéaké 
kam jodda sasarainamui." 

1 9 1 Kelé ailepáaké nia Jesus, itiboi 

sangamberinia néné, tui nia 
ikaddiuaké Galilea, iei ka laggai Judea, 
ka silat Oinan Jordan 

2 Maigi sia sieei masitut nia, iageti 
aleakénangan leú et sia sedda 

3Lepá oirangan leú et tai Parise 
masisibo Jesus, pelé nga-nganda ka 
tubunia, "Siripot surukat ka aratta, 

momoi leú pá igalak sinanalepnia, kalulut 
ai apa pá paluluatnia. 

4Iageti kuanangan nia Jesus ka 
matadda, "Kipa, tápei poi anubatsa 
kam ka Buko Sipunenan sipasikukua, 
ka panandaatnia, ka sia Taikamanua, 
Sipasibabaraaké sirimanua, aibaraakéan 
simanteu sambat sinanalep 

5 Lepá mitsá kuanangan, 'Iaté lulunia 
ikakaddiuaké ukkui sambat inania, 
simanteu, iloplop'aké tubunia ka 
sinanalepnia; oto bailiu sisangaakkuláan 
lé sia ruadda. 

6Sia néné, táan tuooniaké sia rua, 
tápoi sisangaakkuláan lé sia ruadda. Iaté 
lulunia, silop-lop'akenen Taikamanua, 
bulat tá momoi ipasaraaké nia sirimanua. 

7 Iageti nou-nourangan nia tai Parise, 
pelé nga-nganda, "Oto ké kisedda baí 
nia, angoi koí ikukua nia si Mose ka 
tubudda sirimanua, bulé rakau surat 
pagalangan ka tubut sinanalep sigalakra? 

8 Oto kuana lé nia ka matadda Jesus, 
"Kalulut kelat paatuatmui lé baí et, 
aiobáaké nia si Mose nugalak kam sia 
tainanalepmui. Tápoi ka panandaatnia 
geti, tá kisedda 

9Oto arep kam sikuakku néné: Kasei 
masigalak sinanalepnia ké tá kalulut 
puoolop tubunia, lepá putalimounangan 
mitsá simanteu néné ka tainanalep 
bagei, sipaeelet lé nia. 

10 Iageti kuaddangan ka matat Jesus, 
sipasiuluinia, "Oto ké kisedda baí galainia 
enung patabbarat pulalalepda simanteu 
ka sinanalep, maerú peilé tá mutalimou 
sita. 

ll Kuana lé ka matadda Jesus, "Tá 
sangamberit sirimanua makolou ka baga 
ka tiboiet néné, sarat sia lé siteúakenen 
Taikamanua 

12 Ai sia tá momoi raputalimou, kalulut 
tú-tú matadda, kiseddangan sikuat 
tubudda. Tápoi ai leú et sia, tá momoi 
raputalimou, kalulut sigalaira sabagei. 
Iageti ai leú sia mitsá sabagei, bulat 
teúra lé tá raputatalimou, bulé ioi 
rapuukú galajet Taikamanua. Oto kasei 
simakolou ka baga ka nganturat néné, 
kauan rasiló nia. 

13 Iageti lepá, oi sia sipasitataroaké 
tatoga ka tubut Jesus, bulé isukat'aké 
samba itiddouaké sia ka tubut 
Taikamanua. Tápoi arapugoluki lé sia 
sipasiuluinia 

14 Oto kuanangan ka matadda 
sipasiuluinia Jesus, "Eddangan nia raoi 
tatoga ka tubukku! Bá kekera kam sia, 
aipoí sirimanua kelé néné lé te, ibabailiu 
saladdou paamian Taikamanua. 

15 Iageti kaunangan kabeinia ka utéra, 
Jesus, sukat'akénangan leú et sia. Lepá 
tui nia Jesus, sedda 

16 Ka sara gogoi, amoi sara silainge ka 
tubut Jesus, masikua ka matania, "Guru, 
aponia simaerú bulat galaiakenenku, 
bulé ioi kuikep'aké purimanuaiat 
sipulelelek samba simatom? 

17 Iageti kuanangan ka matania 
Jesus, "Nurereréaké kodda ka tubukku 
pagalaiat oniakenen simaerú? Sarat Sara 
lé simaerú. Oto ké ai obánu murimanua, 
kau nureddet sangamberi surukat 
Taikamanua. 

18 Alegina lé nia silainge, "Surukat 
sikapiga poi?" Iageti kuanangan ka 
matania Jesus, "Buí nupamatei, buí 
nupaelet, buí nupanangkou, samba buí 
numuneng'aké boko 

19 kau nusurú ukkui sambat inam. Kau 
imakaté bagam ka tubudda saaleinu 
sirimanua, kelé leú et katet bagam 
kekeu ka tubum. 

20 Oto kuanangan nia ka sia silainge 
ka tubut Jesus, "Sangamberinia surukat 
sikuam ka tubukku néné, akureddet'an. 
Apangan lé onia simagulai? 

21 Pelé nga-ngan Jesus ka tubunia, "Ké 
nuobá imasappru pueerúnu, ei ekeu 
nusakiaké sangamberinia bibiletnu. 
Iageti bulagat sakit bibiletnu nenda, 
parubeinungan nia ka tubudda simagebá, 
oto iapeité nusese pukayoat sibara ka 
manua. Lepá oi ekeu nutut aku! 

22 Kelé aiarep nia sikuat Jesus néné, 
silainge, tuinangan leú et ka reu-reu 
baga, kalulut makopé poí kayonia 

23 Pelé nga-ngan Jesus ka tubudda 
sipasiuluinia, "Bulat sibulatnia te néné 
kukukua ka matamui; bulat tubut 
mabesí te ibailiu sia laddou paamian 
Taikamanua, ka sia simakayo 

24 Samba kuanenku mitsá ka matamuli; 
bulat onta peilé te malabbei tugurú ka 
matat pajjaí, ka tubudda sia simakayo, 
tugurú ka Laggai Taikamanua Sibau. 

25 Oto kelé araarep nia sipasiuluinia 
sikuat Jesus néné, makiseinangan ka 
bagadda. Belan nga-nganda lé, "Ké kisé 
baí galainia, kaseian lé tupaaarau? 


MATIUS 19.26 — 29 112 


26 Tageti kinerenangan sia Jesus, 
kuanangan ka matadda, "Kirénangan 
tedda, ka sirimanua tá momoi! Tápoi 
ka Taikamanua geti, tá anai ta momoi 
igalai. 

27 Oto kuanangan nia ka sia si Petrus 
ka matat Jesus, "Itsó peité, pat 
galak'akémaian sangamberinia, kuoi kai 
masitut ekeu. Aponia iaaké Taikamanua 
kakai? 

28 Tápoi kuanangan ka matadda 
Jesus, "Bulat tubut sibulatnia te néné 
kukukua ka matamui, Muuuddet te Togat 
Manusia ka uddenan purimataatnia 
sipulubeunan, ka Laggai Taikamanua 
Sibau. Oto ka tetret nenda, kam sipuoni 
sipasiului-Ku, nukukudduji leú te kam 
ka kam, sipulurua uddenan purimataat, 
masihakimi sipulurua muntogat ka Israel 

29 Oto sangamberi sikaddiuaké lalepnia, 
elé sasarainania sambat samaniunia; 
sikaddiuaké ukkui sambat inania, 
elé tatogania, elé monenia kalulut 
aku, rasisiló mitsá silinia sangotu 
ngaoleat iginia. Samba isisilo leú et 
mitsá purimanuaiat sipulelelek samba 
sitaitatatá 

30 Tápoi maigi sia kineneiget, siboiki 
bailiu sikatei-tei, iageti mitsá kineneiget 
leú et, sikateitei bailiu siboikí." 

20 1 "Purimataat Taikamanua geti, 

makeré lé nia kelé ka pasikat 
néné: Ai sara tuan sibara monen anggur. 
Mamatsep peilé bela nia ka gerat 
masigaba sirimanua upajetnia mugalai 
ka monen anggurnia 

2 Oto kelé aipakeré bagadda igit 
upadda siloketda ka bagat sangagogoi, 
koiniakénangan sia raei mugalai ka 
monen anggurnia 

3 Ka bóbó siba simatsep, bela nia mitsa 
sibakkat monen anggur néné, ailinangan 
piga pá sia sipuririó sitagalai ka pasar 

4Iageti kuanangan ka matadda, 'Kenan 
kam mugalai ka monen anggurku. Ai leú 
kuaké upamui sipasesese igit siloketmui. 

> Oto eirangan leú et. Ka bóbó pulu rua 
sinágó samba ka bóbó telu kasoibokat, 
bela nia mitsá sibakkat monen anggur 
néné, galainangan kelé kisedda leú et 

6 Oto, elé ka bóbó lima ka soibokat, bela 
nia mitsá sibakkat monen anggur néné, 
itsónangan ai peilé sia sitaipugagalai. 
Kuanangan ka matadda, 'Sarat murió lé 
kodda nugagalai kam sené, sanganantat 

gogoi, bulat beri apa pá tá anai nugagalai 
kam? 

7 Pelé nga-nganda ka tubut sibakkat 
mone, 'Tá anai sia siobá masisogai 
kai mugalai.' Iageti kuanangan nia 
ka matadda sibakkat mone néné, 'Ké 
kisedda baí galainia, kenan kam mugalai 
ka monen anggurku. 

8 Kasoibokat, kuanangan ka matat 
mandurnia sibakkat monen anggur néné, 
'Sogai sia sangamberidda sieei mugalai 
ka mone, lepá bayanungan upadda 
sene-senenda, taddaakénu lé nia boikí, 
ka sieei ka tei-tei, pat aili ka sia sieei 
boikí. 

3 Iageti oirangan leú et sieei mugalai 
barania ka bóbó lima kasoibokat. 
Silórangan pasasangaperak sia iginia 

10 Lepá oi sia ka sia siupaji siboikí, 
sipugagalai barania kasimatsep. Bulat 
ka bagaddangan lé te ka sia néné, 
bulat maiigi rasisiló upadda. Oto 
pasasangaperak leú et sia, arasiló 

11 Kelé arasiló nia bulagatda, 
pungúngukiddangan leú et sibakkat 
mone 

12 pelé nga-nganda ka tubunia, 'Sarat 
sanga jam lé burúnia ka sia arapugalai 

siooi ka tei-tei. Tápoi anupakeréaké lé 

upadda ka sia, kelé nuntut upamai ka 

kai, siorik rakat sulu mugalai, ka bagat 
sangagogoi burúnia! 

13 Iageti kuanangan nia ka matat sara 
ka talagadda sipugagalai, sibakkat 
mone néné, pelé nga-ngania, 'Kipa, 
ale saraina, tá te akupajo ekeu. Tá poi 
keret bagatta atatiboi nia nusiló upam 
sangaperak ka bagat sangagogoi 

14 Oto, aikoíné upam; lepá nusilo nia, 
tui ekeu. Aipoí kaku, kuobá kukau 
upadda sieei mugalai sikatei-tei, kelé 
nuntut upam siakéku kekeu 

15Tá poi momoi kugalai siobáku ka 
bibiletku? Maooro kodda matam, kalulut 
anggai bagakku néné?' 

16 Tageti kuanangan mitsa ka matadda 
Jesus, "Kisedda leú te galainia, sikatei-tei 
bailiu siboiki, samba leú et, siboikí bailiu 
sikatei-tei. 

17 Talagat pueenung nia Jesus 
sambadda sipasiuluinia raailiaké 
Jerusalem, sogainangan sia sipasiuluinia 
raparurú saradda. Iageti kuanangan ka 
matadda 

18 "Arep'aké kam kuanenku néné! Ka 
Jerusalem te taeei kam kineneiget. 

Sedda te rasesegéaké Togat Manusia ka 
kabeira tai imam sabeu sambat tai guru 
paamian 

19 Tageti ukum'akérangan nia 
simateiakenen. Lepá kaurangan nia 
ka kabeira sipuarat sabulungan. 
Paloloirangan nia, lepa paoreirangan 
leú et nia. Lepá mitsá, mateiakérangan 
nia. Tápoi ka gogoi sikatelunia, 
suruakénangan nia mitsá Taikamanua. 

20 Lepá oinangan let et sara 
Ina, iaté sinanalep Sebedeus, 
sambadda tatogania ka tubut Jesus. 
Purappoddangan leú et ka matat Jesus 
masitiddou kiddiyet bagadda 

21 Tageti kuanangan ka matadda 
Jesus, "Aponia kiddiyet bagamui, Ina?" 
Kuanangan nia Ina ka matat Jesus, 
"Néné lé paniddogatku ka tubum; bulé 
nukau sia tatogakku néné sara kai 
kattoetnu, samba sara kai katsiunu, ka 
purimataatnu. 

44 Oto kuana lé nia ka matadda Jesus, 
"Tá nuagai kam apa tiddogetmui. Kipa 
maró leú bagamui nuló kam ló sibara ka 
pulokat pangoringan akenen ka tubukku 
loketku?" Alegidda lé nia ka sia, "Maró 
bagamai. 

23 Oto kuanangan mitsá ka matadda 
Jesus, "Kirénangan tedda nuloló kam ló 
sibara ka pulokatku. Tápoi masisaú-saú 
kasonia mukukuddu kai kattoetku samba 
kai katsiuku geti, ta aku masitetéuaké. 
Aipoí kudduatda lé sinaúsaú Ukkuiku 
sikuddu ka manua. 

24 Kelé araarep nia ka sia sipasiului 
sabagei, magolúnangan bagadda ka 
tubudda tairua, sipusasaraina néné 

25 Kalulut néné sogainangan sia 
sangamberidda sipasiuluinia Jesus, 
kuanangan ka matadda, "Kelé siagaimui, 
sia sautéra tai bangsa ka polak néné, 
sitaimatonem baga ka tubut Taikamanua, 
sarat masipaorei tai rayatda lé ragagalai. 
Samba sauté sabeu siutéaké sia leú et, 
sarat mugege lé ragagalai ka tubudda 

26 Tápoi kam geti ka kam, buí 
nugalaiaké kam nia kelé sigalaiakenenda 
ka sia néné. Tápoi kasei siobá maabeu 
tiboi tubu ka talagamui, buítá ibailiu 
sipuukú kam 

27 Īaleú et, kasei siobá muuté ka 
talagamui, buítá ibailiu nia paguguletmui 

28 Kelé ka sia Togat Manusia, aioi ka 
polak néné, tá bulé tapuukú nia, tápoi 

masipuukú sita lé, samba masibuluaké 
engania, masitebui sirimanua simigi. 

29 Kelé arakaddiuaké Jeriko, oirangan 
leú et simigi, masitut Jesus 

30 Tageti ai sia rua simapeset mata 
muuuddet ka bet-bet enungan. 

Kelé araarep nia itusabau Jesus, 
pugereirangan leú et, pelé nga-nganda, 
"Ale Togat Dapid, kau imakaté bagam ka 
tubumai! 

31 Oto pugolukiddangan sia sirimanua 
simigi, aséakérangan leú et sia bule 
rapumeng-meng. Tápoi iapeí raabeuaké 
nga-nganda musoga, masikua, "Ale 
Togat Dapid, kau imakaté bagam ka 
tubumai, Tuhan! 

32Iageti puarinangan Jesus, 
sogainangan sia, pelé nga-ngania 
ka tubudda, "Apa nukikiddiy kam 
kugagalai ka tubumui? 

33 Iageti kuaddangan ka matania, 
"Bukáaké matamai, bulé imakoinong 
matamai. 

34 Oto makaténangan bagat Jesus 
ka tubudda, rapenangan matadda. 
Iangan leú et nia koinong-aimakoinong 
matadda. Iageti ei sia masitut Jesus. 

2 1 lIageti kelé aramalegre ka 
Jerusalem, kei raaili Betpage, iaté 

ka bet-bet Leleu Zaitun, koiniakénangan 
sia rua sipasiuluinia Jesus, raei boikí 

2 Kuanangan ka matadda, "Kenan kam 
ka laggai simatotoilá ka matatta nenda. 
Tá mauju itsómuian sangamuneng 
kalidei aina kasesereat ruania togania. 
Iageti rugutmuian nia ruania, abbitmuian 
nia sené 

3 Oto ké bara sia sinou-nou kam, rakua 
apa pá ka tubumui, kuamui lé nia, Ai 
kauna nia si Tuhan! Iapeité raobáaké 
nuabbit kam nia. 

4Ibabara geti kelé néné, bulé ipuaili lé 
kelé ka sikuat nabi, kisé 

>"Kua kam ka matat Sion, Aian nia 
momoi Rimatam. Simarepé paatuat lé 
nia, samba sipukakalidei, sara togat 
kalidei sinanalep. 

6Iageti eirangan leú et ruadda, 
masigalaiaké kelé sikuat Jesus ka 
matadda 

7 Abbitrangan leú et kalidei ka tubut 
Jesus ka ruania togania. Apóakérangan 
leú et saraubára ka tei-tei kalidei. Lepá 
jananginangan nia Jesus tei-tei kalidei 
néné 

8 Maigi leú sia sedda amasiapóaké 
saraubára ka enungan. Iageti sabagei 
mei managgri paran-ran loiná, 
parappitdangan nia ka talagat enungan 

9Sirimanua simigi sipuboboiki samba 
sipueenung ka tei-tei Jesus, ai sia 
mueenung ai sia musosoga masikua, 
"Taumun'aké kam nia Togat Dapid! 
Mauktuk te nia siooi ka onin Tuhan! 
Taumun kam Taikamanua ka manua ka 
Pata! 

10 Oto kelé aitugurú Jesus ka Jerusalem, 
bulat gaú lepá sirimanua sedda. Pelé 
nga-nganda, "Kasonia néné? 

11 Iageti alegiddangan nia ka sia 
sipasitutut Jesus, "Nia té néné Nabi 
sipuoni Jesus, sibara ka laggai Natsaret 
ka Galilea. 

12 Iageti tugurúnangan leú et Jesus 
ka Uman Taikamanua, pakeklejinangan 
sia sipasasaki sedda. Pabailúnangan 
mejadda sipasisisiliy bulagat, sambat 
uddenanda sipasisasakiaké marpati 

13 Kuanangan ka matadda Jesus, "Ka 
Buko Sipunenan, ai atusurat'aké sikuat 
Taikamanua kisé, 'Uma paniddogat lé 
Umangku néné.' Tápoi anubailiuaké lé 
kam nia kudduatda sipararau-rau! 

14 Oto maigi sia simapeset mata sambat 
simasakit, amei masiailiaké Jesus Ka 
Uman Taikamanua, iageti aleakénangan 
leú et sia 

15 Tápoi ka sia geti tai imam sabeu 
sambat tai guru paamian, bulat 
mangoí-ngoí bagadda masiitsó kerek, 
sigalai Jesus. Beri leú et masiarep 
gaú-gaúra tatoga ka Uman Taikamanua 
sipasikukua, "Tuumun'aké lé nia Togat 
Dapid!", bulat mangoí-ngoí bagadda 

16 Pelé nga-nganda ka tubut Jesus, 
"Kipa, ai leú nuaarep sikuadda néné?" 
Iageti kuanangan nia ka matadda 
Jesus, "Oo, aikuaarep. Tápei poi 
anubatsa kam ka Buko Sipunenan 
sipasikukua, 'Akupangantrungan sia 
tatoga sikebbukat sambat tatoga sigoisó 
rapasiumun sipulelelek?' 

17 Iageti kaddiuakénangan sia Jesus, 
bela nia ka Jerusalem, ei nia ka laggai 
Betania mugogoi 

18 Iageti simatsep, ai nia totoili Jesus 
iailiaké laggai, againangan tubunia laje 

19 Itsónangan sangaloiná sileu ka 
bet-bet enungan. Einangan leú et 
itaget'aké nia. Tápoi beri sangambua tá 
aisese buania, sarat buluknia lé, lepá. 

Oto kuanangan ka tubut sileu néné 
Jesus, "Táan te babara buam, buru!" 
lageti malajúnangan leú et 

20 Oto bulat kisei lé ka bagadda 
sipasiuluinia Jesus masiitsó sigalai Jesus 
néné. lageti kuaddangan nia, "Kipa te 
aigalai aimaruei aimantei loinat sileu 
néné? 

21 Tageti kuanangan ka matadda 
sipasiuluinia Jesus, "Ké matonem 
bagamui samba ké tá marua bagamui 
ka tubukku, tá isoppi ioi nugalai kam 
ka kam kelé sigalaiakenenku kaku ka 
loinat sileu néné. Ialeú et, ta sarat nenda 
momoi nugagalai kam, tapoi beri leu 
et ka tubut leleu néné, momoi nukua 
kam ka tubunia, 'Akkat'aké tubum, 
nuribbaiaké tubum ka koat': iageti 
puailinangan leú et 

22 Aipoí apa lé nutiddou kam ka 
paniddogatmui, tá isoppi ibara, sarat kau 
lé imatonem bagamui ka tubukku. 

23 Lepá toili nia mitsá Jesus ka 
Uman Taikamanua. Gurú nia sedda 
mungantoman. Ai nia mungangantoman, 
lotsit-aratulotsit tai imam sabeu sambat 
tai bajára tai Jahudi, rataget'aké Jesus, 
masinou-nou nia, pelé nga-nganda, 

"Kaipa pubakkanan nia iooi nugalaiaké 
sangamberinia néné? Kasonia amasi aké 
hak néné ka tubum? 

24 Tápoi kuana lé nia ka matadda 
ka sia, Jesus, "Aku kaku leú et, 
kobá kunou-nou kam ka kam. Teret 
alegimui nia panounogatku néné, 
iapeité poiliatkungan nia ka matamuli, 
kasei amasi aké hak ka tubukku, iooi 
kugalaiaké sangamberinia néné 

25Kasei amasikau hak kai Johannes, 
ipasiraraú? Taikamanua, elé sirimanua?" 
lageti patibojiddangan nia ka sia tai 
imam sabeu sambat tai bajara tai Jahudi, 
pelé nga-nganda, "Ké takua bai kam 
ka matania, 'Ka Taikamanua lé aibara 
haknia,' tá isoppi ikua ka matatta ka 
sita, 'Oto ké ka Taikamanua baí aibara 
haknia, angoi tá imatotonem bagamui 
ka tubunia? 

26 Tageti mitsá, ké takua baí ka matania, 
'Ka sirimanua lé aibara haknia,' malotó 
sita ka tubudda sirimanua simigi, ai lé 
poí rapunanabi nia ka sia si Johannes 

27 Bailiu kuadda lé ka matania, "Tá 
kuagai kai." Iageti kuanangan leú ka 
matadda ka sia Jesus, "Tá poí nuagai 
kam ka kam, oto aku kaku leú et, tá leú 

te kukukua ka matamui, kasei ka hak 
iooi kugalaiaké sangamberinia néné. 

28 Iageti kuanangan nia mitsá ka 
matadda Jesus, "Oto kipa siripot 
sipinaatumui ka kam, pagalaiat néné?" 
Ai sara ukkui sibara tatoga rua 
taimanteu. Oto ei nia ukkuira néné ka 
tubut togania sikebbukat, kuanangan ka 
matania, 'Sirou, kenan pei kineneiget 
mugalai ka monen anggur. 

29 Tageti kuanangan nia, 'Tá kobá mei.' 
Tápoi, lepá oleinangan bagania mitsa, 
iageti einangan leú et ka monen anggur 

30 Lepá ei nia ukkuira néné ka tubut 
togania sisulé, kuanangan ka matania 
kelé nenda leú et. Iageti aleginangan nia 
ka sia toga sisulé néné, ikua ka matat 
ukkuinia, 'Kauan, Ukkui, ai leú kuei.' 
Tápoi tá amei nia 

31 Oto karuadda tatoga néné, kasonia 
amasigalaiaké siobat bagat ukkuira?" 
Iageti kuaddangan nia tai imam sabeu 
sambat tai bajára tai Jahudi ka matat 
Jesus, "Toga sikebbukat lé." Oto 
kuanangan ka matadda Jesus, "Kau 
imatonem bagamui ka sikuakku néné: 
Sipuukú pajá samba tainanalep simaolop 

tubu peilé te muboboikí ibabailiu 
sapaamian Taikamanua, ka kam 

32 Aipoí masipangantru kam enungan 
puririmanua siripot obaket bagat 
Taikamanua lé, aioi ka sia si Johannes, 
tápoi tá amatonem bagamui ka 
ngantomannia; sipuukú pajá samba 
tainanalep simaolop tubu lé, amatonem 
baga ka tubunia. Aipoí ka kam 
néné, kenanen aian nuiitsó kam 
sangamberinia, tá leú et nubabauaké 
kam paatuatmui, samba tá leú et 
matotonem bagamui kai Tuhan. 

33 Iageti kuanangan ka matadda Jesus, 
"Arep'aké kam mitsá kutiboi ka matamui 
sara pasikat néné. Ai sara si tuan 
oniakenen sibakkat laggai; ai aiuremi 
sangamata monen anggur. Kekrenangan 
nia pat bokkó. Ugguknangan kudduat 
pametsunan suat anggur, samba 
ribakénangan kudduat pujagoat. 

Lepá sewaakénangan nia ka tubudda 
sipumomone, iageti tuinangan leú et ka 
laggai bagei 

34 Kelé aiaili tetret pasimoneiat buat 
anggur, koiniakénangan sapaguguletnia 
si tuan, raei masitiddou rubeiatnia ka 
sia, ka sipumomone 

35Tápoi aralaba lé sia sapagugulet 
tuan néné, sipuukú mone: Oto sara 
rabóbó, sabagei ramateiaké, samba 
aleira sabagei rapabaijungi bukkú 

36 Iageti koiniakénangan mitsa 
sapaguguletnia sabagei, si tuan sibakkat 
mone néné, saliu peilé igidda sieei boikí. 
Tápoi kisedda leú et aragalaiaké ka 
tubudda ka sia 

3/Oto lepá bulat toganangan lé 
aikoiniaké si tuan néné ka tubudda 
sipuukú mone. Sipinaatunia poí situan, 
'Tá isoppi rahormati nia togakku néné. 

38 Tápoi kelé araitsó nia sipuukú 
mone, togat tuan sibakkat mone néné, 
patiboddangan pasasambadda, pelé 
nga-nganda, 'Nia té néné sipasiikep'aké, 
kau tamateiaké kam nia, bulé ioi ka 
tubutta ikep'akenennia! 

391ageti labárangan nia toga néné, 
ribbaiakérangan nia ka gerat, lepá 
mateiakérangan leú et nia. 

40 Oto nou-nounangan sia Jesus, pelé 
nga-ngania, "Ké toili baí nia si tuan 
sibakkat mone néné, kipa igagalai ka 
tubudda sipuukú mone néné? 

41 Tageti alegiddangan nia, kuaddangan, 
"Bulat tá isoppi ipamatei sia 


MATIUS 21.42-45 127 


sirimanua sikataí paraboat néné, 

lepá sewaakénangan monen anggurnia 
néné ka tubudda sabagei siobá masikau 
rubeiat siloketnia ka sia, ké iaili tetret 
pasimoneiat. 

42 Oto kuanangan ka matadda Jesus, 
"Tápei poi anubatsa kam sitususurat 

ka Buko Sipunenan sipasikukua kisé? 
'Bukkú siribbaiakenenda tai tukang 
aibailiuan nia bukkú bongan inan arigi. Si 
Tuhan lé amasigalai néné bulat makopé 
laingenia!' 

431ageti kuanangan ka matadda 
Jesus, "Repdem kam sikuakku néné, 
sangamberinia rubeiat sibara ka 
Taikamanua, akenen nia ka tubumui, 
kalulut katuooniakémui sikauman 
Taikamanua, iaaláan lé Taikamanua ka 
tubumui, ikau nia ka bangsa simareddet 
ka surukatnia 

44 [Aipoí kasei sibebelé ka uddut bukkú 
néné, gatsá; samba kasei isaksak bukkú 
néné, ngititnangan nia pat bailiu abu.) 

4> Oto kelé araarep nia tai imam sabeu 
sambat tai Parise pasikat Jesus néné, 
againangan bagadda sasailúna sia Jesus 

461ageti gelairangan ralabá nia. Tápoi 
malotó lé sia ka sirimanua simigi, ai lé 
poí rapunanabi nia ka sia Jesus néné. 
22 1Lepá panibonangan mitsá ka 

matadda sirimanua simigi Jesus, 
ka pasikat 

2pelé nga-ngania, "Purimataat 
Taikamanua geti, makeré lé nia kelé ka 
pasikat néné: Ai sara rimata sibaraaké 
punen putalimogat ka togania simanteu 

3Iageti koiniakénangan paguguletnia 
rimata raei masisogai sia sipinaleleknia 
siboiki, raoi ka punen putalimogat. Tápoi 
beri sia sara siobá mei mupunen 

4Lepá koiniakénangan sapaguguletnia 
sabagei, rimata, kuanangan ka matadda, 
'Segéaké kam ka matadda sinogai: 
Komen ka punen, amatarek'an. Jaui 
samba togat jaui simómóakenen 
atujájáan. Amatarek'an sangamberinia. 
Kauan konan'an kam ka punen 
putalimogat! 

5 Tápoi tairauma sinogai ka punen, bulat 
beri puletseira nia pasogaiat néné. Amei 
lé sia ka eijatda; ai sieei ka monenia, 
iageti sabagei mei ka galajetda 

6Tápoi sabagei masilabá sapagugulet 
rimata lé aragalai, pabóbokiddangan sia, 
lepá mateiakérangan leú et sia 

7 Oto kelé aiarep nia rimata sigalaira ka 
tubudda sapaguguletnia, pugolúnangan 
leú et simakopé. Koiniakénangan 
tai tenterania masipamatei 
sipasimamateiaké sapaguguletnia. 
Iageti labórangan leú et laggaira 

8 Lepá sogainangan sia sapaguguletnia, 
kuanangan ka matadda, 'Punen 
putalimogat amatarek'an, tápoi sia 
tairauma sinogai, táan mateú sia 
masisiló pasogaiat 

3? Kenan lé kam kineneiget ka enungan 
sabeu. Bulat pat igi sia nusogai kam, moi 
ka punen putalimogat néné. 

10 Tageti eirangan leú et sapaguguletnia 
ka enungan sabeu, masirurúaké sia 
sangamberi siailidda ka enungan, 
sirimanua simatopit sambat sikataí 
paraboat. Oto pat sut kudduat 
putalimogat, sarat tairauma 

11 Lepá gurú nia rimata masilelek'aké 
sia tairauma. Iageti itsónangan sara ka 
talagadda tairauma sitaipakei saraubá 
pupunen 


MATIUS 22.12-17 130 


14 Kuanangan ka matania rimata, 'Ale, 
suruak, kipa anugalai aioi anutugurú 
sené sitá leppei pupunen?' Tápoi beri 
sangatakó tá amoi aibelaaké nga-ngania 

13Iageti kuanangan ka tubudda 
sapaguguletnia rimata, 'Kauan, kabé 
kam rere sambat kabeinia sirimanua 
néné, lepá ribbaiakémuian nia ka gerat 
ka simagep-gep. Sedda te ipusosou 
sambat ipangongorik.' 

14 Oto lepáakénangan ipupasikat Jesus, 
kuanangan ka matadda, kisé, "Maigi sia 
atusogai, tápoi goisó lé sia atupiliy. 

15 Iageti patagetdangan pasasambadda 
tai Parise rapatiboji kipa rapaeerú, bulé 
ioi rajoaké Jesus, ka panounogat 

16 Oto koiniakérangan sipasiuluira 
sambat piga pá sia saladdou sipusasara 
ka mungkuat Herodes, masikua 
ka matat Jesus, "Guru, kuagai kai 
roipot paatuatnu. Bulat tá nugigigi 
nungantoman'aké siobat bagat 
Taikamanua sibailiu puuktunganda 
sirimanua. Tá mareré-ré ekeu ka 
sipinaatudda kasei pa. Aipoi kekeu, bulat 
ta nurarasei sirimanua 

17 Oto kalulut néné, kua peité ka 
matamai: Siripokat ka aratta baí nia, 

momoi leú pá takau paja kai Kaisar, elé 
ta? 

18 Ka sia Jesus, ai lé iaagai sipinaatudda 
sikataí, ka tubunia, lulut néné 
kuanangan ka matadda, "Ale kam 
sipatataju! Nugagaba kodda kam 
enungan bulé ioi nujoaké kam aku 

19Patoilá peité kam tubut bulagat, 
kaunenmui masibaya paja!” Iageti 
kaurangan ka tubunia bulagat 
sangaperak 

20 Oto nou-nounangan sia Jesus, 
kuanangan ka matadda, "Kasei tularat 
samba kasei oni sitususurat ka tubut 
bulagat néné? 

21 Alegiddangan nia, pelé nga-nganda, 
"Tularat Kaisar." Oto kuanangan ka 
matadda Jesus, "Ké kisedda baí nia, 
bulé apa sipuoni kai Kaisar, kaumuian 
nia ka tubut Kaisar, samba apa sipuoni 
ka Taikamanua, kaumuian nia ka tubut 
Taikamanua. 

22 Oto bulat kisei lé ka bagadda 
araarep katukolobat sikuat Jesus ka 
matadda. Iageti, tuirangan leú et sedda, 
rakaddiuaké Jesus 

23 Ka gogoi nenda leú et, oi sia piga 
pá tai Saduki masiailiaké Jesus. Sia 

néné iaté saladdou sitaikatonemi 
katususurudda mitsá simamatei 

24 Kuaddangan ka matania, "Guru, 
aingantruaké ka sia si Mose kisé: 

Ké ilangó baí sara simanteu, sitá 
tuppai tubu, buita italimouaké 
sipulumang'akenen nia, sarainania, bulé 
ibara tuppai tubut silalangó 

25 Oto ai amuaili sené pitu sia 
sipusasaraina. Iageti putalimounangan 
sikebbukat, tápoi lepa langónangan nia 
sitá tuppai tubu. Iageti kaddiuakénangan 
nia sipulumang'akenennia néné, bulé 
italimouaké nia sarainania 

26 Tápoi tá amauju, langónangan leú 
et nia ka sia sarainania néné, tá leú et 
abara tuppai tubunia. Oto kisedda leú te 
amuaili ka sarainania sikatelu pat aili ka 
sikapitu, sarat tá abara tuppai tubudda 

27 Kalepakatnia langónangan leú et nia 
ka sia sinanalep néné 

28 Oto ké iaili baí tetrenia ibara 
katusuruat tubu simamatei, 

kasonia ka talagadda sipusasaraina 
néné,masipalalalep'ake nia sinanalep 
néné? Aipoí kapitudda néné, sarat 
arapalalep'akéan nia. 

29 Tageti kuanangan ka matadda Jesus, 
"Bulat masele sikuamui, kalulut tápei 
poí ikokolou ka bagamui ka sitususurat 
ka Buko Sipunenan, samba leú et geget 
Taikamanua 

30 Aipoí ké tusuru sia mitsá sirimanua ka 
simamatei, táan mutatalimou sia mitsá, 
tápoi kelé puririmanuanda samalaika ka 
manuangan lé rauului 

31 Kipa, tápei poi anubatsa kam sikuat 
Taikamanua pagalaiat katusuruat 
tubudda simamatei? Aikua Taikamanua 

34 'Aku te Taikamanuan Abraham, 
Taikamanuan Isak, samba Taikamanuan 
Jakob. Aipoí ka sia Taikamanua, tá 
Taikamanuanda simamatei. Tápoi 
Taikamanuanda lé sipuririmanua! 

33 Oto kelé araarep nia sirimanua simigi 
katukolobat sikuat Jesus, makiseinangan 
ka bagadda simakopé ka ngantomannia 

34 Oto kelé araarep nia ka sia tai Parise, 
taiooi nia aratepaaké ngungunda tai 
Saduki ka tubut Jesus, parurúrangan leú 
et ka sia 

35 Ai sara ka talagadda, iaté siguru 
paamian amasisibo Jesus, ka panounogat 

36Pelé nga-ngania, "Guru, surukat 
sikapiga, bulat oniakenen sabeu ka 
bagat surukat Taikamanua? 

37 Iageti kuanangan ka matania 
Jesus, "Kau imakaté bagam kai Tuhan 
Taikamanuam, bulat tubut sibara 
ka sangamuinet paatuatnu, samba 
bulat tubut sibara ka sangamuinet 
purimanuaiatnu, samba kau bulat teret 
sapprut ka tubum nugalaiaké nia 

38 Iaté nenda oniakenen siabeu samba 
siboikí 

39 Iageti surukat sikaruania, makeré 
lé kelé ka surukat siboikí: Kau imakaté 
bagam ka tubudda saaleinu sirimanua, 
kelé leú katet bagam kekeu ka tubum 

40 Sangamberinia pasuru-surukat 
ka arat, kelé siaket Mose sambat 
singantruakenenda tai nabi, mubongan 
ka sirua surukat néné. 

41 Iageti ai peilé sia parururú tai Parise 
sedda, nou-nounangan sia Jesus, pelé 
nga-ngania 

42 "Kipa sipinaatumui ka kam pagalaiat 
Rimata Sipaarau néné? Kasei punuteteu 
nukukua kam nia?" Alegiddangan nia, 
pelé nga-nganda, "Punuteteu Dapid. 

430to kuanangan ka matadda, Jesus, 
"Ké kisedda baí nia, angoi itotoroji 
paatuatnia Rimata Dapid, Ketsat 
Sipunenan, bulé imamuneng ka bagania, 
Rimata Sipaarau néné iaté Tuhannia? 
Kalulut aikua poí si Dapid kisé 

44 'Aikua si Tuhan Taikamanua, ka tubut 
Rimata Sipaarau aku: uddet'aké ekeu 
kai kattoetku, teret kauku sia murappo 
tai saggaknu ka matam. 

45 Oto ké ipututuhan leú et nia ka sia si 
Dapid Rimata Sipaarau néné, kipangan 
lé ituooniaké nia punuteteu Dapid? 

46 Tápoi bulat beri oi araalegi nia tai 
Parise, panounogatnia Jesus néné. Bulat 
baranangan gogoi nenda, beringan sia 
simaró baga masipanounogi apa pá ka 
tubunia. 

23 1 Iageti panibonangan Jesus 

ka matadda sirimanua simigi 
sambat ka matadda sipasiuluinia, pelé 
nga-ngania 

2"Ka sia ka tai guru paamian sambat ka 
tai Parise ai atukau gege masibagaaké 
surukat Mose 

3Oto kau nureddet samba nugalaiaké 
kam nia sangamberi sikuadda ka 
matamui. Sarat bá lé uului kam galai 

tubudda. Aipoi ka sia néné, sangamberi 
sikuadda, tá ragagalaiaké 

4Simabesí tugalaiaké lé rakakau 
galaiakenenda sirimanua, samba surukat 
simabesí tureddet lé rakukua ragalaiaké 
sirimanua, tápoi bulat beri goisó tá 
rarorop'aké sia, bulé ioi ragalaiaké nia 

> Sangamberinia sigalaira, sarat bulé 
ibara igbungen sirimanua lé ragagalai 
nia. Teúra lé ralilioaké talit paniddoura, 
samba rapanananta sipujajai saraubára 

6 Rapipiliy lé kudduat simakopé erú 

ka pupunenan, sambat ka kudduat 
sikokoiakenen ka sauté lé rapuuuddet ka 
uma paniddogat 

7 Bulat igegeilauan lé sia raparoroaké 
sia sirimanua ka pasar, sarapei rakua 
sia, Guru. 

8Tápoi kam geti ka kam, buí nuobá 
kam rakua kam, 'Si Guru'. Aipoí sarat 
sara lé Gurumui; iageti kam ka kam, 
musaraina lé nugagalai kam 

9 Samba leú et, buí nupuukkui kam 
kasei pá ka polak néné; aipoí sarat 
sara lé Ukkuimui, iaté Ukkui sikuddu ka 
manua 

10 Samba leú et buí nuobá kam 
rakua kam 'Sauté'; aipoi sarat sara 

lé puuteketmui iaté Rimata Sipaarau 
sitonéakenen Taikamanua 

11 Siabeu tiboi tubu ka talagamui, buítá 
ibailiu nia sipuukú kam 

12 Aipoí kasei sipabuak tubunia, nia 
té tuparerepé, samba kasei siparepé 
tubunia, nia té tububuak'aké. 

13 "Mateimuian te, kam tai guru 
paamian samba kam tai Parise! Aipoí 
sipatataju lé kam néné! Nukekekreaké lé 
kam sia siobá moi muladdou ka paamian 
Taikamanua. Kam ka kam, tá nuobá 
kam ibailiu kam saladdou paamian 
Taikamanua, tápoi ké bara sia siobá 
tugurú, pasailajimuian leú et sia 

14 [Mateimuian te, kam tai guru 
paamian samba kam tai Parise: Aipoí 
sipatataju lé kam néné. Nupatataju lé 
kam sia tailumang, samba nupararauragi 
lé kam bibiletda. Oto bulé tá ituagai 
kataínia sigalaimui, nantaakémuian 
paniddogatmui. Iaté lulunia imakokopé 
sanénia ukuman siloketmui! 

15 Mateimuian te, kam tai guru paamian 
samba kam tai Parise! Aipoí sipatataju 
lé kam néné! Tá malelegre nuei kam, 
pat talipokimuian koat, samba pat salú 
nubokkó kam polak nubesíaké kam 

ioi sara sirimanua muarat ka aratmui. 
Tápoi kelé aioi muarat ka aratmui, 
bailiuakémuian nia ribbaiakenen ka api 
narako. Bailiu niangan lé mitsá simakopé 
kataí paraboat, ka tubumui 

16 Mateimuian te, kam tai guru paamian 
samba tai Parise! Aipoí sipatataju lé 
kam néné! Anugelaiaké kam ka tubudda 
sirimanua, kisé, 'Ké musuppa nia ka 
onin Uman Taikamanua, tá iaappra nia 
ka suppania; tápoi ké geti ka onin mas 
ka Uman Taikamanua ipusuppa, iapeité 
iaappra nia suppania. 

17 Bulat sitaiagai paatuat lé kam, 
simapeset matat paatuat! Kaipa bulat 
siabeu: mas nenda pá, elé Uman 
Taikamanua sikau mas néné maliná 

18 Samba singantruakenenmui leú 
bagei, kisé, 'Ké musuppa nia ka onin 
pasibuluat, tá iaapra nia suppania; tápoi 
ké geti ka onin buluakenennia ka uddut 
pasibuluat ipusuppa, iapeité iappra nia 
suppania. 

19 Bulat apanganté peset nia matat 
paatuatmui! Kaipa poi bulat abeu? 
Buluakenen, elé pasibuluat sipaliná 
buluakenen 

20 Aipoí ké baí ka onin pasibuluat 
ipusuppa, oto ka onin pasibuluat sambat 
sangamberi buluakenen ka uddutnia lé 
aipusuppa 

21 Samba ké ka onin Uman Taikamanua 
ipusuppa, oto ka onin Uman Taikamanua 
sambat ka onin Taikamanua sikukuddu 
sedda lé aipusuppa 

22 Samba leú et, ké ka onin manua 
ipusuppa, oto ka onin uddenan 
purimataat Taikamanua samba ka onin 
Taikamanua sipuuuddet ka uddenan 
purimataat lé, aipusuppa 

23 Bulat mateimuian te, kam tai 
guru paamian samba tai Parise! Aipoí 
sipatataju lé kam néné! Pasare-sarei, 
kelé laigá, kiniu, sambat raro, nukakau 
kam persepuluhanmui ka Taikamanua. 
Tápoi bulat siabeunia, sipuoni bulat 
besíakenen tugalaiaké ka surukat geti, 
kelé pasikatnia: Masigalai simaerú 
ka saalei, punununtut baga, samba 
putotopit, bulat beri puletseimui nia. Oto 
bulat nenda peité mateú nugagalaiaké 
kam, tápoi buí nujajak'aké kam bagei 

24 Bulat kam néné ka kam, sauté 
simapeset paatuat lé kam! Legú ka lómui 

nukakarungi peilé kam, tapoi onta geti, 
tenan lé kam guk 

25 Mateimuian te kam tai guru paamian 
samba tai Parise! Aipoí sipatataju lé 
kam néné! Sarat tei-tei pulokat samba 
mangkómui lé bulat nupaliliná kam, 
tápoi bagania geti bulat lolit lepá, 
kalulut aipalolit nia sialakat gegemui, 
nuparauragi kam sia, kalulut puaalau 
bagamui sikatal 

26 Bulat ale, kam tai Parise simapeset 
paatuat! Bui kam boikí bagat pulokat 
sambat mangkómui, pat liná, bulé 
imaliná leú ka sia tei-teinia 

27 Mateimuian te, kam tai guru paamian 
samba tai Parise! Aipoí sipatataju lé kam 
néné! Kam néné ka kam, makeré lé 
galai tubumui kelé ka tubut ratei sicat, 
cat kapur; bulat malainge ituitsó ka 
uddut, tápoi ka bagania geti, asut'an 
patola-tolat samba sangamberi sianagat 
simabuté 

28 Bulat kelé kisedda te galai tubumui ka 
kam. Taitsó kam, bulat kéan lé simaerú 
baga ka tubudda sirimanua; tápoi ka 
bagat paatuatmui geti, asut'an patajuat 
sambat pajoat. 

29 "Mateimuian te, kam tai guru 
paamian samba tai Parise! Aipoí 
sipatataju lé kam néné! Bulat simalainge 
lé nugagalai kam rateira tai nabi, samba 
kasei nuagai kam simaeru puririmanua, 
palatsatmuian tugudda 

30 Ai pei bagei nuumun'aké kam 
tubumui, nukua kam, 'Bulat aian baí 
kai ka tetretda taikebbukatmai, tá 
kututut'aké kai sia masimateiaké tai 
nabi. 

31 Oto sené, kolou bulat tubumuian 
amasimuneng'aké pukakam nia néné, 
sapunuteteura sipasimamateiaké tai nabi 

32 Kauan poli, riu-riuakéan kam 
nuusut'aké kam jo sitaddaakenenda 
taikebbukatmui 

33 Oto bulat sikataí lé bai kam néné. 
Niníra sikataí paraboat! Kipangan lé iooi 
nukatsliaké kam tubumui ka ukuman ka 
api narako 

34 Lelek'aké kam sikuakku néné: 
Kukokoiniaké te ka kam tai nabi, 
simasiku paatuat, samba tai guru 
paamian; sabagei numateiaké kam, 
iageti sabagei nusiliktengaaké kam. 

Ai sabagei nupaorei kam ka uma 
paniddogat, iageti sabagei nukukru kam, 

barania ka laggai sara, pat aili ka laggai 
bagei 

35 Oto bulat tuuukum'aké lé kam, 
kalulut pasimamateiakémui sirimanua 
sita selet tubu, iaté barania ka 
pasimateiat Abel sita selet tubu, pat aili 
ka pasimateiat Sakarias togat Berekia, 
simateiakenenmui ka paoggangan Uman 
Taikamanua sambat pasibuluat 

36 Bulat kau imatonem bagamui ka 
sikuakku néné: ka tubudda reddenan 
néné te, ipuaaili sangamberinia néné! 

37 "Jerusalem, Jerusalem! 
Sipasimamateiaké tai nabi. Sipabaijungi 
sapakoiniet Taikamanua pat matei. Piga 
ngamitsáan pá kugelai kukup-kup'aké 
sia sangamberi taikalaggaiatnu kelé ikau 
tatogania goú-goú ka tei kappónia, tápoi 
bulat beri bolotmui nia 

38 Oto buji bagamui ipaalei kam 
Taikamanua 

393 Bulé nuagai kam nia: Barania 
kineneiget táan te nuiitsó kam mitsá 
matakku, teret kuam, 'Tupapanukani te 
nia siooi ka onin Tuhan." 

24 1 Kelé aikaddiuaké nia Uman 
Taikamanua, Jesus, oirangan 
leú et sipasiuluinia ka tubunia, pasaú- 

saúrangan kabeira ka Uman Taikamanua, 
raumun laingenia 

2lageti kuanangan ka matadda 
sipasiuluinia, Jesus, "Kipa, nuroró kam 
laingenia néné? Bulat sibulat nia te néné 
kukukua ka matamui, beri te sara bukkut 
Uman Taikamanua néné mulelegei. Aipoí 
tububukkat'aké lé sangamberinia. 

3Lepá einangan leú et Jesus ka Leleu 
€aitun. Ai nia muuuddet, oirangan 

leú et sipasiuluinia rapatiboaké nia 

kelé ka paaleiat, masikua ka matania. 
"Poiliat peité ka matamai ka kai, piga 
moi ipuaaili sangamberinia néné? Apa 
katuaggaiatnia ka kai masikua tetrenia 
kaoijanannu samba iaili ka lepakat 
polak? 

“#lageti kuanangan ka matadda Jesus, 
"Jago kam tubumui buí rapataju kam 

5 Aipoí maigi te sia siooi masitaget'aké 
kam, sipuoni onigku, masikua ka 
matamui, 'Aku té néné Rimata Sipaarau!' 
Oto maigi te sia rapatataju 

6 Nuaarep te kam nga-ngan pamatei 
ka pasaggangan, samba katuareman 
pasaggangan. Tápoi buí numalotó kam. 
Aipoí buítá muaili sangamberinia néné. 

Tápoi tápei te nia nenda gogoi kalepakat 
polak 

7 Pasasaggak te bangsa ka bangsa, 
purimataat ka purimataat. Bulat kaipa te 
arep pulajeat sambat teteu sabeu 

8Tápoi sangamberinia sibabara néné, 
pasitaddania peilé, kelé galainia rapubesí 
saina, kei iaili rapusulé 

9Lepá labárangan leú et kam, 
kaurangan kam ka kabeira sipasiukum, 
bulé rapaorei sambat ramateiaké kam. 
lageti pulagakiddangan kam baga 
sirimanua, kalulut pupapasiuluimui aku 

10 Ka tetret nenda, maigi sia sisik-sik tei- 
teina masikaddiuaké arat, pajoddangan 
ka tubu sambat palagárangan baga 
pasasambadda 

11 Maigi te muoottou tai nabi sipatataju, 
masipataju simigi 

12 Oto bulat simakopé kataí lé irarat 
pukakataí, pat igi sia sirimanua táan anai 
pukakatet baga ka bagat paatuatda 

13 Tápoi siom'aké nia geti teret 
kalepakatnia, nia té tupaaarau 

14Tageti buítá tusegéaké boikí 
Katuareman Simaerú pagalaiat 
Purimataat Taikamanua, ka sangaliot 
polak, bulé raarep nia sangamberi 

sirimanua. Oto lepa nanda, iapeité iaili 
tetrenia kalepakat polak. 

15 "Nuiitsó te kam, 'Turot pukkataí, 
sipasaragai sirimanua', kelé sikuat Nabi 
Daniel. (Repdemenda sipasibabatsa: 
Lelek'aké kam apa katukolobatnia! 

16 Ka tetret nenda, sia sikukuddu ka 
Judea, kau ratui-tui sedda, raei ka leleu 

17 Sia sikukuddu ka laibó ka pata, buí 
ratugorosot raei masialá bibiletda ka 
bagat lalep 

18 Sia sikukuddu ka mone, buí ratoili 
masialá saraubára ka laggai 

19Tápoi kataínangan te ka gogoi nenda 
ka sia tainanalep sibara suruket, samba 
saina simagoisó tatoga 

20 Kau lé nupaniddou kam ka 
Taikamanua, bulé tá iipó katui-tuiatmui 
ka ipot mui-mui manua, elé ipot gogoi 
Sabbat 

21 Babara te paoreat sabeu ka tetret 
nenda, kelé sara paoreat sitaipuaaili 
peilé, iaté barania ka panandaat polak 
peilé pat aili kineneiget, samba táan 
babara mitsá 

22 Oto ké tá baí itengai gogoinia 
Taikamanua, bulat beri sia sara 
sipuririmanua. Kalulutdangan lé 

sapaamiannia, tengainangan gogoinia 
Taikamanua 

23Ka tetret nenda, ké ai sia siooi 
masikua ka matamui, 'Ai nia sené 
Rimata Sipaarau!' elé 'Ai nia sedda!', buí 
imatonem bagamui ka tubunia 

24 Babara te sia sipaarau sipatataju, 
samba tai nabi sipatataju. Ragagalai 
te kerek sabeu, samba kiseiet, bulé 
rapataju sirimanua; sambat ké momoi 
baí nia sambat sapaamian Taikamanua 
rapatataju 

25 Oto repdem kam sikuakku néné! 
Kutatarek lé kutiboi nia ka matamuli, kei 
muaili, anuagaian kam 

26 Iageti ké ai baí sia sikua ka matamui, 
'Ai nia sedda ka simatangeu!', buí nuei 
kam sedda. Elé ké ai baí sia sikua ka 
matamuli, 'Ai nia sedda mulilipput ka 
bagat bili!' bulat buí imatonem bagamui 
ka sikuadda 

27 Aipoí ioi ka sia Togat Manusia makeré 
lé nia kelé torot bilá, ipukinam, barania 
ka kabelaiat sulu, papparat aili ka 
kabelekat sulu 

28 Kaipa poí ai simabuté, ai leú te sedda 
seggú simakom simabuté. 

29"Tá mauju, lepána lé ka sia paoreat 
ka tetret nenda, magep-gepnangan leú 
et matat sulu, samba taimatoronangan 
ka sia matat laggó. Belénangan leú 
et panyanyat barania ka manua. Oto 
pasabunangan leú et sia siutéaké manua 
ka goá 

30 Lepá matoilánangan ka manua 
toggaiatnia ka sia Togat Manusia. Ka 
tetret nenda pusourangan sangamberi 
sirimanua ka polak, raitsó ioi Togat 
Manusia ka tinobut manua ka gege 
samba ka pulatsanan sabeu 

31 Pupiaurangan simaron samalaika. 
Iageti koiniakénangan sia samalaikania 
Togat Manusia masirurúaké 
sapaamiannia sibara ka siepat 

matat rusa, iaté, barania ka piprin 
manua sara, pat aili ka pipirinia sara. 

32 "Alaki lé kam nia ka loinat sileu. 

Ké malimun samba mamé-mé rannia, 
samba ké itaddaaké ibela sinulania, 
agaimuian, amalegrengan te ibara legeu 
manua 

33 Kisedda leú te, ké nuitsó kam ipuaili 
sangamberinia néné, agaimuian bulat 
amalegrengan te iaili tetrenia 

34 Bulé nuagai kam nia! Tápei tatatá sia 
sangamberi sipuririmanua kineneiget, 
amuailingan sangamberinia néné 

35 Ka sia polak sambat manua tatatá lé; 
tápoi tiboietku geti, tátatatá lé, burú. 

36 "Bulat beri te sia sara siagai gogoi 
elé jamnia ioi. Beri samalaika ka manua, 
tá raagai. Ka sia leú et Togat Manusia 
tá iagai, bulat sarat Ukkui sikuddu ka 
manua lé iagai nia, lepá 

37 Galai kaoijanan Togat Manusia geti, 
makeré lé nia ka tetret aitugurú si Noak 
siburú ka bagat kapá 

38 Ainangan tá babara eba sabeu, 
mukom sambat muló elé mutalimou lé 
ragagalai sirimanua. Oto sarat nenda te 
rabubuluk pat ailinangan tetrenia itugurú 
si Noak ka bagat kapá 

39 Teret aitalungan lé sia sangamberidda 
eba, iapeité agairangan nia sibabara. 
Kisedda leú te muaaili ka tetret 
kaoijanannia ka sia Togat Manusia 

40 Ka tetret nenda, ai baí sia rua 
sipugagalai ka mone: Sara tuabbit, sara 
tugalak 

41 Ai sia rua tainanalep sipanunuddú 
gandum: Sara tuabbit, sara tugalak 

42 Oto kau nusuk-suk kam tubumui, ta 
poí nuagai kam ipot gogoi kaoijanan nia 
ka sia Tuhanmui 

43 Néné lé repdemenmui! Ké raagai 
baí nia ka sia sibakkat lalep jamnia ioi 
sinoibó sipananakkou, tá leú te ilalau-lau 
nia, bulé tá ioi ratugurú sipananakkou ka 
bagat lalepnia 

44 Oto kau nupatarek kam tubumui. 
Kataibabagaiet bagamui lé poli, iooi ka 
sia Togat Manusia. 

251ageti kuanangan mitsá ka matadda, 
Jesus, "Oto ké kisedda baí nia, kasei 
oniakenen sapagugulet simatopit samba 
simasiku paatuat? Nia té iririóaké 
tuannia siutéaké saaleinia sapagugulet 
bagei, masikau kanda ka tetrenia 

46 Bulat simakopé beunan lé te uktuknia 
pagugulet néné, ké iaili nia tuannia, ai 
nia masigagalaiaké galajetnia 

47 Kau imatonem bagamui ka sikuakku 
néné, bulat tá te isosoppi irióaké 
nia situannia pagugulet néné, bailiu 
katonemiet nia baga, masipasikeli 
sangamberi bibiletnia 

48 Tápoi ké sikataí paraboat lé baí nia 
pagugulet néné, tá isoppi ikua ka bagat 
paatuatnia 

49'Maburú peilé itoili si tuan', 
oto taddaakénangan masipabóboki 
sapagugulet bagei, samba mukom elé 
mulóan lé igagalai sambadda saaleinia 
sipupupuineng 

>0 Oto lepá, toili-aitoili si tuan ka gogoi 
elé ka jam taibabagaiet bagania 

>l Iageti palisojinangan nia si tuan, 
pagugulet néné. Lepá gurúakénangan 
nia ka kudduatda sipatataju. Oto 
pusourangan leú sedda samba 

pangorikrangan sangamberidda." 

25 1 "Ka sia geti ioi Togat Manusia, 

sipuoni Tuhan, makeré lé galainia 

kelé ka pasikat néné: Ai sia pulu taiokkó 
sieei masipaaleiaké siputatalimou. 
Senenda ai pasasara sia alito araabbit, 
raei masiroroi talimouakenen 

2 Lima sia ka talagadda, tá raagai 
paatuat. Tápoi ai leú et sia lima sabagei 
siagai paatuat 

3Iageti sia taiokkó silima sitaiagai 
paatuat néné, sarat sangapualitoat 
lé iginia araabit tula baligetda. Tá 
aratarek'aké tula baligetda mitsá 

4Tápoi ka sia geti taiokkó silima bagei 
siagai paatuat, raabbit pualitoat, raabbit 
leú et tula baligetda 

> Kalulut burúnia ioi talimouakenen, 
matuddunangan matadda 
sangamberidda, iageti pereprangan leú 
et 

SOto tengamoi, maarepnangan nga- 
ngan soga sipasikukua, 'Amoian te nia 
talimouakenen! Suru kam nuroroi kam 
nia! 

7 Iageti tusuruddangan leú et taiokkó 
sipulu néné, tunamrangan leú et alitodda 

8 Kuaddangan nia taiokkó silima 
sitaiagai paatuat, ka matadda taiokkó 
silima siagai paatuat, 'Ale, aké peité kam 
ka kai goisó suat alitomai, aipoí aian lé 
igegelai pepé ka kai alitomai. 

? Oto kuadda lé nia taiokkó silima siagai 
paatuat ka matadda, 'Tá momoi!' Babara 
tá iaaili tulatta sangamberitta. 'Kenan'an 
lé kam nusaki kam nia ka kam ka toko. 

10 Tageti eirangan leú et taiokkó silima 
sitaiagai paatuat, masisaki tula. Ai 
sia memei pasaki, segé-aisegé ka sia 
talimouakenen. Iageti keré gurú sia ka 
sia taiokkó silima simatarek tubu néné, 
sambat talimouakenen ka pupunenan. 
Lepa pat-pat'akérangan leú et matatbaliu 

11 Kelé arabara ka sia taiokkó sabagei, 
pusogaddangan leú et, pelé nga-nganda, 
'Ale Tuan, buká kai. 

12 Tápoi kuana lé nia talimouakenen ka 
matadda, 'Tá kuagai kam!' 

13 Tageti lepáakénangan ipupasikat 
Jesus kuanangan kisé, "Oto suk-suk kam 
tubumui, aipoí tá nuagai kam gogoi elé 
jamnia kaoijanan Togat Manusia. 

14 "Pagalaiat kaoijanan Togat Manusia 
sipuoni Tuhan geti, makeré lé nia ka 
pasikat néné. Ai sara sirimanua siobá 
mei ka sara laggai ka simareunan. 
lageti sogainangan sapaguguletnia, 
bulé isegéaké ka tubudda, rapuukú 
sangamberi bibiletnia 

15Oto parubeinangan sia siripot siooi 
rapasikeli. Ka sisara aikau lima ngaribu 
ngamas iginia. Ka sabagei rua ngaribu 
ngamas. Iageti ka sisara mitsá aikau 
sangaribu ngamas iginia. Oto lepá 
tuinangan leú et 

16 Ka sia pagugulet sisiló lima ngaribu 
ngamas, silóna lé nia, ei nia pajaga. 
Oto bara mitsá uktuknia lima ngaribu 
ngamas iginia 

17 Beri leú ka sia pagugulet sisiló rua 
ngaribu ngamas, abara leú et ka sia 
uktuknia rua ngaribu ngamas iginia 

18Tápoi ka sia geti sisiló sangaribu 
ngamas, amei lé nia masiugguk polak, 
lepá lipput'akénangan bulagat tuannia 
sedda 

19 Oto buru-buru, toilinangan leú 
et tuanda sapagugulet néné. Iageti 
taddaakérangan paadde, raadde uktuk 
sisesedda 

20 Oinangan leú et ka sia pagugulet 
sisiló lima ngaribu ngamas, kuanangan 
ka matat tuan, 'Ale Tuan, kelé bulagat 
siakénu kaku silima ngaribu ngamas 
iginia, aikoí né mitsá akusese uktuknia 
lima ngaribu ngamas iginia. 

21Kuana lé ka matania si Tuan, 'Nen. 
Bulat ekeu té né pagugulet simaerú 
baga sambat simatopit. Oto kalulut 
katonemiet poí ekeu ka puukuket 
sigoisó, bailiu matonemnangan bagakku 
masiaké ka tubum, puukuket sabeu. Oto 
kauan, gurúaké ekeu, bulé tapuangká 
kam baga sambatta! 

22 Lepá mitsa, oi nia ka sia pagugulet 
sisiló rua ngaribu ngamas. Kuanangan 
ka matat Tuan, 'Ale Tuan, kelé bulagat 

siakénu kaku sirua ngaribu ngamas 
iginia, aikoi né mitsá akusiló utuktuknia 
rua ngaribu ngamas iginia. 

23 Oto kuanangan ka matania si Tuan, 
'Nen. Bulat ekeu té né pagugulet 
simaerú baga sambat simatopit. Oto 
kalulut katonemiet poí ekeu ka puukuket 
sigoisó, bailiu matonemnangan bagakku 
masiaké ka tubum, puukuket sabeu. Oto 
kauan, gurúaké ekeu, bulé tapuangká 
kam baga sambatta! 

“41ageti oinangan leú et ka sia 
pagugulet sipasisisiló sangaribu ngamas 
iginia, kuanangan ka matat Tuan, 

'Ale Tuan, kuagai simagege lé ekeu. 
Momoi numonei buat siureman, ta ka 
siuremannu, samba nururúaké buat 
siureman ta ka sikarap'akenennu 

25 Oto kalulut lotóku ka tubum, ei aku 
masilabbú bulagatnu Tuan, ka polak. Oto 
aikoi né bulagatnu, Tuan. 

26 Bulat kuana lé nia si Tuan ka matania 
ka sia, 'Ekeu té né pagugulet sikataí, 
samba sitaimamalá pei bagei! Kipa, 
tápei poi nuagai momoneiku tá ka 
siuremanku, samba rururúakéku buat 
siureman tá ka sikarap'akenenku 

27 Bulat maeru peilé nukoiriaké 
bulagatku ka bank, bulé ké iipó kutoili, 
silókungan nia mitsá bulagatku sambat 
bungania 

28 Oto ala lé kam, ka tubunia bulagat 
nenda, lepa kaumuian nia ka tubut 
pagugulet sibara pulu ngaribu ngamas 

29 Aipoí sibabara, tukakau peilé ka 
tubunia, pat pulegeinangan. Tapoi ka 
sita anai geti, tuaala peilé sibabara ka 
tubunia, bulé isappru 

30 Oto ribbaiaké kam nia ka gerat ka 
simagep-gep, pagugulet sita katupunan 
néné. lageti pusounangan samba 
pangoriknangan sedda!' 

31 "Ké iaili tetrenia ioi Togat Manusia ka 
purimataatnia, sambadda samalaikania, 
puuddetnangan leú et ka uddenan 
purimataatnia sipulubeunan 

32 Iageti rurúakénangan sangamberi 
bangsa ka matania. Rubeinangan 
sia bailiu rua ngabagguak, kelé 
galaiakenenda sipasijajago tarimeu, 
rapasaraaké biri-biri ka kambing 

33 Kaunangan sia kai kattoetnia, sia 
sigalaiaké siobat bagat Taikamanua, 
tápoi ka sia geti sabagei, ikau kai 
katsiunia 

34 Iageti kuanangan nia Rimata ka 
matadda sikukuddu kai kattoetnia, 
'Konan kam, kam sipanukanin 
Ukkuiku. Gurúaké kam ka Purimataat 
sinarek'akenen ka kam, barania peilé ka 
panandaat polak 

35 Aipoí amalaje aku, anupakom kam 
aku, samba amaoggou aku, anuaké 
kam lóku. Amusitoi aku ka laggaimui, 
anunappit kam aku ka lalepmui 

36 Amabulutut aku, anuaké kam 
leppeiku. Amabesi aku, amoi kam 
masipasikeli aku. Ai aku muuukum ka 
bagat penjara, anurop'aké kam aku. 

37 Iageti kuaddangan nia ka sia, ka 
matat Rimata, 'Pigamoi poi Tuhan, 
akuitsó kai ekeu ai ekeu mulalaje, 
akupakom kai ekeu, elé ai ekeu 
maooggou, akuaké kai lónu 

38 Pigamoi akuagai kai pusisitoinu 
ka laggaimai, akunappit kai ekeu ka 
lalepmai? Pigamoi akuitsó kai ekeu ai 
ekeu mububulutut, akuaké kai bibilet 
tubum 

39 Pigamoi poi Tuhan akuitsó kai ekeu ai 
ekeu mubebesi, elé ai ekeu muuukum 
ka bagat penjara, akuoi kai masirop'aké 
ekeu? 

40 Iageti kuanangan nia Rimata ka 
matadda, 'Bulé nuagai kam nia: ka tetret 
anugalaiaké kam sangamberinia néné, 
kenanen ka tubudda sasarainangku 
sigoisó tiboi tubu lé anugalaiaké kam 
nia, tápoi ka tubukku lé te galainia 
anugalaiaké kam nia! 

41 Lepá kuanangan nia Rimata ka 
matadda sia sikukuddu kai katsiunia, 
'Katuitui kam sené, kam sitelei Ukkui! 
Gurúaké kam ka api sitaipepé ka 
sinarek'akenen Ukkui kudduat Sanitu 
sambat samalaikania 

42 Aipoí amalaje aku, tá anupakom kam 
aku. Amaoggou aku, tá anuaké kam lóku 

43 Ainuaagai kam pusisitoiku ka 
laggaimui, tá anualá kam aku ka 
laleomui. Amubulutut aku, tá anuaké 
kam bibilet tubukku. 

44 Iageti kuaddangan nia ka matat 
Rimata, 'Pigamoi poi Tuhan, akuitsó kai 
pulalajem, elé anumaoggou, elé akuagai 
kai pusisitoinu, elé pububulututnu, 
pubebesínu, elé katuuukumnu ka bagat 
penjara, tá akurop'aké kai ekeu? 

4> Oto kuana lé nia ka matadda Rimata, 
'Bulé nuagai kam nia: Ka taiobamui 

masirop'aké sara sigoisó tiboi tubu néné, 
aku lé te galainia tá anurop'aké kam. 
461Iageti orak'akénangan ka tubudda 
ukuman teret buru-burú. Tápoi sia geti 
sigalaiaké siobat bagat Taikamanua, 
silórangan purimanuaiat sipulelelek 
samba sitaitatatá." 
26 1 Lepá aitiboi nia sangamberinia 
néné, Jesus, kuanangan ka 
matadda sipasiuluinia 

2"Kelé siagaimui, aian lé rua ngagogoi 
burúnia iaaili Punen Paska. Seddangan té 
iaaili gogoinia itusegéaké Togat Manusia 
bulé itusiliktengaaké! 

3 Ka tetret nenda te raparururú tai 
imam sabeu sambat tai guru paamian ka 
uman Imam Sabeu sipuoni si Kayapas 

4 Rapatiboji bulé ralabá Jesus sipinakele, 
lepá mateiakérangan leú et nia 

S"Tápoi," sipinatibojidda, "buí 
itugalaiaké ka ipot punen, babara 
pulamagat ka talagat siberikabaga. 

6 Ai nia mukukuddu Jesus ka laggai 
Betania, iaté ka lalep Simon simalubbé 
simasappó, siburú 

7 lotsit-aitulotsit ka sia sara sinanalep 
iailiaké Jesus. Ai aiabbit sangabuli-buli 
tula simasingin simakopé kepput saki. Ai 

nia mututukku mukom, uruakénangan 
tula simasingin néné, sinanalep, ka utet 
Jesus 

8Tápoi kelé araitsónia néné sipasiului, 
bara golúra, kuadda lé nia, "Tupasisibbu 
kodda sangamberinia néné 

9Aipoí makeppu sakit tula néné ké 
tusakiaké; iageti bulagat sakit tula néné, 
panguruat'aké ka simagebá! 

10 Tápoi ai lé iaagai sipinaatudda néné, 
Jesus. Oto kuanangan ka matadda 
sipasiuluinia, "Nugegejaaké kodda 
kam bagania sinanalep néné? Aipol 
simaerú samba umun'akenen lé poli 
sigalaiakenennia néné ka tubukku 

11 Ai lé maririu-riu kababaradda 
simagebá, ka talagamui. Tápoi aku kaku 
geti, tá mariu-riu kukuddu ka talagamui 

12 Aipoí masipatarek kei iaili tetrenia 
turateiaké aku lé, aiuruaké tula 
simasingin néné, ka tubukku 

13 Repdem kam sikuakku néné! Kaipa lé 
te tupaarep Katuareman Simaerú sibara 
ka Taikamanua, ka sangaliot polak néné, 
katuareman pagalaiat sigalaiakenen 
sinanalep néné leú, tupaarep, kelé sara 
repdemen ka tubunia. 

14Tageti einangan leú et sara ka 
talagadda sipulurua sipasiului Jesus, iaté 
sipuoni si Judas Iskariot, ka tai imam 
sabeu 

15 Kuanangan ka matadda, "Aponia 
nuaaké kam kaku, ké kusegéaké baí ka 
kabeimui, Jesus?" Iageti adderangan 
nia, telu ngapulu ngaperak iginia, iageti 
kaurangan nia ka tubut Judas 

16 Ka tetret nendangan té aigaba oggak 
sipasesese si Judas, iei masipajo Jesus 

17 Iageti ka gogoi siboikí, ka ipot 
Punen Roti Simaleu, eirangan leú et 
sipasiuluinia ka tubut Jesus. Kuaddangan 
ka matania, "Kaipa siobánu kupatatarek 
kai kudduat pukomannu komen Paska? 

18 Kuanangan ka matadda, "Kenan 
kam ka laggai, nuailiaké kam sara 
sirimanua, nukua kam ka matania, 
'Aikua si Guru, aiailingan te tetrekku. 
Oto kuobá mupunen Paska ka lalepnu 
sambamai sipasiuluiku.' 

19 Tageti eirangan leú et galaiakérangan 
nia kelé sitonéakenen Jesus ka matadda, 
masipatarek komen Paska 

20 Kelé aimasoibó, pukomrangan leú et 
sambadda sipasiuluinia, Jesus 

21 Ai sia mukokom, kuanangan 
ka matadda Jesus, "Arep'aké kam 
sipulelelek: ai te sara ka talagamui 
masipajojo aku. 

22 Kelé araarep nia sipasiului 
Jesus, sikuania néné, mareu- 
reunangan bagadda simakopé. Iageti 
taddaakérangan pasasara masinou-nou 
Jesus, pelé nga-nganda ka tubunia, 
"Taleú aku nukukua, Tuhan? 

23 Oto kuanangan ka matadda Jesus, 
"Simakeré kusop'aké kai kabeimai ka 
bagat mangkó, nia té nenda masipajojo 
aku 

24 Kirénangan tedda mamatei nia Togat 
Manusia, siripot sitususurat ka Buko 
Sipunenan. Tápoi mateirangan te sipajo 
Togat Manusia! Bulat maerú peilé ka sia 
néné, tá mutútú matania! 

25Oto kuanangan ka sia si Judas sipajo 
nia ka matat Jesus, "Kipa taleú aku lé 
nukukua, Guru?" lageti kuanangan ka 
matania Jesus, "Bulat kisedda tedda, 
kelé sikuam! 

26 Kelé arapukom, alánangan roti, 
Jesus, suráakénangan nia ka paniddogat. 
Lepá paabbónangan nia roti nenda, 
kaunangan nia ka tubudda sipasiuluinia. 

Aikakau ka sipasiuluinia, aikukua, "Na, 
ala kam, kom kam; nia té néné tubukku. 

27 Lepá alánangan pulokat sibara 

ka baga anggur, kuanangan sura ka 
tubut Taikamanua. Lepa kaunangan 

nia pulokat ka sipasiuluinia. Aikakau, 
aikukua, "Na, ló kam, sangamberimui 

28 Aipoí néné te logauku masisasah'aké 
pakerekat bagat Taikamanua, iaté logau 
sipiliakenen kalulut sirimanua simigi, 
pasiappet jodda 

29Kau imatonem bagamui ka sikuakku 
néné: Táan te kuloló mitsá suat anggur 
néné, teret iaili tetrenia mitsá kuló angur 
sibau sambatta ka Laggai Ukkuiku Sibau. 

30 Lepá uraiakérangan urai pasiumun. 
Pasatna lé rapuurai, ei sia ka Leleú 
€aitun 

31 Iageti kuanangan ka matadda 
sipasiuluinia Jesus, "Nukakaddiuaké te 
kam aku soibónia néné. Aipoí ka Buko 
Sipunenan, ai atusurat'aké kisé: Aikua 
Taikamanua, 'Kumamateiaké te nia 
sipasijajago, oto bailiu pasabunangan leú 
et tubunia ka sia mungkuat biri-birinia. 

32 Tápoi ké atusurungan geti aku ka 
simamatei, boikiakékungan tubukku mei 
ka kam ka Galilea. 


MATIUS 26.33 - 38 163 


33 Iageti kuanangan ka matat Jesus si 
Petrus, "Kenanen baí rakaddiuaké ekeu 
ka sia sabagei, tápoi aku kaku geti, bulat 
tá kukakaddiuaké lé ekeu, burú! 

34 Kuana lé nia Jesus ka matania, "Bulat 
soibónia néné, ainangan tá mutotokki 
goú-goú, anupakelengan aku telu 
ngamitsá. 

35 Oto kuana lé nia mitsá ka sia si 
Petrus ka matat Jesus, "Bulat kenanen 
tumateiaké aku, elé ruatta pá matei, 
bulat tá lé kupakekele ekeu, lepá!" Oto 
beri ka sia sipasiuluinia sabagei leú, 
kisedda leú et ka sia arakua 

36 Lepá ei nia Jesus sambat sipasiuluinia 
ka sara kudduat sipuoni Getsemane. 
Segé sia sedda, kuanangan ka matadda, 
"Kuddungan kam sené boikí, kuei sedda 
maniddou. 

3/Iageti nánánangan si Petrus, sambat 
tairua tatogat Sebedeus aleinia. Oto 
lepa, suggrunangan nia purereu-reu 
baga sambat taimangkánangan bagania 

38 Kuanangan nia ka matadda 
sipasiuluinia, Jesus, “Bulat ai te 
makokopé reu-reu bagakku, bulat kelé 
mamateian lé aku galainia. Senéan té 

kam boikí, eddangan tapumata kam 
sambatta. 

3 Iageti areuakénangan tubunia 
goisó, Jesus, ka tubudda sipasiuluinia, 
purapponangan leú et ka polak, 
paniddounangan, pelé nga-ngania, 
"Ale Ukkui, ké momoi baí nia, 
areuakénungan nia ka tubukku, 
pangoringan bairat'akenen ka tubukku 
néné. Tápoi buí ka teú bagakku, ka teú 
bagam lé, Ukkui. 

40 Lepá aipaniddou Jesus, toili nia ka 
tubudda sipasiuluinia sitelu, ailinangan 
leú et sia aian sia memerep. Iageti 
kuanangan ka matat Petrus, Jesus, "Kipa 
ale, bulat beri sangajam tapumata kam 
sambatta tá nuom'aké kam 

41 Kau nupanuksuk kam, samba 
paniddou kam, bulé tá iorak kam 
pasisiboat. Kirénangan ka sia ketsatmui 
iobá masigalaiaké simaroipo, tápoi tá 
nuom kam, kalulut tubu néné ka sia, 
masaggoet. 

42 Iageti einangan leú et mitsá Jesus 
maniddou, kuanangan, "Ale Ukkui, ké 
bulat kuoorik lé pangoringan néné, 
samba tá momoi ituareuaké ka tubukku, 
oto kauan, ekeu lé tuteteú. 

43 Lepá sok-soknangan nia mitsa Jesus, 
ailinangan leú et sia mitsá sipasiuluinia, 
ai sia memerep, kalulut kopet tuddun 
matadda 

241ageti kaddiuakénangan sia mitsá 
Jesus, ei nia maniddou sikatelunia, 
kuanangan kelé sikuania leú et 

25 Lepá sok-soknangan nia mitsá 
Jesus, iei ka sipasiuluinia, kuanangan 
ka matadda, "Kipa ale, ai peilé kam 
memerep samba muari? Itsó kam, 
aiailingan te tetrenia itusegéaké Togat 
Manusia ka kabeira sirimanua sijo 

46 Suru kam, ai sita memei. Itsó peité 
kam! Amalegrengan nia sipajo aku! 

47 Talagat paninibo nia Jesus, lotsit- 
aitulotsit si Judas, iaté sara ka talagadda 
sipasiului Jesus. Maigi sia aiabbit 
saaleinia; ai sipasiaabbit lanjau, ai leú et 
sia sipasiaabbit bobóbó. Sia néné iaté, 
sikoiniakenenda tai imam sambat tai 
bajara tai Jahudi 

48Ka sia sipajo Jesus néné, aikauan 
toggaiat ka tubudda, ikua, "Kasei 
kusigguk, nia té nenda nulalabá kam! 

49 Oto kelé arasegé sedda, riuriginangan 
Jesus si Judas, kuanangan ka matania, 

"Salam, Guru!" lageti sigguknangan 
Jesus 

>0 Pelé nga-ngan Jesus ka tubunia, "Ale 
Saraina, apa lulunia nuooi sené?" Iageti 
riurigiddangan Jesus sirimanua simigi, 
labárangan leú et nia 

>t Oto oppatnangan leú et lanjaunia 
ka sia sara ka talagadda sipasiului 
sipaaleiaké Jesus, sepprinangan talingat 
imam sabeu, pat belé talingania 
sangasilá 

>2 Oto kuanangan ka matat sipasiuluinia 
néné Jesus, "Ale, buluk'aké mitsá 
lanjaunu ka sagbungnia, aipoí kasei 
sioppat lanjaunia, ka lanjau leú te ka sia 
imamatei 

33 Bulat ka bagam lé pá tá momoi 
kutiddou ka tubut Ukkuiku, bulé ikoiniaké 
simaola, pulu rua ngapasukan tentera 
malaika 

54 Ké kisedda baí nia, kipangan lé iooi 
ipuaili siniblaakenen ka Buko Sipunenan, 
masikua, buita muaili kelé sipuaaili 
kineneiget? 

>> Lepá kuanangan ka matadda 
sirimanua simigi Jesus, "Sirimanua sijo 
lé pá aku néné nukukua kam, elé; pat 
koí oi kam sibara lanjau samba bobóbó 

sinippukat loina nulaba kam aku? Senen 
gogoian lé koi kupungantoman ka Uman 
Taikamanua, ta koi anulaba kam aku 

“9 Kirénangan buítá muaili kelé néné, 
bulé ipuaili kelé ka sinurat'akenenda 
tai nabi ka Buko Sipunenan." Lepá 
tui-tuirangan leú et sipasiuluinia, 
rakaddiuaké Jesus 

>/ Iageti abbitrangan leú et nia Jesus, 
sia sipasilalabá, ka lalep Kayapas Imam 
Sabeu. Sedda aian sia parururú tai guru 
paamian sambadda tai bajára tai Jahudi 

>8 Ka sia si Petrus aitutut Jesus, tápoi 
makareunan, pat aili ka gerat lalep 
imam sabeu. Iageti tugurúnangan leú 
et si Petrus ka gerat lalep imam néné, 
puuddetnangan ka bébéra tai tentera 
sipujajago. Aitataiko kipa ragagalaiaké 
ka tubut Jesus teret kapplu nia 

59 Bulat airabebesíaké tai imam sabeu 
sambat sangamberidda tai Mahkama 
Puaranan, ramuneng'aké boko, bulé ioi 
raukum'aké Jesus, simateiakenen 

60 Tápoi beri sara tá anai arasese 
selenia, kenanen maigi sia 
sipasimumuneng'aké boko. Tápoi 
lepa oi sia rua ka mata 

6t Kuaddangan, "Aikua sirimanua néné, 
'Momoi kuragat'aké Uman Taikamanua 
néné, lepá rióakékungan nia mitsá ka 
bagat telu ngagogoi.' 

62 lageti puriónangan let et si imam 
sabeu, pelé nga-ngania, "Kipa, tá koí 
nuaalegi panganduatda pagalaiat tubum 
néné? 

63 Tápoi meng lé nia Jesus. Lepá 
oleakénangan ikua nia mitsá ka 
matat Jesus, "Ka onin Taikamanua 
sipuririmanua, kutiddou kai bulé nukua 
ka matamai, Rimata Sipaarau, elé Togat 
Taikamanua leú, ekeu néné? 

64 Iageti kuanangan ka matadda Jesus, 
"Aisesengan kelé sikuam. Tápoi kau 
imatonem bagam ka sikuakku néné: 
barania kineneiget, itsómuian ipuuddet 
Togat Manusia kai kattoet Taikamanua 
Sipulugege, samba ioi ka tinobut manua! 

65 Oto pabiritnangan leú leppeinia si 
imam sabeu, kuanangan ka matadda, 
"Aipaloloian Taikamanua! Táan anai 
lulunia tagaba kam sipasimumuneng. 
Aipoí sangamberimuian amasiarep 
tiboiet paloloiatnia ka tubut Taikamanua 

66 Oto kineneiget, kipa bulat 
sipinaatumui ka kam?" Pelé nga- 

nganda ka sia, 'Amaselengan nia, oto 
buítá tumateiaké lé nia. 

97Iageti lujiddangan matat Jesus, lepá 
pabóbokiddangan nia. Samba ai leú et 
sia sipasititipak bailatni 

68 kuaddangan ka matania, "Poiliat peité 
ka kai, ale Rimata Sipaarau! Kasonia 
amasitipak bailatnu? 

69 Talagat kukuddu nia si Petrus ka 
gerat, oi sara pagugulet sinanalep, 
kuanangan ka matat Petrus, "Ekeu té 
néné alei Jesus tai Galilea, elé? 

70 Tápoi aipakele lé si Petrus againa 
Jesus ka matadda sangamberidda sedda, 
kuanangan, "Bulat tá kuagai sikuam 
néné, 

7t iageti bela nia ka matatbaliu 
gerat. Lepá itsónangan nia mitsá sara 
pagugulet sinanalep, kuanangan ka 
matadda sikukuddu sedda, "Nia néné te 
ataitsó simaruei, alei Jesus tai Natsaret. 

72 Oto pakelenangan mitsá againa 
Jesus si Petrus, pat pusuppanangan leú 
et, kuanangan, "Bulat tá te kuagai nia 
sirimanua nenda! 

/3Tá amauju, eirangan leú et ka tubut 
Petrus sia sipuririó sedda, kuaddangan 
ka matania, "Bulatnia ekeu té sara ka 

talagadda, aipoí aimatoilá aituagai, iaté 
ka galai paninibom. 

/4Iageti pusuppanangan leú et si 
Petrus, pelé nga-ngania, "Bulat beri 
agaiku nia sirimanua nenda!" Ka tetret 
nendangan leú et, putokkinangan 
goú-goú 

/5Oto iapeité repdemnangan nia si 
Petrus kukuana ka matania Jesus, "Tápei 
amutokki goú-goú, anupakelengan aku 
telu ngamitsá." Iageti bela nia si Petrus, 
pusounangan leú et, kopet reu-reu 
bagan ia. 

27 1 Maseggei peilé, pakerénangan 

bagadda tai imam sabeu sambat 
tai bajára tai Jahudi, ramateiaké Jesus 

“Iageti kabérangan nia, lepá eirangan 
leú et masitaroaké nia kai Pilatus 
gubernurda tai Roma 

3Kelé aiagai nia si Judas sipajo Jesus 
uukum'akéra Jesus, bara olei bagania. 
lageti einangan leú et ka tai imam 
sabeu sambat ka tai bajara tai Jahudi, 
masitoiliaké bulagat sitelu ngapulu 
ngaperak 

4Kuanangan ka matadda, "Bulat 
amajongan te aku kalulut akupajo 
sita anai selet tubu, pat ukum'aké nia 

ukuman simateiakenen!" Tápoi kuadda 
lé ka matania, "Apananmai kupuleletsei 
kai nia? Ekeuan lé ipagaba nia! 

>Iageti ribbaiakénangan nia nenda 
bulagat si Judas ka bagat Uman 
Taikamanua, einangan leú et masitiggot 
lolokkatnia 

SOto eirangan let tai imam sabeu 
masirurúaké bulagat siribbaiakenen 
Judas, pelé nga-nganda, "Bulagat 
logau lé te bulagat néné. Siripot ka 
surukat, tá momoi tugurúaké bulagat 
néné, ka kudduat pasibuluat, ka Uman 
Taikamanua. 

7 Kelé aipakeré bagadda, pakeirangan 
bulagat néné pasisakit polak oniakenen 
Polak Tukang Parió. Kaunenda rateira 
taitoi 

SIaté lulunia, teret kineneiget ai peilé 
tuooniaké nia polak néné, "Polak Logau" 

9Oto néné, bulé ipuaili lé kelé ka sikuat 
Nabi Jeremias sipasikukua kisé, "Iageti 
silórangan telu ngapulu ngaperak iginia 
siripot igit siteúakenenda tai Israel, kelé 
sakinia 

10 Oto kaurangan bulagat sikaura 
sakinia néné, pasisakit polak tukang 
parió, kelé sikuat Tuhan ka matakku. 

11 Kelé aisegé Jesus ka matat Gubernur 
Pilatus, nou-nounangan nia, pelé 
nga-ngania, "Bulatnia Rimatadda tai 
Jahudi lé ekeu, elé?" Iageti kuanangan 
nia ka sia Jesus, ka matat Pilatus, "Oo, 
kelé sikuam. 

12 Tápoi bulat beri sara aialegi, sikuadda 
ka sia tai imam sabeu sambat tai bajára 
tai Jahudi, ka tetret airapababara tiboiet 
rajoaké nia 

13 Oto kalulut néné, kuanangan nia si 
Pilatus ka matania, "Kipa, tá ainuaarep 
sangamberinia sikuadda, rajoaké ekeu? 

14Tápoi tenan lé nia meng, Jesus; bulat 
pat kisei ka bagat gubernur Pilatus ka 
tubunia 

15 Kelé simarei-rei igalaiaké si 
gubernur, senen ipot Punen Paska, buítá 
ibelaaké sara situukum. Tápoi siripot 
siteúakenenda lé sirimanua simigi 

16 Oto ka tetret nenda, ai sara 
situuukum simakopé beunan katuareman 
kataí sigalainia. Iaté sipuoni Jesus 
Barabas 

17 Kelé araparurú sirimanua simigi, 
nou-nounangan sia si Pilatus, pelé 
nga-ngania ka tubudda, "Kasei siobámui 

kubebelaaké ka kam? Jesus Barabas, elé 
Jesus kuanenda Kristus? 

18Ikukua geti kelé néné si Pilatus, 
kalulut aagaina lé kakaura Jesus ka 
tubunia, sautéra tai Jahudi, kalulut sit-sit 
bagadda ka tubunia 

19 Tageti ai nia muuudet ka uddenan 
purimataatnia si Pilatus, oi-aioi surat 
sinanalepnia masikua ka matania, "Buí 
te nupaisit peruketnu ka tubut sirimanua 
sitá selet tubu néné, aipoí pat bara 
pangamutetku sikataí, kalulu nia. 

20 Tápoi ka sia geti tai imam sabeu 
sambat tai bajára tai Jahudi, riu-riu 
nia lé rapatubbuji bagadda sirimanua 
simigi, bulé ratiddou ka tubut Pilatus, 
ibelaaké ka sia si Barabas, tápoi ka sia 
geti Jesus tuuukum'aké lé nia, ukuman 
simateiakenen 

21 Iageti nou-nounangan sia mitsa si 
Pilatus, pelé nga-ngania, "Karuadda 
néné, kasonia siobámui kubebelaaké ka 
kam?" Pelé nga-nganda, "Si Barabas lé. 

22 Īageti kuanangan ka matadda si 
Pilatus, "Oto ké kisedda baí nia, kipangan 
lé kugagalai ka tubunia ka sia Jesus, 
kuanenda Kristus?" Kuadda lé nia, 
"Pattáaké lé nia ka sia ka loiná siliktenga. 

23 Kuana lé nia ka sia si Pilatus ka 
matadda, "Aponia poi jonia?" Oto 
pugereirangan simakopé, pelé nga- 
nganda, "Bulat pattáaké lé nia ka loiná 
siliktenga! 

24 Kelé aiitsó nia si Pilatus taiooi nia 
igalai apa pá, samba ijago buí ibara 
pulamagat, alánangan oinan, buinangan 
kabeinia ka matadda sirimanua simigi, 
pelé nga-ngania ka tubudda, "Tá tebái 
iaaili aku gejat baga, katumamateiaké 
nia sirimanua néné! Kam lé iaaili gejat 
baga! 

25 Tápoi alegidda lé nia sangamberidda, 
"Kauan, eddangan nia iorak kai 
ukuman sambat tatogamai, kalulut 
katumamateiaké nia sirimanua néné! 

26 Iageti belaakénangan ka sia si 
Barabas, si Pilatus, tápoi kuanangan 
rapabóboki nia ka sia Jesus samba 
segéakénangan nia ka kabeira bulé 
rapattáaké nia ka loiná siliktenga 

27 Iageti abbitrangan Jesus tai perajurit 
Pilatus ka istanan gubernur. Oto 
bokkórangan Jesus, sangamberidda 
pasukan tentera 

28 Golokrangan saraubat Jesus, 
kaurangan saraubánia simasuat laiket 

29 Tikairangan kirit purimataat, sibara 
ka paran-ran loiná simarui, kaurangan 
nia ka utet Jesus. Lepá kaurangan 
sara tuturá ka kabeinia sikattoet, 
purappoddangan leú et ka matania, 
rapaloloi nia, pelé nga-nganda, "Tabé, ka 
tubut Rimatadda tai Jahudi! 

30 Tageti lujiddangan nia, lepá alárangan 
nenda tuturá ka kabeinia, lisoakérangan 
nia ka lakkupatnia 

31 Lepá aragalai siobára ka tubunia, 
golokrangan saraubá simasuat laiket 
ka tubunia, kaurangan saraubánia leú 
et. Iageti abbitrangan nia ka gerat, 
rapattáaké nia, ka loiná siliktenga 

321ageti talagat pueenungra, 
ailiddangan sara tai Kirene sipuoni si 
Simon. Paksaddangan nia ibairat loina 
siliktengan Jesus 

33 Lepá segé sia ka sara kudduat sipuoni 
Golgata, katukolobatnia "Kudduat 
Lakkupat. 

34 Sedda kaurangan ló nia anggur 
pagalú lappegu. Tápoi kelé ainanam nia, 
taiobánangan iló nia 

35 Oto pattáakérangan nia ka loiná 
siliktenga, iageti parubeirangan 

saraubánia, tapoi sipauktuk'akenen lé 
aragalai 

36 Lepá kuddu sia sedda masijago 

37 Ka uddut utet Jesus, ai arasurat'aké, 
masikolouaké paluluatnia aituukum'aké, 
sipasikukua: "Nia té néné Jesus, 
Rimatadda tai Jahudi" 

38 Ai leú sia rua sipamamatei, 
arasiliktengaaké ka bet-bet Jesus; sara 
kai kattoetnia, sara kai katsiunia 

39 Sia situsasabau sedda, kelé araitsó 
Jesus, pagilikrangan utéra, iageti 
paloloirangan leú et nia 

40 Pelé nga-nganda, "Ekeu té, né, elé, 
sigelai masiragat Uman Taikamanua, 
lepá rióakénungan nia mitsá ka bagat 
telu ngagogoi! Oto ké Togat Taikamanua 
baí nia ekeu, kauan betungan peité 
tubum nutugorosot ka loiná siliktenga, 
bulé nubela! 

41 Oto beri leú ka sia tai imam sabeu, 
sambat tai bajára tai Jahudi, arapaloloi 
leú et nia, Jesus. Arakua ka sia 

42 "Kipa pá, sabagei momoi irorop'aké, 
tápoi tubunia geti ka sia, tá momoi 
irorop'aké! Iageti, ké bulat Rimatadda 
tai Israel baí nia, kauan igorosot'aké 

tubunia kineneiget, ka loina siliktenga, 
imatonem bagamai ka tubunia 

43 Bulat matonem te bagania ka tubut 
Taikamanua. Samba mitsá aikua, nia 
néné Togat Taikamanua. Oto kauan 
taigbuk kam nia kineneiget, baleú iobá 
Taikamanua irop'aké nia. 

44 Ka sia sipamamatei si pattáakenen 
ka bébénia ka loina siliktenga, kisedda 
leú et arakua, arapaloloi Jesus 

4> Iageti tuggé sulu, magepgepnangan 
sangaliot laggai, ka bagat telu ngajam 
burúnia 

46 Ka bóbó telu kasoibokat, 
pugereinangan Jesus, pelé nga- 
ngania, "Eli, Eli, lama sabaktani?" 
katukolobatnia, "Taikamanuangku, 
Taikamanuangku, angoi nukakaddiuaké 
aku? 

47 Kelé araarep nia ka sia piga pa 
sikukuddu sedda, kuaddangan, "Ai lé 
isosogai si Elia! 

48 Tápoi sara ka talagadda, kelé aiarep 
nia, olaakénangan mei masialá romot, 
sop'akénangan nia ka suat anggur 
simalagá, lepá ettet'akénangan nia ka 
ngungun tuturá loiná, kaunangan nia ka 
ngungun Jesus 

49 Tápoi arakua geti ka sia sabagei, 
"Edda tangenaaké tubutta boikí, baleú 
moi nia si Elia, irop'aké nia! 

>0 Lepá pugereinangan mitsá Jesus, 
simakopé ron, iageti tatá-aitatá engania 

51 Oto mabiritnangan komang kekre 
siputotoak ka Uman Taikamanua, bulat 
silá, oi rua; barana ka pata, pat aili ka 
repé. Pungeu-ngeunangan polak, iageti 
papok-poknangan leú et leleu bukkú 

>2 Lepá tubukánangan leú et parate- 
ratei. Oto maigi sia sapaamian 
Taikamanua simamatei atusuru 

>3 Lepá aitusuru ka sia Jesus ka 
simamatei, pabeladdangan tubudda ka 
sia néné ka ratei, eirangan leú et ka 
Jerusalem. Maigi sia sedda sipasiiitsó sia 

»4 Kelé araitsó nia, aibara teteu samba 
sangamberi sibabara néné, ka sia 
utet pasukan sambat tai perajuritnia, 
malotórangan leú et simakopé. Belan 
nga-nganda lé masikua, "Oto bulat Togat 
Taikamanua lé nia sinéné! 

>> Samba maigi leú et sia sedda 
tainanalep sipasiiigbuk sibabara néné ka 
sareunan. Sia té néné sieei masirop'aké 
Jesus, barana ka Galilea 

S6 Sia néné, iaté, si Maria Magdalena, 
si Maria inanda tai Jakobus sambat tai 
Josep, samba leú et inanda tatogat 
Sebedeus 

27 Soibó nia nenda leú et, oi sara 
simakayo sibara ka Arimatea, sipuoni si 
Josep. Nia leú et ka sia sipasiului Jesus 
leú et 

SSEi nia ka tubut Pilatus, masitiddou 
tubut Jesus simamatei. Iageti 
koiniakénangan sia si Pilatus rakau tubut 
Jesus simamatei, kai Josep 

>93 Oto alánangan tubut Jesus 
simamatei, si Josep, tabutnangan nia 
komang juto sibau 

60 Galak'akénangan tubut Jesus 
simamatei, ka ratei sikailúnia leleu 
bukkú, kaunen nia purateiatnia. Lepá 
guilúnangan sara bukkú takket ratei. 
Iageti tui nia 

61i Tápoi ka sia si Maria Magdalena 
sambat tai Maria sabagei, kuddu lé sia 
sedda masimattai ratei 

62 Simatsep gogoi Sabbat, ei sia tai 
imam sabeu sambat tai bajára tai Jahudi 
ka tubut Pilatus 

63 Kuaddangan ka matania, "Tuan, ai 
peilé kurerepdem kai sikuania nenda 

sirimanua sipepeaké sirimanua, ka tetret 
ai peilé nia muririmanua, aikua kisé, 'Ka 
gogoi sikatelunia, suru aku mitsá. 

94 Oto paniddogatmai, bulé nukoiniaké 
sia rajago ratei sipulelelek, pat aili ka 
gogoi sikatelunia, buí ioi raalá tubut 
Jesus simamatei sipasiuluinia, lepa 
kuadda lé te ka sirimanua, atusurungan 
nia ka simamatei. Bailiu patajuat 
sikatei-tei néné peilé te bulat makataí, 
ka patajuat siboiki. 

9> Tageti kuanangan ka matadda si 
Pilatus, "Tápoi ka kam ai sia sipujajago. 
Oto kam'an lé memei masijago ratei, 
bulat ta nupagugulai kam tubumui 
nujago kam nia. 

66 Oto eirangan leú et ka ratei, 
raparon takkénia. Rióakérangan kudduat 
pujagoat ka matat ratei, rajago buí raei 
kasei pá masipageugebi ratei. 

28 1 Kelé aitukapplu gogoi Sabbat, 

simatsep ka gogoi Menggui, 
maseggei peilé, ameian sia tai Maria 
Magdalena sambat sipuoni tai Maria 
bagei, masibalou ratei 

2? Oto tulut bara-aibara teteu 
sabeu. Iageti tugorosotnangan 
sara malaikat Tuhan, barania ka manua, 

guiluakénangan bukku takket ratei, lepa 
uddet nia ka uddutnia 

3 Bulat kelé bila lé ituitsó matania 
malaika, saraubania bulau lepa 

40to bulat geret lepá ka sia tubudda 
sipasijajago ratei, kopet katali lotóra; 
pat tubudda musi lepa, kéan lé tubut 
simamatei 

>Iageti kuanangan ka matadda 
tainanalep, malaika, "Bá malolotó kam! 
Ai lé kuaagai gagabamui nia Jesus, 
sipattáakenen ka loina siliktenga 

STá anai nia sené. Atusurungan nia, 
kelé sikuania siboiki. Konan peité kam, 
nuitsó kam kudduat katugalangan nia 

7 Sarat kau lé nuolaaké kam mei 
kineneiget, masisegéaké ka tubudda 
sipasiuluinia, nukua kam, 'Atusurungan 
nia. Oto kineneiget aiboikíakéan tubunia 
mei ka Galilea. Seddangan geti itsómuian 
nia!' Repdem kam sangamberi sikuania 
ka matamuli. 

8 Iageti olaakérangan nia tainanalep 
mutui-tui ka ratei. Oto, ai sia mulolotó 
pagalú angkat baga, pabalaurangan leú 
et raolaaké mei masisegéaké ka tubudda 
sipasiului Jesus 

9Tápoi tulut lotsit-aitulotsit Jesus 
iailiaké sia tainanalep. Kuanangan 
ka matadda, 'Salam ka kam!' 
lageti legreakérangan tubudda ka 
tubunia, lakkaiakérangan rerenia, 
purappoddangan ka matania 

10 Iageti kuanangan ka matadda, "Bá 
malolotó kam, kau lé nuei kam ka 
tubudda sasarainangku nukua kam 
ka matadda, bulé raei ka Galilea. 
Seddangan geti itsórangan aku. 

11 Ai sia mututui-tui ka sia tainanalep, 
toili sia piga pá ka sia tai tentera 
sipujajago ka kota, segéakérangan 
sangamberinia sibabara ka tubudda tai 
imam sabeu 

12 Iageti patibojiddangan nia tai imam 
sabeu sambat tai bajára tai Jahudi. Lepá 
kaurangan bulagat simigi ka tubudda tai 
tentera sipasijajago ratei 

13 Oto pangantruddangan sia, pelé 
nga-nganda, "Buítá nukua kam, amoi 
lé sipasiuluinia, masitakkou tubut Jesus 
simamatei, ai kam memerep 

14 Oto ké iarep nia si gubernur pagalaiat 
néné, ei kai masipusumi bagania, bulé tá 
iaili kam apa pa gejat baga. 

1> Iageti silórangan nia bulagat, tai 
tentera sipujajago, galaiakérangan kelé 
singantruakenenda ka tubudda. Iaté 
lulunia teret kineneiget, pungu-nguan 
néné ai peilé rapaloloibáaké ka talagadda 
tai Jahudi 

l6Tageti eirangan leú et kapulusaradda 
sipasiuluinia Jesus ka Leleu Galilea, kelé 
siripot sitonéakenen Jesus ka matadda 

17 Kelé araitsó nia Jesus sedda, 
purappoddangan leú et ka matania. 
Tápoi ai peilé sia ka talagadda simarua 
baga ka tubunia 

18 Iageti legreakénangan tubunia Jesus 
ka tubudda, kuanangan ka matadda, 
"Aiakéan Ukkui ka tubukku sangamberi 
gege ka manua sambat ka polak 

19 Oto kenan kam ka sangamberi 
bangsa ka sangaliot polak. Bailiuaké 
kam sia sipasiuluiku. Raú kam sia ka 
onin Ukkui, Toga samba ka onin Ketsat 
Sipunenan 

20 Pangantoman kam sia masireddet 
sangamberi sitonéakenenku ka 
matamui. Samba repdem kam, mariu-riu 
lé kupaalei kam, teret kalepakat polak." 


Markus 


1 1 Néné te Katuareman Simaerú 
pagalaiat tubut Jesus Kristus, Togat 
Taikamanua 

2 Katuareman Simaerú néné makeré 
kelé ka sinurat'akenen Nabi Jesayas, 
sipasikukua kisé, "'Aikua Taikamanua, 
Nia té néné pakoinietku; Sikoiniakenenku 
sipuboboikí ka tubum, bulé ipapa 
enungannu. 

3Maarep nga-nga sipusosoga ka 
simatangeu, sipasikukua kisé, 'Patarek 
kam enungan Tuhan; pagaktuk kam 
enungan enungietnia.' 

4Kelé sitususurat nenda te, aibara ka 
sia si Johannes ka simatangeu. Iraú 

sia samba ingantoman'aké Katuareman 
Simaerú sibara ka Taikamanua. 
Kuanangan ka matadda si Johannes, 
"Buítá nubauaké kam paatuatmui samba 
leú buítá turaú kam, bulé iappéaké jomui 
Taikamanua. 

SIageti ei sia sangamberi sibabara ka 
Judea samba sibabara ka Jerusalem 
masiarep'aké ngantoman Johannes. 

Seseakérangan leú sangamberi jo 
sigalaira. Lepá iapeité raúnangan sia si 
Johannes ka Oinan Jordan 

6 Bulut onta lé leppeinia si Johannes. 
Akkik tengania kulit. Suat mani samba 
sin lé ikokom 

7 Aisegéaké ka ngantomannia si 
Johannes kisé, "Momoi te sara sirimanua 
kuruk tei-teiku néné. Nia peilé abeu tiboi 
tubu ka tubukku. Pat beri mulukkuk 
masirugut talit tarangaínia, tá mateú aku 

8 Aku kaku oinan lé kuraraúaké ka 
tubumui. Tápoi ka sia geti, Ketsat 
Sipunenan lé iraraúaké. 

9Iiageti ka tetret nenda, einangan leú 
et Jesus, barania ka Natsaret ka propinsi 
Galilea, oto raúnangan leú et nia si 
Johannes, ka Oinan Jordan 

10 Sakaina lé Jesus ka leleu, itsónangan 
itubuká manua, iageti tugorosotnangan 
Ketsat Sipunenan, kelé mutubu marpati, 
tuleunangan leú et ka tubunia 

11 Oto maarepnangan ngangan 
Taikamanua sipasikukua kisé: "Ekeu te 
Togakku, kilibet bagakku, samba obaket 
bagakku te ekeu. 

12 Lepána lé nenda, tubbuinangan 
bagat Jesus Ketsat Sipunenan bulé iei ka 
simatangeu 

13Tageti kuddu nia sedda ka 
simatangeu, epat ngapulu ngagogoi 
burúnia, bulé isibo nia Sanitu. Patari- 
tarimeu simaliá leú, maigi sedda 
sipaaleiaké nia. Beri ka sia samalaika, 
airapasisikeli nia 

14 Kelé araukum'aké si Johannes ka 
bagat penjara, ei Jesus ka Galilea, 
ipaarep sedda Katuareman Simaerú 
sibara ka Taikamanua 

15 Kuanangan ka matadda Jesus, "Táan 
te mauuju ioi Purimataat Taikamanua. 
Oto bauaké kam paatuatmui, samba 
kau imatonem bagamui ka Katuareman 
Simaerú sibara ka Taikamanua! 

16 Aimueenung Jesus ka bet-bet Paot 
Galilea, itsónangan rua sipasiiiba iaté si 
Simon ruadda baginia si Andareas. Ai sia 
mujajalo ka koat, masigaba iba 

17 Kuanangan ka matadda Jesus, 
"Konan kam nutut kam aku, kugelaiaké 
kam masijalo sirimanua. 

18 Iageti kaddiuakérangan leú jalodda, 
ei sia masitut Jesus 

19 Riu-riuakénangan ipuenung Jesus, 
itsónangan leú mitsa sia tairua sabagei, 
iaté si Jakobus samba si Johannes, 
tatogat Sebedeus. Ai sia ka bagat abak 
masisusubbai jalodda 

20 Sogainangan sia Jesus. Iageti 
kaddiuakérangan ukkuira ka abak 
sambat sia upajietnia, eirangan leú et 
masitut Jesus 

21 Tageti segé Jesus sambat sipasiuluinia 
ka Kapernaum. Kelé aiaili mitsá gogoi 
Sabbat, ei nia mitsá Jesus ka Uma 
parurukatda mungantoman 

22 Bulat kisei lé ka bagadda galai 
pungangantomannia. Berwibawa lé poí 
ipungantoman, tá kelé rapungantoman 
ka sia tai guru paamian 

23 Ka tetret nenda amei sara sirimanua 
sipinasaileu ketsat sikataí ka uma 
parurukat. Pugereinangan leú et 

24 "Jesus tai Natsaret, kipa nupaeerú ka 
tubumai? Taleú masisubuaké kaian né 
nuooi? Kuagai ekeu: Ekeu te sipunenan 
sikoiniakenen Taikamanua! 

25 Iageti anunangan ketsat sikatal 
Jesus, kuanangan ka matania, "Meng- 
meng'aké ekeu! Belaaké ekeu ka tubut 
sirimanua néné! 

26 Oto pangit-ngitnangan nia ketsat 
sikataí, lepá bela nia ka tubut sirimanua 
néné, pugereinangan leú et 

27 Bulat kisei lé ka bagadda 
sirimanua simigi, pat patiboddangan 
pasasambadda masikua, "Aponia néné? 
Taleú ai lé mitsá gelajet sibau? Ka 
wibawa samba ka gege aiusiaké ketsat 
sikataí, samba bulat mareddet nia ketsat 
sikataí ka nga-ngania! 

28 Tageti mararatnangan katuareman 
sigalai Jesus néné, ka sangaliot Galilea 

29Lepá, tui-tui nia Jesus sedda 
sambat sipasiuluinia, rakaddiuaké uma 
parurukat, ei sia ka lalep Simon samba 
Andareas. Beri leú et ka sia si Jakobus 
sambat si Johannes, amei leú sia ka sia, 
masitut sia 

30 ]Ina siputaliku si Simon, aibabara 
roketnia, ai nia memerep ka 
pereman. Kelé aitugurú Jesus 
sambadda sipasiuluinia ka bagat lalep, 
segéakérangan ka matania puroroket nia 
ina néné 

31 Iageti einangan leú et Jesus ilegreaké 
tubunia ka tubut ina siputaliku si 
Simon néné, omet'akénangan kabeinia, 
ropnangan nia itusuru. Iangan leú et nia 

tata roketnia. Iageti taddaakénangan leú 
ipuukú sia 

34 Ka soibokat, abeléan sulu, ei sia 
sipasiaabbit sangamberi simabesí 
sambat pinasaileu ketsat sikataí ka tubut 
Jesus 

33 Iageti parurú parurúrangan leú et 
sangalaggaiatda ka matat lalep kudduat 
Jesus 

34 Oto aleakénangan sia sangamberidda 
siorik sene ngamata besí, samba maigi 
leú aiusiaké ketsat sikataí. Bulat tá 
ioobáaké sia Jesus, rapanibo saketsat 
sikataí néné, ai lé poi raaagai nia 

35Ka patokat, ai peilé maiiprei 
manua, atusurungan nia ka sia Jesus, 
iageti tui nia ikaddiuaké lalep. Ei nia 

ka simatangeu, ka bet-bet laggai, 
paniddounangan leú et sedda 

36 Iageti eirangan let et ka sia tai Simon 
sambadda saaleinia ragaba Jesus 

37 Kelé araaili nia, kuaddangan 

ka matania, "Ai te ragagaba ekeu 
sangamberidda, Ukkui! 

38 Tápoi alegina lé nia Jesus, ikua 
ka matadda, "Sita kam tariu-riuaké 
kam puenungananta, taei masigejengi 
palagga-laggai simalegre sené. Aipoí 

buítá mungantoman leú aku sedda. Nia 
poí né lulunia akuoi sené. 

39 Tageti gejenginangan sangaliot laggai 
Galilea, Jesus, mungantoman ka senen 
uma parurukatda, samba usiakénangan 
leú paketsa-ketsat sikataí 

40 Tageti oi sara sibara lubbé simasappó, 
ka tubut Jesus. Purekkuknangan 
kuanangan ka matat Jesus, "Ké nuobá 
baí nia Ukkui, anualeakéan aku. 

41 lageti makaténangan bagat Jesus 
ka tubunia, rapenangan leu nia Jesus, 
kuanangan ka matania, "Kuobá leú; 
kauan numale! 

42 angan let et jamnia, tata besínia, 
malenangan leú et 

43 Iageti kuanangan ka matania 
itui-tui. Tápoi kei mutui-tui nia 
pangantomannangan nia boikí, 
kuanangan ka matania 

44 "Buí tebaí nutiboi nia ka sabagei. 
Tápoi ka tubudda tai imam lé nueei, 
bulé rakua ka matam bulat kamamale 
nia besinu. Oto siripot katuaale nia 
besinu, kau panguruat pusurakatnu ka 
Taikamanua, kelé siripot sikuat Mose, 
masipatoilá ka sirimanua sabagei, 
kamamale nia besinu. 

4> Tápoi kelé aitui-tui, riu-riuakenangan 
ipungunguan'aké sangamberinia 
sibabara néné ka senen kudduat. Pat 
ipakekelengan lé tubunia Jesus, iguruki 
laggai. Ka laggai simatangeuan lé 

ieei mukuddu. Tápoi kenanen kisé, tá 
itetektek raoi ka tubut Jesus sibara ka 
palagga-laggai raiailiaké nia. 

2 1 Piga ngagogoi pá burúnia, toili nia 

mitsá Jesus ka Kapernaum. Iageti 

mararatnangan katuareman kababara 
nia sedda ka lalep 

2 Oto eirangan leú et sirimanua simigi 
masiailiaké nia. Purutrangan nia ka 
kudduatnia sedda, pat taimemetrangan 
ka bagat lalep, lulut igidda sirimanua 
simigi. Ka matatbaliu leú okkip lepá sia 
sirimanua. Iageti pungantomannangan 
Jesus isegéaké ka tubudda katuareman 
simaerú sibara ka Taikamanua 

3 Ai nia mungangantoman, gurú sia 
epat sipasibabairat simasakit, rataroaké 
nia ka matat Jesus 

4Tápoi kalulut okkipra sirimanua simigi, 
taioinangan ralegreaké tubudda ka 
tubut Jesus. Iageti sakai sia ka lappra, 
bukárangan tobat lalep, ipot kudduat 

Jesus. Lepá gorosot'akérangan nia 
simasakit néné sambat peremannia 

> Kelé aiitsó nia Jesus kopet tonem 
bagadda ka tubunia, kuanangan leu et ka 
matat simasakit, Jesus, "Atuappéakéan 
jom Sirou. 

SIageti kuaddangan nia ka bagat 
paatuatda ka sia piga pá tai guru 
paamian sipuuddet sedda, pelé 
nga-nganda 

7"Airó koí bagania sirimanua néné, 
masikua tiboiet kelé néné! Aipaloloian 
Taikamanua. Tá pá sarat Taikamanua lé 
momoi masiaappéaké jo? 

8Tápoi ai lé iaagai sipinaatudda néné 
Jesus. Kalulut néné, kuanangan ka 
matadda, "Nupatitiboaké koi kam 
tubumui ka bagat paatuatmui 

9 Kaipa lé poi malabbei ka bagamui 
tukua, 'Atuappéakéan jom', elé 
'Suruaké ekeu, bairat peremannu, lepá 
puenungnungan leú et' 

10 Oto kineneiget'an te kupopoiliat 
nia ka matamui, kababara nia gege 
ka tubut Togat Manusia ka polak néné 
masiappéaké jo." Iageti kuanangan ka 
matat simasakit, Jesus 

11 "Suruaké ekeu, bairat peremannu, 
nutoili! 

12 Oto tusurunangan leú et, 
olaakénangan ibairat peremannia, 
bela nia ka gerat, airaiigbuk nia 
sangamberidda sikukuddu sedda. 
Bailiu ka sia sipasiigbuk sibabara néné, 
umun'akérangan Taikamanua, kalulut 
kisei ka bagadda. Pelé nga-nganda, 
"Bulat tá peí ataitsó sibabara, kelé néné! 

13 Iageti toili nia mitsá Jesus ka bet-bet 
Paot Galilea. Maigi sia sirimanua amei 
masitaget'aké nia. Pangantomannangan 
leú et sia sangamberidda 

14 Ai nia mugegejek sedda, itsónangan 
sara sipuukú pajá, sipuoni si Lepi, togat 
Alpeus, ai nia mukukuddu ka kantornia. 
Kuanangan ka matania Jesus, "Konan, 
tut aku." Iageti puriónangan si Lepi, ei 
nia masitut Jesus 

15 Talagat pukokom nia Jesus, ka lalep 
Lepi, guru-gurú sia sabagei sipuukú pajá 
sambadda sia oniakenenda sirimanua 
simigi, sikataí paraboat, masipaaleiaké 
Jesus sambat sipasiuluinia mukom. 
Amaigingan poí sia ka talagadda 
sipasitutut Jesus 

16 Kelé araitsó ipakom'aké sia Jesus 
sipuuku paja samba leú sia oniakenen 
sirimanua sikataí paraboat, tai guru 
paamian sibara ka rubeiat Parise, 
nou-nourangan sipasiului Jesus, pelé 
nga-nganda, "Ipakokom'aké koí sia 
sipuukú pajá samba sirimanua sikataí 
paraboat, si gurumui? 

17 Kelé aiarep panounogatda néné 
Jesus, kuanangan ka matadda, "Tá anai 
punda nia si Dokter ka sia simaron 
tubu; sarat sia simaoringen lé. Aipoí 
akuoi néné, tá masigaba sikua tubuna 
simaerú paraboat, tápoi masigaba sia 
kasit-sit'akenen sirimanua lé. 

18 Ka sara tetre, ai sia mupupuaso ka sia 
sipasiului Johannes Sipasiraraú, samba 
tai Parise, eirangan leú et sipasinonou- 
nou Jesus, pelé nga-nganda, "Ka sia 
sipasiului Johannes Sipasiraraú samba 
sipasiuluira tai Parise, ai sia mupupuaso; 
lepá angoi tá rapupupuaso ka sia 
sipasiuluinu? 

19 Oto alegina lé nia Jesus ikua 
ka matadda, "Kipa poi, ka punen 
putalimogat, tá pá mukokom sia 
tairauma? Aipoí ké ai peilé simanteu 

sitalimouakenen ka talagadda, riu-riu lé 
rapukom 

20 Tápoi ké aiailingan geti tetrenia tualá 
simanteu sitalimouakenen ka talagadda, 
iapeité taipukomrangan 

21Tá poí anai sia sitakkop'aké komang 
simabau, ka leppei simaburú. Aipoí 
komang simabau sitakkop'akenen nenda, 
ititik-tik tubunia, iageti birit'akénangan 
leppei simaburú, bailiu makopénangan 
liot biritnia 

44 Kisedda leú et, tá anai sia sibaliuaké 
suat anggur sibau ka bagat lalaisu 
kulit simamumú-mú. Aipoí tá isosoppi 
ipuk-puk'ake lalaisu simamumú-mú 
néné, anggur sibau, makataínangan 
ruania leú et suat anggur. Buitá ka bagat 
lalaisú kulit simabau leú et itubabaliuaké 
ka sia suat anggur sibau! 

23 Apaipó aipuenung Jesus ka talagat 
monen gandum ka gogoi Sabbat. Oto 
ka sia sipasiuluinia, taddaakérangan 
masiakpek ottit gandum 

24 Kelé araitsó nia tai Parise galai 
tubudda sipasiuluinia néné, kuaddangan 
nia ka matat Jesus, "Angoi rapasasabau 
surukat aratta sipasiuluinu, ragalaiaké 
keraet ka gogoi Sabbat? 

25Iageti aleginangan nia Jesus, 
kuanangan ka matadda, "Tápei poi 
anubatsa kam, sigalaiakenennia ka sia si 
Dapid, ka tetret ai nia muiimam sabeu 
si Abiatar, arapulaje tai Dapid sambat 
saaleinia, lulut tatat kanda, situgurúna 
ka Uman Taikamanua, mukom roti 
sibuluakenen ka Taikamanua; lepá 
kaunangan leú ka saaleinia rakom nia 
ka sia. Ké siripot ka aratta baí nia, tá 
momoi rakom nia kasei pá roti nenda, 
sarat sia lé tai imam momoi ikokom nia! 

26 (2:2) ) 

27 lageti kuanangan mitsá Jesus ka 
matadda, "Kalulutda sirimanua lé 
aitubaraaké gogoi Sabbat; tá kalulut 
Sabbat aitubaraaké sirimanua 

28 Oto ké kisédda baí nia, ai gege ka 
tubut Togat Manusia ka tubut gogoi 
Sabbat." 

1 Iageti paolenangan mitsá tubunia 
Jesus, iei ka uma parurukat. Sedda 
ai sara simasakit kabei sangasilá 

2 Tápoi sedda leú et, ai sia sipasigagaba 
selet tubut Jesus, bulé ioi ranganduaké 
nia. Airatataiko nia, baleú ialeaké 
simabesí, ka gogoi Sabbat 

3Oto kuanangan nia Jesus ka matat 
simasakit kabei sangasilá, "Konan murió 
sené, ka mata. 

4Lepá nou-nounangan sia Jesus 
sikukuddu sedda, "Siripot ka aratta, 
aponia momoi tagagalai kam ka gogoi 
Sabbat? Mugalai simaerú, elé mugalai 
sikataí lé? Masirimanuaaké sirimanua, 
elé masimateiaké lé tagagalaiaké kam?" 
Tápoi amumeng-meng lé sia 

> Iageti kinerenangan sia Jesus pak salu, 
lulut golú sambat sou bagania masiitsó 
kopet kelat paatuatda. Kuanangan 

ka matat simasakit, Jesus, "Totoiaké 
kabeinu." Iageti totoiakénangan kabeinia 
simasakit, malenangan leú et kabeinia 

SOto bela sia tai Parise ka uma 
parurukat, olaakérangan mei ka tubudda 
simaré-ré ka tubut Herodes, bulé 
rapatiboji ramateiaké Jesus 

7 Iageti tui-tui Jesus sambadda 
sipasiuluinia, raareuaké tubudda sedda, 
ei sia ka Paot Galilea. Bulat tá amagulai 
igidda tai Galilea sieei masitut Jesus. Ai 
leú sia sabagei sibabara ka Judea 

8sibabara ka Jerusalem, sibabara 
ka Idumea, samba sibabara ka saigit 
kabelaiat sulut Jordan, samba leú 

sibabara ka bet-bet laggai Tirus 
samba Sidon. Amoi sia sangamberidda 
masiailiaké Jesus, kalulut aarepra 
sangamberi sigalaiakenennia 

9Kalulut kopet igidda siooi, kuanangan 
ka matadda sipasiuluinia Jesus, 
ratarek'aké abak kudduatnia, buí raokkip 
nia sirimanua simigi 

10 Bulat makopé igidda simabesí 
aialeaké Jesus, pat paelakrangan 
tubudda simabesí, kalulut rabesíaké 
ramalegre ka tubut Jesus, bulé ioi rarape 
nia 

11 Sia sipinasaileu ketsat sikataí, senen 
raitsó Jesus, rekkuk sia ka matania, 
pugereirangan masikua, "Ekeu te Togat 
Taikamanua! 

12 Tápoi bulat makopé ron ikeraaké sia 
sangamberi ketsat sikataí néné Jesus, 
buí rapoiliat nia ka sabagei, kasonia nia 
néné 

13Lepá panatranangan Jesus ka leleu, 
sogainangan leú kasei sia siobat bagania. 
Iageti eirangan leú et ka tubunia 

14 Piliynangan sia ka talagadda, ai sia 
pulu rua igidda. Kuanangan ka matadda, 
"Akupiliy kam néné, bulé nuoi kam 
nupaalei kam aku, kukoiniaké kam mei 

masipararat Katuareman Simaeru sibara 
ka Taikamanua 

15 Ai leú tuaké ka tubumui gege 
masiusiaké ketsat sikataí. 

16 OỌninda sipulu rua néné, iaté: Si 
Simon (sioniakenen nia si Petrus) 

17 si Jakobus, samba baginia si 
Johannes, iaté tatogat Sebedeus 
(sioniakenen nia ruadda néné, si 
Boanerges, katukolobatnia, "togat 
leleggu") 

18 si Andareas, si Pilipus, si Bartolomeus, 
si Mateus, si Tomas, si Jakobus togat 
Alpeus, si Tadeus, si Simon si Patriot 

19 sambat si Judas Iskariot sipajo Jesus 

20 Lepá toili nia mitsá Jesus ka lalep. 
Tápoi amei leú sia' mitsá sirimanua 
simigi rapurut nia, pat taioinangan 
arapukom sambadda sipasiuluinia 

21 Pelé nga-nganda sirimanua ka 
tubunia, "Bulat ai lé rorónia sirimanua 
néné!" Oto kelé araarep nia saepput 
Jesus nga-nganda sirimanua, rakua 
rorónia, ei sia raalá nia 

22 Tápoi arakua geti ka tubunia, ka sia 
tai guru paamian sibabara ka Jerusalem, 
"Ai lé ipasasaileu nia si Belsebul! Aipoí 
utéra paketsa-ketsat sikataí lé amasikau 

gege ka tubunia, aioi aipasiusiaké ketsat 
sikataí. 

23 Tageti sogainangan sirimanua simigi 
Jesus, tiboinangan piga ngamata pá 
pasikat ka matadda, pelé nga-ngania, 
"Kipa te iooi rapausi pasasmbadda ketsat 
sikataí. 

241"Ké maragat sara purimataat, bailiu 
piga ngarubeiat pá, lepá sarat paaggra 
lé ragagalai, bulat tá te matotom 
purimataatnia 

25 Kisedda let et, ké baí sia sikukuddu 
ka sara lalep tá anai pusaraat, tápoi sarat 
paaggra lé baí ragagalai pasasambadda, 
makakataí leú te pulalalepda 

26 Oto ké bara leú et ka purimataat 
Sanitu, kasaragaiatda, elé paaggaratda, 
tá leú te matotom purimataat nenda, 
samba tá isosoppi leú et itatatá 

27 Tá anai simaró baga mei manangkou 
ka lalepra simaron tubu, bulé rarau- 
rauaké bibiletnia, ké tá rakabéaké nia 
boiki simaron tubu, sibakkat lalep nenda, 
iapeité ioi irau-rauaké bibiletnia 

28 Oto kau nuagai kam néné! Ké ragalai 
jo sirimanua, elé rapaloloi Taikamanua, 
momoi peilé ituappéaké jodda 

29Tápoi ké Ketsat Sipunenan'an geti 
rapaloloi, táan te iagai ituappéaké jodda! 
Aipoí nga-nga paloloiat nenda, iaté, 
sipuoni jo simatom. 

30 (Ikukua kelé néné geti Jesus, kalulut 
kukuadda ai pasasaileu nia ketsat 
sikataí. 

31Lepá oi sia sainan Jesus sambat 
sasarainania. Rió sia ka gerat. Iageti 
gugluakérangan sabagei, raei masisogai 
Jesus 

32 Ka tetret nenda, bulat maigi 
sia sipuuuddet ka bet-bet Jesus. 
Kuaddangan ka matat Jesus, "Ukkui, 
ai sia sainam sambadda sasarainam, 
airagagaba ekeu. 

33 Tápoi alegina lé nia Jesus, ikua ka 
matadda, "Kasonia sainangku? Kasonia 
sasarainangku? 

34 Iageti kinerenangan sia sipuuuddet 
ka bébénia, kuanangan ka matadda, "Sia 
té néné, sainangku samba sasarainangku 

35 Aipoí sipasigagalaiaké siobat 
bagat Taikamanua lé, sasarainangku, 
samaniuku, samba sainangku." 

4 lIageti taddaakénangan nia mitsá 
Jesus, mungantoman ka bet-bet 
Paot Galilea. Bulat maigi sia sigoilik nia. 

Kalulut igidda, ei nia ka bagat abak. 
Tápoi ka sia geti sirimanua simigi, ai lé 
sia muririó ka bet-bet paó 

2Oto pangantomannangan sia, 
Jesus. Maigi ngamataat nia aikolouaké 
ka matadda, ka pasikat. Oto kisé 
ngantomannia ka tubudda 

3"Arep'aké kam! Ai sara sirimanua 
sipumomone sieei masikarap'aké 
karamen 

“Ai nia mangangarap, belé bagei ka 
enungan. lageti oinangan leú et umá 
ipakomi karamen, pat sappru 

> Ai leú bagei sibebelé ka polak 
simabukkú, ka sitaimigi polak. Bulat tá 
tedda kua ruei nia iputútú karamen, 
kalulut taimakepput polaknia 

6tápoi kelé aimakaddat sulu, 
malajúnangan leú et letinia, iageti 
magaraknangan, lepá, attei, kalulut 
taimakerut ungatnia 

7 Ai leú bagei karamen sibebelé ka 
talagat rui. Kelé aiputútú ka sia rui, 
teinangan leú et letit karamen, pat 
taipubuanangan 

8Tápoi ai leú bagei karamen, sibebelé 
ka polak simagabru. Putútúnangan 
karamen nenda, memei mabebeunan, 

iageti pubuanangan leú et. Ai siaili telu 
ngapulu, ai siaili enem ngapulu, tapoi ai 
leu et pat aili sangotu ngaoleat, kopet 
igit ngambénia. 

9Lepána lé aitiboi nia pasikat néné 
Jesus, kuanangan ka matadda, "Kasei 
simaarep piú, arep'akénangan nia! 

10 Kelé aisarai tubunia Jesus, oi sia 
sipasiaarep ngantomannia sambadda 
sipasiuluinia ka tubut Jesus, masitiddou 
bulé ikolouaké ka sia bagat pasikat 
sikuania ka tubudda 

11 Tageti kuanangan ka matadda, Jesus, 
"Ka kam, atuakéan panguruat masiagai 
keleat Taikamanua, bulé nuagai kam 
nia, kipa Ipurimata ka sia Taikamanua. 
Tápoi ka sabagei geti, pasikat lé 
tungangantoman'aké ka tubudda 

12 bulé kenanen, 'Airariritúaké, tápoi ta 
raagai apa sipuaaili, airaaarepi, tápoi 
tá ikokolou ka bagadda, ibabara kelé 
néné geti, bulé buí raitsó nia samba buí 
imakolou ka bagadda bulé buí raei ka 
Taikamanua iageti, appéakénangan leú 
et jodda.' 

13 Iageti kuanangan ka matadda, Jesus, 
"Ké tá makolou ka bagamui pasikat 

néné, kipa iooi imakolou ka bagamui ka 
pasikat bagei, sikuakku ka matamui 

14 Sipasikakarap'aké karamen, iaté, 
sipasikakarap'aké Katuareman Simaerú 
sibara ka Taikamanua 

15 Karamen sibebelé ka enungan, 
tupasikat'aké ka tubudda sipasiaarep 
Katuareman Simaerú, iaté pagalaiat 
Purimataat Taikamanua. Bulat niapeí 
araarep nia, oi Sanitu masirau-rau 
sikarap'akenen ka bagat paatuatda 

16 Karamen sibebelé ka polak 
simabukkú, iaté tupasikat'aké ka 
tubudda sipasiaarep Katuareman 
Simaerú. Bulat arepra lé nia, silórangan 
nia ka angkat baga 

17 Tápoi kalulut Katuareman Simaerú 
siarepra nenda, tápei amuungat ka 
bagat paatuatda, bailiu tá matom. Bulat 
barana lé pugejaat baga, elé paoreat ka 
tubudda, kalulut Katuareman Simaerú 
sisilóra nenda, sik-sikrangan leú et 
tei-teira muarat 

18 Karamen sibebelé ka talagat rui, iaté 
tupasikat'aké ka tubudda sipasiaarep 
Katuareman Simaerú 

19 tápoi ai lé sia mukakarat baga ka 
purimanuaiatda, kalulut obára mukayo. 

Oto kelé ituguru ka bagat paatuatda sene 
ngamata pubobot-bot, bailiu teinangan 
Katuareman Simaerú sikukuddu ka 
bagat paatuatda, pat taipubuanangan 

20 Tápoi karamen sibebelé ka polak 
simagabru geti, iaté tupasikat'aké 

ka tubudda sipasiaarep Katuareman 
Simaerú. Arepra lé nia, sak-saknangan 
ka bagadda. Puretdetnangan buadda, ai 
siaili telu ngapulu, ai siaili enem ngapulu, 
ai leú et pat aili sangotu ngaoleat kopet 
igit buania. 

21 lageti riu-riuakénangan nia mitsá 
Jesus, ikua ka matadda, "Kipa ai leu 
sia siagaimui sipasitutunam alito, lepa 
geti tabbonangan nia bulukbuk, elé 
lipput'akénangan nia ka tei pereman? Ta 
pá ka panaggaat alito lé isasaggaaké nia 
22 Aipoí tá anai simalipput, ta 
tupatotoilá; ia leú et tá anai keleat, tá 
tupopoiliat 

23 Taté lulunia, kasei simaarep piú, 
arep'akénangan nia! 

24 Paolenangan nia mitsá masikua 
ka matadda, Jesus, "Lelek'aké kam 
sangamberi tiboiet siarepmui néné! Apa 
sikiréakenenmui ka tubudda sabagei, nia 
leú té nenda ikikiréaké Taikamanua ka 

tubumui ka kam; elé isasaliu peilé igit 
sikiréakenenmui ka kam, igagalai 

25 Aipoí kasei ai, tukakau peilé mitsa 
simigi ka tubunia. Tápoi ka sitá anai geti, 
beri sipulelegei goisó ka tubunia, alá. 

26 Tageti riu-riuakénangan ipanibo 
mitsá Jesus, pelé nga-ngania, "Ka sia 
Purimataat Taikamanua, makeré lé nia 
kelé ka pasikat sara sieei masikarap'aké 
karamen ka monenia 

27 Soibó, ei nia merep; tágó suru 
nia. Oto ka sia karamen aiririu-riuaké 
iputútú, ipuurau. Tápoi kipa ipaeerú 
iputútú samba ipuurau nenda karamen, 
tá iagai 

28 Oto polak nenda te masibabaraaké: 
siboikí gagainia, lepá bobotsoketnangan, 
iapeité bara buania 

29 Samba ké amaráan baí buania 
gandum néné, taddaakénangan 
masimonei buania, kalulut aiailingan 
tetrenia pasigetaiat. 

30 Tageti kuanangan ka matadda 
Jesus, "Ka tubut apa tapakekeréaké 
nia Purimataat Taikamanua néné? Apa 
kirekat takakau bulé ioi takolouaké nia 

31Purimataat Taicamanua geti, makeré 
lé nia kelé ka pasikat néné: Ai sara 

sirimanua sipasikakarap'aké luikut ubé 
ka polak. Luikut ubé iaté sara karamen 
bulat simakopé goisó ka polak néné 

32 Tápoi kelé iputútú, niangan lé 
maabeu ka pagule-gulei. Rannia bulat 
magebbá, pat oi umá murumun ka tei 
sikunemannia. 

33 Oto kisé lé ka sia igagalai Jesus 
ipangantoman sia, ikua siripot sioi 
isak-sak ka bagadda 

34 Sarat pasikat lé ikakau Jesus 
ipangantoman sia. Tápoi kelé rasarai 
tubudda sambadda sipasiuluinia, iapeité 
ikolouaké nia ka tubudda, sangamberinia 

35 Ka soibokatnia nenda leú et, 
kuanangan ka matadda sipasiuluinia, 
Jesus, "Sita kam mutalipó ka silat paó. 

36 Iageti sakai nia Jesus ka bagat 
abak. Ka sia sipasiuluinia leú et tui sia 
rakaddiuaké sirimanua simigi, ka bet-bet 
paó, lepá sakai sia ka sia ka bagat abak 
nenda leú et. Abak bagei ai sedda. 
Lepá taddaakénangan nia mulajo Jesus, 
sambat sipasiuluinia 

37 Oto tá amuju, buraakénangan rusa 
talabari. Iageti papau-paunangan leú et 
nia abak, makusenangan leú et abakra, 
malegre tim 

38 Tápoi ka sia geti Jesus, ai lé nia 
memerep ka tulunan ka murit abak. 
Oto jiu-jiurangan nia sipasiuluinia. Pelé 
nga-nganda ka tubunia, "Kipa Guru, 
bulat taú ka bagam kekeu tamatei, elé? 

39 Iageti suru nia Jesus, anunangan 
rusa, kuanangan ka matat paó, "Bá 
paanu tubum, lebak'aké ekeu!" Iageti 
puarinangan leú et ka sia rusa. Beri leú 
et ka sia paó, lebak 

40 Oto kuanangan ka matadda 
sipasiuluinia, Jesus, "Angoian lé 
numalolotó kam? Apangan lé tá 
imatotonem bagamui ka tubukku? 

41 Iageti malotórangan leú et 
sipasiuluinia, pat patiboddangan 
pasasambadda, pelé nga-nganda, "Kasei 
lé páonia sirimanua néné, pat koí 
reddetnangan nga-ngania rusa sambat 
koat." 

lIageti segé Jesus sambadda 
5 sipasiuluinia ka silat Paot Galilea, ka 
laggai Gerasa 

2Janangna lé Jesus ka kapi, oinangan 
leú et sara simanteu sibabara ka bagat 
pangali-ngaliu ratei 

3 Airapasasaileu nia paketsa-ketsat 
sikatai. Ka ratei lé ikukuddu. Bulat táan 

iagai kabéaké, kenanen rattei tukau 
pasikabé nia 

4 Amarei-reian tupaleggui rere sambat 
kabeinia, tápoi ia leú et patakkína 
nia. Beri leú labá paleggui rerenia 
patakkínangan nia. Bulat simakopé ron 
tubunia, pat beri sia sara simaró baga 
masikeraaké itui-tui 

5 Sinágó samba sinoibó kaipa lé iobá ei. 
Kau mei nia ka ratei, kau leú mei nia ka 
leleu; ai nia memei ai nia mugegerei. 
Pakiritnangan leú et ka tubunia bukkú 

6Kelé aiitsó aioi Jesus ka sareunan, 
pabalaunangan leú et masiailiaké Jesus, 
segé nia lé purapponangan leú et ka 
matat Jesus 

7 Iageti pugereinangan leú et masikua 
ka matat Jesus, pelé nga-ngania, "Ale 
Jesus, Togat Taikamanua Sipulubeunan! 
Kipa nupaeerú ka tubukku? Bulat ka 
onin Taikamanua, kutiddou ka tubum buí 
nupaorei aku! 

8 (Ikukua geti nia néné, kalulut ikukua 
poli ka matania Jesus, "Ekeu ketsat 
sikataí, beleaké ekeu ka tubut sirimanua 
néné!" 

9Iageti kuanangan ka matania Jesus, 
"Kasonia onim?" Oto aleginangan nia, 

pelé nga-ngania, "Oningku geti 'si 
Legiun', kalulut seget kopet igimai! 

10 Bulat tá muaari iei masináná Jesus, 
bulé buí ikua ka matadda Jesus, rabela, 
rakaddiuaké laggai nenda 

11 Sedda ka iggirit leleu, ai maigi 
sakkoiló sipumomone 

12 Iageti nánárangan Jesus, paketsa- 
ketsat sikataí néné, pelé nga-nganda, 
"Kua lé ka tubumai, bulé kutugurú kai ka 
tubut sakkoiló. 

13 Oto reddetnangan nga-nganda 
Jesus. Iageti pabeladdangan tubudda 
paketsa-ketsat sikataí, ka tubut 
sirimanua néné, eirangan leú et ka 
tubut sakkoiló. Oto sangamberinia 
nenda sakkoiló, paboddotnangan 
tubunia, pakukrunangan leú et, iageti 
pateipunangan tubunia, barania ka gilak 
leleu, belé ka bagat paó, lollou-lou. 

Ai rua ngaribu ngamuneng iginia, 
sangamberinia 

14 Īageti tui sia sipababalau ka 
sia sipasijajago sakkoiló néné, raei 
masisegéaké sibabara néné, ka laggai 
sambat ka laggai simalegre sedda. Oto 
bela sia ka sia raitsó sibabara néné 

1> Eirangan leú et ka tubut Jesus. 
Oto simaroró siitsóra simaruei, ai 
nia muuuddet sedda. Aian bibilet 
tubunia, samba aiagaian simerú. Iageti 
malotórangan leú et 

16 Oto pungu-nguan'akérangan nia 
sangamberidda sipasiiigbuk sangamberi 
sibabara néné, sigalai Jesus ka tubut 
simaroró samba ka tubut sakkoiló 

17 Tlageti eirangan leú et 
sangalaggaiatda ka tubut Jesus, 
ratiddou, bulé ikaddiuaké laggaira 

18 Kelé aitujanang ka bagat abak, Jesus, 
oi nia sipinasaileura paketsa-ketsat 
sikataí néné, ka tubut Jesus, itiddou bulé 
iei masitut Jesus 

19 Tápoi tá iobá Jesus itut sia, aikua 
lé ka tubunia, "Toiliakéan lé ekeu, nuei 
masisegéaké ka tubudda saeppum 
sangamberi sigalai Tuhan néné ka 
tubum, samba nupoiliat ka tubudda kipa 
kopet erut bagania ka tubum! 

20 Oto einangan leú et. Iageti 
taddaakénangan masipungunguan'aké 
sangamberinia sigalai Jesus ka tubudda 
sikukuddu ka sipulu laggai. Bulat kisei 
lé ka bagadda sangamberidda, raarep 
sikuania 

21 Lepá toili nia mitsá Jesus, ka silat 
paó. Iageti eirangan leú et sirimanua 
simigi ka bet-bet paó, rapurut Jesus 

22 Lepá oinangan leú et ka sia sipuoni si 
Jairus, ka tubut Jesus. Iaté sara sibajá 
garejadda ka laggai nenda. Kelé aiitsó 
Jesus, purapponangan ka matania 

23 Paniddounangan simakopé ka tubut 
Jesus, pelé nga-ngania, "Bulat makopé 
besit togakku sinanalep, Ukkui. Ké 
nuobá lé baí nia, amoian ekeu, bulé 
nurapeaké kabeinu ka tubunia, imale 
besínia, babara ilalangó nia! 

24Tageti ei sia ruadda si Jairus. Maigi 
leú te sia sabagei amei masitut Jesus. 
Paoilotrangan tubudda, bulat okkip lé ka 
tubunia, Jesus 

25 Ka talagadda, ai sara sinanalep 
sipasioorik besíra tainanalep, kalulut 
sarat bara lé simaingot tubunia. Aian 
pulu rua ngarura burúnia aiorik besínia 
néné 

26 Bulat amabolot'an pukayoatnia 
masibaya sakit laggeknia ka tai dokter, 
tápoi tá amoi araaleaké nia; ai lé 
makokopé besinia 

27 Tápoi amaigingan aiarep sinanalep 
néné sigalaiakenen Jesus. Iageti 

paelaknangan tubunia sinanalep néné ka 
sirimanua simigi, ikulumi iei ka tei-tei 
Jesus 

28 Aikua poí sinanalep néné ka bagat 
paatuatnia, "Bulat kurape lé saraubánia, 
ale aku! 

29 Tageti rapenangan saraubat Jesus. 
Oto iangan leú nia, ari-aipuari ibara 
simaingot tubunia. Bulat againangan 
kamamalet besínia 

30 Oto ka tetret nenda leú et, 
againangan tubunia ka sia Jesus 
kabebelat kerek ka tubunia. Iageti 
pitsanangan sirimanua simigi, 
kuanangan ka matadda, "Kasonia 
amasirape saraubáku? 

31 Iageti kuaddangan nia ka matat 
Jesus, sipasiuluinia, "Aian nuaagai igidda 
sirimanua siokkip ekeu, Tuhan, nukukua 
peilé kasei amasirape ekeu? 

32 Tápoi riu-riunia lé ipaingo matania 
Jesus, igaba sipasirarape saraubánia 

33 Kalulut nia lé poí sinanalep néné 
siagai sipuaaili ka tubunia, oto ei nia 
murappo ka matat Jesus masikua 
sangamberi sigalainia. Tápoi ai nia 
memei aimugegeret tubunia, kopet lotó 
nia 

34 Tápoi kuana lé ka matania Jesus, 
"Matonem poí bagam ka tubukku, Rogai, 
ale besínu! Oto toiliakéan ekeu ka angkat 
baga. Aipoí bulat amaron'an ekeu! 

35 Talagat paninibo nia Jesus, lotsit- 
aratulotsit ka sia piga pá sapagugulet 
sibabara ka lalep Jairus, iageti 
kuaddangan ka matat Jairus, "Ailangóan 
nia togam sinanalep. Táan anai lulunia 
nugejaaké bagat Guru. 

36 Tápoi tá aipuletsei sikuadda néné 
Jesus. Aikua lé ka matat Jairus, "Buí 
imakarat bagam, kau lé imatonem 
bagam ka tubukku! 

37 Iageti riu-riu lé ipuenung Jesus, tápoi 
tá aiobáaké ratut nia kasei pá, sarat 
si Petrus, si Jakobus ruadda baginia si 
Johannes lé, aiabbit alei nia 

38 Oto kelé arasegé ka lalep Jairus, 
arepnangan nga-nganda, gau 
lepa sipusosou sambat sipugegeri 
sigereiakenen 

39 Tageti tugurúnangan Jesus ka bagat 
lalep, kuanangan ka matadda, "Angoi 
nupulalamau kam sambat nupusosou 
kam? Tá ailangó nia toga néné; ai lé nia 
memerep! 

40 Iageti gágatidddangan nia, Jesus. 
Oto kuanangan ka matadda rabela 
sangamberidda. Lepá abbitnangan ukkui 
samba inan toga samba sipasiuluinia 
sitelu, ka bilit toga 

41 Rapenangan kabei toga, Jesus, 
kuanangan ka matania, "Talita kum," 
katukolobatnia, "Oi Rogai, kukua ka 
matam: suruaké ekeu! 

42 Oto tusurunangan leú et siokkó 
néné, puenungnangan leú et. (Aian pulu 
rua ngarura beunannia.) Bulat kisei lé 
ka bagadda sangamberi sipasiiigbuk 
sibabara néné 

43 lageti aséakénangan sia, simakopé, 
Jesus buí ratiboi nia ka sabagei. Lepá 
kuanangan ka matadda, "Kau kam 
kannia, toga néné." 

6 1 Barania sedda, pariu-riunangan 
itoili Jesus sambadda sipasiuluinia, 
ka laggai puuragatnia 

2? Einangan leú et Jesus mungantoman 
ka gogoi Sabbat, ka uma paniddogat. 
Maigi sia siparururú sedda. Bulat makopé 
kisei ka bagadda raarep ngantoman 
Jesus. Oto pelé nga-nganda, "Kaipa te 
aisese nia ka sia sangamberinia néné? 

Pusoppinan apa paonia ka tubunia? Kipa 
te ipaeeru ibaraaké kerek 

3Tá poi nia né situkang loiná, togat 
Maria, sarainan Jakobus, Joses, Judas, 
sambat sarainan Simon? Beri leú et 
samaniunia, sené leú et rakukuddu." Oto 
kalulut néné, taiobárangan rasiló nia 

*4Iageti kuanangan ka matadda Jesus, 
"Kaipa laggai sarat mahormat sia ka 
tubut sara nabi, tápoi taikalaggaiatnia, 
sasarainania elé sikalalepnia sambat 
tatogania geti, tá rahohormati nia. 

> Bulat beri sara kerek aigalai sedda 
Jesus, sarat piga lé pá sia simasakit 
airapeaké kabeinia ka tubudda ialeaké 
sia 

SOto kisei lé ka bagania iitsó 
taimatonem bagadda ka tubunia. Lepá 
nenda, ei nia Jesus ka palagga-laggai 
simalegre sedda, mungantoman 

7 Iageti sogainangan sipasiuluinia 
kapuluruadda, Jesus, koiniakénangan sia 
parurua ka tubu. Kaunangan ka tubudda 
gege masiusiaké paketsa-ketsat sikataí 
8 Pangantrunangan sia, pelé nga- 
ngania, "Buí nuabbit kam apa pá, 
panarenganmui ka puenunganan. Sarat 
tuturá lé nuabit kam, lepá. Buí nuabbit 

kam balutmui samba suppit paniddoumui 
panguruat, elé bulagat 

9Pusipatu kam, tápoi buí nuabbit kam 
rua leppeimui. 

10 Samba aikua bagei ka matadda, "Ké 
tugurú kam ka sara lalep, seddangan 
té nukukuddu kam teret ailina 
katui-tuiatmui 

11 Iageti ké anusegekingan kam sara 
kudduat, tápoi sia sikukuddu sedda 
tá raobá rasiló kam, elé tá raarepi 
tiboietmui, tui kam nukaddiuaké kam 
kudduat nenda. Iageti só-sóakémuian 
ngal ka reremui, kelé sara toggaiat 
uukum'akéna sia Taikamanua, kalulut 
taiobára masiarep ngantomanmuil! 

12 Iageti eirangan leú et kapuluruadda 
sipasiului, Jesus. Pungantomandangan 
leú et, masisegéaké, buítá rabauaké 
paatuatda sirimanua 

13 Oto bulat maigi ketsat sikatal 
arausiaké sipasiului Jesus, palokotrangan 
tulat zaitun ka simabesí, aleakérangan 
leú et sia 

14 Iageti mararatnangan katuareman 
sangamberi sibabara néné, pat 
againangan nia ka sia Rimata Herodes. 
Aipoí onin Jesus araagaian ka senen 

laggai. Oto ai sia sipasikukua, 
"Amurimanuangan nia mitsa si Johannes 
Sipasiraraú! Iaté lulunia ibabara ka 
tubunia gege, masigalaiaké kerek néné. 
15Tápoi arakua geti sabagei, "Si 
Elia lé nia." Iageti ai leú sia sabagei 
sipasikukua, "Nabi lé nia, makeré kelé 
galai tubut sara nabi siburú. 

16 Oto kelé aiarep nia ka sia si 
Herodes, kuanangan ka sia, "Kirénangan 
tedda si Johannes Sipasiraraú néné, 
sikuakku siburú ratippú lolokkatnia. 
Amurimanuangan nia mitsá kineneiget! 

17 Aipoí siburú aikoiniaké sia tai 
tenterania si Herodes ralabá si Johannes, 
rakau nia ka bagat penjara. Tápoi 
aigalaiaké geti nia kelé néné si Herodes, 
ka tubut Johannes Sipasiraraú, kalulut 
galai tubunia ka tubut eirania si Herodias, 
sinanalep sarainania si Pilipus. Aialá 
eirania si Herodias bailiu sikalalepnia 

18 amareireian iaséaké nia si Johannes 
si Herodes néné, ikua ka matania, 

"Tá momoi nupalalep'aké sinanalep 
sarainam! 

19 Kalulut néné te ipulu-lumun si 
Johannes si Herodias, tápoi tá momoi 

igagalaiaké golú si Herodias, kalulut 
ikeraaké nia si Herodes 

20 Aikoiniakean poí sia tai tenterania si 
Herodes, rajago sipulelelek si Johannes 
buí rapageu-geu nia ka bagat penjara, 
kalulut lotó nia ka tubut Johannes. 
Ai lé poí iaagai simaerú paraboat lé 

nia si Johannes néné, sikoiniakenen 
Taikamanua pei bagei. Samba leú bagei, 
bulat iobá bagania si Herodes masiarep 
tiboiet Johannes, kenanen baí kalulu nia, 
taimasanangnangan paatuatnia 

21 Tápoi lepá bara sara oggak 
simaerú kai Herodias bulé ialá sili ka 
tubut Johannes, iaté ka ipot punen 
pasirepdeman putútukat matat Herodes. 
Oto ka tetret nenda baraakénangan 
punen si Herodes, iaté punenda 
sambadda sauté simabuak tiboi tubu ka 
purimataatnia, tai perwira samba sia 
karoniet siberikabaga ka Galilea 

22? Tageti puturúnangan let et togat 
Herodias siokkó ka punen. Bulat angká 
lé bagat Herodes sambat tairaumania 
masiitsó againa muturú. Oto kuanangan 
nia ka matat siokkó sipututurú néné 
si Herodes, "Apa nuobá, tiddounungan 

nia ka tubukku. Iageti akékungan nia 
sangamberinia kekeu! 

23 Oto pusiblanangan leú et si Herodes 
ka tubut siokkó néné sisuppaakenen, 
pelé nga-ngania, "Bulat apa lé nutiddou, 
akékungan leú et nia kekeu. Kenanen 
elé sangasilá purimataatku néné pá, 
nutiddou! 

24 Īageti bela nia boikí siokkó néné 
ireréaké nia ka tubut inania si Herodias. 
Pelé nga-ngania, "Aponia ina sipasesese 
ka bagam tiddogetku?" Oto kuanangan 
ka matania inania, "Utet Johannes 
Sipasiraraú lé nutitiddou. 

2> Iageti olaakénangan nia siokkó 
mei ka tubut Herodes, kuanangan ka 
matania, "Paniddogatku ka tubum, bulé 
nuaké kaku kineneiget, utet Johannes 
Sipasiraraú, ka bagat mangkó! 

26 Bulat kelé aiarep nia si Herodes, 
paniddogatnia siokkó néné, mareu- 
reunangan bagania simakopé. Tápoi 
tá momoi itátáaké paniddogat néné, 
amusuppangan poí nia ka matadda 
tairaumania 

27 Oto kuanangan ka tubut sara 
tenterania, bulé ialá utet Johannes 
Sipasiraraú. Iageti einangan leú et 

si perajurit, ka penjara, tippúnangan 
lolokkat Johannes 

28 Abbitnangan utet Johannes ka bagat 
mangkó, kaunangan nia ka tubut siokkó 
néné. Oto ka sia siokkó néné mitsá, 
kaunangan nia ka tubut inania 

29 Kelé araarep nia sipasiului Johannes 
sibabara néné, eirangan leú et 
masialá tubut Johannes simamatei, 
rateiakérangan nia 

30 Tageti toili sia mitsá 
sipasiului Jesus sikoiniakenennia, 
taddérangan mitsá tubudda ka 
bet-bet Jesus. Nunuakérangan 
sangamberinia sigalaiakenenda samba 
singantoman'akenenda, ka tubut Jesus 

31 Bulat maigi sia sedda, siooi, situtui- 
tui, pat taioinangan ipukom ka sia 
Jesus sambat sipasiuluinia. Oto lepá 
kuanangan ka matadda sipasiuluinia, 
Jesus, "Sita kam ka simatangeu, tá sarai 
kam tubutta, ioi nuariaké kam tubumui 
goisó. 

32 Iageti tui sia muabak, raei ka 
simatangeu 

33 Tápoi maigi sia sipasiiitsó aratui-tui 
sedda, samba raagai sia. Oto tui sia ka 
sia sangamberidda sipulalaggai sedda, 

sipusisila. Kopet olat bagadda rasegé, 
pabalaurangan leú et raboikiaké tubudda 
ka tubut Jesus sambat sipasiuluinia 

34 Kelé aitujanang Jesus ka kapí, 
itsónangan sirimanua simigi. Oto 
makaténangan bagania ka tubudda, 
kéan lé poí biri-biri sitaipuukuket lé 
sia. Taddaakénangan leú ipangantoman 
sia, Jesus, sene ngamata obaket bagat 
Taikamanua 

35 Ka soibokat, kuaddangan ka matat 
Jesus, sipasiuluinia, "Aian masosoibó 
sulu, paobánangan pei bagei kudduatta 
sené, simatangeu lé 

36 Merú peilé, nukua ka matadda, 
ratui-tui, raei masisaki kanda ka 
palagga-laggai simalegre sené. 

37 Tápoi alegina lé nia Jesus, "Kam'an 
lé ipakokom sia." Oto kuaddangan 
nia sipasiului Jesus, "Kipa taleú kai lé 
memei manaki kan simemet rua ngotu 
ngaperak, masikau kanda tai néné? 

38 Iageti nou-nounangan sia Jesus, 
kuanangan ka matadda, "Ai piga 
ngaaggro rotimui ka kam? Itsó peité 
kam." Lepá araitsó nia, kuaddangan ka 
matat Jesus, "Ai lima ngaaggro roti, bara 
rua ngamuneng iba. 

33 Iageti kuanangan ka matadda 
sangamberidda, Jesus, bulé rapuuddet 
ka turu-turu, tápoi rakuddu sibagguak 
tubuna 

40 Oto puuddetrangan simalelek, 
sibagguak tubuna. Sangabagguak, 
sangotu sia igidda. Tápoi ai leú et sia 
lima ngapulu igidda sangabagguak 

41 Iageti alánangan lima ngaaggro nia 
roti samba rua ngamuneng nia iba, 
teilanangan manua, kuanangan surá 
ka Taikamanua. Lepá paabbónangan 
nia, kaunangan nia ka sipasiuluinia, 
raparubei nia ka sirimanua simigi. 
Sambat iba leú, siruangamuneng 
parubeirangan nia ka tubudda sirimanua 
simigi 

42 1ageti pukomrangan, bulat pat segé 
ektekra 

43 Oto rurúakerangan nia sipulelegei, 
sipasiului, Jesus, ai pulu ruangagarágá 
iginia, sarat sisusun 

44 Ai sia lima ngaribu igidda taimanteu, 
sipukokom 

4> Iageti kuanangan ka matadda 
sipasiuluinia, Jesus, raei boikí muabak, 
mutalipó ka silá ka laggai Betsaida, 

pangenan ikua ka matadda sirimanua 
simigi, ratoili ka laggaira 

46 Kurukra sirimanua simigi, sakai Jesus 
ka leleu maniddou 

47 Kelé aimasoibó, aian nia ka talagat 
paó ka sia abakra sipasiuluinia. Tápoi ka 
sia geti Jesus, ai peilé nia ka kapi 

48 Kelé aiitsó sia sipasiuluinia besit 
tubudda muluga masisosro rusa, elé 

ka bóbó epat ka patokat, ei nia Jesus 
iailiaké sia, muenung ka uddut oinan. 
Riu-riuakénangan ipuenung Jesus. 

Lepá galainangan ipuenung kelé baí 
isasabauaké lé sia 

49 Kelé araitsó nia ipuenung ka uddut 
oinan, ka bagadda lé te sanitu 

>0 Pat katsiakérangan nia kopet lotóra. 
Araitsóan poi nia sangamberidda; 
oto tugégérangan leú et simakopé. 

Pelé ngangan Jesus ka tubudda, "Bá 
pulalamau kam! Aku lé. Bá malolotó 
kam! 

>l Iageti sakai nia Jesus ka bagat 
abakra. Oto ka sia rusa leú, ari-aipuari. 
Oto kisei lé ka bagadda sipasiuluinia 

>2 Aipoí kerek Jesus ka silima roti, tápei 
amakokolou ka bagadda. Aipoí bulat 
mabesí isak-sak ka bagadda 

>3 Iageti kelé aratusappai ka silat 
paó, jolouakérangan abakra ka kapit 
Genetsaret 

54 Kelé aratujanang ka kapi, agairangan 
pu-Jejesus nia, amoi 

>>Oto pabalaurangan leú et, 
masisegeaké ka sangaliot laggai. 
Iageti taddaakérangan masitaroaké 
simabesí ka bagat peremanda ka matat 
Jesus. Samba ké raarep rakua kababarat 
Jesus ka sara kudduat, eirangan leú et 
sedda, masitaroaké simabesí 

36 Bulat kaipa lé iei Jesus, ka laggai 
sigoisó, elé ka laggai sabeu, elé ka laggai 
bulat sigoisó, riu-riu lé raailiaké nia; 
iageti taroakérangan simabesí ka tana 
lapang. Besíakérangan nia simakopé ka 
tubut Jesus, bulé iobáaké sia simabesí, 
rarape saraubat Jesus, kenanen 
sipujajainangan lé. Oto sangamberi 
sipasirarape simajai saraubat Jesus, ale 
besira. 

7 lIageti oi sia piga pá tai Parise 

samba tai guru paamian sibabara ka 

Jerusalem, ka tubut Jesus 

2 Araitsó poí piga pá sia sipasiului Jesus, 
tá rapaliliná kabeira siripot puaranan, 


MARKUS 7.3-6 43 


tibonannia, ta muririggo sia siripot 
peraturan ka arat 

3 Aipoí ka sia tai Parise samba sia 
leú et sangamberidda tai Jahudi, bulat 
mauku ka bagadda masireddet surukat 
aratda taikebbukatda. Ta mukokom 
sia, ké tá rariggo boikí kabeira, siripot 
enung'akenen simarei-rei tugalaiaké 
24 Sangamberi pakome-komen sinaki 
ka pasar, tá rakokom, ké tá rabui boikí. 
Samba maigi peilé bagei raomet'aké 
simaron surukat sikuadda taikebbukatda. 
Kelé surukat masibui pulokat, seré, 
samba pabibi-bibilet sigalai sibara ka 
tembaga 

5 Kalulut néné, ei sia tai Parise sambat 
tai guru paamian, masinou-nou Jesus, 
pelé nga-nganda ka tubunia, "Tenan 
lé koí sia mukom, ka sia sipasiuluinu, 
taipuririggo? Tá koi rarereddet surukatda 
taikebbukatta? 

SIageti aleginangan nia Jesus, 
kuanangan ka matadda, "Ale kam 
sipatataju! Bulat aisesengan te kelé 
ka sikuat Nabi Jesayas pagalaiat 
tubumui, sipasikukua kisé, 'Kisé aikua 
Taikamanua, Sarat ka tiboietda lé 

rapasiumun'aké aku, bangsa néné, tapoi 
paatuatda geti areu ka tubukku 

7 Siboboi lé raumun'aké aku, aipoí 
surukat sirimanua sigelaiakenenda 
arabailiuakéan lé nia kéan lé 
surukatkungan lé! 

8 Surukat Taikamanua nuputatá kam, 
tápoi surukat sibara ka sirimanua geti, 
nia makopé ron nuomet'aké kam. 

9Kuanangan mitsá ka matadda Jesus, 
"Bulat nuagai kam pagalai, nutátáaké 
kam surukat Taikamanua, bulé ioi 
nuron'aké kam surukatmui saramui 

10 Aiakéan si Mose surukat néné, 
masikua, 'Kau nuhormati ukkui samba 
inam. Oto kasei masipaloloi ukkui samba 
inania, buita tumateiaké. 

11 Tápoi anugelaiaké geti kam, kisé 
lé: Ké rakua ka saeppudda, 'Gelajetku 
kuaaké ka tubum ukkui, ina, táan anai, 
akupanguruat'akéan nia ka Taikamanua, 

12 bailiu kalulut néné, anusailangan kam 
sia masipasikeli, saukkui samba sainania 

13 Oto kalulut surukatmui 
sigelaiaąakenenmui ka tubudda sirimanua, 
bailiu putatámuian tiboiet Taikamanua. 
Samba maigi peilé bagei anugelaiaké 

kam, ka sirimanua kelé sigalaiakenenmui 
néné. 

14Tageti sogainangan sia mitsá 
sirimanua simigi, Jesus, kuanangan ka 
matadda, "Arep'aké peité kam sikuakku 
néné, bulé imakolou ka bagamui 

15Tá te anai situgugurú ka bagat 
nga-nga, ibabailiuaké tukasit-sit'aké 
sirimanua, sarat sibebela ka ngu-ngu lé, 
itukasisit-sit'aké nia sirimanua 

l16[Oto kasei simaarep piú, 
arep'akénangan nia.] 

17 Kelé aikaddiuaké sirimanua simigi 
Jesus, isuggru lalep, eirangan leú et 
sipasiuluinia, masinou-nou katukolobat 
pasikat sikuania ka matadda 

18 Oto kuanangan ka matadda, Jesus, 
"Kipa, beri kam leú ka kam, tápei 
amakolou ka bagamui pasikat sikuakku 
ka matamui? Tá nuagai kam, situgugurú 
ka bagat nga-nga, tá sikau tukasit-sit'aké 
sirimanua 

19 Aipoí situgugurú nenda, tá paatuat 
ieenungi, tápoi balugú lé, lepá bela 
mitsá." Ka tiboiet sikuat Jesus néné, 
ituaagai, sangamberinia komen momoi 
itukom 

20 Tageti kuanangan mitsa ka matadda 
Jesus, "Sibebela ka ngu-ngu lé ilololit'aké 
sirimanua 

21 Aipoí sibabara ka baga lé, elé 
sibabara ka bagat paatuat lé, ipututútú 
paatuat sikatai, situbbui sirimanua 
musilainge, manangkou, masimateiaké 
sirimanua 

22 paelet, pataju, masijoaké, samba 
masigalaiaké sene ngamata pukakataí, 
mualau baga, tá masopan, muoro mata, 
mubuak paatuat, samba mukelá paatuat 

23 Aipoí sangamberinia pukakataí baga, 
ka bagat paatuat lé ibabara. Oto nenda 
té ikakau tukasit-sit'aké sia sirimanua. 

24 Lepá tui nia Jesus ikaddiuaké kudduat 
nenda, ei nia ka sara laggai ka bet-bet 
laggaira tai Tirus. Gurú nia ka sara 
lalep, sipinakele, kalulut taiobána raagai 
kababara nia sedda. Tápoi tá leú amoi 
aipakele tubunia 

25 Aipoí kelé aiarep kababarat Jesus, 
sara saina sibara tatoga sinanalep, 
sipinasaileu ketsat sikataí, oinangan leú 
et masitaget'aké Jesus, purapponangan 
leú et ka matania 

26 itiddou bulé iusiaké ketsat sikataí ka 
tubut togania. Ka sia sinanalep néné, ta 


MARKUS 7.27-32 47 


tai Jahudi. Tápoi sipututútú mata lé ka 
laggai Penisia ka Siria 

27 Kuanangan ka matania Jesus, "Tatoga 
lé boikí tupakokom. Aipoí tá maerú tualá 
kanda tatoga, ituribbaiaké ka jó-jó. 

28 Tápoi alegina lé nia sinanalep, ikua 
ka matat Jesus, "Tuan, jó-jó sikukuddu 
ka tei meja leú, ai leú te ikokom porat 
kan sipalimaira tatoga! 

29 Iageti kuanangan ka matania Jesus, 
"Kalulut tiboietnu néné, toiliakéan ekeu; 
abelangan ketsat sikatai, ka tubut 
togam! 

30 Iageti toilinangan leú et sinanalep 
néné, ka lalep. Kelé aisegé ka lalep, 
itsónangan togania, ai nia memerep ka 
pereman. Bulat abelangan ka tubunia, 
ketsat sikataí 

31 Iageti tui Jesus sedda, ikaddiuaké 
laggai Tirus, riu-riuakénangan 
puenunganannia ka laggai Sidon, iailiaké 
ka bet-bet Paot Galilea. Aibagai lé Jesus, 
ienungi laggai Sipulu Laggai 

32 Kelé aisegé sedda, Jesus, 
taroakérangan ka matania sara 
sirimanua sioú-oú, samba simatakkep. 
Tiddourangan ka tubut Jesus bulé 
irapeaké kabeinia ka tubunia 


MARKUS 7.33-8.1 48 


33 Iageti abbitnangan nia Jesus, rasarai 
tubudda, ka simigi. Usuakénangan 
singongaínia Jesus ka bagat ruania 
talingat simaoú-oú, simatakkep néné. 
Lepá pulujinangan, iageti rapenangan 
jalai nia sioú-oú, simatakkep nenda 

34 Lepá mitsá teilanangan manua, 
Jesus, puhoi-hoinangan, kuanangan 
ka matat simaoú-oú simatakkep néné, 
pelé nga-ngania, "Epata," tibonannia, 
"Bukáaké ekeu! 

35 Iageti tubukánangan leú et talingania. 
Jalainia leú et alit mitsá. Bailiu táan 
mabesí ka tubunia manibo 

36 Tápoi lepá, keraakénangan sia 
sangamberidda, Jesus buí rapoiliat nia 
ka sabagei. Tápoi iapeí ikeraaké sia 
Jesus, buí rapoiliat nia ka sabagei, iapeí 
rapakakra nia 

37 Bailiu makiseinangan ka bagadda 
sangamberi sipasiaarep sigalai Jesus 
néné, pat bela nga-nganda masikua, 
"Bulat apa lé igalai sirimanua néné, 
saran maeerú sangamberinia! Kalulunia, 
maarepnangan piúra simatakkep, samba 
oi rapanibo sioú-oú!" 

1Tá amauju, oi sia mitsa 
sangamungkuat sirimanua simigi 

paruru. Kalulut tatat kanda, sogainangan 
sipasiuluinia, Jesus, kuanangan ka 
matadda 

2 "Bulat makaté bagakku, ka tubudda 
sirimanua simigi néné. Aiailingan telu 
ngagogoi burúnia, arapaalei aku sené. 
Oto kineneiget asapprungan kanda 

3Ké kukua ka matadda ratoili 
taipukokom, tá isoppi ramatei laje ka 
enungan. Sarapei ka talagadda néné, ai 
sia simareunan laggai. 

4Tápoi alegidda lé nia ka sia 
sipasiuluinia, rakua ka matat Jesus, 
"Kaipa tagagaba kam kan, ka simatangeu 
néné, ioi tumemeti siripot nuntudda 
sangamberidda néné? 

>Iageti nou-nounangan sia mitsá 
sipasiuluinia, Jesus, pelé ngangania, 
"Ai piga ngaaggro roti anuabbit kam?" 
Alegiddangan nia, "Ai pitu ngaaggro, 
iginia. 

SIageti kuanangan ka matadda 
sirimanua simigi, Jesus, bulé rapuuddet 
ka polak. Lepá alánangan kapitunia 
roti, kuanangan sura ka Taikamanua, 
lepa paabbónangan nia, kaunangan nia 
ka sipasiuluinia, bulé raparubei nia ka 

sirimanua simigi. Oto taddaakérangan 
leú et nia sipasiuluinia masiparubei 

/“Iba leú, ai piga ngamuneng pá 
pagoiso-goisó. Iageti kuanangan surá 
ka Taikamanua kalulut iba néné, lepá 
kaunangan nia ka tubudda sipasiuluinia, 
bulé raparubei iba néné ka sirimanua 
simigi 

8Iageti pukomrangan leú et, pat 
segé ektekra. Ai sia epat ngaribu 
igidda sipukokom. Lepa rurúakérangan 
nia sipulelegei, sipasiuluinia, ai pitu 
ngagaraga iginia sarat sisusut. Iapeité 
aiobáaké sia, Jesus, ratoili ka laggaira 

2 (8:8) 

10Tápoi ka sia geti Jesus sambat 
sipasiuluinia, ka abak lé araei, raailiaké 
ka Dalmanuta 

11 Ai sia piga pá tai Parise amei ka 
tubut Jesus, paukle ka tubunia, bulé 
ragaba selet tubunia, ioi rajoaké nia. 
Nánárangan Jesus, igalai kerek sibara 
ka manua, ibara itsoketda, masipatoilá 
pukaka-Taikamanuana aibara 

12 Iageti aleginangan sikuadda Jesus, 
ka bagat reu-reu baga, pelé nga-ngania 
ka tubudda, "Apa lulunia rananáná aku 
sangareddenan néné, bulé kugalai kerek 

sibara ka manua? Tá! Ta kugagalai 
katuaggaiat kelé néné ka tubudda! 

13 Iageti kaddiuakénangan sia Jesus, 
sakai nia ka bagat abak, putalipónangan 
leú et ka silat paó 

14 Oto arakalipogi raabbit roti simigi, 
sipasiului Jesus. Sangaaggro lé rotidda 
ka bagat abak 

15Iageti kuanangan Jesus ka matadda 
sipasiuluinia, "Suk-suk kam tubumui ka 
ragidda tai Parise samba leu et ka ragit 
Herodes. 

16 Oto taddaakérangan nia ka sia 
sipasiuluinia, rapaukeli sikuat Jesus ka 
matadda. Pelé nga-nganda, "Kalulut 
taiaabbitta lé pá roti, ikukua ka matatta 
kelé néné, Jesus. 

17 Tápoi aiaagai Jesus paukelietda, 
sipasiuluinia. Kalulut néné, kuanangan 
ka matadda, Jesus, "Nupauukeli kodda 
kam tatá nia rotimui? Tápei ainuaagai 
kam, elé tápei aimakokolou ka bagamui 
sikuakku ka matamui? Ia né bulat 
taiailina paatuatmui masipaatu 

18 Siboboian lé kababarat matamui -- tá 
koí nuiitsó kam? Siboboian lé kababarat 
talingamui -- ta koi nuaarep kam? Kipa, 
tá ainurerepdem kam 

19 sipaabbéku lima ngaaggro roti, 
masipakom lima ngaribu sia 
igidda? Ai piga ngagarágá legeira, 
sirurúakenenmui?" Iageti alegiddangan 
nia, pelé nga-nganda, "Ai pulu rua 
ngagarágá iginia. 

20 Iageti kuanangan nia mitsa 
ka matadda sipasiuluinia, Jesus, 
"Akupaabbó roti masipakom epat 
ngaribu sia igidda, ai piga ngagarágá 
legeira, anururúaké kam nia?" 
Alegiddangan nia, "Ai pitu ngagarágá 
iginia. 

21 Kuanangan ka matadda Jesus, "Oto 
kipa, tápei leú ikokolou ka bagamui. 

2? Īageti segé sia ka Betsaida. Lepá oi 
sia sipasitataroaké simapeset mata, ka 
tubut Jesus. Tiddourangan bulé irapeaké 
kabeinia ka tubut simabesí néné, ialeaké 
nia 

23 Oto alánangan kabei simapeset mata 
néné Jesus, abbitnangan nia raareuaké 
tubudda goisó ka laggai. Lepá lujinangan 
matat simapeset mata néné, Jesus, 
rapenangan matania, kuanangan leú ka 
matania, "Aian leú nuiitsó goisó apa pá, 
kineneiget? 

24 Tageti ipóakénangan matania ka 
gerat, kuanangan, "Oo, aian kuiitsó 
goisó, rapainga tubudda sirimanua, tápoi 
kelé mutubu loiná peilé kuitsó sia. 

25 Lepá rapenangan mitsá matat 
simapeset mata néné, Jesus. Oto ka sia 
néné, bulat besíakénangan ipaitsó, teret 
ka tubunia. Iageti erú-aimaerú matania, 
samba bulat toilá iitsó nia sangamberinia 

26 Lepá kuanangan ka matania Jesus, 
"Toiliakéan ekeu. Tápoi báan eei ka 
laggai kudduatnu siboiki. 

27 lageti einangan leú et Jesus 
sambadda sipasiuluinia, masigejengi 
sangaliot laggai Kaisarea Pilippi. Ai 
sia mueenung, nou-nounangan sia 
sipasiuluinia, Jesus, kuanangan ka 
matadda, "Siripot siarepmui ka kam, 
ka nga-nganda sirimanua, kasei ka sia 
rakukua aku néné? 

28 Alegiddangan nia, pelé nga-nganda 
ka tubunia, "Ai sia sipasikukua ekeu, 
si Johannes Sipasiraraú; ai leú sabagei 
sipasikukua, ekeu néné si Elia. Tápoi 
ai leú et sia sabagei sipasikukua, ekeu 
néné iaté sara nabi. 

29 Iageti kuanangan ka matadda ka 
sia Jesus, "Tápoi kam ka kam, kasonia 

nukukua kam aku?" Pelé ngangan Petrus 
ka sia, ikua ka matat Jesus, "Ekeu geti 
kekeu, Rimata Sipaarau lé ekeu! 

30 Iageti keraakénangan sia sipasiuluinia 
Jesus, buí ratiboi pagalaiat tubunia ka 
sabagei 

31Kappluna lé néné, taddaakénangan 
itiboi ka matadda Jesus, oorikna Togat 
Manusia sene ngamata paoreat, sibara 
ka tai bajá gareja, ka tai imam sabeu 
samba sibara ka tai guru paamian. 
Ramamateiaké te nia, tápoi isusuruaké 
te nia mitsá Taikamanua ka gogoi 
sikatelunia 

32 Bulat simakolou lé itiboi sipuaaili 
ka tubunia néné Jesus, ka matadda 
sipasiuluinia. Oto kalulut néné, 
alánangan kabei Jesus si Petrus, 
abbitnangan nia raei ruadda ka bébé, 
iaséaké nia 

33 Iageti pitsanangan sipasiuluinia 
Jesus, anunangan si Petrus, kuanangan 
ka matania, "Kenan katui-tui sené, 
Sipatutubbui Baga! Aipoí ta siripot 
sipinaatut Taikamanua nupaaatu; tápoi 
siripot sipinaatut sirimanua simaerú ka 
sia lé nupaaatu! 


MARKUS 8.34-9.1 55 


34 Lepá sogainangan sirimanua 

simigi Jesus, rataddé tubudda sambat 
sipasiuluinia. Kuanangan ka matadda, 
"Kasei siobá masitut aku, kau ragalak'aké 
galajet puuktunganda saradda, samba 
kau rabairat siliktenganda, samba kau 
mariu-riu ratut aku 

35 Aipoí kasei ikera engania, nia te 
malilimai purimanuaiat. Tápoi kasei 
sibuluaké tubunia, kalulut aku, samba 
kalulut Katuareman Simaerú sibara 

ka Taikamanua, nia té masisesese 
purimanuaiat 

36 Aponia uktuknia sirimanua, kenanen 
baí moi iikep'aké sangaliot polak néné, 
ké ai lé malilimai purimanuaiatnia 

3/ Momoi poi itupasiliaké purimanuaiat 
néné ka tubut apa pá 

38 Kasei maila masimuneng'aké aku 
sambat ngantoman siniboiku ka matadda 
reddenan simakelá paatuat samba sikataí 
paraboat néné; maila leú te nia ka sia 
Togat Manusia masimuneng'aké sia, 
ka kaoijanannia ka gogoi sialu, ka 
pulatsanan Ukkuinia sambat samalaika 
sipunenan." 

1 Iageti kuanangan mitsá ka matadda 
Jesus, "Repdem kam néné! Ai 


MARKUS 9.2-7 56 


ka talagamui sené kineneiget, tá 
ranananam kamamatei, teret itsóra ioi 
Purimataat Taikamanua ka gege! 

2 Kelé aitukapplu enem ngagogoi 
burúnia, abbitnangan sia Jesus, iaté si 
Petrus, si Jakobus sambat si Johannes, 
raei saradda ka leleu simakopé buak. 
Iageti ka mataddangan leú, siliynangan 
tubunia Jesus 

3 Pukinamnangan saraubánia. Tá anai 
beri sara ka polak néné sipasitatap-tap 
saraubá, bulat pat uluinangan kelé 
bulaunia néné 

4 Iageti itsórangan nia Jesus, kateludda 
sipasiuluinia néné, aipatitiboaké si Elia 
sambat si Mose 

5 Kuanangan ka matat Jesus, si Petrus, 
"Bulat mangká bagatta mukuddu sené, 
Guru. Eddangan kurióaké kai telu 
ngambua sapou pugogoiat. Sara kekeu, 
sara kai Mose, iageti sara mitsá kai Elia. 

6Tá aiaagai kuanen nia si Petrus, ai lé 
poi sia mulolotó kateludda saaleinia 

7 Iageti kuneminangan sia tinobut. 
Maarepnangan nga-nga ka tinobut 
sipasikukua kisé, "Nia té néné Togakku, 
kilibet bagakku. Reddet kam nga-ngania! 

8 Lepá olaakérangan rapaingo matadda, 
tápoi táan araitsó sia sabagei, sarat 
Jesus'an lé sedda 

3Iageti ai sia tugogorosot baradda 
ka leleu, keraakénangan sia Jesus, 
kuanangan ka matadda, "Buí tebaí 
nupoiliat kam nia ka sabagei siitsómui 
néné, ké tápei atusuru Togat Manusia ka 
simamatei. 

10 Oto reddetdangan let nia sikuat Jesus 
ka matadda. Tápoi sia ka talagdda néné, 
riu-riu leú rapatiboji aponia katukolobat 
sikuat Jesus, "itusuru ka simamatei" 

11 Iageti nou-nourangan leú nia 
sipasiuluinia, pelé nga-nganda, "Angoi 
rakukua nia tai guru paamian, buítá moi 
nia boiki si Elia? 

12 Kuanangan ka matadda Jesus, 
"Kirénangan tedda buítá moi nia boiki 
si Elia, ipaerú sangamberinia. Oto kipa 
ka sia ka Togat Manusia? Apa lulunia 
ioorik migi paoreat samba paloloiat, kelé 
sitususurat ka Buko Sipunenan 

13 Tápoi aku geti masikua ka matamuli: 
amoian nia si Elia. Tápoi aragalai 
lé siobára ka tubunia, kelé leú ka 
sitususurat ka Buko Sipunenan, 
pagalaiat tubunia. 

14 Kelé aitoili mitsá Jesus sambat 
sipasiuluinia sitelu, raei rarurú tubudda 
mitsá sambat sipasiuluinia sabagei, 
itsórangan sirimanua simigi siparururú 
sedda, ai sia pauukle tai guru paamian 
ka tubudda sipasiului Jesus 

15 Kelé araitsó Jesus, makiseinangan 
ka bagadda, pabalaurangan leu et, raei 
raroroi nia 

l6Tageti kuanangan ka matadda 
sipasiuluinia, "Aponia nupauukeli kam 
sambamui tai guru paamian? 

17 Aleginangan nia sara ka talagadda, 
pelé nga-ngania, "Guru, amoi aku 
masitaroaké togakku ka tubum. Aioú- 
oúan nia kalulut ipasaileu nia ketsat 
sikatal 

18 Bulat ké ibesiki nia ketsat sikataí, 
parapdamnangan leú et tubunia ka 
polak, iageti bela bubut ka ngungunia, 
patangatnangan sotnia, pusironnangan 
leu et sangaliot tubunia. Akukuangan 
ka tubudda sipasiuluinu Ukkui, bulé 
rarop'aké rausiaké nia ketsat sikataí 
néné, tápoi tá amoi arausiaké nia. 

19 Tageti kuanangan ka matadda Jesus, 
"Bulat kipa lé pá kam néné! Bulat tá anai 
tonem bagamui ka tubukku. Kipangan lé 

burúnia kukuddu ka talagamui, kupaom 
bagakku ka tubumui? Abbit kam nia 
sené toga! 

20 Oto abbitrangan nia toga nenda, 
ka matat Jesus. Kelé aiitsó Jesus, ka 
sia ketsat sikataí néné, pusironnangan 
tubut toga, paboddotnangan tubunia, 
pat belé nia ka polak. iageti bela bubut 
ka ngungunia 

21 Tageti nou-nounangan ukkui toga 
néné, Jesus, kuanangan ka matania, 
"Kipangan burúnia, aibara ka tubut 
toga kelé néné?" Aleginangan nia 
ukkui toga, kuanangan ka matat Jesus, 
"Kapusulekatnia peilé! 

22 "Amarei-reian itukkluaké nia ketsat 
sikataí ka api, samba ka oinan igelai 
imateiaké nia. Oto ké momoi bai nia 
Ukkui, anurop'akéan nia. Bulat kau 
imakaté bagam ka tubumai, ukkui, 
nurop'aké kai! 

23 Tápoi pelé ngangan Jesus ka tubunia, 
"Kipa baí anukua? Ké momoi baí nia? 
Sangamberinia momoi tugalai, ké 
matonem bagamui ka tubut Taikamanua! 

24 Tageti pugereinangan ukkui toga 
néné, kuanangan ka matat Jesus, 
"Matonem bagakku, Tuhan, ka 

Taikamanua; sarat gulainangan lé 
nurorop'aké, bulé ituppai peilé ronnia 
tonem bagakkul 

25 Kelé aiitsó raoi sirimanua simigi, 
Jesus, rapurut nia, kuanangan ka matat 
ketsat sikataí, "Ketsat sipaoú-oú samba 
sipatakkep sirimanua, kubelaaké ekeu ka 
tubut toga néné, samba buían nutugurú 
mitsá ka tubunia! 

26 Tageti pugereinangan leú et ketsat 
sikataí néné, pangit-ngitnangan nia, 
lepá belanangan leú et ka tubut toga 
néné. Ituitsó tubut toga néné, bulat 
kéan lé simamatei, pat kuaddangan nia 
sangamberidda sipasiiitsó, "Ailangóan 
nia! 

27 lageti omet'akénangan kabei 
toga néné Jesus, isuruaké nia. Oto 
tusurunangan leú et 

28 Kelé aitoili Jesus ka lalep, ei sia 
saradda sipasiuluinia ka tubut Jesus, 
ranou-nou nia, pelé nga-nganda, "Tá koí 
momoi ka kai kuusiaké kai nia ketsat 
sikataí néné? 

29 Tageti kuanangan ka matadda, 
Jesus, "Ketsat sikataí kelé néné geti, 
kenanen kipa tagalai tausiaké nia, bulat 

tá irereddet, burú. Sarat paniddogat lé 
momoi masiusiaké. 

30 Lepá tui nia Jesus sambat 
sipasiuluinia, rariu-riuaké 
puenungananda ka Galilea. Tápoi 
tá iobá Jesus raagai kudduatnia 

31ai peilé pol ipangangantoman 
sipasiuluinia. Iageti kuanangan 
ka matadda sipasiuluinia, Jesus, 
"Rasesegéaké te Togat Manusia ka 
kabeira sirimanua. Lepá mateiakérangan 
nia. Tápoi ka gogoi sikatelunia, 
suruakénangan nia mitsá Taikamanuana! 

32 Bulat tá araagai kolou nia 
singantruakenen Jesus ka tubudda 
sipasiuluinia. Tápoi malotó sia raiséaké 
nia ka tubunia 

33 Lepá segé sia ka Kapernaum. Kelé 
arasegé ka lalep, nou-nounangan sia 
sipasiuluinia, Jesus, kuanangan ka 
matadda, "Aponia nupauukeli kam ai sita 
mueenung simaruei néné? 

34 Beri sia sara sipasiaalegi nga-ngania, 
kalulut apaukle poí sia ragaba kasei sia 
oniakenen siabeu tiboi tubu 

35 Kelé aipuuddet Jesus, sogainangan 
sia kapuluruadda sipasiuluinia. 
Kuanangan ka matadda, "Kasei siobá 

munomor sara, buítá ibailiu sikatei- 
tei, samba buítá ibailiu nia sipuukú 
sangamberi sirimanua. 

36 Lepá alánangan sara toga Jesus, 
ribakénangan nia ka matadda. 
Lakkaiakénangan nia toga néné Jesus, 
kuanangan ka matadda sipasiuluinia 

37 "Kasei sipasiaalá sara tatoga kelé 
néné, kalulut aku, aku lé te galainia 
aialá. Ialeú et sipasiaalá aku, tá te sarat 
aku aialá, tápoi sambat Taikamanua 
sipasikokoiniaké aku leú te ajala. 

38 Tageti kuanangan ka matat Jesus, si 
Johannes, "Guru, ai sia sara akuitsó kai 
aiuusiaké sanitu ka onim, Ukkui. Kalulut 
néné, ei kai kukeraaké kai nia, aipoí nia 
néné, tá aleita. 

39 Tápoi kuana lé ka matania, Jesus, "Bá 
kekeraaké kam nia ipasiusiaké sanitu. 
Tá poí anai sia atuagai sipasigagalai 
kerek ka oningku, lepána lé igalai nia, 
paloloinangan aku 

40 Aipoí kasei sitaisaggangi sita, sia té 
nenda saaleita 

41 Repdem kam sikuakku néné! Kasei 
sipasiaaké lómui, kalulut puoonimui 
sipasiului Rimata Sipaarau, bulat ta 
isosoppi isiló upania. 

42 "Kasei sipapepe pupaatuananda sara 
taigoisó néné, pat taimatonemnangan 
bagadda ka tubukku, bulat maerú peilé 
tutiggot'aké tali ka lolokkatnia, iageti 
ala bukku panundukat gandum saonia, 
ribbaiaké ka bagat koat 

43 Ké kabeinu itubbui ekeu mugalai jo, 
tippúnungan nia kabeinu nenda! Aipoí 
maerú peilé sisangasilá kabei ekeu, 
nupukuddu ka bet-bet Taikamanua, 
nutugurú siruangasilá kabei ka api 
narako, ka api sitaipepé 

44 [Sedda, api tá pepé. Kisedda leú ka 
sia leitínia, tá leú et mamatei. 

25Samba ké rerem itubbui ekeu 
mugalai jo, tippúnungan nenda rerem. 
Aipoí maerú peilé sisangasilá rere ekeu, 
nupukuddu ka bet-bet Taikamanua, 
nutugurú sirua ngasilá rere ka api narako 

46 [Sedda, api tá pepé. Kisedda leú et 
ka sia leitínia, tá leú et mamatei. 

47 Ké matam itubbui ekeu mugalai jo, 
kioknungan nia matam nenda! Aipoí 
maerú peilé sisangasilá mata ekeu, 
nukuddu ka Laggai Taikamanua Sibau, 
nutugurú sirua ngasilá mata turibbaiaké 
ka bagat narako 

48 Sedda, api tá pepé, kisedda leú et ka 
sia leitinia, tá leú mamatei 

49 Aipoí sangamberi sirimanua tupalilina 
ka api, kelé ka sia buluakenan tupaliná 
ka garap 

>0 Ka sia garap, maerú. Tápoi ké 
maleu baí garap néné, momoi peilé pá 
itukalóaké mitsá? Oto kam ka kam, buítá 
kelé garap. Kau nupusara kam ka aban 
baga." 

1 0 1 Lepá tui nia sedda Jesus, ei nia 

ka laggai Judea samba ka laggai 

ka silat Oinan Jordan. Iageti ei sia mitsá 
sirimanua simigi parurú ka matat Jesus. 
Iageti pangantomannangan sia Jesus, 
kelé simarei-rei igalaiaké 

2 Ka sia tai Parise, amoi let sia ka sia, 
ragaba selet tubut Jesus, bulé ioi rajoaké 
nia. Iageti nou-nourangan nia, Jesus, 
pelé nga-nganda, "Siripot surukat ka 
aratta, momoi leú igalak sinanalepnia, 
sara simanteu? 

3Iageti aleginangan nia Jesus, ikua ka 
matadda, "Kipa aiparentaaké si Mose ka 
tubumui? 

4 Alegiddangan nia, pelé nga- 

nganda, "Momoi ragalak sinanalepra, 

taimanteu, tápoi buita ragalai boiki surat 
pagalangan. 

5 Tápoi kuanangan ka matadda Jesus, 
"Kalulut kelat paatuatmui lé, aigalai 
surukat néné si Mose 

6Ka panandaatnia geti, ka tetret 
aibaraaké sirimanua Taikamanua, aikua 
sedda, 'Aibaraakéan sia Taikamanua, 
simanteu sambat sinanalep 

7 Iaté lulunia ikakaddiuaké ukkui samba 
inania simanteu, ilop-lop'aké tubunia ka 
sinanalepnia, karuadda néné bailiu sara. 

8 Oto sia néné táan rua, tápoi sarangan 
lé 

9Iaté lulunia, sia silop-lop'akenen 
Taikamanua, tá momoi rapasaraaké sia 
sirimanua! 

10 Kelé arasegé ka lalep, nou-nourangan 
nia sipasiuluinia, Jesus pagalaiat 
sitiboinia ka matadda tai Parise 

ll Kuanangan ka matadda, "Kasei 
masigalak sinanalepnia, lepa 
putalimounangan mitsá ka tainanalep 
bagei, sipaeelet lé nia, ka sinanalepnia 
siboikí 

12 Kisedda leú tainanalep sigalak 
taimanteura, lepá putalimourangan 


MARKUS 10.13 - 18 66 


mitsá ka taimanteu bagei, sipaeelet leú 
te nia ka sia. 

13 Iageti oirangan leú et sipasitataroaké 
tatoga ka tubut Jesus, bulé irape samba 
isukat'aké sia. Tápoi arapugoluki lé sia 
sipasiului Jesus 

14 Kelé aiitsó nia Jesus, pugolúnangan 
leú et, pelé nga-ngania ka tubudda 
sipasiuluinia, "Obáaké kam sia tatoga 
raoi ka tubukku! Bá kekera kam sia, 
sirimanua kelé néné lé poli ibabailiu 
saladdou paamian Taikamanua 

15 Bulé nuagai kam nia! Ké tá kelé 
tatoga raei ka tubut Taikamanua, bulat 
tá ibabailiu sia sapaamian Taikamanua. 

16 Oto lepá aikua néné, Jesus, 
lakkaiakénangan sia tatoga, kaunangan 
kabeinia ka utéra sene-senenda, 
sukat'akénangan leú et sia 

17 Aiririu-riuaké puenunganannia Jesus, 
oi sia sara sipababalau masiailiaké Jesus. 
Purapponangan ka matat Jesus, pelé 
nga-ngania, "Guru simatopit, aponia 
sipasesese galaiakenenku, bulé ioi 
kuikep'aké purimanuaiat sipulelelek 
samba sitaitatata? 

18 Iageti aleginangan nia Jesus, 
kuanangan ka matania, "Nukukua 

koi aku simatopit? Aipoí tá anai 
bagei simatopit. Sarat Taikamanua lé 
simatopit, lepa 

19Ai lé nuaagai surukat Taikamanua, 
sipasikukua, 'Buí nupamatei, buí 
nupaelet, buí nupanangkou, buí 
numuneng'aké boko, buí nupataju, 
hormati ukkui sambat inam.' 

20 Tageti kuanangan nia ka sia ka matat 
Jesus, "Guru, sangamberinia néné, 
akureddet'an, barana ka silaingekku 
peilé. 

21 Oto kinerenangan nia Jesus, 
manuntunangan bagania, kuanangan ka 
matania, "Ai peilé sara, tá anugalaiaké. 
Iaté néné; bulé mei ekeu nusakiaké 
sangamberinia bibiletnu, lepá ei ekeu 
masiparubei bulagat sakit bibiletnu 
nenda ka simagebá, ibara pukayoatnu 
ka manua. Oto lepá oi ekeu nutut aku. 

22 Kelé aiarep nia sikuat Jesus néné, 
bulat tá aisese ka bagania, iageti tui-tui 
nia sedda, ikaddiuaké Jesus, simakopé 
kayo lé poí nia, néné 

23 Oto kinerenangan leú sia ka 
sia sipasiuluinia, Jesus, kuanangan 
ka matadda, "Bulat ta te malabbei 

ka simakayo, ibailiu sia sapaamian 
Taikamanua! 

24 Tápoi ka sia sipasiuluinia, bulat 
makisei ka bagadda iarep sikuat Jesus 
néné. Iageti kuanangan ka matadda 
Jesus, "Kam tatogakku, kirénangan 
tá tedda malabbei tugurú mupaamian 
Taikamanua 

25 Sangamuneng onta peilé malabbei 
tuguru ka matat pajjaí, ka tubudda 
simakayo, ratuguru ka Laggai 
Taikamanua Sibau. 

26 Kalulut tiboiet Jesus néné, bara 
kisei ka bagadda sipasiuluinia, pat 
patiboddangan pasasambadda masikua, 
"Ké kisé bai nia, kaseian lé isisiló 
puaragat? 

27 lageti kinerenangan sia sipasiuluinia 
Jesus, lepá kuanangan ka matadda, 
"Kirénangan ka sirimanua, tá momoil! 
Tápoi ka Taikamanua geti, sangamberinia 
lé momoi igagalai. 

28 Kuanangan ka sia si Petrus ka matat 
Jesus, "Itsó peité, akukaddiuakéan kai 
sangamberinia, kuoi kai kutut kai ekeu, 
Tuhan. 

29 Iageti kuanangan ka matadda 
sipasiuluinia, Jesus, pelé nga-ngania, 

"Kau imatonem bagamui ka sikuakku 
néné: kasei sikaddiuaké lalepnia, kalulut 
aku, elé kalulut Katuareman Simaerú 
sibara ka Taikamanua 

30tá isoppi rasiló simigi, saliu peilé 
sisilóra kineneiget. Isisiló pasasangotu 
ngaoleat mitsá igit lalep, sasaraina 
samba samaniu, ina sambat tatoga 
samba leú mone; beri paoreat leú 
isisiló. Oto ka gogoi sialu, silórangan 
purimanuaiat sipulelelek samba 
sitaitatatá 

31 Tápoi maigi sia kineneiget siboikí, 
bailiu sikatei-tei, samba sikatei-tei 
kineneiget, bailiu siboiki. 

32 Ai sia mueenung raailiaké Jerusalem, 
boikiakénangan tubunia Jesus ka 
sipasiuluinia. Kalulut néné, bara karat 
bagadda sipasiuluinia. Sipasitutut sia 
sabagei ka tei-tei leú, bara ka sia lotóra. 
Lepá sogainangan sia mitsá sipasiuluinia 
Jesus, rasaraaké tubudda, bulé ipoiliat 
ka tubudda sipuaaili ka tubunia 

33Kuanangan ka matadda, "Arep'aké 
kam! Kineneiget aian taaailiaké kam 
Jerusalem. Rasesegéakéan lé te Togat 
Manusia ka kabeira tai imam sabeu 
samba ka kabeira tai guru paamian. 

Rauukum'ake te nia simateiakenen, lepa 
segéakérangan nia ka kabeira sipuarat 
sabulungan 

34 Rapalololoi samba raluluji te nia, 
samba leú mitsa, rapaoorei te nia. 
Kalepakatnia pattáakérangan nia 
ka loina siliktenga. Tápoi ka gogoi 
sikatelunia, suruakénangan nia mitsá 
Taikamanua. 

35Lepá oi si Jakobus sambat si 
Johannes, iaté tatogat Sebedeus, ka 
tubut Jesus. Kuaddangan ka matania, 
"Ai sara kiddiyet bagamai nugagalai ka 
tubumai, Guru. 

36 Kuanangan ka matadda Jesus, 
"Aponia nukikiddiy kam kugagalaiaké ka 
tubumui? 

3/Iageti alegiddangan nia, pelé 
nga-nganda, "Néné lé! Aikugegelai kai 
nukau kai muuddet sara kai kattoetnu, 
sara kai katsiunu, ké amuuddet'an ekeu 
ka purimataatnu sipulubeunan. 

38 Oto kuanangan ka matadda, Jesus, 
"Tá nuagai kam tiddogetmui. Kipa 
momoi leú nuló kam ló sibara ka 
pulokat pangoringan akenen ka tubukku 
loketku, lepá oi kam nuorik kam oringen 
enungietku? 

39 Alegiddangan nia, pelé nga-nganda 
ka tubunia, "Momoi." Iageti kuanangan 
ka matadda Jesus, "Kirénangan tedda 
nuloló kam pulokat pangoringan, akenen 
ka tubukku loketku, samba oringen 
enungietku 

40 Tápoi masiteteúaké kasei muuuddet 
kai kattoet, elé kai katsiuku geti, tá 
aku masiteteúaké. Taikamanua lé 
masiteteúaké kasei sia kaunen nia 
muuuddet sedda. 

41 Kelé araagai nia ka sia sipasiului Jesus 
sipulu sibabara néné, pugolúrangan leú 
et ka tubut Jakobus samba ka tubut 
Johannes 

42 Lepá sogainangan sia sipasiuluinia 
Jesus, kuanangan ka matadda, 

"Kelé siagaimui, sauté sitaimalotó ka 
Taikamanua, sarat masipaorei tai rayatda 
lé ragagalai. Samba siabeu tiboi tubu ka 
talagadda leú, sarat mugege lé ragagalai 
ka tubudda tai rayatda 

43 Tápoi ka kam geti, buí nuului kam 
kelé sigalaiakenenda! Kasei siobá 
muabeu tiboi tubu ka talagamui, buítá 
ibailiu nia sipuukú kam 

447a leú et, kasei siobá muuté ka 
talagamui, buítá ibailiu nia paguguletmui 
sangamberimui 

25 Kelé ka sia Togat Manusia, ta bulé 
tapuukú nia aioi, tápoi masipuukú sita lé, 
samba masibuluaké engania masitebui 
sirimanua simigi. 

46 Tageti segé sia ka Jeriko. Kelé aitui-tui 
Jesus sambadda sipasiuluinia sambat 
sirimanua simigi rakaddiuaké Jeriko, ai 
leú sedda sara simapeset mata, ai nia 
muuuddet ka bet-bet enungan maniddou 
paroman, iaté sipuoni si Bartimeus, 
togat Timeus 

47 Kelé aiarep katusasabau Jesus tai 
Natsaret, pugereinangan leú et, ipusoga 
ka tubut Jesus, pelé nga-ngania, "Jesus 
Togat Dapid! Kau imakaté bagam ka 
tubukku! 

48 Tageti pugolukiddangan nia sirimanua 
simigi, asérangan nia ipumeng-meng. 
Tápoi aituppai lé beunan nga-ngania 
mugerei, masikua, "Ale Togat Dapid, kau 
imakaté bagam ka tubukku! 

49 Tageti tengennangan ipuenung Jesus, 
kuanangan ka matadda, "Sogai kam 
nia ioi sené." Eirangan leú et masisogai 
simapeset mata néné, kuaddangan ka 

matania, "Buí imakarat bagam! Konan, 
aisogai ekeu, Jesus! 

S0Iageti ribbaiakénangan saraubánia, 
olaakénangan murió, einangan leú et 
masiailiaké Jesus 

51 Kuanangan ka matania Jesus, 
"Aponia nukikiddiy kugagalai ka tubum?" 
Aleginangan nia simapeset mata, 
kuanangan ka matat Jesus, "Rop'aké 
aku, Guru, imakoinong matakku. 

S2Iageti kuanangan ka matania Jesus, 
"Kauan toiliakéan ekeu. Kalulut tonem 
bagam ka tubukku, ale ekeu." Iangan 
leú et nia, makoinongnangan matania. 
Iageti ei nia masitut Jesus ka enungan. 
1 1 t Kelé aramalegre ka Jerusalem, 

airaaailiaké Betpage samba 
Betania ka gilak Leleu Zaitun, 
koiniakénangan sia sipasiuluinia Jesus, 
raei boikí 

2 Kuanangan ka matadda, "Kenan 
kam ka laggai nenda, simatotoilá ka 
matatta. Gurúmui lé ka laggai, itsómuian 
sangamuneng togat kalidei, ai nia ka 
sesereat, beri pei sakajidda tei-teinia. 
Oto rugutmuian nia abbitmuian nia sené 

3 Ké ai sia siteká kam, rakua, apa 
lulunia nururugut kam kalidei néné, 

kuamuian, 'Ai lé kauna nia si Tuhan. Ta 
mauju, toiliakénangan nia mitsá.' 

4Iageti eirangan leú et sipasiului sirua 
sikoiniakenen Jesus, ailiddangan leú 
sangamuneng togat kalidei, ai nia ka 
sesereat ka matatbaliu lalep, ka bet-bet 
enungan. Rugutdangan leu et nia 

SOto sia sipuririó sedda, kelé araitsó 
sia, tekarangan sia, kuaddangan ka 
matadda sipasiului sirua néné, "Ei, 
aponia nupaeerú kam? Nururugut koi 
kam togat kalidei néné? 

6Iageti kuaddangan kelé 
singantruakenen Jesus, ka tubudda. Oto 
obáakérangan leú et nia 

7 Kelé arasegé ka tubut Jesus, 
paapórangan saraubára ka tei-tei kalidei, 
iapeité sakai nia Jesus ka tei-tei kalidei 

8 Maigi leú sia sabagei amasiapóaké 
saraubára ka enungan. Tápoi ai leú sia 
sabagei amasiparappi paran-ran loina, 
sialára ka mone 

Sia sipueenung ka mata samba 
sipueenung ka tei-tei, sangamberidda 
masisogaaké 

10 "Umun kam Taikamanual 
Tupanunukani te nia siooi ka onin 
Tuhan! Mauktuk te purimataatnia siooi 

mitsa, samba purimataat taikebbukatta 
si Dapid! Umun'aké kam Taikamanua ka 
Patal 

11 Kelé aisegé Jesus ka Jerusalem, 
gurú nia ka Uman Taikamanua. 
Lelek'akénangan sangamberinia 
sibabara sedda, pat bokkó. Tápoi 
kalulut malegrengan lé ibelé sulu, 
tui-tuiaxénangan nia, iei ka Betania, 
sambadda sipasiuluinia sipulurua 

12 Simatsep, ai sia mututui-tui baradda 
ka Betania, againangan tubunia Jesus, 
laje 

13 Ai peilé nia ka sareunan, itsónangan 
sangaloiná sileu simalibbut buttet. 
Einangan leú et iailiaké loinat sileu néné, 
iitsó baleú ai buania. Tápoi kelé aisegé ka 
bakkatnia, itsónangan mandé sangambé 
buania, sarat buluknia lé matotoilá, tápei 
pol aiaili pubuaiatnia ka sia sileu 

14 Iageti kuanangan ka loinat sileu 
néné, Jesus, "Barania kineneiget, táan 
rakokom buam sirimanua, burú!" Ka sia 
sipasiuluinia, araarep leú sikuat Jesus 
néné 

15 Iageti segé sia ka Jerusalem. 
Lepá gurú nia ka sia Jesus ka Uman 
Taikamanua. Oto taddaakénangan 


MARKUS 11.16 —21 76 


ipakekleji sia sangamberidda sipasasaki 
sedda. Pabailúnangan leú et mejadda 
sipasisisiliy bulagat, sambat uddenanda 
sipasisasakiaké marpati 

16 Bulat beri sia sara aiobáaké raabbit 
apa pá ka bet-bet Uman Taikamanua 

17 Lepa taddaakénangan nia Jesus 
ipangantoman sia sedda. Pelé nga- 
ngania ka tubudda, "Kisé atusurat'aké 
ka bagat Buko Sipunenan, Aikua 
Taikamanua, 'Kudduat paniddogatda 
sangamberi bangsa lé Umangku néné.' 
Anubailiuaké peilé kam nia ngaliura 
sipasirarau-rau! 

18Tápoi ka sia tai imam sabeu sambat 
tai guru paamian, airaaarep sikuat Jesus 
néné. Oto bailiu gabaddangan enungan 
ioiramateiaké Jesus. Tápoi malotó sia ka 
tubunia, aipoí sangamberi sirimanua lé 
makisei ka baga, raarep ngantomannia 

19Oto ka soibokat, kaddiuakénangan 
nia Jesus laggai nenda, sambadda 
sipasiuluinia 

20 Kelé aratusabau simatsep, itsórangan 
loinat sileu, amatteian, pat attei sambat 
ungatnia 

21 Repdemnangan leú ka sia si Petrus, 
sigalai Jesus sokat. Kuanangan ka matat 

Jesus, si Petrus, "Itsó peité, Guru, sileu 
siteleinu amatteian! 

22 Īageti kuanangan ka matadda Jesus, 
"Kau imatonem bagamui ka tubut 
Taikamanua 

23 Oto kukua ka matamui: Bulatnia 
momoi nukua kam ka leleu néné, 
'Akkat'aké tubum, nuribbaiaké tubum ka 
bagat koat!' tá isoppi ireddet sikuamui 
nén'é, ké tá marua bagamui, samba 
ké matonem bagamui bulat puaailinia 
sikuamui néné 

24 Oto néné lé repdemenmui: Ké 
maniddou kam, nutiddou kam apa pá, 
kau imatonem bagamui, siniddoumui 
nenda, aiakéan Taikamanua ka kam; oto 
bailiu, nusisilóan te kam 

25 Samba leú ké maniddou kam ka 
Taikamanua, tápoi ai peilé ngúngut 
bagamui ka sara sirimanua, appéaké 
lé kam boikí jo sigalainia ka tubumui, 
bulé iappéaké jomui ka kam Ukkuimui 
sikuddu ka manua 

26 [Aipoí, ké tá nuappéaké kam jodda 
sabagei, tá leú te iaappéaké jomui ka 
kam, Ukkuimui sikuddu ka manua. ] 

27 Lepá sok-sokrangan nia mitsá ka 
Jerusalem. Ai nia mugegejek Jesus, ka 

bagat Uman Taikamanua, oirangan leu 
et tai imam sabeu, tai guru paamian, 
sambat tai bajara tai Jahudi ka tubut 
Jesus 

28 Nou-nourangan nia, pelé nga-nganda 
ka tubunia, "Kaipa pubakkanannia aibara 
haknu iooi nugalaiaké nia sangamberinia 
néné? Kasei amasiaké hak néné ka 
tubum? 

29 Tageti kuanangan ka matadda 

ka sia Jesus, "Aku kaku leu, koba 
kunou-nou kam ka kam. Ké nualegi 

bai kam panounogatku néné, iapeité 
poiliatkungan nia ka matamui, kasei 
amasiaké hak néné ka tubukku, iooi 
kugalai sangamberinia néné 

30 Kasei amasikau hak ka tubut 
Johannes, iooi ipasiraú? Taikamanua, elé 
sirimanua? 

31 Tageti taddaakérangan rapatiboji 

nia pasasambadda, tai imam sabeu 
sambat tai bajára tai Jahudi sikuat Jesus 
néné, pelé nga-nganda, "Ké takua baí 
kam, 'Taikamanua lé amasikau hak ka 
tubunia,' tá isoppi ikua ka matatta ka 
sita, 'Lepa, ta koi matonem bagamui ka 
tubut Johannes? 

32 Iageti ké takua baí, 'Sirimanua lé 
amasikau hak ka tubunia,'" malikkru leú 
te. Ai lé pol sia malolotó ka tubudda 
sirimanua simigi, kalulut ai lé poli 
rapunanabi nia ka sia si Johannes néné 

33 Oto taiagaira kuanenda, kuadda lé 
ka matat Jesus, "Tá kuagai kai." Iageti 
kuanangan ka matadda Jesus, "Tá poí 
nukukua kam ka kam, oto, aku kaku 
leú et, tá leú te kukukua ka matamui, 
kasei ka hak, iooi kaku kugalaiaké 
sangamberinia néné." 

1 2 1 Iageti taddaakénangan 

mupasikat Jesus, ka matadda 
tai imam sabeu, ka tai guru paamian, 
samba ka tai bajára tai Jahudi. Pelé nga- 
ngania ka tubudda, "Ai sara sirimanua 
sipasiuurep sangamata monen anggur. 
Kekrenangan nia pat bokkó. Iageti 
kailúnangan kudduat pametsunan suat 
anggur, lepá rióakénangan leú et sapou 
pujagoat. Oto lepá sewaakénangan nia 
ka tubudda piga pá sipuukú mone, iageti 
tui nia ka laggai bagei 

2 Kelé aiaili tetrenia pasimoneiat 
buat anggur, koiniakénangan sara 
paguguletnia si tuan néné, iei masitiddou 

rubeiat siloket nia ka sia si tuan, ka 
tubudda sipuuku mone 

3Tápoi aralabá lé nia pagugulet néné 
sipuukú mone. Bóbórangan nia, lepá 
toiliakérangan nia sita abbinen 

21ageti koiniakénangan mitsá sara 
paguguletnia bagei sibakkat mone. Tápoi 
arajigu lé lakkupatnia pagugulet néné, 
sipuukú mone. Lepá kekleddangan nia 
sipulagaji 

5 Lepá koiniakénangan mitsá sara 
paguguletnia bagei sibakkat mone. Tápoi 
aramateiaké lé nia ka sia. Oto sarat 
kiseddangan lé aragalai ka tubudda piga 
pá sapagugulet sabagei: ai rapabó-boki, 
samba ai leú sabagei ramateiaké 

SOto kineneiget, kaseian lé ikokoiniaké 
si tuan sibakkat mone néné? Aian lé sia 
sara koiniakenennia, iaté togania kilibet 
bagania. Iageti koiniakénangan togania, 
iei ka sipuukú mone. Aipaatungan poí, 
'Malangan pá tá rahormati togakku. 

7 Tápoi kelé araitsó nia sipuukú mone, 
patiboddangan pasambadda, pelé 
nga-nganda, 'Nia té néné sipasiiikep'aké 
mone, sita kam tamateiaké kam nia, 
bulé ioi tabakkati ikep'akenennia! 

SIageti labárangan nia toga néné, 
mateiakérangan leú et nia. Oto tubut 
toga simateiakenenda néné, alárangan 
nia, ribbaiakérangan nia ka tei-tei irip 
monen anggur. 

9Iageti nou-nounangan sia Jesus, 
kuanangan ka matadda, "Oto kipangan 
lé ipaeerú sibakkat monen anggur néné, 
ka tubudda sipuukú mone? Tá isoppi 
ioi imateiaké sia sipuuku mone néné, 
lepá kaunangan mone néné ka tubudda 
sipuukú mone sabagei 

10 Anubatsangan kam sitususurat ka 
Buko Sipunenan, sipasikukua kisé, 
'Bukku siribbaiakenenda tai tukang 
aibailiuan nia bukkú bongen bakkat inan 
arigi 

11 Nia té néné sigalaiakenen Tuhan; 
bulat iobá bagatta iigbuk nia!' 

12 Kelé araarep nia tai bajára tai 
Jahudi sikuat Jesus néné, gabaddangan 
enungan ioi ramateiaké nia, aiagaian 
poí bagadda, sia lé aikak-kak pasailukat 
néné. Tápoi tá amuriu-riu aragalaiaké 
nia, kalulut lotóra ka sirimanua simigi. 
Lepá tui sia rakaddiuaké Jesus 

13Tageti koiniakérangan piga pá sia tai 
Parise samba piga pá saladdou partai 

Herodes ka tubut Jesus, rapanounogi 
nia, ragaba imasele kuanennia, bulé ioi 
rajoaké nia 

14 Ẹi sia ka tubut Jesus, kuaddangan 
ka matania, "Guru, kuagai kai 
roipot bagam, samba taimarérénu 
ka sipinaatudda kasei pá. Bulat tá 
poí nugigigi nungantoman'aké apa 
siobat bagat Taikamanua, sibailiu 
puuktunganda sirimanua. Aipoí tá 
nurarasei sirimanuania. Oto kauan, kua 
peité ka matamai, 'Siripot surukat ka 
aratta, momoi leú pá, tabaya kam pajá 
kai Kaisar, elé tá? Bulat takakau pajá, 
elé tá?' 

15 Tápoi ai lé iaagai patatajudda 
nia Jesus. Kalulut néné, kuanangan 
ka matadda, "Apangan lé lulunia 
nubebesiaké kam masijoaké aku? Patoilá 
peité kam ka matakku tubut bulagat, 
perak. 

16 Iageti kaurangan ka tubunia bulagat 
sangaperak. Lepá nou-nounangan sia 
Jesus, kuanangan ka matadda, "Kasei 
tularat samba kasei oni sitususurat ka 
tubut bulagat néné?" Iageti alegiddangan 
nia, "Tularat sambat onin Kaisar. 

17 Iageti kuanangan ka matadda Jesus, 
"Oto ké kisedda baí nia, apa sipuoni kai 
Kaisar, kaumuian nia kai Kaisar, samba 
apa sipuoni ka Taikamanua, kaumuian 
nia ka Taikamanua." Bulat kisei lé ka 
bagadda araarep sikuania néné 

18 Lepá ei sia piga pá sibara ka 
mungkuatda tai Saduki ka tubut Jesus. 
(Tai Saduki néné, iaté sara mungkuat 
sitaikatonemi katususurudda sirimanua 
simamatei. 

19 Kuaddangan ka matat Jesus, "Guru, 
siripot surukat sinurat'akenen Mose ka 
sita, kisé: 'Ké ilangó sara simanteu sita 
tuppai tubu, buita sarainania leú et 
masialá babaliunia, bailiu sikalalepnia, 
masibaraaké tuppai tubut sarainania 
simamatei. 

20 Tageti ai sangamitsá, ai sia pitu 
sipusasaraina. Talimou-aiputalimou ka 
sia toga sikebbukat, lepá langónangan 
nia, tá abara tuppai tubunia 

21 Lepá putalimounangan ka sia toga 
sikarua ka tubut babaliunia. Tápoi tá 
amauju, langónangan nia; tá leú et 
abara tuppai tubunia ka sia. Oto kisedda 
leú te amuaili ka sarainania sikatelu 

22 pat aili ka sikapitunia, sarat tá 
abara tuppai tubudda sangamberidda. 
Kalepakatnia, langónangan leú et nia ka 
sia sinanalep néné 

23 Oto ké iaili tetrenia ibara katusuruat 
tubu simamatei, kasei ka talagadda 
sipitu sipusasaraina néné, ipalalalep'aké 
nia sinanalep néné? Aipoí sia ka 
pitudda sipusasaraina néné, sarat 
arapalalep'akéan nia! 

24 Tageti kuanangan ka matadda Jesus, 
"Bulat masele sikuamui. Tá poí makolou 
ka bagamui sikuat Taikamanua ka Buko 
Sipunenan, sambat geget Taikamanua 

25 Aipoí, ké tusuru sirimanua ka 
simamatei, táan mutatalimou sia mitsá. 
Tápoi kelé puririmanuanda samalaika ka 
manuangan lé, rauului 

26 Kipa, tápei poi anubatsa kam ka 
bukot Mose, sipasikokolouaké, kipa 
ratusuru sirimanua simamatei, kelé 
ka pungu-nguan sangabakkat rui 
simalalabó? Ka tiboiet sitususurat sedda 
aikua Taikamanua kai Mose, 'Aku te 
Taikamanuan Abraham, Taikamanuan 
Isak, sambat Taikamanuan Jakob. 

27 Aipoí ka sia Taikamanua, tá 
Taikamanuanda sirimanua simamatei; 

tapoi Taikamanuanda lé sipuririmanua. 
Oto bulat makopé selemuil 

28 Lepá einangan leú et ka sia sara 
guru paamian, iarepi paukelatda tai 
Saduki sambat Jesus. Arepnangan si 
guru paamian ikau alegiat simakolou ka 
tubudda tai Saduki. Oto kalulut néné, 
tú-tú ka paatuatnia masinou-nou Jesus, 
pelé nga-ngania, "Surukat sikapiga, 
bulat abeu, ka surukat Taikamanua? 

29 Tageti aleginangan nia Jesus, 
kuanangan ka matania, "Surukat siboiki 
iaté: 'Arep'aké kam, kam bangsa Israel! 
Sara lé Tuhan, iaté Tuhan Taikamanua 

30 Kau imakaté bagam kai Tuhan 
Taikamanuam, bulat sibara ka 
sangamuinet paatuatnu, bulat sibara ka 
sangamuinet purimanuaiatnu, samba 
kau bulat pat sappru siripot siagainu 
nupaeerú, samba leú et kau bulat teret 
sapprut ka tubum nubesíaké nia. 

31 Surukat sikaruania, iaté néné: 'Kau 
imakaté bagam ka tubudda saaleinu 
sirimanua, keleú katet bagam ka tubum 
kekeu.' Táan te anai surukat bagei, 
sisaliu beunan karuania surukat néné. 

32 Iageti kuanangan si guru paamian ka 
tubut Jesus, pelé nga-ngania, "Bulatnia, 

aisese sikuam néné, Guru! Bulat maipó 
kelé ka sikuam: Si Tuhan lé Taikamanua. 
Sarat nia lé Taikamanua; tá anai 
Taikamanua bagei 

33 Oto buitá rapukateki nia baga 
sirimanua, Taikamanua, bulat sibara 
ka sangamuinet paatuatda, bulat 
sibara ka sangamuinet purimanuaiatda, 
samba bulat pat sappru siripot siagaira 
rapaeerú, samba bulat teret sapprut ka 
tubudda rabesíaké nia. Kisedda leú, buítá 
ipukateki sia baga saaleinia sirimanua, 
ké leú katet bagania ka tubunia ka sia. 
Aipoí nenda peilé maerú, ka buluaakenen 
rarangen, elé ka buluakenen bagei 
kaunen masibuluji Taikamanua. 

34 Kelé aiarep nia Jesus, kopet erut 
alegiatnia si guru paamian néné, 
kuanangan ka matania, "Bulat aian lé 
te goisó ibabailiu ekeu laddou paamian 
Taikamanua." Lepána lé nenda, táan 
anai sia simaró baga mei masinou-nou 
mitsá, Jesus 

35 Talagat punga-ngantoman nia Jesus, 
ka Uman Taikamanua, nou-nounangan 
sia sipasiuluinia, Jesus, kuanangan ka 
matadda, "Angoi rakukua nia tai guru 

paamian, pupupunuteteuna nia si Dapid, 
Rimata Sipaarau néné 

36Beringan poí si Dapid leú ka 
sia, kelé aitoroji paatuatnia Ketsat 
Sipunenan, amusiblania, masikua: 
'Tuhan Taikamanua, masikua ka matat 
Rimata Sipaarau: uddet'aké ekeu 
saigit kai kattoetku teret kalaakéku sia 
saggaknu. 

37 Oto ké iputu-Tuhan lé nia Rimata 
Sipaarau néné ka sia si Dapid, kipangan 
lé galainia ituooniaké nia punuteteu 
Dapid?" Bulat maangká bagadda 
sirimanua simigi sikukuddu ka Uman 
Taikamanua, masiarep ngantoman Jesus 

38 Tageti kuanangan ka matadda, Jesus, 
"Jago kam tubumui ka tubudda tai 
guru paamian. Aipoí raobá musaraubá 
simananta, raei mugejek. Samba bulat 
raobá raparoroaké sia sirimanua ka 
pasar 

39Ka uddenan sikokoiakenen ka 
sauté lé raeei muuddet ka bagat uma 
paniddogat, samba ka pupunenan 

40 Sarat masipajo tailumang lé 
ragagalai, raparauragi bibiletda. Oto 
bulé tá ituagai kataínia sigalaira, 

panantaddangan paniddogatda. Bulat ta 
te magugulai sanet ukumandal 

41 Ai nia muuddet Jesus, ka matat 
petit panguruat ka Uman Taikamanua, 
aiiigbuk sia sipasikakau panguruatda ka 
bagania. Ka sia simakayo, maigi arakau 
panguruatda ka bagat petit bulagat 
panguruat 

42 Lepá ei nia ka sia silumang, simagebá 
pei bagei, buluk'akénangan bulagat ka 
bagat petit bulagat, rua ngatembaga 
iginia. Iaté sara matat bulagat bulat 
sigoisó nia 

43 Iageti sogainangan sia sipasiuluinia 
Jesus, kuanangan ka matadda, 
"Lelek'aké peité kam néné: Sikau nia 
silumang néné peilé te maigi, ka sikaura 
ka sia sabagei 

44 Aipoí sikaura ka sia sabagei néné, 
sialára ka sipulelegei ka pukayoatda 

lé. Tápoi ka sia geti silumang néné, 
kenanen magebá nia, tápoi bulat 
tubut sangamberi sibabara ka tubunia 
lé aipanguruat'aké, iaté tubut balut 
pakeietnia ka purimanuaiatnia." 

1 3 1 Kelé aitui-tui Jesus ka Uman 

Taikamanua, oi sara ka talagadda 

sipasiuluinia, masikua ka matat Jesus, 

pela nga-ngania, "Guru, itsó peité 
nenda Uman Taikamanua. Lelek'aké 
peité pabukku-bukkunia. Bulat tubut 
simakopé laingel 

2 Tápoi kuana lé nia Jesus, ka matania, 
"Kipa nuroró beunannia? Bulat beri te 
sara mulelegei bukkú sipinalakké ka 
Uman Taikamanua néné. Turaragat'aké 
te sangamberinia néné. 

3 Lepá ei nia Jesus ka leleu Zaitun. 
Segéna lé sedda, puuddetnangan ka 
ipot matat Uman Taikamanua. Lepá ei 
sia sipasiuluinia ka tubut Jesus, iaté si 
Petrus, si Jakobus, si Johannes sambat 
si Andareas, masinou-nou Jesus kelé ka 
siripot paaleiat, pelé nga-nganda 

4"Poiliat peité ka kai, piga moi ipuaaili 
sangamberinia néné? Apa katuaggaiatnia 
sibailiu patuptumenmai ka paatuatmai, 
ké iaili tetrenia? 

>Iageti aleginangan nia Jesus, 
kuanangan ka matadda, "Pagaba kam 
tubumui, buí rapataju kam sirimanua 

SMaigi poí sia siooi masiailiaké kam, 
sipuoni oningku, masikua ka matamui, 
'Aku té né Rimata Sipaarau!' bailiu maigi 
sia rapatataju 

/Ké nuarep kam gururuu nga- 

ngan pamatei ka pasaggangan, elé 
katuareman pasaggangan, bulat bui 
numalotó kam. Aipoí buítá muaili 
sangamberinia néné. Tápoi tápei te nia 
nenda gogoi kalepakat polak 

8 Pasasaggak te bangsa ka bangsa, 
negara ka negara. Kaipa te bara 
teteu sabeu samba pulajeat. Tápoi 
sangamberinia sibabara néné, pasiboikí 
nia peilé. Kelé galai pubebesíra lé 
tainanalep, kei iaili rapusulé 

3? Suk-suk kam tubumui, aipoi momoi 
te sia ralabá kam, rakau kam ka kabeira 
sipasiukum. Rapabobóboki te kam ka 
uma paniddogat. Rapagigirit te kam, 
rataroaké kam ka sauté samba ka tai 
rimata, kalulut pupapasiuluimui aku. 
Oto nenda te tetre simaerú ka kam, 
numuneng'aké kam aku ka matadda 

10 Katuareman Simaerú leú, buítá 
tupaarep boiki ka sangamberi bangsa 

ll Samba ké moi sia masilabá kam 
rakau kam ka matat pengadilan, buí 
imakarat bagamui ka kuanenmui. 

Ké aiailingan tetrenia nupanibo kam, 
kuamuian, apa sitonéakenen ka matamui 
ka tetret nenda leú et. Aipoí tiboiet 

tiboakenenmui, tá sibara ka kam, tápoi 
Ketsat Sipunenan lé masipangangantru 
kam 

12 Rapajo-jo te sarainanda, bulé 
itumateiaké. Ia leú te muaaili ka 
ukkui ka togania. Rasasaggangi te 
saukkui samba sainanda sia tatoga, lepá 
taroakérangan sia, bulé ramateiaké sia 

13 Rapulalagaki te kam baga sangamberi 
sirimanua, kalulut pupapasiuluimui aku. 
Tápoi kasei siom'aké nia teret 
kalepakatnia, sia té masisisiló puaragat 
sibara ka Taikamanua. 

14 "Nujitsé te kam ipurió, 'Turot 
Pukakatai Pasimamatei', ta ka 
siripot kudduatnia. (Repdemenda 
sipasibabatsa: Lelek'aké kam apa 
katukolobatnia!) Ka tetret nenda, sia 
sikukuddu ka Judea, kau ratui-tui sedda, 
raei ka leleu 

15 Samba leú et sia sikukuddu ka 
tei-tei lalep, buí ratugorosot raei masialá 
bibiletda ka bagat lalep 

16 Taleú et sia sieei ka mone, bulan 
ratoili ka laggai masialá saraubára 

17 Tápoi bulat kataínangan te ka sia 
tainanalep sibara suruket, samba saina 
simagoisó tatoga 

18 Kau nupaniddou kam ka Taikamanua, 
bulé tá iipó sibabara néné, ka mui-mui 
manua 

19Ka ipot gogoi sikataí samba 
kalotóakenen nenda leú et, babara 
leú te paoreat. Paoreat néné, tápei 
abara, baranangan aibaraaké polak 
Taikamanua, pat aili kineneiget. Tápoi 
sangamitsá lé ibara, lepá 

20 Tá baí itengai nantat gogoi paoreat 
nenda Taikamanua, bulat bolot sirimanua 
ka matat polak, rapamatei sia 

21 Ka tetret nenda, ké ai sia sikua ka 
matamui, rakua, 'Ai nia sené Rimata 
Sipaarau!' elé rakua, 'Ai nia sedda!' buí 
imatonem bagamui ka sikuadda 

22 Aipoí momoi te sia sipatataju, sikua 
tubuna sipaarau, elé sipunabi tubuna. 
Ragagalai te sene ngamata kiseiet 
samba maigi kerek, ibara enunganda 
masipataju sirimanua. Pat kelé baí 
moi nia, beri sapaamian Taikamanua, 
rapatataju 

23 Oto bulat jago kam tubumui! 
Kuboboikíaké lé kutiboi nia 
sangamberinia néné ka matamui. 

Kei iaili, anuagaian kam. 


MARKUS 13.24-31 93 


24 "Kappluna lé paoreat, magep- 
gepnangan matat sulu samba 
taimatoronangan leú et matat laggó 

25 Ka sia leú panyanyat, belé, barana 
ka manua, samba pasabunangan leú sia 
sangamberi siutéaké manua 

26 Lepá matoilánangan ioi ka sia Togat 
Manusia ka tinobut, ka gege samba ka 
pulatsanan sabeu 

27 lageti koiniakénangan samalaikania, 
Togat Manusia, masirurúaké sapaamian 
sipiliynia, sibara ka siepat matat rusa, 
barana ka tútut polak, pak aili ka piprin 
manua. 

28 "Alaki lé kam nia kelé ka loinat 
sileu. Ké malimun sambat manembu 
rannia, elé ké itaddaaké ibela sinulania, 
agaimuian, amalegrengan te iaili legeu 
manua 

29 Oto kisedda leú te, ké nuitsó kam 
ipuaili sangamberinia néné, agaimuian, 
bulat amalegrengan te, iaili tetrenia 

30 Bulé nuagai kam nia! Tápei tatatá 
sia sangamberidda sipuririmanua 
kineneiget, amuailingan sangamberinia 
néné 

31 Tatatá lé ka sia manua sambat polak, 
tápoi tiboietku geti, tá tatatá lé, burú. 

32 "Tápoi kenanen kisedda, beri sia sara 
siagai masipatup-tup gogoi elé jamnia. 
Samalaika ka manua leú, tá raagai. Beri 
ka sia Togat Manusia, tá iagai. Sara nia 
lé Ukkui iagai nia, lepá 

33 Oto kau nupumata kam samba 
nupanuksuk kam, tá poi nuagai kam 
tetrenia 

34 Aipoí makeré lé nia kelé ka sara 
sirimanua, sikaddiuaké lalepnia, iei 
ka laggai sirimanua musaralaggai. 

Kei mutui-tui nia, patonénangan 
sapaguguletnia, rajago lalepnia, samba 
parubeinangan sia, galajetda sene- 
senenda. Sarapei te ka sia sipasijajago 
matatbaliu, iron'aké ikua ka matadda, 
bulé rajago lalepnia bulat sipulelelek 

35 Oto kalulut néné, kau nupanuksuk 
kam; ta pol nuagai kam gogoi 
katoiliatnia si tuan sibakkat lalep néné, 
elé ka soibokat, elé tengamoi, elé ka 
patokat, elé ka tetret ibotsó sulu 

36 Ké simatulut ibara, buí iaili kam, ai 
kam memerep 

37 Oto apa siniboiku ka matamuli, 
ialeú te kutitiboi ka matadda ka sia 
sangamberi sirimanua: bulat kau 
nusuk-suk kam tubumuil" 

14 1 Ai pei rua ngagogoi iaili Punen 
Paska sambat Punen Pukoman 
Roti Simaleu. Oto ka sia leú tai imam 
sabeu sambat tai guru paamian, ai leú 
ragagaba ka sia enungan bulé ioi ralabá 
Jesus, pinakele, ramateiaké nia 

2 Tápoi arakua, "Buí tagalaiaké kam nia 
ka ipot matat punen, babara pulamagat. 

3 Ai nia mukukuddu Jesus ka Betania, ka 
lalep Simon, iaté simalubbé simasappó, 
siburú, oi sara sinanalep ka tubut Jesus. 
Ai aiabbit sangabuli-buli tula simasingin 
simakopé kepput saki, iate sigalai sibara 
ka ungat simasingin. Ai nia mututukkú 
Jesus, mukom, ragat'akénangan nia 
buli-buli nenda sinanalep, uruakénangan 
tula simasingin néné, ka utet Jesus 

4Tápoi sia sabagei sikukuddu sedda, 
kelé araitsó nia, mangoí-ngoínangan 
bagadda, pat bela nga-nganda masikua, 
"Tupasisibbu kodda tula simasingin néné 

5 Ké tusakiaké baí tula simasingin néné, 
ai telu ngotu ngaperak legei, igit sakinia; 
iageti bulagat sakinia néné, parubei ka 
simagebá!" Oto pugolúrangan leú et ka 
tubut sinanalep néné 

6Tápoi kuanangan Jesus ka matadda, 
"Bá sasaila kam nia! Angoi nugegejaaké 

kam bagat sinanalep néné? Galajet 
simaerú samba umun'akenen lé poí 
sigalainia ka tubukku néné 

7 Ai lé turerere kababaradda simagebá 
ka talagamui. Senen gogoi, momoi 
nurop'aké kam sia, ké aitututu bagamui, 
momoi nurop'aké kam sia. Tápoi aku 
kaku geti, tá mariu-riu kukuddu ka 
talagamui 

8 Aigalaiakéan ka sia sinanalep néné, 
teret siooi igalaiaké. Aipatarek'an aku 
ka tula simasingin, kaunen pasirateiku, 
kenanen baí tápei aiaili tetrenia 

9Kau imatonem bagamui ka sikuakku 
néné! Ka sangaliot polak néné, kaipa 
itupaarep Katuareman Simaerú sibara 
ka Taikamanua, sigalai sinanalep néné 
leú, tupungungunguan'aké, kelé sara 
repdemen ka tubunia. 

10 Tageti einangan leú et sara ka 
talagadda sipulurua, sipasiului Jesus, 
iaté sipuoni si Judas Iskariot, ka tai 
imam sabeu, iisiaké masipajo Jesus, ka 
matadda 

11 Bulat seget kopet angkat bagadda 
raarep sikuat Judas Iskariot néné, pat 
pusibladdangan leú et, rakau bulagat 

ka tubunia. Iageti gabanangan oggak 
sipasesese si Judas, ipajo Jesus 

12 Iageti eirangan leú et sipasiuluinia, 
Jesus ka tubunia, ka gogoi siboikí ka 
Punen Pukoman Roti Simaleu, iaté ka 
ipot pasijajakatda ibat Punen Paska, 
raisé nia, pelá nga-nganda, "Kaipa 
siobánu, kueei kai, masipatarek kudduat 
pukoman komen Paskam? 

13 Iageti koiniakénangan sia rua 
sipasiuluinia, Jesus, kuanangan ka 
matadda, "Kenan kam ka laggai, ai 
leú nupaseseaké kam sara simanteu 
sipasibebeilá lalaisú, sibara ka baga 
oinan. nia té nenda nututut kam 

14 Kaipa lalep itugurú, ei kam sedda. 
Kuamuian ka matat sibakkat lalep, 'Aikua 
si Guru, kaipa nia kudduatda mukom 
Paska sambadda sipasiuluinia. 

15 Iageti saú-saúnangan ka kam sara 
kudduat simalio ka bilí ka pata. Kudduat 
silepá perú. Ka bilí nenda, amalelek'an 
katugalangan sangamberinia, beri leú et 
papuko-pukoman aian sangamberinia. 
Oto patarekmuian sangamberinia ka sita 
sedda. 

16 Iageti eirangan leú et sipasiuluinia ka 
kota. Ailiddangan sangamberinia, kelé 

sikuat. Jesus ka matadda. Patarekdangan 
leú et siripot komen Paskadda 

17 Kelé aimasoibó, einangan leú et Jesus 
sambat sipasiuluinia sipulurua 

18 Kelé arapuuddet mukom, kuanangan 
ka matadda, Jesus, "Arep'aké kam: ai te 
sia sara ka talagamui sipakom'aké aku 
kineneiget, masipajojo aku. 

19 Kelé araarep nia sikuat Jesus néné 
sipasiuluinia, pureu-reurangan baga 
simakopé. Taddaakérangan pasasara 
masinou-nou Jesus, masikua, "Kipa, 
taleú aku nukukua, Tuhan? 

20 Tageti kuanangan ka matadda 
Jesus, "Nia té nenda, sara ka talagamui 
sipulurua, sisangapiring kai mukom 
ruamai 

21 Kirénangan tedda, mamatei nia 
Togat Manusia, kelé sitususurat ka Buko 
Sipunenan. Tápoi mateinangan leú te ka 
sia sipajo Togat Manusia. Maerú peilé 
tá mutútú matania ka polak sirimanua 
néné! 

22 Ai sia mukokom, alánangan roti 
Jesus, kuanangan surá ka Taikamanua. 
Lepá paabbónangan nia, kaunangan nia 
ka sipasiuluinia. Aikakau ka sipasiuluinia, 


MARKUS 14.23 -—27 99 


aikukua, "Na, ala kam, kom kam, 
tubukku te néné. 

23 Lepá alánangan pulokat sibara 
ka baga anggur, kuanangan surá 
ka Taikamanua, kaunangan nia ka 
tubudda sipasiuluinia. Iageti Iórangan 
nia sangamberidda 

24 Lepá, kuanangan Jesus ka matadda, 
"Iaté néné logauku, masisah'aké 
pakerekat bagat Taikamanua, 
sipiliakenen punutubut sirimanua 
simigi 

25 Kau imatonem bagamui ka sikuakku 
néné: Táan te kuloló mitsá suat anggur 
néné, teret iaili tetrenia kuló nia mitsá, 
suat anggur sibau, sambatta ka Laggai 
Ukkuiku Sibau. 

26 Lepá uraiakérangan urai pusurakat. 
Kelé aitulettu sangamberinia, eirangan 
leú et, ka Leleu Zaitun 

27 lageti kuanangan Jesus ka 
matadda sipasiuluinia, "Nukakaddiuaké 
te kam aku sangamberimui, kelé 
sitususurat ka Buko Sipunenan, 
sipasikukua kisé: 'Imamateiaké te sia 
Taikamanua sipasijajago biri-birinia, 
bailiu pasabunangan tubunia ka sia 
mungkuat biri-biri. 

28Tapoi ké atusurungan geti aku, 
boikiakékungan tubukku ka kam, mei ka 
Galilea. 

29 lageti kuanangan ka sia si Petrus, 
ka matat Jesus, "Kenanen rakaddiuaké 
ekeu ka sia sabagei, tápoi aku kaku geti, 
bulat tá kukakaddiuaké ekeu, burú. 

30 Tápoi kuanangan ka matat Petrus, 
Jesus, "Repdem Petrus, soibó nia néné 
leú, tápei mururua ngamitsá iputokki 
goú-goú, anupakelengan againu aku telu 
ngamitsá. 

31 Kuana lé nia mitsá ka sia si 
Petrus, iron'aké sikuania, "Kenanen baí 
tumateiaké aku kaku, imakeré tamatei, 
bulat tá lé pá kukukua taiagaiku ekeu, 
burú!" Ka sia sipasiuluinia sabagei leú, 
keré lé nga-nganda masikua kelé sikuat 
Petrus 

32 Lepá segé sia ka sara mone 
sipuoni Getsemane. Iageti kuanangan 
ka matadda sipasiuluinia, Jesus, 
"Kuddungan kam sené boikí, kuei sedda 
maniddou. 

33 Nánánangan si Petrus, si Jakobus 
sambat si Johannes alei nia. Iageti 
masounangan bagania Jesus, samba 
pureu-reunangan baga 


MARKUS 14.34 - 38 101 


34 Lepá kuanangan ka matadda 
sipasiuluinia, Jesus, "Bulat makopé 
reu-reu bagakku, kelé ilalangóan lé 
aku. Oto senéan té kam boikí, tápoi, bá 
pulalau-lau kam! 

35 Iageti areuakénangan tubunia 
goisó sedda, Jesus purapponangan 
ka polak, paniddounangan leú et. Ka 
paniddogatnia, itiddou ka Ukkui, bulé ké 
momoi baí nia, buí iorik paoreat néné 

36 Pelé nga-ngania, "Ale Ukkui, 
sangamberinia tá anai tá momoi nugalai. 
Oto ké momoi lé baí nia, sabauakéan lé 
ka tubukku pangoringan néné. Tápoi buí 
ka teú bagakku, Ukkui, ka teú bagam lé. 

37 Lepá sok-soknangan nia Jesus, 
ailinangan sia sipasiuluinia, ai sia 
memerep. Iageti kuanangan ka matat 
Petrus, Jesus, "Kipa, ai lé ekeu memerep, 
Simon? Tá momoi nuom'aké nia mumata 
beri sangajam? 

38 Lepá kuanangan ka matadda 
sangamberidda sipasiuluinia, Jesus, 
pelé nga-ngania, "Pumata kam, samba 
paniddou kam, bulé tá ikerek kam 
pasisiboat. Aipoi ka sia ketsatmui, 
aioobá mugalai simaerú; tápoi tá momoi 
nugalaiaké kam nia, kalulut galai tubut 

puakkulakat sirimanua pol ka sia, 
masaggoet lé. 

39 Tageti oleakénangan nia mitsá Jesus, 
mei maniddou, sikaruania, kisedda leu 
et aikua 

40 Lepá sok-soknangan nia mitsa, Jesus, 
ailinangan leu et sia mitsa sipasiuluinia, 
ai peilé sia memerep, kopet tuddun 
matadda. Bulat taan araagai kuanenda 
ka tubut Jesus 

41 Kelé aisok-sok nia mitsá Jesus, 
ka sikatelunia, iapeité kuanangan ka 
matadda, "Ale, ai peilé kam memerep, 
masiariaké tubumui? Kauan, alepáan! 
Aiailingan te tetrenia itusegéaké Togat 
Manusia ka kabeira sirimanua sijo 

42 Surungan kam, ai sita memei. Itsó 
peité kam nia, sipajo aku, aian nia 
momoi masiailiaké sita! 

43 Talagat paninibo nia Jesus, lotsit- 
aitulotsit ka sia si Judas, iaté sara ka 
talagat sipasiuluinia sipulurua. Maigi sia 
saaleinia, ai kakabeira lanjau sambat 
bobóbó. Sia néné, iaté sikoiniakenenda 
tai imam sabeu, tai guru paamian samba 
leu et tai bajara tai Jahudi 

44 Oto ka sia si Judas, iaté sipajo nia, 
aikauan sara toggaiat ka tubudda, aikua, 

"Kasei kusigguk, nia té nenda nulalaba 
kam. Lepá abbitmuian nia. Tapoi bulat 
jago kam sipulelelek, buí ibela matania. 

25 Segéra lé sedda, riuriginangan Jesus 
si Judas, pelé nga-ngania, "Guru!" lepá 
ei nia isigguk Jesus 

461ageti labárangan nia saalei Judas, 
kabéakérangan leú et nia 

47 Tápoi sara ka talagadda, oppatnangan 
lanjaunia, tétéakénangan nia ka talingat 
pagugulet imam sabeu, pat belé 
talingania 

48Tageti kuanangan ka matadda Jesus, 
"Taleú sipananaé lé aku nukukua kam; 
pat koi abbitmuian lanjau sambat 
bobóbómui, nuoi kam nulaba kam aku 

49 Senen gogoian lé koi, 
kupungantoman ka matamui, ka 

Uman Taikamanua; tá anulabá kam aku. 
Kirénangan tedda, buitá muaili kelé 
néné, bulé iaili kelé ka sitususurat ka 
Buko Sipunenan. 

S0Iageti tui-tuirangan leú et ka sia 
sipasiului Jesus, palaípaí lepa 

>t Ai leú sedda sara silainge 
sipasilelebuiaké komang ka tubunia, 
amei masitut Jesus. Kelé aragelai ralabá 
nia ka sia 

52 obáakénangan lebuinia, tui-tuinangan 
leú et sibulutut 

“2 Iageti taroakérangan Jesus ka lalep 
imam sabeu. Sedda, amaruruan sia 
tai imam sabeu, tai bajara tai Jahudi, 
sambat tai guru paamian 

S4Ka sia let si Petrus, riu-riu lé itut 
sia, pat aili ka laibokat lalep imam 
sabeu. Uddet nia sedda, muraka ka api, 
sambadda sipujajago 

>> Tageti sangamberidda tai imam sabeu 
sambat tai Mahkama Puaranan, riu-riu 
lé ragaba selet tubut Jesus, bulé ibara 
lulunia ituukum'aké nia simateiakenen. 
Tápoi beri sara tá arasese simatotoilá 
selenia 

“9 Maigi sia arasogai masipabara 
tiboiet, masipakau, tápoi tiboiet 
simuneng'akenenda néné, tá musasara 

>/ Lepá puriórangan piga pá sia sipabara 
tiboiet, rapabara selet tubut Jesus, pelé 
nga-nganda 

38 nsangamitsá akuarep kai aikua 
sinéné, 'Momoi kuragat'aké Uman 
Taikamanua sigalai kabei sirimanua 
néné, tápoi ka bagat telu ngagogoi, 
rióakékungan mitsá sibau, tápoi táan 
sigalai kabeira sirimanua.' 

39 Tápoi tiboiet simuneng'akenenda 
néné leú, tá leú et musasara 

60 Iageti puriónangan si imam sabeu 
ka matat rapat, kuanangan ka matat 
Jesus, "Kipa, ta koi nuaalegi nga-nganda 
sipasijojoaké ekeu? 

61Tápoi ka sia geti Jesus, tenan lé 
nia mumeng-meng. Beri alegina nia 
tiboietda. Iageti oleakénangan nia mitsá 
si imam sabeu masinou-nou Jesus, 
pelé nga-ngania, "Elé, ekeu leú Rimata 
Sipaarau, Togat Taikamanua Sipunenan? 

62 Aleginangan nia Jesus kuanangan 
ka matania, "Oo, aku té néné. Nuiitsó 
te kam sangamberimui ipuuddet Togat 
Manusia kai kattoet Ukkui Taikamanua 
Sipulugege, moi ka tinobut barana ka 
manua! 

63 Iageti pabiritnangan saraubánia si 
imam sabeu néné, kuanangan, "Apa peilé 
tagagaba kam sia sipasimumuneng'aké 
selet tubunia. Aipoí bulat tubumuian 
amasiarep tiboietnia, aipaloloi 
Taikamanua. Oto kipa sipinaatumui ka 
kam? 

64 Iageti pakerénangan bagadda 
masikua, amaselengan Jesus, mateúan 
tuukum'aké nia simateiakenen 

65 Iapeité rataddaaké raluji nia, Jesus. 
Tabbórangan matania, pabóbokiddangan 
nia. Lepá kuaddangan ka matania, "Kua 
pei ka matamai, kasonia ipabobóbóki 
ekeu?" Beri ka sia tai pengawal, aratipak 
leú Jesus 

66 Ai nia muuuddet si Petrus ka laibokat, 
ei sara pagugulet imam sabeu sinanalep, 
masiailiaké si Petrus 

67 Kelé aiitsó si Petrus ai nia muraraka 
ka bet-bet api, ritúakénangan putubuat 
Petrus sipulelelek, lepa kuanangan ka 
matat Petrus, "Ekeu té néné, alei Jesus 
tai Natsaret, elé? 

68 Iageti pakelenangan againa Jesus, si 
Petrus, kuanangan ka matat pagugulet 
imam sabeu néné, "Tá kuagai, aponia 
sikuam néné." Lepána lé aikua kelé néné, 
bela nia ka gerat. Iageti putokkinangan 
leú et goú-goú 

69 Taitupepépet bagania pagugulet 
imam sinanalep néné, ritúakénangan nia 
mitsá si Petrus, kuanangan ka matadda 
sikukuddu sedda, "Bulatnia, nia té néné 
sara aleira! 

/0 Tápoi aipakele lé againa Jesus si 
Petrus. Tá amauju, sia sikukuddu sedda 
leú, taddaakérangan rakua ka matat 

Petrus, "Báan kakaróaké tubum, bulatnia 
ekeu té néné sara ka talagadda. Aipoí 
ekeu kekeu leú, tai Galilea leú ekeu! 
/“lIageti taddaakénangan ipasuppaji 
tubunia si Petrus, kuanangan, "Bulat 
beri te agaiku nia, nenda sirimanua 
kuanenmuil! 
72lageti ka tetret nenda leú et, 
putokkinangan goú-goú sikaruania. 
Iapeité airepdem nia si Petrus, sikuat 
Jesus ka matania, "Tá mururua ngamitsá 
iputokki goú-goú, anupakelengan againu 
aku, telu ngamitsá." Iageti pusounangan 
leú et si Petrus, pat pasikúnangan nia. 
1 5 1 Mamatsep peilé, aparurúan sia 
tai Mahkamah Puaranan, tai imam 

sabeu, samba tai bajára tai Jahudi, 
samba leú tai guru paamian, raolaaké 
patibo. Kabérangan Jesus, abbitrangan 
nia, rasegéaké nia ka kabei Pilatus 
2lageti nou-nounangan Jesus, si 
Pilatus, pelé nga-ngania, "Bulatnia, 
rimatadda tai Jahudi ekeu néné?" 
Aleginangan nia Jesus, kuanangan ka 
matat Pilatus, "Oo, kelé sikuam. 

3Iageti taddaakérangan nia tai imam 
sabeu masipabara selet tubut Jesus 

4Lepá nou-nounangan nia mitsa si 
Pilatus, kuanangan ka matania, "Tá koí 
nuaalegi sikuadda néné? Arep pei te 
iginia panganduatda, raseleaké ekeu! 

5 Tápoi beri sangatakó tá aialegi mitsa 
nga-ngan Pilatus, Jesus, pat bara kisei 
ka bagania si Pilatus, ka tubut Jesus 

6 Kelé simarei-rei igalaiaké si Pilatus, 
senen iaili Punen Paska, buitá ibelaaké 
sara siukum; tápoi siberikabaga lé 
masiteteúaké, kasei siobára tubebelaaké 

7 Ka bagat penjara, ai sara ka talagat 
siukum, kalulut obára masimateiaké 
sirimanua, ké bara pulamagat, iaté 
sipuoni si Barabas 

8Iageti parurúrangan sangamberi 
sirimanua simigi, masitiddou kai Pilatus, 
bulé ibelaaké ka sia sara siukum, kelé 
simatukle tugalaiaké 

9Nou-nounangan sia si Pilatus, pelé 
nga-ngania ikua ka matadda, "Kipa, 
nuobá leú kam, kubelaaké ka kam, 
rimatadda tai Jahudi? 

10 Aipoí, aian iaagai si Pilatus, kalulut 
tutut bagadda ka tubut Jesus lé, 
aranganduaké nia ka tubunia 

11 Tápoi ka sia tai imam sabeu, riu-riu 
lé rapatubbuji bagadda sirimanua simigi, 

bulé ratiddou kai Pilatus, ibelaaké ka sia 
si Barabas 

12Tageti oleakénangan nia mitsá si 
Pilatus masikua ka matadda sirimanua 
simigi, pelé nga-ngania, "Oto ké kisedda 
baí nia, kipangan lé kugagalai ka tubunia 
ka sia kuanenmui, rimatadda tai Jahudi 
néné? 

13 Iageti pugereirangan leú et sirimanua 
simigi, pelé nga-nganda, "Pattáaké lé 
nia, ka loina siliktenga! 

14Tápoi kuanangan mitsa ka matadda 
si Pilatus, "Aponia poi jonia?" Iageti 
pugereirangan simakopé, pelé 
nganganda, "Pattáaké lé nia ka loiná 
siliktengal 

15Oto bulé imaangká bagadda 
sirimanua simigi, belaakénangan 
si Barabas, si Pilatus. Iageti 
koiniakénangan sia rapabóbóki 
Jesus, lepá segéakénangan Jesus, bulé 
rapattáaké nia ka loina siliktenga 

l6Tageti abbitrangan Jesus, tai 
perajurit, ka pengadilan, ka istanat 
Gubernur. Kuaddangan, bulé rarurú 
tubudda sangamberidda tai pasukan 

17 Kaurangan leú saraubá, simasuan 
laiket ka tubut Jesus. Tikairangan 

kiritnia, sibara ka paran-ran loina sibara 
rui; lepá lai-laiakérangan nia ka utet 
Jesus 

18Lepá galairangan paroroat ka tubut 
Jesus, pelé nganganda ka tubunia, 
"Kutabé kai ekeu Tuan, Rimatadda tai 
Jahudi! 

19 Tageti lisoddangan uténia 
tuturá, lujiddangan leú nia, lepá 
purappoddangan ka matania 

20 Oto lepá arapaloloi nia, golokrangan 
saraubá simasuan laiket ka tubunia, 
kaurangan mitsá bulat tubut leppeinia. 
Iageti abbitrangan nia ka gerat, raei 
rapattáaké nia ka loiná siliktenga 

21 Tageti talagat pueenungra, 
sogoirangan sara situsasabau sedda, 
kaurangan nia masibairat loiná 
siliktengan Jesus. (Iaté si Simon tai 
Kirene, ukkuira tai Aleksander sambat 
tai Rufus.) Apasese amoi nia barania ka 
laggaira, masitaget'aké laggai sabeu 

22 Tageti abbitrangan Jesus, ka sara 
kudduat sipuoni, Golgota, katukolobatnia 
"Kudduat Lakkupat" 

23 Kaurangan lónia anggur pagalu 
mur, iaté muno simasingin. Tápoi kelé 
ainanam nia, taiobánangan iló nia 

24 Tageti pattáakérangan nia ka loiná 
siliktenga. Lepa mitsa parubeirangan 
bibiletnia. Tápoi sipauktuk'akenen lé 
aragalai, bulé raagai ikep'akenenda sene 
senenda 

25 Arapattáaké nia ka loiná siliktenga, 
iaté ka bóbó siba simatsep 

26 Ka loiná siliktengania, iaté ka uddut 
utet Jesus ai araottot'aké sara surat, 
masikolouaké paluluatnia, aituukum'aké 
Jesus, iaté: "Rimatadda tai Jahudi" 

27 Sedda, ai leú sia rua sabagei 
arapattáaké ka loiná siliktenga, iaté 
sipasirarau-rau bibiletda sirimanua. 
Arakuddu ka sia, iaté sara kai kattoet 
samba sara kai katsiunia 

28 [Bulé ipuaili kelé ka sitususurat 
ka Buko Sipunenan, sipasikukua kisé: 
"Arapakeréaké lé nia, kelé sara sirimanua 
sikataí paraboat." 

29 Sia situsasabau sedda, kelé araitsó 
Jesus, pagilikrangan utéra, rapaloloi 
Jesus. Belan nga-nganda lé, "Ale, ekeu 
siobá masiragat Uman Taikamanua, 
samba sipasiriribaké nia mitsá ka bagat 
telu ngagogoi 

30 betungan peité tubum, bulé ioi 
nutugorosot ka loiná siliktenga, 
nubelaaké tubum! 

31 Kisedda leú ka sia tai imam sabeu, 
samba tai guru paamian, arapaloloi 
leú Jesus, ka sia. Patiboddangan leú 
pasasambadda masikua, "Bulat kipa pá, 
sabagei momoi irorop'aké, tápoi tubunia 
geti ka sia, ta momoi irorop'aké 

32 Ké rimatadda tai Israel baí nia, 
oniakenen, Rimata Sipaarau, kauan 
peité igorosot'aké tubunia kineneiget 
ka loina siliktenga, kuitsó kai nia, ibara 
tonem bagamai ka tubunia!" Oto beri leú 
ka sia sipattáakenen ka bet-bet Jesus, 
arapaloloi leú et nia 

33 Tageti tuggé sulu, magep-gepnangan 
sangaliot laggai, telu ngajam burúnia 

34 Oto kasoibokat, pugereinangan Jesus, 
kuanangan, "Eloi, Eloi, lama sabaktani?" 
katukolobatnia, "Taikamanuangku, 
Taikamanuangku, angoi nukakaddiuaké 
aku? 

35 Ai sia piga pá sikukuddu sedda, 
kelé araarep katsit Jesus, kuaddangan, 
"Arep'aké peité kam, ai nia musosoga, 
isogai si Elia! 

36 Tápoi sara geti ka talagadda, kelé 
aiarep nia, olaasxénangan mei masiala 
romot, sop'akénangan nia ka suat anggur 
simalagá, iageti ettet'akénangan nia ka 
ngungun tutura loina, totoiakénangan 
nia ka ngungun Jesus. Aikakau, aikukua, 
"Edda tangena nia boiki, baleu moi 
si Elia, masigorosot'aké nia ka loina 
siliktenga. 

37 Lepá pugereinangan Jesus; iageti 
tatá-aitatá engania 

38 Mabiritnangan leú komang kekre ka 
Uman Taikamanua, silá oi rua, barana ka 
pata, pat aili ka repé 

39Tápoi ka sia geti si Kapten tentera 
sipuririó ka matat siliktengan Jesus, 
aiiigbuk, kipa igagalai itatá engan 
Jesus. Iageti pusiblangan si Kapten 
tentera néné, pelé nga-ngania, "Bulat 
aisesengan, Togat Taikamanua lé nia 
sinéné! 

40 Sedda, ai leú sia piga pá tainanalep 
sipasiiigbuk sangamberinia sibabara 
néné, ka sareunan. Ka talagadda 
tainanalep néné, ai si Salome, si Maria 
Magdalena, si Maria inan Jakobus 
sibautubu, sambat si Joses 

41 Tainanalep néné te amasitut Jesus, 
samba amasirop'aké nia, ka tetret ai nia 
mukukuddu ka Galilea. Samba maigi 
leú sia sedda tainanalep bagei, sieei 
masipaaleiaké Jesus ka Jerusalem 

42 Kelé aimasoibó, oinangan leú et si 
Josep sibara ka Arimatea, iaté sara 
siabeu tiboi tubu ka laddou Mahkama 
Puaranan. Nia ka sia néné, mariu-riu 
lé ingenaaké tubunia, iaili tetrenia 
Purimataat Taikamanua. Gogoi nenda, 
iaté gogoi Panarengan (kei iaili gogoi 
Sabbat). Iaté lulunia aigegeaké bagania 
si Josep mei ka tubut Pilatus, masitiddou 
tubut Jesus, simamatei 

43 (15:42) 

44 Kelé aiarep nia si Pilatus kamamatei 
Jesus, bara kisei ka bagania. Iageti 
koiniakénangan sia, rasogai utéra tai 
tentera, iiséaké ka tubunia, baleú 
amaujungan ailangó Jesus 

4> Lepána lé aiarep pangasegekat 
Kapten tentera néné, si Pilatus, 
iapeité obáakénangan jala tubut Jesus 
simamatei néné si Josep 

46 Iageti sakinangan komang simabulau 
simaalit baga Josep. Oto lepá 
aigorosot'aké tubut Jesus simamatei, si 

Josep tabut'akénangan komang néné ka 
tubut Jesus. Lepá rateiakénangan tubut 
Jesus simamatei néné, ka bagat ratei 
leleu bukkú sikailú. Iageti guilúnangan 
sara bukkú sabeu, ikau nia takket ratei 
47 Tápoi ka sia si Maria Magdalena 
sambat si Maria inan Joses, 
airalelelek'aké, kaipa katugalangan 
tubut Jesus. 

1 6 1 Kelé aitukapplu gogoi Sabbat, 

eirangan leú et sainan Jakobus 

sambadda tai Salome masisaki sene 
ngamata pasingi-singin, kaunenda 
masitulaji tubut Jesus simamatei 

2 Oto ka gogoi Menggui, maseggei peilé, 
ameian sia ka ratei 

3 Ai sia mueenung, airapatitiboji, 
rakua, "Kasei pá tasosogai rarop'aké 
sita, masiguilú bukkú takket ratei?" 
Aipoí bulat abeu bukkú arakau. Tápoi 
kelé arasegé sedda, itsórangan bukkú, 
atuguilúan 

4(16:3) 

>Iageti buluk sia ka bagat ratei. Segéra 
lé ka bagat ratei, itsórangan sara 
silainge sipusasaraubá simabulau, ai 
nia muuuddet saigit kai kattoet ratei, 
tugégérangan leú et 

$Oto kuanangan silainge néné ka 
matadda, "Bá malolotó kam! Ai lé 
kuaagai gagabamui Jesus tai Natsaret, 
sipattáakenen ka loiná siliktenga. Tá anai 
nia sené. Aisuruakéan nia Taikamanua! 
Itsó lé kam kudduat katugalangan nia 

7 Kenan lé kam kineneiget, nusegéaké 
kam sibabara néné ka sipasiuluinia, 
sambat kai Petrus. Segéaké ka matadda, 
'Nia lé memei boikí ka kam ka Galilea. 
Seddangan lé geti itsómuian nia, kelé 
sitonéakenennia ka matamui.' 

8Iageti pabalaurangan, raolaaké rabela 
ka bagat ratei, kalulut gégé sambat 
kopet lotóra. Pat kalulut lotóra, beri 
tiboira nia ka sabagei, sibabara néné 

9[Iageti eirangan leú tainanalep ka 
tubut Petrus sambat saaleinia, masitiboi 
sangamberi sisegéakenen silainge ka 
matadda. 

10 [Lepá nenda, einangan leú Jesus 
masisegéaké Katuareman Simaerú, 
Sipunenan samba sitaitatatá, barana ka 
kabelaiat sulu, pat aili ka kabelekat sulu. 
Kaeei nia néné, táan tubunia amei, tápoi 
sipasiuluiniangan lé aikau punu tubunia. 

11 [Tápoi kenanen araarep'an 
katususurut Jesus, samba iitsóna nia 

si Maria, tá leú matotonem bagadda 
katususurunia. 

12 [Lepá patoilánangan mitsá tubunia 
Jesus, ka tubudda rua sipasiuluinia. 
Tápoi aisiliy lé tubunia, ka matadda pat 
taiagairangan nia. Aibara néné, iaté 
ka tetret ai sia ruadda sipasiuluinia 
mueenung raailiaké sara laggai. 

13 [Lepá toili sia masisegéaké sibabara 
siitsóra néné, ka matadda sabagei. Tápoi 
tá amatonem bagadda ka sikuadda 
néné. 

14 [Kalepakatnia patoilánangan mitsa 
tubunia Jesus, ka tubudda sipasiuluinia, 
ka tetret ai sia mukokom. Paanujinangan 
sia Jesus, kalulut gulai tonem bagadda, 
samba kalulut kelat paatuatda; aipoí, pat 
taikatonemindangan simuneng'akenenda 
sirimanua, sipasiiitsó katususuru nia ka 
simamatei. 

15[Iageti kuanangan ka matadda 
sipasiuluinia, Jesus, "Kenan kam 
ka sangaliot polak, nusegéaké kam 
Katuareman Simaeru sibara ka 
Taikamanua, ka tubudda sangamberi 
sirimanua ka polak néné. 

16 [Kasei simatonem baga samba 
situraraú, nia té masisisiló puaragat 

sibara ka Taikamanua. Tápoi 
sitaimatonem baga geti, sia té 
isisiló ukuman Taikamanua. 

17 [Néné lé toggaiatnia ka tubudda 
simatonem baga ka tubukku, iaté, 
momoi rausiaké ketsat sikataí, ka 
oningku; samba momoi ratiboaké 
panganga-nganga taiaagaietda. 

18 [Ké ralabá ulou, elé raló tuba, tá 
mamatei sia. Iageti ké rarapeaké kabeira 
ka tubudda simabesí, malenangan leú et 
besira." 

19 [Lepana lé aipanibo Tuhan Jesus ka 
matadda sipasiuluinia, tuakkatnangan 
ka manua. Kuddu nia sedda, murimata 
ka bet-bet Ukkui Taikamanua. 

20 [Iageti eirangan leú sipasiuluinia, 
masisegéaké Katuareman Simaerú sibara 
ka Taikamanua, ka senen laggai. Oto si 
Tuhan leú ka sia, ai leú nia mugagalai 
masipaalei sia. Samba si Tuhan leú 
masibabaraaké kerek, masipatoilá ka 
sirimanua, simuneng'akenenda sipasiului 
néné, bulat sibulatnia.] 


Lukas 


1 Ale Teopilus simatopit, amaigingan 
sia sibesiaké masisurat'aké nia 

sipulelelek pagalaiat sipuuaaili ka 
talagatta 

2 Arasurat'aké ka sia iaté siripot siarepta 
siniboira ka matatta, sia sipasiitsó siburú, 
sipuaaili siboiki, lepá pakakraddangan 
katuaremannia 

3Oto kelé akulelek'aké nia 
sangamberinia bulat sipulelelek, barania 
ka pananddaatnia, paatukkungan nia 
ai erúnia kugalai sara pangasegekat ka 
kam sipulelelek 

4 Paluluatnia geti akugalai nia kelé néné, 
bulé imakolou ka kam, sangamberinia 
singantruakenenda nenda ka tubumui, 
bulat sibulatnia 

> Ka tetret ai nia muririmata si Herodes 
ka Judea, ai sara imam sipuoni si 
Sakarias. Nia néné, iaté sara ka 
rubeiatda tai imam Abia. Sinanalepnia 
sipuoni si Elisabet. Beri nia leú et ka sia 
rubaiatda tai imam leú et 

6 Bulat iobá bagat Taikamanua, masiitsó 
topitda sangalalepra. Maukú sia ka 
arat, samba masappru purereddetda ka 
sangamberi surukat Taikamanua 

7 Amabajáan sia ruadda, tápoi tápei 
anai tuppai tubudda, sipututukkú tubu lé 
poli nia ka sia si Elisabet néné 

8 Oto ka sara tetre, iaté ka tetret aiaili 
rubeiatda ka sia tai Abia, galainangan 
galajet imam, si Sakarias ka matat 
Taikamanua 

9Kelé aragalai pauktungan, kelé 
simarei-rei ragalaiaké tai imam, saú- 
saúrangan si Sakarias tugurú ka Uman 
Taikamanua masilabó kamenyan 

10 Oto aitueenung'ake galajet masilabó 
kamenyan, ai sia mani-niddou ka sia 
sirimanua simigi ka gerat 

11 Iageti ka tetret nenda, patoilánangan 
tubunia malaikat Tuhan ka tubut 
Sakarias. Aipurió malaika, iaté kai 
kattoet mejat pasilabokat kamenyan 

12 Kelé aiitsó nia si Sakarias, malaika 
néné, paingonangan nia. Oto bara 
lotónia 

13 Tápoi kuana lé ka matania malaika, 
"Bá malolotó Sakarias! Paniddogatnu 
aiarepingan Taikamanua. Oto itutútúaké 

te matat sara toga simanteu, sinanalepnu 
si Elisabet. Oto buita nukau oninia si 
Johannes 

14 Muaangká te ekeu baga simakopé, 
samba maigi leú te sia sabagei 
sipuaangká baga ké amutútúan baí 
matania ka sia toga 

15 Abeu te tiboi tubunia ka matat Tuhan. 
Tá iloló anggur samba ló simapuinengen. 
Masun lé ka tubunia Ketsat Sipunenan, 
barania ka gí-gí peilé 

16 Maigi te sia bangsa Israel ipalululu, 
bulé ratoili mitsá ka tubut Taikamanua, 
iaté Tuhanda 

17 Ibabailiu te nia pakoiniet Tuhan 
simaron samba simagege, kelé si Elia. 
Ipaaaban te sia saukkui ka tubudda 
tatogadda, samba sia simakelá paatuat 
leú ipamá-maki bagadda, bulé rasese 
pupaatuanan simaerú, kelé sara 
enungan, masipatarek sara paamian 
simatarek tubu kai Tuhan. 

18 Iageti kuanangan nia ka matat 
malaika si Sakarias, "Apa katuaggaiatnia, 
bulé kuagai puaailinia néné? Aipoí 
amabajaán aku. Beri sinanalepku leú et 
ka sia, amabajáan nia. 

19 Oto kuanangan ka matat Sakarias, 
malaika, "Si Gabariel te aku néné. 
Pagugulet Taikamanua. Nia lé 
amasikoiniaké aku masipangasegé 
katuareman simaerú néné ka matam 

20 Sangamberinia sikuakku néné ka 
matam, muaaili, ké aiailingan tetrenia. 
Kalulut tá poí matonem bagam ka 
tubukku, oto táan te momoi nupaninibo. 
Sarat puooú-oúan lé te ekeu néné teret 
puailinia sikuakku néné ka matam. 

21 Oto ka sia sirimanua simigi riu-riu 
lé rangena ibela si Sakarias. Bulat kisei 
lé ka bagadda burúnia ibela ka Uman 
Taikamanua 

22 Tápoi kelé aibela si Sakarias, táan 
momoi ipanibo ka tubudda. Kabeinangan 
lé ikakau kelé pakirekat, amariu-riuan 
aimaoú-oú. Oto agairangan ai siitsot 
matania ka Uman Taikamanua 

23 Kelé aitulettu galajetnia si Sakarias 
ka Uman Taikamanua, toili nia ka lalep 

24 Oto tá amauju pusuruketnangan 
sinanalepnia si Elisabet. Iageti kuddu 
nia ka bagat lalep si Elisabet, ipakele 
tubunia lima ngalaggó burúnia 


LUKAS 1.25-31 5 


25 Lepá kuanangan nia si Elisabet, 
"Oto kalepakatnia rop'akénangan aku si 
Tuhan, masitatáaké paloloiat ka tubukku. 

26 Enem ngalaggóan burúnia 
aipusuruket si Elisabet, koiniakénangan 
malaika Gabariel Taikamanua ka 
Natsaret, iaté sara laggai sabeu ka 
Galilea 

27 masiailiaké sara siokkó sipuoni 
si Maria. Siokkó néné, aian nia 
mututunangan ka tubut Josep, 
punuteteu Dapid 

28 Tageti taget'akénangan nia malaika, 
si Maria, kuanangan ka matania, "Salam, 
ekeu sipanukanin Tuhan! Bulé ipaalei 
ekeu si Tuhan! 

29 Kelé aiarep nia si Maria, nga-ngan 
paroroiat malaika, tugégénangan leú 
et. Oto patup-tupnangan ka bagat 
paatuatnia, masikua, apa páonia 
katukolobat nga-nga paroroiat néné 

30 Tápoi kuanangan ka matat Maria, 
malaika, "Bá malolotó Maria, aipoí 
aiakéan ka tubum Taikamanua 
panguruat katet baga 

31 Babara te suruketnu. Iageti tú- 
túakénungan matat sara toga simanteu. 
Oto buí tá nukau oninia Jesus 

32 Maaabeu te tiboi tubunia, samba 
tuooniaké te nia Togat Taikamanua 
Sipulubeunan. Ibabailiuaké te nia 
Taikamanua, rimata, kelé taikebbukatnia 
Rimata Dapid 

33 Tageti purimatanangan ka tubudda 
sapunuteteu Jakob, teret buru-buru. Ta 
tatakkí lé purimataatnia, buru. 

34 Oto kuanangan nia si Maria ka 
matat malaika, "Tápoi aku néné, siokkó 
peilé aku, kipa iooi ibara kelé néné ka 
tubukku? 

35 Iageti kuanangan ka matat Maria, 
malaika, "Ai leú isop-sop ka tubum 
Ketsat Sipunenan. Kuneminangan 
ekeu geget Taikamanua. Iaté lulunia 
ituooniaké toga tú-túakenennu néné, 
Sipunenan, Togat Taikamanua 

36 Ītsó peité ka sia eiram si Elisabet, 
aian enem ngalaggó burúnia, aibara 
suruketnia, kenanen amabajáan nia, pat 
oniakérangan nia sirimanua sipututukkú 
tubu 

37 Aipoí ka sia Taikamanua, 
sangamberinia lé momoi ibabaraaké. 

38 Oto kuanangan si Maria ka matat 
malaika, "Aku kaku néné, pagugulet 
Taikamanua lé; kauan lé ipuaili 


LUKAS 1.39-45 7 


sangamberinia sikuam néné ka 
tubukku." Iageti tuinangan leú et ka sia 
Malaika, ikaddiuaké si Maria 

39 Tá amauju, ei nia si Maria ka sara 
laggai ka Judea, iaté ka laggai simaleleu 
40 Einangan leú et itaget'aké lalep 
Sakarias. Oto kelé aitugurú ka bagat 
lalep, kaunangan paroroiat si Maria ka 
tubut Elisabet 

41 Bulat arepna lé nia si Elisabet 
paroroiat Maria, pageluknangan tubunia 
sikolik ka suruket Elisabet. Iageti 
kuneminangan nia Ketsat Sipunenan, si 
Elisabet 

42 Oto kuanangan ka matat Maria 

si Elisabet, "Bulat ekeu lé oniakenen 
simakopé uktuk ka talagadda sangamberi 
tainanalep! Samba tupanunukani leú te 
nia ka sia toga tú-túakenennu 

43 Kasei poi aku néné, pat koí oi inan 
Tuhanku masibalou aku 

44 Aipoí arepku lé paroroiatnu ka 
tubukku, pageluknangan tubunia ka sia 
toga ka suruketku, kopet angkat bagania 

45 Oto mauktuk te ekeu kalulut 
anukatonemi puaailinia sangamberi 
sikuat Tuhan ka tubum! 

46Tageti kuanangan ka sia si Maria, 
"Paatuatku masiumun'aké si Tuhan 

47 ketsatku mugora baga kalulut 
Taikamanua Sipaarau aku 

48 Airepdem poli aku, paguguletnia 
sigoisó tiboi tubu! Pat barania kineneiget 
arakuangan aku sangamberi bangsa 
simaerú uktuk 

49 Taikamanua Sipulugege lé 
amasigalaiaké galajet sabeu néné 
ka tubukku! Sipunenan lé oninia 

>0 Pat paninínangan tubunia ipukateki 
sia baga si Tuhan sangamberi sikalotóaké 
nia 

51Ka geget kabeinia simaron ipasabu 
sia simabuak paatuat samba ipakataí 
isiat paatuatda 

>2 Tai rimata ipaari ka uddenan 
purimataatda tápoi sigoisó tiboi tubu 
ibuak'aké 

>3 Isegéaké lé ektekra simalaje, sibara 
ka sangamberi anggai bagania, tápoi 
ikekle lé sia simakayo, pat tui sia sitá 
abbinen 

54 Irop'aké paguguletnia bangsa Israel, 
siripot pakerekat baga sigalainia ka 
taikebbukatta 

>> Tá ikakalipogi pakerekat baga 
sigalainia si Tuhan, maaggai bagania 
ka tubut Abraham samba ka tubudda 
sapunuteteunia, teret buru-buru. 

S6 Oto malegre telu ngalaggó burunia, 
aikuddu si Maria ka lalepra tai Elisabet, 
ia peí toili nia mitsá ka lalepra 

7 Iageti kelé aiaili laggónia si Elisabet, 
tú-túakénangan matat sara toga 
simanteu 

>8 Oto bulat maangká bagadda ka sia 
pabébéakenennia lalep samba leú et 
saeppu, araarep erut bagat Tuhan ka 
tubut Elisabet 

> Balu ngagogoian burúnia aiputútú 
matania sikolik, oi sia rasunat nia. 
Gelairangan rakau oninia si Sakarias, 
siripot onin ukkuinia 

60 Tápoi aikua lé inania, "Tá! Si 
Johannes lé tukakau oninia. 

61 Iageti kuaddangan nia ka sia ka 
matat Elisabet, "Tápoi tá anai beri sia 
sara saeppum, sipuooni kelé néné. 

62 Oto pakirérangan kabeira ka tubut 
Sakarias, masinou-nou ka tubunia, kasei 
ka sia ikakau onin togania 

63 Iageti tiddounangan leí, si Sakarias 
surat'akénangan, "Si Johannes lé 
oninia." Oto bulat kisei lé ka bagadda 

64 Samba niangan leú et nia, oi aipanibo 
mitsá si Sakarias samba aipasiumun 
Taikamanua 

65 Oto malotórangan leú et sangamberi 
pabébéakenennia lalep. Iageti mara- 
ratnangan leú et katuareman sibabara 
néné, pat salú laggaira tai Judea, ka 
simaleleu 

66 Bailiu sangamberidda sipasiaarep 
sibabara néné, masikua ka paatuatna, 
"Aponia pá ibabailiu nia toga néné?" Ai 
lé poí ipaaalei nia si Tuhan 

67 Iageti masutnangan ka tubut 
Sakarias, ukkui toga néné Ketsat 
Sipunenan. Taddaakénangan 
masisegéaké patonekat Taikamanua, 
pelé nga-ngania 

68 "Taumun'aké kam si Tuhan, 
Taikamanuanda bangsa Israel! Amoian 
pol nia masirop'aké sikaumania samba 
masibelaaké sia ka paoreat 

69 Aiakéan ka sita sipaarau simakopé 
gege punuteteu Dapid, paguguletnia 

70 Aiakéan palelengannia si Tuhan, ka 
sisegéakenenda tai nabi sipiliynia siburú 

71 Masibelaaké sita ka kabeira saggakta 
samba ka kabeira simalaga baga ka 
tubutta 

72 Bulé ipatoilá anggai bagania ka 
tubudda taikebbukatta, taipajajaknangan 
iaké sitonéakenennia sipunenan 

73 Amusuppangan nia ka tubut ukkuita 
si Abraham, samba aigalaian pakerekat 
baga masibelaaké sita ka kabeira 
saggakta, bulé tá ka bagat pulolotó 
tapaniddogi kam ni 

KNA 2) 

73 bulé sarat ka tubunia lé, 
tapagugugulet'aké kam tubutta 
samba masigalai siobat bagania ka 
sanganantat purimanuaiatta 

/6Ekeu leú et Togakku, tuooniaké te 
ekeu nabit Taikamanua Sipulubeunan. 
Aikoiniaké ekeu muboikí ka tubut Tuhan 
masipapa enungannia 

77 masisegéaké ka tubudda 
sapaamiannia paarauna sia, ké 
aiappeán jodda Taikamanua 

78 Simaanggai baga samba simakaté 
baga lé nia Tuhanta; pat oi nia 
masipaarau sita. Kelé sulu ibela simatsep 

79 kisedda leú te ikau patónia ka 
sangamberi sirimanua sikukuddu 

ka tei ailiggou pugepgeman sambat 
pulolotó. Ipalulu sita ka enungan sieei ka 
paabanan. 

80 Oto ka sia togat Sakarias néné, 
muurau tubunia, muurau leú et ron 
ketsatnia. Ka simatangeu lé ikukuddu, 
teret ailina tetrenia ipatoilá tubunia ka 
tubudda bangsa Israel. 

2 1 Ka tetret nenda, kaunangan 
parenta si Kaisar Agustus, bulé 
sangamberidda tatogat Purimataat Roma 
mei masisurat'aké oni, bulé ituadde 

nuntutda 

2 Pasiaddeat nuntut sirimanua siboiki 
néné, aitugalaiaké iaté ka tetret ai nia 
mugugubernur si Kirenius ka Siria 

3 Iageti ka tetret nenda eirangan leú et 
sangamberi rasurat'aké oninda ka senen 
laggaira 

20to ka sia si Josep, amei leú et nia ka 
sia barania ka Natsaret iaté ka propinsi 
Galilea, iailiaké laggai Betlehem ka 
propinsi Judea, iaté ka laggai putútukat 
matat Rimata Dapid; punuteteu Dapid 
leú poí nia ka sia si Josep néné 

>Iageti surat'akénangan oninia si Josep 
sambat tunangannia si Maria sibara 
suruket 

6Oto ai sia ka Betlehem, aili-aiaili 
laggonia si Maria 

7 Tú-túakénangan matat sara toga 
simanteu, iaté togania sikebbukat. 
Iageti tabutnangan nia komang, 
perep'akénangan nia ka pukoman 
tarimeu, sibara singitinan gandum, tá 
pol mememet sia ka lalep pugogoiat 

8 Oto soibónia nenda leú, ai sia ka 
sia sedda ka sú-sú simaturu-turu, 
sipasijajago tarimeu, rajago biri-biridda 
3 Iageti sinulut patoilánangan tubunia 
malaikat Tuhan ka tubudda; oto 
toronangan sia pulatsanan Tuhan, 
malotórangan leú et simakopé 

10 Tápoi kuanangan ka matadda 
malaika, "Bá malolotó kam! Aipoí 
kaooiku néné ka kam, masisegéaké 
katuareman simaeru lé, iaté siangkáaké 
bagadda simakopé, sangamberi 
taikapolak 

11 Amutútúan poí kineneiget, matat 
Sipaarau kam, iaté Kristus si Tuhan, ka 
laggai Dapid 

12 Néné te patuaggaiatnia ka kam: 
Nusesese te kam sara sikolik sinabut 
komang, sipeperep ka pukoman tarimeu. 

13 Iageti tulut mitsá lotsit-aratulotsit 
samalaika sabagei simigi, masipaaleiaké 
samalaika néné, masiumun Taikamanua. 
Pelé nga-nganda 

14 "Tuumun'aké lé Taikamanua ka 
manua ka pata! samba ka polak, 
paabanan ka tubudda sirimanua kilibet 
bagania! 

15 Oto kurukra samalaika ratoili ka 
manua, patiboddangan pasasambadda 
sipasijajago tarimeu, pelé nga-nganda, 
"Sita kam ka Betlehem, taitsó kam 
sibabara, sipoiliat Tuhan ka matatta. 

16 Iageti olaakérangan nia raei, 
ailiddangan si Maria sambat si Josep, 
samba leú et sikolik, sipeperep ka 
pukoman tarimeu 

17 Kelé araitsó nia sikolik néné, pungu- 
nguan'akérangan sangamberinia sikuat 
malaika ka tubudda, pagalaiat tubut 
sikolik néné 

18 Oto kisei lé ka bagadda 
sangamberidda sipasiaarep tiboiet 
sisegéakenenda sipasijajago tarimeu 
néné 

19 Tápoi ka sia geti si Maria, aisiddoni 
samba aipatup-tup lé ka bagania 
sangamberinia néné 

20 Lepá sok-sokrangan nia mitsa 
sipasijajago tarimeu ka sú-sú simaturu- 
turu, ai sia masiuumun Taikamanua, 
kalulut sangamberinia siarepra samba 
siitsóra, bulat tá aijulut kelé ka sikuat 
malaika ka matadda 

21 Kelé aiaili balu ngagogoi burúnia 
sikolik néné, sunatrangan nia. Kaurangan 
oninia Jesus, siripot sipinatonet malaika 
ka matadda, einangan tá isusuruket'aké 
nia inania 

22 Kelé aiaili tetrenia ka tai Josep 
sambat ka tai Maria raenung'aké siripot 
arat, pasimagirat siripot ka surukat 
Mose, abbitrangan sikolik ka Jerusalem 
rasegéaké nia ka tubut Tuhan 

23 Aipoí ka surukat Taikamanua, ai 
atusurat'aké kisé, "Sangamberi tatoga 
simanteu sikebbukat, buítá tusegéaké 
sia kai Tuhan. 

24 Ai leú rapaatu masibuluaké 
buluakenen, iaté rua ngamuneng umá 
limendeu, elé rua ngamuneng marpati 
simanosa, kelé siripot ka sikuat Surukat 
Taikamanua 

25 Ka tetret nenda, ai ka Jerusalem 
sipuoni si Simeon. Simatopit samba 
simasurú ka arat lé nia. Ai lé 

ingengenaaké tubunia iaili tetrenia 
ipaarau sia bangsa Israel, Taikamanua. 
Ai lé ipaaalei nia Ketsat Sipunenan 

26 Oto aikuangan ka matania Ketsat 
Sipunenan tailalangóna nia, teret itsóna 
boiki, matat Sipaarau, sitonéakenen 
Taikamanua 

27 lageti tubbuinangan bagat Simeon 
Ketsat Sipunenan, bulé itugurú ka Uman 
Taikamanua. Ka tetret nenda aiipó 
pasiabbinanda Jesus tai Josep samba tai 
Maria, ka tetret ai peilé nia magogoisó, 
bulé ragalaiaké ka tubunia punen kelé ka 
sikuat surukat 

28 Iageti alánangan sikolik si 
Simeon, kup-kupnangan nia, iageti 
taddaakénangan masiumun Taikamanua, 
pelé nga-ngania 

29 "Bulatnia Tuhan, kineneiget 
amuailingan palelengannu ka tubukku. 
Oto obáakéan lé ilangó paguguletnu 
néné, ka aban baga 

30 Aipoí bulat matakkungan amasiitsó 
Sipaarau sibara kekeu 

31 Anupatarek'an sipaarau néné sibailiu 
puuktunganda sangamberi bangsa 

32 kelé paté masitoroji enunganda 
sabangsa bagei, siooi ka tubum; 

iaté pató sibaraaké pulatsananda 
sapaamiannu tai Israel. 

33 Bulat kisei lé ka bagadda saukkui 
sambat sainan kolik, raarep ipusibla 
si Simeon, inunuaké pagalaiat tubut 
togadda 

34 Iageti sukat'akénangan sia. Lepá 
kuanangan ka matat Maria, inan toga, si 
Simeon, "Aipiliyan nia Taikamanua sikolik 
néné, masisubuaké elé masiarauaké 
simigi ka bangsa Israel. Bailiu nia sara 
patuaggaiat sibara ka Taikamanua, 
saggangietda sirimanua simigi 

35 Tápoi seddangan té imatotoilá, bagat 
pupaatuananda. Itetegli te paatuatnu 
pureuregat baga, kelé palittei simalauru. 

36 Sedda leú, ai sara nabi sinanalep 
simakopé baja. Iaté sipuoni si Hanna, 
togat Panuel, sibara ka muntogat Aser. 
Pitu ngarura lé burúnia aipulalep 

37 pulumangnangan leú et. Oto 
kineneiget aian balu ngapulu epat 
ngarurangan nia. Bulat beri pei 
kaddiuakéna Uman Taikamanua. Sinágó 
sambat sinoibó sarat masipuukú galajet 
Taikamanua. Maniddou sambat mupuaso 
lé igagalai 

38 Apaipó gogoi nenda let et, amoi 
nia ka sia ka Uman Taikamanua. 
Oto pasiumunnangan Taikamanua, 
itiboi pagalaiat tubut kolik ka tubudda 
sipasingengenaaké tubudda, ioi 
Taikamanua masiujaaké Jerusalem 

39 Kelé aralettuaké sangamberinia 
siripot Surukat Tuhan, tai Josep sambat 
tai Maria, toili sia ka Natsaret, iaté ka 
propinsi Galilea 

40 Oto ka sia toga aian nia maabeu 
samba tubunia maron. Masiku 
paatuatnia. Bulat makiliu bagat 
Taikamanua ka tubunia 

41 Senen rura lé, raei saepput Jesus 
Mupunen Paska ka Jerusalem 

42 Oto kelé aiaili pulu rua ngarura 
beunannia Jesus, ei sia ka punen, kelé 
simatukle ragalaiaké 

43 Laibina lé arapupunen, toili sia. Tápoi 
ka sia geti Jesus, togadda, ai peilé nia 
mukukuddu ka Jerusalem, taiaagaietda 
saukkui, elé sainania 

44 Ka bagadda te, aitut'an sirimanua 
simigi, Jesus. Kelé aiaili sangagogoi 
burúnia arapuenung, iapeité agairangan 
taibabara nia. Oto ei sia masipaisé ka 
tubudda saeppu samba saaleira 

4> Tápoi tá arasese nia. Kalulut néné, 
toili sia mitsá ka Jerusalem, ragaba nia 
sedda 

46 Telu ngagogoi burúnia arapasigaba, 
iapeité seseddangan nia, ai nia 
mukukuddu ka Uman Taikamanua. Ai 
nia masiaarep'aké tiboietda tai guru 
paamian, samba ka sia leú et aipaiiseki 
sia 

47 Oto bulat kisei lé ka bagadda ka 
tubunia sangamberidda, kalulut sikut 
paatuatnia masialegi 

48Beri ka sia saeppunia leú et, 
makisei ka bagadda, raitsó nia. Iageti 
kuanangan inania ka tubunia, "Ale 
sirou, nugagalaiaké kodda kelé néné, ka 
tubumai? Bulat reu-reu lé te bagamai 
ukkuinu, sambat aku sipuoni inam, 
kugaba kai ekeu! 

49 Tápoi kuana lé nia ka sia Jesus, ka 
matadda saeppunia, "Nugagaba kodda 
kam aku ukkui, ina? Tápei poi nuagai 
kam, aku kaku néné, buítá mei aku 
mukuddu ka uman Ukkuiku? 

>0 Tápoi tá isasak-sak ka bagadda, 
sikuat Jesus ka matadda 

>l Jageti toili nia Jesus, itut sia ka 
Natsaret, samba riu-riu lé ireddet 

nga-nganda. Tápoi ka sia inania geti, 
isiddoni lé sangamberinia néné, ka bagat 
paatuatnia 

>2 Iageti ka sia Jesus, memei muurau 
tubunia, memei leú et itutuppai sikut 
paatuatnia. Makiliu bagat Taikamanua ka 
tubunia, samba raobá nia sirimanua. 

3 1 Ka rura sikapululimania ipurimata 

si Kaisar Tiberius, gubernur ka 

propinsi Judea, iaté si Pontius Pilatus. 
Kai Herodes ipuririmata iaté ka propinsi 
Galilea. Sarainania si Pilipus ipuririmata 
ka wilayah Iturea sambat ka Trakonitis, 
tápoi kai Lisanias geti ipuririmata iaté ka 
Abilene 

2 Imam sabeu ka tetret nenda iaté si 
Hannas sambat si Kayapas. Oto ka tetret 
nenda te, aikua kuanennia Taikamanua 
ka tubut Johannes, togat Sakarias, ka 
simatangeu 

3 Iageti gejenginangan nia si Johannes, 
sangaliot laggai ka bet-bet Oinan Jordan, 
masisegéaké katuareman simaerú 
sibara ka Taikamanua. Pelé nga-ngan 
Johannes, "Bauaké kam paatuatmui, 
samba buítá turaú kam, bulé iappéaké 
jomui Taikamanua. 

4Kelé sitususurat ka bukot Nabi 
Jesayas, sipasikukua: "Maarep nga-nga 
sipusosoga ka simatangeu, 'Patarek 
kam enungan Tuhan, pagaktuk kam 
pusilaiatnia 

> Papele-peleu, buítá tutabbui, palele- 
leleu sambat patina-tinambu, buítá 
tupagaktuk. Enungan pakoilu-koilut, 
buita tuparoipo, samba enungan 
pabukklu-bukklu, buítá tupaosai 

6 Raiitsó te taikapolak paaarauna sia 
sirimanua, Taikamanua!' 

7 Oto maigi sia amei ka tubut Johannes, 
bulé iraú sia ka sia. Iageti kuanangan 
ka matadda si Johannes, "Bulat 
sirimanua sikataí paraboat lé kam néné! 
Kasei amasikua ka matamui, kaooinia 
nukatsliaké kam tubumui, ka ukuman 
Taikamanua, ka gogoi sibabara 

8 Patoilá kam ka puparaboananmui, 
katubabaunia paatuatmui! Buí nuatsiaké 
kam putataikebbukatmui nia si Abraham. 
Bulé nuagai kam nia: Beri ka bukkú 
néné, momoi ibaraaké sapunuteteu 
Abraham, Taikamanua 

9Atupatarek'an te baliok masitadde 
loiná bulat pat alá ungatnia. Oto 
sangamberi loiná sitaibuaaké bua 

simaerú, tutatadde lé, itugiggik'aké ka 
api. 

l0Tageti kuaddangan nia ka matat 
Johannes, "Oto aponia galaiakenenmai? 

11 Kuana lé nia si Johannes ka matadda, 
"Kasei sibara rua leppei, kau ikau sara, 
ka tubudda sitá leppei; samba kasei 
sibara kan, kau iparubei nia 

12 Ka sia sipuukú pajá leú et, amei 
leú sia ka tubut Johannes, bulé irau 
sia ka sia. Kuaddangan ka matat 
Johannes, "Ka kai leú, guru, apa 
kugagalai kai ka kai?" Iageti kuanangan 
ka matadda si Johannes, "Báan rararat 
kam tiddogetmui, masisabauaké siripot 
igit siloketmui. 

13 Beri leú ka sia tai perajurit, amei leú 
sia ka tubut Johannes. Arakua ka sia, 
"Oto kipa ka kai? Aponia ka kai kugagalai 
kai? 

14 Iageti kuanangan ka matadda ka 
sia si Johannes, "Bá papopot-poni kam 
pukayoatda kasei pá, samba leú et bá 
pararauragi kam bibiletda sirimanua, 
kalulut nupabara kam selet tubudda. 
Metnangan sarat gajimui nukaroni kam 
baga, lepá! 

15 Ka tetret nenda taddaakérangan 
sirimanua simigi masipatup-tup ka 
bagadda, masikua, taleú pá niangan né 
Rimata Sipaarau, ngenaakenenda 

16 Oto iaté lulunia, aikua ka matadda 
sangamberidda si Johannes, "Aku kaku 
geti, oinan lé kuraraúaké ka tubumui. 
Tápoi momoian lé te nia sisaliu beunan 
tiboi tubukku peilé. Bulat beri masirugut 
talit tarangaínia, tá mateú aku. Iageti 
raúnangan kam Ketsat Sipunenan 
sambat api 

17 Ka kabeinia ai sasat-sat, masisósó 
gandum, pat liná. Oto gandum, irurúaké 
ka bagat sapou, tápoi kulitnia geti 
irurúaké, itugiggik'aké ka api sitaipepé! 

18 Oto maigi ngamataat galai 
pungangantomannia si Johannes, 
masipangantru sia, ka tetret aiparararat 
Katuareman Simaerú 

19Tápoi kai Herodes geti, iaté rimata 
ka propinsi Galilea, aipaanuji lé nia 
si Johannes, kalulut putatalimou nia 
kai Herodias, sinanalep sarainania, 
si Pilipus, samba leú kalulut jo bagei 
sigalaiakenennia 

20Tápoi aituppai lé kopet katali 
paraboatnia, si Herodes, kalulut 
aigurúaké si Johannes ka bagat penjara 

21 Lepá airaú sia, ka sia sangamberidda, 
si Johannes, raúnangan leú et Jesus. Oto 
talagat paniniddou nia, tubukánangan 
manua 

22 jageti tugorosotnangan Ketsat 
Sipunenan kelé mutubu marpati, leú 
ka tubut Jesus. Maarepnangan leú et 
nga-nga sipasikukua, "Togakku te ekeu, 
kilibet bagakku samba obaket bagakku. 

23 Oto ka tetret aitaddaaké mugalai 
galajetnia Jesus, aian malegre telu 
ngapulu ngarura beunannia. Arakua 
sirimanua, nia néné, togat Josep, elé 
togat Eli 

24 togat Mattat, togat Lepi, togat Malki, 
togat Janai, togat Josep 

25 togat Matika, togat Amos, togat 
Nahum, togat Esli, togat Naggai 

26togat Maat, togat Matika, togat 
Simei, togat Josek, togat Joda 

27 togat Johanan, togat Resa, togat 
Serubabel, togat Sealtiel, togat Neri 

28 togat Malki, togat Adi, togat Kosam, 
togat Elmadam, togat Er 

29togat Jesua, togat Elieser, togat 
Jorim, togat Mattat, togat Lepi 

30 togat Simeon, togat Jehuda, togat 
Josep, togat Jonam, togat Eliakim 

31 togat Melea, togat Mina, togat 
Matata, togat Natan, togat Dapid 

32 togat Isai, togat Obed, togat Boas, 
togat Salmon, togat Nahason 

33 togat Aminadab, togat Admin, togat 
Arni, togat Esron, togat Peres, togat 
Jehuda 

34togat Jakob, togat Isak, togat 
Abraham, togat Tera, togat Nahor 

35 togat Serug, togat Rehu, togat Peleg, 
togat Eber, togat Salmon 

36 togat Kenan, togat Arpaksad, togat 
Sem, togat Noak, togat Lamek 

37 togat Metusala, togat Henok, togat 
Jared, togat Mahalael, togat Kenan 

38 togat Enos, togat Set, togat Adam, 
samba togat Taikamanua. 
4 lIageti sop-sopnangan ka tubut 

Jesus, Ketsat Sipunenan, ka 

tetret aikaddiuaké Oinan Jordan. Oto 
abbitnangan nia Ketsat Sipunenan ka 
simatangeu 

2 Sedda sibonangan nia Sanitu ka bagat 
epat ngapulu ngagogoi burúnia. Burúnia 

sedda taipukokom lé nia. Oto lepá 
againangan tubunia laje 

3Iageti kuanangan ka matania Sanitu, 
"Ké Togat Taikamanua baí nia ekeu, tá 
isoppi ioi nukua ka bukkú néné, bulé 
ibailiu nia roti. 

4Tápoi alegina lé nia Jesus ikua ka 
matat Sanitu, "Ai atusurat'aké ka 
Buko Sipunenan kisé, 'Tá sarat kan 
iririmanuaaké sirimanua.' 

5Lepá abbitnangan Jesus, Sanitu 

ka sara kudduat simakopé buak. Oto 
sangapeipekat mata patoilánangan ka 
matania Sanitu, sangamberi purimataat 
polak 

6Iageti kuanangan ka matat Jesus, 
"Kuaaké te sangamberinia gege samba 
pukayoat néné ka tubum. Aipoí aiakéan 
ka kabeiku sangamberinia Taikamanua. 
Oto teúkungan lé kaipa kobá kau 

7 Ké murappo baí ekeu ka matakku 
nupaniddogi aku, akékungan nia 
sangamberinia néné, nuikep'aké nia. 

8 Iageti kuanangan ka matat Sanitu, 
Jesus, "Ka Buko Sipunenan leú et 
ai atusurat'aké kisé, 'Sarat Tuhan 
Taikamanua lé paniddogietnu samba 
reddenennu.' 

9Lepá abbitnangan nia mitsá Sanitu, 
Jesus, ka Jerusalem, rióakénangan nia 
ka tei-tei Uman Taikamanua. Iageti 
kuanangan ka matat Jesus, "Ké Togat 
Taikamanua baí nia ekeu, tá isoppi ioi 
nuteipuaké tubum ka polak 

10 Atusurat'akéan leú poí ka 
Buko Sipunenan, sipasikukua 
kisé, 'Ikokoiniaké te samalaikania 
Taikamanua, rajago ekeu sipulelelek. 

11 Samba leú et mitsá, 'Rabebeilá te 
ekeu samalaika, buí ituso-sok rerem ka 
bukkú.' 

12 Oto kuana lé nia mitsá Jesus ka matat 
Sanitu, "Beri leú et ka Buko Sipunenan, 
ai leú et atusurat'aké kisé, 'Buí nusibo si 
Tuhan Taikamanuam.' 

13 Kelé ailepá aipasiboji Jesus, Sanitu, 
aigaba sene ngamata enungan teret 
siagainia, kaddiuakénangan Jesus, 
ingena mitsa iaili tetrenia sipasesese 

14 Lepá sok-soknangan nia mitsá Jesus 
ka Galilea. Iageti sop-sopnangan ka 
tubut Jesus Ketsat Sipunenan. Samba 
pagalaiat katuareman tubut Jesus leú, 
amararat'an ka sangaliot laggai 

1> Pangantomannangan sia ka uma 
paniddogat. Oto umun'akérangan nia 
sangamberidda 

l6Tageti einangan leú et Jesus ka 
Natsaret, ka laggai puuragatnia. Kelé 
simarei-rei, ipot gogoi Sabbat, ei nia ka 
uma paniddogat. Puriónangan masibatsa 
Buko Sipunenan 

17 Oto kaurangan ka tubunia bukot Nabi 
Jesayas. Kelé aingá-ngáaké purunannia 
buko néné, sesenangan sara ruang 
sipasikukua kisé 

18" Aisop-sop'an ka tubukku Ketsat 
Sipunenan, aipauddet'an poí aku 
masisegéaké Katuareman Simaerú 
ka tubudda simagebá. Aikoiniaké aku 
masipaarep katubebelaakéra situuukum 
samba katuaaledda simapeset mata; 
masibelaaké sia sipinaor 

19 samba masisegéaké iaili tetrenia 
kaoijanan Tuhan masipaarau 
sapaamiannia. 

20 Lepá purutnangan nia mitsá buko 
sibatsania Jesus, kaunangan nia ka 
sipugagalai, ei nia muuddet. Iageti 
kinereddangan nia sangamberidda 
siparururú ka uma paniddogat 

21 Oto taddaakénangan ikua kuanennia 
Jesus ka tubudda, kisé, "Tiboiet 
sitususurat ka Buko néné, amuailingan 
te ka gogoi néné, ka tetret anuarep kam 
nia. 

22 Bulat maeru tiboiet sikuania ka 
matadda. Oto kisei lé ka bagadda ka 
tubunia. Iageti seseakérangan sikuania. 
pelé nga-nganda, "Tá poi togat Josep 
nia, néné? 

230to kuanangan ka matadda 
Jesus, "Bulat tá te isosoppi nukua 
kam ka tubukku, kelé sara nga-nga 
paloibáakenen néné, 'Tubum'an lé aleaké 
Dokter. Galaiakéan kiseiet ka laggai 
puuragatnu néné, kelé sigalaiakenennu 
leú ka Kapernaum.' 

24 Oto kuanangan mitsa ka matadda 
Jesus, "Repdem kam sikuakku néné, 
bulat tá te rahohormati sara nabi ka 
laggai puuragatnia 

25 Tápoi arep kam sikuakku néné: ka 
tetrenia Nabi Elia, ta aibelé urat telu 
ngarura enem ngalaggó burúnia, pat 
bara pulajeat simakopé ka sangaliot 
laggai. Ka tetret nenda maigi sia 
tailumang ka Israel 

26 Tápoi kenanen kisedda, tá aikoiniaké 
si Elia, Taikamanua iei ka tubut sara 
tailumangra tai Israel, tapoi sarat ka 
tubut sara tailumang ka laggai Sarpat ka 
laggai Sidon lé, aiei 

27 Kisedda leú ka tetret Nabi Elisa, maigi 
sia simalubbé simasappó, ka tai Israel, 
tápoi beri sia sara aialeaké ka tai Israel, 
sarat si Naeman tai Siria lé. 

28 Tageti mangoí-ngoínangan bagadda 
ka tubunia, sangamberidda siparururú 
ka uma paniddogat, araarep sikuat Jesus 
ka matadda 

29 Oto puriórangan leú et, kekleddangan 
Jesus ibela ka laggaira, abbitrangan 
nia ka gilak leleu laggaira. Raisiaké 
ratukkluaké nia ka guluggú 

30 Tápoi paelaknangan tubunia Jesus, 
ka talagadda sirimanua simigi, iageti tui 
nia sedda 

31Lepá ei nia Jesus ka laggai 
Kapernaum ka propinsi Galilea. lageti 
pangantomannangan sia ka gogoi 
Sabbat 

32 Oto kisei lé ka bagadda raitsó enung 
pungangantomannia, aipoí berwibawa lé 
ipanibo 

33Ka uma paniddogat, ai sara 
sipinasaileu ketsat sikatai. Sarat 
pugegerei lé nia, ikua 

34 "Ale Jesus tai Natsaret, kipa nugagalai 
ka tubumai? Taleú masisubuaké kaian 
lé, né, nuooi? Kirénangan, ai lé kuaagai 
ekeu, iaté sipunenan, sikoiniakenen 
Taikamanua! 

35 Iageti anunangan nia Jesus, pelé nga- 
ngania, "Meng-meng'aké ekeu. Belaaké 
ekeu ka tubunia!" Oto bebbeb'akénangan 
nia ketsat sikataí simasaileu néné ka 
polak ka matadda sangamberidda, lepá 
belanangan leú et ketsat sikataí, ka 
tubunia; tápoi tá aibesiki nia 

36 Bulat kisei lé ka bagadda raitsó 
nia, pat patiboddangan pasasambadda 
masikua, "Bulat apa lé páonia tiboietnia 
ka sia néné. Kalulut wibawa samba 
kereknia, oi ikua ka matat ketsat sikataí, 
rabela; oto beladdangan leú et! 

37 Iageti makakranangan katuareman 
pagalaiat sigalaiakenen Jesus néné, ka 
sangaliot laggai 

38 Iageti kaddiuakénangan uma 
parurukat, Jesus, ei nia ka lalep Simon. 
Ka tetret nenda, ai nia muroroket 
ka sia Ina siputaliku si Simon. Oto 

segéakérangan puroroketnia ka matat 
Jesus 

39 Oto einangan leú et Jesus itaget'aké 
ina nenda ka peremannia, usiakénangan 
roketnia. Iageti tatá roketnia. 
Tusurunangan leú et siputaliku si Simon 
néné, ipasikeli sia 

40 Ka soibokatnia, abbitrangan 
sasarainanda sipasioorik sene ngamata 
besi. Iageti rapeakénangan kabeinia ka 
tubudda, Jesus, ialeaké sia 

41 Oto pabeladdangan leú et tubudda 
ka sia paketsa-ketsat sikataí néné ka 
tubudda sirimanua simigi. Beladda lé, 
pugereirangan leú et, masikua, "Ekeu té, 
né, Togat Taikamanua!" Tápoi aipaanuji 
lé sia Jesus. Tá ioobáaké rapanibo, ai 

lé pol raagai, nia néné, iaté Rimata 
Sipaarau 

42 Kelé aimapató, tui nia sedda Jesus, ei 
nia ka simatangeu. Iageti gabaddangan 
nia sirimanua simigi. Oto kelé araaili nia, 
besíakérangan, buí ikaddiuaké sia 

43 Tápoi aikua lé ka matadda Jesus, 
"Buítá mei aku masipakakra Katuareman 
Simaerú, sibara ka Taikamanua ka laggai 
bagei; aipoí nenda lé lulunia, aikoiniaké 
aku Taikamanua, ka polak néné. 

44 Oto ei nia Jesus mungantoman ka 
senen uma paniddogat ka sangaliot 
laggai Judea. 

1 Ka sara gogoi ai nia muririó Jesus 
ka bet-bet Paot Genetsaret, oi 
sia sirimanua simigi rapurut Jesus, 
raarepi katuareman simaerú sibara ka 
Taikamanua 

2lageti itsónangan rua abak, Jesus, 
ai nia mutetegbuk ka kapi; aipoí ka 
sia sipasiiiba, atusakaian sia ka kapí, 
ratap-tap jalodda 

3Iageti jananginangan sara abak, iaté 
abak Simon, lepá kuanangan ka matat 
Simon, Jesus, bulé ilaut'aké nia goisó. 
Oto puuddetnangan Jesus ka bagat abak, 
iageti taddaakénangan ipangantoman 
sirimanua simigi 

4Kelé ailepá ipungantoman Jesus, 
kuanangan ka matat Simon, "Lugai kam 
ka simakeru, lepa jaloakémuian jalomui 
pasialat iba. 

>Tápoi kuana lé nia ka sia si Simon 
ka matat Jesus, "Ale Guru, bulat 
sangasoibó, akubesíaké kai nia, tápoi 
mandé sangamuneng tá abara! Tápoi 
kalulut gugulatnu, kauan kupujalo mitsá. 

6Kelé arapujalo, alánangan iba 
simakopé igi, pat birit jalodda 

7Oto maí-maírangan abak sara, bulé 
raoi masirop'aké. Iageti oirangan leú 
et saaleira, kaurangan iba ka ruania 
abak, pak tim ruania, bulat aian lé goisó 
imalelelep 

8 Kelé aiitsó nia néné si Simon, 
purapponangan ka matat Jesus, pelé 
nga-ngania, "Kaddiuaké lé aku Tuhan, 
aipoí sirimanua sijo lé aku néné! 

9Bulat kisei ka bagat Simon sambat 
saaleinia masiitsó igit iba sijalodda 

10Beri leú et ka sia saaleinia si Simon, 
iaté si Jakobus, si Johannes sambat 
tatogat Sebedeus, makisei leú et ka 
bagadda. lageti kuanangan ka matat 
Simon, Jesus, "Bá malolotó Simon! 
Barania kineneiget, tubabailiuakéan lé 
ekeu, sipasijajalo sirimanua. 

11 Oto lepá, giritdangan abakra ka kapi. 
Iageti kaddiuakérangan sangamberinia 
néné, ei sia masitut Jesus 

12 Ka sara gogoi, ai nia mukukuddu 
Jesus ka sara laggai, ei nia ka sia 
sara simalubbé simasappó ka laggai 
nenda, murappo ka matat Jesus, pelé 

nga-ngania, "Ké lé bai nuobá nia Ukkui, 
anualeakéan lubbéku! 

13 Iageti rapenangan nia Jesus, 
kuanangan ka matania, "Nenda geti, 
kuoba, kauan numale!" Oto niangan leú 
et nia, ale-aimale lubbénia 

14Oto panei-neinangan nia Jesus, 
bulé buí itiboi nia ka sabagei, tápoi 
aikua lé ka tubunia, "Kenan lé ka tai 
imam, nutiddou ka tubudda rakua bulat 
kamamale nia besínu. Lepá ei ekeu 
masikau panguruatnu kelé pusurakatnu, 
ka tubut Taikamanua, siripot surukat 
sikuat Mose, masipatoilá ka tubudda 
sirimanua, bulat kamamale nia besínu. 

15Tápoi memei lé mara-rarat 
katuareman sigalai Jesus néné, ka 
senen kudduat. Oto maigi sia sieei 
masiarep'aké ngantomannia, bulé 
ialeaké besíra 

l6Lepa ei nia Jesus ka simatangeu, 
maniddou 

1 Ka sara gogoi, ai nia 
mungangantoman Jesus, ka sia tai 
Parise sambat tai guru paamian, ai leú 
et sia sedda mukukuddu. Sia simigi 
néné, iaté sibabara ka Jerusalem, samba 
sibabara ka palagga-laggai ka Galilea, 

samba ka Judea. Oto ka tubut Jesus, 
ai gege sibara kai Tuhan, masialeaké 
simabesi 

180to ka tetret nenda, ai sia siooi 
masitaroaké simasakit sipeperep ka 
peremannia. Besíakérangan rataroaké 
simasakit néné ka bagat lalep, ioi rakau 
nia ka matat Jesus 

19 Tápoi kalulut okkipra sirimanua 
simigi, taioinangan ragurúaké simasakit 
néné ka baga. Oto bairatdangan 
simasakit néné ka tei-tei lalep. 

Iageti bukárangan tobat lalep, 

gorosot'akérangan nia sambat 

peremannia ka matat Jesus, ka 
talagadda sirimanua simigi 

20 Kelé aiitsó kopet tonem bagadda 
Jesus, kuanangan ka matat simasakit 
néné, Jesus, "Ale saraina, atuappéakéan 
jom. 

21 Tageti taddaakérangan rapatibo 
pasasambadda tai guru paamian sambat 
tai Parise, pelé nga-nganda, "Kasonia 
te nia néné, simaró baga masipaloloi 
Taikamanua? Tá poi sarat Taikamanua 
lé, momoi masiappéaké jo? 

22 Tápoi ai lé iaagai Jesus, sipinaatudda 
néné. Lulut néné, kuanangan ka 

matadda, "Angoi nupaaatu kam kelé 
nenda, ka bagat paatuatmui 

23 Apa lé poi simalabbei ka bagamui 
tukua, 'Atuappéakéan jom,' elé, 'Suruaké 
ekeu, nupuenung!' 

24 Tápoi kineneiget kupatoilá nia 
ka matamui kababarania gege ka 
tubut Togat Manusia ka polak néné 
masiappéaké jo." Iageti kuanangan ka 
matat simasakit néné Jesus, "Suruaké 
ekeu, bairat peremannu, nutoili! 

25 Ka mataddangan leú et, suru nia, 
bairatnangan peremannia, toilinangan 
leú et, iageti umun'akénangan leú et 
Taikamanua 

26 Bulat kisei lé ka bagadda 
sangamberidda, raitsó sibabara néné. 
lageti umun'akérangan Taikamanua. Oto 
ai sia mulolotó airakukua, "Bulat makisei 
ka bagatta, taigbuk kam sibabara gogoi 
néné! 

27 Lepá bela nia Jesus, itsónangan 
sara sipuukú pajá, sipuoni si Lepi, ai 
nia mukukuddu ka kantornia. Iageti 
kuanangan ka matania Jesus, "Konan tut 
aku. 

28 Oto puriónangan leú et si Lepi, 
kaddiuakénangan sangamberinia, 
einangan leú masitut Jesus 

29 Lepá baraakénangan punen ka 
lalepnia, masirauma Jesus. Maigi leú 
sia sipuukú pajá, samba sabagei amei 
mupunen, masipaaleiaké sia, mukom 

30 Oto taimangkánangan bagadda, ka 
sia piga pá tai Parise sambat tai guru 
paamian. Oto kuaddangan ka matadda 
sipasiului Jesus, "Nupakokom'aké kodda 
kam sia ka kam sangamberimui, sipuukú 
pajá, samba sirimanua sijo? 

31 Tápoi kuana lé nia Jesus, ka matadda, 
"Ka sia simaron tubu, tá anai punda nia 
si dokter, sarat simaoringen lé 

32 Aipoí kaooiku néné, tá masisogai 
sikua tubuna simatopit, tápoi masisogai 
sijo lé, bulé rabauaké paatuatda. 

33 Iageti kuaddangan nia ka matat 
Jesus, "Ka sia sipasiului Johannes 
samba sipasiuluira tai Parise, marei-rei 
rapupuaso. Tápoi sipasiuluinu geti ka 
sia, bulat sarat pukokom samba puloló lé 
ragagalai. 

34 Tápoi kuana lé nia Jesus ka matadda, 
"Kipa, mateú leú nukua kam rapupuaso 
tairauma siooi mupunen putalimogat, ké 

ai peilé nia mukukuddu ka sia, simanteu 
siputatalimou ka talagadda? Kirénangan 
tá mateú 

35 Tápoi iaaili te tetrenia, itualá 
simanteu siputatalimou néné ka 
talagadda. Oto sedda peité tetrenia 
rapupuaso ka sia. 

36 Lepá tiboinangan ka matadda 
Jesus, pasikat néné, "Bulat tá te anai 
sia sipasitatakkop'aké komang leppei 
simabau ka leppei simaburú. Ibibirit'aké 
lé pol leppei sibau. Samba bagei komang 
sibau sitakkop'akenen néné, tá paloló 
nia ka leppei simaburú 

37 Kisedda leú et, tá te anai sia 
sibaliuaké suat anggur sibau ka 
bagat lalaisú kulit simamumumu. 

Aipoí kalulut suat anggur sibau néné, 
mapukpuknangan leú et lalaisú nenda. 
Oto mapilinangan leú et suat anggur, 
iageti ka sia lalaisú leú et, kataí 

38 Buítá ka lalaisú kulit sibau leú et, 
itubabaliuaké ka sia suat anggur sibau 

39 Oto kisedda leú te, tá te anai sia, 
siobá masiló suat anggur sibau, lepat 
raló suat anggur simaburú. Aipoí arakua, 
'Suat anggur simaburú lé mananam." 

1 Ka ipot gogoi Sabbat, ka tetret 
aipuenung Jesus ka talagat monen 

gandum, akpekrangan buat gandum 
sipasiuluinia. Ngototrangan nia, lepá 
komrangan leú et nia 

2 Oto ai sia piga pá tai Parise sipasikukua 
ka matadda, "Nupasasabau kodda kam 
surukat aratta, nugalaiaké kam keraet 
ka gogoi Sabbat? 

3Iageti kuanangan ka matadda 
Jesus, "Kipa, tápei poi anubatsa kam, 
sigalaiakenennia ka sia si Dapid, ka 
tetret aramalaje sambadda saaleinia 

4 Situgurúna ka Uman Taikamanua, 
mukom roti sibuluakenen ka Taikamanua. 
Lepa baí mitsá kaunangan roti nenda ka 
saaleinia. Oto siripot ka surukat aratta 
baí nia, sarat tai imam lé momoi ikokom 
nia roti néné. 

5Oto kuanangan ka matadda Jesus, "Ai 
gege ka tubut Togat Manusia masiatur 
gogoi Sabbat! 

6Ka gogoi Sabbat mitsá, ei nia Jesus 
mungantoman ka uma paniddogat. Oto 
ai sedda sara simasakit kabei sangasilá 
7 IĪageti, ai leú piga pá sia ka sia tai guru 
paamian sambat tai Parise sipasigagaba 
selet tubut Jesus, bulé ioi ranganduaké 

nia. Taikoddangan nia, baleu ialeaké 
simabesí ka gogoi Sabbat 

8Tápoi ai lé iaagai sipinaatudda 

néné Jesus. Oto kuanangan ka matat 
simasakit kabei, "Rióaké ekeu sené 

ka mata!" lageti puriónangan leú et 
simasakit kabei néné, ka mata 

9Lepá nou-nounangan sia Jesus 
siparururú sedda, pelé nga-ngania, 
"Siripot ka arat, apa lé simateú 
tagalaiaké kam ka gogoi Sabbat? 
Masigalaiaké simaerú, elé sikataí 

lé? Masirimanuaaké sirimanua, elé 
masimateiaké lé? 

l0Tageti kinerenangan sia 
sangamberidda Jesus, pat salú, 

lepá kuanangan ka matat simasakit, 
"Totoiaké kabeinu." Oto totoiakénangan 
leú et kabeinia, iageti ale-aimale sakitnia 

11 Oto bulat ngoí-ngoí lé bagadda tai 
guru paamian sambat tai Parise ka 
tubut Jesus. Iageti taddaakérangan 
masipatiboji kipa rapaeerú ka tubut 
Jesus 

12 Ka tetret nenda, ei nia Jesus ka sara 
leleu maniddou. Oto sangasoibó nia 
nenda, sarat maniddou aigalai 

13 Kelé aimapató, sogainangan sia 
sipasiuluinia Jesus, piliynangan sia pulu 
rua ka talagadda. Oniakénangan sia 
sipulurua sipasiuluinia néné, apostel. Sia 
néné, iaté 

14 Si Simon (sipuoni leú si Petrus), 
sambat si Andareas sarainan Simon; si 
Jakobus sambat si Johannes, si Pilipus 
sambat si Bartolomeus 

15si Mateus sambat si Tomas, si 
Jakobus togat Alpeus, samba si Simon 
(sipuoni si Patriot) 

16si Judas togat Jakobus sambat si 
Judas Iskariot sipajo Jesus 

17 Lepá gorosot nia Jesus sambat 
sipasiuluinia baradda ka leleu, 
ribakérangan tubudda rapuari goisó ka 
simagaktuk. Maigi leú sia sedda aparurú 
sipasiului Jesus sabagei, samba leú et 
sia siooi sibabara ka senen kudduat ka 
sangaliot Galilea, Jerusalem, samba ka 
laggai Tirus sambat Sidon ka bet-bet 
koat 

18 Kaooira néné, iaté masiarep'aké 
ngantoman Jesus, sambat masitiddou 
bulé ialeaké besíra. Beri leú et sia 
sipinasaileu ketsat sikataí, amoi leú et 
sia ka sia, iageti aleakénangan sia 

19 Bulat arabesiaké sangamberidda 
masirape Jesus, kalulut aibebela 
ka tubunia kerek sialeaké besira 
sangamberidda 

20 Tageti kinerenangan sia sipasiuluinia 
Jesus, lepa kuanangan ka matadda, 
"Mauktuk te kam simageba, aipoi kam te 
sapaamian Taikamanua 

21 Mauktuk te kam sipulalaje kineneiget; 
ieektek'aké poi kam Taikamanua! 
Mauktuk te kam sipusosou kineneiget; 
ipagogora poí bagamui Taikamanua 

22 Mauktuk te kam, ké rapulagaki kam 
baga sirimanua, elé rakekle elé rapaloloi, 
elé rapakataí nga-nga ka tubumui, 
kalulut Togat Manusia 

23 Aipoí beri tai nabi siburú, kisedda 
leú et aragalaiaké ka tubudda ka sia. 
Oto ké muaili baí néné ka tubumui ka 
kam, kau nupugora kam baga samba 
kau nuputurú kam ka angkat baga, aipoí 
bulat abeu upa siloketmui sitarek'akenen 
Taikamanua ka manua 

24 Tápoi mateimuian te ka kam 
simakayo kineneiget; anunanam'an poí 
kam simaerú 

25 Mateimuian te kam simaektek 
kineneiget; aipoí nuoorik te kam 

pulajeat! Mateimuian te kam sipugagágá 
kineneiget; aipoí murereu-reu te kam 
baga samba musou 

26 Mateimuian te ké raumun kam 
sangamberi sirimanua; aipoí kisedda 
te aragalai siburú taikebbukatda 
raumun'aké tai nabi sipatataju. 

27 "Tápoi ka tubumui geti ka kam 
sipasiaarep'aké tiboietku kineneiget, 
kutonéaké ka matamui: kau imakaté 
bagamui ka tubudda saggakmui, samba 
galai kam simaerú ka tubudda simalagá 
baga ka tubumui 

28 Sukat'aké kam sia sipateleji 
kam, samba tiddouaké kam sia ka 
Taikamanua, sigalaiaké sikataí ka 
tubumui 

29 Ké ratipak bailatnu silá, tinóaké 
lé mitsá bailatnu silá, itipak nia. Ké 
irakkut'aké saraubánu, kaunungan leú et 
sambat leppeinu ka tubunia 

30 Ké ratiddou apa pá ka tubum, 
kaunungan nia ka tubunia; iageti ke 
irakkut'aké bibiletnu, buían nutiddou nia 
mitsá ka tubunia 

31 Puukú kam sia sabagei, kelé nukiddiy 
kam ka kam, rapuukú kam 

32 Aipoí ké bai sarat ka tubudda 
simanuntu baga ka tubumui lé 
imanununtu bagamui, oto apa uktukra 
ka tubumui? Beri leú et ka sia sijo, 
rapunununtuki leú sia baga simanuntu 
baga ka tubudda 

33 Iageti mitsa, ké baí sarat ka tubudda 
sigalai simaerú ka tubumui lé, nugagalai 
kam simaerú, oto apa uktukra ka 
tubumui? Beri leú et ka sia sijo, kisedda 
leú et ka sia ragagalaiaké 

34 Ké baí sarat ka tubudda siobá 
masitoiliaké sibaledda lé, nubabaleaké 
kam bulagatmui, oto apa uktukra 
ka tubumui? Beri leú et ka sia sijo, 
rababaleaké leú et ka sia bulagatda 
ka pasasambadda sijo, tápoi lepa 
tiddourangan nia mitsá 

35 Tápoi siripokatnia geti, tá kisedda! 
Kau lé imanuntu bagamui ka tubudda 
saggakmui, samba galaiaké kam simaerú 
ka tubudda. Baleaké kam bulagatmui 
ka tubudda, tápoi buí nungenaaké kam 
tubumui, ratoiliaké nia mitsá. Oto ké 
kiseddangan baí nia, galai tubumui, 
bulat tá te magugulai beunannia upamui, 
samba bailiunangan kam tatogat 
Taikamanua Sipulubeunan. Aipoí ka sia 


LUKAS 6.36 —40 46 


Taikamanua, maeru bagania ka tubudda 
sitaiagai masikua sura, samba leú et ka 
tubudda sijo 

36 Oto, kau numaerú kam baga, kelé 
pueerut bagania ka sia Ukkuimuil! 

37 "Buí nuhakimi kam sabagei, bulé 
buí ihakimi kam ka kam Taikamanua. 
Buí nupaukumi kam sabagei, bulé tá 
ipaukumi kam ka kam Taikamanua. 
Appéaké kam jodda sabagei, bulé 
iappéaké jomui ka kam, Taikamanua 

38 Kau kam ka sabagei, bulé iaké ka 
kam Taikamanua; aipoí iaaké te ka 
kam Taikamanua panguruat singanyak 
pat potsou. Kirekat sikiréakenenmui ka 
sabagei, nenda te ikikiréaké Taikamanua 
ka tubumui ka kam. 

39 Lepá tiboinangan ka matadda Jesus 
pasikat néné, "Ké pasasambadda 
simapeset mata, palulu ka tubu, tá 
isoppi rabelé ruadda ka bagat guluggú 

40 Tá te anai beri sara tatoga sikola 
sisaliu beunan tiboi tubut gurudda. Tápoi 
ké geti alepáan aikappluaké sikolania ka 
sia toga sikola néné, iapeité imakeré ka 
tubut gurunia 

41 Angoi matoilá nuitsó sinoilet loiná ka 
matat sarainam, tápoi ka matam geti 
kekeu loiná beu arigi tá iaagai tubum 

42 Kipa mateú leú pá nukua ka matat 
sarainam, 'Ale saraina, konan kukarit 
sinoilet loiná ka matam,' ké beringan ka 
matamui ka kam loiná beu arigi tá nuiitsó 
kam? Ale kam sipatataju! Golok'aké lé 
boiki loiná beu arigi ka bagat matam. 
Iapeité imakoinong nukarit sinoilet loiná, 
ka matat sarainam. 

43 "Bulat tá te makataiket buania loiná 
simalibbut buluk. Kisedda leú et ka 
sia loiná simakaraggei buluk, tá leú te 
maeruket buania 

44 Aipoí ka buania lé ituaagai galai tubut 
loina. Kelé ka sia laggigi, tá te ibubuaaké 
buat sileu. Kisedda leú et ka sia rui, tá te 
ibubuaaké buat anggur 

25Sirimanua simaerú baga, maigi 
simaerú tusesese ka tubunia, aipoí 
asut'an ka bagat paatuatnia pueerú. 
Tápoi ka sia geti sikataí paraboat, sarat 
pakata-kataí lé tusesese ka tubunia, 
aipoí asut'an ka bagat paatuatnia 
pukakataí. Sitububura ka bagat paatuat 
lé poí ititiboaké ka sia ngungu. 

46 "Angoi peilé nusosogai kam aku, 
nukua kam, 'Tuhan, Tuhan," ké ta 
ainugagalaiaké kam sikuakku ka 
matamui 

47 Kasei ka tubu tapakekeréaké kam 
sia siooi ka tubukku; arepra lé tiboietku 
galaiakérangan nia? Oto kauan, kupatoilá 
nia ka matamui galai tubudda néné 

48 Nia ka sia néné, makeré lé nia 
ka sara sirimanua kei irióaké lalep, 
gai-gainangan polak simakeru, lepa 
galainangan pundasinia ka uddut bukkú. 
Kelé ibara eba samba italu nia bagat 
oinan simaroirai, tá ipauuksak tubunia 
lalep nenda, ka pundasi sipulelelek lé poí 
aiturióaké 

49 Tápoi ka sia geti sipasiaarep 
tiboietku, tápoi tá igagalaiaké, makeré 
lé nia ka sara sirimanua, sipasiririóaké 
lalep, tápoi sitá pundasi. Kelé ikuilú 
nia eba, mabukkatnangan leú et lalep 
nenda; oto bulat kakkataí!" 

7 1 Kelé ailepá ipanibo Jesus ka 

matadda sirimanua simigi, ei nia ka 

Kapernaum 

2 Sedda, ai sara perwirat Roma sibara 
sara pagugulet bulat simanuntut 

bagania. Pagugulet néné, ai nia 
mubebesi, bulat aian lé goisó ilalangó nia 

30Oto kelé aiarep kababarat Jesus si 
perwira néné, koiniakénangan piga pá 
sia sautéra tai Jahudi, raei masisogai 
Jesus, bulé iei ialeaké paguguletnia 
4Kelé arasegé ka tubut Jesus, 
nánárangan nia bulé irop'aké si perwira 
néné. Kuaddangan ka matat Jesus, 
"Bulat mateú nurop'aké si perwira néné, 
Ukkui 

>aipoí bulat makaté bagania 

ka bangsatta. Ai airibaké uma 
paniddogatmai. 

6Iageti einangan leú et Jesus itut 
sia. Oto kelé aimalegre Jesus ka lalep 
perwira, koiniakénangan saaleinia 

si perwira néné, masikua ka matat 
Jesus, "Táan leú palinia numageja baga 
masitaget'aké lalepku. Aipoí bulat tá 
mateú kusiló kam, Ukkui ka lalepku 

7Īaté lulunia, tá tubukku amoi 
masiailiaké ekeu Ukkui, kalulut gilat 
tubukku. Oto kuangan lé sangakuanan, 
bulé imale paguguletku 

8 Aipoí beri aku kaku let et, buítá 
kureddet leú et nga-nganda sautéku. 
Iageti kaku, ai leú et sia saperajuritku 

sireddet nga-ngangku. Ké kugugluaké 
sara perajurit, kukua, 'Kenan!' einangan 
leu et; samba ké kukua ka sara, 'Konan 
sené!' oinangan leú et. Samba ké kukua 
ka matat paguguletku, 'Galai néné!' 
galainangan leú et nia. 

20to bulat kisei lé ka bagania Jesus 
iarep sikuat perwira néné. Iageti 
pitsanangan tei-teinia Jesus, kuanangan 
ka matadda sirimanua simigi, "Bulat 
apanganté onia sirimanua néné. Beri 
ka talagadda tai Israel, tá anai akusese 
kopet tonem baga kelé néné! 

10 Oto kelé aratoili sikoiniakenen 
perwira néné ka lalep, amalengan nia 
pagugulet perwira 

llIageti tá amauju, ei nia Jesus ka 
laggai Nain. Oto ka sia leú sipasiuluinia 
sambat sirimanua simigi, amei leú et sia 
ka sia masipaaleiaké Jesus 

12 Kelé aramalegre ka matatbaliu 
laggai, bela sia sieei manou simamatei. 
Silalangó néné, iaté sara silainge, togat 
ina silumang. Sarania lé togania. Maigi 
sia taikalaggaiat sieei masipaaleiaké ina 
silumang néné 

13 Oto kelé aiitsó nia Jesus sinanalep 
néné, makaténangan bagania ka 

tubunia. Iageti kuanangan ka matat ina 
néné Jesus, "Bá pusosou, Ina! 

14Tageti legreakénangan tubunia 
Jesus ka panggre, rapenangan nia. Oto 
puariddangan leu et sipasibabairat. 
Kuanangan ka matat silainge Jesus, "Oi 
silainge, kukua ka matam suruaké ekeul 

15 Iageti tusurunangan leú et silainge, 
silalangó néné, puuddetnangan leu 
et; lepá taddaakénangan manibo. Oto 
segéakénangan nia Jesus, silainge néné, 
ka tubut inania 

16 Iageti malotórangan leú et 
sangamberidda, bailiu taddaakérangan 
masiumun Taikamanua. Pelé nga- 
nganda, "Atulotsit'an sara nabi sabeu 
ka talagatta! Amoian Taikamanua, 
masipaarau sapaamiannia! 

17 Tlageti mara-ratnangan katuareman 
pagalaiat sigalai Jesus néné, ka sangaliot 
Galilea sambat ka sangaliot laggai 
simalegre sedda 

18 Lepá segéakérangan nia ka sia 
sipasiului Johannes, sangamberi 
sibabara, sigalai Jesus néné, ka 
matat Johannes Sipasiraraú. Iageti 
sogainangan rua sipasiuluinia si 
Johannes 

19 Koiniakénangan sia raei ka tubut 
Tuhan Jesus, rakua ka matania, 
"Ekeuan leú néné, kuanen siooi siripot 
sitonéakenen Taikamanua, elé ai peilé 
sabagei ngenaakenenmai? 

20 Oto eirangan leú et karuadda 
sipasiului Johannes, néné masiailiaké 
Jesus, pelé nga-nganda ka tubunia, 
"Aikoiniaké kai si Johannes Sipasiraraú, 
masiiséaké ka tubum, Ukkui, kipa, taleú 
ekeuan né siooi siripot sitonéakenen 
Taikamanua, elé ai peilé sia sabagei 
ngenaakenenmai? 

21 Ka tetret nenda, aiaaleaké simigi 
Jesus, samba aiuusiaké maigi ketsat 
sikataí, samba leú et maigi sia simapeset 
mata amakoinong mata 

22 Oto kuanangan ka matadda Jesus, 
"Toiliakéan kam kai Johannes, nutiboi 
kam siarepmui samba siitsómui, ka 
matania: amakoinong'an matadda 
simapeset mata, amuenung'an 
sia simasakit, amalengan sia 
simalubbé simasappó, amaarep'an 
piúra simatakkep, atusurungan sia 
simamatei, samba leú et atupaarep'an 
Katuareman Simaerú ka tubudda 
simagebá 

23 Mauktuk te sia sitaimarua baga ka 
tubukku. 

24 Oto lepána lé aratui-tui sapakoiniet 
Johannes, taddaakénangan nia Jesus, 
itiboi pagalaiat tubut Johannes ka 
matadda sirimanua simigi, pelé nga- 
ngania, "Aponia nuiitsó kam sedda ka 
simatangeu? Taleú masiitsó popou-pou 
siuilakat rusa lé 

25 Aponia nuiitsó kam anuei kam sedda? 
Taleú masiitsó sipuleleppei simalainge 
lé? Ale, ai lé sia ka lalepra tai rimata 
sipuleleppei simalainge samba simalelek 
puririmanua 

26 Oto, aponiangan lé nuiitsó kam 
anubela kam? Taleú masiitsó sara nabi 
lé? Oo, bulatnia. Momoi tukua nia néné, 
saliu peilé sara nabi 

27 Aipoí si Johannes te ikukua ka Buko 
Sipunenan, sipasikukua, 'Nia té néné 
pakoinietku,' nga-ngan Taikamanua, 
'Koiniakenenku sipuboboikí kei mei ekeu 
kekeu, bulé ipapa enungannu!' 

28 Iageti kuanangan ka matadda 
sirimanua simigi Jesus, "Bulé nuagai 
kam nia, tá anai ka polak néné, sisaliu 
pubebeunan tiboi tubut Johannes 
Sipasiraraú. Tápoi mitsá, oniakenen 

simagoisó ka talagadda sapaamian 
Taikamanua peilé abeu tiboi tubu, ka 
tubut Johannes Sipasirarau. 

29 Sangamberi sirimanua, samba 
sipuukú pajá leú et, kelé araarep 
nia sikuat Jesus néné, toilá, sia lé 
amasireddet sikuat Taikamanua, samba 
sia lé aiobá iraú si Johannes 

30 Tápoi ka sia geti tai Parise sambat tai 
guru paamian, tá raobá rasiló sipinaatut 
Taikamanua, galaiakenennia ka tubudda. 
Tá raobá iraú sia si Johannes 

31 Iageti kuanangan nia mitsa 
Jesus, "Apa katubungan lé, mateú 
kupakikiréaké sia sirimanua ka reddenan 
néné? Bulat kelé kipa sia néné, takukua 

32 Sia geti néné ka sia, kelé galai 
tubudda tatoga ka pasakiat'an lé sia. 
Rapusoga ka mungkuat sara, masikua 
ka matadda, 'Akuuraiakéan kai urai 
puangkakat baga, tápoi tá amuturú kam! 
Akuuraiakéan kai urai pulúlukat baga, 
tápoi tá amusou kam! 

33 Iageti oi nia ka sia si Johannes, 
galainangan mupuaso samba leú tá iobá 
muló anggur, tápoi anukua peilé kam ka 
tubunia, 'Ai lé sanitut tubunia, sirimanua 
néné! 

34 Kelé aioi ka sia Togat Manusia, siobá 
mukom samba muló, kuamuian nia, 'Itsó 
peité kam galai tubunia ka sia sirimanua 
néné! Bulat taiom kan; simaló anggur 
simapuinengen; suruakra sipuukú pajá 
samba sirimanua sijo, lé nia. 

35 Tápoi kenanen kisedda, ka tubudda 
sangamberi sirimanua sipasisisiló nia lé, 
imatotoilá pusisikut paatuat Taikamanua. 

36 Ai sara tai Parise, sipuoni si Simon, 
amei nia masisogai Jesus mukom ka 
lalepnia. Iageti einangan leú et Jesus ka 
lalep Simon, pukomrangan 

37 Ka laggai nenda let et, ai sara 
sinanalep sipaakkulaaké jo. Kelé aiagai 
kababarat Jesus ka lalep Parisena, 
einangan leú et, abbitnangan sara 
buli-buli pualam sibara ka baga tula 
simasingin 

38 Puriónangan ka tei-tei Jesus, ka 
bet-bet rerenia. Iageti pusounangan 
leú et, suaakénangan reret Jesus 
elunia. Lepa posaakénangan alainia 
masigarak'aké reret Jesus. Lepá mitsá 
sigguknangan Jesus, iageti piliakénangan 
tula simasingin ka tubunia 

39 Oto kelé aiitsó nia si Parisena 
sipasisosogai nia mukom sibabara néné, 

kuanangan ka bagat paatuatnia, "Bulat 
ké nabi baí nia sinéné, tá isoppi iagai 
kasonia sinanalep sipasirarape nia néné, 
samba againangan paaakkuláakéna jo 
sinanalep néné! 

40 Iageti kuanangan ka matat Simon, 
Jesus, "Ai sara kuanenku ka matam, 
Simon." Oto kuanangan ka sia si Simon 
ka matat Jesus, "Aponia poi, Guru, 
kuangan poi. 

41 Iageti kuanangan ka matania Jesus, 
"Kisé, ai sia rua sipuuutak ka tubut 
sibaleaké bulagat ka tubudda. Sara 
nuntut utaknia lima ngotu ngaperak 
iginia, ka sisara ka sia lima ngapulu 
ngaperak 

42 Karuadda néné, tá momoi rabaya 
nia utakra. Kalulut taiooinia rabaya 
nia, tatáakénangan utakra ruadda. Oto 
karuadda néné, kasei ka talagadda 
simakopé nuntut baga ka tubut 
sipasibabaleaké bulagat ka tubudda? 

43 Iageti kuanangan nia ka sia si Simon 
ka matat Jesus, "Siripot sipinaatukku 
baí nia kaku, siposa utak simigi lé, bulat 
makopé nuntut baga! 

44 Oto kuanangan ka matania Jesus, 
"Bulat tubut maipó sikuam." Iageti 

kinerenangan nia sinanalep néné Jesus, 
lepá kuanangan ka matat Simon, "Ai 
tebaí nulelelek'aké nia sinanalep néné, 
elé? Itsó peite, akuoi ka lalepnu, tá 
anutarek'aké oinan bubui rerekku; tápoi 
ka sia geti sinanalep néné, aibuian 
rerekku elunia, lepa posaakénangan 
alainia masigarak'aké rerekku 

25 Kekeu tá anusigguk aku, kelé 
pasisisilónu kaooiku ka lalepnu; tápoi ka 
sia geti sinanalep néné, taddanangan 
akuoi sené, tá aiariaké isigguk rerekku 

46 Kekeu tá anuuruaké tula simasingin 
ka utéku; tápoi ka sia geti sinanalep 
néné, aiuruakéan tula simasingin ka 
rerekku 

47 Oto bulatnia: beunan nuntut bagania 
néné te masipatotoilá katuaappé nia 
jonia simigi! Aipoí, ké goisó jonia 
tuappeaké, goisó leú te nuntut bagania. 

48Tageti kuanangan ka matat 
sinanalep néné, Jesus, "Atuappéakéan 
sangamberinia jom. 

49 Oto patiboddangan pasasambadda 
sieei pataddé mukom ka tubut Jesus, 
pelé nga-nganda, "Kasonia te, né 
sirimanua, amoi koi aipasiappéaké jo? 

>0 Iageti kuanangan ka matat sinanalep 
néné, Jesus, "Kalulut tonem bagam ka 
tubukku, arau ekeu. Oto toiliakéan ekeu 
ka aban baga!" 

8 1Tá amauju, ei nia Jesus ka laggai 

sabeu samba leú et ka laggai sigoisó, 

masikarap'aké Katuareman Simaeru 
pagalaiat Purimataat Taikamanua. Beri 
leú et ka sia sipasiuluinia, sipulurua amei 
leú et sia ka sia, masipaaleiaké, Jesus 

2lageti ka sia leú tainanalep 
sialeakenennia, iaté sipinasaileu ketsat 
sikataí, sambat simabesí, amei leú et 
sia ka sia masitut Jesus. Iaté si Maria 
sipuoni si Magdalena (sibelaakenen 
Jesus, pitu sanitu ka tubunia) 

3si Johanna, sinanalep Kussa, pegawai 
istanat Herodes; si Susanna, samba 
maigi peilé sia tainanalep sabagei. 
Bulagatda lé arapakei masirop'aké Jesus, 
sambat sipasiuluinia 

“#lageti riu-riunia lé raei sirimanua 
simigi, ka tubut Jesus; iaté, sibabara 

ka palagga-laggai sabeu. Oto 

kelé aramarurú sirimanua simigi, 
taddaakénangan nia Jesus, itiboi pasikat 
néné 

"Ai sara sieei masikarap'aké karamen 
ka monenia. Ai nia mangangarap, belé 
bagei ka enungan. Oto sangarubeiat 
rapaperaki sirimanua, sangarubeiat 
bagei ipakomi umá 

6 Ai leú et sibebelé ka simabukkú. Oto 
belana lé letinia, lajú, kalulut garak polak 

“Ia leú et, ai karamen sibebelé ka 
talagat rui. Iageti putútúrangan ruadda 
rui. Tápoi lepá teinangan nia rui, attei 

8Tápoi ai leú et karamen sibebelé 
ka polak simagabru, kelé aiputútú, 
bara buania sangotu ngaoleat iginia." 
Lepána lé aitiboi pasikat néné Jesus, 
kuanangan ka matadda, "Kasei simaarep 
piú, arep'akénangan nia! 

?Iageti nou-nourangan nia sipasiuluinia, 
katukolobat pasikat sikuat Jesus néné 

10 Oto kuanangan ka matadda Jesus, 
"Ka tubumui geti ka kam, atuakéan 
panguruat masiagai keleat pagalaiat 
Purimataat Taikamanua. Tápoi ka 
sia geti sabagei, pasikat lé tukakau 
masipangantoman sia, bulé kenanen 
airariritúaké, tápoi tá raagai apa 
sibabara; iageti kenanen airaaarep'aké, 
tápoi tá isasak-sak ka bagadda. 

11 "Néné lé katukolobat pasikat néné: 
Karamen iaté, tiboiet Taikamanua 

12 Karamen sibebelé ka talagat 
enungan, iaté tupasikat'aké ka tubudda 
sipasiaarep tiboiet Taikamanua. Tápoi 
amoi lé Sanitu masirau-rau tiboiet néné 
ka bagat paatuatda, bulé buí imatonem 
bagadda samba buí tuarauaké sia 

13 Iageti karamen sibebelé ka polak 
simabukkú, iaté tupasikat'aké ka 
tubudda sipasiaarep Katuareman 
Simaerú. Arepra lé nia silórangan nia ka 
angkat baga. Tápoi kalulut Katuareman 
Simaerú néné, tápei amuungat ka bagat 
paatuatda, bailiu ké bara pasisiboat ka 
tubudda, sik-sikrangan tei-teira muarat 

14 Karamen sibebelé ka talagat sésé 
rui, iaté tupasikat'aké ka tubudda 
sipasiaarep Katuareman Simaerú, 
tápoi ai lé sia mukakarat baga ka 
purimanuaiatda, kalulut obára mukayo, 
bulé ramasanang murimanua ka polak 
néné. Tápoi sangamberinia néné te 
masitetei sia, pat taiom'akénangan 
imatuá buania 

15Tápoi karamen sibebelé ka polak 
simagabru geti, iaté tupasikat'aké 
ka tubudda sipasiaarep Katuareman 

Simaeru, lepa siddoniddangan nia 
ka bagat paatuatda simaeru samba 
simaroipo. Oto om'akérangan nia pat 
bara buania. 

16"Tá te anai sia, lepá itunam 
alito, tabbónangan nia bulukbuk, elé 
usuakénangan nia ka tei pereman. Tápoi 
ka panaggaat alito leú et isasaggaaké 
nia, bulé raitsó toronia ka sia, situgugurú 
ka bagat lalep 

17 Aipoí tá anai simalipput, tátupatotoilá, 
elé tá poí anai keleat, tátupopoiliat, elé 
tupaaagai 

18 Oto lelek'aké kam sangamberinia 
tiboiet siarepmui. Aipoí kasei ai, tukakau 
peilé ka sia, bulé imaigi; tápoi ka sitáanai 
geti, tuaalá peilé mitsá nenda sipulelegei 
ka tubunia. 

19 Lepá eirangan leú et saina samba 
sasarainan Jesus ka tubunia, tápoi tá 
amoi arapailuk tubudda raailiaké nia, 
kalulut kopet okkipra sirimanua simigi 

20 Tageti einangan leú et sara, ka 
tubut Jesus masisegéaké ka matania 
kababaradda saeppunia, pelé nga- 
ngania, "Ai sia ka gerat sainam sambat 
sasarainam, Ukkui. Airabebesíaké 
nupaaili kam. 

21Tapoi kuana lé nia ka matania, Jesus, 
"Sipasiaarep samba sipasirereddet 
tiboiet Taikamanua lé, sainangku sambat 
sasarainangku. 

22 Ka sara gogoi, amei Jesus sambadda 
sipasiuluinia muabak. Iageti kuanangan 
ka matadda sipasiuluinia Jesus, "Sita 
kam mutalipó ka silat paó." Oto eirangan 
leú et 

23 Talagat pulalajodda, maunengnangan 
ka sia Jesus. Oto tulut buraakénangan 
rusa talabari ka bagat paó. Iageti 
kusenangan sia ioi koat ka bagat abakra, 
bulat kei lepa ka sia sangamberidda 

24 Oto eirangan leú et sipasiuluinia 
rajiu-jiu Jesus bulé itusuru. Pelé 
nga-nganda ka tubunia, "Suruaké ekeu, 
Guru, babara mamatei sita!" Iageti 
tusurunangan leú et Jesus, anunangan 
rusa sambat onut koat. Oto puarinangan 
leú et ipuboroi ka sia rusa, sambat ka sia 
onu leú, lebak. Bulat nem lepá bagat paó 

25 Iageti kuanangan ka matadda 
sipasiuluinia Jesus, "Angoi peilé tá 
imatotonem bagamui ka tubukku?" Bulat 
kisei lé ka bagadda pagalú lotó. Kalulut 
néné, patiboddangan pasasambadda, 
pelé nga-nganda, "Kasonia lé pá 

sirimanua néné, pat koí oi aiaséaké rusa 
sambat koat, iageti reddetdangan leú et 
nga-ngania! 

26 Tageti riu-riuakénangan ipulajo Jesus 
sambat sipasiuluinia, pat segé sia ka 
laggai Garasa ka silat Paot Galilea 

27 Kelé aitujanang Jesus ka kapi, 
taget'akénangan nia sara simanteu 
sipinasaileu ketsat sikataí, barania ka 
laggai. Amaburúan aipubulutut, kalulut 
taiobána tubunia muleppei. Tá iobá 
mukuddu ka bagat lalep. Sarat ka ngaliu 
ratei lé ioba mukuddu 

28 Kelé aiitsó Jesus, pugereinangan 
leú et, lepá purapponangan ka matat 
Jesus, pelé nga-ngania, "Ale Jesus, 
Togat Taikamanua Sipulubeunan! Kipa 
nupaeerú ka tubukku néné? Bulat 
paniddogatku ka tubum, ale, buí 
nupaorei aku! 

291Ikukua kelé néné geti, kalulut 
iuusiaké poí ketsat sikataí néné Jesus, 
rabela ka tubunia. Bulat amarei-reian 
ipasaileu nia ketsat sikataí, bailiu 
kenanen tukabéaké kabei sambat 
rerenia rattei, elé tujago nia simakopé, ia 
leú et takkíakéna nia rattei sikabéakenen 

ka tubunia, iageti abbitnangan nia ketsat 
sikatal ka simatangeu 

30 Oto nou-nounangan nia Jesus, pelé 
nga-ngania, "Kasonia onim?" Iageti 
aleginangan nia, kuanangan, "Oningku 
geti si 'Legiun'," aipoí maigi sia sanitu 
atugurú ka tubunia 

31 Tiddourangan ka tubut Jesus ka sia 
paketsa-ketsat sikataí, bulé buí iusiaké 
sia raei ka Guluggut Kamateiat 

32 lageti sedda ka bébéra, ai 
sangamungkuat sakkoiló sipumomone 
ka gilak leleu. Tiddourangan simakopé 
ka tubut Jesus ka sia pakeetsa-ketsat 
sikataí nenda, bulé iobáaké ratugurú ka 
tubut sakkoiló. Oto obáakénangan sia 
Jesus, ratugurú ka tubut sakkoiló 

33 Iageti pabeladdangan tubudda 
paketsa-ketsat sikataí néné, ka 
tubut simasaileu, gurúakérangan 
tubudda ka tubut sakkoiló. Oto ka sia 
sakkoiló pakukrunangan leú et, lepá 
paattatnangan tubunia, barania ka gilak 
leleu, teipu, beléna lé ka bagat paó, 
iageti lollou-lou 

34 Kelé araitsó sibabara néné, ka sia 
sipasijajago tarimeu, pabalaurangan leú 
et ka sia, raei masisegéaké sibabara 

néné ka sangaliot laggai sambat ka 
palagga-laggai simalegre sedda 

35 Iageti bela sia raei masiitsó sibabara 
néné. Eirangan leú et masitaget'aké 
Jesus. Oto ailiddangan leú et nia 
sipinasaileu ketsat sikataí, abelangan 
nia ka paoreat sanitu, aian lé nia 
muuuddet ka bet-bet reret Jesus. Aian 
leppeinia samba aiagaian simaerú. Iageti 
malotórangan leú et 

36 Oto pungu-nguan'akérangan nia 
sibabara néné, sangamberi sipasiiigbuk 
kipa aiperú aimale simasaileu néné 

37 Oto eirangan leú et tai Garasa ka 
tubut Jesus, tiddourangan simakopé 
ka tubunia, bulé ikaddiuaké laggaira, 
kalulut kopet lotóra sangamberidda. 
Iageti janang nia Jesus ka bagat abak, 
itoili 

38 Iageti ka sia sibebela ka paoreat 
ketsat sikataí néné, tiddou ka tubut 
Jesus, bulé iobáaké itut sia. Tápoi 
aikua lé ka matania Jesus, itoili, pelé 
nga-ngania 

39 "Maerúan lé nutoili, bulé 
nupungunguan'aké sangamberinia 
sigalai Taikamanua ka tubum." Oto 
toilinangan leú et, iei masisegéaké 

sangamberinia sigalaiakenen Jesus ka 
tubunia, ka sangaliot laggai 

40 Kelé aitoili mitsá Jesus ka silat pad, 
silórangan kaooinia sirimanua simigi, ka 
angkat baga, ai lé poí rangengena ibara 

41 Lepá oinangan leú et sara utet uma 
paniddogat, sipuoni si Jairus, murappo 
ka matat Jesus ináná Jesus, bulé iei ka 
lalepnia 

42 kalulut aian lé goisó imamatei togania 
sinanalep sipulurua ngarura beunannia. 
Paobánangan pei bagei sarania lé 
togania sinanalep. Ai nia mueenung 
Jesus iailiaké lalep Jairus, oirangan leú 
et sirimanua simigi sibabara ka senen 
kudduat, raokkip Jesus 

43 Ka talagadda sirimanua simigi néné, 
ai sara sinanalep sibara besira tainanalep 
kalulut taipuarit ibara simaingot tubunia. 
Pulu rua ngarurangan aiorik nia. Bulat 
amabolot'an pukayoatnia ikau sakit 
laggeknia ka tai dokter, tápoi tá amoi 
araaleaké nia 

44 Iageti kuluminangan Jesus, iei ka tei- 
teinia, ranenangan simajai saraubánia. 
Oto iangan leú et nia ari-aipuari ibara 
simaingot tubunia 

25 Nou-nounangan sia Jesus, kuanangan 
ka matadda, "Kasonia airape aku?" 
Sangamberidda masikua taipusisia nia, 
amasirape Jesus. lageti kuanangan nia 
ka sia si Petrus, ka matat Jesus, "Itsó 
peité kopet igidda sirimanua sigoilik 
ekeu, Tuhan, raoi rapaoilot tubudda ka 
tubum! 

46 Tápoi aikua lé Jesus, "Tápoi ai sia 
sipasirarape aku. Akuagai geti nia, 
kalulut abela kerek ka tubukku. 

47 Oto kelé aiagai nia sinanalep néné 
aagaira sigalaiakenennia, einangan 
leú et ka tubut Jesus ka geret tubu, 
purapponangan ka matat Jesus; 
iageti tiboinangan paluluatnia airape 
Jesus, samba kolouakénangan leú et 
kamamalet besínia ka tetret nenda, ka 
matadda siparururú sedda 

48 Tageti kuanangan ka matania Jesus, 
"Oi Rogai, kalulut tonem bagam ka 
tubukku, ale ekeu. Oto toiliakéan ekeu 
ka angkat baga. 

49Ai nia mani-nibo Jesus, lotsit- 
aitulotsit sara pagugulet barania ka 
lalep Jairus. Kuanangan ka matat Jairus, 
"Ailangóan nia togam sinanalep. Bulan 
nugejaaké bagat Guru siboboi. 

>0 Kelé aiarep nia Jesus sikuat pagugulet 
néné, kuanangan ka matat Jairus, Jesus, 
"Bá makakarat baga. Matonem lé bagam 
ka tubukku, ale nia togam. 

51Kelé aisegé Jesus ka lalep Jairus, 
sarat si Petrus, si Johannes, si Jakobus, 
ukkui sambat inan toga lé aiabbit, tápoi 
sabagei geti beri sia sara tá aiobáaké 
ratugurú 

32 Sangamberidda sedda talagat 
pusourangan, kalulut lalangóna toga 
sinanalep néné. Oto kuana lé nia 
Jesus ka matadda, "Bá pusosou kam. 
Tá ailangó nia toga néné, ai lé nia 
mauuneng! 

>3 Iageti gágatiddangan nia, Jesus, 
araagaian poí lalangóna nia toga 
sinanalep néné 

>4 Oto alánangan kabei toga néné Jesus, 
kuanangan ka matania, "Rogai, suruaké 
ekeu! 

>> Tageti bara mitsá engania toga néné; 
oto niangan leú et nia, suru-aitusuru 
toga néné. Lepá kuanangan ka matadda 
Jesus, bulé rakau kannia toga néné 

>6 Oto bulat kisei lé ka bagadda 
simakopé saepput toga néné. Tápoi 

aikeraaké lé sia Jesus, bulé buí ratiboi 
nia ka sabagei. 

1 Lepá sogainangan sipasiuluinia 
sipulurua Jesus, kaunangan ka 
tubudda gege masiusiaké ketsat sikataí 

samba masialeaké besí 

2lageti koiniakénangan leú et sia raei 
masialeaké simabesí samba masipaarep 
pagalaiat Purimataat Taikamanua 

3Kuanangan ka matadda Jesus, "Buí 
nuabbit kam apa pá panarenganmui ka 
puenungananmui. Tuturámui leú et buí 
nuabbit kam nia. Kisedda leú et suppit 
paniddoumui bulagat, elé balutmui, elé 
bulagat elé rua leppeimui, buí nuabbit 
kam nia 

4Kaipa laggai rasiló kam, seddangan 
té nukukuddu kam teret iaili tetrenia 
nutui-tui kam, nukaddiuaké kam laggai 
nenda 

>Iageti mitsá kaipa laggai tá rasiló kam, 
kei mutui-tui kam sedda, só-sóakémuian 
abu ka reremui, kelé sara toggaiat 
uukum'akéna sia Taikamanua, kalulut 
taiobára masiarepi ngantomanmui. 

6Iageti eirangan leú et sipasiuluinia 
Jesus, seneirangan laggai, masipararat 

Katuareman Simaeru, samba masialeaké 
simabesi ka senen kudduat 

7 Kelé aiarep nia si Herodes rimata 
ka Galilea, sangamberi sibabara néné, 
maingonangan leú et. Aiarep poí arakua 
nia sirimanua, amurimanuangan nia 
mitsá si Johannes Sipasirarau 

8 Tageti ai leú et sia sabagei sipasikukua, 
aian nia mitsá ka sia si Elia. Tápoi ka sia 
sabagei arakua, amurimanuangan nia 
mitsá sara ka talagadda tai nabi siburú 

9Oto kuanangan nia ka sia si Herodes, 
"Akukoiniakéan sia ratippú lolokkat 
Johannes. Tápoi ka sia geti sinéné, 
kasonia? Amaigingan akuarep pagalaiat 
tubunia sirimanua néné." Iageti 
besíakénangan iitsó tubut Jesus, si 
Herodes 

l0Tageti kelé aratoili sipasiului 
Jesus, pungu-nguan'akérangan leú 
et sangamberinia sigalaiakenenda ka 
tubut Jesus. Oto lepá nánánangan sia 
sipasiuluinia, Jesus, raei sambadda, 
rasaraaké tubudda ka laggai Betsaida 

11 Tápoi kelé araagai nia sirimanua 
simigi, eirangan leú et masitut Jesus. 
Oto silónangan kaeeira ka tubunia Jesus. 
lageti tiboinangan ka matadda pagalaiat 

Purimataat Taikamanua. Aleakénangan 
leú et simabesí ka talagadda 

12 Kelé aimasoibó, ei sia sipasiuluinia ka 
tubut Jesus, masikua, "Simatangeu lé te 
kudduatta néné, Tuhan. Oto maerú peilé 
nukua ka matadda raei masigaba kanda 
samba pugogoiatda ka palagga-laggai 
sabeu samba sigoisó simalegre sené. 

13Tápoi kuana lé nia ka matadda Jesus, 
"Kam'an lé ipakokom sia." Oto belan 
nga-nganda lé sipasiuluinia, "Ka kai 
poí sené, sarat lima nga aggro lé roti 
samba rua ngamuneng iba. Taleú memei 
peilé kai masisaki kanda sangamberidda 
néné? 

14 (Sedda, ai sia lima ngaribu igidda 
taimanteu.) Iageti kuanangan ka 
matadda sipasiuluinia Jesus, "Kua kam 
ka matadda sirimanua simigi néné, 
bulé rabagguak tubudda muuddet. 
Sangabagguak lima ngapulu sia igidda. 

15 Oto galaiakérangan nia sipasiuluinia, 
kelé sikuat Jesus ka matadda 

l6Tageti alánangan silima nga aggro 
roti sambat sirua ngamuneng iba, Jesus, 
teilanangan manua, kuanangan surá ka 
tubut Taikamanua. Lepá paabbónangan 
nia roti sambat iba, Jesus, kaunangan 

nia ka sipasiuluinia raparubei nia ka 
sirimanua simigi 

17 Iageti pukomrangan leú et 
sangamberidda bulat pat segé ektekra. 
Lepá rurúakérangan sipulelegei, 
sipasiuluinia, ai pulu rua ngagarágá 
iginia 

18 Ka sara gogoi, ai nia mani-niddou 
Jesus, taget'akérangan nia sipasiuluinia. 
lageti kuanangan ka matadda 
sipasiluinia, Jesus, "Siripot siarepmui ka 
kam ka nga-nganda sirimanua, kasonia 
rakukua aku kaku néné? 

19 Tageti alegiddangan nia, pelé nga- 
nganda, "Ai sipasikukua, si Johannes 
Sipasiraraú lé ekeu néné. Tápoi ai leú 
et sia sipasikukua, ekeu néné, si Elia. 
Iageti arakua mitsá ka sia sabagei, 
ekeu néné, iaté sara nabi siburú, tápoi 
amurimanuangan nia mitsa. 

20 Oto kuanangan ka matadda ka sia 
Jesus, "Tápoi kam ka kam, kasonia 
nukukua kam aku, kaku néné?" Pelé 
nga-ngan Petrus ka sia, ikua ka matat 
Jesus, "Ekeu geti kekeu néné, Rimata 
Sipaarau, sitonéakenen Taikamanua. 

21 Lepá kuanangan ka matadda 
sipasiuluinia Jesus, "Buí tebaí nupoiliat 
kam sangamberinia néné ka sabagei. 

22 Tageti kuanangan nia mitsá ka 
matadda Jesus, "Ka sia poí Togat 
Manusia, buítá iorik sene ngamata 
paoreat sibara ka tai bajá, sibara ka 
tai imam sabeu samba sibara ka tai 
guru paamian. Iageti mateiakérangan 
nia. Lepá ka gogoi sikatelunia, 
suruakénangan nia mitsá Taikamanua. 

230to kuanangan ka matadda 
sangamberi siparururú sedda, "Kasei 
siobá masitut aku, kau igalak'aké galajet 
puuktungannia sarania, samba kau 
ibairat siliktengania senen gogoi, ia leú 
et, kau imariu-riu itut aku 

24 Aipoí kasei sikera engania, nia té 
malilimai purimanuaiat. Tápoi kasei 
sibuluaké engania kalulut aku, nia té 
masiiikep'aké purimanuaiat sitaitatatá 

25 Aponia poi uktuknia sara sirimanua, 
kenanen moi iikep'aké sangaliot polak 
néné, ké ai lé ipakakataí elé ai lé 
malilimai purimanuaiatnia 

26 Kasei maila masimuneng'aké 
aku samba sitaimatonem baga ka 
ngantomanku, maila leú te nia ka sia 

Togat Manusia masimuneng'aké nia ka 
tetret kaoijanannia ka gegenia, sambat 
ka geget Ukkui samba leú et ka gegetda 
samalaika sipunenan 

27 Bulé nuagai kam nia: ai te sia ka 
talagamui néné sené, ta inananam 
kamateiat, teret itsóra ipurimata 
Taikamanua. 

28 Kelé aitukapplu enem ngagogoi 
burúnia lepat aipungantoman Jesus, 
abbitnangan sia Jesus, iaté si Petrus, si 
Johannes, sambat si Jakobus ka sara 
leleu, maniddou 

29Oto ai nia mani-niddou Jesus, 
siliynangan pumataatnia, iageti 
pukinamnangan leú et saraubánia 

30 Lepá lotsit-aratulotsit ka sia rua 
taimanteu, iaté si Mose sambat si Elia, 
patoilárangan tubudda ka toro sibara 
ka manua. Amoi sia ka tubut Jesus, 
rapatiboji pagalaiat kamateiat Jesus. 
Aipoí táan mauuju ipuaili ienungi nia 
néné, Jesus ka Jerusalem 

31 (9:30) 

32 Ka tetret nenda, ai lé sia mauuneng 
tai Petrus sambat saaleinia, tápoi lepá 
tulut suru sia, itsórangan iputoro tubut 

Jesus, samba sia sirua ai sia muririó ka 
bet-bet Jesus 

33 Aian lé ragegelai rakaddiuaké Jesus, 
karuadda néné, kuanangan ka matat 
Jesus, si Petrus, "Guru, bulat maangká 
bagatta mukuddu sené. Maerú lé 
kurióaké kai telu ngambua sapou: sara 
kekeu Tuhan, sara kai Mose, sambat sara 
mitsá kai Elia." (Tápoi kei ikukua kelé 
néné si Petrus, tá aiaagai kolou sikuania. 

34 Oto talagat paninibo nia si Petrus, 
kuneminangan sia tinobut manua, pat 
bara lotóra 

35 Lepá maarepnangan nga-nga ka 
tinobut manua sipasikukua, "Nia té 
néné Togakku, sipiliyku. Reddet kam 
nga-ngania! 

36 Lepána lé aimaarep nga-nga néné, 
itsóra lé nia Jesus, saranangan lé sedda. 
Oto aramengmeng'aké lé sipasiuluinia 
sangamberinia néné, bulat beri tiboira 
nia ka sabagei siitsóra néné 

37 Kelé aimapató gorosot nia Jesus 
sambat sipasiuluinia sitelu, baradda ka 
leleu. Lepá oirangan leú et sirimanua 
simigi masitaget'aké nia 

38 Tageti pugereinangan leú et sara 
ukkui ka talagadda sirimanua simigi, 

kuanangan, "Ale Guru, konan pei nuitso 
togakku. Aipoí sarania lé togakku 

39Ké itaddaaké ibesiki nia sanitu 
togakku néné, pugereinangan leú et, 
lepá pusironnangan tubunia, pat bela 
bubut ka ngungunia. Tá muaari ibesiki 
nia ketsat sikataí, samba tá iobá ibelaaké 
tubunia ka tubut toga 

40 Akutiddouan ka tubudda sipasiuluinu, 
bulé rausiaké nia ketsat sikataí néné, 
tápoi tá amoi arausiaké nia. 

41 Iageti kuanangan ka matadda Jesus, 
"Bulat kipa lé pá kam néné! Simapepepe 
samba sitaimatonem baga ka tubukku lé 
kam néné! Kipangan lé burúnia kukuddu 
ka talagamui, samba kupaom bagakku 
ka tubumui? Kauan, abbit nia sené 
nenda togam! 

42 Ai nia memei toga néné masiailiaké 
Jesus, parapdamnangan nia ketsat 
sikataí, ka polak; iageti pusironnangan 
tubunia. Oto kuanangan ka tubut 
ketsat sikataí, Jesus, ibela ka tubunia. 
Iageti ale-aimale toga néné. Lepá 
toiliagénangan nia mitsá toga néné, ka 
tubut ukkuinia 

43 Bulat kisei lé ka bagadda masiitsó 
kopet beunan geget Taikamanua. 

Ai peilé sia mukekeppu ka baga 
sirimanua simigi kalulut kisei ka bagadda 
sigalainia, kuanangan mitsa ka matadda 
sipasiuluinia, Jesus 

44 "Bulat lelek'aké kam sikuakku néné, 
buí nukalipogi kam nia: Tusesegéaké 
te Togat Manusia ka kabeira sirimanua 
simagege. 

4> Tápoi ta ikokolou ka bagadda sikuat 
Jesus néné. Ai lé poí tupakekele ka 
tubudda sipasiuluinia Jesus, bulé buí 
raagai nia. Tápoi tá maró bagadda 
masinou-nou katukolobatnia ka tubut 
Jesus 

461ageti ka sara tetre, bara paukelat 
ka talagadda sipasiului Jesus, rapaukeli 
kasonia oniakenen siabeu tiboi tubu ka 
talagadda néné 

47 Tápoi kelé aiagai nia sipinaatudda 
néné, Jesus, alánangan sara tatoga 
sigoisó, rióakénangan nia ka bébénia 

48 Oto kuanangan ka matadda 
sipasiuluinia Jesus, "Kasei sisiló toga 
néné kalulut aku, bulat aku lé te 
galainia aisiló. Samba kasei sisiló aku, 
sipasikokoioniaké aku lé te galainia 
aisiló. Aipoi sia oniakenen sigoisó tiboi 

tubu ka talagamui, niaté simakopé 
beunan tiboi tubu! 

491ageti kuanangan si Johannes 

ka matat Jesus, "Akuitsó kai sara 
sipasiuusiaké sanitu ka onim, Tuhan. Oto 
aséakémaian nia, aipoí nia ka sia néné, 
tá aleita. 

50 Tápoi kuana lé nia Jesus ka 

matat Johannes sambat ka matadda 
sipasiuluinia sabagei, "Bá aaséaké kam 
nia, aipoí sia sitaisaggangi kam, niaté 
aleimui. 

>l Kelé aimalegre tetrenia iaili 
gogoi katusakaiat Jesus ka manua, 
teúakénangan mei ka Jerusalem 

>2 Iageti koiniakénangan sia raei 
boiki. Oto eirangan leú et boiki sia 
sikoiniakenen Jesus néné, gurú sia ka 
sara laggai, ka Samaria masipatarek 
sene ngamata siripot pakeiet Jesus 

S3Tápoi tá arasiló kaooi Jesus ka laggai 
néné, aian poí raaagai kaeei nia ka 
Jerusalem 

94 Oto kelé araagai nia sipasiului Jesus, 
iaté si Jakobus sambat si Johannes, 
kuaddangan ka matat Jesus, "Nuobá leú 
Tuhan, kutiddou kai api sibara ka manua, 
bulé tusubuaké sia néné? 

551ageti pitsanangan sia Jesus, 
pugolukinangan leú et sia 

36 Lepá eirangan leú et ka laggai bagei 

5/Talagat pueenung nia Jesus sambat 
sipasiuluinia, oi-aioi sara sipasikukua ka 
matat Jesus, "Kobá kutut ekeu, Tuhan, 
kenanen kaipa nueil! 

38 Tápoi kuana lé nia Jesus ka matania, 
"Ka sia lamusek, ai ugunia, samba umá 
ai rumunnia; tápoi ka sia geti Togat 
Manusia, tá anai kudduat pasiariatnia 
tubunia. 

>? Lepá kuanangan Jesus ka matadda 
sabagei, "Tut aku." Tápoi kuana lé nia ka 
matat Jesus, "Obáaké lé aku boikí kuei 
masirateiaké ukkuiku, Tuhan. 

90 Tageti kuanangan ka matania 
Jesus, "Eddangan nia ka sia simamatei 
rarateiaké simamateira ka sia. Tápoi 
ekeu geti kekeu, kenan lé masisegéaké 
tataddaakéna ipurimata Taikamanua. 

61 Oto mitsá ai leú sara amasikua 
ka matat Jesus, "Kuobá moi masitut 
ekeu, Tuhan, tápoi obáaké lé boikí kuei 
kusegéaké katutui-tuiku. 

62 Iageti kuanangan ka matania Jesus, 
"Kasei pá sia, ai nia mamamakkru polak, 

aipipitsa ka tei-tei, bulat tá mateú ibailiu 
nia sikauman Taikamanua. " 

10 1Lepá piliynangan sia mitsá 

sipasiuluinia, Jesus, ai sia pitu 

ngapulu igidda. Koiniakénangan sia 
parurua ka tubu, raboikiaké tubudda, 
masigejengi sangaliot laggai sigoisó 
samba sabeu, samba ka kudduat 
ailiakenennia 

2lageti kuanangan ka matadda Jesus, 
"Buat mone getaiet amaigingan, tápoi 
sipugagalai kaunen masimonei, tápei 
maigi sia. Oto tiddou kam ka tubut 
Taikamanua sibakkat mone, ikoiniaké sia 
sipasimomonei siuremannia 

3 Oto kauan, kenan'an kam! Kukoiniaké 
kam kelé biri-biri ka talagat harimau 

4 Buí nuabbit kam dompetmui, elé 
suppit paniddoumui bulagat, samba 
tarangaí. Bá puaari kam ka talagat 
enungan, nuparoroaké kam kasei pá 

5 Ké nuguruki kam sara lalep, kua kam 
boiki, 'Bulé bara aban ka lalep néné. 
SOto ké ai sia sedda siobá muaban 
baga, ottotnangan ka tubunia aban 
Taikamanua sikaumui. Tápoi ké geti tá 
anai sia, tik-tikmuian nia mitsá nenda 
aban sikaumui 

7 Sara lé lalep kudduatmui, lepá. Apa lé 
ratat-tat'aké sibakkat lalep ka matamuli, 
kommuian nia; aipoí ai hakra masisiló 
upadda, sipugagalai galajet. Buí baramui 
ka lalep sara, ei kam ka lalep bagei 

8 Ké ai baí sia sara ka laggai sigurukimui, 
sipasirarauma kam ka erut baga, apa 
ratat-tat'aké ka matamui, kommuian nia 

9 Aleakémuian sia simabesí ka laggai 
kudduatmui, samba segéakémuian ka 
matadda sedda, 'Amalegrengan te ioi 
Purimataat Taikamanua ka talagamui. 

10 Tápoi ké geti tá anai sia, sirauma 
kam ka laggai sigurukimui, bela kam ka 
enungan, kuamuian 

11 'Beri ngaí laggaimui ka reremai, 
kusosó-sóaké kai, kelé sara toggaiat 
uukum'akéna kam Taikamanua! Tápoi 
bulé nuagai kam nia, amalegrengan te 
iaili tetrenia ioi Purimataat Taikamanua 
ka talagamuil! 

12 Repdem kam néné, ka gogoi sialu, 
jodda tai Sodom peilé malabbei iappéaké 
Taikamanua, ka tubudda sirimanua 
sikukuddu ka laggai néné! 

13 "Mateinungan te kekeu, Korasim! 
Beri leú ekeu kekeu Betsaida 
mateinungan leú te! Aipoi ké baí 

ka tubudda tai Tirus sambat tai Sidon 
nia aitugalaiaké pukerengan kelé 
pukerengan sigalaiakenen ka talagamui 
ka kam néné, táan tagai burú arabauaké 
paatuatda, elé arapupurúpú samba 
arakau abu ka utéra 

14 Ka gogoi sialu, jodda tai Tirus sambat 
tai Sidon peilé malabbei iappéaké 
Taikamanua, ka tubumui ka kam 

15Ialeú et ekeu Kapernaum! Bulat 
ka bagam lé te ibubuak'aké ekeu 
Taikamanua, pat aili ka manua, elé? 
Bulat táan te matsí! Tá te ka narako lé 
iriribbaiaké ekeu Taikamanua! 

16Lepá kuanangan ka matadda 
sipasiuluinia Jesus, "Kasei iarep'aké 
tiboietmui, aku lé te galainia aiarepi. 
Ialeú et, kasei sitá táaké kam, aku lé te 
galainia aratátáaké. Samba leú et kasei 
sitá táaké aku, sipasikokoiniaké aku lé te 
galainia aratataaké. 

17 Lepá toiliddangan leú et sipasiului 
Jesus, sipitu ngapulu ka angkat baga. 
Oto kuaddangan ka matat Jesus, "Tuhan, 
bulat beri sia leú paketsa-ketsat sikataí 
rarereddet nga-ngamai, ké kuusiaké kai 
sia ka onim! 

18 Tageti kuanangan ka matadda Jesus, 
"Kirénangan tedda akuitsóan arabelé 
sanitu, baradda ka manua, kéan lé bilá 
rueinia 

19Bulé nuagai kam nia! Akuakéan 
ka tubumui gege masipaperaki utet 
ulou sambat telenganga, samba leú et 
masikalaaké gegedda tai saggak, tápoi 
beri lamaina kam pasimamatei 

20Tapoi kenanen kisé katukuanannia, 
buí imaangká bagamui kalulut 
rereddetda nga-ngamui paketsa-ketsat 
sikataí; tápoi maerú peilé imaangká 
bagamui, kalulut katususurat onimui ka 
manua. 

21Ka tetrenia nenda leú et, 
magoranangan bagania Jesus, 
kalulut aisop-sop ka tubunia Ketsat 
Sipunenan. Oto pusiblanangan leú et, 
pelé nga-ngania, "Ale Ukkui, Tuhan 
sikup-kup'aké manua sambat polak! 
Bulat sura lé kukua ka matam, kalulut 
anupakele pol sangamberinia néné 
ka tubudda simaagai samba simasiku 
paatuat, tápoi anupoiliat lé nia, ka 
tubudda sigoisó tiboi tubu. Aipoí néné lé 
siobat bagam, Ukkui 

22 Aisegéakéan Ukkui ka kabeiku, 
sangamberinia néné. Bulat beri te sia 
sara siagai Toga, sarat Ukkui lé, lepá. 
Kisedda leú et ka sia Ukkui, beri sia sara 
siagai nia, sarat Toga lé, lepa, samba ka 
tubudda siobána Toga ipaagai Ukkui ka 
tubudda. 

23 Lepá pitsanangan sipasiuluinia Jesus, 
kuanangan ka matadda saradda, "Bulat 
mauktuk kam, anuitsóan poí kam apa 
simatotoilá ka matamui kineneiget 

24 Aipoí, bulat maigi sia tai nabi samba 
tai rimata aitutu baga masiitsó siitsómui 
ka kam néné kineneiget, tápoi beri itsóra 
nia. Aitututu bagadda masiarep kelé 
siarepmui ka kam kineneiget, tapoi bulat 
beri arepda nia. 

25 Lepá ei sara guru paamian masigaba 
selet tubut Jesus. Kuanangan ka 
matat Jesus, "Aponia bulat simateú 
galaiakenenku, bulé ioi kubakkati 
purimanuiaiat sitaitatatá? 

26 Tageti kuanangan ka matania 
Jesus, "Aponia poi sitususurat ka 
Buko Sipunenan? Kipa kekeu siripot 
sipinaatum pagalaiat sikuania sedda? 

27 Oto nunuakénangan nia, pelé nga- 
ngania, "Kau imakaté bagam ka tubut 

Tuhan Taikamanuam, bulat tubut sibara 
ka sangamuinet paatuatnu, samba 
bulat tubut sibara ka sangamuinet 
purimanuaiatnu, samba leú et bulat teret 
sapprut ka tubum, samba bulat teret 
sapprut siagainu." Iageti mitsá, "Kau leú 
imakaté bagam ka tubudda saaleinu, 
kelé katet bagam leú et kekeu ka tubum. 

28 Oto kuanangan ka matania Jesus, 
"Sikuam geti bulat apasesengan. Kauan 
lé nugalaiaké nia, bulé nupurimanua. 

29 Tápoi ka sia siguru paamian, iobá 
peilé iparoipo tubunia. Lulut néné, 
kuanangan ka matat Jesus, "Kasonia baí 
sapunualeiku? 

30 Oto kuanangan ka matania Jesus, 
"Ai sara simanteu situgogorosot 
barania ka Jerusalem, iailiaké laggai 
Jeriko. Ka tengan enungan, lobbou 
sipararau-rau, labárangan leú et nia, 
parakkutrangan bibiletnia, samba 
pabóbokiddangan nia pat malegre 
matei, lepa kaddiuakérangan nia, talagat 
putatagguilú nia ka enungan, kalulut 
maujú ka tubunia 

31 Bulat apasese, atusabau sara tai 
imam sipueenung ka enungan nenda. 
Tápoi kelé aiitsó nia, soip'akénangan 

tubunia ka silat enungan, iageti 
sabauakénangan nia 

32 Oto kisedda leú te ka sia sara tai 
Lepi sipueenung sedda; kelé aiitsonia, 
legreakénangan tubunia ilelek'aké nia. 
Tápoi beri leú ka sia, aisoip'aké leú 

et tubunia, iei ka silat enungan, lepá 
sabauakénangan leú et nia 

33 Tápoi lepá sabau nia ka sia sedda, 
sara tai Samaria sieei musaralaggai. Kelé 
aiitsó nia, suggrunangan nia pukakatet 
baga 

34 Iageti legreakénangan tubunia, 
buinangan matat maujúnia suat 
anggur, laggeknangan nia tula, lepa 
appranangan matat maujúnia. Lepá 
mitsá sakaiakénangan nia ka tei-tei 
kalideinia, abbitnangan nia ka lalep 
pugogoiat, oto palaggenginangan nia 
sedda 

35 Simatsep, belaakénangan bulagat 
rua ngaperak iginia, kaunangan nia ka 
tubut sibakkat pugogoiat, kuanangan ka 
matania, 'Pasikeli nia. Oto ké ai peilé 
bayaet bagei, teret toilikkungan lé mitsá 
sené, bayakkungan nia ka tubum.' 

36 ageti kelé ailepáaké itiboi pungu- 
nguan néné, Jesus, kaunangan sara 

panounogat ka tubut guru paamian 
néné, pelé nga-ngania, "Kateludda 
néné, kasonia siripot sipinaatum kekeu, 
oniakenen sipuaalei ka tubut sirau-rau 
néné? 

37 Oto alegina lé nia siguru paamian 
ikua ka matat Jesus, "Sipasirorop'aké 
sirau-rau lé." Iageti kuanangan ka 
matania Jesus, "Oto kauan, galaiaké 
kekeu kelé sigalaiakenennia ka sia! 

38 Tageti riu-riuakénangan 
puenunganannia Jesus sambat 
sipasiuluinia. Lepá segé sia ka sara 
laggai. Ka laggai nenda, ai sara sinanalep 
sipuoni si Marta. Oto raumanangan Jesus 
ka lalepnia 

39 Ai bagit Marta sipuoni si Maria. Ka 
sia si Maria sarat ka bet-bet Jesus lé 
ikukuddu, masiarep'aké ngantomannia 

40 Tápoi ka sia geti si Marta, bulat 
geja lé bagania masipasikeli galajet ka 
bagat lalep. Oto taitualat ka bagania si 
Marta, einangan leú et ka tubut Jesus, 
kuanangan ka matania, "Kipa Tuhan, 
nuooreaké kodda ikau aku sarakku 
mugalai si Maria? Kuangan peité ka 
matania, ioi irop'aké aku! 

41 Iageti kuanangan ka matat Marta, 
Jesus, "Marta, Marta, apanganté karat 
bagam; bailiu apabulá nupaatu 

42 aipoí sarat sara lé besíakenen. Ka sia 
kai Maria, aipiliyan rubieiat simaerú, beri 
sia sara sipasiaalá néné ka tubunia." 

1 1 lKa sara gogoi, amei Jesus 

maniddou ka sara kudduat. 
Lepána lé aipaniddou, kuanangan 
nia sara ka talagat sipasiuluinia ka 
matat Jesus, "Gelaiaké peité kai ka kai 
maniddou, Tuhan, kelé igelaiaké sia ka 
sia sipasiuluinia si Johannes. 

2lageti kuanangan ka matadda 
sipasiuluinia Jesus, "Ké maniddou 
kam, néné lé nukukua kam, 'Oi Ukkui, 
Taikamanua sisasara lé ekeu. Bulé 
tupaniddogi samba tuabeuaké onim 

3Aké ka kai senen gogoi kanmai siripot 
igit perluakenenmai 

4 Appéaké jomai, kelé kuappéaké kai ka 
kai jodda sangamberi sirimanua sigalai 
sele ka tubumai. Buí nuobáaké itatá 
tonem bagamai ka tubum ka tetret ioi 
pasisiboat ka tubumai.' 

>Iageti kuanangan ka matadda 
sipasiuluinia Jesus, "Ké ai baí sia ka 
talagamui sieei tengamoi ka lalep 

suruaknia masijiu-jiu nia, masikua ka 
matania, "Ale suruak, aké pei boikí 
kubale rotim telu ngaaggro 

6 Aipoí segéna peí ka lalep, aleiku sieei 
mugejek ka sareunan. Tápoi tá anai 
tat-tat'akenenku kannia 

7 Oto ké kisé baí ikua alei nu ka tubum, 
ai nia ka bagat lalepnia, 'Ba gegejaaké 
bagakku! Aipoí aian lé kakukuksingan 
lalep, paobánangan pei bagei, amerep'an 
kai tatogakku. Oto tá momoi kutusuru 
kuaké apa pá ka tubum.' 

8Iageti kuanangan ka matadda 
sipasiuluinia, Jesus, "Oto kipangan lé?" 
"Aku masikua ka matamui, oo bulatnia! 
Aipoí kenanen ai kam pasusuruak, 
apanannia te tusuru iaké apa pa ka 
tubum. Tápoi kalulut taimailam mei 
samba taipuaari nia nupaniddogi nia, 
tusurunangan leú et, iaké kiddiyet 
bagam 

9Oto nia té kukukua nia ka matamui: 
Tiddou kam, tuaaké ka kam; gaba 
kam, nusesese kam; luu-luu kam, 
itububukáaké ka kam matatbaliu 

10 Aipoí kasei masitiddou, bara, samba 
kasei masigaba, sese, iageti kasei 
masiluu-luu bukáaké ka sia matatbaliu 

11 Kipa poi, taleú ai sia ka talagamui 
saukkui, sipasikakau ulou ka tubut 
togam, ké itiddou bal ibania 

12 Elé sipasikakau telenga-ngá, ké 
itiddou baí attelu 

13 Oto kenanen baí tuoniaké kam 
sirimanua sikataí paraboat, tápoi nuagai 
kam masikau simaerú ka tubudda 
tatogamui. Bulat sarapeite ka sia 
Ukkuimui sikuddu ka manua! Tá isoppi 
iaké Ketsatnia ka tubudda sipaniddogi 
nia! 

14 Ka sara gogoi, ai aiusiaké ketsat 
sikatai, Jesus ka tubut sara simaoú-oú. 
Kelé aibela ketsat sikataí ka tubunia, 
oi aipanibo. Oto maigi sia simakisei ka 
baga 

15 Tápoi ai leú sia sabagei sipasikukua, 
"Ka geget Belsebul utéra paketsa-ketsat 
sikataí lé, iooi ipasiusiaké ketsat sikataí. 

l6Tageti ai leú et sia sabagei siobá 
masigaba selet tubut Jesus, bulé ioi 
rajoaké nia. Oto tiddourangan bulé igalai 
kiseiet, imatonem bagadda kababarana 
ka Taikamanua 

17 Tápoi ai lé iaagai sipinaatudda Jesus. 
Iageti kuanangan ka matadda Jesus, "Ké 
ai baí sara purimataat simararagat sitá 

anai pusaraat ka bagania, tapoi sarat 
paaggra lé ragagalai, ta te matotom 
purimataat nenda. Kisedda leú et, ké ai 
sia sangalalep, tá anai pusaraat, sarat 
pagolú lé baí ragagalai, makakataí lé 
pulalalepra 

18 Oto kisedda leú te purimataat Sanitu; 
ké paaggra sia mungkuat sara ka 
mungkuat sara mitsa, tá leú te matotom 
purimataatnia. Anukua kam, kalulut 
geget Belsebul siakéna ka tubukku lé, 
aioi akuusiaké ketsat sikataí 

19 Oto ké kisedda baí galainia, kasei ka 
gegengan lé rapasiusiaké ketsat sikataí, 
ka sia sipasiuluimui? Aipoí sipasiuluimui 
lé amasipoiliat kababara nia selemui 

20 Tápoi kaku geti, ka geget Taikamanua 
lé, iooi kuusiaké ketsat sikataí, kelé sara 
toggaiat, tataddaakéna nia Taikamanua 
murimata ka talagamui 

21Ké ai baí sara simaron tubu, sibara 
sene ngamata pamatei masijago 
lalepnia, tá malilimai bibiletnia 

24 Tápoi ké moi sara sisaliu ron tubunia 
ilabá nia, samba ipaalaki pamatei 
karóakenenenia sibakkat lalep néné, 
kala nia; oto oi irau-rau bibiletnia, lepá 

parubeinangan sangamberi bibiletnia ka 
sabagei 

23Kasei sitaipaalei aku, 
sipasisasaggangi aku lé te nia, 
samba leú et, kasei sitaiobá masirop'aké 
aku, sipakataí galajetku lé te nia! 

24 "Ké bela ketsat sikataí ka tubut sara 
sirimanua, ei nia mugejek ka simagarak, 
masigaba kudduat pasiariatnia tubunia. 
Tápoi tá isesese. Kalulut néné, 
kuanangan, 'Kusosok-sok'an lé mitsá ka 
lalep sikaddiuakenenku siboikí! 

25Oto kelé aisegé sedda, itsónangan 
lalep sikaddiuakenennia, maliná samba 
malelek kuddut bibilet ka bagania 

26 Iageti tui nia. Lepá abbitnangan 
mitsá pitu sia ketsat sikataí, sisaliu peilé 
kopet kataí nia ka sia, tugurúrangan 
mitsá ka tubut sirimanua nenda, iageti 
kuddu sia sedda. Kalepakatnia, bulat 
kopé kataínia paraboat sirimanua néné, 
belé peilé ka siboikí. 

27 Kelé ailepáaké ipanibo Jesus, 
oinangan leú et sara sinanalep masikua 
ka matat Jesus, pelé nga-ngania, "Bulat 
mauktuk te nia sinanalep sipasitotottoni 
ekeu! 

28 Tápoi aikua lé ka matania Jesus, 
"Tápoi bulat simakopé uktuk geti, iaté 
sipasiaarep tiboiet Taikamanua samba 
sipasigagalaiaké sikuania! 

29 Airapupurut nia sirimanua simigi 
Jesus, aikukua ka matadda, "Bulat 
makopé katainia paraboatda sirimanua 
kineneiget. Ranáná bulé kugalai kiseiet 
itsoketda, ibara ramatonem baga ka 
tubukku. Tápoi bulat tátugagalai beri 
sara kiseiet itsoketda, sarat kiseiet Nabi 
Jona lé, lepá 

30 Kelé aibailiu nia ka sia si Jona kiseiet 
ka tai Ninipe, kisedda leú te ka sia 
Togat Manusia néné, bailiu nia kiseiet ka 
tubudda sirimanua kineneiget 

31 Tususuru te ka gogoi sialu, Rimata 
Sinanalep sibara ka Kayaman sambadda 
reddenan néné, iageti joakénangan 
sia. Aipoí kalulut obána masiarep sikut 
paatuat Salomo ka sia Rimata Sinanalep 
néné, besiakénangan musila barania ka 
tut-tut polak. Tápoi sené kineneiget, ai 
nia sisaliu beunan tiboi tubut Salomo 

32 Tususuru te ka gogoi sialu tai Ninipe 
sambadda sirimanua reddenan néné, 
iageti joakérangan sia, kalulut ka sia tai 
Ninipe, arabauaké paatuatda ka tetret 

aipangantoman sia si Jona. Tapoi sené 
kineneiget, ai nia sisaliu beunan tiboi 
tubut Jona! 

33Beri poí sia sara lepá itunam alito 
koiriakénangannia, elé tabbónangan nia 
bulukbuk. Tápoi ka katusaggaat alito leú 
et rasasaggaaké nia, bulé raitsó toronia 
sangamberi situgugurú ka bagat lalep 

34 Mata iaté alitot tubu. Oto ké malatsat 
matam, matoronangan sangaliot 
tubum. Tápoi ké geti maramun matam, 
magep-gepnangan leú et sangaliot 
tubum 

35 Oto bulat jago kam, buí ipé pató 
sikukuddu ka tubum 

36 Aipoí ké mapató sangaliot tubum, 
pat beringan simagep-gepnia, bailiu 
mapatónangan sangaliot tubum kelé 
sitoroat alito. 

37 Lepá aipungantoman Jesus, 
sogainangan nia sara tai Parise iei 
mukom ka lalepnia. Oto einangan leú et 
sedda Jesus 

38 Tápoi bulat kisei lé ka bagadda tai 
Parise raitsó ipukom taipuririggo, kalulut 
masitut ka sikuat surukat 

3 Iageti kuanangan ka matadda Jesus, 
"Kirénangan galai tubumui ka kam 

tai Parise sarat tei-tei pulokat samba 
mangko lé nububui kam, tapoi ka bagat 
paatuatmui geti asut'an obat mugege 
samba pukakatal 

40 Bulat sitaiagai paatuat lé kam néné! 
Tápoi Taikamanua amasigalai tei-tei elé 
bagat pulokat samba mangkó 

41 Siripokatnia sikukuddu ka bagat 
pulokat samba mangko nenda lé 
nupangunguruat'aké kam ka tubudda 
simageba. Oto kaenungan néné, bailiu 
liná sangamberinia kekeu 

42 Mateimuian te kam tai Parise! 
Aipoí pasare-sarei, kelé raro, laigá 
samba leú et pagule-gulei nukakau 
kam panguruatmui sepersepulu ka 
Taikamanua. Tápoi masigalaiaké 
puroipoat samba masipununtuki baga 
Taikamanua geti, bulat tá maletsei 

ka bagamui. Oto bulat nenda peité 
galaiakenen, kenanen tá tujajajak'aké 
leú tugalai pabage-bagei 

43 Mateimuian te kam tai Parise! Aipoí 
ka kudduatda siabeu tiboi tubu lé, nueei 
kam muuddet ka uma paniddogat, 
samba bulat maangká bagamui 
rahormati kam ka pasar 

44 Mateimuian tedda! Aipoí kam néné, 
kelé ratei sitá bukkú oni, elé nisan, sarat 
rapaperaki lé nia sirimanua taiagaira 
puraratei nia. 

25 Lepá ei sara guru paamian ka tubut 
Jesus masikua ka matania, "Kuarep 
kai tiboietnu Guru, beri kai leú et ai 
nupalololoi kai! 

46 Iageti kuanangan ka matania ka 
sia, "Mateimuian leú te ka kam tai 
guru paamian! Aipoí surukat simabesí 
tugalaiaké lé nutitiddou kam ragalaiaké 
sirimanua, tápoi bulat beri goisó tá 
nurorop'aké kam sia, bulé ioi ragalaiaké 
nia 

47 Mateimuian te ka kam! Aipó kei 
nugagalai kam rateira tai nabi, tápoi 
taikebbukatmui lé amasimateiaké sia 

48 Oto sené amatoiláan sesesena 
ka bagamui sigalaiacenenda 
taikebbukatmui; aipoí kirénangan 
sia lé aimateiaké tai nabi. Tápoi kam'an 
ka kam, galaimuian rateira 

491até lulunia aibela tiboiet Taikamanua 
ka sikut paatuatnia masikua, 
'Kukokoiniaké te tai nabi samba 
sapakoinietku; tápoi ai sabagei 
ramateiaké, ai leú et sabagei rapaoreji! 

>0 Oto aigalaiaké kelé néné geti 
Taikamanua, bulé itupaukumi 
sia reddenan néné, kalulut 
katumamateiakéra sangamberi tai 
nabi, barania ka panandaat polak peilé 

>l Iaté, barania aitumateiaké si Abel, pat 
aili pasimateiatda si Sakarias, sipuaaili 
ka paoggangan kudduat pasibuluat 
samba Uman Taikamanua. Bulat kau 
imatonem bagamui ka sikuakku néné. 
Bulat tá isoppi ratuukum reddenan néné, 
kalulut sangamberinia sipuaaili néné 

32 Mateimuian te ka kam tai guru 
paamian! Aipol aian nia ka kabeimui 
aituaké panguksik pasibukat matatbaliu 
pasiagai obaket bagat Taikamanua; tapoi 
kam ka kam, tá nuobá kam tugurú ka 
bagania, masigaba puaagai néné. Iageti 
mitsá anukeraaké lé kam sia sibesíaké 
tuguru ka bagania! 

S3Kelé aitui-tui Jesus sedda, 
taddaakérangan nia tai guru paamian 
sambat tai Parise mungoí-ngoí baga ka 
tubut Jesus. Taddaakérangan rapaiseki 
nia, rakiddiy bulé maigi itiboi apa pá ka 
matadda 

>4 Oto taikoddangan nia sipulelelek, 
ragaba tiboietnia simasele. 

1 2 lIageti parurúrangan sirimanua 
simigi, bulat okkip lepá, pat 

papeperáan lé sia rere, kopet igidda. 
Ai sia parururú sirimanua simigi, 
kuanangan ka matadda sipasiuluinia 
Jesus, "Suk-suk kam tubumui ka ragidda 
tai Parise, iaté pagalaiat patajuatda 

2Tá poí anai simalipput tá tupatotoilá, 
ia leú et, tá anai poí keleat tá tupaagai 

3 Sitiboimui sinoibó, tupaaarep nia 

ka sinágó, samba sikasat'akenenmui 
ka bagat bilí, tupaaarep te nia ka 
siberikabaga. 

4"Repdem kam néné, ale kam 
sasuruakku! Buí nukalotóaké kam sia 
simateiaké tubu, tápoi táan momoi 
ragalaiaké apa pá bagei ka tubumui 

5 Kukuangan lé nia ka matamui, kasei 
bulat simateú kalotóakenenmui. Iaté, 
kau nukalotóaké kam Taikamanua! Aipoí 
ka sia Taikamanua, lepá ipasimateiaké, 
ai leú et ka tubunia gege masiribbaiaké 
kam ka bagat api narako. Oto kau 
imatonem bagamui; bulat buítá 
Taikamanua lé nukakalotóaké kam, lepá 

6 Rua ngasen lé sakin lima ngamuneng 
pit-pit. Tápoi kenanen kisedda nimpit 

sakinia, beri sangamuneng ta ikakalipogi, 
Taikamanua 

7 Beringan koi alai ka utémui 
aiaddengan Taikamanua sangamberinia. 
Oto buí numalotó kam; aipoí kam peilé 
makeppu saki ka matat Taikamanua, ka 
tubut pit-pit! 

8"Repdem kam sipulelelek sikuakku 
néné: Kasei masimuneng'aké 
pupapasiuluiku nia, ka matadda 
siberikabaga, muneng'akénangan leú te 
nia ka sia Togat Manusia ka matadda 
samalaikat Taikamanua 

9Tápoi kasei masipakele pupapasiuluiku 
nia ka matat siberikabaga, ipakekele leú 
te nia ka sia Togat Manusia ka matadda 
samalaikat Taikamanua 

10 Ké rapaisit kuanenda rasaggangi 
Taikamanua, momoi peilé iappéaké 
jodda Taikamanua. Tápoi ké Ketsat 
Sipunenan'an rapaloloi, táan iaappéaké 
jodda Taikamanua 

11 Ké raabbit kam ka uma paniddogat, 
bulé raadili kam ka matadda 
sapamarenta, elé ka matadda sauté, 
buí imakarat bagamui kipa nukukua 
kam nualegi kam nga-nganda, elé apa 
simateú tiboakenenmui 

12 Ai leú ipangantru kam Ketsat 
Sipunenan, ikua kuanenmui ka tetret 
nenda leú et. 

13Ai sara ka talagadda sirimanua 
simigi amei ka tubut Jesus masikua ka 
matania, "Ale Guru, kua peité ka matat 
kebbúku, iaké kaku sangarubeiat bibilet 
kalimeumai. 

14Tápoi alegina lé' nia Jesus, ikau ka 
matania, "Ale saraina, kasei aikau aku 
bailiu hakim, elé sipasirurubei bibilet 
ikep'akenenmui karuamui néné? 

15Lepá kuanangan ka matadda 
sangamberi siparururú sedda, Jesus, 
"Pasikeli kam, samba jago kam tubumui, 
buí imaalau bagamui ka pukayoat. 
Aipoí tá kalulut pukayoat sipususukkra, 
rapuririmanua sirimanua. 

l6Tageti tiboinangan ka matadda Jesus 
sara pasikat, pelé nga-ngania, "Ai sara 
simakayo, sibara mone simabuaiet simigi 

17 Iageti paatunangan ka bagat 
paatuatnia simakayo néné, 'Táan 
mememet sapou pangoirikat buat 
siuremanku. Oto kipangan lé pa 
kupaeerú kineneiget? 

18 Kelé aipaatu nia mitsá, 
patiboakénangan tubunia sarania, 

kuanangan, 'Nen, kiséan lé kupaeerú; 
sangamberi sapouku siburú ragatkungan 
nia, lepá ribakékungan mitsá sabeu. Oto 
sedda te kukokoiríaké sangamberi buat 
gandumku, sambat bibiletku bagei 
19Lepá kuakkungan ka tubukku, 
Bulat mauktuk ekeu kina tubu! 
Anuikep'akéan sangamberinia simaerú. 
Táan anai kasappuratnia kannu, pat aili 
piga ngarura pá burúnia. Masiariaké 
tubungan lé nugagalai kinatubu! Mukom 
samba mulóan lé nugagalai, nusegéaké 
bagam murimanua! 

20 Tápoi kuana lé nia Taikamanua ka 
tubunia, 'Ale, ekeu sitaiagai paatuat! 
Soibó nénéan te numamatei. Oto kaseian 
lé masiiikep'aké sangamberi pukayoatnu 
sirurúakenennu? 

21 Oto kisedda te muaaili ka tubudda 
sibesíaké pukayoat sarat puuktungannia 
sarania, tápoi tá ibebesiaké mukayo ka 
matat Taikamanua. 

22 Tageti kuanangan ka matat 
sipasiuluinia Jesus, "Iaté lulunia kukukua 
nia ka matamui, 'Buí imakarat bagamui 
ka purimanuaiatmui, masipaatu, 
apangan lé nukokom kam, elé apangan 
lé bibilet pakeietmui. 

23 Aipoí enga peilé mateú tupasikeli, ka 
komen. Elé tubu peilé mateú tupasikeli, 
ka bibilet 

24 Igbuk peité kam puririmanuan kaileá! 
Taipangu-ngurep, taipasimomonei buat 
siureman, tá anai gudang elé sapounia. 
Tápoi aipasisikeli sia Taikamanua! Tá poi 
kam peilé makeppu saki ka tubut umá 

25 Kasei poi ka talagamui néné, kalulut 
karat bagania ka purimanuaiatnia, oi 
ituppaiaké goisó nantat purimanuaiatnia 

26 Oto ké beringan pagoisokatnia tá 
momoi nugagalaiaké kam, apangan 
lé lulunia imakakarat bagamui ka 
pabage-bagei 

27 Igbuk peité kam iputútú ka sia ogó 
kainaú; taipugagalai lé nia, tá ai nia 
masibibibli komang. Tápoi beringan 
Rimata Salomo oniakenen simakayo, tá 
abara leppeinia kelé laingen ogó néné 

28 Ka sia poi papuo-puo ka mone, tú-tú 
kineneiget, tápoi matsepnia lé, labó, pí. 
Tápoi kenanen kisé ai leú ipalalainge nia 
Taikamanua. Oto sarapeite kam néné! 
Tápoi magugulai peilé tonem bagamui 
ka tubut Taikamanua 

29 Oto bulan imakarat bagamui elé 
ipaingo kam masipaatu apangan lé 
komenmai, elé apangan lé lómai 

30 Pagalaiat kelé néné geti, kelé 
bulungenda sipuarat sabulungan 
lé. Aipoí, ai lé iaagai Taikamanua 
sangamberi simagulai ka kam 

31Tápoi besiaké lé kam ipurimata 
Taikamanua ka tubumui, iapeité 
tuppaiakénangan apa pá bagei simagulai 
ka kam Taikamanua. 

32 "Kam mungkuat sigoisó, buí numalotó 
kam! Matarek poí Ukkuimui masiaké ka 
kam panukanan sibara ka Purimataatnia 

33 Sakiaké kam bibiletmui; iageti 
bulagat sakit bibiletmui nenda, 
parubeimuian nia ka simagebá. Galai 
kam dompetmui sitaimamumuket, iaté 
pukayoat sikoirí ka manua. Pukayoat 
néné, sitaioi ratakkou sipananakkou, 
samba tá ipakakataí nia tabbubulut 

34 Aipoí kaipa ikuddu pukayoatmui, 
sedda leú te ieei paatuatmuil! 

35"Kau imatarek tubumui ké bara 
apa pá sibabara! Samba kau imariu-riu 
ituakkik tengamui samba iputoro 
alitomui 

36 iului kelé sapagugulet sipasingengena 
itoili tuanda barana ka punen 
putalimogat. Kelé itoili situan, luu-luuna 
lé matatbaliu, bukáakérangan nia 

37 Bulat mauktuk te sia sapagugulet, ké 
iaili sia airangengenaaké tubudda itoili 
tuanda. Kukuania ka matamui: tá isoppi 
ipatarek tubunia si tuan, samba ikua ka 
matadda sapagugulet rapuuddet, iageti 
kaunangan kanda 

38 Bulat mauktuk te sia sapagugulet, 
ké iaili sia tuanda ai sia matatarek 
masingena itoili, kenanen elé tengamoi 
itoili, elé maburú peilé 

39 Repdem kam sikuakku néné! Ké ai 
baí iaagai sibakkat lalep, pigamoi raooi 
sipananakkou ka lalepnia, tá isoppi ijago 
nia sipulelelek, bulé tá moi raguruki 
lalepnia 

40 Oto kam ka kam leú et, buítá matarek 
tubumui, aipoí ka taibabagaiet bagamui 
lé, ioi ka sia Togat Manusia. 

41 Iageti isénangan Jesus si Petrus, pelé 
nga-ngania, "Kaipa Tuhan nuoorak'aké 
ngantomannu néné, ka tubumai, elé ka 
tubudda sangamberi sirimanua? 

42 Iageti kuanangan ka matania si 
Tuhan, "Kasei pagugulet simatopit samba 

simasiku paatuat, pat rióakénangan nia 
si tuannia bailiu utéra sapaguguletnia 
sabagei, bulé ikau kanda ké iipó tetret 
pukoman 

43 Bulat mauktuk te nia pagugulet, 
toilina lé tuannia, ailinangan nia 
aigagalaiaké galajetnia 

44 Bulatnia kukua ka matamuli: Tá isoppi 
isegéaké sangamberi bibiletnia ka tubut 
pagugulet néné ipasikeli nia 

4> Tápoi ké ikua lé ka paatuatnia 
pagugulet néné, 'Ah, maburu peilé 
itoili tuanku,' oto pabóbokinangan 

sia sangamberi pagugulet; iageti 
pukomnangan samba pulónangan leú et, 
pat puineng 

46 Kataibabagaiet bagania, lotsit- 
itulotsit tuannia. Oto patoddojinangan 
nia pagugulet néné si tuannia, 
kaunangan ka tubunia ukuman kelé 
ukumanda sitaimareddet ka nga-ngan 
Taikamanua 

47 Aipoí bulat toddojet sikataí besi 
geti, iaté sia sapagugulet, kenanen 
airaaagai siobat bagat tuanda, tápoi tá 
ragagalaiaké 

48 Tápoi pagugulet sitaiagai siobat 
bagat tuannia geti, kenanen igalaiaké 

sitaipasesese, kuanen simateúan 
itupatoddoji, bailiu tulungan lé 
itutoddoi nia goisó, lepá. Aipoí kasei 
ka tubu isegéaké Taikamanua maigi 
galajet puukuket, ka tubunia leú te 
maigi ititiddou Taikamanua, buat 
sigalaiakenennia. Ialeú et kasei irióaké 
Taikamanua bulat katonemietnia baga 
masipasikeli galajetnia, ka tubunia leú 
te makopé itiddou Taikamanua buat 
sigalaiakenennia. 

49 "Kaooiku néné geti, masirusui api 
ka polak lé. Oto bulat akukiddiyan bulé 
ipujuluu api néné 

>0 Aipoí maigi peilé pangoringan sikataí 
besi bairanenku. Bulat tápei masasanang 
aku ké tápei muaili néné ka tubukku 

51 Bulat ka bagamui lé te masiaké 
paabanan ka polak akuoi? Tá, tá 
paabanan, tápoi pasaggangan lé 

>2 Oto barania kineneiget, ké ai baí 
sia lima igidda ka bagat sangalalep? tá 
isoppi rapasaggak katubu; rubeirangan 
tubudda, telu masisaggangi sia sirua; 
iageti mitsá, sia sirua masisaggangi 
sitelu 

33 Ukkui masisaggangi tatogania 
simanteu, ialeú et tatoga taimanteu 

masisaggangi ukkuira. Kisedda leú et 
ka sia ina, masisaggangi tatogania 
tainanalep, ialeú et tatoga tainanalep, 
masisaggangi inanda. Ina talikuet 
masisaggangi talikunia sinanalep, ialeú' 
et ka sia taliku sinanalep, masisaggangi 
ina talikuet nia. 

54 Iageti kuanangan ka matadda 
sirimanua simigi, Jesus, "Ké nuitsó 
kam ipangaraí tinobut manua ipot ka 
kabelekat sulu, kuamuian, 'Bebelé lé te 
urat.' Bulatnia, bebelé urat 

55 Ké iagai tubumui ipuboroi rusa sibara 
ka kayaman, kuamuian, 'Malelegeu te 
manua.' Bulatnia malelegeu manua 

“9 Bulat kam néné sipatataju lé kam! 
Bulat nuagai kam masipatup-tup 
toggaiat sibabara ka manua samba 
ka polak. Lepá ta koi nuagai kam 
masipatup-tup toggaiat pagalaiat 
sibabara kineneiget? 

7 "Angoi tá nuteteúaké kam mugalai 
simaroipo, ké aikukua ka bagamui 
sesesena nia sipinaatumui 

>8 Ké ai sia sigelai masinganduaké 
kam ka pengadilan, olaaké nuei 
nupaseseaké nia ka enungan, bulé, ai 
peilé kam mueenung, lepá nupatiboji 

kam paukelatmui. Aipoí ké tá kisedda 
nugalai kam, abbitnangan leú et kam 
ka tai hakim, iageti taihakim'an ka sia, 
taroakérangan kam ka kabeira tai polisi. 
Oto ka sia tai polisi, gurúakérangan kam 
ka bagat penjara 

39 Oto repdem kam sikuakku néné! 
Bulat táan te bebela kam ka bagat 
penjara burú, teret kapplu nia nutebui 
kam utakmui." 

1 3 1 Ka tetret nenda, ei sia masitiboi 

ka matat Jesus mamateiakéna 

piga pá sia tai Galilea, si Pilatus, ka 
tetret ai sia masibubuluaké pusurakatda 
ka Taikamanua 

2 Oto aleginangan sikuadda néné Jesus, 
pelé nga-ngania, "Kalulut kamamateira 
kelé néné ka sia tai Galilea, kuamuian 
sia peilé mabeunan jo ka tubudda 
sangamberi tai Galilea sabagei 

3 Oto tá nia nenda lulunia! Tápoi repdem 
kam: ké tá nubauaké kam paatuatmui 
ka kam ka jomui, tá leú te isosoppi 
numamatei kam, ka kam, kelé ka sia 

4 Elé, kipa poi ka sia sipulubalu sinaksak 
tutut ngono-ngonong ka Siloam? Bulat 
ka bagamui lé pá aibara ka tubudda 
kelé néné, iaté sara toggaiat masikua, 

sia néné peilé makopé jo ka tubudda 
sabagei ka Jerusalem 

“Ta nia nenda lulunia! Bulat kukua nia 
mitsá ka matamui: Ké tá nubauaké kam 
paatuatmui ka kam ka jomui, tá isoppi 
leú te numatei kam, ka kam, kelé ka sia. 

6 Lepá tiboinangan leú et pasikat néné, 
Jesus, pelé nga-ngania, "Ai sara sibara 
sileu ka monen anggurnia. Ka sara gogoi 
ei nia masigaba buat sileu néné, tápoi 
bulat tá aisese mandé sangambé buania 

7Oto kuanangan ka matat sipuukú 
monenia, 'Bulat aiailingan telu ngarura 
burúnia kuoi masigaba buat sileu néné, 
tápoi beri sangambé tá abara. Oto 
taddengan lé! Sarat masipapotponi kan 
siureman bagei lé igagalai! 

8Tápoi kuanangan sipasijajago mone 
ka matat tuan, 'Eddangan nia ikuddu 
boikí, tá itsoaké nia, ka bagat sangarura, 
Tuan. Ai leú kupakkru boikí bakkatnia, 
pat bokkó, lepá kaukungan pupunia 

? Baleú ka rura ka mata, pubuanangan. 
Tá geti mubua, iapeité nukua kutadde 
nia." 

l0Tageti, amei nia Jesus ka gogoi 
Sabbat, mungantoman ka uma 
paniddogatda tai Jahudi 

11 Sedda, ai sara saina simabesí. Pulu 
balu ngarurangan burúnia aimabesi, 
kalulut aisop-sop ka tubunia ketsat 
sikataí. Amakou-kouan tei-teinia ina 
néné, pat táan momoi irióaké tubunia 

12 Kelé aiitsó nia Jesus, kuanangan 
ka matania, "Abelangan ekeu ka 
pangoringannu ina! 

13Tageti rapenangan tei-teinia ina 
néné Jesus. Oto niangan leú et nia, oi 
airióaké tubunia. Iageti umun'akénangan 
Taikamanua 

14 Oto pugolúnangan leú et sipanei-nei 
paamian, kalulut aaleakéna simabesí, 
Jesus, ipot gogoi Sabbat. Iageti 
kuanangan ka matadda siparururú 
sedda, "Ai enem ngagogoi pugalaiat; 
gogoi nenda te nuooi kam itualeaké kam, 
báan leú ooi kam ipot gogoi Sabbat! 

15 Tápoi kuana lé nia Jesus, ka matadda, 
"Bulat sirimanua sipatataju lé kam néné! 
Kipa tápoi ainubebelaaké kam jauimui 
sambat kalideimui ka geli, ipot gogoi 
Sabbat, nukau kam lónia 

16 Sené kineneiget, ai sara punuteteu 
Abraham, aiailingan pulu balu ngarura 
burúnia aipaorei nia sanitu, tá pá mateú 
turugut kakab'enia ka gogoi Sabbat? 

17 Oto bulat amailangan sia lawan 
Jesus, araarep alegiat Jesus néné; tápoi 
sangamberidda sabagei, bulat mangká 
bagadda masiitsó sangamberi kerek 
sigalai Jesus néné 

18 Iageti nou-nounangan sia Jesus, pelé 
nga-ngania, "Ka tubut apa tupakikiréaké 
nia Purimataat Taikamanua 

19 Pagalaiat Purimataat Taikamanua 
geti, tupakeréaké lé nia kelé, ka sara 
ngambet ubé, sialat sara sirimanua, lepá 
karap'akénangan nia ka monenia. Iageti 
putútúnangan ngambet ubé néné, pat 
puloinánangan leú et. Lepá einangan leú 
et umá, murumun ka rannia. 

20 Tageti nou-nounangan sia mitsá 
Jesus, kuanangan ka matadda, 

"Kaipa kupakikiréaké nia Purimataat 
Taikamanua néné 

21 Galai Purimataat Taikamanua geti, 
makeré lé nia ka sara ragi, sialat sara 
sinanalep, lepá mui-muinangan nia ka 
siepat ngapulu ngaliter tapung, pat 
pugónangan sangamberinia. 

22 Ka puenunganannia Jesus iailiaké 
Jerusalem, aisabau leú palagga-laggai 
sabeu samba palagga-laggai sigoisó; 

samba ai leu nia mungangantoman 
sedda 

23 Oto ai sia sipasikukua ka matania, 
"Kipa Ukkui, taleú goisó lé sia masisisiló 
puaragat? 

24 Īageti kuanangan nia Jesus, 
"Besíaké kam nuguruki kam matatbaliu 
simaropdop. Aipoí né lé reodemenmuil 
Bulat maigi sia sigelai tugurú ka bagania, 
tápoi tá momoi 

25 Kelé aitusuru sibakkat lalep ipat- 
pat'aké matatbaliu, puriómuian ka gerat 
masiluu-luu, kuamuian, 'Ale Tuan, buká 
kai!' Tápoi alegina lé nia si Tuan, 'Tá 
kuagai kam! 

26 Alegimuian nia ka kam, 'Amukom'an 
sita sambatta, Tuan, samba 
amungantoman'an ekeu ka enungan 
laggaimai. 

27 Tápoi belan nga-ngania lé mitsá ka 
sia si Tuan, 'Tá kuagai kam. Katui-tui 
kam sené, kam sigalai jo! 

28 Ké nuitsó kam ipuangká baga si 
Abraham samba si Isak samba leú et 
si Jakob ka Laggai Taikamanua Sibau, 
pusoumuian, samba pangorikmuian, 
aipol arabelaaké lé kam ka kam ka gerat 

29 Sia sibabara ka kabelaiat sulu samba 
sibabara ka kabelekat sulu, elé sibabara 
ka baré samba ka kayaman lé muaangká 
baga ka Laggai Taikamanua Sibau 

30 Sibulatnia, ai sia sikatei-tei bailiu 
siboikí, iageti siboikí bailiu sikatei-tei. 

31 Ka tetret nenda let et, ai sia piga 
pá tai Parise amei masiailiaké Jesus, 
kuaddangan ka matania, "Buí nukuddu 
sené! Kenan ka kudduat bagei, aipoí 
iiisiaké imateiaké ekeu si Herodes. 

32 Tápoi kuana lé nia ka matadda, 
"Kenan kam ka tubut sirimanua sitá 
katupunan nenda, nukua kam ka 
matania, 'Gogoi néné samba matsep, 
masiusiaké ketsat sikataí samba 
masialeaké simabesí lé kugagalai, tápoi 
ka gogoi sikatelunia geti, lepáakékungan 
galajetku. 

33 Tápoi kenanen kisedda galainia, buítá 
kuriu-riuaké puenungananku kineneiget, 
matsep, sambat matsepnia mitsá, aipoí 
tá maerú tumateiaké sara nabi ké tá ka 
Jerusalem 

34 Jerusalem, Jerusalem! 
Sipasimamateiaké tai nabi! Sapakoiniet 
Taikamanua, pabaijungimuian sia bukkú 
pat matei! Piga ngamitsáan pá kugelai 

kukup-kup'aké sangamberi tatogam, 
kelé ikepkemi togania goú-goú, tápoi ta 
anuobá kam 

35 Oto táan te ipaaalei kam Taikamanua. 
Bulé nuagai kam nia, bulat barania 
kineneiget, táan te nuiitsó kam matakku, 
teret kuamui, 'Tupanunukani te nia siooi 
ka onin Tuhan.'" 

14 1 Ka sara gogoi, iaté ka gogoi 

Sabbat, amei nia Jesus mukom 

ka lalep sara siabeu tiboi tubu ka tai 
Parise. Oto sedda bulat makopé rataiko 
nia Jesus 

2lageti oinangan leú et sara sipasioorik 
besit got tubu. Rere sambat kabeinia 
bulat apagoó 

3 Oto nou-nounangan sia Jesus tai guru 
paamian sambat tai Parise siparururú 
sedda, pelé nga-ngania, "Siripot ka 
surukatta, momoi leú pá itualeaké 
simabesí ipot gogoi Sabbat, elé, tá? 
4Tápoi ka sia tai guru paamian sambat 
tai Parise, tenan lé sia meng. Oto 
sogainangan nia Jesus simabesi néné, 
aleakénangan nia, lepá kuanangan ka 
matania itui-tui 

>Iageti kuanangan ka matadda 
siparururú sedda, "Ké ai baí sara ka 

talagamui sibebelé tatoga, elé jaui ka 
bagat sumur ipot gogoi Sabbat, ta pa 
ioolaaké masitik-tik toga elé jaui sibebelé 
nenda ka gogoi nenda leú et? 

6Tápoi bulat tá amoi aratepaaké 
ngungunda masialegi nga-ngan Jesus 

7 KĶelé aiitsó ai sia tairauma siobá 
muuddet ka kudduat simakopé 
erú, pangantomannangan leú et sia 
sangamberidda, Jesus, kuanangan 

8"Ké rasogai kam ka punen 
putalimogat, buí nupuuddet kam 
ka uddenanda siabeu tiboi tubu. Aipoí 
tápei tagai baleú ai peilé sia sabagei 
simabuak tiboi tubu arasogai mupunen 

9Babara momoi nia sibakkat lalep 
sipasisosogai kam ruamui, ka sanet 
paatuat ikua ka matamui, 'Bojoían lé 
boikí ale, kudduat sikuddujim néné, ka 
tairauma nenda lé aitutarek'aké.' Oto 
bulat aila ekeu simakopé nuei mukuddu 
ka tei-tei 

10 Oto ké rasogai kam ka punen, gaba 
kam kudduat bulat ka tei-tei, bulé isogai 
ekeu sibakkat lalep, masikua ka matam, 
'Ale saraina, sené lé konan ka uddenan 
simaerú.' Bailiu tuabeuaké kam ka matat 
sirimanua simigi 

11 Aipoí senen sibuak'aké tubunia, 
tuparerepé lé sia, tápoi siparepé tubunia 
geti, tububuak'aké lé sia. 

12 Iageti kuanangan ka matat sibakkat 
lalep Jesus, "Ké nusogai sirimanua 
mukom ka punen sinágó pá elé sinoibó, 
buí nusogai saaleinu elé sasarainam, 
elé saeppum, samba pabébéakenennu 
lalep simakayo. Aipoí tá isoppi rasogai 
ekeu kekeu; oto anusilóan mitsá silit 
sigalaiakenennu ka tubudda 

13Tápoi, ké nubaraaké punen, sogai 
sia simagebá, simakataí tubu, simasakit 
samba simapeset mata 

14 Tá isoppi ipanukani ekeu Taikamanua, 
aipoí tá momoi rasiliaké nia sigalainu 
simaerú ka tubudda. Oto siliagénangan 
nia Taikamanua sigalainu simaerú 
néné, ka katusuruatda mitsá sirimanua 
simaerú paraboat. 

15 Kelé aiarep nia sara sipaaleiaké nia 
mukom sikuat Jesus néné, kuanangan, 
"Bulat mauktuk te sia sinogai mei 
pataddé mukom ka tubut Taikamanua ka 
Purimataat Taikamanua! 

l6Tageti kuanangan ka matania Jesus, 
"Ka sara gogoi, ai sara sipasibabaraaké 

punen sabeu, sogainangan maigi 
sirimanua 

17 Kei tutaddaaké punen, 
koiniakénangan sapaguguletnia 
raei masisogai sinogainia mupunen, 
masikua ka matadda, 'Konan'an kam 
amatarek'an sangamberinia! 

18 Tápoi sangamberidda néné, kasei 
oi masikua, bojoían lé boikí. Siboiki ka 
sia aikua ka matat pagugulet, 'Simaruei 
peilé akusaki sangamata mone, bulta 
mei lé aku masiitsó. Oto bojoían lé boikí. 

19 Sabagei ka sia arakua, 'Simaruei peilé 
akusaki lima ngapasang jaui pasipakkru 
mone. Oto buítá mei aku kusibo nia ka 
mone. Bojoían lé boiki. 

20 Tageti sabagei mitsá ka sia arakua, 
'Simaruei peilé akuputalimou, oto tá 
momoi kuoi. 

21 Iageti toili nia pagugulet, 
segéakénangan taiooira, ka matat 
tuannia. Oto pugolúnangan simakopé si 
tuan, kuanangan ka matat paguguletnia, 
'Olaaké nuei ka enungan samba ka 
senen elak laggai sabeu. Abbit sia sené 
simagebá, simakataí tubu, simapeset 
mata sambat simasakit. 

22 epa kuanangan ka matat tuan, 
pagugulet néné, 'Akugalaiakéan kai 
sikuam, tápoi maigi peilé kudduat sitá 
kabaga. 

231ageti kuanangan ka matadda, si 
tuan, 'Oto kenan lé kam ka enungan 
sabeu sambat ka enungan sigoisó ka 
laggai bagei, náná kam sia raoi, bulé isut 
lalepku 

24 Bulé nuagai kam nia! Bulat beri 
te sia sara tairauma sinogaiku nenda, 
masinananam kan punenku néné!' 

2> Bulat maigi sia amei masitut Jesus. 
Lulut néné, pitsanangan sia Jesus, 
kuanangan ka matadda 

26 "Ké ka tubudda sainanda, saukkuira, 
tainanalepra, tatogadda, sasarainanda, 
elé ka tubunia peilé makaté bagania, 
belé peilé aku, tá momoi ibailiu nia 
sipasiuluiku 

27 Sitaiobá masibairat loiná 
siliktengania, raoi masitut aku, ta 
momoi ibailiu nia sipasiuluiku 

28 Ké ai baí sia ka talagamui sipupaatuat 
masirióaké sara menara, buítá mukuddu 
nia boiki, masiadde nuntut sakinia, bulé 
iagai metnangan leú pá igit bulagatnia 

masilepáaké menara néné, elé tápei 
iaaili 

29 Aipoí ké tá moi ilepáaké nia, tápoi 
bukkú pundasi alepáan aitugalai, tá 
isoppi ragágati nia sangamberi sipasiiitsó 
tailelepa nia 

30 Tá isoppi rakua nia, 'Pegi, pasigagalai 
geti, táan buu, tápoi siboboi, tá lelepá! 

31 Ké ai sara rimata sibara tentera 
pulu ngaribu sia igidda, tápoi aigegelai 
masisaggangi sara rimata sibara tentera 
rua ngapulu ngaribu sia igidda, ta 
isoppi ikuddu boikí masipaatu ka bagat 
paatuatnia, metnangan leú pá ronnia 
masilawan saggaknia néné, elé tápei 

32 Ké iagai taiooinia ilawan nia, bulat 
ai peilé sia mare-reunan tai saggaknia, 
aikoiniakéan sia sapaguguletnia 
masitiddou bulé paaban'an lé sia. 

33 Oto kalepakatnia, kuanangan ka 
matadda Jesus, "Kisedda leú te ka 
kam. Bulat beri sia sara ka talagamui 
ibabailiu sipasiuluiku, ké tá ikaddiuaké 
sangamberi sibabara ka tubunia. 

34 "Maerú lé ka sia garap, tapoi ké 
maleu baí nia, momoi peilé pá itukalóaké 
nia mitsá 

35Táan anai katukaunannia, elé 
itukau nia puput mone pá. Tápoi 
turiribbaiakéan lé nia. Kasei simaarep 
piú, arep'akénangan nia!" 

1 5 t Ka sara gogoi maigi sia sipuukú 

pajá samba sia oniakenen 

siberikabaga sikataí paraboat, amei 
masiarep'aké ngantoman Jesus 

2 Kalulut néné pungúngukiddangan nia 
tai Parise sambat tai guru paamian. Pelé 
nga-nganda ka tubunia, "Bulat isisiló lé 
bagei sia sirimanua sikataí paraboat; 
sarapei bagei amukom sia sambadda! 
3Oto kalulut néné, tiboinangan ka 
matadda Jesus, pasikat néné 

4"Ké ai baí sia ka talagamui sibara 
sangotu ngamuneng biri-biri, lepa limai 
sangamuneng, kipa ipaeerú? Tá isoppi 
ikaddiuaké biri-biri sisiba ngapulu siba 
ngamuneng ka simatangeu, iei masigaba 
simalilimai teret sesena nia 

5Ké aisesengan baí biri-birinia 
simalilimai, bulat simakopé angkat 
bagania lé, pat bairatnangan nia 

6 iageti toiliakénangan nia. Lepá 
einangan leú et masisogai saaleinia 
sambat pabébéakenennia lalep, pelé 
nga-ngania ka tubudda, 'Kau tapuangká 

kam baga sambatta, aipol akusesengan 
mitsá biri-birikku, simalilimai! 

7Oto kisedda leú te ka manua, 
bulat puangkakat baga sabeu, kalulut 
katubabau nia paatuat sara sirimanua, 
belé peilé ka sia sisiba ngapulu siba, 
simaroipo baga, aipoí táan leú maperlu 
rabauaké paatuatda. 

8"Elé ké ai baí sara sinanalep sibara 
bulagat pulu ngaperak iginia, lepa limai 
sangaperak, kipa ipaeeru? Ta isoppi 
itunam alito, lepá sabuinangan bagat 
lalep, masigaba ka senen kudduat, teret 
sesena nia 

9Kelé aisese nia bulagat simalilimai 
nenda, sogainangan saaleinia sambat 
pabébéakenennia lalep, pelé nga-ngania 
ka tubudda, 'Bulat simakopé angkat 
bagakku lé, akusese nia mitsá bulagatku 
simalilimai. Oto konan kam tapuangká 
kam baga! 

10 Kukua ka matam! Kisedda te kopet 
angkat bagadda ka sia samalaika ké 
bara sara sirimanua sibauaké paatuatna. 

11 Iageti kuanangan nia mitsá Jesus 
ka matadda, "Ai sara ukkui sibara rua 
tatoga simanteu 

14 Oto kuanangan ka sia togania sisulé, 
ka matat ukkuinia, 'Akéan lé kaku 
kineneiget, bibiletta sipuoni rubeiatku 
kaku, Ukkui.' Iageti rubeinangan 
pukayoatnia ka ruadda tatogania néné 

13Piga ngagogoi pá burúnia, 
pasakinangan nia bibilet rubeiatnia 
ka sia, lepá tui-tui nia ka laggai 
simareunan. Sedda pasapprunangan 
bulagatnia, musitá galai 

14 Kasappurat bulagatnia, aiipó 
aibara pulajeat ka laggai nenda, oto 
taddaakénangan iorik pulalaje 

15 Iageti einangan leú et mugalai 
ka tubut sara taikalaggaiat sedda, 
sipasikokoiniaké nia ka mone masijago 
sakkoilónia 

16 Oto kopet lajenia, repdemnangan 
masikom kan sakkoiló bulé imaektek. 
Tápoi kenanen kipa kopet lajenia, beri 
sia sara sikau kannia 

17 Kalepakatnia, bara olei bagania, 
kuanangan, 'Kapei ka sia sipugagalai ka 
ukkuiku, sipususukkra lé kanda, tápoi 
aku geti kaku sené mamateian lé aku 
laje 

18 Oto totoilingan lé aku, kuei ka 
ukkuiku, kukua ka matania: Amajongan 


LUKAS 15.19 —24 123 


aku Ukkui, ka tubut Taikamanua sambat 
ka tubum 

19Táan mateú tuoniaké aku togam. 
Addeakéan lé aku kelé paguguletnu, 
Ukkui. 

20 Tageti toilinangan leú et ka ukkuinia. 
Tápoi areu peilé nia ka lalep, aiitsóan 
nia ukkuinia. Oto ka sou bagania, 
pabalaunangan leú et ukkuinia, iailiaké 
togania. Kelé aiaili nia, lakkaiakénangan 
leú et nia, lepá sigguknangan nia 

21 Tageti kuanangan ka matat ukkuinia 
toga néné, 'Amajongan aku Ukkui, ka 
tubut Taikamanua sambat ka tubum. 
Táan mateú nuaddeaké aku togam. 

22 Oto sogainangan sapaguguletnia 
Ukkui néné, kuanangan ka matadda, 
'Olaaké nuei! Nualá leppei simakopé erú, 
lepá buluk'akénungan nia ka tubunia. 
Lepá mitsá usuakénungan sip-sip 
ka singongaínia, samba kaunungan 
sipatunia 

23 Lepá jájámuian ibatta togat jaui 
simamómó. Tapukom kam samba 
tapuangká kam baga 

24 Aipoí amateian nia togakku néné, 
tápoi kineneiget amurimanuangan 
nia mitsá; amalimaian nia, tápoi 

kineneiget atusesengan nia mitsá.' Iageti 
taddaakérangan nia mupunen 

25 Ka tetret nenda, ka sia togania 
sikebbukat, ai nia ka mone. Oto kelé 
aitoili, iaailingan lé lalep, arepnangan 
nga-ngan pipiau samba nga-ngan turú 

26 Iageti sogainangan sara 
paguguletnia, nou-nounangan sia 
pelé nga-ngania ka tubudda, 'Aponia 
sibabara ka lalep? 

27 Aleginangan nia pagugulet, 
'Atoilingan nia bagim! Oto 
koiniakénangan sia ukkuinu, Tuan, 
rajájá togat jaui simamómó, aipoí 
aisesengan nia mitsá togania ka ron 
tubu! 

28 Oto pugolúnangan leú et togania 
sikebbukat néné, pat taiobánangan 
tugurú ka bagat lalep. Iageti belanangan 
leú et ukkuinia, nánánangan nia, itugurú 
ka bagat lalep 

29 Tápoi kuana lé nia ka matat ukkuinia, 
'Bulat táan tagai burúnia kumomoaké 
tubukku mugalai, Ukkui, samba bulat 
beri siddotku sikuam. Aponiangan 
anuaké kaku? Beringan sangamuneng 
kambing tápei anuaké kaku, bulé ioi 
kupuangká kai baga saaleiku 

30 Kelé aitoili togam sipasappru 
pukayoatnu ka tainanalep simaolop 
togat jaui simamómó! 

31 Iageti kuanangan ka matania 
ukkuinia, 'Sirou, kekeu, mariu-riu 
lé nukuddu sené ka tubukku. Oto 
sangamberi pukayoatku, ekeu leú et 
sibakkat nia 

34 Oto mateú lé tapupunen 
samba tapuangká kam baga, aipoí 
amateian nia bagim, tápoi kineneiget, 
amurimanuangan nia mitsá; amalimaian 
nia, tápoi kineneiget atusesengan nia 
mitsá.'" 

1 6 1 Iageti kuanangan ka matadda 

sipasiuluinia Jesus, "Ai sara 
simakayo, sibara bendahara sipasikeli 
pukayoatnia. Lepá bara panganduatra 
ka tubut simakayo néné, masikua 
palilimaina bulagat si bendahara néné ka 
sitá galai 

2 Oto sogainangan nia sibendahara 
néné, kuanangan ka matania, 

'Aponia néné siarepku pagalaiat 
tubum? Kineneiget aké ka tubukku 
sangamberinia pangandeatnu nupasikeli 

pukayoatku. Táan momoi ibailiu ekeu 
mitsá bendaharakku. 

3Iageti paatunangan nia si bandahara 
néné, kuanangan, 'Kipangan lé pá 
kugagalai kineneiget? Aian lé igegelai 
iariaké aku si tuan. Mamakkru, tá maron 
tubukku; patiddo-tiddou, maila aku 

4Nen, akusesengan paatuat; oto ké 
iariakéan baí aku si tuan, buítá kubesíaké 
ramaigi saaleiku sipasinanappit aku ka 
lalepra! 

5Oto sogainangan sia si bendahara 
sangamberi sipuuutak ka tubut tuannia. 
Aikua ka tubut siooi boiki, 'Piga nuntu 
utaknu ka tubut tuanku? 

SIageti kuanangan nia, 'Ai sangotu 
ngatappaiat tula.' Oto kuanangan ka 
matania si bendahara, 'Aikoiné surat 
utaknu. Uddet'aké ekeu, pelé ola 
nusurat'aké: lima ngapulungan lé. 

7 Lepá kuanangan ka tubut siooi 
sikarua, 'Kekeu, Saraina, piga nuntu 
utaknu?' Aleginangan nia, 'Sangaribu 
ngagoni gandum.' Oto kuanangan ka 
matania si bendahara, 'Aikoiné surat 
utaknu. Surat'akéan lé balu ngotu 
ngagoni. 

8Oto umunnangan nia si majikan, 
bendahara sitaimaroipo néné, kalulut 
againa pagalai; aipoí taikapolak peilé 
maagai masipagaba enung'akenenda, 
belé peilé sia tatogat pupatokat. 

9Lepá kuanangan nia mitsá Jesus, 
"Arep'aké kam sikuakku néné! Pakei 
kam pukayoat polak néné pasigabamui 
saalei, bulé ké táan anai katukaunan nia 
mitsá bulagat néné, silórangan kam ka 
kudduat simatom 

10 Ké atukatonemingan nia baga ka 
puukuket sigoisó, tukakatonemi leú te 
nia baga ka puukuket sabeu. Tápoi ké 
tá tukatonemi nia baga ka puukuket 
sigoisó, tá leú te tukakatonemi nia baga 
ka puukuket sabeu 

11 Oto ké beringan ka puukuket 
pukayoat polak néné, táan atukatonemi 
kam baga, kaseian lé ikakatonemi kam 
baga ka puukuket pukayoat ketsat 

12 Ialeú et, ké beringan ka bibiletda 
sabagei, táan atukatonemi kam baga, 
kaseian lé masiaaké ka tubumui 
ikep'akenenmui 

13 Bulat tá te momoi ragalai galajetda, 
ké murua tuanda; aipoí tá isoppi ka tubut 
sisara peilé makaté bagania, belé peilé 

ka sisara, elé ka tubut majikan sisara 
peilé matopit nia belé peilé ka sisara. Oto 
kisedda leú te kam ka kam. Tá momoi 
nupalopru kam ruania galajet; iaté 
galajet Taikamanua samba pukayoat. 

l41ageti kelé araarep nia sikuat Jesus 
tai Parise, gagatiddangan leú et nia, ai 
lé poí iaagai bagadda, alau bagadda ka 
bulagat 

15Oto kuanangan ka matadda Jesus, 
"Kam te néné, ka matat sirimanua, 
ituitsó kam, bulat kéan lé simatopit, 
tápoi ai lé iaagai bagat pupaatuananmui 
Taikamanua. Aipoí oniakenenda 
sirimanua simabuak, marepé lé sia ka 
matat Taikamanua 

16 Surukat siaket Mose samba 
nganturatda tai nabi, riu-riu lé 
ituenung'aké, pat aili ka tetrenia 
si Johannes Sipasiraraú. Ka tetret 
nenda leú et Katuareman Simaerú 
pagalaiat Purimataat Taikamanua, 
riu-riu leú itupaarep. Oto bulat siagai 
kabagangan lé rabesíaké ibailiu sia 
paamian Taikamanua 

17 Oto manua samba polak peilé 
malabbei tatá, tá ituenung'aké sara 
takat surat Surukat Taikamanua 

18 Kasei sigalak sinanalepnia, lepa 
putalimounangan mitsa ka tainanalep 
bagei, sipaeelet lé nia. Ialeú et 
sipalalep'aké sinanalep sigalak, sipaeelet 
leú et nia ka sia. 

19 "Ai sara simakayo. Bulat sarat 
simakeppu saki lé leppeinia. Bulat 
sipususukkra lé kannia senen gogoi 

20 Iageti ai aragalak'aké sara simagebá 
ka bet-bet matatbaliu lalepnia, iaté 
sipuoni si Latsarus. Bulat salú lé ka 
tubunia lubbé 

21 Aiuukat ikom porat kan sibebelé ka 
tei mejat simakayo néné. Tápoi jó-jó lé 
amei masibolot suat lubbénia 

22 Oto lepá langónangan nia simagebá 
néné. Iageti abbitrangan nia samalaika 
ka manua, ka kudduat simaerú, ka 
kup-kup Abraham. Ka sia simakayo leú 
et langónangan nia, tápoi ararateiaké lé 
nia ka sia 

23 Tageti pangoriknangan leú et 
simakopé ka laggaira simamatei ka 
taikabaga. Oto kelé aiteilaaké matania 
ka pata, itsónangan si Abraham ka 
sareunan, ai nia sedda ka sia si Latsarus 
ka kup-kup Abraham 

24 Oto pusoganangan leú et ka tubut 
Abraham, 'Ale Ukkui Abraham! Kau 
imakaté bagam ka tubukku. Kua peité 
ka matat Latsarus, bulé isop-sop'aké 
singongaínia ka oinan itep-tep'aké nia 
ka jalaiku. Aipoí bulat makopé besínia 
kupangorik ka bagat api néné! 

25 Tápoi kuana lé nia si Abraham ka 
matania, 'Repdem lé sirou: kekeu, ka 
sanganantat purimanuaiatnu, sarat 
simaerú lé anusiló, tápoi ka sia geti 
kai Latsarus, sarat sikataí lé aisiló. Oto 
masanang lé nia ka sia sené, tápoi ekeu 
geti kekeu, mangorik'an lé nugagalai 
sedda 

26 Paobánangan pei bagei, aian ka 
oggakta guluggú simakopé keru, bulé tá 
ioi raei sibabara sené, ei sedda, ialeú et 
sibabara sedda, oi sené! 

27 'Oto ké kisedda bai galainia, Ukkui, 
kutiddouan lé ka tubum, bulé nukoiniaké 
si Latsarus ka lalepra saukkuiku 

28 Aipoí ai sia lima sasarainangku 
sedda. Koiniaké si Latsarus, bulé ikua ka 
matadda, buí ratugurú ka sia ka kudduat 
paoreat néné. 

29 Iageti kuanangan ka matania si 
Abraham, 'Aian ka tubudda bukot Mose 

samba bukodda tai nabi! Kauan lé 
rareddet nia sangamberi sitususurat ka 
bagania! 

30 Oto kuanangan nia simakayo, 'Tápei 
iaaili ké sarat nenda Ukkui, Abraham. 
Ké ai baí sia sitususuru ka simamatei 
siailiaké sia, iapeité rabauaké paatuatda. 

31Tápoi kuana lé nia si Abraham ka 
matat simakayo, 'Ké tá maletsei ka 
bagadda ka surukat Mose sambat ka 
sikuadda tai nabi, ialeú' té taimatonem 
bagadda, kenanen bara sitususuru mitsá 
ka simamatei.'" 

1 7 1 Iageti kuanangan ka matadda 

sipasiuluinia Jesus, "Tá isoppi 
ibara oniakenen sikabaraji ramajo 
sirimanua. Tápoi mateirangan tedda 
sipasibabaraaké jo 

2 Maerú peilé tusereaké ka lolokkatnia 
bukkú panundukat gandum, turibbaiaké 
sia ka koat. Aipoi makopé lé kataí nia 
ibaraaké jot sara taigoisó néné 

3Oto jago kam tubumui. Ké igalai jo 
sarainam, teka nia. Ké aioleian bagania 
ka jonia, appéakénungan leú et jonia 

4Ké igalai jo ka tubum pitu ngamitsá 
sangagogoi, samba leú senen gogoi ioi 


LUKAS 17.5-10 132 


ka tubum masikua, 'Kutiddou maap ka 
tubum,' appéakénungan leú et jonia. 

5Iageti kuaddangan nia ka matat Jesus, 
sipasiuluinia, "Ron'aké tonem bagamai 
ka tubum, Tuhan. 

SOto kuanangan nia ka matadda si 
Tuhan, "Ké ai baí tonem bagamui beu 
luikut ubé, tá isoppi ioi nukua kam ka 
tubut murbai néné, 'Burauaké tubum, 
lepá urep'akénungan tubum ka koat,' tá 
isoppi ireddet nia nga-ngamui. 

7"Ké ai baí sia sara ka talagamui sibara 
pagugulet sipamamakkru polak samba 
sipasijajago tarimeu. Ké toili nia ka 
mone, kipa, ikukua leú pá ka matania, 
'Olaaké nuoi mukom' 

8 Kupaatu tá! Tá pá kisé lé ikukua ka 
matania, 'Kauan, patarek kanku. Kau 
leppeinu simaliná, iageti ngenanungan 
ilapá kupukom samba kupuló; alepáan 
geti kaku, iapeité nupukom kekeu. 

9Samba tá leú tuuumun'aké nia 
pagugulet néné, kalulut gagalaiakéna 
sikuania, elé 

10 Oto kisedda leú te kam ka kam néné. 
Ké anulepáakéan kam sangamberinia 
sikua ka matamui, kuamui lé nia, 'Kai 
geti ka kai néné, kelé leú et sapagugulet 

simarei-rei lé kai; siripot galajetmai lé 
kugagalaiaké kai.' 

11 Ka puenunganannia Jesus, iailiaké 
laggai Jerusalem, sabaunangan leú et 
pasongan laggaira tai Samaria sambat 
tai Galilea 

12 Kelé aitugurú Jesus ka laggai, 
eirangan leú et ka tubunia pulu 
simalubbé simasappó. Puriórangan ka 
sareunan 

13 Iageti pusogaddangan sipugegerei, 
pelé nga-nganda ka tubunia, "Ale Jesus, 
Guru, kau imakaté bagam ka tubumai! 

14 Kelé aiitsó sia Jesus, kuanangan ka 
matadda, "Kenan kam ka tai imam, 
rapareksa kam." Oto ai sia mueenung, 
ale-aimale besira 

15Kelé aiagai tubunia ka sia sara ka 
talagadda, toilinangan leú et mitsá ka 
tubut Jesus; ai nia memei, ai nia muuurai 
masiumun'aké Taikamanua 

16 Segéna lé ka bet-bet Jesus, 
purapponangan leú et ka matania, 
ikua surá ka tubunia. Nia néné, iaté tai 
Samaria 

17 Lepá kuanangan nia Jesus, "Kipa, tá 
pulu sia igidda atualeaké 

18 sarat nia lé koi né tairauma, atoili 
masikua sura ka tubut Taikamanua? 

19 Tageti kuanangan ka matania 
Jesus, "Kauan, suruakéan ekeu, nutoili. 
Matonem poí bagam ka tubukku, bailiu 
ale-aimale besinu. 

20 Tageti eirangan let et, piga pá sia 
tai Parise, ka tubut Jesus masinou-nou 
nia, rakua ka matania, pigamoi iooi 
Purimataat Taikamanua. Oto kuanangan 
ka matadda Jesus, "Pagalaiat kaoijanan 
Purimataat Taikamanua geti, tá anai 
toggaiatnia simatotoilá tuitsó 

21 pat oi rakua, 'Konan nuitsó nia!' elé, 
'Ai nia sedda!' Aipoi ka sia Purimataat 
Taikamanua, aian nia ka talagamui. 

22 Lepá kuanangan ka matadda 
sipasiuluinia Jesus, "Iaaili te tetrenia 
igou-gou bagamui masiitsó sara gogoi, 
iaté gogoinia ka sia Togat Manusia, tápoi 
tá momoi nuitsó kam nia 

23 Ai te sia sipasikukua ka matamuli, 'Ai 
nia sedda!' elé 'ai nia sené!' Bulat buí 
nuei kam nugaba kam nia 

24 Aipoí kelé bilá ka manua lé ipukinam 
ka sia gogoinia Togat Manusia; toro, 
barania ka tú-túnia sara, aili ka tú-túnia 
sara 

25 Tápoi buítá iorik boikí maigi paoreat, 
samba rapisik nia ka reddenan néné 

26 Makeré lé nia ka tetret Noak siburú, 
katutoilakatnia ka sia Togat Manusia 

27 Mukom, muló lé ragagalai sambat 
mutalimou; oto sarat kiseddangan 
aragalai, ailinangan tetrenia itugurú si 
Noak ka bagat kapá, iageti bara eba, 
talunangan sia sangamberidda 

28 Tageti mitsá, makeré leú nia ka 
tetrenia ka sia si Lot. Mukom muló lé 
ragagalai, mangurep samba masigalai 
lalepra 

29 Tápoi kelé aitui-tui si Lot ka Sodom, 
gogoi nia nenda leú et, belé api belerang 
sibara ka manua masisubuaké sia 
sangamberidda 

30 Oto kisedda te galainia ka sia, iaili 
tetrenia kaoijanan Togat Manusia 

31Ka tetret nenda, sia sikukuddu 

ka purusaat ka tei-tei lalep, buían 
ratugorosot masialá bibiletda ka bagat 
lalep. Ialeú et sia sikukuddu ka mone, 
bulan ratoili ka lalepra 

32 Repdem kam kelé sipuaaili ka 
sinanalep Lot 

33 Oto kasei sikera engania, iaté 
malilimai purimanuaiat. Tápoi kasei 


LUKAS 17.34-18.3 136 


sitaikera engania iaté masisesese 
purimanuaiatnia 

34 Kau imatonem bagamui ka sikuakku 
néné: Soibónia nenda, rua sia tainanalep 
sipeperep ka sara pereman, sara tuabbit, 
sara tugalak 

35 Ai sia rua sipasingi-ngitit buat 
gandum, sara tuabbit, sara tugalak 

36 [Ai sia rua sipugagalai ka mone, sara 
tuabbit, sara tugalak.] 

37 Iageti nou-nourangan nia 
sipasiuluinia, pelé nga-nganda, 

"Kaipa ipuaaili, Tuhan?" Aleginangan 

nia Jesus, pelé nga-ngania, "Kaipa 
ai simabuté, ai leú te sedda seggú 
sipasikokom simabuté." 

18 1 Lepá tiboinangan sara pasikat 

ka tubudda sipasiuluinia, Jesus, 

masipangantru sia, bulé tá itek-tek 
rapaniddou samba buí ramabelé baga 

2 Pelé nga-ngania, "Ka sara laggai, 
ai sara hakim sitaimalotó ka tubut 
Taikamanua, samba bulat beri letsei ka 
bagania ka tubudda kasei pá 

3Iageti ka laggai nenda leú et, ai sara 
silumang, piga ngamitsáan pá aiei ka 
tubut hakim néné, masitiddou bulé 
irop'aké nia ka pakaronia. Kuanangan 

ka matat hakim néné, silumang, 
'Rop'aké aku, masialegi nga-nganda 
pakaroakenenku. 

4 Piga pá burúnia, tá aiobá irop'aké 
silumang, si hakim néné. Tápoi lepá 
paatunangan nia si hakim néné ka bagat 
paatuatnia, kuanangan, 'Kenanen baí ta 
malotó aku ka tubut Taikamanua, samba 
tá maletsei ka bagakku ka tubudda kasei 
pa 

Stápoi kalulut taipuaari nia ioi 
masipageu-geu aku, oto maerú peilé 
kurop'aké pakaronia. Aipoí ké tá kisedda 
kugalai, bailiu tá muaari ioi masigejaaké 
bagakku.' 

SIageti kuanangan ka matadda si 
Tuhan, "Lelek'aké peité kam sikuat 
hakim sitaimaroipo baga néné 

7 Oto tá pá irorop'aké sia sapaamiannia 
Taikamanua, sipaniddogi nia sinágó 
samba sinoibó? Iooreaké pá irop'aké sia 

8 Kau imatonem bagamui ka sikuakku 
néné! Bulat beri uju irop'aké sia ka 
pugejaat bagadda! Tápoi ké moi baí 
Togat Manusia, isesese peilé pá sia 
simatonem baga ka tubunia ka polak 
néné? 

9iageti tiboinangan leú et pasikat, 
Jesus, siorak ka tubudda siputatá 
sabagei, tápoi rakua peilé tubudda sarat 
sia lé simaerú 

10 Pelé nga-ngania, "Ai sia rua sieei 
maniddou ka Uman Taikamanua. Iaté, 
sara tai Parise, samba sara sipuukú pajá 

11 Oto puriónangan sarania ka sia si 
Parisena, paniddounangan leú et, pelé 
nga-ngania, 'Oi Taikamanua, bulat surá 
lé kukua ka tubum, aipoí aku kaku 
néné, tá makeré aku, kelé sirimanua 
sabagei; simaalau baga, simapajoat, elé 
sipaeelet. Kukukua surá néné, kalulut 
taimakeréku ka tubunia nanda sipuukú 
pajá 

12 Sangamenggui, rua ngamitsa 
kupupuaso, samba leú et aikupangu- 
nguruat'aké ka tubum sepersepulu 
sangamberi puuktungan sinesekku. 

13 Tápoi ka sia geti sipuukú paja, ka 
sareunan lé ipuririó, bulat beri masiteila 
manua, ta maró bagania. Ai lé ipoposai 
bagania aikukua, 'Oi Taikamanua, kau 
imakaté bagam ka tubukku, sirimanua 
sijo néné!' 

14 Iageti kuanangan ka matadda Jesus, 
"Kau imatonem bagamui ka sikuakku 

néné; kelé aratoili ka lalep, sipuukú paja 
lé aisiló Taikamanua, tá Si Parisena. 
Aipoí sangamberi sibuak'aké tubuna, 
iparerepé lé sia Taikamanua; samba 
leú et sangamberi siparepé tubuna, 
tububuak'aké lé. 

1> Iageti eirangan leú et sipasitataroaké 
tatoga ka tubut Jesus, bulé irape sambat 
isukat'aké sia. Tápoi kelé araitsó nia 
sipasiuluinia, pugolukiddangan leú et sia 

16 Oto sogainangan sia tatoga 
nenda Jesus, kuanangan ka matadda 
sipasiuluinia, "Obáaké kam sia tatoga 
raoi kaku! Bá kekera kam sia. Aipoí 
sia kelé néné lé ibabailiu sapaamian 
Taikamanua 

17 Bulé nuagai kam nia! Ké tá 
kelé tatoga rapaerú, raei ka matat 
Taikamanua, bulat tá ibabailiu sia 
sapaamian Taikamanua. 

18 Iageti kuanangan ka matat 
Jesus, sara sautéra tai Jahudi, "Ale 
Guru simatopit, aponia simateú 
galaiakenenku, bulé kuikep'aké 
purimanuaiat sipulelelek samba 
sitaitatatá? 

19Tápoi kuana lé ka matania Jesus, 
"Nukukua kodda aku simatopit? Aipoí tá 

anai kuanen simatopit, sarat Taikamanua 
lé, lepa 

20 Ai lé turerere againu surukat 
Taikamanua, kelé: 'Bá paeelet, buí 
nupamatei, buí nupanangkou, buí 
numuneng'aké boko, samba leú, kau 
nusurú ukkui sambat inam.' 

21 Iageti kuanangan ka matat Jesus, 
"Silainge peilé aku, akureddet'an 
sangamberinia surukat néné. 

22 Oto kelé aiarep nia Jesus sikuania 
néné, kuanangan ka matania, "Ai peilé 
sara simateú galaiakenennu iaté: kenan 
lé nusakiaké sangamberinia bibiletnu, 
lepá panguruat'akénungan nia nenda 
bulagat sakit bibiletnu, ka simageba, 
bulé nusiló pukayoat sibara ka manua. 
Lepá oi ekeu nutut aku. 

23 Oto kelé aiarep nia sikuat Jesus néné, 
bara reu-reu bagania, bulat simakayo lé 
pol nia 

24 Ai lé iaagai purereu-reu nia baga, 
Jesus. Lulut néné kuanangan nia, "Bulat 
mabesi te ratugurú simakayo ka paamian 
Taikamanua 

25 Onta peilé te malabbei tugurú ka 
matat pajjaí, ka tubudda simakayo, 
ratugurú ka Laggai Taikamanua Sibau. 

260to kuaddangan nia ka sia 
sangamberi sipasiaarep sikuat Jesus 
néné, "Ké kisedda bai nia, kaseian lé 
masisisiló puaragat? 

27 lageti kuanangan ka matadda Jesus, 
"Sitaiooi ragalaiaké sirimanua, momoi ka 
Taikamanua! 

28Lepá kuanangan nia ka sia si 
Petrus ka matat Jesus, "Itsó peité! Pat 
kaddiuakémaian sikalalepmai sambat 
tatogamai, kutut kai ekeu. 

29 Iageti kuanangan ka matadda Jesus, 
"Kau imatonem bagamui ka sikuakku 
néné! Sangamberi sikaddiuaké lalepnia, 
sinanalepnia, sasarainania, saukkui 
samba sainania, elé tatogania, kalulut 
puukúra galajet Taikamanua 

30 bulat tá magugulai iaké silinia 
Taikamanua ka tubudda kineneiget; 
samba ka gogoi sibabara mitsá, 
silórangan purimanuaiat sipulelelek 
samba sitaitatatá. 

31 Iageti rurúakénangan sia 
sangamberidda sipasiuluinia Jesus 
saradda, kuanangan ka matadda, 
"Arep'aké kam sikuakku néné! Taeei 
kam kineneiget iaté ka laggai Jerusalem. 
Sedda te ipuaaili sangamberinia 

sinurat'akenenda tai nabi pagalaiat tubut 
Togat Manusia 

32 Rasesegéaké te nia ka kabeira 
sipuarat sabulungan, bulé raasá, 
rapaloloi samba raluji nia 

33 Iageti paoreirangan nia samba 
mateiakérangan leú et nia. Tápoi ka 
gogoi sikatelunia, suru nia mitsá ka 
simamatei. 

34 Tápoi bulat beri kolouna ka bagadda 
sipasiuluinia sangamberinia néné. Ai lé 
pol tupakekele ka tubudda katukolobat 
sangamberi sikuania. Tá raagai rakeruji 
saúsaket tiboietnia 

35 Kelé aimalegre Jesus ka laggai 
Jeriko, ai sedda sara simapeset mata, 
ai nia muuuddet ka bet-bet enungan, 
masitiddou paroman 

36 Oto kelé aiarep aratusabau sirimanua 
simigi, nou-nounangan sia, pelé 
nga-ngania, "Aponia sibabara? 

37 Iageti kuaddangan nia ka matania, 
"Atusabau Jesus tai Natsaret. 

38 Oto pugereinangan let et simapeset 
mata néné, pelé nga-ngania, "Ale Jesus 
togat Dapid! Kau imakaté bagam ka 
tubukku! 

39 Tageti pugolukiddangan nia sia 
sieei boiki, rakua ipumeng-meng. 
Tápoi aituppai lé ron aipugerei, pelé 
nga-ngania, 'Ale Togat Dapid, kau 
imakaté bagam ka tubukku! 

40 Oto puarinangan leú et Jesus, 
kuanangan ka matadda bulé raabbit 
simapeset mata néné ka tubunia. Kelé 
aisegé, kuanangan ka matania Jesus 

41 "Aponia nukikiddiy kugagalaiaké ka 
tubum?" Kuanangan ka matat Jesus, 
"Bulé imakoinong matakku, Tuhan. 

42 Lepá kuanangan ka matania Jesus, 
"Ké kisedda baí nia, kauan imakoinong 
matam! Matonem poli bagam ka tubukku, 
ale besinu. 

43 Iangan leú et tetrenia, 
makoinongnangan matania. Iageti 
einangan leú et masitut Jesus, samba 
umun'akénangan Taikamanua. Kelé 
araitsó nia sirimanua simigi sigalai Jesus 
néné, umun'akérangan Taikamanua 
sangamberidda. 

1 9 1 Kelé aisegé Jesus ka laggai 

Jeriko, riu-riuakénangan 
isabauaké nia laggai néné Jesus 

2 Ka laggai nenda ai sara utet paja 
simakayo, sipuoni si Sakeus 

3 Bulat ai lé ikikiddiy masiitsó tubut 
Jesus. Tápoi kalulut igidda sirimanua 
sambat teténia bagei, bailiu tá momoi 
iitsó Jesus 

4Iageti pabalaunangan leú et iei ka 
mata, lepá karaínangan sara loiná, bulé 
ioi iitsó itusabau Jesus 

>Kelé aitusabau Jesus ka loiná, 
teilanangan ka pata, kuanangan 
ka matat Sakeus, "Sakeus, olaaké 
nutugorosot! Aipoí buítá moi aku ka 
lalepnu masibalou ekeu kineneiget. 

SIageti olaakénangan itugorosot si 
Sakeus, silónangan kaooi Jesus ka 
angkat baga 

7Oto sangamberidda sipasiiitsó 
sangamberinia néné, ngoi-ngoinangan 
bagadda ka tubut Jesus. Pelé nga- 
nganda, "Pegi, amei peilé nia mugogoi 
ka lalep sirimanua sikataí paraboat! 

8Lepá ai sia ka lalepnia si Sakeus, 
puriónangan, kuanangan ka matat 
Jesus, "Tuhan, sangarubeiat pukayoatku 
néné, kupanguruat'aké ka simagebá. 
Oto kasei kupajo, siliykungan nia mitsá 
epat ngamitsá igit sialáku! 

9Iageti kuanangan ka matania Jesus, 
"Gogoi néné kam sangalalepmui, 

aipaarauan kam Taikamanua, samba 
iaké puririmanua sibau ka kam, ekeu 
néné leu poli, sapunuteteu Abraham leu 
et 

10 Aipoí ka sia Togat Manusia, masigaba 
samba masipaarau simalilimai lé aioi. 

11 Talagat pasiaarepra tiboietnia Jesus, 
tiboinangan sara pasikat. Aipoí ka tetret 
nenda, aian raaaili ka Jerusalem, samba 
bagei ka bagadda te amalegrengan ioi 
Purimataat Taikamanua ka polak néné 

12 Pelé nga-ngania ka tubudda, "Ai sara 
si tuan sieei ka laggai ka sareunan, 
bulé rauddet'aké nia murimata. Lepá 
arapauddet nia, toili nia mitsá 

13 Kei mei nia, sogainangan sia 
pulu sapaguguletnia, kaunangan ka 
tubudda senen tubu pasasangamas sia. 
Kuanangan ka matadda, 'Pajagangan 
kam, nupakei kam bulagat néné, ka 
burúku ka puenunganan. 

14 Tápoi sia taikalaggaiatnia, malaga 
bagadda ka tubunia. Oto kelé aitui-tui, 
koiniakérangan sieei masikua ka 
matania, 'Táan kuobá kai nia néné 
rimatamai. 

15 Tápoi riu-riu lé arapauddet nia 
rimata néné. Oto lepá toili nia mitsá ka 


LUKAS 19.16 -— 21 146 


laggainia. Iageti olaakénangan isogai 
sapaguguletnia, bulé iagai piga nuntunia 
uktuk arasese 

16 Oto oinangan leú et ka sia pagugulet 
siboiki, kuanangan ka matat tuan, 
'Tuan, siakénu kaku bulagat sangamas, 
aibailiuan pulu ngamas iginia. 

17 Iageti kuanangan ka matania si Tuan, 
'Nen, niapeité néné pagugulet simatopit! 
Matopit poí ekeu ka puukuket sigoisó, oto 
bailiuakékungan ekeu masikup-kup'aké 
pulu laggai. 

18 Lepá oi nia ka sia pagugulet sikarua, 
kuanangan, 'Tuan, bulagat sangamas 
siakénu kaku, akubailiuakéan nia lima 
ngamas. 

19 Tageti kuanangan ka matat pagugulet 
néné si Tuan, 'Ekeu kekeu leú, 
kubabailiuaké leú et ekeu, masikup- 
kup'aké lima laggai. 

20 Lepá mitsá oi sia ka sia sapagugulet 
sabagei, kuanangan ka matat Tuan, 
'Aikoíné bulagatnu Tuan; akukoiríaké lé 
nia ka saputangan 

21 kalulut lotóku ka tubum, aipoí 
simagege lé ekeu. Kekeu poí Tuan, 
momoi nualá tá sipuoni kekeu; numonei 
tá siuremannu. 

22 Tageti kuanangan si Tuan ka tubunia, 
'Pagugulet sikataí paraboat lé ekeu néné! 
Siripot ka tiboietnu lé kuaaké ukumannu. 
Aipoí ai lé nuaagai gegekku; aaláku tá 
kaku, samba momoneiku tá siuremanku 

23 Oto angoian lé tá anukau bulagatku 
néné ka bank, bulé toilikku lé, silêkungan 
bulagatku sambat bungania? 

24Tageti kuanangan nia rimata ka 
matadda sipuririó sedda, 'Kauan, ala 
kam bulagat nenda ka tubunia, nukau 
kam nia ka tubut sibara pulu ngamas. 

25 Oto kuaddangan nia ka matat rimata, 
'Kipa Tuan, aian pulu ngamas ka sia. 

26 Tápoi kuana lé nia rimata ka 
matadda, 'Repdem kam sikuakku néné: 
kasei sibabara, tukakau peilé simigi ka 
tubunia. Tápoi ka sitá anai geti, tuaalá 
peilé sipulelegei ka tubunia 

27 Oto kineneiget abbit kam sia sené tai 
saggakku sitaiobá murimata ka tubukku. 
Pamatei kam sia ka matakku!' 

28 Lepá aikua nia néné Jesus, 
boikíakénangan tubunia ka tubudda raei 
raailiaké Jerusalem 

29 Kelé aramalegre ka Betpage 
samba ka Betania ka Leleu Zaitun, 

koiniakénangan rua sipasiuluinia, Jesus 
raei boikí 

30 Kuanangan ka matadda, "Kenan 
kam, nuailiaké kam laggai nenda ka 
matatta. Oto ké asegéan kam sedda, 
itsómuian sangamuneng togat kalidei, 
ai nia ka sesereat. Kalidei nenda, beri 
pei arajanangi tei-teinia sirimanua. Oto 
rugutmuian nia, iageti abbitmuian nia 
sené 

31 Ké ai sia sikua ka matamui, 'Angoi 
nururugut kam nia kalidei néné?' 
alegimui lé nia, 'Ai kauna nia si Tuhan. ' 

32 Iageti eirangan leú et karuadda 
sipasiuluinia, ailiddangan leú et 
sangamberinia, kelé sikuat Jesus ka 
matadda 

33 Oto airarurugut togat kalidei néné, 
tekánangan sia sibakkat kalidei, pelé 
nga-ngania, "Nururugut kodda kam 
kalidei néné? 

34 Alegiddangan nia, "Ai kauna nia si 
Tuhan. 

35 Iageti abbitrangan nia kalidei néné, 
ka tubut Jesus. Lepá apóakérangan 
saraubára ka tei-tei kalidei, iageti 
rop'akérangan Jesus ijanangi tei-tei 
kalidei 

36 Oto aijajanangi tei-tei kalidei, 
paapórangan saraubára ka enungan 

37 Kelé aimalegre Jesus ka Jerusalem, 
ka gogorosonan tuailiaké Leleu 
Zaitun, taddaakérangan sipasiuluinia 
simigi sipasitutut nia, musoga sabeu 
masiumun'aké Taikamanua, samba 
masikua surá ka tubunia, kalulut 
sangamberi kiseiet siigbukra 

38 Pelé nga-nganda, "Tupanunukani 
te nia Rimata siooi ka onin Tuhan! 
Paabanan ka manua samba tuumun'aké 
lé Taikamanua! 

39 Oto ai sia piga pá tai Parise 
ka talagadda simigi amasikua ka 
matania, "Kua ka tubudda sipasiuluinu, 
rapumeng-meng. 

40 Tápoi kuana lé nia ka matadda 
Jesus, "Kau imatonem bagamui ka 
sikuakku néné! Ké mumeng-meng baí 
sia, pugereinangan leú et ka sia bukkú 
néné. 

41 Kelé bulat aramalegre ka Jerusalem, 
itsónangan Jerusalem, soibinangan leú 
et nia 

42 Pelé nga-ngania, "Bulat apanganté 
katet bagatta ka tubum. Bulat ké tebaí 
mueerúan lé, ké baí ka gogoi néné 

nuagai nia sibaraaké paabanan! Tápoi 
kineneiget táan momoi nuitsó nia 

43 Ka sara tetre, bara sibabara ka 
tubum, iaté rakekreaké ekeu tai 
saggaknu, pat bokkó. Goilikrangan ekeu, 
iageti okkip'akérangan ekeu sibabara 
ka mata, ka tei-tei, kai kattoet samba 
sibabara kai katsiunu 

44 Subuakérangan ekeu, sambat 
sangamberi sirimanua sikukuddu ka 
tubum; pat beri sara sipulelegei bukkú 
sipalalakké, kalulut tailelelek'akénu tetre 
nia, ioi Taikamanua masipaarau ekeu! 

4> Iageti kelé aitugurú Jesus ka 
Uman Taikamanua, taddaakénangan 
masipausiji sia sipasasaki sedda 

46 Kuanangan ka matadda, "Ka Buko 
Sipunenan, ai atusurat'aké kisé: Aikua 
Taikamanua, 'Uma paniddogat lé 
umangku.' Tápoi anubailiuaké lé kam nia 
kudduatra sipararau-rau! 

47 Oto senen gogoi iei Jesus 
mungantoman ka Uman Taikamanua. 
Iageti isiakérangan nia tai imam sabeu 
sambat tai guru paamian samba leú et 
tai bajára tai Jahudi, masimateiaké Jesus 

48 tápoi tá arasese enungan, bulé ioi 
ragalaiaké kelé sipinaatudda, aipoí 

sangamberi sirimanua lé iobá masiarepi 
ngantomannia, samba bulat ai lé iaalá 
bagadda ka tiboietnia. 

20 1Ka sara gogoi, talagat 

punga-ngantoman nia Jesus 

masisegéaké Katuareman Simaerú 

ka tubudda siparururú ka Uman 
Taikamanua, eirangan leú et tai Imam 
sabeu, sambat tai guru paamian samba 
leú et tai bajára tai Jahudi ka tubut Jesus 
2 Kuaddangan ka matat Jesus, "Kua 
peité ka tubumai, kaipa pubakkanannia 
aioi anugalaiaké nia sangamberinia 
néné? Kasei amasiaké hak néné ka 
tubum? 

3Iageti kuanangan nia ka sia ka 
matadda, Jesus, "Aku kaku leú et, kuobá 
kunou-nou kam. Kua peité kam ka kam 
ka tubukku 

4tkasei ka hak ka sia ipasiraraú si 
Johannes? Ka hak Taikamanua, elé ka 
hakra sirimanua? 

>Oto patibojiddangan nia, pelé 
nga-nganda, "Ké takua baí, 'Ka hak 
Taikamanua,' kuanangan ka tubutta, 'Ké 
kisedda baí nia, angoi tá imatotonem 
bagamui ka tubunia? 

6Tápoi mitsá, ké takua bai, 'Sibara 
ka sirimanua lé haknia,' baijukrangan 
sita bukkú sangamberi sirimanua, aipoí 
bulat matonem bagadda punanabi nia si 
Johannes. 

7 Iageti kuaddangan ka matania, "Tá 
kuagai kai. 

8 Oto kuanangan nia ka sia ka matadda, 
Jesus, "Ké kisedda baí nia, aku kaku leú 
et, tá leú et kukukua ka matamuli, kasei 
ka hak kugagalaiaké sangamberinia 
néné. 

3 Iageti tiboinangan ka tubudda Jesus, 
pasikat néné, "Ai sara sipasiuuremi 
sangamata monen anggurnia. Lepá 
sewaakénangan nia ka tubudda piga pá 
sipuukú mone, iageti tui nia ka laggai 
bagei, kuddu nia sedda simaburú 

10 Kelé aiaili tetrenia pasimoneiat buat 
anggur, koiniakénangan paguguletnia 
sibakkat mone néné ka tubudda sipuukú 
mone, masialá rubeiatnia ka sia. Tápoi 
arabóbó lé sia sipuukú mone, lepá 
kuanangan ka matania itoili sitá abbinen 

11 Lepá koiniakénangan mitsá sara 
paguguletnia sabagei; tápoi beri leú et 
nia ka sia arabóbó samba arapaloloi leú 

et nia sipuukú mone, lepa kuanangan ka 
matania itoili sitá abbinen 

12 Iageti koiniacénangan mitsá 
paguguletnia sikatelunia. Tápoi 
arapabóboki leú et nia ka sia, sipuukú 
mone, lepá ribbaiakérangan leú et nia ka 
tei-tei irip mone 

13 Kalepakatnia, kuanangan nia sibakkat 
mone néné, 'Kipangan lé pá kugagalai? 
Eddangan nia togakku simanuntut 
bagakkungan lé kukokoiniaké. Tá isoppi 
rahormati nia! 

14 Tápoi itsóra lé nia ka sia sipuukú 
mone, togat sibakkat mone néné, 
patiboddangan pasasambadda, pelé 
nga-nganda, 'Nia té néné sipasiikep'ake. 
Tamateiaké kam nia, bulé taikep'aké 
kam ikep'akenennia. 

1> Tageti girit'akérangan nia ka tei-tei 
irip mone, lepá mateiakérangan nia." 
Oto kuanangan ka matadda Jesus, "Ké 
toili baí nia ka sia sibakkat mone néné, 
kipa ipaeerú ka tubudda ka sia sipuukú 
mone néné 

16Tá isoppi iei masipamatei sia sipuukú 
mone néné, lepá kaunangan mone néné 
ka tubudda sipuukú mone sabagei." Kelé 

araarepnia, kuaddangan ka matat Jesus, 
"Kupaatu tá! 

1/”Iageti kinerenangan sia Jesus, 
kuanangan ka matadda, "Ké kisedda 
baí nia, aponia katukolobat tiboiet 
ka Buko Sipunenan néné? 'Bukkú 
siribbaiakenenda tai tukang, aibailiuan 
nia bukkú bongen inan arigi. 

18 Sangamberi sibebelé ka uddut bukkú 
néné, gatsá; samba kasei sisak-sak 
bukkú néné, bubu bailiu abu. 

19 Oto kelé aiagai tubudda ka sia tai 
guru paamian sambat tai imam sabeu 
sia lé isasailú pasikat Jesus néné, 
gelairangan ralabá nia ka tetret nenda 
leú et, tápoi malotó le sia ka sirimanua 
simigi 

20 Oto gabaddangan tetre simaerú. 
Iageti bulaganiddangan sirimanua, bulé 
rakau tubudda kelé simaliná paatuat, 
lepá koiniakérangan sia raei masigaba 
selet tubut Jesus, rapanounogi nia, bulé 
ioi rasegéaké nia ka kabei gubernur 

21 Pelé nga-nganda ka sia sibulaganidda 
néné ka tubut Jesus, "Guru, ai lé 
kuaagai kai sangamberinia sikuam, bulat 
sineseatnia. Samba ai lé kuaagai kai 
bulat tai gigiginu nugelaiaké siobat bagat 

Taikamanua ka sirimanua, aipoi kekeu, 
bulat tá nurarasei sirimanuania 

22 Oto kalulut néné, sibo pei nukua ka 
matamai, siripot ka surukatta, momoi 
leú pá tabaya pajá kai Kaisar, elé tá? 

23 Tápoi ai lé iaagai Jesus patajuatda 
néné ka tubunia. Kalulut néné kuanangan 
ka matadda 

24 "Patoilá peité kam ka matakku 
bulagat sangaperak. Kasei tularat elé 
kasei oni néné?" lageti alegiddangan 
nia, "Kai Kaisar! 

25 Iageti kuanangan ka matadda Jesus, 
"Oto ké kisedda baí nia, apa sipuoni kai 
Kaisar, kaumuian nia kai Kaisar, samba 
apa sipuoni ka Taikamanua, kaumuian 
nia ka Taikamanua. 

26 Oto toilá ka matat siberikabaga tá 
anai arasese beri sara selet tubut Jesus. 
Bailiu amumengmeng'an lé sia kalulut 
kisei ka bagadda masiarep alegiatnia 

27 lageti ei sia piga pá sibara ka 
mungkuatra tai Saduki masiailiaké 
Jesus. (Sia néné, iaté mungkuat 
sitaikatonemi katususurutda sirimanua 
simamatei.) Nou-nourangan nia, pelé 
nga-nganda 

28 "Guru, siripot sinurat'akenen Mose 
ka sita: Ké ilangó baí sara simanteu sita 
tuppai tubu, buítá italimouaké babaliunia 
néné sarainania, bulé ibara tuppai tubut 
silalangó 

29Oto ai sia pitu sipusasaraina. 
Putalimounangan sikebbukat, lepá 
langónangan nia tá abara tuppai tubunia 

30 Lepá putalimounangan ka babaliunia 
ka sia sarainania sikarua, tápoi lepá 
langónangan nia, tá leú et abara tuppai 
tubunia 

31 Oto kisedda leú te ka sia amuaili 
ka sarainania sikatelunia, sarat 
kiseddangan, aili ka sarainania 
sikapitunia 

32 Lepá langónangan leú et nia ka sia 
sinanalep 

33 Ka gogoi katusuruat tubu 
simamatei, kasei ka talagadda sipitu 
sipusasaraina néné, masipalalalep'aké 
nia sinanalep néné? Aipoí kapitudda, 
sarat arapalalep'akéan nia. 

34 Iageti kuanangan ka matadda 
Jesus, "Sia sipuririmanua kineneiget lé 
mutatalimou 

35 tápoi ka sia geti simateú tusuruaké 
ka simamatei, samba sipasiiikep'aké 

purimanuaiat ka gogoi sibabara, taan 
mutatalimou sia 

36 Aipoí sia néné, kelé samalaikangan 
lé sia, samba táan mamatei sia. 
Tatogat Taikamanuangan lé sia, kalulut 
atusuruakéan poí sia ka kamateiat 

37 Beri leú poi ka sia kai Mose, bulat 
makolou aikua nia katususurudda 
mitsa sirimanua simamatei. Ka 
sisuratakenennia masikolouaké 
pagalaiat puo sipujujuluu aikua, si Tuhan 
néné, iaté 'Taikamanuan Abraham, 
Taikamanuan Isak, sambat Taikamanuan 
Jakob. 

38 Oto kolou ka sia Taikamanua néné, 
tá Taikamanuanda simamatei! Tápoi 
Taikamanuanda lé sipuririmanua! Aipoí 
ka matat Taikamanua, sangamberi 
sirimanua, sipuririmanua lé. 

391ageti ai sia piga pá amasikua ka 
matat Jesus, "Bulat maerú alegiatnu, 
Guru. 

40 Kalulut néné, taimarónnangan 
bagadda mitsá masipaiseki apa pá ka 
tubut Jesus 

41 Iageti nou-nounangan sia 
sipasiuluinia Jesus, "Kipa iooi itukua 
Rimata Sipaarau néné, punuteteu Dapid 

42 Tápoi beringan nia ka sia si Dapid 
ai aikua ka Mazmur, 'Aikua si Tuhan 
Taikamanua ka tubut Rimata Sipaarau 
aku: Uddet'aké ekeu kai kattoetku 

43 teret kalaakéku sia saggaknu. 

44 Oto ké beringan si Dapid aioniakéan 
nia Rimata Sipaarau néné, 'si Tuhan', 
kipangan lé itukukua nia ka sia néné 
punuteteu Dapid? 

4> Talagat aarepidda nia ipanibo 
Jesus, kuanangan ka matadda ka sia 
sipasiuluinia 

46 "Suk-suk kam tubumui ka tubudda 
tai guru paamian. Raobá poí muenung 
sibara saraubá simananta, samba 
bulat raobá rahormati sia ka pasar. Ka 
kudduatra siabeu tiboi tubu lé raeei 
muuddet ka uma paniddogat samba ka 
punen 

47 Masipajo tailumang lé ragagalai, 
samba masiparauragi bibiletra. Oto 
bulé ralabbú galai tubudda sikataí, 
panantaddangan leú et paniddogatra! 
Kalulut néné, bulat masané ukuman 
siloketra!" 

2 1 lIageti itsónangan nia Jesus, 
rakau panguruatda simakayo, ka 
kudduat bulagat, ka Uman Taikamanua 

2Tapoi mitsá itsónangan leú et sara 
silumang simagebá, aikakau bulagat 
panguruatnia, rua ngarimis iginia 

30Oto kuanangan ka matadda Jesus, 
"Arep'aké peité kam: silumang néné 
peilé te maigi aikau, belé peilé ka sia 
sabagei 

“Aipoi ka sia sabagei, legeira lé arakau. 
Ka sia geti silumang néné, kenanen bulat 
simagebá lé nia, tápoi sangamberinia 
sibabara ka tubunia, pakeietnia ka 
purimanuaiatnia, panguruat'akénangan 
leú et nia. 

SIageti ai sia sitiboi pagalaiat erúnia 
Uman Taikamanua, kalulut arakau 
pulaingeatnia bukkú simalainge, 
samba bibilet sibuluakenen ka tubut 
Taikamanua. Oto kuanangan ka matadda 
Jesus 

6"Iaaili te tetrenia, ituragat'aké 
sangamberi siitsómui néné; pat 
beringan sara bukkú sené sipalalakké ka 
kudduatnia! 

7 Iageti nou-nourangan nia Jesus, pelé 
nga-nganda, "Pigamoi, Guru ipuaaili? 
Samba apa toggaiatnia ituagai aailina 
tetrenia néné? 

8 Oto kuanangan ka matadda Jesus, 
"Suk-suk kam tubumui, buí rapataju 
kam. Aipoí maigi te sia sipuoni oningku, 
masikukua ka matamui, 'Aku té néné!' 
samba 'Aiailingan te tetrenia.' Tápoi buí 
nutut'aké kam sikuadda 

9Buí leú numalotó kam masiarep 
katuareman pasaggangan samba 
rapugege simaron nga-nga. Aipoí buítá 
muaili boikí sangamberinia. Tápoi tápei 
te nia nenda tetrenia. 

l0Tageti riu-riuakénangan ipanibo 
Jesus, pelé nga-ngania, "Bangsa sara 
masisaggangi bangsa bagei, negara sara 
masisaggangi negara bagei 

11 Babara te ka senen kudduat teteu 
sabeu, pulajeat sambat oringen. Babara 
te kalotóakenen samba kiseiet sabeu ka 
manua 

12 Tápoi kei muaili sangamberinia néné, 
labárangan kam, lepá paoreirangan 
kam boiki. Abbitrangan kam ka uma 
paniddogat, samba kaurangan kam ka 
bagat penjara. Pagiritrangan kam ka 
matadda tai rimata samba sauté, kalulut 
pupapasiuluimui aku 


LUKAS 21.13 -—21 161 


13Tápoi ka tetret nenda te nuala 
kam tubumui masipararat Katuareman 
Simaerú sibara ka Taikamanua 

14 Kau imaron paatuatmui bulé tá 
ipaingo kam apa kuanenmui nualegi kam 
nga-nganda 

15 Aipoí bulat tubukku lé masiaaké 
ka kam sikut paatuat masitiboaké 
tiboakenenmui, pat taioinangan raperu 
tubudda elé ratátáaké sikuamui tai 
saggakmui 

16 Rapajo-jo te kam saukkui samba 
sainamui, sasarainamui, saeppumuli 
samba sapunualeimui. Sangarubeiat ka 
talagamui ramamateiaké 

17 Pulagakiddangan kam baga, kalulut 
pupapasiuluimui aku 

18 Tápoi bulat beri sangantaili alaimui tá 
malilimai 

19 Ke tá ipauksak putotonem bagamui 
samba ké maom bagamui, silómuian 
puaragat. 

20 "Ké nuitsó kam rabokkó nia tai 
tentera laggai Jerusalem, agaimuian 
táan te mauuju itususubuaké 

21 Oto ka tetret nenda, sia sikukuddu 
ka Judea, kau raei manatra ka leleu. 
Sia sikukuddu ka laggai Jerusalem, kau 

rabela ka laggai nenda, samba leú et sia 
sibabara ka laggai bagei, buí ratugurú 
sedda 

22 Aipoí gogoi nenda, iaté 'Gogoi 
Pasiorangan Ukum', bulé ipuaili kelé ka 
sitususurat ka Buko Sipunenan 

23 Bulat kataínangan te ka sia saina 
sibara suruket, samba saina sibara 
tatoga sigoisó! Aipoí babara te pugejaat 
baga sabeu, iukum'aké sia bangsa néné, 
si Tuhan 

24 Ai sia simamatei ka lanjau, samba 
ai leú et sia sikabéakenen, lepá 
abbitrangan sia ka laggaira sirimanua; 
samba paperakiddangan te Jerusalem 
sipuarat sabulungan, teret kapplu nia 
tetre, siripot siteúakenen Tuhan, ka 
tubudda. 

2> "Matotoilá te toggaiat ka matat 
sulu, ka matat laggó, samba ka matat 
panyanyat. Mulolotó samba museseddé 
te sia baga tai bangsa, raarep ipuukkú 
nga-ngan onut koat 

26 Pat te matei sia lotó sirimanua 
masiitsó sibabara ka sangaliot polak, 
kalulut ipasabu sia siutéaké sangaliot 
manua ka goá 

27 Ka tetret nenda te ioi ka sia Togat 
Manusia ka tinobut ka gege samba ka 
pulatsanan sabeu 

28 Oto ké aitaddaakéan ibara 
sangamberinia néné, kauan, suruaké 
kam tubumui, teilaaké kam matamuli, 
aipoí táan te mauuju iaili tetrenia 
itupaarau kam. 

29 Tageti tiboinangan ka matadda Jesus 
pasikat néné, pelé nga-ngania, "Alaki 
lé kam nia ka loinat sileu samba ka 
paloina-loiná bagei 

30Ké musinula, agaimuian 
amalegrengan te iaili erut manua 

31 Oto kisedda leú te kam ka kam néné, 
ké nuitsó kam ipuaili sangamberinia 
néné, agaimuian amalegrengan te ioi 
Purimataat Taikamanua 

32 Bulé nuagai kam nia! Tápei amatei 
sia sangamberidda sipuririmanua 
kineneiget, amuailingan 

33 Ka sia manua sambat polak, tatatá 
lé, tápoi tiboietku geti, bulat tá tatatá lé, 
burú. 

34 "Suk-suk kam tubumui, kila-kila 
nubuluk kam sarat mupunen samba 
masiló ló simapuinengen, elé sarat 
masipaatu pagalaiat purimanuaiatmui, 

pat taimatarekmuian ka tetret iaili 
tetrenia ioi sinulut 

35 Aipoí iaili tetrenia ioi ka sia Gogoi 
nenda, kelé jalo lé ka tubudda 
sangamberi sikukuddu ka matat polak 
néné 

36 Oto kau nupanuksuk kam, samba 
kau nupaniddou kam, bulé numaron kam 
masipet-pet'aké sangamberinia sipuaaili 
néné, samba bulé ioi nupurió kam ka 
matat Togat Manusia. 

37 Aipungantoman Jesus ka Uman 
Taikamanua, sinágó. Oto kelé aimasoibó 
ei nia ka Leleu Zaitun, iageti kuddu nia 
sedda 

38 Senen simatsep, ei sia sangamberi 
sirimanua ka Uman Taikamanua, 
masiarep ipungantoman Jesus. 

22 1 Punen Roti Simaleu oniakenen 

Paska, amalegrengan 

2 Iageti gabaddangan enungan ka sia tai 
Imam sabeu sambat tai guru paamian, 
bulé ioi ramateiaké Jesus sipinakele, 
kalulut lotóra ka tubudda sirimanua 
simigi 

3Iageti gurukinangan nia Sanitu ka sia 
si Judas, iaté sipuoni si Iskariot, sara ka 
talagat sipulurua sipasiului Jesus 

41Taté lulunia aiei si Judas, patibo ka 
tubudda tai imam sambat ka tubudda 
sipasijajago Uman Taikamanua, bulé 
ragaba enungan, kipa ipaeerú si Judas 
isegéaké Jesus, ka kabeira 

5Oto bulat simakopet angkat bagadda 
lé, pat tanéakérangan ka matania rakau 
bulagatnia 

SKa sia leú et si Judas apasesengan 
ka bagania. Iageti gabanangan sara 
oggak simaerú, iei masisegéaké Jesus 
ka tubudda sipinakele 

7 Iageti ailinangan tetrenia ka Punen 
Roti Simaleu, itujájá biri-biri komen ka 
Paska 

Soto koiniakénangan sia Jesus, 
si Petrus sambat si Johannes, pelé 
nga-ngania, "Kenan kam nutarek'aké 
kam komen Paska ka sita. 

9Kuadda lé ka matania, "Kaipa poi 
siobánu kupatatarek kai nia? 

10 Tageti kuanangan ka matadda Jesus, 
"Segémui lé ka laggai, paseseakémuian 
sara simanteu sipasibebeilá lalaisú. Oto 
tutmuian nia kaipa lalep iguruki, gurú 
kam 

ll samba kuamuian ka matat sibakkat 
lalep: Aikua si Guru, 'Kaipa kupukokom 
kai Paska sambamai sipasiuluiku? 

12Tageti saú-saúnangan ka 
tubumui, sibakkat lalep, sara bilik 
simalio ka lappra, amatarek'an 
sedda sangamberinia pakeiet. Oto 
patarekmuian nia sedda. 

13 Iageti eirangan leú et tai Petrus 
sambat tai Johannes, ailiddangan leú 
et sangamberinia, kelé sikuat Jesus ka 
matadda. Oto patarekrangan leú et nia, 
komen Paska 

l41ageti kelé aiaili tetrenia Pukoman 
Paska, uddet nia Jesus sambat 
sipasiuluinia ka pukoman Sipunenan 

15 Kuanangan ka matadda, "Bulat 
aikubebesíaké mukom komen Paska 
sambatta, kei iaili tetrenia kuorik 
pangoringan 

16 Kau imatonem bagamui ka sikuakku 
néné: táan te kukokom mitsá komen 
néné, teret itupatoilá mitsá katukolobat 
pukoman néné ka Laggai Taikamanua 
Sibau. 

17 Lepá akkat'akénangan pulokat 
anggur, Jesus, paniddounangan leú 
ka Taikamanua masikua surá, iageti 

kuanangan, "Ala kam néné, nuparubei 
kam nia 

18 aipoí, bulé nuagai kam nia: barania 
kineneiget, táan te kuloló mitsá 
anggur néné, teret oi nia Purimataat 
Taikamanua. 

19Lepá mitsá, alánangan roti. 

Oto lepána lé aikua surá ka tubut 
Taikamanua, paabbónangan leú et 
nia, iageti kaunangan nia ka tubudda 
sipasiuluinia, kuanangan, "Tubukku te 
néné [sinegéakenen lulumui. Galaiaké 
kam néné, pasirenodemmui aku. 

20 Kisedda leú et lepat koman, 
kaunangan pulokat ka tubudda, 
kuanangan, "Pulokat néné, iaté, 
pakerekat bagat Taikamanua sibau, 
sisah'akenen ka logauku, iaté logau 
sipiliakenen lulumui |. 

21 "IĪtsó kam! Ai nia sené ipaalei aku ka 
sia sipajo aku 

22 Kirénangan tedda mamatei nia ka 
sia Togat Manusia, kelé ka siteúakenen 
Taikamanua; tápoi mateinangan te ka 
sia sipajo aku! 

23 lageti taddaakérangan paisé 
pasasambadda, masikua kasei ka 
talagadda masigagalaiaké kelé néné 


LUKAS 22.24 - 30 168 


24 Tageti bara pajoggolat ka talagat 
sipasiului Jesus, kalulut rapaukeli, kasei 
ka talagadda simakopé beunan tiboi tubu 

25 Oto kuanangan ka matadda Jesus, 
"Tai Rimata ka sara bangsa, sitaiagai 
Taikamanua, sarat masipaorei tai 
rayatda lé ragagalai, samba sia sauté, 
iaté oniakenen, 'Sipasikeli tai Rayat' 

26 Tápoi kam geti ka kam, tá momoi 
nugalaiaké kam kelé nenda. Siabeu tiboi 
tubu ka talagamui, buítá ibailiu nia kelé 
sigoiso tiboi tubu, samba sauté buítá 
ibailiu sia kelé pagugulet 

27 Kasei poi, oniakenen siabeu tiboi 
tubu: sipuuuddet mukom ka meja, elé 
sia sipuukú nia? Sipuuuddet mukom ka 
meja lé. Tápoi ai aku ka talagamui kelé 
sara pagugulet 

28 Sarat ai lé kam ka sangamberinia 
pangoringanku 

29 Kelé aakéna kaku gege murimata 
Ukkui, kisedda leú te kaku, kuaké gege 
ka tubumui 

30 Oto bailiu keré tapuangká kam baga 
ka tetret iaili tetrenia kupurimata. Iageti 
puuddetmuian ka kam ka sipulurua 
uddenan purimataat masiutéaké 
sipulurua suku ka bangsa Israel. 

31"Simon, Simon, arep'aké peité! 
Atuobáakéan nia Sanitu bulé isibo kam; 
kelé tupasaraaké gandum ka kulitnia, 
bailiu simaeru tupasaraaké nia ka sikataí 

32 Tápoi akutiddouakéan ekeu ka Ukkui, 
Simon, bulé tá imalebbei tonem bagam. 
Samba ké atoilingan ekeu kekeu ka 
tubukku, buítá nuparon leú et tonem 
bagadda ka sia saaleinu. 

33 Iageti kuanangan ka matat Jesus, si 
Petrus, "Matarek lé aku Tuhan, tugurú 
ka bagat penjara. Samba beri tamatei 
ruatta, Tuhan, bulat matarek aku! 

34 Tápoi kuana lé nia Jesus, ka matat 
Petrus, "Einangan tá mutotokki gou-gou, 
gogoi néné, anupakelengan againu aku, 
telu ngamitsá. 

35 Lepá kuanangan ka matadda Jesus, 
"Ka tetret akukoiniaké kam siburú, 
tá akuobáaké nuabbit kam dompet, 
suppit sambat lanjau elé sipatu, aponia 
simagulai ka kam?" Iageti alegiddangan 
nia, "Tá anai! 

36 Oto kuanangan ka matadda Jesus, 
"Tápoi kineneiget geti, kasei sibara 
dompet elé suppit, kau raabbit nia; 
samba kasei sitá lanjau, buítá rasakiaké 
saraubára masisaki lanjaura 

37 Aipoí kau imatonem bagamui ka 
sikuakku néné, ai ruang ka Buko 
Sipunenan sipasikukua kisé, 'Arakau 
lé nia kelé sirimanua sijo,' oto buítá 
muaili ka tubukku. Aipoí aian muaaili 
kineneiget sangamberinia sitususurat ka 
bagat Buko Sipunenan. 

38 Iageti kuaddangan ka tubut 
Jesus, sipasiuluinia, "Aian sené rua 
akutarek'aké kai lanjau." Kuanangan ka 
matadda Jesus, "Páan, metnangan! 

39 Tageti kaddiuakénangan laggai, 
Jesus, einangan leu et ka eijatnia 
simarei-rei iaté ka Leleu Zaitun. Oto beri 
leu ka sia sipasiuluinia, amei leú et sia 
ka sia masipaaleiaké nia 

40 Oto kelé aisegé sedda Jesus, 
kuanangan ka matadda, "Paniddou kam, 
bulé buí ibara jomui ké ikerek kam 
pasisiboat. 

41 Iageti reunan'akénangan tubunia 
goisó ka tubudda Jesus, kelé reunan nia 
turibbaiaké bukkú 

42 Oto purekkuknangan leú et Jesus 
maniddou, pelé nga-ngania, "Ale, 
Ukkui, moi baí nia, areuaké ka tubukku 
pangoringan akenen ka tubukku néné. 

Tápoi buí ka teu bagakku Ukkui, ka teu 
bagam lé. 

43 [Iageti oi sara malaika masikau ron 
ka tubunia 

44 Bulat makopé sou bagania Jesus, 
kalulut néné paniddounangan leú et 
bulat sibara ka paatuatnia sipulelelek. 
Pat pubaí-baínangan attinangnia kelé 
logau, ka polak. 

4> Lepá aipaniddou Jesus, toili nia ka 
tubudda sipasiuluinia. Oto ailinangan sia, 
ai sia memerep, kalulut reu-reu bagadda 

46 Tageti kuanangan nia ka tubudda, 
"Angoi nupeperep kam? Suru kam, 
samba paniddou kam, bulé tá ikerek 
kam pasisiboat. 

47 Talagat paninibo nia Jesus, lotsit- 
aratulotsit ka sia sangamungkuat 
sirimanua. Amasiabbit sia, iaté si Judas; 
sara ka talagat sipasiului Jesus. Iageti 
einangan leú et ka tubut Jesus, rirriu-riu, 
sigguknangan leú et nia 

48 Tápoi kuana lé nia Jesus ka matania, 
"Ale Judas, kipa, pasiggungan lé anugalai 
masipajo Togat Manusia? 

49 Oto kelé araitsó nia sipasiului Jesus 
sibabara néné, kuaddangan nia ka matat 

Jesus, "Kipa, Tuhan, kupasaggrijingan 
kai sia lanjau 

“D Tageti tétéakénangan lanjau nia ka 
sia sara ka talagat sipasiuluinia, ka tubut 
sara pagugulet imam sabeu, pat belé 
talingania kai kattoet 

S1Kuana lé ka matania Jesus, "Páan!" 
Lepa rapenangan talingan pagugulet 
imam sabeu néné, Jesus, aleakénangan 
leu et nia 

S2Iageti kuanangan ka matadda tai 
imam sabeu samba ka matadda tai 
perwira sipasijajago Uman Taikamanua, 
samba leú et tai bajára tai Jahudi, sieei 
masilabá nia sedda, "Sipananaé pá aku 
né nukukua kam, pat koí oi kam sibara 
lanjau sambat bobó-bó, nulabá kam aku 

53 Bulat senen gogoian lé koi kukuddu 
ka talagamui ka Uman Taikamanua, 
tá koi anulabá kam aku? Niangan né 
tetrenia nugalaiaké kam nia, ka tetret 
ai gagalaiaké galajetnia ka sia geget 
pugepgeman. 

54 1ageti labárangan nia Jesus, 
abbitrangan nia ka lalep imam sabeu. 
Ka sia kai Petrus, aitutut Jesus, tapoi 
makareunan 

>> Ka talagat gerat lalep, ai ararusui 
obengan. Oto ei nia ka sia si Petrus 
ka bet-bet api ipaaleiaké sia sabagei 
sipuraraka sedda 

>6 Oto lepá itsónangan nia sara 
pagugulet, si Petrus, ai nia muraraka ka 
bet-bet obengan, iageti lelek'akénangan 
putubuat Petrus, lepá kuanangan nia, 
"Nia ka sia néné, alei Jesus! 

>/ Iageti pakelenangan againa Jesus si 
Petrus, pelé nga-ngania, "Bulat tá te 
kuagai nia sirimanua nenda! 

>8 Tápoi tá amauju, itsórangan nia si 
Petrus sabagei; oto kuanangan nia ka 
matat Petrus, "Ekeu leú té néné sara ka 
talagadda!" Oto kuanangan ka matania 
si Petrus, "Bulatnia tá aku! 

S91ageti ai pá sangajam burúnia, oi 
sia sara mitsá masikua sigereiakenen, 
"Kirénangan tedda nia néné, sipasiului 
Jesus, aipoí nia ka sia néné, tai Galilea 
leú et! 

60 Kuana lé nia si Petrus ka matania, 
"Aponia baí. Bulat tá te kuagai nia!" 
Oto talagat paninibonia si Petrus ipakele 
againa Jesus, putokkinangan leú et 
goú-goú 

SlIageti matainangan si Petrus, 

Jesus, kinerenangan nia. Iapeité 
repdemnangan nia sikuat Tuhan ka 
matania, "Tápei amutokki goú-goú gogoi 
néné, anupakelengan againu aku telu 
ngamitsá. 

62 Iageti bela nia si Petrus sedda, 
pusounangan leú et, pat pasikúnangan 
nia 

63 Tageti paguileakérangan Jesus, lepá 
mitsá pabóbokiddangan nia, sipasijajago 

64 Tabbórangan matania, lepá nou- 
nourangan nia, pelé nga-nganda, "Kua 
peité ka tubumai, kasonia aibóbó ekeu? 

65 Oto maigi peilé bagei paloloiat arakua 
ka tubunia 

66 lageti matsepnia lé, parurúrangan 
leú et tai bajára tai Jahudi, tai imam 
sabeu, samba tai guru paamian. Oto 
abbitrangan leú et Jesus ka matat 
Mahkama Puarananda 

67 Kuaddangan ka matania, "Kua pei 
ka matamai, Rimata Sipaarau leú ekeu 
néné?" lageti kuanangan ka matadda 
Jesus, "Kenanen leú kukua ka matamuli, 
tá leú et matotonem bagamui 

68 Tageti kenanen leú kunou-nou kam, 
tá leú et nuaalegi kam 

69 Tápoi barania kineneiget, muuuddet 
te Togat Manusia kai kattoet Taikamanua 
Sipulubeunan. 

70 Iageti kuaddangan ka matania, "Oto 
ké kisedda baí nia, Togat Taikamanua lé 
ekeu néné, elé?" Kuanangan ka matadda 
Jesus, "Kisedda tedda, kelé sikuam. 

71 Oto kuadda lé nia ka sia, apananta 
peilé tagagaba kam sipasimumuneng! 
Aipoí bulat tubut sibara ka ngu- 
ngunangan ataarep kam nia!" 

23 lIageti puriórangan 
sangamberidda sipurarappat, 
abbitrangan Jesus ka matat Pilatus 

2 Oto joakérangan nia sedda. Pelé nga- 
nganda, "Akuaili kai nia sirimanua néné, 
aipapepepe siberikabaga. Aipatutubbuji 
bagadda sirimanua simigi, bulé tá rabaya 
paja kai Kaisar, aipoí aikua Kristus lé nia 
ka sia néné. 

3 Iageti nou-nounangan Jesus si Pilatus, 
kuanangan, "Bulatnia Rimatadda tai 
Jahudi leú ekeu néné?" Kuanangan ka 
matania Jesus, "Bulatnia, kelé sikuam. 

4Oto kuanangan ka matadda tai imam 
sabeu sambat ka tubudda sirimanua 
simigi si Pilatus, "Bulat beri sara 

akusese selenia sirimanua néné, imateú 
tuukum'aké nia. 

>Tápoi memei lé raroron'aké nga- 
nganda masináná si Pilatus, pelé 
nga-nganda, "Ka ngantomannia nenda 
aipatutubbuji bagadda sangamberi 
sikukuddu ka laggai Judea; siboikí ka 
Galilea, oto kineneiget aiailingan sené. 

6 Oto kelé aiarep nia si Pilatus sikuadda 
néné, nou-nounangan sia, pelé nga- 
ngania, "Taleú tai Galilea lé nia sirimanua 
néné? 

7 Kelé arasegéaké nia ka tubut Pilatus, 
kukuddu nia Jesus ka kupkumen 
Herodes, koiniakénangan sia rataroaké 
nia kai Herodes, aipoí ka tetret nenda ai 
nia ka Jerusalem ka sia si Herodes 

8 Oto bulat angka lé bagania si Herodes 
aiitsó Jesus, aipoí amaburúan aiarep 
pagalaiat tubut Jesus, samba bulat 
aikikiddiy iitsó tubunia. Ibesíaké iigbuk 
igalai kerek, Jesus 

3 Kalulut néné panounoginangan nia si 
Herodes, tápoi bulat beri sara tá aialegi 
nga-ngania, Jesus 

10 Beri leú et ka sia tai imam sabeu, ai 
leú et sia ka sia sedda masijojoaké Jesus 
simakopé 

11 Tageti paloloinangan nia samba 
paguileakérangan nia Jesus tai Herodes 
sambat saladdounia. Lepá kaurangan 
ka tubunia saraubat purimataat, iageti 
toiliakérangan nia mitsá ka tubut Pilatus 

12 Ka gogoi nendangan té arataddaaké 
arapasuruak mitsá ka sia si Pilatus 
sambat si Herodes, aipoi bulat 
sitaipaoobá lé sia siboikí 

13 Iageti rurúakénangan sia si Pilatus 
tai imam sabeu sambat tai bajá, samba 
leú et sia tai rayat 

14kuanangan ka matadda, "Amoi 
kam sené masitaroaké sirimanua néné 
ka matakku. Samba anukua kam 
aipepeaké pupaatuananda sirimanua 
simigi. Oto kineneiget bulat ka 
matamuian akupareksa nia. Tápoi bulat 
beri sara akusese jo sigalainia, kelé 
sisusuiakenenmui ka tubunia 

15 Beri ka sia si Herodes leú et, kisedda 
leú et sipinaatunia; aikoiniaké koí Jesus 
ioi mitsa ka tubumai. Bulat ta mateú 
tuukum'aké nia simateiakenen sirimanua 
néné, kalulut tatat jonia 

16 Kalulut néné, masipabóbokiniangan 
lé kugagalai, lepa belaakékungannia. 

17 [Kelé simarei-rei senen ipot Punen 
Paska, buítá ibelaaké ka sia sara 
situuukum. 

18 Tageti pugereirangan sangamberidda 
siparururú sedda, pelé nga-nganda, 
"Mateiaké lé nia! Oto belaaxénungan ka 
kai si Barabas! 

19 (Si Barabas néné, atuukum'aké 
nia, kalulut aibaraaké pulamagat 
ka laggai Jerusalem, samba leú et 
pasimamateiakéna sirimanua. 

20 Ka sia geti si Pilatus, ai lé 
igegelai ibelaaké Jesus. Kalulut néné, 
panibonangan mitsá ka matadda 
sirimanua simigi 

21 Tápoi memei lé raabeuaké nga- 
nganda mugerei masikua, "Pattáaké lé 
nia ka loiná siliktenga! Pattáaké lé nia ka 
loiná siliktenga! 

22? Īageti kuanangan ka matadda 
sirimanua simigi si Pilatus sikatelunia, 
"Apa poi jonia? Bulat tá akusese beri 
sara jonia, imateú tuukum'aké nia 
simateiakenen! Masipabóbokiniangan lé 
kugagalai, lepa belaakékungan nia. 

23 Tápoi ia pei raalá karoronda 
mugerei rabesíaké itupattáaké Jesus 

ka loiná siliktenga. Kalepakatnia ta leú 
amusiboboi gereira 

24 Tageti orak'akénangan ukum 
simateiakenen ka tubut Jesus, si Pilatus, 
siripot kiddiyet bagadda sirimanua simigi 

25 Oto belaakénangan leú et ka sia si 
Barabas siripot siniddoura, iaté sara 
situuukum kalulut aibaraaké pulamagat 
samba pasimamateiakéna sirimanua. 
Iageti segéakénangan Jesus ka kabeira, 
bulé ragalai siobára ka tubunia 

26 Tageti abbitrangan leú et Jesus. Oto 
talagat pueenungra, paseseakérangan 
si Simon tai Kirene, ai nia memei ka 
Jerusalem. Alárangan nia, paksaddangan 
nia bulé ibairat siliktenga, masitut Jesus 

27 Maigi sia sieei masitut Jesus. 

Ka talagadda ai piga pá tainanalep. 
Tainanalep néné ai sia mugegeri 
masisoibi Jesus 

28 Tageti pitsanangan sia tainanalep, 
Jesus, kuanangan ka matadda, "Ale 
kam tainanalep sibabara ka Jerusalem! 
Bá sosoibi kam aku. Tubumui samba 
tatogamui lé soibi kam 

29 Aipoí iaaili te tetrenia rakua, 
'Apanganté erut uktukra tainanalep 

sitaipususuruket samba sitaipususulé 
samba leu et sitaipasitotottoni togal 

30 Ka tetret nenda te rakua ka tubut 
leleu, 'Sak-sak kai kina leleu!' samba ka 
patinambu-tinambu, 'Labbú kai! 

31 Aipoí ké beringan ka tubut loiná 
sipuririmanua aragalaiakéan ka tubunia 
kisedda, oto sarapeite ka tubut loina 
simamantei, igit ragagalaiaké ka tubunia 
ka sia! 

32 Oto ai sedda sabagei araabbit rua 
sikataí paraboat, bulé tuukum'aké sia ka 
sia simateiakenen sambat Jesus 

33 Kelé arasegé ka sara kudduat sipuoni, 
"Lakkupat", siliktengaakérangan Jesus 
sambat nenda sirua sikataí paraboat; 
sara kai kattoetnia, samba sara mitsá 
kai katsiunia 

34 Iageti paniddounangan Jesus, pelé 
nga-ngania, "Ale Ukkui, appéaké jodda. 
Aipoí tá raagai aponia sigalaiakenenda 
néné! 

35 Oto pauktukrangan let et raparubei 
bibilet tubut Jesus. Ka sia sirimanua 
simigi leú, amei leú et sia ka sia sedda 
paigbuk. Ka sia tai bajára tai Jahudi, 
riu-riunia lé rapaloloi Jesus, rakua ka 
tubunia, "Sabagei airop'akéan sia. Oto 


LUKAS 23.36 -—41 181 


ké sibulatnia Rimata Sipaarau sipilit 
Taikamanua baí nia néné, kauan isibo 
ibuet tubunia kineneiget, bulé ibela! 

36 Tai tentera leú ka sia, arapaloloi leú 
et Jesus. Iageti ei sia rakau lónia anggur 
simalagá 

37 Kuaddangan ka matania, "Ké 
Rimatadda tai Jahudi baí nia ekeu néné, 
kauan buet'an tubum, bulé nubela! 

38 Iageti ka loiná siliktenga, saliu uténia, 
ai arasurat'aké nga-nga sipasikukua, 
"Nia té néné, Rimatadda tai Jahudi. 

39 Beri leú et sara ka talagadda sirua 
sikataí paraboat néné leú, aipaloloi leú 
et Jesus. Aikua, "Rimata Sipaarau tebai 
ekeu, elé? Oto kauan buet'an tubum 
nubela, lepá oi ekeu nurop'aké kai ka 
kai, bulé kubela kai! 

40 Iageti anunangan nia alei nia, 
pasasambadda sikataí paraboat, pelé 
nga-ngania ka tubunia, "Ale, tá malotó 
ekeu ka Taikamanua? Kirénangan tedda 
makeré tatuukum simateiakenen 

41 Sarat néné lé, ukuman sisilóta ka 
sita, pasese siripot kataíta. Tápoi ka sia 
geti, bulat beri sara jonia! 

42Tageti kuanangan ka matat Jesus, 
"Ale Jesus, ké aian ekeu muririmata, 
repdem aku! 

43 Oto kuanangan ka matania Jesus, 
"Kau imatonem bagam ka sikuakku 
néné, Gogoi néné, makeré taei ruatta ka 
Paradaiso. 

44 Iageti malegre bóbó pulurua sinágó, 
magep-gepnangan matat sulu. Oto 
taddaakénangan imagep-gep sangaliot 
laggai, pat aili bóbó telu ka soibokat 

4> Mabiritnangan leú et ka sia komang 
kekre ka bagat Uman Taikamanua, silá 
oi rua 

461ageti pugereinangan Jesus, pelé 
nga-ngania, "Ale Ukkui! Ka tubum lé 
kusegéaké tubukku néné!" Oto kelé 
aikua néné, tatá-aitatá engania 

47 Kelé aiitsó nia sibabara néné utéra 
tai tentera, umun'akénangan leú et 
Taikamanua. Pelé nga-ngania, "Oto bulat 
sibulatnia leú, tá anai jonia sirimanua 
néné! 

48 Oto sia sangamberidda sieei paigbuk, 
lepá araitsó nia sangamberi sibabara 
néné, toili sia; tápoi bulat makopé 
taisesena bagadda 

49 Beri leú et ka sia tainanalep 
sipaaleiaké Jesus, iaté sipasitutut nia 
barania ka Galilea, ai sia masiiigbuk ka 
sareunan sangamberinia sibabara néné 

30 Oto ai sara sipuoni si Josep, sibabara 
ka Arimatea ka propinsi Judea. Simatopit 
samba simaroipo baga lé nia. Ai lé 
ingengenaaké tubunia ioi Purimataat 
Taikamanua. Kenanen nia ka sia néné 
sara laddou Mahkama Puaranan, tápoi ta 
maré-ré nia ka siteúakenenda, samba 
leú et ka sigalaiakenenda tai mahkama 

51 (23:50) 

>2 Iageti einangan leú et ka tubut 
Pilatus, itiddou bulé iobáaké ialá tubut 
Jesus simamatei 

23 Oto gorosot'akénangan tubut Jesus 
simamatei néné, ka loina siliktenga, 
iageti tabutnangan nia komang 
simabulau simabau. Galak'akénangan 
nia ka bagat ratei leleu bukkú sikailú. 
Ratei néné, tápei atupakei 

54 Gogoi nenda iaté gogoi Jumat, tápoi 
amalegrengan leú et iaili gogoi Sabbat 

>> Ka sia tainanalep sipasitutut nia 
barania ka Galilea leú, amei leú et sia ka 
sia, raiitsó kipa katugalangan Jesus ka 
bagat ratei 

S6 Oto lepá toili sia rapatarek pasingi- 
singin samba leú et tula simasingin, 
masitulaji tubut Jesus simamatei. Tápoi 
ka gogoi Sabbat puariddangan, masitut 
ka sikuat surukat. 

24 lIageti ka gogoi Menggui, 

maseggei peilé ameian sia 
tainanalep ka puariat, raabbit pasingi- 
singin sinarek'akenenda 

2 Kelé arasegé ka puariat, itsórangan 
atuguilúan bukkú takket ratei 

3Oto gurú sia ka bagat ratei, tápoi 
tá arasese sedda tubut Tuhan Jesus 
simamatei 

“Ai sia sedda muririó, aipaiingo sia, 
rapaatu sibabara néné, tulut rió-arapurió 
ka bébéra rua sipuleppei simakirisau 

>Oto bulat simakopé lotóra, iageti 
purappoddangan ka polak. Lepá 
kuaddangan ka matadda sirua néné, 
"Nugagaba kodda kam nia sipuririmanua 
ka talagadda sirimanua simamatei 

6Tá anai nia sené. Atusurungan nia! 
Repdem kam kelé sikuania ka matamui 
ka tetret ai peilé nia mukukuddu ka 
talagamui ka Galilea 

7 Iaté, 'Buítá rasegéaké Togat Manusia 
ka kabeira sijo, bulé rasiliktengaaké nia. 

lageti ka gogoi sikatelunia, suru nia 
mitsa.' 

8Oto iapeité repdemrangan nia ka sia 
tainanalep kelé sikuat Jesus, ka matadda 

9Kelé aratoili tainanalep baradda ka 
puariat, pungu-nguan'akérangan nia 
sangamberi sibabara néné ka matadda 
tai apostel sipulurua sambat ka matadda 
sipasiuluinia sabagei 

10 Sia tainanalep sipasisesegéaké ka 
matadda sipasiului Jesus, iaté: si Maria 
Magdalena, si Johanna sambat si Maria 
inan Jakobus samba tainanalep saaleira 
sabagei 

11 Tápoi ka bagadda lé te ka sia tai 
Apostel tá sibulatnia sikuadda néné. 
Bulat beri tonem bagadda ka sikuadda 
tainanalep néné 

12 Tápoi ka sia geti si Petrus, kelé aiarep 
nia, suru nia, pabalaunangan leu et, 
iei ka puariat. Iageti kuiluakénangan 
tei-teinia iloggouaké bagat ratei, tápoi 
sarat komang poposa lé aiitsó. Oto 
toilinangan leú et ka ingon baga, 
masipaatu pagalaiat sibabara néné 

13 Ka gogoinia nenda leú et, ai sia rua 
sipasiului Jesus sieei ka laggai Emmaus. 

Ai pulu sara ngakilometer reunannia ka 
Jerusalem 

14 Ai sia mueenung, airapalalaibóaké 
pagalaiat sibabara néné 

15 Oto talagat patitibojidda nia, lotsit- 
aitulotsit Jesus, paenung'akénangan leú 
et sia 

16 Airaiitsó nia Jesus, tápoi kelé ai lé 
apa pa sisakkeri matadda buí raagai nia 

17 Iageti tekánangan sia Jesus, pelé 
nga-ngania ka tubudda, "Aponia baí 
nenda nupalalaibóaké kam ka enungan?" 
Oto ari arapuenung, sulei lé matadda, 
kalulut reu-reu bagadda 

18 Lepá nou-nounangan nia sara ka 
talagadda, iaté sipuoni si Keleopas, 
"Taleú saram'an lé ukkui, tairauma 
sikukuddu ka Jerusalem, sitaiagai 
sibabara simaruei néné? 

19 Oto kuanangan ka matadda ka 
sia Jesus, "Aponia poi sibabara?" 
Pelé nga-nganda, "Néné lé, pagalaiat 
sipuaaili ka tubut Jesus, si Natsaretna. 
Nabi lé nia. Bulat simakerek tiboiet 
samba ai ka tubunia gege simaron, ka 
matat Taikamanua sambat ka matadda 
sangamberi sirimanua 

20 Arasegéaké nia tai imam sabeu 
sambat tai baja ka bangsatta 
ka kabeira sipasiukum, bulé 
tuukum'aké nia simateiakenen, 
iageti siliktengaakérangan leú et nia 

21 Bulat akukaroningan kai nia 
baga, ibelaaké bangsa Israel. 
Katelungagogoinangan té néné, 

lepána aibara sibabara néné 

22 Sarapei mitsa, ai sia piga pá 
tainanalep ka talagamai arabaraaké 
kakiseiat ka bagamai. Araei simaseggei 
peilé ka puariat 

23Tápoi tá araitsó sedda tubut Jesus 
simamatei. Lepá toili sia, kuaddangan 
ka matamai, iitsóra malaika, samba 
kukuadda ka matadda, samalaika, 
katususurut Jesus ka simamatei 

24 Lulut néné, eirangan leú et piga pá 
saaleimai ka puariat. Kelé arasegé, bulat 
tá aijulut kelé ka sikuadda tainanalep; 
sarat ka sia néné, tá araitsó tubut Jesus. 

2> Iageti kuanangan ka matadda Jesus, 
"Bulat sitaiagai paatuat lé kam néné! 
Bulat maburú nukatonemi kam baga 
sangamberi sikuadda tai nabi 

26 Kipa, tá poi mangorik lé boikí 
igagalai Rimata Sipaarau, kei mei nia ka 
pulatsanannia? 

27 lageti taddaakénangan ikolouaké 
ka matadda, Jesus, sangamberinia 
sitususurat ka bagat Buko Sipunenan, 
pagalaiat tubunia, barania ka 
sinurat'akenen Mose, pat aili ka 
sinurat'akenenda tai nabi 

28 Kelé aramalegre ka laggai 
ailiakenenda, galainangan Jesus 
kelé baí iririu-riuaké lé ipuenung, 
isabauaké laggai 

29 Iageti keraakérangan itui-tui, 

Jesus. Kuaddangan ka matania, "Ka 
kudduatmaian lé tapugogogoi, aipoí 
kineneiget masosoibóan lé sulu, aian pei 
magegep-gep." Iageti pugogoirangan 
leú et ka kudduatda 

30 Oto ai sia mukokom, alánangan 
roti, Jesus, kuanangan surá ka tubut 
Taikamanua, lepá paabbónangan nia, 
kaunangan nia ka tubudda 

31 Bulat iapeité agairangan pu-Jejesus 
nia. Tápoi lepá agounangan nia ka 
matadda 

32 Iageti patiboddangan pasasambadda, 
"Ale, tenan lé ka bagatta poa-poau, 

ka tetret aipatiboaké sita ka enungan, 
aipakolou ka sita bagat tiboiet ka Buko 
Sipunenan, elé? 

33 Iangan leú et gogoinia, toili sia ka 
Jerusalem. Segé sia sedda, ailiddangan 
ai sia parururú ka sia sipasiului sipulusara 
sambat sipasiului sabagei 

34 Iageti kuaddangan ka matadda, 
"Bulat sibulatnia, atusurungan nia mitsá 
si Tuhan! Aipatoiláan tubunia ka tubut 
Simon! 

35 Oto taddaakérangan nia ka sia 
sipasiului Jesus sirua néné, masipungu- 
nguan'aké sangamberinia siitsóra ka 
enungan, samba leú et ratiboi, kipa aioi 
araagai nia Jesus, aipaaabbó roti 

36 Ai peilé ranununuaké siitsóra, tulut 
rió-aipurió Jesus ka talagadda. Iageti 
kuanangan ka matadda, Jesus, "Bulé 
ipaalei kam aban Taikamanua! 

37 Oto tugégérangan leú et pagalú 
lotóra bagei. Aipoi ka bagadda te sanitu 
lé araitsó 

38 Tápoi kuanangan ka matadda Jesus, 
"Malolotó kodda kam? Samba iparurua 
kodda bagamui ka tubukku 

39 Itsó kam néné kabeiku samba 
rerekku. Bulat aku lé néné! Rape peité 

kam aku samba lelek'aké peité kam! 
Aipoí ka sia sanitu, ta anai akkulá samba 
tolatnia, kelé siitsómui ka tubukku kaku 
néné. 

40 Aikukua kelé néné Jesus, aipatotoilá 
ka tubudda kabei sambat rerenia 

41 Tápoi kelé iitsó tápei matotonem 
bagadda ka tubunia, kalulut angkat 
bagadda samba kisei ka bagadda, 
kuanangan ka matadda Jesus, "Taleú ai 
kanmui sené? 

42 Iageti kaurangan ka tubut Jesus 
sangapaggla iba sigoreng 

43 Oto alánangan nia nenda iba Jesus, 
komnangan leú et nia ka matadda 

44 Lepá kuanangan ka matadda Jesus, 
"Iaté néné kelé siniboiku ka matamui, 
ka tetret ai peilé aku ka talagamui: 
buítá muaili sangamberinia sitususurat 
pagalaiat tubukku ka bagat Bukot Mose, 
samba tai Nabi, samba leú et ka Mazmur. 
4> Iageti bukaakénangan paatuadda 
Jesus, bulé raagai katukolobat tiboiet 
sitususurat ka Buko Sipunenan 

46 Lepá kuanangan ka matadda, 
Jesus, "Ka bagat Buko Sipunenan, 

ai atusurat'aké, buíta mangorik nia 
boiki Rimata Sipaarau néné, samba 

buítá tusuru nia ka simamatei ka gogoi 
sikatelunia 

47 Samba leú et, buita ka oninia, 
tupangantoman sangamberi taikapolak, 
bulé rabauaké paatuatda, iappéaké 
jodda Taikamanua. Samba Katuareman 
Simaerú néné, buítá tapakakra barania 
ka Jerusalem 

48 Oto kam te sipasimumuneng'aké 
sangamberinia néné 

49 Ai leú kukoiniaké ka kam Ketsat 
Sipunenan, kelé sitonéakenen Ukkui. 
Tápoi buítá mariu-riu nungena kam nia 
ka Jerusalem néné, teret sop-sopna ka 
tubumui geget Taikamanua. 

30 Lepá abbitnangan sia sipasiuluinia 
Jesus, raei ka Betania. Segé sia 
sedda, totoiakénangan kabeinia Jesus, 
sukat'akénangan leú et sia 

51 Oto aisusukat'aké sia, tusakainangan 
leú et ka manua, iageti pasaraddangan 
leú et 

>2 Iageti purappoddangan leú et 
masipaniddogi nia, lepá toili sia ka 
Jerusalem ka angkat baga sabeu 

>3 Samba riu-riunia lé raumun'aké 
Taikamanua ka Uman Taikamanua. 


Yohanes 


1 Ka panandaatnia peilé, ainangan 

1 tá ibabaraaké manua sambat polak 
Taikamanua, aian turerere kababarania 
ka sia Tiboiet. Aian nia ka sia Tiboiet 
néné ka bet-bet Taikamanua, iageti 
Tiboiet néné leú, makeré lé nia ka tubut 
Taikamanua 

2 Taddanangan aian nia turerere 
mukukuddu ka bet-bet Taikamanua, ka 
sia Tiboiet néné 

3Ka tubunia lé ka baraiat 
sangamberinia, samba sangamberinia 
sibabara néné, tá anai tenan nia bara; 
ké tá kalulunia 

4 Bakkat purimanuaiat lé Tiboiet néné 
ialeú et purimanuaiat néné, sipatóaké 
sirimanua 

> Mutoro lé paté néné ka simagep-gep 
tápoi tá momoi ipéaké nia pugep-geman 
6Iageti oinangan leú et sara pakoiniet 
Taikamanua, sipuoni si Johannes 

7 Kaooi nia néné, iaté masisegéaké 
pagalaiat pató néné, bulé imatonem 

bagadda sangamberi sirimanua ka 
tubunia 

8Tápoi tápei te nia néné oniakenen 
pató, sarat masisegéaké pató lé nia ka 
sia 

9Amoian nia ka polak ka sia, 
oniakenen bulat pató sipulelelek, sitoroji 
sangamberi sirimanua 

10 Ai nia ka polak Tiboiet néné, samba 
kalulunia lé aibara polak néné, tápoi tá 
raagai nia taikapolak 

11 Amoian nia bulat ka bakkat laggainia, 
tápoi tá arasiló nia sabangsania 

12 Tápoi ai leú te sia sipasisisiló nia, 
samba ai leú et sia simatonem baga 
ka tubunia. Oto kaunangan ka sia hak 
ibailiu sia tatogat Taikamanua 

13 tápoi tá te sirimanua aitútúaké 
matadda, aipoí ka Taikamanua lé ka 
baraiat puririmanua sibau néné 

14 Aibailiuan nia sirimanua Tiboiet 
néné, aian nia mukukuddu ka talagatta, 
ataitsóan kam pulatsanannia. Aisiló 
pulatsanan néné, siripot puooni nia togat 
Ukkui, sisasara. Ka tubunia lé taiitsó kam 
Taikamanua, samba leú nuntut bagania 
ka tubutta 

15 Sipasimumuneng'aké pagalaiat 
tubunia, iaté si Johannes, aikua: "Nia té 
néné sikuakku: Momoi te nia kurukku, 
tápoi nia peilé abeu tiboi tubu ka 
tubukku, aipoi einangan aku kaku tá 
mututú-tú mata, aian nia ka sia. 

16 Sipulu katat baga lé nia; tá muaari, 
isukat'aké sita 

17 Aiaké Surukat Taikamanua ka 
tubutta, iaté si Mose; tápoi katet baga 
samba putotopit Taikamanua geti ka 
tubut Jesus Kristus lé ataitsó kam nia 

18 Bulat beri peité sia sara sipasiiitsó 
Taikamanua, sarat togat Ukkui sisasara 
lé, lepa, iaté simakeré ka Ukkui, 
simakopé legre ka tubunia. Nia lé 
ipopoiliat Ukkui ka sita 

19 Tageti koiniakérangan tai imam 
samba sia ka suku Lepi, tai bajára tai 
Jahudi sikukuddu ka Jerusalem, raei 
ka tubut Johannes, bulé raiséaké nia, 
rakua, "Kasonia ekeu néné? 

20 Oto poiliatnangan tubunia si 
Johannes bulat simakolou ka tubudda, 
pelé nga-ngania, "Aku kaku geti néné, tá 
Rimata Sipaarau. 

21 Iageti kuaddangan ka matania, "Oto 
kasonia lé ekeu? Taleú si Elia lé ekeu?" 


YOHANES 1.22-27 4 


Aleginangan nia si Johannes, ikua ka 
matadda, "Taá." Oleakérangan mitsá 
raisé nia pelé nga-nganda ka tubunia, 
"Taleú Nabi lé ekeu?" Kuanangan ka 
matadda, "Taá. 

22 Kuaddangan mitsá ka matania 
si Johannes, "Oto kauan, poiliat pei 
ka matamai, kasonia lé ekeu néné, 
bulé ibara segéakenenmai ka tubudda 
sipasikokoiniaké kai, apa sikuam ka 
matamai pagalaiat tubum? 

23 Tageti kuanangan ka matadda 
si Johannes, "Aku te nenda kelé 
sipoiliat Nabi Jesayas: 'Sipusosoga ka 
simatangeu, masikua: Pagaktuk kam 
enungan Tuhan.' 

24 Kuaddangan ka matat Johannes sia 
sikoiniakenenda tai Parise 

25"0to ké tá Rimata Sipaarau ekeu 
néné, elé tá si Elia, sambat tá sipuoni tai 
Nabi, masirarau kodda ekeu? 

26 Aleginangan nia si Johannes, pelé 
nga-ngania, "Aku geti kaku néné, oinan 
lé kuraraúaké. Tápoi ka talagamui sené, 
ai sia sara taiaagaietmui 

27 Siooi kuruk tei-teiku. Tápoi beri 
masirugut talit tarangaínia, tá mateú 
aku. 

28 Ka laggai Betania te aipuaili 
sangamberinia néné, iaté ka saigit ka 
kabelaiat sulut Oinan Jordan, ka kudduat 
pasiraúkatnia sirimanua, si Johannes 

29 Matsepnia lé mitsá, itsónangan Jesus 
si Johannes ai nia memei masitaget'aké 
nia. Iageti pusiblanangan si Johannes, 
pelé nga-ngania, "Itsó kam, nia té néné, 
Togat Biri-birit Taikamanua, sipasipoposa 
jodda taikapolak 

30 Nia té néné kuanenku ka matamuli, 
siooi kuruk tei-teiku. Tápoi nia peilé abeu 
tiboi tubu ka tubukku, aipoí kei babara 
aku kaku, aian turerere kababara nia ka 
sia 

31 Panandaatnia poí, bulat beri agaiku 
nia ka sia néné. Tápoi bagat kaooiku 
néné, iaté masiraú sia oinan, bulé raagai 
nia ka sia néné sabangsa Israel. 

32 Ka sia leú et si Johannes imuneng'aké 
leú et kisé, "Akuitsó Ketsat Sipunenan 
itugorosot kelé mutubu marpati ileugi 
nia 

33 Ka tetret nenda tápei kuagai 
nia. Tápoi kelé aikua ka matakku 
Taikamanua, sipasikokoiniaké aku 
masirau sirimanua oinan, kisé, 'Ké nuitsó 
itugorosot Ketsat Sipunenan, ileugi sara 

sirimanua, nia té nenda sipasiraraúaké 
Ketsat Sipunenan.' 

34 ageti pusiblanangan si Johannes, 
pelé nga-ngania, "Oto bulat tubut 
tubukkungan te amasiitsó; kalulut néné 
muneng'akékungan nia kaku, bulat Togat 
Taikamanua lé nia. 

35 Iageti matsep, ei nia mitsá si 
Johannes ka kudduat nenda leú et, 
sambat rua sipasiuluinia 

36 Kelé aiitsó aitusabau Jesus, 
kuanangan, "Itsó kam! Nia té néné Togat 
Biri-birit Taikamanua. 

37 Oto ka sia sipasiului Johannes sirua 
néné, kelé araarep sikuat Johannes ka 
matadda, eirangan leú et masitut Jesus 

38 Kelé aipitsa tei-teinia ka sia 
Jesus, itsónangan airatutut nia. Iageti 
kuanangan ka matadda, "Aponia 
nugagaba kam?" Belan nga-nganda 
lé masikua ka matat Jesus, "Ale 
Rabbi, kaipa nukukuddu?" (Rabbi, 
katukolobatnia, guru. 

39 Iageti kuanangan ka matadda, 
Jesus, "Sita kam, nuitsó kam nia." 

Oto eirangan leú et sambadda, raitsó 
kaipa kudduatnia. Ka tetret nenda 

aiailingan bó-bó epat ka soibokat. Oto 
pugogoirangan sambadda sedda 

40 Oto sara ka talagat sirua sipasiaarep 
sikuat Johannes, lepá ei nia masitut 
Jesus, iaté sipuoni si Andareas, sarainan 
Simon Petrus 

41 Iageti olaakénangan nia si Andareas 
mei masigaba sarainania si Simon. 

Kelé aiaili nia, kuanangan ka matania, 
"Apaailingan kai si Mesias!" (Mesias, 
makeré lé Kristus, iaté: Rimata Sipaarau. 

42 Einangan leú et si Andareas itaroaké 
si Simon ka tubut Jesus. Iageti 
kinerenangan nia Jesus si Simon, 
pelé nga-ngania ka matania, "Ekeu 
néné iaté sipuoni si Simon, togat Jona. 
Tuooniakéan lé te ekeu si Kepas." (Kepas, 
makeré lé Petrus, katukolobatnia, iaté, 
leleu bulak. 

43 Kelé aimamatsep, teúakénangan 
Jesus mei ka Galilea. Iageti 
paailiddangan si Pilipus, kuanangan ka 
matania, "Konan, nutut aku! 

44 Laggainia ka sia si Pilipus ka Betsaida, 
ijaté ka kudduatra tai Andareas sambat 
tai Petrus 

4> Lepá ailinangan si Natanael si 
Pilipus. Iageti kuanangan ka matania, 

"Akuailingan kai nia kelé sipoiliat Mose 
sambat sisegéakenenda tai nabi. Nia 
néné iaté tai Natsaret, togat Josep. 

46 Tápoi aikua lé ka sia si Natanael ka 
matat Pilipus, "Kipa pá ora, babara leú 
pá simaerú ka laggai Natsaret?" Iageti 
kuanangan ka matat Natanael si Pilipus, 
"Taá, kisé lé, konan lé nuitsó nia, kekeu. 

47 Kelé aiitsó nia Jesus si Natanael ai nia 
memei masiailiaké nia, pusiblanangan 
leú et, isiblaaké pagalaiat tubut 
Natanael, pelé nga-ngania, "Iaté néné 
sara bulat tubut tai Israel sipulelelek. 
Beri sara pajoat ka bagat paatuatnia. 

48 Kuanangan si Natanael ka matat 
Jesus, "Kipa galainia anuagai aku?" 
Kuanangan ka matania Jesus, "Ainangan 
tá isosogai ekeu si Pilipus, akuitsoán 
ekeu, ai ekeu mukukuddu ka tei sileu. 

491ageti pusiblanangan ka sia si 
Natanael, pelé nga-ngania, "Guru, Togat 
Taikamanua lé ekeu, Rimatadda tai 
Israel! 

30 Kuanangan ka matania Jesus, 
"Kalulut kukuakku ka matam iitsóku 
ekeu ai ekeu mukukuddu ka tei sileu 
peilé, amatonem'an bagam ka tubukku? 

Oto nuiitsó peilé te mitsá, bulat sisaliu 
beunan nenda peilé! 

51 Kuanangan nia mitsá Jesus ka matat 
Natanael, "Bulat sibulatnia te kuanenku 
néné ka matam, kau nukatonemi 
nia; nuiitsó te itubuká manua, samba 
samalaikat Taikamanua, situsasakai 
sambat sipangangaral, raailiaké Togat 
Manusia." 

2 1 Kelé aitusabau rua ngagogoi 

burúnia, baraakérangan sara punen 
putalimogat ka laggai Kana ka propinsi 
Galilea. Ka punen nenda ai nia ka sia 
inan Jesus 

2Ka sia leú et Jesus sambat 
sipasiuluinia, arasogai leú et sia ka sia 
mupunen ka putalimogat néné 

3Kelé aitatá anggur, kuanangan inannia 
ka matat Jesus, "Asapprungan anggurda. 

ÁIageti kuanangan ka matat inania 
Jesus, "Bá gugugluaké aku, Ina. Aipoí 
tápei aiaili tetrenia kupatoilá tubukku. 

>Oto kuanangan ka matadda inan 
Jesus sapagugulet néné, "Apa lé ikua ka 
matamui, galaimuian nia. 

6Iageti sedda ai enem ngambua 
bubbuman, sinarek'akenenda kaunen 
pasibuiat rere siripot aratda tai Jahudi. 

Ai pasasangotu ngaliter igit ka bagania 
senen bubbuman néné 

7 Kuanangan ka matadda Jesus 
sapagugulet néné, "Kau kam oinan ka 
bagania sangamberi bubbuman néné." 
Iageti kaurangan oinan ka bagania, pat 
tim 

8Lepá kuanangan ka matadda Jesus, 
"Oto kauan, seilú kam goisó oinan néné, 
nuei kam nukau kam nia ka siutéaké 
punen néné. Iageti abbitrangan nia 
oinan nonda ka siutéaké punen. 

9Iageti nanamnangan nia nenda 
oinan sibailiu anggur. (Tápoi tá iagai 
kabaraiatnia anggur néné, sarat sia lé 
sapagugulet sipasibabaliuaké oinan, 
iagai nia.) Oto rengeiakénangan tubunia 
siutéaké punen néné ka tubut simanteu 
sitallmouakenen 

10 kuanangan ka matania, "Kelé 
simatukle tugalaiaké, anggur simakopé 
eru lé boiki tukakau lóra tairauma 
sipupu-punen, tápoi ké geti asegéan 
bagadda muló, iapeité belaaké anggur 
sitaimakopé nanam. Tápoi anukoirí lé 
kam anggur bulat simaerú néné, teret 
kineneiget! 

11 laté né pukerengan siboiki sigalai 
Jesus ka laggai Kana. Aigalai néné 
Jesus, iaté ka laggai Kana ka propinsi 
Galilea. Toggaiat néné te masipatoilá 
pulatsanannia. Iageti matonemnangan 
bagadda sipasiuluinia ka tubunia 

12 Lepá, ei sia ka Kapernaum sambadda 
sainania, sambat sasarainania, samba 
leú et sipasiuluinia. Iageti kuddu sia 
sedda piga ngagogoi pá burunia 

13Kelé aimalegre iaili tetrenia Punen 
Paskadda tai Jahudi, einangan leú et 
Jesus ka Jerusalem 

l41ageti ailinangan sia Jesus ka 
Uman Taikamanua sipasisasakiaké jaui, 
biri-biri, sambat uma marpati. Ka sia leú 
sipasisisiliy bulagat, ai sia mututukku 
sedda 

15 Iageti tikainangan leú et tali, Jesus, 
ibara jijigunia; oto pausijinangan 
leu et sangamberi tarimeu, iaté 
biri-biri sambat jaui ka bagat Uman 
Taikamanua. Paluggánangan leú et 
mejadda sipasisisiliy bulagat, katenan 
bulagatda aparappi ka polak 

16 Kuanangan ka matadda Jesus, 
sipasisasakiaké umá marpati, "Abbit 
kam sangamberinia sikukuddu sené. 

Ba babailiuaké kam nia Uman Ukkuiku 
néné, kudduat pasakiatmuil! 

17 Oto iapeité repdemrangan nia ka sia 
sipasiuluinia, kelé ka sitususurat ka Buko 
Sipunenan, sipasikukua kisé, "Nuntut 
bagakku ka Umam lé Tuhan, aimatei ka 
tubukku. 

18 Iageti pajoggloakérangan Jesus tai 
bajára tai Jahudi, pelé nga-nganda 
ka tubunia, "Galai peité kiseiet, ibara 
itsoketmai, kuagai kai kababarania 
haknu masigalaiaké kelé néné. 

19Tápoi belan nga-ngania lé Jesus, ikua 
ka matadda, "Ragat'an lé kam Uman 
Taikamanua néné, tápoi ka bagat telu 
ngagogoi burunia, rióakékungan nia 
mitsá. 

20 Oto kuaddangan nia ka sia, "Epat 
ngapulu enem ngarura burúnia aitugalai 
Uman Taikamanua néné. Kipa kekeu 
momoi nurióaké nia mitsá ka bagat telu 
ngagogoi? 

21 Tápoi tubunia lé iooniaké Jesus, 
Uman Taikamanua 

22 Oto lepá, aitusuru Jesus ka 
simamatei, iapeité reodemrangan nia 
sipasiuluinia, kukuana ka matadda Jesus, 
pagalaiat néné. Iageti matonemnangan 

bagadda ka sitususurat ka bagat Buko 
Sipunenan samba ka sangamberi siniboi 
Jesus ka matadda 

23 Maigi sia simatonem baga ka tubut 
Jesus, ka tetret ai nia ka Jerusalem 
mupupunen Paska, kalulut maigi kerek 
aigalai 

24 Tápoi ka sia geti Jesus, tá aikatonemi 
sia baga, iagai lé pol sia sangamberi 
sirimanua 

25 Tá anai lulunia rakolouaké ka matania 
pagalaiat tubudda kasei pá; aipoí nia 
ka sia, iagai apa sibabara ka paatuatda 
sirimanua. 

1 Ai sara siagai enung puaranan ka 
talagadda tai Parise, iaté sipuoni si 

Nikodemus 

2lageti sinoibó ei nia ka tubut 
Jesus, kuanangan ka matania, "Ale 
Guru, aikuaagai kai kokoiniakéna 
ekeu Taikamanua. Aipoí tá anai sia 

beri sara siagai masigalai kerek kelé 
sigalaiakenennu néné kekeu, ké tá 
ipaalei nia Taikamanua. 

3Oto kuanangan ka sia Jesus ka matat 
Nikodemus, "Kau imatonem bagam ka 
sikuakku néné; bulat beri te sia sara 

ibabailiu sapaamian Taikamanua, ké ta 
mutú-tú matania mitsa. 

4Iageti kuanangan nia ka sia si 
Nikodemus ka matat Jesus, "Ale, kaipa 
iooi iputútú matadda mitsá sikebbukat. 
Momoi leú pá isuruket'aké nia mitsá 
inania, lepá tú-túakénangan matania 
mitsá inania? 

>Oto alegina lé nia ka sia Jesus, "Bulat 
sibulatnia sikuakku néné ka matam: 

ké tá itú-túaké matadda oinan samba 
Ketsat Sipunenan, bulat tá momoi ibailiu 
sia sapaamian Taikamanua 

6 Aipoí sirimanua siripot ka 
pusirimanuaat, saeppudda lé itutú- 
túaké matadda, tápoi siripot ka 
puketsanan geti, Ketsat Sipunenan lé 
itutú-túaké matadda 

7 Oto buí imakeppu ka bagam, ké kukua 
ka matam: buitá mutú-tú matamui mitsá 

8 Kelé leú ka sia ipuboroi rusa, kaipa 

lé iobá ei; aitaarep ukkúnia, tápoi ta 
taagai kaipa kabaraiatnia, samba kaipa 
ieei. Oto kisedda leú te galainia ka sia 
sinútúakenen Ketsat Sipunenan. 

?Iageti kuanangan ka matat Jesus, 

si Nikodemus, "Oto kipa ipaeerú ibara 
néné? 

10 Kuanangan ka matania Jesus, "Ale, 
guru lé ekeu ka bangsa Israel; malangan 
pá tá nuagai nia néné 

11 Kau imatonem bagam ka sikuakku 
néné: siagaimai lé kutitiboi kai, 
samba siitsómai lé kumumuneng'aké 
kai: tápoi beri tonem bagamui ka 
simuneng'akenenmai 

12 Oto ké tá baí matonem bagamui 
kupungu-nguan'aké pagalaiat sibabara 
ka polak néné; kipangan lé iooi 
imatotonem bagamui ké kupungu- 
nguan'aké baí kai pagalaiat sibabara ka 
manua 

13 Beri peité sia sara situsasakai ka 
manua, sarat nia situgogorosot ka polak 
peilé, iaté Togat Manusia 

14 Kelé aitoak'aké ulou tembaga si Mose 
ka sara loiná ka simatangeu, oto buitá 
kisedda leú te ka sia itubuak'aké Togat 
Manusia 

15 bulé rabakkati purimanuaiat 
sipulelelek samba sitaitatatá, ka sia 
simatonem baga ka tubunia. 

16 Kisé te bulat kopet katet bagania 
Taikamanua ka taikapolak, pat 
akénangan Togania sisasara, bulé 
tá ilangó sia sangamberi simatonem 

baga ka tubunia, tápoi raiikep'aké 
lé purimanuaiat sipulelelek samba 
sitaitatata 

17 Aipoí aikoiniaké Togania Taikamanua, 
tá masihakimi taikapolak, tápoi 
masipaarau sia lé 

18 Oto kasei simatonem baga ka 
tubunia, tá iuukum'aké sia Taikamanua. 
Tápoi sitaimatonem baga ka tubunia 
geti, alukum'an sia Taikamanua, kalulut 
taimatonem bagadda ka tubut Togat 
Taikamanua sisasara 

19 Ituseseleaké sia geti, iaté kalulut: 
Amoian nia paté ka polak néné, tápoi 
sirimanua geti ka gep-gep lé ramareré- 
ré, belé peilé ka pató, kalulut katali nia 
sigalaira 

20 Aipoí sangamberi sirimanua sigalai 
sikatai, bulat malaga bagadda ka tubut 
pató; samba tá ioobá moi ka pató geti, 
kalulut ikera buí imatoilá sigalainia 
sikataí 

21 Tápoi sia geti sigalaiaké sangamberi 
siobat bagat Taikamanua, maeme 
bagadda masilegeri pató, bulé imatoilá, 
sangamberi sigalainia néné, sarat siripot 
obaket bagat Taikamanua lé 

22 epa ei Jesus sambadda sipasiuluinia 
ka Judea. Iageti kuddu sia sedda piga 
ngagogoi pá burúnia, masirau 

23 Ka tetret nenda, tápei arapenjaraaké 
nia ka sia si Johannes. Pasiraúnangan 
leú et ka laggai Ainon, tá mareunan 
nia ka laggai Salim. Aipoí sedda maigi 
oinan. Iageti oirangan leú et sirimanua 
ka tubunia, raúnangan leú et sia 

24 (3:23) 

25 Lepá pajoggloddangan sipasiului 
Johannes, ka tubudda tai Jahudi, 
rapaukeli pagalaiat aturan pasiliná 

26 Tageti eirangan leú et ka tubut 
Johannes masikua ka matania, pelé 
nga-nganda, "Ai peilé leú nurerepdem 
nia, Guru, nenda alei nu mukuddu 
ka silat Oinan Jordan, sinaúsaúnu ka 
tubumai siburú? Ka sia kineneiget, ai leú 
et nia masiraraú, ameian sia sangamberi 
sirimanua ka tubunia! 

27 Īageti kuanangan ka matadda 
sipasiuluinia si Johannes, "Ta anai tenan 
lé nia bara apa pa ka tubut sirimanua, 
ké ta Taikamanua ipanguruat'aké nia ka 
tubudda 

28 Bulat piúmuian te amasiarep akukua 
nia ka matamui, 'Aku kaku néné geti, 

ta Rimata Sipaarau. Aikoiniaké lé aku 
Taikamanua muboikí ka tubunia. 

29 Aipoí sinanalep sitalimouakenen 
nenda, simanteu sitalimouakenen 
sibakkatnia. Ka sia alei simanteu 
talimouakenen, sarat murió 
masipaaleiaké samba masiarep'aké 
galajetnia, samba bulat maangká 
bagania ké iarep nga-ngan simanteu 
talimouakenen. Oto kisedda leú te 
aku kaku. Kineneiget bulat maangká 
bagakku 

30 Bulé nia lé memei maabeu tiboi tubu, 
tápoi aku kaku geti, memei lé ibebeleki 
tiboi tubukku. 

31Sibabara ka manua lé sisaliu 
sangamberinia. Tápoi sibabara ka polak 
geti, addeat taikapolak peilé sia, samba 
pagalaiat pupolangan lé ratitiboi. Nia lé, 
sibabara ka manua sisaliu sangamberinia 

32 Siripot siitsónia elé siarepnia lé 
ititiboi, tápoi beri sia sara simatonem 
baga ka simuneng'akenennia 

33 Tápoi sia geti simatonem baga ka 
simuneng'akenennia, ramumuneng'aké 
pububulat sibulatnia sikuat Taikamanua 

34 Aipoí sia sapakoiniet Taikamanua 
lé masingangantoman'aké tiboiet 

Taikamanua, aipanguruat'akéan poli 
sangamberinia ka tubunia Ketsat 
Sipunenan 

35 Manuntu bagat Ukkui ka tubut 
Togania, samba aikauan sangamberinia 
gege ka tubunia 

36 Oto kasei simatonem baga ka tubut 
Toga, tá isoppi rabakkati purimanuaiat 
sipulelelek samba sitaitatatá. Tápoi 
sitaimareddet ka tubut Toga geti, bulat 
buji bagadda rabakkati purimanuaiat. 
Iuukum'aké lé sia Taikamanua teret 
buru-burú. 

4 1 Iageti maarepnangan ka tai Parise, 

Jesus peilé maigi aisese elé maigi 

airaú, sapagugulet, belé peilé kai 
Johannes 

2 [Tápoi kenanen rakukua kelé néné, tá 
aina masiraraú ka sia Jesus, sipasiuluinia 
lé. 

3Oto kelé aiagai nia Jesus aarepra 

nia tai Parise pagalaiat néné, tui nia 
ikaddiuaké Judea, ei nia masiailiaké 
Galilea 

4Tápoi puenunganannia néné, buítá 
isabau laggaira tai Samaria 

5Iageti segé nia Jesus ka laggaira tai 
Samaria, sipuoni Sikar, tá maareu nia 

ka polak sikau Jakob siburu ka tubut 
togania si Josep 

6 Ai sedda sumur Jakob. Kalulut saggot 
tubunia Jesus muenung puuddetnangan 
ka bet-bet sumur. Ka tetret nenda iaté 
tuggé sulu 

7 Ka sia sipasiuluinia, ameian sia ka 
kota masisaki kan. Lepá oinangan leú 
et sara sinanalep tai Samaria masiaisú 
oinan. Iageti kuanangan ka matat 
sinanalep néné, Jesus, "Ale Ina, momoi 
leú kutiddou ka tubum, bulé nuaké lóku 
oinan? 

8(4:7) 

9Tápoi aikua lé ka matat Jesus 
sinanalep néné, "Tai Jahudi lé ekeu, 
Ukkui, iageti aku kaku néné tai Samaria 
lé. Nutitiddou koí ka tubukku lónu 
oinan?" (Aipoí tai Jahudi sambat tai 
Samaria, taipaoobá lé sia. 

10 Iageti kuanangan ka matania, 
Jesus, "Ké ai baí nuaagai nia panguruat 
Taikamanua, samba leú et ké ai baí 
nuaagai nia kasonia néné sipasititiddou 
oinan ló ka tubum, tá isoppi nutiddou 
lónu ka tubunia, iageti akénangan kekeu 
oinan purimanuaiat. 

11 Kuanangan ka sia sinanalep ka 
matat Jesus, "Kipa ibabara ka tubum 
oinan purimanuaiat, ké beringan 
seseilúnu tá anai; iageti paobánangan 
pei bagei sumur néné bulat makeru. Oto 
kaipangan lé ibabara oinan purimanuaiat 

12 Taikebbukatmai si Jakob lé aiaké 
kakai sumur néné. Beri ka sia leú et 
sené leú et iaalá Iónia oinan. Kisedda leú 
et tatogania sambat tarimeunia sené leú 
et ka baraiat lóra. Taleú ai lé nukukua 
tubum ekeu peilé abeu tiboi tubu ka 
tubut Jakob? 

13 Kuanangan mitsá ka matania Jesus, 
"Maooggou lé sia mitsá sipasiloló oinan 
néné 

14tápoi sipasiloló oinan akenenku 
geti, táan te maooggou nia burú. Aipoí 
oinan akenenku kaku, ibabailiu lé nia ka 
tubunia matat bubuakat, sipububuggra, 
sikau ka tubunia purimanuaiat sipulelelek 
samba sitaitatatá. 

15 Iageti kuanangan sinanalep néné ka 
matat Jesus, "Oto kauan, akéan poí kaku 
oinan nenda kuanennu, buí kumaoggou 
mitsá, buían kuoi mitsá sené masiaisú 
oinan. 

16 Kuanangan ka matania Jesus, "Oto 
kisé, kenan'an boikí nusogai simanteunu; 
lepá oi ekeu mitsá sené. 

1/Iageti kuanangan ka matat Jesus 
sinanalep néné, "Tá anai simanteuku." 
Kuanangan ka matania Jesus, "Aisese 
tedda sikuam 

18 Aipoí aiailingan lima ngamitsá 
anuputalimou; tápoi simanteu 
paaleiakenennu geti kineneiget, tá 
simanteunu. 

19 Tageti kuanangan nia sinanalep ka 
matat Jesus, "Oto kineneiget peité 
akuagai nia punanabim 

20 Ka taikebbukatmai ka leleu néné lé 
rapaniniddogi Taikamanua; tápoi arakua 
sabangsam geti, sarat ka Jerusalem lé 
kudduat paniddogat ka Taikamanua. 

21Tapoi kuanangan ka matania Jesus, 
"Kau imatonem bagam ka sikuakku 
néné, ka sara tetre, taan ka leleu néné, 
elé ka Jerusalem, kudduat paniddogat 
ka Ukkui 

22Kam kakam tai Samaria, ta nuagai 
kam nia paniddogietmui; tapoi ka 
kai geti tai Jahudi, kuagai kai nia 
paniddogietmai; aipoi ka tai Jahudi lé 
ibabara puaragat 


YOHANES 4,23 — 28 23 


23 Tápoi iaaili te gogoinia, elé aiailingan 
gogoinia, ka geget Ketsat Sipunenan'an 
lé te rapaniddogi Ukkui, iaté Taikamanua 
bulat sibulatnia, siripot siobat bagat 
Ukkui 

24 Aipoí Ketsat lé nia Ukkui néné; oto 
sarat ka geget Ketsat Sipunenan lé iooi 
rapaniddogi Ukkui ka siripokatnia. 

25Iageti kuanangan ka matat Jesus 
sinanalep néné, "Aikuaagai kaooi nia 
Rimata Sipaarau (sipuoni Kristus). Oto 
ké moi nia, poiliatnangan sangamberinia 
ka tubutta. 

26 Kuanangan ka matania, Jesus, "Aku 
té néné, sipatiboaké ekeu kineneiget. 

27 Kelé aratoili sipasiuluinia, bulat kisei 
lé ka bagadda raitsó Jesus, ipatiboaké 
sara sinanalep. Tápoi beri sia sara 
siisiaké masiteká sinanalep néné, 
masikua ka matania, "Apa nuaalá sené, 
Ina?" elé masiteká Jesus masikua ka 
matania ka sia, "Nupatitiboaké kodda 
sara sinanalep? 

28 Tageti galak'akénangan lalaisunia 
sedda sinanalep néné, pabalaunangan 
leú itoili ka laggai, kuanangan ka 
matadda sedda 

29 "Gjta peité kam nuitsé kam sipoiliat 
ka matakku sangamberinia sigalaiku. 
Taleu pa niangan né Rimata Sipaarau? 

30 Tageti kaddiuakérangan laggaira, ei 
sia ka tubut Jesus 

31Lepá ei sia sipasiuluinia masisogai 
nia mukom, kuaddangan ka matania, 
"Konan mukom, Guru. 

32 Tápoi alegina lé nia Jesus ikua ka 
matadda, "Ai kaku kanku, taiaagaietmui. 

33 Iageti paisérangan pasasambadda 
sipasiuluinia, pelé nga-nganda, "Taleú ai 
sia sipasitataroaké kannia? 

34 Iageti taddaakénangan masikua ka 
matadda sipasiuluinia, "Kuanenku kanku 
geti kaku, iaté masigalaiaké siobat 
bagat sipasikokoiniaké aku, samba 
masilepáaké galajet sisegéakenennia ka 
tubukku 

35 Ka kam nukukua kam, 'Ai pei 
epat ngalaggó burúnia iaili tetrenia 
pasimoneiat buat siureman.' Tápoi 
aku kaku geti masikua ka matamuli: 
Lelek'aké peité kam buat siureman ka 
mone, surá lepá aimará, getaiet'an lé 
buania 

36 Sia sipasimomonei, arataddaakéan 
masisiló upadda, rarurúaké balutda 

ka purimanuaiat sipulelelek samba 
sitaitatata. Oto bailiu keré rapuangka 
baga, sipasikakarap'aké samba leú et sia 
sipasimomonei 

37 Aipoí ai tiboiet sipasikukua kisé, 'Sara 
mangurep, sabagei masimonei. 

38 Oto sené, kukoiniaké kam bulé 
mei kam masimonei, ka mone 
taigagalaietmui. Sabagei lé amei mugalai 
sedda, tápoi kam'an lé masipuuuktungi 
buat sigalaira. 

39 Bulat amaigingan sia tai Samaria 
simatonem baga ka tubut Jesus, 
kalulut tiboiet sinanalep sipasikukua, 
'Aipoiliat ka matakku sangamberinia 
galai tubukku. 

40 Oto kelé bulat arapaaili ka tubut 
Jesus, tai Samaria néné, nánárangan nia 
bulé mukuddu peilé nia ka talagadda. 
Iageti kuddu nia sedda rua ngagogoi 
burúnia 

41 Lepá uraunangan peilé mitsá igidda 
simatonem baga ka tubunia, kalulut 
ngantomannia ka tubudda 

42 Belan nga-nganda lé ka tubut 
sinanalep néné, "Aimatonem geti 
bagamai kineneiget ka tubunia, táan 
kalulut sesegéakénu nia ka matamai, 

tapoi kalulut bulat tubumaian pol aiarep 
ngantomannia, samba amakolouan ka 
kai, bulat tubut Sipaarau lé nia néné. 

43 Rua ngagogoi burúnia aikuddu ka 
laggai Sikar, Jesus tui nia iei ka Galilea 
44 Bulat tubut Jesus lé amasikua, "Tá 
rahohormati sara nabi ka laggainia. 

4> Tápoi kelé aisegé ka Galilea, 
silórangan nia ka angkat baga, aipoí 
araigbuk'an sigalai Jesus, ka tetret araei 
mupunen Paska ka Jerusalem 

46 Lepá ei nia mitsá Jesus ka laggai 
Kana ka Galilea, ka pasigalaiatna siburú 
oinan bailiu anggur. Ka laggai néné, ai 
sara pegawai pamarenta, aimubebesi 
togania ka laggai Kapernaum 

47 Kelé aiarep nia kaooi Jesus ka 
Galilea barana ka Judea, einangan leú 
et masiailiaké Jesus sedda, masináná 
Jesus, bulé iei ka laggai Kapernaum, 
masialeaké togania. Togania néné 
ilalangóan lé nia 

48 Tápoi aikua lé ka matat pegawai 
pamarenta néné, Jesus, "Bulat ké 

tá nuitsó kam kerek sigalaiku, tá 
matotonem bagamui ka tubukku. 

49 Tageti aleginangan nia pegawai 
pamarenta néné, "Kauan, sitangan lé, 
Tuan, babara mamatei nia togakku. 

50 Kuanangan ka matania Jesus, "Kauan 
kenan'an, amalengan nia togam." Oto 
bulat matonem bagania ka sikuat Jesus. 
Iageti toilinangan leú et 

əl Ka tengan enungan, 
paseseakénangan sia sapaguguletnia 
sieei masiailiaké nia, masisegéaké ka 
matania, pelé nga-nganda, "Amalengan 
nia togam, Tuan. 

52 Lepá isénangan sia sapaguguletnia 
bó-bó piga aimale togania. Iageti 
kuaddangan ka matania, "Sokat, ka 
bó-bó sara sinágó aitatá roketnia. 

>3 Iapeité airepdem nia ukkui toga 
néné, ka tetret nenda te aikua ka 
matania Jesus, "Amalengan nia togam." 
Kalulut néné matonemnangan bagadda 
sangalalepra ka tubut Jesus 

>4Iaté néné pukerengan sikaruania 
sigalai Jesus, barania ka Judea. 

1 Lepá nenda, ei Jesus ka Jerusalem, 

5 kalulut ai sedda punenda tai Jahudi 

2 Sedda ka Jerusalem, ka bet-bet, 
"Matatbaliu Biri-biri", ai sara kolam, ka 

nga-ngan Ibrani oninia iaté Betesda. Ai 
lima ngambua sapounia 

3 Sedda ka bagat sapou, apareppa 
simabesí; ai simapeset mata, ai 
simasakit rere, samba leú et simaluluk 
tubu. [Airangengenaaké tubudda 
sangamberidda ipugotsó oinan kolam 
néné 

4 AipoíÍ pasasangamitsá iaili tetrenia 
itugorosot malaikat Tuhan masigotsó 
oinan kolam néné. Oto kasei tugorosot 
boiki ka bagat kolam sigotsot malaika 
néné, kenanen aponia pá onin besira 
ale-ramale. 

>Tápoi ka kudduat nenda, ai 
sara simanteu, telu ngapulu balu 
ngarurangan burúnia aimabesí 

6Kelé aiitsó nia Jesus, ai nia 
mukakakkang sedda, samba bagei 
aiagaian bulat amaburúan aimabesi, 
nou-nounangan nia Jesus, kuanangan ka 
matania, "Ale, nuobá leú male? 

7 Kuanangan simabesí néné ka matat 
Jesus, "Tá anai sia sené, sipasiaakkat'aké 
aku rakau aku ka bagat kolam, Ukkui; 
ka tetret aipugotsó oinan kolam. Oto 
aian kububuet tubukku kumoileaké mei 
ka kolam, amuboikían araei sabagei. 

SIageti kuanangan ka matania, 

Jesus, "Suruaké ekeu, ala peremannu, 
puenungnungan. 

“langan leú et nia, ale-aimale 
besínia, bairatnangan peremannia, 
puenungnangan leú et. Ipot gogoi 
Sabbat te aigalai néné, Jesus 

10 Kalulut néné kuaddangan ka matat 
simamale besí néné, tai bajára tai 
Jahudi, pelé nga-nganda, "Takei-kei 
nubairat peremannu, aipoí gogoi Sabbat 
lé kineneiget. 

11 Tápoi kuana lé nia ka sia simamale 
besi néné, "Sipasiaaleaké aku lé, 
amasikua ka matakku, bulé kubairat 
peremanku, samba kupuenung. 

12 Oto pelé nga-nganda ka tubunia, 
"Kasonia poi amasikua ka matam 
nubairat peremannu samba nupuenung? 

13 Tápoi ka sia simamale besi néné, 
táan iagai tubunia sipasiaaleaké besínia, 
aipapulingan poli tubunia ka sia Jesus ka 
talagadda sirimanua simigi 

14Tápoi lepá ailinangan nia Jesus ka 
Uman Taikamanua, simamale besi néné 
kuanangan ka matania, "Kineneiget, 
amalengan té ekeu. Oto bulan tebaí 

nugalai mitsa jo, bulé buí nuorik mitsá 
oringen sisaliu kopet kataí peilé. 

15 Iageti einangan leú et simamale besi 
néné, ka tubudda tai bajára tai Jahudi, 
masisegéaké pu-Jejesus nia amasialeaké 
besínia 

16 Oto kalulut néné taddaakérangan nia 
tai bajára tai Jahudi rasaggangi Jesus, 
kalulut pasiaaleakéna besíra sirimanua, 
ka ipot gogoi Sabbat 

17 Tápoi aikua lé ka matadda Jesus, 
"Kelé kipa riu-riu nia ipugalai ka sia 
Ukkuiku, pat aili kineneiget, oto buitá 
kisedda leú te riu-riu nia kaku kupugalai 
galajetku. 

18 Oto tiboietnia néné, masituppai ron 
paatuatda raisiaké ramateiaké Jesus. 
Bulat raiisiaké ramateiaké nia geti, ta 
sarat kalulut pasasabauna surukat ka 
aratda, sipaoorak ka gogoi Sabbat, tápoi 
bulat kukuana nia, Taikamanua néné, 
Ukkuinia; oto aipakeréakéan lé tubunia 
ka tubut Taikamanua 

19 Tageti kuanangan kelé néné ka 
matadda, "Kau imatonem bagamui 
ka sikuakku néné; ka sia Toga, tá 
momoi igagalai apa pá sibara ka teú 
bagania sarania. Siitsónia ka Ukkuinia 

lé igagalaiaké. Apa igalai ka sia Ukkui, 
ialeú te igagalaiaké ka sia Toga 

20 Aipoí manuntu lé bagat Ukkui ka tubut 
Toga, samba aipatoilá sangamberinia 
sigalaiakenennia ka Togania. Iageti 
ipatotoila peileu te mitsa Ukkui, ka tubut 
Toga, galaiakenennia bulat simakopé 
beunan, pat bara kisei ka bagamui 

21 Oto ké kipa ka Ukkui, isuruaké sia 
simamatei samba ikau purimanuaiat 
sipulelelek samba sitaitatata ka tubudda 
sirimanua; kisedda leú te ka sia Toga, 
ipasikau purimanuaiat sitaitatata ka 
tubudda siobania ikau purimanuaiat 

22Ka sia poí Ukkui, táan ihahakimi kasei 
pá. Aipoí aikauan ka tubut Togania gege 
masihakimi sirimanua 

23 Aigalaiaké kelé néné geti Ukkui, bulé 
rahormati nia sangamberi sirimanua, 
Toga néné, kelé rahormati nia ka sia 
Ukkui. Oto kasei sitaihormati Toga, 
tá leú te ihohormati nia ka sia Ukkui, 
sipasikokoiniaké Toga néné 

24 Bulat sibulatnia te sikuakku néné: 
Kasei sisiddoni ka bagania sangamberi 
sikuakku néné, samba simatonem 

baga ka tubut sikoiniaké aku, niaté 
masibabakkati purimanuaiat sipulelelek 

samba sitaitatatá. Táan tuukum'aké nia; 
abelangan nia ka kamateiat, samba 
araikep'akéan purimanuaiat 

25 Samba kau imatonem bagamui ka 
sikuakku néné: Iaaili te tetrenia, elé 
momoi takua, aiailingan tetrenia, raarep 
te, ka sia ssmamatei, nga-ngan Togat 
Taikamanua. Oto kasei sipasiaarep, 
purimanuandangan leú et 

26 Ukkui ka sia, bakkat ka baraiat 
purimanuaiat lé nia; oto Togania ka 
sia leú et, bailiuakénangan leú et nia, 
bakkat ka baraiat purimanuaiat 

27 Aikauan ka tubut Togania, Ukkui, 
gege masihakimi sirimanua, aipoí Togat 
Manusia lé nia 

28 Oto buí imakisei ka bagamui masiarep 
kelé néné, aipoí iaaili te gogoi nia raarep 
nga-ngania sangamberi sirimanua 
simamatei 

29 Arepra lé nga-ngania, bela sia ka 
bagat ratei. Oto kasei sigalai si maeru, 
suru, ikep'akérangan purimanuaiat. 
Tápoi sia geti sipasigagalaiaké sikataí, 
suru, lepá ukum'aké. 

30 "Aku kaku néné, tá kugagalai 
apa lé kuobá galai. Siripot sikuat 
Taikamanua lé kupasihakimi kaku. Ialeú 

et siteúakenenku, maroipo lé, aipoí ta 
kugagalai siobat bagakku sarakku, tápoi 
siobat bagat Ukkui sipasikokoiniaké aku 
lé kugagalaiaké 

31Ké aku leú et masimuneng'aké 
tubukku, bailiu simuneng'akenenku 
néné, tá katonemiet baga 

32 Tápoi ai lé sia sabagei 
sipasimumuneng'aké pagalaiat 
tubukku, samba ai lé kuaagai sesesena 
nia simuneng'akenennia 

33 Kelé sigalaiakenenmui, anukoiniaké 
kam pakoinietmui raei masitaget'aké 
si Johannes, masiiséaké pagalaiat 
tubukku, iageti akénangan ka tubudda 
katumunengan bulat simakolou pagalaiat 
tubukku 

34 Kukukua nia geti kelé néné, tá kalulut 
obáku ramuneng'aké aku sirimanua, 
tápoi bulé nusiló lé kam puaragat sibara 
ka Taikamanua 

35 Aipoí ka sia si Johannes, kelé alito 
sipuju-juluu lé nia, samba siputotoro. 
Tápoi tulu lé aimaangká bagamui 
masisiló toronia 

36 Tápoi simuneng'akenenku kaku 
peilé abeu, ka simuneng'akenen nia 
ka sia si Johannes. Oto sangamberi 

sigalaiakenenku kineneiget, iaté 
masigalaiaké sangamberi galajet 
sisegéakenen Ukkui ka tubukku, 
masipatoilá bulat kokoiniakéna aku 
Ukkui 

37 Beri ka sia Ukkui sipasikokoiniaké 
aku leú et, ai leú imumuneng'aké aku ka 
sia. Tápoi beri pei arepmui nga-ngania, 
elé beri pei itsómui nia 

38 Kalulut taimatonem bagamui 

ka tubukku sikoiniakenennia, 
taiottotnangan tiboietnia ka bagat 
paatuatmui 

39 Bulat numamateiakéan kam tubumui 
masigelai tiboietnia ka bagat Buko 
Sipunenan, aipoí ka bagamui te kelé 
kisedda tupaeerú, bulé ioi nubakkati 
kam purimanuaiat sipulelelek samba 
sitaitatatá. Beri Buko Sipunenan leú et, 
aimuneng'aké leú et pagalaiat tubukku 
40 Tápoi beri gelaimui nia moi 

ka tubukku, bulé nuikep'aké kam 
purimanuaiat sitaitatatá 

41 Tá aikubebesíaké bulé raumun aku 
sirimanua 

42 Ai lé poi kuaagai kam. Ai lé kuaagai 
tatá nia ka paatuatmui punununtut baga, 
masipununtuki baga Taikamanua 

43 Ka geget Ukkuiku lé akuoi, tápoi beri 
silómui aku. Tápoi ké sabageian geti 
moi ka gegenia sarania, bulat biláan lé 
nusisiló kam nia 

44 Kaipa iooi ibabara tonem bagamui, ké 
ai peilé nubebesiaké kam raumun kam 
saalei pasasambamui, tá masibesíaké 
umun sibara ka Taikamanua Sisasara 

25 Buí nusuk-suk kam elé kujo-joaké 
kam ka matat Ukkui. Sipasijo-joaké kam 
geti si Mose lé, aipoí nia lé nukakaroni 
kam baga 

46 Ké matonem bagamui kai Mose, tá 
isoppi imatonem leú et bagamui ka 
tubukku kaku; aipoí pagalaiat tubukku lé 
aisurat'aké 

47 Tápoi ké geti tá matonem bagamui ka 
sinurat'akenen Mose, kipa te imatotonem 
bagamui ka sikuakku kaku?" 

1 Piga pá burúnia, ei nia Jesus, ka 
silat Paot Galilea, sipuoni leú Paot 
Tiberias 

2 Kelé aisegé sedda, bulat maigi sia 
amei masitut nia, kalulut araitsóan poí 
kerek sigalainia masialeaké simabesí 

3Iageti panatranangan Jesus ka 
leleu, pukuddurangan sedda sambadda 
sipasiuluinia 

2Ka tetret nenda, amalegrengan iaili 
Punen Paskadda tai Jahudi 

>Kelé aipaingo matania Jesus, 
itsónangan sia sirimanua simakopé igi, 
siooi masiailiaké nia. Iageti kuanangan 
ka matat Pilipus, Jesus, "Kaipa siagainu 
taeei masisaki kan, bulé tapakom sia 
sirimanua simigi néné? 

6[Kenanen ikukua kelé néné Jesus, 
ka matat Pilipus, tápoi ai lé iaagai 
galaiakenennia; obána lé isibo 
pupaatuanan Pilipus. 

7 Tápoi kuana lé nia ka sia si Pilipus ka 
matat Jesus, "Bulat kenanen tasaki roti 
rua ngotu ngaperak igit sakinia, tá leú 
et jaaili sia nuntudda néné, kenanen baí 
takau pagogoisó sia. 

SIageti kuanangan ka sia sara sipasiului 
Jesus, sipuoni si Andareas, sarainan 
Simon Petrus, ka matat Jesus 

9"Ai sené, sara tatoga sigoisó, ai 
lima ngaaggro roti aiabbit sambat rua 
ngamuneng iba. Tápoi apangan lé lulunia 
tukau nia ka simigi, iaailingan leú pá sia 
goisó néné? 

10 Tápoi kuana lé nia ka matadda, Jesus, 
"Kiséan lé, kuangan lé kam ka matadda 
rapuuddet." Sedda maturu-turu. Oto 

ka turu-turu lé rapuuddet. Oto sarat 
taimanteu, ai sia lima ngaribu igidda 

11 Iageti alánangan nia roti néné Jesus, 
kuanangan surá ka tubut Taikamanua. 
Lepá parubeinangan nia ka sirimanua 
simigi. Lepá mitsá parubeinangan leú et 
iba; iageti pukomrangan leú et, bulat 
pak segé ektekra 

12 Kelé aisegé ektekra mukom, 
kuanangan ka matadda sipasiuluinia 
Jesus, "Rurúaké kam sipulelegei; bui 
ibara beri sara simalilimai. 

13 Iageti rurúakérangan legeira sibara 
ka silima ngaaggro roti, ai pulu 
rua ngagarágá iginia, sarat sisusun 
sangamberinia 

14 Oto kelé araitsó nia sirimanua simigi 
kerek sigalai Jesus néné, kuaddangan, 
"Bulat sinénéan te, sara Nabi ngenaetta 
siooi ka polak! 

15 Iageti kelé aiagai nia Jesus, 
bebesíakéra rakau nia rimatadda, tui-tui 
nia iei ka leleu, iareuaké tubunia ka 
tubudda 

16 Kelé aimasoibó, gorosot sia 
sipasiuluinia Jesus ka paó 

17 Janang sia ka bagat abak, iageti 
talipokiddangan paó, raailiaké laggai 

Kapernaum. Pat segé soibónia, tápei 
amei Jesus masiailiaké sia 

18 Ka tetret nenda, aian itataddaaké 
imaonu, kalulut iboroi nia rusa simapiret 

19 Pat malegre lima elé enem 
ngakilometer reunannia arapuabak, 
itsórangan aiaailiaké sia Jesus, ai nia 
mueenung ka uddut oinan. Bulat seget 
kopet kataí lotóra 

20 Tageti tekánangan sia Jesus, pelé 
nga-ngania ka tubudda, "Bá malolotó 
kam, aku lé! 

21 Oto alárangan nia Jesus sipasiuluinia 
ka bagat abak, ka angkat baga; iageti 
taan amauju, segé sia ka ailiakenenda 

22 Oto kelé aimamatsep, agairangan 
nia sirimanua simigi sitaitutui-tui peilé 
sedda, sarat sara lé abak sikukuddu 
sedda. Raagai sarat sipasiului Jesus lé 
amutuitui sedda, tápoi ka sia geti Jesus, 
tá amei nia masitut sia 

23 Lepá mitsá jolou sedda piga ngaabak 
pá sia sibabara ka Tiberias, iaté ka 
bet-bet pukomanda roti, lepat aikua surá 
Jesus ka tubut Taikamanua 

24 Kelé araitsó tatat Jesus sambat 
sipasiuluinia sedda, janang sia mitsá ka 

bagat abak nenda leú et, ei sia ka laggai 
Kapernaum masigaba Jesus 

25Kelé araaili Jesus ka silat paó, 
kuaddangan ka matania, "Ale, pigamoi 
anusegé kam sené, Guru? 

26Iageti kuanangan ka matadda 
Jesus, "Ale, tá te bulat kalulut kolou 
ka bagamui ka kerek sigalaiku ka 
matamui, nugagaba kam aku; tápoi 
kalulut ektekmui lé mukom roti 

27 Bá momomoaké kam tubumui 
mugalai bulé ibara kan simatataket 
samba simabuteket. Tápoi kau lé 
numomoaké kam tubumui mugalai, 
bulé ibara ka kam kan sitaimabuteket, 
sibaraaké ka kam purimanuaiat 
sipulelelek samba sitaitatatá. Togat 
Manusia lé masiaaké ka kam kan 
néné, aipol aipauddet'an nia Ukkui 
Taikamanua. 

28 Oto pelé nga-nganda ka tubunia, 
"Oto, kipa kupaeerú kai, bulé ioi 
kugalaiaké kai siobat bagat Taikamanua? 

29 Iageti kuanangan ka matadda, 
Jesus, "Néné lé ikikiddiy Taikamanua 
galaiacenenmui, iaté: kau imatonem 
bagamui ka tubut sikoiniakenen 
Taikamanua. 


YOHANES 6.30-35 40 


30 Oto belan nga-nganda lé ka sia ka 
matat Jesus, "Oto ké kisedda baí nia, 
aponia toggaiat nuaaké itsoketmai, bulé 
imatonem bagamai ka tubum? Aponia 
nugagalaiaké 

31 Aipoí kelé ka sia ka taikebbukatmai, 
arakom manna ka simatangeu, kelé ka 
sitususurat ka bagat Buko Sipunenan, 
sipasikukua kisé, 'Ikau kanda roti sibara 
ka manua. ' 

32 Iageti kuanangan ka matadda, Jesus, 
"Kau imatonem bagamui ka sikuakku 
néné: Ukkuiku lé masiaaké kanmui roti 
bulat sibulatnia sibara ka manua; tá si 
Mose 

33 Aipoí oniakenen roti siaket 
Taikamanua, iaté nia situgogorosot 
barana ka manua, sipasiaaké 
purimanuaiat ka taikapolak néné. 

34 Pelé nga-nganda masikua ka 
matania, "Oto, kau mariu-riu nuaké nia 
ka kai roti néné. 

35 Iageti kuanangan ka matadda Jesus, 
"Aku néné te roti purimanuaiat. Oto 
kasei siooi kaku, taan malalaje nia 
mitsa, teret buru-buru. Ialeú et kasei 
simatonem baga ka tubukku, taan 
maooggou nia mitsa, teret buru-buru. 

36 "Tápoi kelé paoleetku leú et simarei- 
rei ka matamui, kenanen aian nuiitsó 
kam aku, tapoi bulat beri tonem bagamui 
ka tubukku 

37 Aipoí sia sangamberi siaket Ukkui 
ka tubukku lé, momoi ka tubukku. Tá 
kukekera sia senen siooi ka tubukku 

38 Tá te masigalai siobat bagakku 
sarakku, akuoi barakku ka manua, 
tápoi masigalaiaké siobat bagat 
sipasikokoiniaké aku lé 

39Oto néné lé siobat bagai 
sipasikokoiniaké aku, iaté: bulé tá 
kupalimai sia beri sara, sangamberi 
siakénia ka tubukku; tápoi bulé 
kususuruaké lé sia ka Gogoi Sialu 

40 Aipoí néné te siobat bagat Ukkuiku: 
Bulé sangamberidda sipasiiitsó Toga 
samba simatonem baga ka tubunia, 
masiikep'aké purimanuaiat sipulelelek 
samba sitaitatata; iageti ka Gogoi Sialu, 
suruakékungan sia mitsá. 

41 Oto kalulut kukuana ka matadda 
Jesus, "Aku te néné roti sibara ka 
manua", taddaakérangan leú et nia 
rapungunyú masipaisit kuanenda ka sia 
tai Jahudi ka tubut Jesus 


YOHANES 6.42 - 468 42 


42 Pelé nga-nganda, "Kipa, ta poi nia 
néné Jesus, togat Josep? Ai lé kuaagai 
kai ukkui samba inania! Maró koí bagania 
masikua ka matatta kababara nia ka 
manua? 

43 Tápoi kuana lé nia ka matadda Jesus, 
"Bá pungu-ngunyú kam 

44 Aipoí beri sia sara simaró baga moi 
ka tubukku, ké tá itaroaké sia Ukkui, 
sipasikokoiniaké aku. Iageti kasei siooi 
ka tubukku, suruakékungan leú et sia ka 
Gogoi Sialu 

4> Beri ka bagat Bukodda tai Nabi leú, 
ai atusurat'aké kisé, 'Ipangangantru te 
sia Taikamanua, sangamberi sirimanua.' 
Oto sangamberi sipasiaarep nganturat 
Ukkui, samba sipasigegelai ka tubunia, 
iaté momoi ka tubukku 

46 Tápoi tá te masikua aian sia sipasiiitsó 
Taikamanua. Aipoi sarat sara nia peilé 
sibabara ka Taikamanua, amasiitsó Ukkui 

47 Oto bulé nuagai kam nia: Simatonem 
baga ka tubukku lé masibabakkati 
purimanuaiat sipulelelek samba 
sitaitatatá 

48 Aku té né roti purimanuaiat 

49 Taikebbukatmui siburu arakom 
manna ka simatangeu; tapoi amatei leu 
et sia ka sia 

>0 Tápoi tá kisedda galainia ka sia roti 
sibabara ka manua; kasei sikom roti 
néné, táan mamatei nia, burú 

Sl Aku té néné roti sibabara ka manua; 
roti purimanuaiat. Sikom roti néné, 
muririmanua teret buru-burú. Aipoí 
akkuláku lé roti, akenenku sipurimanuaji 
sirimanua ka polak néné. 

32 Kelé araarep nia tai Jahudi 
sikuania néné, paukleddangan leú et 
pasasambadda. Belan nga-nganda lé 
masikua, "Kipa ka sia néné, iaké akkula 
nia ka tubutta bulé takom kam nia? 

>3 Iageti kuanangan ka matadda Jesus, 
"Kau imatonem bagamui ka sikuakku 
néné: Ké tá nukom kam akkulat Togat 
Manusia, samba ké tá nuló kam logaunia, 
bulat buji bagamui nupurimanua kam 
sipulelelek 

>4 Oto kasei sikom akkuláku samba 
siló logauku, iaté masibabakkati 
purimanuaiat sipulelelek samba 
sitaitatatá; iageti suruakékungan nia, ka 
Gogoi Sialu 

> Akkuláku lé poí bulat kan, samba 
logauku lé poi bulat ló 

S6 Oto kasei sikom akkuláku samba 
siló logauku, riu-riu lé patabbaratda ka 
tubukku, samba aku leú kaku riu-riu lé 
aku ka tubudda 

5/ Ukkui sipuririmanua nenda te 
amasikoiniaké aku. Samba aku kaku 
leú et, ka Ukkui lé kupuririmanua. Oto 
kisedda leú te ka sia sikom akkuláku, ka 
tubukku leú te ibabara purimanuaiatda 

>8 Néné peité roti sibabara ka manua: tá 
kelé roti sikomra taikebbukatmui siburú. 
Aipoí lepa arakom roti nenda, amatei leú 
et sia. Tápoi sikom roti néné geti, riu-riu 
lé rapurimanua, teret buru-buru. 

59 Aikua sangamberinia néné Jesus, iaté 
ka tetret ai nia mungangantoman ka 
uma parurukat, ka laggai Kapernaum 

60 Maigi sia ka talagadda sipasiuluinia, 
kelé araarep tiboiet sikuat Jesus néné, 
kuaddangan ka matania, "Malippat'an lé 
tiboiet néné. Kaseian lé iobá piú iarep 
nia! 

6t Kirénangan ai lé iaagai Jesus 
pungu-ngunyúkidda nia sipasiuluinia 
kalulut sikuania néné. Kalulut néné, 
kuanangan ka matadda sipasiuluinia, 

"Kipa, taleú amabelé leú bagamui ka 
kam ka tiboietku néné 

62 Apa babara ké nuitsó baí kam itoili 
mitsá Togat Manusia ka kudduatnia 
siboikí 

63 Kalulut Ketsat Sipunenan lé 
rapuririmanua sirimanua. Tá anai lulunia 
puroronda sirimanua. Ngantoman 
sitiboakenenku ka matamui néné, 
tiboiet Ketsat Sipunenan lé; elé tiboiet 
sibaraaké purimanuaiat lé 

64 Tápoi kenanen kisedda, ai peilé kam, 
ka talagamui néné, sitaimatonem baga 
ka tubukku." [Aipoí ka panandaatnia 
peilé, aian iaagai sia Jesus, kasonia 
sitaiobá masikatonemi nia baga, samba 
kasonia masipajojo nia. 

65 Iageti kuanangan mitsá ka matadda 
Jesus, "Iaté lulunia kupopoiliat nia ka 
matamui, bulat beri te sia sara simaró 
baga moi ka tubukku, ké tá kalulut 
Ukkui. 

66 Oto ka tetret nenda, maigi sia 
sipasiuluinia amasikaddiuaké Jesus; táan 
raobá masitut nia 

67 Iageti kuanangan ka matadda ka 
sia sipasiuluinia sipulurua, Jesus, "Kipa, 

taleu nukakaddiuaké leu kam aku ka 
kam? 

68 Oto belan nga-ngania lé ka sia si 
Simon Petrus, "Kasei ka tubungan lé 
kueei kai ka kai, Tuhan? Tiboietnu lé 
poi, Tuhan, sibaraaké purimanuaiat 
sipulelelek samba sitaitatatá 

69 Bulat amatonem'an bagamai ka 
tubum, samba amakolouan ka bagamai, 
ekeu lé Tuhan, sikoiniakenen sipunenan 
sibara ka Taikamanua. 

70 Iageti kuanangan mitsa ka matadda 
sipasiuluinia Jesus, "Tá poi aku amasipiliy 
kam néné, ka puluruamui? Tápoi ai sara 
ka talagamui néné iaté, ketsat sikatai! 

71 Īsasailú Jesus sené, iaté si Judas 
Iskariot. Aipoí kenanen ai nia ka talagat 
sipulurua sipasiului Jesus, si Judas néné, 
ipajo-jo leú et Jesus. 

7 1 Lepá taddaakénangan nia Jesus, 
masigejengi laggai Galilea. Tá iobá 

mei ka Judea, kalulut ai lé raiisiaké 

ramateiaké nia, tai bajára tai Jahudi 

2 Ka tetret nenda, amalegrengan iaili 
Punen Pusasapoura tai Jahudi 

3Iageti kuaddangan ka matat Jesus 
sasarainania, "Kaddiuaké kudduat néné, 

nuei ka Judea, bulé raitsó nia ka sia 
sipasiuluinu sigalaiakenennu 

“Aipoi tá te anai sia sipakele 
sigalaiakenenda, ké ai baí obána 
imasingin oninia. Buítá raagai nia 
sangaliot polak, ké nugalaiaké baí kelé 
néné! 

5 (Sasarainania leú pol ka sia, tá leú et 
matonem bagadda ka tubut Jesus. 

SIageti kuanangan ka matadda 
sasarainania, Jesus, "Tápei aiaili tetrenia 
kaku. Tá kelé ka kam, kaipa lé nuteúaké 
kam tetrenia, tá anai sisaila kam 

7 Aipoí ka kam, tá rapulalagaki kam 
baga taikapolak. Tápoi aku kaku 
geti, kirénangan lé malagá bagadda 
taikapolak ka tubukku, ta poli muaari 
kukukua katainia sigalaira taikapolak 

#Kenan'an kam ka kam mupunen. Aku 
geti kaku, tapei memei aku, aipoí tápei 
aiaili tetrenia kaku. 

20to néné te aikua ka matadda 
sasarainania Jesus; iageti nia ka sia, 
kuddu ka Galilea 

10 Kelé araei sasarainan Jesus 
mupunen, ei nia ka sia Jesus sipinakele, 
taiaagaietda sabagei 

11 Ai sia mupupunen, airagagaba nia 
tai bajara tai Jahudi; paisérangan, pelé 
nga-nganda, "Kaipa nia? 

12 Iageti sia sikukuddu sedda, 
taddaakérangan rapakasat nga-nganda 
rakua nia. Ai sia sipasikukua, "Sirimanua 
simatopit lé nia." Tápoi arakua geti 
sabagei, "Tá matopit nia! Sipataju 
sirimanua simigi lé nia. 

13 Tápoi beri sia sara simaró baga 
masipaarep tiboietda ka simigi, pagalaiat 
tubut Jesus, kalulut lotóra ka tubudda 
tai bajára tai Jahudi 

14 Oto talagat pupupunenda, gurú 
nia Jesus ka Uman Taikamanua, iageti 
taddaakénangan mungantoman 

1> Bulat kisei lé ka bagadda tai bajára tai 
Jahudi ka tubut Jesus, pelé nga-nganda, 
"Kaipa aisese pusoppinan simakopé igi 
néné, aipoí sitaipusisikola lé nia néné? 

16 Iageti kuanangan ka matadda Jesus, 
"Nganturat singantoman'akenenku ka 
matamui néné, tá sibara kaku, tápoi 
sibara ka tubut sipasikokoiniaké aku lé 

17 Ka sia simareddet ka siobat bagat 
Taikamanua, raagai masipatup-tup ka 
bagadda, sibara ka Taikamanua leú pá 
nganturatku néné, elé sibara kaku lé 

18 Aipoí ké tiboiet sibabara ka 
tubunia leu et inga-ngantoman'aké, 
oto masigaba umun ka tubunia lé 
igagalai. Tápoi sipasibebesiaké bulé onin 
sipasikokoiniaké nia lé tuuumun'aké, oto 
simaroipo paatuat lé nia sirimanua néné, 
tá anai patajuat ka bagat paatuatnia 

19Kipa, tápei poi aiaké surukat 
Taikamanua ka tubumui, si Mose? Tápoi 
mandé kam sara ka talagamui néné 
sipasirereddet surukat néné. Angoi peilé 
nuiisiaké kam numateiaké kam aku? 

20 Tageti alegiddangan nia sirimanua 
simigi, "Ai le rorónu! Kasonia poi iisiaké 
imateiaké ekeu? 

21 Kuana lé ka matadda Jesus, "Sarat 
sangamata lé galajet akugalai ka gogoi 
Sabbat, tápoi seget kisei ka bagamui 
nuitsó kam nia 

22 Aiaké ka kam surukat musunat, iaté 
si Mose, kenanen baí tá nia amasiaké, 
tapoi siakéra lé taikebbukatmui, 
ainangan ta babara nia ka sia si Mose. 
Oto sené toila, ai leú kam masisusunat 
sirimanua ka ipot gogoi Sabbat 

23 Oto ké pasigagalaiakémui kelé 
néné, bulé tá nupasabau kam surukat 
Mose siorak pususunat, angoi peilé 

nupugogoluki kam aku kaku, kalulut 
aaleakéku sangamberi besira sirimanua 
ipot gogoi Sabbat 

24 Oto ale, bui nuhakimi kam sirimanua 
siripot simatotoilá, tápoi kau siripot 
keadilan. 

25 Ai sia piga pá tai Jerusalem 
sipasikukua, "Taleú pá niangan néné 
gabaetda, bulé ramateiaké nia 

26 Ītsó peité kam, bulat tá igigí-gí 
ipanibo ka matadda siberikabaga; tápoi 
bulat beri kuadda apa pá ka matania! 
Taleú pá araseseakéan ka sia tai bajáta 
Puririmata Sipaarau nia sinéné 

27 Tápoi ioi ka sia geti Rimata Sipaarau, 
tá tuagai kabaraiatnia! Ka sia geti néné, 
taagai kam kabaraiatnia. 

28 Lepá, ai nia munga-ngantoman Jesus 
ka Uman Taikamanua, pugereinangan 
leú et, "Oto ai lé nuaagai kam aku, 
samba ai lé nuaagai kam kaipa akubara? 
Akuoi sené, tá teú bagakku. Tápoi ka 
teú bagat sibakkat hak masikoiniaké 
aku, samba nia néné, katonemiet lé nia. 
Tápoi ka kam geti tá nuagai kam nia 

29 Aku geti kaku, kuagai nia, ka tubunia 
lé poí akubara; nia lé amasikoiniaké aku. 

30 Ka tetret nenda, bulat araisiakéan 
ralabá Jesus, tápoi beri sia sara simaeme 
kabei masilabá, tápei poí aiaili tetrenia 

31 Tápoi maigi let sia ka talagadda 
simatonem baga ka tubunia, arakua, 
"Ké moi baí nia ka sia Rimata Sipaarau, 
momoi leú pá isaliuaké igalai maigi 
kerek, belé peilé ka sia néné? 

32 Tápoi ka sia geti tai Parise, ai lé 
sia mutatalinga, masiarepi rapakasat 
nga-nganda sirimanua simigi, ka tubut 
Jesus. Kalulut néné, pakerénangan 
bagadda sambadda tai imam sabeu, 
koiniakérangan piga pá tai tenterat 
Uman Taikamanua, bulé raei masilabá 
Jesus 

33 Iageti kuanangan Jesus ka matadda 
sirimanua simigi sikukuddu ka bagat 
Uman Taikamanua, "Táan te mauju 
kupaalei kam. Lepá toili aku mitsá ka 
tubut sipasikokoiniaké aku 

34 Nugagaba te kam aku, tápoi tá 
nusesese kam aku; aipoí tá momoi nuoi 
kam ka kudduatku. 

35 Iageti patiboddangan pasasambadda 
tai bajára tai Jahudi, pelé nga-nganda, 
"Kaipa poi ieei sirimanua néné, pat 
koí taisesettangan nia? Taleú pá ka 

tubudda tai Jahudi sikukuddu ka laggai 
bagei, iaté ka talagadda tai Junani, bulé 
ipangantoman tai Junani 

36 Aponia katukolobat sikuania néné, 
nugagaba te kam aku, tápoi tá tasesese 
nia, samba tá momoi taei ka kudduatnia? 

37 Ka gogoi katulaibiat punen, 
ilaté ka matat punen siabeunia, 
puriónangan Jesus ka Uman Taikamanua, 
sogaakénangan nga-ngania, masikua, 
"Kasei simaoggou, kau raoi ka tubukku 
muló 

38 Ka sia geti simatonem baga 
ka tubukku, ai atusurat'aké ka Buko 
Sipunenan, sipasikukua kisé, 'Muguguruk 
te matat bubuakat oinan purimanuaiat 
sibara ka paatuatda.' 

39 (Ikukua Jesus sené, iaté pagalaiat 
Ketsat Sipunenan, siloketda simatonem 
baga ka tubunia. Aipoí ka tetret nenda, 
tápei atuuruaké ka tubudda Ketsat 
Sipunenan; tápei poí atulastsat'aké 
Jesus ka kamateiatnia. 

40 Bulat maigi sia sipasiaarep 
ngantomannia Jesus, amasikua, "Bulat 
Nabi te nia sinéné! 

41 Ai sia sipasikukua, "Nia té néné 
Rimata Sipaarau!" Tápoi arakua geti 

sabagei, "Táanbuu ale, kaipa te ibabara 
Rimata Sipaarau ka Galilea 

42 Ka Buko Sipunenan ai atusurat'aké, 
sipasikukua, "Punuteteu Dapid lé 
nia Rimata Sipaarau néné, ka laggai 
Betlehem lé kabaraiatnia, iaté laggai 
putútukat matat Dapid. 

43 Oto kalepakatnia, pajoggloddangan 
leú et pasasambadda, kalulut Jesus 

44 Ai sia siisiaké masilabá Jesus, tápoi 
beri sia sara simaeme kabei masilabá 

25 Kelé aratoili tai tenterat Uman 
Taikamanua sikoiniakenenda masilabá 
Jesus, nou-nourangan sia tai imam 
sabeu, "Kipa, ta kol anuabbit kam nia 
sené? 

46 Belan nga-nganda lé tai tenterat 
Uman Taikamanua, "Ale, bulat tá anai 
siaili kopet againa manibo! 

47 Iageti kuaddangan ka matadda 
tai Parise, "Taleú sambat kam'an lé 
aipepeaké 

48 Taleú aian sia ka talagadda tai bajata, 
elé ka talagadda tai Parise simatonem 
baga ka tubunia 

49 Aipoí ka sia sirimanua simigi, tá 
raagai surukat Mose, oto kenanen kipa 
pá, aiorak'an sia pateleiat. 

>0 Tápoi ai sara ka talagadda tai Parise, 
iaté sipuoni si Nikodemus, sieei siburú 
ka tubut Jesus. Kuanangan ka matadda 
tai Parise sabagei 

>1 "Siripot Ukum, tá momoi tuukum'aké 
sara sirimanua, ké tápei atuarep 
pakaronia, samba tupareksa 
sigalaiakenennia. 

S2Iageti kuaddangan ka matat 
Nikodemus, "Taleú ka Galilea leú kekeu 
anubara?" Lelek'aké peité sitususurat ka 
Buko Sipunenan! Sedda kolou ka bagam, 
beri sara nabi sibabara ka Galilea! 

>3[Lepá arapaukle, toili sia 
sangamberidda ka lalepra. 

1 Tápoi ka sia geti Jesus, ka Leleu 
Zaitun lé aiei 

2 Matsepnia lé, maseggei peilé, ameian 
nia mitsá Jesus ka Uman Taikamanua. 
Iageti eirangan leú et sirimanua simigi 
ka tubunia. Puuddetnangan leú et. Lepá 
taddaakénangan ipangantoman sia 

3Tá amauju, ei sia tai guru paamian 
sambadda tai Parise masiabbit sara 
sinanalep siailidda ai nia muoolop tubu. 
Kuaddangan ka matat sinanalep néné 
ipurió ka talagadda 

4Lepá kuaddangan nia ka matat Jesus, 
"Guru, akuaili kai sinanalep néné, ai nia 
muoolop tubu 

> Siripot ka Surukat Mose, buítá tubaijuk 
nia bukkú sinanalep kelé néné, teret 
matei. Oto kipa siripot sipinaatum kekeu, 
galaiakenen ka tubunia? 

6 Rakukua nia geti kelé néné ka tubut 
Jesus, masikabli tiboietnia lé, bulé ioi 
raseleaké nia. Tápoi amulukkuk lé nia 
Jesus, surat'akénangan singongaínia ka 
polak 

7Kelé aimaole ranáná nia, 
suruakénangan uténia, kuanangan 
ka matadda ka sia, "Oto kiséan lé, kasei 
ka talagamui siagai tubuna sitáanai 
jo, nia té muboboikí masibabaijuk'aké 
bukkú ka tubut sinanalep néné. 

8Lepá aikua néné Jesus, 
pulukkuknangan mitsá, suratnangan 
mitsá polak 

9Kelé araarep nia sikuat Jesus néné 
ka matadda, taddaakérangan mutui-tui, 
barana ka simabaja, tuian-tuian, legeina 
lé sarania Jesus, sambat sinanalep 
sipununui-nui ka kudduatnia 

l0Tageti teilaakénangan matania 
Jesus, kuanangan ka matat sinanalep, 

"Kaipangan né sia sangamberidda? Taan 
anai sia siukum'aké ekeu? 

11 Kuanangan ka matat Jesus, sinanalep 
néné, "Táan anai sia, Ukkui." Iageti 
kuanangan ka matania Jesus, "Kauan, 
aku kaku leú et, tá leú et kuukum'aké 
ekeu. Kineneiget momoian nutoili, tápoi 
baán tebaí gagalai mitsá jo." 

12 Lepá pungantomannangan mitsá 
Jesus, ka matadda sirimanua simigi, 
pelé nga-ngania, "Aku te néné sipatóaké 
taikapolak. Kasei sipasitutut aku, tá 
mueenung sia ka bagat pugep-geman, 
tápoi raiikep'aké lé pató sipurimanuaji 
sia. 

13 Tageti kuaddangan ka matat 
Jesus tai Parise, "Oto kineneiget 
anutaddaakéan masimuneng'aké tubum. 
Simuneng'akenennu néné, tá sineseat. 

14 Belan nga-ngania lé Jesus, ialegi 
nga-nganda, "Kenanen tubukku 
leú et amasimuneng'aké tubukku, 
tápoi simuneng'akenenku néné, 
bulat sibulatnia; aipoí kaku kuagai 
kabaraiatku, samba kuagai kaipa kueei. 
Tápoi ka kam geti, tá nuagai kam kaipa 
akubara samba kaipa kueei 

15 Ka kam nupasihakimi kam sirimanua, 
siripot enung'akenenda sirimanua lé 
nugagalaiaké kam; tápoi aku kaku geti, 
bulat beri sia sara akuhakimi 

l6Tageti kéan baí kuhakimi sia, 
siteúakenenku nenda maroipo lé, 
aipoí ta sarakku; aipaaalei aku Ukkui 
sipasikokoiniaké aku 

17 Beri leú poí ka Surukat Mose, ai 
atusurat'aké kisé: Simuneng'akenenda 
rua sirimanua lé tuseseseaké 

18 Oto simuneng'aké aku, ai kai rua; 
aku, sambat Ukkui sipasikokoiniaké aku. 

19 Tageti kuaddangan ka matania, 
tai Parise, "Oto kaipa ikukuddu ka sia 
Ukkuinu?" Aleginangan nga-nganda 
Jesus, pelé nga-ngania, "Tá nuagai kam 
aku, sambat Ukkuiku. Aipoí ké nuagai 
kam aku kaku, tá isoppi nuagai leú kam 
nia ka sia Ukkuiku. 

20 Aikua sangamberinia néné Jesus, 
iaté ka tetret ai nia mungangantoman 
ka Uman Taikamanua ka bet-bet petit 
bulagat panguruat. Tápoi bulat beri sia 
sara simaró baga masilabá Jesus, kalulut 
tápei poí aiaili tetrenia 

21 Tageti kuanangan mitsá ka matadda 
Jesus, "Memeian lé aku; tápoi gabamuian 

tebaí aku. Oto mateimuian te ka jomui. 
Aipoí ta momoi nuoi kam ka kudduatku. 

22 Pelé nga-nganda tai bajára tai Jahudi, 
"Imamateiaké lé pá tubunia, aikua kol, 
Ta momoi nuoi kam ka kudduatku.' 

23 Iageti kuanangan ka matadda Jesus, 
"Kam ka kam néné, ka repé lé anubara 
kam; tápoi aku kaku geti, ka pata lé 
akubara. Kam ka kam ka ka polak lé 
anubara kam; tápoi aku kaku geti, tá ka 
taikapolak akubara 

24 até lulunia kukukua nia ka matamui, 
mateimuian te ka jomui. Kirénangan 
tedda mamatei kam ka jomui, ké 
tá matonem bagamui, 'aku néné te 
oniakenen, AKU T+ë NIA.' 

25 Oto kuaddangan ka matania, "Oto 
kasonia lé ekeu néné?" Kuana lé ka 
matadda Jesus, "Táan anai lulunia 
kupanibo ka matamuli 

26 Bulat maigi peilé bukkaietku pagalaiat 
galai tubumui, samba hakimietku. Tápoi 
katonemiet te nia sipasikokoiniaké aku. 
Akupoiliat'an ka tubudda taikapolak 
sangamberi siarepku sibabara ka sia. 

27 Tápoi tá airaaagai kolou, itiboi ka 
matadda Jesus, pagalaiat Ukkui 

28 Kalulut néné, kuanangan ka matadda 
Jesus, "Kiséan lé, anubuak'akéan geti 
kam nia Togat Manusia néné, iapeité 
agaimuian nia, 'aku néné te oniakenen 
AKU T+ë NIA,' samba bulat kolou ka 
bagamui taigagalaiku beri sara apa 
pa ka teu bagakku sarakku. Sarat 
singantruakenen Ukkui ka tubukku lé, 
kusesegéaké ka matamui 

29 Mariu-riu lé ipaalei aku ka sia 
sipasikokoiniaké aku néné. Bulat beri 
pei saraakéna aku; mariu-riu lé poí 
kugalaiaké sangamberi siobat bagania. 

30 Kelé aikua sangamberinia néné 
Jesus, maigiddangan simatonem baga 
ka tubunia 

31 Lepá kuanangan nia Jesus ka 
matadda tai Jahudi, simatonem 
baga ka tubunia, Jesus, "Ké 
anuparimanuaakéan baí kam siripot 
sangamberi singantoman'akenenku ka 
matamui, bailiunangan kam sipasiului 
aku bulat sipulelelek 

32 Agaimuian leú et Taikamanua 
bulat sibulatnia. Oto kalulut néné, 
ujaakénangan leú et kam. 

33 Iageti kuaddangan ka matania, 
"Sapunuteteu Abraham lé kai 

ka kai néné. Beri peité agaimai 
arapupagugulet'aké kai kasei pal 
Apa katukolobat sikuam ka tubumai, 
'Tuujaaké kai'? 

34 Oto kuanangan ka matadda Jesus, 
"Ale, bulat aisese te sikuakku néné ka 
matamui. Sangamberi sirimanua sigalai 
jo, iaté pagugulet jo 

35Tá anai kudduatda simakolou, ka sia 
sapagugulet ka bagat lalep, tápoi ka sia 
toga geti, mariu-riu lé nia mukuddu ka 
bagat lalep 

36 Taté lulunia, ké togangan amasiujaaké 
kam, amuujangan te kam bulat sibulatnia 

37 Kirénangan, ai lé kuaagai 
pupupunuteteuna kam si Abraham. Tápoi 
kenanen kisedda, ai lé nuiisiaké kam 
numateiaké kam aku, kalulut taiobámui 
masisiló nganturatku 

38 Aku kaku, siitsóku ka Ukkuiku lé 
kugagalaiaké. Kelé nugalaiaké kam nia 
ka kam, singantruakenenda saukkuimui 
ka tubumui. 

39 Tageti kuaddangan ka matania, 
"Ukkuimai iaté si Abraham." Tápoi kuana 
lé nia ka matadda Jesus, "Ké bulat nia 
baí togat Abraham kam néné, tá isoppi 

nugalaiaké kam kelé sigalaiakenen nia 
ka sia si Abraham 

40 Tápoi kelé kusegéaké ka matamui 
siobat bagat Taikamanua siarepku 
sibabara ka tubut Taikamanua, tú-tú ka 
paatuatmui nuisiaké kam numateiaké 
kam aku. Ka sia si Abraham tá aiperú 
kelé sigalaiakenenmui néné 

41 Sigalaiakenen ukkuimui leú et 
nuuusut'aké kam." Iageti kuaddangan 
ka matat Jesus, "Ale, tá te togat siuilak 
kai néné. Aipoí sarat sara lé Ukkuimai, 
iaté Taikamanua. 

42 Oto kuanangan ka matadda Jesus, 
"Bulat ké Taikamanua baí nia Ukkuimui, 
tá isoppi imanuntu bagamui ka tubukku, 
aipoí aku kaku néné, ka Taikamanua lé 
akubara. Tá tenan aku oi, sibara ka teú 
bagakku sarakku, tápoi nia lé aikoiniaké 
aku akuoi 

43 Aponia lé poi lulunia tá isasak-sak 
ka bagamui ka sikuakku ka matamui? 
Tápoi kalulut taioommui nia masiarep 
nganturatku 

44 Bulat Sanitu lé ukkuimui; siripot ka 
siobat bagat ukkuimui lé numareré-ré 
kam. Baranangan ka panandaatnia peilé, 
bulat sipamamatei lé nia ka sia Sanitu 

néné. Beri ré-ré nia ka katuroipoat, 
aipoí ka tubunia tá anai katuroipoat. 
Oto ké igalai paboko, siripokatnangan, 
amuarat'an poí ka tubunia paboko. Bulat 
sipatataju lé nia; bulat turot boko 

4> Tápoi aku kaku geti, siripot siobat 
bagat Taikamanua lé kutitiboi, oto kalulut 
néné, taimatonemnangan bagamui ka 
tubukku 

46 Kasei ka talagamui simaró baga 
masisusui matakku, masipatoilá ka 
sirimanua, kababarat jokku? Ké kutiboi 
ka matamui siobat bagat Taikamanua, 
kipangan lé poi tá imatotonem bagamui 
ka tubukku 

47 Sia sibabara ka Taikamanua lé iobá 
piú masiarepi ngantoman. Tápoi kam 
geti ka kam, tá ka Taikamanua anubara 
kam, iaté lulunia tá ioobá piumui 
masiarepi nganturat. 

48 Iageti alegiddangan nia sikuat Jesus, 
pelé nga-nganda, "Kipangan, tá amei nia 
ka nga-ngamai, bulat tai Samaria lé baí 
ekeu néné, sipinasaileura sanitu? 

49 Tápoi kuana lé ka matadda ka sia 
Jesus, "Tá airapasasaileu aku sanitu. 
Aikuhohormati nia Ukkuiku, tápoi ai lé 
nupalololoi kam aku 

30 Tá umun ka tubukku kugagaba. Ai 
nia sara sipasibabaraaké kehormatan ka 
tubukku, nia té masihahakimi 

51 Bulat sibulatnia sikuakku néné ka 
matamui, kasei sireddet tiboietku, táan 
mamatei nia, buru. 

>2 Oto belan nga-nganda lé tai Jahudi ka 
tubunia, "Bulat iapeité aimakolou ka kai, 
pasasaileura ekeu sanitu! Aipoí ka sia si 
Abraham samba tai nabi amateian sia. 
Tápoi anukua peilé kekeu, 'Sangamberi 
sireddet tiboietku, táan mamatei sia, 
burú. 

>3 Ké amateian baí nia ka sia si Abraham 
samba sangamberidda tai nabi leú et 
amateian sia, oto ekeu néné kasonia 
takukua ekeu kekeu? Bulat kaipa te iooi 
nusaliuaké beunan tiboi tubut ukkuimai 
si Abraham! 

>4 Iageti kuanangan ka matadda Jesus, 
"Ké aku leú et masigagaba umun ka 
tubukku, oto tá anai lulunia. Tápoi 
sipasihohormati aku geti, iaté Ukkuiku, 
oniakenenmui Taikamanuamui 

>> Tápoi tá nuagai kam nia. Aku geti 
kaku, kuagai nia. Aipoi ké kukua baí 
tá kuagai nia, aibailiuan lé aku sara 

sipabobokoí, kéan lé kam'an lé. Ai lé 
kuaagai nia, tiboietnia leú aikurereddet 

>6 Bulat maangká bagania ukkuimui si 
Abraham iitsó kaoijananku. Oto aiitsóan. 
Bulat seget kopet angkat bagania! 

>/ Belan nga-nganda lé ka sia tai Jahudi 
ka tubut Jesus, "Tápei aiaili lima ngapulu 
ngarura ekeu, anuitsóan poi nia si 
Abraham? 

“8 Iageti kuanangan ka matadda Jesus, 
"Bulat sibulatnia te sikuakku néné 

ka matamui: ainangan tá mututú-tú 
matania ka sia si Abraham, aian turerere 
kaku kababarakku. 

>? Iageti alárangan bukkú tai Jahudi 
néné, ragelai rabaijuk Jesus. Tápoi 
aipalipput lé tubunia Jesus, iageti 
tuiakénangan nia ikaddiuaké Uman 
Taikamanua. 

9 1 Talagat pueenungnia Jesus, 

itsónangan sara simapeset mata, 

barania ka pusulekatnia peilé 

2 Iageti nou-nourangan nia sipasiuluinia, 
pelé nga-nganda, "Angoi ka sia, Guru, 
tú-túna lé matania amapeset'an 
matania? Taleú kalulut jonia, elé jodda lé 
saeppunia? 

3 Kuanangan ka matadda Jesus, "Tá 
leú kalulut jonia, elé kalulut jodda 
saeppunia, aiputú-tú matania, simapeset 
mata; tápoi bulé raitsó lé ipugalai geget 
Taikamanua ka tubunia 

“Ai peilé matatágó sulu, buítá tagalai 
galajetnia sipasikokoiniaké aku. Aipoí ké 
iaili tetrenia imasoibó, beringan te sia 
sara sipugagalai galajetna 

> Burúku mukuddu ka polak néné, aku 
néné te sipatóaké taikapolak. 

6Lepá aikua néné Jesus, lujinangan 
polak, pagalúnangan lujinia ka polak. 
Iageti lokot'akénangan nia ka matat 
simapeset mata néné, kuanangan ka 
matania 

7 "Kenan nubui matam ka Kolam 
Siloam." (Katukolobat Siloam, iaté 
'Sikoiniakenen'.) Iageti einangan 
leú et masibui matania. Kelé aitoili, 
amakoinongan matania 

SIageti kuaddangan nia ka sia 
pabébéakenennia lalep samba sipasiiitsó 
nia siboiki, ipaniddou bulagat, "Tá poi 
nia sinéné, simarei-rei taitsó sipututukkú 
maniddou bulagat? 

9Tápoi ai sia sabagei sipasikukua, 
"Oo, bulatnia tedda, néné." Tápoi ai leú 


YOHANES 9.10-15 66 


sia mitsa sabagei sipasikukua, "Ta nia 
néné, keret tubudda lé." Tápoi nia ka 
sia masikua tubunia, "Aisesengan, aku 
tedda néné. 

l0Tageti nou-nourangan nia, pelé 
nga-nganda, "Kipa anuperú aimakoinong 
matam? 

11 Kuanangan ka matadda, "Ai sara 
sipuoni Jesus, aialá goisó polak simalotí, 
iageti lokot'akénangan nia ka matakku, 
lepá kuanangan ka matakku, 'Kenan 
nubui matam ka Kolam Siloam.' Iageti 
eikungan leú et. Oto aikububui matakku, 
makoinongnangan leú et matakku. 

12 Kuaddangan ka matania, "Kaipa nia?" 
Aleginangan nia, kuanangan, "Tá kuagai. 

13 Aipagalu lujinia Jesus ka polak, 
masilaggek matat simapeset mata néné, 
iaté ka gogoi Sabbat. Kalulut néné, 
abitrangan leú et simamale mata néné, 
ka matadda tai Parise 

14 (9:13) 

15 Iageti nou-nourangan leú et nia 
ka sia, kipa aipaerú aimakoinong 
matania. Kuanangan ka matadda, 
"Ailokot'aké lotí ka matakku, buikungan 
nia, makoinongnangan leú et matakku. 

16 Oto ai sia piga pa ka talagadda tai 
Parise sipasikukua, "Ta ka Taikamanua 
aibara sipasigagalaiaké kelé néné, ta 
koi aisurú gogoi Sabbat." Tápoi arakua 
geti sabagei, "Kaipa iooi ragalaiaké nia 
sirimanua sijo, galajet pukerengan kelé 
néné?" Kalulut néné, bara paukelatda 
pasasambadda 

17 Bulé imatune raagai nia nou- 
nourangan nia mitsá tai Parise, 

"Oto kekeu, kipa nukukua ka tubut 
sipakoinong matam néné?" Kuanangan 
ka matadda, "Nabi lé nia. 

18 Tápoi ka sia geti tai bajára tai 
Jahudi, ta matonem bagadda peset 
matania siboiki ka sia néné, samba leú 
kakokoinong matania kineneiget. Kalulut 
néné sogairangan saeppunia 

19 Nou-nourangan sia, pelé nga- 
nganda, "Bulatnia leú togamui nia 
sinéné, kuanenmui simapeset mata 
barana ka pusulekatnia peilé? Kipa 
aiperú aimakoinong matania kineneiget? 

20 Tageti kuaddangan nia saeppunia, 
"Oo, bulat togamai nia néné; bulat 
kirénangan lé mapeset matania barana 
ka pusulekatnia peilé 

21 Oto pagalaiat aimakoinong geti 
matania kineneiget, tá kuagai kai ka 
kai. Ialeú et kasonia amasiperú matania 
aimakoinong, tá leú et kuagai kai. Obána 
lé niangan lé nunonou-nou kam, aipoí 
amaabeuan nia; iagaian masialegi. 

22 Rakukua kelé néné geti saeppunia, 
kalulut lotóra lé ka tubudda tai bajára 
tai Jahudi; aipoí apakeréan bagadda 
masikua, kasei masimuneng'aké 
pagalaiat Puririmata Sipaarau nia, Jesus 
néné, táan tuoobáaké raguruki uman 
paniddogat 

23Iaté lulunia arakua saeppunia ka 
matadda, "Abeuan nia; niangan lé reré 
kam. 

24 1ageti sogairangan nia mitsá nenda 
simapeset mata siboikí, kuaddangan 
ka matania, "Kiséan lé. Pusuppangan 
lé masikua pububulatnia sikuam néné. 
Aipoí ai lé kuaagai kai, tubut sijo lé nia 
sirimanua nenda. 

25 Oto kuanangan ka matadda ka sia, 
"Sirimanua sijo pá nia, elé taá; nenda 
geti kaku, tá te kuagai. Sarat néné lé 
kuagai, siburú mapeset matakku, tápoi 
kineneiget amakoinongán matakku. 


YOHANES 9,26 — 32 69 


26 Tageti kuaddangan mitsá ka matania, 
"Apa aigalai ka tubum? Kipa aipaeru 
aimakoinong matam? 

27 Kuanangan ka matadda, "Akutiboian 
ka matamui, tápoi tá nuaarepi kam. 
Anuobáan koí kam mitsá masiarep? 
Taleú ai lé nugegelai kam ka kam, ibailiu 
kam sipasiuluinia? 

28 Tageti pulagajiddangan nia, 
kuaddangan ka matania, "Ekeuan té né 
sipasiuluinia; kai geti ka kai, taá! Aipoí 
kai ka kai néné, sipasiului Mose lé kai 

29 Kelé siagaimai, aipatiboaké 
Taikamanua ka sia si Mose. Tápoi 
ka sia geti néné, tá kuagai kai kaipa 
kabaraiatnia. 

30 Tageti kuanangan ka matadda, 
"Ale, bulat makisei ka bagakku ka 
tubumui, taiagaimui kabaraiatnia; tápoi 
amakoinongán matakku aiperú nia 

31 Aipoí kelé siagaiatta, bulat tá te 
iaarepi sia Taikamanua, sijo; tapoi sarat 
sia sikalotóaké samba sigalaiaké siobat 
bagania lé iaarepi 

32 Ka panandaat polak peilé, bulat 
tápei ataarep kam, kababaradda siperú 
matadda simapeset mata barana ka 

pusulekatda peilé, pat makoinongnangan 
matadda 

33Ké tá ka Taikamanua bai nia aibara 
ka sia sinéné, tá momoi igagalai apa pá. 

34 Iageti kuaddangan ka matania, "Kipa 
baí anukua? Bulat sisusut jongan lé 
koi ekeu, barana ka pusulekatnu peilé, 
nupangangantru peilé koí kai?" Oto ka 
tetret nendangan té, táan araobáaké 
nia, iguruki uman paniddogat 

35 Kelé aiagai nia Jesus, bebelaakéra 
nia ka uman paniddogat, gabanangan 
nia Jesus. Kelé aiaili nia, kuanangan ka 
matania, "Kipa, ale, matonem leú bagam 
ka tubut Togat Manusia? 

36 Kuanangan ka matat Jesus, "Kasonia 
poi? Kua pei kaku, bulé kukatonemi nia. 

37 Iageti kuanangan ka matania 
Jesus, "Aian nuiitsó nia. Nia té néné 
nupatitiboaké kineneiget. 

38 Bulat kuana lé nia, "Matonem 
bagakku ka tubum, Tuhan." Iageti 
purapponangan ka matat Jesus 

39 Lepá kuanangan ka matania Jesus, 
"Akuoi ka polak néné, iaté masihakimi; 
bulé makoinong matadda simapeset 
mata; iageti mitsá bulé mapeset 
matadda simakoinong mata. 

40 Oto ai sia piga pá sedda tai Parise, 
amasiarep sikuat Jesus néné. Kelé 
araarep nia kuaddangan ka matania, 
"Oto ka sikuam néné, simapeset mata 
leú kai ka kai néné nuooniaké nia elé? 

41 Iageti kuanangan ka matadda Jesus, 
"Ké mapeset baí matamui, oto tá 
anai jomui. Tápoi anukua lé poí kam, 
'Makoinong matamai,' oto sirimanua sijo 
peilé, tuooniaké kam ka kam néné." 

1 0 1 "Bulat sibulatnia te sikuakku 

néné: Ké kekeret geli lé arakaraí 
aratugurú ka bagat geli, elé tá ka 
matatbaliu geli aratugurú ka bagat geli, 
tapoi ka enungan bagei lé arapangaraí, 
bulat sipananangkou, elé sipasirarau-rau 
lé sia néné 

2Tapoi ké geti ka matatbaliu aratugurú 
ka bagat geli, iapeité oniakenen bulat 
sipasijajago biri-biri 

3Bukánangan let et nia sipasijajago 
geli, tutrangan leu et nga-ngania 
sabiri-biri, ké isogai oninda pasasara; 
iageti palulunangan leú et sia rabela ka 
gerat 

4Kelé arasegé ka gerat, ei nia boiki ka 
sia sipasijajago néné, tutrangan leú et 
nia sabiri-biri, raagai poí nga-ngania 

5Tá raobá ratut'aké sabagei, tápoi 
rapulolotó lé sia, tá poi raagai 
nga-nganda. 

6Tá raagai apa katukolobat pasikat 
siniboi Jesus néné ka matadda 

7 Iageti kuanangan mitsá ka matadda 
Jesus, "Bulat sibulatnia te sikuakku 
néné: Aku te matatbaliura sabiri-biri 

8 Sangamberi siooi boiki kei moi aku 
kaku, sipananangkou, elé sipasirarau-rau 
lé sia. Tápoi tá raarepi nga-nganda 
sabiri-biri 

9Aku te matatbaliu. Kasei siguruki aku, 
iaté maaarau; oto kipa raperú, bela, 
elé tugurú pá ragalai, sarat airasesese 
kanda 

10Ka sia sipananangkou, sarat 
manangkou, elé masimateiaké, elé 
masipakataí lé ragagalai araoi. Tápoi aku 
kaku geti, masipurimanuaji sia lé akuoi; 
masikau purimanuaiat simakapplu, bulat 
pat lé tim-bura, kopet iginia 

11 Aku te sipasijajago sipulelelek. Ka 
sia sipasijajago sipulelelek, ibubuluaké 
engania punu tubudda sabiri-birinia 

12 Tápoi ka sia geti siupaji, 
rakakaddiuaké lé sabiri-biri, ké 
moi harimau simasagbak; aipoí 

paobánangan pei bagei, tá biri-biridda. 
Oto pasagbanginangan biri-biri néné 
harimau; iageti pasabunangan leú et 
tubunia 

13Ka sia sipasijajago siupaji, mututui- 
tui lé sia, aipoí arapugalai bulé ibara 
lé upadda. Tá maletsei ka bagadda ka 
tubut biri-biri 

14 Aku lé sipasijajago biri-biri bulat 
sipulelelek. Kelé kipa againa aku Ukkui, 
samba agaiku kaku Ukkui, kisedda leú 
te agaiku sia kaku sabiri-biri; iageti ka 
sia leú et raagai aku. Engakku leú et 
kububuluaké punu tubudda 

15(10:14) 

l6Tageti ai peilé biri-birikku bagei, 
tápoi tápei atugurú sia ka mungkuat 
biri-biri néné. Oto sia ka sia néné 
leú et, buitá kuabbit sia, bulé raarep 
ka sia nga-ngakku. Bulé ibailiu sia 
sangamberidda sangamungkuat, samba 
sarangan lé sipasijajago sia 

17 Bulat manuntu bagat Ukkui ka 
tubukku, kalulut bubuluakéku engangku, 
tápoi lepá purimanuakkungan mitsá 

18 Bulat beri sia sara sialá 
purimanuaiatku néné. Aipoí bulat 

sibara ka teu bagakku lé akubuluaké 
engangku néné. Ai ka tubukku gege 
masibuluaké engangku, samba leu gege 
masialá mitsá. Nenda te galajet sisilóku 
sibara ka Ukkui. 

19 Kalulut tiboiet Jesus néné, 
pajoggloddangan leú et ka sia tai Jahudi 

20 Maigi sia amasikua, "Ai lé sanitut 
tubunia sirimanua néné! Ai rorónia! 
Apananmui nuaarepi kam tiboietnia? 

21 Tápoi ai leú et sia sabagei 
sipasikukua, "Tá kisé galai rapanibo 
ka sia sipinasaileura sanitu! Momoi poi 
ipakoinong matadda simapeset mata, ka 
sia sanitu? 

22 Ka tetret nenda, talagat pueenungnia 
punenda, iaté Punen Pasirepdeman 
Raguruki Uman Taikamanua ka 
Jerusalem. Gogoi nenda, aiipó rura 
simaleppet 

23 Aigegejengi kudduat sikokoiakenen 
kai Salomo ka Uman Taikamanua 

24 oirangan leú et ka bé-bénia Jesus 
masikua ka matania, "Kipangan lé 
burúnia nukau puingoat bagamai? Kua 
peité ka matamai bulat simakolou, ké 
baí bulat ekeuan néné Rimata Sipaarau. 

25Iageti kuanangan ka matadda 
Jesus, "Tápei baí akukua ka matamui, 
tápoi bulat beri tonem bagamui. Ka 
onin Ukkuiku lé akugalai galajet néné, 
masipatoilá pagalaiat tubukku 

26Tá imatotonem geti bagamui ka 
tubukku, kalulut tá poí sabiri-birikku 
kam néné 

27 Aipoí sia sabiri-birikku raobá raarepi 
nga-ngangku. Aku kaku leú et kuagai 
sia. Oto tutrangan leú et aku 

28 Kaukungan ka sia purimanuaiat 
sipulelelek samba sitaitatatá. Táan te 
ilalangó sia, burú. Bulat beri te sia sara 
simaró baga masioppu sia néné ka 
kabeiku 

29 Aipoí ka sia Ukkui sipasiaaké sia 

ka kabeiku, sisaliu sangamberinia lé 
nia. Oto beri te sia sara simaró baga 
masioppu sia néné ka kabei Ukkui 

30 Aku, samba leú ka sia Ukkui, sara lé 
kai, kuania. 

31 Kalulut néné, alárangan bukku tai 
Jahudi rabaijuk Jesus 

32 Tápoi kuana lé ka matadda 
Jesus, "Anuigbuk'an kam sangamberi 
sigalaiakenenku simaerú, siripot 
sinegéakenen Ukkui ka kabeiku. Oto 

aponiangan lé ka talagat sigalaiakenenku 
néné, sibaraaké pugolukatmui, pat 
gelaimuian nubaijuk kam aku bukkú? 

33 Tápoi kuaddangan ka sia ka matat 
Jesus, "Kugegelai kai nia geti kubaijuk 
kai ekeu bukkú, tá kalulut sangamberi 
sigalaiakenennu simaerú, tápoi kalulut 
palololoinu lé, onin Taikamanua. 
Ainangan taagai pusisirimanuam, tápoi 
anubailiuaké lé tubum kelé Taikamanua. 

34 Tápoi kuanangan ka matadda Jesus, 
"Tá poi ai atusurat'aké ka bagat Buko 
Surukatmui sipasikukua kisé: Aikua 
Taikamanua, 'taikamanua lé kam néné' 

35 Kelé siagaita, apa sitususurat 
ka bagat Buko Sipunenan, iaté 
tueenung'aké teret buru-burú. Oto ké 
tubut Taikamanuangan amasioniake 
sia sangamberi sipasisisiló tiboietnia, 
'taikamanua' 

36 apangan lé lulunia nukukua kam 
akupaloloi onin Taikamanua, kalulut 
kukuakku aku néné Togat Taikamanua? 
Aipoí sipiliy Ukkui lé aku, samba 
sikoiniakenennia moi ka polak néné 

37 Ké tá baí kugalaiaké galajet 
sisegéakenen Ukkui ka tubukku, oto buí 
imatonem bagamui ka tubukku 


YOHANES 10.38- 11.2 77 


38 Tápoi ai lé poí kugagalaiaké, oto 
kauan imatonem bagamui ka tubut 
sigalaiakenenku, kenanen baí tá 
matonem bagamui ka tubukku néné. 
lageti agaimuian kolou nia, Ukkui ai nia 
ka tubukku, kisedda leú et aku kaku, ai 
aku ka tubut Ukkui. 

3 Iageti gelairangan ralabá Jesus, 
tápoi ta amoi; amutui-tui lé poí nia ka 
talagadda 

40 Toilinangan leú et, ei nia mukuddu ka 
silat Oinan Jordan, ka kudduat Johannes 
siburú ai nia masiraraú 

41 Maigi sia amei sedda, masiailiaké 
Jesus. Iageti patiboddangan 
pasasambadda, pelé nga-nganda, 

"Ka sia kai Johannes, tá aigalai kerek; 
tápoi sangamberi sikuania pagalaiat 
tubut sirimanua néné, bulat sibulatnia. 

42 Oto maigiddangan leú et sedda 
simatonem baga ka tubut Jesus. 

1 1 1t Ai sara sipuoni si Latsarus. 

Ikukuddu iaté ka laggai Betania, 
sambadda samaniunia si Maria sambat si 
Marta 

2 Si Maria néné, iaté sara sinanalep 
siuruaké tula simasingin ka reret 
Jesus; lepá posaakénangan alainia 

masigarak'aké. Ka sara gogoi, bara 
besínia si Latsarus néné 

3Kalulut néné, segéakérangan 
pubebesit Latsarus néné samaniunia, 
ka tubut Jesus, kuaddangan, "Maniumai 
simanuntut bagam, si Latsarus, ai nia 
mubebesi. 

4Kelé aiarep nia Jesus, pangasegekat 
néné, kuanangan, "Besí néné geti, 
tá sibaraaké kamateiat. Tápoi bulé 
itulatsat'aké onin Taikamanua lé, ibabara 
kelé néné. Iageti kalulut néné leú, bailiu 
tulatsat'aké leú et nia ka sia Togat 
Taikamanua. 

5 Kirénangan makaté bagania Jesus ka 
tubut Marta, ka tubut Maria, samba ka 
tubut Latsarus 

STápoi ka tetret nenda, kelé aiarep 
katuareman pubebesit Latsarus, 
palínangan tá iei ibalou sia; tápoi 
amukuddu peilé nia rua ngagogoi 
burúnia ka kudduatnia 

7 Lepá geti kuanangan ka matadda 
sipasiuluinia Jesus, "Tatoili kam ka 
Judea. 

#Kuadda lé nia ka sia sipasiuluinia 
ka matania, "Ale, Guru, simaruei peilé 

araisiaké rabaijuk ekeu bukku tai Jahudi, 
lepa ai peilé nugegelai mitsá mei sedda? 

9Tápoi kuana lé nia ka matadda Jesus, 
"Kipa poi, ta poi pulu rua ngajam ka 
bagat sangogoi?" Sipueenung sinágó, tá 
isosok-sok reredda apa pá, aipoí raiitsó 
pató, sipatóaké taikapolak néné 

10 Tápoi sipueenung sinoibó geti, 
ipasoksongi lé reredda apa pá, kalulut tá 
pol anai sipatóaké puenungananda 

11 Oto iaté né aikua Jesus. Lepá 
kuanangan nia mitsá ka matadda 
sipasiuluinia, "Amauneng'an nia 
suruakta si Latsarus, tápoi memei lé 
aku, kusuruakénia. 

12 Iageti kuaddangan ka matania 
sipasiuluinia, "Kisé lé, Tuhan, ké baí aian 
nia mauuneng, oto mamalengan besinia. 

13 Īkukua geti Jesus sené, iaté, 
ailangóan nia si Latsarus. Tápoi ka 
bagadda lé te sipasiuluinia, kelé 
kauuneng simarei-rei lé 

14 Kalulut néné, bulat kuanangan nia 
simakolou ka matadda sipasiuluinia 
Jesus, "Ailangóan nia si Latsarus 

15 Tápoi bulat akobáan tá akubara 
sedda; aipoí nenda te bulat pasese 
ka kam, bulé imatonem bagamui ka 

tubukku. Sita kam kineneiget kai 
Latsarus. 

16 Tápoi belan nga-ngania lé ka sia si 
Tomas, oniakenen, "Tairua", ka tubudda 
saaleinia pasasambadda sipasiului Jesus, 
"Kauan taei kam, bulé tamatei kam 
sambatta! 

17 Segé Jesus sedda, epat ngagogoian 
burúnia aiturateiaké si Latsarus 

18 Malegre lé laggai Betania ka 
Jerusalem. Elé ai telu ngakilometer lé 
reunannia 

19 Maigi sia tai Jahudi amei masipusuibi 
bagadda tai Marta samba tai Maria, 
kalulut kalalangot maniura si Latsarus 

20 Kelé aiarep nia kaooi Jesus si Marta, 
bela nia masiroroi Jesus. Tápoi ka sia 
geti si Maria, ai lé nia ka bagat lalep 
mukukuddu 

21 Kuana lé ka matat Jesus si Marta, "Ké 
ai baí ekeu sené ka tetret nenda, Tuhan, 
bulat tá ilalangó nia maniuku 

22 Kenanen kisedda, ai lé kuaagai, 
mandé kineneiget leú et, iaaké 
Taikamanua sangamberi siniddounu ka 
tubunia. 

231ageti kuanangan nia Jesus ka matat 
Marta, "Tususuru nia mitsá maniunu. 

24 Kuana lé ka sia si Marta ka matat 
Jesus, "Kirénangan tedda, ai lé kuaagai 
katususuru nia mitsá si Latsarus, ké 
aiailingan baí tetrenia isuruaké sia 
simamatei, Taikamanua, ka Gogoi Sialu. 

2> Iageti kuanangan ka matania Jesus, 
"Aku té néné, sipurimanuaji, samba 
sipasisusuruaké simamatei." "Oto 
kasei simatonem baga ka tubukku, 
muririmanua lé nia mitsá, kenanen 
amateian nia 

26 Oto sia sipuririmanua, simatonem 
baga ka tubukku, táan mamatei sia, 
burú. Matonem leú bagam ka sikuakku 
néné ka tubum? 

27 Īageti kuanangan ka matat Jesus si 
Marta, "Matonem bagakku ka tubum, 
Tuhan. Aipoí Togat Taikamanua lé ekeu, 
Tuhan, Rimata Sipaarau, siooi ka polak 
néné. 

28 Lepá aikua kelé néné si Marta, 
ei nia masisogai baginia si Maria; 
kasat'akénangan nga-ngania ka tubut 
Maria, pelé nga-ngania, "Amoian nia 
sené si Guru, aigagaba ekeu. 

29 Kelé aiarep nia si Maria sikuat 
Marta néné, olaakénangan leú et mei 
masiailiaké Jesus 

30 Ka tetret nenda, tápei asegé nia 
Jesus ka laggai; ai peilé nia ka kudduat 
paailiatda si Marta 

31 Oto ka sia tai Jahudi leú et sieei ka 
lalep Maria masipusuibi bagadda, kelé 
araitsó olat bagania si Maria bela ka 
gerat, olaakérangan leú et nia ka sia, 
raei masitut si Maria, ka bagadda lé poí, 
musou ka ratei lé ieei 

32 Kelé aisegé si Maria ka tubut Jesus, 
purekkuknangan leú et, kuanangan ka 
matat Jesus, "Bulat ké ai baí ekeu sené, 
ka tetret nenda, Tuhan, bulat tá ilalangó 
nia maniuku. 

33 Kelé aiitsó nia Jesus, ipusou si 
Maria samba rapusou ka sia tai Jahudi 
sipaaleiaké si Maria, bara ka sia sou 
bagania. Bulat kopé lepá reu-reu 
bagania, ituitsó 

34 Iageti nou-nounangan sia, "Kaipa 
anurateiaké kam nia?" Kuaddangan ka 
matania, "Konan, Tuhan, nuitsó nia." 
Iageti pusounangan leú et ka sia Jesus 

35 Kuadda lé nia tai Jahudi, "Itsó peité 
kam, bulat kopet nuntut bagania ka sia 
ka tubut Latsarus! 

36 (11:35) 

37 Tápoi ai leú sia sabagei sipasikukua, 
"Ale, bulat kipa pá; simapeset mata 
aiperú matadda imakoinong; oto tá koí 
amoi aikeraaké, bulé buí ilangó nia ka 
sia si Latsarus néné? 

38 Tageti suggrunangan nia mitsá 
purereu-reu baga Jesus. Kalulut néné, 
einangan leú et ka ratei. Ratei néné, 
iaté sara ngaliu bukkú, tápoi atukauan 
takkénia bukkú sabeu 

39 Tageti kuanangan ka matadda, Jesus, 
"Akkat'aké kam bukkú néné." Tápoi 
kuana lé ka sia si Marta, maniu silalangó 
néné, ka matat Jesus, "Epat ngagogoian 
burúnia aiturateiaké, Tuhan. Amabutéan! 

40 Tageti kuanangan ka matat Marta, 
Jesus, "Kipa, tápei poi akukua ka matam: 
Ké matonem bagam, tá isoppi nuitsó nia, 
kipa kopet beunan geget Taikamanua! 

41 Iageti akkat'akérangan leú et bukkú 
takket ratei. Lepá teilaakénangan 
matania Jesus ka manua, kuanangan, 
"Surá sabeu kukua ka matam Ukkui, 
aarepim paniddogatku 

42 Kirénangan ai lé kuaagai riu-riu 
nia nuarepi paniddogatku; sarat 
kaluluddangan lé siparururú sené 
kukukua nia kelé néné, bulé imatonem 

bagadda pueekeu nia amasikoiniaké aku 
ka polak néné. 

43Lepána lé aikua néné Jesus, 
gereiakénangan nia musoga, "Latsarus, 
belaaké ekeu! 

#4Tageti belanangan leú et simamatei 
néné. Ai peilé itatabut kabei sambat 
rerenia komang poposa. Matania leú et 
ai peilé itatabbó, komang tabbot mata. 
lageti kuanangan ka matadda sikukuddu 
sedda Jesus, "Rugut kam komang 
poposa ka rerenia, imaerú ipuenung. 

4> Maigi sia tai Jahudi, sieei masibalou 
tai Maria, amatonem baga ka tubut 
Jesus, kalulut araitsó sibabara néné 

46 Tápoi ai leú et sia piga pá, 
ka talagadda amei ka tai Parise, 
masisegéaké sigalaiakenen Jesus néné 

47 Kalulut néné, baraakérangan leú 
et rapat, tai Parise, tai imam sabeu, 
samba leú et Mahkama Puaranan. Pelé 
nga-nganda, "Kipa tapaeerú kam ka 
tubunia? Aipoí amaigingan kerek aigalai 
sirimanua néné 

48 Ké taoreaké baí iriuriuaké igalaiaké 
kelé kisé, tá isoppi imatonem bagadda 
sangamberi sirimanua ka tubunia. 
Iageti kalepakatnia, oi sia tai Roma 

masiragat Uman Taikamanua, iageti 
subuakérangan sangamberi bangsatta! 

491ageti panibonangan sara ka 
talagadda, iaté si imam sabeu, sipuoni 
si Kayapas, pelé nga-ngania, "Bulat tá 
nuagai kam apa pá 

>0 Kipa, taleú tá lé ainuaagai kam, 
kalulut tasurú ramakataí siberikabaga, 
maerú peilé sara matei; aipoí makopéan 
lé kataí nia ramasubu sangamberidda 
sabangsatta néné? 

S1 Tápoi kei ikukua kelé néné si Kayapas, 
tá bulat sibabara ka bagat paatuatnia. 
Tápoi ka siripokat puiimam nia ka tetret 
nenda, aisiblaakéan kamamatei Jesus, 
sibailiu puuktunganda bangsa Jahudi 

S21]ageti tá sarat uktukra saradda tai 
Jahudi, tápoi samba leú et, masirurúaké 
samba masikau sia musara sangamberit 
tatogat Taikamanua simasasaragai 

33 Ka tetret nendangan té, aipakeré 
bagadda tai bajára tai Jahudi, raisiaké 
ramateiaké Jesus 

54 Kalulut néné, taipabelanangan 
tubunia Jesus, ka talagadda tai Jahudi. 
Tuinangan leú et ikaddiuaké laggai 
Judea, ei nia ka laggai Epraim, ka 

bet-bet laggai simatangeu. lageti kuddu 
sia sedda sambadda sipasiuluinia 

>> Ka tetret nenda, amalegrengan 
iaili Gogoi Punen Paskadda tai Jahudi. 
Amaigingan sia tai Jahudi sibabara ka 
laggaira, amei ka Jerusalem, masimagri 
tubudda, bulé ramaliná ka sikataí, kei 
iaili matat punenda 

>6 Iageti gabaddangan leú et 
Jesus sedda. Kelé araparurú ka 
Uman Taikamanua, patiboddangan 
pasasambadda, masikua, "Kipa 
sipinaatumui ka kam? Momoi leú pá nia 
ka punen néné. 

5” Rakukua geti ka sia kelé néné, kalulut 
araparentaakéan poí tai imam sabeu, 
samba tai Parise, arakua, kasei iagai 
kudduat Jesus, buítá rasegéaké nia ka 
matadda, bulé ioi ralabá nia. 

1 2 t Ai pei enem ngagogoi, iaili 

tetrenia Punen Paska, ei nia Jesus 
ka laggai Betania, ka kudduat Latsarus 
sisuruakenennia ka simamatei 

2 Raumandangan nia Jesus sedda; oto 
si Marta te amasipasikeli sia. Iageti 
puuddetrangan tai Latsarus sambadda 
tairauma sabagei, masipaaleiaké Jesus 
mukom 

3Lepá oinangan leú et ka sia si Maria, 
ai ka kabeinia sitenga liter iginia tula 
narwastu simasingin, simakopé kepput 
saki. Uruakénangan nia ka reret Jesus; 
lepá posaakénangan alainia ka reret 
Jesus. Iageti masinginnangan leú et 
sangaliot bagat lalep, beu tula simasingin 
néné 

4Tápoi kuana lé nia ka sia si Judas 
Iskariot, iaté sara sipasiului Jesus, 
sipajonia ka gogoi sibabara 

S"Ale, ta koi atusakiaké lé, tula 
simasingin néné, telu ngotu ngaperak 
iginia, bulé itupauruaké bulagat sakinia 
néné, ka simageba? 

#Ikukua kelé néné geti ka sia si Judas, 
ta kalulut letsei ka bagania ka tubudda 
simagebá; tapoi pananangkou nia lé; 
sarapei bagei bulat amareireian ka 
tubunia, ipakomi bulagat kas, samba 
bulagat sikukuddu ka tubunia 

7 lageti kuanangan ka matadda, Jesus, 
"Bá sasaila kam nia, sinanalep néné! 
Masipatarek kei iaili tetrenia iturateiaké 
aku lé igagalai néné 

8 Aipoí ai lé turerere kababaradda ka 
sia simageba ka talagamui; tapoi aku 

geti kaku, tá mariu-riu kukuddu ka 
talagamui. 

9Kelé araagai nia sirimanua simigi 
kababarat Jesus ka Betania, eirangan leú 
et sedda. Tápoi bulat arabesíaké geti mei 
sedda, tá sarat kalulut kababarat Jesus, 
tápoi obára leú masiitsó si Latsarus 
sisuruakenennia ka simamatei 

10 Lulut néné leú te, raiisiaké ramateiaké 
nia ka sia si Latsarus, tai imam sabeu 

11 Aipoí kalulut Latsarus 
néné, maigiddangan tai Jahudi 
sipasikakaddiuaké sia, aramatonem 
baga ka tubut Jesus 

12 Kelé aimamatsep, arepdangan nia, ka 
sia sangamberidda siooi mupunen Paska, 
kaooi nia Jesus ka laggai Jerusalem 

13 Tageti ei sia masialá rorot poula, 
pulatsanan; lepá ailiakérangan nia, bulé 
raroroi nia. Ai sia memei airasosogaaké, 
"Umun kam Taikamanua! Tupanunukani 
te nia siooi ka onin Tuhan. Tupanunukani 
te nia Rimatadda tai Israel! 

14 lageti alánangan sangamuneng 
kalidei sikabbaugat, Jesus; janang nia ka 
tei-teinia. Bulé ipuaili kelé ka sitususurat 
ka bagat Buko Sipunenan, sipasikukua 
kisé 

15 "Buí numalotó kam, ale kam tatogat 
Sion! Aian te nia momoi Rimatam, 
sipukakalidei, kalidei sikabbaugat! 

16 Tápoi ka tetret nenda, tápei araagai 
katukolobat sangamberinia néné, ka sia 
sipasiului Jesus. Teret aitulatsat'aké lé 
Jesus ka simamatei, iapeité ararepdem 
nia sigalaiakenenda ka tubunia néné, 
atusurat'akéan ka Buko Sipunenan 

17 Sia sangamberi sipasiigbuk ka tetret 
aisogai si Latsarus Jesus, ibela ka bagat 
ratei, samba aisuruaké nia ka simamatei, 
bulat tá muaari rapungu-nguan'aké nia 
siitsóra sigalaiakenen Jesus néné 

18 Taté lulunia araei ka tubut Jesus, 
sirimanua simigi néné, kalulut araarep, 
nia lé amasigalai pukerengan néné 

19 Kuadda lé nia ka sia pasasambadda 
tai Jahudi, "Táan taagai kam peruketta! 
Itsó peité kam, sangaliot polak'an lé 
amei masitut nia! 

20 Ka talagadda sieei mupunen Paska ka 
Jerusalem ka tetret nenda, ai sia piga pá 
tai Junani 

21 Iageti eirangan leú et ka tubut 
Pilipus, kuaddangan ka matania, "Ale 
Saraina, ké momoi baí nia, anurop'akéan 
kai; aipol aikukikiddiy kai paaili ka tubut 

Jesus." (Nia poí ka sia si Pilipus néné, 
sibabara ka Betsaida ka propinsi Galilea 
lé nia. 

22Tageti ei nia ka tubut Andareas, 
masisegéaké isiatda tai Junani néné, 
lepa ei sia ruadda masisegéaké ka tubut 
Jesus 

23 Oto kuanangan ka matadda Jesus, 
"Aiailingan te tetrenia itulatsat'aké Togat 
Manusia 

24 Bulat sibulatnia te sikuakku néné ka 
matamui: Ké tá tukarap'aké sangambé 
buat gandum ka polak bulé ianau nia, 
sangambénangan té nenda, lepá. Tápoi 
ké aianauan geti ngambet gandum 
nenda, iapeité ibara buania simigi 

25 Kasei simanuntu baga ka engania, nia 
té malilimai purimanuaiat. Tápoi kasei 
simalagá baga ka engania ka polak néné, 
nia té masipasisikeli purimanuaiatnia, 
siaili ka purimanuaiat sipulelelek samba 
sitaitatatá 

26 Kasei siobá mupagugulet ka tubukku, 
kau itut aku; bulé kaipa kukuddu, ai 
leú et sia sedda ka sia sapaguguletku. 
Aipoí bulat ihohormati te sia Ukkuiku, 
sangamberi siobá mupagugulet ka 
tubukku. 

27 "Apangan lé páonia, kukukua 
kineneiget? Aipoí, ai lé murerekké 
bagakku. Kiséan lé pá kukukua, 
'Belaakéan lé aku Ukkui, ka tetre 
pasisiboat néné'? Tápoi mitsá, akuoi 
tebaí ka polak néné, masienungi tetre 
pangoringan lé 

28 Oto ale, Ukkui, patoiláan 
pulatsanannu!" Iageti maarepnangan 
nga-ngan Taikamanua, pelé nga-ngania, 
"Akupatoiláan pulatsananku; oto ai leú 
kupatoilá nia mitsá. 

29 Tageti kelé araarep nga-nga néné, 
sia sikukuddu sedda, kuaddangan nia, 
"Néné, gululuu nga-ngan leleggu!" Tápoi 
ai leú sia sabagei amasikua, "Taá! Ai lé 
ipatitiboaké nia malaika! 

30 Tápoi kuana lé ka matadda Jesus, 
"Kalulumui lé te, aimaarep nga-nga 
néné; tá kalulukku 

31 Aiailingan te tetrenia ihakimi sia 
Taikamanua, taikapolak néné; samba 
kineneiget'an te isisikkáaké sia ka 
uddenan purimataatda, Taikamanua, 
sauté ka polak néné 

32 Tápoi aku geti kaku néné, ké 
atubuak'akéan aku ka polak néné, 

tiktikkungan sia sangamberi sirimanua 
ka tubukku. 

331Ikukua néné geti, Jesus iaté 
masipatoilá kipa enungnia imatei 

34 Iageti kuaddangan ka matania 
sirimanua simigi, "Aikua ka Buko 
Surukatmai ka kai, mariu-riu lé 
ipurimanua ka sia Rimata Sipaarau. 
Nukukua koí ka matamai, tububuak'aké 
nia Togat Manusia ka polak? Kasonia poi 
takukua Togat Manusia? 

35 Tápoi kuana lé nia ka sia Jesus, 
ialegi nga-nganda, "Táan te mauuju 
ikuddu pató néné ka talagamui. Oto kau 
nupuenung kam ka tetret ai peilé nia 
mukukuddu pató néné ka talagamui, 
bulé buí isaggemi kam pugep-gepman. 
Aipoí sia sipueenung ka gep-gep, tá 
raagai kaipa raeei 

36 Oto kau imatonem bagamui ka 
tubut pató néné, ka tetret ai peilé nia 
mukukuddu ka talagamui, bulé ibailiu 
kam tatogat pupatokat." Lepá aikua 
néné Jesus, tui nia sedda. Táan iobá 
ipatoilá mitsá tubunia ka tubudda 

37 Aipoí kenanen amaigingan araitsó 
kerek sigalainia, tápoi bulat beri tonem 
bagadda ka tubunia 

38 Bulé ipuaili kelé ka sikuat Nabi 
Jesayas, sipasikukua kisé: "Ale 
Tuhan, kasoniangan lé matonem baga 
ka simuneng'akenenmai? Kasei ka 
tubungan lé itupatotoilá geget Tuhan? 
39 Taté lulunia tá imatotonem bagadda, 
aipoí beri ka sia si Jesayas aikuangan leú 
et, 'Aikua Taikamanua 

40 'Kusasapui te matadda, samba 
kukekeláaké te paatuatda; bulé tá 
imakoinong matadda, samba bulé buí 
imakolou ka bagadda. Bui ratoili ka 
tubukku, bailiu aleakékungan leú sia.' 
41 Aikua kelé néné geti si Jesayas, 
kalulut aiitsóan poí ka sia pulatsanan 
Jesus. Iaté lulunia ititiboi nia ka sia 
pagalaiat tubut Jesus néné 

42 Tápoi kenanen kisedda, maigi leú 
sia simatonem baga; elé beri leú ka 
talagadda tai bajára tai Jahudi leú, ai 
leú et sia simatonem baga ka tubut 
Jesus. Tápoi tá maró bagadda rapatoilá 
tonem bagadda néné, kalulut lotóra ka 
tai Parise, babara tá raoobáaké ratugurú 
ka uma Parurukat 

43 Aipoí raumun sia sirimanua peilé 
abeu ka paatuatda, belé peilé obára 
katuumun sibara ka Taikamanua 

#4Tageti kuanangan ka matadda 
Jesus, "Kenanen bai aku arakatonemi 
baga, tápoi ta te aku arakatonemi; 
sipasikokoiniaké aku lé arakatonemi 
baga 

4> Samba sipasiiitsó aku, aiitsóan leú te 
nia sipasikokoiniaké aku 

46 Masipatóaké taikapolak te néné 
akuoi, bulé sangamberi simatonem 
baga ka tubukku, ta mukukuddu sia ka 
simagep-gep 

47 Oto kasei sipasiaarep tiboietku, 
tápoi tá rarereddet, tá aku iuukum'aké 
sia. Aipoí kaooiku ka polak néné, 
tá masihahakimi taikapolak, tápoi 
masipaarau sia lé 

48 Taleú et sia simamit baga ka tubukku 
samba sitaiobá masiarepi ngantomanku, 
aian sia sipasihahakimi sia. Aipoí 
ngantoman sitiboakenenku néné te, 
ihahakimi sia, ka Gogoi Sialu 

49 Tiboiet sitiboakenenku néné, tá 
sibara ka teú bagakku; tápoi Ukkui 
sipasikokoiniaké aku lé amasipangantru 
aku, apa kukukua ka tubumui, elé apa 
kusesegéaké ka matamuli 

>0 Aipoí aku kaku néné, ai lé kuaagai, 
surukat Taikamanua néné, iaté sibaraaké 

purimanuaiat sipulelelek samba 
sitaitatatá lé. Oto iaté lulunia bulat 
kusesegéaké nia ka matamui kelé 
singantruakenen Ukkui ka tubukku." 

1 3 1 Ai peilé sangagogoi iaili tetrenia 

Punen Paska, againangan tubunia 

Jesus iaili tetrenia ikaddiuaké polak 
néné, itoili mitsá ka Ukkuinia. Bulat 
makaté bagania ka tubudda bakkatnia 
ka polak néné. Tá lelepá ipukateki sia 
baga, teret kalepakatnia 

2 Ai sia mukokom sinoibó sipasiuluinia 
Jesus, sambat Jesus leú ka sia, 
gurukinangan nia Sanitu ka sia si Judas, 
togat Simon Iskariot, bulé ipajo Jesus 
3Ai lé iaagai ka sia Jesus sesegéakéna 
nia Ukkui, sangamberi gege ka tubunia. 
Samba leú et mitsá, ai leú et iaagai 
kababarania ka Taikamanua, samba 
katotoili nia mitsá ka tubut Taikamanua 
2Kalulut néné puriónangan leú et 
Jesus, bukánangan saraubánia, lepá 
appraakénangan komang poposa ka 
tengania 

>Iageti uruakénangan oinan ka 
gararau, taddaakénangan masibui 
reredda sipasiuluinia; lepá posanangan 

nia komang poposa siappraakenennia ka 
tengania 

6 Kelé aiaili kai Simon, kuanangan ka 
matat Jesus si Simon, "Kipa ale, Tuhan, 
ekeu lé kol ibubui rerekku? 

7 Iageti kuanangan ka matania 
Jesus, "Tápei nuaagai katukolobatnia 
sigalaiakenenku kineneiget; tápoi lepá 
geti, againungan nia. 

8 Oto kuanangan nia ka sia si Petrus ka 
matat Jesus, "Tá pasese Tuhan. Bulat 
buí nubui rerekku Tuhan!" Tápoi kuana 
lé nia ka sia si Tuhan ka matat Petrus, 
"Ké tá kubui ekeu, tá anai patabbaratnu 
ka tubukku. 

?Oto kuanangan nia si Petrus ka matat 
Jesus, "Ké kisedda baí galainia Tuhan, 
buí sarat rerekku nububui, kau nubui leú 
et uté sambat kabeiku! 

10 Iageti kuanangan ka matania 
Jesus, "Ké amuraúan sia, amalináan te 
sangamberinia. Táan tububui sia mitsá, 
sarat rereddangan lé tububui lepá. Kelé 
kam leú et ka kam, amalináan kam, 
tápoi tá sangamberimui amaliná. 

11 (Aiagaian poí nia Jesus sipasjo nia. 
Iaté lulunia ikukua, "Amalinaán kam, 
tápoi tá sangamberimui amaliná." 

12 Lepá aibui reredda Jesus, kaunangan 
mitsá saraubánia, iageti puuddetnangan 
leú et. Oto kuanangan ka matadda 
sipasiuluinia Jesus, "Kipa makolou leú ka 
bagamui sigalaiakenenku simaruei néné 
ka tubumui 

13Ai tebaí nuooniaké kam aku Guru 
sambat Tuhan. Kirénangan tedda kisedda 
nukukua kam 

14 Ké beringan aku kaku sipuoni Tuhan 
sambat Gurumui akubuian reremui buítá 
kisedda leú te nugagalaiaké kam ka kam 
nupabui kam rere pasasambamui 

15Néné kuaké uluietmui, bulé 
nugalaiaké kam nia ka kam kelé 
sigalaiacenenku kaku néné ka tubumui 

16 Oto bulatniate néné kukukua ka 
matamui: tá abeu pagugulet ka tubut 
tuannia, samba leú et tá abeu pakoiniet 
ka sipasikokoiniaké nia 

1/Ké amakolouan ka bagamui 
sangamberinia néné, bulat uktuk kam, 
ké nugalaiaké bai kam nia 

18 Tá siorak ka tubumui sangamberimui 
sangamberi sikuakku néné. Ai lé poí 
kuaagai sia sipiliyku. Aipoí buítá muaili 
sangamberinia sitususurat ka bagat 

Buko Sipunenan, iaté, 'Sipaaleiaké aku 
mukom, nenda te masilalawan aku. 

19 Kupopoiliat lé nia ka matamui 
kineneiget, einangan tá muaaili, baleu 
muaili, bailiu tonem bagamui puaaku nia 
sipuoni AKU T+ë NIA 

20 Bulat sibulatnia sikuakku néné: 
Kasei sipasisiló sapakoinietku, aku lé 
te galainia arasiló. Samba leú et, kasei 
sipasisisiló aku, sipasikokoiniaké aku lé 
te galainia arasiló. 

21 Kelé aikua néné Jesus, suggrunangan 
nia purereu-reu baga. lageti kuanangan 
ka matadda, "Bulat sibulatnia sikuakku 
néné: Ai sara ka talagamui masipajo-jo 
aku. 

44 Oto paitsórangan mata 
pasasambadda, kalulut kopet kisei 
ka bagadda, aipoí tá raagai kasonia 
ikukua néné, Jesus 

23 Tageti ai sara sipasiului simanuntut 
bagat Jesus sipuuuddet ka bet-bet Jesus 

24 Oto ngeí-ngeínangan nia, si Petrus, 
bulé iiséaké nia ka tubut Jesus, ipoiliat 
kasonia ikukua néné 

25Iageti legreakénangan tubunia 
sipasiului néné ka tubut Jesus, 

kuanangan ka matat Jesus, "Kasonia 
nenda nukukua, Tuhan? 

26 Pelé nga-ngan Jesus ikua ka 
matania, "Kasei ka tubu kukau roti 
sisuu-suuakenenku ka bagat mangkó, 
niaté nenda tubunia." Oto alánangan 
sangatippú roti Jesus, suu-suuakénangan 
nia ka bagat mangkó; kaunangan nia ka 
tubut Judas, togat Simon Iskariot 

27 Oto silóna lé nia nenda roti si Judas, 
sikau Jesus, gurukinangan paatuatnia 
Sanitu. Iageti kuanangan ka matania 
Jesus, "Kauan, galaiakéan simaruei 
siripot sipinaatum galaiakenennu. 

28 Tápoi bulat beri sia sara ka talagadda 
sipuuuddet sedda simakolou ka baga 
paluluatnia ikukua kelé néné Jesus ka 
tubut Judas 

29 Ai sia sabagei, ka bagadda lé te 
aikoiniaké lé nia Jesus si Judas, masisaki 
apa komen ka punen, elé aikoiniaké 
lé nia Jesus, masikau goisó bulagat ka 
tubudda simagebá, aipoí sipasiomet 
bulagatda lé nia ka sia néné si Judas 

30 Oto silóna lé nia roti si Judas, bela nia 
ka gerat. Ka tetret nenda amasoibóan 

31 Kelé aibela si Judas, kuanangan 
ka matadda sipasiuluinia Jesus, 

"Kineneiget'an té itulalatsat'aké nia 
ka sia Togat Manusia; iageti ka sia 
Taikamanua leú et tulalatsat'aké 
kalulunia 

32 Oto ké tulatsat'aké Taikamanua 
kalulunia, bailiu latsat'akénangan leú et 
nia ka sia Taikamanua; tápoi tubunia leú 
et Taikamanua amasilatsat'aké. Momoi 
takua bulat simaruei lé ilatsat'aké nia 
Taikamanua 

33 Ale kam tatogakku, táan te mauuju 
kukuddu ka talagamui. Nugagabangan 
te kam aku. Tápoi kelé sikuakku ka tai 
bajára tai Jahudi, kisedda leú te kukukua 
ka matamui ka kam; tá momoi nuoi kam 
ka kudduat kuddujietku 

34 Oto kuaké ka kam surukat sibau: Kau 
nupakaté kam baga pasasambamui. Kelé 
pukakatekikku kam baga ka kam, bulta 
kisedda leú te kam ka kam nupakaté 
kam baga, pasasambamui 

35 Ké pakaté baí kam baga 
pasasambamui, agairangan nia 
sangamberi sirimanua pupapasiuluimui 
aku. 

36 Iageti kuanangan nia si Simon Petrus 
ka tubut Jesus, "Tuhan, Tuhan, kaipa 
nueei?" Oto kuana lé nia ka sia Jesus ka 

matat Petrus, "Tápei momoi nutut aku 
kineneiget ka kudduat ailiakenenku. Ai 
leu nutut aku ka gogoi sibabara. 

37 Kuanangan ka matat Jesus si Petrus, 
"Angoi poi tá iooi kutut ekeu kineneiget, 
Tuhan? Aipoi amatarek'an aku matei 
kalulum, Tuhan! 

38 Iageti kuanangan ka matania Jesus, 
"Kipa, bulat sibulatnia leú tareknu matei 
kalulukku? Bulé nuagai nia, ainangan te 
tá mutotokki goú-goú, anupakelengan 
againu aku, telu ngamitsá!" 

14 1 Iageti kuanangan ka matadda 

Jesus, "Buí imakarat bagamui. 
Kau lé imatonem bagamui ka tubut 
Taikamanua samba ka tubukku kaku leú 
et 

2 Maigi kudduat ka lalep Ukkuiku. Memei 
aku sedda masipatarek kudduatmui. Tá 
baí kisedda nia, tá kukukua ka matamui 
kelé néné 

3 Lepá kupatarek kudduatmui, oi aku 
mitsá kuala kam, bulé kaipa kukuddu, 
sedda leú et nukukuddu kam ka kam 

4Iageti agaimuian leú et enungan sieei 
ka kudduatku. 

5Oto kuanangan nia ka sia si Tomas ka 
tubut Jesus, "Beringan eijatnu tá kuagai 

kai, kaipa kuaagai kai enungan sieei 
sedda? 

$Kuanangan ka matania Jesus, "Aku té 
néné enungan bulé ituagai Taikamanua, 
samba ibara purimanuaiat. Bulat beri te 
sia sara sisesegé ka Ukkui, ké tá kalulut 
aku 

/”Ké nuagai baí kam aku, tá isoppi 
nuagai leú kam nia ka sia Ukkuiku. 
Kineneiget anuagaian kam nia, sambat 
anuitsóan kam nia. 

8Iageti kuanangan nia ka sia si Pilipus 
ka tubut Jesus, "Patoilá peité nia Ukkui 
ka tubumai, bulé isegé bagamai. 

9Tápoi kuana lé nia Jesus ka matat 
Pilipus, "Ale Pilipus, táan tagai burú 
akupaalei kam, tápei nuagai aku? Kasei 
siitsó aku, aiitsóan te Ukkui. Kipa peilé 
nukukua, 'Patoilá ka tubumai tubut 
Ukkui? 

10 Ale Pilipus! Tápei matonem bagam, 
aku, Ukkui, elé Ukkui sambat aku sara 
lé kai karuamai? Aipoí sangamberi 
sikuakku ka matamui, tá sibara ka 
teú bagakku sarakku. Aipoí Ukkui 
simariu-riu patabbra ka tubukku nenda 
lé, masigagalaiaké sangamberinia néné 

11 Kau imatonem bagamui ka sikuakku 
néné, aku sambat Ukkui, elé Ukkui 
sambat aku sara lé kai karuamai. Elé 
ké tá, kauan lé imatonem bagamui ka 
sigalaiakenenku 

12 Bulat sibulatnia te sikuakku néné: 
Simatonem baga ka tubukku lé 
masigagalaiaké kelé sigalaiakenenku, 
elé isasabau peilé sigalaiakenenku 
ragagalaiaké ka sia, memeian lé poí aku 
ka Ukkui 

13 Aipoí apa lé nutiddou kam ka Ukkui 
ka oningku, akékungan leú et nia ka 
kam, bulé tulatsat'aké onin Ukkui kalulut 
Toga 

14 Apa lé nutiddou kam ka oningku, 
akékungan leú et nia ka kam. 

15 "Tageti, ké manuntu bai bagamui 
ka tubukku, tá isoppi nureddet kam 
surukatku 

16 Oto tiddoukungan ka tubut Ukkui, 
bulé ikoiniaké ka kam Sipasirorop bagei, 
masipaalei kam teret buru-burú 

17 Nia nenda iaté Ketsat Sipunenan, 
sipasitotoiláaké ka tubudda sirimanua, 
kipa bulat tubut Taikamanua sibulatnia. 
Tá momoi rasiló nia taikapolak, kalulut 
tápei pol araitsó nia sambat tápei raagai 

nia. Tapoi kam geti ka kam, nuagai kam 
nia, aipoí nia mukukuddu ka talagamui, 
samba musasara te kam ka tubunia 

18Tá te kukakaddiuaké kam, 
nupukuddu kam saramui, kelé silusal 
samba siputatáina. Totoili lé aku mitsa 
ka tubumui 

19Táan te mauuju taiitsórangan aku 
taikapolak. Tápoi kam geti ka kam, 
nuiitsó kam aku. Kalulut aku kaku ai aku 
muririmanua, bailiu kam leú et ka kam 
muririmanua leu et kam 

20 Oto ké jaili baí gogoinia, iapeite 
nuagai kam nia, aku, Ukkui, sara lé 
kai karuamai, samba kam musara ka 
tubukku, ialeú et aku kaku musara ka 
tubumui 

21 Kasei sisiló surukatku samba 
sipasirereddet, sia te simanuntu baga 
ka tubukku. Iageti pukatekinangan sia 
baga, ka sia Ukkui, sangamberi simakaté 
baga ka tubukku. Beri aku leú et kaku 
pukatekikkungan sia baga, samba 
patoilákungan tubukku ka tubudda. 

22 Tageti kuanangan ka matat Jesus si 
Judas (tápoi tá si Judas Iskariot), "Ka 
tubumai lé kodda nupatotoilá tubum, 
Tuhan, tá ka tubudda taikapolak? 

230to kuanangan ka matania 
Jesus, "Simakaté baga ka tubukku 

lé masirereddet ngantomanku. Iageti 
pukatekinangan nia baga ka sia Ukkuiku. 
Oto ei kai ruamai Ukkui ka tubunia, 
kuddu kai kupaaleiaké kai nia 

24 Tápoi sitaimakaté baga ka tubukku 
geti, ta rarereddet ngantomanku. Aipoí 
ngantoman siarepmui ka tubukku, tá 
ka tubukku aibara, sibabara ka Ukkui 
sipasikokoiniaké aku lé 

25 Kutitiboi lé sangamberinia néné 

ka tubumui, ka tetret ai peilé aku 
mukukuddu ka talagamui 

26Ai leú Ketsat Sipunenan, 
Sipasirorop'aké kam, koiniakenen 
Ukkui ka oningku, niangan lé 
te masipangangantru kam ka 
sangamberinia, samba masiparerepdem 
kam ka sangamberinia sisegéakenenku 
ka matamui 

27 Aban baga kugalak ka tubumui. 
lageti aban bagakku leú kuaké ka 
tubumui. Oto aban baga akenenku ka 
tubumui néné, ta kelé akenenda ka sia 
taikapolak. Bul imakarat bagamui samba 
buí leú numalotó kam 

28 Anuarep'an kam akukua nia ka 
matamui, 'Memeian lé te aku, tápoi 
momoi lé aku mitsá ka tubumui.' Oto 
ké manuntu baí bagamui ka tubukku, 
tá isoppi imangká bagamui kaeeiku ka 
Ukkui, aipoí Ukkui peilé abau kaku 

29 Kutitiboi lé ka matamui kineneiget, 
ainangan tá muaaili sangamberinia. Oto 
ké muaili baí, iapeité imatonem bagamui 

30 Táan maiigi kuanenku ka matamui, 
aipoí aiailingan tetrenia ioi sipasiuutéaké 
polak néné. Tápoi tá momoi igalai 
siobánia ka tubukku 

31 Tápoi buítá muaili sangamberinia 
néné, bulé raitsó nia taikapolak 
punununtukikku nia baga Ukkui, samba 
gagalaiakéku sangamberinia sikuat 
Ukkui, ka tubukku. Oto kauan tatui-tui 
kam sené." 

1 5 lIageti kuanangan mitsá ka 

matadda Jesus, "Aku té né 
loinat anggur sipulelelek. Ukkuiku iaté 
sipasikeli mone 

2 Sangamberi ranku sitaipububua, 
tugglunangan nia. Tápoi ranku geti 
sipububua, getainangan bagei buluknia, 
samba palinánangan nia, bulé ipureddet 
buania 

30Oto kisedda leú te kam ka kam, 
amalinaan kam kalulut nganturat 
siakéku ka tubumui 

40Oto kau imariu-riu nupusara kam 

ka tubukku, bailiu aku kaku leú et, 
riu-riu kupusara ka tubumui. Kelé ka 
sia leú ran, tá te babara buania, ké tá 
mariu-riu ipusara ka tubut loinánia. Oto 
kisedda leú te kam ka kam, tá te babara 
buamui ké tá mariu-riu nupusara kam ka 
tubukku 

> Aku té né loinat anggur sipulelelek. 
Oto kam te rannia. Kasei mariu-riu 
musara ka tubukku, samba aku ka 
tubudda, iaté masibubuaaké bua 
simaigi; aipoí beri sara momoi nugalai 
kam ké tá kalulut aku 

6 Sangamberi sitaimariu-riu musara ka 
tubukku, turiribbaiaké lé nia, kelé ran, 
imagarak. Sangamberi ran kelé nenda 
turururúaké lé, ituribbaiaké nia ka api, 
imalabó 

7 Tápoi ké mariu-riu nupusara kam 

ka tubukku, samba tiboietku mariu-riu 
ikuddu ka bagat paatuatmui, bailiu apa 
lé nutiddou kam siobámui ka tubut 
Ukkui, tá isoppi iaké nia 

8Ké mureddet buamui, bailiu 
tuumun'aké Ukkuiku. Iageti kam leú et, 
bailiu bulat sipasiuluiku sipulelelek 
9Kelé kipa nuntut bagat Ukkui ka 
tubukku, kisedda leú te nuntut bagakku 
ka tubumui ka kam. Oto kau imariu-riu 
nupuparaboat kam siripot puoonimui 
kanuntukietku baga 

10 Ké nureddet kam surukatku, mariu- 
riumuian ka katet bagakku, kelé kaku 
leú et, mariu-riu lé aku ka katet bagat 
Ukkui, kalulut riu-riu nia kugalaiaké 
sangamberi sikuania ka matakku 

11 Bulat sangamberinia lé kutitiboi 

ka matamui, bulé imariu-riu angkat 
bagakku ka bagat paatuatmui, imasut 
puangkakat bagamui ka kam 

12 Oto néné te surukatku: kau nupakaté 
kam baga pasasambamui, kelé leú et 
katet bagakku ka tubumui ka kam 

13 Sia oniakenen simakopé nuntut 
baga ka tubudda sapunualeinia, sia te 
masibubuluaké engania punu tubudda 

14 Sasuruakkungan lé te kuooniaké kam 
néné, ké nureddet kam sangamberinia 
sikuakku ka matamuli 

15 Kam leú et táan kuooniaké kam 
sapagugulet, aipoí ka sia pagugulet, 

tá iagai aponia igagalai tuannia. 
Kuooniaké geti kam sasuruakku, kalulut 
sangamberinia siarepku sibabara ka 
Ukkui, akusegéakéan ka matamui 

16 Aipoí tá kam aipiliy aku. Aku lé 
amasipiliy kam, samba aikoiniaké 
kam, bulé nuei kam masibuaaké bua 
simigi, iaté bua sitaimasususu. Iageti 
akénangan ka kam Ukkui sangamberi 
siniddoumui ka oningku 

17 Oto nia té néné surukatku ka 
tubumui: Kau nupakaté kam baga 
pasasambamui. 

18"Ké rapulagaki kam baga taikapolak, 
repdemmulian, aku lé boiki arapulagaki 
baga taikapolak 

19 Aipoí ké taikapolak bai sibakkat kam 
néné, oto makaté bagadda taikapolak 
ka tubumui sipuoni bakkatnia. Tápoi 
kam geti ka kam, akupiliyan kam ka 
polak néné. Oto táan taikapolak sibakkat 
kam. Iaté lulunia imalalagá bagadda 
taikapolak ka tubumui 

20 Kau nurepdem kam kelé sikuakku 
ka matamui, 'Tá te abeu tiboi tubut 
pagugulet ka tubut tuannia.' Oto ké 
arapaorejingan aku kaku, rapaoorei 
leú te kam ka kam. Ké rareddet 

nga-ngangku kaku, reddetdangan leu te 
nga-ngamui ka kam 

21 Ragagalaiaké nia sangamberinia 
néné, kalulut pupapasiuluimui aku; tá 
poi raagai nia ka sia sipasikokoiniaké aku 

22 Aipoí ké tá moi aku, kukua ka 
matadda sangamberinia néné, tá iaagai 
tubudda kababarat jodda. Oto kineneiget 
táan momoi rakaróaké tubudda ka jodda 

23 Kasei masipulagaki aku baga, malaga 
leú te bagadda ka tubut Ukkuiku 

24 Ké tá baí kugalai ka talagadda 
sangamberinia sitaigagalaiakenenda 
sabagei, tá raaagai kababarat jodda. 
Tápoi kineneiget araitsóan sangamberi 
sigalaiakenenku, tápoi malalagá peilé 
bagadda ka tubukku sambat ka tubut 
Ukkuiku 

25Tápoi siripokatnangan ibara 
sangamberinia néné, bulé ipuaili 
siripot sitususurat ka Bukot Surukatda, 
sipasikukua, 'Sitálulu lé rapulalagaki aku 
baga. 

26 Ai leú kukoiniaké ka tubumui 
Sipasirorop sibara ka Ukkui. Nia té 
Ketsat sipasitotoiláaké kipa bulat tubut 
Taikamanua. Oto ké amoian baí nia, 

muneng'akénangan leú et pagalaiat 
tubukku 

27 lageti kam leú et ka kam, 
muneng'akémuian aku, aipoí baranangan 
ka panandaatnia peilé anupaaleian kam 
aku. 

1 6 1 Kupopoiliat lé nia ka matamuli 

sangamberinia néné, bulé buí 

nusik-sik kam tei-teimui muarat 

2 Aipoí rabebelaaké te kam ka uma 
paniddogat. Samba iaaili te tetrenia, 

ka bagadda te sipasimamateiaké kam 
néné, ai lé ragagalaiaké siobat bagat 
Taikamanua 

3Tápoi ragagalaiaké nia geti kelé néné, 
kalulut taiagaira lé Ukkui sambat aku 
4Oto kineneiget kupopoiliat'an lé 

nia ka matamui, baleú iaili tetrenia, 
repdemmuian kukuakku nia ka 
matamui." "Tápoi néné geti, tápei 
akutiboi ka matamui, kalulut ai peilé aku 
mukukuddu ka talagamui 

> Kineneiget geti memeian lé aku ka 
tubut sipasikokoiniaké aku; tá te anai ka 
talagamui néné sipasikukua, kaipa pa 
kueei 

6 Oto kineneiget amureu-reuan kam 
baga, kalulut kukuakku nia kelé néné ka 
matamui 

7 Tápoi bulat sibulatniate kuanenku 
néné ka matamui: Bulat ai erúnia ka 
kam, kaeeiku néné. Ké tá mei baí aku, 
taioinangan Sipasirorop'aké kam. Ké mei 
geti aku, koiniakékungan nia ka kam 

8Ké moi nia, iapeité ikolouaké nia ka 
taikapolak, aponia bulat katukolobat jo, 
samba aponia obaket bagat Taikamanua, 
samba aponia ukuman Taikamanua 

3 Kolouakénangan ka matadda, 
taimatonem baga ka tubukku, iaté nenda 
jo 

10 Pakolounangan ka matadda, aku 
néné simaroipo lé, aipoí memeian lé aku 
ka Ukkui. Oto táan te nuiitsó kam aku 
mitsá 

11 Kolouakénangan leú et tataddaakéna 
ipasiukum, Taikamanua, aipol 
atuukum'akéan sia siutéaké polak 
néné 

12 Maigi peilé bagei kuanenku ka 
matamui, tápoi tápei iom tubumui 
masisiló 

13 Tápoi ké geti amoian nia Ketsat 
néné, iaté sipatoilá ka tubumui pagalaiat 

tubut Taikamanua bulat sibulatnia, 
iapeité rop'akénangan kam bulé 
nuagai kam sangamberinia siobat 
bagat Taikamanua. Ka sia leú et ta 
sipabarania sangamberi tiboiet, tápoi 
apa lé siarepnia ka Ukkui, iaté ititiboi 
ka matamui, samba tiboinangan leú et 
ka matamui sangamberinia sipuaaili ka 
gogoi sibabara 

l41ageti latsat'akénangan leú et aku, 
aipoí sibabara kaku lé sangamberi 
sinegéakenennia ka matamui 

15 Sangamberinia sibabara ka Ukkui, 
aku lé sibakkat nia. Iaté lulunia 
kukukuania ka matamui, sangamberinia 
siaket Ketsat Sipunenan ka tubumui, 
sibabara kaku lé. 

16 "Táan te mauuju taiitsómuian aku; 
tápoi tá leú mauju mitsá itsómuian aku. 

17 Iageti patiboddangan pasasambadda 
sipasiuluinia Jesus, pelé nga-nganda, 
"Apa páonia ikukua ka matatta: 'Táan 
mauju taiitsómuian aku, iageti tá leú et 
mauju mitsá itsómuian aku'? Samba apa 
páonia ikukua ka matatta: 'Memeian lé 
aku ka Ukkui'? 

18 Oto sarat paisé lé ragagalai, masikua, 
"Apa katukolobatnia, 'táan mauuju'? 
Bulat tá taagai apa páonia ikukua! 

19Kelé aiagai nia Jesus iisiakéra 
ranou-nou nia, kuanangan ka matadda, 
"Simaruei néné peilé akukua nia ka 
matamui, 'Táan te mauju taiitsómuian 
aku, tápoi tá mauju mitsá itsómuian 
aku'. Elé, tiboiet néné leú nupauukeli 
kam 

20 Bulat kau imatonem bagamui ka 
sikuakku néné, tá te isosoppi nupusou 
kam, elé nupugeri kam, tápoi ka sia geti 
taikapolak mangká lé bagadda. Murereu- 
reu te kam baga, tápoi pureu-regat 
bagamui nenda bailiu lé puangkakat 
baga 

21 Kelé galainia imalegre laggóra saina 
sipususulé lé, bulat reu-reu lé bagania, 
iaailingan lé poí tetrenia ipangorik. 
Tápoi lepána lé ipusulé, kalipoginangan 
pangoringan sioriknia, kalulut angkat 
bagania pututútut matat sara tatoga 
sigoisó ka polak néné 

22 Oto kisedda te galainia ka kam: 
Kineneiget mareu-reu bagamui, tápoi 
momoi te aku kubalou kam mitsá, oto 
maangkánangan bagamui; bulat beri 

te sia sara sipasirarau-rau puangkakat 
baga néné ka bagat paatuatmui 

23Ka gogoi nenda, táan nupanonou- 
nogi kam apa pá ka tubukku. Oto kau 
imatonem bagamui ka sikuakku néné: 
Bulat apa lé nutiddou kam ka tubut 
Ukkui ka oningku, akénangan nia Ukkui 
ka tubumui 

24 Teret kineneiget, tápei anutiddou 
kam apa pá ka oningku. Tiddou kam, 
nusisiló kam, bulé imasut puangkakat 
bagamui. 

25"Sarat ka pasikat lé kutiboi 
sangamberinia ka matamui. Tápoi 

iaaili te tetrenia, bulat simakolouan lé 
kukolouaké nia ka matamui pagalaiat 
tubut Ukkui 

26 Nutitiddou te kam ka tetret nenda 
ka tubut Ukkui ka oningku; tápoi bulé 
nuagai kam nia, ta te kutitiddou apa 

pá ka tubut Ukkui iaké akenennia ka 
tubumui 

27 aj lé poí ipukakateki kam baga Ukkui. 
Ipukakateki geti kam baga Ukkui, kalulut 
katet bagamui ka tubukku samba tonem 
bagamui kababarakku ka Ukkui 

28 Kirénangan sibabara ka Ukkui lé aku 
néné, samba amoian aku ka polak néné. 

Tapoi kineneiget kukakaddiuakéan lé 
polak néné, kutoili mitsá ka tubut Ukkui. 

29 Tageti kuaddangan ka matat Jesus, 
sipasiuluinia, "Kineneiget simakolouan 
lé nupanibo ka matamai Tuhan, táan 
mupapasikat ekeu ka tubumai 

30 aipoí ai lé kuaagai kai againu 
sangamberinia. Táan anai lulunia 
rapaiseki ekeu kasei pá, ranou-nou 
apa pá ka tubum Tuhan. Oto bailiu 
katonemimaian nia kababaram ka 
Taikamanua. 

31 Iageti kuanangan ka matadda 
sipasiuluinia Jesus, "Oto amatonem'an 
leú bagamui kineneiget 

32 Repdem kam! Iaaili te tetrenia, 
elé momoi takua, aiailingan tetrenia, 
nupasabu kam tubumui. Patoilimuian 
tubumui ka lalepmui sene-senemui, 
nukaddiuaké kam aku kupusara. Tápoi 
tá te musasara aku, aipoí ipaalei aku 
Ukkui 

33 Kutitiboi Ié sangamberinia néné ka 
matamui, bulé imaaban puririmanuamui, 
kalulut pusaraatmui ka tubukku. 
Mangongorik lé te kam ka polak 
néné. Tápoi paom kam bagamui, aipoí 
akukalaakéan polak néné!" 

1 7 1Lepána lé aikua néné 
Jesus, teilanangan manua, 

paniddounangan leú et ka tubut Ukkui, 
pelé nga-ngania, "Aiailingan te tetrenia, 
Ukkui. Latsat'akéan nia Togam, bulé 
ilatsat'aké ekeu kekeu Togam, Ukkui 

2 Anukauan poí gege ka tubut Toga, 
kalulutda sangamberi taikapolak, bulé 
ikau purimanuaiat sipulelelek samba 
sitaitatatá, ka tubudda sangamberi 
sirimanua, sikau Ukkui ka tubunia 

3 Oto néné te purimanuaiat sipulelelek 
samba sitaitatatá; bulé raagai ekeu 
Ukkui, samba bulé raagai leú nia ka sia 
Jesus Kristus sikoiniakenennu, Ukkui 

4 Akulatsat'akéan ekeu Ukkui, ka 
pasilelepáakéku galajet sinegéakenenu 
ka tubukku 

> Ale Ukkui, latsat'akéan aku kineneiget 
ka tubum Ukkui, iaté pulatsanan 
siikep'akenenku ka tetret ai peilé aku ka 
tubut Ukkui, einangan tá babara polak 
néné 

6 Akupatoiláan ekeu, Ukkui, ka tubudda 
taikapolak néné, iaté sia siakénu kaku. 
Ekeu lé sibakkat sia, Ukkui, oto anuakéan 
sia ka tubukku, samba arareddet'an 
nga-ngam, Ukkui 

7 Kineneiget araagaian, sangamberinia 
siakénu kaku, Ukkui, ka tubum lé aibara 

8 Akusegéakéan ka tubudda tiboiet 
siakénu kaku, Ukkui; oto arasilóan. Oto 
araagaian bulat kababarakku ka Ukkui, 
samba amatonem'an bagadda pueekeu 
nia Ukkui, amasikoiniaké aku 

20to kutiddouaké sia. Tápoi tá siaili 
taikapolak néné kupaniddou, tápoi siaili 
sia lé sangamberi siakénu kaku, aipoí 
ekeu lé sibakkat sia, Ukkui 

10 Aipoí sangamberinia bakkatku, 
bakkatnu leú et kekeu, Ukkui; 
samba leú et sangamberinia sipuoni 
bakkatnu, bakkatku leú et kaku. Oto 
atulatsat'akéan aku ka talagadda 

11 Oto momoian aku ka tubum 
kineneiget Ukkui. Táan mukukuddu aku 
mitsá ka polak néné; tápoi ka sia geti 
ai peilé sia mukukuddu ka polak néné. 
Ale, Ukkui Sipunenan! Jago sia ka geget 
onim Ukkui, iaté oni siakénu kaku, bulé 
rapusara, kelé ekeu Ukkui samba aku 
kaku, sara lé sita ka sita 

12 Ai peilé aku ka talagadda, 
akujagongan sia ka geget onim Ukkui, 
iaté oni siakénu kaku. Akujagongan sia, 
bulat beri sia sara simalilimai, sarat 

sarania lé simateú malimai, bulé kalulut 
nenda, puailinangan kelé ka sitususurat 
ka bagat Buko Sipunenan 

13Kineneiget momoian aku ka tubum, 
Ukkui. Kutitiboi lé sangamberinia néné, 
ai peilé aku mukukuddu ka polak néné; 
bulé imamuiné raagai puangkakat 
bagakku 

14 Akusegéakéan sangamberinia 
tiboietnu, Ukkui, oto bailiu 
malagánangan bagadda taikapolak 
ka tubudda, aipoí tá taikapolak sibakkat 
sia, kelé aku kaku néné, tá taikapolak 
sibakkat aku 

15 Tá kutitiddou bulé nualá sia ka polak 
néné, tápoi bulé nujago lé sia ka tubut si 
Jo 

lo Makeré lé galainia kaku, 
taibabakkatina aku polak néné, 
kisedda leú te ka sia, taibabakkatina sia 
polak néné 

17 Bailiuaké sia néné, Ukkui, bulat 
bakkatnu, kilibet bagam siripot 
katuroipoat, aipoí tiboietnu lé poí 
katuroipoat 

18 Kelé kokoiniakénu aku kaku ka polak, 
kisedda leú te kaku kukoiniaké sia ka 
polak néné 

19 Kalulutda néné, buluakékungan 
tubukku bailiu bakkatnu kilibet bagam, 
Ukkui, bulé ibailiu leú sia ka sia néné, 
kilibet bagat Ukkui, kalulut katuroipoat 

20 Tápoi tá saratda néné kutitiddouaké. 
Beri leú et sia simatonem baga 
ka tubukku, kalulut katuareman 
sinegéakenenda leú, kutitiddouaké 

21 Kutiddou ka tubum Ukkui, bule 
rapusara ka sia sangamberidda, 
kelé tapusara ka sita ruatta, Ukkui. 
Bulé musara sia sangamberidda ka 
tubutta, imatonem bagadda taikapolak 
kokoiniakénu aku 

22 Akulatsat'akéan sia siripot siakénu, 
kaku Ukkui, bulé rapusara, kelé tapusara 
ka sita ruatta 

23 Aku ka tubudda, iageti ekeu kekeu 
Ukkui ka tubukku, bulé bulat rapusara 
sipulelelek. Raagai nia taikapolak 
kokoiniakénu aku Ukkui, samba bulé 
raagai nia pukakatekim sia baga, kelé 
katet bagam ka tubukku kaku 

24 Ale, Ukkui, simakiddiy ka bagakku, 
bulé sia siakénu kaku néné, kaipa 
kukuddu, ai leú et sia ka sia, bulé raitsó 
pulatsananku, iaté pulatsanan siakénu 
ka tubukku, kalulut katet bagam ka 

tubukku, ainangan tápei babara polak 
néné 

25 Ale, Ukkui simaroipo baga! Tá raagai 
ekeu taikapolak néné. Tápoi aku geti 
kaku, kuaagai ekeu. Samba sia leú 
et ka sia néné, raagai pueekeu nia 
amasikoiniaké aku 

26 Akupaagaian onim, Ukkui ka tubudda, 
samba riu-riu lé kugalaiaké nia néné, 
bulé nuntut bagam ka tubukku, Ukkui, 
riu-riu ikuddu ka bagat paatuatda, 
samba aku kaku leú et musara ka 
tubudda." 

18 1 Iageti kelé ailepá aipaniddou 

kelé nenda Jesus, eirangan leú et 

sambadda sipasiuluinia ka silat Oinan 
Kidron. Sedda, ai sangamata mone. 
Oto einangan leú et Jesus sambadda 
sipasiuluinia ka mone nenda 

2? Ka sia si Judas sipajo nia, ai lé 
iaagai kudduat nenda, kalulut marei-rei 
iei sedda Jesus paruru sambadda 
sipasiuluinia 

30Oto einangan leú et si Judas, 
abbitnangan sangapasukan tenterat 
Roma samba piga pá sia sipasijajago 
Uman Taikamanua, sikoiniakenenda tai 
imam sabeu sambat tai Parise. Iageti 


YOHANES 18.4-9 122 


abbitrangan leu et pamateira, alito 
sambat oong 

4Tápoi ai lé iaagai Jesus sipuaaili ka 
tubunia. Oto legreakénangan tubunia 
ka tubudda, kuanangan ka matadda, 
"Kasonia nugagaba kam? 

>Iageti kuaddangan ka matania, "Ai lé 
kugagaba kai Jesus si Natsaretna." Oto 
kuanangan ka matadda Jesus, "Aku té 
néné." Ka sia si Judas sipajo nia, ai leú 
et nia sedda muririó sambadda 

6Tápoi kelé aikua nia ka matadda 
Jesus, "Aku té néné," sik-sikrangan 
tei-teira, iageti belé sia ka polak 

7 Lepá nou-nounangan sia mitsá 
Jesus, "Kasei baí nugagaba kam?" Oto 
alegiddangan nia, pelé nga-nganda, "Ai 
lé kugagaba kai Jesus si Natsaretna. 

8 Kuanangan ka matadda Jesus, "Aian 
kukukua ka matamui, aku té néné. 
Samba bulat ké aku baí nugagaba kam, 
oto obáaké kam sia ka sia sabagei néné 
ratui-tui. 

2 (Ikukua kelé néné geti, bulé ipuaili lé 
kelé ka sikuat Jesus siboikí, iaté, "Ale 
Ukkui, sangamberidda siakénu kaku, 
bulat beri sia sara simalilimai." 

10 Oto ka sia si Simon Petrus ai aiabbit 
sara lanjau. Oto golok'akénangan 
lanjaunia, tétéakénangan nia ka tubut 
pagugulet imam sabeu, bulat pat belé 
talingania. Onin pagugulet néné, iaté si 
Malkus 

11 Tápoi kuana lé nia Jesus ka matat 
Petrus, "Buluk'aké mitsá lanjaunu ka 
sagbungnia! Kipa, ai lé poi nupaaatu 
tá kuloló pulokat pangoringan siaket 
Ukkuiku ka tubukku? 

12 Iageti labárangan nia, Jesus tai 
perajurit Roma sambat tai komandannia 
samba leú et tai Jahudi sipasijajago 
Uman Taikamanua 

13 Taddanangan abbitrangan nia ka 
matat Hannas, talikut Kayapas simanteu. 
Si Kayapas néné, iaté sara imam sabeu 
ka rura nenda 

14 Nia té amasipangantru sauté ka tai 
Jahudi masikua, maerú peilé matei sara 
sirimanua punutubut sangamberi bangsa 

15 Ka sia si Petrus sambat sara 
sipasiului, airatutut Jesus. Tápoi ka sia 
sipasiului néné sara, iagai nia si imam 
sabeu; oto bailiu oi aitugurú ka sia 
sambat Jesus ka gerat lalep imam sabeu 

16 Ka sia geti si Petrus, ai lé nia ka gerat, 
ka matatbaliu. Lepá bela nia sipasiului 
bagei néné ipatiboaké pagugulet 
sinanalep sipasijajago matatbaliu, 
iapeité oi aitugurú ka baga ka sia si 
Petrus 

17 Iageti kuanangan ka matat Petrus 
pagugulet sinanalep néné, "Ei, ekeu te 
néné sara aleinia si nenda, elé?" Kuana 
lé nia si Petrus ka matat sinanalep, "Tá 
aku. 

18 Ka tetret nenda, maleppet manua. 
Oto rusuirangan api sapagugulet samba 
sipasijajago, bulé ibara purakaatda. Beri 
leú et ka sia si Petrus, amei leú et nia ka 
sia sedda, murió rapuraka sambadda ka 
api 

19 Tageti paisekinangan Jesus si imam 
sabeu, inou-nou pagalaiat sipasiuluinia 
sambat ngantomannia 

20 Oto kuanangan ka matania Jesus, 
"Bulat sarat simakolou lé kupanibo 
ka matadda siberikabaga. Marei-rei lé 
kupungantoman ka uma paniddogat, 
sambat ka Uman Taikamanua, iaté 
ka kakudduat parurukatda tai Jahudi 
simarei-rei. Bulat tá te anai akutiboi apa 
pá ka simalipput 

21 Oto apangan lé lulunia nuisé aku? 
Reréakéan lé ka tubudda sipasiaarep 
kupungantoman. Bulat ai lé raaagai 
aponia sikuakku ka matadda. 

22? Tageti kelé aikua kelé néné Jesus, 
tipaknangan nia sara sipasijajago 
sikukuddu sedda, kuanangan ka matat 
Jesus, "Bulat apangante rot bagam 
masikua kelé néné ka matat imam 
sabeu! 

23 Tápoi kuana lé ka matania Jesus, 
"Ké ai baí simasele sikuakku, kua lé 
sené aponia simasele! Tápoi ké sineseat 
baí sikuakku néné, angoi peilé nutitipak 
aku? 

24 epá kuanangan ka matadda si 
Hannas, bulé rataroaké Jesus situkakabé 
néné, ka tubut Kayapas Imam Sabeu 

25 Jageti ka sia si Petrus, ai peilé nia 
muririó sedda. Oto kuaddangan ka 
matania, "Ekeu té néné sipasiuluinia, 
elé?" Kuanangan ka matadda si Petrus, 
"Tá aku! 

26 Lepá mitsá kuanangan ka matania 
sara pagugulet imam sabeu saepput 
sisepprit Petrus talingania, "Ekeu te néné 
akuitsó ka mone ainupaaleiaké nia, elé? 

27 Oto pakelenangan mitsa againa 
Jesus si Petrus, pelé nga-ngania, "Tá 
aku." Iageti ka tetret nenda leú et 
putokkinangan goú-goú 

28 Tageti mamatsep peilé araabbit'an 
Jesus barana ka istanat Kayapas ei sia 
ka lalep gubernur Pilatus. Ka sia tai 
Jahudi tá atugurú sia ka istana, bulé tá 
itukasit-sit'aké sia siripot ka puaranan, 
kalulut airagegelai mei mukom komen 
Paska 

29 Kalulut néné, bela nia si Pilatus 
inou-nou sia, kuanangan, "Aponia 
panganduatmui pagalaiat tubunia 
sinéné? 

30 Iageti kuaddangan ka matania, 
"Ké tá baí masele nia sirimanua néné, 
tá kuaabit kai nia ka tubum Ukkui 
Gubernurmai. 

31 Oto kuanangan ka matadda si Pilatus, 
"Aláan lé kam nia, iageti ukum'akémuian 
nia siripot ukummui ka kam!" Tápoi 
kuadda lé ka matat Pilatus, tai Jahudi, 
"Ka kai, ta momoi kuukum'aké kai 
sirimanua simateiakenen. 

32 (Néné geti, bulé ipuaili lé kelé 
ka siniboi Jesus pagalaiat enung 
kamamateinia. 


YOHANES 18.33-37 127 


33 Iageti gurú nia mitsá si Pilatus 
ka bagat istana, sogainangan Jesus, 
kuanangan ka matania, "Elé, Rimatadda 
tai Jahudi lé ekeu néné? 

34 Oto aleginangan nia Jesus, 
kuanangan ka matat Pilatus, "Kipa, bulat 
sibara ka bagat paatuatnu saram leú 
panou-nogatnu néné ka tubukku, elé 
ai lé sia sabagei sipasikukua ka matam 
pagalaiat tubukku néné? 

35 Kuana lé nia ka sia si Pilatus ka 
matat Jesus, "Tai Jahudi poi aku néné? 
Sabangsam samba tai imam sabeu lé 
amasiaké ekeu sené ka tubukku. Aponia 
anugalai? 

36 Oto kuanangan ka matat Pilatus 
Jesus, "Tá ka polak néné aibara 
purimataatku. Bulat kelé baí ka polak 
nia aibara purimataatku néné, tá isoppi 
rapasaggak sapaguguletku, bulé tá ioi 
rasegéaké aku ka kabeira sautéra tai 
Jahudi. Tápoi bulat sibulatnia, tá ka 
polak néné aibara purimataatku! 

37 Iageti kuanangan nia mitsá ka matat 
Jesus si Pilatus, "Oto ké kisedda baí nia, 
rimata lé ekeu, elé? Kelé sikuam, rimata 
te ekeu néné. Akuputútú mata samba 
akuoi ka polak néné sarat sara lé lulunia, 

iaté masimuneng'aké katuroipoat 
Taikamanua. Oto sia sibabara ka 
katuroipoat lé masiaarepi nga-ngangku. 
38 Iageti nou-nounangan Jesus si 
Pilatus, "Aponia poi katukolobatnia 
nenda katuroipoat?" Iageti bela nia 
mitsá si Pilatus ka istana, kuanangan ka 
matadda tai Jahudi, "Bulat beri te sara 
akusese selenia 

39 Tápoi kelé simarei-rei ka tubumui, 
senen ipot gogoi Punen Paska belaaké 
aku sara siukum. Kipa nuobá leú kam 
kubelaaké ka kam rimatadda tai Jahudi? 
40 Iageti alegiddangan nia 
sigereiakenen, pelé nga-nganda, 

"Tá, tá nia nubebelaaké ka kai, si 
Barabas lé!" (Si Barabas néné, iaté sara 
sibaraaké pulamagat.) 

1 9 1 Iageti gurú nia mitsá si Pilatus, 

gugluakénangan leú et sia, bulé 

rapabóboki Jesus 

2Lepa tikairangan kirit purimataat 
sibara ka ran loiná simarui, kaurangan 
nia ka utet Jesus. Lepá mitsá kaurangan 
leú et saraubánia simasuan laiket 

3Oto paoleddangan raei ka tubunia, 
kuaddangan ka matania, "Tabé ka 

tubut rimatadda tai Jahudi!" Lepá 
patipangindangan leú et nia 

4Iageti bela nia mitsá si Pilatus ikua 
ka matadda sirimanua simigi, pelé 
nga-ngania ka tubudda, "Aikoí nia! 
Kubelaaké nia ka matamui, bulé nuagai 
kam tatat sele sigalainia. 

SOto bela nia Jesus, aian ka uténia kirit 
purimataat sitikaira rui samba saraubá 
simasuan laiket ka tubunia. Kuanangan 
ka matadda si Pilatus, "Itsó kam nia 
sirimanua néné. 

6Kelé araitsó nia Jesus, tai imam sabeu 
sambat sipasijajago, pugereirangan 
leú et, pelé nga-nganda, "Pattáaké lé 
nia ka loiná siliktenga! Pattáaké lé nia 
ka loiná siliktenga!" Iageti kuanangan 
ka matadda si Pilatus, "Oto kam'an lé 
ipapattáaké nia ka loiná siliktenga, aipoí 
tá akusese sele sigalainia. 

7 Belan nga-nganda lé tai Jahudi ka 
tubunia, "Siripot ka surukatmai, buítá 
tuukum'aké lé nia simateiakenen, kalulut 
ooniakéna tubunia Togat Taikamanua. 

8 Oto kelé aiarep nia si Pilatus sikuadda 
néné, kokkopé mitsá lotónia 

9Iageti buluk nia mitsá ka bagat 
istana. Kelé aitugurú ka sia Jesus, 

nou-nounangan nia si Pilatus, pelé 
nga-ngania, "Kaipa lé kabaraiatnu 
kekeu?" Tápoi amumeng-meng lé nia 
Jesus 

10 Oto kuanangan mitsá ka matat Jesus 
si Pilatus, "Kipa ta nuobá tapatibo? Ai 
leú nuaagai kababarat gege ka tubukku 
kubelaaké ekeu, elé kupattáaké ekeu ka 
loiná siliktenga! 

11 Tageti kuanangan ka matania Jesus, 
"Bulat ké tá iaké ka tubum gege, 
Taikamanua, beri oi nia nugalai apa pa 
ka tubukku. Oto sia sipasitataroaké aku 
ka tubum peilé abeu jo, ka tubum. 

12 Kelé aiarep nia si Pilatus sikuat 
Jesus, néné, bulat besiakénangan 
ibelaaké Jesus. Tápoi memei lé maro-ron 
rapugerei tai Jahudi masikua, "Bulat ké 
nubelaaké baí nia, Tuan, tá suruak Kaisar 
ekeu néné! Oto senen sikua tubunia 
rimata, saggak Kaisar lé nia! 

13 Iageti kelé' aiarep nga-nganda ka sia 
tai Jahudi si Pilatus, abbitnangan Jesus 
ka tulaibó, iageti uddet nia ka uddenan 
pengadilan, iaté sara kudduat sipuoni 
Bagat lalep Bukkú. (Ka nga-ngan Ibrani, 
katukolobatnia, iaté Gabata. 

140to kelé aimalegre bóbó pulu 
rua sinágó, ké pei iaili Punen Paska, 
kuanangan ka matadda sirimanua simigi 
si Pilatus, "Aikoí né nia rimatamuil! 

15 Oto pugereirangan leú et, pelé nga- 
nganda, "Mateiaké lé nia! Mateiaké lé 
nia! Pattáaké lé nia ka loiná siliktenga!" 
Iageti kuanangan ka matadda si 
Pilatus, "Kipa, kupapattáakéan lé nia 
rimatamui?" Tápoi kuadda lé nia ka 
matat Pialtus tai imam sabeu, "Sarat si 
Kaisar lé rimatamai! 

16 Oto segéakénangan Jesus ka 
tubudda, si Pilatus, bulé rapattáaké nia 
ka loina siliktenga. Iageti ei sia masialá 
Jesus, abbitrangan leú et nia 

17 lageti bela Jesus aibabairat loiná 
siliktengania, raailiaké kudduat sipuoni, 
"Kudduat Lakkupat". (Oninia ka 
nga-ngan Ibrani, Golgata. 

18 Oto sedda te arapattáaké nia ka loiná 
siliktenga. Ai sia rua sabagei arapattáaké 
siparará-rá ka tubunia. Iaté sara kai 
katsiunia, sara mitsá kai kattoatnia; oto 
ka sia Jesus ka tenga aikuddu 

19 Ka loinat siliktengan Jesus, ai aikua si 
Pilatus bulé rasurat'aké kelé néné, "Jesus 
tai Natsaret, Rimatadda tai Jahudi" 

20 Oto maigi sia tai Jahudi amasibatsa 
sitususurat néné, aipoí tá mareunan nia 
ka laggai, kudduat pasipattakat Jesus. 
Sisurat'akenan néné, ai ka nga-nganda 
tai Ibrani, ai ka nga-nganda tai Latin, 
samba ai leú et ka nga-nganda tai Junani 

21 Tageti kuaddangan ka matat Pilatus 
tai imam sabeu, pelé nga-nganda, "Buí 
itusurat'aké, 'Rimatadda tai Jahudi', 
tápoi kisé lé nususurat'aké, 'Aikua ka sia 
sinéné, aku néné, Rimatadda tai Jahudi.' 

22 Tápoi kuana lé nia ka sia si Pilatus 
ka matadda, "Kipa kusurat, iangan té 
nenda. 

23 Oto lepá arapattáaké Jesus tai 
perajurit, alárangan bibilet tubunia. 
Rubeirangan nia oi epat. Senenda 
pasasangarubeiat sia. Beri saraubánia 
leú et araalá. Tubut saraubá néné, tá 
anai suilaknia. Arabibli lé barania ka 
pata, pat aili ka repé 

24 Oto patiboddangan pasasambadda 
tai perajurit, "Buí tapabirit nia saraubá 
néné. Kau lé tapauktuk, bulé taagai 
kasei simateú masibabakkati." Ibabara 
kelé néné geti, bulé ipuaili lé, kelé 
ka sitususurat ka Buko Sipunenan, 
sipasikukua, "Raparurubei lé bibilet 

tubukku, samba apauktuk lé sia ioi 
raikep'aké saraubáku." Kirénangan 
kisedda te aragalai tai perajurit 

25Oto ka sia sainan Jesus, samba 
sakalabainia, si Maria sinanalep 
Keleopas, samba si Maria Magdalena, ai 
sia muririó sedda ka bet-bet siliktengan 
Jesus 

26 Kelé aiitsó sia Jesus, sainania 
sambadda sipasiuluinia simanuntut 
bagania, kuanangan ka matat inania, 
"Ina, aikodda sia tatogam. 

27 Lepá mitsa kuanangan ka matadda 
ka sia sipasiuluinia Jesus, "Aikodda nia 
inamui." Oto ka tetret nendangan té 
araala inan Jesus sipasiuluinia ipukuddu 
ka lalepra 

28 Oto ai lé iaagai Jesus katulelettunia 
kineneiget sangamberinia, samba leú et 
bulé ipuaili sangamberinia sitususurat 
ka bagat Buko Sipunenan, kuanangan, 
"Maoggouan aku. 

29 Sedda ai sangapulokat suat 
anggur simalagá. Iageti sop- 
sop'akérangan romot ka suat anggur, 
ettet'akérangan nia ka sangagogo 
manggeá, totoiakérangan nia ka bibot 
Jesus 

30 Tageti kelé ainanam nia Jesus suat 
anggur néné, kuanangan, "Atuléléan!" 
Oto lukkuk'akénangan uténia, Jesus, 
langónangan nia 

31Ka sia sauté ka tai Jahudi, tá 
raobá ikuddu tubudda simamatei 
ka loina siliktenga ka gogoi Sabbat. 
Paobanangan pei bagei gogoi Sabbat 
nenda Punen sikokoiakenen. Kalulut 
gogoi pasipattakatda Jesus, iaté gogoi 
ké pei iaili gogoi Sabbat. Oto nia té 
lulunia aratiddou ka tubut Pilatus bulé 
ratakkíaké reredda sipattáakenen ka 
loiná siliktenga, samba ragorosot'aké 
tubudda simamatei ka loiná siliktenga 

32 1ageti eirangan leú et tai perajurit, 
takkíakérangan boikí reredda sirua alei 
Jesus 

33 Tápoi kelé araei ka tubunia ka sia 
Jesus, itsórangan ailangóan nia. Oto 
táan aratakkíaké ka sia rerenia 

34 Iageti punuakénangan simuiné 
bakkat ka ruak usut Jesus ka sia sara 
perajurit; oto belanangan leú et logau 
pagalú oinan 

35 Oto sia sipasiiigbuk sibabara néné te 
amasipoiliat, bulé imatonem bagamui 
ka kam. Samba simuneng'akenennia 

néné bulat sibulatnia, samba makolou ka 
bagania sesesena nia 

36 Aibara kelé néné geti, bulé ipuaili lé 
kelé ka sinurat'akenen ka bagat Buko 
Sipunenan, sipasikukua, "Bulat beri te 
sara tolatnia atubakbak'aké" 

37 Ka Buko Sipunenan leú et ai 
atusurat'aké, kisé, "Rakikinere te nia 
simunudda néné. 

38 Lepá ei nia ka sia si Josep sibara ka 
Arimatea ka tubut Pilatus, itiddou bulé 
ialá tubut Jesus simamatei. (Si Josep 
néné, iaté sara sipasiului Jesus, tápoi 
sipinakele lé, kalulut lotó nia ka tubudda 
sauté ka tai Jahudi.) Oto obáakénangan 
nia si Pilatus. Iageti einangan leú et 
masialá tubut Jesus simamatei 

39 Beri leú et ka sia si Nikodemus sieei 
ka tubut Jesus tengamoi, amei leú et nia 
ka sia ipaaleiaké si Josep. Abbitnangan 
leú et pasingi-singin iaté, muno samba 
simoité; ai telu ngapulu ngakilo gram 
iginia 

40 Oto alárangan nia ruadda tubut 
Jesus simamatei néné, tabutrangan nia 
komang poposa sambat pasingi-singin, 
siripot aratda tai Jahudi 

41 lageti ka bet-bet kudduat 
pasisiliktengaat Jesus, ai sangamata 
mone. Ka mone nenda ai sara ratei 
sibau, sitaipapakeiet peilé 

42 Kalulut legre nia ratei néné, 
paobánangan pei bagei iaailingan lé 
gogoi Sabbat, bailiu rateiakérangan nia 
Jesus, sedda. 

20 1 Iageti gogoi Menggui simatsep, 

maseggei peilé, ameian nia si 
Maria Magdalena ka ratei. Oto kelé aiitsó 
katuguguilut bukkú takket ratei 

2 pabalaunangan leú et, iei masigaba 
si Simon Petrus sambat sipasiuluinia 
simanuntut bagat Jesus. Kuanangan ka 
matadda, "Araaláan si Tuhan ka bagat 
ratei, oto ta kuagai kaipa pa arakau nia. 

3Iageti eirangan leú et tai Petrus 
sambat sipasiuluinia sabagei ka ratei 

4Ka sia ruadda, apabalau lé sia araei, 
tápoi sia sipasiului sabagei peilé maruei 
tubu ka tubudda tai Petrus, oto siangan 
lé boiki asegé ka ratei 

5 Loggouakénangan bagat ratei, 
itsónangan komang poposa situgagalak 
sedda, tápoi tá atugurú nia ka bagat 
ratei 

STápoi ka sia geti si Simon Petrus aian 
iaailiaké. Oto barana lé ka sia guru ka 
bagat ratei. Itsónangan leú et komang 
poposa situgagalak sedda 

7 Tápoi komang apprat utet Jesus geti, 
tá anai sedda ka bé-bénia, tápoi ai lé nia 
kaleleúlekat sarania 

SIageti gurú sia ka sia sipasiului sieei 
boikí ka bagat ratei. Itsórangan nia ka 
sia sibabara néné, iapeité aimatonem 
bagadda ka sia 

3 (Oto ka tetret nenda, tápei araagai 
katukolobatnia siripot sitususurat ka 
bagat Buko Sipunenan, pagalaiat 
katususurunia Jesus ka simamatei. 

10 Lepá toiliddangan leú et sipasiuluinia 

11 Iageti ka sia si Maria Magdalena, 
ai nia muririó ka bet-bet ratei, ai 
nia musosou. Oto ai nia musosou, 
loggouakénangan bagat ratei 

12 Itsónangan rua sia samalaika 
sipuleppei leppei simakirisau. Ai sia 
muririó ka pasigalangan tubut Jesus 
simamatei, sara ka saigit uté, sara mitsá 
saigit reret Jesus 

13 Oto nou-nourangan nia samalaika, 
"Angoi nupusosou Ina?" Kuanangan nia 
si Maria ka matadda, "Aratakkouan si 

Tuhanku, oto tá kuagai kaipa pá arakau 
nia. 

14 Lepá aikua néné si Maria, pitsanangan 
tei-teinia, itsónangan ai nia muririó 
sedda Jesus 

15 Iageti kuanangan ka matania 
Jesus, "Angoi nupusosou Ina? Kasonia 
nugagaba?" Oto ka bagania te ka sia si 
Maria, sipasijajago mone lé nia nenda. 
Lulut néné, kuanangan ka matania si 
Maria, "Ké ekeu baí nia Ukkui, amasialá 
tubut Jesus, kuanungan nia ka matakku, 
kaipa anukau nia, bulé kuei kualá nia. 

16 Iageti kuanangan ka matania Jesus, 
"Maria!" Oto pitsanangan Jesus si Maria, 
kuanangan nga-ngan Ibrani ka tubut 
Jesus, "Rabbuni!" (Katukolobatnia, 
"Guru". 

17 Oto kuanangan ka matat Maria, 
Jesus, "Bá rarape aku, aipoí tápei 
atusakai aku ka Ukkui. Tápoi kenan lé 
ka tubudda sasarainangku, nusegéaké 
ka matadda, katusasakaiku kineneiget 
ka Ukkuiku, samba ka Ukkuimui leú 
et, elé ka Taikamanuangku samba ka 
Taikamanuamui leú et ka kam. 

18 Iageti einangan leú et si Maria 
masisegéaké ka tubudda sipasiului 

Jesus, pagalaiat iitsóna si Tuhan 
sambat kukuana ka matania si Tuhan, 
sangamberinia néné 

19 Oto ka menggui nia nenda leú et, 
soibó, parurúrangan sipasiuluinia ka 
sara lalep; tápoi ai lé kakukuksingan 
matatbaliu, kalulut lotóra ka tubudda 
sautéra tai Jahudi. Iageti sinulut ei nia 
murió Jesus ka talagadda, kuanangan ka 
matadda, "Aban ka kam. 

20 Lepá aikua kelé nenda Jesus, 
patoilanangan ka tubudda kabeinia 
sambat usunia. Oto bulat angka lé 
bagadda simakopé sipasiuluinia, araitsó 
tubut Jesus 

21 Tageti kuanangan mitsá ka matadda 
sipasiuluinia Jesus, "Aban ka kam. Kelé 
kipa aikoiniaké aku kaku Ukkui, kisedda 
leú te kaku kugagalai, kukoiniaké kam 
ka kam. 

22 Oto ulup'akénangan engania Jesus ka 
tubudda, kuanangan, "Siló kam Ketsat 
Sipunenan 

23Ké nuappéaké kam jodda sara 
sirimanua, appéakénangan leú et nia 
Taikamanua. Tápoi ké tá nuappéaké kam 
jodda sara sirimanua, tá leú te iappéaké 
jonia Taikamanua. 

24 Oto ka sia si Tomas, (sipuoni, 
"Tairua"), iaté sara ka talagat sipulurua 
sipasiului Jesus, tá anai nia sambadda 
sipasiului sabagei, ka tetret aiei Jesus 
masibalou sia 

25 Bailiu ka sia sipasiuluinia sabagei, 
pangasegé ka tubut Tomas, pelé 
nga-nganda ka tubunia, "Akuitsóan kai 
nia si Tuhan!" Tápoi kuana lé nia ka sia 
si Tomas ka matadda, "Bulat ké tápei 
kuitsó balak sipattakat ka kabeinia, 
samba kuusuaké singongaíku ka lobok 
sipattakat, samba leú et mitsá ké tá 
kubuluk'aké kabeiku ka sipunuat ka 
usúnia, bulat beri tonem bagakku. 

26 Oto sangamenggui burúnia atusabau, 
parurúrangan mitsá sipasiuluinia, ka 
kudduat nenda leú et. Oto aian te nia ka 
sia sedda si Tomas. Ka sia matatbaliu, 
ai lé nia kakukuksingan sangamberinia. 
Tápoi amoi aitugurú Jesus ka baga, iageti 
puriónangan ka talagadda, kuanangan 
ka matadda, "Aban ka kam. 

27 lageti kuanangan ka matat Tomas, 
Jesus, "Itsó peité kabeiku, kau 
singongaínu sené. Totoiaké kabeinu, 
nukau nia ka usúku. Buían imarua bagam 

ka tubukku, tápoi kau lé imatonem 
bagam! 

28 Belan nga-ngania lé ka sia si Tomas, 
"Tuhanku, Taikamanuangku! 

29 Oto kuanangan ka matat Tomas, 
Jesus, "Bulat teret itsónu lé aku, 
elé, tonem bagam? Mauktuk te sia 
simatonem baga kenanen tá raitsó! 

30 Oto maigi peileú bagei kiseiet 
sigalaiakenen Jesus ka matadda 
sipasiuluinia, tá atusurat'aké ka bagat 
buko néné 

31 Samba aitusurat'aké geti néné, bulé 
imatonem lé bagamui, Jesus néné, iaté 
Rimata Sipaarau, Togat Taikamanua, 
samba kalulut tonem bagamui ka 
tubunia, bara ka kam purimanuaiat. 

2 1 1Lepá patoilánangan tubunia 

mitsá Jesus, ka tubudda 
sipasiuluinia, ka Paot Tiberias 

4Oto kisé galainia: Ka sara gogoi 
aparurú sia tai Simon Petrus, tai Tomas 
sipuoni Tairua, si Natanael sibara ka 
laggai Kana ka propinsi Galilea, tatogat 
Sebedeus, sambat rua sia sipasiului 
Jesus sabagei 

3Iageti kuanangan nia si Petrus, 
ka matadda saaleinia sabagei, "Ai 

te kupaatu mei mujalo iba." Oto 
kuaddangan nia ka sia sabagei ka 
matania, "Kai leú et ka kai, kuobá leú te 
kai taei kam sambatta." Iageti eirangan 
leú et muabak. Tápoi sangasoibónia 
nenda, bulat beri sangamuneng arajalo 
iba 

4Kelé aibela sulu, ei Jesus murió ka 
bet-bet paó, tápoi tá raagai ka sia 
pu-Jejesus nia 

>Iageti kuanangan ka matadda 
Jesus, "Ale kam tatoga, taleú ai ibatta 
sijalomui?" Kuaddangan ka matania, "Tá 
anai. 

6Oto kuanangan ka matadda Jesus, 
"Jaloaké kam jalomui kai kattoet abak, 
bulé ialá iba." Iageti jaloakérangan 
jalodda, tapoi tá amoi aratiktik nia mitsa, 
kalulut kopet igit iba ka bagat jalo 

7 Iageti kuanangan ka matat Petrus 
sara simanuntut bagat Jesus, "Si Tuhan 
te nenda!" Oto kelé aiarep nia si Petrus 
putu-Tuhan nia, kaunangan leppeinia (tá 
pol anai leppeinia), puteipunangan leú et 
ka bagat oinan 

8Tápoi ka sia geti sipasiuluinia sabagei, 
muabak'an lé aragalai raei ka kapí. Oto 
ai sia muaabak airatitiktik jalodda sibara 

iba. Tá leú makareunan sia ka kapí, elé 
sangotu ngameter lé pá reunannia 

3 Oto kelé aratujolou ka kapi, itsórangan 
bot api, ai iba sambat roti ka uddutnia 

10 Iageti kuanangan ka matadda Jesus, 
"Abbit kam sené piga ngamuneng pá, 
iba sibau sialámui. 

ll Tujanangnangan leú et ka sia si 
Simon Petrus ka bagat abak, tiktikrangan 
jalodda ka kapi. Asut'an jalodda sarat 
iba sabeu; ai sangotu lima ngapulu 
telu ngamuneng iginia sangamberinia. 
Tápoi kenanen kisé kopet igit iba, tá leú 
amabirit jalodda 

12 Oto kuanangan ka matadda Jesus, 
"Konan kam mukom." Bulat beri sia sara 
ka talagadda sipasiuluinia simaró baga 
masikua ka matania, "Kasonia ekeu, 
Ukkui?" Aipoí bulat amakolouan araagai 
putu-Tuhan nia 

13 Lepá rengeiakénangan tubunia Jesus 
ka tubudda sipasiuluinia, alánangan leú 
et roti, kaunangan nia ka tubudda. Oto 
kisedda leú te aigalai ka tubut iba ka sia 

14 Oto sikateluniangan té né aipatoilá, 
tubunia Jesus, ka tubudda sipasiuluinia, 
lepat aitusuru ka simamatei 

15 Oto lepá arapukom, kuanangan ka 
matat Simon Petrus, Jesus, "Ale Simon 
togat Jona, kipa makopé leu nuntut 
bagam ka tubukku, belé peilé nuntut 
bagadda ka sia néné, ka tubukku?" 
lageti kuanangan ka matat Jesus si 
Petrus, "Kirénangan Tuhan, ai lé nuaagai 
kipa bulat punununtut bagakku ka 
tubum." Oto kuana lé ka matania Jesus, 
"Oto jago sabiri-birikku. 

l6Lepa kuanangan ka matat Petrus, 
Jesus sikaruania, "Ale Simon togat 
Jona, kipa makaté leu bagam ka 
tubukku?" Aleginangan nia si Petrus, 
"Kirénangan Tuhan, ai lé nuaagai kipa 
bulat punununtut bagakku ka tubum." 
Iageti kuanangan ka matania Jesus, 
"Oto jago sabiri-birikku. 

17 Lepá mitsá kuanangan ka matat 
Petrus, Jesus, sikatelunia, "Ale Simon 
togat Jona, kipa makaté leú bagam ka 
tubukku?" Oto kalulut putetelungamitsá 
nia inou-nou si Petrus, Jesus, mareu- 
reunangan bagania. Bailiu kuana lé 
nia ka matat Jesus si Petrus, "Ai lé 
nuaagai sangamberinia Tuhan, kipa bulat 
punununtut bagakku ka tubum." Iageti 

kuanangan ka matat Petrus Jesus, "Oto 
jago sabiri-birikku 

18 Bulat sibulatnia te sikuakku néné 
ka matam: Ai peilé mababau tubum, 
ekeu saram lé iaapra tengam, samba 
kaipa lé nuobá ei. Tápoi ké mabajá 
ekeu, totoiacénungan kabeinu, bailiu 
sabageian lé ikakabéaké ekeu, samba 
abbitrangan leú et ekeu, kataioobaket 
bagam. 

19 (Oto ka tiboiet nenda te ipatoilá 
ka matania Jesus, pagalaiat enung 
kamamateinia ka sia, masilatsat'aké 
Taikamanua.) Lepá kuanangan ka matat 
Petrus, Jesus, "Konan nutut aku! 

20 Tageti kelé aipitsa tei-teinia si Petrus, 
itsónangan aitutut sia sara sipasiului 
simanuntut bagat Jesus. (Nia té nenda 
sipuuuddet ka bet-bet Jesus, ka tetret ai 
sia mukokom, sambat sipasinonou-nou 
nia masikua, "Kasonia poi Tuhan ipajojo 
ekeu?" 

21 Oto kelé aiitsó nia, si Petrus, 
kuanangan ka matat Jesus si Petrus, 
"Kipa ka sia kai néné? 

22 Īageti kuanangan ka matania Jesus, 
"Ké baí kuobá ipurimanua teret oiku 

mitsa, néné tá galajetnu. Tápoi kekeu 
geti, konan nutut aku! 

230to makakranangan leú et 
katuareman pagalaiat taimamateinia 
sipasiului néné, ka tubudda 
sipasiului Jesus. Nenda geti, tá 
aikua taimamateinia sipasiului néné, 
Jesus, tápoi aikua lé, "Ké baí kuobá 
ipurimanua teret oiku mitsá, néné tá 
galajetnu. 

24 Sipasiului sipasimumuneng'aké 
sangamberinia sibabara néné, 

nia leú te amasisurat'aké. Samba 

leú et, ai lé taaagai sangamberi 
simuneng 'akenennia, bulat sineseatnia 
25Oto maigi peilé bagei sigalaiakenen 
Jesus. Ké sangamberinia baí tusurat'aké, 
pasasara, kupaatu tá mememet 
sangaliot polak néné, kudduat 
pasigalangan sangamberinia buko 
surat'akenen peilé. 


Kisah Para Rasul 


1 1 Ale Teopilus simatopit. 
Ka bagat bukokku siboikí 
akukolouakéan sangamberinia ka 
tubum pagalaiat sigalaiakenen sambat 
singantoman'akenen Jesus, ka tetret 
aitaddaaké galajetnia 

2 pat aili ka gogoi katusakaiatnia ka 
manua. Tápoi kei tusakai nia ka manua, 
bulat ka geget Ketsat Sipunenan, 
galaknangan nganturat ka tubudda 
sipasiuluinia, iaté sipasiului sipiliynia 

3Lepá aimatei, ka epat ngapulu 
ngagogoinia nenda, marei-rei 

ipatoilá bulat simakolou, ka tubudda 
sipasiuluinia, bulat puririmanua nia. 
Araitsóan nia samba aipatiboakéan 
sia, ipakolou ka matadda pagalaiat 
Purimataat Taikamanua 

4Samba ka tetret ai sia parururú 
sangamberidda, kaunangan parenta ka 
tubudda, Jesus, ikua, "Buí nukaddiuaké 
kam Jerusalem. Ngenaaké kam 
tubumui sedda teret akéna nia Ukkui 

sangamberi sitonéakenennia, iaté kelé 
sinegéakenenku ka matamui siburú 

5 Aipoí ka sia si Johannes, oinan 
lé ikakau masiraú, tápoi ai pei piga 
ngagogoi pá burunia, raúnangan kam 
Ketsat Sipunenan. 

6Kelé araparurú tai Apostel sambat 
Jesus, nou-nourangan nia, pelé 
nganganda, "Kipa Tuhan, taleú 
nuririóakéan lé mitsá kineneiget 
Purimataat Israel? 

7 Iageti aleginangan nia Jesus, 
kuanangan ka matadda, "Ukkuiku lé 
masiteteúaké gogoi sambat tetrenia. 
Táan leú anai lulunia nuagai kam nia ka 
kam, aipoí sarat Ukkui lé sibakkat teú 

8Tápoi babara te ka tubumui gege, 
ké isop-sop ka tubumui Ketsat 
Sipunenan. Oto bailiunangan kam 
sipasimumuneng'aké aku ka Jerusalem, 
samba ka sangalio Judea, ka Samaria, 
papparat aili ka sangaliot polak néné. 

9Lepá aikua kelé néné Jesus, ka 
mataddangan leú et akkat-aituakkat ka 
manua. lageti sakkerinangan nia tinobut 

10Oto airateteila manua, ka tetret 
aitusasakai Jesus, tulut rió sia rua 
sipuleleppei simakirisau ka bé-béra 

11 Tageti kuaddangan nia ka matadda 
tai apostel ka sia sirua néné, "Ale kam tai 
Galilea, sarat puririoan lé koi nugagalai 
kam sedda, masiteila manua? Aipoí ka 
sia Jesus néné siitsómui situsasakai ka 
manua; momoi lé nia mitsa kelé kisedda 
leú et ka siitsómui nia simaruei néné. 

12 Oto lepá toiliddangan leú et ka sia 
tai apostel, baradda ka Leleu Zaitun. Ai 
sangakilo meter pa reunannia leleu néné 
ka Jerusalem 

13 Iageti eirangan leú et ka Jerusalem 
ka kudduatda leú et, gurú sia ka bagat 
bili ka pata. Oninda tai apostel néné, 
iaté si Petrus sambat si Johannes, si 
Jakobus sambat si Andareas, si Pilipus 
sambat si Tomas, si Bartolomeus sambat 
si Mateus, si Jakobus togat Alpeus, si 
Simon Patriot sambat si Judas togat 
Jakobus 

14 Simakeré baga lé sia sangamberidda 
ka paniddogat. Oto rapaniddou, 
sambadda tainanalep leú et, kelé si 
Maria inan Jesus, samba leú et sia 
sasarainan Jesus 

15Oto ka sara gogoi, talagat 
parururúra, ai sia sangotu rua ngapulu 
pá sia igidda, puriónangan leú et si 

Petrus mungantoman. Pelé ngangania ka 
tubudda 

16 "Ale kam sasaraina! Buítá muaili 
sangamberinia sitususurat ka bagat 
Buko Sipunenan. Kelé siburu ka sikuat 
Dapid, aisiblaaké pagalaiat tubut Judas, 
iaté siutéaké sia ralabá Jesus 

17 Ka sia si Judas néné, iaté sara ka 
talagatta, sambat atupiliyan nia bulé 
tapugalai kam sambatta. 

18 (Kai Judas ka sia geti, aian polak 
purateiatnia sialat pajoatnia sikataí. 
Iageti belé nia matei, puk-puknangan leú 
et balugúnia, bela sangamberi sibabara 
ka bagat balugúnia 

19 Raagai lé sangamberidda tai 
Jerusalem pagalaiat sibabara ka tubut 
Judas néné. Iaté lulunia araoniaké 
polak néné ka nganganda, Akeldama, 
tibonannia 'Polak Logau'. 

20 "Aipoí ka bagat Buko Mazmur 
ai atusurat'aké kisé, 'Eddangan nia 
imatangeu kudduatnia; bulan rakuddu 
beri sara ka kudduatnia.' Tápoi ai leú te 
atusurat'aké bagei kisé, 'Eddangan nia 
rakudduji nia sabagei kudduatnia néné. 

21 Oto buítá bara sia sara situt sita 
sipasimumuneng'aké puririmanuania 

mitsá Tuhan Jesus ka simamatei. Nia 
nenda, buítá sara simarei-rei masitut sita 
kaipa taei, barania ka tetret aitaddaaké 
si Johannes masiraú, pat aili ka tetret 
aitusakai Jesus sibara ka talagatta néné. 

22 (1:21) 

23 lageti saú-saúrangan rua sia, iaté 
si Josep oniakenenda si Barsabas (elé 
oniakenenda leú si Justus) sambat si 
Matias 

24 Tageti paniddourangan leú et, pelé 
nganganda, "Ale Tuhan, ai lé nuaagai 
pupaatuananda sirimanua. Ka sia si 
Judas amuaringan nia ka galajetnia 
muapostel, samba amateian nia. Oto 
saú-saú kakai Tuhan, kasei karuadda 
néné nupipiliy, kaunen masipasikeli 
galajet silit tubut Judas. 

25 (1:24) 

26 Lepá galairangan pauktungan 
masigaba kasei karuadda néné tupipiliy. 
Oto si Matias lé aikerek pauktungan. 
Kalulut néné, pauddetrangan nia 
bailiu apostel masipaaleiaké sipasiului 
sipulusara. 

2 1 Kelé aiaili tetrenia gogoi Pentakosta, 

parurúrangan leú et sangamberi 


KISAH PARA RASUL 2.2-6 6 


simatonem baga ka tubut Tuhan Jesus 
ka sara kudduat 

2lageti tulut maarepnangan nganga 
sipuuukku ka manua, kelé ipuukku rusa 
simapiret. Masutnangan leú et ngangan 
sipuuukkú néné ka sangaliot bagat lalep 
kudduatra 

3Oto itsórangan leú et ipujuluu api 
ipajalai tubunia, lepá leu nia ka tubudda 
sangamberidda 

4Sopsopnangan leú et sia 
sangamberidda Ketsat Sipunenan. 
Iageti taddaakérangan masitiboaké 
sene ngamata nganga. Kipa ikua Ketsat 
Sipunenan tiboakenenda, iaté nenda 
ratitiboaké 

Ka tetret nenda maigi sia tai Jahudi 
sibabara ka senen laggai ka sangaliot 
polak, amei mukuddu ka Jerusalem. Sia 
néné sangamberidda, simasurú ka tubut 
Taikamanua lé sia 

SIageti kelé araarep nga-nga sipuuukkú 
néné, eirangan leú et sirimanua simigi 
parurú sedda. Oto bulat kisei lé ka 
bagadda sangamberidda raarep rapanibo 
simatonem baga, ka nga-ngan laggaira 
sene-senenda 

7Oto ka kisei ka baga sambat ka 
get-get ka bagadda, patiboddangan 
pasasambadda, pelé nganganda, "Kipa, 
tá tai Galilea poi sia sangamberidda 
sipaninibo néné 

8 Kipa aigalai, aioi atarep kam nia 
arapanibo ka senen ngangan laggaita 

9 Aipoí sita ka sita néné sibabara ka 
Partia, sibabara ka Media, sibabara ka 
Media Elam, sibabara ka Mesopotamia, 
sibabara ka Judea, samba leú et sibabara 
ka Kapadokia; iageti sibabara leú ka 
Pontus sambat ka Asia 

10 sibabara ka Pirigia sambat ka 
Pampilia, sibabara ka Misir samba 
sibabara ka laggai Libia ka bet-bet 
Kirene, tápoi ai leú et sita sibabara ka 
Roma 

11 Beri leú et ka sia tai Jahudi ai leú et 
sia ka sia, sambat sia sibabara ka bangsa 
bagei situgugurú ka aratda tai Jahudi; 
iageti ai leú et sia sibabara ka Kereta 
sambat ka Arab. Bulat ataarep'an kam 
sangamberitta arapanibo ka ngangan 
laggaita sene-senenta, ratiboi simakisei 
ka bagatta, sigalaiakenen Taikamanua! 

12 Oto ka kisei ka baga sambat 
ka get-get ka baga patiboddangan 

pasasambadda masikua, "Aponia pa 
katukolobatnia néné? 

13Tápoi ai leú et sia sipaloloi sia; 
arakua, "Ai lé ipupuineng sia! 

14Tageti puriónangan leú et si 
Petrus sambadda saaleinia tai 
apostel sipulusara, taddaakérangan 
masipangantoman sirimanua simigi. 
Abeuakénangan nga-ngania masikua 
ka matadda, pelé ngangania, "Ale kam 
sasaraina, sangamberimui tai Jahudi, 
samba leú et kam sangamberimui 
sikukuddu ka Jerusalem! Arep'aké kam 
sipulelelek kukua nia ka matamui, aipoí 
bulat maerú kupakolou nia ka matamui 

15 Ka sia geti néné, tá aipupuineng sia, 
kelé sipinaatumui ka kam; aipoí iapeí 
aiaili bó-bó siba simatsep 

16 Oto néné geti aipakolouan 
Taikamanua ka sikuat Nabi Joel, 
sipasikukua 

17 Aikua Taikamanua, 'Ka kalepakat 
polak uruakékungan Ketsatku ka tubudda 
sangamberi sirimanua. Rapaaagai te 
tatogam taimanteu sambat tatogam 
tainanalep sangamberinia kuanenku ka 
matadda. Raiitsó te tatogam sibau tubu 
sipatoilakku ka tubudda. Mangangamut 

te sia saeppum, pagalaiat pangamutet 
sikauku ka tubudda 

18 Kuuuruaké leú te Ketsatku ka 
tubudda ka sia sapaguguletnu taimanteu 
sambat sapaguguletnu tainanalep, 
ka tetret nenda. Segéakérangan leú 
et sangamberinia sisegéakenenku ka 
matadda 

19 Kubabaraaké te kiseiet ka manua ka 
pata, sambat katugégekat sabeu ka repé 
sené iaté ka polak néné; babara te logau 
sambat api, tinobut sambat kujuk 

20 Magegep-gep te matat sulu, 
mabobonan te matat laggó kelé logau, 
kei iaili Gogoi Tuhan, iaté gogoi sabeu 
sambat sipulubeunan 

21 Oto ka tetret nenda, kasei sisogai 
onin Tuhan, silórangan puaragat. 

22 Ale kam sasaraina kam tai Israel! 
Arep'aké peite kam kuanenku néné: 
Aikauan Taikamanua ka tubut Jesus 
si-Natsaretna néné galajet bulé ipuukú 
kam. Kelé ka sigalaiakenen Taikamanua 
iaté pukerengan sambat kiseiet 
sabeu ka talagamui ka simatotoilá 
ka sigalaiakenen Jesus. Momoi takua, 
anuagaian kam sangamberimui pagalaiat 
néné 

23 Kelé siripot ka pinaatunia sarania, 
teúakénangan nia Taikamanua isegéaké 
Jesus ka kabeimui. Kelé aisegéaké 
nia ka kabeimui, mateiakémuian nia, 
iaté anuobáaké kam sia sirimanua sijo 
rapattáaké nia ka loina siliktenga 

24 Tápoi kenanen kisedda, aisuruaké 
lé nia mitsá Taikamanua ka simamatei. 
Aiguk tedda nia kamateiat, tápoi 
aibelaaké lé nia mitsá Taikamanua, aipoí 
tá momoi imariu-riu ikup-kup'aké nia 
kamateiat 

25Beri leú ka sia si Dapid, aitiboi leú 
te pagalaiat tubut Jesus néné, aikua, 
'Mariu-riu lé kuitsó Tuhan ka matakku, 
ai lé ipaalei aku, bulé tá ipageu-geu aku 
apa pá 

26 Taté lulunia imamangká bagakku, 
samba iuumun'aké si Tuhan ngu- 
ngungku: samba inge-ngenaaké tubunia 
tubukku néné, ka aban baga ka bagat 
ratei 

27 Aipoí tá nuooreaké ikuddu ketsatku 
ka laggaira simamatei. Samba tá 
nuooreaké ikuddu paguguletnu simatopit 
néné imaanau elé itatá 

28 Anupatoiláan poí ka tubukku enungan 
sieei ka purimanuaiat sipulelelek. Oto 

buggra lé pugoraat bagakku, kalulut 
paaaleinu aku. 

29 Ale kam sasaraina, eddangan nia 
kutiboinia simakolou ka matamui 
pagalaiat tubut Dapit néné, iaté 
taikebbukatta. Amateian nia samba 
aturateiakéan nia; iageti rateinia ai peilé 
ka talagatta pat aili kineneiget 

30 Aigalaian Taikamanua pakerekat 
baga ka tubut Dapit ka bagat suppa, 
uuddet'akéna sara sibara kapunuteteunia 
bailiu rimata. Kalulut againa nia si Dapit 
pakerekat baga néné, sambat kalulut 
punanabinia 

31 againangan leú et galaiakenen 
Taikamanua. Oto amusiblangan nia 
masikua, katususuru nia mitsá Rimata 
Sipaarau néné ka simamatei. Aikua si 
Dapit, 'Tá iooreaké ikuddu ka laggaira 
simamatei, sambat tubunia leú et tá 
maaanau sambat tá tatata. 

32 Jesus néné te airimanuaaké mitsa 
Taikamanua. Samba bulat tubumaian 
amasiitsó sibabara néné 

33 Aipauddet nia Taikamanua bailiu 
siabeu tiboi tubu. Gege leú et aikau 
Taikamanua ka tubunia, samba 
silónangan leú et Ketsat Sipunenan 

sitonéakenen Ukkui. Oto kelé siarepmui 
sambat siitsómui kineneiget, iaté Ketsat 
Sipunenan siuruakenennia ka tubumai 

34 Ka sia si Dapit, tá atusakai nia ka 
manua, tapoi ai leú te aikua ka sia kisé, 
'Aikua si Tuhan kai Tuhanku: Uddet'aké 
ekeu kai kattoetku 

35 teret kalaakéku sia saggaknu! 

36 Taté lulunia itukukua bulé buítá 
raagai nia sipulelelek sangamberidda 
tai Israel, Jesus sipattáakenenmui ka 
loiná siliktenga, nia té nenda aipaudet 
Taikamanua bailiu Tuhan samba Rimata 
Sipaarau! 

37 Oto kelé araarep nia sikuat Petrus 
néné, paanunangan bagadda. Iageti 
kuaddangan nia ka matat Petrus, 
samba leú et ka matadda tai apostel 
sabagei, "Ale kam sasaraina, aponia 
galaiakenenmai? 

38 Kuana lé nia ka matadda ka sia 
si Petrus, "Kau lé nubauaké kam 
paatuatmui. Samba leú et, buítá 
turaú kam ka onin Jesus Kristus, bulé 
ituappéaké jomui. Iageti silómuian 
panguruat, iaté Ketsat Sipunenen sibara 
ka Taikamanua 

39 Aipoí puuktunganmui te, sambat 
sapunuteteumui, samba puuktunganda 
leú te ka sia sikukuddu ka simareunan, 
sipinatonet Taikamanua néné, iaté sia 
sangamberi sinogai Tuhan Taikamanua, 
bulé taei kam ka tubunia. 

40 Oto kisedda te aigalai si Petrus, 
masipakolou ka tubudda pagalaiat tubut 
Kristus néné. Samba maigi peilé bagei 
aikua ka matadda si Petrus, masináná 
sia, bulé rabelaaké tubudda ka tubut 
bangsa sikataí paraboat, iaté bangsa 
ukumen Taikamanua 

41 Iageti maigiddangan simatonem baga 
ka ngantoman Petrus, lepá raúrangan 
leú et sia. Oto uraunangan mitsá igidda 
simatonem baga ka gogoi nenda, ai telu 
ngaribu sia igidda 

42 Mariu-riu lé sia ka nganturatda tai 
apostel, samba mariu-riu lé sia ka bagat 
parurukat. Mariu-riu leú rapataddé 
mukom samba mariuriu sia musara ka 
paniddogat 

43 Bulat maigi kerek aragalai tai apostel, 
pat bara kisei ka bagadda, elé lotóra 
sirimanua simigi 

44 Mariu-riu lé sia sangamberidda 
simatonem baga ka bagat 

pusaraat. Samba apa lé sibabara 

ka tubudda sipuoni bakkatda saradda, 
sangamberidda ibabakkati nia 

4> Iageti pasakiddangan sangamberinia 
bibiletda, lepá parubeirangan bulagat 
sakit bibiletda nenda ka pasasambadda, 
siripot igit pakeietda ka sia senen- 
senenda 

46 Senen gogoi lé raparurú ka Uman 
Taikamanua; samba pataddé mukom, ka 
angkat baga samba ka epet paatuat, ka 
lalepra 

47 Riu-riu lé raumun'aké Taikamanua, 
samba bulat mangká bagadda sirimanua 
ka tubudda. Senen gogoi lé iurau igidda, 
kalulut ikau ka tubudda si Tuhan, 
sirimanua arauakenennia néné. 

t Ka sara gogoi, iaté ka bó-bó telu ka 
soibokat, amei si Petrus sambat si 

Johannes ka Uman Taikamanua, ka ipot 
gogoi paniddogat 

2 Sedda ka sara matatbaliu, sipuoni, 
"Matatbaliu Simalainge", aimuuuddet 
sara simasakit barania peilé ka 
pusulekatnia. Senen gogoi lé raabbit 
nia sedda simasakit néné, masitiddou 
paroman ka tubudda sieei ka Uman 
Taikamanua 

3Oto kelé aiitsó ai sia tugugurú tai 
Petrus sambat tai Johannes ka Uman 
Taikamanua, tiddounangan ka tubudda, 
bulé rakau apa pá ka tubunia 

4 Iageti kinereddangan leú et nia, lepá 
kuanangan ka tubut simasakit néné si 
Petrus, "Kinere peite kai! 

>Oto lelek'akénangan leú et sia, ikaroni 
baga ibara apa pá sibabara ka tubdda 

6Tápoi kuana lé nia si Petrus ka tubunia, 
"Bulat beri te bulagatku. Tápoi apa 
sibabara kaku, nia té kuaaké ka tubum: 
Ka geget Jesus Kristus tai Natsaret, 
kukua ka matam, enung'aké ekeu! 

7 Iageti alánangan kabeinia sikattoet 
simasakit néné si Petrus, irop'aké nia 
ipuenung. Oto niangan leú et nia, 
ron-aimaron rerenia sambat pauilakat 
tolat rerenia 

8 Puattatnangan leú et irióaké tubunia, 
iageti taddaakénangan ipuenung, 
kaipa iobá ei. Lepá gurú nia ka Uman 
Taikamanua masipaaleiaké si Petrus 
sambat si Johannes. Ai nia mueenung 
aipaaattat tubunia samba leú et ai nia 
masiuumun'aké Taikamanua 

20to sangamberidda sirimanua 
araitsóan aipuenung sambat aipasiumun 
Taikamanua 

10Iapeité kolou ka bagadda puniniana 
nenda simarei-rei muuudet ka 
"Matatbaliu Simalainge" ka Uman 
Taikamanua masitiddou paroman. Oto 
bulat kisei lé ka bagadda raitsó sibabara 
néné 

11l Oto ka sia simamale sakit néné, 
riu-riu lé itut si Petrus sambat si 
Johannes. Iageti kelé arasegé teludda 
néné ka laibokat sipuoni, "Laibokat 
Salomo", ei sia sirimanua rapurut sia, 
bulat kopet kisei ka bagadda ka tubudda 

12 Kelé aiitsó sia si Petrus, kuanangan 
ka matadda, "Ale kam tai Israel, 
makikisei kodda ka bagamui kalulut 
sibabara néné? Taan koi bebelé matamuli 
ka tubumai. Ta leú ai lé nupaaatu kam 
ka bagamui aipuenung sirimanua néné 
kalulut kababarat gege ka tubumai, 
elé kalulut reddetmai pá ka tubut 
Taikamanua 

13 Aipoí ka sia Paguguletnia iaté Jesus, 
ailatsat'akéan nia Taikamanua, iaté 
Taikamanua paniddogiet Abraham, Isak, 
sambat Jakob, samba Taikamanuanda 

taikebbukatta. Oto Jesus nenda te 
anusegéaké kam ka kabeira sauté 
sambat lawanenmui ka matat Pilatus, ka 
tetret aigegelai ibelaaké nia si Pilatus 

14 Simalina paatuat sambat simaerú 
paraboat lé nia néné, tápoi anusaggangi 
lé kam nia, iageti ron'akémuian 
ngangamui ka tubut Pilatus, bulé 
ibelaaké kakam sara sipasimamateiaké 
sirimanua 

1> Iageti mateiakémuian nia; oto nia lé 
sibaraaké purimanuaiatda sangamberi 
sirimanua. Tápoi aisuruakéan nia 
mitsá Taikamanua ka simamatei. Bulat 
tubumaian amasiitsó sibabara néné 

16 Beri kam leú et bulat tubumuian 
amasiitsó samba amasiigbuk sibabara 
ka tubut simasakit néné. Amaron'an 
tubunia samba táan mabesí nia kalulut 
tonem bagania ka tubut elé ka geget 
Jesus. Kalulut tonem bagania ka tubut 
Jesus te néné aimaron tubunia mitsá ka 
matamui sangamberimui 

17 Ale kam sasaraina! Akuagaian 
kineneiget sigalaiakenenmui sambat 
sigalaiakenenda sautémui ka tubut Jesus 
néné, iaté kalulut taiagaimui lé nia, apa 
sigalaiakenenmui néné 


KISAH PARA RASUL 3.18-23 18 


18Taleu té né lulunia aipuaili kelé 
ka sikuat Taikamanua siburu ka 
sinegéakenenda tai nabinia, pagalaiat 
pangongorik nia Rimata Sipaarau, 
sitonéakenen Taikamanua néné 

19 Oto kalulut néné, kau nubauaké 
kam paatuatmui, alé kam Sasaraina, 
samba kau nutoili kam mitsá ka tubut 
Taikamanua, bulé iappéaké jomui 

20 Momoi te nia si Tuhan itaget'aké kam, 
bulé imasásá tubut ketsatmui. Samba si 
Tuhan leú et masikokoiniaké Jesus ka 
tubumui, aipoí nia lé aipiliy Taikamanua 
bailiu Rimata Sipaarau kam 

21 Buítá mukuddu nia ka manua, teret 
bauakéna sangamberinia Taikamanua, 
kelé ka siniblaakenennia siburú ka 
sikuadda tai nabinia 

22 Beri leú poí ka sia si Mose, aiku kisé, 
'Ikokoiniaké te si Tuhan Taikamanuam 
sara nabi sibara ka bangsamui leú et, 
kelé aikoiniaké aku kaku. Oto buítá 
nuarepi kam sangamberinia sikuat nabi 
néné ka tubumui 

23 Sangamberidda sitaipasilelelek'aké 
sikuat nabi néné, tubebelaaké sia 

ka paamian Taikamanua, samba 
tususubuaké. 

24 Oto sangamberi tai nabi 
sipasimumuneng'aké katuareman 
sibara ka Taikamanua, barania kai Nabi 
Samuel pat aili ka tai nabi sabagei 
siooi ka tei-tei, masipakolou pagalaiat 
sibabara kineneiget te aragalaiaké 

25 Sangamberinia palelengan 
Taikamanua ka sinegéakenenda tai 
nabi, sibailiu puuktunganmui te. Ka 
pakerekat baga sigalai Taikamanua 
ka tubudda taikebbukatmui, aikua 
Taikamanua ka tubut Abraham 
kisé, 'Kalulutda sapunuteteunu, 
sukat'akékungan sangamberidda tai 
bangsa ka polak néné.' Oto palelengan 
nenda leú, siaili kam leú et 

26 até lulunia aipiliy Paguguletnia, lepá 
koiniakénangan nia itaget'aké kam boikí, 
bulé isukat'aké kam. Galai pasisusukat 
nia ka sia Taikamanua, iaté ibauaké 
paatuatmui ka puparaboananmui 
sikatai." 

1 Oto talagat pungangantomanda 

tai Petrus sambat tai Johannes, 
lotsit-aratulotsit tai imam sabeu 
sambadda tai komandan sipasijajago 
Uman Taikamanua, samba leú et tai 

Saduki, raamiaké si Petrus sambat si 
Johannes 

2 Amugolú sia, kalulut kukuadda nia tai 
Petrus sambat tai Johannes, puririmanua 
nia mitsá Jesus, ka simamatei, ka 
matadda sirimanua. Aipoí nenda te 
masipatotoilá puririmanuanda mitsá 
sirimanua simamatei 

3 Iageti labárangan sia karuadda tai 
apostel néné, kaurangan sia ka bagat 
penjara. Tápoi kalulut soibónangan, 
kuddu sia sedda tai Petrus sambat tai 
Johanes teret pató 

4Tápoi maigi sia sipasiaarep 
ngantomanda tai apostel, amatonem 
baga ka tubut Jesus. Iageti tuppainangan 
leú et igidda, pat pá ailí sia lima ngaribu 

5Oto matsepnia lé parurúrangan leú et 
sia siabeunia ka Mahkama Puaranan, 
sautéra tai Jahudi, sambat tai guru 
paamian ka Jerusalem 

6 Paailiddangan leú et si Imam Sabeu si 
Hannas, sambat si Kayapas, si Johannes, 
si Aleksander, sambat sangamberidda 
sipuoni saepput imam sabeu 

7 Iageti abbitrangan si Petrus sambat si 
Johannes ka tubudda, kuaddangan ka 
matadda, "Kipa nupaeerú kam nualeaké 

kam simasakit? Kasei ka ron, elé kasei 
ka gege nugagalaiaké kam nia néné? 

Soto aleginangan nia si Petrus ka 
pinalulut Ketsat Siupunenan, pelé 
ngangania ka tubudda, "Ale kam tai 
Tuan siutéaké tai bangsa, sambat kam 
tai Tuan saladdou mahkama 

9 Anuadili kam kai kineneiget, kalulut 
gagalaimai simaerú, iaté akurop'aké kai 
simasakit, sambat kalulut obámui nuagai 
kam nia kipa akugalai kai akualeaké kai 
nia simabesí néné 

10 Oto bulé nuagai kam nia ale kam 
sangamberimui tai Tuan, samba lau 
et kam sangamberimui bangsa Israel 
bulé nuagai kam nia ka kam; aioi geti 
aipuenung mitsá sinéné ka ron tubu 
ka matamui tai Tuan, kalulut puroron 
sambat geget Jesus Kristus tai Natsaret 
lé. Anupattáakéan kam nia ka loiná 
siliktenga Jesus néné, tápoi aisuruakéan 
nia mitsá Taikamanua 

11 Jesus néné te kuanennia ka 

ruang néné kelé sitususurat ka Buko 
Sipunenan, sipasikukua, 'Bukkú 
sitaipapakeietda tai tukang, aibailiuan 
nia bukkú bongen inan arigi. 

12 Oto sarat kalulut Jesus lé rasisiló 
puaragat sirimanua. Aipoí bulat beri 
te sia sara ka talagadda sirimanua 
ka sangaliot polak néné sipasisiló 
gege sibara ka tubut Taikamanua bulé 
raarauaké sita. 

13 Bulat kisei lé ka bagadda saladdou 
Rapat Mahkama Puaranan raitsó 
gegedda manibo tai Petrus sambat tai 
Johannes. Paobánangan pei bagei ka 
ruadda tai apostel néné, sirimanua kelé 
simarei-rei lé sia, sitaipusisikola. Oto 
iapeité kolou ka bagadda, karuadda tai 
apostel néné sipasiului Jesus 

14Tápoi bulat beri sangatakó tá abela 
nga-nganda, kalulut ai lé raiitsó nia 
sialeakenen néné ai nia muririó sedda ka 
matadda masipaaleiaké si Petrus sambat 
si Johannes 

15 Iageti kuaddangan ka matat Petrus 
ambat kai Johannes bulé rabela ruadda 
ka purappanan, lepá taddaakérangan 
masipatiboji 

16 pelé nganganda, "Kipa tagagalai 
kam ka tubudda néné? Aipoí araagaian 
sangamberidda tai Jerusalem pusisia 
nia ruadda amasigalaiaké kiseiet sabeu 

néné. Oto beri sita ka sita leú et, táan 
iagai tatátáaké nia 

17 Tápoi tapaanujingan lé sia ka ruadda 
néné, buían rapanibo mitsá ka onin 
Jesus ka tubudda kasei pá, makokopéan 
lé imararat katuaremannia ka tubudda 
sirimanua simigi. 

18 Lepá sogairangan sia mitsá karuadda 
tai apostel néné ratuguru ka bagat 
purappanan, iageti kuaddangan nia 
ka matadda bulat tá momoi rakua elé 
rapungantoman ka onin Jesus 

19 Tápoi kuadda lé nia ka sia tai Petrus 
sambat tai Johannes, "Kau lé nupaatu 
kam nia boiki apa simaroipo ka matat 
Taikamanua: elé masireddet ngangamui 
lé kugagalai kai, elé masireddet 
nga-ngan Taikamanua lé 

20 Aipoí kai kakai, tá iagai kuariaké 
kai masitiboi apa bulat tubut siitsómai 
samba siarepmai. 

21 Oto ka sia sipurarappat, bulet 
tá arasese apa pá selet tubudda tai 
Petrus sambat tai Johannes, imateú 
ituukum'aké sia. Iageti ron'akérangan 
nga-nganda rakua buí ragalaiaké 
nia mitsá, lepa belaakérangan 
leú et sia karuadda tai apostel, 

aipoi sangamberidda sirimanua 
araumun'akéan Taikamanua kalulut 
sibabara néné 

22 Ka sia poli sialeakenen bulat kiseiet 
néné, ai epat ngapulu ngarurangan legei 
bajánia 

23 Oto kelé arabelaaké sia tai Petrus 
sambat tai Johannes, toili sia mitsa ka 
saaleira, iageti pungunguan'akérangan 
sangamberinia sikuadda ka tubudda tai 
imam sabeu sambat sautéra tai Jauhudi 

24 Kelé araarep nia saaleira sikuadda 
néné, paniddourangan leú et ka 

keret baga ka tubut Taikamanua. 
Pelé nganganda, "Ale Tuhan, ekeu lé 
amasibaraaké manua sambat polak, 
koat sambat sangamberinia sibabara ka 
bagania 

25 Kelé ka sikuat Ketsatnu ka 
sinegéakenennia ka taikebbukatmai si 
Dapit paguguletnu; anukua, 'Mugogolú 
kodda sia, sitaiagai si Tuhan; rapaaatu 
kodda sitá galai sabangsa-bangsa 

26 Arapatarek'an tubudda tai rimata ka 
polak pasaggak, sambat sia sauté leú et 
amusarangan sia masisaggangi si Tuhan 
sambat Rimata Sipaarau. 

27 Aipoí ka sia si Herodes sambat ka 
sia si Pilatus arabaraakéan parurukat 
sambadda sitaiagai si Tuhan, sambat 
sambadda tai Israel ka laggai néné. 
Arabaraaké parurukat masisaggangi 
Jesus paguguletnu sipunenan néné, 
sipauudetnu bailiu Rimata Sipaarau 

28 Arabaraaké parurukat masigalaiaké 
sangamberinia, siripot ka siteúakenennu 
siburú. Anuteúaké nia néné iaté ka gege, 
sambat ka puoobánu saram lé 

29 Oto kineneiget Tuhan, igbuk peite 
kipa ragelai ramateiaké kai. Obáaké lé 
kai sapaguguletnu néné, masipakarap 
katuaremannu néné, sita lotó 

30 Aké panguruatnu bulé ramale 
simabesí, samba baraaké pukerengan 
samba leú et kiseiet sabeu sibara 
ka gege samba ka ron onin Jesus, 
Paguguletnu sipunenan néné. 

31 Oto lepána lé arapaniddou, 
pueggeunangan leú et kudduat 
parurukatda. Sop-sopnangan sia 
sangamberidda Ketsat Sipunenan, 
iageti magegeddangan simakopé 
masingantoman'aké katuareman sibara 
ka Taikamanua 

32 Oto simakeré baga lé sia 
sangamberidda simatonem baga. 

Beri sia sara sikua ka paatuatna, nia 
sarania lé sibabkkatnia, sangamberi 
sibabara ka tubunia. Sangamberinia 
sibabara ka tubudda sene-senenda, 
sangamberidda lé masipapakei 

33 Ka gege sabeu lé rapasimuneng'aké 
tai apostel pagalaiat katususuru nia 
mitsá Jesus ka simamatei. Oto bailiu 
bulat makopé beunan panukanan 
Taikamanua ka tubudda 

34 Bulat beri sia sara ka talagadda 
simagulai apa pá. Aipoí ka sia sibara 
polak elé lalep, sakiakérangan nia polak 
sambat lalepra nenda; lepá, abbitrangan 
nia bulagat sakit bibiletra nenda 

35 kaurangan nia ka tubudda tai apostel. 
Oto lepá parubeirangan nia bulagat néné 
tai apostel ka sangamberidda, siripot 
simagulai ka sia 

36 Kisedda leú te ka sia aigalai si 
Josep. Sakiakénangan polaknia, iageti 
abbitnangan bulagat sakit monenia néné, 
kaunangan nia ka tubudda tai apostel. Si 
Josep néné, iaté sara sapunuteteura tai 
Lepi sibara ka Siprus; oninia arakau tai 

apostel iaté si Barnabas (katukolobatnia, 
si Pusuibi baga) 

37 (4:36) 

1 Tápoi ai leú mitsá sara saukkui 
sipuoni si Annanias. Karuadda 

sinanalepnia sipuoni si Sapira, 
arasakiaké sangamata monenda 

2 Tápoi sangarubeiat sakit monenda 
nenda, arakoiríaké pakeietda saradda. 
Bagei geti aikauan ka tubudda tai 
apostel. Ai lé iaagai sinanalepnia 
sigalaiakenennia néné 

3Iageti kuanangan ka matania si 
Petrus, "Ale Annanias, anuobáaké 

koi itubbui bagam Sanitu, pat koi 
bokoínungan Ketsat Sipunenan, kalulut 
anukoiríaké kekeu sangarubeiat bulagat 
sakit monem nenda 

4 Aipoí einangan tá nusasakiaké monem 
nenda ekeu lé sibakkatnia. Iageti beri 
leú et anusakiakéan monem nenda, 
ekeu leú et sibakkatnia. Tápoi angoi 
peilé ipututú-tú ka bagat paatuatnu 
nugalaiaké kelé nenda? Tá te sirimanua 
anubokoí, tápoi Taikamanua le! 

SOto kelé aiarep nia si Annanias 
sikuat Petrus, belé nia ka polak, 

iageti langónangan leú et nia. Oto 

malotórangan leú et sangamberidda 
sipasiaarep sibabara néné 

SLepá eirangan leú et sibautubu 
masitabut tubut Annanias, abbitrangan 
leú et nia ka gerat, rarateiaké nia 

7 Iageti, ai pá telu ngajam burúnia, guru 
nia ka sia sinanalepnia. Tápei aiagai ka 
sia aponia sibabara simaruei néné 

#Kuanangan ka matania si Petrus, 
"Kua peite ka matakku: Kipa, kisé leú 
nuntunia sakit polak sisakiakenenmui 
ruamui simanteunu?" Oto kuanangan nia 
sinanalep Annanias ka matat Petrus, "Oo 
kisedda tedda igit sakinia. 

Pelé nga-ngan Petrus ka tubut 
Sapira, "Angoi aipakeré bagamui 
karuamui simanteunu nusibo kam Ketsat 
Sipunenan? Arep'aké peite! Atoilingan 
te sia sieei masirateiaké simanteunu. 
Abbitrangan tebaí ekeu kekeu ka gerat. 

10 Niangan leú et nia belé nia ka polak 
ka sia sinanalep Annanias néné, iageti 
langónangan nia ka matat Petrus. Kelé 
aratugurú sibautubu, itsórangan nia 
ailangóan nia. Oto abbitrangan leú et nia 
ka sia ka gerat, ei sia rarateiaké nia ka 
betbet simanteunia 

11 Iageti malotórangan leú et 
sangamberidda simatonem baga samba 
sia sabagei sipasiaarep sibabara néné 

12 Kalulut pupasikelenanda tai apostel, 
bailiu maigi kisiet sambat pukerengan 
abara ka talagadda siberikabaga. 
lageti parurúrangan sangamberidda 
simatonem baga ka keret baga ka 
Laibokat Salomo ka Uman Taikamanua 

13 Tápoi sia geti sabagei tá anai 
sia simaeme mei parurú ka tubudda 
simatonem baga. Kenanen kisé bulat 
makopé rahormati sia siberikabaga 
simatonem baga néné 

14 Oto memei mabuburú, memei 
itutuppai igidda simatonem baga ka 
tubut Tuhan; iaté taimanteu sambat 
tainanalep 

15 Pat ka tetret nenda, kaurangan 
simasakit ka pereman elé ka lapé, iageti 
kaurangan sia ka enungan, bulé iorak 
sia goisó ailiggou Petrus, ké isabau sia 
sedda 

16 Oto bulat kununung lepá sia igidda 
sirimanua sibabara ka sangaliot laggai 
Jerusalem. Abbitrangan simabesi 
sambat sipinasaileu ketsat sikataí. Iageti 
aleakénangan sia sangamberidda 


KISAH PARA RASUL 5.17-22 30 


17 Kalepakatnia pugegeddangan leú et 
tai imam sabeu sambadda sipasiuluira, 
iaté saladdoura tai Saduki, kalulut sit-sit 
bagadda 

18 Iageti labárangan sia tai apostel 
néné, kaurangan sia ka bagat penjaradda 
siberikabaga 

19Tápoi soibó, oi sara malaikat 
Tuhan masibuká matatbaliu penjara, 
belaakénangan sia tai apostel ka bagat 
penjara. Kuanangan ka matadda tai 
apostel 

20 "Kenan kam murió ka bagat Uman 
Taikamanua, nusegéaké kam pagalaiat 
puririmanua sibau néné. 

21 lageti reddetrangan leú et nia tai 
apostel sipinatonet malaikat néné. Oto 
maseggei peilé ei sia tai apostel ka 
Uman Taikamanua, pungantomanrangan 
leú et sedda. Ka sia tai imam sabeu 
sambat sapaguguletda amei leú et sia 
ka sia, baraakérangan rapat mahkama 
sambadda sautéra tai Jahudi. Lepá 
koiniakérangan sia raei masialá tai 
apostel ka bagat penjara, bulé raabbit 
sia ka matadda 

22 Tápoi kelé arasegé ka penjara 
sapakoiniet néné, táan anai sia sedda 

tai apostel. Iageti toilidangan leú et, 
masisegéaké ka matadda tai mahkama 

23 Pelé nganganda, "Segé mai lé ka 
penjara, itsómaian ai nia kakukuksingan 
matatbaliu penjara, sambat ka sia leú 
et sipasijajago penjara ai sia muririó ka 
matatbaliu. Tápoi kelé akubukáaké kai 
nia matatbaliu, beri sia sara akusese kai 
sikukuddu ka bagania. 

24 Oto kelé araarep nia tai perwira 
sipasijajago Uman Taikamanua sambat 
tai imam sabeu sinegéakenenda néné, 
bara ingon bagadda pagalaiat tubudda 
tai apostel néné, samba leú et mitsá 
bara lotóra masipaatu aponia sipuaaili ka 
gogoi sibabara 

25 Tápoi lepá oi nia sara simanteu 
sipasisesegéaké sibabara néné, pelé 
ngangania ka matadda, "Arep'aké 
peite kam! Sia siukum'akenenmui ka 
bagat penjara, ai sia mungangantoman 
kineneiget ka Uman Taikamanua! 

26 Tageti eirangan leú et tai perwiran 
Uman Taikamanua sambadda saaleinia, 
masialá mitsá tai apostel. Tápoi tá 
amugege sia ka tubudda tai apostel, 
kalulut lotóra ka tubudda sirimanua 
simigi; babara rababaijuk sia bukku 

27 Oto abbitrangan sia tai apostel 

ka matadda tai mahkama. Iageti 
pareksanangan sia si imam sabeu 

28 Kuanangan ka matadda, 
"Akukeraakéan kai kam simakopé, 

bulé tá nungantoman'aké kam pagalaiat 
sirimanua nenda. Tápoi kineneiget 

itsó peite kam aponia anugalai kam! 
Anupararat lé kam ngantomanmui 
néné ka sangaliot Jerusalem, tápoi 
mitsá nususuk-suk peilé kam kai, kai 

lé aibaraaké kamateiatnia sirimanua 
nenda. 

29 Tageti panibonangan leú et ka sia 

si Petrus sambadda saaleinia, pelé 
nga-nganda, "Buitá Taikamanua lé 
kurereddet kai, tá kurereddet kai 
nganganda sirimanua 

30 Aipoí ka sia Jesus sipattáakenenmui 
ka loina siliktenga, aisuruakéan nia 
mitsá Taikamanuanda taikebbukatta 

31 Sambat aikauan ka tubunia 
Taikamanua galajet sambat gege sabeu, 
bailiu Uté sambat Sipaarau; bulé ibara 
tetre ka tai Israel rabauaké paatuatda, 
ituappéaké jodda 

32 Oto kai té néné sipasimumuneng'aké 
sangamberinia néné; iaté kai sambat 

Ketsat Sipunenan sipanguruat'akenen 
Taikamanua ka tubudda simareddet ka 
ngangania. 

33 Tápoi kelé araarep nia tai Mahkama 
Puaranan sikuadda néné, bulat 
oriknangan bagadda ka tubudda tai 
apostel, iageti pakerénangan bagadda 
ramateiaké tai apostel 

34 Tápoi ka talagadda tai mahkama 
néné, ai sara tai Parise sipuoni si 
Gamaliel. Nia néné, iaté sara guru 
paamian bulat hormatietda sangamberi 
sirimanua. Puriónangan leú et, 
kuanangan ka matadda bulé rabelaaké 
sia boiki ka tulaoibó tai apostel néné 

35 Oto kuanangan ka matatda tai 
Mahkama Puaranan, "Ale kam sasaraina 
tai Israel! Bulat paatu kam sipulelelek 
aponia galaiakenenmui ka tubudda tai 
néné 

36 Aipoí siburú ai amuaili ka tubut 
Teudas, sikua tubuna sirimanua siabeu 
tiboi tubu, pat elé aiaili epat ngotu sia 
sipasitutut nia. Tápoi aramateiaké lé nia, 
iageti pasabunangan leú et sia ka sia 
sipasitutut nia, samba mungkuatda leú 
et tatá 

37 Lepá mitsá ka tetret aimusesensus, 
ottou mitsá ka sia si Judas, tai Galilea. 
Kalulut alat bagadda ka tubunia, bailiu 
maigiddangan sipasitutut nia. Tápoi beri 
nia ka sia leú et aramateiaké leú et nia. 
Iageti pasabunangan leú et sia ka sia 
sipasitutut nia 

38 Oto kineneiget kalulut sibabara 
néné ka matatta, nganturatku, néné 
lé: buí nugalai kam apa pa ka tubudda 
néné, bá puuukú kam sia. Aipoí ké 
bai ka sirimanua aibara ngantoman 
samba parurukatda néné, tá isoppi itatá 
ngantomanda sambat parurukatda néné 

39 Tápoi ké bai ka Taikamanua lé 
kabaraiat nia, bulat tá momoi nukalaaké 
kam sia. Elé momoi takua Taikamanua 
lé anusaggangi kam, galainia." Iageti 
reddetdangan nganturatnia si Gamaliel 
tai mahkama 

40 Oto sogairangan sia tai apostel, 
palisojiddangan leú et sia, lepá 
keraakérangan buían rangantoman'aké 
pagalaiat Jesus. Iapeité belaakérangan 
sia 

41 Oto kaddiuakérangan Mahkama 
Puaranan tai apostel ka angkat baga, 

kalulut pateteúna sia Taikamanua 
masiorik paloloiat kalulut Jesus 

42 Bailiu senen gogoian lé raei 

ka Uman Taikamanua sambat ka 
lalepra sirimanua; samba riu-riu lé 
rapungantoman sambat rasegéaké 
Katuareman Simaerú pagalaiat tubut 
Jesus, masikua, nia té néné Rimata 
Sipaarau sitonéakenen Taikamanua. 

6 1 Memei mabuburú, memei itutuppai 

igidda sipasiului Jesus. Ka tetret 

nenda aian tá maaangká bagadda 
tai Jahudi sipunga-ngangan Junani, 

ka tubudda bulat tubut sipuoni tai 
Jahudi. Oto pelé nga-nganda tai Jahudi 
sipunga-ngangan Junani, "Tá aiaaili sia 
ka sia tainanalep tailumang ka talagamai 
kakai, paroman rubeiat pakeietda senen 
gogoi, siripot parubeiet ka sirimanua. 

2 Oto kalulut néné, rurúakérangan 

sia sangamberidda sipasiului, 
kuaddangan ka matadda, "Táan lé 
maeerú kukaddiuaké kai galajet 
masingantoman'aké tiboiet Taikamanua, 
kalulut kupasikeli kai siorak ka komen 

3 Maerú peilé nupiliy kam ka talagamui 
pitu sia simaerú katuareman tubu 
sambat sisop-sop katubu Ketsat 

Sipunenan, samba leú et simasiku 
paatuat, kaunenmai masipasikeli galajet 
néné 

4 Aipoí galajetmai ka kai, sarat 
maniddou lé kugagalai kai sambat 
masipaarep katuareman simaerú sibara 
ka Taikamanua. 

5Oto pasesenangan ka bagadda ka 
sia ka sikuadda tai apostel. Iageti 
piliyrangan si Sitepanus, sara simakopé 
ron tonem baga ka tubut Jesus, sambat 
sisop-sop katubu Ketsat Sipunenan. 
Sambat sia sipiliy sabagei, iaté: si 
Pilipus, si Prokorus, si Nikanor, si Timon, 
si Parmenas, sambat si Nikolaus sibabara 
ka Antiokia. Nia ka sia néné tá tai Jahudi, 
tápoi atugurúan nia ka aratda tai Jahudi 

6 Kapitudda néné te arasegéaké 
ka tubudda tai apostel, iageti 
paniddourangan tai apostel ratiddou, 
bulé ipanukani sia Taikamanua 

7Oto memei marararat katuareman 
simaerú sibara ka Taikamanua; beri leú 
et sipasiului Jesus ka Jerusalem, memei 
itutuppai leú et igidda. Beri leú ka sia tai 
imam, maigi leú et sia amatonem baga 
ka tubut Jesus 

8 Bulat makopé aipanukani nia ka sia si 
Sitepanus, Taikamanua, pat galainangan 
maigi kerek samba kiseiet sabeu ka 
talagatda siberikabaga 

9Tápoi kenanen kisedda, maigi leú 
et sia sipasisasaggangi nia; tápoi 
sipasisasaggangi nia geti, iaté saladdou 
uman parurukat, kelé oniakenen Uma 
Paniddogatda Sirimanua Sipuuuja. Sia 
saladdou uman parurukat néné, iaté tai 
Jahudi sibabara ka laggai Kirene sambat 
sibabara ka Aleksandria. Oto sambadda 
te tai Jahudi sibabara ka Kilikia sambat 
sibabara ka Asia apaukle ka tubut 
Sitepanus 

10 Tápoi bulat beri oi nia ratátáaké 
sikuat Sitepanus, ai lé poí ikakau ka 
tubunia Ketsat Sipunenan pusisikut 
paatuat, bulé iagai tiboakenennia 

11 Oto upajiddangan piga pá 
sipasikukua, "Akuarep kai ipaloloi 
si Mose sambat Taikamanual 

12 Kisedda te ragagalai masipatubbuji 
bagadda sirimanua, samba sautéra tai 
Jahudi, samba leú et tai guru paamian. 
lageti eirangan leú et masilabá si 
Sitepanus, abbitrangan nia ka Mahkama 
Puaranan 

13 Iageti abbitrangan sia 
sipasimumunengake boko pagalaiat 

si Sitepanus. Pelé nganganda 
sipasimumuneng'aké boko, "Ka sia 
sirimanua néné, mariu-riu lé ipaloloi 
Uman Taikamanua sipunenan, samba 
leú et masipaloloi surukat Taikamanua 
sinegéakenen Mose 

14 Bulat tubumaian amasiarep aikua, 
raragat'akéna Uman Taikamanua néné, 
Jesus tai Natsaret, lepá siliynangan 
sangamberinia arat siaket Mose ka 
tubutta! 

15Oto kinereddangan nia 
sangamberidda siparururú ka 
purappananda tai Mahkama Puaranan. 
Tápoi ka tetret nenda ituitsó matania 
si Sitepanus bulat kéan lé matadda 
samalaika. 

7 lIageti nou-nounangan nia imam 

sabeu si Sitepanus, pelé ngangania, 

"Kipa bulat sibulatnia leú sangamberi 
sikuania ka sia nenda? 

20to aleginangan nia ka sia si 
Sitepanus, pelé ngangania, "Ale kam 
Sasaraina samba kam Saukkuimai! 
Arep'aké peite kam sikuakku 

néné! Ainangan tá mujajau-jau 

nia taikebbukatta si Abraham ka 
laggai Haran, ka tetret nenda ai 
peilé nia mukukuddu ka laggai 
Mesopotamia, einangan leú et 
Taikamanua sipulubeunan itaget'aké nia 
3kuanangan ka matania, 'Kaddiuaké 
laggainu sambat sasarainam. Kenan 
nuailiaké laggai saú-sauketku ka tubum. 
4Iageti kaddiuakénangan laggai 
Kasdim si Abraham, ei nia mujaujau 
ka laggai Haran. Oto kelé ailangó 
ukkuinia si Abraham, jaujauakénangan 
nia Taikamanua si Abraham ka laggai 
néné, iaté ka kudduatmui sasarainamai 
sambat saukkuimai kineneiget 
5Bulat ka tetret nenda, beri 
sangarubeiat laggai néné, tá anai 
aikau Taikamanua ka tubut Abraham 
sibailiu ikep'akenennia; bulat beri 
sangatakep ta aikau Taikamanua ka 
tubunia. Tapoi kenanen kisé, aipatonéan 
Taikamanua kakauna nia ka tubut 
Abraham sibailiu ikep'akenennia 
sambatda sapunuteteunia. Ka tetret 
nenda, tápei anai tatogania si Abraham 
STápoi néné te aikua Taikamanua 
ka matat Abraham, 'Musisitoi te sia 
sapunuteteunu ka laggaira sirimanua. 

Rapupapagugulet'aké te sia ka laggai 
nenda, samba ragagalai te ka tubudda 
sikatai, rapaoreji sia ka bagat epat ngotu 
ngarura burúnia 

7 Tápoi kuuukum'aké leú te sia ka sia 
bangsa sipupapagugulet'aké sia, iageti 
bela sia ka kupkumen laggai nenda, 
paniddogiddangan aku ka kudduat 
nenda. 

8Oto lepá aikua néné, kaunangan 
apprat palelengan ka tubudda 
Taikamanua, iaté ka enung pususunat. 
Kelé aiaili balu ngagogoi burúnia 
aiputútú matat Isak, iaté togat Abraham, 
sunatnangan nia si Abraham. Lepá 
sunatnangan leú et ka sia togania si 
Isak, iaté si Jakob. Ka sia leú et si Jakob 
pasunatinangan sia tatogania sipulurua, 
iaté sibailiu sapunuteteura sabangsa 
Jahudi 

9 Sia sapunuteteuta siburú amatutu 
bagadda ka tubut Josep, pat 
sakiakérangan nia, bulé ibailiu nia 
pagugulet ka laggai Misir. Tápoi ai lé 
ipaaalei nia Taikamanua 

10 samba belaakénangan let et nia, 

ka sangamberi pugejaat bagania. 
Kaunangan ka tubunia Taikamanua, 


KISAH PARA RASUL 7.11-15 41 


erut baga sambat pusisikut paatuat ka 
tetret aiei ka matat Parao, rimatadda tai 
Misir, pat bailiuakénangan nia si Parao 
mugubernur ka laggai Misir sambat 
sipasikukup-kup'aké istanat Parao 

11 Tápoi lepá bara pulajeat sabeu ka 
sangaliot laggai Misir sambat ka Kanaan, 
pat pangorikrangan simakopé. Tá anai 
rasesese kan ka sia sapunuteteuta 

12 Oto kelé aiarep nia si Jakob, 
kababarania gandum ka laggai Misir, 
koiniakénangan leú et tatogania, 
taikebbukatta néné, raei sedda, iaté né 
panandaatnia araei 

13 Tápoi teret araeian lé sikaruania, 
iapeíté poiliatnangan tubunia ka 
Sasarainania, ikua pu-Jojosep nia. Oto 
ka tetret nenda leú et againangan sia ka 
sia rimatadda tai Misir, saepput Josep 
néné 

14Lepá kaunangan si Josep 
pangasegekat ka tubut ukkuinia si 
Jakob, masitiddou bulé rapujau-jau 
sangamberidda saeppunia ka laggai 
Misir. Oto ai pitu ngapulu lima sia igidda 

15 Oto pujau-jaunangan leú et si Jakob 
ka laggai Misir, bailiu seddangan lé 
ailangó nia sambadda taikebbukatta 

16 Tápoi tubudda simamatei geti raabbit 
lé ka laggai Sikem, rarateiaké sia ka ratei 
sinakit Abraham, sinakinia simakopé 
kepput saki sibara ka sukutda sabangsa 
Hemor ka Sikem 

17 Kelé aimalegre tetrenia ipuaili siripot 
sitonéakenennia Taikamanua ka tubut 
Abraham, amaigingan sia sabangsatta 
ka laggai Misir 

18 Kalepakatnia purimatatdangan 
sabagei sitaiagai si Josep ka laggai Misir 

19 Tápoi ka sia rimata néné aipajo 
lé sia sabangsatta, samba aipaorei 
lé sia taikebbukatta. Kuanangan bulé 
raribbaiaké tatoga sipututútú mata 
sibau, rapulaje, ramatei 

20 Oto ka tetret nenda te, aiputútú 
matania ka sia si Mose; bulat toga 
simakopé laingen tubu lé nia. Telu 
ngalaggó burúnia arapasikeli nia ka 
lalepra 

21Tapoi kelé araribbaiaké nia, 
alánangan nia togat Parao siokkó, 
uraunangan nia, bailiu kelé bulat bakkat 
toganangan lé ikakau nia 

22 Iageti gelaiakérangan nia sangamberi 
pusoppinanda tai bangsa Misir, samba 

bulat simakopé gege lé nia, ka paninibo 
samba ka pasigagalaiaké 

23 Kelé aiaili epat ngapulu ngarura 
beunannia, si Mose, tutunangan bagania 
masibalou sabangsania tai Israel 

24 Tageti itsónangan sara ka talagadda 
aipaoorei nia sara tai Misir, oto 
ei nia masirop'aké sipaorei néné, 
mateiakénangan leú si Misirna 

25 Ka baganangan lé te ka sia si 
Mose, aian raaagai kolou nia ka sia 
sabangsania, papakeina nia Taikamanua, 
masibelaaké sabangsania. Tápoi 
bulatnia, tá airaagai kolounia 

26 Matsepnia mitsá, itsónangan 
sia rua tai Israel sipalalabá, iageti 
besíakénangan iaban'aké sia karuadda. 
Oto kuanangan ka matadda, 'Ale, kam 
néné sipusasaraina lé kam. Palalabá 
kodda kam? 

27 lageti tukkluakénangan si Mose 

ka sia sipasibobóbó aleinia néné, lepá 
kuanangan ka matania, 'Kasonia aikau 
ekeu sipasiuutéaké, elé sipasihahakimi 
kai 

28 Taleú, ai leú et nugegelai numateiaké 
aku kaku, kelé anumateiaké tai Misir, 
sokat? 

29 Oto kelé aiarepnia si Mose sikuania 
néné, tui-tuinangan leú et si Mose ka 
Misir, ei nia mukuddu ka Midian. Sedda 
bara tatogania rua 

30 Epat ngapulu ngarura burúnia, lotsit 
sara malaika kai Mose ka simatangeu ka 
Leleú Sinai. Ka api puo sipuju-juluu lé 
aipatoilá tubunia malaika ka tubut Mose 

31 Bulat kisei lé ka bagania si 
Mose masiitsó sibabara néné, pat 
legreakénangan tubunia, ibesíaké iagai 
nia. Iageti arepnangan nga-ngan Tuhan 
sipasikukua ka matania 

32'Aku te Taikamanuanda 
taikebbukatmui; aku té né Taikamanuan 
Abraham, Taikamanuan Isak, samba 
Taikamanuan Jakob.' Oto katenan lé 
geret tubunia si Mose kopet kataí lotónia, 
pat taimarónangan bagania masikinere 
puo nenda 

33 Lepá kuanangan nia mitsá si Tuhan 
ka matat Mose, 'Rugut tarangaínu, aipoi 
polak sipunenan lé puriokatnu néné 

34 Bulat akuitsóan samba akuigbuk'an 
kopet pongitnia pangoringanda 
taikaumangku ka laggai Misir. 
Akuarep'an katsidda, kalulut néné 
gorosot aku masibelaaké sia. Oto 


KISAH PARA RASUL 7.35-38 45 


kineneiget konan! Kukoiniaké ekeu bulé 
nutoili mitsá ka laggai Misir. 

35 Oto si Mose néné te tá araakui sambat 
tá arasiló sabangsa Israel, arakua lé 
ka tubunia, 'Kasonia amasirióaké 
ekeu siutéaké kai, elé sipasihahakimi 
kai?' Tápoi nia té néné sikoiniakenen 
Taikamanua sibailiu siutéaké samba 
sibelaaké sia, kaparoman malaika siooi 
ka tubunia ka puo simalalabó 

36 Si Mose néné te amasiutéaké bangsa 
Israel arabela ka laggai Misir, sambat 
aigalai pukerengan samba kiseiet sabeu 
ka laggai Misir, ka Koat Simabonan 
samba ka simatangeu ka bagat epat 
ngapulu ngarura burúnia 

37 Nia leú te sipuoni si Mose sipasikukua 
ka matadda sabangsa Israel, 'Ikokoiniaké 
te ka kam sara nabi sipiliynia ka 
talagamui leú et, kelé aipiliy aku kaku. 

38 Si Mose néné te amukuddu 

ka talagadda sabangsa Israel ka 
simatangeu, bailiu sipatalaga ka tubut 
malaika sipaninibo ka Leleú Sinai sambat 
taikebbukatta. Nia té néné amasisiló 
katuareman sipuririmanua sibailiu 
segéakenen ka talagatta 

39 Tápoi kenanen kisé, bulat beri tonem 
bagadda ka tubunia. Tá araobá nia, tápoi 
aragelai lé toili mitsá ka laggai Misir 

40 Arakua lé ka matat Aron, 'Galai 
bulungan ka kai, bulé iutéaké kai. Aipoí 
táan akuagai kai apa sibabara ka tubut 
Mose sipasibebelaaké kai ka laggai Misir! 

41 Oto ka tetret nenda, galairangan 
tularat togat jaui, lepa buluakérangan 
pasibuluatda ka tubut tularat bulungan, 
iageti taddaakérangan mupunen, 
masibuluji bibilet sibaraakenen kabeira 
leú et 

42 Oto kalulut néné kaddiuakénangan 
sia Taikamanua sambat oreakénangan 
leú et sia rapaniddogi panyanyat ka 
manua. Bulé ipuaili lé kelé ka siniboi 
suratda tai nabi, sipasikukua, 'Ale 
kam tai Israel! Tá kaku nujajá-já 
elé nububuluaké kam tarimeumui ka 
bagat epat ngapulu ngarura burúnia ka 
simatangeu 

43 Sapou buluat Molok lé nupaaabbit 
kam sambat tularat tarimeu 
bulunganmui, iaté bulungan Repan 
tularat nenda te anugalai kam 
paniddogietmui. Oto kalulut nenda te, 

akuribbaiaké kam, pat aili ka sila ka 
laggai Babel. 

44 Kema kudduat kaoijanan Taikamanua 
ka tubudda sirimanua, ai ka tubudda 
taikebbukatta ka simatangeu. Aitugalai 
kema néné siripot ka sikuat Taikamanua 
ka tubut Mose, samba siripot tubut kema 
sipatoilánia ka tubut Mose 

25 Lepá abbitdangan nia taikebbukatta 
kema néné ka tetret araei taikebbukatta 
sambatda tai Josua masioppu laggaita 
néné ka tai bangsa-bangsa sipasikukup- 
kup'aké, iaté siusiakenen Taikamanua 
airaiitsó. Oto kuddu nia sedda kema 
néné, pat aili ka tetret Dapid 

46 Ka sia si Dapid amaangká 
bagat Taikamanua ka tubunia, oto 
tiddounangan ka tubunia, bulé iobáaké 
igalai uman Taikamanua paniddogiet 
Jakob 

47 Tápoi si Salomo lé amasirióaké uman 
Taikamanua 

48 Kenanen kisedda, tá amukuddu nia 
Taikamanua sipulubeunan néné, ka 
bagat uma sigalai kabeira sirimanua; 
aipoí ka suratda tai nabi ai atusurat'aké, 
aikua si Tuhan 


KISAH PARA RASUL 7.49-54 48 


49 'Manua uddenan purimataatku, 
samba polak kalak rerekku. Aponia 
nenda lalep, nuririóaké kam kaku? Kaipa 
kudduat pasiariatku tubukku 

30 Aikua Taikamanua, tá poi bulat 
tubukku néné, amasibaraaké 
sangamberinia? 

>t Bulat apangan té kopet kelat 
paatuatmui, bulat besí lé katubumui 
masireddet nga-ngan Taikamanua! 
Bulat simatakkep piú lé kam ka tiboiet 
Taikamanua! Bulat kelé taikebbukatmui 
leú tedda kam néné, sarat masisaggangi 
Ketsat Sipunenan nugagalai kam 

932 Kipa ai poi sia siagaimui tai nabi 
taipaoorejietda taikebbukatmui? 
Pamateirangan leú et sia sapakoiniet 
Taikamanua siburú, sipasisesegéaké 
kaooi nia Pagugulet Taikamanua 
simaroipo baga. Oto kineneiget 
anupajongan kam nia samba 
anumateiakéan kam nia Pagugulet 
Taikamanua néné 

>3 Arasegéakéan tai malaika ka tubumui 
surukat Taikamanua, tápoi bulat beri 
reddetmui nia! 

S4 Oto kelé araarep nia tai Mahkama 
Puaranan sangamberi sikuat Sitepanus, 

oriknangan bagadda samba golúnangan 
bagadda ka tubunia 

>> Tápoi ka sia geti si Sitepanus 
sisop-sop katubu Ketsat Sipunenan, 
aiteila lé manua. Iageti itsónangan 
pulatsanan Taikamanua, samba Jesus ai 
nia muririó ka kudduat pulatsanannia kai 
kattoet Taikamanua 

>6 Iageti kuanangan nia si Sitepanus, 
"Itsó peite kam, akuitsó aitubuká 
manua, samba ka sia Togat Manusia ai 
nia muririó kai kattoet Taikamanua! 

>/ Oto pet-petrangan talinganda 
saladdou Mahkama Puaranan, samba 
pugereirangan leú et; iageti keré, 
riurigitdangan nia si Sitepanus, ralabá 
nia 

>8 Pagiritdangan nia ka tei-tei irip 
laggai, lepá pabaijungindangan nia 
bukkú. Oto ka sia sipasiiigbuk sibabara 
néné, galakrangan leppeira ka tubut sara 
silainge iaté sipuoni si Saulus 

> Oto airapababaijungi nia bukku 
si Sitepanus, pusoganangan leú et si 
Sitepanus, pelé ngangania, "Ale Tuhan 
Jesus, siló ketsatku! 

60 Tageti purekkuknangan let et, 

lepá pugereinangan masikua, "Ale 


KISAH PARA RASUL 8.1-5 50 


Tuhan, buí nulumun'aké jodda néné!" 
Lepána lé aikua kelé néné si Sitepanus, 
langónangan leú et nia. 

g 1 Beri leú et ka sia si Saulus, bulat 

mangká bagania aitumateiaké si 

Sitepanus. Iageti gogoi nia nenda leú 
et, pakukurujiddangan sia sapaamian ka 
Jerusalem. Oto bailiu pasabunangan leú 
et sia sangamberidda simatonem baga 
ka sangaliot Judea sambat Samaria, 
legeira lé tai apostel 

2lageti eirangan leú et simasurú ka arat 
masirateiaké tubut Sitepanus simamatei 
sambat masisoibi nia bulat ka reu-reu 
bagadda simakopé 

3Tápoi ka sia geti si Saulus, riu-riunia 
lé ibesíaké ipakataí paamian. Einangan 
leú et masisenei lalep, pagiritnangan 
sia simatonem baga ka gerat, lepá 
gurúakénangan leú et sia ka bagat 
penjara 

4Tápoi ka sia geti sapaamian simatonem 
baga sipusasabu pakakraddangan leú et 
Katuareman Simaerú ka senen kudduat 

> Beri leú et ka sia si Pilippus, amei nia 
ka laggai Samaria. Iageti paarepnangan 
leú ka tubudda sedda pagalaiat 

tubut Rimata Sipaarau, sitonéakenen 
Taikamanua 

SOto kelé araarep ipanibo samba 
araitso aigalai kerek simigi si Pilipus, 
maigiddangan silelek'aké sikuat Pilipus 
néné 

7 Aipoí maigi sia sibara katubu ketsat 
sikataí, aiusiaké ka tubudda si Pilipus. 
Bulat ai sia bebela, ai sia mugegerei. 
Samba maigi leú et sia simasakit samba 
simajegeu menung aialeaké 

Soto bailiu maangkánangan bagadda 
simakopé tai Samaria 

9Ka laggai nenda, ai sara sipuoni si 
Simon, bulat amaujungan aibaraaké 
kakiseiat ka bagadda tai Samaria kalulut 
againia musihir. Aikua tubunia, bulat nia 
lé siabeu tiboi tubu 

10 Oto bailiu alánangan bagadda 
sangamberi sirimanua ka sangaliot 
laggai Samaria. Arakua, "Nia néné, iaté 
sara puroron Taikamanua, kuanenda 
kelé, 'Puroron Sabeu'. 

11 Bulat amaburúan arakisei nia 
sirimanua, kalulut ron sihirnia, pat bulat 
alánangan bagadda ka tubunia 

12 Tápoi ka sia geti si Pilipus, pagalaiat 
Purimataat Taikamanua samba pagalaiat 

tubut Jesus Kristus Rimata Sipaarau 
lé aisegéaké ka matadda. Iageti 
matonemnangan bagadda ka ngantoman 
Pilipus, lepa raúnangan leú et sia. Iaté 
taimanteu sambat tainanalep 

13 Bailiu beri leú ka sia si Simon, 
amatonem leú et bagania ka sia. Oto 
lepa aituraú, tutnangan si Pilipus. Bulat 
kisei lé ka bagania si Simon masiitsó 
kerek 

14 lageti kelé araarep nia tai apostel ka 
Jerusalem sisilóra tiboiet Taikamanua 
tai Samaria, koiniakérangan si Petrus 
sambat si Johannes sedda 

15 Oto kelé arasegé tai Petrus sambat 
tai Johannes sedda, paniddourangan leú 
et ratiddouaké tai Samaria, bulé isop-sop 
ka tubudda Ketsat Sipunenan 

16 aipoí beri pei sia sara ka talagadda 
sisop-sop katubu Ketsat Sipunenan; 
sarat ka onin Tuhan Jesus peilé araturaú 
néné 

17 Iageti tonem'akérangan kabeira tai 
Petrus sambat tai Johannes ka utéra tai 
Samaria; oto silórangan leú et Ketsat 
Sipunenan 

18 Kelé aiitsó nia si Simon, kalulut 
totonem'akéra kabeira tai apostel ka 

utéra lé, itukakau Ketsat Sipunenan ka 
tubudda, abbitnangan bulagat si Simon 
ikau nia kai Petrus sambat kai Johannes 

19 Tageti kuanangan ka matadda, "Aké 
pei kam kaku gege kelé nenda leú et, 
bulé kasei katubu kutonem'aké kabeiku, 
silórangan Ketsat Sipunenan. 

20 Tápoi kuana lé ka matania si Petrus, 
"Mateinungan te sambat bulagatnu! 
Bulat ka bagam lé te momoi itusaki nia 
bulagat panguruat Taikamanua néné, ele 

21 Bulat tá anai haknu nutut'aké kai ka 
galajetmai, aipol ta maroipo paatuatnu 
ka tubut Taikamanua 

22 Oto kau nugalak'aké nia sipinaatum 
sikataí néné; tiddou lé ka tubut 
Taikamanua, bulé iappéaké ekeu ka 
sipinaatum sikataí néné 

23 Ai lé poí kuaagai kasusutnia pusisit- 
sit baga ka bagat paatuatnu sambat 
pupapagugulet'akéna ekeu pukakataí. 

24 1ageti kuanangan ka matat Petrus 
sambat ka matat Johannes si Simon, 
pelé ngangania, "Kau lé nutiddouaké 
kam aku kai Tuhan, bulé tá ikerek aku 
beri sara ka sangamberinia sikuamui 
néné. 

25 Oto lepana lé arapasimuneng'aké 
samba arapaarep tiboiet Tuhan, toili 
sia tai Johannes sambat tai Petrus ka 
Jerusalem. Samba ka puenunganan leú 
et, paareprangan Katuareman Simaerú 
ka tubudda piga ngalaggaiat pá ka 
Samaria 

26 Tageti kuanangan ka matat Pilipus, 
malaikat Tuhan, "Olaaké nuei! Kenan ka 
saigit kayaman ka enungan sitabbraaké 
laggai Jerusalem ka Gasa." Simatangeu 
lé enungan nenda 

27 lageti einangan leú et si Pilipus. 
Oto ka tetret nenda, ai nia totoili ka 
laggainia ka sia sara pegawai istanat 
Etiopia. Amei nia ka Jerusalem maniddou 
ka tubut Taikamanua. Kineneiget ai 
nia mukekereta itoili ka laggainia. Ai 
nia mukukuddu ka bagat keretania, 
aibabatsa Bukot Nabi Jesayas 

28 (8:27) 

29 Tageti kuanangan ka matat Pilipus, 
Ketsat Sipunenan, "Kenan nulegreaké 
tubum ka tubut kereta nenda. 

30 Oto legreakénangan leú et tubunia si 
Pilipus ka kereta, arepnangan leú ibatsa 
Bukot Nabi Jesayas, si Etiopiana. Iageti 
nou-nounangan nia si Pilipus, "Kipa, ai 

leú nuaagai katukolobatnia sibatsam 
néné? 

31 Iageti aleginangan nia, "Kaipa 
poi kuaagai kolounia, ké tá anai sia 
sipasikokolouaké ka tubukku?" Iageti 
ná-nánangan leú et si Pilipus, bulé 
itusakai ka bagat kereta, bulé ipuuddet 
ka bé-bénia 

32 Oto ruang ngantoman sibatsania, 
iaté, "Kelé biri-biri ka pasijá-jakat lé nia, 
kelé togat biri-biri, tá ibubuká ngangania 
ké tusapu bulunia, kisedda leú te ka sia, 
bulat beri sangatakó tá aikua kuanennia 

33 Arapaloloi nia samba arapajo nia. 
Araalá lé engania ka polak néné pat beri 
sia sara siagai masinunuaké pagalaiat 
turunan tubunia. 

34 Iageti kuanangan nia ka matat 
Pilipus, pegawai simabuak tiboi tubu ka 
Etiopia néné, "Kua peite ka matakku, 
kasonia isasaú-saú nabi néné? Bulat 
tubunia leú pá ititiboi, elé sabagei lé? 

35 Oto taddaakénangan nia si Pilipus 
masitiboi; pakeinangan ruang-ruang 
nenda, pasitadda nia isegéaké 
Katuareman Simaerú pagalaiat tubut 
Jesus ka tubut pegawai simabuak tiboi 
tubu néné 


KISAH PARA RASUL 8.36-40 56 


36 Ka tengan puenunganda, segé sia 
ka sara kudduat sibara oinan. Oto 
kuanangan si pegawai néné ka matat 
Pilipus, "Aikodda oinan! Aponiangan lé 
simagulai, bulé ioi nuraú aku? 

37 [Iageti kuanangan nia si Pilipus 
ka matania, "Ké bulat sibulatnia baí 
tonem bagam néné, oi turau ekeu." 
Kuana lé nia ka sia pegawai simabeunan 
tiboi tubu sibara ka Etiopia, "Matonem 
bagakku, Jesus Kristus néné, iaté Togat 
Taikamanua." 

38 Oto kuanangan nia bulé ipuari 
keretania, lepa gorosot sia ruadda ka 
bagat oinan, iageti raúnangan nia si 
Pilipus 

39 Kelé aratusakai baradda ka oinan, 
alánangan nia Ketsat Sipunenan sedda 
si Pilipus. Oto taitsónangan si Pilipus ka 
si pegawai simabuak tiboi tubu néné. 
Iageti riu-riuakénangan puenunganannia 
ka sia si pegawai simabuak tiboi tubu 
néné, ka angkat baga 

40 Againa lé nia si Pilipus, aian nia ka 
Asdod. Kelé airiu-riuaké puenunganannia 
si Pilipus, paarepnangan leú et 
Katuareman Simaerú pagalaiat tubut 

Jesus ka sangamberi laggai, pat toili nia 
mitsá ka Kesarea. 

9 t Oto ka sia si Saulus riu-riu lé igelai 

ipalotoki sambat ipamatei sipasiului 

Jesus. lageti ei nia ka tubudda tai imam 
sabeu 

2 tiddounangan leú et surat pugegenia, 
iei ka siutéaké uman paniddogat ka 
laggai Damsik, bulé ké iaili sia sedda 
simatonem baga ka tubut Jesus, 
momoian ilabá sia, iageti abbitnangan 
sia ka Jerusalem 

3Tápoi talagat airaaailiaké ka laggai 
Damsik, kei raaili kota, tulut bara toro 
sibara ka manua itoroji sangaliot tubut 
Saulus 

4Iageti belé nia ka polak, lepá 
arepnangan sara nga-nga sipasikukua 
ka matania, "Saulus, Saulus! Angoi 
nupaoorei aku? 

5Oto kuanangan nia ka sia si Saulus, 
"Kasonia ekeu, Tuan?" Pelé nga-ngan 
sipaninibo ka tubunia, "Aku té néné 
Jesus sipaoreinu 

6 Kineneiget suruaké ekeu, nuei ka 
kota. Seddangan lé geti kua ka matam, 
aponia galaiakenennu. 

7 Ka sia sipasitutut Saulus leú, atugégé 
leú et sia ka sia, pat taioinangan 
rapanibo; kalulut sarat nga-nga lé 
araarep, tápoi tubu geti beri sara tá 
araitsó 

8Iageti puriónangan si Saulus, 
mataakénangan matania, tápoi táan 
momoi mitsá iitsó apa pá. Oto 
omet'akérangan kabeinia, rapalulunia, 
raei ka laggai Damsik 

9Telu ngangagogoi burúnia tá 
aimakoinong matania. Oto ia leú te 
burúnia tá aipukom samba tá aipuló, 
beri goisó 

10Ka laggai Damsik, ai sara sipasiului 
Tuhan Jesus, sipuoni si Annanias. Oto 
ka siitsot matania, ai aikua si Tuhan 
ka matania, "Ale Annanias!" Iageti 
aleginangan nia si Annanias, "Aikoí aku 
Tuhan. 

11 Oto kuanangan nia mitsá si Tuhan 
ka matania, "Olaaké nuei kineneiget, 
ka lalep Judas ka Enungan Simaroipo. 
Reréakénungan sipuoni si Saulus sibara 
ka laggai Tarsus. Ai nia maniniddou 
kineneiget 

12 samba ka siitsot matania leú 
ka sia si Saulus, aiaailiaké nia sara 

simanteu, sipuoni si Annanias, iageti 
tonem'akénangan kabeinia ka utét 
Paulus, bulé imakoinong mitsá matania. 

13 Kuana lé nia si Annanias, "Tuhan, 
akuarep maigi sia sitiboi pagalaiat 
tubunia sirimanua nenda, iaté pagalaiat 
ipaorei sapaamiannu ka Jerusalem 

14 Oto kineneiget aian nia sené, ka 
siteúakenenda tai imam sabeu, bulé 
ipalabaki sia sangamberi simatonem 
baga ka tubum. 

15 Tápoi aikua lé si Tuhan ka matania, 
"Kenan'an lé! Aipoí akupiliyan nia 
masipuukú galajetku, bulé ipakakra 
pagalaiat tubukku ka tubudda sabangsa 
bagei, taú sipuaarat arat Jahudi, sambat 
ka tubudda tai rimata samba ka tubudda 
tai Israel leú et 

16 Ai leú kukua ka matania, 
sangamberinia pangoringan bairanennia, 
kalulut aku. 

17 Iageti einangan leú et si Annanias ka 
lalep kudduat Saulus, tonem'akénangan 
kabeinia ka tubut Saulus. Kuanangan 
ka matania, "Ale Saraina Saulus, 
Tuhan Jesus nenda siitsónu ka tengan 
enungan ai ekeu momoi sené te, 
amasikoiniaké aku kuoi masibalou 

ekeu, bulé imakoinong mitsa matam, 
samba bulé isop-sop ka tubum Ketsat 
Sipunenan. 

18 Oto niangan let et nia, bela-aibela 
nenda kelé susrut iba ka matat Saulus, 
makoinongnangan leú et mitsá matania. 
Iageti tusurunangan si Saulus, lepa 
raunangan nia si Annanias 

19 Lepá aipukom si Saulus, ron mitsa 
tubunia. Iageti kuddu nia si Saulus ka 
laggai Damsik piga ngagogoi pá burúnia 
sambadda sipasiului Jesus 

20 Oto ei nia ka uma paniddogat, 
taddaakénangan mungantoman 
masikua, Jesus iaté Togat Taikamanua 

21 Bulat kisei lé ka bagadda raarep 
pagalaiat tubut Saulus. Arakua, "Tá poi 
nia néné sikukuddu ka Jerusalem, 
sipasimamateiaké sangamberi 
simatonem baga ka tubut Jesus? 
Kaooi nia sené iaté masilabá samba 
masitaroaké sia ka tubudda tai imam 
sabeu! 

22 Tápoi memei lé maaalá bagadda 
ka tubut Saulus. Sangamberi sikuania 
pagalaiat tubut Jesus, bulat paoorak 
ka bagadda, masikua Jesus néné iaté 
Rimata Sipaarau, bulat pat taioinangan 

rasiddot tiboietnia, sangamberidda tai 
Damsik 

23 Tápoi kelé aitukapplu piga ngagogoi 
pá burúnia, pakerénangan bagadda tai 
Jahudi ramateiaké nia si Saulus 

24 Tápoi aiagai lé tataikodda nia. Oto 
taikoddangan nia sinágó samba sinoibó 
ka matatbaliu laggai, bulé ramateiaké 
nia 

25 Tápoi ka sara soibo, alárangan 

nia sipasiuluinia si Saulus, 
gorosot'akérangan nia ka bagat 
karagjang ka gelit laggai 

26 Tageti einangan leú et si Saulus ka 
laggai Jerusalem. Oto besíakénangan nia 
sedda iloplop'aké tubunia ka sipasiului 
Jesus sabagei. Tápoi bulat malotó sia ka 
tubunia, aipoí tapei matonem bagadda, 
bulat babailiuna nia ka sia néné sipasiului 
Jesus 

27 Lepá einangan leú et si Barnabas 
iailiaké nia, abbitnangan nia ka tubuda 
tai apostel. Oto pungu-nguan'akénangan 
ka tubudda si Barnabas pagalaiat iitsóna 
Jesus si Saulus ka tengan enungan, 
samba patitiboakéna nia si Tuhan. 
Samba tiboinangan leú et mitsá gegenia 

mungantoman si Saulus ka laggai 
Damsik, ka onin Jesus 

28 Oto kuddu nia sambadda, si Saulus, 
samba tá malotó nia mungantoman ka 
sangaliot Jerusalem, ka onin Jesus 

29 Pungantomannangan sambat 
pauklenangan leú et ka tubudda tai 
Jahudi sipunganga-ngan Junani, tápoi 
beri leú et ka sia araisiaké leú et 
ramateiaké nia 

30 Oto kelé araagai nia simatonem 
baga sabagei pagalaiat isiatda néné, 
abbitrangan si Saulus ka Kesarea, lepa 
geti mitsá abbitrangan nia ka laggai 
Tarsus 

31 Iapeí tata pulamagat ka laggai 
Judea, Galilea sambat ka laggai 
Samaria. Samba kalulut paroman Ketsat 
Sipunenan, sambat ka lotó ka tubut 
Tuhan, tuppainangan leú et puroron 
sambat igidda, sapaamian 

32 Iageti einangan leú et ka sia si Petrus 
ka senen kudduat masibalou sapaamian. 
Oto ka sara gogoi, balounangan saladdou 
paamian ka Lidda 

33 Sedda paailiddangan sara sipuoni si 
Eneas, simasakit; aiailingan balu ngarura 

burúnia, bulat beri pasuruna tubunia ka 
peremannia 

34 Oto kuanangan ka matat Eneas si 
Petrus, "Ale Eneas, bulé ialeaké ekeu 
Jesus Kristus. Suruaké ekeu, purut'aké 
peremannu." Bailiu ka tetret nendangan 
leú et, suru-aitusuru si Eneas 

35 Kelé araitsó nia si Eneas 
sangamberidda tai Lidda samba 
tai Saron, matonemnangan bagadda ka 
tubut Tuhan 

36 Ka laggai Joppe leú et, ai sara 
sinanalep sipuoni si Tabita. Simatonem 
baga ka tubut Jesus lé nia. (Oninia 

ka nga-ngan Junani si Dorkas, 
katukolobatnia, simatsurá.) Sarat 
masigalaiaké simaerú sambat 
masirop'aké sirimanua simagebá 

lé igagalai 

37 Ka tetret nenda, bara besínia si 
Tabita, iageti langónangan leú et nia. 
Lepána lé arabui tubunia simamatei, 
galak'akérangan nia ka bilí ka pata 

38 Tá bulat areu laggai Joppe néné, 

ka laggai Lidda. Oto kelé araarep nia 
sipasiului Jesus ai sia ka laggai Joppe, 
kababarania si Petrus ka laggai Lidda, 
koiniakérangan sia rua sieei masisogai si 

Petrus, rakua ka matania, "Olaaké nuoi 
sené. 

39 Bulat arepna lé nia si Petrus sikuadda 
néné, suru nia einangan leú et itut sia. 
Segéra lé sedda, abbitrangan nia ka bilí 
ka pata. Aian rapupurut nia si Tabita 
néné tailumang, samba airasosoibi 
nia, airapakokoinong paleppe-leppei 
samba leú et saraubá sisuilak Dorkas, 
sikaunia ka tubudda ka tetret ai peilé nia 
muririmanua 

40 Iageti kuanangan ka matadda 
sangamberidda si Petrus, bulé rabela ka 
tulaibó, lepá purekkuknangan maniddou. 
Matainangan tubut Dorkas simamatei, 
kuanangan, "Tabita, suruaké ekeu!" 
Iageti bukáakénangan matania si Tabita. 
Kelé aiitsó si Petrus, putukkúnangan leú 
et 

41 Alánangan kabeinia si Petrus irop'aké 
nia ipurió. Lepá sogainangan sia si 
Petrus sangamberidda simatonem 
baga sedda sambadda tailumang, 
iageti segéakénangan leú et si Dorkas 
sipuririmanua mitsá néné ka tubudda 

42 Iageti mararatnangan katuareman 
sibabara néné ka sangaliot laggai Joppe, 

pat igi sia simatonem baga ka tubut 
Jesus, Rimata Sipaarau sia 

43 Oto kuddu peilé nia sedda si Petrus 
piga ngagogoi pá burúnia ka lalep Simon 
tukang kulit. 

10 1 Ka laggai Kesarea, ai sara 

simanteu sipuoni si Kornelius, iaté 
sara kapten tenteradda tai, "Pasukan 
Italia" 

2 Simasurú ka Taikamanua lé nia samba 
sangamberidda ka bagat lalepnia sarat 
Taikamanua lé loulogatda. Maigi sia 
simagebá tai Jahudi airop'aké, samba 
mariu-riu lé ipaniddogi Taikamanua 

3Oto ka sara gogoi, ka bó-bó telu ka 
soibokat, bulat toilá ka matania ka siitsot 
matania, amoi sara malaikat Taikamanua 
masisogai nia, "Kornelius! 

4Iageti kinerenangan malaika si 
Kornelius pagalú lotó, pelé ngangania, 
"Aponia Tuhan?" Pelé nga-ngan malaika 
ka tubunia, "Aiarep'an paniddogatnu 
sambat erut bagam Taikamanua, oto 
airepdem'an ekeu Taikamanua 

5 Koiniaké sia kineneiget sieei ka laggai 
Joppe, masisogai si Simon sipuoni si 
Simon Petrus 

6 Ai nia mukukuddu ka lalep tukang 
kulit sipuoni si Simon, sipulalalep ka 
bet-bet koat. 

7 Oto kelé aitui-tui malaika sipatiboaké 
si Kornelius, sogainangan sia rua 
sapaguguletnia sambat sara tai tentera 
sipasija-jagonia simasurú ka arat 

SIageti tiboinangan ka matadda 
sipuaaili ka tubunia, lepá koiniakénangan 
sia ka laggai Joppe 

9Matsepnia lé ai sia mueenung, 
raaailingan lé laggai Joppe, sakai nia ka 
sia si Petrus ka tei-tei lalep, maniddou 

10 Iageti malajenangan leú et, 
oto tutunangan bagania mukom. 
Aitutatarek'aké kan, bara siitsot matania 
si Petrus 

11 Itsónangan itubuká manua. Iageti 
itsónangan leú et kelé komang simalio 
aimutotoak ka polak, ai nia ka sesereat 
ka epatnia talingania 

12 Asut'an ka bagania sene ngamata 
tarimeu sipurerere epat, samba 
sene ngamata leiti sipulalatá samba 
pauma-umá 

13 Iageti bara nga-nga sipasikukua ka 
matania, "Suruaké ekeu Petrus! Já-já, 
lepá komnungan leú et nia! 

14 Tápoi kuana lé nia ka sia si Petrus, 
"Tá, Tuhan! Aipoí beri pei te komku apa 
páonia keraet sambat kasit-sit'akenen. 

15Tápoi kuanangan nia mitsá nga-nga 
néné ka tubut Petrus, "Apa sioi tukom 
aikua Taikamanua, buí nuoniaké nia 
takei-kei. 

16 Oto telu ngamitsá aipaole tubunia 
siitsot matania néné ka tubut Petrus, 
tápoi lepá tik-tiknangan nia mitsá 
komang néné ka manua 

17 Bulat ingo lé nia si Petrus igaba 
katukolobat siitsot matania néné. Tápoi 
talagat paaatuna nia si Petrus, segé sia 
ka sia ka lalep Simon, sikoiniakenen 
Kornelius; aian sia ka bet-bet matatbaliu 

18 Iageti sogairangan sirimanua, 
isérangan sia, "Taleú ai nia sené sara 
tairauma, sipuoni si Simon Petrus? 

19 Ai peilé ipatutup-tup ka bagania 
si Petrus katukolobat siitsot matania, 
kuanangan ka matania Ketsat 
Sipunenan, "Ale Petrus, ai sia telu 
sipasigagaba ekeu 

20 Olaaké nutugorosot ka repé samba 
buí nukagilaaké nutut sia, aipoí aku lé 
amasikoiniaké sia ka tubum. 

21 Tageti tugorosotnangan leú et si 
Petrus, kuanangan ka matadda, "Aku te 
néné gabaetmui. Apo nia nuaala kam 
sené? 

22 lageti kuaddangan ka matat Petrus, 
"Aikoiniaké lé kai sené si Kapten 
Kornelius. Sirimanua simaeru paraboat 
lé nia, samba simasuru ka Taikamanua, 
samba leú et bulat airahohormati nia 
sangamberidda tai Jahudi. Aikua ka 
matania sara malaikat Taikamanua, bulé 
itiddou nuei ka lalepnia, kelé alegiat 
paniddogatnia, samba leu aigugluaké nia 
bulé iarep'aké sangamberinia sikuam ka 
tubunia. 

23 Tageti kuanangan ratuguru ka lalep, 
bulé rapugogoi sedda. Oto matsepnia lé 
suru nia si Petrus, tutnangan sia. Ai leú 
et sia piga pá igidda simatonem baga 
sibabara ka laggai Joppe, amei masitut 
sia 

24 Sangagogoi atusabau, segé sia ka 
laggai Kesarea. Aian range-ngena sia 
tai Kornelius sambat sangamberidda 
saeppunia samba leú et sapunualeinia 
sinogai nia 

25 Oto kelé arasegé, ei nia si Kornelius 
masiroroi si Petrus, iageti purapponangan 
ka matania 

26Tápoi aialá lé kabei Kornelius si 
Petrus iribaké nia, pelé nga-ngania kai 
Kornelius, "Suruaké ekeu! Aipoí aku 
kaku leú, sirimanua leú et. 

27 Ai sia patitibo si Kornelius, gurú nia si 
Petrus ka bagat lalep. Itsónangan maigi 
sia siparururú sedda 

28 Tageti kuanangan ka matadda, 

"Ale kam sasaraina, ai lé nuaagai 
kam ikeraaké sia aratda tai Jahudi 
masibalou elé pagalú ka tubudda 
sabangsa bagei. Tápoi aikuangan ka 
tubukku Taikamanua, bulé tá kukua sia 
kasit-sit'akenen elé haram 

29 até lulunia kuanu lé nia kuoi, tá 
akutiktik tubukku moi. Oto kineneiget 
kuoba kuagai paluluatnia anutiddou kuoi 
sené. 

30 Iageti kuanangan nia ka sia si 
Kornelius ka matat Petrus, "Telu 
ngagogoi situsasabau, iaté kelé néné 
sulunia, ka bó-bó telu ka soibokat, ei 
aku maniddou ka lalep. Oto sinulut 
puriónangan sara simanteu ka matakku. 
Leppeinia simakirisau 

31 Kuanangan ka matakku, 'Ale 
Kornelius! Aisilóan Taikamanua 
paniddogatnu samba airepdem'an 
pueerut bagam 

32 Koiniaké sia sieei ka laggai Joppe, 
rasogai sipuoni si Si Simon Petrus. Ai nia 
mugogogoi ka lalep sara tukang kulit 
sipuoni si Simon, ai lé nia ka bet-bet 
koat lalep nenda. 

33 Iaté lulunia akuolaaké kukoiniaké 
sia rasogai ekeu, Tuan. Bulat simatopit 
lé ekeu Tuan, anuobá moi sené. 

Oto kineneiget aparurúan kai sené 
sangamberimai ka matat Taikamanua, 
masiarep'aké sangamberinia sikuat 
Taikamanua, kuanennu ka tubumai. 

34 Pelé ngangan Petrus, "Bulat 
kineneiget peité akuagai kolounia, 
tairaraseina nia si Tuhan sangamberi 
sirimanua 

35 Kasei sikalotóaké Taikamanua 
samba simaroipo baga, silónangan sia 
Taikamanua, bulat tá ipagagaba elé 
sibabara ka bangsa apa pá nia 

36 Aian turerere agaimui nia bagat 
katuareman simaerú sinegéakenen 
Taikamanua ka tubudda bangsa Israel. 
Bagat katuareman nenda, iaté pagalaiat 

Katuareman Simaeru siorak pagalaiat 
paabanan sibabara ka tubut Jesus 
Kristus, Tuhanda sangamberi sirimanua 
37 Anuagaian kam apa sipuaaili ka 
sangaliot Judea, aitutaddaaké iaté ka 
Galilea, lepat pasiraukat sikuat Johannes 
38 Samba leú et anuagaian kam pipiliyna 
Jesus tai Natsaret Taikamanua, samba 
kakauna Ketsat Sipunenan sambat 
gege ka tubunia. Iageti anuagaian 

leú et kam eeina ka senen kudduat 
Jesus, masigalaiaké simaerú; aaleakéna 
sangaberi sirimanua sipinasaileu Sanitu, 
kalulut paaleiana nia Taikamanua 

39 Oto bulat tubumaian te néné 
amasiitsó sangamberi sigalaiakenennia 
ka laggaira tai Jahudi sambat ka 
Jerusalem. Tápoi kenanen kisedda, 
arapattáaké peilé nia ka loina siliktenga 
sambat aramateiaké peilé nia 

40 Ka gogoi sikatelunia suruakénangan 
nia mitsá Taikamanua ka simamatei, 
samba patoilánangan nia ka tubudda 
sirimanua 

41 Tápoi tá ka tubudda sangamberi 
sirimanua, sarat ka tubumai lé 

sipiliy Taikamanua siboiki, sibailiu 
sipasimumuneng'aké nia: Amukom'an 

kai samba leú et amulóan kai sambamai, 
lepána aitusuru mitsá ka simamatei 

42Tageti koiniakénangan kai masipaarep 
Katuareman Simaeru néné ka tubudda 
sirimanua samba masimuneng'aké 
puninia nia airióaké Taikamanua, sibailiu 
Hakimra sirimanua sipuririmanua samba 
simamatei 

43 Sangamberidda tai nabi aratiboian 
pagalaiat tubunia. Arakua, sangamberi 
simatonem baga ka tubut Jesus, 
tuaappéaké jodda ka geget Jesus. 

44 Talagat pungangantomannia si 
Petrus, tuurunangan Ketsat Sipunenan, 
iageti sop-sopnangan ka tubudda 
sangamberidda sipasiaarep katuareman 
sikuat Petrus 

4> Oto sia tai Jahudi simatonem baga 
ka tubut Jesus, samba sia sipasitutut 
si Petrus barana ka laggai Joppe, 
amakisei ka bagadda, araitsó kakauna 
nia Taikamanua Ketsat Sipunenan ka 
tubudda ka sia sabangsa bagei taú 
sipuoni tai Jahudi 

46 Araarep poí arapanibo ka sene 
ngamata nga-nga, samba araumun'aké 
pulatsanan Taikamanua. Oto kuanangan 
ka matadda si Petrus 

47 "Itsé peite kam, arasilóan ka sia 
Ketsat Sipunenan kelé ka sita. Momoi leú 
pá rapasailaji sia, bulé turaú sia oinan? 

48 Iageti kuanangan ka matadda, bulé 
raraú sia ka onin Jesus Kristus. Lepá 
tiddourangan bulé ipukuddu si Petrus ka 
tubudda piga ngagogoi pá burúnia. 

1 1 1 Iageti areprangan nia tai apostel 

sambat sangamberi simatonem 
baga ka sangaliot laggai Judea, bulat 
beringan sia sitaipuaarat Jahudi arasilóan 
Tiboiet Taikamanua 

2 Oto kelé aiei si Petrus ka Jerusalem, 
paanujiddangan leú et nia simatonem 
baga 

3 Kuaddangan ka matania, "Angoian lé 
nueei ka lalepra sitaipususunat? Sarapei 
bagei amukom'an kam sambamuil! 

4 Kalulut néné, kolouakénangan nia si 
Petrus sangamberinia sipuaaili barania 
ka panandaatnia. Pelé ngangania ka 
matadda 

"Ai aku maniniddou ka laggai Joppe, 
bara siitsot matakku. Itsókungan 
sara komang simalio sigorosot'akenen 
barania ka manua, ai seserenia ka 
epatnia talingania, toak segé ka bé-béku 

SOto kelé akulelek'aké ka bagania, 
itsókungan patarime-tarimeu siepat 
rere, tarimeu simalia, leití sipulalatá, 
samba leú et pauma-umá 

7 lageti arepkungan nga-nga 
sipasikukua ka matakku, 'Suruaké 
ekeu, Petrus! Já-já, lepá komnungan leú 
et nia! 

8 Tápoi kuakku lé nia kaku, 'Tá, Tuhan! 
Aipoí beri pei komku simaharam sambat 
kasit-sit'akenen 

9Iageti kuana lé nia nga-nga 
sibabara ka manua, Sangamberi sikuat 
Taikamanua tá takei-kei nukom nia, buí 
nukua maharam. 

10 Telu ngamitsá akuitsó nia aipaole 
tubunia ka matakku, lepá tik-tiknangan 
nia mitsá sangamberinia ka manua 

11 Tápoi ialeú et tetrenia, segé sia ka sia 
kateludda sikoiniakenenda ka tubukku, 
sibabara ka laggai Kesarea, ka lalep 
pugogoiatku 

12 Iageti kuanangan ka matakku Ketsat 
Sipunenan, bulé buí imakarat bagakku 
kutut sia. Oto kaenemra saalei leú et, 
amoi leú et sia ka sia ratut aku ka laggai 
Kesarea. Iageti gurú kai sangamberimai 
ka lalep Kornelius 

13Ka sia si Kornelius leú et, pungu- 
nguan'akénangan leú et ka tubumai 
pagalaiat aiitsó aipurió sara malaika 
ka lalepnia, sipasikukua ka matania, 
'Koiniaké sia ka laggai Joppe, masisogai 
sara simanteu, sipuoni si Simon Petrus 

14 Ai leú isegéaké ka matam katuareman 
simaerú sipaarau kam sangalalepmui.' 

15 Oto nga-ngan Petrus, "Aikukukua 
kelé néné, sop-sopnangan leú et 
ka tubudda Ketsat Sipunenan, kelé 
aisop-sop ka tubutta ka sita siboiki 

16 Iageti repdemkungan ai aikua si 
Tuhan, kisé, 'Ka sia si Johannes, oinan 
lé iraraúaké, tápoi ka kam geti Ketsat 
Sipunenan lé turaraúaké ka tubumui. 

17 Oto sené toilá ikakau leú et ka 
tubudda ka sia sitaipuaarat aratda tai 
Jahudi, panguruat, kelé siakénia ka 
tubutta ka sita, ka tetret atamatonem 
kam baga ka sita ka tubut Tuhan Jesus 
Kristus. Oto, kipa iooi kukeraaké nia 
Taikamanua! 

18 Oto kelé araarep nia sikuat Petrus 
néné, amumeng-meng'an lé sia. Iageti 
umun'akérangan Taikamanua. Pelé 
nga-nganda, "Oto ké kiseda baí galainia, 
beri leú et sia taú sipuoni tai Jahudi, 

ikakau leú et ka sia tetre, bulé rabauaké 
paatuatda, rananam purimanuaiat bulat 
sipulelelek! 

19Lepá aramateiaké si Sitepanus, 
pakukrujiddangan leú et sia simatonem 
baga ka tubut Jesus, pat pasabuddangan 
tubudda ka senen kudduat. Ai sia 
sipututuitui ka laggai Penisia, tapoi 
ai leú et sia sabagei sieei ka laggai 
Siprus sambat ka laggai Antiokia. 
Segéakérangan leú et Katuareman 
Simaerú sibara ka Taikamanua, tápoi 
sarat ka tubudda tai Jahudi lé 

20 Tápoi beri leú et sia simatonem baga 
sibabara ka laggai Siprus, ai leú et sia 
sieei ka laggai Antiokia, masipaarep 
Katuareman Simaerú pagalaiat tubut 
Jesus, ka tubudda sitaipuaarat aratda tai 
Jahudi 

21 Ai ka tubudda gege sibara kai Tuhan, 
pat igi sia simatonem baga, samba 
sisegéaké tubuna ka tubut Tuhan 

22 Oto pagalaiat pungu-nguan sibabara 
néné leú et, asegé leú ka tubudda ka 
sia sapaamian ka Jerusalem. Iageti 
koiniakérangan si Barnabas iei ka laggai 
Antiokia 

23 Kelé aisegé sedda, si Barabas 
samba kelé aiitsó panunukanina sia 
Taikamanua, mangkánangan leú et 
bagania simakopé. Oto tiddounangan ka 
tubudda, bulé bulat ramariu-riu ka tubut 
Tuhan bulat tubut sibara ka miuinet 
paatuatda 

24 Bulat simaerú paraboat lé nia ka 
sia si Barnabas néné, samba aisop-sop 
ka tubunia Ketsat Sipunenan, samba 
simakopé ron tonem baga ka tubut 
Tuhan lé nia, pat igi sia sipasitutut si 
Tuhan 

25 Lepá einangan let et si Barnabas ka 
laggai Tarsus masigaba si Saulus 

26 Kelé arapaaili si Saulus, abbitnangan 
nia ka laggai Antiokia. Iageti kuddu 
sia sedda sangarura burúnia, parurú 
ka tubudda sapaamian, sambat maigi 
sia sirimanua arapangantoman. Oto ka 
Antiokia te panandaatnia araoniaké sia 
simatonem baga ka tubut Tuhan, tai 
Kariten 

27 Ka tetret nenda, maigi sia tai nabi 
sibabara ka Jerusalem, amei ka laggai 
Antiokia 

28 Ka talagadda tai nabi néné, ai sara 
sipuoni si Agabus. Kalulut patubbuiat 

Ketsat Sipunenan, pusiblanangan leú 
et ikua kababarania pulajeat sabeu 

ka sangaliot polak néné. (Oto bulat 
amuaili sisiblaakenennia néné, ka tetret 
aimuririmata si Kaisar Klaudius. 

29 Tageti pakerénangan bagadda 
simatonem baga masikau paroman ka 
tubudda saalei sikukuddu ka Judea, 
siripot siooi rapanguruat'aké 

30 Oto puriu-riunangan kelé 
sipinatibojidda néné, lepá koiniakérangan 
si Barnabas sambat si Saulus 
masitaroaké paroman néné ka tubudda 
siutéaké paamian. 

1 2 1Ka oggak nenda leú et, 

taddaakénangan nia ka sia si 
Herodes masipaoreji saladdou paamian 

2 Oto koiniakénangan sia rasaggri nia 
lanjau si Jakobus, iaté sarainan Johannes 

3Kelé aiitsó nia si Herodes, kelé ioobá 
lé bagadda tai Jahudi sigalaiakenennia 
néné, galaiakénangan mitsá kelé nenda 
leú et: kuanangan bulé ralabá leú et nia 
ka sia si Petrus. Aigalaiaké néné, iaté ka 
tetret Punen Pukoman Roti Sitá ragi 

4Kelé aralabá nia si Petrus, kaurangan 
nia ka bagat penjara. Ai sia epat 
ngamungkuat tai tentera sipasijajago 

si Petrus, senen mungkuat ai sia epat 
igidda tai tentera. Lepat Paska peité 
isosogai si Petrus si Herodes bulé iadili 
nia ka matadda siberikabaga 

>Oto pat-pat'akérangan nia ka bagat 
penjara si Petrus. Tápoi ka sia geti 
sapaamian, riuriunia lé ratiddouaké si 
Petrus ka tubut Tuhan, bulat sibara ka 
muinet paatuatda 

6 Soibot kei iaili tetrenia iabbit si Petrus 
si Herodes ka matadda siberikabaga, 
perepnangan leú et si Petrus, tápoi 
kabeinia geti atukabéakéan rua paleggui, 
ai nia ka talagadda rua tai tentera sipuja- 
jago. Beri leú et ka matatbaliu penjara ai 
leú et sia sabagei sipujajago 

7 Iageti tulut puriónangan sedda 
malaikat Tuhan, putoronangan itoroji 
bagat penjara. Pajiujiginangan si Petrus 
malaika, teret suru nia. Kuanangan ka 
matania malaika, "Olaaké nutusuru!" 
Iangan leú et tetrenia, belé rattei labá 
ka kabeinia si Petrus 

8Lepá mitsá kuanangan ka matania 
malaika, "Kau leppeinu, samba appraaké 
talit tarangaínu." Iageti puleppeinangan 
leú et si Petrus sambat appraakénangan 
talit sipatunia. Oto kuanangan mitsá ka 

matat Petrus malaika, "Kau saraubánu, 
lepá tutnungan aku. 

3Iageti tutnangan malaika si Petrus, 
rabela ka bagat penjara. Tápoi ka sia si 
Petrus geti, tá aiaagai bulat puaaili nia 
sangamberinia sigalaiakenen malaika 
néné. Ka bagania lé te ka sia si Petrus, 
kelé sara siitsot matania lé 

10 Tápoi kelé arasabau pujagoat siboikí 
sambat sikarua, segé sia ka matatbaliu 
labá, sibebela ka kota. Oto teú nia 
lé buká-aitubuká matatbaliu, iageti 
bela sia ka enungan sigoisó, lepá tulut 
kaddiuakénangan nia malaika si Petrus 

11 Lepá iapeité aiagai kolou nia si Petrus 
aponia sibabara ka tubunia néné, oto 
kuanangan nia, "Bulat iapeí akuagai 
kolou nia kineneiget kokoiniakéna si 
Tuhan malaikania masibelaaké aku ka 
kabei Herodes, samba ka sangamberinia 
sigalaiakenenda bangsa Jahudi ka 
tubukku. 

12 epa aimakolou ka bagania sibabara 
néné, ei nia si Petrus ka lalep Maria, 
inan Johannes sipuoni si Markus. Maigi 
sia sedda siparururú, sambat talagat 
paniniddoura 

13 Iageti luu-luunangan matatbaliu 
si Petrus. Oto einangan leú et sara 
pagugulet sinanalep, sipuoni si Rode, 
masibukáaké matatbaliu 

14Tá asele nia aiarep nga-ngan 
Petrus. Oto kalulut angkat bagania, 
tá ibubukáaké boikí matatbaliu, tápoi 
aiolaaké lé tugurú mitsá ka baga, 
kuanangan ka tubudda sikukuddu ka 
bagat lalep, kababarat Petrus ka tulaibó 

15 Iageti kuaddangan ka matania, "Taleú 
ai lé rorónu!" Tápoi ron'akénangan nga- 
ngania masikua pububulat Petrus nia. 
Tápoi arakua lé mitsá ka matania 
sinanalep néné, "Malaikania lé nenda! 

16 Oto ka sia si Petrus, riu-riu lé 
iluu-luu matatbaliu. Kelé arabukáaké 
matatbaliu sambat araitsó nia si Petrus, 
makiseinangan ka bagadda simakopé 

17 Iageti totoiakénangan kabeinia si 
Petrus kelé sara toggaiat rapumeng- 
meng, lepá kolouakénangan nia ka 
matadda sigalai Tuhan, aibelaaké nia 
ka bagat penjara. Iageti kuanangan ka 
matadda, "Segéaké kam sibabara néné 
ka tubut Jakobus, samba ka tubudda 
saalei sabagei." Oto lepána lé aikua kelé 

néné si Petrus, tui nia sedda, ei nia ka 
kudduat bagei 

18 Oto matsepnia lé bara pulamagat ka 
talagadda sipasijajago. Bulat ingo lé sia 
kalulut sibabara ka tubut Petrus néné 

19 Tageti koiniakénangan sia bulé ragaba 
si Petrus, tapoi beri sesedda nia. Lepá 
koiniakénangan sia bulé rapaiseki sia 
sipasijajago, lepa mateiakérangan sia. 
Lepá nenda, tui nia ka Judea si Herodes, 
samba piga pá burúnia aikuddu ka laggai 
Kesarea 

20 Bulat simakopé golúnia si Herodes 
ka tubudda tai Tirus sambat tai Sidon. 
Oto kalulut néné ei sia simakeré 
rataget'aké nia. Pusumrangan boikí si 
Balastus, siutéaké istanat Herodes, pat 
lop-lop'akénangan tubunia ka tubudda. 
Lepa ei sia rataget'aké si Herodes, 
ratiddou paaban, aipoi ka laggai Herodes 
lé rakakaroni baga kanda 

21 Oto ka sara tetre siripot ka 
siteúakenen, pakeinangan si Herodes 
leppei purimataat, lepa puuddetnangan 
ka uddenan purimataat, iageti 
panibonangan leú et ka matadda tai 
rayat 

22 Oto kuaddangan nia ka sia 
sipasiaarep nga-ngan Herodes, "Bulat 
nga-ngan dewa lé néné, tá nganganda 
sirimanua! 

23 Ka tetret nendangan leú et, 
tipaknangan nia malaikat Tuhan si 
Herodes néné, kalulut tá aihormati 
Taikamanua. Oto pagut-gutinangan nia 
balak, matei nia 

24 Oto memei marararat tiboiet 
Taikamanua samba memei leú et 
maroron 

25 Tageti kelé aralepáaké galajetda ka 
sia tai Barnabas sambat tai Saulus, toili 
sia baradda ka Jerusalem, abitrangan 
leú et si Johannes Markus, aleira. 

1 3 lIageti ai ka paamian Antiokia 

tai nabi sambat tai guru, iaté si 
Barnabas, si Simeon oniakenenda si 
Pusú, si Lukius sibabara ka Kirene, si 
Menahem sikeré pauragatda si Herodes, 
samba leú et si Saulus 

2 Ai sia maniniddou ka tubut Tuhan 
sambat mupupuaso, kuanangan ka 
matadda Ketsat Sipunenan, "Piliy kam 
kaku si Barnabas sambat si Saulus, 
bulé ragalai galajet siteúakenenku 
galaiakenenda. 

30Oto kelé ailepá arapaniddou sambat 
arapupuaso, tonem'ake'rangan kabeira 
ka tubut Barnabas sambat ka tubut 
Saulus, lepa koiniakérangan sia ruada 
4Kalulut pakoiniat Ketsat Sipunenan, 
eirangan leú et tai Barnabas sambat 
tai Saulus ka laggai Seleukia. Baradda 
sedda, pulajoddangan raailiaké laggai 
Siprus 

5 Kelé arasegé ka laggai Salamis, 
segéakérangan tiboiet Taikamanua ka 
uma paniddogatda tai Jahudi. lageti ka 
sia si Johannes Markus, masirop sia ka 
puenunganan lé igagalai 

SOto gejengiddangan nia sangaliot 
nusa nenda, pat aili sia ka Papos. Sedda 
paailiddangan leú et sara tai Jahudi 
sipuoni si Bar Jesus. Si tukang sihir lé 
nia, tápoi aikua lé tubunia sara nabi 

7Si Sergius Paulus gubernurda ka 
nusa nenda, bulat alei tukang sihir. 
Bulat simaagai paatuat samba simasiku 
paatuat lé nia si gubernur néné. Oto 
sogainangan sia tai Barnabas sambat tai 
Saulus kalulut obana masiarep tiboiet 
Taikamanua 

8Tápoi aisaggangi lé sia tai Barnabas 
sambat tai Saulus si Elimas si tukang 

sihir néné, kalulut ibesiaké nia si Elimas 
(iaté katukolobat oninia ka nga-ngan 
Junani) buí imatonem bagania si 
Gubernur ka tubut Jesus 

9Tápoi sop-sopnangan nia Ketsat 
Sipunenan ka sia si Saulus, sipuoni 

si Paulus. Iageti kinerenangan matat 
tukang sihir nenda 

10 Kuanangan ka matania, "Ale turot 
patajuat, togat sinitu! Bulat saggak 
sangamberi simaerú lé ekeu néné. Táan 
kol anuariaké masipakataí sipinaatut 
Taikamanua masipaarau sirimanua 

11 Oto kineneiget bulé nuitsó nia 
iukum'aké ekeu si Tuhan! Mapepeset'an 
te matam, pat taimakoinongnangan 
nuitsó torot sulu piga ngagogoi pá 
burúnia." Iangan leú et nia againangan 
tubunia si Elimas kelé ai ka matania 
simagep-gep isakkeri matania, pat 
pagagónangan leú et nia masigaba 
sipalulunia 

12 Kelé aiitsó nia ka sia si gubernur 
sipuaaili néné ka tubut Elimas, 
matonemnangan bagania ka tubut 
Jesus, aipoí bulat makisei ka bagania 
masiarep ngantoman siorak ka pagalaiat 
tubut Tuhan 

13 Baradda ka Papos, pulajoddangan leú 
et tai Paulus sambat saaleinia ka Perga 
ka Pampilia. Sedda kaddiuakénangan sia 
si Johannes Markus itoili ka Jerusalem 

14Tageti baradda ka laggai Perga, 
riu-riuakérangan puenungananda ka 
Antiokia ka Pisidia, lepa ka gogoi Sabbat 
kuddu sia ka uma paniddogat 

15 Lepá arabatsa Bukotda tai Nabi, 
koiniakérangan sia siutéaké uma 
paniddogat ranou-nou si Paulus 
sambat saaleinia, pelé nganganda, "Ale 
kam Sasaraina, ké ai nupaaatu kam 
masikau panganturat ka tubudda néné, 
pangantrumuian sia. 

16 Iageti puriónangan leú et si Paulus, 
maí-maiakénangan kabeinia kelé sara 
toggaiat, kuanangan ka matadda, 

"Ale kam Sasarainangku bangsa Israel 
samba leú et kam sangamberimui sené 
saaleimai sabagei, simasurú ka arat 
Taikamanua! Arep'aké kam sikuakku 
néné 

17 Aipiliyan sia taikebbukatta, 
Taikamanuanda sabangsa Israel, samba 
aibailiuakéan sia sabangsatta sara 
bangsa sabeu ka tetret ai sia mukukuddu 
ka laggai Misir kelé taitoi. Tápoi lepá ka 


KISAH PARA RASUL 13.18-22 87 


gege sabeu, belaakénangan sia ka laggai 
Misir 

18 Om'akénangan bagania Taikamanua 
ka galai tubudda ka simatangeu ka bagat 
epat ngapulu ngarura burúnia 

19 Pitu ngabangsa sia igidda aisubuaké 
ka laggai Kanaan, bulé iparubei nia ka 
tubudda sabangsa Israel, ibailiu nia 
bakkatda 

20 Ai lima ngotu ngarura burúnia 
aipuriu-riu sangamberinia néné. Oto 
lepá aiparubei nia laggai Kanaan néné, 
kaunangan ka sia Taikamanua, hakim. 
Oto hakim sikatei-tei iaté Nabi Samuel 

21 Tápoi lepá tiddourangan sara 
rimata. Iageti kaunangan ka tubudda 
Taikamanua sipuoni si Saul, togat Kis, 
sibara ka muntogat bangsa Benyamin, 
sibailiu rimatada ka bagat epat ngapulu 
ngarura burúnia 

22 Kelé aitukkluaké nia Taikamanua ka 
uddenan purimataatnia, ribakénangan 
leú et si Dapid bailiu rimatadda. Oto 
ka sia kai Dapid, ai aikua Taikamanua 
pagalaiat tubunia, 'Akusesengan si Dapid 
togat Isai, iaté sara kilibet bagakku. Nia 
té néné masigagalaiaké siobat bagakku. 

23 Sibara ka punuteteu Dapid te 
aipatarek Taikamanua ka bangsa 
Israel sara Rimata Sipaarau, kelé ka 
sitonéakenennia. Oto Jesus nenda te 
Rimata Sipaarau 

24 Einangan tá itataddaaké galajetnia 
Jesus, aisogaakéan si Johannes ka 
tubudda tai Israel, bulé rabauaké 
paatuatda, bulé turaú sia 

25 Samba kei ikappluaké galajetnia 
si Johannes, aikuangan ka tubudda 
sirimanua, 'Kasonia aku néné nukukua 
kam? Tá te aku néné ngenaetmui. Sarat 
néné lé repdemenmui, kurukku oi nia ka 
sia; aipoí beringan masirugut sipatunia 
ta mateu aku. 

26 Ale kam Sasaraina sapunuteteu 
Abraham, samba leú et kam 
sangamberimui sené simasurú ka 
arat Taikamanua! Aiakéan ka sita 
katuareman nenda 

27 aipoí ka sia sikukuddu ka Jerusalem 
sambat sia sautéra, tá airaagai, nia 
nenda sipaarau. Tá raagai kolou nia 
sinurat'akenenda tai nabi, kenanen 
senen gogoi Sabbat rabatsa nia, pat 
ukum'akérangan Jesus. Tápoi kalulut 

gagalaiakéra kelé nenda, puailinangan 
sangamberi siniblaakenenda tai nabi 

28Kenanen tá arasese apa pá ka 
tubunia sele, bulé imateú tuukum'aké 
nia ukuman simateiakenen, aratiddou 
peilé ka tubut Pilatus bulé itumateiaké 

29 Samba kelé ailepá aragalaiaké 
sangamberinia sitususurat ka 

Buko Sipunenan pagalaiat tubunia, 
gorosot'akérangan tubunia simamatei ka 
loiná siliktenga, lepá galak'akérangan 
nia ka bagat ratei 

30 Tápoi lepá suruakénangan nia mitsá 
Taikamanua 

31 Lepá piga ngagogoi pá burúnia 
patoilánangan tubunia ka tubudda 
sieei sambadda baradda ka Galilea ka 
Jerusalem. Sia nenda te kineneiget 
aibailiu sipasimumuneng'aké pagalaiat 
tubunia ka tubudda bangsa Israel 

32 Oto kai kakai kineneiget kusegéaké 
kai Katuareman Simaerú ka tubumui: 
Apa sitonéakenen Taikamanua ka 
tubudda taikebbukatta 

33 aigalaiakéan ka tubutta, aisuruaké 
mitsá Jesus ka simamatei. Aipoí ka bagat 
Buko Mazmur sikarua, ai atusurat'aké 

kisé, 'Ekeu te Togakku, ka gogoi néné 
aibailiuan aku Ukkuinu. 

34 Aisuruakéan nia mitsá Taikamanua 
ka simamatei. Oto kineneiget táan 
inananam mitsá kamamatei ka 
bagat ratei. Pagalaiat néné leú et, ai 
atusurat'aké kisé, 'Kuaaké ka tubum 
palelengan simaliná, bulat tubut muaaili, 
kelé sipinatonéku ka tubut Dapid. 

35 Ka ruang bagei leú et ai leú aikua, 'Tá 
nuooreaké paguguletnu simatopit néné 
ianau ka ratei. 

36 Ailangóan nia si Dapid, samba 
aturateiakén nia sambadda 
taikebbukatta, lepat aragalai sangamberi 
sikuat Taikamanua galaiakenenda. Tubut 
Dapid simamatei leú et aianauan, oto 
atatáan sangamberinia 

37 Tápoi ka sia geti Jesus, sisuruakenen 
Taikamanua mitsa ka simamatei, ta 
aianau nia pat tata 

38 Oto ale kam Sasaraina, kau nuagai 
kam nia, sibara ka tubut Jesus néné te 
aitusegéaké ka tubumui katuareman 
pagalaiat katuappekat jo. Samba bulé 
nuagai kam nia, sangamberi simatonem 
baga, tubebelaaké ka sangamberi jo 

sitaioi iposa surukat Taikamanua siaket 
Mose 

39 (13:38) 

40 Oto kau nulelek'aké kam nia 
sipulelelek, bulé buí ipuaili kelé ka 
sikuatda tai nabi kisé 

41 'Lelek'aké kam sipulelelek, ale kam 
néné siobá masipaloloi! Nukikiseiaké 
te kam, lepá matei kam! Aipoí 
kineneiget aikugagalaiaké sara galajet 
sitaimatonem bagamui, kenanen baí ai 
sia sipasikokolouaké ka tubumui.' 

42 Kelé arakaddiuaké uma paniddogat 
tai Paulus sambat tai Barnabas, 
tiddourangan ka tubuda bulé raoi 
mitsá ka gogoi Sabbat sibabara, bulé 
rariu-riuaké rakolouaké nia ka matadda 
pagalaiat sibabara nenda 

43 Kelé arabela ka uma paniddogat, bulat 
maigi sia tai Jahudi sambat tai bangsa 
bagei sieei muarat aratda tai Jahudi, 
amei masitut sia. Pangantruddangan leú 
et sia tai apostel, bulé mariu-riu rakaroni 
baga panguruat katet bagat Taikamanua 

44 Oto ka gogoi Sabbat sibabara, bulat 
malegre sangamberidda sikukuddu ka 
kota, amei masiarep tiboiet Tuhan 

25 Kelé araitsó nia tai Jahudi sirimanua 
simigi néné, matutunangan bagadda 
simakopé. Paloloirangan leú et si Paulus 
samba saggangiddangan sangamberi 
sikuania 

46 Tápoi bulat amakopé lé gegedda 
tai Paulus sambat tai Barnabas rakua 
nia bulat simakolou. Pelé nganganda, 
"Kirénangan buitá ka tubumui lé bokí 
itusegéaké tiboiet Taikamanua néné. 
Tápoi kalulut taiobámui nia masisiló, 
oto kam'an lé saramui amasiteúaké 
taimateúmui masisiló purimanuaiat 
sipulelelek sambat sitaitatatá. Kineneiget 
kukakaddiuakéan lé kai kam, kuei kai ka 
tubudda bangsa bagei 

47 Aipoí néné lé aikua Taikamanua ka 
tubumai: Aikua si Tuhan, 'Akusaú-saúan 
kam bailiu sitoroji bangsa bagei taú 
sipuoni tai Jahudi, bulé nubaraaké kam 
puaragat ka sangaliot polak.' 

48 Oto kelé araarep nia néné sabangsa 
bagei taú sipuoni tai Jahudi, bulat 
angká lé bagadda simakopé, oto 
umun'akérangan leú et tiboiet Tuhan. 
Sambat sia siteúakenen Taikamanua 
masiikep'aké purimanuaiat sipulelelek 

samba sitaitatata, tonem leú et ka sia 
bagadda 

49 Beri leú et ka sia tiboiet Taikamanua 
mararatnangan ka senen kudduat ka 
sangaliot laggai nenda 

>0 Tápoi sia siabeu tiboi tubu sambat 
tainanalep sibara ka rubeiat simabuak 
tiboi tubu simalotó ka tubut Taikamanua, 
arapatubbuji leú et bagadda ka sia tai 
Jahudi. Tútúakérangan pasaggangan ka 
tubudda tai Paulus sambat tai Barnabas, 
sambat usiakérangan sia ruadda ka 
laggai nenda 

>l Iageti só-sóakérangan abu ka 
reredda aiiraitsó, kelé sara toggaiat, 
iageti tui sia raei ka laggai Ikonium 

>2 Oto bulat simakopé angkat bagadda 
lé sipasiului ka Antiokia, samba sia 

leú et aisopsop'an ka tubudda Ketsat 
Sipunenan. 

14 1 Makeré lé siorikra tai Paulus 

sambat tai Barnabas ka laggai 

Ikonium. Aipoí amei leú et sia ka 

uma paniddogatda tai Jahudi iageti 
pungantomanrangan leú et sedda bulat 
teret katubudda, pat maigiddangan tai 
Jahudi samba taú sipuioni tai Jahudi 
amatonem baga ka tubut Jesus 

2Tápoi ka sia geti tai Jahudi 
sitaimatonem baga, patubbujiddangan 
bagadda tau sipuoni tai Jahudi néné, 
pat malagánangan bagadda ka tubudda 
simatonem baga ka tubut Jesus 

3Oto kalulut nenda, maburúnangan 
arakuddu sedda tai Paulus sambat tai 
Barnabas. Bulat tá malotó sia ratiboi 
pagalaiat onin Tuhan. Ka sia leú et si 
Tuhan patoilánangan pusisineseatnia 
simuneng'akenenda pagalaiat nuntut 
bagania. Oto kaunangan leú et ka 
tubudda gege masigalai kerek sambat 
kiseiet sabeu 

4Pat bara paukeladda pasasambadda 
taikalaggaiat; ai simaré-ré ka tubudda 
tai Jahudi, samba ai leú et sia simaré-ré 
ka tubudda tai apostel 

5Oto pakerénangan bagadda tai 
Jahudi sambadda taú sipuoni tai Jahudi, 
rapaorei sambat rabaijuk tai apostel, 
bukkú 

STápoi kelé araagai nia tai apostel 
isiatda néné, tui-tui sia raei ka laggai 
Listra sambat ka laggai Derbe, iaté kota 
ka Likaonia, samba ka simalegre sedda 

7Oto sedda paareprangan mitsá 
Katuareman Simaerú 

8Ka laggai Listra, aisara simanteu 
simasakit re-re barania peilé ka 
pusulekatnia. Oto beri pei puenung nia, 
kalulut kopet saggot re-renia 

9Ai nia sedda muuuddet masiaarep'aké 
ipungantoman si Paulus. Aiiitsó si Paulus 
tonem bagania, kalulut néné momoi 
itualeaké besinia. Iageti kinerenangan 
nia si Paulus 

10 abeuakénangan nga-ngania masikua, 
"Rióaké ekeu!" Oto puattatnangan leú et, 
iageti pariu-riunangan leú nia aipuenung 

11 Kelé araitsó nia sirimanua 
simigi sigalaiacenen Paulus néné, 
pugereirangan leú et ka nga- 
ngan Likaonia, pelé nganganda, 
"Atugorosot'an sia tai Dewa ka polak 
siputubu sirimanua. 

12 Oto oniakérangan nia ka sia si 
Barnabas si Seus, ka sia geti si Paulus 
arakau oninia si Hermes, aipoí nia lé 
amanibo 

13 Iageti oinangan leú et si Imam 
Dewa Seus, kuilnia ai ka matat laggai, 
masiabbit jaui simanteu sambat 
paogo-ogó ka matatbaliu laggai. 

Iobá itabbraaké tubunia ka tubudda 

sirimanua simigi raei rakau panguruat 
buluakenenda ka tubudda tai apostel 

14 Oto kelé araarep nia tai Paulus sambat 
tai Barnabas isiatda néné, pabiritdangan 
leú et leppeira, iageti pabalaurangan raei 
ka talagadda sirimanua simigi; ai sia 
memei, airagegereiaké 

15"Ale, nugagalaiaké kodda kam kelé 
néné? Aipoí kai ka kai néné sirimanua 
leú et, kelé kam! Akuoi kai sené iaté 
masipaarep Katuareman Simaerú, bulé 
nukaddiuaké kam galajet siboboi, nuei 
kam ta tubut Taikamanua sipuririmanua, 
sibaraaké manua sambat polak, koat, 
samba sangamberinia sibabara ka 
bagania 

16 Aipoí siburú aioreaké sia Taikamanua 
tai bangsa-bangsa, ragalai siobára 

17 Tápoi tá aikalipogi ipatoilá tubunia, 
iaté ka pasigagalaiakéna simaerú. Iageti 
akénangan leú ka kam urat sibara 
ka manua sambat buat siureman ka 
tetrenia. Samba akénangan kanmui 
samba pagoranangan leú et bagamui. 

18 Tápoi kenanen rakua kisedda tai 
apostel, mabesí peilé rasaila sia tai 
apostel, rabesiaké rakau panguruat 
buluakenen ka tubudda 

19 Oto ai sia piga pá tai Jahudi sieei 
ka laggai Listra sibabara ka Antiokia ka 
Pisidia samba leú et sibabara ka laggai 
Ikonium, masipatutubbuji bagadda 
sirimanua simigi, pat maré-rérangan 
sirimanua simigi ka tubudda. Oto 
baijukrangan nia bukkú si Paulus, lepa 
girit'akérangan nia ka teitei irip laggai. 
Bulat ka bagaddangan lé te amateian nia 

20 Tápoi kelé arageilik nia simatonem 
baga, suruinangan nia, iageti suru 
nia, einangan leú et mitsá ka laggai. 
Matsepnia lé eirangan leú et ka laggai 
Derbe sambat si Barnabas 

21 Ka laggai Derbe leú et arapararat 
leú et tai Paulus sambat tai Barnabas, 
Katuareman Simaerú, oto bailiu maigi 
sia amatonem baga ka tubut Jesus. 
Lepá toili sia ka laggai Listra, iageti 
mitsá eirangan leú et ka Ikonium, oto 
pariu-riurangan leú mei ka Antiokia ka 
Pisidia 

22 Oto paronrangan leú et tonem 
bagadda sedda sipasiului Jesus, samba 
pangantomanrangan sia bulé mariu-riu 
putotonem bagadda ka tubut Jesus. 
Iageti kuaddangan kisé, masipangantru 
sia simatonem baga ka laggai nenda, 

"Buítá mangorik sita boiki, oto iapeité 
nanamtangan pugoraat baga ka Laggai 
Taikamanua Sibau. 

23 Piliyrangan leú et ka senen paamian 
tai Paulus sambat tai Barnabas 
sipugagalai ka paamian. Oto ka 
paniddogat samba ka pupupuaso, 
segéakérangan sia sipugagalai ka 
paamian néné ka tubut Tuhan 
katonemietda baga 

24 Lepá riu-riuakérangan 
puenungananda tai Paulus sambat 
tai Barnabas, sabaurangan laggaira tai 
Pisidia papparat segé sia ka Pampilia 

25Oto lepá arapaarep tiboiet 
Taikamanua ka Perga, eirangan 
leu et ka Atalia 

26 Baradda sedda, pulajoddangan let et 
ratoili mitsa ka Antiokia. Laggai nenda 
te kudduat pasisegekat ka tubudda 
panguruat katet bagat Taikamanua, bulé 
ragalaiaké galajet kelé silepaakenenda 
kineneiget 

27 Kelé arasegé ka laggai Antiokia, 
rurúakérangan sapaamian, iageti 
tiboirangan sangamberinia sigalaiakenen 
Taikamanua, ka sigalaiakenenda. 
Samba tiboirangan leú et kipa aigalai 

Taikamanua aibuká enungan, bulé 
ramatonem baga ka tubut Jesus ka sia 
tau sipuoni tai Jahudi 

28 Tageti kuddu sia simaburú ka laggai 
nenda sambadda simatonem baga 
sipulalaggai sedda. 

1 5 lIageti ai sia piga pá sibabara 

ka Judea amei ka Antiokia 

masipangantoman simatonem baga ka 
Antiokia, masikua, ké tá tusunat sia 
siripot surukat Mose, tá tupaaarau sia 

4 Oto lawandangan nia sipinaatudda 
néné tai Paulus sambat tai Barnabas. 
Oto lepá saú-saúrangan sia, bulé raei 
tai Paulus sambat tai Barnabas samba 
leú et piga pá sia sabagei ka Jerusalem, 
masipatiboji pagalaiat néné, ka tubudda 
tai apostel samba tai bajá sedda 

3Iageti taroakérangan sia sapaamian 
ka Antiokia, pat aili ka tei-tei irip laggai, 
oro eirangan leú et, silajiddangan 
laggai Penisia sambat Samaria. 
Pungunguan'akérangan leú et ka 
matadda sedda, pagalaiat sesegéakéra 
tubudda ka sia taú sipuoni tai Jahudi ka 
tubut Taikamanua. Oto bulat makopé 
angkat bagadda simatonem baga sedda, 
raarep katuareman néné 

4Kelé arasegé ka Jerusalem silórangan 
sia sipulelelek sapaamian, sambat tai 
apostel, samba leú tai bajá sedda. Iageti 
pungu-nguan'akérangan sangamberinia 
sigalaiakenen Taikamanua, ka 
sigalaiakenenda 

>Iageti puriórangan leú et piga pá ka 
saladdou Parise simatonem baga, pelé 
nga-nganda, "Buítá tusunat lé sia ka sia 
sabangsa bagei simatonem baga, samba 
buítá ratut leú et surukat Mose. 

SOto parurúrangan tai apostel 
sambat tai bajá masipatiboji pagalaiat 
paukelatda néné 

7 Bulat maburu arapatiboji nia. Tápoi 
lepá puriónangan leú et si Petrus, 
kuanangan ka matadda, "Ale kam 
Sasaraina! Aian nuaagai kam pipiliyna 
aku Taikamanua piga ngagogoi pá 
burúnia ka talagamui masipakakra 
Katuareman Simaerú ka tubudda taú 
sipuoni tai Jahudi, bule raarep nia ka sia 
imatonem bagadda ka tubut Jesus 

8Oto ka sia Taikamanua siagai masiitsó 
pupaatuanan sirimanua, aipatoiláan 
obána isiló sia. Aipatoilá nia, iaté ka 
pasikakaunia Ketsat Sipunenan ka 
tubudda, kelé aakéna ka sita leú et 

9Tá aipabaggei sita Taikamanua ka 
tubudda. Aipalinaan paatuatda, kalulut 
tonem bagadda 

10 Oto apangan lé lulunia nusasaggangi 
kam Taikamanua kineneiget, anukau 
kam ka tubudda sipasiului néné 
bairanenda simasané, ké beringan ka sia 
taikebbukatta samba sita leú et, ka sita, 
tá amoi atagalaiaké kam nia 

11 Kelé ka sita let et, sarat kalulut katet 
bagat Tuhan Jesus lé atamatonem kam 
baga, samba atatuarau; kelé ka sia leú 
et. 

12 Iageti pumeng-mengrangan leú et 
sangamberidda siparururú sedda. Lepá 
arep'akérangan rapungu-nguan'aké 
nia tai Barnabas sambat tai Paulus 
sangamberi kerek sambat kiseiet 
sabeu sigalaiakenen Taikamanua ka 
sigalaiakenda, ka talagat bangsa bagei 
taú sipuoni tai Jahudi 

13 Lepá arapanibo ka sia, kuanangan nia 
ka sia si Jakobus, "Ale kam Sasaraina! 
Arep'aké peite kam kukua nia kaku 

14 Ka sia si Simon, simaruei peilé 
aikolouaké kipa aipatoilá nia Taikamanua 
paatuna sia taú sipuoni tai Jahudi, iaté 

ka pasipipiliyna sia ka talagadda sabagei 
sibailiu sapaamiannia 

15 Néné geti bulat paseke ka 
siniblaakenenda tai nabi. Aipoí ai 
atusurat'aké kisé 

16'Lepá oi aku mitsá,' ngangan 
Tuhan, 'rióakékungan nia mitsá 
Uman Taikamanua simabubukkat, 
samba masiperú simararagat, lepá 
rióakékungan nia mitsá 

17 bulé ragaba si Tuhan ka sia 
sipulelegei, sambadda sangamberi 
bangsa bagei taú sipuoni tai Jahudi 
sinogaiku bailiu bakkatku.' Oto kisedda 
te aikua si Tuhan 

18 sipasisisiblaaké pagalaiat néné, 
baranangan ka siburú. 

19 Tageti kuanangan ka matadda si 
Jakobus, "Siripot sipinaatukku baí 
nia kaku, táan tagegejaaké bagadda 
ka sia taú sipuoni tai Jahudi néné, 
sipasisesegéaké tubuna ka tubut 
Taikamanua 

20 Tápoi buítá takau lé kam surat 
ka tubudda, tapangantru kam sia, 
bulé buían rakom kan kasitsit'akenen 
sibuluakenen ka tubut sabulungan, 
elé rakom akkulat tarimeu sipetsut, 

elé masikom logau. Samba leú et bulé 
raareuaké tubudda ka pusilaingeat 

21 Aipoi baranangan ka siburu, 
atubatsaakéan senen gogoi Sabbat 
surukat Mose néné ka uma paniddogat, 
samba atupaarep'an ka sangaliot laggai. 

22 Akutakkíaké kai ka patiboatmai tai 
apostel, tai bajá sambat sangamberi 
tatogat paamian, iaté masipiliy piga 

pá ka talagadda koiniakenen ka laggai 
Antiokia sambadda tai Paulus sambat 
tai Barnabas. Iageti piliyrangan si Silas 
sambat si Judas sipuoni leú si Barsabas. 
Karuadda néné te oniakenen simaerú 
galai tubu ka talagadda simatonem baga 
ka Jerusalem 

23 Ai leú araabbit surat sialei tubudda 
sikoiniakenen, néné sipasikukua, "Ka 
tubudda sasarainamai sibabara ka 
bangsa bagei taú sipuoni tai Jahudi, 
sikukuddu ka laggai Antiokia, Siria, 
sambat Kilikia. Segé salammai, kai 
sipuoni tai apostel sambat tai bajá, iaté 
sasarainamui 

24 Akuarep kai ai sia piga pá siooi 
masibalou kam sibabara ka kai, sipakataí 
samba sipaingo pupaatuananmui 

kalulut nganturatda. Tapoi ta te kai 
amasikoiniaké sia ragalaiakké kelé nenda 
25Iaté lulunia akupurappat kai 
masipatiboji pagalaiat néné. Oto 
apakeréan bagamai sangamberimai 
masipiliy piga pa sia, koiniakenen ka 
talagamui. Oto momoi te sia sambada 
Sasarainanta tai Barnabas sambat tai 
Paulus simanuntut bagamai 

26 Karuadda néné iaté sibuluaké engania 
kalulut Tuhanta Jesus Kristus 

27 Oto koiniakémaian ka kam si Judas 
sambat si Silas. Siangan té nenda 
masisisesegéaké ka tubumui pagalaiat 
sitususurat ka bagat surat néné 

28 Beri Ketsat Sipunenan aiobáan, 
samba beri kai leú et akobáan kai, 
bulé táan tuaké ka kam galaiakenen 
simasané, bulé sarat galaiakenen néné 
lé 

29 iaté bulan nukom kam kan 
sibuluakenen ka sabulungan; buían 
nukom kam logau, bulan nukom kam 
akkulat tarimeu sibutsit, samba areuaké 
kam tubumui ka galajet pusilaingeat. 
Oto ké nuareuaké kam tubumui ka 
sangamberinia néné, anugalaiakéan 

te kam simaeru. Oto niangan té boiki, 
maron sital 

30 Kelé aratiddou mutui-tui, eirangan leu 
et sikoiniakenen néné ka Antiokia. Iageti 
sogairangan sangamberidda sapaamian 
sedda, parurú, lepá segéakérangan surat 
siabbitda 

31 Oto kelé arabatsa nia saladdou 
paamian bagat surat nenda, bulat angká 
lé bagadda ka sikuat surat sipusuibi 
bagadda 

32 Maburú arapatibo tai Judas sambat 
tai Silas, oniakenen nabi leú et, ka 
tubudda saalei simatonem baga ka 
laggai Antiokia, masitubbui samba 
masitatáaké lotóra 

33 Iageti piga pá burúnia arakuddu 
sedda tai Judas sambat tai Silas, 
koiniakérangan sia tai Antiokia 
simatonem baga, ratoili mitsa, sambat 
tiddourangan ka tubudda, bulé rasegéaké 
salamra ka tubut sipasikokoiniaké sia 

34 [Tápoi ka sia geti si Silas, aiobáan lé 
bulat mukuddu ka Antiokia. 

35 Beri leú et ka sia tai Paulus 
sambat tai Barnabas amukuddu leu 
sia sedda piga pa burunia ka Antiokia. 
Pungantomanrangan leú et samba 

segéakérangan tiboiet Tuhan samba 
maigi sia sabagei aleira 

36 Oto tá amauju, kuanangan nia ka sia 
si Paulus ka matat Barnabas, "Taei mitsá 
masibalou sasarainanta simatonaem 
baga ka tubut Jesus ka sangaliot laggai 
sipaarepta tiboiet Tuhan; bulé taitsó sia. 
37 Tápoi aigelai lé ka sia si Barnabas 
iabbit si Johannes Markus 

38 tápoi ka sia geti si Paulus, aipaaatu 
taimaeru nia ituabbit si Markus, 
sitaiobá mugalai simakeré samba 
sipasikakaddiuaké sia ka laggai Pampilia 
39 Oto pagolúrangan leú et simakopé 
tai Paulus karuadda si Barnabas, pat 
pasaraddangan leú et. Iageti alanangan 
si Markus ka sia aleinia si Barnabas, 
pulajoddangan leú et ka Siprus 

40 Tápoi kai Paulus geti si Silas lé aialá 
aleinia, iageti eirangan leú et, lepána 
arasegéaké sia saalei ka Antiokia ka 
katet bagat Tuhan 

41 Oto ka sia leú et, bokkórangan Siria 
sambat Kilikia. Sedda parondangan 
pupaamianan. 

1 6 lIageti riu-riuakénangan 

puenunganannia si Paulus ka 

laggai Derbe, lepá ei nia ka laggai 

Listra. Oto sedda ai sara sipasiului Jesus 
sipuoni si Timoteus. Inania tai Jahudi, 
simatonem baga ka tubut Jesus; tápoi 
ukkuinia geti tai Junani lé 

2 Ka talagadda simatonem baga ka 
laggai Listra sambat ka laggai Ikonium, 
nia lé si Timoteus simaerú paraboat 

3 Iageti besíakénangan nia si Paulus bulé 
iei itut sia. Kalulut néné, sunatnangan 
si Timoteus si Paulus. Aigalaiaké nia 
geti kelé néné, kalulut aagaira nia 
sangamberidda tai Jahudi ka laggai 
nenda, putatai Junani nia ukkui Timoteus 

4Kaipa raei ka senen laggai, 
segéakérangan nia ka tubudda 
simatonem baga sangamberi 
sitakkíakenenda ka rapatda tai apostel 
sambat tai bajá ke Jerusalem. Iageti 
pangantruddangan sia saalei simatonem 
baga, bulé ratut sangamberinia 
peraturan sisegéakenenda 

>Oto memei maroron tonem bagadda 
sapaamian, samba senen gogoi memei 
itutuppai iggida 

6 Oto tá aiobáaké sia Ketsat Sipunenan 
raei tai Paulus sambat tai Silas rapakarap 
tiboiet Taikamanua ka propinsi Asia. 

Bailiu riu-riuakérangan puenungananda 
ka laggai Prigia sambat ka laggai Galatia 

7 Kelé arasegé ka pasongan laggaira tai 
Misia, siboddangan ratugurú ka propinsi 
Bitinia. Tápoi aikeraaké lé sia Ketsat 
Sipunenan raei sedda 

SIageti pariu-riurangan raei ka Misia 
pat aili ka Troas 

20to soibónia ka Troas bara siitsot 
matania si Paulus. Siitsot mata nia 
nenda, iaté, aiitsó aimuririó ka matania 
sara tai Makedonia, aititiddou simakopé 
kai Paulus, bulé iei ka laggai Makedonia 
masirop'aké sia 

10 Lepá aibara siitsot matania néné 
si Paulus, patarekmaian tubumai kuei 
kai ka laggai Makedonia. Aipoí bulat 
amatonem'an bagamai kokoiniakéna kai 
Taikamanua masipaarep Katuareman 
Simaerú ka tubudda sedda 

11 Tageti kaddiuakémaian laggai 
Troas, pulajomaian masiailiaké laggai 
Samotrake. Oto matsepnia lé segé kai 
ka laggai Neapolis 

12 Baramai sedda ei kai ka laggai Pilippi, 
iaté sara laggai ka distrik siboikí ka 
laggai Makedonia. Laggai Pilippi néné 
ijaté kupkumen purimataat Roma. Iageti 

kuddu kai sedda piga ngagogoi pa 
burunia 

13 Ka gogoi Sabbat ei kai ka bet-bet 
oinan ka tei-tei matatbaliu laggai, 
aipoí kupaatu kai ai sedda kudduat 
paniddogatda tai Jahudi. lageti kuddu 
kai sedda patiboakémaian tainanalep 
siparururú sedda 

140to ai sara ka talagadda 
sipasijajagaaké komang simasuan 
laiket, sipuoni si Lidia sibabara ka laggai 
Tiatira. Simanuntu baga ka Taikamanua 
lé nia néné. Oto tubbuinangan bagania 
Taikamanua, bulé isiló sangamberinia 
singantoman'akenen Paulus ka tubunia 

15Iageti raúrangan nia ka sia si Lidia 
sambat sangamberidda sikukuddu 
ka bagat lalepnia. Oto lepá araraú 
sia, sogainangan kai si Lidia ka 
lalepnia, kuanangan ka matamai, 
"Ké bulat amatonem'an bagamui 
pusisibulatnia tonem bagakku ka tubut 
Jesus, oi kam mukuddu ka lalepku." 
Iageti ná-nánangan kai kureddet kai 
paniddogatnia 

16 Ka sara gogoi ai kai memei masiailiaké 
uma paniddogat, paseseakémaian sara 
sinanalep. Nia néné iaté sara pagugulet. 


KISAH PARA RASUL 16.17-20 110 


Ai sabulungannia, bailiu momoi ipoiliat 
sipuaaili ka gogoi sibabara. Oto kalulut 
ooi nia ikua sibabara ka puririmanuanda 
sirimanua, bara puuktungan sabeu ka 
tubut majikannia 

17 Riu-riu lé itut si Paulus sinanalep 
néné. Aitutut nia ai nia mugegerei 
masikua, "Pagugulet Taikamanua 
sipulubeunan te sia néné! Araoi néné, 
iaté masisegéaké ka tubumui kipa 
igagalai Taikamanua ipaarau kam! 

18 Oto piga ngagogoi pá aigalai 
sarat mugerei sinanalep néné, parat 
taiomnangan nia si Paulus, kuanangan 
ka matat bulungan nenda, "Ka onin 
Jesus Kristus, kukua ka matam belaaké 
ekeu ka tubut sinanalep néné!" Oto 
niangan leú et nia, kaddiuakénangan nia 
sinanalep néné bulungannia 

19 Oto kelé araagai nia tai majikannia 
katatatat pasigabaiatda bulagat, 
labárangan leú et si Paulus sambat si 
Silas, abitrangan sia ka tanah lapang ka 
tubudda sauté 

20 Abbitrangan leú et si Paulus sambat 
si Silas ka tubudda tai pejabat ka 
purimataat Roma, kuaddangan ka 
matadda, "Tai Jahudi lé sia néné. 

Masibaraaké pulamagat ka laggaita lé 
araoi 

21 Arakua ka sirimanua bulé ragalaiaké 
arat katukelatda sitaipaaakkup ka 
surukatta ka sita, sipuoni tai Roma. Oto 
tá momoi tatutaké kam arat katukelat 
nendal 

22 Oto bailiu ka sia siberikabaga leú 
et saggangindangan sia tai Paulus 
sambat tai Silas. Iageti eirangan leú 
et sapamarentah masipabirit leppeira 
karuadda tai apostel néné, lepá 
koiniakérangan sia rapajiguji sia ruadda 

23 Lepá arapajiguji sia simalabbu, 
kaurangan leú et sia ka bagat penjara. 
Koiniakérangan utet penjara bulé ijago 
sia bulat sipulelelek 

24 Kalulut parentah, kaunangan sia utet 
penjara néné, tai Paulus sambat tai Silas 
ka bilit penjara bulat ka baga, sambat 
kabéakénangan rere sambat kabeira ka 
baló 

25 Elé tengamoi pá, ai sia maniniddou 
sambat muuurai pasiumun Taikamanua 
tai Paulus sambat tai Silas, samba beri 
leú et ka sia siukum'akenen sabagei ai 
leú raaarep rapuurai 

26 tulut bara teteu sabeu bulat 
simakopé ron, pat pungeu-ngeunangan 
leú et bongan arigit penjara. Iageti 
tubukánangan sangamberi matatbaliu 
penjara, sambat sangamberi talit 
palenggui tubukánangan leú et ka 
kabeira situukum 

27 lageti tugégénangan utet penjara, 
suru nia. Kelé aiitsó aitubuká matatbaliu 
penjara, oppatnangan leú et lanjaunia 
imateiaké tubunia, kabagania poí 
amutui-tuian sia sangamberidda 
situukum 

28 Oto pugereinangan leú et si Paulus, 
"Buí numateiaké tubum! Ai peilé kai sené 
sangamberimai! 

29 Tageti tiddounangan alitó utet 
penjara néné, pabalaunangan ka baga, 
aimugegeret tubunia purapponangan ka 
matat Paulus sambat Silas 

30 Lepá abbitnangan sia ka tulaibé, 
kuanangan ka matadda, "Aponia 
galaiakenenku bulé kuikep'aké kaku 
puaragat? 

31 Kuanangan ka matania si Paulus, 
"Kau imatonem bagam ka tubut Tuhan 
Jesus! Iapeité arau ekeu sambat 
sangamberi sikukuddu ka bagat lalepnu! 

32 Lepá kolouakérangan nia tai Paulus 
sambat tai Silas tiboiet Tuhan, ka 
tubut utet penjara sambat ka tubudda 
sangamberi sikukuddu ka lalepnia 

33 Oto soibónia nenda leú et, 
abbitnangan sia utet penjara, 
palinánangan maujura. Iageti pariu- 
riurangan leú et raraú nia ka sia sambat 
sangamberi sikukuddu ka lalepnia 

34 Lepá abbitnangan sia tai Paulus 
sambat tai Silas ka lalepnia, tat- 
tat'akénangan kanda. Bulat angká 
lé bagania, sambat sangamberidda 
sikukuddu ka lalepnia, kalulut 
amatonem'an poí bagadda kineneiget ka 
tubut Taikamanua 

35 Simatsep, koiniakérangan tai polisi 
tai pejabat pamarentat Roma, rasegéaké 
ka matadda, bulé rabelaaké sia tai 
Paulus sambat tai Silas 

36 Iageti segéakénangan nia ka matat 
Paulus utet penjara néné, "Ale kam 
saukkuimai, arakuangan tai pejabat 
pamarentah, bulé tubelaaké kam. Oto 
momoian nubela kam kineneiget. Kau lé 
numangká kam baga ka puenunganan! 

37 Iageti kuanangan ka matadda 
tai Polisi si Paulus, "Kai néné warga 

Negaradda tai Roma lé kai. Tápoi 
tápei atuadili kai, anupajigujingan 

kam kai ka matatda siberikabaga, 
samba gurúakémuian kam kai, ka 
bagat penjara. Oto kineneiget mitsa 
koiniakérangan kutui-tui kai sipinakele? 
Oto tá kuoba kai! Buítá tubudda lé 
momoi masibelaaké kai. 

38 Oto pangasegérangan nia tai Polisi 
sikuadda tai Paulus néné ka tubudda 
tai pejabat pamarentat Roma. Kelé 
araarep nia puwawarga negerat Romana 
sia tai Paulus sambat tai Silas néné, 
malotórangan leú et 

39 Iageti eirangan leú tai pejabat 
pamarentah néné masitiddou maaf ka 
tubut Paulus sambat kai Silas, lepa 
belaakérangan sia ruadda ka bagat 
penjara, iageti tiddourangan ka tubudda, 
bulé rakaddiuaké laggai néné 

40 Tageti kaddiuakérangan nia penjara 
tai Paulus sambat tai Silas, ei sia ka 
lalep Lidia. Lepá arapaaili ka tubudda 
simatonem baga sedda, samba raparon 
pupaatuananda, tuirangan leu et sedda 
tai Paulus sambat tai Silas. 

1 7 lIageti riu-riuakérangan 

puenungananda tai Paulus 

sambat tai Silas baradda ka Ampipolis 
sambat ka Apolonia, lepa segé sia ka 
Tessalonika. Sedda ai uma paniddogatda 
tai Jahudi 

2 Oto einangan let et si Paulus ka uma 
paniddogat, kelé simarei-rei igalaiaké, ké 
ai baí sara uma paniddogatda tai Jahudi. 
Iageti patiboakénangan sia sikukuddu 
sedda, pagalaiat Buko Sipunenan. Telu 
ngasabbat sipatutut aigalaiaké nia kelé 
néné si Paulus 

30Oto pakolounangan samba 
patoilánangan Rimata Sipaarau 
sitonéakenen Taikamanua néné, buítá 
iorik pangoringan, lepá suru nia mitsa 
ka simamatei. Iageti kuanangan nia 
si Paulus, "Jesus segéakenenku ka 
matamui néné, nia té nenda Rimata 
Sipaarau sitonéakenen Taikamanua. 
20to piga pá sia amatonem baga, oto 
tutrangan si Paulus sambat si Silas. 
Samba bulat maigi leú sia tai Junani 
simalotó ka Taikamanua, samba sia 
tainanalep siabeu tiboi tubu, amatonem 
baga 

>Tápoi ka sia geti tai Jahudi masisi 
bagadda. Iageti sogairangan sirimanua 
simalilimai, sipukukuddu ka enungan, 

baraakérangan mungkuat sibaraaké 
pulamagat. Taddaakérangan leú et 
masibaraaké kataí ka sangaliot laggai, 
riu-riugiddangan sara lalep simatonem 
baga sipuoni si Jason ragaba si Paulus 
samba si Silas, rabesiaké ibela si Paulus 
sambat si Silas, bulé raei ka tubudda 
sirimanua simigi 

6Tápoi kelé tá arasese sia tai Paulus 
sambat tai Silas, labarangan leu et si 
Jason sambat piga pá sia simatonem 
baga sabagei, abbirangan sia ka 
matadda tai pejabat siutéaké laggai 
nenda. Pugereirangan leú et masikua, 
"Sia néné te masibabaraaké pulamagat 
ka senen kudduat! Kineneiget amoian 
sia ka laggaita 

7 aisiló pol sia si Jason ka lalepnia. 
Arapasabauan sangamberidda surukat 
Kaisar Roma, aipoí arakua ai mitsá bagei 
rimata, iaté sipuoni Jesus. 

SOto kalulut tiboietda néné ngoí- 
ngoínangan bagadda sirimanua simigi 
sambat siutéaké laggai 

9ITageti kuaddangan ka matat Jason 
sambat ka matadda simatonem baga, 
bulé rabaya bulagat itatá suk-suk 


KISAH PARA RASUL 17.10-13 117 


bagadda ka tubudda. Lepá rabaya nia, 
iapeité belaakérangan leú et sia 

10 Soibónia nenda koiniakérangan tai 
Paulus sambat tai Silas, sia simatonem 
baga ka laggai nenda, bulé ratui-tui 
sedda raei ka laggai Berea. Segéra lé 
sedda eirangan leú et tai Paulus sambat 
tai Silas ka uma paniddogatda tai Jahudi 

11 Tápoi tai Berea peilé makatopit 
tubu ka tubudda tai Tessalonika. 
Bulat ka angkat baga lé raarepi 
katuareman pagalaiat tubut Jesus. 
Samba senen gogoi lé ragelai Buko 
Sipunenan, bulé raagai pusisineseatnia 
singantoman'akenen Paulus 

12 Oto maigi sia ka talagadda 
amatonem baga ka tubut Jesus, samba 
tá leú magulai sia tai Junani siabeu tiboi 
tubu amatonem baga; tainanalep samba 
taimanteu 

13 Kelé araarep nia tai Jahudi sikukuddu 
ka Tessalonika paaarepna leú et sedda 
tiboiet Taikamanua si Paulus, ka laggai 
Berea, eirangan leú et ka laggai Berea, 
patubbujiddangan bagadda samba 
baraakérangan pukaranan bagadda 
sipulalaggai sedda 


KISAH PARA RASUL 17.14-18 118 


14 Oto olaakérangan nia ka sia saalei ka 
laggai Berea masitaroaké si Paulus ka 
bet-bet koat. Tapoi ka sia geti si Silas 
sambat si Timoteus riu-riu lé rakuddu ka 
laggai Berea 

15 Lepá arataroaké si Paulus ka laggai 
Atena, toili sia saalei néné ka laggai 
Berea, abbitrangan leú et patonekat 
Paulus, bulé raei simaruei tai Silas 
sambat tai Timoteus ka tubut Paulus 

16 Bulat reu-reu lé bagania si Paulus 
aingengena raei tai Silas sambat tai 
Timoteus raailiaké nia, kalulut aiitsó sut 
lé laggai Atena sarat tularat bulungan 

17 Oto patiboakénangan sia si Paulus 
tai Jahudi sambat sia sabagei ka uma 
paniddogat, sieei sedda maniddou ka 
tubut Taikamanua. Beri ka pasar leú et, 
senen gogoi ipatiboaké sia sangamberi 
sirimanua sikukuddu sedda 

18 Abara leú te paukeladda saladdou 
Epikuros sambat saladdou Stoa ka tubut 
Paulus. Oto ai sia piga pá amasikua, 
"Aponia poi siagainia sirimanua néné? 
Bulat goisó lé siagainia, tápoi tiboiet geti 
táanbuu!" Tápoi ai leú et sia piga pá 
amasikua, "Ai lé isesegéaké pagalaiat 
sabulunganda sabangsa bagei." Arakua 

geti nia kelé néné, kalulut kukuana 
pagalaiat tubut Jesus samba leú 
pagalaiat katususuru nia mitsa tubu 
simamatei 

19 Tageti abbitrangan nia si Paulus ka 
parurukat ka Leleú Areopagus. Oto 
sedda, kuaddangan ka matania, "Kuobá 
kai kuagai kai nia pagalaiat nganturat 
sibau sisegéakenennu 

20 Aipoí kuarep kai nia nutiboi 
sangamberinia, bulat makisei ka 
bagamai. Oto bulat makiddiy ka bagamai 
kuagai kai katukolobatnia. 

21 (Aipoi ka sia sangamberida tai 
Atena samba siooiaké sedda bulat 
raoba rasappruaké tetretda simaoggak 
masiarep'aké elé masipakubbuki 
sangamberi sipuoni gelaiet sibau. 

22 Kelé aipurió si Paulus ka matadda 
siparururu ka Areopagus, kuanangan 
ka matadda, "Ale kam tai Atena! 

Bulat akukereng'akéan, bulat kopet 
puroronmui ka arat 

23 Aipoí ka tetret akugejengi sangalionia 
laggaimui, samba akulelekáké kudduat 
paniddogatmui, itsókungan leú sara 
kudduat pasibuluatmui; ka kudduat 
nenda ai anusurataké kam, 'Ka Tubut 

Taikamanua Taiaagaietmai.' Oto 
Taikamanua sitaiaagaietmui, tápoi 
ainupaniniddogi kam nia, nia té néné 
kusesegéaké ka tubumui 

24 Taikamanua sibaraaké polak sambat 
sangamberinia ka bagania, nia té Tuhan 
manua sambat polak. Tá mukukuddu 
nia ka uman sabulungan sigalai kabeira 
sirimanua 

25 Tá leú et ikikiddiy paromanda 
sirimanua, aipoi nia lé masikakau 
purimanuaiat, enga sambat 
sangamberinia ka tubudda sirimanua 

26 Sibara ka sara sirimanua, 
baraakénangan sangamberinia 

bangsa, samba koiniakénangan leú 
et sia bulé rasut'aké sangaliot polak 
néné. Nia leú et amasiteúaké barania 
ka panandaatnia peilé, pigamoi samba 
kaipa rapuririmanua 

27 Aigalaiaké nia geti kelé néné 
Taikamanua, bulé ragaba lé nia. Ké 
pei rasese nia ka tetret airagagaba 
nia. Tápoi siripokatnia geti, tá areu nia 
Taikamanua ka tubutta sene-senenta 

28 Arakua baí sirimanua, “Tapuririmanua 
samba tapungongoíngoí samba atabara 
ka polak néné, sarat ka gegenia lé.” Oto 

makeré leu te kelé ka sikuadda piga 

pa siagai mutitiboat ka kam. Arakua, 
“Tatogania lé sita sangamberitta. 

29 Kalulut tatogat Taikamanuangan 

poi sita néné, oto bulan takua kam 
Taikamanua makeré lé nia kelé ka tularat 
emas elé perak, elé bukkú sigalai, siripot 
sipinaatudda sirimanua 

30 Aikalipogingan Taikamanua galai 
tubutta ka tetret tápei taagai simaerú, 
tápoi kineneiget geti aikoiniakéan sia 
sangamberi sirimanua bulé rabauaké 
paatuatda 

31 Aipoí aitetreakéan sara gogoi iadili 
sangaliot polak néné, bulat ukum 
simaroipo. Tápoi masigagalaiaké galajet 
néné, iaté sara sirimanua, sipiliynia ka 
galajet néné. Samba bulé imatonem 
bagadda sangamberi sirimanua ka 
pagalaiat néné, suruakénangan 

nia Taikamanua sirimanua néné ka 
simamatei!GÇ 

32 Oto kelé araarep nia pagalaiat 
katususuru nia mitsá tubu simamatei, 
ai sia piga pá amasigágati si Paulus. 
Tápoi ai leú et sia sabagei sipasikukua, 
GÇ£Kuobá kuarep kai nia mitsá nutiboi 
ka matamai pagalaiat sikuam néné.GC 

33 Iageti tui nia si Paulus ka parurukat 
34 Tápoi ai leú et sia simaré-ré ka sikuat 
Paulus, iagetimatonemnangan bagadda 
ka tubut Jesus, iaté: si Dionisius, laddou 
majelis Areopagus, samba sara sinanalep 
sipuoni si Damaris, samba ai leú sia piga 
pá igidda sabagei. 

18 1 Oto lepá tui nia si Paulus ka 

laggai Atena, ei nia ka laggai 

Korintus 

2lageti ailiddangan let et sara tai Jahudi 
sipuoni si Akuila, sibabara ka Pontus. 
Barania peilé ka Italia si Akuila néné 
karuadda sinanalepnia si Piriskila. Araoi 
ka sia ka Korintus, kalulut bebelaakéna 
sia si Kaisar Klaudius sangamberidda tai 
Jahudi ka Roma. Oto einangan leú et si 
Paulus ibalou sia karuadda 

3Iageti kuddu nia sedda samba 
pugalairangan sambadda, aipoí makeré 
lé pasigabaiatda purimanuaiatda si 
Paulus, iaté masigalai kema 

4Tápoi senen gogoi Sabbat, ei nia 
si Paulus patibo ka uma paniddogat, 
bulé ramatonem baga ka sia tai Jahudi 
sambat tai Junani ka tubut Jesus 

5 Kelé arasegé tai Silas sambat tai 
Timoteus ka Makedonia, pakeinangan 

sangamberi tetrenia si Paulus, 
masipakarap Katuareman Simaeru 
sibara ka Taikamanua, ka tubudda tai 
Jahudi, masikolouaké ka tubudda, Jesus 
néné iaté Rimata Sipaarau, sitonéakenen 
Taikamanua 

6Tápoi kalulut taipuaarinia rasaggangi 
nia samba raasá nia si Paulus, só- 
sóakénangan leú et abu ka leppeinia 
kelé sara toggaiat ka sia, kalulut sele 
sigalaira. Kuanangan ka matadda, 

"Ké bara sikataí ka tubumui, kalulut 
selet tubumui lé! Tá iaaili aku! Barania 
kineneiget, ei aku ka tubudda sabangsa 
taú sipuoni tai Jahudi. 

7 Iageti kaddiuakénangan sia si Paulus, 
ei nia ka sara lalep ka bet-bet uma 
paniddogat. Iaté ka lalep sara taú 
sipuoni tai Jahudi, tapoi aipaniniddogi 
Taikamanua, iaté sipuoni si Titius Justus 

8Tápoi ka sia geti si Krispus utet 
uma paniddogat, bulat sangalalepra 
sambat tatogania, amatonem baga ka 
tubut Tuhan Jesus. Samba maigi leú 
et sia tai Korintus sabagei, sipasiaarep 
katuareman sisegéakenen Paulus, 
amatonem baga ka tubut Jesus, iageti 
raúrangan leú et sia 

20to ka sara soibé, ka siitsot matania 
si Paulus, amanibo si Tuhan ka tubut 
Paulus, "Buí numalotó! Buí nuariaké 
nupanibo, bá pumemeng-meng 

10 Ai lé poí kupaaalei ekeu. Bulat beri te 
sia sara simaró baga masigalai sikataí 
ka tubum, aipoí maigi sia ka laggai néné 
sipuoni bakkatku. 

11 Kalulut néné, kuddu nia ka Korintus 
si Paulus sangarura sitenga burúnia, 
samba pangantomannangan sia tiboiet 
Taikamanua 

12 Tápoi kelé aipugubernur ka sia si 
Galio ka Akaya, baraakérangan pusaraat 
tai Jahudi masisaggangi si Paulus, 
samba abbitrangan leú et nia ka matat 
pengadilian 

13 Oto panganduatra iaté, "Aikakau 
paalakat baga ka tubudda sirimanua 
simigi, bulé rapaniddogi Taikamanua 
sitaipaaakkup ka surukat Mose! 

14 Ai peilé igegelai ialegi nia ka sia si 
Paulus, kuanangan nia ka sia si Galio 
ka matadda tai Jahudi, "Ale kam tai 
Jahudi! Ké baí kalulut pasiaapaaké 
elé kalulut pasigagalaiaké jo lé baí nia 
paganduatmui néné, mateú kuom'aké 
kuarepi panganduatmui néné 

15 Néné geti, kalulut paukelatmui lé 
pagalaiat tiboiet, oni sambat surukatmui 
saramui! Bulat tá kuobá ipasikeli pakaro 
kelé néné! 

l6Tageti keklenangan sia si Galio raei 
ka gerat 

17 Oto labárangan leú et si Sostenes, 
siutéaké uma paniddogat. Bóbórangan 
nia ka matat mejat pengadilan. Tápoi 
beri puletseina nia ka sia si Galio 
pagalaiat néné 

18 Lepá nenda, maburu peilé aikuddu si 
Paulus ka Korintus. Lepá geti kuanangan 
salam pasaraat ka tubudda simatonem 
baga sedda, iageti pulajoddangan 
sambadda tai Priskila sambat si Akuila 
ka laggai Siria. Oto ka Kengkrea, 
sapunangan alainia si Paulus pat sappru; 
iaté sioreakenennia kalulut palelengan 
nia ka tubut Tuhan 

19 Kelé arasegé ka laggai Epesus, 
kaddiuakénangan sia tai Priskila sambat 
tai Akuila, gurúnia ka uma paniddogat 
patibo ka tubudda tai Jahudi sedda 

20 Tiddourangan bulé maburu peilé 
ikuddu sedda ka tubudda, tápoi tá iobá 

21 Tápoi kenanen kisedda, ka tetret 
aitui-tui, kuanangan ka matadda, "Ké 

iobáaké baí nia Taikamanua, momoi aku 
mitsá sené." Lepá aikua kelé néné, tui 
sia raei ka Epesus 

22 Kelé aitugorosot ka Kaisarea, ei nia 
ka Jerusalem masisegéaké salamnia ka 
paamian sedda, iageti riu-riuakénangan 
iei ka Antiokia 

23 Lepá aikuddu sedda piga pá burúnia, 
tuinangan leú et iei masibalou laggaira 
tai Galatia sambat Prigia masiparon 
putotonem bagadda simatonem baga 

24 Oto tá amauju, oi sara tai Jahudi ka 
laggai Apesus, iaté siputututú mata ka 
Aleksandria, sipuoni si Apollos. Bulat 
iagai manibo sambat bulat iagai bagat 
Buko Sipunenan 

25 Atupangantoman'an nia pagalaiat 
tubut Jesus. Oto bulat magege nia 
masigelaiaké pagalaiat Jesus, kenanen 
baí sarat pasirauklat Johannes peilé iagai 

26 Oto bulat magege nia si 
Apollos itaddaaké mungantoman 

ka uma paniddogat. Kelé araarep 

nia tai Priskila sambat tai Akuila 
singantoman'akenennia, abbitrangan 
nia ka lalep. Iageti kolouakérangan 

ka tubunia bulat sipasesese, pagalaiat 

sipinaatut Taikamanua, masipaarau 
sirimanua, iaté ka sigalaiakenen Jesus 
27 Lepá repdemnangan si Apollos mei 
ka Akaya. Iageti galairangan surat, ka 
sia simatonem baga ka tubut Jesus, ka 
Epesus ka tubudda saalei ka Epesus, ka 
Akaya, bulé matarek sia masisiló kaooi 
Apollos. Oto kelé aisegé si Apollos ka 
Akaya, bulat ai lulunia paromannia ka 
tubudda, kalulut panguruat katet bagat 
Taikamanua, matonemnangan bagadda 
ka tubut Jesus 

28 Oto bulat ka lelek tubunia, oi ikalaaké 
tai Jahudi si Apollos, ka paukelatda ka 
matat siberikabaga. Saú-saúnangan 
leú et ruang ka bagat Buko Sipunenan, 
masikua, pu-Jejesus nia Rimata Sipaarau 
sitonéakenen Taikamanua. 

1 9 1 Ai nia mukukuddu si Apollos ka 

Korintus, aigegejengi ka sia si 

Paulus palagga-laggaira sikukuddu ka 
tiri, lepa segé nia ka Epesus. Oto sedda 
paailiddangan piga pá simatonem baga 
ka tubut Jesus 

2lageti nou-nounangan leú et sia, pelé 
ngangania, "Anusilóan leú kam Ketsat 
Sipunenan, ka tetret anumatonem kam 
baga ka tubut Jesus?" Alegiddangan 

nia, "Tápei. Bulat beri peite arepmai nia 
kababarat Ketsat Sipunenan? 
3Kuanangan mitsa ka matadda si 
Paulus, "Oto pasiraukat aponia lé poi 
aturaúaké ka tubumui?" Kuaddangan 
nia, "Pasiraukat Johannes lé. 

4Iageti kuanangan nia si Paulus ka 
matadda, "Pasiraukat kai Johannes 
geti masipatoilá katubabau paatuatda 
sirimanua ka jodda lé. Tápoi aitaggei 
leú et ka tubudda tai Israel si Johannes, 
bulé imatonem bagadda ka tubunia siooi 
kuruk teiteinia, iaté Jesus. 

5 Kelé araarep nia sikuania néné, 
raúnangan sia ka onin Tuhan Jesus 
SOto kelé aitonem'aké kabeinia si 
Paulus ka tubudda, sop-sopnangan 

ka tubudda Ketsat Sipunenan, iageti 
taddaakérangan manibo ka nga- 

nga simakisei ka bagatta samba 
paareprangan leú et katuareman 
simaerú sibara ka Taikamanua 

7Ai pá sia pulu rua igidda 
sangamberidda 

8Oto telu ngalaggó burúnia 
aipungantoman taipuaari samba taigigi- 
giket si Paulus, ka tubudda siparururú 
ka uma paniddogat samba paukle ka 

tubudda, ibesiaké imatonem bagadda 
pagalaiat Purimataat Taikamanua 

9Tápoi ai sia piga pá simakelá paatuat 
sitaimatonem baga. Oto ka matadda 
siberikabaga asárangan sipinaatut 
Taikamanua masipaarau sirimanua 
ka onin Jesus. Oto kalulut néné, 
kaddiuakénangan sia si Paulus, einangan 
leú et ka bilit pusikolaat Tiranus. Senen 
gogoi lé ipatibo ka tubudda sedda 

10 Riuriu lé aigalaiaké kelé néné si 
Paulus ka bagat rua ngarura burúnia, 
teret arepda nia sangaberidda sikukuddu 
ka propinsi Asia, iaté tai Jahudi sambat 
sia tau sipuoni tai Jahudi, tiboiet Tuhan 
néné 

11 Iageti galainangan kiseiet sabeu 
Taikamanua ka sigalaiakenen Paulus 

12 Ké raabbit poposat kabei, elé komang 
apparat tengan Paulus sipakeinia rakau 
nia ka simabesi, ale besira, samba bela 
sanitu ka tubudda 

13 Ai sia piga pá igidda tai kerei ka tai 
Jahudi, kaipa sia ei, masiusiaké sanitu 
ka tubudda sirimanua. Beri ka sia leú tai 
kerei néné, ai leú et rasisibo ralou-logi 
onin Tuhan Jesus, rausiaké sanitu. 
Kuadda lé nia ka matat setan, "Ka onin 

Jesus sisegéakenen Paulus, kuusiaké 
ekeul 

140to ai sia pitu igidda taimanteu 
tatogania, sara imam sabeu, sipuoni 
Skewa, sipasigagalaiaké kelé néné 

15Tápoi aikua lé ka sia sanitu ka 
tubudda néné "Kuagai nia ka sia Jesus, 
sambat si Paulus, tápoi kam geti ka kam, 
kasonia kam néné? 

l6Tageti paattatnangan tubunia 
sipinasaileu sanitu néné, tarakupnangan 
sia, bulat seget kopet golúnia, pat 
pakukruddangan leú et ratui-tui ka lalep, 
sibara maujú samba simabulutut, aipoí 
aipabirit'an leppeira ka tubudda 

17 Oto malotórangan leú et 
sangamberidda tai Jahudi samba 
sabangsa bagei sikukuddu ka Epesus, 
masiarep sibabara néné. Bailiu 
makopénangan raumun onin Tuhan 
Jesus 

18 Maigi sia simatonem baga ka tubut 
Jesus, amei masiseseaké jodda sigalaira 
siburú 

19 Samba leú et sia siagai masigalai 
gaut pasimatei, rurúakérangan bukodda, 
labórangan nia ka matadda siberikabaga. 

Ké itururúaké nuntut sakit buko nenda, 
ai lima ngapulu ngaperak iginia 

20 Oto ka enungan kiseiet sabeu néné, 
bailiu memei marararat samba memei 
maroron patiktingannia tiboiet Tuhan ka 
tubudda 

21 Kelé aitukapplu sibabar néné, 
teúakénangan nia si Paulus mei ka 
Makedonia sambat ka Akaya, iageti 
pariu-riunangan leú et nia iei ka 
Jerusalem. Aikua si Paulus, "lepá sedda, 
buíta mei leú aku ka Roma. 

22 Tageti koiniakénangan sia rua 
sapaguguletnia, iaté si Timoteus sambat 
si Erastus raei ka Makedonia, ka tetret ai 
peilé piga pá burúnia ikuddu ka propinsi 
Asia 

23 Oto ka tetret nenda te aibara 
pulamagat sabeu ka Epesus, kalulut 
ngantoman pagalaiat Jesus 

24 Ai poi sedda sara tukang perak 
sipuoni si Demetrius, sipasigagalai uman 
dewa, iaté Dewi Artemis. Oto bulat abeu 
uktukra sangamberi sipugagalai sedda 

25 Iageti rurúakénangan sia 
sangamberidda sipugagalainia samba 
sia tai tukang perak sabagei, kuanangan 
ka matadda, "Ale kam Sasaraina! Kelé 

siagaimui, ka galajet néné lé ibabara 
purimanuaiatta 

26 Tápoi kineneiget anuitsóan kam 
sambat anuarep'an kam, sigalaiakenen 
Paulus. Aikua, tai dewa sigalaira 
sirimanua, bulat tá dewa. Oto 
amaigingan sia simatonem baga kalulut 
ngantomannia, tápoi tá te sarat sené ka 
Epesus, pat lé aili ka sangaliot Asia 

27 Bulat jagoet imakataí onin 
pasigabaiatta néné. Sambat tá sarat 
néné, tápoi beri leú et ka tubut 
uman Dewi Artemis taimaletseinangan 
bagadda sirimanua ka tubunia, samba 
pulatsanannia leú, paperakiddangan 
nia; ai lé poí taaagai, nia lé dewi 
paniddogietda sangamberi sirimanua ka 
Asia sambat ka sangaliot polak! 

28 Oto kelé araarep nia, bulat ngoí- 
ngoínangan bagadda, pugereirangan 
leú et masikua, "Tuumun'aké lé nia si 
Artemis, dewidda tai Epesus! 

29 Iageti mararatnangan leú et 
pulamagat néné pat salú ka sangaliot 
laggai. Lepá ei sia sibaraaké pulamagat 
néné masilabá si Gayus sambat 
si Aristarkus, iaté tai Makedonia 

sipaaleiaké si Paulus ka puenunganan, 
abbitrangan leú sia ka stadion laggai 

30 Oto besíakénangan nia si Paulus itut 
sia, tápoi arakeraaké lé nia simatonem 
baga sedda 

31 Beri leú et ka sia piga pá siabeu tiboi 
tubu ka propinsi Asia leú, iaté sasuruak 
Paulus, arakua leú et bulé raei rasegéaké 
nia ka tubut Paulus, buí ipatoilá tubunia 
ka stadion 

32 Ka tetret nenda bulat aipakataían sia 
siparururú ka stadion. Ai sigereiaké kisé, 
ai leú et sia sigereiaké kisedda, aipoí 
maigi sia sitaiagai paluluatnia araparurú 
sedda 

33 Bulat ka bagadda te sabagei si 
Aleksander lé aibaraaké pulamagat, 
aipoí, nia lé rapatutukklu tai Jahudi 
ka mata. Oto kaunangan kabeinia si 
Aleksander bulé rakau tetre ka sia 
ikolouaké ka matadda taimaselenia ka 
tubudda sirimanua simigi 

34 Tápoi kelé araagai pu-Jajahudi 
nia, pakerénangan nga-nganda 
masigereiaké, "Tuumun'aké lé nia si 
Artemis, dewidda tai Epesus! 

35 Oto teret sekretaris laggaian lé, oi 
aikua rapumengmeng sirimanua simigi. 

Pelé ngangania ka tubudda, "Ale kam 
tai Epesus! Ai lé raaagai sangamberidda 
sirimanua pusasarat Epesus nia sipasikeli 
uman Dewi Artemis, sambat bukku 
simalina sibebelé ka manua 

36 Bulat beri sia sara siputatánia. Oto 
kalulut néné, bulan nulamau kam nia, 
samba buí nugalaiaké kam apa pá 
sitaipaatuet boiki 

37 Aipoí anuabbit kam sia sené, ta 
kalulut rarau-rauakéra uman dewa, elé 
kalulut palololoira onin dewitta 

38 Ké ai nganduakenennia ka sia si 
Demetrius sambat sia sipugagalainia, 
ranganduaké sara sirimanua, edda 
rasegéaké pakarodda néné ka 
pengadilan. Ai lé nia kabubukakat ka sia 
pengadilan, sambat mariu-riu lé rakuddu 
sedda sapamarenta 

39 Tápoi ké ai peilé bagei kiddiyet 
bagamui, buítá ka rapat simakolou 
itupatiboji 

40 Aipoí sibabara kineneiget geti, 
masipakataí sita lé. Babara rakukua 
sita sibaraaké pulamagat, aipoí tá anai 
enunganta bagei masikua sesesena nia 
ibara pulamagat néné. 

41 Oto kelé aikua sangamberinia néné, 
kuanangan ka matadda sirimanua simigi, 
sekretaris laggai néné, ratuitui. 

20 1 Oto kelé aitata pulamagat 

ka Epesus, rurúakénangan sia 
sapaamian si Paulus, paronnangan 
pupaatuananda. Lepá kaunangan 
tiboiet pasaraat, iageti riu-riuakénangan 
puenunganannia ka Makedonia 

2 lageti gejenginangan sangaliot 
laggai Makedonia, si Paulus samba 
pangantrunangan sia simakopé, iparon 
putotonem bagadda simatonem baga ka 
tubut Jesus. Lepá tui nia iei ka Junani 

3 Kuddu nia sedda telu ngalaggó 
burúnia. Oto aipatatarek tubunia iei 
mulajo ka Siria, arepnangan katuareman 
iisiakéra nia tai Jahudi ramateiaké nia. 
Kalulut néné teúakénangan itoili, tápoi 
barania lé ka Makedonia 

4Ka sia leú et si Sopater sibara ka 
Berea, amei leú nia masipaaleiaké si 
Paulus; kisedda leú ka sia si Aristarkus, 
si Sekundus sibara ka Tesalonika, samba 
si Gayus tai Derbe. Beri si Timoteus, si 
Tihikus sambat si Tropimus sibara ka 
propinsi Asia, amei leú et sia ka sia 

> Araboikíaké lé tubudda, lepa 
ngenaddagan kai ka Troas 

SLepat Punen Roti Sitá ragi, 
pulajomaian kutuitui kai ka Pilippi. 
Lima ngagogoi burunia, parurumaian 
mitsá sambamai ka Troas. Iageti kuddu 
kai sedda sangamenggui burunia 

7 lageti soibot gogoi Menggui 
pataddémaian mukom, kelé siripot ka 
pusarainaat. Oto patiboakénangan sia si 
Paulus, kalulut ai lé poí ibabagai bagania 
itui-tui matsep. Panibonangan leú et si 
Paulus, bulat papparat aili tengamoi 

Soto ka bagat bilí ka pata, ka kudduat 
parurukatmai, ai maigi alito 

9Ka sia sara silainge sipuoni si Eutikus, 
ai nia mukukuddu ka bet-bet jendela. 
Kalulut nantania ipanibo si Paulus, 
matuddunangan matania simakopé 
silainge néné, pat perep nia ka jendela; 
oto belénangan leú et barania ka 
tingkat sikatelu. Kelé araakkat'aké nia, 
ailangóan nia 

l0Tageti tugorosotnangan leú et si 
Paulus ka repé, perep'akénangan tubunia 
ka tubut silainge néné, lakkaiakénangan 
nia. Kuanangan ka matadda si Paulus, 

"Buí imakarat bagamui, ai peilé nia 
muririmanua! 

ll epa sakai nia mitsá si Paulus 
ka pata, parubeinangan leú et roti, 
pukomrangan sambadda. Kelé ailepá 
ipanibo simaburú pat pató si Paulus, 
tuinangan leú et 

laIageti abbitrangan silainge néné ka 
lalepnia, aian nia muririmanua. Oto 
bulat angká lé bagadda, aipoí bulat 
atupusuibingan bagadda 

13 Iageti eimaian leú et ka kapá, 
puabakmaian boiki ka Asos, masialá 
si Paulus sedda ka kapá. Aibagai lé 
kisedda, kalulut aipaatu musila 

14 Oto kelé arapaaili ka Asos, riu-riu 
aitusakai si Paulus ka kapá, iageti 
riuriuakémaian mukapá masiailiaké 
Metilene 

15 Baramai sedda pukapámaian leú et 
mitsá, oto matsepnia lé segé kai ka 
kudduat sipaiipó ka Kios. Matsepnia 
mitsá segé kai ka Samos, iageti 
sangagogoi burúnia, segé kai ka Miletus 

16 Oto aiteúakéan si Paulus tá 
kutusappai kai ka Epesus, buí isappru 
tetremai ka laggai Asia. Bulat aibebesíaké 

si Paulus imaola kusegé kai ka Jerusalem 
ka Punen Katuuruat Ketsat Sipunenan 

17 Iageti kaunangan suratnia si Paulus 
itiddou rataget'aké nia tai bajára 
sapaamian Epesus, ka Miletus 

18 Oto kelé arasegé, kuanangan ka 
matadda si Paulus, "Ai lé nuaagai kam 
pagalaiat tubukku, burúnia akukuddu ka 
talagamui, barana ka gogoi kasegekatku 
peilé siboikí ka Asia 

19 Bulat kaepet paatuat, samba sigalú 
elu lé akupugalai galajet Tuhan, ka 
talagat pangoringan siorikku, kalulut 
sipinaatudda sikataí ka tubukku tai 
Jahudi 

20 Ai lé nuaagai kam ale Sasaraina, 
taigigi-giku masikua ka matamui aponia 
sibailiu puuktunganmui. Kupangantoman 
kam, ka matat siberikabaga sambat ka 
lalep 

21 Mariu-riu lé kupangantru sia, elé tai 
Jahudi pá nia elé sabangsa bagei, bulé 
rabauaké paatuatda samba raoi ka tubut 
Taikamanua, samba bulé imatonem 
bagadda ka tubut Tuhan Jesus 

22 Oto kineneiget, kelé masireddet 
nga-ngan Ketsat Sipunenan, memeian 

lé te aku ka Jerusalem. Bulat ta kuagai 
aponia pá sipuaaili ka tubukku sedda 

23 Sarat néné lé kuagai, kukuana 
ka tubukku simaron, Ketsat 
Sipunenan, katupepenjaraakéku 
sambat pangongorikku 

24 Tápoi bulat beri pulatseiku nia 
purimanuaiatku néné, sarat kau lé ioi 
kulepaaké galajet siaket Tuhan Jesus ka 
tubukku, samba sarat kau lé kumariu-riu 
ka topit, masipaarep Katuareman 
Simaerú, pagalaiat panguruat katet 
bagat Taikamanua, teret ailina tetrenia 
purimanuaiatku 

25 Akubalouan kam sangamberimui ale 
kam Sasaraina, samba akupaarep'an 
leú et ka tubumui pagalaiat Purimataat 
Taikamanua. Bulat aian lé iaagai tubukku 
taipaaailitta mitsá 

26 Oto bulat kuron'aké kukua nia ka 
matamui gogoi néné, bulat buí te 
nuseleaké kam aku, ké bara simasusubu 
ka talagamui 

27 Bulat beri peite puarakku galajetku 
masikolouaké ka matamui pagalaiat 
sipinaatut Taikamanua 

28 Oto kau nujago kam tubumui, 
samba kau leu nujago kam sapaamian 

sinegéakenen Ketsat Sipunenan ka 
tubumui jagoetmui; aipoí atupauddet'an 
kam sipasijajago paamian. Kau iuliu 
kelé sipasija-jago rapasijago tarimeura, 
nupasijago kam ka kam sapaamian 
Taikamanua; aibailiuakéan poí sia 
sapaamian Taikamanua néné, bakkatnia 
kalulut kamamatei Togania 

29 Kurukku te, oi ka talagamui harimau 
simasagbang. Oto sapaamian jagoetmui 
te ipasasagbangi ka sia harimau néné 

30 Beri ka talagamui ka kam leú 
et, babara sia sipaarep katuareman 
patajuat. Ragagalaiaké nia geti néné, 
bulé ramapepe ka sia simatonem baga 
ka tubut Jesus, ibara ioi ratut sia 

31 Oto bulat jago kam tubumui! Repdem 
kam taipuarinia kupangantru kam 
sangamberimui sinágó samba sinoibó 
sigalú elu, ka bagat telu ngarura burúnia 

32 Kineneiget kusegéaké kam ka 
kabei Taikamanua, bulé ijago kam, 
samba bulé nuomet'aké kam panguruat 
katet bagat Taikamanua. Ai gege ka 
tubut Taikamanua masiparon kam 
samba masipanguruat'aké ka tubumui 
panukanan, sinarek'akenennia ka 
sangamberi paamiannia 

33 Bulat beri peite kiddiyku, bulagat elé 
leppei, ka tubudda kasei pa 

34 Kam lé siagai nia, bulat tubukku 
lé amasigaba purimanuaiaku samba 
purimanuaiatda saaleiku sipasitutut aku 

35Ka sangamberinia lé akuaké 
uluietmui, bulé nuagai kam, 
pasimomomoaké tubu kelé néné 
lé, iooi tarop'aké kam saaleita sitaiooi 
tubu. Aipoí buítá tarepdem kam kelé ka 
sikuat Tuhan Jesus, 'Sipasikakau peilé te 
mauktuk, belé peilé sipasisisiló.' 

36 Oto kelé ailepá ipanibo si Paulus, 
purekkukrangan leú et sangamberidda, 
lepá paniddourangan leú et 

3/Iageti pusourangan sangamberidda, 
lakkaiakérangan nia si Paulus, 
kuaddangan ka matania, kaunumaangká 
baga ka puenunganan 

38 Bulat simakopé reu-reu bagadda lé, 
sarapei aikua ka matadda si Paulus, 
taiiitsóra taan te raiitsó nia mitsá. Iageti 
taroakérangan nia ka kapá. 

2 1 1 Iageti segéakémaian katutui- 

tuimai ka tubudda tai bajá ka 
paamian Epesus, lepá kaddiuakémaian 
sia. Oto pariu-riumaian nia mukapá ka 
nusa Kos; samba matsepnia lé segé 

kai ka nusa Rodos. Baramai sedda 
riu-riuakémaian nia mitsá mukapá, 
kuailiaké kai pelabuhan Patara 

2 Ka Patara ailimaian kapá sieei ka 
Penisia. Iageti sakai kai ka kapá nenda 
3lepá tuimaian leú et, pat itsómaian 
nusat Siprus kai katsiumai, tápoi riu-riu 
lé akupukapá kai masiailiaké Siria. 
lageti jolou kai ka Tirus, aipoí sedda 
gau-gaurangan bibilet ka bagat kapá 
situtmai 

20to ei kai sedda masibalou sia 
simatonem baga ka tubut Jesus, 

iageti kuddu kai sedda ka tubudda 
sangamenggui burúnia. Ka sipinalulut 
Ketsat Sipunenan, pangantruddangan si 
Paulus, buí iei ka Jerusalem 

>Tápoi kelé aisappru tetrenia kukuddu 
kai sedda, kaddiuakémaian leú et sia, 
riu-riuakémaian puenungananmai. Oto 
sangamberidda sambat tainanalepra 
samba leú et tatogadda, oi masitaroaké 
kai kapplut laggaira. Sedda ka bet-bet 
koat, purekkukmaian maniddou 

6 Lepá pasalammaian let et, iageti sakai 
kai ka bagat kapá, oto ka sia leú et toili 
sia ka lalepra 

7 Oto riu-riuakémaian leú mukapá, 
baramai ka Tirus segé ka Ptolemais. 
Eimaian leú sedda masibalou sia 
simatonem baga, masiroroi sia, iageti 
kuddu kai sedda ka tubudda sangagogoi 
burúnia 

8 Matsep tuimaian leú et, segé ka 
Kaisarea. Ei kai sedda masibalou si 
epanggelis sipuoni si Pilipus, kuddu kai 
ka lalepnia. Nia néné te ka talagat sipitu 
sipiliy ka Jerusalem 

9Ai sia epat tatogania tainanalep 
aikau Taikamanua ka tubudda puaagai 
masipaarep katuareman simaerú sibara 
ka Taikamanua 

10 Piga ngagogoi pá burúmai sedda, 
oi sara nabi sibara ka Judea sipuoni si 
Agabus 

11 lageti taget'akénangan kai, 
alánangan apprat tengan Paulus. Oto 
serenangan rere sambat kabeinia, 
pelé ngangania, "Kisé te aikua Ketsat 
Sipunenan: Kelé kisé te rakabéaké nia 
tai Jahudi, samba rasegéaké nia ka 
kabeira taú sipuoni tai Jahudi, sibakkat 
apprat tenga néné, ka Jerusalem. 

12 Oto kelé akuarep kai nia sikuania 
néné, tiddoumaian nia simakopé 

sambamai saalei sikukuddu ka Kesarea 
ka tubut Paulus, bulan iei ka Jerusalem 

13 Tápoi aikua lé ka matamai, "Apangan 
lé lulunia nupusosou kam kelé kisé, 
pat bailiu kokkopé beunannia reu-reu 
bagakku? Aipoí tá sarat bulé ralabá aku 
akupatarek tubukku, tápoi beri matei 
kalulut Tuhan Jesus leú amatarek'an 
aku. 

14 Oto bulat tá iobá si Paulus iarepi 
sikuamai ka tubunia. Kalulut néné, 
ariakémaian kukera kai nia. Akukua lé 
kai ka kai, "Eddangan lé iteúaké nia si 
Tuhan. 

15 Kelé akukuddu kai sedda piga 
ngagogoi pá burúnia, tui-tui kai ka 
Jerusalem 

16 Oto ai sia piga pá saalei sibara 
ka Kesarea amoi masipaaleiaké kai, 
rataroaké kai ka lalep Manason; ka 
lalepnia lé poí kupugogogoi kai. (Si 
Manason néné iaté tai Siprus, amaburúan 
ka sia aimatonem bagania ka tubut 
Jesus. 

17 Kelé akusegé kai ka Jerusalem, 
silórangan kai saalei sedda ka angkat 
baga 

18 Matsepnia lé, ei kai sambamai tai 
Paulus, masibalou si Jakobus. Ka sia 
tai bajá gareja, ai leú et sia sedda 
sangamberidda 

19 Lepá akukau kai paroroiatmai ka 
tubudda, pungunguan'akénangan nia 
si Paulus sangamberinia sigalaiakenen 
Taikamanua ka sigalaiakenennia, ka 
talagadda tau sipuoni tai Jahudi 

20 Kelé araarep nia sipungu- 
nguan'akenen Paulus néné, 
umun'akérangan leú et Taikamanua 
sangamberidda. Lepá kuaddangan nia ka 
matat Paulus, "Ale, Sarainamai Paulus! 
Bulé nuagai nia. Amuribungan te sia 
igidda tai Jahudi simatonem baga ka 
tubut Jesus. Sangamberidda néné, iaté 
simareddet ka surukat Mose 

21 Oto kineneiget araarep'an 
pangangantomannu sia sangamberi tai 
Jahudi sikukuddu ka talagadda sabangsa 
bagei, bulé ragalak'aké surukat Mose. 
Kuanungan ka matadda buí rasunat 
tatogadda, samba buí ragalaiaké siripot 
aratta tai Jahudi 

22 Kineneiget tá isoppi raarep nia tai 
Jahudi simatonem baga kababaram 

sené. Oto kipangan lé tapaeerú kam 
kineneiget 

23 Maerú peilé nutut nganturatmai. Ai 
sia epat igidda sené sigalai palelengan 
ka tubut Tuhan 

24 Kenan'an lé kam sambamui 
nubaraaké kam punen pasimagirat 
tubu, samba bulaganinungan sia, bulé 
ioi rasapu ka sia alaira, sapu tatá. 

Bulé imatoilá ka tubudda sangamberi 
sirimanua taipububulat sineseatnia 
siarepda pagalaiat tubum, aipoí ekeu leú 
et kekeu, ai leú nugagalaiaké surukat 
Mose 

25 Tageti ka sia tatu sipuoni tai Jahudi 
simatonem baga ka tubut Jesus, 
akukauan kai surat ka tubudda masikua 
pagalaiat sitakkíaąakenenmai, iaté ta 
momoi rakom kan sibuluakenen ka 
bulungan, tá momoi rakom logau, elé 
rakom tarimeu sibutsit; samba tá momoi 
ragalaiaké pusilaingeat. 

26 Tageti einangan leú et si Paulus itut 
sia siepat néné, masibaraaké punen 
pasimagirat tubu matsep. Lepá gurú sia 
ka Uman Taikamanua masisegéaké, aipei 
piga ngagogoi ilelepá punen pasimagirat 

tubu, samba itububuluaké nenda buluat 
buluakenen ka senen tubudda 

27 Tukakapplungan lé tetrenia sipitu 
ngagogoi sitetreakenen, itsórangan si 
Paulus tai Jahudi sibara ka Asia, ka Uman 
Taikamanua. Iageti patubbujiddangan 
bagadda sirimanua simigi, lepá 
omet'akérangan leú et nia si Paulus 

28 Airaomet'aké nia, ai sia mugegerei, 
masikua, "Ale kam tai Israel, rop'aké 
kam kai! Nia té néné sieei ka senen 
kudduat masipangantoman sangamberi 
sirimanua nganturat sipasisasaggangi 
tai Israel, samba sitaipaaakkup ka 
surukat Mose, samba sisaggangi Uman 
Taikamanua néné. Paobánangan pei 
bagei, aipaabbit'an sia taú sipuoni tai 
Jahudi ka Uman Taikamanua, kelé 
masipalolit kudduat sipunenan néné! 

29 (Arakua nia geti ka sia kelé néné, 
kalulut araitsó si Tropimus si Epesusna 
aipaaleiaké si Paulus; kabagadda 
poí aiabbit'an nia si Paulus ka Uman 
Taikamanua. 

30 Tageti malamaunangan sangaliot 
laggai. Oto pabalaurangan leú et 
sangamberi sirimanua raei parurú. 
Labárangan leú et nia si Paulus, 

giritdangan nia rabelaaké nia ka bagat 
Uman Taikamanua. Ka tetret nenda leu 
et pat-pat'akérangan matatbaliu Uman 
Taikamanua 

31Ai peilé rapaaatu ka sia sibaraaké 
pulamagat néné ramateiaké si Paulus, 
ei sia sabagei masisegéaké ka tubut 
komandan tenterat Roma, kababarania 
pulamagat ka sangaliot laggai Jerusalem 

32 Oto olaakénangan nia si komandan 
ialá piga pá tai perwira, sambat tai 
perajurit, iageti eirangan leú et ka 
kudduat pulamagat. Kelé araitsó si 
komandan sambat tai pasukannia, 
ariakérangan nia masipabóboki si Paulus 

331ageti taget'akénangan si Paulus si 
komandan, labánangan nia, kuanangan 
rakabéaké nia. Lepá nou-nounangan 
kasonia si Paulus néné samba aponia 
aigalai 

34 Ai sipasikukua kisé, ai leú et sia 
sabagei sipasikukua kisedda lé. Oto 
kalulut kopet beunannia pulamagat, 
taiagainangan pulelengan nia si 
komandan pagalaiat sibabara néné. 
Iageti kuanangan bulé raabbit si Paulus 
ka markasda tai tentera 

35 Kelé araaili ka orat, bulat pugaú- 
gaúrangan leú et simakopé sibaraaké 
pulamagat néné, pat bairatdangan leú et 
si Paulus tai perajurit 

36 ageti tutrangan sia mungkuat 
sibaraaké pulamagat néné, ai ratutut sia 
ai sia muge-gerei masikua, "Mateiaké 
kam nia! 

37 Oto ai sia tugugurú ka markas, 
kuanangan ka matat komandan si 
Paulus, "Kipa, ale, momoi leú kupanibo 
goisó ka tubumui, ukkui?" Iageti 
kuanangan si komandan ka tubut Paulus, 
"Kipa, momoi leú nupanibo ka ngangan 
Junani 

38 Oto tá tai Misir ekeu elé, sibaraaké 
pulamagat siburú, lepá abbitnangan 
leú et epat ngaribu sia igidda sibaraaké 
pulamagat ka simatangeu? 

39 Kuana lé nia ka sia si Paulus, "Tai 
Jahudi lé aku, tai Tarsus, laggai simaarep 
erut oni ka Klikia. Obáaké peite kupanibo 
ka tubudda néné. 

40 Oto kelé aiobáaké nia si komandan 
ipanibo si Paulus, puriónangan si 
Paulus ka orat, kaunangan kabeinia 
kelé sara toggaiat ka tubudda. Iageti 
pumengmengrangan leú et. Lepá 

panibonangan ka tubudda ka nga-ngan 
Iberani, pelé nga-ngania, 

22 1"Ale kam Saukkuimai samba 

Sasarainamai sangamberimuil! 

Kukua peite kuanenku kukolouaké ka 
kam, pagalaiat tubukku. Arep'aké kam! 
2 Kelé araarep nia ipanibo si Paulus ka 
nga-ngan Iberani, kopé arapumeng- 
meng mitsa. Oto riuriuakénangan nia si 
Paulus ikolouaké nia 

3"Tai Jahudi lé aku néné. Akuputútú 
mata ka Tarsus ka laggai Klikia; tápoi 
akupuurau geti ka Jerusalem lé, samba 
aisikolah'aké aku, iaté sara guru sabeu 
sipuoni si Gamaliel ka pagalaiat surukat 
siaket Mose ka tubudda taikebbukatta. 
Kelé ngamangmui ka kam leú et 
sangamberimui sené gogoi néné, kaku 
leú et bulat mabesí ka bagakku mugalai 
galajet Taikamanua 

2Pat paoreikungan leú et sia teret 
matei sipasitutut arat sibau néné. Iageti 
palabakikkungan sia sangamberidda 
taimanteu sambat tainanalep, 
kaukungan sia ka bagat penjara 

> Bulat tá te bokokku, ai sia sené 
tai Imam Sabeu sambat tai Mahkama 
Puaranan, sipasimumuneng'aké. Aipoí 

sia lé amasiaké ka tubukku surat 
abbinenku ka tubudda tai Jahudi ka 
Damsik. Oto surat nenda te kupapakei 
masipalabaki sia sedda simatonem baga 
ka tubut arat sibau, abbitkungan sia ka 
Jerusalem, ituukum'aké sia sedda. 

6"Oto sinágó ai aku ka tengan enungan 
kei tuaili laggai Damsik, bara toro 
simakirisau sibara ka manua, masitoroji 
sangaliot tubukku 

7Iageti belé aku ka polak, lepa 
arepkungan sara nga-nga sipasikukua 
ka tubukku, 'Saulus, Saulus! Angoi 
nupaoorei aku? 

8 Alegikku lé nia kaku, 'Kasonia ekeu?' 
Kuanangan ka matakku, 'Aku te néné 
Jesus tai Natsaret sipaoreinu. 

20to beri ka sia leú et saaleiku, araitsó 
leú et ka sia toro, tápoi tá araarep 
nganga sipasiteteká aku 

10 Lepá kuakkungan nia mitsá kaku, 
'Oto aponia kugagalai Tuhan?' Kuana lé 
nia ka matakku, 'Suruakéan ekeu, nuei 
ka Damsik. Seddangan lé kuakkungan 
nia ka matam sangamberi obaket bagat 
Taikamanua galaiakenennu. 

11 Oto pat peset matakku kalulut ajala 
matakku toro. Iageti paluluddangan aku 
saalei kuei kai ka laggai Damsik 

12 Ka Damsik ai sara sipuoni si Annanias. 
Simatopit samba simasurú ka surukat 
Mose lé nia. Sangamberidda tai Jahudi 
ka laggai Damsik, airahohormati nia 

13 Oinangan let et masibalou aku, 
puriónangan ka bé-béku, kuanangan 
ka matakku, 'Kauan imakoinong mitsá 
matam ale Saraina Saulus!' Oto niangan 
leú et nia, teilaakéku lé matakku, 
itsókungan nia 

14Lepá kuanangan ka matakku, 
'Aipiliyan ekeu Taikamanuanda 
taikebbukatta, bulé nuagai siobat 
bagania, samba nuitsó Jesus, Pagugulet 
Taikamanua sipasigagalaiaké siobat 
bagat Taikamanua samba sipasiaarep 
nga-ngan Jesus 

15 Ibabailiu te ekeu sipasimu- 
muneng'aké samba sipakakra ka 
tubudda sangamberi sirimanua, 
sangamberi siitsónu samba siarepnu 

16 Oto kineneiget buían nupaburú nia. 
Kauan, suruaké ekeu, segéaké tubum 
bulé turaú. Pusoga ka tubut Tuhan, bulé 
tubelaaké ekeu ka sangamberi jom.' 

17 "Lepá toili aku ka Jerusalem. Oto 
aiaku maniniddou ka Uman Taikamanua, 
sop-sopnangan ka tubukku Ketsat 
Sipunenan 

18 Itsókungan leú et si Tuhan; iageti 
kuanangan ka matakku, 'Olaaké 
nukaddiuaké Jerusalem, aipoí tá raobá 
tai Jerusalem masisiló muneng'akenennu 
pagalaiat tubukku néné. 

19 Kuakku lé nia, 'Bulat araagaian 
te simakopé Tuhan, gugurukikku 
uma paniddogat kulabá sia samba 
pabobó-bokikku sia simatonem baga ka 
tubum 

20 Kisedda leú te ka tetret aitumateiaké 
sipasimumuneng'aké ekeu sipuoni 
Sitepanus, ai aku sedda, samba aku 
leú et kaku akuteúaké aitumateiaké. 
Momoi takua, aku lé masijajago leppeira 
sipasimamateiaké. 

21 Tápoi kuanangan mitsa ka matakku 
si Tuhan, 'Kenan'an lé, kukokoiniaké poí 
ekeu ka kudduat simareunan ka tubudda 
taú sipuoni tai Jahudi.' 

22 Oto riu-riu lé raarepi ipanibo 
si Paulus. Tápoi kei lepá ipanibo, 
pugereirangan leú et masikua, "Mateiaké 

lé kam nia sirimanua kelé néné. Taan 
mateu ipurimanua! 

23 Ai sia mugegerei, airapaguguu-guu 
saraubára, samba pataddúrangan leú et 
abu 

24 Tageti kuanangan si komandan 
pasukan bulé raabbit si Paulus ka 
markas, bulé rapareksa nia simakopé, 
ituagai apangan lé lulunia rapugegereji 
nia tai Jahudi 

25 Kelé arakabéaké nia si Paulus bulé 
rapajiguji nia, kuanangan ka matat 
perwira sipuririó sedda si Paulus, "Kipa, 
momoi leú tupajiguji sia tai warga negara 
Roma, ké tápei atuadili sia? 

26 Arepna lé nia siperwira sikuat Paulus 
néné, einangan leú et ka tubut komandan 
pasukan, masikua ka matania, "Aponia 
nugagalaiaké kam Ukkui? Aipoí warga 
negara Roma lé nia ka sia sinéné! 

27 lageti einangan leú et si komandan 
ka tubut Paulus, kuanangan ka matania, 
"Kua peite ka matakku, warga negara 
Roma leú ekeu, ale!" Aleginangan nia si 
Paulus, "Oo, warga negara Roma lé aku 
néné. 

28 Kuanangan mitsa ka matat Paulus 
si komandan, "Akupuwarga negara 

Roma kaku néné, bulat tá amagulai 
akubaya bulagat!" Tápoi kuana lé nia 
ka sia si Paulus, "Tápoi aku kaku geti, 
tú-túnangan matakku warga negara 
Romangan aku. 

29 Oto ka tetret nendangan leú et 
sik-sikrangan tubudda sipasipapareksa 
si Paulus, samba ka sia si komandan leú 
et, bara lotónia, kalulut kakabéakéna si 
Paulus, aipoi warga negara Roma lé nia 

30 Oto bulat aiikikiddiy si komandan, 
bulé iagai apa lulunia raseseleaké nia si 
Paulus néné. Kalulut néné, sogainangan 
tai imam sabeu sambat tai Mahkama 
Puaranana parurú. Iageti rugutdangan 
palegguinia si Paulus, abbitrangan nia ka 
matadda sangamberidda. 

23 lIageti kinerenangan sia tai 

anggota mahkama si Paulus, 
lepá kuanangan ka matadda, "Ale kam 
Sasaraina! Pat aili gogoi néné, bulat 
beri pei kuana ka paatuatku selenia 
sigalaiku ka tubut Taikamanua, siripot 
agai bagakku ka purimanuaiatku. 

2Oto kelé aikua kelé néné si Paulus, 
koiniakénangan sipuririó ka bet-bet 
Paulus si Imam Sabeu Annanias, bulé 
itipak ngungun Paulus 

3Iageti kuanangan ka matat imam 
sabeu si Paulus, "Bulat tá te isosoppi 
itipak ekeu kekeu Taikamanua, aipoí 
sirimanua sipatataju lé ekeu, sikau 
tubuna kelé simaliná! Kuddu ekeu sedda 
nuhakimi aku siripot surukat Mose, tápoi 
beringan ekeu leu et ai leú nupaaapa 
surukat kalulut anukoiniaké sia ratipak 
aku! 

4Iageti kuaddangan nia ka sia 
sipukukuddu ka bet-bet Paulus ka tubut 
Paulus, "Anupaloloi koi imam sabeu 
Taikamanua! 

5 Oto kuanangan ka matadda si Paulus, 
"Ei, ta kuagai puiimam sabeu nia, 
ale kam Sasaraina. Kirénangan tedda 
ai atusurat'aké ka Buko Sipunenan, 
sipasikukua, 'Buí nupaloloi siutéaké 
bangsam.' 

6 Kelé aiitsó nia si Paulus tai mahkama 
néné, ai tai Saduki, ai leú et sia 
sangarubeiat tai Parise, kuanangan 
ka matadda tai mahkama, "Ale kam 
Sasaraina! Tai Parise lé aku, punuteteura 
tai Parise. Kalulut kakatonemikku 
katusuruat tubu simamatei lé atuadili 
aku sené. 

7 Kuana lé kelé néné si Paulus, bara 
paukelatda tai Parise sambat tai Saduki, 
pat bailiu sia rua ngarubeiat 

8 (Aipoí ka sia sipinaatutda tai Saduki, 
táan tususuru sia mitsá ka sia sirimanua 
simamatei, sambat samalaika tá anai 
sia, beri leú et ketsat tá anai. Tápoi ka 
sia geti tai Jahudi, matonem bagadda 
sangamberinia néné. 

20to bara pulamagat sabeu. Iageti 
puriórangan piga pá sia tai Parise 
sibailiu guru, bulat lawanrangan sia. Pelé 
nganganda, "Siripot sipinaatumai ka kai, 
bulat tá anai beri sara selenia sirimanua 
néné! Elé ai lé pá ketsat elé samalaika 
sipatiboaké nia! 

10 Oto kopet kataínia paukeladda, pat 
bara karat bagania ka sia si komandan, 
babara memei sia sangamberidda ralabá 
si Paulus. Kalulut néné, koiniakénangan 
tai tenterania raei masialá si Paulus ka 
talagadda raabbit nia ka markasda 

11 Tápoi soibó nia mitsá, puriónangan 
Tuhan Jesus ka betbet Paulus, 
kuanangan ka matania, "Paron 
paatuatnu! Anumuneng'akéan aku ka 
Jerusalem. Oto buíta numuneng'aké aku 
leú et ka Roma. 

14 Oto maseggei peilé ka matsepnia 
nenda, taddaakérangan nia tai 
Jahudi masibaraaké mungkuatda. 
Pusupparangan tá mukokom samba tá 
muloló sia, ké tápei ramateiaké si Paulus 

13Ai sia epat ngapulu sia legei igidda 
sibaraaké mungkuat sikatai néné 

l41ageti eirangan leú et ka tubudda 
tai imam sabeu sambat ka tubudda tai 
bajára tai Jahudi masikua ka matadda, 
"Apakeréan bagamai musuppa, 
taipukokommai elé taipulolómai apa pá, 
ké tápei kumateiaké kai nia si Paulus 

15 Oto kineneiget alé kam Sasaraina 
sambat kam leú et tai Mahkama 
Puaranan, bulé nukau kam surat 
ka tubut komandan tenterat Roma, 
nutiddou kam ka tubunia, bulé iabbit 
si Paulus mitsá ka tubumui, kéan 
lé baí nupapareksa lé kam mitsá 
pakaronia bulat sipulelelek. Tapoi kai 
ka kai amatarek'an kai muleket bulé 
kumateiaké kai nia, ainangan tá iaaili 
sené. 

16 Tápoi kelé aiarep nia buánia si 
Paulus isiatda tai mungkuat néné bulé 
ramateiaké si Paulus, einangan leú et ka 
markas masisegéaké ka tubut Paulus 

17 Tageti ka sia si Paulus, sogainangan 
sara perwira kuanangan ka matania, 
"Taroaké silainge néné ka tubut 
komandan, ai kuanennia apa pa ka 
tubunia. 

18 Oto abbitnangan silainge néné si 
perwira ka tubut komandan, kuanangan 
ka matania, "Aisogai aku si Paulus 
siukum nenda, ikua kuabbit silainge 
néné ka tubum, Ukkui, ai kuanennia ka 
tubum. 

19 Tageti alánangan kabei silainge néné 
si komandan raei ka bé-bé ruadda, 
kuanangan ka matania, "Aponia baí 
nusesegéaké ka tubukku? 

20 Aleginangan nia silainge, pelé 
nga-ngania, "Apakeréan bagada tai 
Jahudi, ratiddou ka tubum, bulé nuabbit 
si Paulus ka matat Mahkama Puaranan, 
kéan lé baí tupapareksa lé nia mitsá 
bulat sipulelelek 

21 Bulat buí nuretdet tebaí nia 
paniddogatda néné, aipoí ai sia epat 
ngapulu legei igidda sipulilipput 
masilelekeni nia ka enungan. 
Amusuppangan sia sangamberidda 
taipukokomra samba taipulolóra ké 
tápei ramateiaké si Paulus. Kineneiget 

amatarek'an sia, sarat masingena 
alegiatmuian lé, Ukkui. 

22 Īageti kuanangan nia ka sia si 
komandan, "Buí tebaí nupoiliat nia 

ka tubudda kasei pá sesegéakénu 

nia pagalaiat néné ka tubukku." Lepá 
koiniakénangan nia silainge néné itoili 

23 Iageti sogainangan rua tai perwira 
si komandan, kuanangan ka tubudda, 
"Tarek'ake rua ngotu sia igidda tai 
perajurit, samba pitu ngapulu sia igidda 
tai tentera sibara simuinébakkat, raei 
bó-bó siba sinoibó néné leú et ka Kesarea 

24 Samba terek'akénungan leú kurónia 
ka sia si Paulus, abbitnungan nia pat 
segé ka angkat baga ka tubut Gubernur 
Pelik. 

25 Oto galainangan suratnia si 
komandan sipasikukua kisé 

26 "Ale Tuan Sabeu Gubernur Pelik. 
Segé salam sibara kai Klaudius Lisias 

27 Aralabáan nia tai Jahudi sirimanua 
néné, bulat ai pei goisó ramateiaké nia. 
Maerú amei aku sambat tai pasukan, 
kalulut aarepku puwawarga negara 
Roma nia 

28 Oto obáku kuagai sele sigalainia 
aranganduaké nia, abbitkungan nia ka 
matadda tai Mahkama Puarananda 

29 Sedda toilá tatat sigalainia apa 
pá imateú tuukum nia ukuman 
simateiakenen, elé tupenjaraaké nia. 
Araseleaké nia geti, sarat pagalaiat 
siorak ka surukat aratda saradda lé 

30 Lepá mitsá kuaddangan ka matakku 
kababarania isiatda sikataí ka tubunia tai 
Jahudi. Bailiu akékungan nia ka tubumui 
Tuan Gubernur. Samba akukuangan leú 
et ka matadda sipasinga-nganduaké 
nia bulé raabbit surat panganduatda ka 
tubumui, Tuan. 

31 Iageti enung'akérangan galajetda tai 
tentera néné. Eirangan leú et masialá si 
Paulus, abbitrangan nia soibónia nenda 
leú et ka Antipatris 

32 Matsepnia lé teúakérangan nia bulé 
rariu-riuaké puenungananda tai pasukan 
sipukukuró sambadda tai Paulus, tápoi 
ka sia geti toili sia ka markas 

33 Oto kelé arasegé ka Kesarea, 
kaurangan leú et surat ka tubut 
Gubernur, iageti segéakérangan si Paulus 
ka tubunia 

34 Lepá aibatsa nia ka sia si gubernur 
surat nenda, nou-nounangan si Paulus, 
kaipa laggai kabaraiatnia. Kelé aiagai 
kababara nia ka Klikia 

35kuanangan, "Kauan, amaerúan! 
Buítá aku masipapareksa pakaromui, 
ké amoian bai sia sipasinga-nganduaké 
ekeu." Lepá kuanangan ka matadda, 
bulé tutahan nia si Paulus ka istanat 
Herodes. 

24 1 Oto lima ngagogoi burúnia, ei sia 

tai Imam Sabeu Annanias sambat 
tai bajára tai Jahudi ka Kesarea sambat 
sara pengacara sipuoni si Tertullus. 
lageti eirangan leú et ka tubut Gubernur 
Pelik, masinganduaké si Paulus 

2Kelé aitusogai si Tertullus ka mata, 
joakénangan leú et si Paulus, pelé 
nga-ngania, "Ale Tuan Sabeu Gubernur! 
Ka tetret anupuuté, lelek puririmanuan 
laggaimai. Sambat kalulut sikut 
paatuatnu, amaigingan simaeerú ka 
bangsamai 

3Oto sangamberinia néné, kukua kai 
surá samba kuabeuaké kai onim ka 
senen kudduat 

4Tápoi bulé buí imasibbu tetrem, 
kutiddou bulé nuarepi panganduatmai 
siteté néné 

> Akuaili kai nia sirimanua néné 
sibaraaké pulamagat bulat kalotóakenen. 
Ka senen kudduat aibaraakéan 
pulamagat ka talagadda tai Jahudi 
samba aibailiuan nia sipasiuutéaké 
pusaraatda tai Natsaret 

6 Sarapei bagei aipalolit'an Uman 
Taikamanua, tápoi akulabáan kai nia. 
[Aikupaaatu kai kuadili kai nia siripot 
surukat aratmaian lé 

7 Tápoi aialá lé nia si komandan Lisias 
ka talagamai 

8 sambat kuanangan bulé raoi sipasinga- 
nganduaké nia ka tubumui, Tuan.] Oto 
ké nupareksa baí nia sirimanua néné, 
iapeité againungan pusisineseatnia 
sangamberinia singanduakenenmai ka 
kai pagalaiat tubunia. 

9Beri leú et sia tai Jahudi sikukuddu 
sedda, ai leu rajo-joaké si Paulus, samba 
ai leú rakukua sesesena nia sangamberi 
sikuat Tertullus néné 

l0Tageti kaunangan toggaiat si 
gubernur ka tubut Paulus, masikua 
momoian ipanibo. Oto taddaakénangan 

nia si Paulus manibo, pelé nga-ngania, 
"Ai lé kuaagai piga ngarurangan pá 
burúnia anupuhakim ka laggai néné. 
Iaté lulunia imamangká bagakku kutiboi 
pagalaiat tubukku ka tubum 

11 Ai leú nuitsó nia bulat tubum, bulat 
tá aturitsí nia ka pulurua ngagogoi 
situsasabau, amei aku ka Jerusalem 
maniddou 

12 Bulat beri peite ailidda aku tai Jahudi, 
ai aku pagogolu ka tubudda kasei pá, 
elé akururúaké sirimanua kugalai kai 
pulamagat ka Uman Taikamanua, elé 
ka uma paniddogat, elé mitsá ka senen 
kudduat ka laggai néné 

13 Sja leú ka sia sipasinga-nganduaké 
aku, tá momoi rapatoilá nia kelé siripot 
singanduakenenda ka tubum pagalaiat 
tubukku 

14 Kirénangan tedda kuseseseaké 

ka matam Tuan, paniniddogikku 
Taikamanuanda taikebbukatmai 
siripot singantruakenen Jesus, kelé 
oniakenenda masele. Tápoi ai peilé 
kukakatonemi sangamberinia sitususurat 
ka Bukot Mose sambat ka Bukodda tai 
Nabi 

15 Keré lé kai, kaku leú et aikukakaroni 
baga ka Taikamanua katususurutda 
sangamberi sirimanua simamatei, 
iaté sirimanua simaerú paraboat, elé 
sirimanua sikataí paraboat 

16Iaté lulunia bulat imaririu-riu 
kujajago nia sipulelelek, bulé imaliná 
pupaatuananku ka tubut Taikamanua 
samba maliná leú et ka tubudda 
sirimanua 

17 Oto kelé aiaili piga ngarura pá 
burúnia akukaddiuaké Jerusalem néné, 
toili aku mitsá sedda masitaroaké 
paroman bulagat kaunen ka tubudda 
sabangsakku, samba masibuluaké 
buluakenen ka tubut Taikamanua 

18 Aikugagalaiaké sangamberinia néné, 
ailiddangan aku ka Uman Taikamanua, 
lepat akugalai punen pumagirat tubukku. 
Tá anai sia sirimanua simigi saaleiku, 
samba tá anai leú et pulamagat ka tetret 
nenda 

19 Sarat piga lé pá sia tai Jahudi 
sibabara ka Asia. Sia lé mateú momoi 
sené masinga-nganduaké ka tubum, 
ké ai baí nganduakenenda ka tubum 
pagalaiat tubukku néné 

20 Elé siangan lé masipopoiliat aponia 
kataíku siitsóra ka tetret arataroaké aku 
ka matadda tai Mahkama Puaranan 

21 Arasese geti iaté sarat sara lé 
nga-ngangku sikuakku ka matadda, iaté, 
Atuadili geti aku gogoi néné, kalulut 
kakatonemikku lé katususurudda mitsá 
sirimanua simamatei. 

22 Oto ka sia si Pelik amaigingan aiagai 
pagalaiat ngantoman pagalaiat tubut 
Jesus, bailiu lepáakénangan sidang néné, 
kuanangan, "Teret oi nia si komandan 
Lisias, iapeité takkíakékungan pakaro 
néné. 

23 Iageti kuanangan ka matadda tai 
perwira sikokoiakenen masipasikeli si 
Paulus, bulé ratahan si Paulus, tápoi 
buítá rakau goisó puujaat tubunia samba 
raobáaké rakau ka tubunia saaleinia apa 
simagulai ka sia 

24 Piga ngagogoi pá atusabau oi nia 
si Pelik, sambat sinanalepnia sipuoni 
si Durusilla; tai Jahudi lé nia. Iageti 
kuanangan ka matadda si Pelik raalá si 
Paulus, lepá arep'akénangan ipanibo si 
Paulus si Pelik, itiboi pagalaiat mutonem 
baga ka tubut Jesus Kristus 

25 Tápoi kelé airiu-riuaké ipanibo si 
Paulus, ikolouaké pagalaiat puroroipot 
baga sambat taimabot-bot akkulá samba 
leú et pagalaiat ukuman ka Gogoi Sialu, 
bara lotónia si Pelik, iageti kuanangan 
ka matat Paulus, "Momoian nutoili boikí 
kineneiget. Ai leú kusogai ekeu mitsá ké 
ai oggak. 

26 Ka tetret nenda aikakaroni baga si 
Pelik ikau bulagat ka tubunia si Paulus. 
Iaté lulunia imarerei-rei ikua ka matadda 
rasogai si Paulus rapatibo 

27 Kapplu rua ngarura burúnia, si 
Perkius'an lé amugubernur sailit Pelik. 
Tápoi kalulut ikau paalakat bagadda tai 
Jahudi ka tubunia, oreakénangan ikuddu 
si Paulus ka bagat penjara. 

25 1 Iageti kelé aiaili telu ngagogoi 

burúnia aisegé si Pestus ka laggai 
nenda, einangan leú et barania ka 
Kesarea ka Jerusalem 

2Oto sedda segéakérangan 
panganduatda tai imam sabeu sambat 
tai bajára tai Jahudi ka tubunia pagalaiat 
tubut Paulus. Bulat pusumrangan leú et 
si Pestus tai Jahudi 

3 kalulut erut bagania ka tubudda, 
kuanangan ka matadda rataroaké si 

Paulus ka Jerusalem, apakeréan poli 
bagadda ramateiaké nia ka talagat 
enungan 

4Tápoi aikua lé si Pestus ka matadda, 
"Ka sia si Paulus ai nia ka tahanan ka 
Kesarea; oto beri aku leú et kaku ta 
mauju toili aku mitsá sedda 

> Ai let nukoiniaké kam piga pá sia 
siabeu tiboi tubu ka talagamui aleiku mei 
ka Kesarea, nupakaro kam sedda, ké baí 
bulatnia ai sele sigalainia. 

6 Ai pá balu elé pulu ngagogoi burúnia 
aikuddu si Pestus ka Jerusalem, toili 
nia mitsá ka Kesarea. Oto matsepnia lé 
baraakénangan pupakaroat si Pestus, 
kuanangan ka matadda bulé raabbit si 
Paulus ka tubunia 

7 Kelé aisegé si Paulus, puriórangan 
leú et rageilik nia tai Jahudi sibara 
ka Jerusalem, iageti taddaakérangan 
rajoaké nia simakopé. Tápoi tá momoi 
rapatoilá bulat pusisineseatnia sikuadda 
néné 

8 Oto ikolouaké pagalaiat tubunia si 
Paulus, kuanangan ka matadda, "Bulat 
beri te akugalai apa pá sitaipasesese 
ka surukat Mose sambat ka Uman 
Taikamanua, elé ka tubut Kaisar Roma. 

9Tápoi ka sia si Pestus aigagalai 
paalakat baga ka tubudda tai Jahudi. 
Oto kuanangan ka matat Paulus, "Kipa 
nuobá leú mei ka Jerusalem, bulé tuadili 
ekeu sedda ka matakku pagalaiat selem 
sisusúakenenda ka tubum? 

10 Kuana lé nia ka sia si Paulus ka matat 
Pestus, "Ai aku muririó kineneiget ka 
matat mahkama Kaisar Roma, samba 
buítá ka kudduat nenda te ituaadili aku. 
Beringan kam Ukkui, ai lé nuaagai kam 
taimaselekku ka tubudda tai Jahudi 

11 Bulat ké lé baí akupasabauan 
surukat samba akugalaiakéan galajet 
simateú tuorak'aké ka tubukku ukuman 
simateiakenen, matarek lé aku matei. 
Tápoi ké tá sineseat sele sisusúakenenda 
ka tubukku, bulat beri sia sara ta momoi 
isegéaké aku ka tubudda. Paniddogatku, 
bulé ka pengadilan Kaisar'an lé ituaadili 
aku! 

12 Oto kelé arapatiboji nia sambadda 
penasehetnia si Pestus, kuanangan ka 
matat Paulus, "Anutiddou bulé tuadili 
ekeu ka pengadilan Kaisar; oto buítá 
nuei ka tubut Kaisar. 

13Tá amauju, oi nia ka Kesarea Rimata 
Agrippa sambat si Bernike, masikua 
selamat ka tubut Pestus 

14 Kelé aiaili piga ngagogoi pá burúnia 
arakuddu sedda, kuanangan pagalaiat 
pakarot Paulus si Pestus ka tubut Rimata 
Agrippa. Pelé ngangania, "Ai sené sara 
tahanan sigalak'akenen Pelik 

15 Kelé akusegé ka Jerusalem, oi sia tai 
imam sabeu sambat tai bajára tai Jahudi 
rasegéaké panganduatda pagalaiat tubut 
Paulus, tiddourangan leú et ka tubukku 
bulé kuukum'aké nia 

16 Tápoi akukua lé ka sia, ka tai Roma 
tá matukle tusegéaké sara sirimanua 
ituukum'aké kalulut pasuk-sungan 
aigalai apa pá, ké sia suk-sungen néné 
tápei apatuggut sia mata sambadda 
sipasisusuk-suk, samba tukau leú et ka 
tubunia oggak ipoiliat sele, elé taimasele 
nia sigalainia 

17 Oto kelé araoi sené tá akuburúaké. 
Matsepnia lé baraakékungan pupakaroat 
sambat kuakkungan bulé rataroaké nia 
sirimanua nenda 

18 Tápoi kelé arapurió sipasijo-joaké 
nia, bulat beri sara arakua selenia kelé 
kiddiyet bagakku poilianenda ka tubukku 

19 sarat kalulut taimakeret sipinaatutda 
lé enung puarananda saradda, sambat 
pagalaiat sara sirimanua sipuoni Jesus. 
Amateian nia sirimanua nenda, tápoi 
maron nga-ngania si Paulus, ikua ai nia 
muririmanua 

20 Oto kalulut ingongku taiagaiku 
pasigabaiatku katukolobat pubakkanan 
pakaro nenda, kuakkungan kai Paulus, 
bulé iobá mei ka Jerusalem, ituadili nia 
sedda kalulut pasuksungan ka tubunia 

21 Tápoi aitiddou lé ka sia si Paulus naik 
banding, samba aitiddou bulé mariu-riu 
ikuddu ka pat-pat teret takkíakéna 
pakaronia si Kaisar. Oto kuakkungan 
bulé mariu-riu ratahan nia teret ibara 
oggakku kukau nia ka tubut Kaisar. 

22 Tageti kuanangan ka matat Pestus 
si Agrippa, "Beri aku kaku leú et kuobá 
kuarep pakaronia sirimanua nenda." 
Kuanangan nia ka sia si Pestus, "Matsep 
arepnungan nia. 

23 Oto matsepnia lé oi nia si Agrippa 
sambat si Bernike, bulat silórangan nia 
siripot siabeu tiboi tubu. Gurú sia ka 
pupakaroat sambadda siabeu tiboi tubu 
siutéaké pasaggangan samba sia leú et 
ka sia siabeu nia ka laggai nenda. Kalulut 

parentania si Pestus, gurúakérangan nia 
ka baga si Paulus 

24 Tageti kuanangan nia si Pestus, "Ale 
Baginda Agrippa samba sangamberimui 
siparururú sené! Aranganduakéan nia 
sangamberidda tai Jahudi ka tubukku 
sirimanua néné, iaté sia sikukuddu ka 
Jerusalem, samba leú et sia sikukuddu 
sené. Bulat sialei gerei lé arakua, táan 
mateú ipurimanua sirimanua néné 

25Tápoi beri sara tá akusese 
sigalaiakenennia sikau imateú 
ituukum'aké nia simateiakenen. Sambat 
kalulut bulat tubunangan poí amasitiddou 
bulé ka pengadilan Kaisar'an lé ituaadili 
nia, oto teúakékungan kukau nia ka 
tubut Kaisar 

26 Tápoi tápei anai kaku bulat 
katukolobat sipulelelek pagalaiat tubunia 
néné, bulé ioi kugalai suratku kai 
Kaisar. Iaté lulunia akuabbit nia sené ka 
matamui ale kam Saukkuimai, sarapei 
bulat ka tubut Ukkui si Tuan Sabeu 
Agrippa! Sipinaatukku poí kaku, lepa 
pamareksaan néné, aian kuanenku ka 
surat 

27 Aipoí ai lé iaagai tubukku taimateú 
nia tukau sara tahanan einangan ta 

tukokolouaké sele sisusuakenen ka 
tubunia." 

26 1 Iageti kuanangan ka matat 

Paulus si Agrippa, "Tuoobáaké 

ekeu nukua taimaselem." Oto 
totoiakénangan kabeinia si Paulus, 
taddaakénangan nia si Paulus itiboi 
pagalaiat taimaselenia, kisé 

2"Ukkuimai Tuan Sabeu Agrippa! Bulat 
mauktuk aku kalulut kaooi nia kukua 
taimasele nia sigalaiku ka tubut Baginda, 
pagalaiat sangamberi panganduatda tai 
Jahudi siorak ka tubukku 

3 paobánangan pei bagei bulat ai lé 
nuaagai kam ale Baginda pagalaiat arat 
tubudda tai Jahudi samba sangamberinia 
sibabara ka tai Jahudi. Oto kalulut néné 
kutiddou ka kam Baginda, bulé nuobá 
kam masiarepi tiboietku néné ka om 
baga 

“Ai lé raaagai sangamberidda tai Jahudi 
pagalaiat puririmanuangku, barania 

ka silaingekku peilé. Ai lé raaagai 
taddanangan aku lainge tubukku, 
aian aku mukukuddu ka talagadda 
sabangsakku ka Jerusalem 

> Amaburúan araagai aku. Sambat ké 
raobá baí nia, momoi ramuneng'aké nia, 

bulat panandaatnia peilé akutaddaakéan 
muparise, kureddet sangamberi 
surukatnia simaron ka puarananmai 

SOto kineneiget kupuririó sené bulé 
tuadili aku, kalulut tonem bagakku 

ka palelengan sigalai Taikamanua ka 
tubudda taikebbukatmai 

7 Pakerekat baga nenda te 

rakakaroni baga ka sia sipulurua 
ngasuku ka bangsa Israel, pat 
paniddogiddangan Taikamanua sinágó 
sambat sinoibó. Kalulut tonem bagakku 
ka palelengan néné, Baginda tuan sabeu, 
seleakérangan aku tai Jahudi 

8Oto apangan lé lulunia tá 
nukakatonemi kam nia baga kam 
saalei tai Jahudi susuruakéna sia mitsá 
simamatei Taikamanua 

9Beri aku leú et siburú, akupaatu buítá 
kugalaiaké apa pá masisaggangi Jesus 
tai Natsaret 

10 Kirénangan nenda te akugalaiaké ka 
Jerusalem. Oto kalulut surat kuasa sibara 
ka tai imam sabeu, bailiu bulat maigi 
sia simasurú ka Taikamanua akukau 
ka bagat penjara. Beri aku kaku leú et 
bulat aikuteteúaké bulé tuukum'aké sia 
ukuman simateiakenen 

11 Bulat maigi sia akupaorei ka 
uma paniddogat, bulé raputatá nia 
katonemietda. Bulat maorik bagakku 
ka tubudda, pat ei aku ka laggai bagei 
kukukru sia sedda. 

12 "Oto nenda leú te paatuatku akuabbit 
surat kuasa sibara ka tai imam sabeu 
akuei ka Damsik 

13 Iageti sinágó, ai aku ka tengan 
enungan, ale Baginda tuan sabeu, 
itsókungan leú et sara toro sibara ka 
manua, saliu peilé torot matat sulu 
toronia. Oto toro nenda torojinangan 
sangaliot tubukku sambat sangaliot 
tubudda saaleiku sipaaleiaké aku ka 
puenunganan 

14 Iageti belé kai sangamberimai 
ka polak. Lepá arepkungan leú et 
nga-nga sipasikukua ka tubukku ka 
nga-ngan Ibrani, 'Saulus, Saulus! Tá koí 
nuaariaké nupaorei aku? Tubum leú te 
masioorik, ké nuriu-riuaké nusaggangi 
pupasikelanannia sibailiu tuannu. 

15 Iageti kuakkungan nia, 'Kasonia 
ekeu, Tuan?' Aleginangan nia ka sia si 
Tuhan, 'Aku té néné Jesus sipaoreinu 

16 Suruakéan ekeu, lepá puriónungan! 
Kupatotoilá poí tubukku ka tubum, 

bulé kupauddet ekeu bailiu sipuukú 
galajetku. Buítá nusegéaké ka tubudda 
sabagei sangamberinia siitsónu gogoi 
néné pagalaiat tubukku, sambat 
sangamberinia sipatoiláku ka tubum ka 
gogoi sibabara 

17 Ai leú kubelaaké ekeu ka kabeira 
bangsa Israel samba ka kabeira 
sabangsa bagei taú sipuoni tai Jahudi. 
Kukokoiniaké te ekeu ka tubudda 

18 bulé nubukaaké matadda, rabela 
ka pugepgepman, ratugurú ka pató; 
rabela ka pajoat Sanitu, iageti kup- 
kup'akénangan sia Taikamanua. Oto 
kalulut tonem bagadda ka tubukku, 
appéakénangan jodda Taikamanua, 
samba bailiunangan sia sikauman 
Taikamanua sipiliynia.' 

19 "Kalulut néné, alé Baginda Agrippa, 
bulat mariu-riu kureddet apa siitsot 
matakku, sisilóku sibara ka Taikamanua 

20 Oto tá kugigí-gí kukua nia ka tubudda 
sirimanua, buítá rabauaké paatuatda, 
samba rasegéaké tubudda ka tubut 
Taikamanua, samba kau leú rapatoilá nia 
ka paraboatda babauakéra paatuatda 
ka jodda. Ka tai Damsik te akukua nia 
boiki, lepa ka tubuddangan ka sia tai 

Jerusalem sambat ka sangaliot Judea, 
samba leu et ka talagadda tau sipuoni 
tai Jahudi 

21 Niangan té aikabaraji aralabá aku 
tai Jahudi ka Uman Taikamanua, iageti 
isiakérangan leú et ramateiaké aku 

22 Tápoi teret kineneiget ai lé isasakkeri 
aku Taikamanua, pat oi kupurió sené, 
kupasimuneng'aké pagalaiat Jesus 
ka tubudda sangamberi sirimanua, 
sigoisó samba sabeu. Oto sangamberinia 
sikuakku néné, tá aijulut kelé ka 
siniblaakenenda tai nabi sambat si Mose, 
sipasikukua 

23 buítá mangorik nia Rimata Sipaarau 
sitonéakenen Taikamanua néné, samba 
ibailiu nia sara sirimanua sitususuru 
siboikí ka simamatei, bulé kalulut 
néné, oi ipaarep pagalaiat pató, iaté 
puaragatda tai Jahudi, samba sia taú 
sipuoni tai Jahudi. 

24 Oto aikokolouaké si Paulus taimaselet 
sigalainia, pugereinangan leú et si 
Pestus, masikua, "Airoróan ekeu Paulus! 
Igit siagainu néné te aibara rorónu! 

25 Tápoi kuana lé nia ka sia si Paulus ka 
tubut Pestus, "Tá maroró aku, alé Tuan 
Sabeu. Sangamberinia sikuakku néné, 

bulat sineseat, samba bulat sibara ka 
paatuatku simakolou lé 

26 Bulat ai lé poí iaagai sipulelelek 

ka sia Baginda Agrippa sangamberinia 
néné. Iaté lulunia tá kugigí-gí kupanibo 
simakolou ka matat Baginda. Matonem 
bagakku, bulat beri sara ka talagat 
sipuaaili néné, taiaagaiet Baginda, aipoí 
tá ka simalipput aipuaili sangamberinia 
sibabara néné 

27 Ale Tuan Sabeu Baginda Agrippa, 
kipa matonem leú bagam ka sikuat nabi? 
Kupaatu matonem bagamui, Baginda! 

28 Tageti kuanangan ka matat Paulus 
si Agrippa, "Ka bagam te malabbei 
nu-Kariten'aké aku ka oggak siteté néné, 
elé? 

29 Tápoi kuana lé nia ka sia si 

Paulus, "Elé ka oggak siteté pá, elé ka 
oggak simananta, kutiddou ka tubut 
Taikamanua, bulé kam alé Baginda 
sambat kam leú et sangamberimui 
saukkuimai sipasiaarep tiboietku gogoi 
néné, bailiu kelé aku néné, táan leú 
takukua ka sia ka palenggui néné! 

30 Kalepakatnia, puriórangan leú et, 
baginda rimata néné, si gubernur sambat 

si Bernike, sambat sangamberidda 
sabagei 

31 Oto kelé arabela ka gerat, 
patiboddangan pasasambadda, "Bulat 
beri sara aigalai apa pá simateú 
tuorak'aké ka tubunia ukuman 
simateiakenen, elé tupenjaraaké. 

32 Iageti kuanangan si Agrippa ka tubut 
Pestus, "Momoian itubelaaké nia sinéné, 
ké baí tá ibesíaké ituadili pakaronia ka 
pengadilan Kaisar." 

27 1 Kelé aipakeré bagamai kuei kai 

mulajo ka Italia, kaurangan sia 
tai Paulus sambat tai tahanan sabagei ka 
tubut Julius, iaté perwira tenterat Roma 
kuanenda, "Resimen Kaisar. 

2lageti sakai kai ka kapá sibabara 
ka Adramitium, oto tutmaian kapá 
nenda, arapatarek'an tubudda mulajo 
ka pelabuhan propinsi Asia. Ka sia 
si Aristarkus tai Makedonia, sibabara 
ka Tessalonika, amoi leú et nia 
masipaaleiaké kai 

3Oto matsepnia lé segé kai ka laggai 
Sidon. Bulat makopé erú nia si Julius ka 
tubut Paulus. Aioobáaké ibalou saaleinia 
si Paulus, bulé rakau apa pá simagulai 
ka sia 

4Baramai sedda, riu-riuakémaian 
puabanganmai. Tápoi kalulut ai lé 
kusososro kai rusa, puabakmaian 

ka puriringan nusa Siprus, kalulut 
aisasakkeri kai goisó rusa sedda 

>Lepá abangimaian koat simaipó ka 
Klikia sambat Pampilia, iageti segé kai 
ka Mira ka laggai Likia 

6 Sedda, ailinangan si perwira sara kapa 
sibabara ka Aleksandria siisiaké mulajo 
ka Italia. Iageti kaunangan leu et kai ka 
kapá nenda 

7 Piga ngagogoi pá akupukapá kai; 
tápoi bulat tá manangká kutui-tui kai, 
samba bulat siagai kabagangan lé, segé 
kai, kelé reunan nia ka laggai Kinidus. 
Oto kalulut kataí manua, taioinangan 
kuriu-riuaké kai puabanganmai ka ipot 
eijatmai siboiki. Bailiu puabakmaian ka 
isit kayaman nusat Kereta, kusabauaké 
kai Tunang Salmone, bulé isakkeri kai ka 
rusa 

8 Bulat siagai kabaga lé kuabangi kai 
puriringan nusa nenda, pat segé kai 

ka sara kudduat sipuoni Pelabuhan 
Simalainge, ta leu bulat areu nia ka 
laggai Lasea 

9Ka tetret nenda, atusabauan Punen 
Paabananda tai Jahudi. Amaigingan 
tetremai amasibbu, oto aisaliuan tetrenia 
puabangan simalebak. Kalulut néné, 
kaunangan panganturat ka tubudda, si 
Paulus, pelé ngangania 

10 "Ale kam Sasaraina, siripot 
sipinaatukku kaku, bulat makataí te 
ké tariu-riuaké bai kam puabanganta 
néné. Bulat marurugi te sita simakopé, 
purugiatta néné, tá sarat bibilet ka bagat 
kapáta, elé kapáta, beri leú et enganta 
malilimai. 

11 Tápoi ka sia geti si perwira, matonem 
peilé bagania ka tubut jurumudi, belé 
peilé ka tubut Paulus 

12 Paobánangan pei begei pelabuhan 
nenda tá maerú ikuddu sedda kapá, ka 
tetret gogoi simaleppet. Lulut néné maigi 
sia tatogat kapá siobá masiriu-riuaké 
muabak mitsá rakaddiuaké pelabuhan 
nenda, rabesíaké rasegé ka Penik, 
iageti kuddu sia sedda teret kapplut 
gogoi simaleppet. Penik néné, iaté sara 
pelabuhan ka Kereta simattai ka usut 
buggei samba leú et sikaolak 

13 Ka tetret nenda, aimuboboroi goisó 
ka sia rusa kayaman, bulat leppet 

lepa. Oto ka bagaddangan lé te ka sia 
tatogat kapa momoian rapulajo. Iageti 
tattanrangan sao, puabakmaian leú et 
ka puri-ringan nusa Kreta 

14 Tápoi tá amauju buraakénangan 
rusa simapiret, iaté rusa Sikalaut Baré, 
siburaakenennia sibabara ka leleu 

15Iageti papau-paunangan kapámai. 
Oto kalulut taiooi nia kusososro kai rusa, 
obáakémaian ireu-reuaké kapámai rusa 

16 Kelé akusabau kai saigit kayaman 
nusat Kauda sigoisó, sakkerinangan kai 
goisó. Oto bulat siagai kabagangan lé 
sedda oi kupasikeli kai sikotsit kapámai 

17 Kelé aioi akutik-tik kai sikotsi ka bagat 
kapá, paronmaian kapá; akuappraaké 
kai tali ka tubut kapá. Kalulut lotómai 
babara tusasagga kapámai ka buggei 
simakale ka Sirtis, gorosot'akémaian 
lajomai, bailiu tenan lé kai obáaké 
kapámai ireureuaké nia rusa 

18 Ka sia rusa riu-riu lé iburaaké nia, 
oto matsepnia lé paribbaimaian bibilet 
ka bagat kapá ka koat 

19 Matsepnia mitsá, bulat tubuddangan 
lé tatogat kapá amasiparibbai pugalai 
kapá ka koat 

20 Piga ngagogoi pá burúnia tá akuitsó 
kai matat sulu sambat panyanyat, samba 
ka sia rusa leú, riu-riunia le iburaaké 
nia. Oto pat táan akukaroni kai baga 
puririmanuamai 

21 Piga ngagogoi pá tá arapukom. Iageti 
ei nia si Paulus murió ka talagadda 
kuanangan ka matadda, "Ale kam 
Sasarainamai! Ké nureddet baí kam 
sikuakku tá tariu-riuaké mulajo ka 
Kreta, tá babara simakakataí sambat tá 
marurugi sita 

22 Tápoi kineneiget leú et, kutiddou 
simaron ka tubumui, bulé nupusurá kam 
baga. Aipoí bulat beri te kam sara ka 
talagamui simamatei; sarat kapáta lé 
malilimai 

23 Aipoí soibó amoi malaikat Taikamanua 
paniddogietku, iaté Taikamanua sibakkat 
aku 

24 Aikua malaika ka matakku, 'Buí 
numalotó, Paulus! Aipoí buita mei ekeu 
ka tubut Kaisar. Oto kalulut erut bagat 
Taikamanua ka tubum, sambat kalulum, 
maselamatdangan leú et ka sia sabagei. 

25 Kalulut néné, ale kam Sasaraina, 
kau imaangká bagamui! Aipoi matonem 

bagakku ka tubut Taikamanua, puaaili 
nia sangamberi sikuania ka tubukku 

26 Tápoi buítá tusagga sita ka sara nusa. 

27 Kapuluepat ngasoibónia, ai peilé kai 
mutetebbuk ka Laut Adria. Elé tengamoi 
pá, againangan tubudda tatogat kapá 
legremai ka kapí 

28 Tageti toak'akérangan tali sibara 
bukkú, masijuujugi kerut bagat koat. Oto 
ai pá epat ngapulu ngameter kerunia. 
Tá amanju juu-jugiddangan nia mitsá, 
agairangan kerut koat ka ipóra ai telu 
ngapulu ngameter kerunia 

29 Kalulut lotóra itusaggat kapá ka 
bukkú, kaurangan epat ngambua sao 
ka murit kapá, karoniddangan baga ké 
momoi lé baí nia maola tutuitui sedda 

30 Tageti ka sia tatogat kapá, 
sipinakele, tui sia rakaddiuaké kapá. 
Gorosot'akérangan sikotsi, ké lé baí 
airabebelé sao ka utet kapá 

31 Oto kuanangan ka matadda tai 
perwira sambat tai perajurit sikukuddu 
ka kapá, si Paulus, "Ké tá baí mukuddu 
sia ka bagat kapá néné tatogat kapá, 
bulat beri te sia sara sipuririmanua. 

32 Iageti tippúrangan nia talit sikotsi 
tatogat kapá, maraggainangan leú et 


KISAH PARA RASUL 27.33-39 185 


33Kei mapató, ná-nánangan sia si 
Paulus bulé rapukom sangamberidda. 
Pelé nga-ngania, "Aiailingan pulu 
epat ngagogoi burúnia sarat pasinge- 
ngenaaké tubu lé kam ka bagat karat 
baga samba taipukomom apa pá 

34 Oto kutiddou ka kam bulé nupukom 
kam goisó. Aipoí nenda lé simaerú, bulé 
imaron tubumui mitsá. Sangamberimui 
poi néné maseselamat lé kam, samba tá 
anai simagulai ka kam apa pa. 

35 Lepá aikua kelé néné si Paulus, 
alánangan roti, kuanangan surá ka tubut 
Tuhan, ka matadda sangamberidda. 
Iageti parubeinangan leú et nia roti ka 
tubudda, pukomrangan leú et 

36 Oto maronnangan mitsá tubudda, 
eirangan leú et ka sia sabagei mukom 

37 Ai sia rua ngotu pitu ngapulu igidda 
ka bagat kapá 

38 Kelé aramaektek sangamberidda, 
ribbaiakérangan gandum ka bagat kapá 
ka koat, bulé imanangká kapá 

39 Oto kelé aimapató, itsórangan buggei 
ka sia tatogat kapá, tápoi tá raagai 
tobbou apa páonia nenda. Itsórangan 
leú et sara gukguk sambat buggeinia. 

Iageti siboddangan masijolouaké sedda 
kapá, ké moi baí nia 

40 Oto saggritdangan talit sao, kuddu ka 
sia sao ka bagat koat. Lepá rugutrangan 
leú et tali seseret murit kapá. Lepá 
karaíakérangan leú et lajo ka utet kapá, 
bulé iboroi kapá iei ka kapí 

41 Tápoi aisaggat lé nia ngaí ka kale, 
iageti saggat ka sia utet kapa, oto 
ottotnangan nia, pabuubuginangan leu 
et nia onu sabeu ka sia murit kapá, 
iageti maragatnangan leú et 

42 Iageti isiakérangan nia tai perajurit 
ramateiaké sangamberidda tai tahanan, 
kalulut seddéra rabara sipulalalak ka 
kapí, iageti tui-tuirangan leú et 

43 Tápoi aiolei lé bagadda ka 
sipinaatutda néné tai perajurit, 

kalulut obára raselamat'aké si Paulus. 
Kuaddangan ka tubudda siagai 
mulalak, raputeipu boikí ka koat, iageti 
pulalakrangan ka kapi 

44Ka sia sabagei leú, buítá raei 
masitut'aké sia, raalá lalalakra lappri, 
elé karagatat kapá. Oto kisedda te 
akugalaiaké kai acumaselamat kai, pat 
segé ka kapí. 

28 1Kelé akutusappai kai ka 
angkat baga, iapeité agaimaian 
pununusat Malta nia 

2 Bulat matopit sia sikukuddu ka nusa 
nenda. Silórangan kai sangamberidda 
simalelek, samba rusuirangan api 
purakaatmai kalulut aitaddaakéan ibelé 
urat, samba manua leú et maleppet 

3Iageti ei si Paulus masirurúaké 
ngaimang purusu, kaunangan nia ka 
api. Oto airururúaké ngaimang, bojjlo 
sangamuneng ulou, kalulut oloi api, 
pilanangan kabei Paulus 

4Kelé araitsó nia sikukuddu ka nusa 
nenda iputoak ulou ka kabei Paulus, 
patiboddangan pasasambadda, "Bulat 
sipasimamatei sirimanua lé sirimanua 
néné, kalulut kenanen abelangan nia ka 
onut koat, tápoi ka sia Dewit Puroipoat, 
tá ioobáaké ipurimanua. 

>Tápoi kelé aisó-sóaké ulou nenda 
si Paulus, ka api, bulat beri goisó tá 
aipulaplapi nia 

6 Arapaatu ka sia tá mauju pugónangan 
leú et kabei Paulus, elé tulut belé nia 
matei. Tápoi kelé aimaburú rangenaaké 
tubudda, tá anai apa paonia sibabara 
kiseiet ka tubut Paulus, oto kiséan lé 

arakua, dewa lépa nia ka sia néné, si 
Paulus 

7 Ka bet-bet kudduatmai sedda, ai 
sangamata monen Publius, simaabeu 
tiboi tubu ka nusa nenda. Bulat ka erut 
bagania silónangan kai ka lalepnia telu 
ngagogoi burunia 

8Ka tetret nenda, ai nia mabebesi 

ka sia ukkuinia, ai roketnia samba 
logau ka kannia. Iageti einangan leú et 
si Paulus masibalou ukkui, simabesi, 
tiddouakénangan nia ka Taikamanua 
samba tonem'akénangan kabeinia si 
Paulus ka tubunia, iageti ale-aimale 
besínia 

90Oto kalulut sibabara néné, bailiu 
eirangan leú et sangamberidda simabesí 
ka nusa ka tubut Paulus, iageti 
aleakénangan sia 

10 Akérangan leú ka kai panguruatda, 
samba kelé akuteúaké kai mulajo, 
taroakérangan sangamberi balutmai ka 
puabangan 

11 Telu ngalaggó burúnia akukuddu 
kai sedda, tui kai ka nusa nenda, sakai 
kai ka sara kapa sibara ka Aleksandria, 
sipusasao sedda burut aibara leppet 
manua ka nusa nenda. Kapa nenda ai 

lambangnia, iaté "Dewa Tairua, si Kastor 
sambat si Poluks. 

12 Pusaomaian ka laggai Sirakusa, iageti 
kuddu kai sedda telu ngagogoi burúnia 

13 Oto baramai sedda pulajomaian 
mitsá masiriringi bet-bet koat, pat segé 
ka Regium. Matsepnia lé akénangan rusa 
kayaman, pat aili rua ngagogoi burúnia 
segé kai ka laggai Putioli 

14 Iageti paailimaian sedda simatonem 
baga ka tubut Jesus, oto kalulut 
paniddogatda, kuddu kai sedda ka 
tubudda sangamenggui burúnia. Lepá 
riuriuakémaian nia mei ka Roma 

15 Arepda lé nia saalei ka Roma 
simatonem baga ka tubut Jesus, 
oirangan leú et ka Pasar Apius sambat ka 
Pasanggrahan Telu, masisiló kaooimai. 
Kelé aiaili sia si Paulus, kuanangan surá 
ka tubut Taikamanua, samba bara om 
bagania 

16 Kelé arasegé ka Roma, obáakérangan 
ikuddu sarania si Paulus, tápoi buítá 
ijago nia sara perajurit 

17 Telu ngagogoi atusabau, sogainangan 
sia siabeu tiboi tubu ka tai Jahudi. Kelé 
araparurú kuanangan ka matadda, "Ale 
kam Sasaraina! Bulat beri te akugalai 

sele ka bangsatta, elé akupasabau 
arat simatukle ka sita sisilóta ka 
taikebbukatta. Tápoi kenanen kisedda, 
aralabá peilé aku ka Jerusalem, 
segéakérangan aku ka kabeira tai Roma 

18 Kelé arapareksa pakarokku, 
obárangan rabelaaké aku, aipoí 
tá akugalai beri sara sele simateú 
ituorak'aké ka tubukku ukuman 
simateiakenen 

19 Tápoi kalulut ai lé rakekeláaké 
paatuatda tai Jahudi, oto tiddoukungan 
bulé ituadili pakarokku néné ka 
pengadilan Kaisar Roma. Akugalaiaké 
kelé néné geti, tá te kalulut kababarat 
nganduakenenku pagalaiat tubudda 
sabangsakku 

20 Nia té lulunia akutiddou tapaaili kam, 
bulé tapatibo kam; aipoí aitupaleggui 
aku, kalulut kukuakku lé Sipaarau 
karonietda sabangsa Israel. 

21 Tageti kuaddangan ka matania, 
"Bulat beri peite silómai surat sibara ka 
Judea, masikolouaké pagalaiat tubum, 
ale Saraina. Samba mitsá bulat beri 
peite sia sara siooi masisegéaké, elé 
masitiboi ka kai pagalaiat tubum sikataí 

22 Tápoi bulat aikukikiddiy kai kuarep 
kai putotonem bagam, akuarep'an poí kai 
palololoira nia arat sienung'akenennu. 

23 Iageti pakerénangan bagadda 
rateúaké sara tetre parurukatda. Oto ka 
tetret nenda, maigi sia amei ka kudduat 
Paulus. Barania simatsep, pat aili ka 
soibokat ikolouaké samba isegéaké 
pagalaiat Purimataat Taikamanua. 
Alánangan ruang sibara ka Bukot Mose 
sambat Bukotda tai Nabi, si Paulus, 
ibesiaké imatonem bagadda ka tubut 
Jesus 

24 Oto ai sia simatonem baga ka sikuat 
Paulus, tápoi ai leú sia sitaimatonem 
baga 

25 Ai peilé sia tá pakekeré baga, 
kaddiuakérangan leú et kudduat Paulus, 
ka tetret aikua mitsá ka matadda si 
Paulus kelé néné, "Kirénangan bulat 
amuailingan kelé ka sikuat Ketsat 
Sipunenan ka sikuat Nabi Jesayas ka 
tubudda taikebbukatmui 

26 Aikua Taikamanua 'Kenan nukua ka 
matadda sabangsa néné: Mariu-riu lé 
nuarep kam nia, tápoi tá ainuaagai kam 
kolounia; mariu-riu lé nulelek'aké kam 
nia tapoi tá nuagai kam apa sipuaaili 

27 Aipoí aikummúan pupaatuananda 
bangsa néné, aitakkep'an piura 
arauneng'akéan matadda. Aibara kelé 
néné geti bulé buí imakoinong matadda, 
samba buí imaarep piura, buí imakolou 
ka bagadda, samba bulé buí ratoili ka 
tubukku, iageti aleakékungan sia. 

28 Kalepakatnia kuanangan ka matadda 
si Paulus, "Bulé nuagai kam nia ale 
kam Sasaraina, katuareman pagalaiat 
puaragat sibara ka Taikamanua, 
atupaarep'an te kineneiget ka tubudda 
tau sipuoni bangsa Jahudi. Oto 
aratut'akéan ka sial 

29 [Kelé aikua kelé néné si Paulus, 
kaddiuakérangan kudduat nenda tai 
Jahudi, ai sia mututui-tui, ai sia pauukle 
pasasambadda. 

30Rua ngarura burúnia aikuddu si 
Paulus ka Roma, ka lalep sisewania. 
Bulat mangká bagania si Paulus masisiló 
kaooira sipasibabalou nia 

31Tá amagilá nia si Paulus masisegéaké 
ka tubudda pagalaiat Purimataat 
Taikamanua, sambat pagalaiat Tuhan 
Jesus Kristus. Bulat beri sara pasailaat, 
igalaiaké néné, si Paulus. 


Roma 


1 Ale kam sangamberimui 
Sasarainamai ka Roma simanuntut 

bagat Taikamanua, sambat sinogai 
Taikamanua bailiu sikaumania. 
Aipauddet'an samba aipiliyan aku 
Taikamanua kelé sara sikokoiakenen 
bailiu sipaarep Katuareman Simaerú 

2 Aipoí Katuareman Simaerú néné, 
aipatonéan Taikamanua barania ka 
siburú peilé ka sikuadda tai nabinia kelé 
ka sitususurat ka Buko Sipunenan 

3 Katuareman Simaerú néné, iate 
siorak pagalaiat Togat Taikamanua, 
iaté Tuhanta Jesus Kristus. Siripot ka 
pusirimanuaat, nia néné punuteteu 
Dapid lé 

4tapoi siripot ka putaikamanuaat 
geti, nia néné iaté Togat Taikamanua. 
Aimatoilá néné, iaté ka gegenia simaron 
ka katusuruatnia ka simamatei 

5 Samba nia leú te aiaké kaku panguruat 
aibailiu aku apostel, kapasiaabeuakéku 
onin Kristus, palulukkungan sia 

sangamberi bangsa ramatonem baga 
samba ramareddet 

SOto sené oniakenen sangamberi 
bangsa, iaté kam leú et sikukuddu 

ka Roma; aipoí kam leú et ka kam, 
aisogaian kam Taikamanua, bulé ibailiu 
kam sapaamian Jesus Kristus 

7 Iaté lulunia akugalai suratku néné ka 
tubumui. Bulé ipanukani samba ibujai 
kam Taikamanua Ukkuita samba Tuhanta 
Jesus Kristus 

8 Boikí ka onin Jesus Kristus, kukua 
surá ka tubut Taikamanua, kalulumui 
sangamberimui; aipol sangamberi 
sirimanua ka polak néné, araarep'an 
putotonem bagamui simakopé ka tubut 
Kristus 

9Mariu-riu lé kurepdem kam ka 
paniddogatku. Ai lé isasaksiaké 
Taikamanua pusisibulatnia sikuakku 
néné. Taikamanua nenda te pasikelietku 
bulat sibara ka muinet paatuatku 
masipaarep Katuareman Simaerú 
pagalaiat Togania 

10 Bulat akutiddouan simakopé ka 
tubut Taikamanua, bulé iobaáaké kuoi 
kineneiget kubalou kam 

11 Aipoí bulat aian kukikiddiy simakopé, 
tapaaili kam bulé ioi kuaké ka kam 
panguruat Ketsat Sipunenan, imaron 
pupaatuananmui 

12 Kukukua kelé néné geti, kalulut 
amakeréan atamatonem kam baga ka 
tubut Jesus Kristus, bailiu oi tapasopo 
kam katubu 

13 Ale kam Sasaraina! Bulé nuagai 
kam nia, bulat amakopéan akubesíaké 
kubalou kam, tápoi sarat ai lé 
pasailaatnia. Beri ka talagamui leú 
et ka kam, aikuoobá ibara buania 
sigalaiakenenku, kelé aipubua ka 
sigalaiakenenku ka talagada ka sia taú 
sipuoni tai Jahudi, ka kudduat bagei 

14 Aipoí ai galaiakenenku ka tubudda 
sangamberi bangsa; siagai arat samba 
ka tubudda sitaiagai arat, sipusisikola 
samba sitaipusisikola peilé 

15 Taté lulunia kubebesíaké kusegé'aké 
Katuareman Simaerú néné ka tubumui 
ka kam leú et sikukuddu ka Roma 

16 Bulat matonem bagakku simakopé 
ka tubut Katuareman Simaerú néné, 
kalulut katuareman néné, iaté sara 
gege sibara ka Taikamanua, masipaarau 

sangambaridda simatonem baga; siboiki 
iaté, tai Jahudi, lepa sabangsa bageian 

17 Aipoí kalulut Katuareman Simaerú, 
patoilánangan nia Taikamanua, kipa 
aipaerú aioi aipatabbra mitsá sirimanua 
ka tubut Taikamanua; enungnia geti, 
iaté tukatonemi Taikamanua barania ka 
panandaatnia, pat aili ka kalepakatnia. 
Bulé ipuaili kelé ka sitususurat ka Buko 
Sipunenan sipasikukua kisé, "Simatonem 
baga ka tubut Taikamanua, pat erú mitsá 
patabbaratda ka tubut Taikamanua, nia 
té muririmanua! 

18 Aipatoiláan Taikamanua golúnia 
ka manua, ka tubut sangamberinia jo 
samba pukakataíra sirimanua, aipoí 
kalulut jot sirimanua lé isasaila sirimanua 
raagai nganturat masikolouaké bulat 
simakolou, pagalaiat tubut Taikamanua 

19 Aponia siooi raagai sirimanua 
pagalaiat tubut Taikamanua, amakolouan 
ka bagat paatuatda sirimanua, aipoí 
bulat tubut Taikamanuangan aipatoila 
nia ka tubudda sirimanua 

20 Ka panandaatnia peilé aibaraaké 
polak néné Taikamanua, pagalaiat 
putubuat Taikamanua sitaimatotoilá, 
iaté pagalaiat tubunia siripot pu- 

Tataikamanuania, samba gegenia 
simatom, amoian araagainia sirimanua 
iaté ka sangamberi sibaraakenennia. 
Oto táan anai enunganda sirimanua 
masikaróaké tubudda ka seledda 

21 Araagaian nia sirimanua ka sia 
Taikamanua, tápoi bulat beri hormatidda 
nia siripot pu-Tataikamanua nia, sambat 
bulat beri kuadda surá ka tubunia. Tápoi 
bagei lé rapaaatu, samba paatuatda 
amagep-gep'an 

22 Arakuangan tubudda simasiku 
paatuat, oto sitaiagai paatuat lé 

23Tá Taikamanua simatom 
rapaniniddogi, tápoi tularat simakeré ka 
tarimeu simamateiet lé, iaté sirimanua, 
umá, tarimeu siepat rere, samba tarimeu 
sipulalatá 

44 Oto kalulut néné, oreakénangan 
sia Taikamanua ragalai siobat bagadda 
sikatal, pat galaiakérangan sikatai ka 
pasasambadda 

25Taikamanua bulat sibulatnia, 
siliyrangan nia ka tubut ta sibulatnia. 
Ta ka tubut Sipasibabaraaké, tapoi ka 
tubut sibaraakenen lé rapaniniddou 
samba rapasisikeli. Oto sipasibabaraaké 

lé siripokatnia tuuumun'aké teret 
buru-buru! Amen 

26 Kalulut gagalaiakéra nia sirimanua 
kelé néné, oreakénangan sia Taikamanua 
ratut'aké pubobot-bot akkulára kasit- 
sit'akenen. Táan ka tubudda taimanteu 
iaalá bagadda tainanalep, tápoi 

ka tubuddangan lé pasasambadda 
tainanalep 

27 Ka sia taimanteu leú et, kisedda leú 
et ragagalaiaké, táan ka siripokatnia 
rapaalei ka tubudda tainanalep, tápoi 
ka tubuddangan lé pasasambadda 
taimanteu iaalá bagadda. Ka tubudda 
pasasambadda taimanteu lé rababaraaké 
paaleiat pakailaat ka tubudda 
pasasambadda taimanteu, pat silórangan 
palumunan siripot sigalaiakenenda 
sikataí 

28 Kalulut tá anai kaura nia ka 
sia sirimanua raagai Taikamanua, 
oreakénangan nia Taikamanua imakataí 
pupaatuananda, pat galaiakérangan 
sitaimateú ragalaiaké 

29 Asut'an pupaatuananda sangamberi 
sikataí, sitaimaroipo, pualagat baga, 
asut'an paatuatda simabuté, orot mata, 
pupaatuanan obat pamatei, obat palabá, 

pataju, samba obat masisiliaké jo. Raobá 
masitiboi sirimanua 

30 raobá masipakatai oninda sabagei, 
mabuak paatuatda, tá raagai arat, 
simalagá baga ka tubut Taikamanua, 
samba masaliu kuananenda. Raagai 
masigaba enungan sibau ragalaiaké 
sikataí. Raobá masilawan saeppudda 
31tá raobá rasese'aké sikuadda sabagei, 
tá matopit sia muarat, sambat tá anai 
ka tubudda arat puririmanua siripot 
kapasasamba sirimanua 

32 Ai lé raaagai, siripot surukat 
Taikamanua, sangamberi sirimanua 
sigalaiaké kelé néné, buítá tuorak'aké ka 
tubunia ukuman simateiakenen. Tápoi 
kenanen kisedda, ai leú ragagalaiaké 
kelé néné, elé momoi takua, beri sia leú 
et, ai lé ioobá bagadda ragalaiaké nia 
sabagei. 

1 Oto kalulut néné ale kam 

2 Sasarainamai, kasonia lé poi takukua 
nia kam néné, pat kof obámuian 
masisele'aké sabagei? Tá te anai 
enunganmui bagei, masikua tatat 
selemui! Aipoí ké nusele'aké kam 
sabagei, tápoi beri kam leú et ka 

kam ai leú et nugaalaiaké kam kelé 

sigalaiakenenda ka sia, anuukum'akéan 
te kam tubumui 

2Kelé siagaita poli, ké iorak'aké ukum 
Taikamanua ka tubudda sipasigagalaiaké 
kelé néné, maroipo ukumnia 

3Tápoi ka kam geti, ai lé nugagalaiaké 
kam sigalaiakenenda sabagei 
sisusuiacenenmui ka tubudda. Bulat ka 
bagamui lé pá momoi nukatsliaké kam 
tubumui ka kam ka ukuman Taikamanua 

2Elé ai lé pá nupulalabbei kam anggai 
baga samba taipuleletseina nia elé 
om bagania simakopé Taikamanua? 
Kirénangan ai lé nuaagai kam patotoilána 
erut bagania Taikamanua, kalulut obána 
nubauaké kam paatuatmui 

>Tápoi ai lé nukekeláaké kam 
paatuatmui, elé tá nusisiliy kam 
paraboatmui. Oto kam lé ipasasané 
ukumanmui ka Gogoi Sialu, ké 

iaili tetrenia ipatoilá golúnia samba 
iorak'aké ukuman simaroipo ka tubumui 
Taikamanua 

6 Aipoí ilulumun'aké te sia Taikamanua 
siripot sigalaira 

7 Ikakau te Taikamanua purimanuaiat 
sipulelelek sambat sitaitatatá ka tubudda 
simariu-riu masigalaiaké simaerú, bulé 

rasese pulatsanan, pubebeunan sambat 
simatom 

8Tápoi sia geti sigalai sarat 
purimanuaiatda saradda, samba 
sitaimareddet ka tubut Taikamanua, 
tápoi masitut'aké sikataí lé, bulat 
pugolukiet Taikamanua simakopé lé sia 

Bulat muge-geja te sia baga samba 
mango-ngorik te sia, sangamberi siobá 
masigalaiaké sikataí; siboikí iaté sia tai 
Jahudi lepá siangan ka sia sabangsa 
bagei 

10 Tápoi sia geti siobá masigalaiaké 
simaerú, rasisiló pulatsanan, 
pubebeunan samba lelek puririmanua 
sibara ka Taikamanua; siboikí iaté sia tai 
Jahudi, kisedda leú et sia sabangsa bagei 

11 Aipoí tá irarasei sia sirimanua 
Taikamanua 

12 Ka sia bangsa bagei aramajo tá 
araagai surukatda tai Jahudi. Oto tá 
tuaadde'aké ka tubudda surukat néné. 
Tápoi ka sia geti tai Jahudi aramajo 
lepa araagai surukat; oto kalulut néné 
tuorak'aké ka tubudda ukuman siripot 
surukat 

13 Ramaeerú poí mitsá sirimanua ka 
tubut Taikamanua, tá kalulut aagaira 


ROMA 2.14 -17 10 


surukatda tai Jahudi, tapoi kalulut 
gagalaiakéna lé siripot sitususurat ka 
bagat surukat 

14 Ka sia sabangsa bagei, tá te raagai 
surukatda tai Jahudi. Tápoi ké sibara 
ka paatuatda raobá masigalaiaké sikuat 
surukat nenda, oto paatuatdangan 
té nenda ibabailiu ukum ka tubudda, 
kenanen baí tá raagai surukatda tai 
Jahudi 

15Ka paraboatda lé imatotoilá 
katususurat nia sikuat surukat ka bagat 
paatuatda. Beri ka pupaatuananda 
ka baga leú ipatotoilá pagalaiat 
nenda, aipoí kakkau seleakénangan 
elé sineseat'akénangan sia paatuatda 
saradda 

16 Oto kisedda te muaaili ké iaili 
tetrenia. Ka tetret nenda, siripot ka 
sikuat Katuareman Simaerú sipaarepku, 
hakiminangan sangamberi pupaatuanan 
simalipput Taikamanua ka sigalaiakenen 
Jesus 

17 Oto ale kam Sasaraina, kipangan 
kam ka kam kineneiget? Anukua kam 
tubumui tai Jahudi. Omet'akenenmui iaté 
surukat arat Jahudi, samba bulat abeu 

ka paatuatmui, kalulut patabbaratmui ka 
tubut Taikamanua 

18 Sedda ka surukat ai anusese kam 
panganturat, pat bailiu agaimuian siobat 
bagat Taikamanua, elé agaimuian kipa 
simaerú 

19 Bulat amatonem'an bagamui ka 
tubumui, nukua kam tubumui sipalulu 
simapeset, sambat sipatóaké sia 
sikukuddu ka pugepgeman 

20 Sipasigegelaiaké sia sitaiagai 
simaerú, sambat gurudda sitaimaagai. 
Ai lé nukakatonemi kam kababarania 
sangamberi puagaiat samba arat bulat 
sibulatnia ka surukat aratda tai Jahudi 

21 Kam anupangantoman'an kam 
sia sabagei, oto, kipa, tá koí 
nupangangantoman kam tubumui 
ka kam? Kam anupangantrungan kam 
sirimanua buí rapanangkou, tápoi kam 
leú et ai leú kam mananangkou 

22 Kam ainupangangantoman kam 
sirimanua sabagei, bulé buí rapaelet, 
tápoi kam ka kam, ai kam paeelet! Bulat 
maasá bagamui ka tubut bulungan, tápoi 
ainupararauragi kam bibilet ka uman 
buluat 

23 Anuumun'akéan kam tubumui 
iikep'akémui nia surukat Mose, tápoi ai 
lé nupalololoi kam Taikamanua, kalulut 
taimareddetmui ka surukatnia 

24 Ai atusurat'aké ka bagat Buko 
Sipunenan kisé, "Kalulumui te tai Jahudi, 
arapalolit onin Taikamanua, ka talagatda 
sabangsa bagei. 

25 Ke nureddet kam surukatda tai 
Jahudi, bailiu ai leú lulunia ka tubumui 
sunatmui néné. Tápoi ké geti tá matukle 
nureddet kam apa sikuat surukat, 
oto bulat tá anai lulunia ka tubumui 
sunatmui néné 

26 Ké ai baí sia sara sipasirereddet 
surukat aratda tai Jahudi, tápoi tá 
atusunat nia, tá pá iaadde'aké nia 
Taikamanua sipususunat 

27 Oto tá isosoppi te rasesele'aké kam 
ka sia sitaipususunat, ale kam tai Jahudi, 
aipoí, ai ka kam surukat arat Jahudi 
samba atusunat'an kam, tápoi ai lé 
nupaaapa kam sikuat surukat néné. 
Kenanen tá atusunat sia, tápoi sia peilé 
masirereddet surukat aratda tai Jahudi 

28 Aipoí tá puoonidda lé tai Jahudi, 
kuantangan sia tai Jahudi bulat 
sipulelelek; elé katususunatda lé, 

kuattangan sia bulat sipususunat bulat 
sipulelelek 

29 Oto oniakenen geti tai Jahudi 
bulat sipulelelek, iaté siparaboat'aké 
siripot puparaboananda tai Jahudi; ia 
leú et oniakenen bulat sipususunat 
bulat sibulatnia, iaté sipususunat ka 
paatuat sibaraakenen Ketsat Sipunenan, 
tá sitususurat ka bagat buko. Ka 
Taikamanua lé rasisiló katuumun kalulut 
sigalaira, tá sibara ka sirimanua. 

1t Oto ké kisedda baí nia, apangan lé 
onia uktukta ibailiu sita tai Jahudi? 

Apangan lé katukaunannia tutut'aké 
surukat musunat 

2 Kirénangan tedda maigi 
katukaunannia! Siboiki, kalulut ka 
tubudda tai Jahudi lé poí, aisegéaké 
tiboietnia Taikamanua 

3Tápoi kipa pá, ké ai bai sia 
sangarubeiat tai Jahudi sitaimatopit ka 
tubut Taikamanua? Elé kalulut nenda, 
taimatopitnangan pá ka sia Taikamanua 

4 Bulatnia tá kisedda! Aipoí bulat 
mariuriu lé puroipoat Taikamanua, 
kenanen sangamberi sirimanua maboko. 
Ka bagat Buko Sipunenan leú et ai 
atusurat'aké kisé, "Buítá matoilá roipom 

ka sangamberi titiboatnu, samba 
mamanang ekeu ka tetret tuhakimi 
ekeu. 

>Oto ké amakopéan toilá nia puroipoat 
bagat Taikamanua, kalulut taimaroipo 
nia sigalaita ka sita, oto apangan lé 
onia takukua kam ka sita? Elé takukua 
pá kam taimaroipo nia Taikamanua ké 
iukum'aké sita? (Bulatnia takukua tedda 
kam kelé néné, siripot sipinaatutta ka 
sita sirimanua) 

6Tápoi bulatnia tá kisedda! Aipoí kipa 
te iooi iadili polak néné Taikamanua, ké 
tá maroipo baí nia 

7 Tápoi ké kalulut galajet sitaipasesese, 
bailiu memei makokopé imatoilá 
puroipoat Taikamanua pat umun'ake 
oninia, angoi peilé ituseseleaké sia 
sirimanua sikatai paraboat kelé sara 
sirimanua sijo 

8Tá koi momoi takukua kam kisé, 
"Kauan tagalai kam sikataí, bulé ibara 
puerukat?" Kirénangan tedda ai sia 
sipaloloi aku, arakua, akukua kelé 
néné. Oto sia kelé néné bulat mateúan 
iukum'aké sia Taikamanua 

Oto kipa, sita peilé pá maerú tiboi tubu 
sipuoni tai Jahudi, ka tubudda sabangsa 

bagei? Bulat sibulatnia ta! Akukuangan, 
tai Jahudi pá nia, elé sabangsa bagei, 
sangamberidda aian sia ka kupkumen jo 

10 Kele sitususurat ka bagat Buko 
Sipunenan, "Bulat beri sia sara sirimanua 
simaroipo ka matat Taikamanua 

11 beri sia sara simakolou ka baga, 
samba beri sia sipaniddogi Taikamanua 

12 Araareuakéan tubudda 
sangamberidda ka tubut Taikamanua 
amapepengan sia sangamberidda. Beri 
sia sara sigalaiaké simaroipo; bulat 
mandé sara 

13 Totolonlolokkatda, bulat kéan lé ratei 
situngangá-ngá. Amugorok'an patajuat 
ka jalaira, amubuggrangan ka bibodda 
pakataikat nga-nga, kelé lagat ulou 

14 Asut'an ka ngu-ngunda pateleiat 
sambat tiboiet palotokat 

15 Bulat pababalawan sia raei 
masipaorei, elé masimateiaké sirimanua 

16 Arapakarap'an kasubuat sambat 
pugejaat baga 

17 Mapeset lé pupaatuananda ka 
enungan paabanan 

18 samba tá rasusurú Taikamanua. 

19 Oto kineneiget amakolouan ka sita, 
sangamberinia sitususurat ka surukat 

aratda tai Jahudi néné, sarat ka tubudda 
sikukuddu ka kupkumen surukat nenda 
lé. Kalulut néné beringan sia sara 
sipasikakaróaké tubuna rakua apa pá, 
samba momoian ituntut sia Taikamanua 
sangamberi taikapolak 

20 Aipoí bulat beri sia sara momoi paerú 
mitsá ka tubut Taikamanua kalulut 
pasigagalaiakéra surukat arat. Sarat 
masipatoilá jodda sirimanua lé poí, ka 
sia igagalai surukat néné 

21 Tápoi kineneiget geti, aikauan 
enungan Taikamanua ka tubudda 
sirimanua, kipa rapaeerú, bulé ioi 
rapaerú mitsá ka tubut Taikamanua. 
Enungan siaket Taikamanua néné, tá 
anai pasakkunannia ka surukat aratda tai 
Jahudi. Bulat tubut Bukot Mose samba 
bukodda tai nabingan aipatoilá nia néné 

22 sarat kalulut tonem bagadda 
siriamanua ka tubut Jesus Kristus lé, iooi 
ipaerú mitsá Taikamanua patabbaratda 
sirimanua ka tubunia. Tápoi sarat ka sia 
simatonem baga ka tubut Jesus Kristus 
lé, aigalai nia Taikamanua; tá poí anai 
pabaggeiatnia 

23 Aipoí sangamberi sirimanua 
atuareuan sia ka tubut Taikamanua 
siarauaké sia 

24 Oto sarat kalulut panguruat katet 
bagat Taikamanuangan lé siakénia 
sita saki, aimaeru mitsa patabbaratda 
sirimanua ka tubut Taikamanua; enung 
nia aigalai iaté: itebui sia Jesus Kristus, 
taikapolak néné 

25 Ibuluaké Jesus Kristus, Taikamanua, 
bulé kamamateinia néné, kolou tetebuina 
sia Taikamanua ka jodda, ké matonem 
baí bagadda ka tubunia. Aigalaiaké geti 
kelé néné Taikamanua, bulé imatoilá ka 
sita roipot bagania. Aipoí baranangan 
ka siburú peilé, aipaom'an bagania 
Taikamanua ka jodda sirimanua, iaté 
lulunia tá aiukum'aké sia 

26 Tápoi kineneiget geti, táan 
iooreaké Taikamanua jodda sirimanua, 
masipatoila roipot bagania ka tubudda. 
Ka enungan néné te ipatotoilá roiponia 
Taikamanua. Oto sangamberi simatonem 
baga ka tubut Jesus, amaerúan mitsá 
patabbaratda ka tubut Taikamanua 

27 Oto táan anai atsiakenenta, 
bulé ioi taumun'aké kam tubutta. 
Angoi poi aibara kelé néné? Kalulut 


ROMA 3.28-31 18 


pasigagalaiakéta pa siripot surukat 
aratda tai Jahudi? Ta nia. Sarat kalulut 
tonem bagatta lé 

28 Oto momoi takua: Tá kalulut 
pasigagalaiakéra sangamberi sikuat 
surukat aratda tai Jahudi, imaeerú mitsá 
patabbaratda ka tubut Taikamanua. 
Tápoi kalulut tonem bagadda lé, ka tubut 
Jesus Kristus 

29Elé kipa, sarat Taikamanuanda lé 
poi tai Jahudi Taikamanua néné? Tá poi 
Taikamanuanda ka sia sabangsa bagei? 
Oo, kirénangan tedda Taikamanuanda 
leú et ka sia sabangsa bagei Taikamanua 
néné 

30 Aipoí sara lé Taikamanua. Oto 
kalulunia lé aioi aimaerú mitsá 
patabbaratda tai Jahudi ka tubut 
Taikamanua, kalulut tonem bagadda. 
Oto beri leú et ka sia sabangsa 

bagei, kalulunia leú te aimaerú mitsá 
patabbaratda ka tubut Taikamanua, 
kalulut tonem bagadda leú et ka sia 

31 Taleú kisé lé, atakatonemingan 

poli kam nia Kristus, putatátangan nia 
surukat aratda tai Jahudi? Tá kisedda! 
Tápoi kalulut putotonem bagatta néné, 

maabeunangan ka paatuatta surukat 
néné. 
1 Oto ké kisedda baí nia, kipangan 
lé takukua kam ka tubunia ka 
sia taikebbukatta si Abraham? Kipa 
pengalamannia 

2Ké kalulut sigalaiakenennia baí 
aikabaraji aimaangká bagat Taikamanua 
ka tubunia, oto ai palulut nia aiumun'aké 
tubunia. Tápoi tá momoi iumun'aké 
tubunia ka matat Taikamanua 

3Ai atusurat'aké ka bagat Buko 
Sipunenan kisé, "Kalulut tonem bagania 
si Abraham ka tubut Taikamanua, 
silónangan nia Taikamanua kelé sara 
siangkaaké bagat Taikamanua. 

4 Aipoí sangamberi sipugagalai, 
rasisiló upadda; tápoi upadda néné, tá 
raooniaké nia kelé panguruat, aipoí nia 
lé sibakkatnia 

STápoi ai leú te sia sitaikaroni 
tubunia; tápoi ka tubut Taikamanua lé 
rasesegéaké tubudda sipasitetebui sia 
ka jodda. Kaputotonem bagadda nenda 
te aiadde'aké sia Taikamanua kelé sara 
siangkáaké bagat Taikamanua 

6 Oto kisedda leú te ka sia sipinaatunia 
si Dapid; iaté lulunia aikua ka tubudda 

sioniakenen Taikamanua siangkaaké 
bagania, kauan numauktuk kam. Tápoi 
beri pulatseina sigalaiakenenda. Kisé 
aikua si Dapid 

/"Mauktuk te sia ké aiappéakeán 
Taikamanua sangamberinia pinasabaura 
samba jodda leú et airateiakéan 
Taikamanua 

8 Mauktuk te sia ké tá ituntut jodda si 
Tuhan! 

9Kipa, sarat ka tubudda sigalaiaké 
enungan pususunat lé poi, sausaket 
nga-nga sipasikukua mautuk kam, néné? 
Elé ka tubudda leú et ka sia sitaitut'aké 
enungan pususunat? Akukuangan 
siboikí ka matamui, aisiló nia ka sia si 
Abraham, Taikamanua kelé siangkáaké 
bagania, kalulut tonem bagania ka tubut 
Taikamanua lé 

10 Oto pigamoi aipatoilá nia Taikamanua 
ka tubut Abraham? Lepat aipusunat, elé 
einangan nia tá mususunat? Kirénangan 
einangan tá tususunat nia, tá lepat 
aipusunat 

11 Katei-teian lé aipusunat. Tápoi 
sunatnia néné geti, kelé sara toggaiat 
sisilóna nia Taikamanua siangkáaké 
bagania, kalulut tonem bagania 

ka tubut Taikamanua. Einangan ta 
igagalaiaké enungan pususunat. 
Samba aibailiuan nia si Abraham néné, 
ukkuira sangamberi simatonem baga 
siripot ka puketsanan, kalulut nenda, 
silónangan nia Taikamanua siangkáaké 
bagania, kenanen tá airatut'aké enungan 
pususunat 

12 Iageti, si Abraham néné leú et, 
ukkuira leú et sangamberi sipususunat 
siripot ka puketsanan. Aibailiu nia 
ka sia si Abraham ukkuira siripot 
ka puketsanan, tá sarat kalulut 
gagalaiakéra enungan pususunat, tápoi 
kalulut putotonem bagadda ka tubut 
Taikamanua leú et, kelé ka sia kai 
Abraham einangan tápei igagalaiaké 
enungan pususunat 

13 Aipatoné si Abraham Taikamanua 
sambat sapunuteteunia, ikua iikep'akéna 
polak néné si Abraham, tá kalulut 
reddetnia ka surukat aratda tai Jahudi, 
tápoi kalulut tonem bagania lé ka 
tubut Taikamanua, pat silónangan nia 
Taikamanua bailiu siangkáaké bagania 

14 Aipoí ké baí sarat sia simareddet ka 
surukat aratda tai Jahudi lé, masisisiló 
sangamberi sitonéakenen Taikamanua, 

oto bailiu tonem bagatta ka sita ka tubut 
Taikamanua leú siboboi lé, iageti ka sia 
patonekat Taikamanua leú et sitá baga lé 

15 Masibaraaké ukuman Taikamanua 
lé poí ka sia surukat aratda tai Jahudi 
néné. Iageti mitsá, ké tá anai baí nia 
ka sia ukum néné, tá leú te babara 
pasiaapaaké surukat 

16 Oto kalulut tonem bagadda sirimanua 
lé ka tubut Taikamanua, isisiblaaké 
patonekatnia Taikamanua. Patonekat 
néné, iaté sara jaminan ka tubudda 
sangamberi sapunuteteu Abraham, 
samba aikau nia Taikamanua ka tubudda 
tenan lé nia kau sitá saki; tápoi tá sarat 
ka tubudda simareddet ka surukat aratda 
tai Jahudi, beri leú ka tubudda ka sia 
simatonem baga ka tubut Taikamanua, 
aikau leú et ka sia Taikamanua, kelé 
tonem bagania ka sia si Abraham ka 
tubunia. Aipoi ukkuita sangamberitta 
lé nia si Abraham néné, siripot ka 
puketsanan 

17 Aikua poí ka matat Abraham 
Taikamanua, kisé, "Akubailiuakéan 
ekeu ukkuira tai bangsa-bangsa." 
Oto kisedda te aikau patonekatnia 
Taikamanua ka tubut Abraham. Ka sia si 

Abraham leú, matonem bagania ka tubut 
Taikamanua. Aipoí nia lé Taikamanua 
sisuruaké simamatei; samba nia leú et 
néné Taikamanua, sarat tiboietnia peilé 
baraakénangan sitaibabara peilé 

18 Mariu-riu lé ikaroni samba ikatonemi 
Taikamanua si Abraham, kenanen táan 
anai karonan baga. Kalulut néné te 
aibailiu nia ukkuira tai bangsa-bangsa. 
Kelé ka sitususurat ka Buko Sipunenan, 
sipasikukua kisé, "Bulat maiigi te sia 
sapunuteteunu. 

19Kenanen ka tetret nenda aian iaagai 
si Abraham taibabarat tuppai tubunia, 
kalulut bulat bajanangan, malegrengan 
lé poí sangotu ngarura bajania, sarapei 
bagei sinanalepnia si Sara sipututukkú 
tubu lé nia. Tápoi tonem bagania 
si Abraham ka tubut Taikamanua tá 
aibeleki 

20 Bulat riu-riu lé tonem bagania 
ka tubut Taikamanua, samba bulat 
tá aiparua bagania ka patonekat 
Taikamanua. Tápoi kalulut tonem 
bagania, tuppainangan ron paatuatnia, 
pat umun'akénangan leú et Taikamanua 

21 Bulat ikakatonemi simakopé 
si Abraham, puririu-riu nia ipuaili 
sangamberinia sitonéakenen Taikamanua 

22 Iaté lulunia aisiló nia Taikamanua 
sibailiu siangkáaké bagat Taikamanua 

23 Tiboiet, "siangkáaké bagat 
Taikamanua" néné, tá sarat ka 
tubut Abraham aitukua 

24 tápoi ka tubutta leú et ka sita. 
Sita leú ka sita, aisilóan sita sibailiu 
siangkáaké bagat Taikamanua, kalulut 
tonem bagatta ka tubut Taikamanua, 
sisuruaké Jesus Tuhanta, ka simamatei 

25 Kalulut jotta, bailiu tusegéaké Jesus 
itumateiaké, tápoi lepá suruakénangan 
nia mitsá Taikamanua, bulé ioi tapaerú 
kam mitsá ka sita ka tubut Taikamanua. 

1t Oto kineneiget, apaerúan sita mitsa 
ka tubut Taikamanua kalulut tonem 

bagatta ka tubut Jesus Kristus. Iaté 
lulunia tapuririmanua kam ka aban baga, 
ka tubut Taikamanua, kalulut Tuhanta 
Jesus Kristus 

2 Kalulut tonem bagatta ka tubut Jesus, 
bailiu oi atasiló kam nuntut bagat 
Taikamanua. Oto ka katet baga nenda te 
tapuririmanua kam ka sita kineneiget. 
Kalulut néné, kau imangká bagatta, aipoí 

ai ka sita karoniettta, taiikep'aké pol 
kam puuktungan sibara ka Taikamanua 

3Iageti mitsa, sita leú et ka sita, kau 
imangka bagatta kapugejaat bagatta, 
aipol ai lé taaagai kam, pugejaat baga 
néné, masikau sita muom baga 

“samba om baga masikau sita muturoi 
kenanen bara pasisiboat; samba néné te 
masibabaraaké pukakaronan baga 

5Bulat tá te ipabubuji bagatta 
pukakaronan kelé néné, aipoí aitim'akéan 
paatuatta Taikamanua, nuntut bagania 

6 Ai sita malululuk te, aimatei Kristus 
punu tubutta, iaté ipot ka sara tetre 
sipasesese, kasiteúakenen Taikamanua, 
kenanen baí sita néné, oniakenen 
simareunan ka tubut Taikamanua 

7 Beringan kalulut sara sirimanua 
simaroipo baga, bulat makopé besí 
rabuluaké enganda punu tubudda 
sirimanua. Tápoi elé babara leú pá sia 
siobá masibuluaké tubunia, kalulut sara 
sirimanua simaerú paraboat 

8Tápoi aipatoilá geti ka sia nuntut 
bagania Taikamanua ka tubutta, iaté ka 
tetret aimatei Kristus punu tubutta, ai 
peilé sita muooni sirimanua sijo 

9Kineneiget geti, apaerúan sita mitsá 
ka tubut Taikamanua kalulut kamamatei 
Kristus, oto tá isoppi ikatsliaké sita ka 
golut Taikamanua, kalulut Kristus 

10 Aipoí beringan ai peilé sita tá paeerú 
ka tubut Taikamanua, aipaaban'an sita 
ka tubunia kalulut kamamatei Togania, 
oto bulat sarapeite kineneiget aian sita 
paeerú mitsá ka tubut Taikamanua, tá 
isoppi ipaarau sita leú et Taikamanua 
kalulut puririmanuan Kristus 

11 Tápoi bulat sabeunia, mangka 
bagatta kalulut erut bagat Taikamanua 
ka sigalaiakenennia simatotoilá ka tubut 
Kristus. Aipoí kineneiget, kalulut Kristus, 
bara mitsá patabbaratta simaerú ka 
tubut Taikamanua 

12 Aibara jo ka polak néné, kalulut 
sara sirimanua. Oto kalulut jo, bara 
kamateiat. Iageti mararatnangan 
kamateiat néné ka sangamberi 
sirimanua, aipoí amajongan sia 
sangamberidda sirimanua néné 

13 Ainangan tápei ikakau kai Mose 
Taikamanua surukat aratda tai Jahudi, 
aian turerere kababarania ka sia jo 
ka polak néné. Tápoi tá itutuntut 

Taikamanua jodda sirimanua kalulut 
tápei enai surukat sipinasabaura 

14Tápoi kenanen kisedda, baranangan 
ka tetret Adam pat aili kai Mose, 
aikup-kup'akéan sia kamateiat 
sangamberi sirimanua. Pat beri leú 
et sia sitaipasiaapaaké surukat kelé 
ka sigalaiakenennia ka sa si Adam, 
aikup-kup'akéan leú et sia ka sia 
kamateiat néné. Ka sia si Adam néné, 
iaté sara tularat tubunia siooi ka tei-tei 

15 Tápoi sia karuadda néné, tá makeré: 
aipoí panguruat Taikamanua peilé abeu, 
belé peilé ka sigalaiakenen nia ka sia 
si Adam, aipasabau surukat. Kalulut 
pasasabauna surukat sara sirimanua, 
bailiu maigiddangan sirimanua mamatei. 
Tápoi sarapeite beunan nia katet bagat 
Taikamanua, elé panguruat puaragat 
sikaunia ka tubudda sirimanua simigi, 
kalulut erut bagat sara sirimanua, iaté 
Jesus Kristus 

16 Panguruat Taikamanua peileú abeu 
ka tubut jo sigalaiakenen sara sirimanua. 
Aipoí lepá aipasabau surukat ka sia 
sara sirimanua néné, bela nga-nga 
sipasikukua, "amaselengan ekeu". 
Tápoi kelé aramaigi sigalai jo, oi ka 

sia panguruat katet bagat Taikamanua 
sipasikukua, "Tá anai selem" 

17 Kalulut pasasabauna surukat sara 
sirimanua, bailiu mararatnangan 
kamateiat ka senen kudduat, sibara 
ka sara sirimanua néné. Tápoi 
sarapeite kopet beunan nia babara 
kalulut sigalaiakenen sara sirimanua 
bagei, iaté Jesus Kristus. Kalulunia 
kaunangan ka tubudda maigi sirimanua, 
Taikamanua, panguruat sipususukkra, 
samba kaunangan sia mitsá paerú ka 
tubut Taikamanua sitá saki; samba 
rakukup-kup'aké te polak néné, kalulut 
Kristus 

18 Oto ké kipa aituukum'aké sangamberi 
sirimanua kalulut pasasabauna surukat 
sara sirimanua, kisedda leú te, kalulut 
sigalaiakenen sara sirimanua aireddet 
siobat bagat Taikamanua, bailiu 
tubelaaké sirimanua ka ukuman jodda, 
iageti kaunangan ka sia purimanuaiat 

19 Samba kelé kipa aramaigi 
sirimanua majo kalulut sara sirimanua 
sitaimareddet ka surukat Taikamanua, 
kisedda leú te kalulut sara sirimanua 
simareddet ka tubut Taikamanua, bailiu 

oi rapaerú mitsá sirimanua ka tubut 
Taikamanua 

20 Bulat tubut Taikamanua te amasiaké 
surukat aratda tai Jahudi néné. Tápoi 
iapei imakopé rabesíaké nia sirimanua 
rareddet surukat néné, iapei rapasabau 
nia, samba iapei ramajo ka tubut 
Taikamanua. Tápoi, iapei imakopé 
ramajo sirimanua ka tubut Taikamanua, 
iapei leú imakaté bagat Taikamanua ka 
tubudda 

21 Oto buítá matei sita kalulut jotta. 
Tápoi makaté lé bagania Taikamanua ka 
tubutta, samba aigalai lé enungan bulé 
imaerú mitsá patabbaratta ka tubunia. 
Bailiu kalulut amaerúan poí mitsá 
patabbaratta ka tubut Taikamanua, 
akénangan leú et purimanuaiat 
sipulelelek samba sitaitatatá ka tubutta 
kalulut Jesus Kristus Tuhanta. 

1 Oto ké kisedda baí nia, kipangan 
lé takukua kam? Taririu-riuakéan lé 

pá kam mugalai jo, bulé imakopé katet 
bagat Taikamanua ka tubutta 

2 Tá kisedda! Aipoí táan aikukup- 
kup'aké sita jo; oto kipangan lé iooi 
tariu-riuaké kam mugalai jo 

3 Kipa ai leú nuaagai kam, ka tetret 
ataturaú, apatabbrangan sita ka tubut 
Jesus Kristus? Oto momoi takua, 
amusarangan sita ka kamateiatnia 

4Ka pasiraukat, rateiaké sita sambat 
Kristus, samba amateian sita sambat 
nia, bulé kelé kipa atusuruaké nia ka sia 
Kristus ka simamatei kalulut geget Ukkui 
sipulubeunan, kisedda leú te sita ka sita 
taenungi kam puriririmanua sibau 

5 Ké amusarangan sita ka sita ka tubut 
Kristus kalulut kamamateita ka sita 
samba nia, oto musasara leú te sita ka 
sita ka tubunia, kalulut aisuruaké sita ka 
sita Taikamanua kelé ka sia 

6Kelé siagaiattangan leú et, 
galai tubutta siburú siripot ka 
pusirimanuaatta, atumateiakéan 
sambat Kristus ka loiná siliktenga, bulé 
itupakataí geget bot-bot akkuláta sijo 
néné. Oto táan ipapagugulet'aké sita 
mitsá jo 

7 Aipoí ké amateian nia sara sirimanua, 
bela nia ka kup-kupmen jo 

8 Oto ké amateian sita ka sita sambat 
Kristus, tonem bagatta susuruakéna sita 
ka sita samba nia 

’ Aipoí ataagaian aitusuru Kristus 
ka kamateiat samba taimamatei nia 
mitsá; kalulut táan ikukup-kup'aké nia 
kamateiat 

10 Kamateiat siorik Kristus néné, iaté 
kamateiat kalulut jo. Oto sangamitsá 
lé lepá ipuaili ka tubunia, samba 
táan babara mitsá ka tubunia kelé 
néné teret buru-buru. Purimanuaiat 
sisilónia kineneiget, iaté murimanua ka 
Taikamanua 

11 Oto kam leú et ka kam, ale Sasaraina, 
buíta leú ikua ka bagamui amateian kam 
ka jo, tápoi murimanua ka patabbarat 
simaron, ka tubut Taikamanua, kalulut 
Jesus Kristus 

12 Buían nuobáaké kam puririmanuamui 
simamateiet néné ikup-kup'aké nia jo, 
bulé tá nutut'aké kam siobat bagania 
sikataí 

13 Ialeú et buí nusege'aké kam laddou 
tubumui néné ikupkup'aké nia jo, 

bulé igalaiaké siobat bagania. Tápoi 
segé'aké lé kam tubumui ka tubut 
Taikamanua, kelé sara sialá barana 

ka pulangokat tukau ka purimanuaiat. 
Segé'aké kam sangamuinet tubumui ka 

tubut Taikamanua, bulé ibara pakeietnia 
masigalaiaké siobat bagat Taikamanua 
14Táan momoi ikup-kup'aké kam jo, 
aipol táan ai kam ka kupkumen surukat 
aratda tai Jahudi, tápoi aian lé kam ka 
kupkumen pukatekat bagat Taikamanua 
15 Oto kipangan lé takukua kam? 
Momoian pá tagalai kam jo kalulut táan 
poi aikukup-kup'aké sita surukat aratda 
tai Jahudi, tápoi aian lé sita ka kupkumen 
panguruat katet bagat Taikamanua? 
Bulatnia ta momoi 
16 Nuagai leú kam, ké nusegé'aké 
kam tubumui ka tubut sara sirimanua 
bulé nugalaiaké kam siobat bagania, 
bailiunangan kam pagugulet sirimanua 
tunenmui nenda, elé bailiu pagugulet jo 
sikau kam ka kamateiat, elé pagugulet 
simareddet ka tubut Taikamanua, bailiu 
paerúmuian mitsá ka tubut Taikamanua 
17 Oto bulat suráan lé takua kam ka 
tubut Taikamanua. Aipoí pagugulet jo 
lé kam siburú! Tápoi kineneiget, bulat 
sibara ka muinet paatuatmui nureddet 
kam arat bulat sibulatnia siaké ka 
tubumui 


ROMA 6.18 — 22 33 


18 Abelangan kam ka kupkumen jo; oto 
kineneiget aibailiuan kam pagugulet ka 
siobat bagat Taikamanua 

19 Kalulut tá bulat malabbei 
isaksak ka bagamui sikuakku, 
bailiu pasikat'akékungan nia 
kapupagugulenan, imalabbei imakolou 
ka bagamui. Siburú anupagugulet'akéan 
kam sangamberi laddou tubumui néné 
ipupagugulet'aké nia pulolinan sambat 
pukakataí, ka siripokat sipinaatunia 
sikataí. Oto kisedda leú te kineneiget, 
bulé nusegé'aké kam sangamberi laddou 
tubumui, bulé imasipunenan tubumui, 
iei ka siripokat obaket bagat Taikamanua 

20 Aipoí ai peilé ipagugugulet'aké kam 
jo, tá anai kam ka kupkumen siobat 
bagat Taikamanua 

21 Oto ka tetret nenda, aponiangan 
abara uktukmui ka tubut oniakenenmui 
kineneiget amailangan kam 
masigalaiaké? Aipoí sigalaiakenenmui 
néné, sibaraaké kamateiatmui lé 

22 Tápoi kineneiget geti, aibelaakéan 
kam Taikamanua ka jo, aibailiuan 
kam pagugulet Taikamanua. Uktukmui 
iaté bailiu masipunenan tubumui ka 
Taikamanua, samba néné sibaraaké ka 

kam purimanuaiat sipulelelek samba 
sita itatata 

23 Aipoí upat jo, iaté kamateiat, 
tápoi purimanuaiat sipulelelek sambat 
sitaitatata ikep'akenenta sambatta 
Jesus Kristus Tuhanta, iaté panguruat 
Taikamanua ka sita, sitásaki. 

1 Ale kam Sasarainamai! Anuagaian 

7 kam sangamberimui surukat. Oto 
geget surukat leu, ka tubudda sirimanua, 
sarat ka tetret ai peilé sia muririmanua 
lé 

2 Kisedda leú te ka sia tainanalep sibara 
simanteu, mariu-riu lé iappra sia surukat 
pusisimanteu, ka tubut simanteura, ké ai 
peilé sia muririmanua taimanteura. Tápoi 
ké amateian baí nia simanteunia néné, 
iapeité ibela ka surukat pusisimanteunia 
ka tubut simanteunia 

3Oto ké paalei nia sinanalep néné ka 
tubudda taimanteu bagei, einangan 

nia muririmanua ka sia simanteunia, 
oniakétangan nia sinanalep néné, 
sipaeelet. Tápoi ké geti amateian 
simanteunia sinanalep néné, siripot 

ka surukat, abelangan nia sinanalep 
néné ka surukat pusisimanteu. Bailiu ké 

mutalimou nia ka taimanteu bagei, taan 
te tuooniaké nia sipaeelet 

40to kisedda leú te galainia ka kam 
néné, ale kam Sasarainangku. Amateian 
leú te kam ka kam ka surukat aratda tai 
Jahudi, kalulut amusarangan poí kam ka 
tubut Kristus, bulé ibailiu kam bakkatnia 
sisuruakenen ka simamatei, ibara kauna 
sita Taikamanua ka purimanuaiatta 

5 Aipoí puririmanuanta siburú, sarat 
mugalai siobat bagat pubobot-bot 
akkuláta lé sirimanua, tagagalaiaké kam. 
Ka tetret nenda, pubobot-bot akkulá 
sikau sita mujo, iaté sipuoottou kalulut 
kababarania surukat, ipatubbuji bagatta. 
Iaté lulunia tagagalaiaké kam galajet 
sibaraaké kamateiatta 

STápoi kineneiget geti, táan ai sita 
tuaappra ka tubut surukat aratda tai 
Jahudi. Amateian sita ka surukat sikup- 
kup'aké sita siburú. Puaaratta néné, táan 
kelé enung puaarat siburú, siripot ka 
sitususurat ka surukat. Tápoi puaaratta 
geti kineneiget, siripot enungan sibauan 
lé tagagalaiaké kam, siripot sinaúsaú 
Ketsat Sipunenan ka tubutta 

7Oto ké kisedda baí nia, kipangan lé 
takukua kam? Makataí pá surukatda 

tai Jahudi néné? Kukua ka matamui, 
tá makataí. Aipoí surukat néné lé 
amasipangantru aku akuagai pagalaiat 
jo. Kelé pagalaiat puaalau baga, bulat 
ké tá kuaagai, ké tá ikua nia surukat, 
masikua, "Buí numaalau baga. 

8 Surukat lé ibabaraaké oggak ka tubut 
jo masitú-túaké sene ngamata puaalau 
baga ka bagat paatuatku. Aipoí ké tá baí 
anai nia ka sia surukat, ka sia jo leú et 
matei 

9Siburú sita surukat lé kupurimanua. 
Tápoi kelé aipuottou ka sia surukat, 
rimanua-aipurimanua ka sia jo 

10 Bailiu matei aku kaku. Iageti mitsá ka 
sia surukat, kapanandaatnia galajetnia 
iaté masibaraaké purimanuaiat, tápoi 
aibailiu lé nia sibaraaké kamateiat 

11 Aipoí ka surukat nenda lé ibabara 
sara oggak ka jo, bulé ipataju aku, elé 
imateiaké aku 

12 Ka Taikamanua lé aibara surukat, 
iageti sangamberi parenta ka bagat 
surukat leú, ka Taikamanua leú et aibara, 
oto maroipo elé maeru lé 

13 Oto kipa, taleú kuanenta simaerú 
néné sibaraaké kamateiatku lé? Taá! 

Jo lé ibabaraaké kamateiatku. Ka 

pasipapakei Simaerú bara kamateiatku, 
bulé imakolou ituitsó galai tubut jo. 
Kalulut surukat Taikamanua, toilá bukti 
bulat kopet kataínia jo 

14 Kelé siagaita, ka Ketsat Sipunenan 
lé aibara surukat aratda tai Jahudi, 
tapoi aku geti kaku simagulai tubu lé. 
Atusakiakéan aku bailiu pagugulet jo 

15 Aipoí tá kuagai aponia 
sigalaiakenenku. Kelé pagalaiatnia, 
aponia kiddiyet bagakku galaiakenenku, 
tá kugagalaiaké. Tápoi aponia geti 
galajet simalagat bagakku, iaté nenda 
kugagalaiaké 

16 Oto ké kugalaiaké sitaioobaket 
bagakku, bailiu sené toilá seseseakéku 
nia erut surukat aratda tai Jahudi 

17 Sené geti tá aku masigagalaiaké, 
tápoi jo sipasikukupkup'aké tubukku lé 
masiagalaiaké 

18 Kirénangan aikuseseseaké tatánia 
simaerú ka tubukku, siripot galai 
tubukku ka pusisirimanuangku. Aipoí ai 
obáku mugalai simaerú, tapoi tá momoi 
kugalaiaké nia 

19Tá kugagalaiaké simaerú siripot 
kiddiyet bagakku. Tápoi sikataí 
sitaioobaket bagakku lé kugagalaiaké 

20 Tageti ké kugalaiaké sitaioobaket 
bagakku, oto taan te aku masigagalaiaké, 
tápoi jo sipasikukup-kup'aké tubukku 
nenda lé, masigagalaiké 

21 Oto momoi takua, surukat néné lé 
mugagalai ka tubukku, ké aikugegelai 
masigalaiaké simaerú, tápoi sarat kataí 
lé babara ka tubukku 

22 Paatuatku ka baga, ai obána 
masireddet surukat Taikamanua 

23 tápoi ai lé iaagai tubukku kababarania 
surukat bagei ka tubukku simuriaké 
aku, iaté surukat sipasisasaggangi 
surukat sikuat paatuatku. Iaté lulunia 
kutuaappra ka surukat jo, sipugagalai ka 
tubukku 

24 Oto kelé néné te aku: ka siripot 
sinaatukku, mareddet aku ka surukat 
Taikamanua; tápoi galai tubukku 
siripot ka pusisirimanuangku geti, ka 
jo lé kumatututru. Oto mateikungan 
te! Kaseian lé masibebelaaké aku 
ka putubuatku néné, sibaraaké 
kamateiatku? Bulat suráan lé kukua ka 
tubut Taikamanua! Aipaarau aku, kalulut 
Jesus Kristus 

25 (7:24) 

1 Tápoi kineneiget geti, táan 
tuukum'aké sia sipatatabbra ka tubut 

Jesus Kristus 

2 Aipoí surukat siaket Ketsat Sipunenan 
sipatabbraaké sita ka tubut Jesus 
Kristus, aibelaakéan aku kaku ka surukat 
sibaraaké jo sambat kamateiat 

30Oto apa sitaiooi igalaiaké surukat, 
amoian aigalaiaké nia Taikamanua; 
kalulut sirimanua simagulai tubu lé 

poí sita néné. Aikalaakéan Taikamanua 
geget jo, iaté pubobotbot akkulá ka 
sirimanua, ka pasikokoiniakéna Togania, 
aipusirimanua tubunia, keré kelé ka 
tubut sirimanua sijo, bulé iposa jotta 

4 Aigalaiaké nia geti kelé néné 
Taikamanua, bulé teú bagania 
sipatoilánia ka surukatda tai Jahudi, 
momoi ituenung'aké ka tubutta 
siparaboat'aké siripot teú bagat Ketsat 
Sipunenan; tá ka tubudda sirimanua 
siparaboat'aké siripot pubobot-bot 
akkulá ka sirimanua 

> Oto sia siparaboat'aké siripot pubobot- 
bot akkulá, sarat obaket pubobot-bot 
akkulá lé te rapaaatu. Tápoi sia geti 
siparaboat'aké siripot obaket bagat 

Ketsat Sipunenan, sarat siobat bagat 
Ketsat Sipunenan lé rapaaatu 

6Iageti mitsá, ké aisop-sop'an ka 
tubumui siripot pubobot-bot akkulá, 
kamateiat'an lé te babara ka tubumui. 
Tápoi ké geti aisop-sop'an ka tubumui 
Ketsat Sipunenan, iapeité silómuian 
purimanuaiat samba paabanan ka tubut 
Taikamanua 

7 AipoíÍ pasasaggak lé sia ka tubut 
Taikamanua sangamberi sisop-sop 
katubu pubobot-bot akkulá, kalulut 
taimareddetda ka surukat Taikamanua; 
kirénangan lé poí sitaimareddet ka 
surukat Taikamanua lé nia néné 

SOto bulat tá te maangká bagat 
Taikamanua ka tubudda sipupaparaboat 
siripot obaket pubobot-bot akkulá 

9Tápoi kam geti ka kam, tá anai 

kam mupaparaboat siripot obaket 
pubobot-bot akkulá; tápoi ai lé kam 
mupaparaboat siripot obaket bagat 
Ketsat Sipunenan, ké baí bulat Ketsat 
Sipunenan'an amugalai ka tubumui. Oto 
tá te ibabakkati sia Kristus, ké tá baí 
rabakkati Ketsat Kristus 

10 Tápoi ké geti aimukukuddu Kristus 
ka tubumui, bailiu kenanen baí mamatei 

kam kalulut jo, akénangan purimanuaiat 
ka tubumui Ketsat Sipunenan, kalulut 
kaeerú nia mitsá patabbaratmui ka tubut 
Taikamanua 

11 Oto ké aian baí nia mukukuddu 
ka tubumui Ketsat Sipunenan, iaté 
Ketsat sipasisusuruaké mitsá Kristus ka 
kamateiat, bailiu nia sipasisusuruaké 
mitsá Kristus ka kamateiat leú te, 
masisusuruaké tubumui ka kam 
simamateiet néné. Ketsatnia sikukuddu 
ka tubumui te masigagalaiaké néné 

12 Taté lulunia ale kam Sasaraina, ai 
tanggung jawabta; tápoi tanggung 
jawabta néné, tá siripot obaket bagat 
pubobot-bot akkuláta, tá tatutut'aké 
kam siobat bagania 

13 Aipoi ké nuparaboat'aké kam 
kelé siripot pubobot-bot akkulára 
sirimanua, oto mateimuian te. 
Tápoi ké geti kalulut geget Ketsat 
Sipunenan riu-riu numateiaké kam 
geget jo sigalaiakenenmui; oto iapeité 
purimanuamuian 

14 Tatogat Taikamanua te sia sipinalulut 
Ketsat Sipunenan 

15 Aipoí Ketsat Sipunenan siaket 
Taikamanua ka tubumui, tá masikau 

kam pagugulet sipuririmanua sarat 
mulotó. Tápoi Ketsat Sipunenan néné 
te aibailiuaké kam tatogat Taikamanua. 
Samba kalulut geget Ketsat Sipunenan, 
oi takua kam ka tubut Taikamanua, 
"Ukkui, elé, ale Ukkuimail! 

16 Ruadda néné, Ketsat Sipunenan 
sambat ketsatta masibubulat'aké, sita 
néné iaté tatogat Taikamanua 

17 Oto ké amuoningan sita tatogania, 
oto sita néné, bailiu sipasiiikep'aké 
panukanan, sinarek'akenen Taikamanua 
ka tatogania. Keré sita kelé Kristus, 
tapasisiló kam sinarek'akenen 
Taikamanua ka sita. Aipoí ké 
makeré tapangorik kam Kristus, 
latsat'akénangan leú te sita ka sita 
Taikamanua sambat nia 

18 Siripot sipinaatukku baí nia kaku, 
sangamberi paoreat siorikta kineneiget, 
bulat tápei iaaili takireki beunannia 
pulatsanan akenen Taikamanua ka 
tubutta 

19 Sangaliot polak ai lé range-ngenaaké 
tubudda kangelei baga iaili tetrenia 
ipatoilá sia tatogania Taikamanua 

20 Aipoí aiore'akéan Taikamanua 
imamúmú polak néné; tápoi tá sibara ka 

teu bagat polak néné, bulat oore'akéna 
lé nia Taikamanua. Tapoi kenanen 
kisedda, ai leú te sibailiu karoniatta 
2ljaté ka sara tetre, belaakénangan 
leu et sangamberi sibaraakenennia 
Taikamanua ka kabeira sisubuaké 

nia, bailiu silónangan leú et puujaat 
sambat pulatsanan sambadda tatogat 
Taikamanua 

22 Kelé siagaita leú, teret kineneiget 
muhoi-hoi lé ragagalai sangamberi 
sibaraakenennia, kalulut rapangorik, 
kéan lé saina sipususulé 

23 Tá sarat sangaliat polak sambat 
manua muhohoi-hoi, tápoi beri leú et sita 
ka sita, ai sita muhohoi-hoi ka paatuatta 
ka baga. Atasilóan tedda kam Ketsat 
Sipunenan kelé panguruat Taikamanua 
siboikí ka tubutta, ibelaaké sangamuinet 
tubutta, ibailiu sita tatogania 

24 Kalulut kakaronitta nia baga, 
arauakénangan sita Taikamanua. 
Tápoi ké baí kuanenta karonietta 

baga amatoiláan nia ka matatta, 
táan te taooniaké nia karoniet. Aipoí 
kasoniangan lé masikakaroni baga, ké 
araitsóan baí tubunia karonietda 

25Tápoi ké takaroni kam baga 
sitaiitsokettta peilé, tá isoppi tangena 
kam nia ka om baga 

26 Kisedda leú te ioi ka sia Ketsat 
Sipunenan, masirop'aké sita, ké 

bara gulai tonem bagatta ka tubut 
Taikamanua. Aipoí ka sita néné, tá taagai 
kam kipa tapaeerú kam maniddou ka 
tubut Taikamanua. Ketsat Sipunenan lé 
memei ka tubut Taikamanua maniddou 
punu tubutta, bulat sibara ka ngelei 
bagania, pat tá momoi tatiboi kam nia 

27 Oto Taikamanua siagai bagat 
pupaatuanan sirimanua, iagai siripot 
siobat bagat Ketsat Sipunenan. Ketsat 
Sipunenan lé poí amaniddou ka tubut 
Taikamanua, punu tubudda sapaamian 
Taikamanua, siripot sipasesese ka teú 
bagat Taikamanua 

28 Kelé siagaita, Taikamanua lé 
masiaatur sangamberinia, masibaraaké 
katuerukatda simanuntu baga ka 
tubunia, elé katuerukatda sia sinogainia 
siripot ka sinaatunia ka sia 

29 Sia sipiliy Taikamanua néné leú, aian 
aikau Taikamanua katukuanan tubudda, 
barania ka panandaatnia peilé, iaté bulé 
ibailiu sia simakeré ka tubut Togania, 

ilaté Jesus Kristus. Oto toga néné, 
bailiu siboiki ka talagadda sangamberi 
sasarainania 

30 Kisedda te igagalai Taikamanua 
ipasogaji sia sibara katukuanan tubu, 
barania ka panandaatnia peilé, iageti sia 
sinogai néné, paerúnangan leú et mitsá 
patabbaratda ka tubut Taikamanua. 
Oto sia sipaerúna patabbaratda mitsá 
Taikamanua, ikep'akérangan pulatsanan 
Taikamanua 

31 Oto kipangan lé takukua kam 
kineneiget pagalaiat sangamberinia 
néné? Ké aipaaleian sita Taikamanua, 
kaseian lé maró baga masilawan sita 

32 Beringan bulat bakkat Togania tá 
aibaiji, tapoi aibuluaké lé nia punu 
tubutta sangamberitta; oto kipangan pá 
tá iaaké sangamberinia pabage-bagei ka 
tubutta 

33 Kaseian lé masijo-joaké sita, ké bulat 
tubut Taikamanuangan amasikua tatat 
seletta 

34 Ele kipa, taleú ai sia sigelai masijoaké 
sita? Ai Jesus Kristus sirop'aké sita! Nia 
né te amatei, elé nia né té aisuruaké 
Taikamanua ka simamatei; oto aian nia 

kisé ka betbet Taikamanua ka kudduat 
sipulubeunan 

35 Kaseian lé masikekeraaké Kristus 
ipununtuki sita baga? Momoi leú pá 
ikeraaké nia pureuregat baga, elé 
pugejaat baga, elé paoreat, elé pulajeat, 
elé pugebakat, elé kalotóakenen, elé 
kamateiat 

36 Kelé ka sitususurat ka Buko 
Sipunenan, sipasikukua kisé, "Ai lé kai 
ka tei ailiggou kamateiat, kalulut ekeu. 
Rakakau lé kai kelé biri-biri jájaket. 

37 Taá! Sangamberinia siorikta néné, 
tasisiló kam kamanangan sibulatnia 
sibara ka tubut Kristus sipununtuki sita 
baga 

38 Aipoí bulat ai lé kukakatonemi baga, 
ka sangaliot polak néné, kamateiat pá 
nia, elé purimanuaiat; elé malaika pá 
nia, elé simagege, elé kalotóakenen 
pá nia kineneiget, elé kalotóakenen ka 
gogoi sibabara; elé apa páonia bagei 
oniakenen simagege 

39 elé apa páonia sikukuddu ka manua, 
elé sikukuddu ka polak, elé apa pá onia 
bagei, sangamberinia néné, tá momoi 
rasaila ipukateki sita baga Taikamanua, 

sipatoilania ka tubut Tuhanta Jesus 

Kristus. 
1 Bulat sibulatnia te sikuakku néné, 
kalulut bakkat Kristus lé aku néné. 

Ta kubobokoí. Aipoí pupaatuananku 

ka baga sipinalulut Ketsat Sipunenan, 
masiparoron aku mitsá masikua bulat 
pububulatnia sikuakku néné 

2 Bulat makopé reu-reu bagakku, 
samba bulat aiorik'an bagakk 

3kalulut galai tubudda sasarainangku 
sisangabangsa kai néné. Pat obákungan 
ipateleji aku Taikamanua, elé ipasaraaké 
aku ka tubut Kristus 

4 Aipoí sia néné sapaamian sipiliy 
Taikamanua, samba aibailiuakéan sia 
bakkat tatogania, samba patoilánangan 
leú et ka tubudda pulatsanannia. 
Galainangan pakerekat baga ka tubudda, 
lepá kaunangan ka tubudda surukat 
puaarat. Ngantrunangan leú et sia kipa 
rapaeerú maniddou, samba arasilóan leú 
et sangamberi patonekatnia 

SSia néné, iaté sapunuteteura 
taikebbukatta. Ka sia Kristus néné, 
siripot ka pusirimanuaat, sibara ka 
bangsadda lé nia. Nia lé mabuak ka 

sangamberinia. Oto tuumun'aké lé 
Taikamanua teret buru-burú! Amen 

6Tápoi tá te masikua, patonekat 
Taikamanua néné táan aitueenung'aké; 
tápoi tá sangamberidda sipuoni bangsa 
Israel néné, bailiu sapaamian sipilit 
Taikamanua 

7 Elé tá sangamberidda sapunuteteu 
Abraham muoni tatogat Taikamanua. 
Aipoí ai patonekat Taikamanua 
sikuania ka tubut Abraham, kisé, 
"Sarat sapunuteteu Isak lé tuooniaké 
sapunuteteunu. 

8Oto sia sapunuteteu Abraham, 
oniakenen tatogat Taikamanua, iaté 
sarat sia lé sapunuteteunia sipututú-tú 
mata kalulut patonekat Taikamanua, 
tápoi tá sangamberidda sapunuteteunia 

9Aipoí kisé lé aikua patonekat 
Taikamanua, "Ipot ka sara tetre, oi aku, 
samba itutú-túaké te ka sia si Sara, sara 
toga simanteu. 

l0Tageti mitsá aikua Taikamanua, 
Itutu-tuaké te si Rebekka rua sia 
tatogania sibara ka tubut sara ukui, iaté 
si Isak taikebbukatta 

11 Ainangan tá mututú-tú matadda 
ruadda, aikokoiakéan piliyetnia 

Taikamanua ka gogoi sibabara. Ipasipiliy 
poi ka sia Taikamanua, tá masiitsó 

apa momoi ragalaiaké, tapoi masitut 
pasogaiat Taikamanua lé. Aipoí ainangan 
tá raagai masigalaiaké simaerú elé 
sikataí tatogat Rebekka néné 

12 aikxuangan ka matat Rebekka, 
Taikamanua kisé, "Sikebbukat lé 
mupapagugulet ka tubut bagi. 

13 Beri ka Buko Sipunenan leú et, ai 
akua Taikamanua kisé, "Kai Jakob lé 
makaté bagakku, tápoi kai Esau geti 
malagá bagakku ka tubunia. 

14 Oto kipangan lé takukua kam 
kineneiget? Tá pá maroipo ukumnia 
Taikamanua? Kirénangan tedda maroipo 
lé ukumnia Taikamanua 

15 Aipoí aikua ka matat Mose, 
Taikamanua, kisé, "Kupatotoilá te 
panguruat katet bagakku ka tubudda 
siobáku kupatoilá panguruat katet 
bagakku, samba kupatotoilá te 
punununtut bagakku ka tubudda 
siobáku kupatoilá ka tubuda punununtut 
bagakku. 

16 Oto teú bagania ka sia Taikamanua, 
tá siripot teú bagadda sirimanua, elé 
siripot ka sigalaiakenenda sirimanua, 

tápoi sarat erut bagat Taikamanua lé, ka 
tubudda sipiliynia 

17 Ka Buko Sipunenan leú ai atusurat'aké 
kisé, "Aikua Taikamanua ka matat 
Rimatadda tai Misir, 'Kubabailiuaké 
te ekeu rimata, tápoi sarat kalulut 
néné lé itukakau ekeu, bulé kalulut 
ekeu, patoilákungan gegekku sambat 
agairangan aku sangamberi taikapolak.' 

18 Oto ké iteúaké Taikamanua 
ipununtuki baga sara sirimanua, 
pununtukinangan nia baga; tápoi ké 
iteuaké imakelá paatuat sara sirimanua, 
makelánangan leú et paatuatnia 

19 Oto ale kam Sasaraina, nukukua 
te kam ka matakku kisé, "Ké kisedda 
baí galainia, isesele'aké peilé kodda 
sia sirimanua Taikamanua? Tá pá 
beri sia sara sirimanua simaró baga 
masitá-táaké teú bagat Taikamanua? 

20 Tápoi ale kam Sasaraina! Sirimanua 
lé kam. Tá momoi imaró bagamui 
masialegi nga-ngan Taikamanua! Momoi 
leú pá ka sia kudduat ogó iiséaké 
sipasigagalai nia, ikua, "Kisé koi anugalai 
putubuatku néné? 

21T4 pá momoi ka sia sipugagalai 
kudduat ogó néné, igalai siobánia ka 

tubut polak galajet kudduat ogó néné? 
Ka sangatappa polak, momoi igalai rua 
ngamata kudduat ogó; sara simaerú 
sara mitsá tá bulat simakaerú 

22 Kisedda leú te igagalaiaké ka sia 
Taikamanua. Ai paatuatnia Taikamanua 
masisegé'aké golúnia elé ipatoilá 
gegenia. Tápoi kenanen kisé, ai leú 
ipaom bagania ka tubudda ukumen 
kalulut babaraakéra golúnia 

23 Iageti mitsá, ai leú et paatuatnia 
Taikamanua masipatoilá ka tubutta 
puuktungan simakopé igi siuruakenennia 
ka sita simanuntut bagania. Aipatarek'an 
sita Taikamanua masisiló puuktungan 
néné 

24 Oto sita te néné sinogainia, tá sarat 
sia sipuoni bangsa Jahudi, sambat sia 
sabangsa bagei leú et 

25 Aipoí ka bukot Nabi Hosea, let, ai 
aikua Taikamanua kisé, "Sia oniakenenku 
tá sikaumangku, bailiuakékungan sia, 
'Sikaumangku'. Bangsa oniakenenku tá 
simanuntut bagakku, oniakékungan sia, 
'Simanuntut bagakku' 

26 Sambat ka kudduat pasikuananda 

ka tubut sirimanua, 'Tá sikaumangku 

kam néné,' sedda te itukukua sia tatogat 
Taikamanua sipuririmanua. 

27Ka sia Nabi Jesayas leú bulat maron 
aikua ka tubudda bangsa Israel, kisé, 
"Kenanen kéan lé nuntut ngaí igidda 
tai Israel, tápoi bulat goisó lé sia isisiló 
puaragat 

28 aipoí táan mauuju iorak'aké si 
Tuhan ukum ka tubudda sangamberi 
taikapolak. 

29 Samba aikua leú mitsa ka sia si 
Jesayas, kisé, "Bulat ké tá baí iinou 
sapunuteteuta, Taikamanua Sipulugege, 
aibailiuan sita ka sita kelé Sodom sambat 
Gomora. 

30 Oto katumuinekatnia kisé lé: 

Ka sia sabangsa bagei taú sipuoni 
Jahudi, tá airabebesíaké imaerú mitsá 
patabbaratda ka tubut Taikamanua. 
Tápoi kalulut tonem bagadda, bailiu 
paerúnangan mitsá Taikamanua 
patabbaratda ka tubunia 

31 Tápoi ka sia geti tai Jahudi, bulat 
airabebesiaké rareddet surukat, bulé 
imaerú mitsá patabbaratda ka tubut 
Taikamanua. Tápoi bulat beri sesedda 
nia 

32 Apa pá lulunia tá rasesese nia? 

Tá poí ka tonem bagadda ka tubut 
Taikamanua ragagalaiaké néné, tápoi 
bulat sibesíakenenda lé saradda. Kalulut 
néné, belé sia, aitusoksok reredda ka 
tubut, "Bukkú Katusoksongan" 

33 Oto pagalaiat bukku néné, ai 
atusurat'aké ka bagat Buko Sipunenan 
sipasikukua kisé, "Lelek'aké kam néné: 
Akugalak'akéan ka Sion sara bukkú 
katusoksongan reredda sirimanua; iaté 
sara bukkú sabeu, sikau kabelekatda 
sirimanua. Tápoi simatonem baga 
ka tubunia geti bulat tá tupabubuji 
bagadda." 

10 1 Ale kam Sasaraina! Bulat 

aikubebesiaké bulé rasiló ka 
sia puaragat sabangsakku néné. Oto 
kaluludda, bulat paniddoukungan 
sipulelelek ka tubut Taikamanua 

2 Bulat tá magí-gí aku masimuneng'aké; 
bulat maron sia muarat ka tubut 
Taikamanua. Tápoi puroronda muarat 
néné geti, tá puaagai sibara ka 
Taikamanua 

3Tá raagai sipinaatut Taikamanua kipa 
ipaeerú ipatabbra mitsá sirimanua ka 
tubunia. Kalulut sipinaatutda saradda 

lé poí ragagalai, taitutrangan kelé ka 
siripokat sikuat Taikamanua ka tubudda 
4 Aian ka tubut Kristus kasunan surukat. 
Oto kasei simatonem baga ka tubut 
Kristus, amaerúan te mitsa patabaratda 
ka tubut Taikamanua 

> Kelé ka sia si Mose leú, ai aisurat'aké, 
iaté, simaeerú mitsá patabbaratda 

ka tubut Taikamanua kalulut surukat, 
muririmanua sia kalulut rereddetda 
surukat 

6Tápoi simaeerú mitsá patabbaratda 
ka tubut Taikamanua kalulut tonem 
bagadda ka tubut Taikamanua, aikua 
ka Buko Sipunenan kisé, "Buí nukua 

ka paatuatnu, 'Kasonia tusasakai ka 
manua?' (katukolobatnia sigorosot'aké 
Kristus) 

7elé, 'Kasonia tugogorosot 

ka taikabaga?' (katukolobatnia 
sipasisusuruaké Kristus ka kamateiat). 
8 Katukolobatnia kisé, "Malegre lé 
Katuareman Simaerú néné ka tubum; 
ai nia ka ngu-ngum sambat ka bagat 
paatuatnu." Nia té nenda Katuareman 
sipinaarepmai; katuareman sipasikukua, 
buita ramatonem baga sirimanua 

9Aipoí ké ngu-ngumuian 
amasimuneng'aké, "Jesus néné 

iaté Tuhan", samba anukatonemingan 
kam nia baga ka bagat paatuatmui 
susuruakéna nia Taikamanua ka 
kamateiat, iepeité silómuian puaragat 

10 Kalulut sibara ka bagat paatuatda 
lé ramatotonem baga, bailiu 
silónangan sia Taikamanua kelé 
simaerú patabbarat mitsá ka tubut 
Taikamanua. Samba sibara ka ngu- 
ngunia lé rapasimumuneng'aké, bailiu 
silórangan puaragat 

11 Beri ka Buko Sipunenan leú, ai 
atusurat'aké kisé, "Bulat ta te ipabubuji 
bagadda simatonem baga ka tubunia. 

12 Sangamberit sirimanua lé ioorak 
tiboiet néné, tá anai pabaggeiatnia, tai 
Jahudi elé sabangsa bagei. Aipoí ka sia 
Taikamanua sisasara néné, Tuhanda 
sangamberi sirimanua lé nia. Ikakau 
Taikamanua panukanan sipususukkra 
ka tubudda sangamberi sipasititiddou 
paroman ka tubunia 

13Ai atusurat'aké ka bagat Buko 
Sipunenan kisé, "Maarau te sia 
sangamberi sipasisosogai onin Tuhan. 

14Tápoi kipa te iooi rasogai onin Tuhan, 
ké tápei anai tonem bagadda ka tubunia? 
Elé kipa imatotonem bagadda ka tubut 
Tuhan, ké tápei araarep katuareman 
tubunia? Iageti mitsá, kipa iooi raarep 
pagalaiat tubut Tuhan, ké tá anai sia 
sieei masisegé'aké Katuareman Simaerú 
ka tubudda 

15 Samba kipa te iooi raei masipakakra 
Katuareman Simaerú ké tá anai sia 
sipasikokoiniaké sia? Ai atusurat'aké ka 
Buko Sipunenan kisé, "Apanganté erúnia 
kaoijananda sipakakra Katuareman 
Simaerú sibabara ka Taikamanua! 

16 Tápoi tá te sangamberidda sirimanua 
masisiló Katuareman Simaerú néné. 
Kelé ka sia kai Jesayas leú, ai akua kisé, 
"Tuhan, kaseian lé matonem baga ka 
sipinaarepmai? 

17 Aipoí kapasiaarep Katuareman 
Simaerú lé ramatotonem baga 
sirimanua. Oto Katuareman Simaerú leú 
ituaarep kalulut kababaradda sirimanua 
sipakakra Katuareman Simaerú pagalaiat 
Kristus 

18 Tápoi kenanen kisé, ai peilé 
nounogetku kaku: Bulatnia leú pá 
tápei araarep Katuareman Simaerú 

néné? Arasilóan! Aipoí ka bagat 
Buko Sipunenan ai atusurat'aké kisé, 
"Amaarep'an nga-nganda ka sangaliot 
polak, tiboietda leú et, aiailingan ka 
tut-tut polak. 

19 Tageti kunou-nou peite kam mitsá: 
Tápei pá raagai ka sia tai Israel néné? 
Oto si Mosengan lé masiaalegi boikí 
panounogatku néné. Aikua si Mose, "Kisé 
te aikua Taikamanua, 'Kubabaraaké te 
oron matamui ka tubudda sara bangsa 
tau sipuoni sikauman Taikamanua samba 
kubabaraaké te pungoí-ngoikat bagamui 
ka tubudda sara bangsa sitaiagai 
paatuat.' 

20 Sarapeite taigí-gína nia ka sia 
si Jesayas masikua, "Kisé aikua 
Taikamanua, 'Ka sia sitaipasigagaba aku, 
arasesengan aku; kupatotoilá te tubukku 
ka tubudda sitaipasirereré pagalaiat 
tubukku.' 

21 Tápoi sipaoorak ka galai tubudda 
geti tai Israel, aikua si Jesayas kisé, 
"Aikua Taikamanua, 'Sanganantat gogoi 
lé kutotoiaké kabeiku ka tubudda bangsa 
simakelá paatuat samba sitaimareddet.'" 
1 1 1 Kunou-nou peite kam: Kipa, 

taleú airibbaiakéan sia sikaumania 

Taikamanua? Bulatnia ta! Beri aku kaku, 
tai Israel lé aku, punuteteu Abraham, 
sibara ka muntogat Benyamin 

2Tal Tá airibbaiaké sia sikaumania 
Taikamanua, sipiliynia baranangan ka 
panandaatnia peilé. Kelé siagaiatmui leú 
et siripot sitususurat ka Buko Sipunenan 
pagalaiat tubut Elia, ainganduaké galai 
tubudda tai Israel ka tubut Taikamanua, 
aikua kisé 

3"Ale Tuhan, aramateiakéan sia 
tai nabim. Samba kudduat buluat 
buluakenen ka tubum leú et 
arapakataían. Legeina lé sarakkungan lé; 
tápoi beringan nenda, aian leú raiisiaké 
ramateiaké aku kaku. 

20Oto kipa aikua Taikamanua masialegi 
nga-ngan Elia? Oto aikua, "Aian 
akukeleiaké pitu ngaribu sia igidda. 
Tápei arabuluji ka sia sabulungan Baal. 

5 Kisedda leú te kineneiget: Ai sia goisó 
sipiliy Taikamanua kalulut panguruat 
katet bagania 

STápoi tá te kalulut sigalaiakenenda 
aipiliy sia Taikamanua, kalulut panguruat 
katet bagania lé. Aipoí ké kalulut 
sigalaiakenenda lé baí aipiliy sia 
Taikamanua, oto táan katet baga 

sipulelelek ituooniaké katet bagat 
Taikamanua néné 

7 Oto kipangan lé? Tá arasese tai Israel 
gabaietda. Sia lé sipilit Taikamanua goisó 
néné amasisese. Ka sia geti sabagei, 
arakeláaké lé paatuatda ka pasogaiat 
Taikamanua 

8 Aipoí ka Buko Sipunenan, ai 
atusurat'aké kisé, "Taikamanua lé 
aibaraaké kelat paatuatda, pat aili teret 
kineneiget, tápei amaitsó matadda, elé 
tápei amaarep piúra. 

9Ka sia si Dapid leú ai aikua kisé, "Bulé 
papune-punenda, bailiu kelé lulup-lup, 
tápoi sia leú et iaalá, samba sibailiu 
uuggungan, katubulunganda rabelé bulé 
ramabubu 

10 Eddangan nia imagep-gep matadda, 
bulé tá ioi rapaitsó; elé eddangan nia 
rapukou-kou tei-tei teret buru-burú. 

11 Kunou-nou kam mitsá: Kipa, taleú 
ramakataí lé tai Jahudi, aipuaili kelé 
néné ka tubudda ka tetret arabelé? 
Kirénangan tá! Kalulut jodda lé; tápoi 
abara lé katuaragatda sabangsa bagei, 
pat sí-sí bagadda tai Jahudi ka tubudda 
bangsa bagei 

12 Kalulut sele sigalaira tai Jahudi, elé 
taimareddetda ka teú bagat Taikamanua, 
bailiu panukaninangan sia Taikamanua 
sabangsa bagei. Sarapeite ké amaerúan 
mitsá patabbaratda tai Jahudi ka 
tubut Taikamanua, tá isoppi iaké mitsá 
ka tubudda Taikamanua panukanan 
simakopé igi 

13 Kineneiget, ka tubumuian lé ale 
sasaraina sipuoni taú sipuoni tai Jahudi 
kukukua kuanenku! Burúnia néné, bulat 
makopé kuabeuaké ka bagat paatuatku 
galajet, puukuketku siripot puooningku 
apostelda taú sipuoni bangsa Jahudi 

14 Bulat akugeléan imaoro matadda 
sia bulat tubut sabangsakku, bulé ka 
sigalaiakenenku néné, oi iarauaké sia 
Taikamanua sangarubeiat ka talagadda 

15 Kalulut taisisilóna sia Taikamanua, 
bailiu erú mitsá patabbaratda taikapolak 
ka tubut Taikamanua; sarapeite ké isiló 
baí sia Taikamanua! Bulat galainia baí, 
kelé atusuru sia mitsá simamatei 

16 Ké atukauan siboiki sangatippú 
roti ka tubut Taikamanua, oto momoi 
takua sangamberinia roti, tukakau leú 
et ka tubut Taikamanua. Ia leú et ké 
ungat loiná Taikamanua sibakkatnia, oto 

paran-rannia leú et Taikamanua leú et 
sibakkatnia 

17 Oto piga pá ran zaitun, iaté tai 
Jahudi atutugglu. Oto ka sinunggulat 
néné te atuettet'aké ran loinat zaitun 
leleu, iaté kam néné ale Sasaraina taú 
sipuoni tai Jahudi. Atuettet'aké kam 
ka sinuggulat ran néné, bulé nunanam 
kam sangamberi simaerú sibara ka 
purimanuaiat puketsananda tai Jahudi 

18 Oto buí imamit bagamui ka tubudda 
ran sinugglu kelé néné. Buí nukalipogi 
kam nia, kam néné ran lé kam. Aipoí tá 
te ran masikakau kan ungat, tápoi ungat 
lé masikakau kan ran 

19 Tápoi tá isoppi nukua kam nia ale kam 
Sasaraina, "Kirénangan tedda tututugglu 
paran-rannia, bulé ioi ituettet'aké aku 
kaku ka loinánia! 

20 Aisese tedda sikuamui. Tápoi 
aituribbaiaké sia ka sia kalulut 
taimatonem bagadda lé, iageti aitusiló 
kam ka kam, kalulut tonem bagamui 
lé. Oto buí nuumun'aké kam tubumui 
kalulut néné; tápoi kau lé ibara lotómui 

21 Aipoí beringan tai Jahudi sipuoni bulat 
ran, tá aibaijí iribbaiaké sia Taikamanua, 
sarapeite kam néné, buí ikua ka bagamui 

ibabaijí kam, iribbaiaké kam ka kam 
Taikamanua 

22 Oto sené mitsá momoi taitsó kam 
kopet pueerúnia Taikamanua, tápoi 
sené leú et, taitsó ronnia Taikamanua 
masipaanuji sia sirimanua sijo, tápoi 
maerú bagania ka tubumui ka kam ale 
Sasaraina, sarat kau lé nupurimanua kam 
ka erut bagania. Ké tá kisedda, mandé 
kam leú et ka kam ribbaiakénangan kam 

23 Ialeú et ka sia tai Jahudi, ké raariaké 
baí mutaimatonem baga, silónangan sia 
mitsá Taikamanua; ai poí gege ka tubut 
Taikamanua isiló sia mitsá 

24 Kam sipuoni taú tai Jahudi néné, 
kelé ran loinat zaitun leleu lé kam, 
bulat ké nusaggangi baí kam galai 
tubumui, oi ituettet'aké kam ka loinat 
zaitun sibulatnia, sarapeite sia tai 
Jahudi sipasikat'akenen ran loinat zaitu 
bulat sibulatnia. Bulat labbei lé katubut 
Taikamanua masitoiliaké sia mitsá ka 
tubut loinat zaitunda leú et 

25 Ale kam Sasaraina! Buí nukua kam 
tubumui anuagaian kam sangamberinia. 
Aipoí ai sara kiddiyet bagat Taikamanua 
agaietmui. Tápoi einangan tá raaagai 
sirimanua. Ai sara kuanenku paagaietku 

ka tubumui, bulé nuagai kam nia. 
Iaté: Sangarubeiat tai Jahudi makela 
paatuatda. Tapoi galai tubudda kelé 
néné geti itukakapplu, teret lélé nia 
igidda sieei ka tubut Taikamanua, sia 
sipuoni taú tai Jahudi 

26 Tapeité silórangan nia ka sia tai Jahudi 
puaragat néné. Aipoí aian atusurat'aké 
ka Buko Sipunenan sipasikukua kisé, 
"Momoi te nia Rimata Sipaarau sibara 
ka Sion; iageti posanangan sangamberi 
jodda sapunuteteu Jakob 

27 Kubabaraaké te pakerekat baga néné 
ka tubudda ka tetret aikuaappéaké 
jodda. 

28 Kalulut taiobára nia tai Jahudi 
masisiló Katuareman Simaerú néné, 
bailiunangan sia saggak Taikamanua; 
tápoi aibailiu lé nia puuktunganmui ka 
kam, ale kam Sasaraina sipuoni taú 
tai Jahudi. Tápoi kalulut pipiliyna sia 
Taikamanua, bailiu riu-riu lé ipukateki sia 
baga Taikamanua, kalulut taikebbukatda 

29 Aipoí ka sia Taikamanua, ké aipiliyan 
sia sirimanua, elé aipanukaningan 
sia, taan te iaala mitsa ka tubudda 
sangamberi sigalaiakenennia 

30 Sitaimareddet ka tubut Taikamanua 
lé kam siburu. Tápoi kineneiget geti, 
aipoiliat'an Taikamanua bebelaakéna 
kam kaukuman jomui, kalulut 
taimareddetra tai Jahudi 

31 Oto kisedda leú te ka sia tai 
Jahudi. Kineneiget tá mareddet sia 
ka tubut Taikamanua, bulé imatoilá 
katubebelaakémui ka kam, ka ukuman 
jomui. Tápoi lepá geti toiláaké 
bebelaakéna sia ka sia Taikamanua, ka 
ukuman jodda 

32 Aioreaké poí sia Taikamanua 
sangamberi taikapolak, bulé ikup- 
kup'aké sia putataimareddet, bulé 
ipatoilá punununtut bagania ka tubudda 
sangamberidda 

33 Bulat sipususukkra lé pukayoatnia 
Taikamanua. Bulat simakopé sikut 
paatuat sambat puaagai lé nia 
Taikamanua! Kasei te momoi masikeruji 
siteúakenennia? Kasei te momoi 
iagai kipa igagalai Taikamanua, igalai 
galajetnia 

34 Ka Buko Sipunenan, ai atusurat'aké 
kisé, "Kasei momoi masisinogi 
pupaatuanan Taikamanua? Kasei momoi 
masikau panganturat ka tubunia 

35 Kasonia ataagai kam amasikau apa 
pá ka tubut Taikamanua? pat ró bagadda 
masitiddou sili ka tubunia? 

36 Taikamanua lé aibaraaké 
sangamberinia. Ka tubut Taikamanua 
lé kabaraiat sangamberinia, samba 
Taikamanua leú et sibakkatnia. Oto 
tuumun'aké lé Taikamanua teret 
buru-burú! Amen. 

1 2 1 Ale kam Sasaraina! Bulat seget 

kopet erúnia lé Taikamanua ka 
tubutta néné. Iaté né lulunia kutitiddou 
ka tubumui simakopé, bulé nusegé'aké 
kam tubumui bailiu kelé sara buluakenen 
sipuririmanua, sikokoiakenen ka 
Taikamanua, samba bailiu obaket 
bagania. Oto buita kisedda pusururúmui 
ka tubut Taikamanua 

2 Buí nutut'aké kam siobat bagat 
polak néné. Bulé Taikamanua isiliy galai 
tubumui, imabau paatuatmui, ioi nuagai 
kam apa siobat bagat Taikamanua, 
iaté, apa sipuoni simaerú samba siobat 
bagania, samba aponia simasut pueerú 

3Aipoí aku kaku néné, 
aipanguruaningan aku Taikamanua. laté 
lulunia kupangangantru kam ka kam, 
ale Sasaraina: Buí nukua kam tubumui 

simabuak tiboi tubu, kam néné, pat 
saliuakémuian siripot tubumui. Tápoi 
kau lé nupusigoá kam, nuitsó kam 
tubumui, ka repet paatuat. Bulé senemui 
musigoa, isiripoki ron siaket Taikamanua 
ka tubunia, kalulut tonem bagania ka 
tubut Jesus 

4Tubutta néné maigi laddounia. Senen 
laddou tubutta néné, ai galaijetda 
pasasaradda 

>Oto kisedda leú te ka sita néné. 
Kenanen maiigi sita, tapoi sara lé sita, 
kalulut atapatabbra kam, ka tubut 
Kristus. Samba sita leú et senenta, ai 
patabbaratta ka pasasambatta, kelé 
sipuoni laddou ka sara tubu 

6Ka senen tubutta leú et, ai ka 
tubutta panguruat sitaimakeré. Pasiaaké 
nia panguruatnia leú et Taikamanua 

ka tubutta, siripot panguruat katet 
bagania lé. Oto kau tapakei kam nia 
panguruatnia néné. Ké panguruat 
masipakakra Katuareman Simaeru isiló, 
kau ipakakra Katuareman Simaerú 
sibara ka Taikamanua néné, siripot siooi 
igalaiaké 

7 Sipasisisiló panguruat masirop'aké 
sirimanua, kau bulat sibulatnia ipasikeli 

sabagei. Iageti sipasisisilo panguruat 
masigelaiaké sabagei, kau bulat imalelek 
igelaiaké sia 

8 Sipasisisiló panguruat masiparon 
putotonem bagadda sirimanua sabagei, 
kau bulat ipulelek iparon pupaatuananda 
sirimanua sabagei. Sipasisisiló 
panguruat masipauruaké apa pá 
sibabara ka tubunia, kau iapupanguruat 
bulat sibara ka anggai bagania, siripot 
simateú tugalaiaké. Sisilo panguruat 
masiutéaké sabagei, kau bulat ipulelek 
ipasiutéaké. Iageti sisiló panguruat 
masipatoilá katet bagania ka tubudda 
sabagei, kau igalaiaké nia ka angkat 
baga 

9Kau bulat sibara ka linat paatuatnu 
nupukateki sia baga sirimanua. Kau 
imalaga bagam ka sikatai, samba kau 
numariu-riu ka simaeru 

10 Kau nupakaté kam baga 
pasasambamui, bulat sibara ka 

lalai bagamui, kelé siripot sipusasaraina 
ka sangakeluarga. Iageti kau nupaola 
kam muboikí, masikau paroroiat ka 
pasasambamui 

11 Kau numangamang kam masigalai 
galajetmui. Buí numabeili kam. Kau 

nupugalai kam galajet Tuhan, bulat 
sibara ka ron Ketsat Sipunenan 

12 Kau ka angkat baga nupukaronan 
kam, ka tubut Tuhan, elé kau imaom 
bagamui masisiló paoreat, samba kau 
leú imariu-riu nupaniddou kam ka tubut 
Taikamanua 

13 Pauruaké kama pa sibabara ka 
tubumui, masirop'aké sia simatonem 
baga ka tubut Taikamanua, samba leú et 
siló kam sia siooi ka lalepmui ka angkat 
baga, kenanen ta nuagai kam sia 

14Tiddou kam ka tubut Taikamanua 
bulé isukat'aké sia simalaga baga ka 
tubumui. Bulatnia, tiddou kam ka tubut 
Taikamanua isukat'aké sia, ba pateteleji 
kam sia 

15Ké ai sia sipuaangká baga, 
puangkámuian baga sambamui. Ialeú 
et, ké ai sia sipusosou, pusoumuian leú 
et sambamui 

16 Kau imaaman puririmanuamui ka 
pasasambamui. Buí nubuak'aké kam 
tubumui. Buí nukua kam tubumui, 
kam lé bulat simaagai, nupubara kam 
tubumui, oto tá kisedda puaagaimui 
bulat sibulatnia 

17 Ké ragalai sikataí ka tubumui, buí 
nulumun'aké kam nia ka kam, nugalaiaké 
leú kam sikataí, ka tubudda ka sia. 

Apa oniakenenda sangamberi sirimanua 
simaerú, nenda te nugagalaiaké kam 

18 Bulat besiaké kam, sibara ka 
mungkuatmui néné, murimanua ka 
bagat aban baga, ka tubudda sangamberi 
sirimanua 

19 Ale kam Sasarainangku! Buí 
nulumun'aké kam pukakataíra sirimanua 
ka tubumui. Ai leú iukum'aké nia 
Taikamanua. Aipol ai atusurast'aké ka 
Buko Sipunenan kisé, "Aikua si Tuhan, 
Aku lé masilulumun'aké sia. Elé Aku lé 
iuukum'aké nia. 

20 Tápoi kisé lé nugagalaiaké kam, ké 
malaje sia saggaknu, kaumuian kanda. 
Samba ké maoggou sia, kau kam lóra. 
Aipoí kapasigagalaiakémui nia kelé néné 
ka tubudda, mailanangan leú et ka 
tubumui 

21 Buí nuobáaké ikalaaké kam sikataí, 
tápoi kau lé nukalaaké kam sikataí 
néné, ka pasigagalaiakémui simaerú ka 
tubudda. 

1 3 1 Buita nureddet kam nganganda 

sapamarenta. Aipoí bulat beri sia 


ROMA 13.2-5 70 


sara sapamarenta sitaisiló gege sibara ka 
tubut Taikamanua. Parenta raeenung'aké 
sapamarenta kineneiget, iaté parenta 
sibabara ka tubut Taikamanua 

2 Oto sikuat Taikamanua lé te galainia 
atasaggangi kam, ké tá tareddet 

kam nga-nganda sapamarenta. Kasei 
sigalaiaké kelé néné, tá isoppi rasiló 
ukuman 

3 Aipoí ka sia sigalaiaké simaerú, bulan 
ramalotó ka tubudda sapamarenta. Sia 
sikataí paraboat lé masikakalotóaké 
sapamarenta. Oto ké ainuoobá kam tá 
numalotó kam ka tubudda sapamarenta, 
kau imaerú paraboatmui. Sedda peité 
raumun kam sapamarenta 

4 Aipoí sapagugulet Taikamanua lé 
sia sapamarenta néné, sigalaiaké 
katuerukatmui. Tápoi ké tá geti maerú 
paraboatmui, kau nukalotóaké kam sia. 
Tá poí siboboi aibara gege ka tubudda 
rapaukumi sirimanua. Pagugulet 
Taikamanua lé sia, sipasioorak'aké 
ukum Taikamanua ka tubudda sirimanua 
sikataí paraboat 

5Iaté lulunia numarereddet kam ka 
nga-nganda sapamarenta, tá sarat 
kalulut taiobámui tuukum, tápoi beri 

leu et paatuatmui ka baga, aikukua ka 
tubumui, bulé numareddet kam 

SNenda leú te lulunia aikabaraji 
nubabaya kam pajá, aipoí pegawai 
Taikamanua lé sia sapamarenta néné, 
sipasigagalaiaké galajet sikokoiakenen 

/Oto baya kam ka tubudda 
sapamarenta apa simateu bayaet 

ka tubudda. Baya kam paja ké siorak 
paja peilé kam; samba baya kam cukai 
ké siorak pucucukai peilé kam. Abeuaké 
kam sia simateú abeuakenen, samba kau 
nuhormati kam sia simateú hormatiet 

8 Buí nupuutak kam apa pá ka tubudda 
kasei pá ké tá, sarat siorak ka pununtuat 
baga ka pasasambamui lé kelé 
utakmui. Aipoí kasei simanuntu baga ka 
pasasamba sirimanua, atukapplungan 
te aragalaiaké nia sangamberi surukat 
Mose 

9Surukat aratda tai Jahudi, iaté; 

Buí nupaelet; buí nupamatei; buí 
nupanangkou; buí imakiddiy bagam ka 
bibiletda saaleinu sirimanua; sambat 
sangamberinia pasuru-surukat bagei, 
atupaloprungan nia; oto bailiu sarangan 
lé surukat, iaté, "Kau imakaté bagam ka 

tubudda saaleinu sirimanua, keleu katet 
bagam kekeu ka tubum. 

10 Ké manuntu bagadda ka tubudda 
sabagei, tá ragagalaiaké sikataí ka 
tubudda. Oto ké apakatéan sia baga 
kere-keré, asut'an te aragalaiaké nia 
sangamberi sikuat surukat 

11 Tageti ka sangamberinia néné, 
kam leú anuagaian kam, aailina 
kineneiget tetrenia nutusuru kam. Aipoí 
gogoi Taikamanua iarauaké sita, bulat 
amalegrengan nia ka tubutta kineneiget, 
belé peilé legrenia ka tetret baunia peilé 
atamatonem kam baga ka tubut Kristus 

12 Tukakapplungan lé te soibó, 
iageti táan mauuju imapató. Oto 
kauan taariaké kam mugalai galajet 
pugepgeman. Buítá tapatarek kam 
tubutta masipakei pamatei pupatokat 

13 Kau lé tagalaiaké kam galajet 
simateu, kelé sigalaiakenenda sirimanua 
ka sinágó. Kila-kilangan leú nusabauaké 
kam beunan punenmui, elé mupuineng. 
Buí imaolop tubumui, elé ibara galai 
tubumui kelé sitaiagai arat. Buí nupalabá 
kam, elé buí imaoro matamui 

14 Bulé Kristus'an lé masiteteúaké 
aponia galaiakenenmui. Samba buí 


ROMA 14.1-5 73 


nutut'aké kam galai tubut pusirimanuaat 
sijo, bulé nusegé'aké kam bagamui 
mugalai siripot ka pubobotbot akkula. 
14 t Kau imalelek nusilé kam sia 
sasarainamui simagulai peilé ka 

putotonem baga ka tubut Tuhan Jesus. 
Bui nupajoggloaké kam nia kalulut 
sipinaatunia sarania 

2 Ai sia sipaatu ka bagania, momoi ikom 
apa masese. Tápoi ka sia geti simagulai 
putotonem baga, ai peilé ka paatuatnia 
masikua, sarat gulei lé momoi ikokom 
3Oto ka sia sikom apa masese, 
buí imamit bagadda ka tubut sikom 
sikokoiakenen; iageti ka sia leú et sikom 
komen sikokoiakenen, buí rasele'aké sia 
sikom sangamberinia, aisilóan poí nia 
Taikamanua 

4Kasonia poi ekeu néné, pat koí ró 
bagam masiadili paguguletda sabagei? 
Ka sia pagugulet néné, belé elé tusuru 
pá nia, tuannia lé sibakkat pasikelat. 
Kirénangan muririó nia pagugulet néné, 
kalulut momoi poí kai Tuhan irióaké nia 
mitsá 

> Ai sia sabagei siadde'aké gogoi 
sikokoiakenen peilé maerú ka gogoi 
bagei, tápoi ka sabagei geti raoniaké 

gogoi nenda, makeré lé. Oto edddangan 
nia raenung'aké siripot sipinaatudda 
saradda 

6 Aragalaiaké nia ka sia masiaddeaké 
sara gogoi sikokoiakenen peilé maerú, 
masisurú si Tuhan lé. Ka sia leú et 
sipasikokom sangamberinia, aragalaiaké 
nia kelé néné, masiumun Tuhan leú et, 
kelé masikua surá ka tubut Taikamanua 
kalulut komen sikomra néné. Oto kisedda 
leú te ka sia sikom komen simakokoi, 
masisurú Taikamanua leú te ragagalai, 
masikua surá ka tubunia 

7 Aipoí beri sia sara ka talagatta néné 
murimanua sarat uktuknia sarania; elé 
beri sia sara ka talagatta simamatei 
uktuk tubunia sarania 

8Ké murimanua sita, puririmanuatta 
néné, murimanua kai Tuhan lé. Ialeú et 
ké matei sita, matei kai Tuhan leú et. 
Oto, murimanua elé matei pá sita, Tuhan 
lé saibakkat sita 

3 Ka sia Kristus amatei nia, lepa suru nia 
mitsá. Iaté lulunia aibailiu nia Tuhanda 
sipuririmanua sambat simamatei 

10 Kalulut néné, kam Sasaraina! 
Apangan lé lulunia nusesele'aké kam sia 
saaleimui sikeré tonem baga? Samba 

apangan lé lulunia imamimit bagam ka 
tubunia? Aipoí sangamberitta lé muririó 
ka matat Taikamanua, bulé iadili sita 

11 Ka Buko Sipunenan, ai atusurat'aké 
kisé, Aikua si Tuhan, "Bulatnia, 
murerekkuk te sangamberi bokklo 
rapaniddogi aku; samba sangamberidda 
masiuumunáké pu-Tataikamanuangku. 

14 Oto sangamberitta néné, buítá 
tapertanggung jawab'aké sangamberinia 
sigalaiakenenta ka matat Taikamanua 

13 Oto kalulut néné, buían tapasele kam 
katubu. Tápoi kau lé tajago kam tubutta, 
bulé buí tabaraaké kam apa pá sikau ialá 
bagadda saalei ka sikataí sambat ramajo 

14 Kalulut akupusara ka tubut Tuhan 
Jesus, bulat kopé tonem bagakku, 
beri sara apa pa, tútúnangan kasit- 
sit'akenen. Ikasisit-sit'aké nia geti ka sia 
sara sirimanua, kalulut ooniakéna lé nia 
kasit-sit'akenen 

15 Tápoi ké kalulut komenmui lé 
baí aibaraaké asat bagadda saalei 
ka tubumui, oto táan te ka siripokat 
pununtuat baga sigalaiakenenmui 
néné. Ké amateian Kristus kalulut sara 
sirimanua, oto bulan nuobaaké kam 
ipakataí pupaatuanannia kalulut sikomnu 

16Iaté lulunia, buían nugalaiaké kam 
apa kuanenmui simaerú ka kam, tápoi tá 
pasesese ka bagadda ka sia sabagei 

17 Aipoí ka purimataat Taikamanua, 
táan pagalaiat apa momoi rakom, 
elé tá momoi rakom sirimanua, bulat 
besiakenen. Tápoi bulat besíakenen geti 
iaté, bulé rareddet teu bagat Taikamanua 
ka aban baga, samba masisiló pugoraat 
baga sibara ka Ketsat Spunenan 

18 Oto sia sipuukú galajet Kristus, 
kelé néné te siangkáaké bagat 
Taikamanua; beri sirimanua sabagei leú 
et, ranohormati sia 

19Bulat besíakenenta geti, iaté 
buítá tabaraaké kam paabanan ka 
pasasambatta, samba pasopo katubu 

20 Buí kalulut komenmui, pakataímuian 
sigalaiakenen Taikamanua. Kirénangan 
tedda tá takei-kei takom kam 
sangamberi komen, tápoi ké baí kalulut 
komennu ibaraaké jodda sabagei, oto 
amaselengan te ekeu 

21Bulat merú peilé tá nukom akkulá, 
elé tá nuló anggur, elé tá nugalai apa 
pá, ke sikau imajo sara sarainam sikeré 
tonem baga le, sigalaiakenennu néné 

22 Ka matat Taikamanua lé nugagalaiaké 
nia katonemietnu saram néné. Aipoí 
sia sitaiaddeaké sigalaiakenennia néné 
masele, kalulut kolou ka bagania 
sesesenania sigalaiakenennia néné, sia 
té néné oniakenen, simauktuk 

23 Tápoi sia geti simatik-tik ngu-ngu 
masikom apa pá, tápoi lepá komrangan 
nia, sia té isesele'aké Taikamanua; aipoí 
tá aigalaiaké siripot tonem bagania 
apa sipasesese elé apa sitaipasesese. 
Oto sangamberinia sigalaiakenen tá ka 
bagat tonem baga, jongan lé te nenda 
ituooniaké. 

1 5 1 Oto sita oniakenen bulat 

sikatonemi katonemietta, 

kau tapaom kam bagatta ka tubut 
sitaipaoorak ka bagadda sia simagulai 
putotonem baga. Buí sarat tubutta 
saratta le' tasasanang'aké kam 

2 Tápoi bulé senenta masikau 
puangkakat bagadda ka sia saalei sikeré 
tonem baga, sibailiu katuerukatnia, bulé 
ituppai puroron tonem bagania 

3 Aipoí beringan ka sia Kristus, tá 
aipaatu pusanangan nia sarania. 
Ai atusurat'aké ka Buko Sipunenan 
sipasikua kisé, "Atusappóakéan ka 

tubukku sangamberinia paloloiat ka 
tubum. 

“#Sipangantru sita lé poí sangamberinia 
tiboiet Taikamanua sitususurat ka bagat 
Buko Sipunenan néné. Aipoí nganturat 
sisilóta sibara ka Buko Sipunenan, sikau 
sita muom baga, elé masiparon sita lé, 
pat oi tapukaronan kam baga ka tubut 
Taikamanua 

5 Bulé Taikamanua sipaom bagadda 
sirimanua, elé sipusuibi bagadda 
sirimanua, irop'aké kam, ibara ka kam 
keret baga, nuului kam galai tubut Jesus 
Kristus 

6 Bulé keret bagamui sangamberimui 
néné, umun'akémuian Taikamanua, 
Ukkui Tuhanta Jesus Kristus 

7Oto kalulut néné, kutiddou ka 
tubumui, bulé pasiló kam katubu 
pasasambamui, tápoi kau bulat sibara 
ka angkat baga, kelé leú et aisiló kam 
ka kam Kristus, bulé nuumun'aké kam 
Taikamanua 

8 Néné lé repdemenmui, aipasikelingan 
sia Kristus tai Jahudi, masipatoilá 
topitnia Taikamanua masisut'aké 
pakerekat bagania ka tubudda 
sapunuteteuta siburú 

? Samba Jesus leú et kalulut erut 
bagania ka tubudda sabangsa bagei, 
kaunangan sia masiumun Taikamanua. 
Ka Buko Sipunenan leú et ai atusurat'aké 
kisé, "Oto kalulut néné, umun'akékungan 
ekeu ka talagadda sabangsa-bangsa, 
uraiakékungan urai pusurakat masiuraji 
onim. 

10 Ai leú et bagei atusurat'aké ka 
Buko Sipunenan sipasikukua kisé, 
"Puangká kam baga sambamui 
sikauman Taikamanua sipiliy, alé kam 
sabangsa-bangsa! 

11 Samba ai leú et mitsá sipasikukua, 
"Umun kam Taikamanua kam sangamberi 
bangsa, bulé sangamberi sirimanua 
masiumun'aké nia! 

12 Ka sia leú et si Jesayas, aikua, 
"Babara te ka punuteteu Isai siuté'aké 
bangsa-bangsa; ka tubunia lé 
rapukakaronan sangamberi bangsa. 

13 Ka tubut Taikamanua lé nueei kam 
mukaronan. Bulé nia masisut'aké ka 
bagat paatuatmui, elé masisut'aké erut 
puririmanua ka tubumui, kalulut tonem 
bagamui ka tubunia, bulé kalulut geget 
Ketsat Sipunenan, tuppainangan ron 
pukakaronanmui ka tubut Taikamanua 

14 Ale kam Sasaraina! Bulat 
aikukakatonemi baga iginia simaerú 
ka tubumui. Beri kam leú et ka kam, 
nuagai kam sangamberinia; momoi 
nupangantru kam katubu pasasambamui 

15 Tápoi pabage-bagei geti bulat 
kuron'aké kukua nia ka matamui 
ka suratku néné, kalulut aiakéan 
Taikamanua ka tubukku galajet néné 

16 Aibailiuakéan aku, Taikamanua 
pagugulet Jesus Kristus, koiniakenennia 
masipangantoman taú sipuoni tai 
Jahudi. Oto aku néné kelé imam lé, 
sipakakra Katuareman Simaeru sibara 
ka Taikamanua, bulé ibailiu sia taú 
sipuoni tai Jahudi néné buluakenen ka 
tubut Taikamanua, sioi isiló Taikamanua. 
Bulé Ketsat Sipunenan ibailiuaké sia 
néné buluakenen simakokoi bakkat 
Taikamanua 

17 Oto kalulut amusarangan poí aku ka 
tubut Jesus Kristus, bailiu umunkungan 
tubukku ka galajetku, masipuukú 
Taikamanua 

18 Simarot bagakku kutitiboi sené, iaté 
sarat pagalaiat sigalaiakenen Kristus, 
ka sigalaiakenenku lé, iaté masitubbui 
sia bangsa taú sipuoni tai Jahudi néné, 

mureddet ka tubut Taikamanua; ka 
sigalalakenenku ka titiboat samba ka 
pasigagalaiaké 

19sialei pukerengan sambat kiseiet 
sabeu, sigalaiakenen Ketsat Sipunenan. 
Akupakakrangan sangamberinia 
Katuareman Simaerú, pagalaiat Kristus 
néné, ka tubudda sirimanua; tutaddaaké 
barania ka Jerusalem, pat aili ka Ilirikum 

20 Ai lé kubebesíaké mei masipakakra 
Katuareman Simaerú néné, ka tubudda 
sitaipasiaarep peilé pagalaiat Kristus. 
Aipoí kaku néné, tá kuobá masigalai 
galajet ka uddut bongan sigalaira 
sabagei 

21 Ka Buko Sipunenan ai atusurat'aké 
kisé, "Raiitsó te sia sitaipasisisiló 
peilé, Katuareman Simaerú pagalaiat 
Kristus néné; elé raagai te kelounia, sia 
sitaipasiaarep peilé. 

22 Taté lulunia marei-rei ibara 
pasailaatnia kuoi kubalou kam 

23 Tápoi kineneiget geti alepáan 
galajetku ka palagga-laggai. Bulat 
piga ngarurangan pá burúnia akuisiaké 
kubalou kam 

24 Kiséan lé tagagalai, atusabauan geti 
kai kuei kai masibalou tai Spanyol, ari 

kai goisó sedda. Bulat aikukakaroni baga 
tapaaili kam sedda, tapuangká kam 
baga sambatta. Iageti bulat ai leú te 
kukakaroni baga, nurop'aké kam aku 
kapuenungananku masiailiaké laggai 
Spanyol 

25 Tápoi kineneiget geti memei peilé aku 
ka Jerusalem masitaroaké paroman ka 
tubudda sapaamian Taikamanua sedda 

26 Aipoí apakeréan bagadda sapaamian 
Makedonia sambat paamian Akaya 
masirop'aké saaleira simagebá ka 
talagat paamian Taikamanua ka laggai 
Jerusalem 

27 Bulat ka angkat baga lé arateúaké nia 
rarop'aké sia. Kirênangan tedda mateu 
lé rarop'aké sia sasarainanda simageba 
ka laggai Jerusalem. Aipoí ka sia tau 
sipuoni tai Jahudi, ka tai Jahudi lé arasiló 
panukanan. Oto mateú lé ka sia tau 
sipuoni tai Jahudi néné, rarop'aké tai 
Jahudi, rapauruaké panukanan sisilóra, 
iaté pukayoatda 

28 Oto ké atukapplungan baí kugalai 
galajetku néné, iaté masitaroaké 
paroman sirurúakenenda néné, ka 
tubudda sapaamian ka Jerusalem, iapeité 


ROMA 15.29- 16.1 83 


oi aku ka laggaimui katusabagatku 
kuailiaké laggai Spanyol 

29 Ké moi aku kubalou kam, abbitkungan 
ka kam panukanan simakopé igi sibara 
ka tubut Kristus 

30 Oto ka onin Jesus Kristus Tuhanta, 
samba ka nuntut baga siaket Ketsat 
Sipunenan, moi aku ka tubumui kunáná 
kam, bulé kam leú et ka kam nurop'aké 
kam aku tapaniddou kam simakeré ka 
tubut Taikamanua bulat sibara ka muinet 
paatuatmui, nusopo kam aku 

31 Tiddouaké kam aku, bulé kubela ka 
kabeira sitaimatonem baga, sikukuddu 
ka laggai Judea. Elé bulé galaiakenenku 
néné, iaté masitaroaké panguruat ka 
Jerusalem, rasiló sapaamian Taikamanua 
sedda, ka angkat baga 

32 Oto ké aiteúakéan baí Taikamanua 
iaili tetrenia kuoi, oi kuoi sedda ka 
angkat baga. Sedda bara pusuibiat 
bagakku kukuddu ka talagamui 

33 Bulé Taikamanua, sipasikeli 
puririmanuan sirimanua, masipaalei kam 
sangamberimui. Amen. 

1 6 1 Sené ai maniuta si Pebe. Kuobá 

nuagai kam nia. Nia néné, iaté 

sara sipasirorop'aké paamian Kengkrea 

4Oto siló kam nia, siripot puooninia 
sara paamian Taikamanua. Kisedda 
poli galainia simatonem baga ka tubut 
Taikamanua, buítá parauma sia katubu 
pasasambadda. Ké itiddou paroman ka 
tubumui, rop'akémuian nia, aipoí nia ka 
sia néné, amaigingan sia airop'aké; beri 
aku kaku léu et, airop'akéan aku 

3 Segéaké kam salamku ka tubut Priska 
sambat ka tubut Akuila, saaleiku mugalai 
galajet Jesus Kristus 

4 Bulat aian lé goisó ramamatei kalulut 
rarop'aké aku. Oto bulat surá lé kukua ka 
tubudda; iageti tá sarat aku masikukua 
surá ka tubudda, tápoi beri leú et sia taú 
sipuoni tai Jahudi, arakua leú surá ka 
tubudda 

> Samba segéaké leú kam salamku 
ka tubudda sapaamian siparururú ka 
lalepra. Segé salamku ka tubut Epenetus 
simanuntut bagakku. Nia té néné 
simatonem baga siboiki ka tubut Kristus 
ka Asia 

6 Segé leú salamku kai Maria. Bulat 
aimomongan tubunia ipasikeli kam 

7 Iageti paniddogatku, bulé nusegéaké 
kam salamku ka tubut Andronikus, 
sambat ka tubut Junias. Sangabangsa 

lé kai, samba makeré atupenjaraaké 
kai. Einangan tá matotonem bagakku 
kaku ka tubut Kristus, amuboikían sia 
kaku. Bulat maeru katuareman pagalaiat 
tubudda ka talagadda tai apostel 

8 Segé leú et salamku ka tubut 
Ampiliatus, simanuntut bagakku, kalulut 
makeré akupatabbra kai ka tubut Tuhan 

9Segéaké kam hormatku ka tubut 
Urbanus, aleita mugalai ka galajet 
Kristus. Iageti segé leú salamku ka tubut 
Stakis, simanuntut bagakku 

10 Segé leú salamku ka tubut Apeles. 
Bulat amatoiláan putotopitnia ka tubut 
Kristus. Salamku leú et ka sia ka tai 
Aristobulus sangalalepra sambat kai 
Herodion 

11 Sisangabangsa kai ruamai. Iageti 
segé leú et salamku ka tubudda 
sasarainamai sangalalepra tai Narkisus 
sikeré tonem baga ka tubut Jesus 

12 Oto segé leú salamku ka tubut 
Tripena sambat ka tubut Triposa, 
sipasimomomoaké tubunia, masipuukú 
galajet Tuhan, samba leú et ka tubut 
Persis Simanuntut bagakku. Beri leú 
et ka sia aimomoakéan leú et tubunia 
mugalai galajet Tuhan 

13 Salam leú ka tubut Rupus sambat 
ka tubut inania, siaddeakenenku bulat 
tubut inangkungan lé. Si Rupus néné, 
iaté sara sipiliy Tuhan, umun'akenen 
kalulut sigalainia 

14 Segéaké leú kam salamku ka tubut 
Asinkritus, kai Pelegon, kai Hermes, 
kai Patrobas, kai Hermas, samba leú et 
ka tubudda sangamberi saaleira sedda 
sabagei sikeré tonem baga ka tubut 
Tuhan Jesus 

15 Iageti segé leú salamku ka tubut 
Pilologus sambat kai Julia; kai Nereus 
sambat ka maniunia; ka tubut Olimpas 
samba ka tubudda ka sia sangamberi 
saaleira sedda sikeré tonem baga ka 
tubut Tuhan Jesus 

16 Bulat kau nuparoro kam 
pasasambamui sibara ka ngelei bagamui, 
siripot simateú ka pusarainaatda sipu- 
Kakariten. Iageti sia leú sangamberi 
sapaamian Kristus ka Korintus segé leú 
et salamra ka tubumui 

17 Ale kam Sasarainamai! Bulat 
paniddogatku sabeu ka tubumui: 

Kau nujago kam tubumui ka tubudda 
sibaraaké karaganan paamian, elé 
sipakataí putotonem bagadda sirimanua 

ka tubut Tuhanta. Néné poli, tá paaakkup 
nia ka singantruakenen ka tubumui. Oto 
bá palelegre kam tubumui ka tubudda 

18 Aipoí ka sia sipasigagalaiaké kelé 
néné, tá mugalai galajet Tuhanta Jesus 
Kristus ragagalai, tápoi masisegé'aké 
bagadda mugalai siobára lé. Rakau 
tiboiet simananam, ranáná sia, bulé ialá 
bagadda ka sikuadda, ioi rapataju sia 
sitaiagai apa pá 

19 Araagaian sangamberidda sirimanua, 
riu-riunia nuomet'aké kam sangamberi 
sigelaiacenen ka tubumui, pagalaiat 
Katuareman Simaerú sibara ka 
Taikamanua. Oto bulat maangká 
bagakku kuarep pagalaiat tubumui néné. 
lageti kutiddou ka tubumui, bulé masiku 
paatuatmui ka simaerú, tápoi mabodo 
ka pagalaiat sikataí 

20 Bulé Taikamanua sipasibubujai 
sirimanua, masiaké ka kam gege, bulé 
ioi nukalaaké kam, elé nupakataí kam 
geget Setan. Bulé mariu-riu ipanukani 
kam Tuhanta Jesus Kristus 

21 Beri leú et ka sia si Timoteus aleiku 
ka galajet, segé leú et salamnia ka 
tubumui. Kisedda leú et ka sia si Lukius 
sambat si Jason sambat si Sosipater 

sisangabangsa kai, segé leú salamra ka 
tubumui 

22 Aku lé sipuoni si Tertius amasigalai 
surat néné. Segé salam pusarainaatku 
ka tubumui ale kam Sasarainamai 

231aké leú salamnia ka sia si Gayus ka 
tubumui. Ka lalepnia lé kukukuddu, beri 
pumengguiatmai leú et, ka lalepnia lé. 
Beri leú si Erastus, segé salamnia ka 
tubumui. Kisedda leú et sarainanta si 
Kuartus 

24 [Bulé Tuhanta Jesus Kristus 
masipanukani kam sangamberimui. 
Amen. 

25 Tuumun'aké lé Taikamanua! Kalulut 
kababarat gege ka tubunia masirop'aké 
tonem bagamui siripot Katuareman 
Simaerú sisegéakenenku ka tubumui, 
iaté pagalaiat Jesus Kristus. Siripot 
sipinatoilat Taikamanua ka tubukku 
lé kaku kupakakakra Katuareman 
Simaerú néné, iaté pagalaiat sipinaatut 
Taikamanua, sitaiaagaietda sirimanua, 
barania ka siburú peilé, ka piga ngarura 
pá burúnia situsasabau 

26 Tápoi kineneiget geti, kalulut 
parentat Taikamanua sipuririmanua 
teret buru-burú, bailiu sipinaatut 

Taikamanua néné tupatoilá elé tupaagai 
ka tubudda sangamberi bangsa iaté 

ka sinurat'akenenda tai nabi, bule 
ramatonem baga samba ramareddet ka 
tubut Taikamanua 

27 Sarat nia lé Taikamanua. Samba 
simasiku paatuat lé nia. Bulé tuabeuaké 
oninia, teret buru-burú, ka onin Jesus 
Kristus! Amen. Sibara ka kai, Paulus, 
pagugulet Jesus Kristus 


1 Korintus 


1 1 Ale kam Sasarainamai sapaamian 
Taikamanua ka Korintus! Aipiliyan 
kam Taikamanua, ibailiu sapaamiannia, 
kalulut aibailiu kam bakkat Kristus, 
samba leú et sia sangamberi sipaniddogi 
Jesus Kristus Tuhanta, iaté Tuhanmui, 
elé Tuhanta simakeré. Aku sipuoni si 
Paulus sambat sarainanta si Sostenes, 
ruamai bulat kukaroni kai baga, bulé 
Ukkuita Taikamanua sambat Tuhanta 
Jesus Kristus masipanukani samba 
masibujai kam. Amugalai surat néné, 
iaté aku sipuoni apostel Jesus Kristus, 
bulat tubut sipauddet Taikamanua siripot 
ka teú bagania 

2(1:1) 

3(1:1) 

4 Bulat mariu-riu lé kukua sura ka tubut 
Taikamanua kalulumui, sisilómui anggai 
bagat Taikamanua siaket Jesus Kristus 

> Kalulut babakkatina kam Kristus, bailiu 
kayo kam ka sangamberinia. Samba 
bulat makeru puaagaimui pagalaiat 

sangamberinia néné, samba nuagai kam 
masigelaiaké puaagaimui néné 

6 Oto néné te masipatotoilá katuareman 
pagalaiat Jesus Kristus néné bulat 
anupaakkuláakéan kam 

7 pat beri sara panukanan simagulai 

ka kam, pangenan ioi Tuhanta Jesus 
Kristus, bulé raitsó nia sangamberi 
sirimanua 

8 Aipoí bulat tubut Kristus lé masijajamin 
kam teret kalepakat, bulé ké moi nia 
iaillaké kam, tá anai kuat tubumui ka 
sikatai 

3 Bulat katonemiet baga te nia 
Taikamanua. Aipol nia té néné 
Taikamanua, amasisogai kam, bulé 
nupusara kam ka tubut Togania Tuhanta 
iaté Jesus Kristus 

10 Ale kam Sasarainamai! Ka onin Jesus 
Kristus Tuhanta, kutiddou ka kam, kau 
ibara keret bagamui sangamberimui, 
bulé tá bara karaganan ka talagamui. 
Kau nupusara kam, elé kau ipusara 
paatuatmui 

11 Aipoí ai akuarep sisegéakenenda 
sikukuddu ka lalep Koloe pauuklemui 
pasasambamui 

12 Kukukua sené iaté kababarania ka 
talagamui sipasikukua kisé, "Aku kaku, 
si Paulus lé kututut.", tápoi ai leú et sia 
sabagei sipasikukua, "Aku geti kaku si 
Apollos lé kututut." Iageti ka sabagei 
arakua ka sia, "Kristus lé kututut kaku. 

13 Kaipa te iooi ituparubei tubut Kristus! 
Aipoí tá amatei si Paulus punu tubumui! 
Aturaú leú et kam, ta bulé ibailiu kam 
sipasiului Paulus, ele 

14 Bulat uktuk'an lé sarat si Krispus 
sambat si Gayus akurau ka talagamui 

15 Buí rabara kasei pá sipasikukua 
akuraúan nia bulé ibailiu nia sipasiuluiku 

16 (Ei oo, sangalalepra si Sitepanus leú 
aku airaú sia ka sia. Tápoi sabagei geti, 
ké baí tá kukalipogi nia, táan anai sia 
akurau. 

17 Aipoí aku néné kaku, tá masiraú 
sirimanua aikoiniaké aku Kristus, tápoi 
masipakakra Katuareman Simaerú sibara 
ka Taikamanua lé. Kapasigagalaiakéku 
nia leú et, tá ka puaagaira manibo 
sirimanua, bulé buí imasibbu geget 
kamateiat Kristus ka siliktenga 

18 Aipoí ka sia sieei ka kamateiat, 
katuareman pagalaiat katusiliktengaat 
Kristus néné, sitá pagalajat lé. Tápoi 

ka sita geti sipaarau Taikamanua, 
katuareman katusiliktengaat nenda, kelé 
sara enungan Taikamanua, masipatoilá 
gegenia lé 

19Beri ka Buko Sipunenan leú, ai 
atusurat'aké kisé, "Kupakakataí te 
puaagai paatuatda sirimanua, samba 
sipinaatudda simaagai paatuat leú, 
kutatatáaké. 

20 Oto apangan lé katukaunanda 
simasiku paatuat? Apangan lé 
katukaunanda simabuak sikola? 
Apangan lé katukaunanda simaagai 
paatuat ka polak néné? Aipoi aipatoiláan 
Taikamanua, pusisikut paatuat polak 
néné siboboi lé 

21Kenanen poí kipa pá, kopet 
pusisikut paatuatda sirimanua, bulat 
tá lé raaagai Taikamanua, siripot ka 
puaagaira saradda, lepá. Tapoi kalulut 
sikut paatuatnia Taikamanua, bailiu 
teúakénangan ipaarau sia simatonem 
baga, kalulut katuareman sipinaarepmai, 
kuanenda taikapolak sitá pagalajat 

22 Ka sia tai Jahudi bulat rabebesíaké 
ibara kiseiet, masipatoilá pububulatniana 
Katuareman Simaerú néné, tápoi ka 
sia geti tai Junani kapusisikut paatuat 

polak néné lé, rapapakei masigaba 
katukolobatnia 

23 Ka sita geti néné, sarat masipakakra 
pagalaiat Kristus simamatei ka siliktenga 
lé. Oto katuareman siliktenga néné 
te aimabelé bagadda tai Jahudi, 
samba ka sia sipuoni taú tai Jahudi, 
arakua, Katuareman Simaerú néné, sitá 
pagalajat lé, samba taiagai paatuat lé 

24 Tápoi ka sia geti sinogai Taikamanua, 
iaté sia tai Jahudi elé taú sipuoni tai 
Jahudi, Katuareman Simaerú néné, iaté, 
sara enungan Taikamanua, masipatoilá 
gege sambat pusisikut paatuatnia 

2> Aipoí oniakenen taituagai paatuat ka 
Taikamanua peilé bulat masiku paatuat, 
ka pusikuat paatuatda sirimanua. Elé apa 
oniakenen simasaggo ka Taikamanua 
peilé, maron ka puroronda sirimanua 

26 Ale kam Sasarainamai! Repdem peite 
kam galai tubumui siburú, ka tetret 
aisogai kam Taikamanua. Sedda bulat 
goisó lé kam simasiku paatuat. Tá maigi 
kam sauté. Siabeu tiboi tubu siripot 
sipasesese ka sirimanua leú et, tápei 
maigi kam 

27 Aipoí aibagai lé Taikamanua ipiliy sia 
oniakenen taikapolak sitaiagai paatuat, 

bulé ipakaila sia simaagai paatuat. 
Samba aipiliy leú et sia Taikamanua 
oniakenen taikapolak sitaiooi tubu, bulé 
ipakaila sia simagege 

28 samba aipiliy leú et sia oniakenenda 
taikapolak simarepé tiboi tubu, 
taiaaddeakenen ka polak néné, samba 
leú et sia sitakatukaunan, bulé isubuaké 
sia oniakenenda taikapolak siabeu tiboi 
tubu 

29 Oto bulat táan anai sia simaró 
baga masiabeuaké tubuna ka matat 
Taikamanua 

30 Aipoí bulat tubut Taikamanua 

lé amasikau kam musara ka tubut 
Jesus Kristus. Kalulut Kristus, bailiu 
masikunangan paatuatta. Aipoí kalulut 
Kristus leú et, paerúnangan mitsá 
patabbaratta Taikamanua ka tubunia, 
iageti bailiunakéngan sita sapaamiannia 
sikokoiakenen, samba belaakénangan 
leú et sita 

3lTaté lulunia kelé ka sitususurat ka 
bagat Buko Sipunenan sipasikukua 
kisé, "Ké ai sia situtu baga masiumun 
tubu, buítá sigalaiakenen Tuhan lé, 
rauumun'aké." 

1 Ale kam Sasarainamai! Ka tetret 
akubalou kam siburú, akuoi 

masipaarep ka tubumui sipinaatut 
Taikamanua, sitaiaagaietda peilé 
taikapolak, tá siripot pusisikut paatuatda 
taikapolak kupapakei ele paalakat baga 
kupanibo néné 

2 Aipoí bulat akuron'akéan kapaatuatku, 
bulat burúku ka talagamui, tá anai bagei 
kuanenku ka matamui, sarat pagalaiat 
tubut Jesus Kristus lé lepá; iaté siorak 
ka pagalaiat kamamatei nia ka loiná 
siliktenga 

3 Ai aku mukukuddu ka talagamui, bulat 
simasaggo tubu lé aku, samba geret lé 
tubukku, lotóku 

4Ialeú et Katuareman Simaeru 
sinegéakenenku ka tubumui, tá 
akusegéaké nia ka tubumui, ka tiboiet 
paalakat baga, siripot ka pusisikut 
paatuatda sirimanua. Masipatoilá 
kababarania geget Ketsat Sipunenan lé, 
akusegéaké ka tubumui 

> Akugalaiaké nia geti kelé néné ka 
tubumui, iaté bulé tá ka siripokat 
pusisikut paatuatda sirimanua, 
ipubobongen tonem bagamui, tapoi ka 
geget Taikamanua lé 


1 KORINTUS 2.6— 10 8 


6Tápoi kenanen kisé, ai leú te kutitiboi 
pagalaiat pusisikut paatuat ka tubudda 
simatuá putotonem baga. Tápoi tá te 
pusisikut paatuatda taikapolak, elé 
pusisikut paatuatda sauté kineneiget, 
iaté gege sitatatá ka gogoi sibabara 

7 Pusisikut paatuat kuanenku 
geti néné, iaté pusisikut paatuat 
sibara ka Taikamanua. Ta raagai 
taikapolak pusisikut paatuat néné, 
tápoi aitarek'akéan Taikamanua sibailiu 
puuktunganta, einangan tápei babara 
polak néné 

8 Bulat beri te sia sara, sauté kineneiget, 
siagai pagalaiat pusisikut paatuat kelé 
néné. Aipoí ké araagaian baí pusisikut 
paatuat néné, bailiu tá rapapattáaké 
Tuhan sipulubeunan néné, ka loiná 
siliktenga 

9Pagalaiat néné geti, ai atusurat'aké 
ka Buko Sipunenan sipasikukua kisé, 
"Aponia sitaiiitsoket elé sitaiaaremen, 
samba sitaipaatuetda peilé sirimanua, 
iaté nenda itatarek'aké Taikamanua 
kaunennia ka tubudda simanuntu baga 
ka tubunia. 

10 Tápoi aipatoilláan Taikamanua ka 
tubutta, ka sigalaiakenen Ketsatnia. 

Aipoí ka sia Ketsat Sipunenan, momoi 
isinogi sangamberinia, pat beri ka 
sipinaatut Taikamanua bulat simalipput 
leú et, momoi 

11 Aipoí ketsatda lé sirimanua siagai 
pupaatuananda, elé? Oto kisedda leú 
te ka sia Taikamanua, sarat Ketsat 
Sipunenan lé siagai pupaatuanan 
Taikamanua 

12 Tá ketsat polak néné aipanguruat'aké 
Taikamanua ka tubutta, tápoi Ketsat 
sibara ka Taikamanua lé, bulé taagai 
kam sangamberinia, sipanguruat'akenen 
Taikamanua ka tubutta 

13Taté lulunia, ké kukolouaké kai 
pagalaiat tubut Taikamanua, ka 
tubudda sisop-sop Ketsat Sipunenan, 
ta siripot pusisikut paatuatda sirimanua 
kusegéaké kai nia ka matadda, 
tápoi siripot singantruakenen Ketsat 
Sipunenan lé 

140to ké tá isop-sop sia Ketsat 
Sipunenan, tá leú te momoi rasisiló 
sipinatoilat Ketsat ka tubudda. Aipoí ka 
sia kelé néné, raooniaké lé nia, kelé 
sara putaiagaiat paatuat. Tá isasak-sak 
ka bagadda, aipoí sarat puketsanan lé 
momoi masininilai kelé néné 

15 Sia sisop-sop katubu Ketsat 
Sipunenan, momoi ranilai 
sangamberinia, tápoi beri sia sara 
momoi masinilai nia ka sia 

16 Beri ka Buko Sipunenan leú, ai 
atusurat'aké kisé, "Kasonia momoi 
masikeruji pupaatuanan Tuhan? Samba 
kasonia momoi masipangantru nia?" Sita 
néné te, sibara pupaatuanan simakeré 
ka Kristus! 

3 1 Bulat siripokatnia, táan maninibo 

aku ka tubumui, kelé ka tubudda 
sisop-sop katubu Ketsat Sipunenan. 
Tápoi kelé manibo ka tubudda 
sipupaparaboat siripot obaket polak'an 
lé kupanibo ka tubumui; elé kelé tatoga 
simagulai putotonem baga ka tubut 
Kristus 

2 Siburú kelé komenda tatoga sigoisó 
lé kuaaké kanmui; tá kelé kanda 
sikebbukat; aipoí magulai peilé ronmui 
masisiló. Tápoi kineneiget leú tápei 
maron kam masisiló 

3 kalulut ai peilé kam mupaparaboat 
siripot arat tubudda taikapolak néné. 
Aipoí ké ai peilé kam musisi-si baga 
samba palalabá pasasambamui, tá pá 
nenda masipatotoilá kababarania peilé 

ka tubumui arat tubudda taikapolak, 
kelé arat tubudda sitaiagai Taikamanua 

4 Aipoí ké ai peilé kam sipasikukua, 
"Aku kaku si Paulus lé kututut," samba 
ka sia sabagei rakua, "Aku kaku geti 
si Apollos lé kututut," tá pá nenda 
masipatotoilá paparaboat'akémui nia 
peilé puparaboananda taikapolak néné 

5 Kasonia poi nukukua kam nia ka sia si 
Apollos néné? Elé kasonia poi nukukua 
kam nia ka sia si Paulus néné? Kai ruamai 
néné sigalaiaké galajet Taikamanua lé 
kai, sipalulu kam, imatonem bagamui 
ka tubut Kristus. Masienung'aké galajet 
siaket Tuhan ka tubumui sene-senemui 
lé, kugagalaiaké kai 

6 Aku masiurep, si Apollos masisubui 
bakkatnia, tápoi Taikamanua lé 
masitutú-túaké 

7Oto bulat addeakenen geti iaté 
Taikamanua, aipoí nia lé masitutú-túaké 
siureman. Ka sia geti sipasiuurep sambat 
sipasisusubui bakkatnia, tá tupuukú sia 
ka sia 

8 Aipoi sikeré lé tiboi tubudda. Senenda 
masisiló upadda siripot momon tubudda 

Kai néné ruamai, makeré kupugalai 
kai galajet Taikamanua, iageti kam ka 

kam néné, iaté monen Taikamanua. Kam 
leú et ka kam, kelé uman Taikamanua lé 
kam 

10 Oto siripot puaagaiku kabei, kalulut 
puaagai siaket Taikamanua kaku, 
akugalak'akéan bongan puriokat lalep, 
oto lepá oi sia sabagei masirióaké lalep 
ka uddutnia. Oto senen sirimanua buítá 
ralelek'aké kipa rapaeeru rapasibangun 
ka uddut bongan nenda 

11 Aipoí bulat tubut sarat nia lé Jesus 
Kristus néné aipauddet Taikamanua 
bailiu bongan lalep; tá anai bongan bagei 

12 Ai sia sipasiririóaké ka uddut bongan 
néné, iaté emas, ai sia sipakei perak, 
ai leú et sia sipasipapakei bukkú 
simakirisau, ai sipakei loiná, elé puo 
simagarak sambat singitinan gandum 

13 Teret ioi peité Kristus sikaruania, 
imatotoilá sigalaiakenenda sangamberit 
sirimanua. Api lé poí masipatotoilá 
sigalaiacenenda sangamberi sirimanua. 
Api lé masisisibo elé masiteteúaké 
mutunia sigalaiakenenda néné 

14 Ké tá malabok ka api, lalep 
sirióakenenda ka uddut bongan néné, 
iapeité silórangan hadiadda 

15Tápoi ké malabé lé sigalaira néné 
marugiddangan leú et, taan tedda 
malalabó nia, tápoi kéan lé silalau ka 
apingan lé sia néné 

16 Ai leú nuaagai kam ale Sasaraina, 
tubumui néné iaté Uman Taikamanua? 
Samba kukuddu nia Ketsat Sipunenan 
ka tubumui 

17 Oto ké ai sia sipakatai Uman 
Taikamanua néné, pakatainangan 

leú te sia ka sia Taikamanua. Aipoí 
sarat Taikamanua lé muuma ka Uman 
Taikamanua. Oto kam te néné Uman 
Taikamanua 

18 Buí ibara ka talagamui néné sipataju 
tubuna. Ké ai sia katalagamui sikua 
tubuna simasiku paatuat siripot kirekat 
pusisikut paatuat polak néné, buíta 
ibailiuaké tubunia sitaiagai paatuat; bulé 
ipusiku paatuat sipulelelek 

19 Aipoí apa oniakenen simasiku paatuat 
ka polak néné, sitaiagai paatuat lé 
ituooniaké nia, ka matat Taikamanua. 
Ka Buko Sipunenan ai atusurat'aké kisé, 
"Puaagai patuatda sirimanua lé, ipapakei 
Taikamanua, iukum'aké sia. 

20 Aikua leú bagei ka Buko Sipunenan 
kisé, "Ai lé iaagai Taikamanua, 

pusisiboboinia pusisikut paatuatda 
sirimanua. 

21 Oto bulan rabara sioba masiabeuaké 
sirimanua, aipoí sangamberinia aiakéan 
Taikamanua ka kam 

22 Elé si Paulus, elé si Apollos, elé si 
Petrus, elé polak néné, elé purimanuaiat 
samba kamateiat, kineneiget elé 
gogoi sialu, sangamberinia néné kam 
sibakkatnia 

23Kam ka kam néné leú, Kristus lé 
sibakkat kam. Iageti ka sia Kristus, 
Taikamanua lé sibakkat nia. 

4 1 Oniaké lé kam kai, pagugulet 

Kristus, sipugagalai masisegéaké 
sipinaatut Taikamanua, sitaiaagaietda 
peilé taikapolak 

2 Bulat siboiki besíakenen galaiakenenda 
sapagugulet, iaté mutopit ka tubut 
tuanda 

3 Kaku geti, tá let makopé kupaatu nia, 
apa sinaatumui elé kipa nukukua kam 
pagalaiat tubukku néné. Beringan koí 
sinaatukku kaku pagalaiat tubukku leú, 
tá leú makopé kupaatu nia 

4 Beri pei kuagai apa pá selekku, tápoi 
tápei momoi tukua tá anai selekku. 
Tuhan lé siagai nia, masele pá aku, elé tá 

SOto ké tápei aiaili tetrenia, buí 
maruei nususui kam matatda sirimanua, 
masikua masele nia elé tá. Ngena kam 
teret oi Tuhan. Nia lé masipatotoilá 
sangamberi keleat sipinalipput ka 
simagep-gep. Nia lé masibubukkai 
sangamberi sipinaatut sirimanua ka 
bagat paatuatda. Sedda peité rasiló 
katuumun sibara ka Taikamanua siripot 
simateú siloketda 

6 Ale kam Sasarainamai! Kalulumui, 
bailiu akuorak'akéan kai tiboiet néné, 
ka tubumai ruamai si Apollos, samba 
ka tubukku kaku. Katukolobatnia, iaté, 
bulé ka uluiet sigalaimai néné, momoian 
nugelai kam apa katukolobat nga-nga 
sipasikukua kisé, "Buí nusabauaké 
kam masiaddeaké sara sairimanua pat 
saliunangan ka sitususurat pagalaiat 
tubunia." Oto bailiu táan anai sia ka 
talagamui siabeuaké sara sirimanua, 
lepá paloloinangan sabagei 

7 Kasei poi aikua ka matam ekeu peilé 
abeu tiboi tubu ka sabagei? Tá poi ka 
Taikamanua lé ai bara sangamberinia 
néné kekeu. Angoi nuumun'aké tubum 
pat kéan lé tá panguruat Taikamanua 
sangamberinia sibabara ka tubum néné 

8 Kirénangan tedda táan anai kaunu 
nia apa pá. Aipoí amakayongan kam! 
Aibailiuan kam rimata! Tápoi kai geti 
ka kai tá. Bulat pasesesengan lé, ké 
aibailiuan kam rimata, bulé ioi tapuuté 
kam sambatta 

9 Aipoí siripot sipinaatumai ka kai, 
kai néné aibailiuakéan kai Taikamanua 
ibbungenda taikapolak, elé ibbungenda 
samalaika. Kai néné bulat kéan lé 
sirimanua sikataí paraboat, ukumen 
simateiakenen, ka matat siberikabaga, 
samba gegeietda taikapolak 

10 Aibailiuan kai kakai néné sitaiagai 
paatuat, kalulut Kristus; tápoi kam geti 
kakam tai Kariten nuagai kam paatuat! 
Kai masaggo, kam maron! Kai rapaloloi; 
tápoi kam geti kakam raabeuaké onimui 

11 Pat aili kineneiget sarat mulaje, elé 
muoggou lé kai, bibilet tubumai, sarat 
ka tubumaian lé amulegei, lepá. Sarat 
paoreiet sirimanua lé kai; kudduatmai 
leú tá anai simakolou 

12 Sarat masimomoaké tubu lé kai 
masigaba purimanuaiatmai. Tápoi kai 
geti ka kai, ké rapatelei kai kupanunukani 
lé kai sia; ké rapaorei kai om'akémaian 
nia 

13Ké rapakataí nga-nga ka tubumai, 
tiboiet simaerú lé kukakau kai masialegi 
nga-nganda. Bulat kelé porá lé kai 
néné ka matanda taikapolak; pat aili 
kineneiget bulat kelé lotit polak lé kai 
rakukuania 

147T4 masipakaila kam kugagalai 
suratku néné, tápoi nganturatku lé, kelé 
kupangantru bakkat tatogakku 

15 Kupaatu ka puoonimui tai Kariten, elé 
aian sangaribu sia igidda tai gurumui; 
tápoi tá anai beri sia sara oniakenen 
ukkui. Aipoi sarakku lé amasipakakra 
Katuareman Simaerú, iaté pagalaiat 
Kristus, ka tubumui 

16 Oto bulat paniddogatku ka tubumui, 
bulé nuului kam aku 

17 Taté lulunia akukoiniaké si Timoteus 
ka kam. Ka puooni nia sipasiului 
Kristus, oniakékungan nia kelé bakkat 
togakkungan lé nia, kilibet bagakku. 
Sara toga bulat katonemiet bagakku. 
Ai leú ipaagai nia ka kam, kipa galai 
puparaboanan kelé sigalaiakenenku 
kaku ka tetret akukatonemi Kristus, iaté 
kelé puparaboanan, singantruakenenku 
ka senen paamian kaipa-kaipa rakuddu 

18 Aian sia piga pa ka talagamui siumun 
tubuna, ka bagadda pol, táan momoi 
aku kubalou kam 

19 Oto momoi aku kubalou kam; ké 
iteúaké baí nia si Tuhan, táan mauju 
kuoi. Sedda peité kuitsó kipa ragagalai 
ka sia siumun tubuna néné; buí sarat 
masikua lé raagai 

20 Ka wibawadda sirimanua lé, 
imatotoilá, uutéakéna puririmanuanda 
Taikamanua, tá ka titiboatda 

21 Oto kam'an lé masipipiliy, kipa 
siobámui, elé ka nga-nga simalippat lé 
kuoi masipangantru kam, elé ka leppet 
baga, elé ka nuntut baga? 

5 1 Akuarep pangasegekat kababara nia 

ka talagamui sigalaiaké pusilaingeat 
simasaliu kataí. Iaté, ai sia ka talagamui 
sipuoolop tubu ka ina sialinia. Ale, 
beringan sia sipuarat sabulungan, tá 
araperú kelé néné 

2Tapoi kenanen kisé, ai peilé 
nububuak'aké kam tubumui. Siripokatnia 
murereu-reu lé kam baga, iageti 
belaakémuian sia ka talagamui 
sigalaiaké kelé néné 

3Siripot ka putubuat, areu aku ka 
tubumui; tápoi siripot ka pupaatuanan 

geti, ai lé aku ka talagamui galainia. Oto 
kukua kuanenku ka matamui néné, bulat 
kelé galainia, ai lé aku ka talagamui, 
"Ka Onin Tuhan Jesus Kristus, kukua 

ka matamui, bulé nuukum'aké kam 

sia sipupaparaboat simakopé katali lolit 
néné!" Ké paruru kam, kau nuoniaké 
kam nia ai lé aku ka talagamui, oto bulé 
ka geget Tuhanta Jesus 

4(5:3) 

> nusegéaké kam sia néné ka kabei 
Sanitu, bulé imasubu tubudda néné, oto 
bailiu ipaarau ketsatnia si Tuhan, ka 
kaoijanannia mitsa ka polak néné 

SOto tá mateú nuumun'aké kam 
tubumui. Kupaatu anuagaian kam 
tiboiet néné sipasikukua kisé, "Ragi, 
goisó nenda, aipagó sangamberinia roti 
sipinagalú! 

7 Oto ribbaiaké kam ragi siburú, iaté 
ragit jo, bulé ibailiu kam roti sipinagalú 
sibau, simaliná ka ragit jo siburú, ai lé 
poí kuaagai pukekelé kiseddana kam 
néné. Sarapei Punen Paskatta aian 
malelegre. Kristus sibailiu buluakenenta 
atubuluakéan 

8Oto tapunen'aké kam nia punenta 
néné, tapakei kam roti sitá anai ragi, 


1 KORINTUS 5.9-— 12 20 


iaté roti kelé sara patuaggaiat pulinakat 
elé toggaiat sangamberi obaket bagat 
Taikamanua. Bul tapunen'aké kam Paska 
néné, tapoi tapapakei sibara ragi siburu 
peilé, iaté ragit jo, elé pukakataí 

9Ka suratku siboikí, aku taggeian kukua 
nia ka matamui, bulé buí nupaaleiaké 
kam sia sirimanua siobá musilainge 

10 Kukukua néné, tá sia oniakenen 
sipusisilainge, elé sia simaalau baga, 
elé sia sipaboboko, elé sia sibuluji 
sabulungan sitaiagai peilé Taikamanua. 
Tá sia kukua. Aipoí ké nureunan'aké kam 
tubumui ka tubudda, oto kau leú bulat 
nubelaaké kam tubumui ka polak néné 

11 Bulat kukukua geti sené, iaté, bulé 
bui nupaaleiké kam sia sikua tubuna 
Kariten, tápoi sipusisilainge, elé simaalau 
baga, elé sipasibubuluji sabulungan lé 
nia. Elé siobá masipakataí nga-nga lé 
igagalai, elé sarat mupuineng lé igagalai 
kalulut masiló ló simapuinengen, elé 
mitsá sipananangkou lé nia. Bulat beri 
nupataddé kam mukom ka tubudda tá 
momoi 

la Tá galajetku masiadili saalei 
sitaipuaarat Kariten, peilé. Aipoí 
Taikamanua lé masiaadili sia ka sia. 

Tápoi ka sia geti sapaamianmui, tá 
poi kam leú et masiaadili sia? Beri ka 
Buko Sipunenan leú, ai atusurat'aké, 
sipasikukua kisé, "Usiaké kam sia sikataí 
paraboat ka talagamui. 

13(5:13) 

6 1 Ai peilé koi sia ka talagamui 

simaró baga mei masinganduaké 

saaleinia sikeré tonem baga ka tubut 
hakim sitaimatonem baga ka tubut 
Taikamanua, ké bara pajoggolatda? 
Tá koí aitiddou ka tubudda sapaamian 
ralepaaké pakarodda 

2 Tápei poi nuagai kam aadilidda 
taikapolak sapaamian Taikamanua 
néné? Oto ké sibulatnia kam masiaadili 
sia taikapolak néné, táan pa momoi 
nulepaaké kam pakarot pengadilan 
sitálulu néné 

3 Kipa tápei nuagai kam aadilitta sia 
tai malaika? Oto sarapeite pakaro ka 
purimanuaiat senen gogoi 

4Ké bara baí kelé néné, taleú ka 
tubudda sitá anai galajet ka paamian lé 
nusesegéaké kam nia 

> Bulat maila sita galai tubumui 
néné! Kirénangan poí ai sia ka 

talagamui simasiku paatuat, masipagaba 
pajoggolatmui pasasambamui tai Kariten 
STápoi néné geti, tá. Amei lé kam 
sara ka talagamui nunganduaké kam 
sarainamui pasasambamui tai Kariten ka 
tubudda tá sipuoni tai Kariten 

7 Bulat bá eei kam masipatiboji 
pakaromui ka tubudda sitaipuaarat tai 
Kariten. Aipoí beringan pajoggolat peilé 
ka talagamui, atuoniakéan nia sara 
kakalaatmui. Oto kam peilé maerú ipajo, 
elé irugiaké 

8Tápoi néné geti, kam lé amasipajo 
sabagei. Elé kam leú et amasirugiaké 
sabagei. Anugalaiaké kam kelé néné leú, 
ka tubudda sasarainamui sikeré tonem 
baga 

9Kipa nuagai leú kam taibabailiuna sia 
sapaamian Taikamanua, sitaimareddet 
ka siripokat siobat bagat Taikamanua? 
Buí rapajo kam. Aipoí sia sipusisilainge, 
sipasibubuluji sabulungan, elé sipaeelet, 
sipusisilainge ka pasasambadda 
taimanteu elé pasasambadda tainanalep 

10 sipananangkou, simaalau baga, 
sipupupuineng, siobá masipakataí 
nga-nga, sipasiraraurau. Sangamberi 

sirimanua sipasigagalaiaké kelé néné, ta 
ibabailiu sia sikauman Taikamanua 

11 Ai piga pá kam ka talagamui néné 
siburú sipasigagalaiaké kelé néné. Tápoi 
kineneiget geti amakolouan, kalilinámui 
ka jomui. Aibailiuan kam bakkat 
Taikamanua sikokoiakenen. Aipaerúan 
kam mitsá ka tubut Taikamanua, kalulut 
tonen bagamui ka tubut Tuhan Jesus 
Kristus, samba kalulut geget Ketsat 
Sipunenan sibara ka Taikamanuanta 

12 Ai sia sipasikukua kisé, 
"Sangamberidda sirimanua momoi 
ragalaiaké apa pá." Tápoi kaku geti, 
tá sangamberinia sibailiu puuktungan. 
Kenanen baí momoi kugalai sangamberi 
apa pá. Iageti kenanen moi kagalai apa 
pá, tápoi tá kuobáaké igalai siobánia ka 
tubukku apa pá 

13 Ai leú sia sikua kisé, balugú lé 
ipuuktungi kan; ia leú et ka sia balugú 
aitubaraaké bulé ibara kudduat kan. 
Tápoi itatatáaké lé karuania néné 
Taikamanua. Tá momoi tupakei tubut 
sirimanua néné ka pusilaingeat; tápoi 
buítá masipuukú galajet Tuhan lé 
katupakeiat nia. Tubu néné, ipuuukú nia 
si Tuhan 

14 Ai suruakéan mitsa Tuhan Jesus ka 
kamateiat, oto kisedda leú te sita ka sita, 
isusuruaké leú te sita ka sita Taikamanua 
kalulut gegenia 

15 Ai lé nuagai kam, pulaladdou 
Kristusna tubumui néné. Oto momoi 
leú pá kualá sangaladdou tubut Kristus 
néné kubailiuaké nia laddou tubut sara 
sinanalep sipuolop tubu? Bulat tá momoi 

16 Elé tápei nuagai kam, sia sipuoolop 
tubu ka tubut tainanalep simaolop tubu 
aibailiuan sia sisara akkulá karuadda 
sinanalep si maolop tubu néné! Aipoi ka 
Buko Sipunenan, ai atusurat'aké kisé, 
"Baliliu sisangaakkuláan lé sia ruadda. 

17 Tápoi sia geti sitabbraaké tubuna ka 
tubut Tuhan, musasara leú te Ketsat 
Tuhan samba ketsatda 

18 Areuaké kam tubumui ka galajet 
pusilaingeat. Aipoi sangamberi 
jo pabage-bagei sigalaiakenenda 
sirimanua, tá isasappó ka tubudda. Tápoi 
sigalaiaké pusilaingeat geti, ka tubunia 
lé galainia aigalai jo 

19 Buita nuagai kam nia, tubumui 
néné, iaté Uman Ketsat Sipunenan lé. 
Oto ai nia ka tubumui ikukuddu Ketsat 
Sipunenan néné. Bulat tubut Taikamanua 


1 KORINTUS 6.20- 7.4 25 


lé amasipanguruat'aké Ketsat Sipunenan 
néné ka tubumui. Oto bailiu tubumui 
néné tá kam sibakkatnia, Taikamanua lé 
20 Ai sakingan kam Taikamanua. 
Sakimui leú atuléléan aikau nia. Oto 
pakei kam tubumui néné ka siripokatnia, 
bulé itulatsat'aké Taikamanua. 
1 Oto kineneiget kutiboi ka matamui 

7 pagalaiat sikuamui ka bagat 
suratmui. Ké ai sara taimanteu 
sitaiputatalimou, nenda maeru 

2 Tápoi bulé tá itubbui baga nia 
masigalaiaké sitaipasesese, simaerúnia 
sangamberi taimanteu musinanalep 
sarat ka sinanalepnia sarania, elé 
sangamberi tainanalep musimanteu 
sarat ka simanteunia sarania 

3 Buítá igalaiaké siripot galaiakenen 
simanteu, ka sia simanteu néné, ka tubut 
sinanalepnia, siripot pusisinanalepna nia 
sinanalep néné; ialeú et ka sia sinanalep, 
buítá igalaiaké leú et siripot galaiakenen 
sinanalep, ka tubut simanteunia; 
siripot pusisimanteuna nia simanteu 
néné. Senenda masigalaiaké siripot 
galaiakenenda ka pasasambadda 

4Tá sia tubudda tainanalep ikukup- 
kup'aké tubudda, tápoi taimanteura lé 

ikukupkup'aké sia. Kisedda leú et ka sia 
taimanteu, tá tubudda ikukupkup'aké 
tubudda, tápoi tainanalepra lé ikukup- 
kup'aké sia 

5 Buí nupareunan kam siripot 
pusisikalalep. Momoi leú pareunan goisó, 
tápoi ka keret bagadda ruadda. Bailiu 
momoian rapaniddou senen-senenda, 
táan anai sigeu-geu sia. Tápoi lepá geti 
mitsá, pataddérangan mitsá, siripot 
pusisikalalep. Aipoí ké tá kisedda nugalai 
kam, babara nututut'aké kam panánakat 
sanitu, kalulut taioinia nupaom kam 
bagamui 

6Tápoi néné, tá masiparentaaké kam; 
nganturatku lé 

7 Siripot siobat bagakku lé baí nia, bulé 
aku rauului sangamberi sirimanua. Tápoi 
senen sirimanua arasilóan panguruat 
simakokoi sibara ka tubut Taikamanua. 
Ai sabagei sipasisisiló panguruat kelé 
néné, tápoi ai leú et sia sipasisisiló 
panguruat kelé nenda 

8Iageti néné lé nganturatku ka 
tubudda sitaiputatalimou peilé, elé ka 
tubudda tailumang; bulat maerú peilé tá 
mutalimou sia kelé kaku 

9Tápoi ké geti tá nuoom kam, maerú 
peilé nuputalimou kam. Aipoí maerú peilé 
nuputalimou kam, babara isusuggru kam 
pubobot-bot akkulá 

l0Tageti ka sia siputatalimou, néné lé 
kuanenku ka matadda: (Siripokatnia 
tá aku amasiaké tiboiet néné, Tuhan 
lé). Sia tainanalep siputatalimou, bulan 
rakaddiuaké taimanteura 

11 Tápoi ké geti amutui-tuian nia 
ka simanteunia, oto maerú peilé tá 
musimanteunia, elé toili nia mitsá ka 
tubut simanteunia. Oto taimanteu, buí 
ragalak sia tainanalepra 

12 Nganturatku geti ka tubudda sabagei, 
néné lé: tápoi néné nganturatku lé, tá 
sibara kai Tuhan. Ké mutalimou sia sara 
tai Kariten ka tubudda sitaimatonem 
baga ka tubut Kristus, tapoi sinanalep 
néné iobá rapulalep ruadda, buí igalak 
sinanalepnia néné 

13 Taleú et ké ai sara sinanalep 
siputatalimou ka tubut sara simanteu, 
sitaimatonem baga peilé ka tubut 
Kristus, buí igalak simanteunia sinanalep 
néné 

14 Aipoí kalulut putatalimounia simanteu 
sitaimatonem baga néné, ka tubut sara 

sinanalep bakkat Taikamanua, bailiu 
mateúnangan simanteu néné ibailiu nia 
paamian Taikamanua. Ialeú et kalulut 
putatalimounia sinanalep, sitaimatonem 
baga néné ka tubut sara simanteu 
bakkat Taikamanua, bailiu teú nia 
sinanalep néné ka matat Taikamanua. 
Aipoí ké tá kisedda rapaerú, bailiu tatoga 
néné tuoniaké kelé tatogadda sipuarat 
sabulungan; aituoniakéan nia toga néné 
paamian Taikamanua 

15Tápoi ké ikaddiuaké sinanalepnia elé 
simanteunia tai Kariten, sitaimatonem 
baga néné, bá kekera kam nia itui-tui. 
Aipoí abelangan kam ka pupasikelanan. 
Ai lé poí ikikiddiy Taikamanua, 
nupurimanua ka aban baga 

16 Kelé kam sipuoni tainanalep, 
simatonem baga kai Tuhan, kaipa bulat 
anuagai kam nia simakolou, taiooinia 
nurop'aké kam sia taimanteumui? 
Kisedda leú et kam ka kam taimanteu 
sipuoni tai Kristen, kaipa bulat anuagai 
kam nia simakolou, taiooi nia nurop'aké 
kam sia tainanalepmui 

17 Buita nupasikeli kam 
puparaboananmui sene-senemui, 
sipaakkup ka pinalulut Tuhan, kelé 

siteúakenen Taikamanua ka tubunia, ka 
tetret aisogai nia si Tuhan, masikatonemi 
nia baga. Iaté nenda peraturan 
sigelaiakenenku ka senen paamian 

18 pasikatnia, ké atusunat'an nia 
ka tetret aisogai nia Taikamanua, 
bulan ibesiaké itatáaké toggaiat sunat 
ka tubunia. Kisedda leú et ka sia 
sitaipususnat peilé, ka tetret aisogai nia 
Taikamanua, bulan itiddou musunat 

19 Aipoí tugalaiaké pá pususunat, 
elé tá tugalaiaké, karuania, tá anai 
pagalaiatnia. Bulat besíakenen geti, 
masireddet surukat Taikamanua lé 

20 Bulé kiseddangan té nia 
puririmanuanda, kelé ka tetret 
aisogai sia Taikamanua 

21 Ké ai ekeu mupapagugulet aisogai 
ekeu, buían igejai bagam masipaatu. 
Tápoi ké ai geti erut uktuknu raujaaké 
ekeu ka pupapagugulenan, iapeité nualá 
tubum, nubesíaké nia nupuuja 

22 Aipoí sia sapagugulet simatonem 
baga kai Tuhan, aibailiuan bakkat Tuhan, 
sipuuja. Oto sia leú et sipuuja simatonem 
baga ka tubut Tuhan, aibailiuan sia 
pagugulet Kristus 

23 Aisakingan kam Kristus. Sakinia 
leu, atuléléan aibaya nia. Oto bulan 
nuobaaké kam tubumui, ibailiu kam 
pagugulet sirimanua 

241até né, ale kam Sasaraina; kelé 
kipa pá nenda galai puririmanuamui 
ka tetret aisogai kam Taikamanua, 
kiseddangan té nuririu-riuaké kam 
enung puririmanuamui ka matat 
Taikamanua 

25 Kineneiget siangan lé sitaiputatalimou 
peilé kunga-ngantru. Oto pagalaiat sia 
néné geti, tá anai akusiló parenta sibara 
kai Tuhan, ibara ngantruakenenku ka 
tubumui. Tápoi kelé sara katonemiet 
poí aku néné, kalulut panguruat Tuhan, 
bailiu obakungan kungantru kam 

26 Masiitsó iginia sibabara pugejaat 
baga sibailiu kalotóakenen kineneiget, 
kupaatu maerú peilé kiséan té sia boikí 
kelé puririmanuanda kineneiget 

27 Tápoi ké aian geti sinanalepnia, 
bulan nuoppu kam pasara ka tubut 
sinanalepmui néné. Tápoi ké geti tápei 
amutalimou kam, bulan nugaba kam 
sinanalepmui 

28 Ké geti amutalimouan nia, tá 
tuooniaké nia jo. Kisedda leú et ka sia 

taiokkó, ké mutalimou nia, tá tuooniaké 
nia sijo. Sarat ka sia siputata limou, 
maigi raoorik pugejaat baga. Oto siobáku 
bulé nutukatsli kam ka pugejaat baga 
néné 

29 Kukukua geti ka tubumi ale sasaraina, 
kisé: Goisóan lé oggakta. Oto barania 
kineneiget, sia sibara sinanalep, kau 
igalai kéan lé sitá sinanalep 

30 Ialeú et sia sipusosou, kau igalai kéan 
lé sitaipurereu-reu baga. Sia sipugagá- 
gá, kau igalai kéan lé sitaimaangká 
baga. Sia sipasisasaki bibiletda, kau 
ragalai kéan lé sitá anai apa pá 

31Samba leú et sia situturi galajet 
pupolangan, kau ragalai kelé sitaimageja 
baga, kalulut pupolangan néné. Aipoí 
táan mauju ka sia polak néné, kelé 
siitsóta galai tubunia kineneiget, 
itukapplu 

32 Bulat aikubebesíaké nutukatsli 

kam ka pugejaat baga néné. Sia 

sita sinanalep, momoian ramuinéaké 
pupaatuananda, ka siorak pu-Tuhanan, 
obára imaangká bagat Tuhan ka tubudda 

33Tápoi ka sia geti sibara sinanalep, 
apabulá rapaatu pagalaiat pupolangan 

néné, ibesíaké imangká bagat 
sinanalepnia 

34 Kalulut néné parubeinangan 
pupaatuanannia. Sia geti tainanalep sitá 
simanteu, elé sara siokkó, maigi ipaatu 
siorak ka pu-Tuhanan, aipoí ibesiaké 
bulé ibakkati nia Taikamanua tubu 
sambat ketsatda néné. Tápoi sinanalep 
sibara simanteu geti, masimuinéaké 
paatuat siorak ka pupolangan lé igagalai, 
ibesiaké imangká bagat simanteunia 

35 Sibailiu katuerukatmui lé, akugalai 
sangamberinia suratku néné, tá masikua 
tá momoi nugalai kam néné, elé tá 
momoi nugalai kam nenda. Bulat 
kubebesiaké geti, iaté, bulé nugalaiaké 
kam simaroipo samba simateú, bulé ioi 
numuinéaké kam pupaatuananmui ka 
tubut Tuhan 

36 Ké iagai tubunia, tá momoi igalaiaké 
simateú galaiakenen ka tubut tunangan 
nia, elé ké tá moi ikera tubunia 
ka puobat tubu, samba leú ipaatu 
maerúan italimouaké siokkó néné, kauan 
ienung'aké nia sipinaatunia simaerú 
néné tá tukukua nia sijo, ké motalimou 
baí sia 

37 Tápoi ke geti asegéan ipaatu nia, ikua 
táan mutatalimou nia ka tunangannia, 
samba sinaatunia néné bulat ka teú 
bagania, sigalaiakenennia néné maerú, 
ké maron paatuatnia masigalaiaké 

38 Oto kiséan lé takua, kei maerú 
sigalaiakenenda ka sia siputatalimou, 
maerú peilé ka sigalaiakenenda 
sitaiputatalimou 

39 Ka sia tainanalep sipukekebbukat, ké 
ai peilé muririmanua sia taimanteura, 
riu-riu lé sia tuappra ka simanteura. 
Tápoi ké geti ailangoan sia, iapeité 
momoian iputalimou mitsá ka taimanteu 
siobánia; sarat kau lé putatalimoura, 
siripot putatalimoura tai Karisten 

40 Tápoi mauktuk peilé nia, ké táan 
mutalimou nia mitsá. Tápoi sipinaatukku 
lé sarakku néné. Tápoi kupaatu geti 
nia kaku, ai geget Ketsat Sipunenan 
masipalululu aku kukua kuanenku néné. 

1 Kineneiget kutitiboi iaté pagalaiat 

kan sibuluakenen ka sabulungan. 
Kirénangan tedda aisese kelé sikuadda 
néné. "Amaagaian sita sangamberitta." 
Ka sia puaagai masikau sirimanua 
masiumun tubu lé, tápoi nuntut 

baga geti; masibangun puririmanuan 
sirimanua 

2Sikua tubuna migi siagai, tápoi tápei 
momoi bulat rakeruji nia 

3Tápoi bulat sipununtuki baga 
Taikamanua geti, iagai sia Taikamanua 

4 Pagalaiat masikom komen 
sibuluakenen ka sabulungan, ataagaian, 
bulungan néné masipatoilá apa páonia 
tapoi siripokatnia anai. Samba kelé 
siagaiatta leú, sarat sara lé Taikamanua; 
tá anai bagei 

5 Kirénangan maigi oniakenen 
taikamanua elé tuhan; iaté sikukuddu ka 
manua, elé ka polak 

6Tápoi ka sita geti sarat sara lé 
Taikamanua. Nia Ukkui, sipasibabaraaké 
sangamberinia. Uktuknia lé 
tapuririmanua kam. Tuhan leu 

sarat sara lé, iaté Jesus Kristus. Ka 
tubunia lé aibara sangamnberinia néné, 
samba kalulunia lé atapurimanua kam 

7 Tápoi kenanen kisé, tá sangamberidda 
sirimanua iagai nia pagalaiat néné. 
Ai sia sabagei siburú sipasibubuluji 
sabulungan lé sia. Oto bailiu, pat aili 
kineneiget, ai peilé raooniaké nia kan 
sibuluakenen ka sabulungan néné, 

kanda sabulungan. Oto ké rakom kan 
sibuluakenen ka sabulungan néné, kelé 
majojo lé sia raooniaké nia. Aipoí tápei 
maron putotonem bagadda 

8 Siripokatnia ka sia komen, tá 
situppai erúnia patabbaratta ka tubut 
Taikamanua. Ké takom kan néné, tá anai 
apa pá babara uktukta. Tápoi mitsá ké tá 
takom kan néné, tá leú et marurugi sita 

9Tápoi bulat pasikeli kam! Buí kalulut 
ooi nia nugalai kam ka kam apa pá, 
bara jodda sabagei, aipoí magulai peilé 
putotonem bagadda ka sia 

10 Kukukua geti kisé: Pasikatnia baí, 
ké talagat pukokomnu ka kudduat 
pasibuluat, itsónangan ekeu sara 
simagulai tonem baga ai ekeu mukokom 
sedda, tápoi ekeu geti kekeu maron 
tonem bagam, tá pá babara rot bagania 
ka sia masikom kan sibuluakenen ka 
sabulungan 

11 Oto kalulut putotonem bagam 

néné, bailiu mapepenangan putotonem 
bagania ka sia simagulai putotonem baga 
néné. Oto amateian Kristus kalulunia leú 
et ka sia 

12 Ké nugalai sele kelé néné leú et ka 
saaleinu tai Karisten, iaté masipakataí 

putotonem bagadda simagulai néné, 
amajongan te ekeu ka tubut Kristus 

13Taté lulunia, ké kalulut komen, 
ibabaraaké jodda sasarainangku, maerú 
peilé, táan kukokom mitsá akkulá, 
lepá. Aipoi buí kalulukku, majonangan 
sarainangku. 

1 Tá poi sirimanua sipuuja aku kaku 
néné? Tá poi apostel aku kaku néné? 

Tápei poi akuitsó nia Jesus, Tuhanta? 
Tápoi buat sigalaiakenenku kam néné, 
kaunen kai Tuhan 

2 Kenanen baí tá anai sia siobá 
masimuneng'aké puaapostelku, tápoi 
simatatánia kam imumuneng'aké nia! 
Aipoí ka puririmanuamui siripot pu- 
Kakariten te masipatotoilá puaapostelku 

3 Ké ai sia sisusui matakku, néné lé 
alegiatku ka tubudda 

4Tá pá anai hakku masisiló kan elé ló 
kalulut galajetku néné 

>Tá pá momoi kupaabbit sinanalepku 
tai Kariten ka puenungananku, kelé 
sigalaiakenenda ka sia sasarainan Tuhan 
Jesus, elé kelé siperúra ka sia tai apostel, 
elé kelé kai Petrus leú 


1 KORINTUS 9.6-— 11 37 


SElé sarat kai lé pa ruamai si Barnabas 
tukukua buita kumomoaké kai tubumai 
masigaba purimanuaiatmai 

7 Bulat tá te anai sia tai tentera, 
sia saradda lé ibubulagani tubudda 
mutentera! Elé tá te anai sia sipangu- 
ngurep anggur sitaipuuktungi buat 
anggur siuremannia ka monenia! Iageti 
mitsá, tá te anai sia sipasijajago terimeu, 
sitailó suat tot-tot jaui siuragatda 

8 Sikuakku néné tá sarat masiloulogi 
siripot simarei-rei taitsó ka 
purimanuaiatta si senen gogoi, 
beri leú et ka Buko Sipunenan, ai leú et 
atusurat'aké pagalaiat néné 

9Ka Bukot Mose ai leú et atusurat'aké 
kisé, "Buí ituratsat ngu-ngun jaui, ké ai 
nia masingingitit ottit gandum." Jauian 
lé pá ipasisikeli Taikamanua 

10Elé nenda lé pá ikukua ka tubutta? 
Kirénangan tedda uktukta aitusurat'aké 
néné. Aipoí sia sipasigagalai moné 
samba sipasigagabui gandum, bulat 
airakakaroni baga rasiló sangarubeiat 
buat sigalaiat kabeira 

11 Akukarap'akéan kai karamen 
puketsanan ka purimanuaiatmui. Oto ké 
kumonei kai panukanan, sipuoni bibilet 

ka tubumui, taleú nukukuangan lé kam, 
makopéan lé iginia kutitiddou kai ka 
tubumui 

12 Ké beringan sia sabagei ai hakra 
rakaroni baga néné ka tubumui, 
sarapeite kai ka kai kopénia kababarat 
hakmai, masikaroni baga, belé peilé 
ka sia? Tápoi tápei akuenung'aké 
siripot hakku. Siobáku geti kaku, aku 
lé masitataroi tubukku, sarat buílé 
kubaraaké sisaila galajet masipararat 
Katuareman Simaerú pagalaiat tubut 
Kristus 

13 Kelé siagaimui, sibara ka Uman 
Taikamanua lé ibabara kanda sipugagalai 
ka Uman Taikamanua. Beri leú 
et ka sia sipugagalai ka kudduat 
pasibuluat, rasisiló sangarubeiat sibara 
ka buluakenen sibuluakenenda sedda 

14 Oto kisedda leú te ka sia kai Tuhan 
aiteúakéan, buítá ka pugagalaira 
masipakakra Katuareman Simaeru leú et 
rasisiló purimanuaiatda 

15 Tápoi beri pei sara akuenung'aké 
hakku néné. Tápoi tá te masikua 
bulé nugalaiaké kam nia ka tubukku 
kineneiget, akugalai suratku néné ka 
tubumui. Bulat maerú peilé kumatei; 

sarat bui lé rarau-rau ka tubukku 
umun'akenenku simaeru 

16 Aipoí ké sarat pagalaiat masipakakra 
Katuareman Simaeru sibara ka 
Taikamanua lé bai nia, tá anai ronku 
masiumun tubu, aipoi galajetku lé néné. 
Babara kamateiatku ké tá kupaarep 
Katuareman Simaerú néné 

17 Ké ka teúku lé baí nia kugalai galajet 
néné, mateú kungenaaké tubukku 
kusiló upa. Tápoi néné geti kupakakra 
Katuareman Simaerú, kalulut aikua lé 
ka tubukku Taikamanua buítá kugalai 
galajet néné. Elé aiaké lé ka kabeiku 
Taikamanua kugalai galajet néné 

18 Oto apa upakku? Néné lé upakku: iaté 
momoi kupakakra Katuareman Simaerú, 
tápoi tá aikugegejaaké bagadda kasei pá 
rabaluti aku; aipoí tá aikututuntut hakku 
sipuoni sipakakra Katuareman Simaerú 

19Tá airapagugugulet'aké aku kasei 
pá; ai lé aku ka uujaat. Tápoi kenanen 
kisedda, akukauan lé tubukku néné 
pagugulet'akenenda sangamberi 
sirimanua. Kugagalaiaké nia geti kelé 
néné, bulé ramigi sirimanua kuabbit ka 
tubut Kristus 

20 Ka tubudda tai Jahudi, perúkungan 
tubukku kelé tai Jahudi, bulé ramigi tai 
Jahudi kuabbit ka tubut Kristus. Iageti 
ka tubudda situt surukat Taikamanua 
siaket Mose, perúkungan tubukku kéan 
lé simaré-ré ka surukat. Kugagalai kelé 
néné geti, bulé kuabbit sia ibailiu sia 
sipasiului Kristus 

21 Ka tubudda leú tau sipuoni tai Jahudi, 
kaukungan tubukku kelé taú sipuoni tai 
Jahudi, sikukuddu ka kupkumen surukat 
Taikamanua siaket Mose. Kugagalaiaké 
nia geti kelé néné, bulé ioi kuabbit sia 
néné bailiu sipasiului Kristus. Tápoi 
ta tebal masikua, aku kaku néné, tá 
kurereddet surukat Taikamanua; ai lé 
ikukup-kup'aké aku surukat Kristus 

22 Ka talagadda simagulai tonem baga 
ka tubut Kristus, perúkungan galai 
tubukku kéan lé simagulai tonem baga, 
bulé ioi kuabbit sia ibailiu sia sipasiului 
Kristus. Kiséan lé baí takua; bulat kipa 
aku perú tubukku néné kupakeréaké 
sia sangamberi sirimanua, kubesíaké 
sene ngamata enungan, ioi ituarauake 
sangarubeiat ka talagadda 

23 Kugagalaiaké sangamberinia néné, 
kalulut Katuareman Simaerú sibara ka 

Taikamanua, bulé ipanukani aku kaku 
Taikamanua 

24 Anuagaian kam, ka patakaiat, 
sangamberi sipatatakai pabalau, tápoi 
sarat sara lé sia masisisiló hadia. Oto 
kau bulat pababalau nugagalai kam, pat 
oi nusiló kam hadiania 

25Sangamberi sipulalatian, bulat 
masurú tubudda ka sangamberinia 
apa pá. Igagalaiaké kelé néné, kalulut 
kababarat ka paatuatnia bulé rasaggaaké 
kalung ogó ka lolokkatnia, iaté ogó 
simaruei malajú, kele sara toggaiat 
kamamanangnia. Tápoi tasusurú geti 
tubutta ka sita, ka sangamberinia apa 
pa, kalulut bebesiakéta rasaggaaké 
kalung ogó sitaimalajuket ka lolokkatta 
26 Taté lulunia kaku kupababalau 
masiailiaké ailiakenen bulat simakolou. 
Kelé ka patakaiat pabukup, kaku 
kupabukup, tá kugagalai tenan lé aku 
pabukup kabeiku ka sita galai 

27 Bulat kuom'aké tubukku néné 
bulat itupaddai simakopé, teret oi nia 
kupasikeli tubukku. Kugagalaiaké nia 
kelé néné geti, kalulut taiobáku ipuaili 
ka tubukku kelé néné, babara lepána lé 

kunáná sabagei bulé raoi ka patakaiat 
néné, taiobárangan aku kaku. 

10 1 Ale kam Sasarainamai! Kau 

pei nurepdem kam sipuaaili ka 

taikebbukatta siburú ka tetret aratut si 
Mose. Ai kunemi sia tinobut, bailiu tá 
anai sinaila sia apa pa, aratalipoki Koat 
Simabonan 

2 Bulé ioi ibailiu sia sipasitutut si Mose, 
buítá turau sia ka tinobut samba ka 
bagat koat 

3 Rakom sangamberidda kan siripot ka 
puketsanan simaker 

4samba raló leú et ló siripot ka 
puketsanan simakeré. Sangamberidda 
araló ka leleu bulak puketsanan sipaalei 
sia; leleu bulak néné, iaté Kristus 
5Tápoi kenanen kisé, maigi sia 
sitaimaangkat bagat Taikamanua 
masiitsó sia. Iaté lulunia apareppa sia 
simamatei ka simatangeu 

6 Sangamberinia néné kelé sara toggaiat 
ka sia, masiparepdem sita bulé buí taobá 
kam mugalai sikataí kelé taikebbukatta 
néné 

7 Samba leú et iparepdem sita, 

buí tabuluji kam sabulungan kelé 
sigalaiakenenda ilétalaga ka talagadda 

néné. Ka Buko Sipunenan leú ai 
atusurat'aké, sipasikukua kisé, "Iageti 
taddaakérangan leú et nia tai bangsa 
mukom samba muló samba muturú 
rapaniddogi sabulungan. 

8 Buí leú tagalai kam pusilaingeat, kelé 
sigalaiakenenda ilétalaga ka talagadda. 
Aipoí kalulut gagalaiakéra kelé néné, 
bailiu bara kamamateira; ka bagat 
sangagogoi ai sia rua ngapulu telu 
ngaribu igidda 

9 Buí tasibo kam Taikamanua, kelé 
sigalaiakenenda ilétalaga ka talagadda 
taikebbukatta siburú; pat matei sia 
ipataútaki sia ulou simalagá sot 

10 Buí leú taputetet, kelé 
sigalaiakenenda ilétalaga ka talagadda 
taikebbukata, pat subuakénangan sia 
Malaikat Kamateiat 

11t Sangamberinia sipuaaili ka tubudda 
néné, bailiu nia toggaiat ka sabagei. 
Ialeú et sangamberinia atusurat'aké 
ibara repdementa ka sita. Aian lé poí sita 
ka tetre sialu 

12 Oto kasei sipaatu maron'an tonem 
bagania, kau ipagaba buí ibelé 

13 Aipoí sangamberi pasisiboat siooi 
ka tubumui, pasisiboat simarei-rei ka 

sirimanua peilé. Tápoi mariu-riu lé 
irepdem palelengan nia Taikamanua. Tá 
iooreaké kam Taikamanua ioi pasisiboat 
ka tubumui pat saliu ronmui. Ka tetret 
iorak kam pasisiboat, sedda te tetrenia 
iaké ka kam enungan Taikamanua, bulé 
numaron kam, ioi nuom'aké kam nia 

14 Oto ale kam Sasarainamai simanuntut 
bagakku, buítá nupuasaki kam nia baga 
buluat néné 

15 Kelé ka tubudda simasiku paatuat 
kupanibo néné ka matamui. Kam'an lé 
masipaaatu sikuakku néné ka bagat 
paatuatmui 

16 Ai sita muloló anggur samba 
aitakukua kam surá ka tubut 
Taikamanua, tá pá nia nenda 
masipatotoilá patabbaratta ka tubut 
Kristus ka kamateiatnia? Samba ka 
tetret aitapaaabbo roti tapukom kam 
sambatta, tá pa nia nenda masipatotoilá 
patabbaratta ka tubut Kristus 

17 Kalulut sarat sara lé roti, lepá 
komtangan nia sangamberitta ka 
sita roti sisara néné leú et, bailiu 
sisangatubungan lé sita simigi néné 

18 Īgbuk peite kam sia tai Jahudi. Sia 
sibukokom kan sibuluakenen ka kudduat 

buluat, aibailiau sia sara ka kudduat 
nenda 

19 Aponia kukukua sené? Bulungan elé 
kan sibuluakenen ka sabulungan néné ta 
anai katukolobatnia 

20 Tá nia kukukua! Kukukua geti iaté, 
sibuluakenenda ka sabulungan ka 
kudduat buluat, tá ka tubut Taikamanua 
arabuluaké nia, tápoi ka tubudda 

lé paketsa-ketsat sikataí. Tá kuobá 
nupusara kam ka tubut ketsat sikataí 

21 Bulat tá momoi, lepá nupuloki kam 
pulokat Tuhan, pulokimuian mitsa 
pulokat sanitu. Ta momoi, lepa nupukom 
kam ka mejat Tuhan, pukommuian leú 
et ka mejat ketsat sikataí 

22 Kipa, taleú ai lé nukikiddiy kam ibara 
tutut bagat Taikamanua? Sita peilé poi 
maron ka tubut Tuhan 

23 Arakua sirimanua, "Momoi tagagalai 
kam apa pá siobáta." Oo kirénangan 
tedda momoi! Tápoi tá sangamberinia 
siobat bagatta, nenda ai kauta nia. 
"Momoi tagagalai kam apa pá siobata", 
tapoi tá sangamberinia siobáta nenda 
sipaerú purimanuaiatta 

24 Buí ibara sara sigaba sarat 
purimanuaiatnia sarania. Buítá 

sangamberi masibebesiaké sikau 
puuktunganda leu ka sia sabagei 

25Tá tukekera nukom kam sene 
ngamata akkulat tarimeu ka pasakiat 
akkula. Ta leu nubebesiaké kam 
nulelek'aké kam nia boiki, kenanen 
makei-kei bagamui 

26 Aipoí beri ka Buko Sipunenan ai 
atusurat'aké kisé, "Taikamanua lé 
sibakkat sangamberinia néné, samba 
sangamberi sibabara ka bagania. 

27 Ké ai sia sipasisosogai kam mukom, 
siló kam pasogaiatda, kenanen nia néné 
taú tai Kariten. Iageti apa itattat'aké, 
kommuian leú et nia. Báan bebesíaké 
kam nulelek'aké kam kaipa kabaraiatnia 
kan néné, bulé buí ibara kei-kei ka 
bagamui ka kam 

28 Tápoi ké geti ai sia sipasikukua 
ka matamui, "Arabuluakéan te 
ka sabulungan kan néné," iapeité 
taikommuian nia, nujago kam 
katuerukatnia elé nujago kam kei-kei ka 
bagania ka sia sipasikukua ka matam 
néné 

29 Kukukua sené, tá agai bagam ka 
baga, tápoi agai bagania lé néné sikua 
ka matam. Tápoi elé ai sia sikua ka 

matam kisé, "Isasaila kodda aku kugalai 
siobáku, kalulut masisurú sipinaatudda 
ka bagat paatuatda sabagei 

30 Ké ka surat bagakku ka tubut 
Taikamanua baí kukom kan néné, raaanu 
peilé kodda aku kukom kan néné, 
beringan aku ai lé kukukua surá ka tubut 
Taikamanua kalulut kan néné? 

31 Oto aponia pá nugalai kam, mukom 
elé muló pá, kau nugalaiaké kam 
sangamberinia néné masilatsat'aké onin 
Taikamanua 

32 Kau nupuparaboat kam bulat 
sipulelelek, bulé buí kalulut paraboatmui 
sitaimaerú, baraakémuian jodda 
sabagei; iaté tai Jahudi pá nia néné, elé 
taú sipuoni tai Jahudi, elé sapaamian 
Taikamanua 

33 Ului kam paraboatku. Sarat 
kubesíaké lé imaangká bagadda 
sangamberi sirimanua ka tubukku, tápoi 
tá masialá bagadda kugagalai bulé ibara 
uktukku sarakku. Bulat besíakenenku 
geti, iaté bulé rasiló sangamberidda 
puaragat sibara ka Taikamanua. 

1 1 t Ului kam galai tubukku, kelé 

kaku kutut galai tubut Kristus 

2 Bulat surá lé kukua ka tubumui, 
kalulut mariuriu nurepdem kam aku, 
sambat mariu-riu leú nureddet kam 
sigalaiakenenku ka tubumui 

3Tápoi ai peilé mitsá sené sara 
kuanenku ka kam, bulé nuagai kam 
nia, iaté néné, sangamberi taimanteu 
siutéaké sia iaté Kristus, siutéaké 
tainanalep, iaté taimanteura, iageti, 
siutéaké Kristus iaté Taikamanua 

4Ké ai tabbot utéra taimanteu 
rapaniddou, elé rapungantoman ka 
matat siberikabaga, sigalaiakenenda 
néné, masipaloloi Kristus lé aragalai 

>Tápoi ka sia tainanalep, ké tá anai 
tabbot utéra komang rapaniddou, elé 
rapungantoman ka matat siberikabaga, 
oto sigalaiakenenda néné, masipaloloi 
simanteura lé aigalai. Aipoí kelé atukuiló 
lé alainia sinanalep néné 

6Oto ké ai sia tainanalep sitaiobá 
masitabut utéra komang, maerú peilé 
tukuiló alainia. Tápoi ké tukuiló baí 
alainia sinanalep néné, kelé sara 
paloloiat lé ka tubunia. Oto maerú peilé 
ikau tabbot uténia komang 

7 Bulan leú ratabbó utéra ka 
sia taimanteu, aipoi nia ka sia 

masitularataké ka sita putubuat 
Taikamanua, elé masitularat'aké ka sita 
pulatsanan Taikamanua. Tainanalep leu 
masitularat'aké pulatsanan simanteunia 

8 Aipoí tá ka tainanalep aibaraaké 
taimanteu Taikamanua, tápoi ka sia geti 
tainanalep ka taimanteu lé arabara 

9Tá kaluludda tainanalep aitubaraaké 
taimanteu néné, tápoi kaluludda lé 
taimanteu 

10 Oto bulé imangká bagadda samalaika, 
bailiu ka sia tainanalep buítá ratabbó 
utéra komang, masipatoilá ai nia ka tei 
kupkumen simanteunia 

11 Tápoi siripot sipasesese ka 
puririmanuatta tai Kariten, tá ragagalai 
tainanalep murimanua saradda, tá 
sambadda taimanteura; iageti beri leú 
ka sia taimanteu tá ragagalai murimanua 
saradda, tá sambat sinanalepnia 

12 Aipoí kenanen ka taimanteu 
aitubaraaké ka sia sinanalep siboiki, 
tápoi lepá putú-túnangan matadda 
ka sia taimanteu ka tainanatep; 
iageti sangamberinia sibabara néné, 
Taikamanua lé aibaraaké nia 

13Paatu peite kam ka kam; mateú leú 
ka bagamui, ké sitá tabut uté komang, 

ipaniddou ka Taikamanua sara sinanalep 
ka matadda siberikabaga 

14 Kelé siitsóta simarei-rei ka sirimanua, 
atugelaiakéan ka tubumui, taimateúnia 
imananta ka sia alaira taimanteu 

15 Tápoi ka sia geti tainanalep, aitukau 
alainia bulé itabbó uténia. Sarapei 
mitsá sara ka tuumun ka tubunia lé ké 
mananta alainia 

16 Oto, ké ai sia sipauukle kalulut néné, 
sarat néné lé kuanenku ka tubudda iaté, 
sita néné, elé sia sabagei sapaamian 
Taikamanua, ké simarei-rei baí nia sarat 
sara lé simatukle tagalaiaké kam ka 
bagat paamian; tá anai bagei 

17 Ka kuanenku néné, bulat tá kuumum 
kam. Tá masibaraaké katuerukat 
nuparururú kam maniddou, tápoi 
sitaimaerú lé 

18 Siboikí akuarep, ka parurukatmui 
ka paamian, ai mungkuat sitaipaobá; 
mungkuat sara ka mungkuat bagei. 
Kupaatu aisesese goisó sikuadda néné 

19 Kirénangan amateúan ibara 
karaganan ka talagamui; bulé imatoilá 
kasei bulat tai Kariten sipulelelek 

20Tá mukom Komen Sipunenan 
nugagalai kam ka parurukatmui 

21 Aipoí kelé nupukom kam, siolaaké 
ka siana, nualá kam kanmui leú et, 
pat taibaranangan ka sabagei, ialeú et 
sabagei pat bara puinengra 

22 Nugagalai kodda kam kelé nenda? Tá 
poi anai lalepmui? Momoi nupukom kam 
sedda ka lalepmui. Taleú masipaloloi, elé 
masipakaila simagebá lé nugagalai kam? 
Kuumun'aké pá galai tubumui néné? 
Taatte matsi! Bulat ta kuumun kam, lepá 

23 Aipoi bulat sibara kai Tuhan lé 
singantruakenenku ka tubumui; iaté 
ka soibónia nenda, ka tetret arapajo 
Tuhanta Jesus, alánangan roti 

24 İepá aikua sura ka tubut Taikamanua, 
kalulut roti néné, paabbónangan nia, 
kuanangan ka matadda sipasiuuluinia, 
pelé ngangania "Nia té néné tubukku, 
segéakenen punu tubumui, galaiaké kam 
néné pasirepdemmui aku. 

25 Kisedda leú et kelé ailepá arapukom, 
alánangan pulokat sibara anggur, 
kuanangan ka matadda sipasiuluinia 
Jesus, pelé nga-ngania, "Anggur néné, 
iaté Pakerekat Bagat Taikamanua sibau, 
sisah'akenen ka logauku. Senen nuló 
kam nia néné, galaiakémuian nia, 
pasireodemmui aku. 

26 Kirénangan tedda, senen nukom 
kam roti, elé nuló kam anggur néné, 
anupaarep'an te kam katuareman 
kamateiat Tuhan, pat aili ka kaoijanannia 

27 Oto, sia sikom rotit Tuhan, elé 
sipasiloló anggur Tuhan, ka enungan 
sitaimateú, amajongan sia ka tubut 
Tuhan, sipasibubuluaké tubu sambat 
logaunia 

28 Buítá raitsó boiki tubudda senen 
sirimanua, iapeité oi rakom roti elé raló 
anggur néné 

29 Aipoí ke ka pukokomra roti, elé ka 
pulolóra anggur nenda, tá ai rapaatu, 
Pukoman Sipunenan néné, iaté siorak 
ka tubut Tuhan le; oto pukokomra elé 
pulolóra nenda masibaraake ukuman 
Taikamanua ka tubudda lé aragalai 

30 Taté lulunia maigi sia ka talagamui 
simabesí samba simasaggo tubu; samba 
leú ai sia simamatei 

31 Ké tebaí taitsó kam tubutta boikí, tá 
iuukum'aké sita Taikamanua 

32 Tápoi kenanen iuukum'aké sita 
Taikamanua, masibó-bó sita lé, buí iorak 
sita ukuman sambatta taikapolak néné 

33 Oto, ale kam sasarainangku, ké 
paruru kam mukom, ka Pukoman Tuhan, 
kau nupangena kam 

34 Ké ai sia simalaje kau rapukom boikí 
ka lalepra. Ké nulelek'aké bai kam néné, 
bailiu parurukat paniddogatmui néné, 
tá sibaraaké ukuman Taikamanua ka 
tubumui leú et. Iageti pagalaiat sibabara 
bagei, teret oikungan lé geti kubalou 
kam, kolouakékungan nia ka matamui. 
1 2 1 Oto kineneiget geti kutitiboi 

ka matamui, iaté pagalaiat 
panguruat siaket Ketsat Sipunenan 
lé, bulat kuobá nuagai kam nia, bulat 
sibulatnia 

2 Repdem peite kam, ka tetret ai peilé 
tá nuaagai kam nia si Tuhan, aian iaalá 
bagamui masitut'aké sabulungan sioú-oú 

3 Buítá nuagai kam nia néné, sia 
sipinalulut Ketsat Sipunenan, tá rakukua, 
"Tutelei lé Jesus!" Oto kisedda leú te, 
bulat tá te anai sia sipasikukua, "Tuhan 
lé nia si Tuhan néné!" ké tá ipalulu sia 
Ketsat Sipunenan 

“Ai piga ngamata pá panguruat Ketsat 
Sipunenan, tápoi sangamberinia nenda 
sibabara ka sarat sara Ketsat lé 

SIaleú et, ai piga ngamata pá galajet 
masipuukú si Tuhan, tápoi Tuhan 
pasikelet geti, iaté Tuhan sisasara nenda 
leú et 

6 Ai piga ngamataat enungnia masigalai 
galajet Tuhan, tápoi sipasikakau geti 
ron ka sene-senen tubudda ioi ragalai 
galajet, Taikamanua sisasara nenda leú 
et 

7 Bulé ibara katuerukatta 
sangamberitta, pugalainangan Ketsat ka 
tubutta senen-senenta 

8 Ka sisara ikau ka tubunia Ketsat agai 
mutitiboat sibara wibawa. Ka sabagei 
geti ikau ka tubudda Ketsat sisara néné 
leú, iaté agai masikolouaké pagalaiat 
Taikamanua 

? Ketsat sara néné let et masikakau ka 
sisara, tonem baga bulat simakopé ron 
ka tubut Kristus; tápoi ka sabagei geti 
ikau ka tubudda Ketsat, gege masialeaké 
simabesí 

10 Ka sisara ikau ka tubunia gege 
masigalai pukerengan; tápoi ka sabagei 
ikau ka tubudda Ketsat agai masipoiliat 
apa sipinaatut Taikamanua. Ka sabagei 
ikau puaagai masipabaggei kipa 
oniakenen panguruat sibara ka Ketsat 

Sipunenan, kipa ta. Ai leu bagei ikau ka 
tubudda agai masitiboaké sene ngamata 
nga-nga simakisei ka bagatta; iageti ai 
leú et sia mitsá sabagei ikau ka tubudda 
puaagai masikolouaké panganga-nganga 
simakisei ka bagatta 

11 Tápoi sipasigagalaiaké sangamberinia 
néné geti, iaté sarat Ketsat sara néné 
lé. Oto senen-senen tubut sirimanua 
ikau ka tubudda panguruat pasasaratda, 
siripot teú bagat Ketsat lé 

12 Kelé tubut sirimanua lé nia ka sia 
tubut Kristus néné; tubu néné sara lé, 
tápoi maigi laddounia. Sangamberinia ka 
sia laddou tubu néné, kenanen maigi, 
tápoi tubu sara lé 

13 Kisedda leú te ka sita néné 
sangamberitta, tai Jahudi pá nia, elé taú 
sipuoni tai Jahudi; sapagugulet elé sia 
sipuuuja; sangamberitta airaúan leú et 
sita Ketsat simakeré, bulé ibailiu-uaké 
sita sara ka tubut Kristus. Sangamberita 
leú et masipuuktungi Ketset sara nenda 
simasut 

14 Aipoí ka sia tubutta néné, tá sarat 
sangaladdou, tápoi maigi laddounia 

15 Ké baí ikua ka sia rere néné, "Aku 
kaku néné tá kabei. Oto aku néné tá 

rubeiat tubu", néné tá masikua ka sia 
rere néné, tá rubeiat tubu, nia ka sia 

l6Tageti ka sia leú et talinga, ké ikua 
baí ka sia, "Aku kaku néné tá mata, oto 
aku néné tá rubeiat tubu," tápoi nenda 
leú et tá masikua, ka sia talinga néné tá 
rubeiat tubu 

17 Aipoí ké ibailiu nia sangaliot tubu 
néné sarat matangan lé sangamberinia, 
kipangan lé ipaeerú tubu ipasiarep? Ialeú 
et ké ibailiu sangaliot tubu néné sarat 
talingangan lé sangamberinia, kipangan 
lé ipaeerú tubu ipasiping 

18 Ataitsóan tebai kam ipaottot nia 
Taikamanua laddou tubutta néné ka 
tubut tubutta. Iageti katugalangan nia 
leú, siripot teú bagat Taikamanua leú et 

19 Tageti mitsá ké baí sarat sangaladdou 
lé nia tubutta néné, oto kipangan lé 
takukua nia tubu néné 

20 Kirénangan tedda laddou tubu néné 
maigi, tápoi ka sia tubu geti sara lé 

21 Oto kalulut néné, tá momoi ikua ka 
sia mata ka tubut kabei, "Apananku te 
ekeu néné!" elé ikua ka sia uté ka tubut 
rere, "Apananku te ekeu néné! 

22 Tápoi beringan laddou tubu 
oniakenenta simasaggo, bulat abeu 
kauta nia 

23 Elé laddou tubu sitá katukaunan, 
tápoi nia lé bulat abeu ka paatuatta. 
Iageti ka sia laddou tubutta oniakenenta 
sitaimalainge, tápoi nia lé bulat tababaijí 
kam 

24 Tápoi laddou tubu oniakenenta geti 
simalainge, táan bulat tapuleletsei kam. 
Aipaerúan poí kuddut tubutta néné 
Taikamanua bulat sipulelelek, pat ka sia 
laddou tubutta sitá katukaunan néné, 
bailiu bulat abeu ka paatuatta 

25 Oto sené toilá, tá aturubei tubu néné, 
tápoi ai lé sia pasosopo katubu 

26 Ké mangorik bai sara laddou 
tubutta néné, pangorikrangan leú et 
sangamberidda saladdou tubutta néné. 
Ialeú et, ké baí tuumun'aké sara laddao 
tubu néné, puangkárangan leú te baga, 
ka sia sangamberidda saladdou tubutta 
néné 

27 Oto kam néné sangamberimui, 
makeré lé ituoniaké kam, tubut Kristus. 
Iageti kam sene-senenmui néné leú et, 
iaté saladdou tubut Kristus 

28 Oto kisedda leú te ka paamian. 
Aikokoiakéan kuddut sene-ngamataat 
sirimanua; siboikí iaté tai apostel, 
sikarua, iaté tai nabi-nabi, sikatelu tai 
guru paamian, iageti siangan ka sia 
sigalai kiseiet, lepa siangan mitsá ka sia 
sisiló panguruat masialeaké simabesi, 
elé sipasirorop'aké sirimanua sabagei, 
elé muuté, elé sipasititiboaké sene 
ngamata nga-nga simakisei ka bagatta 

29 Tá sangamberidda amuapostel, elé 
amunabi, samba amuguru paamian. Tá 
sangamberidda ai gege masibaraaké 
kiseiet 

30 masialeaké simabesí, elé masitiboaké 
sene ngamata nga-nga simakisei ka 
bagatta, elé masiterjemah'aké nga-nga 
néné 

31 Oto kalulut néné, bulat kau nubesíaké 
kam nia simakopé, bulé nuikep'aké kam 
panukanan bulat sabeu. Oto sené ka 
suratku néné, kupatoilá ka kam enungan 
bulat sipulelelek. 

1 3 1 Kenanen baí moi kutiboaké sene 

ngamata nga-nganda sirimanua, 
elé pat oi leú kutiboaké nga-nganda 
samalaika, tápoi ké tá manuntu bagakku 
ka tubudda sirimanua sabagei, oto 

nga-ngangku nenda sarat goiló siboboi 
lé 

2Kenanen bara kaku puaagai 
masipakakra Katuareman Simaerú 
sibara ka Taikamanua, samba kuagai 
masikeruji sangamberinia, elé kuagai 
sangamberinia apa pá, elé makopé 
ronnia tonem bagakku ka tubut 
Taikamanua, pat oi kuritsíaké leleu, 
tápoi ké tá manuntu bagakku ka 
tubudda sirimanua sabagei, bailiu sitá 
katukaunan lé aku néné 

3Kenanen kupanguruat'aké 
sangamberinia bibiletku ka tubudda 
simagebá, elé kenanen kubuluaké 
tubukku néné itulabóaké ka api, tápoi 
ké tá manuntu bagakku ka tubudda 
sirimanua sabagei, bailiu musisiboboi lé 
sangamberinia néné 

“Aipoi simanuntu baga ka tubudda 
sabagei, maom bagadda samba maeru 
bagadda. Ta mububuggra ka paatuatda 
pusisit-sit baga, ta malabbu titiboatda, 
samba ta raoba masibuak'aké tubudda 

>Tá raobá masiumun'aké tubudda, 
ta malippat titiboatda, ta raoba sarat 
siobara turereddet, ta maruei imabelé 

bagadda, tá rarururú kataíra sabagei ka 
bagat paatuatda 

6 Simanuntu baga ka sabagei, bulat tá 
masanang sia ka pukakataí, tapoi sarat 
puerukat lé mangká bagadda 

7 Bulat maom bagadda masibairat 
sangamberinia apa pá siooi ka tubudda, 
samba rakakatonemi sangamberinia 
simaerú sibara ka tubudda sabagei. 
Iageti kenanen kipa pá sibabara, ka 
sia simanuntu baga néné, bulat beri 
tatá nia pukakaronan bagadda samba 
bulat maom bagadda masingena 
sangamberinia 

8Tápei ataagai kam, ai sara tetre, 
táan maperlu tupakaté baga ka 
pasasamba. Kelé kineneiget, ai sia 
simaagai masikarap'aké Katuarreman 
Simaerú sibara ka Taikamanua, tápoi 
lepá ka sara tetre, ari-ipuari ipakarap 
katuareman néné. Samba kineneiget, 
ai sia siagai masitiboaké sene ngamata 
nga-nga simakisei ka bagatta, tápoi 
lepá ka sara tetre ari-ipuari ipanibo 

ka nga-nga nenda. Kineneiget ai sia 
siagai sangamberinia apa pa, tápoi 
lepá ka sara tetre, kalipogiddangan nia 
sangamberinia 

9Aipoí tápei mamumuiné sutnia 
puaagaita elé puroronta masipakarap 
Katuareman Simaeru sibara ka 
Taikamanua 

10 Taaili te tetrenia, bulat ipamuiné nia 
sangamberinia Taikamanua; oto bailiu 
ka sia nenda sitaimamuiné, tata 

11 Kelé ka tetret ai peilé aku tasulé, 
kupanibo leu, kelé rapanibo tasulé leu 
et, samba arat tubukku leu et kelé 
tai gui-gui, iageti paatuatku leú kelé 
pupaatuananda tatoga sigoisó peilé. 
Kineneiget amakebbukat'an tubukku, 
bailiu galai tubukku kelé taigui-gui 
nenda, gik-gik'akékungan leú et nia 

12 Aipoí apa simatotoilá ka matatta 
kineneiget, kelé sigogoá simakamung 
ka totoro peilé. Tápoi lepá geti, 
iapeité itsótangan nia bulat simakolou. 
Kineneiget tápei kuagai sangamberinia, 
tápoi lepé geti bulat agaikungan 

nia sangamberinia, kelé againa nia 
Taikamanua, sangamberi galai tubukku 
néné 

13 Oto ka bagat oggak néné, ai telu 
ngamata bulat galaiakenenta, iaté: 
tonem baga, pukakaronan, samba 
punununtut baga ka pasasamba, tápoi 

bulat siabeu katelunia néné, iaté 
masipununtuki baga sabagei. 

14 1 Buita nubesiáaké kam mununtu 

baga ka pasasambamui. Samba 

besíaké leú et kam nusiló kam panguruat 
sibara ka Ketsat Sipunenan; tápoi bulat 
nuboboikíaké kam geti, iaté panguruat 
puaagai masisegéaké sipinaatut 
Taikamanua ka tubudda sirimanua 

2 Aipoí ka sia sitiboaké nga-nga 
simakisei ka bagatta, tá te sirimanua 
rapatitiboaké, tápoi Taikamanua lé. 
Bulat beri sia sara siagai kuanennia, 
aipoi kalulut Ketsat Sipunenan lé 
sitaiaagaiet nenda, sarat Taikamanua lé 
iagai nia, lepa 

3Tápoi ka sia geti sipakakra Katuareman 
Simaerú sibara ka Taikamanua, ka 
sirimanua lé rasesegéaké nia, masiparon 
pupaatuananda, masibaraaké gegedda, 
samba leú et masipusuibi bagadda 

4 Sitiboaké nga-nga simakisei 

ka bagatta, sarat masiparon 
pupaatuananda saradda lé, tápoi 

ka sia geti sipasisesegéaké Katuareman 
Simaerú sibara ka Taikamanua, masirop 
paamian lé ragagalai, bulé ramamaju 

5 Kirénangan tedda bulat simakopé 
erú lé, ké baí sangamberimui iagai 
masitiboaké sene ngamata nga-nga 
simakisei ka bagatta. Tápoi sarapeite 
kopet erúnia, ké moi nupakakra kam 
sipinaatut Taikamanua. Aipoí sia 
sipakakra Katuareman Simaerú peilé 
maabeu ka matat Taikamanua, ka 
tubudda sipasititiboaké sene ngamata 
nga-nga simakisei ka bagatta; iageti 
sara leú et galainia ké ka sia siagai 
masitiboaké sene ngamata nga-nga 
simakisei ka bagatta néné, momoi 
rakolouaké apa sitiboakenda, bulé 
ramauktuk ka sia sangamberi paamian 

6Kelé pasikatnia bai, ké moi aku 
kubalou kam, kutiboaké sene ngamata 
nga-nga simakisei ka bagamui, aponia 
kaumui nia? Bulat beri goisó tá anai 
katukaunannia! Tápoi sara galainia, ké 
kukua sara sipatoilat elé siitsot matakku 
sibara ka Taikamanua, elé kupakolou 
ka kam pagalaiat tubut Taikamanua elé 
kusegéaké ka kam katuareman simaerú 
sibara ka Taikamanua, elé kugelaiaké 
kam 

7 Kelé leú galainia ka sia pipiau, 
sitaipueenga beri goisó, iaté kelé 

suling samba kecapi, ké ta tabóbó 
nada-nadania sipulelelek, kaipa raaagai 
nia sirimanua urai apa iuuraiaké 

SIageti kelé néné leú, ké nunauaké 
kam pipiau, tenan lé kam papiau siboboi, 
kasei siobá masipatarek tubu mei 
pasaggak 

9Kisedda leú te puaagaimui masitiboaké 
sene ngamata nga-nga simakisei ka 
bagatta. Ké ka puaagamui néné 
tiboakémuian nga-nga sitaimakolou, 
bailiu beri sia sara siagai nia sikuam 
néné, oto bailiu malilimai lé nga-ngam 
siboboi 

10Bulat maigi nga-nga ka polak 

néné, tápoi beri sara ka talagat 
panganga-nganga néné sitá katukolobat 

11 Tápoi ké tá baí kuagai katukolobatnia 
sikuania sara sirimanua néné, bailiu 
sitiboaké nga-nga néné kuoniaké lé nia 
sasaralaggai. Beri ka sia leú, kisedda leu 
et ikukua ka tubukku kaku 

12 Kelé ka kam leú et, bulat ai lé 
kuaagai obámui masisiló panguruat 
sibara ka Ketsat Sipunenan. Tápoi bulat 
boikiakenen geti, iaté masipakei puaagai 
sipasirorop'aké ramamaju sapaamian 

13 Taté lulunia, ka sia sitiboaké nga-nga 
simakisei ka bagatta néné, bulé ratiddou 
ka tubut Taikamanua, ikau ka sia puaagai 
masikolouaké sikuania 

14 Aipoí ké maniddou aku ka nga-nga 
simakisei ka bagatta, kirénangan tedda 
ka sia ketsatku ai nia maniniddou, tápoi 
ka sia geti paatuatku, tá aimueenung 

15 Oto kipangan lé kugagalai? Kiséan 
lé kugagalai: Edda kupaniddou sambat 
ketsatku, tápoi ka paniniddouuku nenda 
leú et, sambat paatuatku maniniddou. 
Edda kupuurai sambat ketsatku, tápoi ka 
puuraiku nenda leú et, kobá bulé sambat 
paatuatku muuurai 

16 Aipoí ké sarat ketsatmui lé masikukua 
sura ka tubut Taikamanua, tápoi ai sia 
sabagei sitaiagai kolounia nga-nga 
simakisei ka bagatta siaket Ketsat 
Sipunenan néné, bailiu tá iagai ikua ka 
paatuatnia, "Bulatnia tedda pasesese ka 
bagakku" paniddogat pusurakatnu néné, 
kalulut taiagaina nia sikuamui 

17 Oto kenanen kipa pá erúnia 
paniddogat pusurakatnu nenda ka tubut 
Tuhan, bulat tá anai lulunia ka sabagei, 
paniddogatnu nenda 

18 Oto bulat suráan lé kukua ka tubut 
Taikamanua, kalulut kaku leú et momoi 
kutiboaké sene ngamata nga-nga 
simakisei ka bagatta, bulat belé peilé ka 
kam, sangamberimui néné 

19 Tápoi ka parurukat maniddou kai 
Tuhan, maerú peilé kutiboaké lima 
ngatakó tiboiet siagaira sabagei, ka 
sipuriribu nga-nga simakisei ka bagatta, 
sitaiaagaietda. Bulat kuoobá geti nia 
kugalaiaké kelé néné, bulé ioi kugelaiaké 
sabagei 

20 Ale kam Sasarainamai! Buí iului kelé 
pupaatuananda tatoga pupaatuananmui 
néné. Ka pujojo, kau imariu-riu kam 
kelé galai tubudda tatoga sigoisó. Tápoi 
ka pupaatuanan geti, kau ibailiu kam 
sikebbukat 

21 Aipoí beri ka bagat Buko Sipunenan 
leú ai atusurat'aké kisé, "Aikua si 
Tuhan, 'Ka tubudda sipaninibo nga-nga 
simakisei ka bagatta néné te, kupanibo 
ka tubudda sapaamianku néné. Beri 
leú ka tubudda tairauma néné, sedda 
kupanibo ka tubudda sapaamianku; 
tápoi kenanen kisedda, bulat tá raoba 
raarepi nga-ngangku.' 

22 Oto panguruat masitiboaké sene 
ngamata nga-nga simakisei ka bagatta 
néné, toggaiat ka tubudda sitaimatonem 
lé, tá ka tubudda simatonem baga. 
Samba panguruat masipoiliat rencanat 
Taikamanua ka tubudda sirimanua, 
iaté toggaiat ka simatonen baga, tá ka 
tubudda sitaimatonem baga 

23 Aipoí ké sangamberimui sapaamian 
masitiboaké sene ngamata nganga 
simakisei ka bagatta néné, ka parurukat 
paamian, lepá oi sia piga pá sibara 
ka kudduat bagei, elé taú tai Kariten 
masiitsó, kuaddangan bulat airoróan 
kam sangamberimui 

24 Tápoi ké sangamberimui masisegéaké 
Katuareman Simaerú sibara ka 
Taikamanua, iageti oi nia sara taú 
sipuoni tai Kariten elé siooiaké, bailiu ka 
sisegéakenenmui sangamberimui nenda 
te, masipatotoilá jo sigalainia; kalulut 
néné againangan tubunia jonia 

25 Iageti matoilánangan leú 
sangamberinia simalipput ka bagat 
paatuatnia, bailiu repéakénangan 
paatuatnia, paniddounangan leú et 
ka tubut Taikamanua. Oto iapeité 

mitsá bulat'akénangan nia, kababarat 
Taikamanua ka talagamui 

26Oto apa katukolobatnia 
sangamberinia néné, alé kam Sasaraina! 
Ké parurú kam maniddou ka tubut 
Tuhan, ai sipuuurai, ai sipasigegelaiaké, 
ai leú et sia sipasisesegéaké pagalaiat 
sibabara ka Taikamanua, samba 

ai leú sia sipasititiboaké nga-nga 
simakisei ka bagatta, iageti ai leú 

sia sipasikokolouaké sikuania. Tápoi 
sangamberinia néné, buítá nugalaiaké 
kam nia kelé masipangantru, samba 
ibailiu nia katuerukatmui sangamberimui 
27 Ké ai sia sitiboaké nga-nga simakisei 
ka bagatta, buítá rua, elé simiginia 
telu lé sia maninibo pasaili-saili. Iageti 
buí leú tá rabara sipasikokolou-uaké 
nga-nganda sipaninibo néné 

28 Tápoi ké geti tá anai sia 
sipasikokolouaké, oto maerú peilé 
rapumeng-meng ka sia nenda 
sipasititiboaké nga-nga simakisei 

ka bagatta, ka parurukatmui. Ka 
paatuatnangan lé ka sia ipatiboaké 
Taikamanua 

29 Ké ai sia rua elé telu sibara 

katubu Katuareman Simaeru sibara 

ka Taikamanua, buítá rasegéaké 
katuareman nenda, ka tetret ai peilé 
rapaatu ka sia kuanenda sabagei 

30 Tápoi ké moi baí katuareman sibara 
ka Taikamanua ka tubudda ka sia 
sabagei, sikukuddu ka parurukat nenda, 
buítá rapuari ka sia nenda sipaninibo 

31 Bailiu kelé néné ale kam Sasaraina 
sangamberimui, oi nupakakra kam nia 
sangamberimui katuareman simaerú 
sibara ka Taikamanua néné, bulé 
sangamberimui masisiló nganturat 
samba leú, memei maroron tonem 
bagamui ka tubut Taikamanua 

32 Aipoí panguruat Ketsat Sipunenan 
masisegéaké katuareman sibara ka 
Taikamanua, momoi rapagaba nia 
sipasisesegéaké 

33Ka sia poí Taikamanua néné, 
Taikamanua siobá simalelek le; tá 
Taikamanua siobá sitaimakolou. Kelé 
enung'akenen ka sangamberi paamian 

34 Taikamanua, tainanalep buítá 
rapumeng-meng ka parurukat paamian. 
Bulat tá tuoobáaké rapanibo. Tá momoi 
rapuuté; kelé siripot sikuat surukat ka 
arat 

35 Ké geti raobá raagai apa pa, ka 
taimanteurangan lé ranonounou nia ka 
lalep. Aipoí simakopé ailatta lé rapanibo 
tainanalep, ka parurukat paamian 

36 Sibabara ka kam lé poi tiboiet 
Taikamanua? Elé sarat ka tubumui lé poi 
aitusegéaké tiboiet nenda 

37 Oto ké ai sia siagai tubuna 
kababarat panguruat ka tubunia, 
masisegéaké Katuareman Simaerú 
sibara ka Taikamanua, elé ngamataat 
panguruat bagei sikau Ketsat Sipunenan 
ka tubunia, buita raseseaké ka 
paatuatda, sisurat'akenenku néné, bulat 
siparentaakenen Tuhan lé 

38 Tápoi ké ai sia sitaisiló tiboietku 
néné, bá puuukú kam nia 

39 Oto kalulut né ale kam Sasaraina, 
bulat kau nubesíaké kam nia 
masisegéaké Katuareman Simaerú 
sibara ka Taikamanua; tápoi bá 
kekeraaké kam sia siobá masitiboaké 
sene ngamata nga-nga simakisei ka 
bagatta 

40 Tápoi buita maerú nugalaiaké kam 
nia samba malelek katugalangan nia. 

1 5 1 Oto kuobá kineneiget, 

masiparepdem kam ka 

Katuareman Simaeru sibara ka 
Taikamanua, sinegéakenenku ka 
tubumui siburu. Anusilóan kam; beri leú 
aimatonem bagamui ka tubut Kristus, 
kalulut Katuareman Simaerú lé 

4 Oto ké mariu-riu nuomet'aké kam 
nia sinegéakenenku nenda ka tubumui, 
bailiu paaraunangan leú et kam 
Katuareman Simaerú néné; ké geti 
sarat kakatonemimui; lé nia, tápoi tá 
ainuaagai kam kolounia, siboboi ka kam 

3 Aipoí sisilóku kaku kai Tuhan leú 
kusesegéaké ka tubumui ka kam ale 
kam Sasaraina. Iaté bulat sabeunia, 
kelé sitususurat ka Buko Sipunenan. 
Segéakenenku néné ka kam, iaté, 
aimatei Kristus kalulut jotta 

4 Aturateiakéan nia, tápoi lepa 
suruakénangan nia mitsá Taikamanua 
ka gogoi sikatelunia. Pagalaiat néné leu, 
atusurat'aké leú et ka Buko Sipunenan 

> Akutiboian leú et ka matamui; Kristus 
néné sitususuru ka si mamatei, aipatoilá 
leú tubunia kai Petrus, lepá mitsá ka 
tubuddangan ka sia tai apostel si pulurua 

6Lepá patoilánangan tubunia mitsá 

ka tubudda silima ngotu sipasiuluinia 
ka sangamberidda. Maigi peilé sia 

kineneiget sipuririmanua, piga peilé pa 
sia amatei 

7 Oto lepá mitsá patoilánangan tubunia 
Kristus ka tubut Jakobus, lepá ka 
tubuddangan sangamberidda tai apostel 

8 Pasilapánia, patoilánangan mitsa 
tubunia ka tubukku kaku, iaté sipututú- 
tu mata, einangan ta iaaili laggonia 

20to aku lé apostel Tuhan bulat 
simarepé nia. Bulat tá mateú tuoniaké 
aku kaku néné apostel, aipoí sipaorei 
paamian Taikamanua lé aku néné 

10 Tápoi kalulut panguruat katet 
Taikamanua, bailiu kelé néné aku 
kineneiget. Samba bulat tá siboboi 
aiappéaké jokku Taikamanua. Aipoí aku 
lé bulat amugalai simakopé ron, belé 
peilé ka sia sangamberidda tai apostel 
sabagei. Tápoi siripokatnia tá kalulut aku 
aioi akugalai nia, Taikamanua simakaté 
baga ka tubukku sipaalei aku mugalai lé, 
amasigalai 

11 Oto kasei ka tubu anusiló kam 
Katuareman Simaerú néné, sibabara 
kaku pá, elé sibara ka tai apostel 
sabagei lé pá, tá anai galainia. Bulat 
siabeunia geti sené, iaté, kusegéaké 

kai Katuareman Simaeru néné ka kam, 
iageti, katonemimuian nia 

12 Ké pagalaiat katusuruat Kristus ka 
simamatei kupaarep ka kam, kipa peilé 
ibabara ka talagamui sipasikukua táan 
tususuru sia mitsá simamatei 

13 Ké táan baí tusuru sia mitsa 
simamatei, oto ka sia leú et Kristus, táan 
tususuru nia mitsá ka simamatei 

14 Oto ké tá baí tusuru nia mitsá Kristus 
ka simamatei, bailiu tá anai lulunia 
kupaarep kai apa pá ka tubumui, elé tá 
anai lulunia nukatonemi kam nia baga, 
aipoi tá anai pubakkanannia tonem 
bagamui néné 

1> Bulat apabokongan lé kai galainia 
pagalaiat Taikamanua, kalulut 
akusegéaké kai ka kam ririmanuaakéna 
nia mitsá Kristus néné, Taikamanua, ka 
simamatei; oto tá aisuruaké nia mitsá 
Taikamanua ka simamatei, ké sibulatnia 
baí tá tususuru sia mitsá simamatei 

16 Ké tá baí tusuru sia mitsá simamatei, 
ka sia leú et Kristus, tá leú te tususuru 
nia mitsá ka simamatei 

17 lageti ké tá baí tusuru nia mitsá 
Kristus ka simamatei, bailiu siboboian lé 
kakatonemimui nia baga; momoi takua, 

ai peilé kam ka jo galainia, bulat sita 
anai pukakaronan baga 

18 Oto sia leú et tai Kariten simamatei, 
ta leu et anai karonietda baga 

19Ké baí pukakaronenta baga ka tubut 
Kristus, sarat teret purimanuaiatta ka 
polak néné lé; oto bailiu sitangan lé bulat 
simakopé kataí uktuk ka sangamberi 
sirimanua ka polak néné 

20 Tápoi bulat amatoiláan katususuru 
nia Kristus ka simamatei. Néné te 
masijajamin susuruakéna sia ka sia 
Taikamanua, sangamberi simamatei 

21 Aipoí aitugurú kamateiat ka polak 
néné, kalulut sara sirimanua lé; 
oto kisedda leú te katusuruat tubu 
simamatei, sibara ka sara sirimanua leú 
et 

22 Kelé ramatei ka sia sangamberi 
sirimanua, kalulut katutatabbradda ka 
mungkuat Adam, kisedda leú te ka sia 
sangamberi sirimanua tususuruaké leu 
et, kalulut katutatabbradda ka mungkuat 
Kristus 

23 Tápoi galai isuruaké sia geti 
Taikamanua sipatutut: siboiki Kristus; 
iageti ka gogoi kaoijanannia mitsa, 

iapeité siangan ka sia sipuoni bakkat 
Kristus 

24 Oto kapplu nenda, iapeité iaili 
kalepakat polak. Ka tetret nenda te 
ikakalaaké sangamberi pupamarentaat, 
purimataat, samba sangamberi puroron. 
Lepá segéakénangan galajet siripot 
puririmata nia néné, ka tubut Ukkuita 
Taikamanua 

25Iageti buítá iriu-riuaké ipuuté ka sia 
Kristus néné, teret kauna sia Taikamanua 
sangamberidda sisaggangi Kristus néné, 
murekkuk ka matat Kristus 

26 Saggak kalaakenennia sikatei-tei, 
iaté kamateiat 

27 Ka Buko Sipunenan leú ai atusurat'aké 
kisé, "Taikamanua lé aikau sia makala 
ka tubut Kristus." Sené amakolouan 
kuanennia, nga-nga, "sangamberi", 
sené, masikua tá sambat Taikamanua 
sikau sangamberinia makala ka tubut 
Kristus 

28 Tápoi lepá aitukalaaké sangamberinia 
ka matat purimataat Kristus, iapeité, 

ka sia Togat Taikamanua néné, 
ikalaaké tubunia ka tubut Taikamanua, 
sipasikakau sangamberinia murekkuk 
ka matania ka sia. Oto nia ka sia 

Taikamanua leú et, utéakénangan 
sangamberinia 

29 Ké tá isuruaké sia mitsá simamatei, 
angoi peilé ituraraú sia punu tubut 
simamatei? Apangan lé nenda lulunia 
ragagalaiaké nia? Ké bulat nia baí tá 
tususuru sia simamatei, apangan lé 
lulunia ragagalaiaké nia nenda 

30 Apangan lé lulunia kuoobá kai 
kukakau kai tubumai ka pasimamatei 
senen gogoi 

31 Ale kam Sasarainamai! Senen gogoi 
kuom'aké kuorik pangoringan, kalulut 
beunannia kupaatu putotonem bagamui 
ka tubut Tuhanta Jesus Kristus 

32 Bulat ké sarat siorak ka 
pusirimanuaat lé baí nia, aponia 
uktukku kuperjuang'aké nia, bulat 

pat kéan lé kupalabáaké tarimeu 
simasagbak ka laggai Epesus néné? 
Ké bulat sibulatnia baí tá tususuru sia 
simamatei, kauan, maerú peilé tatut 
kam nga-nga paloibáakenen néné, 
"Kau tapukom kam, samba tapuló kam, 
tasegéaké kam bagatta murimanua, 
matsep lé tebaí matei sita. 

33 Bulat buí rapajo kam! Paaleiat 
sitaimaerú, masipakataí paraboat 
simaerú 

34 Oto kineneiget kauan nuseseaké kam 
nia, buían nugalai kam mitsá jo. Aipoí 
bulat mateúan numaila kam, kalulut ai 
peilé sia ka talagamui néné, sitaiagai 
Taikamanua 

35 Kupaatu ai sia sipasinonou-nou 
kam, rakua, "Kipa ratusuru sirimanua 
simamatei? Ké kipa putubudda, lepát 
ratusuru mitsá? 

36 Bulat sitaiagai paatuat lé kam! Ké 
nukarap'ké baí kam karamen ka polak, 
tá mututú-tú karamen nenda, ké tá 
matei boikí 

37 Karamen sikarap'akenenmui néné, 
elé karamen gandum, elé karamen 
apa pá oninia bagei, sarat ngambet 
karamen nenda lé, iageti tá sangamberit 
uremennia nenda mututú-tú 

38 Aipoí Taikamanua lé masikakau 
putubuat ka karamen néné, siripot 
putubuat simaerú iitsó, sipaakkup ka 
uremen néné. Ikakau ka senen karamen 
néné, Taikamanua, putubuat uremen 
pasasaradda tubudda 

39 Kelé ka sia makluk sipungongoí-ngoí, 
tá leú et makeré tubunia sangamberinia. 
Ka sirimanua geti makeré putubuatda, 
tápoi patarime-tarimeu sara putubuatnia 
ka sia; umá leú et ka sia sara lé 
putubuatnia, samba ka sia iba sara lé et 
putubuatnia 

40 Kisedda leú te pabula-bulá sikuddu 
ka manua, kele sulu, laggó, panyanyat 
samba leú et planit, samba pabula-bulá 
ka polak, iaté sangamberi sibabara ka 
matat polak. Pabula-bulá ka manua, 
ai ka sia latsatnia sarania; ialeú et 
pabula-bulá ka polak, kisedda leú te ka 
sia, aileú et laingenia sarania 

41 Pulalainget matat sulu leú et, tá 
makeré ka pulalainget laggó. Beri leú 
et ka sia panyanyat ai pulalaingenia 
sarania. Sarapei mitsá ka sia panyanyat 
senenda tá makeré pulalaingenda 

42 Kisedda leú te galainia ka sia 
sitususuru mitsá ka simamatei. Tubu 
simamatei néné, iaté tubu simabuteket, 
tápoi tubu sisuruakenen geti, iaté tubu 
simatom 

43 Ka tetret aiturarateiaké tubu néné, 
makataí lé tubu néné, samba simasaggo 
lé nia; tápoi kelé itusuru mitsá tubu 

néné, bailiunangan nia tubu simalainge 
samba simaron 

44 Ka tetret aiturarateiaké, tubu néné, 
tubu sibara ka polak. Tápoi kelé itusuru 
mitsá ka simamatei, bailiunangan tubu 
néné tubu sibara ka Ketsat Sipunenan'an 
lé. Oto, ai tubu sibara ka polak, ai leú et 
tubu sibara ka Taikamanua 

4> Ka Buko Sipunenan ai atusurat'aké 
kisé, "Sirimanua siboikí iaté si Adam, 
bailiu mahluk sipuririmanua, tápoi 
Adam sikatei-tei geti, iaté Ketsat siaké 
purimanuaiat. 

46 Siooi siboikí iaté siripot putubuat 
sirimanua lé, tá siripot puketsanan. 
Kateiteian lé aioi ka sia siripot ketsat 

47 Ka sia si Adam siboiki ka polak lé 
aitubaraaké, tápoi ka sia geti Adam 
sikarua, ka manua lé aibara 

48 Sirimanuan polak, makeré lé sia ka 
tubut Adam siboikí sibaraakenen ka 
polak, tápoi sirimanuan manua geti, 
makeré lé ka tubut Kristus sibabara ka 
manua 

49 Kelé kipa sita kineneiget makeré kelé 
si Adam sibaraakenen ka polak, tápoi 
lepá bailiunangan sita kelé Kristus sibara 
ka manua 

>0 Kukukua sené geti ale kam Sasaraina, 
iaté néné: tubutta sibara ka akkula 
sambat logau néné, tá momoi ituguru 
ka Laggai Taikamanua Sibau; ialeú et 
tubu simamateiet néné, tá ibabailiu nia 
simatom 

>1 Oto arep'aké peite kam keleat néné: 
tá te sangamberitta ilalangó, tápoi sita 
sangamberitta néné isisiliy tubutta 

>2 Bulat sangapeí-peikat mata lé ruei nia 
isiliy tubutta néné ka tetret ipunau pipiau 
pasilepá. Aipoí kelé raarep nia nga-ngan 
pipiau, suruakénangan sia Taikamanua, 
sirimanua simamatei, sibara tubu 
simatom; iageti sangamberitta 
siliynangan tubutta 

>3 Oto tubutta simamateiet néné, buítá 
tusiliy nia tubu sitaimamateiet; iageti 
tubu sibara ka polak néné, buítá tusiliy 
nia sibara ka manua 

54 Ké atusiliyan tubutta simamateiet 
néné, tubu sitaimamateiet, samba 
atusiliyan tubu sibara ka polak 
néné, tubu sibara ka manua, iapeité 
puailinangan kelé sitususurat ka 
Buko Sipunenan, sipasikukua kisé, 
"Atutatáakéan kamateiat, abarangan 
kamanangan! 

>> "Kaipangan né nia kamanangannu, 
oi ekeu kamateiat? Kaipangan né nia 
pasorom, oi ekeu kamateiat? 

>6 Pasorot kamateiat, iaté jo; oto ka sia 
itaddaaké ipugalai jo, paneiteiatnia iaté 
surukat ka arat 

>/ Tápoi bulat sura lé takua kam ka 
Taikamanua, aiaké ka sita kamanangan 
sisilóta kai Tuhan Jesus Kristus 

>8 Oto kalulut néné, ale kam 
Sasarainangku, simanuntut bagakku, 
kau imaron paatuatmui, elé kau imariu- 
riu putotonem bagamui ka tubut Kristus. 
Bulat kau sibara ka muinet paatuatmui 
nugalaiaké kam galajet Tuhan, aipoí 
anuagaian kam taipusisiboboinia 
nupugalai kam galajet Tuhan. 

1 6 1 Oto kineneiget kelé pagalaiat 

bulagat panguruat kaunenmui ka 

tubudda saalei pasasamba tai Kariten, 
kukua ka matamui, bulé nugalaiaké kam 
nia néné, kelé enungnia sikuakku ka 
matadda sapaamian Galatia 

2Iaté, bulé senen gogoi menggui, 
keleiakémuian goisó bulagat sibara ka 
sene-senemui siripot igit sinesemui. 
Koirímuian nia, teret oiku, bulé oi aku 
táan turururúaké 


1 KORINTUS 16.3-10 82 


3 Amoian geti aku, koiniakékungan sia 
sieei masitaroaké, iaté sia sinaúsaúmui. 
Ai leú kukau surat abbinenda, bulé 
rataroaké panguruat néné ka Jerusalem 

4Tápoi ké geti tuitsó buítá mei lé aku 
sambamai, ei aku kupaalei sia 

>Oto ai leú kuoi kubalou kam barakku 
ka Makedonia, ai lé poí ibabagai bagakku 
tusappai sedda 

6 Elé mukuddu aku goisó sedda ka 
kam, teret itukapplu gogoi simaleppet. 
Lepa geti rop'akémuian aku kuriu-riuaké 
puenungananku ka kudduat bagei 

7 Táan lé kuobá kubalou kam tulungan 
lé kutusappai, tui aku. Ké iteúaké baí 
nia si Tuhan, kuobá imakaburú goisó 
kukuddu ka tubumui 

8 Ka oggak néné, ai lé aku mukukuddu 
sené ka laggai Epesus, teret ailina gogoi 
Katuuruat Ketsat Sipunenan 

3 Maigi tetre simaerú sené masigalai 
galajet sibaraaké katuerukat, kenanan 
baí maigi sia sipasisasaggangi aku 

10 Ke moi nia sedda si Timoteus, kau 
imalelek nusiló kam nia, bulé imaangká 
bagania mukuddu ka talagamui, aipoí 
nia néné, sipugagalai galajet Tuhan lé; 
kelé aku leú et 

11 Buí ibara siputatá nia si Timoteus 
néné. Bulat rop'aké kam nia, ioi 
iriu-riuaké puenunganannia itoili mitsá 
ka tubukku ka angkat baga, aipoí bulat 
aikungengana sia raoi sambadda saalei 
sabagei 

12 Pagalaiat sarainanta geti si Apollos, 
bulat piga ngamitsáan pá akukua ka 
matania ioi masibalou kam, sambat 
saaleita sabagei. Tápoi tápei bulat 
aikakaroni baga kaooinia ioi kineneiget. 
Tápoi ké bara geti oggaknia, kirénangan 
momoi nia 

13 Bulat kau imariu-riu nusuk-suk 
kam tubumui, samba kau imaron 
pupaatuananmui siripot sipuoni tai 
Kariten. Kau numagege kam nugalaiaké 
kam galajetmui, samba leú paron kam 
paatuatmui 

14 Kau nugalaiaké kam nia sangamberi 
galajetmui, ka nuntut baga 

15 Ale kam Sasaraina, kirénangan 
nuagai kam nia si Stepanus sangalalepra; 
sia té néné amu-Kariten siboikí ka laggai 
Akaya. Ka muinet paatuatda rapasikeli 
bulat sarat sapaamian Taikamanua 

16 Bulat paniddogatku ka kam, bulé 
mareddet kam ka nga-nganda sia kelé 

néné, samba nga-nganda sabagei, 
saaleira sipugagalai simakeré samba leú 
et aleira masipuukú galajet 

17 Bulat mangka bagakku masisiló 
kaooira tai Stepanus, Portunatus samba 
leú et tai Akaikus 

18 Bulat simakopé angkat bagaku lé 
aragalai; kupaatu kisedda leú te angkat 
bagamui ka kam, alé kam sasaraina. Oto 
buítá tahargai sia kelé néné 

19 Segé salamra sapaamian ka Asia ka 
tubumui, ale Sasaraina. Beri leú et ka sia 
si Akuila sambat si Piriskila samba leú 
sapaamian siparururú ka lalepra, segé 
salamra simakopé igi ka tubumui, kelé 
sara oniakenen salamra tai Kariten 

20 Beri leú et ka tubumui ka kam 
sangamberimui sapaamian sikukuddu 
sene leú, segé salamra. Bulat kau 
nuparoro kam pasasambamui ka ngelei 
baga, siripot pusasarainanta ka sita tai 
Kariten 

21 Tageti sené, kutuppai leú et kaku 
salam bulat sisurat'akenenku kaku: 
Salam sibara kaku, Paulus 

22 Sitaimanuntu baga ka tubut 
Tuhan Jesus, eddangan nia iukum'aké sia 

Taikamanua! Maranata -- katukolobatnia, 
Olaaké nuoi oi Tuhan 

23 Bulé isukat'aké kam Tuhan Jesus 

24 Kau ipaalei kam nuntut baga, kam 
sangamberimui simatonem baga ka 
tubut Jesus Kristus. Sibara ka kai, Paulus 


2 Korintus 


1 Ale kam Sasarainamai sapaamian 
Taikamanua ka Korintus sambat 

sangamberi sapaamian ka Akaya. 
Aku néné si Paulus, apostel Jesus 
Kristus sipauddetnia siripot teú bagat 
Taikamanua, sambat aleita si Timoteus, 
bulat kukaroni kai baga 

2 Bulé ipanukani samba ibujai kam 
Ukkuita Taikamanua sambat Tuhanta 
Jesus Kristus 

3 Tuumun'aké lé Ukuita Taikamanua 
sambat Tuhanta Jesus Kristus. Aipoí 
bulat simaerú baga lé nia Ukkuita néné, 
samba nia leú te néné Taikamanua 
sipasikakau ka sirimanua puroron 
paatuat 

4 Nia lé amasiron'aké paatuatmai ka kai 
masiom'aké sangamberinia pangoringan 
Siooi ka tubumai, bulé puroron sisilómai 
sibara ka Taikamanua néné, bailiu oi leú 
ka kai kuparon kai pupaatuananda ka sia 
sangamberidda sabagei, siorik pugejaat 
baga 

5Ka kai leú et, amaigingan akuorik 
kai pangoringan kelé siorik Kristus. Oto 
kalulut Kristus, bulat kopé aimaron 
pupaatuananmai ka kai 

6Oto ké kuorik kai paoreat, néné 
masiparon paatuatmui lé, sibailiu 
katuaragatmui. Ké turon'ake ka kai 
paatuatmai, oto paatuatmui leú et ka 
kam turoron'aké, pat bara om bagamui 
masiorik pugejaat baga, kelé siorikmai 
ka kai leú et 

“Tá aimarurua bagamai ka tubumui, 
aipoí ai lé kuaagai kai kerénia tapangorik 
kam sambatta. Oto nia leú te né lulunia 
ituroron'aké ka kam, bulé tamakeré kam 

8 Ale kam Sasaraina! Bulat kuobá kai 
nuagai kam nia pangoringan siorikmai ka 
Asia. Aipoi pangoringan siorikmai nenda, 
bulat amabesían ka tubumai masibairat, 
pat táan akukaroni kai baga murimanua 

’ Bulat akuoniakéan lé kai nia kelé 
sara ukuman simateiakenen. Tápoi 
ipuaaili kelé néné geti ka tubumai, 
bulé buí kukaroni kai baga tubumai, 
tápoi sarat masikaroni lé Taikamanua, 
sipasisusuruaké sirimanua simamatei 

10 Nia té amasibelaaké kai ka kamateiat 
bulat kalotóakenen simakopé néné. 


2 KORINTUS 1.11-13 3 


Samba nia leú te masibebelaaké leú kai 
mitsá ka gogoi sibabara; aipoí, sarat ka 
tubunia lé kupukakaronan kai baga 

11 Matonem bagamai, kalulut 
titiddouakémui kam kai ka Taikamanua, 
belaakénangan kai mitsá Taikamanua 
ka pugejaat baga. Aipoí matarek lé nia 
ka sia Taikamanua masisukat'aké kai, 
kelé sara alegiat paniddogatda simaigi, 
masitiddouaké kai; samba kalulut néné 
maigiddangan sirimanua sipasikukua 
surá ka tubut Taikamanua 

12 Bulat abeu ka paatuatmai, kalulut 
aipatonem bagamai pupaatuananmai 
ka baga, masikua, sangamberinia 
puririmanuamai ka polak néné, kelé 
patabbaratmai ka tubumui ale kam 
Sasarainamai, akuenung'akéan kai 
bulat sibara ka linat paatuatmai. Ka 
pasigagalaiakémai nia leú et, tá siripot 
ka pusisikut paatuatda sirimanua, tápoi 
siripot puaagai sipanguruat'akenen 
Taikamanua ka tubumai lé 

13 Oto sisurat'akenenmai ka kam 
néné, iaté sarat sioi nubatsa lé kam; 
elé sarat sioi isak-sak ka bagamui lé. 
Tápoi kineneiget, tá mamuiné kolou 
ka bagamui sangamberinia sikuamai; 

tapoi kukaroni baga, bulé bulat imakolou 
ka bagamui ka sikuamai ka matamui. 
Oto bailiu ka gogoi sibabara, iaté ka 
kaoijanan Tuhan Jesus ka gogoi sibabara, 
angka bagamui kalulumai. Kisedda leú 
et ka kai puangkámaian baga kalulumui 

14 (1:13) 

15 Ka putotonemku baga kelé nenda te 
siboiki akuisiaké moi kubalou kam, bulé 
nusiló kam panukanan Taikamanua rua 
ngaoleat iginia 

16 Bulat aikuiisiaké kuoi kubalou kam, 
ka kaoijananku masibalou tai Makedonia. 
Iageti ka toiliatku mitsá kuddu aku sedda 
ka tubumui, bulé nurop'aké kam aku, ioi 
kuriu-riuaké puenungananku ka Judea 

17 Tápoi akusiliyan lé isiatku néné. 
Tápoi tá pá nenda masikua taimasarania 
sipinaatukku? Ka tetret aibara isiatku 
néné, ka siobat bagakku sarakku lé pá 
kupuisi, tá mauju kuakkungan, "Kauan", 
tápoi tá mauju mitsá kuakkungan, "Tá" 

18 Bulat ka Onin Taikamanua bulat 
katonemiet baga, palelenganku ka 
tubumui ale kam Sasarainamai, tá 
pagalaiat, "Oo," elé, "Tá. 

19 Aipoi Jesus Kristus, Togat 
Taikamanua, sisegéakenenda ka 

matamui tai Silas, elé tai Timoteus 
samba sisegéakenenku kaku leú, tá 
sirimanua "Oo," sambat "Tá." Tápoi 
sibailiu alegiat "Oot" Taikamanua lé 

20 Aipoí kalulut Kristus kuanangan, "Oo" 
Taikamanua, ka sangamberi pakerekat 
baga sigalainia. Masiloulogi néné leú 
te takukua kam, "Amen" ka tubut 
Taikamanua, kalulut Jesus Kristus. Iageti 
kugagalaiaké kai nia kelé néné, bulé 
itulatsat'aké Taikamanua lé 

21 Aipoí bulat tubut Taikamanua lé, 
amasikau kai sambat kam ka kam, 
patabbra simaron ka tubut Kristus. Oto 
nia leú te amasipiliy sita ibailiu sita 
kilibet bagania 

22 Kalulut néné, sah'ake'nangan sita ka 
sita, bailiu bakkatnia, samba akénangan 
leú Ketsat Sipunenan ka bagat paatuatta, 
kelé jaminan tasiló kam sangamberi 
sitonéakenennia 

23 Oto Taikamanua lé saksikku, ai lé 
pol iaagai bagat pupaatuananku. Tá 
aipuriu-riu geti akuoi kubalou kam ka 
Korintus, kalulut taiobáku lé nupureu-reu 
kam baga 

24 Tá kupapaksaaké kam ka pagalaiat 
katonemietmui; aipoi bulat amaron'an 

tonem bagamui ka tubut Kristus. Sarat 
masipaalei kam tapugalai simakeréan lé, 
bulé memei itu-tuppai angkat bagamui. 
2 1 Oto kalulut néné te, aibara 
paatuatku tá akuoi kubalou kam, buí 

ibara pureuregat bagamui 

2 Aipoí ké kubaraaké pureuregat 
bagamui, kaseian lé ipususuibi bagakku 
kaku, ké tá sia leú et sikauku mureu-reu 
baga 

3Taté lulunia akugalai suratku néné ka 
tubumui. Ta kobá kubalou kam, babara 
nuaké kam pureuregat bagakku kaku, 
oto siripokatnia, kam lé iaangkáaké 
bagakku. Aipoí ai lé kuaagai, ké maangka 
bagakku, mangkanangan leú et bagamui 
ka kam sangamberimui 

4 Bulat ka reu-reu baga elé ka sanet 
paatuat samba bulat ai lé bebela elukku 
simigi, akugalai suratku néné ka kam. 
Tápoi tá te masikua bulé nupureu-reu 
kam baga ka kam, tápoi bulé nuagai lé 
kam nia, kopet beunan nuntut bagakku 
ka tubumui 

5 Ké ai sia sibaraaké pureuregat baga, 
tá ka tubukku aigalaiaké nia, tápoi 

ka tubumui lé sangamberimui, elé 
simatatánia ka tubudda ilétalaga ka 

talagamui. Tá kobá imalippat kuanenku 
ka tubunia 

6Ka sia kelé néné, metnangan nenda 
ukuman siorak'akenenda ka tubunia piga 
pá ka talagamui 

7 Oto kineneiget buítá nuappéaké kam 
selenia, samba kau lé nuparon kam 
pupaatuanannia, buí imakopé reu-reu 
bagania, mabebelé bagania 

8 Kalulut néné, paniddogatku ka 
tubumui, bulé nupatoilá kam mitsá 
ka tubunia, bulat kopet punununtut 
bagamui ka tubunia 

3 Masisibo kam te nenda akugalai 
suratku ka tubumui, masiitsó ai leú pá 
maririu-riu numareddet kam ka sikuakku 
ka matamuli 

10 Aipoí ké nuappéaké kam seledda 

ka tubumui, oto aku kaku leú et, 
appéakékungan seledda ka sia. 
Siappéakenenku pol kaku, ké ai baí 
sia appéakenen, ka matat Kristus lé 
kuaapéaké nia, sibailiu katuerukatmui lé 

11 Kugagalaiaké geti nia kelé néné, bulé 
tá anai oggak ka Sanitu ikup-kup'aké 
sita; ai lé pol taaagai kam sipinaatunia 

12 Kelé akusegé ka laggai Troas, 
masipaarep Katuareman Simaerú 

pagalaiat Kristus, aibukáan si Tuhan 
enungan bulé kupugalai sedda 

13Tapoi ta mangka bagakku mukuddu 
sedda, kalulut ta apaaili kai sarainanta 
si Titus. Kalulut néné, tiddoukungan 
mutuitui ka tubudda sikukuddu sedda; 
iageti eikungan leú et ka laggai 
Makedonia 

14Tápoi bulat suráan lé takua 
kam ka tubut Taikamanua! Kalulut 
mariu-riu ipalulu kai kuei kai ka 
pugittebat kamanangan Kristus, kalulut 
patabbaratmai ka tubunia. Aipakei 
poli kai Taikamanua, bulé imararat 
Katuareman pagalaiat Kristus néné, 
kelé galai ipupingó simasingin ka senen 
kudduat 

15 Aipoí kai néné ka kai, kelé singin 
kamenyan silabóakenen Kristus, 
buluakenen ka tubut Taikamanua lé. 
Tápoi sia geti subuakenen, kai néné kelé 
beu tubut kamateiat sipasimamatei lé 
kai, ka tubudda. Ka sia geti arauakenen, 
kai néné, kelé singin purimanuaiat lé kai 
katubudda. Oto kaseian lé simaró baga 
mugalai galajet néné 

16 (2:15) 

17 Aipoí kai néné ka kai, tá makeré 
kai ka tubudda sirimanua sabagei, 
sibailiuaké Katuareman Simaerú sibara 
ka Taikamanua néné, kelé bibilet 
pusakiet. Tápoi ka kai geti, simaerú 
lé besíakenenmai, aipoí kai néné 
sikoiniakenen Taikamanua lé kai. Ai lé 
iiigbuk kai Taikamanua kupakakra kai 
Katuareman Simaerú siripot galajetmai 
sipuoni pagugulet Kristus. 

1 Taleú pá ai lé kuumun'aké kai 
tubumai mitsá? Elé ai lé kubebesíaké 

kai surat katuumun ibara itsóketmui, 
elé surat katuumun sibara ka kam, kelé 
sibesíakenenda sabagei 

2 Kam lé surat katuumunmai, 
sitususurat ka bagat paatuatmai; momoi 
raagai nia sirimanua, elé momoi rabatsa 
nia sangamberi sirimanua 

3 Bulat tubudda poí masiiitsó; kam 
néné, iaté sara, surat sinurat'akenen 
Kristus, sikirim'akenenia ka onimai. 
Tá tinta atusurat'aké ka surat nenda, 
tápoi sinurat'akenen Ketsat Sipunenan 
sipuririmanua lé. Iageti tá ka leí 
aitusurat'aké, tápoi ka paatuatda 
sirimanua lé 

4 Kukukua kai nia geti kelé néné, kalulut 
kakatonemimai nia baga Taikamanua, 
kalulut Kristus 

5 Bulat beri te sara sibabara ka tubumai 
sibailiu atsiakenenmai, masipatoilá 
kaooinia kugalaiaké kai galajet néné; 
tápoi Taikamanua lé aiaké ka kai puaagai 
masigalaiaké galajetmai 

SNia lé airop'aké kai aioi aibailiu kai 
sipugagalai ka sara galajet pakerekat 
baga sibau; iaté pakerekat baga sibau 
siloulogi sarat Ketsat Sipunenan; tá 
ka tubut surukat silepá surat. Aipoí 
sitususurat nenda sibaraaké kamateiat 
lé; tápoi ka sia geti Ketsat, sibaraaké 
purimanuaiat 

7 Ka tetret aitugalai elé aitutataká ka 
sia nenda pakerekat baga sibaraaké 
kamateiat néné, bulat latsat lé torot 
patot Taikamanua ka matat Mose. 

Oto kalulut kopet patot toronia, pat 
taioinangan rakinere matat Mose tai 
Israel, kenanen aian ilelebbei toro 
ka matania ka tetret nenda. Oto ké 
beringan pasigalaiat pakerekat baga 
sibaraaké kamateiat, ka pulatsanan 
sabeu lé aituresmiaké 

Soto sarapeite kopet latsatnia ka sia 
aituresmiaké pakerekat baga siaket 
Ketsat Sipunenan néné 

9Ké beringan pakerekat baga sibaraaké 
katuukumanda sirimanua, bulat 
amakopéan latsatnia, oto sarapeite bulat 
kopet latsatnia ka sia pakerekat baga 
sikau sirimanua paeru mitsa ka tubut 
Taikamanua 

10 Momoi takua, sangamberi simalatsat 
siburu, taan amalatsat mitsa, kalulut 
aibara simalatsat kineneiget 

11 Ialeú et, ké beringan sitaimatom, 
amakopéan latsatnia, sarapeite kopet 
latsatnia ka sia simatom 

12 Kalulut kababarania pukakaronanmai 
baga kelé nenda, bailiu bara rot bagamai 
masitiboi kelé néné 

13 Aipoí kai ka kai néné, tá makeré 
kai kelé ka sigalaiakenen Mose, itabbó 
matania komang, bulé tá raitsó tai Israel 
ipé elé itatá torot Tuhan, ka matania 

14 Paatuatda atupin'an. Pat aili 
kineneiget, ai peilé tupipin paatuatda, 
itabbó nia komang; sarapei ka tetret 
rabatsa buko pakerekat baga siburu. 

Tá tububuká tabbó nenda, teret 
patabbradda ka tubut Kristus 

15 Oto beri leú et kineneiget, ai peileú 
itatabbó paatuatda, ké rabatsa bukot 
Mose 

16Tápoi ké moi geti sia kai Tuhan, 
iapeité bukkaiaké tabbó néné ka 
matadda 

17 Tuhan, kuanennia sené, iaté Ketsat. 
Oto kaipa ikuddu Ketsat Tuhan, sedda ai 
puujaat 

18 Oto kineneiget táan aitatabbó matatta 
sangamberitta, tápoi atasorobek'akéan 
lé kam pulatsanan Tuhan Jesus. Iaté 
lulunia tá ipuaari isiliy tubutta néné, 
bailiu keré kelé nia; memei mabuburú, 
memei itutuppai latsatnia. Ka Ketsat lé 
pol kabaraiat latsatta ka sita néné. Aipoí 
si Tuhan lé Ketsat néné. 

4 t Bulat kalulut aggai bagat 

Taikamanua lé akugalai kai galajet 
néné. Iaté lulunia tá itatakkí ka 
paatuatmai 

2Ta akuenung'aké kai galajet 
sipinalipput sibaraaké katuailaatta. 
Bulat tá kuobá mugalai ka pajoat elé 
kupabailok kai tiboiet Taikamanua. 
Tápoi bulat ka linat paatuat lé kupuukú 
kai galajet Taikamanua, siripot ka 
teú bagania. Oto iaté lulunia bulat 

kukakaroni kai nia baga, bulé nunilai 
kam kai bulat sibara ka linat paatuatmui 
leu et 

30Oto ké tápei aimakokolou ka 
bagadda pagalaiat Katuareman Simaerú 
sinegéakenenmai nenda, kolou sarat 
siangan lé siailiaké katukataikat'an lé tá 
makokolou ka baga 

“Aipoi nia nenda Bulungan Sanitu 
sikataí paraboat sipasikukup- 

kup'aké polak néné té, masitatabbó 
pupaatuananda sitaimatonem baga. Nia 
té masipasasailaji sia, bulé tá raitsó 
patot Katuareman Simaerú pagalaiat 
pulatsanan Kristus, kelé sara tularat 
putubuat Taikamanua 

SOto sipinaarepmai néné, tá 
katuareman pagalaiat tubumai. 
Tápoi katuareman pagalaiat tubut Jesus 
Kristus lé; masimuneng'aké ka kam, si 
Tuhan lé nia. Oto kai néné ka kai, bailiu 
paguguletmui kalulut Kristus 

6 Aipoí bulat tubut Taikamanua lé pol 
amasikua kisé, "Kau iputoro pató ka 
simagep-gep." Samba Taikamanua 

leú te masibabaraaké pató ka bagat 
paatuatta, imapató paatuatta, ioi takeruji 

pulatsanan Taikamanua siputotoro ka 
matat Kristus 

7 Tápoi oniakenen pukayoat puketsanan 
simalainge néné, akukauan lé kai nia ka 
tubumai sitá katupunan néné, iaté tubu 
sibara ka abut polak. Oto sené toilá ka 
Taikamanua lé kabaraiat pubeunanan 
geget Katuareman Simaerú néné; tá 
sibara ka kai 

8 Bulat araokkip'an kai rasaggangi kai; 
tápoi tá atulaptip kai. Aipaingongan kai 
taiagaimai peruketmai, tápoi tá akukua 
kai, oto paan leu 

ə Maigi sia sisaggangi kai, tápoi 
tá amusara kai. Kenanen marei-rei 
rapabóboki kai pat kalapui, tápoi tá 
amatei kai 

10 Senen tetre lé iagai tubumai ka kai 
kamamatei, kelé kamateiat Kristus, bulé 
puririmanuania leú matoilá ka tubumai 

1ł Ka sanganantat purimanuaiatmai, 
sarat itaiko lé kai kamateiat, kalulut 
Jesus, bulé tupatoilá puririmanuan Jesus 
ka tubumai simaanaget néné 

12 Néné masikua ka tubumai, bulat 
ainunú-nú kai kamateiat, tápoi bulat 
maangká bagamai kalulut ka tubumui 

ka kam, aian itataddaaké ipugalai 
purimanuaiat 

13Ka Buko Sipunenan, ai atusurat'aké 
kisé, "Kalulut tonem bagakku, 
panibokkungan." Oto ron putotonem 
baga kelé nenda leu te, kupaninibo kai 
ka kai, aipoí kukakatonemi kai nia baga 

14 Bulat seget kopet tonem bagamai, 
kelé kipa aisuruaké Tuhan Jesus, 
Taikamanua ka kamateiat, kisedda 
leú te isuruaké kai ka kai Taikamanua 
sambat Jesus; iageti taroakénangan sita 
sambatta ka matat Jesus 

15 Sangamberinia néné, sibailiu 
puuktunganmui lé. Aipoí ké memei maigi 
sia masinanam katet bagat Taikamanua, 
memei maiigi leú te sia sipasikukua 
surá ka tubut Taikamanua, oto bailiu 
tuumun'aké Taikamanua 

16 Taté lulunia tá ipepé ka paatuatmai. 
Kenanen baí kai néné siripot ka 
pusirimanuaat memei lé makakataí, 
tápoi ka paatuatmai geti ka baga, riu-riu 
lé itubauaké senen gogoi 

17 Kelé pugejaat baga sitaimakopé 
néné, siorikmai ka oggak siteté néné pol, 
masibaraaké lé ka kai puuktungan sabeu 
samba simatom. Aipoí puuktungan 

nenda peilé bulat maabeu, belé peilé ka 
tubut pugejaat baga nenda 

18 Ka kai poí tá aikupuleletsei kai apa 
simatotoilá, tápoi sitaimatotoilá lé. Tá 
matotom nia ka sia nenda simatotoilá, 
sitaimatotoilá nenda lé matom teret 
buru-burú. 

5 1 Aipoí ai lé kuaagai kai, ké turagat 

lalepta ka polak néné, iaté tubutta, 

tarek'akénangan ka sita Taikamanua 
sara lalep ka manua, bulat sigalai 
kabeinia Taikamanua, simatom teret 
buru-burú 

2 Sarat muhoi-hoi lé tagagalai kam 

ka bagat lalepta kineneiget. Aipoí 
tapuhohoi-hoi kam, kalulut ngelei 
bagatta tarepdem kam mei mukuddu ka 
lalepta ka manua 

3Lalep nenda te, oniakenen tubutta 
sibau 

40to kaburut tapulalep kam ka lalep 
sibara ka polak néné, sarat muhoi-hoi 
lé tagagalai kam, kalulut sanénia 
bairanenta. Tá pol masikua tagelai kam 
tabela kam ka tubutta sibara ka polak 
néné; tápoi matei bagatta lé bulé tapakei 
kam tubu sibabara ka manua, bulé 

ikup-kup'aké nia purimanuaiat ka sia 
tubutta simamateiet néné 

> Aipoí bulat tubut Taikamanua lé 
ipatatarek sita ka sangamberinia néné; 
iaké Ketsatnia ka tubutta kelé sara 
jaminannia 

SIaté lulunia imaririu-riu ronnia 
paatuatmai. Kirénangan ai lé kuaagai 
kai reunanmai ka lalep kuddujietmai 
sambamai Tuhan, kalulut kukuddumai 
peilé ka tubumai 

7 Aipoí puririmanuamai ka kai néné, 
sarat mubongen ka putotonem bagamai 
ka tubut Kristus lé, tá ai kai mubobongen 
ka simatotoilá 

Siaté iooi kupaom kai bagamai. Bulat 
ai lé mamatei bagamai kubela kai ka 
tubumai néné, bulé ioi kukuddu kai 
sambamai Tuhan 

9Oto iaté lulunia bulat kubebesíaké kai 
kuangkáaké kai bagania, ka tetret ai 
peilé kai mukukuddu ka lalepmai sené, 
elé sedda 

10 Aipoí tá isoppi tuabbit sita 
sangamberitta néné ka matat pengadilan 
Kristus. Oto senenta masisiló upa, siripot 
sigalaiakenenta ka polak néné, simerú 
pá atagalai kam, elé sikataí 

11 Kuagai kai katukolobatnia mulotó ka 
tubut Tuhan; iaté lulunia kubebesíaké kai 
kuná-ná kai paatuatda, bulé rakatonemi 
sikuamai néné. Aipoí bulat mamuiné 
againa kai Taikamanua. Oto bulat 
aikukakaroni kai baga, bulé nuagai leú 
kam kai ka kai ka bagat paatuatmui 

12 Tápoi tá tebai masikua bulé 
nuumun'aké kam galai tubumai. Sarat 
masipakolou lé ka kam sipulelelek, bulé 
imaabeu ka paatuatmui ka tubumai, 
nuagai kam masikua ka matadda 
sipasiiitsó sarat ka putubuat sirimanua, 
tá masiitsó ka galai tubudda 

13 Kai geti ka kai, kirénangan tedda 
nuitsó kam nia, airoróan kai. Néné 
kalulut galajet Taikamanua lé. Iageti 
mitsá ké nuitsó kam kai makolou 
pupaatuananmai, néné, kalulumui leú te 

14 Aipoí aikup-kup'akéan kai nuntut 
bagat Kristus, samba ai lé kuaagai kai, 
kamamatei nia sara sirimanua punu 
tubut sangamberi sirimanua; oto momoi 
takua, sangamberit sirimanua amateian 
sia 

15 Ąmateian Kristus punu tubudda 
sangamberi sirimanua, bulé sangamberi 
sirimanua sipuririmanua, táan 

murimanua saradda, tápoi murimanua 
ka Kristus'an lé, iaté simamatei samba 
sisuruakenen Taikamanua kalulutda 

16 Oto kalulut néné, táan kuninilai kai 
sia sirimanua siripot ka pusirimanuaat. 
Ka panandaatnia tedda, akunilai kai nia 
ka sia Kristus siripokat ka pusirimanuaat, 
tápoi kineneiget geti, táan akugalaiaké 
kai kelé nenda 

17 Aipoí sangamberi sipatatabbra ka 
tubut Kristus, bailiu bulat sirimanua 
sibauan lé sia. Tubu siburú néné, tatá, 
amabauan sangamberinia 

18 Tápoi sangamberinia néné, 
Taikamanua lé amugalai. Taikamanua 
lé aipaerú mitsá patabbaratta ka 
tubunia, kalulut Kristus. Tápoi lepá, 
koiniakénangan sita ka sita takau sia 
ka sia sabagei, paerú mitsá ka tubut 
Taikamanua 

19 Singantoman'akenenmai, iaté, 
aipaerúan mitsa Taikamanua 
patabbaratda sirimanua ka 
tubunia, kalulut Kristus. Iageti ka 
pasigagalaiakéna néné Taikamanua, 
tá aigaba selet tubudda sirimanua, 
sigalaiakenenda ka tubunia. Oto 
aikoiniakéan kai Taikamanua 

masipakakra Katuareman Simaeru 

néné 

20 Oto kai néné iaté sapakoiniet Kristus. 
Bulat tubut Taikamanua te amasisegéaké 
patonekatnia; tápoi kai masisesegéaké 
ka kam. Ka onin Kristus, kunáná kai kam 
simakopé, kau nusiló kam panguruat 
katet bagat Taikamanua, sikau kam 
paerú mitsá ka tubunia 

21 Bulat beri te sara jot Kritus. Tápoi 
aikau peilé nia Taikamanua, masibairat 
jotta, bulé ioi tapaerú kam mitsá ka 
tubut Taikamanua, kalulut patabbaratta 
ka tubut Kristus. 

1 Sikeré kabei lé kai Taikamanua 
mugalai galajet; oto nia té lulunia 

kutitiddou kai simanáná ka tubumui, 
bulé buí nupasibbu kam nia erut bagat 
Taikamanua néné 

2Ka Buko Sipunenan, ai aikua 
Taikamanua kisé, "Ka tetret iteú 
bagakku, akuarepingan ekeu, samba 
leú et ka tetret gogoi pasiaragat, 
akurop'akéan akeu." Oto kau nulelek'aké 
kam nia néné, kineneiget'an te gogoinia 
teú bagat Taicamanua. Elé, kineneiget'an 
te gogoinia pasiaragat 

3 Bulat ta kuobá kai raseleaké kai 

ka pupasikelananmai. Iaté lulunia 
kubebesíaké kai nia, bulé tá bara 
kuanenda kasei pá, ioi raseleaké kai 
4Tápoi mitsá ka sangamberinia néné, 
kupatoilá kai pupapagugulet'akéna kai 
Taikamanua. Aipoí akuorik'an kai sene 
ngamata pugejaat baga, ka om baga 

5arapaoreian kai, arapenjaraaké 

kai, arapurut'an kai raoi ralabá kai, 
akumomoakéan kai tubumai mugalai, 
bulat marei-rei ta kuperep kai, samba 
marei-rei leú et tá ibara kanmai 

6 Bulat ka linat paatuat, elé bulat 
sipinagaba, elé bulat ka om baga 
samba ka erut baga lé kupatoilá kai 
pupapagugulet'akéna kai Taikamanua. 
Samba leú et sarat ka pukakaronan ka 
tubut Ketsat Sipunenan, elé ka nuntut 
baga simaliná 

7 samba ka pasipaarepmai Katuareman 
Simaerú sibara ka Taikamanua, samba 
ka geget Taikamanua lé, kupatoilá kai, 
pupapagugulet'akéna kai Taikamanua. 
Teú bagat Taikamanua lé kupapakei 
kai kelé pamateimai masisaggangi elé 
masibela tubumai 

8 Airahohormati kai, tápoi ai leú et 
rapalololoi kai; raumun kai, tápoi ai leú 
et rapulalagaji kai. Kenanen maroipo 
bagamai, tápoi raooniaké peilé kai 
simaboko 

9Rakua tá maabeu katuareman 
onimai ka sirimanua, tápoi raagai kai 
sangamberi sirimanua. Ka bagaddangan 
lé te amateian kai; tápoi ai peilé kai 
muririmanua. Kenanen rapaorei kai, 
tápoi tá amatei kai 

10 Kenanen rabaraaké pureuregat 
bagamai, tápoi riu-riu lé kupuangká kai 
baga. Ituitsó simagebá lé kai tukukua, 
tápoi migi sia sirimanua akupakayo kai. 
Ituitsó kelé tá anai sibabara ka tubumai, 
tápoi siripokatnia geti, sangamberinia 
apa pá kai sibakkatnia 

11 Alé kam sasarainamai simanuntut 
bagamai ka paamian Korintus! Táan 
malipput kukua kai apa pá ka tubumui. 
Akubelaakéan kai sangamberinia 
sibabara ka bagat paatuatmai 

12 Tá aimamimit bagamai ka tubumui; 
kam lé mumimit baga ka tubumai 

13 Eddangan nia kupanibo ka matamuli 
kineneiget, kelé kukua kuanenku ka 

matadda bulat bakkat tatogakku. Bulat 
buí numamit kam baga ka tubumai 

14 Buí nuobá kam ibailiu kam 
mungkuatda sitaimatonem baga ka 
tubut Tuhan Jesus; tá paaakkup nia ka 
tubumui. Aipoí kaipa te ipaloló pueerú ka 
pukakataí! Tá momoi ipagalú simatoro 
ka simagep-gep 

15Bulat beri te pakeréna bagadda 
ruadda néné, Kristus sambat Sanitu. 
Aponia poi pakerekatnia tai Kariten ka 
tubudda taú sipuoni tai Kariten 

16 Aponia pasakkunannia Uman 
Taikamanua ka kudduat sabulungan? 
Sita poí né ka sita, Uman Tuhan lé 
sita. Iaté Taikamanua sipuririmanua. 
Kalulut tubut Taikamanua lé amasikua 
kisé, "Memei te aku ka talagadda, 
pukuddukkungan sambamai sedda. 
Bailinnangan aku Taikamanuanda, 
bailiunangan leú et sia ka sia 
sikaumangku 

17 Oto kalulut néné, katui-tui kam ka 
tubudda sitaiagai Taikamanua saraaké 
kam tubumui ka tubudda. Bulat buí 
nupatatabbra kam tubumui ka tubut 
kasit-sit'akenen oto iapeité silókungan 
kam 

18 Pu-Ukkuimuian aku, 
putatogakkungan leú et kam, nia 
té néné sikuat Tuhan Sipulugege." 

7 1 Ale kam Sasarainamai simanuntut 

bagamai! Ka tubutta te ikukua 

nia Taikamanua sangamberinia 
patonekatnia néné. Oto kau tapaliná 
kam tubutta ka sangamberi sipalolit 
tubu sambat ketsatta. Kau takalotóaké 
kam Taikamanua, bulé ioi ibailiu sita 
bakkatnia sikokoiakenennia, simasut 
pueerú 

2 Siló kam kai bulat ka bagat 
paatuatmui. Bulat beri te sara selemai ka 
tubudda kasei pá. Elé beri peite sia sara 
akurugiaké kai. Bulat beri te gabamai 
uktukmai ka tubudda kasei pá 

3Tápoi tá te masiseleaké kam kukukua 
kelé néné ka matamui. Aipoí kelé ka 
sikuakku siburú ka matamui, bulat 
makaté bagamai ka tubumui, alei 
tubumai lé poi kam néné, sikeré bakkou 
rere lé sita ka purimanuaiatta 

4 Bulat akukatonemingan te kai kam 
baga simakopé. Elé bulat akuroroian 
te bagakku ka tubumui! Kenanen 
maigi akuorik kai pugejaat baga, tápoi 

atupusuibingan bagakku kalulumui. 
Bulat makopé angkat bagakku 

5Ka tetret akusegé kai ka laggai 
Makedonia leú, bulat tá leú amoi 
akuariaké kai tubumai. Bulat kaipa 
kukau kai tubumai, sarat ai lé pasailaat 
nia; pasailaat sibara ka sabagei, iaté 
pajoggolat. Iageti ka paatauatmai leú ka 
kai, ain isusuggru kai pulolotó 

6Tápoi bulat sura lé takua kam ka 
tubut Taikamanua, kalulut aiparon 
pupaatuananda simasaggo paatuat; 
aisakkáaké mitsá pupaatuananmai, 
kalulut kaooi Titus 

7 Aipusuibi bagamai geti, tá sarat kalulut 
kaooi Titus masibalou kai, tápoi kalulut 
kuarep kai, pagalaiat aitupusuibi bagania 
ka sia kalulumui. Aisegéaké ka matamai, 
repdem bagamui paaili ka tubukku. 
Kalulut aiolei bagamui sigalaiakenenmui 
siburú. Oto kineneiget, anuobáan kam 
masirop'aké aku ka pakarokku. Iaté né 
bulat imakokopé angkat bagakku 

8 Kenanen baí amareu-reu bagamui 
kalulut aakéku suratku ka tubumui, 
tápoi tá aiolei bagakku kaku aakéku 
suratku ka tubumui. Kirénangan tedda, 
aiolei bagakku, ka tetret akuarep 

anupureu-reu kam baga, kalulut suratku 
siakéku ka tubumui, kenanen tá leú 
bulat amauju anupureu-reu kam baga 

9Tápoi kineneiget bulat amaangkáan 
bagakku. Iageti kupuaangká baga 
néné, tá kalulut purereu-reumui 

baga, tápoi kalulut reu-reu bagamui 
bailiu, bauakémuian paatuatmui. Aipoí 
siripot ka siobat bagat Taikamanua lé 
pureuregat bagamui néné. Oto momoi 
takua, bulat tá akurugiaké kai kam 

10 Pureuregat baga kelé néné poí, 
masipabau paatuatmui lé, sikau 

leú et kam ka katuaragat. Oto tá 
babara olei bagadda sirimanua kalulut 
nenda. Tápoi mitsá, ké baí pureuregat 
baga nenda paaakkup nia ka siobat 
bagadda sirimanua, páan, masibaraaké 
kamateiat'an lé te 

11 Oto lelek'aké peite kam, aponia 
abara ka tubumui kapurereureumui 
baga siripot teú bagat Taikamanua! 
Abara ka tubumui, iaté, bailiu bulat 
besíakémuian masipalatsat simalimó ka 
talagamui! Bailiu masitsinmuian ka tubut 
jo, suggrunangan kam pulolotó, bara 
pungengelei bagamui masirepdem, bara 
leú et puroron ka bagat paatuatmui, elé 

obámuian masiukum'aké sia sipusesele! 
Oto ka sangamberinia sibabara néné, 
masipatotoilá tai maselemui 

12 Iageti kenanen akuakéan suratku 
ka tubumui, nenda tá te kaluludda 
simasele, akugalai nia, elé tá ka 
tubudda sipangongorik kalulut seledda. 
Akugalai geti suratku ka kam, bulé 
kam bulat tubumui masiseseseaké ka 
matat Taikamanua, kopet beunannia 
pasikelatmui ka tubumai 

13 Nenda té lulunia aitupusuibi bagamai. 
Tá sarat pusuibiat baga abara ka kai, 
tápoi sarapei kopet angkat bagamai 
masiitsó kopet angkat bagania ka sia 
si Titus, atupusuibi bagania ka sia 
kalulumui sangamberimui, ale kam 
Sasarainamai 

14 Akuumun'akéan sigalaiakenenmui 
néné ka tubunia. Bulat surá lé kukua, 
kalulut tá anupakaila kam aku. Aipoí 
sangamberi siniboimai ka matamui, 
bulat sineseatnia. Ialeú et, sangamberi 
siumun'akenenmai galai tubumui ka 
matat Titus, bulat sibulatnia leú et 

15 Oto kineneiget, memei makokopé 
nuntut bagania si Titus ka tubumui, 
irepdem purereddetmui ka pasikelatnia, 

samba leú et sisilómui nia ka bagat 
hormat samba ka reddet 

16 Bulat seget kopet angkat bagakku ka 
tubumui, kalulut momoi tukatonemi kam 
baga ka sangamberinia. 

1 Alé kam Sasarainamai! Ka suratmai 
néné, kuobá kai kupaagai kai 

ka tubumui, kipa pueerut bagania 
Taikamanua ka tubudda sapaamian ka 
Makedonia 

2 Bulat arasilóan pasisiboat, iaté 
pugejaat baga simasané. Kenanen ai sia 
ka bagat pangoringan masiorik pugejaat 
baga, tápoi maangká lé bagadda, 
samba bulat maanggai bagadda masiaké 
panguruatda masirop'aké sabagei, 
kenanen bulat simageba lé sia tukukua 

3 Bulat makolou kuagai nia, siakéra 
néné, bulat teret siooi ka tubudda, elé 
momoi takua, aisabauan iginia. Tá anai 
sipasigugugluaké sia bulé rapupanguruat 

4 Aratiddou simaron ka tubumai, 

ké moi baí nia, bule sambat sia 
masirorop'aké masikau panguruat ka 
tubudda sapaamian Taikamanua ka 
Judea 

> Arakauan, bulat pat saliunangan 
siripot nuntut sipinaatumai ka kai 

akenenda. Siboiki segéakérangan 
tubudda ka tubut Tuhan, lepa ka 
tubumaian ka kai, siripot ka teu bagat 
Taikamanua 

SIaté lulunia bulat imaroron kutubbui 
kai bagat Titus, sipasitatadda galajet 
néné, bulé iriu-riuaké galajet simaerú 
néné ka talagamui 

7 Bulat kam lé umun'akenen ka 
sangamberinia; Tuumun'ké kam 

ka putotonem baga, ka pasikukua 
sipinaatumui, ka puaagai, ka puaagai 
masigaba sene ngamata purimanuaiat, 
ka punununtut bagamui ka tubumai. 
Oto kau leú tuumun'aké kam ka galajet 
simaerú néné 

8Tá kelé sipuoni parenta kukua nia 
néné ka matamui. Tápoi masipatoilá lé, 
kipa ronnia pupaatuananda paamian 
Makedonia, masirop'aké pasasambadda 
saalei. Ialeú et kaku, bulat kuobá leú 
kuitsó nia, teret kaipangan punununtut 
bagamui ka kam 

9 Aipoí ka kam, anuagaian kam kipa 
kopénia nuntut bagat Tuhanta Jesus 
Kristus ka sita. Simakayo tebaí nia ka sia 
néné, tápoi aikau lé tubunia simagebá, 
ibara puuktunganmui, bulé kalulut 

pugebakatnia néné, makayomuian leú et 
ka kam 

10 Bulat ka sipinaatukku baí nia 
kaku, mateúan nulepáaké kam galajet 
sitaddaakenenmui ka rura silelepá. 
Aipoí kam lé siboikí amasipaatu samba 
amasitaddaaké galajet néné 

11 Oto taddaakéan kam nugalaiaké kam 
nia, teret siooi ka tubumui. Kau imaron 
paatuatmui masilepáaké galajet néné, 
kelé puroron paatuatmui siboikí ka tetret 
anupaatu kam masitaddaaké galajet 
néné 

12 Ké bulat sibara ka teu bagamui 
nupupanguruat kam, silónangan leú 
et panguruatmui Taikamanua, siripot 
sibabara ka tubumui, tá siripot sitá anai 
ka kam isisiló 

13 Tápoi tá te masikua bulé rabela 
sabagei ka tanggung jawab, bulé 
itusanéaké sarat ka tubumui. Tápoi 
kalulut ituitsó kineneiget amaigingan 
sibabara ka tubumui. Oto mateúan 
nukau kam panguruatmui masirop'aké 
simagulai ka sia. Oto ké ké kam'an tá 
anai, aiipóan imaigi sibabara ka sia, 
rop'akérangan leú et kam ka kam. Oto 
bailiu karuamui néné keré iturop'aké 

14 (8:13) 

15 Ka Buko Sipunenan leú, ai 
atusurat'aké kisé, "Sia simaigi sibabara, 
tá mususukkra, ialeú et, sia sitaimaigi 
sibabara leú, tá leú et magugulai apa pá. 

16 Bulat surá lé kukua kai ka tubut 
Taikamanua, kalulut aiparon paatuat 
Titus mugalai galajet, pat keré 
ngamangmai mugalai 

17 Aipoí ka sia kai Titus, tá sarat 
obána masigalaiaké apa siniddoumai 
ka tubunia, tápoi bulat ka ngamang 
lé irop'aké kam, pat bulat ka teú 
baganangan lé sarania, ioi masiamiaké 
kam 

18 Tageti sené siooi sambadda tai Titus, 
iaté sarainanta sikoiniakenenmai. Nia 
néné ka sia bulat makopé rahormati 
nia sangamberi paamian, kalulut 
gagalaiakéna masipakakra Katuareman 
Simaerú sibara ka Taikamanua 

19 Nia néné leú et, arapiliyan nia 
sapaamian samba arasaú-saúan nia 
masipaalei kai, ka puenungananmai. 
Aipoí ka kai leú et, mueenung leú et 
kai, masitaroaké panguruat néné, bulé 
tulatsat'aké si si Tuhan, nuitsó leú kam 
nia ka kam, obámai masirop'aké sabagei 

20 Bulat makopé kujago kai tubumai, buí 
ibara sijoaké kai ka pasisesegéakémai 
panguruat simigi néné 

21 Kuobá kai masigalai galajet néné ka 
roipot baga, tá sarat ka matat Tuhan, 
tápoi samba ka matadda sirimanua leú 

22 Tápoi ai leú te mitsá sara akukoiniaké 
kai masipaalei si Titus, sambat aleita 
nenda ka sia. Bulat piga ngamitsáan 
pá akusibo kai nia, tápoi toilá bulat 
marei-rei irop'aké saalei. Sarapeite 
kineneiget, bulat simakopé obána 
nia irop'aké kam, aipoí bulat makopé 
aikaroni kam baga 

23 Tageti kelé ka sia si Titus néné, nia 
té aleiku; sikeré kabei lé kai mugalai 
galajet masirop'aké kam. Samba leú 
et pagalaiat sia karuadda néné sieei 
masipaaleiaké si Titus, iaté sikoiniakenen 
paamian, sibailiu katulatsanan onin 
Kristus 

24 Bulat aikukakaroni kai kam baga, 
bulé nupatoila kam nuntut bagamui ka 
tubudda, bulé raagai nia sangamberi 
paamian punununtukimui sia baga. 
lageti sangamberinia siumun'akenenmai 
ka matadda pagalaiat tubumui leú et, 
bulat sibulatnia. 

9 1 Siripokatnia táan leú kugagalai 
suratku masisegéaké pagalaiat 
panguruat sikau ka paamian Taikamanua 
ka Judea 

2 Aipoí acuagaian obámui masirop'aké 
saalei; pat bulat umunkungan kam ka 
matadda tai Makedonia. Oto akukua 

ka matadda, kam néné paamian ka 
Akaya, baranangan ka rura silelepá 
amatarek'an kam masikau panguruat. 
Oto kopet puoobámui néné, bailiu maigi 
sia aitubbui baga ka talagadda ka sia 

3Iageti kineneiget, aikoí sia saaleita si 
Titus sambat ka sia ruadda saaleita néné 
aleinia, akukoiniaké kai sia rataget'aké 
kam, bulé buí ipusisiboboi kelé, 
siumun'akenenmai pagalaiat tubumui 

ka tubudda tai Makedonia. Oto buítá 
nupatarek kam bulagat panguruatmui, 
aipoí akutonéakéan ka matadda. Akukua 
ka sia, anupatarek'an kam 

4 Aipoí ai lé maseseddé bagakku, 
baleú taiaagaietku, ai sia tai Makedonia 
situt'aké aku, ka tetret kuoi kubalou 
kam. Oto ké baí oi sia tápei anupatarek 
kam, apangante kopet ailamai ka 
tubudda, sarapei akutonéakéan kai ka 
matadda, tonem bagamai ka tubumuil! 

Kupaatu, beri leú et kam, mamaila leú et 
kam 

SIaté lulunia bulat akukoiniaké kai 

sia, rapuboiki ka kai masipagaba 
panguruatmui sitonéakenenmui ka 

kai. Iageti, akugalaiaké nia geti kelé 
néné, bulé ké iipó kuoi kubalou kam, 
anupatarek'an kam panguruatmui. 
Sedda te imatotoilá bulat ka angkat 
bagamui lé nururúaké kam bulagat, tá 
kalulut katukukua nia lé, kau 

6 Repdem kam néné! Sipasikakarap'aké 
karamen pagogoisó, goisó leú te buania 
ramomonei. Tápoi sipasikakarap'aké 
karamen simigi, maigi leú te buania 
ramomonei 

7 Oto senen tubu, buita bulat sibara 

ka teú bagania rapupanguruat. Buí 
imatik-tik kabeinia masikau, buí 
taimalabbeinangan lé kaunangan nia. 
Aipoí bulat ipukakateki te sia baga 
Taikamanua, sipupapanguruat ka angkat 
baga 

8 Ai gege ka tubut Taikamanua 
masipanguruani kam panguruat 
sipususukkra, bulé imariu-riu ibara 

ka kam apa besíakenenmui; elé pat 


2 KORINTUS 9.9-13 35 


pulegeinangan leú et, ioi nugalaiaké kam 
simaerú samba mupanguruat 

9Ka Buko Sipunenan, ai atusurat'aké 
kisé pagalaiat Taikamanua, "Ipauuruaké 
te pukayoatnia ka simagebá; erut 
bagania mariu-riu teret buru-burú. 

10 Aipoí Taikamanua lé masitatarek'aké 
karamen ka sipasikakarap'aké karamen, 
samba leú et kanta. Iageti nia leú 
et masipatatarek, elé masipaiigi 
sikarap'akenenmui, bulé ituppai leú 
iginia buat anggai bagamui 

11 Oto bailiu táan anai sitaibabara 
ka kam, pat mariu-riunangan ioi 
nupanguruat'aké kam nia ka anggai 
bagamui. lageti panguruatmui 
siparubeimai nenda, sikau migi 
sirimanua masikua sura ka tubut 
Taikamanua 

12 Aipoí kelé sigalaiakenenmui simaerú 
nené, tá sarat masirop'aké simagulai ka 
tubudda taikauman Taikamanua anugalai 
kam, tápoi masikau migi sirimanua 
masikua surá ka tubut Taikamanua leú 
et 

13Oto ka pueerut bagamui 
sitoiláakenenmui néné, bailiu 
maigiddangan tai Kariten ka Judea 

masiuumun'aké Taikamanua, kalulut 
raitsó topitmui masimuneng'aké 
Katuareman Simaerú pagalaiat tubut 
Kristus, tut'akenenmui néné. Samba 
leú araumun'akéan Taikamanua kalulut 
kopet anggai bagamui masiparubei ka sia 
samba leú ka tubudda sangamberidda 
sabagei, apa sibabara ka kam 

14 Ratitiddouaké te kam ka tubut 
Taikamanua, bulat tubut sibabara ka 
nuntut bagadda, kalulut kopet erut bagat 
Taikamanua ka tubumui 

15 Oto kau takua kam sura ka tubut 
Taikamanua, kalulut kopet beunan 
panguruatnia ka tubutta! 

1 0 lIageti kineneiget aku, sipuoni 

si Paulus, ai segéakenenku 

ka tubumui. Arakua aku sirimanua, 
maleppet tiboietku ka tubumui ké ai sita 
patutuggut mata; tapoi ké geti ai sita 
parereunan, bulat malippat tiboietku ka 
tubumui. Oto siripot puleleppet bagat 
Kristus, elé pueerut bagania 

2 kutiddou ka kam simaná-ná, bulé 
buí nuná-ná kam kukua kuanenku 
simalippat ka tubumui, ké iaili tetrenia 
kuoi kubalou kam ka gogoi sibabara. 
Aipoí ai lé kubabagai kukua kuanenku 

simalippat ka tubudda sipabara nga-nga, 
sikua pugagalaimai néné, siripot siobat 
bagat pupolangan lé 

3Kirénangan tedda ai peilé kai 
mukukuddu ka polak néné, tápoi 
galaiakenenmai geti, tá siripot galajet 
pupolangan 

4 Pamateimai masigalai galajet néné 
leú et, tá pamatei sibara ka polak, 
tápoi tubut pamatei sibara ka tubut 
Taikamanua lé; iaté pamatei sibara ka 
tubu gege. Pamatei néné te kupapakei kai 
masipakataí pakekre-kekret pulippunan 
samba leú et masipet-pet'aké pajoggolat 

5 Elé masiragat'aké kekre pulippunan 
pubuangan tubu, sigalaira masisaggangi 
puaagai pagalaiat Taikamanua. 
Kupakabeki kai sipinaatudda sirimanua, 
bulé ramareddet ka tubut Kristus 

6 Oto ké amamuinéan purereddetmui, 
ka kai leú et, amatarek'an kai 
masiukum'aké sitaimareddet 

Kau nuagai kam masiritúaké 
sangamberinia sibabara, kipa bulat 
pulelengannia. Aipoí ké aikakatonemi nia 
néné, Kristus lé sibakkatnia, oto buítá 
ikua leú et ka tubunia ka sia, kai néné ka 

kai leú et Kristus leú sibakkat kai, kelé 
nia ka sia 

8 Bulat tá maila aku ké kupaole kai 
masiumun'aké gege siaket Tuhan ka 
tubumai. Aipoí gege siakénia ka kai 
néné, iaté masipaerú kam lé, imakolou 
puaaratmui, tá masipakataí 

9Tá kuobá kupalotoki kam ka suratku 

10 Aipoí arakua sirimanua, "Ka suratnia 
geti si Paulus, bulat malippat kuanennia, 
samba bulat berwibawa, tápoi kelé ioi 
ka talagatta, simaluluk tubungan lé nia, 
táan anai katukolobat sikuania! 

11 Bulat kau iagai kolounia sirimanua 
kelé néné; aipoí ka kai galaiakenenmai 
ké moi kai ka tubumui, kelé sikuamai ka 
suratmai léu et kugagalaiaké kai 

12 Kirénangan tedda tá maró bagamai 
masipatakaiaké elé masikeréaké tubumai 
ka tubudda sikua tubuna simabuak tiboi 
tubu. Bulat sitaiagai paatuat lé sia néné! 
Aipoí sia tubudda saradda lé aigalai 
kirekatda, lepá nilairangan tubudda ka 
kirekat sigalaira nenda 

13Tápoi kai geti ka kai, tá kisedda 
kugagalaiaké kai. Tá kupubabara kai 
tubumai, ké kuumun'aké kai tubumai. 
Ka siripokat siteterit Taikamanua 

galaiakenenmai lé, kugagalaiaké kai 
ka kai. Oto beri kam ka kam leú et, 
ai leú kam ka bagat kudduat siteterit 
Taikamanua 

14 Ka tetret akuoi kai masibalou kam, 
kupakakra kai Katuareman Simaerú 
pagalaiat Kristus ka tubumui, bulat ta 
akusabauaké kai siripot ka sitetreakenen 
galaiacenenmai 

15Bulat tá kuobá kai masiumun'aké 
tubumai ka sigalaiacenenda sabagei, 
sipasigagalai pat sabau ka siteúakenen 
Taikamanua ka tubumai. Tápoi mariu-riu 
lé kai ka sitetreakenen Taikamanua ka 
tubumai, samba ai lé kukakaroni kai 
baga, bulé memei makokopé ron tonem 
bagamui ka tubut Kristus, ioi kugalaiaké 
kai galajet simakabeunannia peilé ka 
talagamui 

16Oto bailiu oi leú et kuei kai ka 
kai ka laggaira sabagei masipakakra 
Katuareman Simaerú néné, tápoi tá 
kuaabeuaké kai tubumai ka galajet 
sigalaiakenenmai ka laggai pugalajatda 
sabagei 

17 Ka Buko Sipunenan, ai atusurat'aké 
kisé, "Buítá sigalai Tuhan lé rauumun'aké 
sia siobá masipaumun apa pá. 


2 KORINTUS 10.18 - 11.4 40 


18 Aipoí sia sisiló katuumun sibara kai 
Tuhan lé, tuuumun'aké, ta siumun'aké 
tubuna. 

1 1 t Eddangan nia kukau boikí 

tubukku sitaiagai paatuat. Elé, 
momoi leú 

2 Bulat sarat kurepdem lé kam. 

Kelé pasirerepdemna kam ka kam 
Taikamanua. Aipoi kam néné, kelé 

sara taiokkó simaliná peilé, kelé 
sitonéakenenku ka matamui, bulé 
tutalimouaké kam ka sara simanteu, iaté 
Kristus 

3Tápoi ai lé maseseddé bagakku ka 
tubumui, baleú ai lé inaná-ná paatuatmui 
Sanitu, bulé tá numasetia kam ka tubut 
Kristus, kelé ka sia kai Eba siburú, aialá 
bagania ka patajuat ulou 

4 Aipoí ituitsó mangka bagamui masisiló 
kaooira sipasingangantruaké pagalaiat 
Jesus, tá ka siripokatnia. Elé tá kelé Jesus 
sipoiliatmai ka tubumui. Oto kisedda 
leú et, ituitsó bulat nuobá kam masisiló 
ketsat, samba, "katuareman simaerú", 
sitaimakeré kelé ka Ketsat Sipunenan, 
elé sitaimakeré ka Katuareman Simaerú 
sinilómui sibara ka kai 

> Bulat tá te aiaagai tubukku repet 
tiboi tubukku ka tubudda oniakenen, 
"apostel-apostel", bulat siabeu tiboi tubu 
néné 

6 Elé tá pá bulat kuagai manibo, tápoi ka 
puaagai geti, bulat tá sitaiagai paatuat 
aku néné. Akubuktiakéan kai ka kam ka 
sangamberinia apa pa 

7 Ka tetret akupakakra Katuareman 
Simaerú sibara ka Taikamanua ka 
tubumui, bulat beri goisó tá akutiddou, 
bulé nuaké kam bulagat sakin kanku; 
oto sedda te akuparepé tubukku. Tápoi 
akugalaiaké geti nia kelé néné, bulé 
imabuak tiboi tubumui lé ka kam. Elé 
aibailiu lé pá nia selekku ka tubumui 

8 paamian bagei lé aibulagani aku, ka 
tetret akupasikeli kam. Elé momoi takua, 
kelé masirugiaké paamian lé akugalai, 
bulé ioi kurop'aké kam 

9Ké bara simagulai kaku ka tetret 
nenda, bulat beri gejaakéku bagadda 
kasei pá ka talagamui. Sia lé sasarainanta 
sibara ka Makedonia aipatarek 
sangamberinia simagulai kaku sedda. 
Bulat ai lé poí kujajago, buí kugejaaké 
bagamui ka sangamberinia apa pá. 

Oto mariu-riu lé kujago nia, bule sarat 
kisedda kugagalaiaké, burú 

10 Kelé umun'akenenku néné, tá momoi 
itutatáaké ka senen kudduat; beri leú et 
ka sangaliot Akaya néné. Aipoí ai lé nia 
ka tubukku ngantoman bulat sibulatnia 
siorak ka pagalaiat tubut Kristus 

11 Angoi kukukua kelé néné? 
Taimanuntut bagakku ka tubumui 
pa? Bulat ai lé iaagai Taikamanua nuntut 
bagakku ka tubumui 

12 Oto mariu-riu lé kugalaiaké kelé 
sigalaiakenenku kineneiget, bulé tá ioi 
raalá tubudda tai "apostel", sabagei, 
rabuak'aké tubudda masikua, makeré 
kelé ka kai lé pugagalaira ka sia néné 

13 Bulat tai apostel sipatataju lé sia 
néné. Sipugagalai, siagai masipataju 
sirimanua, sikau tubuna kelé apostel 
Kristus 

14 Tápoi tá leú takikiseiaké kam galai 
tubudda kelé néné, aipoí beri leú et ka 
sia Sanitu, aikau leú et tubunia kelé 
tubut malaika simatoro 

15 Oto tá leú et tugegé-gé sita, ké 
rapakau tubudda pagugulet Sanitu néné, 
kéan lé pagugulet sigalaiaké siobat 

bagat Taikamanua. Tápoi kalepakatnia 
silórangan nia silit sangamberi sigalaira 

16 Oto kuoleaké kukua nia mitsá ka 
matamui: Buí tebaí rabara kasei pá 
sipasiaaddeaké aku néné kelé sitaiagai 
paatuat. Tápoi ké kam leú et ka kam 
ainuaaddeaké kam aku sitaiagai paatuat 
leú et, oto eddangan nia kuumun'aké 
goisó tubukku kaku, oniakenen sitaiagai 
paatuat néné 

17 Sené kununuaké kelé umun'akenenku 
ka tubumai, tápoi tá te si Tuhan aikua 
nia ka matakku kukukua kelé néné. Oto 
sené bulat kéan lé te sitaiagai paatuat 
aku kukua kuanenku néné 

18 Kirénangan maigi sia siumun'aké 
pagalaiat ka polak néné. Oto kaku leú et 
kuobá kuumun'aké nia 

19 Kupaatu bulat mangka bagamui 
masiom'aké bagamui ka tubut sitaiagai 
paatuat néné, aipoí anuoniakéan kam 
tubumui bulat simaagai paatuat 

20 Bulat tá nupuukú kam ragalai siobára 
ka tubumui, rakau kam paguguletda, 
elé raparauragi kam, ragaba uktukra ka 
tubumui, rakau tubudda sia lé abeu tiboi 
tubu ka tubumui, pat ró bagadda ratipak 
bailatmui 

21 Bulat maila aku masikua 
taimagegemai ka kai masigalaiaké 
kelé néné. Tápoi apa siumun'akenenda 
ka sia sirimanua sabagei, maró leú te 
bagakku kaku kuumun'aké nia! (Tápoi 
kelé sitaiagai paatuat lé te aku kupanibo 
néné. 

22 Kasonia poi sia néné, tai Ibrani pá 
sia? Beri aku kaku leú et, tai Ibrani leú 
et. Elé tai Israel pá sia néné? Aku leú 
et kaku, tai Israel leú et. Sapunuteteu 
Abraham pá sia néné? Aku leú et kaku, 
kisedda leú et 

23 Sipugagalai galajet Kristus pá sia 
néné? Ituarep, kéan lé te siroró aku 
néné, tápoi kirénangan aku peilé 
oniakenen pagugulat simaerú, belé 
peilé ka sia sangamberidda néné! Aipoí 
aku peilé makopé masimomoaké tubu 
mugalai, aku lé marei-rei rakau aku 
ka bagat penjara, aku peilé maigi iorik 
paoreat, samba marei-rei bulat aipei 
goisó kumatei 

24 Lima ngamitsáan arapaorei aku tai 
Jahudi, rapalisoji aku bobó-bó tali telu 
ngapulu siba ngamitsá iginia 

25 Telu ngamitsá leú et arapalisoji aku 
tai Roma; ai leú et araribbai aku bukkú. 

Telu ngamitsá aimalukké abakmai ka 
laut, sangamitsá akumaraggai ka koat, 
ai rua ngapulu epat ngajam burúnia 

26 Marei-rei kuei masigejengi paamian, 
tápoi sarat itaiko lé aku pasimamatei; 
igelai iraggaiaké aku eba, ragelai 
rarau-rauaké aku sipararau-rau, rataiko 
aku tai Jahudi, samba leú et taú sipuoni 
tai Jahudi, bulé ramateiaké aku, rataiko 
aku ka kota, rataiko ramateiaké aku ka 
tei-tei irip laggai, igelai kumalou-lou ka 
koat, samba leú et rataiko ramateiaké 
aku sia sikua tubuna saalei pasasamba 
tai Kariten, oto tá 

27 Bulat masimomoaké tubu lé 
kupugalai masigaba purimanuaiatku, 
samba malegre lé matei kubesíaké 
masipakakra Katuareman Simaerú; 
marei-rei tá kuperep, marei-rei leú et tá 
kupukom, kumaoggou, marei-rei tá anai 
sipuukú aku ai aku mulalaje, marei-rei 
kumalopot kalulut taimaigit leppeiku, 
samba kudduatku leú et tá anai 

28 Tageti mitsá, bulat senen gogoi 

lé imakarat bagakku ka tubudda 
sapaamian, kupaatu kipangan pá 
puririmanuanda 

29 Ké ai sia sapaamian simagulai tonem 
baga, bailiu aku kaku leú et, saggo 
pupaatuananku. Ialeú et, ké ai sia 
sapaamian sigalai jo, bulat besí kupaatu 
nia 

30 Oto kaku néné, ké kuumun'aké apa 
pá, tá anai bagei umun'akenenku, sarat 
pagalaiat pusaggoatku lé kuuumun'aké 

31 Bulat iagai Taikamanua, Ukkui 
Tuhanta Jesus Kristus, tá bokoíku. 
Tuumun'aké lé oninia teret buru-burú 

32 Ai aku ka laggai Damsik, ka 
tetret nenda, aikoiniaké tai tentera si 
gubernur, iaté Rimata Aretas, bulé rajago 
matatbaliu laggai, bulé ralabá aku 

33 Tápoi aratoak'aké lé aku ka bagat 
garágá, ka lobok rupi beton. Oto kisedda 
te, aioi akubela ka kabei gubernur. 

1 2 1 Kirénangan tedda tá anai 

lulunia tuumun tubu. Tápoi 
kuobá kuumun sipoiliat, elé sipatoilat 
Taikamanua ka tubukku, elé ka siitsot 
matakku 

2 Ai sara kuagai tai Kariten ka pulu 
epat ngarura situsasabau, aiakkat'aké 
nia Taikamanua ka manua. (Tá bulat 
makolou kaku, elé bulat tubunia leú pá 

atusakai ka manua, elé siitsot matakku 
lé. Taikamanua lé siagainia. 

3Kuoleaké mitsá masikua: Kuagai 
aakkat'akéna nia Taikamanua ka 
Paradaiso iaté ka laggai Taikamanua. 
(Tá bulat kuagai, elé bulat tubunia 

pá atusakai ka manua, elé kelé sara 
siitsot matakku lé, sarat Taikamanua 

lé siagainia.) Sedda areprangan 
sangamberinia sitaiooi rapoiliat 
sirimanua, elé tá tuoobáaké ranunuaké 
nia sirimanua 

4(12:3) 

5Oto pagalaiat tubut sirimanua néné 
te kuumun'aké, tá tubukku. Aipoí 
siorak tubukku geti, sarat pagalaiat 
pusaggoatku lé kuumun'aké 

SIageti ké kuteúaké kuumun'aké 
apa pá, tá kuobá kupabara sitá anai; 
bulat sibulatnia lé kutitiboi. Tápoi 
akutengen lé tubukku, bulé buí rabara 
sipasiaaddeaké aku, saliu siripot siitsóra 
ka sigalaiakenenku, elé siripot sikuakku 
siarepra 

7 Tápoi bulé buí imakopé kubuak'aké 
tubukku kalulut siitsot matakku simakisei 
ka bagatta néné, baraakénangan kaku 
Taikamanua besí ka tubukku kelé sara 

pugalai pakeiet Sanitu. Aibaraaké besí 
néné, iaté masibó-bó aku, bulé tá 
kubuak'aké tubukku 

8Telu ngamitsá akupaniddou ka tubut 
Taikamanua, bulé iareuaké ka tubukku 
besí néné 

9Tápoi aikua lé si Tuhan ka tubukku 
kisé, "Manuntu bagakku ka tubum, 
kupaatu nenda metnangan kekeu; 
aipoi ka tetret ai lé ekeu musasaggo 
tubu imakokopé ronnia gegekku." Iaté 
lulunia, masibagbang pusaggoatku peilé 
mangká bagakku, aipoí ka tetret nenda 
te kuaagai sasakkerina aku geget Kristus 

10 Oto bulat mangká bagakku ka 
pusaggoatku néné. Ialeú et, bulat 
mangká bagakku ké kalulut Kristus 
rapaloloi aku, elé kusiló pugejaat baga, 
ele rakukru aku, samba leú kuorik 
besit puririmanua. Aipoí ké masaggo 
aku, ka tetret nenda te ibabara ron 
pupaatuananku 

11 Bulat kalulumui lé te, aibailiu aku 
kéan lé sitaiagai paatuat. Siripokatnia 
baí, buita kam lé masiuumun'aké aku. 
Aipoí kenanen tá anai katukaunanku, ta 
makala aku ka tubudda oniakenen, "tai 

apostel-apostel" simakopé beunan tiboi 
tubu néné 

12 Sangamberinia pukerengan elé 
sangamberinia kiseiet sabeu elé galajet 
siabeunia akupatoiláan ka tubumui 

ka om baga masibuktiaké ka tubumui 
puaapostelku kaku néné 

13 Oto ka mataat apangan lé tá 
atupuuku kam, ké tupakeréaké baí nia 
ka sapaamian bagei? Kupaatu sarat 
pagalaiat nénéan lé: iaté tá kugegejaaké 
bagamui nubulagani kam aku. Oto 
kutiddou nuappéaké kam selekku néné 

14 Oto kineneiget sikatelunangan te, 
kupatarek tubukku moi kubalou kam. 
Tá kuobá kugejaaké bagamui; aipoí 
tá sibabara ka tubumui kubebesíaké, 
tapoi tubumui lé. Aipoí tá tatoga 
masigagaba purimanuaiatda saeppudda, 
tápoi saeppudda lé masigagaba 
purimanuaiatda tatogadda 

15 Kalulut néné, bulat ka angkat 
baga kubuluaké sangamberinia, ibara 
puuktunganmui; beri tubukku leú et 
kubuluaké kalulumui. Oto ké kisé kopet 
nuntut bagakku ka tubumui ka kam, 
kipa, mateú leú pá imagulai nuntut 
bagamui ka tubukku kaku 

16 Kirénangan pasese ka bagamui, 
kalulut beri gejaakéku bagamui. Tápoi 
kenanen kisedda, ai peilé sia sipasikukua 
kuagai pagalai; ai akusese uktuk ka 
tubumui, tápoi sialat patajuatku lé 

17 Bulat kaipa te kupajojo kam! Elé 
sibara ka tubudda sikoiniakenenku 
ka tubumui pá kugagaba uktukku ka 
tubumui 

18 Akukoiniakéan si Titus ibalou kam, 
tápoi akukoiniaké leú et sia saaleita 
tai Kariten sabagei, aleira. Taleú ai lé 
igagaba uktuknia ka sia si Titus ka 
tubumui? Tápoi kai néné ruamai si Titus, 
pugagalaimai, sikeré besíakenen lé kai, 
elé makeré lé enungnia pugagalaimai 

19 Kupaatu aian nukukua kam aipá 
kubebela kai tubumai ka matamui? Bulat 
tá pasese sipinaatumui néné! Aipoí ai 
lé iaagai Taikamanua, sangamberinia 
sikuamai ka matamui, tá aijulut ka 
siripot siobat bagat Kristus. Ialeú et 
sangamberi sigalaiacenenmai néné leú, 
masipagaba puririmanuan ketsatmui lé 

20 Bulat ai lé aku maseseddé, baleú 
oiku lé masibalou kam, itsókungan 
kam, táan kelé ka sipinaatukku enung 
puririmanuamui. Papparat te, bara 

sipalalabá, bara simatutu baga ka saalei, 
bara simagolú baga, bara sia sarat 
masituturi purimanuaiatda saradda, 
bara paloloiat ka pasasambadda, bara 
sipatutubbui baga, bara simaumun ka 
tubu, elé sibaraaké pulamagat 

21 Ai aku museseddé baga, baleú oi 
aku, pakailanangan aku Taikamanua ka 
matamui, bailiu pusoukungan kuitsó 
igidda ka talagamui sijo siburú, tá raobá 
rabauaké paatuatda, elé tá raaariaké 
galai tubudda musilainge, mugalai 
simalolit, elé galajet simailatta. 

1 3 1 Mutetelu ngamitsáan te, kuoi 

kubalou kam. Beri ka Buko 
Sipunenan leú et, ai atusurat'aké kisé, 
"Senen ibara pakaro, buita bara sia rua 
elé telu igidda saksi, iapeité bulat itukua 
masah pakaro nenda. 

2 Sia sigalai jo siburú, sambat sia 
sangamberidda leú sabagei, amuboikían 
akuteká sia, ka tetret akuoi kubalou kam 
sikaruania. Oto kineneiget, aipeilé sita 
parereunan, aikugegelai mitsa kukua ka 
matamui simaron, bulé ké moi aku mitsa 
kubalou kam, bulat beri sia sara néné, 
tukakatsli ka ukuman 

3Sedda peité nuitsó kam sangamberi 
buktinia kelé kiddiyet bagamui, bulat 
paninibonia Jesus, ka sitiboakenenku. 
Ké ipaanuji kam Kristus, tá te ipeperú 
nia-nia mei, tápoi bulat ipatoilá gegenia 
ka tubumui 

4Kirénangan tedda, ka tetret 
aitupattáaké nia ka loiná siliktenga, 
masaggo lé tubunia ituitsó, tápoi 
kineneiget geti aipurimanua kalulut 
geget Taikamanua. Kelé kai leú et ka 
kai, simasaggo lé kai ka puririmanuamai 
néné sipuoni sipatatabbra ka tubut 
Kristus. Tapoi ké ai sita patutuggut 
mata, bara ronmai sambamai Kristus 
kalulut geget Taikamanua 

5 Sibo peite kam tubumui, bulatniangan 
leú pá, aian kam muririmanua ka siripot 
putotonem bagamui ka tubut Kristus! Tá 
isoppi iagai tubumui kababara nia Kristus 
ka tubumui! Tápoi sara lé galainia ké tá 
bulat ainukakatonemi kam nia baga 

6 Bulat aikukakaroni baga nuagai kam 
nia, kai néné, tá te ssmaruei makala ka 
pasisiboat 

7 Ai lé kutitiddouaké kai kam ka tubut 
Taikamanua, irop'aké kam, bulé tá 
nugalai kam sele. Tápoi tá te masipatoilá 

agaimai nia masienung'aké galajetmai, 
tápoi bulé ioi lé nugalaiaké kam siobat 
bagat Taikamanua. Kenanen ituitsó kelé 
tá atueddet kugalaiaké kai nia, tápoi 
eddangan nia 

8 Aipoí kai ka kai néné, tá momoi 
kugalaiaké kai sitaipaaakkup ka siobat 
bagat Taikamanua; buí tá kutut'aké kai 
siobat bagat Taikamanua 

9Mangká lé bagamai ké masaggo 

kai; tápoi kam ka kam geti, ron. Ai lé 
kutitiddouaké kai kam ka Taikamanua, 
bulé imasut pueerúmui 

10Iaté lulunia akugalai suratku néné 
ka tubumui, ainangan aku tá momoi 
ka talagamui. Oto ké moi aku ka gogoi 
sibabara, táan kutotoddoi kam kupakei 
gege sibara kai Tuhan sikukuddu ka 
tubukku. Aipoí gege siakénia ka tubukku 
néné, masipaerú kam lé, tá masipakataí 
kam 

11 Oto kelé tiboietku pasilepa, kutiddou 
ka tubumui, alé kam Sasarainamai, bulat 
besiaké kam imasut pueerúmui. Siló 
kam sangamberi nganturatku siakéku ka 
tubumui. Kau imakeré bagamui, samba 
kau nupaaban kam pasasambamui. Bulé 
Taikamanua Sipulu katet baga samba 

sipaaban sirimanua ka tubunia samba ka 
pasasambadda sirimanua kalulut Kristus, 
masipaalei kam 

12 Kau nuparoro kam pasasambamui, 
ka ngelei baga siripot pusasarainanda ka 
sia tai Kariten 

13 (13-12b) Segé salamra sangamberi 
paamian Taikamanua ka tubumui 

14 (13-13) Bulé ipanukani kam Tuhanta 
Jesus Kristus, samba ipukateki kam 
baga Taikamanua, samba ipaalei kam 
sangamberimui Ketsat Sipunenan. 
Hormatmai, Paulus 


Galatia 


1 1 Ale kam Sasarainamai sapaamian 
ka wilayah Galatia. Aku sipuoni 
si Paulus, sambat sangamberidda 
sasarainanta tai Kariten sipaaleiaké 
aku, bulat aikukakaroni kai baga, bulé 
ipanukani samba ibujai kam Ukkuita 
Taikamanua sambat Tauhanta Jesus 
Kristus. Akupuapostel kaku, tá sibara 
ka sirimanua elé sipauddetra sirimanua, 
tápoi sipauddet Jesus Kristus sambat 
Ukkuita Taikamanua sipasisusuruaaké 
Jesus mitsá ka simamatei lé 

2 (1:1) 

3 (1:1) 

4Kalulut masireddet siobat bagat 
Ukkuita Taikamanua, buluakénangan 
tubuania Kristus, bailiu buluakenen 
kalulut jotta, bulé ibelaaké sita ka tetre 
sikataí néné 

“Tuumun'aké lé Taikamanua teret 
buru-burú! Amen 

6 Bulat makisei ka bagakku ka tubumui 
alé kam Sasaraina! Kalulut panguruat 
katet bagat Kristus lé aisogai kam 

Taikamanua, tápoi kineneiget geti 
bulat maruei nukatei-teiaké kam 
Taikamanua, kalulut "katuareman 
simaerú" sitaimakeré ka Katuareman 
Simaerú sibara ka Taikamanua 

7 Siripokatnia, bulat tá anai 
"katuareman simaerú bagei". Ai 
geti iaté sia sipasikakakraaké ka tubumui 
katuareman simaerú pagalaiat Kristus, 
tápoi sipinabailok, pat paingonangan leú 
et kam 

8 Eddangan nia iukum'aké sia 
Taikamanua, sipasikakakraaké 
"katuareman simaerú" sitaimakeré ka 
Katuareman Simaerú sipinaarepmai ka 
kai, kenanen kai pá, elé samalaika ka 
manua pá, ipakakra nia 

9Kirénangan akukuangan kai siboiki ka 
tubumui, tapoi kineneiget kukukua lé 
mitsá ka tubumui: Sia sipasikakakraaké 
ka tubumui, "katuareman simaerú" 
sitaimakeré ka Katuareman Simaerú 
sisilómui sibabara ka kai, eddangan nia 
iukum'aké sia Taikamanua 

10 Elé kalulut néné pá toilá kelé 
aikubebesíaké raakui aku sirimanua? 
Bulatnia tá kisedda! Sarat sibara 

ka Taikamanua lé kukakaroni baga 


GALATIA 1.11 -14 3 


pengakuannia ka tubukku. Ele, ai 
lé pá kugagalai paalakat baga, bulé 
ramaangká baga sirimanua ka tubukku? 
Bulatnia ké ai peilé kugagalaiaké kelé 
nenda, oto tá pagugulet Taikamanua aku 
néné 

11 Bulé nuagai kam nia ale kam 
Sasaraina, Katuareman Simaerú 
sipakakrakku néné, tá ka sirimanua 
aibara 

12 Tá ka sirimanua akusiló nia 
katuareman simaerú néné, samba beri 
sia sara amasingantru aku pagalaiat 
néné. Tápoi bulat tubut Tuhan Jesus lé 
amasipatoilá Katuareman Simaerú néné 
ka tubukku 

13 Kirénangan anuarep'an kam pagalaiat 
tubukku siburú, iaté sipuaarat aratda 
tai Jahudi lé aku. Ai lé nuaagai kam 
kipa kupugege ka tubudda sapaamian 
Taikamanua, samba kipa ronnia 
kubesiaké kupakataí sia 

14 Ka pasigagalaiaké enung puaarat leú 
et, bulat saliu peilé tai Jahudi sabagei 
simakeré pauragatmai. Bulat makopé 
ronnia kuomet'aké pagalaiat aratda 
taikebbukatmai 


GALATIA 1.15 — 22 4 


15Tápoi kalulut erut bagat Taikamanua 
piliynangan aku, ainangan tá mututu-tu 
matakku, samba sogainangan leú et aku 
masipuukú galajetnia 

16 Patoilánangan leú et Togania ka 
tubukku, bulé ioi kupakakra Katuareman 
Simaerú pagalaiat Togania ka tubudda 
taú sipuoni tai Jahudi. Ka tetret nenda 
bulat beri eiku ka tubudda kasei pá 
masitiddou nganturat 

17 Samba tá leú et amei aku ka tubudda 
tai Jerusalem sipuboboikí muapostel ka 
tubukku. Tápoi amei lé aku ka Arab, lepá 
barakku sedda toili aku mitsá ka Damsik 

18 Pasat telu ngarura burúnia, ei aku ka 
Jerusalem bulé kupaagai kai si Petrus. 
Kuddu aku sedda ka tubunia ai pulu lima 
ngagogoi burúnia 

19Tá apaaili kai tai apostel sabagei, 
sarat si Jakobus sarainan Tuhan lé, lepá 

20 Bulat sineseatnia te sisurat'akenenku 
néné. Ai lé iaagai Taikamanua 
taimabokokku 

21 Lepá ei aku ka palagga-laggai ka 
Siria sambat ka Kilikia 

22 Ka tetret nenda tápei raagai aku 
sapaamian tai Kariten ka Judea bulat 
sipatutuggut mata 


GALATIA 1.23 2.4 5 


23 Sarat siarepra lé sikuadda sirimanua, 
"Sipaorei kai siburú, kineneiget ai 
nia masingangantoman'aké pagalaiat 
katonemiet, kelé besíakenennia 
pakataiketnia siburú. 

24 Tageti bailiu umun'akérangan 
Taikamanua, kalulut aku. 

1 Oto pasat pulu epat ngarura 
burunia, toili aku ka Jerusalem 

sambamai tai Barnabas, samba akuabbit 
leu et si Titus 

2 Akuei geti ka Jerusalem, kalulut 
aipatoilá ka tubukku Taikamanua 
masikua, buítá mei aku sedda. Samba ka 
parurukatmai sikokoiakenen sambamai 
sauté sedda, kolouakékungan leú 
et pagalaiat Katuareman Simaerú 
sipakakrakku ka tubudda tau sipuoni tai 
Jahudi. Aipoí tá kuobá ipusiboboi apa 
sigalaiakenenku siburú samba kineneiget 
néné 

3 Ka sia si Titus sipaalei aku néné, tai 
Junani lé nia, tápoi tá atupaksaaké nia 
itut'aké enung pususunat 

4kenanen baí ai sia sipasiroron'aké 
nganganda ka tubunia. Iaté sia sipagalú 
tubunia ka mungkuatta samba sipakau 
tubunia kelé sarainanta. Sipinalipput 


GALATIA 2.5-8 6 


lé araoi ka tubutta masitaiko puujaat 
siooi ka tubutta kalulut atapusara ka 
tubut Jesus Kristus. Ai lé poí rabebesiaké 
ratoiliaké sita mitsa mupagugulet kelé 
ka siburu 

5 Tápoi bulat beri goisó tá akukalaaké 
kai tubumai ka tubudda, kalulut kujago 
kai bulé imamurni isegé ka tubumui 
Katuareman Simaerú néné 

6Tápoi kenanen kisedda, tá anai 
besíakenenda sibau sibara ka tubukku, 
ka sia oniakenen siabeu tiboi tubu 
néné, aipoí kaku, tá anai baggeinia, elé 
abeu pá tiboi tubudda elé tá, ka sia poí 
Taikamanua, tá irarasei sirimanuania 

7 Tápoi bailoknia mitsa, sia oniakenen 
siabeu tiboi tubu araakuian pauuddetna 
aku Taikamanua masipaarep Katuareman 
Simaerú ka tubudda taú sipuoni tai 
Jahudi, kelé aipauddet nia ka sia si 
Petrus masipaarep Katuareman Simaerú 
ka tubudda tai Jahudi 

8 Aipoí aikauan Taikamanua ka tubut 
Petrus puaagai, bulé ibaliu nia apostelda 
tai Jahudi, oto nia leú te amasiaké ka 
tubukku kaku puaagai bailiu apostelda 
taú sipuoni tai Jahudi 


GALATIA 2.9- 12 7 


9Beringan ka sia si Jakobus, si Petrus 
sambat si Johannes, siagaita kelé 
siutéaké paamian leú et, araakuian 
aakéna ka tubukku kaku Taikamanua, 
pasikelat sikokoiakenen néné. Bulat 
pat salamrangan kai ruamai si 
Barnabas sambat aku leú et kaku, kelé 
sara toggaiat pasuruanganmai. Oto 
pakerénangan bagamai sambamai, sia 
sambat kai néné, bulé kai ka kai mugalai 
ka talagat bangsadda taú sipuoni tai 
Jahudi, tápoi sia geti ka sia, iaté ka 
talagadda tai Jahudi 

10 Tápoi bulat araron'aké nganganda 
rakua ka matamai, bulé kupasikeli kai 
sia simageba. Paobánangan pei bagei, 
kaku néné, bulat maangká bagakku 
masigalaiaké kelé nenda 

11 Tageti kelé aioi si Patrus ka Antiokia, 
bulat lawankungan nia sipatutuggut 
mata, kalulut sele sigalainia 

12 Panandaatnia poí, iobá pataddé 
mukom ka tubuda sasaraina taú 
sipuoni tai Jahudi. Tápoi kelé arasegé 
sikoiniakenen Jakobus, tik-tiknangan 
tubunia ka tubudda taú sipuoni tai 
Jahudi, sambat táan iobá pataddé 
mukom ka tubudda sasaraina taú 


GALATIA 2.13 -16 8 


sipuoni tai Jahudi, kalulut lotónia ka 
tubudda siobá masikua bulé tusunat lé 
sia sangamberi sirimanua 

13Beri leú et ka sia tai Jahudi sabagei, 
kisedda leú et pupatajuanan tubudda 
kelé kai Petrus, pat tut'akénangan nia ka 
sia si Barnabas mugalai tubu kelé galai 
tubudda ka sia néné 

14 Bulat kelé akuitsó nia galai tubudda 
néné, tá paaakkup nia ka siripokat 
enungan katuroipoat Katuareman 
Simaerú, kuakkungan nia ka matat 
Petrus, ka talagat sirimanua simigi 
siparururú sedda, "Ké beringan kam 
leú et ka kam alé Sasaraina sipuoni tai 
Jahudi, anukauan kam tubumui kéan lé 
taú tai Jahudi, angoian lé nupapaksaaké 
kam sia sabagei, bulé rapugalai tubu 
kelé galai tubudda tai Jahudi? 

15Kirénangan tedda siripot ka 
pusirimanuaat, kai néné tai Jahudi lé 
kai, tá sipuoni "tá tai Jahudi, oniakenen 
sirimanua sijo" 

16 Tápoi kenanen kisedda, ai lé kuaagai 
kai, arapaerú mitsá sirimanua ka tubut 
Taikamanua, sarat kalulut tonem baga 
ka tubut Jesus Kristus lé, tá kalulut 
pasigagalaiaké enung surukat arat. Beri 


GALATIA 2.17 —- 20 9 


kai leú et ka kai, matonem bagamai 

ka tubut Kristus, bulé kupaerú kai 
mitsá ka tubut Taikamanua sibara 

ka tonem bagamai néné, tá kalulut 
pasigagalaiakémai surukat arat. Aipoí 
bulat beri te sia sara momoi paerú 
mitsá ka tubut Taikamanua, ké kalulut 
pasigagalaiakéra surukat arat 

17 Oto bulat aikubebesíaké kai 

paerú mitsá ka tubut Taikamanua 
kapasitatabbraakémai tubumai ka tubut 
Kristus. Tápoi lepá akugalaiaké kai nia 
kelé néné, matotoilá peilé kai néné, 
"sirimanua sijo" kelé sia leú et taú 
sipuoni tai Jahudi, tá pá néné takukua 
Kristus'an lé ikakau kai majo? Bulatnia 
tá 

18 Ké kurióaké mitsá enung surukat 
sipakataíku néné, akupatoiláan paapakku 
nia surukat 

19Tápoi amateian aku ka surukat arat, 
aimateiaké aku surukat nenda, bulé 

ioi kupurimanua ka tubut Taikamanua. 
Atupattáakéan aku ka siliktenga sambat 
Kristus 

20 Oto kineneiget, táan aku muririmanua 
ka tubukku néné, tápoi Kristus'an lé. 
Puririmanua siparimanuaakenenku 


GALATIA 2.21-3.3 10 


kineneiget, iaté puririmanua ka 
putotonem baga ka tubut Togat 
Taikamanua, sipununtuki aku baga, 
samba sipasibubuluaké tubunia kalulut 
aku 

21 Oto tá kupulalabbei panguruat 
katet bagat Taikamanua néné. Aipoí 

ké baí kalulut pasigagalaiaké surukat 
arat lé imaeerú mitsá patabbaratta ka 
tubut Taikamanua, oto tá anai lulunia 
kamamatei Kristus néné! 

1 Ale kam Sasaraina tai Galatia! Bulat 
tá nuagai kam paatuat! Elé aialáan lé 

bagamui ka tubudda kasei pá? Pagalaiat 
kamateiat Kristus ka loiná siliktenga 
bulat amakolouan akukolouaké nia ka 
tubumui 

2 Oto kua peite kam ka matakku 
pagalaiat néné: Kipa anusiló kam Ketsat 
Sipunenan, kalulut pasigagalaiakémui 
surukat arat, elé kalulut aarepmui 
Katuareman Simaerú sibara ka 
Taikamanua samba kalulut tonem 
bagamui ka tubut Kristus lé 

3 Angoi bulat imakokopé taiagaimui 
paatuat! Anutaddaakéan kam 
murimanua sibau ka Ketsat Sipunenan, 
kipangan lé mitsá nububuluk kam 


GALATIA 3.4-8 11 


tubumui sibara ka ronmui saramui 
nubesiaké kam imasut pueerúnia 
puririmanuamui 

4Siboboi lé poi sangamberinia 
panguruat sisilómui? Bulat kaipa te 
ipusisiboboi 

> Aiakéan Ketsatnia Taikamanua ka 
tubumui, samba aigalaian kiseiet ka 
talagamui. Kalulut pasigagalaiakémui 
lé pá surukat arat elé kalulut aarepmui 
lé Katuareman Simaerú samba kalulut 
putotonem bagamui lé ka tubut Kristus 
aigalaiaké nia néné Taikamanua 

SOto nenda makeré kelé ka sitususurat 
ka Buko Sipunenan pagalaiat tubut 
Abraham, kisé, "Kalulut tonem bagania 
si Abraham ka tubut Taikamanua, bailiu 
putotonem bagania néné silónangan nia 
Taikamanua kele sara siangkáaké bagat 
Taikamanua. 

7 Oto bulé nuagai kam nia, simatonem 
baga ka tubut Taikamanua lé oniakenen 
bulat sapunuteteu Abraham 

8 Buko Sipunenan lé aiitsó nia boikí, 
bulat Taikamanua lé masikakau sia taú 
sipuoni tai Jahudi néné paerú mitsá ka 
tubut Taikamanua, ké matonem bagadda 
ka tubunia. Katuareman Simaerú lé 


GALATIA 3.9- 12 12 


boiki atupaarep ka tubut Abraham 

ka pakerekat baga néné, "Kalulut 
ekeu, bailiu tupanukani sia sangamberi 
sirimaua ka polak néné. 

9Oto kau ka sia si Abraham, katonemi, 
bailiu tupanukani nia ka sia. Oto kisedda 
leú te sia sangamberi simatonem baga, 
tupanunukani te sia sambat si Abraham 

10 Sangamberi siloulogi surukat, ai 
lé sia ka bagat patelejat. Aipoí ka 
Buko Sipunenan leú, ai atusurat'aké 
kisé, "Ipateteleji te sia Taikamanua 
sangamberi sitaimatopit masienung'aké 
sangamberi sitususurat ka Bukot 
Surukat! 

11 Bulat beri te sia sara sipaeerú 
mitsá ka tubut Taikamanua kalulut 
pasigagalaiakéra surukat. Pagalaiat 
néné, aikuangan ka Buko Sipunenan, 
"Sarat simatonem baga ka tubut 
Taikamanua pat erú mitsá patabbaratda 
ka tubut Taikamanua lé, muririmanua! 

12 Tápoi surukat arat tá amubongen 
nia ka tonem baga. Atusurat'aké ka 
Buko Sipunenan, sia sipasieenung'aké 
sikuat surukat, ka tubut surukat leú te 
rapuririmanua 


GALATIA 3.13 -16 13 


13Tápoi ka sia Kristus, aibelaakéan sita 
ka patelejat surukat. Aigalai iobáaké 
tubunia tutelei kalulut sita. Aipoí ka Buko 
Sipuenan ai atusurat'aké kisé, "Tutelei lé 
sia simamatei ka loiná siliktenga. 

14 Aigalaiaké nia geti kelé néné Kristus, 
bulé rasiló ka sia tau sipuoni tai Jahudi, 
panukanan sitonéakenennia Taikamanua 
ka tubut Abraham. Oto kalulut nenda, 
sita leú et simatonem baga ka tubut 
Taikamanua, oi tasiló kam ka sita Ketsat 
Sipunenan sitonéakenen Taikamanua 

15 Ale kam Sasarainamai! Eddangan 
nia kuaké kirekat kelé simarei-rei 
ka puririmanuanta sisenen gogoi. 

Ké ai sia sara sigalai pakerekat 

baga, samba pakerekat baga nenda 
atusah'akéan, oto bulat beri te sia sara 
sipajajak nia pakerekat baga nenda, 
elé masituppaiaké apa pá ka tubut 
pakerekat baga néné 

16 Bulat tubunia lé Taikamanua 
amasigalai pakerekat bagania ka tubut 
Abraham sambat ka sapunuteteunia. 
Samba ka Buko Sipunenan tá 
atusurat'aké, "samba ka sapunuteteu 
Abraham", katukolobatnia, maigi sia 
sirimanua. Tápoi atusurat'aké geti 


GALATIA 3.17 - 19 14 


sedda, iaté, "samba sapunuteteunu", 
katukolobatnia, sarat sara lé sia, iaté 
Kristus 

17 Oto bulat kuanenku geti sené, iaté: 
amuboikían pakerekat bagat Taikamanua 
néné aitugalai samba aitusah'aké. 
Beri leú et surukat siakénia 430 
ngarura situsasabau, tá momoi ipajajak 
pengesahannia samba tá leú et momoi 
iposai pakerekat bagat Taikamanua 

18 Aipoí ké panguruat Taikamanua 
néné musiddonan ka surukat arat, oto 
táan tuooniaké nia panguruat nenda 
sipinatonénia. Tápoi kalulut aipatonéan 
pol ka tubut Abraham, oto kaunangan 
nia Taikamanua ka tubut Abraham 

19 Oto ké kisedda baí nia, apangan 
lé lulunia aitukau surukat nenda? 
Alegiatnia geti, iaté, aitutuppai surukat 
néné, masipatoilá lé pasiaapaakéra 
nia sirimanua tiboiet Taikamanua. Oto 
katupakeiatnia néné ka sia surukat, teret 
oi nia sara punuteteu Abraham, kelé 
ka sikuania Taikamanua ka pakerekat 
bagania kai Abraham. Surukat néné, 
sikaura samalaika lé ka tubut sara 
sirimanua 


GALATIA 3.20 -24 15 


20 Buítá ai sia rua ngapihak, iapeité 
ibara sipatalaga sia. Tápoi tá ibebesíaké 
ibara sipatalaga ka sia Taikamanua, aipoí 
nia sarania lé masigagalaiaké 

21 Oto momoi leú pá takua kam nia, ai 
lé nia pasasaggak, surukat ka pakerekat 
bagat Taikamanua? Bulatnia tá! Aipoí 
ké masipanguruat'aké purimanuaiat 
ka sirimanua lé, aiaké nia Taikamanua 
surukat néné, oto momoian rapaerú 
sirimanua ka tubut Taikamanua kalulut 
surukat 

22 Tápoi ka Buko Sipunenan 
atusurat'aké, ai lé sia ka kupkumen jo 
sangamberi sirimanua. Oto kalulut néné, 
panguruat sipinaleleknia, kalulut tonem 
baga ka tubut Jesus Kristus, tukau ka 
tubudda simatonem baga 

23 Ainangan tápei iaaili tetrenia 
tamatonem kam baga ka tubut Kristus, 
aijagongan sita sipulelelek surukat néné; 
kéan lé sigeliakenen, teret iaili tetrenia 
katutoilakatnia ka sia putotonem baga 

24 Oto, surukat néné, bailiu sipasijajago 
sita teret oi nia Kristus ipaerú 
patabbaratta mitsá ka tubut Taikamanua, 
kalulut tonem bagatta ka tubut Kristus 


GALATIA 3.25 - 4,1 16 


2> Bailiu kineneiget, aiailingan pol 
tetrenia ramatonem baga sirimanua 

ka tubut Kristus, oto taan ijajago sita 
surukat arat néné 

26 Kineneiget, kalulut amatonem'an 
poí bagamui ka tubut Kristus, oto 
pusaramuian ka tubunia; samba kalulut 
néné leú et bailiunangan kam tatogat 
Taikamanua 

27 Kam sangamberimui aturaúan kam 
ka onin Kristus, oto aian ka tubumui 
galai tubut Kristus 

28 Ka néné leú et, táan anai 
pabaggeiatnia, pagugulet ka sipuuuja, 
taimanteu ka tainanalep. Kam 
sangamberimui amusarangan kam 
kalulut Jesus Kristus 

29 Ké aibakkatingan kam Kristus, oto 
aibailiuan kam sapunuteteu Abraham. 
Oto silómuian sitonéakenen Taikamanua. 

1 Tápoi ai peilé ron'akenenku ka 
matamui: ké ai peilé nia masusulé 

ka sia sipasiiikep'aké sara ikemen, ai 
sia sipasijajago nia samba sipasikeli 
apa simagulai ka sia, teret ailina bajat 
puririmanuania siripot siteúakenen 
ukkuinia. Kelé sara pagugulet lé rakakau 


GALATIA 4.2-7 INA 


nia, kenanen baí nia sipasiikep'aké 
sangamberi pukayoat ukkuinia 

2 (4:1) 

3Oto kisedda te ka sita néné: 
Ainangan tá makekebbukat tubutta, ai 
lé ipagugugulet'aké sita paketsa-ketsat 
sikup-kup'aké polak néné 

4Tápoi ka sara tetre sipasesese 
siripot siteúakenen Taikamanua, 
koiniakénangan Togania ka polak 
néné. Togania néné, sinútúakenen sara 
sinanalep sikukuddu ka kupkumen 
surukat arat 

> Kalulut néné, belaakénangan leú et sia 
sikukuddu ka kupkumen surukat, bulé 
ibailiu sita ka sita tatogat Taikamanua 
6 Kalulut putatatogana kam 
Taikamanua, koiniakénangan Ketsat 
Togania, bulé itugurú ka bagat 
paatuatmui ale kam Sasaraina, samba 
ka bagat paatuatku kaku, iaté Ketsat 
sipasisosogaaké, "Ukkui, ale Ukkuiku. 

7Oto kam néné, táan pagugulet, 
tápoi tatoganangan lé. Kalulut tatogat 
Taikamanuangan lé poí kam néné, 

oto akénangan ka kam Taikamanua 
sangamberi sinarek'akenennia 
kaunennia ka tubudda tatogania 


GALATIA 4.8-13 18 


8 Siburú tá nuagai kam nia Taikamanua, 
kalulut nenda te aibailiu kam pagugulet 
simagege, oniakenen taikamanua, tápoi 
ta Taikamanua 

9Tápoi kineneiget geti anuagaian kam 
nia Taikamanua, elé bulat sipasesese 
kuanen, aiagaian kam Taikamanua. 

Oto totoili peilé kodda kam ka tubut 
ketsat pupolangan néné, simasaggo 
tubu samba simagebá? Angoi nuoobá 
kam ipupagugulet'aké kam mitsá 
paketsa-ketsat néné 

10 Nugalai kam punen ka gogoi 
sikokoiakenen, laggó sikokoiakenen, 
samba rura sikokoiakenen 

11 Bulat ai lé aku mukakarat baga, baleú 
musisiboboi lé saggot tubukku kupasikeli 
kam 

12 Ale kam Sasarainamai! Bulat 
paniddogatku ka tubumui, bulé ibailiu 
kam kelé aku. Aipoí aku kaku néné leú 
et aibailiuan aku kelé kam. Beri sara 
anugalai kam sele ka tubukku 

13 Kupaatu ai peilé nurerepdem kam 
aponia siboikí aikabaraji akupakakra 
Katuareman Simaerú ka tubumui. 
Paluluatnia geti, iaté, kalulut akumabesi 
lé 


GALATIA 4,14 - 18 19 


14 Ka tetret nenda, bulet beri sitsinmui 
ka tubukku, kenanen pagalaiat tubukku 
néné kelé sara pasisiboat ka tubumui. 
Tápoi anusiló lé kam aku kelé sara 
malaikat Taikamanua, elé kelé Jesus 
Kristus lé galainia 

1> Bulat simakopet angkat bagamui lé 
ka tetret nenda. Tápoi kineneiget geti, 
kaipangan né nia puangkakat bagamui 
nenda? Bulat ai lé kuaagai, ka tetret 
nenda, matarek kam masikiok luikut 
matamui nuaké kam nia kaku, ké moi 
baí nugalaiaké kam nia 

16 Kipa taleú aian lé nuooniaké kam 
aku néné saggakmui, kalulut patotoiláku 
katuroipoat ka matamuli 

17 Sia sabagei bulat igegeilauan sia 
ragaba kam, tápoi tá maerú sipinaatudda 
ka tubumui. Sarat masitakkiaké 
patabbaratmui ka tubumai lé ragagalai, 
bulé numaré-ré kam ka tubudda ka 
gou-gou baga 

18 Kirénangan tedda maerú tumagougou 
baga ka simaerú, sarat kau lé sarat 
kiseddangan nia, buí edda sarat ai lé aku 
ka talagamui, iapeité pugougoumuian 
baga 


GALATIA 4.19 -24 20 


19 Ale kam tatogakku simanuntut 
bagakku! Kineneiget aitaddaakéan 
kupangorik mitsá kalulumui. 
Pangongorikku néné, kelé ipangorik 
sara ina sipususulé. Bulat riu-riu lé 
te kupangorik, ké tápei aisop-sop ka 
tubumui galai tubut Kristus 

20 Bulat amarepdem'an bagakku 
kineneiget mukuddu ka talagamui, bulé 
kukua kuanenku ka tubumui ka nga-nga 
bageian lé, aipoí táan kuagai peruketku 
ka tubumui 

21 Ale kam Sasaraina siobá mukuddu 
ka kupkumen surukat, arep'aké peite 
kam aku! Kukua ka matamuli apa siripot 
sitususurat ka bagat Buko Surukat Mose 

22 Sedda ai aisurat'aké, ai sia rua 
tatogania si Abraham: Inania ka sia 
togania sara, pagugulet, samba inania 
ka sia togania bagei, sipuuuja 

23 Toga sipututú-tú mata ka sara 
pagugulet, kelé simatuklé lé putútukat 
matania ka sia, iaté ka siteúakenenda 
sirimanua. Tápoi toga sipututú-tú mata 
ka sinanalep sipuuja geti, sipututú-tú 
mata kalulut palelengan Taikamanua lé 

24 Oto néné, momoi tupakei nia kelé 
sara kirekat. Sia ruadda tainanalep 

néné, tupakeréaké lé nia rua pakerekat 
baga: sara sibabara ka Leleú Sinai, iaté 
si Hagar; tatogania sipututú-tú mata 
sibailiu pagugulet 

25 Oto si Hagar, iaté Leleú Sinai, ka 
laggai Arab. Nia néné masilambang'aké 
kota Jerusalem sambat sangamberi 
sikukuddu ka bagania, sibailiu kineneiget 
pagugulet 

26 Tápoi Jerusalem ka manua, iaté 
Jerusalem sipuuuja, samba nia té nenda 
inanta 

27 Aipoí ka Buko Sipunenan, ai 
atusurat'aké kisé, "Kau imaangká 
bagam ekeu sinanalep sipututukkú 
tubu, sitaipususulé! Kau nupuangká 
baga samba nupugora baga ekeu 
sitaiorik besit musulé! Aipoí tainanalep 
sikaddiuakenen simanteunia lé maiigi 
tuppai tubu ka tubudda tainanalep ka 
ron lalep. 

28 Ale kam Sasarainamai! Kam néné 
ka kam, tatogat Taikamanua lé te kam, 
sipututú-tú mata kalulut palelengan 
Taikamanua; makeré lé kam kelé si Isak 

29 Ka tetret nenda sia tatoga 
sinútúakenen siripot kateú bagadda 
sirimanua, masipaorei tatoga 

sinútúakenen ka teú bagat Ketsat 
Sipunenan. Oto kisedda leú te kineneiget 

30 Tápoi kipa atusurat'aké ka Buko 
Sipunenan? Sedda atusurat'aké 
kisé, "Kekle nia pagugulet sinanalep 
néné, karuadda togania, aipoí toga 
sinútúakenen pagugulet néné tá ibabailiu 
nia sipasiikep'aké sambadda tatogat 
sinanalep sipuuuja. 

31 Oto alé kam Sasarainamai, sita néné 
ka sita, tá sibara ka tatogat pagugulet 
sinanalep; tápoi sibara ka tatogat 
sinanalep sipuuja lé. 

ES 1 Sita kineneiget aian sita muuja, 
kalulut aiujaaké sita Kristus! 

Ota bá oobáaké kam tubumui ka 

puujaatmui néné, samba buí nuobá kam 

ipagugulet'aké kam mitsá 

2 Repdem kam néné; ké nutiddou kam 
bulé rasunat kam, sedda toilá tá anai 
lulunia ka tubumui Kristus néné. Aku lé 
amasikua néné, sipuoni si Paulus 

3 Kuoleaké mitsá kukua ka matadda 
sipasititiddou musunat, buítá ienung'aké 
sangamberinia sikuat surukat 

4Ké nubesíaké kam paerú mitsá 
ka tubut Taikamanua ka enungan 
pasieenung'aké surukat, sené toilá 

patabbaratmui ka tubut Kristus atakkían. 
Oto aian lé kam muririmanua ta ka bagat 
panguruat katet bagat Taikamanua 

>Tápoi ka kai geti, sarat masikaroni 
paroman Ketsat Sipunenan, sambat 
kalulut tonem bagamai ka tubut Kristus 
lé, ikakau kai Taikamanua paerú ka 
tubunia 

6 Aipoí ké amusarangan sita ka tubut 
Kristus, tatut, elé tá tatut enung 
pusunat, táan anai galainia. Tápoi bulat 
besíakenen geti, iaté mutonem baga ka 
tubut Jesus Kristus lé. Iageti putotonem 
bagatta néné, momoi imatoilá ka 
punununtukitta baga sabagei 

7 Siburú bulat mamateian lé tubumui 
nubesíaké kam mutonem baga ka 
tubut Kristus. Tápoi kineneiget, táan 
koi amabesi ka bagamui? Ka sonia 
aipatubbuji bagamui 

8 Kirénangan amasigalaiaké néné, tá 
Taikamanua sipasisosogai kam 

? Arakua sirimanua, "Goisó raginia, 
tápoi pat pugónangan tapung simuimui. 

10 Tápoi kenanen kisedda, matonem 
peilé bagakku ka tubumui, tá nuobá 
kam nutut'aké kam sipinaatumui bagei, 
aipoí amusarangan sita ka tubut Kristus. 

Iageti kirénangan kuagai, tá isoppi 
ipaukumi sia Taikamanua, sipageu-geu 
paatuatmui 

11 Kelé siorak ka tubukku kaku ale 
Sasaraina, táan koi amuari rasaggangi 
aku, kenanen aikukukua perlunia 
peraturan pususunat? Oto ké aikukukua 
kelé néné, bailiu singantoman'akenenku, 
pagalaiat loiná siliktengan Kristus, táan 
ibabailiu nia paukelat 

12 Bulat meru peilé nubelaaké kam sia 
ka paamian sia sangamberi sipageu-geu 
paatuatmui néné 

13 Ale kam Sasaraina, aisogai kam 
Taikamanua, bulé ibailiu kam sirimanua 
sipuuja. Tápoi buí nupakei kam nia 
puujaatmui néné ioi nuriu-riuaké 
kam nugalai kam siobat bagamui. 
Tápoi kau lé nupakaté kam baga 
pasasambamui samba nupaletsei kam 
katubu pasasambamui 

14 Sangamberi surukat aian nia ka 
surukat sisara néné, "Kau imakaté 
bagam ka tubudda saaleinu sirimanua, 
keleú katet bagam kekeu ka tubum. 

15> Tápoi ké sarat pasaggak lé nugagalai 
kam, páan ka kam, bulat kataímui lé te, 
sangamberimui 

16 Sipinaatukku kuanenku ka matamui 
geti, kisé: Bulé ipalulu kam Ketsat 
Sipunenan, bulan nutut'aké kam siobat 
bagat akkulá 

17 Apoí pasasaggak lé nia ka sia siobat 
akkulá, ka siobat Ketsat Sipunenan; 
kisedda leú et ka sia siobat Ketsat 
Sipunenan, pasasaggak lé nia ka siobat 
bagat akkulá. Aipoí bulat tai paobá lé 
sia ruadda néné, papparat taioinangan 
nugalai kam apa pá kiddiyet bagamui 

18 Tápoi ké Ketsat Sipunenan ipalulu 
kam, taioinangan ikup-kup'aké kam 
surukat 

19Ka sia imatotoilá pubobotbot 
akkulá néné, iaté, ka pasigagalaiakéna 
puumunan, pulolinan, sitaimateú 

20 masibuluji sabulungan, pugagaut, 
pasasaggak, palalaba, tutut baga, ruei 
isuggru nia golu, pasigagaba uktuknia 
sarania, masipasaragai, masimungku 
tubu 

21 puoorot mata, muló ló 
simapuinengen, sarat mupunen, 
samba pasigagalaiakéna pabage-bagei 
simakeré kelé néné. Sangamberinia 
sikuakku néné, bulat kuparepdem kam 
kineneiget, kelé akukua ka matamui 


GALATIA 5.22-6.1 26 


siburu, sia sigalaiaké kelé néné, bulat 
buji bagadda ibailiu sia sapaamian 
Taikamanua 

22 Tápoi, ké Ketsat Sipunenan ipalulu 
sia, babara ka tubudda, iaté: Pakaté 
baga pasasambadda, maangká bagadda, 
marogdang puririmanuanda, maom 
bagadda, maaggai bagadda, maerú sia 
ka sirimanua, matopit sia 

23 marepé paatuatda, momoi rajago 
tubudda ka sikataí. Tá anai surukat ka 
arat sipasikekeraaké kelé néné 

24 Oto sia sibakkatit Kristus, 
aramateiakéan galai tubut pusirimanuaat 
ka tubudda iaté sangamberi pubobot-bot 
akkulá sambat pukikiddiy baga ka sikataí 

25 Aiakéan ka sita Ketsat Sipunenan, 
puririmanua sibau, oto nia leú te 
masikukupkup'aké puririmanuanta 

26 Oto buí tamabuak kam paatuat, elé 
tabaraaké kam pungú-ngukat bagadda 
saalei ka pasasambatta, samba leú et 
tapasi-si kam baga pasasambatta. 

1 Ale kam sasarainamai! Ké ai sia 
ka talagamui sigalaiaké jo, oto 

kam te sipinalulut Ketsat Sipunenan 
masipalululu sia ka enungan katuroipoat. 
Tápoi buita ka leppet baga nugalaiaké 

kam nia. Iageti kam leú et ka kam, kau 
nujago kam tubumui, buí jala bagamui 
ka sigalaiakenennia néné 

2 Kau nuparop kam masibairat 
pugejaat bagadda saalei, bulé imatoilá 
rereddetmui nia surukat siaket Kristus 
ka tubumui 

3 Ké ai sia sikua tubuna, nia lé bulat 
abeu tiboi tubu, tápoi siripokatnia tá 
kisedda, oto aibokoían tubunia 

4 Buítá senemui musigoá, nuitsó 

kam tubumui, bulé iagai, maerú pá 
paraboatnia, elé tá. Ké maerú baí, 
momoi iumun'aké tubunia kalulut nenda. 
Tápoi buí ipakiréaké paraboatnia ka 
paraboatda sabagei 

> Aipoí senen sirimanua 
masipepertanggung jawab'aké ka 
tubut Taikamanua sangamberinia 
sigalaiakenenda 

6 Sangamberidda sipasisisiló nganturat 
sibara ka tubut Kristus, kutiddou bulé 
raparubei ka tai gurudda sangamberinia 
simaerú, siikep'akenenda 

7 Bul rapataju kam! Tá momoi 
tupaguileaké Taikamanua! Aipoí apa 
raurep sirimanua, ialeú té nenda 
ramomonei 

8 Ké iurep siripot pubobot-bot akkulánia, 
moneirangan leú et kamateiat sibara ka 
pubobot-botda néné. Tápoi ké raurep 
siripot sipinalulut Ketsat Sipunenan, 
moneirangan leú et purimanuaiat 
sipulelelek samba sitaitatatá, sibara ka 
Ketsat Sipunenan 

9Oto buí ingaú sita masigalaiaké 
simaerú, aipoí ké tá taariaké kam 
masigalaiaké kelé néné, ka sara tetre 
silótangan buat sigalaita 

10 Kalulut néné, ka tetret ai peilé tetre 
simaerú ka sita, kau tagalai kam simaerú 
ka tubudda sangamberi sirimanua, 
tápoi bulat siboikí, iaté, ka tubudda 
sasarainanta sikeré tonem baga ka tubut 
Jesus Kristus 

11 Lelek'aké kam bulat sipulelelek, 
rubeiat sisurat'akenenku bulat tubukku, 
surat sabeu taká néné 

12 Sia sipabara tubuna siripot ka 
pusirimanuaat, sia leú te masipapaksa 
kam, bulé nutut'aké kam surukat 
pususunat. Tápoi ragagalaiaké nia geti 
kelé néné, bulé tá rapaorei sia tai Jahudi, 
kalulut siliktengan Kristus 

13 Sia situt'aké surukat pususunat leú, 
tá airagagalaiaké siripot sikuat surukat. 

Tápoi airabebesiaké nupusunat kam, 
bulé ioi raumun'aké tubudda, kalulut 
rereddetmui surukat néné 

14 Tápoi kaku geti, tá kuobá kuumun'aké 
apa pá. Sarat Tuhanta Jesus Kristus, 
simamatei ka loiná siliktenga lé, lepá. 
Aipoí kalulut kamamateinia ka loiná 
siliktenga, bailiu táan anai punku nia 
polak néné. Samba kalulut polak néné 
leú, bailiu, kelé amateian lé aku kaku 
galainia 

15 Pagalaiat musunat, elé tá musunat, 
tá nenda bulat besíakenen. Bulat 
besíakenen geti, iaté ibailiu sita 
sirimanua sibau 

16 Oto ka sia siparimanuaaké 
kelé néné, samba leú et ka sia 
sangamberidda sapaamian Taikamanua, 
bulat aikukakaroni baga ikau ka sia 
Taikamanua pabujaiat samba panguruat 
katet bagania 

17 Oto mitsá, kutiddou, buían ibara 
mitsá kasei pá sigejaaké bagakku, aipoí 
ka tubukku kaku néné, aian buktinia, 
masipatoilá, aku néné bulat sipasiului 
Jesus 

18 Bulé mariu-riu ipanukani kam Tuhanta 
Jesus Kristus. Amen. Hormatmai, Paulus 


Efesus 


1 1 Ale, kam sapaamian ka Epesus, 
simariu-riu mutonem baga ka tubut 
Jesus Kristus 

2Aku kaku néné, sipuoni si Paulus, 
apostel Jesus Kristus siripot siteúakenen 
Taikamanua, bulat kukaroni baga, bulé 
ipanukani samba ibujai kam Taikamanua, 
samba Tuhan Jesus Kristus 

3Tuumun'aké lé Taikamanua Ukkui 
Tuhanta Jesus Kristus! Ipanukani sita, 
iaké ka sita sene ngamata panukanan, 
siorak ka puketsanan sibara ka manua, 
kalulut pusaraatta ka tubut Kristus 

4 Ainangan tá ibabaraaké polak néné 
Taikamanua, aipiliyan sita Taikamanua, 
kalulut Kristus, bulé ibailiuaké 

sita néné, Taikamanua, bakkatnia 
sikokoiakenennia, sitá kuat tubu ka 
sikataí ka matania. Kalulut nuntut bagat 
Taikamanua 

>teúakénangan nia Taikamanua, kalulut 
Jesus Kristus, ibailiuaké sita bakkat 
togania. Kirénangan nenda lé ikikiddiy 
galaiakenennia 

6 Tuumun'aké lé Taikamanua 
sipulubeunan, kalulut Togania, 

kopé katet bagania ka tubutta 

7 Kalulut kamamatei Kristus, 
belaakénangan sita, Taikamanua, 

ka ukuman kalulut seletta. Oto sené 
momoi takua, aiappéakéan jotta 

8 Aigalaiaké nia geti kelé néné, kalulut 
kopet nuntut bagania ka tubutta. Nuntut 
bagania néné, iuruaké ka tubutta, bulat 
asegéan aipaatunia samba bulat againa 
pagalaiat tubutta 

9Bulat sibara ka teu bagania lé, aipaagai 
ka tubutta keleat sirencanaakenennia 
néné Taikamanua. Oto aiteúakéan 
Taikamanua, bulé sirencanaakenenia 
néné, ienung'aké, iaté, ka sigalaiakenen 
Kristus 

10 Sirencanaakenennia néné, iaté, 
bulé sangamberinia sibaraakenennia, ka 
manua sambat ka polak, musara ka tubut 
Kristus, sibailiu utéra. Oto ilelepáaké 
igalaiaké nia néné Taikamanua, ké iaili 
tetrenia 

11 Siripot ka siobat bagania, elé ka 
teú bagania lé Taikamanua, igagalaiaké 
sangamberinia néné. Ka panandaatnia 
peilé, aipiliyan sita Taikamanua, kalulut 

obána ibailiu sita paamiannia, kalulut 
pusasaratta ka tubut Kristus 

12 Eddangan nia sita néné boiki, 
mukaronan ka tubut Kristus, samba 
masiumun'aké Taikamanua, kalulut 
pulatsanannia 

13Kam leú et ka kam, aibailiuan 
kam sapaamian Taikamanua, ka tetret 
anuarep kam, palelengan Taikamanua, 
ilaté Katuareman Simaerú, sipaarau kam. 
Matonem poí bagamui ka tubut Tuhan 
Jesus Kristus, oto, akénangan toggaiat 
pasiagai bakkatnia ka tubumui, iaté 
Ketsatnia, sipinatonénia 

14 Ketsat nenda te masijajamin, sisilóta 
sangamberi sitonéakenen Taikamanua, 
ka tubudda sapaamiannia. Néné 
masiparon tonem bagatta, bebelaakéna 
sapaamiannia, Taikamanua. Oto 
taumun'aké kam Taikamanua, kalulut 
pulatsanannia 

1> Taté lulunia, kelé akuarep, 
aimatoneman bagamui, ka tubut Tuhan 
Jesus, samba akuarep nuntut bagamui, 
ka tubudda sangamberi paamian 
Taikamanua 

16 taiariakékungan, masikua sura ka 
tubut Taikamanua, kalulumui. Marei-rei 

kukua onimui, ka paniddogatku, ka tubut 
Taikamanua 

17 Masitiddou, bulé ipanguruat'aké 
Ketsatnia, Taikamanuan Tuhanta Jesus 
Kristus, Ukkui sipulubeunan, ka tubumui. 
Iaté Ketsat sikau kam musiku paatuat, 
samba sipatoilá Taikamanua ka tubumui, 
bulé nuagai kam nia 

18 Samba let et, kutiddou ka tubut 
Taikamanua, bulé ibukáaké matat 
paatuatmui, imatau-tau bulé imakolou 
ka bagamui, aponia siooi nukaroni 

kam akenen Taikamanua sipasisosogai 
kam. Samba leú, bulé nuagai kam, 
pususukkra nia panukanan simalainge, 
sinarek'akenen Taikamanua, ka 
sapaamiannia 

19 Samba bulé nuagai leú kam, kipa 
kopet againia Taikamanua, mugalai ka 
gege simasut, ka tubutta simatonem 
baga. Geget Taikamanua néné, makeré 
kelé gege simakopé ron 

20 sipakeinia, ka tetret aisuruaké mitsá 
Kristus, ka simamatei. Lepá kaunangan 
ka tubunia, tiboi tubu simabuak, iageti 
kuddu nia kai kattoet Taikamanua, ka 
manua 

21 Tiboi tubut Kristus, bulat abeu 
isó-sóaké nia, ka tiboi tubudda 
sapamarenta, samba sia sibara gege ka 
polak néné, sauté, tai tuan, elé kasei 
peilé pá sia sabagei, siabeu tiboi tubu; 
sia sipuririmanua kineneiget, elé sia 
sipuririmanua ka gogoi sibabara 

22 Kalaakénangan sia Taikamanua, 
sangamberidda, ikau sia ka tei panei- 
neiet Kristus, samba pauddetnangan 
Kristus ka sapaamiannia, bailiu siutéaké 
sangamberinia 

23 Oto sia sapaamian, tuoniaké tubut 
Kristus, sisut'akénennia, sipasisusut'aké 
sangamberinia, ka senen kudduat. 

2 1 Siburú, amatei kam, siripot ka 

puketsanan, kalulut jomui, sambat 
pasasabaumui surukat Taikamanua 

2 Ka tetret nenda, anutú-túaké kam, 
simatukle ragalaiaké taikapolak. 

Oto momoi takua, anureddet kam 
ngangan siutéaké manua, iaté ketsat, 
sipasikukup-kup'aké pupaatuananda 
sirimanua kineneiget, sitaimareddet ka 
nga-ngan Taikamanua 

3 Kelé galai tubudda leú te ka sia, 
atagalaiaké kam ka sita siburú; sarat 
siobat bagat pubobot-bot akkuláta, 

tagagalaiaké kam, sipaaakkup ka siobat 
bagat tubutta sambat paatuatta. Ka 
tetret nenda, aikerek'an sita golut 
Taikamanua, kelé ka sabagei 

4Tápoi bulat abeu katet bagat 
Taikamanua! Abeu katet bagania ka 
tubutta 

> pat kenanen ai peilé sita ka kamateiat 
ka puketsanan, kalulut puaapatta, tápoi 
airimanuaakéan sita mitsá, sambat 
Kristus. Oto sarat kalulut erut bagat 
Taikamanua lé anusiló kam puaragat 

6 Kalulut atapusara kam ka tubut 
Kristus, rimanuaakénangan sita mitsá ka 
sita Taikamanua sambat Kristus, bulé 
keré tapuuté kam sambat Krsitus, ka 
manua 

7 Aigalaiaké nia geti kelé néné 
Taikamanua, bulé ké iaili ka gogoi 
sibabara, itsórangan nia sirimanua, bulat 
kopet beunan katet bagania Taikamanua 
ka tubudda. Nuntut bagat Taikamanua 
néné, ipatoilá Taikamanua, ka erut 
bagania ka sita, siakénia ka sita, iaté 
sisilóta, ka tubut Jesus Kristus 

8 Manuntu bagat Taikamanua ka 
tubumui. Iaté lulunia aipaarau kam, 
kalulut tonem bagamui ka tubut Jesus. 

Tápoi puaragat sisilómui néné, tá 
sibaraakenenmui saramui. Sarat kalulut 
panguruat Taikamanua lé. Oto buí ibara 
beri sara sibuak'aké tubunia kalulut néné 

9(2:8) 

10 Aipoí sibaraakenen Taikamanua 

lé sita néné; kalulut Jesus Kristus, 
pamuinénangan sita Taikamanua bulé 
ioi tagalaiaké kam simaerú, siripot 
sinarek'akenennia ka sita 

11 Ale kam Sasaraina, tau sipuoni tai 
Jahudi! Repdem kam galai tubumui 
siburú: Oniakenenda, "sitaipususunat", 
tai Jahudi, iaté sioniaké tubuna 
sipususunat (katukolobatnia, sibara 
toggaiat sigalaira sirimanua ka tubudda) 

12 Ka tetret nenda, tá anai pusaraatmui 
ka tubut Kristus, aipoí taitoi lé 

kam, tá atuaddeaké kam sapaamian 
sipiliy Taikamanua. Tá anai kam, ka 
apparat pakerekat baga, sibaraakenen 
Taikamanua ka paamiannia. Aipoí 
puririmanuamui ka polak néné, sitá 
karoniet baga sambat sitá Taikamanua 

13 Tápoi kineneiget geti, kalulut 
amusarangan pol kam ka tubut 
Kristus, bailiu kam né oniakenen siburú 
simareunan ka tubut Taikamanua, 


EFESUS 2.14-17 8 


atupalegrengan kam ka tubunia, kalulut 
kamateiat Kristus 

14 Aipoí bulat tubut Kristus lé, aipaaban 
sita. Samba aipatabbra sia tai Jahudi 
sambat taú sipuoni tai Jahudi, bailiu 
sisangabangsa. Kekre bukkú sisong'aké 
sia, iaté pasaggangan, aipakataían 
Kristus, ka tetret aibuluaké engania 

15Sangamberinia surukat aratda 
tai Jahudi, iaté parentania sambat 
peraturannia, aiposangan Kristus, bulé 
ioi rapusara karuadda bangsa néné, 
bailiu sangabangsa sirimanua sibau, 
sipusasara ka tubunia. Enungan kelé 
néné te, aigalai Kristus, ibaraaké 
paabanan 

16 Kalulut kamamateinia Kristus ka loina 
siliktenga néné te, aibaraaké pusaraatda 
karuadda bangsa néné, samba aipaaban 
sia ka tubut Taikamanua, bailiu tata 
pasagganganda 

17 Taté lulunia aioi Kristus, masipakakra 
Katuareman Simaerú, pagalaiat 
paabanan ka tubumui karuamui; iaté ka 
tubumui ka kam taú sipuoni tai Jahudi, 
simareunan siburú ka tubut Taikamanua, 
samba leú et ka tubumui ka kam tai 
Jahudi, simalegre ka tubut Taikamanua 

18 Kalulut Kristus, bailiu sita 
sangamberitta sipuoni bangsa Jahudi 
sambat sia taú sipuoni bangsa Jahudi, 
sambat kalulut Ketsat Sipunenan sara, oi 
talegerei kam nia Ukkui 

19 Oto kam néné, táan tuooniaké kam 
taitoi, elé siooiaké. Kam kineneiget, 
amakeréan aibailiu kam, tatogat 
paamian Taikamanua. Kam néné iaté 
saladdou paamian Taikamanua 

20 Kam leú et aturióakéan kam ka uddut 
bongan sigalak'akenenda tai apostel 
sambat tai nabi, tápoi bukkú bongan 
inan arigi, iaté Jesus Kristus 

21 Nia té nenda masipaoottot 
sangamberit galajet tubut lalep, bailiu 
Uman Taikamanua sikokoiakenen kai 
Tuhan 

22 Kalulut pusaraatmui ka tubut Kristus, 
oto bailiu kam leú et ka kam, aian 
tupaoottot kam sambamui sabagei bailiu 
sara uman Taikamanua; iageti kuddu nia 
sedda Taikamanua sambat Ketsatnia. 

lIaté lulunia, aku néné sipuoni si 

Paulus, atupenjaraaké aku, kalulut 
Jesus Kristus, sibailiu puuktunganmui 
kam, taú sipuoni tai Jahudi 

2Kupaatu anuarep'an kam, kalulut erut 
bagania Taikamanua, akénangan ka 
tubukku galajet néné, kalulumui 

3 Aipatoilá samba aipoiliat ka tubukku 
Taikamanua, rencanania, kelé sara 
keleatnia. (Néné akusurat'akéan siboikí, 
tápoi tá mananta 

4ké nubatsa baí kam nia ka kam, 
agaimuian nia ka kam, keleat pagalaiat 
tubut Kristus, kelé agaiku nia kaku. 

> Siburú, bulat beri poiliatna nia 

ka sirimanua, keleatnia néné. Tápoi 
kineneiget, bulat tubut Ketsat 
Sipunenan'an lé, amasipoiliat, ka 
tubudda tai apostel, sambat ka tubudda 
tai nabinia 

6 Keleat Taikamanua néné, iaté: Kalulut 
Katuareman Simaerú, silórangan nia, ka 
sia taú sipuoni tai Jahudi, panukanan 
sibara ka Taikamanua. Siburú panukanan 
néné, sarat uktukra lé saratda bangsa 
Jahudi aitutarek'aké. Sia taú sipuoni tai 
Jahudi, aibailiuan sia laddou sara tubu 
simakeré, samba leú et sia, néné rasisiló 
leú te ka sia sangamberi sitonéakenen 
Taikamanua, sibara ka tubut Kristus 

7 Aiaké kaku Taikamanua panguruat, 
iaté galajet masipakakra Katuareman 

Simaeru. Oto sibara ka geget 
Taikamanua sipugagalai ka tubukku lé, 
akusiló panguruat néné 

8Ka talagat sangamberi paamian 
Taikamanua, aku lé bulat sigoisó 
tiboi tubu. Tápoi kenanen kisedda, 

ka tubukku lé, aiaké nia Taikamanua, 
panguruatnia néné: iaté galajet 
masipakakra Katuareman Simaerú, 
pagalaiat pukayoat Kristus, sitá anai 
kasappurat, ka tubudda taú sipuoni tai 
Jahudi 

9bulé kalulut aku, agairangan nia, 

ka sia sangamberi sirimanua, kipa 
ipaeeru Taikamanua, Sibaraaké 
manua sambat polak néné, igalaiaké 
sirencanaakenennia, sipinakele nia, 
baranangan ka panandaatnia peilé, ka 
tubudda taikapolak 

10 Sipinaatunia poí ka sia Taikamanua, 
bulé kineneiget, kalulut sapaamian, 
agairangan nia sangamberi sibara gege 
ka manua, ngamataat pusisikut paatuat 
Taikamanua 

11 Sigalaiakenen Taikamanua néné, 
iaté ka siripokat sirencanaakenennia, 
sitaitatakkí, baranangan siburú, iaté 

simatotoilá, ka sigalaiakenen Jesus 
Kristus Tuhanta 

12 Oto kaputotonem baga ka tubut 
Kristus, samba kalulut pusaraatta ka 
tubunia, akénangan ka sita kebebasan, 
masilegeri Taikamanua, bulat sibara ka 
tonem baga simasut 

13 Bulat paniddogatku ka tubumui 
iaté; buí imakarat bagamui, kalulut 
pangoringan siorikku kalulumui, 
aipol sangamberinia néné, sibailiu 
katuerukatmui lé 

14Taté lulunia kupurerekkuk, maniddou 
ka matat Ukkui 

15 Sibara ka tubunia lé, arasiló ka sia 
sangamberi sikukuddu ka manua sambat 
ka polak, galai tubudda sikokoiakenen 

16 Amaniddou aku ka tubut 
Taikamanua sipulubeunan, bulé 
iparon pupaatuananmui, kalulut 
Ketsatnia 

17 Bulé kalulut tonem bagamui ka 
tubut Kristus, kuddu Kristus ka bagat 
paatuatmui, oto nuntut bagangan lé 
ipubobongan samba ikukup-kup'aké 
puririmanuamui 

18 Amaniddou aku ka tubut Taikamanua, 
bulé makeré kaooi nia nukeruji kam nia 

sambamui sapaamian Taikamanua, kipa 
lionia, nantania, buaknia, samba kerunia 
nuntut bagat Kristus 

19 sitaioi isinogi nia pupaatuananda 
sirimanua. Bulé nuagai kam nuntut bagat 
Kristus, pat tim ka tubumui pagalaiat 
putubuat Taikamanua simasut 

200to kalulut geget Taikamanua, 
sipugagalai ka tubutta, galaiaxénangan 
nia ka tubutta Taikamanua, saliu peilé 
siniddouta elé sipinaatutta 

21 Bulé sarat Taikamanua tuumun'aké 
simariu-riu, pat panininangan tubunia 
ka paamian, kalulut Jesus Kristus. 
Tuumun'aké lé Taikamanua, teret 
buru-burú! Amen. 
4 lIaté lulunia, aku siukum'akenen 

néné, kalulut masipuukú galajet 

Tuhan, kutiddou ka tubumui, bulé 
nusiripoki kam puparaboananmui, siripot 
sipuoni, sinogai Taikamanua 

2 Buita mariu-riu kam ka repet paatuat, 
leppet baga samba ka om baga. 
Patoilá kam punununtut bagamui, ka 
pasirorop'akémui saalei 

3 Bulat besiaké kam murimanua ka 
aban baga, bulé ioi imariu-riu, nujago 

kam pusaraat, sibaraakenen Ketsat 
Sipunenan 

4 Aipoí sarat sara lé ka sia tubu, Ketsat 
ka sia leú et sara lé. Oto kiseddda leú te 
kam ka kam, aisogai kam Taikamanua, 
bulé pukakaronanmui leú, simakeré 

5 Kisedda leú et, sarat sara lé Tuhan, 
tonem baga, samba leú et pasiraukat, 
sara lé 

6Taikamanua leú et ka sia, sarat sara lé, 
iaté pu-Ukkuietda sangamberi sirimanua. 
Nia lé pu-Tuhanen polak samba manua, 
sipugagalai ka tubut sangamberinia, 
samba sipasikukup-kup'aké ka bagat 
sangamberinia 

7 Sene-senenta néné, tasisisiló kam 
panguruat, siripot akenen Kristus ka 
tubutta 

8Kelé ka sitususurat ka Buko 
Sipunenan, "Kelé aitusakai ka kudduat 
simakopé buak, abbitnangan maigi 
tawanan, samba kaunangan leú et 
panguruat ka tubudda sirimanua. 

3 Oto ké takua "atusakai nia" oto momoi 
takua atugorosotnia siboikí, pat aili ka 
kudduat simakopé repé, ka polak néné 

10 Tápoi nia situgogorosot néné leú te 
mitsá, atusakai ka kudduat simakopé 

buak, pat saliu peilé buaknia sangamberi 
manua, samba pat sut sangaliot manua 
sambat polak, kaoijanannia 

11 Nia té néné masikakau pangurat 
ka tubudda sirimanua, sangarubeiat 
ipauddet bailiu apostel, sabagei 
bailiu nabi, sabagei bailiu sipakakra 
Katuareman Simaerú, iaté muepanggelis, 
samba leú et sabagei ipauddet muguru 
paamian, samba sipasikeli sapaamian 

12 Aigalaiaké kelé néné geti Kristus, 
iaté, bulé tusut'aké puaagaira sapaamian 
Taikamanua, ioi rapuukú galajet Tuhan, 
samba rabangun tubut Kristus 

13 Oto sita sangamberitta néné, 
bailiu sara, kalulut putotonem bagatta 
simakeré, samba pukokolou ka bagatta 
simakeré, pagalaiat tubut Togat 
Taikamanua. Bailiunangan leú et sita 
simatuá putotonem baga, memei 
mabuburú, memei iuurau kasusutnia, 
kelé Kristus 

14 Bailiu táan kelé galai tubudda tatoga, 
galai tubutta ka sita néné, simalabbei 
ipaguilak samba simalabbei ipagirit 
kaipa-kaipa, sene ngamata nganturatda 
sirimanua simapajoat. Papepeddangan 

sirimanua ka pusisikut paatuatda sikatal 
néné 

15Buí kisedda galainia ka sita néné! 
Tápoi buítá tapatoilá lé kam puroipoat 
ka nuntut baga simasut, bailiu ka 
sangamberinia, memei mabuburú, 
memei masusut pueerúta, kelé Kristus, 
sibailiu utéta 

16Ka pupasikelenannia, malelek 
katugalangan sangamberinia laddou 
tubu, samba ai patabbaratnia ka senen 
pauilakat tolatnia. Samba ké baí senen 
laddou néné, mugalai bulat tubut 
pugagalai sipulelelek, puriu-riunangan 
leú et imasikebbukat tubu néné, samba 
maronnangan leú et ka nuntut baga 

17 Oto kalulut néné, ka onin Tuhan, 
kuron'aké kukua nia ka matamui: 
buían iului puparaboananmui, kelé 
puparaboananda sitaiagai Taikamanua 
peilé, sarat masipaatu sitá galai 

18 Aipoí paatuatda ka sia amagep- 
gep'an. Tá raagai purimanuaiat siaket 
Taikamanua, kalulut tá poí anai apa pá 
siagaira, pagalaiat Taikamanua, kalulut 
kelat paatuatda 

19Táan raagai aila, pat ka siripot 
pubobo-bot akkulárangan lé ratutut'aké, 

samba siobárangan lé, ragalaiaké 
pusilaingeat 

20 Tápoi ka sia geti Kristus, kelé 
siagaimui, tá kelé kisé galai tubunia 

21 Anuarep'an kam pagalaiat tubunia! 
Samba kelé puoonimui sipasiuluinia, 
aigelaiakéan kam pagalaiat tubut 
Taikamanua, sikukuddu ka tubunia 

22 Oto kalulut néné, kutiddou ka kam, 
bulé nugalak'aké kam tubu siburú, 
sambat galai puririmanua siburú, 
pukataiket kalulut paná-nakat ka siobat 
bagania, siabbit nia ka puoobat tubu 
sikatai 

23 Buítá tubauaké ketsat sambat 
paatuatmui 

24 Kau nupuparaboat kam siripot 
puparaboananda sirimanua sibau, 
sipaaakkup ka siobat bagat Taikamanua, 
iaté puaarat tubu simakolou, simaroipo, 
samba simaliná 

25Oto kam Sasarainamai 
sangamberimui, bulan tebal nupaboko 
kam mitsá. Kau bulat sibulatnia nukua 
kam apa pá, ka tubudda saaleimui 
pasasambamui, aipol sita sangamberitta 
néné, sarat laddou Kristus lé sita 

26 Ké mugolú kam, buí nuobáaké kam 
tubumui, igiritsini ibara jomui. Buí sarat 
pugogolú nugagalai kam papparat belé 
sulu 

27 bulé tá ibara ka sia oggaknia Sanitu 

28 Sia simaubui tubu manangkou, kau 
raariaké nia rapanangkou. Tápoi kau 
lé imomoaké tubunia mugalai, ibara 
purimanuaiatnia ka enungan simaroipo, 
bulé ioi irop'aké simagebá 

29 Ké manibo kam, bá kukua kam nga- 
nga sikatai. Tápoi tiboiet panganturat 
lé nukakau kam, masirop'aké sabagei. 
Aipoí tiboiet nenda, sikau katuerukatda 
sipasiaarep 

30 Buí nubaraaké kam pureuregat bagat 
Ketsat Sipunenan. Aipoí aimeteraiakéan 
kam Ketsat Sipunenan, ibailiu kam 
bakkat Taikamanua. lageti Ketsat 
Sipunenan leú, masijajamin kaooi nia 
Gogoi Kabelaiat ka tubumui 

31 Karit'aké kam ka bagat paatuatmui 
ngut-ngut baga, puaatat baga ka golú, 
samba golú. Ariaké kam mugerei samba 
masipulagaji sirimanua. Ariaké kam 
mulaga baga samba apa pa pupaatuanan 
bagei, simakeré kelé nenda 

32 Tápoi kau lé imaerú bagamui, samba 
nupakaté kam baga pasasambamui, 
samba kau nupaappé kam jo 
pasasambamui, kelé aiappéaké 
jomui ka kam Taikamanua, kalulut 
Kristus. 

1Kam ka kam néné, tatogat 

Taikamanua lé kam, simanuntut 
bagania; oto buítá nubesíaké kam, 
masiului galai tubut Taikamanua 

2 Puparaboananmui leú, kau isaluki 
nia punununtut baga, kelé ipununtuki 
sita baga ka sita, Kristus. Bulat 
pat buluakénangan tubunia, bailiu 
buluakenen simasingin, samba bulat 
obaket bagat Taikamanua 

3 Sikauman Taikamanua lé kam. 

Oto táan mateú ibara ka talagamui, 
pusilaingeat samba galai tubu 
sitaipasesese, elé puaalau baga. Buí 
ibara enunganda sabagei, masisusúaké 
ka tubumui, rakua ai leú nugagalaiaké 
kam ka kam, kelé néné 

4Samba tá leú et mateú, nukua kam 
nga-nga pakata-kataí, elé nga-nga 
pakailaat samba nga-nga sitaimateú 
kuanen. Tápoi kau lé nukua kam surá ka 
tubut Taikamanua 

> Bulat repdem kam sikuakku néné: 
sia sipusisilainge, elé sipupaparaboat 
sitaipasesese, elé simaalau baga 
(paraboat kelé néné, makeré lé nia 
atupaniddogi sabulungan). Oto sia néné, 
bulat tá momoi ibailiu sia paamian, 
utéakenen Kristus sambat Taikamanua 

6 Buí ialá bagamui ka tiboiet sitá lulu. 
Aipoí néné te, masibabaraaké golut 
Taikamanua, ka tubudda sitaimareddet 
ka ngangania 

7Oto, buí nupaaleiaké kam sia 
sirimanua kelé néné 

8 Aipoí kam siburú, ai lé kam ka 
bagat pugepgeman. Tápoi kineneiget, 
aibailiuan kam laddou paamian 
Taikamanua. Oto momoi takua, aian kam 
ka bagat pató. Oto kau nupurimanua 
kam ka bagat pató 

3 Sibara ka pupatokat lé poli, ibabara 
sene ngamata galajet simaerú, puroipoat 
sambat pulilinat paatuat, ka matat 
Taikamanua 

10 Bulat besíaké kam nuagai kam apa 
sipuoni siobat bagat Tuhan 

11 Buí nugalaiaké kam galajet sitá galai, 
kelé sigalaiakenenda ka sia, sikukuddu 

ka bagat pugepgeman. Tápoi kau lé 
nupakaila kam nia, galai tubu kelé néné 

12 (Aipoi sangamberinia sigalaiakenenda 
sipinakele, bulat beri itutiboi, maila sita. 

13 Sangamberit sitorojit paté, bulat 
matoilá ituitsó 

14 Aipoí sangamberi simakokoinong 
ituitsó, iaté nenda pató. Iaté lulunia 
itukukua, "Suruaké ekeu, sipeperep, 
samba suruaké ekeu ka kamateiat! 
Mutotoro te Kristus ka tubum. 

15 Oto kalulut néné, kau nulelek'aké 
kam nia bulat sipulelelek, kipa enungnia 
puririmanuamui. Buí nuului kam kelé 
galai puririmanuanda sitaiagai paatuat; 
tápoi kau kelé galai puririmanuanda 
simasiku paatuat 

16 Pakei kam sangamberinia oggak 
simaerú siooi ka tubumui, aipoí tetretta 
kineneiget, iaté tetre sikataí 

17 Buí kelé sitaiagai paatuat kam néné, 
tápoi kau lé nutaiko kam, apa kiddiyet 
bagat Tuhan 

18 Buí nupupuineng kam, kalulut 
pulolómui anggur, aipoí ka sia anggur 
néné, masipakataí puririmanuamui lé. 
Tápoi kau lé ikupkup'aké kam Ketsat 
Sipunenan 

19 Pakei kam nga-nga sibara ka masmur, 
urai pasiumun samba urai paamian ka 
patiboatmui. Samba leú et, ké muurai 
kam masiumun si Tuhan, kau bulat 
sibara ka angkat bagamui 

20 Tageti ka sangamberinia, kau 
mariu-riu nukua kam pusurakat ka tubut 
Ukkui Taikamanua, ka onin Jesus Kristus 
Tuhanta 

21 Bulé ioi nuhormati kam Kristus, kau 
nupareddet kam katubu pasasambamui 

22 Kam tainanalep, kau numareddet 
kam ka nga-nganda taimanteumui, kelé 
ka tubut Tuhan 

23 Aipoí simanteu lé uté, ka 
sinanalepnia, kelé iutéaké sapaamiannia 
ka sia Kristus, samba nia té nenda, 
Rimata Sipaarau sapaamian, sibailiu 
tubunia 

24 Kelé purereddetda sapaamian 
ka tubut Kristus, buita kisedda 
leú te purereddetda tainanalep, ka 
taimanteura, ka sangamberinia 

25 Kam taimanteu, kau imakaté 
bagamui ka tubudda tainanalepmui, 
kelé katet bagania ka sia Kristus, ka 
paamiannia, pat buluakénangan tubunia, 
punu tubudda sapaamian 

26 Aigalaiaké nia geti kelé néné Kristus, 
bulé ioi ipaliná sia sapaamiannia, 
kalulut ngantoman, samba kalulut oinan 
pasiraukat; lepá segéakénangan sia ka 
kabei Taikamanua 

27 Ka enungan kelé nenda te, aigalai 
Kristus, ka tubudda sapaamian, bulé 
rapurió ka bagat pulatsanan, maliná 
samba ka matania, sitá loloijet samba 
sitá kuat tubu ka sikataí 

28 Oto kisedda leú te ka sia taimanteu, 
buita imakaté bagadda ka tubudda 
tainanalepra, kelé leú et katet bagadda 
ka tubudda ka sia. Aipoí sipununtuki 
baga sinanalepnia, tubunia lé galainia 
aipununtuki 

29 (Beri pei poí sia, ataagai kam, 
sipulagaki baga tubuna. Tápoi bulat 
ipasisikeli samba ibabají lé tubunia, kelé 
pasisikelina sapaamiannia ka sia Kristus 

30 Ataagai geti kam nia ka sita kelé 
néné, kalulut laddou Kristus lé poí sita. 

31 Kelé sitususurat ka Buko Sipunenan, 
sipasikukua kisé, "Iaté lulunia, 
ikakaddiuaké ukkui sambat inania 
simanteu, iloplop'aké tubunia ka 
sinanalepnia, bailiu sarangan lé sia 
ruadda. 

32 Bulat makeru saú-saúketnia tiboiet 
néné. Kupatabbrania néné, ka patapinan 
karuania, Kristus sambat paamian 

33Tápoi tiboiet néné leú et, ai 
patapinannia ka tubumui ka kam, 
iaté: Kau imakaté bagadda táimanteu, 
ka tubudda tainanalepra, kelé katet 
bagadda leú et ka tubudda ka sia. Ialeú 
et ka sia sangamberidda tainanalep, 
buítá rabesiaké rahormati taimanteura. 

1 Kam tatoga! Kelé sipuoni sipasiului 

Kristus, kau nureddet kam nga- 
nganda saeppumui, aipoí nenda lé 
simateú galaiakenen 

2"Hormati kam sia saukkui sambat 
sainamui" néné poí surukat siabeu, 
siaket Taikamanua sibailiu janji 

3iaté, "Bulé ibara uktuknu samba 
imananta puririmanuam, ka polak néné. 

2Kam leú sipuoni saukkui! Bá babaraaké 
kam pugolukatda tatogamui, tápoi urau 
lé kam sia ka kolou puririmanua samba 
ka nganturat Tuhan 

>Iageti kam leú et sipuoni sapagugulet! 
Reddet kam nga-nganda tai tuanmui ka 
polak néné. Kau nugalaiaké kam nia, 
bulat ka hormat samba ka purereddetmui 
bulat sibara ka muinet paatuatmui, kelé 

baí ka tubut Kristus lé anugalaiaké kam 
nia 

6 Buí ka tetret airajajago lé kam, 
nugagalaiaké kam nia, sarat bulé ibara 
katuumun sibara ka sirimanua lé. Tápoi 
kau lé nugalaiaké kam nia, kelé sipuoni 
pagugulet Kristus, sipasirereddet siobat 
bagat Taikamanua, bulat sibara ka 
muinet paatuatmui 

7 Iageti kelé galajet, galaiacenenmui 
nenda, siripot galajetda sipuoni 
pagugulet, kau nugalaiaké kam nia, ka 
angkat baga, nukau kam nia, kelé si 
Tuhan lé galainia, nupuuukú kam, tá 
sarat sirimanua 

8 Kau nurepdem kam néné, senen 
sirimanua, pagugulet pá nia elé sipuuja, 
makeré lé rasiló silit sigalaira simaerú, 
sibara kai Tuhan 

? Kisedda leú et kam ka kam, sipuoni tai 
tuan! Buítá kisedda leú et nugagalaiké 
kam, ka tubudda sapaguguletmui. Buí 
sarat masipaanuji sia nugagalai kam. 
Repdem kam, kam ka kam néné, samba 
sapaguguletmui, makeré lé nupuuté kam 
ka sara majikan, iaté si Tuhan sikukuddu 
ka manua. Aipoí ka sia si Tuhan, tá iiggat 
kasei sirimanua nia 

10 Oto kalepakatnia, kukua ka matami, 
kau imaron paatuatmui, kalulut puroron 
sibara kai Tuhan, aipoí amusarangan 
kam ka tubunia 

11 Pakei kam sangamberi pugalai 
pakeiet ka pasaggangan, siaket 
Taikamanua ka tubumui, bulé nuom kam 
masisaggangi sangamberinia patajuat 
Sanitu, simapajoat néné 

12 Aipoí saggangietta, ta sirimanua, 
tápoi geget pasanitu-sanitu sipasikukup- 
kup'aké tetre sikataí néné. Saggangietta 
iaté, pagege-geget ketsat sikataí, 
sipasikukup-kup'aké manua 

13 Oto kalulut néné, kau nupakei kam 
sangamberi pakeiet, iaté pamatei ka 
pasaggangan siaket Taikamanua, bulé 
ké iaili tetrenia ipuaili sikataí, momoian 
nukalaaké kam saggakmui. Bulé pat lepá 
nupasaggak kam, bulat talagat gegemui 
peilé 

14 Buítá mariu-riu nusuk-suk kam 
tubumui. Kau nupakei kam topit ka 
tubut Taikamanua, kelé akkik tengamui, 
samba linat paatuat, kelé leppeimui labá 

15 Bulé puoobá mei masipakakra 
Katuareman Simaerú, sibaraaké erut 
puririmanua, sibailiu kelé sipatumui 


EFESUS 6.16 —20 2 


16 Bulé senen tetre nupakei kam, 
putotonem bagamui ka tubut Tuhan, kelé 
korabbímui, masikekreaké tai saggak. 
Putotonem bagamui ka tubut Tuhan 
néné, momoi ipéaké sangamberinia 
lagat logui sanitu sibara omai 

17 Alá kam puaragat Taikamanua, kelé 
tutu labá, samba tiboiet Taikamanua, 
kelé lanjau sibara ka Ketsat Sipunenan 

18 Kau sialei paniddogat nugalaiaké kam 
sangamberinia, masitiddou paroman 
sibara ka tubut Taikamanua. Paniddou 
kam ka senen tetre sipasesese, kelé 
singantruakenen Ketsat Sipunenan ka 
tubumui. Buítá mariu-riu nupanuksuk 
kam, buí nuobáaké kam tubumui. 

Kau imariu-riu nutiddouaké kam sia, 
sangamberi paamian Taikamanua 

19 Tageti aku kaku leú et, tiddouaké 
kam aku, ka tubut Taikamanua, bulé 
ké manibo aku, akénangan ka tubukku 
Taikamanua, tiboiet sipasesese. Samba 
bulé kumagege, masisegéaké keleat 
Katuareman Simaerú 

20 Aipoí kalulut Katuareman Simaerú 
néné te, aibailiu aku pakoiniet Kristus, ka 
polak néné. Oto kineneiget aian aku ka 
bagat penjara. Oto tiddouaké kam aku, 


EFESUS 6.21 -— 24 26 


bulé kumagege masipaarep Katuareman 
Simaeru, kelé simateu tiboakenenku 

21 Ai leú ipungu-nguan'aké nia ka 
matamui sarainanta si Tihikus, iaté sara 
simatopit masipuukú galajet Tuhan, 
sangamberinia pagalaiat tubukku néné, 
bulé imakolou ka bagamui, kipa aku 
kineneiget samba galajetku 

22 até lulunia akukoiniaké nia, ioi 
iailiaké kam, bulé ipungu-nguan'aké, 
kipa sibabara kineneiget ka tubumai, 

ka tubumui sangamberimui, itupusuibi 
bagamui 

23 Bulé Ukkuita Taikamanua, samba 
Tuhanta Jesus Kristus, masikau pusaraat 
ka sapaamian, samba pukatekat baga 
ka pasasambadda, samba riu-riu 
putotonem bagadda ka tubut Kristus 

24 Bulé isukat'aké kam Taikamanua, 
kam sangamberi simanuntu baga ka 
tubut Tuhanta Jesus Kristus, iaké ka kam 
katet baga sitaipepé. Hormatmai, Paulus 


Filipi 


1 1t Kam sangamberimui Sasaraina 
sapaamian Taikamanua sikukuddu ka 
Pilippi, samba sipusasara ka tubut Jesus 
Kristus. Samba leú et kam tai panei-nei 
samba tai bajá gareja ka paamian! Aku 
néné si Paulus sambat aleiku si Timoteus 
pagugulet Jesus Kristus 

2? bulat kukaroni kai baga bulé Ukkuita 
Taikamanua sambat Tuhanta Jesus 
Kristus masipanukani samba masibujai 
kam sangamberimui 

3 Senen kurepdem kam, suráakékungan 
Taikamanua kalulumui 

4laleu et, ké kutiddouaké kam 
sangamberimui ka Taikamanua, bulat ka 
gorat baga lé kupaniddou 

>Oto bulat sura lé kukua ka tubut 
Taikamanua, kalulut riu-riunia nurop'aké 
kam aku masipakakra Katuareman 
Simaerú sibara ka Taikamanua, 
baranangan ka gogoi siboiki, pat aili 
kineneiget 

6 Kirénangan bulat tubut Taikamanua 

lé aitaddaaké galajet simaerú néné 


FILIPI 1.7-9 2 


ka talagamui. Oto matonem bagakku, 
iriu-riuaké nia Taikamanua, galajet nêné 
ka kam teret lepa, ka tetret iaili Gogoi 
kaoijanan nia mitsa Jesus Kristus 

7 Kirénangan tedda mateú isuggru aku 
pupaatuanan kelé néné ka tubumui, 
aipoí siririu-riu lé legremui ka bagat 
paatuatku. Paobánangan pei bagei, 
beri kam leú et ka kam amakeréan 
atasiló kam panguruat Taikamanua, 
sipanguruat'akenennia ka tubukku, 
ai aku kineneiget ka bagat penjara, 
elé atuujaakéan pá aku, masibela 
elé masijago puriurigat katukakarat 
Katuareman Simaerú 

8 Ai lé iaagai Taikamanua kopet ngelei 
bagakku ka tubumui, kurepdem kam, 
bulat nuntut baga pusarainaat sibara ka 
Jesus Kristus 

9Néné lé bagat paniddogatku ka tubut 
Taikamanua kutiddouaké kam, iaté 
bulé memei makokopé nuntut bagamui 
ka tubut Taikamanua, samba memei 
pakakaté kam baga pasasambamui, 
ialeú et bulé memei itutuppai puaagaimui 
pagalaiat puroipoat samba masisiku 
paatuatmui masipaatu galaiekenen bulat 
ka siripokat enung galaiakenen 


FILIPI 1.10-15 3 


10 Kalulut néné momoian nupabaggei 
kam kipa bulat simaerú, bailiu liná 
kam ka kuat tubu sikataí samba ka 
sangamberi pasuk-sungan sisusúakenen 
ka tubumui ka kaoijanannia mitsá Kristus 

11 Pusukkranangan sigalaimui bulat 
tubut simaerú, sibaraakenen Jesus 
Kristus; oto kalulut nenda bailiu 
tulatsat'aké sambat tuumun'aké onin 
Taikamanua 

12 Bulé nuagai kam nia, sangamberi 
sipuaaili ka tubukku néné, masituppai 
lé igidda sipasiaarep samba sikatonemi 
Katuareman Simaerú 

13 Kalepakatnia agairangan nia 
sangamberidda sipasijajago istana 
samba leú et sia sabagei sikukuddu ka 
laggai néné, kalulut puukúku lé Kristus, 
atuukum'aké aku 

14 Katupepenjaraakéku néné, aibailiu lé 
nia masituppai ron tonem bagadda kai 
Tuhan, sangamberi tai Kariten ka laggai 
néné; samba leú et memei lé magegege 
sia masisegéaké patonekat Taikamanua. 
Bulat beri lotóra 

15 Kirénangan tedda ai sia piga pá 
ka talagadda sipakakra Katuareman 
pagalaiat Kristus; kalulut sit-sit bagadda 


FILIPI 1.16- 19 4 


samba obara lé pagolú. Tapoi ka sia 
geti sabagei, kalulut ai sipinaatudda 
simamurni lé arapakakra pagalaiat tubut 
Kristus 

16 Aragalaiaké nia geti ka sia kelé 
néné, kalulut nuntut bagadda lé ka 
tubut Taikamanua sambat ka tubukku, 
aipoí araagaian kokoiniakéna aku 
Taikamanua, masipatoilá ka tubudda 
sirimanua, pububulat sibulatnia 
Katuareman Simaerú néné 

17 Tápoi ka sabagei geti ka sia, tá 
erura rapakakakra Katuareman Simaeru, 
tapoi masigaba uktukra lé saradda. 
Arapaatu poí bulé kalulut sigalaira néné, 
tuppainangan reu-reu bagakku ka bagat 
penjara 

18 Tápoi ta leú anai galainia! Aipoí 
kenanen kipa pá ragalai, elé bulat 
sibara ka linat paatuatda pá, elé ai 
sipinaatudda bagei sitaipasesese, tápoi 
aramuneng'akéan Kristus. Oto mangká 
bagakku. Oto kaku, riu-riu lé kelé 
kisedda paatuatku 

19ai lé poí kuaagai, kalulut pasopoat ka 
paniddogatmui samba kalulut paroman 
Ketsat Jesus Kristus, belaakérangan aku 


FILIPI 1.20-25 5 


20 Tápoi bulat kiddiyet bagakku geti, 
elé bulat kukakaroni baga, iaté, bulé buí 
imajajak galajetku. Tápoi senen tetre lé 
kupasikaroni baga, sarapei kineneiget, 
ibara gegekku, pat bailiu sangamuinénia 
tubu ketsatku néné, ai aku muririmanua 
elé amateian pá aku, atulatsat'akéan 
onin Kristus 

21 Aipoí kaku, sarat Kristus lé, 
ailiakenenku ka puririmanuangku néné! 
Ialeú et kaku néné, matei, kelé sara 
puuktungan lé 

22 Tápoi ké kapuririmanuangku ka polak 
néné peilé momoi kugalaiaké galajet 
sibaraaké puuktungan, oto táan kuagai 
kipa pá kupipiliy 

23 Aipoí karuangasilá nia lé ititik-tik 
aku. Bulat siobáku geti kaku, iaté 
masikaddiuaké polak néné, kuei 
mukuddu ka bet-bet Kristus, aipoí nenda 
peilé bulat maerú 

24 Tápoi kalulumui néné, bailiu maerú 
peilé eddangan nia boikí kukuddu ka 
polak néné 

25 Bulat aikukakatonemi baga 
sangamberinia néné. Iaté lulunia 
kuaagai riu-riu nia kukuddukku ka 
talagamui, alé kam sangamberimui 


FILIPI 1.26 — 29 6 


Sasaraina, ioi kurop'aké kam, bulé 
memei maroron samba memei maangka 
bagamui mutonem baga ka tubut Tuhan 

26 Oto ké toili aku, kuoi kuailiaké kam, 
bailiu kam néné sipusasara ka tubut 
Jesus Kristus, kokkopé beunan nia 
katuumunanmui, kalulut aku 

27 Oto kineneiget, bulat besíakenenku, 
iaté bulé nupuparaboat kam siripot ka 
sikuat Katuareman Simaeru pagalaiat 
tubut Kristus. Oto, elé paaili peilé pa 
sita, elé táan pá paaili sita mitsa, tapoi 
kuobá kuarep riu-riu nia ron pusaraatmui 
samba kerénia pupaatuananmui samba 
puoobámui masiperjuang'aké putotonem 
bagamui, siripot ka sikuat Katuareman 
Simaerú sibara ka Taikamanua 

28 Kau imariu-riu numagege kam, 
buí numalotó kam ka tubudda 
saggakmui. Oto bailiu anupatoiláan 
kam kakakaladda, tápoi kam geti 
mamanang kam; aipoí Taikamanua lé 
imamanang'aké kam 

29 Panguruat siaket Taikamanua ka 
kam poí, tá sarat matonem lé bagamui 
ka tubut Kristus lepá; tápoi buítá leú 
mangorik kam, kalulut Kristus 


FILIPI 1.30-2.4 7 


30 Oto kineneiget, amakeréan 
taperjuang'aké kam Katuareman 
Simaerú, kelé siitsómui 
siperjuang'akenenku siburú, samba 
perjuang'akenenku peilé mitsá teret 
kineneiget, kelé siarepmui kineneiget. 

1t Numaroron geti kam, kalulut 

anupusara ka tubut Kristus. Samba 
atupusuibi kam, kalulut punununtukina 
kam baga Kristus! Aipalululu kam Ketsat 
Sipunenan, samba kam leú poí, ai leú 
kam panununtu baga samba ai kam 
pakakaté baga pasasambamui 

2Oto kau bulat nugalaiaké kam 
nia néné, bulé imangká bagakku ka 
tubumui, iaté: Kau ibara keret baga 
samba punununtut baga simakeré, 
samba pusaraat paatuat samba leú et 
sisara ailiakenen 

3 Buí nugalai kam apa pá, kalulut 
masigaba uktukmui saramui, elé ioi 
nuumun'aké kam tubumui. Tápoi kau 
leú ka repet paatuatmui sene-senemui 
nukua kam tubumui, sabagei peilé abeu 
tiboi tubu ka tubumui 

4 Buí sarat tubumui nupasisikeli kam, 
tápoi kau leú nupasikeli kam sia sabagei 


FILIPI:-2:5=7 12 8 


“Kau nupuparaboat kam kelé 
puparaboanan Jesus Kristus 

6 Aipoí siripokatnia baí, makeré lé nia 
ka tubut Taikamanua, tápoi kenanen 
kisedda, tá aipuletsei pu-Taikamanuaat 
ka tubunia 

7 Tápoi aiputatálé tubunia, samba 
aibailiuaké lé tubunia, kelé sara 
pagugulet. Aipusirimanua lé tubunia, 
samba matoilá galai puririmanuania, 
keré kelé sirimanua 

8 Aiparepé lé tubunia, bailiu sarat 
mureddet lé aigalai ka tubut Taikamanua 
pat matei nia ka loiná siliktenga 

9Taté lulunia, bulat aimakopé 
aibuak'aké nia Taikamanua, samba aikau 
ka tubunia gege sisaliu gege ka sabagei 

10 Oto bulé ituhormati Jesus, bailiu 
sangamberi makluk sikukuddu ka 
manua, samba sangamberi sikukuddu 
ka polak, samba leú et sia sikukuddu ka 
taikabaga, murekkuk masipaniddogi nia 

11 Sangamberi masimuneng'aké, Jesus 
Kristus néné, iaté si Tuhan; kalulut néné, 
bailiu tuumun'aké Taikamanua Ukkui 

12 Iageti kalulut néné, ale kam 
Sasaraina simanuntut bagakku, kelé kipa 
riu-riu nia nureddet kam nga-ngangku 

ka tetret ai peilé aku ka talagamui, 
bulé kisedda leú et kineneiget, sarapei 
parereunanta néné, bulé mariu-riu 
nureddet kam nga-ngangku. Aipoí kam 
néné, aiarauakéan kam Taikamanua. 
Oto bulat galaiakéan kam simariu-riu, 
bulé masut lelek puririmanuanmui néné. 
Bulat kau nugelaiaké kam nia ka bagat 
hormat samba ka lotó 

13 Aipoí bulat tubut Taikamanua lé 
amugalai ka bagat paatuatmui, anuobá 
samba aioi anugalaiaké kam siobat 
bagat Taikamanua 

14 Oto galaiakéan kam sangamberinia, 
tápoi buí ka ngú-ngú, elé ka pagolukat 

15 Sedda te ioi nupatoilá kam ka 
tubudda sirimanua sabagei, kam néné, 
iaté tatogat Taikamanua, sitá lolojet, 
simaliná paatuat samba simaroipo 
baga, ka talagadda sirimanua sikataí 
paraboat samba sijo néné. Ialeú et, 
ka tetret nusegéaké kam Katuareman 
Simaerú sipurimanuaji sirimanua, ka 
tubudda néné, kau ibailiu kam kelé toro, 
sitoroji taikapolak. Oto ké nugalaiaké 
baí kam nia kelé néné, bulat aian 
sikau angkat bagakku kalulumui, ké 
iaili tetrenia ioi mitsá Jesus Kristus. 


FILIPI 2.16 — 22 10 


Aipoí néné te masipatotoilá kababarat 
buania siperjuang'akenenku samba 
sigalaiakenenku 

16 (2:15) 

17 Tá taagai elé tumamateiaké lé 
aku. Logauku bailiu kelé buluat 
piliakenen ka tubut buluakenen 
sibuluakenenmui ka Taikamanua, 
masipatoilá putotonem bagamui ka 
tubunia. Oto ké nenda bai muaili ka 
tubukku, bulat mangka bagakku kalulut 
nenda, bailiu puangkátangan baga 
sangamberitta 

18 Ké pei kisedda let et angkat bagamui 
ka kam, bulé imakeré angkat bagatta 

19 Matonem bagakku rorop'akéna aku 
Jesus Kristus, bulé imaruei kukoiniaké 
si Timoteus ibalou kam, kuarep 
katuaremanmui, ibara pusuibiat bagakku 

20 Aipoí sarania lé si Timoteus aleiku 
sikeré paatuat, sipaatu pugoraat 
bagamui 

21 Tápoi sia geti sabagei, sipasikeli 
tubuna lé ragagalai, tá airapaaatu kipa 
ragagalai masirop galajet Kristus 

22 Bulat matamuian amasiitsó kababarat 
lulunia ka tubut Timoteus néné. Bulat 
aimomoakéan tubunia masipaalei 


FILIPI 2.23 -— 27 11 


aku mugalai masipakakra Katuareman 
Simaeru sibara ka Taikamanua. Karuamai 
néné, kelé toga ka ukkui lé kai galainia 

23 Oto agaiku lé kipa puteterat ilepá 
pakarokku, iapeité koiniakékungan nia 
ioi ka tubumui 

24 Beri leú et kaku, matonem bagakku 
taimauuju nia kuoi kaku kubalou kam, 
kalulut paroman Tuhan 

25 Tageti kelé Sarainanta si Epaproditus 
sikoiniakenenmui masirop'aké aku, 
kupaatu maerú peilé kukoiniaké nia 
mitsá ka kam. Bulat aipaaleian aku 
mugalai galajet Kristus samba ka 
perjuanganku 

26 Bulat amarepdem'an bagania 

ka tubumui, ale kam Sasaraina 
sangamberimui, samba leú et bulat 
tá mangká bagania, kalulut aarepmui 
katuareman pubebesí nia 

27 Kirénangan tedda amabesi nia, bulat 
aian lé goisó ilalangó nia. Tápoi makaté 
bagat Taikamanua ka tubunia; elé, tá 
sarania aipukateki baga Taikamanua, 
tápoi beri aku leú et kaku, aipukateki aku 
baga Taikamanua, bulé buían imakopé 
kupureu-reu baga mitsa 


FILIPI 2.28 - 3.3 12 


28Ialeú te lulunia imakokopé 
kubebesiaké kugugluaké nia ioi ka 
tubumui, bulé nupaaili kam, imangká 
bagamui mitsá. Oto aku kaku leú et, 
táan iparerekké bagakku, masipaatu 

29 Oto siló kam nia aleita néné, bulat 
ka angkat baga siripot saraina sikeré 
tonem baga, ka tubut Jesus Kristus. 
Kau numahormat kam ka tubudda 
sangamberi sigalaiaké kelé sigalainia 
néné 

30 Kalulut ituturi mugalai galajet 
Kristus, bara besinia, pat malegre matei. 
Aibuluaké engania masirop'aké aku ka 
onimui sangamberimui. 

1 Kalepakatnia ale kam 
Sasarainangku, kau imagora 

bagamui, amusarangan poí kam ka tubut 
Tuhan. Tá ipabibigbing ngu-ngungku 
masikua mitsá ka kam, kelé ka suratku 
ka tubumui siboiki, aipoí sigalaiku néné 
simaerú lé, sibailiu katuaragtmui 

2 Oto jago kam tubumui ka tubudda 
sikataí paraboat, iaté sia simateú 
tuoniaké, 'jó-jó'. Bulat aipoí rabebesíaké 
bulé tusunat sia sangamberi sirimanua 

3 Oto sita lé amasisiló sunat sipulelelek, 
tá sia. Ka sita, Ketsat Sipunenan 

lé ingangantru sita tapaniddou ka 
tubut Taikamanua, samba takua kam 
surá kalulut pusaraatta ka tubut 
Jesus Kristus. Aipoí ka sita néné, tá 
aitakakaroni kam baga enung punen 
siripot ka pusirimanuaat 

4Tápoi kaku geti siripokatnia momoi 
kukaroni baga enung punen siripot ka 
pusirimanuaat. Aipoi ké ai baí sia sara 
sipasikakaroni baga kalulut kababarania 
paluluatnia ipukaronan sedda, oto 
sarapeite aku kaku 

5 Balu ngagogoi peilé burúnia aiputútú 
matakku, sunatdangan aku. Tai Israel lé 
aku, iaté sibara ka muntogat Benyamin; 
bulat tubut tai Ibrani lé aku. Ka 
purereddet ka surukatda tai Jahudi, 
momoi takua, tai Parise lé aku 

6 Elé momoi takua, aisaliu peilé ka 
sia ronku ka arat, pat paoreikungan 
sapaamian. Oto ké siripokat ka arat 
Jahudi, aku néné, oniakenen bulat 
sirimanua sipulelelek, sitá anai kuat tubu 
ka sikataí 

7 Tápoi kalulut Kristus, bailiu 
sangamberinia oniakenenku sibailiu 
puuktungan, akuoniakéan lé nia 
kineneiget sirugiaké akungan lé 

SIageti tá sarat nenda kuooniaké 
sirugiaké aku, tápoi sangamberinangan 
lé akuoniaké sirugiaké aku. 
Siikep'akenenku kineneiget peilé 
makeppu saki kaku; iaté akuagaian 
Jesus Kristus, Tuhanku. Kalulut Kristus, 
katei-teiakékungan sangamberinia. Kelé 
poráan lé kuooniaké nia sangamberinia 
néné, akusesengan poí Kristus 

? Samba leú et, bulat amusarangan aku 
ka tubunia. Táan kalulut sibesiakenenku 
sarakku, aimaerú patabbaratku ka tubut 
Taikamanua, iaté kalulut reddetku ka 
surukat. Tápoi aimaerú geti kineneiget 
patabbaratku ka tubut Taikamanua, 
kalulut tonem bagakku lé ka tubut 
Kristus. Oto aimaerú patabbaratta 
néné, sibara ka Taikamanua lé, kalulut 
putotonem bagatta ka tubut Jesus 
Kristus 

10 Bulat besíakenenku geti sara lé, 
iaté masiagai simakolou Jesus Kristus, 
samba masipuuktungi geget Taikamanua 
sipasiririmanuaaké nia ka kamateiat. 
Kuobá kuorik kai nia sambamai samba 
leú kuobá kumakeré kai ka kamateiatnia 


FILIPI 3.11- 15 15 


11 Bulat kukaroni baga, bulé 
irimanuaaké aku kaku mitsa Taikamanua 
ka kamateiat 

12 Tá te masikua kaooiniangan kaku, 
elé amakapplungan sangamberinia kaku. 
Tápoi riu-riu lé kubesíaké nia kuala hadia 
sinarek'akenen Kristus kaku. Aipoí nenda 
lé lulunia aioppu ialá aku, ibailiuaké aku 
bakkatnia 

13 Tápoi kam ale Sasaraina, tá leú te 
kukukua tubukku akusilóan hadia néné. 
Tápoi ai sangamata galaiakenenku, iaté 
masikalipogi apa sikukuddu ka tei-teiku, 
kubesiaké kuamiaké ailiakenenku 
sikuddu ka mata 

14Taté lulunia ta kuaariaké pabalau 
masiailiaké tetre ailiakenen, bulé ioi 
kuikep'aké kamanangan, iaté mukuddu 
ka laggai manua, aipoí nenda lé lulunia 
aisogai sita Taikamanua ka onin Jesus 
Kristus 

15 Oto sita simatuá putotonem baga, 
buítá tagalaiaké kam kelé kisedda. Tápoi 
ké ai peilé sia ka talagamui sipaatu 
bagei, ai leú ikolouaké nia Taikamanua 
ka tubumui 


FILIPI 3.16—21 16 


16 Sarat néné lé repdementa: Buítá 
tatut kam peraturan kelé situt'akenenta 
teret kineneiget 

17 Ale kam Sasaraina sangamberimui! 
Kau nuului kam paraboatku. Akuakéan 
kai uluietmui simaerú, oto uluian kam 
paraboatda sipasitutut'aké paraboatmai 

18 Eddangan nia imaole kukua nia ka 
matamuli, tápoi kukukua lé nia mitsa ka 
matamui ka sou bagakku, aipoí ai peilé 
sia sipupaparaboat masipakataí bagat 
kamateiat Kristus ka loiná siliktenga 

19 Oto kakakataí lé te iaailiaké 
puririmanuanda néné, aipoí pubobot-bot 
akkulára lé rapu-Tataikamanua. Pakailaat 
nenda lé rauumun'aké; aipoí sarat siobat 
polak lé rapaaatu 

20 Tápoi sita geti ka sita, tatogat laggai 
manua lé sita. Oto sedda leú te ibabara 
ioi mitsá ka sia Rimata Sipaarau sita, 
iaté Tuhanta Jesus Kristus. Nia té nenda 
ngenaetta ka ngelei baga 

21 Tubutta simasaggo samba 
simaanaget néné, siliynangan nia 
Kristus, bailiu kéan lé tubunia simalatsat. 
Aipoí aioi aigalaiaké nia kelé néné, 
kalulut kababarat gege ka tubunia, 
masikalaaké sangamberinia. 


FILIPI 4.1-5 INA 


4 1 Oto kam Sasaraina simanuntut 
bagakku, bulat kau sibulatnia 
putotonem bagamui ka tubut Tuhan. 
Bulat amarepdem'an bagakku ka 
tubumui! Aipoi kam'an lé kukakaroni 
baga sipagora bagakku 

2 Kam leú et samaniumai Euodia samba 
si Sintike! Kau ipusara paatuatmui siripot 
paaleiat sikeré tonem baga kai Tuhan 
Jesus 

3 Kutiddou ka tubum ale saraina 
sunsogos, aleiku ka simatopit, 
kutiddou ka tubum, bulé nurop'aké 
sia samaniuta ruadda néné. Aipoí sia 
néné, bulat ararop'akéan aku simakopé, 
masipakakra Katuareman Simaerú 
sibara ka Taikamanua; kelé si Kelemen 
samba leú et sangamberidda sabagei 
sipaaleiaké aku mugalai. Oninda ai ka 
bagat Buko Purimanuaiat 

4Kau imariu-riu nupugora kam baga, 
aipoí amusarangan kam ka tubut 
Tuhan. Oto kuoleaké mitsá masikua ka 
matamui: kau nupugora kam baga 

5 Kau raitsó nia sangamberi sirimanua 
erut bagam. Aipoi táan mauuju ioi mitsa 
si Tuhan 


FILIPI 4.6-10 18 


6 Buí imakarat bagamui masipaatu 
apa pá onia. Tápoi sangamberinia 
besíakenennu, segéaké ka paniddogatnu 
ka tubut Taikamanua. Ialeú et apa 
simagulai, kau mariu-riu nusegéaké nia 
ka tubut Taikamanua, sialei pusurakat 

7 Bulé pabujaiat Taikamanua, sitaioi 
rakeruji sirimanua, masipasikeli enga 
sambat paatuatmui, sipatatabbra ka 
tubut Jesus Kristus 

#Kalepakatnia, alé kam Sasaraina, 
kutiddou kai ka tubumui, bulé nugurúaké 
kam ka bagat paatuatmui sangamberi 
simaerú, simateú umun'akenen kalulut 
erúnia, iaté, pagalaiat katuroipoat, 
apa sipuoni simahormat, simaadil, 
simamurni, simakai-kai, samba simaerú 

9 Galaiaké kam sangamberi sigelaimui, 
samba sisilómui sibara kaku, iaté ka 
titiboatku elé ka sigalaiakenenku. 

Bulé Taikamanua, bubuakat pabujaiat, 
masipaalei kam sangamberimui 

10 Bulat makopé angkat bagakku 
murimanua, siripot sipusasara ka tubut 
Tuhan, aipoí táan tagai buru, iapeí 
paatumuian kipangan aku kineneiget. 
Tapoi ta te masikua elé anukalipogingan 

kam aku; kalulut tatat oggakmui lé 
masipatoila obamui masirop'aké aku 

11 Taleú et kukukua néné, tá kalulut tata 
nia kaku, aipoí akutukelingan tubukku, 
apa lé bara, iangan té 

12 Akuorik'an mugebá, tápoi mukayo leú 
et acunanam'an. Akusesengan keleatnia 
masienungi puririmanua néné, kenanen 
kipa pá bara; elé ai aku mukakayo, elé ai 
aku mugegebá, elé aimaiigi sibabara ka 
tubukku, elé tá anai sibabara ka tubukku 

13 Tápoi kalulut ron siaket Kristus ka 
tubukku, oi kuom'aké nia sene ngamata 
sibabara ka tubukku néné 

14 Bulat amaerú anurop'aké kam aku ka 
reu-reu bagakku. Oto sigalaiacenenmui 
néné ka tubukku, bulat maeru 

15 Alé kam Sasarainamai ka Pilippil 
Siagaimuian leú, ka tetret akukaddiuaké 
Makedonia, iaté ka panandaatnia 
akupakakra Katuareman Simaerú, 
saramui lé sapaamian amasirop'aké aku; 
elé saramui lé aipaalei aku masinanam 
puuktungan, elé masiorik rugi 

16 Ka tetret ai aku ka Tessalonika, 
akutiddou paroman ka tubumui, piga 
ngamitsáan pá anuaké kam paromanmui 
ka tubukku 

17 Oto tá sarat masisiló panguruatmui 
kugagalai, tápoi ai leú et obáku masiitsó 
buat sigalaimui simaerú, kelé tuppai igit 
puuktungan sisilómui 

18 Akusilóan sangamberinia 
panguruatmui. Bulat amulegeian 
kopet iginia! Akusilóan sangamberinia 
sikaumui ka tubut Apaproditus. 
Atuléléan sangamberinia besiakenenku. 
Oto panguruat siakémui kaku, bulé 
bailiu nia singin buluat, sibuluakenen ka 
matat Taikamanua, sisilot Taikamanua 
ka angkat baga 

19Bulé Taikamanua paniddogietku, 
sipususukkra pukayoat sikukuddu 
ka tubut Jesus Kristus, masisut'aké 
sangamberinia simagulai ka kam 

20 Tuumun'aké lé Ukkuita Taikamanua, 
teret buru-burú! Amen 

21 Segéaké salamku ka tubudda saalei 
sapaamian Taikamanua, sipusasara ka 
tubut Jesus Kristus. Samba leú siló kam 
salamra saaleiku sené 

22 Segé leú et salamra ka sia sangamberi 
paamian Taikamanua ka laggai néné, 
sarapei sia sikukuddu ka lalep Kaisar leú, 
segé salamra ka tubumui 


FILIPI 4.23 


23 Bulé Tuhanta Jesus Kristus 
masipanukani kam sangamberimui. 
Hormatmai, Paulus sambat Timoteus 


21 


Kolose 


1 1 Ale kam Sasarainamai sapaamian 
Taikamanua ka Kolose simatopit 
musara ka tubut Kristus! Siripot 
puaapostel Jesus Kristus, sipauddet 
Taikamanua, aku sipuoni si Paulus, 
samba leú et aleita si Timoteus, 

bulat kukaroni kai baga, bulé Ukkuita 
Taikamanua ipanukani samba ibujai kam 
sangamberimui 

2(1:1) 

3 Akuarep'an kai putotonem bagamui 
ka tubut Jesus Kristus, samba leú 
et punununtut bagamui, ka tubudda 
sangamberi paamian Taikamanua. 

Iaté lulunia, ké kutiddouaké kai kam, 
tá muaari kukua kai surá ka tubut 
Taikamanua, Ukkui Tuhanta Jesus Kristus 
4(1:3) 

> Anumatonem kam baga ka tubut 
Jesus Kristus, elé anumakaté kam baga 
ka tubudda sapaamian Taikamanua, iaté 
kalulut kakaronimui baga aakéna ka 
tubumui Taikamanua sinarek'akenennia 
ka manua. Anuarep kam nia néné, 


KOLOSE 1.6-9 2 


iaté ka tetret atusegéaké ka tubumui 
Katuareman Simaerú bulat sibulatnia 

6 Katuareman Simaerú sibara ka 
Taikamanua néné, tusegéaké ka 
sangaliot polak. Oto kalulut néné, riu-riu 
ipanukani sia Katuareman Simaerú, 
kelé panunukanina kam ka kam, 
taddanangan anuarep kam panguruat 
katet bagat Taikamanua, sambat bulat 
anuparimanuaaké kam 

7 Aisegéaké nia néné ka tubumui ale 
Sasaraina, iaté si Epapras, aleimai 
mugalai, simanuntut bagamai. Nia 
néné sipugagalai galajet Kristus, 
samba simakopé topit lé nia, sibailiu 
puuktunganta 

8 Oto ka tubunia lé akuarep kai nia néné, 
iaté kalulut geget Ketsat Sipunenan, oi 
anupakaté kam baga pasasambamui 

9Ialeú té lulunia, tá ipuaari kutiddouaké 
kai kam ka Taikamanua, kalulut akuarep 
kai sigalaiakenenmui néné. Akutiddou 
kai ka tubut Taikamanua, bulé iaké ka 
kam Ketsat Sipunenan sikut paatuat, 
samba pukokolou ka baga simasut, pat 
muiné nuagai kam apa siobat bagat 
Taikamanua 


KOLOSE 1.10-16 3 


10 Kalulut néné, oi nuparaboat'aké kam 
siobat bagat Taikamanua, samba leú 
et riu-riu nubaraaké kam puangkakat 
bagania, oto bailiu apa lé nugalai kam, 
sarat masibaraaké puerukat. Samba 
puaagaimui leú et pagalaiat Taikamanua, 
memei leú iuurau 

11 Bulé kalulut geget Taikamanua 
sipulubeunan, iron'aké kam, pat oi 
nuom'aké kam masiorik sangamberinia 
paoreat, ka angkat baga 

12 samba sialei pusurakat ka Ukkui. 
Aipoí Ukkui lé aipateú kam, masisiló 
sangamberinia, sinarek'akenen 
Taikamanua, ka paamiannia, ka 
purimataatnia sipulu latsat 

13Nia leú et aibelaaké sita ka geget 
pugepgeman, ikau sita ka purimataat 
Togania, kilibet bagania 

14 Kalulut Togania, bela sita; oto 
katukolobatnia, aiappéakéan jotta 
Taikamanua 

15Kristus néné, iaté tularat Taikamanua, 
sitaimatotoilá. Kristus néné, iaté toga 
sikebbukat. Nia sipuboboikí abara, ka 
tubut sangamberi sibaraakenen 

16 Aipoí ka oninia lé aibaraaké nia 
Taikamanua sangamberi sibabara 


KOLOSE 1.17-— 20 4 


ka manua sambat ka polak, iaté 
sangamberinia simaiitsó samba 
sitaimaiitsó, samba leú et paketsa- 
ketsat, sipasikukup-kup'aké samba 
sipasiuutéaké. Sibara ka tubut Kristus 
sambat uktuk Kristus lé, aitubaraaké 
manua sambat polak néné 

17 Aipoí ainangan tá babara 
sangamberinia néné, aian turerere 
kababarania ka sia Kristus. Samba 
kalulunia lé aioi ikudduji kudduatnia 
sangamberinia 

18 Nia lé utet tubunia, iaté 
sapaamiannia. Nia lé poí bakkat 
purimanuaiatra sapaamiannia. Nia 

lé toga sikebbukat, sisuruakenen 
Taikamanua siboikí ka simamatei, bulé 
sarat nia lé bulat abeuakenen, belé peilé 
ka pabage-bagei 

19 Bulat tubut sarania lé Taikamanua 
amasiteúaké, bulé sangamberinia 
sibabara ka tubut Taikamanua, ai leú et 
sangamberinia ka tubut Togania 

20 Ka onin Toga nenda leú te aiteúaké 
nia Taikamanua, bulé bara mitsá 
paerukat ka tubunia, sangamberi 
sikukuddu ka polak samba sikukuddu ka 
manua. Aigalaiaké nia néné Taikamanua, 


KOLOSE 1.21-24 5 


ilaté ka kamateiat Togania ka loiná 
siliktenga 

21Kam siburú, areu kam ka tubut 
Taikamanua. Ai lé nusasaggangi 

kam nia, kalulut paraboat samba 
pupaatuananmui sikataí 

22 Tápoi kineneiget, kalulut kamamatei 
Togania, paerúnangan nia mitsá 
Taikamanua, patabbaratmui ka tubunia. 
Ka enungan kelé nenda lé, aioi atuabbit 
kam ka matat Taikamanua, simaliná 
samba sita loloiet samba leú et sitá kuat 
tubu ka sikatal 

23Tápoi buítá mariu-riu putotonem 
bagamui ka tubut Tuhan Jesus, samba 
tá ipaooksak kam ka katonemietmui. 
Buí igolok nia pukakaronanmui, sisilómui 
ka tetret anuarep kam Katuareman 
Simaerú, sibara ka Taikamanua. 
Atupaarep'an ka sangaliot polak 
Katuareman Simaerú néné. Kalulut 
nenda leú te, aibailiu aku kaku néné, 
sipuoni si Paulus, pagugulet 

24 Oto kineneiget mangka bagakku 
mangorik, kalulumui. Aipoí kalulut 
pangongorikku ka putubuat néné, oi 
kusut'aké aponia oringeniet Kristus peilé, 
kalulut paamiannia, iaté sipuoni tubunia 


KOLOSE 1.25-28 6 


25 Aikoiniaké aku Taikamanua, 
masipuukú paamiannia, kalulumui. 
Oto buítá kupakakra sangamberinia 
Katuareman Simaerú sibara ka 
Taikamanua néné 

26iaté Katuareman Simaerú, sipinakelet 
Taikamanua ka tubudda sangamberi 
sirimanua, ka piga ngotu ngarura 
pá situsasabau. Tápoi kineneiget, 
aipatoiláan ka tubudda sapaamiannia 

27 Aiobá ipatoilá nia ka matadda 
sapaamiannia, Taikamanua, kalulut 
ibesíaké, bulé raagai nia ka sia, kopet 
erú samba latsatnia keleatnia néné, 
sibailiu puuktunganda sangamberi 
sirimanua. Keleat Taikamanua néné, 
iaté: Ai nia mukukuddu Kristus ka bagat 
paatuatmui; oto néné masikua, kam 
leú et ka kam, anupuuktungingan kam, 
pulatsanan Taikamanua 

28 Kristus néné te kupakakakra kai, 
ka senen sirimanua. Kuparepdem, 
elé kugelaiaké kai sia sangamberidda 
néné, bulat teret ka tubumai, 
kugagalai kai, kupagaba kai enungnia. 
Sipinaatumai iaté, bulé kei tuabbit sia 
sangamberidda ka matat Taikamanua, 
amakapplungan puaagaira pagalaiat 

siorak ka puketsanan, kalulut arapusara 
ka tubut Kristus 

29 Oto bulé ibara néné, bulat 
momoakékungan tubukku mugalai. 
Pakeikungan sangamberinia puroron, 
sipugagalai ka tubukku ka gege simasut, 
sipanguruat'akenen Kristus ka tubukku, 
masiperjuang'aké sangamberinia néné. 
2 1 Kuobá nuagai kam, kipa besit ka 

bagakku mugalai, kalulumui, samba 

kaluludda tai Laodikea, samba leú et sia 
sitaipasiiitsó aku peilé 

2 Akugalaiaké nia geti sangamberinia 
néné iaté, masiron'aké paatuatda, samba 
bulé rapakaté baga pasasambadda, 
samba bulé maron pusaraatra. Bailiu 
kalulut néné, kope-kopé ikolou ka 
bagadda, samba kopé rakatonemi elé 
raagai keleat Taikamanua, iaté Jesus 
Kristus 

3 Aipoí Kristus lé masipatotoilá 
sangamberi pusisikut paatuat, samba 
puaagai Taikamanua, sipinalipputnia 
siburú 

4 Kutitiboi nia geti ka matamui, bulé 
buí rapajo kam kasei pá, sarapei sia 
simananam mutitiboat néné 

“Oto kenanen parereunan sita, tápoi 
oniaké lé kam nia, kelé ai aku ka 
talagamui. Bulat mangka bagakku kuitsó 
pukekeret bagamui, samba puroron 
tonem bagamui, ka tubut Kristus 

6 Ale kam Sasaraina, anusilóan kam 
Jesus Kristus, sibailiu Tuhanmui. Oto 
kalulut néné, kau nupusara kam ka 
tubunia 

7 samba kau leú et nupuungat kam ka 
tubunia. Bulé Kristus, bailiu loulogatmui 
ka pasigagalaimui purimanuaiatmui. 
Ialeú et, kau memei makokopé ron nia, 
tonem bagamui ka tubut Kristus, siripot 
sigelaiakenen ka tubumui. Samba leu 
et, kau ipubuggra ka bagat paatuatmui, 
pasikukua sura ka tubut Taikamanua 

8 Bulat kau nujago kam tubumui, 
buí aialá bagamui ka titiboat, siripot 
pusisikut paatuatda taikapolak, sitá anai 
lulu, aipoí masipapepe sirimanua lé. 
Titiboat siripot pusisikut paatuat néné, tá 
ka tubut Kristus aibara. Tápoi sibabara 
ka sipinaatudda sirimanua, samba 
sibabara lé ka tubudda paketsa-ketsat, 
sipasikukup-kup'aké polak néné 

9 Aipoí sangamberi galai putubuat 
Taikamanua, ai ka tubut Kristus, iaté ka 
pusirimanuaatnia 

10Ialeú et, kalulut pusaraatmui ka 
tubut Kristus, bailiu akénangan ka kam 
Taikamanua, purimanuaiat simasut. 
Aipoí Kristus lé, siutéaké sangamberi 
paketsa-ketsat, sipasikukup-kup'aké elé 
sipasiuutéaké polak néné 

11 Kalulut pusaraatmui ka tubut Kristus, 
oto momoi takua, atusunat'an kam, 
tápoi tá te sunat sigalaira sirimanua. 
Tápoi sigalai Kristus lé, sipasibebelaaké 
kam, ka kupkumen pubobot-bot akkulá 
sijo néné 

12 Aipoí ka tetret aturaú kam nenda te, 
aturateiaké kam sambat Kristus; iageti 
kalulut pasiraukat leú, suruakénangan 
leú kam mitsá ka kam Taikamanua, 
ka simamatei sambat Kristus, kalulut 
tonem bgagamui ka geget Taikamanua, 
sipasisusuruaké Kristus ka simamatei 

13 Siburú amateian kam, siripot ka 
puketsanan, kalulut jomui, aipoí, ta 
atusunat kam siripot ka putubuat. 
Tápoi kineneiget aisuruakéan kam 
mitsá Taikamanua sambat Kristus. 

Aipoi aiappéakéan sangamberinia jotta, 
Taikamanua 

14samba aitatáakéan surat 

utakta, sipasitataiko sita, ka enung 
galaiakenen simakopé sané. Tapoi kelé 
aitusiliktengaaké surat utakta néné ka 
loiná siliktenga, posanangan sangamberi 
sele, siorak'akenen Taikamanua, ka 
tubutta 

15 Ka tetret ai nia ka loiná siliktenga, 
Kristus, péakénangan gegedda 
paketsa-ketsat sipasikukup-kup'aké 
samba sipasiuutéaké polak néné. Lepá 
bailiuakénangan sia néné, igbungenda 
sirimanua simigi; ka tetret aiaabbit 
sia kelé tawanan, ka pugittebat 
kamanangannia 

16 Bulat bá paoobá kam tubumui 
raseleaké kam, kalulut ka komen elé ka 
loketmui, elé ka pagalaiat punen sabeu 
ka puaranan, elé punen ibela laggó 
sabeu, elé pagalaiat gogoi Sabbat 

17 Aipoí tápei nia nenda sangamberinia, 
kelé ailiggounia peilé nenda 
ngenaakenen siooi. Tápoi bulat 
katutoilakat sangamberinia néné, iaté 
Kristus 

18 Buí nuobá kam rapajo kam, sia 
sipakau tubuna, kelé simarepé paatuat, 
samba sipaniddogi samalaika. Bulat 
makopé raumun tubudda siripot 
pupaatuanan polak, raumun'aké ibara 
sara siitsot matadda simakokoi 

19 pat táan Kristus raloloulogi ka 
purimanuaiatra, kelé siutéaké sia. 
Aipoi ka pupasikelanan Kristus lé, 
itupasisikeli sangamberi laddou tubu 
néné, sipataddet pauilakatnia; samba 
puuurau nia leú et, siripot teú bagat 
Taikamanua leú et 

20 Amakeréan anumatei kam Kristus, 
samba aibelaakéan leú et kam 
Taikamanua, ka kupkumenda paketsa- 
ketsat, sipasikukup-kup'aké polak 
samba manua néné. Oto angoian 
lé, pupaparaboatmui néné, kéan lé 
puparaboananda sirimanua sikup- 
kup'akenen polak néné? Angoi peilé 
nurereddet kam nia surukat sipasikukua 

21 "Buí nurape kam néné", "Buí 
nunanam kam néné", elé, "Buí 
nubek-bek kam néné" 

22 Sangamberinia surukat néné, 
sarat sangapakeiat lé, páan, táan 
anai katukaunan nia. Aipoí ka sia 

pasuru-surukat néné, elé pangantoma- 
ngantoman néné, sibaraakenenda lé 
sirimanua 

23 Kirénangan tedda ituitsó, bulat 
asapprungan aitupaatu enungnia; ai 
panánakat ka bagania, bulé tupaniddogi 
samalaika, elé tuparepé paatuat, samba 
bulé tupaorei tubu; tápoi sangamberinia 
néné, tá irorop'aké sirimanua, bulé 
ioi ramuriaké pubobot-bot akkulára 
sirimanua. 

1 Airimanuaakéan kam mitsá 
Taikamanua, sambamui Kristus. 

Oto kau nubesíaké kam, nubakkati 
kam pagalaiat sangamberi siorak laggai 
manua, ka kudduat purimataat Kristus 
sambat Ukkui Taikamanua 

2 Sedda lé kau kam pupaatuananmui, 
buí siorak pagalaiat sibara ka polak néné 
nupaatu kam 

3 Aipoí kam néné, amateian kam, tápoi 
purimanuaiatmui, ai nia kalilippunan 
sambat Kristus, ka tubut Taikamanua 

4 Bakkat purimanuaiatmui sipulelelek, 
iaté Kristus. Oto ké amatoiláan baí nia, 
bailiu kam leú ka kam, ei kam sambat 
Kristus, ka pulatsanannia 

SOto kalulut néné, kau numateiaké 
kam siobat bagat polak néné, sipakataí 
purimanuaiatmui, iaté kelé pusilaingeat, 
muparaboat sitaipasesese, pubobot-bot 
akkulá, obat mugalai sikataí, samba 
leú et puaalau baga, (aipoí alau baga 
néné, makeré lé galainia, masibuluji 
sabulungan) 

6 Galai tubu kelé néné te, sibaraaké 
golut Taikamanua, ka tubudda 
sitaimareddet ka nga-ngania 

7 Aipoí kam siburú, anutut'aké kam 
siobat bagania, ka tetret ai peilé 
ikukup-kup'aké kam 

8Tápoi kineneiget, ribbaiaké kam 
sangamberinia sikatai ka tubumui 
néné; báan pugogolú kam, elé báan 
bebetu kam tubumui mugolú, elé ai 
peilé isusuggru kam pulalagat baga ka 
tubudda sabagei. Buían imaarep ka 
ngu-ngumui nga-nga laga, elé nga-nga 
sikataí 

Bulan nupaboko kam katubu, aipoí 
paraboat siburú, samba sangamberi 
galai tubunia sikataí, anugalak'akéan 
kam 

10 Aipoí kineneiget, aiakéan ka kam 
Taikamanua, puririmanua sibau. 

Aibailiuan kam sirimanua sibau, samba 
riu-riu lé ibauaké nia, sipasibabaraaké 
nia, iaté Taikamanua, iei ka siripot 
tularat tubunia. Katukolobatnia iaté, 
bulé nuagai kam nia Taikamanua, bulat 
sipulelelek 

11 Kalulut néné, tata pabaggeiat 
tubudda tai Jahudi, elé taú sipuoni tai 
Jahudi, sipususunat, elé sitaipususunat. 
Táan anai pabaggeiat tubudda taitoi elé 
sitaiagai arat, sapagugulet, elé sipuuuja; 
aipoí amamuinéan ka tubut Kristus 
sangamberinia, samba amusarangan nia 
ka tubudda sangamberidda 

12Kam néné ale Sasaraina, sikauman 
Taikamanua lé kam. Oto makaté bagat 
Taikamanua ka tubumui. Aipiliyan kam 
samba aikokoiakéan kam, bailiu bulat 
bakkatnia. Iaté lulunia, kam néné, buita 
leú nupatoila kam, nuntut bagamui ka 
saalei, buita maerú bagamui ka saalei. 
Kau imarepé paatuatmui samba kau leu 
imaleppe bagamui. Ialeú et mitsa, kau 
imaom bagamui mangorik 

13Buítá nupaom kam bagamui, ka 
galai tubudda saalei, samba mitsá kau 
nupaappé kam jo, ké ai sia simaata 
baga ka golú, ka tubudda saalei. Bulat 

mangka bagania si Tuhan, masiappéaké 
jomui ka kam. Oto buítá kisedda leú et 
tarekmui ka kam, nupaappé kam jo, ka 
pasasambamui 

14 Tápoi bulat sabeunia geti, iaté: Buítá 
pakaté kam baga pasasambamui. Aipoí 
nuntut baga lé, masipamumuiné kam 
sangamberimui, kam Sasarainamai, pat 
lelek 

15 Bulé apa sitakkíakenenmui ka 
patiboatmui, sibara ka aban bagamui, 
sipanguruat'akenen Kristus, ka bagat 
paatuatmui. Aipol, lulunia aisogai kam 
Taikamanua, bulé ibailiu kam laddou 
sisangatubu, nupurimanua kam ka bagat 
aban, sibara ka tubut Kristus. Oto kau 
nukua kam surá 

16 Kau isop-sop tiboiet Kristus simasut 
panukanan, ka bagat paatuatmui. Kau 
nupangantoman kam katubu, elé kau 
nupangantru kam katubu, bulat sibara 
ka sikut paatuat simakolou. Uraiaké kam 
urai masmur, samba urai pasiumun, elé 
urai paamian. Puurai kam masiumun'aké 
Taikamanua, bulat sibara ka surat 
bagamui 

17 Oto apa lé nugalai kam, elé nukua 
kam, buítá ka onin Tuhan Jesus 

nugalaiaké kam nia, elé nukua kam 
nia. Kua kam pusurakat ka tubut Ukkui 
Taikamanua, kalulut sangamberinia 
sigalaiakenen Jesus néné, sibailiu 
puuktunganmui 

18 Kam saina, sibara sikalaleman! Bulat 
kau numareddet kam, ka nga-nganda 
taimanteumui. Aipoí, buítá kisedda 
puparaboananmui, siripot sipasesese ka 
arat tubudda tai Kariten 

19 Taleú et kam taimanteu, sibara 
sikalaleman! Bulat kau imanuntu 
bagamui ka tubudda tainanalepmui. Bá 
pugogoluki kam sia 

20 Kam leú et tatoga! Bulat kau 
mariu-riu nugalaiaké kam masireddet 
nga-nganda saukkui sambat sainamui, 
siripot galaiakenenda sipuoni tai Kariten. 
Aipoí nenda lé, bulat iobá bagat 
Taikamanua 

21 Iageti kam saukkui! Bá babaraaké 
kam pungúngukatda tatogamui, babara 
mabebelé bagadda 

22 Oto kam sapagugulet! Buítá nureddet 
kam sangamberinia sikuadda tai tuanmui 
ka polak néné. Buí sarat ai lé rajajago 
kam, numarereddet kam ka nga-nganda, 
bulé raumun reddetmui. Tápoi buítá 

bulat sibara ka linat paatuatmui, 
nureddet kam nga-nganda, kalulut 
hohormatimui si Tuhan 

23 Apa lé raaké galajetmui, galaimuian 
nia, bulat sibara ka muinet paatuatmui; 
kau nuaddeaké kam nia kelé si Tuhan lé 
galainia nupuukú; tá sarat sirimanua 

24Repdem kam, iaaké upamui si 
Tuhan. Upa sinarek'akenen Tuhan ka 
sapaamiannia, nenda leú te ka kam, 
nusisiló kam. Aipoí majikan pasikeletmui 
kineneiget, iaté Kristus 

25Oto kasei sigalai sele, sil6nangan 
ukuman, silit sele sigalaira; aipoí ka sia 
si Tuhan, tá irarasei sirimanuania. 

4 1 Kam leú et ka kam, ale Sasaraina, 
sipuoni tai tuan! Kau bulat ienungi 
enungannia, nupupagugulet'aké kam sia, 
sapaguguletmui, ka siripokatnia samba 

ka adil. Kau nurepdem kam, beri kam 
leú et ka kam, ai leú sara majikanmui ka 
manua 

2 Kau imariu-riu nupaniddou kam ka 
tubut Taikamanua; samba leú kau 
imariu-riu tarek tubumui, tápoi sialei 
pusurakat ka tubut Taikamanua 

3 Iageti tiddouaké leú et kam kai, ka kai, 
bulé iaké ka kai oggak simaeru, ioi kuei 

kai masipakakra Katuareman Simaerú, 
iaté pagalaiat keleat Kristus. Aipoí 
kalulut néné te akutuukum kineneiget, 
ka bagat penjara 

4Tiddou kam ka tubut Taikamanua, 
bulé ioi kukolouaké keleat néné, bulat 
simakolou, ka siripot enungnia 

“Ka paaleiatmui leú, ka tubudda 
saaleimui sitaimatonem baga peilé ka 
tubut Tuhan Jesus, kau bulat sipinagaba 
samba pakei kam sangamberinia tetre 
simaerú, bulat sipulelelek 

6Kau iobá samba ialá bagadda 
sangamberi sikuamui. Pasiaalegimui 
nga-nganda leú et, bulat kau sipinagaba 
7 Oto ai leú isegéaké nia si Tihikus, 
sangamberinia sipuaaili ka tubukku, 
kineneiget. Bulat matopit nia ipaalei kai 
mugalai, ka galajet Tuhan 

8 Lulunia geti akugugluaké nia ioi ka 
tubumui, iaté, bulé nuagai kam nia, 
kipangan kai kineneiget, ibara pusuibiat 
bagamui 

9Ai leú si Onesimus alei Tihikus; aipoí 
nia ka sia néné, sikaumamui leú et. 
Simatopit lé nia; manuntu bagamai 

ka tubunia. Si Onesimus sambat 

si Tihikus'an lé masisesegéaké ka 

matamui, sangamberinia sibabara ka 
kudduatku néné 

10 Oto beri leú et ka sia, si Aristarkus, 
aleiku ka bagat penjara, segé salamnia 
ka tubumui, sambat salamnia ka sia si 
Markus, taluban Barnabas. (Aiakéan leú 
te katuareman kaooinia, bulé nusiló kam 
kaooinia. 

11 Iageti segé leú et salam nia, ka sia 
Jesus, sipuoni leú si Justus. Iaté sibara 
ka talagadda tai Jahudi, simatonem baga 
ka tubut Tuhan Jesus. Teludda néné lé, 
aleiku kineneiget mugalai, masigalaiaké 
galajet, sibara ka Taikamanua. Bulat 
ararop'akéan aku simakopé, mugalai 
galajet 

12 Segé leú et salamnia, ka sia si 
Epapras, ka tubumui. Nia néné leú et, 
sibara ka mungkuatmui. Nia ka sia néné, 
pagugulet Jesus Kristus, sitaipuaari 
maniddou, masitiddouaké kam, ka tubut 
Taikamanua. Itiddou simakopé ka tubut 
Taikamanua, bulé memei maroron tonem 
bagamui samba memei masisikebbukat 
pupaatuananmui, imamuiné nuretdet 
kam siobat bagat Taikamanua 

13 Bulat matakkungan amasiigbuk 
momomoakéna tubunia mugalai 

kalulumui, sambat kaluludda tai 
Laodikea, elé kaluludda tai Hierapolis 

14 Kisedda leú ka sia ruadda néné, iaté 
si Dokter Lukas sambat si Demas, segé 
leú et salamra, ka tubumui 

15 Segéaké leú kam salammai ka 
tubudda saaleita tai Kariten ka Laodikea, 
sambat kai Nimpa, samba leú et 
ka tubudda sapaamian siparururú 
maniddou, ka lalepnia 

16 Oto ké lepá nubatsaaké kam nia 
suratku néné, ka tubumui ka kam, 
gabamuian enungan masitaroaké 
suratku néné, ka tubudda tai Laodikea, 
bulé rabatsaaké nia ka sia, ka 
paamianda. Kisedda leú et kam ka kam, 
buita nubatsa kam surat kirim'akenenda 
tai Laodikea, ka tubumui 

17 Kua kam ka matat Arkipus, "Lepáaké 
galajet, sisegéakenen ka tubum, siripot 
galajetnu masipuukú galajet Tuhan. 

18 Tageti segé leú et salamku kaku, iaté, 
aku sipuoni si Paulus, ka tubumui. Bulat 
tubukku té, amugalai surat néné. Buí leú 
nukalipogi kam; kineneiget ai peilé aku 
ka bagat penjara! Bulé ipanukani kam 
si Tuhan, sangamberimui. Harmatmai, 
Paulus 


1 Tesalonika 


1 lAle kam Sasaraina, sapaamian 
Tessalonika, sibailiu sapaamian Ukkui 
Taikamanua, samba Tuhan Jesus Kristus. 
Kai telumai néné, iaté aku si Paulus, si 
Silas sambat si Timoteus, bulat kukaroni 
kai baga, bulé ipanukani samba ibujai 
kam Taikamanua 

2 Sarat masikua sura ka tubut 
Taikamanua lé kai, kalulumui 
sangamberimui. Sarat kurepdem 
lé kai kam, ka bagat paniddogatmai 
ka tubut Ukkuita Taikamanua. Bulat tá 
muaari kutiddouaké kai kam ka tubut 
Ukkui. Sarat kurepdem lé kai kipangan 
putotonem bagamui ka tubut Kristus 
ka sipatoilámui ka sigalaiaąakenenmui, 
samba kipangan punununtut bagamui, 
ka tubudda saaleimui sirimanua; pat 

oi nupasikeli kam sia, samba kipangan 
puroron pukakaronanmui baga, ka tubut 
Tuhan Jesus Kristus 

3 (1:2) 

4Tubut ai lé kuaagai kai, ale kam 
Sasaraina, pukakatekina kam baga 


1 TESALONIKA 1.5-8 2 


Taikamanua, samba pipiliyna kam, bailiu 
bakkatnia sikokoiakenen nia 

5 Aipoí akupakakra kai Katuareman 
Simaerú ka tubumui, tá sarat nga- 
nga, tápoi sialei gege samba Ketsat 
Sipunenan. Oto bulat matonem bagamai 
pububulat sibulatnia Katuareman 
Simaerú néné. Bulat siagaiatmuian leú, 
kipa galai tubumai mugalai kalulumui, 
ka tetret ai peilé kai mukukuddu, ka 
talagamui 

6 Anuului kam paraboatmai samba 
galai tubut Tuhan. Kenanen mabesí 
tubumui mangorik, tápoi mariu-riu lé 
angkat bagamui masisiló Katuareman 
Simaerú, sisegéakenenmai, ka tubumui. 
Amasipagora bagamui, iaté Ketsat 
Sipunenan 

7 Oto aibailiuan kam uluiet, ka tai 
Kariten sikukuddu ka Makedonia samba 
ka Akaya 

8 Aipoí sibara ka kam, mararatnangan 
Katuareman Simaerú pagalaiat Tuhan, 
pat aili ka Makedonia samba ka Akaya. 
Ialeú et tá sarat nenda, tápoi beri leú 
et pagalaiat putotonem bagamui ka 
tubut Taikamanua, amaarep'an ka senen 

laggai, bailiu táan leú anai lulunia kukua 
kai ka kai, apa pá 

9Arapungu-nguan'akéan 
sangamberidda, kipa anuperú kam, aioi 
anusiló kam kaooimai, ka tetret akuoi 
kai siburú, ka talagamui. Ratiboi kipa 
anupaerú kam, anugalak'aké kam arat 
sabulungan, anuei kam kam ka tubut 
Taikamanua sibulatnia, sipuririmanua 
bulé nupaniddogi kam nia 

10 Samba leú et bagei arapungu- 
nguan'aké, kipa riu-riunia nukaroni 
kam baga, kaoijanan Togat Taikamanua 
sibara ka manua, iaté sipuoni Jesus, 
sisuruakenen Taikamanua, ka simamatei. 
Oto Jesus néné leú te masisasakkeri sita, 
ka golut Taikamanua, ka gogoi sibabara. 

1Ale kam Sasaraina! Anuagaian kam 
taipusisiboboinia kaooimai masibalou 

kam 

2 Kelé siagaimui, ainangan tá kubabalou 
kai kam, ka Tessalonika, arapaoreian elé 
arapaloloian kai, ka laggai Pilippi. Tápoi 
kenanen kipa igidda sipasisasaggangi 
kai, mariu-riu lé iaké ka kai Taikamanua, 
gege, masipaarep Katuareman Simaerú, 
sibara ka tubunia 


1 TESALONIKA 2.3-8 4 


3 Aipoí panánakatmai ka tubumui, 
tá sara puseleat, elé ai paatuatmai 
sitaimaerú ka tubumui, elé masipataju 
kam 

2Bulat tá te nia sinaatumai! Aipoí 
tiboietmai néné, tá masiangkáaké 
bagadda sirimanua, tapoi masiangkáaké 
bagat Taikamanua lé, siagai masiuji 
bagat pupaatuananmai. Taikamanua lé 
poí aipateú kai masipakakra Katuareman 
Simaerú néné 

Ai lé nuaagai kam tatat 
pupaatuananmai munanam titiboat, 
elé paalakat baga, masipakelé puaalau 
bagamai. Ai Taikamanua kelé saksi 
SIaleú et, tá aikubebesíaké kai raumun 
kai sirimanua, elé nuumun kam kai, ka 
kam, elé sibara ka sabagei. Siripokatnia 
ka puoonimai apostel Kristus, momoi 
kutuntut kai apa pá, ka tubumui 

7 Tápoi bulat ka leppet baga lé, ka tetret 
ai peilé kai ka talagamui, bulat kéan lé 
saina rapasikeli tatogadda, akugalai kai 
8 Kalulut katet bagamai ka tubumui, 
bailiu tá sarat Katuareman Simaerú 
akuaké leú kai ka kam, tápoi beri leú 
et purimanuaiatmai, akuaké kai ka 

kam. Kalulut kopet nuntut bagamai ka 
tubumui 

9Kirénangan ai lé nurerepdem kam, 
kumomoaké kai tubumai, mugalai, 
sinágó samba sinoibó, bulé buí ibara beri 
sara ka talagamui, sipageja mai baga, 
ka tetret ai peilé kai masipakakakra 
Katuareman Simaerú, sibara ka 
Taikamanua, ka tubumui 

10 Maliná paraboatmai, maroipo 
bagamai, samba bulat beri kuat tubumai 
ka sikataí, ka tubumui saalei, simatonem 
baga ka tubut Kristus. Kam lé saksimai, 
samba leú et Taikamanua 

ll Samba siagaimui lé, kipa kupaeerú 
kai ka tubumui senemui, iaté bulat 
kéan lé galaiakenen sara ukkui ka tubut 
togania 

12 Kupangantru kai kam, samba 
kupatubbuji kai kam, kuron'aké 

kai kunáná kai kam, bulé imakolou 
paraboatmui, imangká bagat Taikamanua 
ka tubumui. Aisogaian poí kam 
Taikamanua, bailiu tatogat Laggai 
Taikamanua Sibau, bulé nunanam kam 
pulatsanannia 

13 Iageti ai peilé mitsá sara galai 
tubumui, aitutu bagamai masikua 

sura simariu-riu ka tubut Taikamanua, 
iaté ka tetret akuoi kai, masipakakra 
Katuareman Simaeru sibara ka 
Taikamanua, ka tubumui, anuarepi 
samba anusiló kam katuareman néné, ta 
sibara ka sirimanua, tapoi Katuareman 
Simaeru bulat tubut sibara ka tubut 
Taikamanua. Nia lé amugalai ka bagat 
paatuatmui, kam simatonem baga ka 
tubut Kristus 

14 Ale kam Sasarainamai, kelé siorikmui 
ka kam néné, araorik'an leú te ka 
sia sapaamian Taikamanua ka laggai 
Judea, sipuoni bakkat Jesus Kristus. 
Pangoringan siorikmui néné, sibara ka 
muntogatmui leú et; kelé siorikra ka sia 
sapaamian Taikamanua ka Judea, sibara 
ka tai Jahudi 

15 Sia té amasimateiaké Tuhan 
Jesus sambat tai nabi, samba leú et 
amasipaorei kai ka kai. Sangamberi 
sirimanua rasaggangi. Oto bulat beri 
angkat bagat Taikamanua ka tubudda 

16 Samba mitsá, bulat rapasasailaji lé 
kai, kupakakra kai Katuareman Simaerú 
ka tubudda, bangsa sipuoni taú tai 
Jahudi, sibailiu katuaragatda sangamberi 
bangsa-bangsa néné. Oto kalulut néné, 

memei iuurau jodda tai Jahudi néné, 
pat segé iginia. Kalepakatnia kineneiget 
oraknangan sia golut Taikamanua 

1/”Iageti ale kam Sasarainamai, lepá 
atapasara kam goisó, iaté pasara ka 
siripot putubuat, tápoi ka paatuat geti, tá 
apasara sita. Bulat memei lé makokopé 
kurepdem kai kam, samba bulat aian 
kurerepdem kai mitsá moi, kubalou kai 
kam 

18 Bulat akuisiakéan kai moi kubalou kai 
kam. Rua ngamitsáan akusibo moi, tápoi 
ai lé ikekeraaké kai Sanitu 

19 Bulatnia kam lé karonietmai baga 
samba siangkaaké bagamai. Aipoi ké moi 
nia mitsa Tuhan Jesus, parurutangan ka 
matania; bulat kam lé abeuakenenmai 
ka bagat paatuatmai 

20 Bulatnia kam lé abeuakenenmai ka 
bagat paatuatmai samba siangkáaké 
bagamai! 

1 Oto táan tuoom bagamai kai 
kurepdem kai kam. Sipinaatumai ka 

kai, maerú peilé nugalak kam kai ka 
Atena, kukuddu kai saramai sedda 

2 pangenan kukoiniaké kai boikí 
sarainanta ka kam iaté si Timoteus. Nia 
ka sia néné, iaté aleimai mugalai galajet 

Taikamanua, masipakakra Katuareman 
Simaerú, pagalaiat tubut Kristus. 
Kukoiniaké kai nia si Timoteus néné, 
bulé ioi iron'aké pupaatuananmui samba 
masitubbui kam, bulé memei makokopé 
ron tonem bagamui ka tubut Kristus 

3Kalulut néné, bailiu táan anai ka 
talagamui sipasisisik-sik tei-teinia, 
kalulut pangoringanta néné. Kelé 
siagaimui, pangoringanta néné, rencanat 
Taikamanua lé, sibailiu puuktunganta 

4 Aipoí ai peilé kai ka talagamui, 
akutaggeian kai kukua kai nia ka 
matamui, pagalaiat pangongorikta. Oto 
bulatnia amuailingan; bulat kam'an leú 
tubumui aiagai nia 

SIaté lulunia akukoiniaké si Timoteus, 
obáku kuagai, kipangan puuurau nia 
tonem bagamui, ka tubut Kristus. Ai 

lé aku maseseddé, ka tubumui, baleú 
amoian aipataju kam Sanitu, bailiu 
pusiboboinangan sangamberinia saggot 
tubumai, kupasipasikeli kai kam 

SOto kineneiget atoilingan nia si 
Timoteus, ka tubumai. Aisegéakéan ka 
matamai, sangamberinia katuareman 
puangkakat baga, iaté pagalaiat 
putotonem bagamui, ka tubut 

Kristus, samba pakakatémui baga 
pasasambamui. Aipungu-nguan'akéan 
leú ka matamai, kipa nukau kam kai, 
kelé sara reodemenmui simaerú, ka 
bagat paatuatmui. Samba leú, aibabagai 
bagamui moi, nuailiaké kam kai, kelé 
leú ibagai bagamai ka kai, moi paaili, ka 
tubumui 

/“Iaté lulunia, ale kam Sasarainamai, 
ka purereu-reumai baga samba ka 
pango-ngorikmai néné, aipusuibingan 
bagamai, akuarep kai katuaremanmui 
néné. Bulat abeu kupaatu kai nia, kalulut 
tonem bagamui ka tubut Kristus 

Soto kineneiget, bulat 
amurimanuangan kai; sarat kau lé 
ituroi putotonem bagamui samba 
mariu-riu pusaraatmui ka tubut Tuhan 

? Bulat abeu surat bagamai ka tubut 
Taikamanua, kalulut sangamberinia 
puangkakat baga, sisilómai ka matania, 
kalulumui 

10 Bulat sarat paniniddou lé kugagalai 
kai ka tubunia, sinágó samba sinoibó, 
bulat sibara ka muinet paatuatmai, 
bulé ioi tapaaili kam, ioi kusut'aké 
kai simagulai ka kam, ka putotonem 

bagamui ka tubut Kristus, bulat ka 
siripokatnia 

11 Bulé bulat tubut Ukkuita Taikamanua 
samba Tuhanta Jesus, igaktuk'aké 
enunganmai, ioi kuoi kai ka tubumui, 
bulé tapaaili kam 

12 Bulé Tuhanta masituppai punununtut 
bagamui ka pasasambamui, samba 
ka sangamberi sirimanua, pat bulat 
kokkopé iurau punununtut bagamui, kelé 
nuntut bagamai ka tubumui ka kam 

13 Oto kalulut néné, ron'akénangan 
pupaatuananmui si Tuhan, bailiu 
malinámuian samba tata kuat tubumui 
ka sikataí ka matat Ukkuita Taikamanua, 
ka tetret ioi Tuhan Jesus sambadda 
sangamberi bakkatnia. 

lIageti kam alé Sasaraina, akuakéan 
kai uluietmui, bulé nuagai kam kipa 

galaiacenenmui, ka puparaboanan, 
imangká bagat Taikamanua ka tubumui. 
Kirénangan tedda, anuparaboat'akéan 
kam kelé nenda. Tápoi kineneiget, ka 
geget Tuhan Jesus, bulat kutiddou kai 
simaná-ná ka tubumui, bulé nubesíaké 
peilé kam mitsá, imakopé ituppai erúnia 

2 Aipoí anuagaian kam nganturat 
siakémai ka tubumui, ka geget Tuhan 
Jesus 

3Néné lé obaket bagat Taikamanua: 
Bulé nupuparaboat kam siripot simateú 
ka matania, samba nuareuaké kam 
tubumui, ka galai tubu pusilaingeat 

4Kau raagai nia, sangamberidda 
taimanteu, ka talagamui, pagalaiat 
musikalaleman ka tainanalepra, siripot 
obaket bagat Taikamanua, samba obaket 
bagadda leú et sirimanua 

5 Buí nugalaiaké kam siripot obaket 
pubobot-bot akkulá, ka tubudda 
tainanalepmui, kelé sigalaiakenenda ka 
sia sitaiagai Taikamanua 

6Kisedda leú et, buí bara beri sara 
sigalai sele ka tubudda saaleinia, elé 
ipajo nia. Siburú bulat akuron'aké kai, 
kukua kai nia ka matamui, pagalaiat 
uukum'akéna sia si Tuhan, sangamberi 
sigalaiaké sele, kelé néné 

7 Aipoí aisogai sita Taikamanua, tá bulé 
tagalaiaké kam galajet pusilaingeat, 
tápoi muparaboat siripot obaket bagania 
lé 

8Oto kasei sitaiobá masisiló nganturat 
néné, tá sirimanua aitá-táaké, tápoi 

Taikamanua lé, sipanguruat'aké 
Ketsatnia Sipunenan, ka tubumui 

9Táan leú kugagalai suratku ka 
tubumui, masikua ka matamui, 
kipa nupaeerú kam, masipukateki 
baga saaleimui, sikeré putotonem 
baga, ka tubut Tuhan Jesus. Aipoí, 
aipangantrungan kam Taikamanua, kipa 
enung pakaté baga pasasamba 

10 Néné anupatoiláan kam ka tubudda 
sangamberi saaleimui, sikeré tonem 
baga, ka sangaliot Makedonia. Tápoi 
kenanen kisedda, alé kam Sasarainamai, 
bulé memei nututuppai peilé kam, erut 
paraboatmui 

11 Besíaké kam imarogdang 
puririmanuamui, samba buí nupageugebi 
kam galajetda sabagei. Momoaké kam 
tubumui masibaraaké purimanuaiatmui, 
kelé sikuamai ka matamui siburú 

14 Oto ké kiseddangan baí 
paraboaatmui, bailiu táan sarat 
mukaronan ka tubudda sabagei, 
nugagalai kam. Iageti hormatitdangan 
kam, sitaimatonem baga ka tubut Kristus 

13Alé kam Sasarainamai, bulat 
aikubebesíaké kai, bulé nuagai kam 
nia, pagalaiat sirimanua simamatei; 

bulé tá imareu-reu bagamui ka kam, 
kelé sabagei, sitaipukakaronan ka tubut 
Taikamanua 

14 Atakatonemingan kam baga 
kamamateinia Jesus, samba 
ririmanuaakéna nia mitsá Taikamanua, 
ka simamatei. Oto iaté lulunia, 
imatotonem bagatta susuruakéna 
sangamberi simamatei simatonem 
baga, ka tubut Jesus, Taikamanua, bulé 
imakeré rapurimanua sambadda Jesus 

15 Oto pagalaiat sangamberinia néné, 
ai sené kuaké kai nganturat Tuhan ka 
kam: Ké moi si Tuhan, tá muboboikí 
sita ka sita sipuririmanua peilé néné, ka 
tubudda sirimanua simamatei boiki 

16 Mugegerei nia utet malaika, samba 
tunanauaké pipiau Taikamanua, kelé 
sara toggaiat panarengan tubu. Lepá 
gorosot nia Tuhan Jesus barania ka 
manua. Oto isusuruaké boikí, iaté tai 
Kariten simamatei boikí 

17 Lepá geti sitangan ka sita 
sipuririmanua ka tetret nenda, 
akkat'akénangan sita sambatta, taei 
ka goá ka tinobut manua, bulé tapaaili 
kam ka tubut Tuhan, ka manua. Iageti 

kuddu sita sedda sambatta si Tuhan, 
teret buru-burú 

18 Oto kau nupasopo kam ka 
pasasambamui, ka tiboiet néné. 

1 Alé kam Sasarainamai, táan 
leú kuaaké kai suratmai ka kam, 

masikua pigamoi bulat iaaili tetrenia 
ipuaili sangamberinia néné 

2 Aipoí bulat amakolouan ka kam, 
Gogoi kaoijanan Tuhan, kelé galai raoi 
sipananangkou sinoibó lé 

3 Ké rakua, "Tá let anai sibabara, maerú 
lé sangamberinia", ka tetret nendangan 
te ibabara sinulut iorak sia kasubuat; oto 
bulat tá te bebela matadda beri sara. 
Aipoí bulat simatulut lé ipuaili néné, kelé 
ibara besit sara sinanalep sipususulé 

4Tápoi kam geti ka kam, táan 
kuanenta ai peilé kam muririmanua 

ka bagat pugep-geman, bailiu ké iaili 
gogoinia, tugégémuian, kelé kaooira 
sipananangkou 

> Kam néné sangamberimui, aian kam 
muririmanua ka pató; kam néné momoi 
takua, aian kam ka rubeiat sinágó, iaté 
simapató. Sita néné, táan anai sita 
muririmanua ka bagat pugep-geman, elé 
ka rubeiat sinoibó, iaté simagep-gep 

SOto bulan sarat merep tagagalai kam, 
kelé ka sabagei. Tapoi kau lé tapanuksuk 
kam, samba leú et kau imatau-tau 
pupaatuananta 

7 Aipoí sinoibó lé rapeperep sirimanua, 
ialeú et, soibó lé rapupu-puineng 
sirimanua 

8Tápoi ka sita geti sipuoni ka rubeiat 
sinágó, iaté simatoro, buítá mapató 
paatuatta. Buítá mariu-riu tonem 
bagatta ka tubut Tuhan, samba kau 
imanuntu bagatta ka sabagei. Ialeú et, 
kau takaroni kam nia ka tonem baga, 
aarauakéna sita ka sita Taikamanua. Iaté 
nenda pamatei sipasisasakkeri sita ka 
perjuanganta, masilawan pugep-geman 

9AAipiliy sita Taikamanua, tá bulé ibara 
ukum'akenennia, tápoi arauakenennia 
lé, ka Onin Tuhanta Jesus Kristus 

10 Matei nia kalulutta, bulé ké iaili 
tetrenia ioi mitsá, tá taagai, elé ai peilé 
sita muririmanua, elé amateian pá 
sita, momoi tapurimanua kam sambat 
Tuhanta 

11 Oto kalulut néné, kau imariu-riu 
nupatubbui kam samba nupasopo 
kam katubu, kelé sigalaiacenenmui 
kineneiget 

12 Ale kam Sasaraina, paniddogatmai 
ka tubumui, kau nukailaaké kam sia 
sipugagalai ka talagamui, iaté sia sipiliy 
Tuhan, masipalulu samba masipangantru 
kam 

13 Bulat kau nuhormati kam sia 
simakopé, samba kau imanuntu bagamui 
ka tubudda, kalulut nurepdem kam 
sigalaira. Kau imaaban puririmanuamui 

14 Iageti kutiddou leú kai ka tubumui, 
ale kam Sasarainamai, bulé nuteká kam 
sia sitaiobá mugalai; tápoi buítá ka 
aban baga. Paron kam pupaatuananda 
simalotó; rop'aké kam sia simateú 
rop'akenen, samba kau nupaom kam 
ka bagamui ka tubudda sangamberi 
sirimanua 

15 Jago kam, buí ibara ka talagamui 
sipasisisiliaké jo, silit jo. Besiaké kam 
mugalai simaeru, ka pasasambamui 
samba ka tubudda sangamberi sirimanua 

16 Kau imariu-riu nupugora kam baga 

17 samba leú et, kau imariu-riu 
nupaniddou kam ka tubut Taikamanua 

18 Ka sangamberi sibabara, kau 
mariu-riu nukua kam sura ka tubut 
Taikamanua. Aipoi nenda te ikikiddiy 

Taikamanua, nugagalaiaké kam, siripot 
pusasaramui ka tubut Jesus Kristus 

19 Buí nupéaké kam Ketsat Sipunenan 

20 Buí nupuarak kam sangamberi sibalat 
siaket Ketsat Sipunenan 

21 Aipoí sangamberinia, buítá tuuji 
boiki. Oto apa simaerú, buita itututut'aké 

22 Reunan'aké kam tubumui ka tubut 
sene ngamata pukakataí 

23 Bulé ibujai sita Taikamanua, samba 
ibailiuaké kam néné, Taikamanua, 
bulat bakkatnia sikokoiakenennia. Bule 
Taikamanua ijago sangamuinet tubumui, 
iaté ketsatmui, elé paatuatmui, samba 
leú et tubumui, bulé tá bara loloiet 
ka tubumui, ké iaili tetrenia, ioi mitsá 
Tuhanta Jesus Kristus 

24 Bulé Taikamanua, sipasisosogai kam, 
igagalaiaké néné ka tubumui, aipoí 
simatopit lé nia 

25 Oto alé kam sasaraina, kutiddou 
kai, bulé nutiddouaké kam kai ka tubut 
Taikamanuanta 

26 Kau nuparoro kam sangamberimui 
bulat sibara ka roroi bagamui, siripot 
pusasaraina pasasamba tai Kariten 

27 lageti kutiddou ka tubumui ka geget 
Tuhan, bulé nubatsaaké kam suratmai 

néné, ka tubudda sasarainanta sikeré 
tonem baga, ka tubut Kristus 

28 Bulé ipanukani kam Tuhanta Jesus 
Kristus. Hormatmai, Paulus 


2 Tesalonika 


1 1 Ale kam Sasarainamai, sapaamian 
Tessalonika, sibailiu paamian Ukkuita 
Taikamanua sambat Tuhanta Jesus 
Kristus! Kai néné, iaté, aku sipuoni si 
Paulus, si Silas sambat si Timoteus 

2 Bulat kukaroni kai baga, bulé Ukkuita 
Taikamanua sambat Tuhanta Jesus 
Kristus masipanukani samba masibujai 
kam 

3 Ale kam Sasarainamai, bulat 
galajetmai lé masikua surá ka tubut 
Taikamanua, kalulumui. Kirénangan 
tedda, bulat mateú kugalaiaké kai kelé 
néné, aipoí putotonem bagamui memei 
maroron. Samba pukakatet bagamui ka 
pasasambamui leú et, memei makokopé 
ronnia 

41até lulunia sarat kam kukukua kai, ké 
mei kai masibalou paamian Taikamanua. 
Oto seget beunan ka paatuatmai, ka 
tetret aikutitiboi kai pagalaiat riu-riu nia 
puroron tonem bagamui ka tubut Kristus, 
kenanen ai kam ka bagat paoreat samba 
pangoringan 

5Sené te imatotoilá adilnia ipasihakimi 
Taikamanua: Amangorik'an kam, kalulut 
nubesíaké kam Laggai Taikamanua 
Sibau. Oto kalulut néné, bailiu 
mateúmuian tuguru ka bagania 

#Igagalaiaké simaadil Taikamanua, 
samba isisiliaké pangoringanmui néné, 
iaté ka tubudda sipaorei kam 

7 Samba ka tubumui sipangongorik 
kineneiget, kisedda leú et ka tubumai 
ka kai, iaaké Taikamanua puaroiat tubu, 
ka gogoi katugorosonan Tuhan Jesus, 
barania ka manua, samba ka tetret 
katutoilakatnia sambadda samalaikania 
sipulugege 

8 sambat api sipuju-juluu. Iooi ka polak, 
iaté masipaukumi sia sitaimaletsei ka 
baga ka tubut Taikamanua, samba 
sitaipupaparaboat siripot Katuareman 
Simaerú, iaté pagalaiat tubut Jesus 
Tuhanta 

Sia néné, rasisiló ukuman kasubuat, 
teret buru-burú. Turiribbaiaké lé sia, 
ratuareu ka matat Tuhan samba ka 
gegenia sabeu 

10 Īpuaaili sangamberinia néné, iaté 
ka gogoi kaoijanannia, bulé raabeuaké 
nia sapaamiannia, samba rahormati 

nia sangamberi simatonem baga 

ka tubunia. Oto kam ka kam néné, 
tugugurúaké leú te kam ka kam, ka 
mungkuat paamian Taikamanua nenda; 
aipoí anukatonemingan kam baga, 
Katuareman Simaerú, sinegéakenenmai 
ka tubumui 

1i Ialeú té lulunia, tá ipuaari 
kutiddouaké kai kam, ka tubut 
Taikamanua. Kutiddou kai ka tubunia, 
bulé ipateú kam murimanua ka 
siripokat obaket bagania; aipoi 

nenda lé lulunia aisogai kam. Bulé 
Taikamanua ka gegenia, masisut'aké 
siobat bagania, masigalaiaké simaerú, 
samba masisut'aké sangamberinia 
sigalaiakenenmui, kalulut tonem 
bagamui, ka tubut Kristus 

12 Kalulut néné, bailiu tulatsat'aké 
Tuhanta Jesus kalulumui. Oto beri 

leú kam ka kam, latsat'akénangan 

leú et kam Jesus, kalulut erut bagat 
Taikamanuanta sambat Tuhanta Jesus 
Kristus. 

2 1 Pagalaiat kaooi Tuhanta Jesus 

Kristus, samba leú et pagalaiat 

irurúaké sita ka matania, iaté néné bulat 
kutitiddou simakopé ka tubumui 

2bulé buí imaruei ipaingo kam, elé 
ipaanu bagamui, kalulut katuareman ka 
bé-bé, sipasikukua, aiailingan gogoinia, 
ioi mitsá Tuhan Jesus. Elé sibara ka 
sibalat pá tiboiet néné, elé sibara ka sara 
nganturat sigelaiakenen; elé ai pá sia 
sipasikukua ka matamui, ai akusurat'aké 
kai ka suratmai kelé néné ka sara 
suratmai 

30Oto kenanen kipa pa, bulat kutiddou 
kai ka tubumui, buí nuobá kam rapataju 
kam. Aipoí kei iaili Gogoinia, buítá bara 
boikí, néné: Tá magulai sia sisik-sik 
tei-teina, siputatá Kristus; samba 
patoilárangan leú et tubudda ka sia 
Sirimanua Sikataí Paraboat, iaté sia 
siteúakenen Taikamanua, gurúakenen ka 
api narako 

4Bulat kabuak paatuatnia, 
lawannangan, elé buak'akénangan 
tubunia ka tubut paniddogietda 
sirimanua, elé ka tubut bulungan, 
oniakenenda sirimanua Taikamanuanda. 
Pat ei nia ka bagat Uman Taikamanua, 
uddet nia sedda, masikua tubunia, nia 
néné, iaté Taikamanua 

>Oto repdem kam akukua nia siburú 
ka matamui, ka tetret ai peilé aku 
mukukuddu ka talagamui 

6 Siagaiatmuian lé, aponiangan lé 
ikekeraaké nia kineneiget, ipuaili 
sangamberinia néné. Ai leú iaili tetrenia 
siteúakenen Taikamanua, rabelaaké 
tubudda, Sirimanua Sikataí Paraboat 
néné 

7 Tápoi puroronnia ka sia sigalaiaké 
pukakataí néné geti, aian ieenung'aké; 
tápoi sipinakelé peilé; tápoi aipei lé 
tukekeraaké nia. Teret itukarit'aké nia ka 
sia sipasikekeraaké nia néné 

8ia peité ibelaaké tubunia ka sia nenda 
Sirimanua Sikataí Paraboat néné. Tápoi 
ké amoian geti nia ka sia Tuhan Jesus, 
ulup'akénangan engania, masimateiaké 
Sirimanua Sikataí Paraboat néné, samba 
subuakénangan leú nia ka pulatsanan 
kaoijanannia 

3? Momoi te nia ka sia Sirimanua Sikataí 
Paraboat néné, ka gege sabeu sibara ka 
tubut Sanitu. Iageti baraakénangan sene 
ngamata kerek sambat kiseiet sabeu, 
sisusut patajuat 

10 Pakeinangan sene ngamata patajuat 
sikatai, masipepeaké sia subuakenen. 

Ramasusubu geti, kalulut taiobára 
masisiló Katuareman Simaeru sibara ka 
Taikamanua, samba ta raoba masiarep 
katuareman bulat sibulatnia sibara ka 
Taikamanua, sipaarau sia 

1lTaté lulunia ibabaraaké simagege 
sipasipepepeaké néné, Taikamanua, pat 
katonemiddangan ta sineseat 

120to juukum'aké te sia Taikamanua, 
sangamberi sioba jo, samba 
sitaikatonemi sineseat 

13 Ale kam Sasarainamai simanuntut 
bagat Tuhanta! Bulat tá itetek-tek 
kukua kai surá ka tubut Taikamanua, 
kalulumui; aipoí ka panandaatnia peilé, 
aipiliyan kam Taikamanua, bulé ipaarau 
kam. Aibara geti kelé néné, iaté, kalulut 
sigalai Ketsat Sipunenan ka tubumui, 
ibailiuaké kam sapaamiannia sipunenan, 
kalulut tonem bagamui ka katuareman 
bulat sibulatnia sibara ka Taikamanua 

14 Taté lulunia aisogai kam Taikamanua, 
sibara ka Katuareman Simaerú, 
sipinaarepmai ka tubumui. Aisogai 
geti kam Taikamanua, kalulut obána 
nia Taikamanua, nupuuktungi kam 
pulatsanan Tuhanta Jesus Kristus 

15Oto kalulut néné, ale kam 
Sasarainamai, bul ipaoksak putotonem 
bagamui, samba kau imariu-riu 
nuomet'aké kam nia sangamberi 
nganturat siakémai ka tubumui; iaté 
nganturat sibara ka ngu-ngumai, elé ka 
suratmai 

16 Bulé Tuhanta Jesus Kristus, samba 
Ukkuita Taikamanua masipusuibi 
bagamui samba masiparon paatuatmui, 
bulé ioi nugalaia kam galajet, samba 
masipakakra apa oniakenen simaerú. 
Aipoí ka sia Taikamanua, bulat makaté 
bagania ka tubutta, samba kalulut erut 
bagania ka tubutta, riu-riu taom'aké 
kam nia, samba oi takaroni kam baga 
apa simaerú 

17 (2:16) 

1 Kelé pamuipui tiboiet, kutiddou kai 
ka tubumui, ale kam Sasarainamai, 

bulé nutiddouaké kam kai ka kai, ka 
tubut Ukkuita Taikamanua. Tiddouaké 
kam, bulé imaruei imararat Katuareman 
Simaerú, samba rasiló nia sirimanua, ka 
erut baga, kelé anusiló kam nia ka kam 
siburú 

2 Tiddou leú et kam ka Taikamanua, 
bulé ibelaaké kai ka kabeira sirimanua 

bulat sikataí paraboat, samba sijo. 
Aipoí ta sangamberi sirimanua, iobá 
masikatonemi Katuareman Simaerú 
sibara kai Tuhan 

3 Tápoi bulat simatopit lé nia si Tuhan. 
Nia té masiparoron samba masisasakkeri 
kam, ka tubudda Sikataí 

4Samba leú et, matonem bagamai 

ka tubut Tuhan, kalulut aian 
nugagalaiaké kam elé aian nuririu- 
riuaké kam masigalaiaké sangamberinia 
sitonéakenenmai ka matamuli 

> Bulé Tuhanta masipalulu kam, 

bulé memei nuaagai kam simakopé 
pukakatekina kam baga Taikamanua 
samba pangunguruat'akéna ka tubumui, 
Kristus, puoom baga 

6 Ale kam Sasarainamai, ka geget 
Tuhanta Jesus Kristus, kukua kai ka 
matamui, bulé nuareuaké kam tubumui, 
ka tubudda sangamberi saalei simabeili 
tubu mugalai, samba sitaimareddet ka 
nganturat siakémai, ka tubudda 

7 Anuagaian kam, iaté buítá nuului 
kam sigalaiakenenmai ka kai. Iaté tá 
akukabeiliaké kai mugalai, ka tetret ai 
peilé kai ka talagamui 

8Tá akugalaiaké kai, tenan lé kai 
mukom kadda, sitaibabayaet. Sarat 
pugagalai lé kai sinágó samba sinoibó, 
kumomoaké kai tubumai, bulé tá 
kupageja kai bagadda kasei pá, ka 
talagamui 

9Tápoi tá te akugalaiaké kai kelé néné, 
kalulut taimateúnia kutiddou kai, bulé 
nurop'aké kam kai. Tápoi obámai lé ibara 
uluietmui 

10 Ai peilé kai mukukuddu siburú ka 
talagamui, akuaké kai peraturan kelé 
néné, "Kasei sitaiobá mugalai, buí 
ipukom. 

11 Kukukua kai nia kelé néné geti, 
kalulut aarepmai, ai peilé sia ka 
talagamui simabeili mugalai. Bulat beri 
apa pá tá ragagalai; sarat masigeu-geu 
galajetda sabagei lé ragagalai 

12 Ka geget Tuhan Jesus Kristus, kukua 
kai ka matadda, samba kuparepdem 
kai sia, bulé makolou rapugalai, ragaba 
purimanuaiatra saradda 

13Tápoi kam ka kam, buí ingat kam 
mugalai simaerú 

14Tageti kupaatu, babara te sia sitaiobá 
masisiló sikuamai ka bagat suratmai 
néné. Oto jago kam tubumui ka tubudda 

sipupaatuat kelé néné, samba bui 
nupaaleiaké kam sia, bulé ramaila 

15Tápoi buí nuaddeaké kam nia kelé 
saggakmui; sarat ngantru lé kam nia, 
siripot ka pusarainaat 

16 Kai Tuhan lé kabaraiat rogdang 
puririmanuatta. Bulé nia mariu-riu 
iaké ka kam rogdang puririmanua ka 
sangamberinia. Samba bulé Tuhanta leú 
masipaalei kam sangamberimui 

17 Iageti segé salamku kaku, sipuoni si 
Paulus ka tubumui. Tubut bulat kabeiku 
te amugalai surat néné. Néné te sara 
toggaiat tanda tanganku ka sangamberit 
suratku 

18 Bulé Tuhanta Jesus Kristus, 
masipanukani kam sangamberimui. 
Hormatmai, Paulus 


1 Timotius 


1 Ale Timoteus, bakkat togakku, 
ka onin Tuhan! Surat néné sibara 

kaku, Paulus, apostel Jesus Kristus, 
siripot siparentaakenen Taikamanua, 
Sipaarau sita samba leú et parentat 
Jesus Kristus, karonietta baga. Bulé 
Ukkuita Taikamanua samba Tuhanta 
Jesus Kristus masipanukani samba 
masipanguruani, elé masiaké kekeu 
rogdang puririmanua 

2 (1:1) 

3 Kutiddou ka tubum, bulé mariu-riu 
nukuddu ka Epesus, kelé sikuakku 

ka matam siburú, kei mei aku ka 
Makedonia. Aipoí ai sia piga pá ka 
Epesus, sipasingangantruaké nganturat 
sitaipaaakkup ka tiboiet Taikamanua. 
Oto bulé nukua ka matadda, raariaké 
masingantruaké kelé néné 

4Kua ka matadda buí ialá bagadda 
ka pungu-nguan, elé pungu-nguan 
paninikat tubut taikebbukat siburú, sitá 
anai kalepakatnia. Aipoi sangamberinia 
néné, sibaraaké pajoggolat lé, tá 


1 TIMOTIUS 1.5-9 2 


masituppai imariu-riu tugalaiaké 
rencanat Taikamanua kelé agaietta sarat 
kalulut tonem bagatta lé ka tubunia 

5 Besiakenenku ka nganturatku néné, 
iaté, bulé bara ka sirimanua paatuat 
simamurni, samba agai baga simaliná, 
samba leú et, putotonem baga bulat 
sipulelelek ka tubut Tuhan; bailiu kalulut 
nenda, oi rapununtuki baga saaleira 
sirimanua 

6 Aian sia sangarubeiat ka talagadda 
sitaiparaboat'aké kelé néné, 
aipapepengan sia paukelatda sitá 
anai lulu 

7 Airakikiddiy raei muguru paamian, 
tápoi beringan sia tá raagai apa 
tiboakenenda, samba sikuadda leú et, tá 
bulat airakakatonemi 

8 Kirénangan tedda aian taaagai kam, 
erúnia surukat arat, ké tapakei baí kam 
nia ka siripokat enungnia 

9 Kau lé tarepdem kam; aitubaraaké 
surukat néné, tá kaluludda sirimanua 
simaerú paraboat, tápoi ka sia lé sipaapa 
surukat, sikataí paraboat, turot katai, 
ka sirimanua sijo, sitá arat, sipupaatuat 
polak, ka sia sipasimamateiaké ukkui 
sambat inanda, elé ka sia siobá pamatei 

10 siobá musilainge, sipusisilainge 
ka pasasambadda simanteu 
elé ka pasasambadda sinanalep, 
sipasinanangkou sirimanua, sipaboboko, 
sipasimumuneng'aké boko, elé kasei pá 
sipuooni sipasabau nganturat simaroipo 

11 Nganturat néné, ai ka tubut 
Katuareman Simaeru, katukakaratnia 
aiakéan ka tubukku Taikamanua, 
iaté Katuareman Simaeru sibara ka 
Taikamanua sipulubeunan, simateu 
umun'akenen 

12 Bulat sura sabeu kukua ka tubut 
Tuhanta Jesus Kristus, kalulut aiaké 
kaku ron, masipuuku galajetnia, samba 
kalulut aipateu aku, mugalai galajet 
siakénia kaku néné 

13 kenanen ka tetret nenda akupakataí 
nga-nga ka tubunia, elé akubesiki nia, 
samba akupaloloi nia. Kenanen kisedda, 
manuntu lé bagat Taikamanua ka 
tubukku, kalulut ka tetret nenda, tápei 
amatonem bagakku ka tubut Kristus. 
Oto tá kuagai sigalaiakenenku néné 

14Tápoi amoi peilé aipanguruani aku si 
Tuhan simakopé. Aiaké lé ka tubukku 
puroron, pat oi kukatonemi nia samba 
kupununtuki baga pasasamba saalei 

sirimanua. Puroron néné leú et, iaké ka 
tubutta sangamberitta sipusasara ka 
tubut Jesus Kristus 

15Bulat sineseatnia te tiboiet 
sipasikukua kelé néné. Oto mateú tusiló 
samba bulat tukatonemi: "Aioi Jesus 
Kristus ka polak néné, iaté masiarauaké 
sia sirimanua sijo." Aku te néné sara 
sirimanua sijo, simakopé kataí paraboat 

16 Tápoi kalulut jokku néné te, 
aipununtuki aku baga Taikamanua, bulé 
isappruaké ipatoilá om bagania Jesus 
Kristus ka tubukku, sirimanua oniakenen 
bulat sikataí jo néné. Nia té néné 
ibabailiu uluietda ka sia sangamberi 
siputotonem baga sabagei ka tubunia 
samba sipasiiikep'aké purimanuaiat 
sipulelelek samba sitaitatatá 

17 Oto mateú lé tuumun'aké samba 
tuhormati nia, Taikamanuan, Rimatat 
senen tetre; aipoí nia lé simatom samba 
sitaimatotoilá sambat sisasara! Amen 

18 Ale mateama Timoteus! Galajet 
néné kusegéaké ka kabeinu, kalulut 
masirepdem sitonéakenen Taikamanua, 
sisegéakenenda tai nabi ka paamian, 
pagalaiat tubum. Oto kau ibailiu nia 

patonekat Taikamanua néné, balutnu, ka 
perjuangan simaerú 

19 Kau mariu-riu nuomet'aké katonemiet 
sibulatnia, ka pupaatuanan simamurni 
sambat simaliná. Aipoí ai sia sitaiarepi 
asekat sikuat teu-teu bagadda ka baga, 
pat kakkataí putotonem bagadda 

20 Oto sia néné, iaté si Himeneus 
sambat si Aleksander. Karuadda néné, 
akuukum'akéan sia, iaté akusegéaké sia 
ka kabei Sanitu, bulé ramakiro raasá 
Taikamanua. 

1 Bulat paniddogatku sabeu ka 
tubumui, bulé ké nutiddou kam 

apa pá ka tubut Taikamanua, elé 
maniddou, elé nutiddouaké kam apa 
pá, elé masisegéaké pusurakatmui ka 
tubut Taikamanua, kau siaili sangamberi 
sirimanua 

2 elé siaili tai rimata, samba siaili 
sangamberi sauté. Tiddou kam ka 
tubut Taikamanua, bulé marogdang 
samba maaman puririmanuatta ka 
tubut Taikamanua, sialei puparaboanan 
simateú ka matania 

3 Aipoí paniddogat kelé néné te maerú 
samba kilibet bagat Taikamanua, 
Sipaarau sita 

4 Bulat kiddiyet bagania, iaté, bulé rasiló 
puaragat ka sia sangamberi sirimanua, 
samba bulé raagai siobat bagania 

Sarat sara lé poí Taikamanua. 

Beri sipatalaga sirimanua, sambat 
Taikamanua leú et, sara lé, iaté Jesus 
Kristus 

6 Nia néné, iaté sara sirimanua, 
sipasibubuluaké engania, bulé rabela 
sangamberi sirimanua ka ukuman 
Taikamanua, kalulut jodda. Oto ka 
enungan pasibubuluakéna engania 
Kristus néné, ipatoilá ka tubutta 
Taikamanua, ka oggak sipasesese néné, 
obána bulé rasiló panguruat, sangamberi 
sirimanua 

7Īaté lulunia aikoiniaké aku, kuei ka 
tubudda sipuarat sabulungan, bulé 
kupakakra Katuareman Simaerú, iaté 
pagalaiat katonemiet bulat sibulatnia. 
Oto sipoiliatku néné, bulat sibulatnia, tá 
bokokku 

8 Bulat kiddiyet bagakku, iaté bule 
sangamberi taimanteu, kenanen kaipa 
pá raei maniddou, kau rapaniddou ka 
tubut Taikamanua ka linat paatuat, tá ka 
golú, elé ka pajoggolat 

9Ka sia leú et tainanalep, búan leú 
imasabau ralainge tubudda, samba 
rapubibilet tubu leú et kau imakomit 
tubudda. Buí ragalai alaira kipa raobá 
peru, pat mabesínangan matatta iitsó 
nia; elé masipakei pulaingeat emas, inu 
mutiara, elé leppei simakeppu saki 

l0Tapoi kau lé rapalainge tubudda 
tainanalep, ka puparaboanan simaerú, 
siripot simateú ka tainanalep, simasurú 
ka Taikamanua 

11 Buítá ragelai tainanalep masimonoi 
tubu sambat mureddet 

12 Bulat tá kuoobáaké sia tainanalep 
rapangantoman elé raparentaaké 
taimanteu; tápoi buítá ramonoi lé 
tubudda 

13 Aipoí aibaraaké siboikí Taikamanua si 
Adam lé, lepá si Ebangan 

l4Ialeú et mitsá, tá si Adam aipataju 
ulou, tápoi si Eba lé, pat pasabaunangan 
surukat Taikamanua 

15Tápoi kenanen kisedda, rasisiló 
leú te ka sia tainanalep puaragat, ka 
pasitutú-túakéra matat tatoga, sarat kau 
lé ka epet paatuat, iriu-riuaké ikatonemi 
Kristus samba mariu-riu ipununtuki baga 

sabagei, samba murimanua sarat ka 
Taikamanua. 
1 Bulat sineseatnia te tiboiet néné, 
sipasikukua kisé: "Sikiddiy muuté 
ka paamian, iaté masikiddiy galajet 
simaerú. 

2 Siripokatnia sia sauté ka paamian, 
buítá sitá kuat tubu ka sikataí sarat 
sara sinanalepnia lepá, iagai ipaom 
bagania, simasiku paatuat, makolou 
puririmanuania, iobá masirauma 
tairauma ka lalepnia, samba iobá 
masipangantru sirimanua 

3 buí simapuinengen kalulut pulolónia ló 
simapuinengen, elé siobá palabá. Tápoi 
buítá simaleppe baga lé, siobá paaban. 
Tá maalau bagania ka bulagat 

4 Buítá siagai masipasikeli pulalalepnia 
sipulelelek, samba siagai masipangantru 
tatogania, bulé ramareddet ka nga- 
ngania samba bulé ramahormat ka 
tubunia 

5 Aipoí ké beringan pulalalepnia tá iagai 
ipagaba nia, kipangan lé iooi ipasikeli 
tatogat paamian 

SIaleú et sia kaunen masiutéaké 
paamian, buí iapeí aitugurú ka arat 
Kariten, mabubuak paatuatnia, babara 

ioorak nia pateleiat Taikamanua, kelé ka 
Sanitu siburú 

7 Buítá maerú kuat tubunia ka talagat 
siberikabaga. Aipoí ké tá kisedda 
galai tubunia, paloloirangan leú et nia 
sirimanua, bailiu alánangan nia seseret 
Sanitu 

8 Kisedda leú et tai baja gareja, buítá 
sirimanua simaerú paraboat samba 
simaroipo baga; sitaimaalau baga 
ka bulagat, sitaimasosot mulo, ló 
simapuinengen 

2 Buita mariu-riu raomet'aké bulat 
sibara ka agai bagadda simalina tiboiet 
putoneman bagadda tai Kariten sipatoilat 
Taikamanua ka tubudda 

10 Buítá tuuji sia boiki; oto ké tá anai 
kuat tubudda ka sikataí, iapeité ioi 
rapubajá gareja ka paamian 

11 Sinanalepra let et, buita simaerú 
paraboat, tá siobá masipabara nga-nga. 
Buita raagai rapaom bagadda samba 
matopit sia ka sangamberinia 

12 Tai baja gareja ka sia leú et, bulé 
sarat sara lé sinanalepra lepá. Buítá iagai 
masipagaba puririmanuanda tatogania 
samba masipasikeli pulalalepnia, 
simakolou 

13Sia sipasirorop sipulelelek ka 
paamian, rahohormati sia sapaamian. 
laleu et memei magegege sia masitiboi 
pagalaiat putotonem bagadda ka tubut 
Kristus 

14 Bulat ké pei táan mauju kuoi 
kubalou kam. Tápoi kenanen kisedda, 
eddangannia kugalai surat néné ka kam 

15 Bulé makaburú kuoi, anuagaian 
kam, kipa muparaboat simaerú, siripot 
puririmanuatta sipuoni sikauman 
Taikamanua, iaté sapaamian Taikamanua 
sipuririmanua. Aipoi sapaamian néné te, 
bulat arigi sipasiriribaké elé sipasisosopo 
nganturat puaranan bulat sibulatnia, 
sibara ka Taikamanua 

16 Beri sia sara siputatá kipa kopet 
pubebeunannia keleat ka aratta néné. 
Iapatoilá tubunia kelé mutubu sirimanua, 
aisineseat'akéan nia Ketsat Sipunenan, 
samba araigbuk'an nia samalaika. 
Atupaarep'an katuaremannia ka tai 
bangsa ka polak néné, matonem 
bagadda sirimanua ka sangaliot polak 
ka tubunia, lepá akkat'akénangan nia 
Taikamanua, ka manua. 
4 1 Bulat maron aisiblaaké nia Ketsat 

Sipunenan. Aikua ka gogoi sibabara, 

ai sia sangasilá igidda sirimanua 
sisik-sik tei-teina, rakaddiuaké Kristus, 
raei masitut'aké nga-ngan ketsat 
sipasipepepeaké sia samba nganturat 
ketsat sikataí 

2 sisegéakenenda siriamanua sipatataju 
ka pabokoatda. Aipoí teu-teu baga 
sikukuddu ka bagat paatuatda, 
amagep-gep'an 

3Rangantruaké ka tubudda sirimanua, 
bui raputalimou, samba bui rakom 

kan sikokoiakenen. Oto aibaraaké nia 
Taikamanua kan néné, komen lé, kelé 
pasikukuadda sura ka tubunia ka sia 
simatonem baga ka tubut Kristus samba 
sia siagai nganturat bulat sibulatnia 
sibara ka Taikamanua 

4 Aipoí sangamberinia sibaraakenen 
Taikamanua, sarat simaerú lé. Oto 
tá anai beri sara oniakenen takei-kei 
itukom, ké atusilóan nia ka surat baga, 
ka tubut Taikamanua 

5 Aipoí panukanan sibara ka Taikamanua 
sambat paniddogat ibabailiuaké, komen 
néné momoi itukom 

6Ké nugalaiaké sangamberinia néné 
ka tubudda sasaraina sikeré tonem 
baga ka tubut Kristus, bailiunangan 

ekeu sipugagalai galajet Kristus bulat 
sipulelelek. Riu-riu nuparimanuaaké 
tiboiet Taikamanua sikatonemitta, 
samba ngantoman bulat sibulatnia 
situt'akenennu ka burúnia néné 

/”Bá aarepi pungu-nguan sitá galai. 
Tápoi ubui lé tubum musurú ka 
Taikamanua 

8Tá maigi uktukta masilati tubu, 
tápoi latian siorak ka puketsanan geti, 
maigi katukaunannia. Aipoi ka bagania, 
ai patonekat Taikamanua siorak ka 
puririmanuatta kineneiget, sambat 
siorak ka puririmanuatta ka gogoi 
sibabara 

9’ Bulat sibulatnia te patonekat néné. 
Oto bulat buítá tasiló kam nia, samba 
buítá takatonemi kam nia bulat sibara ka 
muinet paatuatta 

10 Taté lulunia tapeperjuang'aké samba 
tamomomoaké kam tubutta mugalai, 
ai lé poí bulat takakatonemi kam nia 
baga Taikamanua, iaté Taikamanua 
sipuririmanua, Sipaarau sangamberi 
sirimanua, sarapeite sia simatonem baga 

11 Oto ngantruakéan sangamberinia 
néné, samba kua ka matadda, rareddet 
nia 

12 Buí rabara sipuarak ekeu sapaamian, 
kalulut raitsó bau tubum peilé. Tápoi 
kau lé ibailiu ekeu uluietda sangamberi 
simatonem baga, iaté ka titiboatnu 
samba ka paraboatnu, ka galai 
punununtut bagam ka pasasamba 
saalei sirimanua, samba ka putotonem 
bagam ka tubut Jesus Kristus, samba ka 
puririmanuam simalina 

13 Oto pangenan kuoi, kutiddou buítá 
nubatsaaké bulat sipulelelek Buko 
Sipunenan, ka tubudda sirimanua, 
masitubbui samba masingantru sia 

14 Buí nuoreaké nupakei panguruat 
sibara ka Ketsat Sipunenan, siaké ka 
tubum, sibara ka siutéaké paamian, 
ka tetret arasukat'aké ekeu, samba 
leú et patonekat Taikamanua sisesegé 
ka tubum, sibara ka tai nabi, masikua 
pagalaiat tubum 

15Bulat kau sibulatnia sibara ka muinet 
paatuatnu, nugalaiaké sangamberinia 
néné, bulé raigbuk nia sangamberi 
sirimanua, kamajuannu 

16 Bulat kau nujago tubum, samba 
nganturatnu. Buítá numatopit 
masigalaiaké sangamberinia néné. 

Oto ké kisedda baí nugalai, oi nurop'aké 

tá sarat tubum, tápoi sambat sia leú 
sipasiaarep ngantomannu. 

1 Bá paaanuji sia simakabajá ka 
tubum; tápoi náná lé nia iarepi 
tiboietnu, kelé nuoniaké nia ukkuinu. 
Addeaké sia sibau tubu, kelé sarainam 
2 ialeú et saina simabajá, addeaké sia 
kelé sainam. Tainanalep sibau tubu leú 
et, oniaké sia samaniunu, bulat sibara 

ka paatuatnu simaliná 

3 Kau nuhormati sia tailumang, 
sipututukkú tubu 

4Tápoi ké ai peilé geti sia tatogania 
elé sapunuteteunia silumang néné, 
sia boikí nupangangantru, bulé raagai 
rapasikeli saeppudda, samba bulé raagai 
rasiliaké sigalaira saeppu simaerú, elé 
sasibbuadda ka tubudda. Aipoí nenda lé 
siobat bagat Taikamanua 

> Oto sia tailumang sipututukkú tubu 
kalulut táan anai sia sipasikeli nia, kau 
ipukaronan sarat ka tubut Taikamanua. 
Kau ipaniddou ka tubut Taikamanua 
sinágó samba sinoibó, masitiddou 
paromannia 

6Tápoi tailumang sigalai siobat 
tubunia geti, kenanen taitsó nia ai nia 

muririmanua, tapoi amateian nia ka 
puketsanan 

7 Oto segéaké tiboiet néné ka tubudda, 
bulé rapurimanua sitá kuat tubu ka 
sikataí 

8Ké ai sia sitaipasikeli sasarainania, 
sarapei sia bulat sikuddu ka lalepnia, 
aiputatáan lé katonemietnia baga; oto 
bailiu nia peilé makataí paraboat, ka 
tubudda sitaimatonem baga 
9Oniakenen geti bulat tailumang ka 
bagat paamian, iaté: buítá sienem 
ngapulu ngarura bajara, samba sarat 
sangamitsá lé aiputalimou 

10 Maarep galai tubunia sinanalep néné 
obána mugalai simaerú, iaté kelé: aiurau 
tatogania sipulelelek, iobá masisiló 
tairauma ka lalepnia, iobá masirop'aké 
simatonem baga, iobá masirop'aké 
simareu-reu baga, samba bulat sibara 
ka muinet paatuatnia igalaiaké galajet 
simaerú 

11 Buí nuaddeaké kam sia tailumang 
sibau tubu. aipoí ké isuggru sia 
pubobot-bot akkulá, repdemnangan 
mitsá mutalimou, kaddiuakénangan leú 
et Kristus 

12 Bailiu maseleddangan leú et, 
ka matat Kristus, kalulut araputatá 
palelengan sikau ka tubunia 

13 Samba bagei, rasappruaké tetretda 
raei masisenei lalepra sirimanua. Tápoi 
bulat makopé kataí, iaté rapaloloi 
sabagei, samba raobá masipageu-gebi 
galajet puukuketda sabagei. Ialeú et 
raobá masitiboi apa pá sitaimateú tutiboi 

14Īaté lulunia, siripot sipinaatukku 
kaku, maerú peilé raputalimou mitsá 
tailumang sibau tubu néné, bulé bara 
tuppai tubudda, rapasikeli pulalalepra, 
babara enunganda tai saggakta rapaloloi 
sita 

1> Aipoí aian sia tailumang simapepepe, 
kalulut ratut'aké ketsat sikataí 

16 Oto ké ai baí sia tai Kariten sibara 
saeppu tailumang, buítá irop'aké 
sia tailumang néné, buían rarop'aké 
nia sapaamian. Bailiu puukuketda 
sapaamian, sarat siangan lé tailumang 
sitá anai saeppu 

17 Sia siutéaké paamian simatopit 
mugalai galajet, buítá bulat nuabeuaké 
kam sia ka bagat paatuatmui, rua 
ngaoleat iginia, sarapei sia simangamang 
mungantoman samba pangantru 

18 Kelé ka sikuat ngantoman ka Buko 
Sipunenan kisé, "Mateú lé rasiló upadda 
ka sia sipugagalai. 

19Buí nuarepi panganduatra kasei pá, 
siooi masinganduaké galai tubudda 
sauté ka paamian, ké tá anai sia rua elé 
legei igidda, sipasimumuneng'aké galai 
tubunia 

20 Buíta nuteká sia ka matat paamian, 
sia sipasigagalaiaké jo, bulé ramalotó ka 
sia sabagei 

21Ka matat Taikamanua samba ka 
matat Jesus Kristus, elé ka matadda 
samalaika sipiliynia, kutiddou simaron 
ka matam, bulé nugalaiaké nganturat 
néné, iaté, buí nusuk-suk kasei pa, elé 
buí numaré-ré ka tubudda kasei pá 

22 Buí makopé ruei nukau panukanan 
ka tubudda kasei pá, bulé ioi raukkáaké 
galajet, masipasikeli galajet Tuhan. Ialeú 
et, ké ai jodda sabagei, buí isappó ekeu. 
Jago tubum bulé mariu-riu numaliná 

23 Bulan sarat oinan nuloló; tápoi ló 
goisó anggur, imaerú kejuknu, mabesiket 
lé poí ekeu 

24 Jodda sirimanua sabagei, tápei 
atuadili amatoiláan simakopé. Tápoi 

jodda geti sabagei, ka tei-teian lé 
ituaagai 

25 Kisedda leú te galajet simaerú, 
maruei ituitsó. Beringan koi simabesí 
tuitsó leú et, tá momoi imaburú ikuddu 
kalilippunan. 

1 Tai Kariten sipuoni pagugulet, 
buítá ikua ka bagadda, mateú 
rahormati nia tuanda, buí rapaloloi onin 
Taikamanua, elé ngantoman ka aratta 

“Ialeú et sia sapagugulet siputuan 
tai Kariten, buí rapumit baga ka 
tubudda tai tuanda, aipoí, makeré lé 
pu-Kakaritenda. Tápoi siripokatnia, 
memei lé matotopit sia masipuukú 
tuanda, aipoí situan pasikelietda néné, 
sikeré tonem baga, simanuntut bagat 
Kristus. Sangamberinia néné, buítá 
nugelaiaké samba nungantruaké ka 
tubudda 

3Kasei singantruaké nganturat 
sitaimakeré kelé néné samba tá raobá 
rasiló nganturat simakolou sibara kai 
Tuhanta Jesus Kristus samba nganturat 
ka aratta 

4sia te siumun'aké tubuna, tápoi beri 
apa pá tá raagai! Oringenda iaté paukle, 
pagolú, masipaukeli panganga-nganga 


1 TIMOTIUS 6.5— 10 19 


simakeru simabesi tukolouaké, pat 
puottounangan sit-sit baga, kasaragaiat, 
paloloiat, pasuksungan sikataí 

“samba paaggarat sitá anai kalepakat. 
Sirimanua sitaiagai paatuat'an lé sia 
néné, samba táan raagai simaerú. Aipoí 
bulat ka bagadda te makakayo sia, 
kalulut puaranan 

6 Kirénangan tedda babara uktuk sabeu 
kalulut puaranan, ké segé bagadda 
siripot sibabara ka tubudda 

7 Aipoí beri sara tá anai siabbitta ataoi 
kam ka polak néné; ialeú et, beri sara 
momoi taabbit kam sibara ka polak néné 
8Oto bara lé kan, elé leppei, páan, 
metnangan 

9Tápoi ka sia geti siobá mukayo, 
aiorak'an sia pasisiboat, elé aialáan 
sia seseret sene ngamata pubobot-bot 
taipaatuet, samba obat masipakataí. 

Ka puaalau baga nenda leú te sikau 
ramakataí elé ramatei sirimanua 

10 Aipoí kalulut puaalau baga ka 
bulagat lé ikakabaraji sene ngamata 
pukakataí. Ai sia sabagei, kalulut sarat 
ka pubulaganan lé ieei paatuatda, 
bailiu taiobárangan masitut ngantoman 
ka puaranan Kariten. Kalulut néné 


1 TIMOTIUS 6.11- 14 20 


sak-saknangan sia sene ngamata 
pangoringan, sipakataí pupaatuananda 

11 Tápoi ekeu geti kekeu, bakkat 
Taikamanua lé ekeu. Oto buítá 
nuareuaké tubum ka sangamberi 
sikuakku néné. Besíaké ibailiu ekeu 
simaroipo ka matat Taikamanua, 
sipaniddogi Taikamanua, simatonem 
baga ka tubut Kristus, simanuntu baga 
ka pasasamba sirimanua, simaom baga 
ka pangoringan, samba simaleppe baga 

12 Bulat kau imataiko ka bagam 
masibesiaké muparaboat siripot sara 
laddou paamian tai Kariten, ioi nuoppu 
nuikep'aké purimanuaiat sipulelelek 
samba sitaitatatá ka manua. Aipoí 
nenda lé pubakkanannia aisogai ekeu 
Taikamanua, ka tetret anumuneng'aké 
tonem bagam ka tubut Kristus, ka 
matadda sirimanua simigi 

13 Oto kineneiget ka matat Taikamanua 
sipasikakau enga ka tubut sangamberi 
sibaraakenennia samba ka matat Jesus 
Kristus sipasimumuneng'aké simakolou 
pagalaiat tubunia ka matat Pontius 
Pilatus, kutiddou ka tubum 

14 Bulé nureddet sangamberinia néné 
bulat sibara ka linat paatuatnu samba 


1 TIMOTIUS 6.15- 18 21 


sita loloijet ekeu, teret iaili mitsá gogoi 
kaoijanan Tuhanta Jesus Kristus 

1> Pagalaiat gogoi kaoijanannia geti, ai 
leú iteúaké nia Taikamanua ka sara tetre 
sipasesese. Nia lé poí sikup-kup'aké 
manua sambat polak. Sipulubeunan 
lé nia, Rimatadda tai Rimata, samba 
Tuhanda tai tuan 

16 Sarat nia lé tá ioorak kamateiat; ka 
simalatsat lé ikukuddu. Tá momoi beri 
sara sirimanua masilegeri kudduatnia. 
Beri pei sia sara sirimanua sipasiiitsó 
matania, elé momoi masiitsó matania. 
Ka tubunia lé katuumun, gege teret 
buru-burú! Amen 

17 Īageti ka tubudda ka sia simakayo 
ka polak néné, kutiddou ka tubum, bulé 
nupangantru sia, buí raumun tubudda, 
samba buí rakaroni baga purimanuaiatra 
sibara ka bibilet simatataket néné, 
iaté kelé bibilet pukayoat. Tápoi 
kau lé rakaroni baga Taikamanua 
sipasiaaké sangamberinia ka tubutta 
bulat sipususukkra kalulut kopet iginia, 
bulé tapuuktungi kam nia 

18 Kua ka matadda bulé rapatoilá 
pueerut bagadda ka sirimanua, iaté 
masigalaiaké maigi ngamataat galajet 

simaeru, kelé muaggai baga ka 
saalei, samba oba masipanguruat'aké 
pukayoatnia ka sabagei 

19 Oto bailiu sigalaiakenenda néné, 
ararurúakéan ka sia pukayoat simaerú, 
sibailiu puuktunganda ka gogoi sibabara. 
Samba kalulut sigalaiakenenda néné 
leú, silórangan purimanuaiat sipulelelek 
samba sitaitatatá 

20 Ale Timoteus, apa galajet pasikelat 
sisilónu siripot aikatonemi ekeu baga 
Taikamanua, bulat jago sipulelelek! Bá 
oobá paukle ka sitá galai, samba paron 
nga-nga ka sitaimakolou kelé oniakenen, 
"Puaagai" 

21 Ai sia sikua tubuna, kalulut ka 
babarat puaagai ka tubudda, pat bitsli 
sia ka nganturat aratta tai Kariten 
sikatoneminda siburú. Bulé Tuhanta 
masipanukani kam sangamberimui, kam 
Sasarainamai. Hormatmai, Paulus 


2 Timotius 


1 1 Ale Timoteus, togakku kilibet 
bagakku. Aku sipuoni si Paulus 
néné te amugalai surat néné ka tubum, 
samba bulat kukaroni baga bulé Ukkuita 
Taikamanua samba Tuhanta Jesus Kristus 
masipanukani, masipanguruani samba 
masibujai ekeu. Ka teú bagat Taikamanua 
pauddetnangan aku bailiu apostel Jesus 
Kristus, lepá koiniakénangan aku 
Taikamanua, masipaarep pagalaiat 
purimanuaiat sitonéakenennia. Tasisiló 
kam purimanuaiat néné, kalulut 
pusaraatta ka tubut Jesus Kristus 

2 (1:1) 

3Surá lé kukua kai ka tubut 
Taikamanua, puukuketku bulat tubut 
sibara ka paatuatku simaliná, kelé 
sigalaiakenenda taikebbukatku siburú. 
Sarat masikua surá lé kugagalai ka 
paniddogatku, ka tubut Taikamanua, ké 
kurepdem ekeu ka paniddogatku sinágó 
samba sinoibó 

4Sarat kupaatu purereu-reunu baga. 
Iaté lulunia imarerepdem bagakku 


2 TIMOTIUS 1.5-9 2 


moi kubalou ekeu, bulé bulat imangká 
bagakku kaku 

5 Kuagai bulat kopénia ron tonem 
bagam ka tubut Kristus, kelé puroron 
tonem bagat sibbuam si Lois samba 
tonem bagat inam si Eunike. Bulat 
matonem bagakku tonem bagam kekeu, 
kisedda leú et ka tubut Kristus 

6Oto bulat kutiddou ka tubum, bulé 
nujuluuaké panguruat Taikamanua 
sisilónu, ka tetret akusukat'aké ekeu 

7 Aipoí Ketsat Sipunenan siaket 
Taikamanua ka tubutta néné, tá Ketsat 
situbbui sita mulotó. Tápoi Ketsat 
Sipunenan geti, siparon paatuatta lé, elé 
sipatim paatuatta nuntut baga ka saalei 
samba siparon sita lé, bulé ioi takera 
kam tubutta ka sikataí 

8 Oto buí numaila masimuneng'aké 
pagalaiat tubut Tuhanta. Ialeú et, buí 
numaila masipoiliat pagalaiat tubukku, 
siukum'akenen ka bagat penjara, 
kalulunia. Tapoi bule kalulut puroron 
sibara ka Taikamanua, bailiu ekeu leú 
et kekeu, mangorik paoreat, kalulut 
Katuareman Simaeru 

9Aipaarau samba aisogai sita 
Taikamanua, bulé ibailiu sita paamiannia. 

Aigalaiaké nia geti kelé néné Taikamanua, 
tá kalulut sigalaiakenenta apa pá, tápoi 
bulat siteúakenennia samba kalulut 
panguruatnia lé. Panguruat Taikamanua 
néné, atasilóan sibara ka tubut Jesus 
Kristus, ainangan tá babara polak néné 
10 Oto kineneiget, aipatoiláan 
panguruatnia ka sita, ka kaooi Rimata 
Sipaarau sita, iaté Jesus Kristus. Geget 
kamateiat néné, aikalaakéan Jesus, 
lepá akénangan purimanuaiat sitaitatatá 
sisilóta sibara ka Katuareman Simaeru 
11 Oto kalulut masipaarep Katuareman 
Simaerú néné te, airióaké aku 
Taikamanua muapostel sambat muguru 
12 até lulunia kuoorik sangamberinia 
néné. Tápoi kenanen kisé, tá ipakakataí 
putotonem bagakku. Aipoí ai lé kuaagai 
nia simakolou katonemietku baga. 
Matonem bagakku, sangamberinia 
galajet sisegéakenennia kaku kalulut 
tonem bagania ka tubukku, mariu-riu lé 
ijago nia teret iaili Gogoi Sialu 
13 Oto kau bulat sibulatnia nutut, 
sangamberinia nganturat sipulelelek 
siripot singantruakenenku ka tubum. 
Ialeú et, kau imariu-riu nukatonemi 
Jesus Kristus samba numakaté baga ka 

pasasamba sirimanua, siikep'akenenta, 
kalulut pusaraatta ka tubut Jesus Kristus 

14Ka paroman Ketsat Sipunenan 
sipuririmanua ka bagat paatuatta, bulat 
kau nujago sipulelelek sangamberinia 
bibilet simakeppu saki, iaté Katuareman 
Simaerú, sisegéakenen Taikamanua, ka 
tubum 

15Kelé siagainu, sangamberidda 
sikukuddu ka Asia, arakaddiuakéan aku. 
Beri leú et ka sia si Pigelus sambat si 
Hermogenes arakaddiuakéan aku 

16Tápoi sia geti sangalalepra tai 
Onesiporus, bulat amarei-reian 
arabaraaké puangkakat bagakku. Bulé 
ipatoilá katet bagania si Tuhan ka 
tubudda. Aipoi kenanen ai aku ka bagat 
penjara, tápoi tá maila nia si Onesiporus 
masiitsó katuuukumku 

17 Bulat segéna lé ka Roma, 
besíakénangan igaba aku teret 
sesena aku 

18 Siagainungan leú, ka tetret ai aku 
mukukuddu ka Epesus, bulat maigi 
paromannia k tubukku. Oto bulé 
ipununtuki nia baga si Tuhan, ka tetret 
iaili gogoinia ipasiadili sangamberi 
sirimanua, si Tuhan. 


2 TIMOTIUS 2.1-8 5 


1 Ale togakku Timoteus simatopit! 
Kau imaron paatuatnu, kalulut 

panguruat katet baga, siaket Taikamanua 
ka tubutta, kalulut pusaraatta ka tubut 
Jesus Kristus 

2 Nganturat siarepnu siburu, 
singantruakenenku ka tubum, ka 
matadda sirimanua simigi, buítá 
nusegéaké nia ka tubudda simatonem 
bagam, siagai masipangantru sabagei 

3 Buítá nuorik paoreat, siripot perajurit 
Jesus Kristus, simatopit 

4 Aipoí sipuoni sara perajurit sienung'aké 
galajetnia, táan te itututuri galajetnia 
sarania, kalulut ibesiaké imangká bagat 
panglima ka tubunia 

5 Kisedda leú te ka sia sieei patanding, 
tá te mujujuara nia ka sara patandingan, 
ké tá itut'aké siripot enung patatanding 

6 Kisedda leú et sia sipumomone, 
simomoaké tubuna lé muboboikí masisiló 
buat siuremannia 

7 Patup-tup peité ka bagam, sangamberi 
sikuakku ka matam néné, aipoí iaaké 
kekeu si Tuhan puaagai masikeruji 
sangamberinia 

8 Repdem sikuakku néné: Katuareman 
Simaerú, sipakakrakku néné, iaté 

katuareman pagalaiat Jesus Kristus, 
punuteteu Dapid; nia té néné Kristus, 
sipuririmanua mitsá ka simamatei 

9 Kalulut pakakakrakku Katuareman 
Simaerú né te, akuorik paoreat. Momoi 
takua bulat pat kabérangan aku rattei, 
rakau aku kelé sirimanua sikataí 
paraboat. Tápoi tiboiet Taikamanua geti, 
tá momoi iturattei 

10 até lulunia, kupaoom bagakku, 
masiorik sangamberinia néné, kalulut 
kubesiaké ibara puuktunganda sia sipiliy 
Taikamanua, bulé rasiló leú ka sia, 
puaragat sibara ka Taikamanua, sisilóra 
ka tubut Jesus Kristus, sambat sialei 
pulatsanan sitaitatata 

11 Bulat sineseat te sikuat nga-nga 
néné, "Ké sambattangan Kristus amatei, 
sambatta leú te Kristus muririmanua 

12 Ké mariu-riu tapaom bagatta 
mangorik paoreat, puutétangan sambat 
nia ka Purimataat manua. Tápoi ké geti 
taputatá nia, putatánangan leú te sita, 
ka sita 

13Tápoi kenanen tá matopit sita ka 
sita, nia geti ka sia riu-riu lé topit nia, ka 
tubutta. aipoí ka sia, tá momoi ipakataí 
palelengannia, siniblaakenennia. 


2 TIMOTIUS 2.14-19 7 


14 Bulat kau nukua nia ka matadda, 
sangamberinia néné. Ngantru sia ka 
matat Taikamanua, bulé bulan rapaukeli 
panganga-nganga simabesí tuagai. 
Aipoí bulat tá anai lulunia, masibaraaké 
puingoat pupaatuananda lé sipasiaarep 

15 Bulat besíaké, iakui ekeu Taikamanua, 
sipugagalainia, simateú mugalai 
galajetnia. Bulat besíaké, bulé buí 
numaila ka galajetnu néné, tápoi bulat 
maipó nugelaiaké bagat puaranan bulat 
sibulatnia, sibara ka Taikamanua 

16 Areuaké tubum ka paronan nga-nga 
sitá galai, samba ka tubudda sipaloloi 
onin Taikamanua. Aipoi paronan nga-nga 
kelé néné, sarat masituppai jodda 
sirimanua lé 

17 Mararat lé poí nganturatda néné, kelé 
irarat baroang. Oto sia té néné sipuoni si 
Himeneus sambat si si Piletus 

18 Atubitslingan sia, ka nganturat 
arat simakolou; bulat arapaingongan 
putotonem bagadda sabagei. Arakua, 
amuailingan katusuruat tubu simamatei 

19Tápoi bongan sirióakenen 
Taikamanua geti, tá ipakakataí. Ai 
atusurat'aké ka uddutnia, sipasikukua 
kisé, "Iagai sia bakkatnia", samba, "Sia 

sipasikukua Tuhan lé sibakkat sia, buítá 
raariaké mugalai galajet sitaipasesese. 

20 Kelé ka bagat lalep sabeu, ai sedda 
sene ngamata galajet ka bagania. Ai 
perak, samba ai leú et emas. Tápoi 
ai leú et bibilet sigalai sibara ka loiná, 
elé galajetnia sibara ka polak. Ai 
katupakeiatnia ka galajet sikokoiakenen, 
tápoi ai leú et katupakeiatnia ka galajet 
simaturere 

21 Sia silináaké tubunia ka sangamberi 
galajet sikataí, sia té tupapakei ka 
galajet sikokoiakenen. Bailiu nia 
bakkatiet tuan simakokoi, samba ai 
kauna nia si tuannia. Atupatarek'an nia 
ka sangamberi galajet simaerú 

24 Areuaké tubum ka puoobat tubudda 
sipuoni sibau tubu. Besiaké muparaboat 
siripot obaket bagat Taikamanua. 
Matopit ka tiboietnia, samba manuntu 
baga ka pasasamba, samba ai aban 
baga ka bagat paatuat. Puparaboat kelé 
nenda sambamui sipusosoga masitiddou 
paroman ka tubut Tuhan, ka linat 
paatuat 

23 Buí nutut'aké paukelatda sitaiagai 
paatuat, iaté sitaiagai apa pá onia. 


2 TIMOTIUS 2.24- 3.2 9 


Aipoí anuagaian, sangamberinia néné, 
sibaraaké pajoggolat lé 

24Tá mateú rapajogglo ka sia 
sipugagalai galajet Tuhan, tápoi buítá 
maerú bagania ka sangamberi sirimanua, 
samba malelek ipangantru sirimanua, ka 
om baga 

2> Buita maleppe bagania, 
masipangantru sirimanua simaron 
nga-nga, bulé ikau ka sia Taikamanua 
oggak, rabauaké paatuatda ka jodda, 
samba raagai nganturat arat bulat 
sibulatnia 

26 Kalulut néné, oleinangan bagadda, 
samba bela sia ka seseret Sanitu 
sipasikakabéaké sia, samba 
sipasipapaksa sia, bulé ratut'aké, 
siobat bagania. 

3 1 Repdem néné: Ka gogoi kei aiaili 

Sialu, babara te pugejaat baga 

2 Sarat tubuddangan lé te rapasisikeli 
sirimanua, maalau baga ka bulagat, 
maumun tubu, masosot titiboat. Raobá 
masipaloloi sirimanua, masilawan 
saeppu, tá raagai masikua surá, samba 
leú masipulagaki baga apa simaerú, 
siorak galajet puketsanan 


2 TIMOTIUS 3.3-8 10 


3Tá manuntu bagadda ka 
pasasambadda sirimanua, ta raoba 
masiappéaké seledda saalei, raobá 
masipaloloi sabagei, maoddoi sia ka 
sirimanua, makopé kataí gegedda, 
samba tá raobá puerukat 

4Raobá masipajo saalei bulé ramakataí, 
maukat tubu, samba tá makeru rapaatu 
apa pa. Puoobat tubu ka polak néné peilé 
makopé ialá bagadda, belé peilé puoobá 
masitut siobat bagat Taikamanua 

> Kenanen tuitsó nia ka putubuatda 
matopit sia masigalaiaké galajet ka 
puaranan, tápoi bulat bagat puaranan 
geti, tá rasisiló. Oto bá reunan'aké 
tubum ka tubudda, kelé néné 

6 Aian sia ka talagadda sieei sipinakele 
ka palale-lalep, nánárangan sia 
tainanalep simagulai pupaatuanan, iaté 
simakopé igit jo, samba sikup-kupit sene 
ngamata puoobat tubu 

7 Mariu-riu lé ratiddou nia tainanalep 
néné, bulé ragelaiaké sia, tápoi beri pei 
sesedda nia, bagat arat bulat sibulatnia 
sibara ka Taikamanua 

8Kelé ka tai Janes samba ka 
tai Jambres, arasaggangi si Mose 
siburú, kisedda leú te ka sia néné, 

arasaggangi tiboiet ngantoman, sibara 
ka Taikamanua. Amakataían paatuatda, 
samba putotonem bagadda ka tubut 
Kristus leú et, atusaggat'an 

9Tápoi tá rasesese apa pá, ai lé poí 
raagai sirimanua taiagaira apa pá, kelé 
leú et sipuaaili ka tubudda tai Janes 
sambat tai Jambres 

10 Tápoi ekeu geti kekeu, anutut'akéan 
nganturat singantruakenenku ka 
tubum, samba anuuluian arat tubukku, 
elé anuagaian ailiakenenku ka 
puririmanuangku néné. Anuitsóan 
kipa bulat pumumuinet paatuatku 
masikatonemi Jesus Kristus, samba 
punununtut bagakku ka tubudda saalei 
pasasamba sirimanua. Samba ai lé 
nuaagai om bagakku, samba kupaom 
bagakku masisiló apa pá siooi ka tubukku 

11 Anuitsoán rapaorei aku, elé 
kupangorik. Beri leú sangamberinia 
sipuaaili ka tubukku ka Antiokia samba 
ka Ikonium, elé ka Listra, anuagaian; 
samba anuagaian sangamberinia paoreat 
siorikku! Tápoi tá aisoppi akubela ka 
sangamberinia néné, kalulut paroman 
Tuhan 

12 Aipoí bulat kirénangan lé, sangamberi 
sirimanua simaron ka arat samba siobá 
musara ka tubut Jesus Kristus, buita 
rapaorei 

13tápoi ka sia sikataí paraboat 
samba sipatataju, memei leú iuurau 
pukakataíra. Rapataju sabagei, ka 
bagadda poí tá aioorak sia ka sia 
patajuat 

14Tápoi ekeu geti kekeu Timoteus, 
kutiddou ka tubum, kau imariu-riu 
nuomet'aké nganturat bulat sibulatnia, 
sigelainu samba sikatonemim, sibara 
ka muinet paatuatnu; aipoí ai lé nuagai 
kasei gurum sipangantru ekeu 

1> Buita nurepdem, sigoisó peilé ekeu 
anugelaian ngantoman sibara ka Buko 
Sipunenan. Aipoí Buko Sipunenan néné 
te masiaaké kekeu puaagai, bulé tasiló 
puaragat sibara ka Taikamanua, kalulut 
putotonem baga ka tubut Jesus Kristus 

16 Sangamberi sitususurat ka bagat 
Buko Sipunenan, Taikamanua lé 
aipalulu nia, ibara pakeiet masigelaiaké 
puroipoat, masiteká sambat masipagaba 
simasele, samba masipangantru 
sirimanua, bulé rapuparaboat siripot 
obaket bagat Taikamanua 

17 Oto kalulut Buko Sipunenan, bailiu 
tusut'aké sia bulat sipulelelek, ka sia 
sipuukú galajet Taikamanua néné, ka 
sene ngamata galajet simaeru. 

4 1 Momoi te nia mitsá Jesus Kristus 

néné ka polak, masiadili sia 
sipuririmanua samba simamatei; 
samba momoi te nia murimata. Kalulut 
néné, kutiddou ka tubum, ka matat 
Taikamanua samba ka matat Jesus 
Kristus 

2 Bulé nupakakra Katuareman Simaerú 
sibara ka Taikamanua néné, ka 
sirimanua, samba bulat kau imakopé 
nupanánaki sia, bulé raarepi nia, raobá 
pá, elé tá. Kau nubesíaké isak-sak ka 
bagadda sikuam, nupatoilá sele sigalaira, 
elé nupatubbuji sia. Samba gelaiaké sia, 
bulat kaom baga 

3 Aipoí iaaili te tetrenia tá raobá nia 
sirimanua raarepi ngantoman simaroipo. 
Tápoi siobat bagaddangan lé ratutut'aké. 
Rurúakérangan maigi tai guru, bulé 
ragelaiaké sia apa siobat piúra 

4 Rapepet-pet'an lé talinganda, ka 
ngantoman simaroipo, tápoi masiarepi 
geti pungu-nguan, bulat ratotongiakéan 
talinganda, kopet obána bagadda 


2 TIMOTIUS 4.5-9 14 


5 Tápoi kenanen kisedda, bulat kau 
nujago tubum ka sangamberinia apa pá 
sibabara. Kau imaom bagam masiorik 
paoreat. Galaiaké galajetnu siripot 
sipuoni sipakakra Katuareman Simaerú, 
samba kau imalelek nugalaiaké nia 
galajetnu, siripot puoonim pagugulet 
Taikamanua 

6 Aku geti kaku, aiailingan tetrenia 
iailiaké kumatei, kelé buluakenen 
ka tubut Taikamanua. Táan mauuju 
kaddiuakékungan nia polak néné 

7 Apatakaian aku bulat sipulelelek. Oto 
akuailingan ailiakenen sitetreakenen. 
Mariu-riu lé aku ka tubut Kristus, pat 
kapplu sangamberinia 

8 Oto kineneiget hadiah siripot 
kamamanangku, aian nia pangengena. 
Ka Gogoi Sialu, akénangan hadiah 
kamamanangku néné si Tuhan, Hakim 
simaroipo, aipoi maerú patabbaratku 
ka tubut Taikamanua. Tapoi ta te sarat 
sarakku masisiló hadiah kamamanang 
néné, beri leú ka sia sangamberi 
singenaaké kaoijanan Tuhan, ka ngelei 
baga, rasisiló leú et 

9Bulat besíaké nuoi simaruei nubalou 
aku 


2 TIMOTIUS 4.10-16 15 


10 Aipoí ka sia si Demas, aikaddiuakéan 
aku, kalulut ituturi siobat bagat polak 
néné. Ameian nia ka Tessalonika. Iageti 
ka sia leú et si Kereskes ameian leú 
nia ka Galatia. Ka sia geti si Titus, ka 
Dalmatia lé aiei 

11 Sarat si Lukas'an lé amulegei aleiku. 
Kenan nualá si si Markus, nuoi kam 
ruamui ka tubukku, aipoí nia ka sia, 
momoi irop'aké aku ka galajetku 

12 Akugugluakéan si Tihikus iei ka 
Epesus 

13 Iageti ké moi ekeu, abbit mantelku, 
sigalakku ka Troas, ka lalep Karpus. 
Oto pariu-riunungan leú et nuabbit 
pabuko-bukokku, sarapei sigalai ka 
karate kulit 

14Ka sia si Aleksander situkang 
tembaga, bulat aigalai sikataí ka 
tubukku. Ai leu isiliaké nia si Tuhan 
siripot sigalalakenennia ka tubukku 

15 Beri ekeu leú et kekeu, buítá 
nujago tubum ka tubunia, aipoí bulat 
makopé isaggangi Katuareman Simaerú 
sipakakratta 

16 Ka tetret akukau pembelaanku 
siboiki, bulat beri sia sara amoi 
masipaaleiaké aku, tápoi amutui-tui lé 

sia sangamberidda. Ké pei tá iseleaké 
sigalaira néné, Taikamanua 

17 Tápoi ka sia geti si Tuhan, aipaaalei 
aku. Aiaké lé paromannia ka tubukku, 
pat oi kupakakra Katuareman Simaerú, 
bulé raarep nia sia taú sipuoni tai Jahudi. 
Oto bela aku ka kamateiat 

18 Bulatnia si Tuhan lé ibebelaaké 
aku ka senen isiat bagadda sikataí ka 
tubukku. Iageti abbitnangan aku ka 
angkat baga ka Purimataatnia ka manua. 
Bulé tuumun'aké lé nia teret buru-burú! 
Amen 

19 Segé salamku kai Priskila sambat kai 
Akuila samba ka tubudda sangalalepra 
ka sia tai Onesiforus 

20 Si Erastus ai nia ka Korintus. Ialeú 
et si Tropimus, talagat pubebesí nia 
akukaddiuaké nia ka Miletus 

21 Bulat taiko nuoi, ainangan tá iaaili 
gogoi simaleppet. Segé salamra tai 
Ebulus, tai Pudes, tai Linus sambat tai 
Klaudia, kisedda leú et saalei sabagei 
sikeré tonem baga, ka tubut Kristus 

22 Bulé ipaalei ekeu si Tuhan. 
Bulé ipanukani kam si Tuhan, kam 
sangamberimui ale Sasaraina! 
Hormatmai, Paulus 


Titus 


1 1t Ale Togakku Titus! Aku néné 
sipuoni si Paulus, iaté sara pagugulet 
Taikamanua, sambat apostel Kristus, 
amasigalai surat néné ka tubum. Aipiliy 
samba aikoiniaké aku Taikamanua 
masirop'aké sia sipiliy Taikamanua, bulé 
imaron tonem bagadda ka tubut Jesus 
Kristus. Aku leú et kaku, buítá kupalulu 
sia bulé raagai arat bulat sibulatnia, 
siripot sigelaiakenen ka aratta 

2 Ngantoman néné iaté sipaalei 
pukakaronan baga, masikua sisilóta 

nia purimanuaiat sipulelelek sambat 
sitaitatatá. Aitonéakéan Taikamanua 
puririmanua néné, ainangan tá babara 
tetre néné, samba ka sia Taikamanua, tá 
maboko nia 

3Ka sara gogoi sipasesese, 
patoilánangan nia pakerekat bagania 
néné, ka patonekatnia. Oto patonekat 
néné aiakéan ka tubukku kupaarepnia 
ka guglut Taikamanua Sipaarau sita 

4 Ale Titus, bulat bakkat togakkungan lé 
ekeu néné, kalulut aku kaku sambat ekeu 


TITUS 1.5-9 2 


kekeu néné, apakeréan atamatonem 
baga ka tubut Kristus. Bulat aikukakaroni 
baga, bulé isukat'aké samba ibujai ekeu 
Taikamanua Ukkui sambat Jesus Kristus 
Rimata Sipaarau sita 

5 Akugalak'aké ekeu ka Kereta, bulé 
nupasikeli sitaimakolou peilé. Samba leu 
et bulé nupauddet sia tai baja ka senen 
laggai. Tápoi repdem sikuakku néné 

SSenen tai baja buita sita kuat tubu; 
ka sikataí buita sarat sara sinanalepra; 
tatogadda buita amatonem'an bagadda 
ka tubut Kristus samba sitaimaarep 
simakopé pukekelat paatuat samba 
sitaiagai peru 

/ Panei-nei paamian iaté sara sipasikeli 
galajet Taikamanua, oto tá momoi ibara 
kuat tubunia ka sikataí. Tá momoi 
imabuak paatuatnia samba buí simagolú, 
elé simapuinengen kalulut puloló ló 
simapuinengen, siobá palabá; elé 
simaalau baga ka bulagat 

8 Buítá siobá masirauma tairauma ka 
lalepnia, iobá simaerú, masurú tubunia, 
maroipo bagania, maliná paatuatnia, 
samba makolou puririmanuania 

9Buítá iomet'aké nganturat 

bulat katonemiet sipulelelek, kelé 


TITUS 1.10- 14 3 


singantruakenenku ka tubumui. Kalulut 
néné, bailiu oi ipangantru sirimanua 
sabagei, siripot arat sibulatnia, samba oi 
ipoiliat seledda, sipasisasaggangi nia 

10 Aipoí maigi sia simalawan, sarapei 
sia sibabara ka arat Jahudi; sarat 
masipataju sabagei lé ragagalai, ka 
tiboietda sitá baga 

11 Buítá tuaséaké sia rapumeng-meng, 
aipoí ai lé rapaiingo pupaatuananda 
tatogat paamian ka senen lalep, kalulut 
nganturatda sitaipasesese. Ragagalaiaké 
nia geti kelé néné, sarat kalulut obára lé 
masigaba uktuk sitaimateú 

12 Ai sara nabidda leú et, sibabara 
ka laggai Kereta, sipasikukua, "Sarat 
paboboko lé ragagalai tai Kereta, bulat 
kelé tarimeu simasagbang sikataí 
pueereu samba sitaimamalá le sia. 

13 Oto sikuania si nabi néné, bulat 
maipó. Iaté lulunia buíta maron 
nuaséaké galai tubudda néné; bulé 
mariu-riu raomet'aké arat bulat 
sibulatnia 

14 sambat táan raomet'aké mitsa 
pungu-nguanda tai Jahudi, elé peraturan 
sigalaira sirimanua, sitaiobá masisiló 
nganturat arat sibulatnia 


TITUS 1.15-2.3 4 


15 Sangamberinia lé maliná ka tubudda 
simaliná paatuat. Tápoi ka sia geti 
simalolit paatuat sambat sitaimatonem 
baga ka tubut Jesus Kristus, bulat beri 
sara simaliná, aipoi paatuatda sambat 
agai bagadda ka baga, amalolit'an 

16 Arakua geti raagai nia Taikamanua, 
tapoi sigalaiakenenda nenda te 
masiputatatá. Oto bulat kasit-sit'akenen 
lé sia néné, bulat tá mareddet sia; 
samba bulat tá momoi ragalaiaké apa pá 
simaerú. 

2 1 Tápoi ekeu geti ale Titus, buítá 
nugelaiaké nganturat arat bulat 
sipasesese 

2Pangantru sia taimanteu simabajá, 
bulé imasuru tubudda, masiku 
paatuat sambat muparaboat siripot 
katuaaddeakéra hormanen. Samba buítá 
leu et raomet'aké nganturat puaranan 
bulat sibulatnia sibara ka Taikamanua, 
pakaté baga bulat pukakaté baga 
simasut, samba mangorik kaom baga 

3Samba, kau leú nupangantru sia 
tainanalep simabajá, bulé rapuparaboat 
sipaaakkup ka puooninda sikokoiakenen 
ka Taikamanua. Tá momoi rapakataí 
nga-nga ka sabagei, samba buí raubui 


TITUS 2.4-9 5 


tubudda mulo ló simapuinengen. Buítá 
rangantruaké simaerú 

2bulé kalulut néné, oi rapangantru 
tainanalep sibau tubu, bulé rapununtuki 
baga taimanteura, samba leú et 
tatogadda 

>ramasiku paatuat, rapuparaboat 
simaliná, samba ibailiu sia ina simaerú 
ka pulalalep, samba simareddet ka 
simanteura. Oto bailiu táan anai sia 
sipaloloi katuareman simaerú sibara ka 
Taikamanua 

6Kisedda leú et, sia sibautubu kau 
nupangantru sia, bulé ramasiku paatuat 
leú ka sia 

7 Buítá ibailiu ekeu uluiet ka sangamberi 
puparaboanan simaerú. Ké nugelaiaké 
sia, kau imaroipo bagam, samba bulat 
tubut kau sibara ka paatuatnu 

8 Bulat sipinagaba lé nutiboaké 
tiboietnu, buí rapaloloi nia sirimanua, 
bulé ramaila simalawan, kalulut tatánia, 
pakata-kataí, susuiakenenda ka tubutta 
3 Sia leú et sapagugulet, buita mareddet 
sia ka tai tuanda, samba kau rabaraaké 
puangkakat bagania ka sangamberinia 
peruket. Bui ramasiddot ka nga-nga 

10buí rapanangkou. Kau rapatoilá 
galai tubudda simaeru samba matopit, 
bulé kalulut galai tubudda kelé nenda, 
umun'akérangan nganturat arat siorak 
ka pagalaiat Taikamanua, Sipaarau sita 

11 Aipatoiláan poi panguruat katet 
bagania Taikamanua masiarauaké 
sangamberi taikapolak 

12 Panguruat katet bagat Taikamanua 
néné té, masigegelaiaké sita, bulé buí 
tapuparaboat kam sitaipaaakkup ka 
siobat bagat Taikamanua, samba tá 
tatutut'aké kam siobat bagat polak néné. 
Ipangantru sita, bulé taagai kam musurú 
tubu ka puririmanuanta ka polak néné, 
maliná paatuat samba matopit ka tubut 
Taikamanua 

13 Oto kineneiget ai sita masinge- 
ngena iaili Gogoi karonietta baga; 
ka gogoi nenda peité raiitsó nia 
taikapolak pulatsanan Jesus Kristus, iaté 
Sipulubeunan samba Rimata Sipaarau 
sita 

14 Aibuluakéan tubunia punu tubutta, 
masibelaaké sita ka sangamberi 
pukakataí, ibailiuaké sita paamian 
sibebela ka kup-kumen jo, samba bailiu 

bakkatniangan lé, simangamang mugalai 
simaerú 

15Oto gelaiaké sangamberinia néné, 
samba pangantru samba aséaké sia 
sipasiaarepi ngantomannu, tápoi bulat 
ka kolou tubu. Buí ibara beri sara 
sipuarak ekeu. 

1 Pangantoman sia sapaamian 
pasikelietnu, bulé ramareddet ka 
nga-nganda sauté samba sapamarenta; 

mareddet samba leú matarek sia 
masigalaiaké sangamberi simaerú 

2 Kua ka matadda, buí rapakataí nga- 
nga, elé rapajogglo ka tubudda kasei 
pá, tápoi muerú baga lé ragagalai. Kau 
mariu-riu rapuleppe baga, ka tubudda 
sangamberi sirimanua 

3 Aipoí sitaiagai paatuat lé sita siburú, 
simapepepe samba sitaimareddet. 
Aikup-kup'ake sita sene ngamata 
pubobot-bot akkulá samba pukikiddiy 
baga; ai lé itututu bagatta mugalai 
sikataí, samba maoro matatta, samba 
sarat palaga baga lé tagagalai kam 
4Tápoi ka sia geti Taikamanua, Sipaarau 
sita, aipatoiláan erut bagania samba leú 
et erut bagania ka tubutta 

5 Aipoí aipaarau sita Taikamanua, tá 
te kalulut gagalaiakéta simaerú, tápoi 
kalulut katet bagania lé ka tubutta. 
Aipaarau sita kalulut Ketsat Sipunenan 
lé, iaté aipanguruat'aké ka sita putútukat 
mata sibau sambat puririmanua sibau, 
iaté aibui sita ka jotta 

6 Aiuruaké Ketsatnia Taikamanua ka 
tubutta, kalulut Jesus Kristus, Rimata 
Sipaarau sita 

7 bulé kalulut panguruat katet 
bagat Jesus, maerúnangan mitsá 
patabbaratta ka tubut Taikamanua, 
iageti ikep'akétangan purimanuaiat 
sipulelelek samba sitaitatatá karonietta 
kam baga 

8 Bulat sibulatnia te tiboiet néné. 
Bulat kiddiyet bagakku ka tubum, bulé 
nuron'aké nga-ngam nukua pagalaiat 
néné, iaté, bulé mabesí ka bagadda 
simatonem baga ka tubut Taikamanua, 
masigalaiaké galajet simaerú sibailiu 
puuktunganda sangamberi sirimanua 

3 Areuaké tubum ka paukelat sitá lulu, 
ka pungu-nguan pagalaiat paninikat 
tubut sirimanua, ka pajoggolat sambat 
palabakat siorak ka pagalaiat surukat ka 

puaranan. Sangamberinia néné tá anai 
lulunia samba ta anai uktukta ka tubunia 

10 Buita nuteká sia sibaraaké karaganan 
paamian, sangamitsá elé pat aili rua 
ngamitsá; lepá nuaséaké nia, buían 
nupaaleiaké nia 

11 Anuagaian sia sipuparaboat kelé néné 
bulat simasut pukakataí te nia, sambat 
ka jonia lé imatotoilá kababarat sele 
sigalainia 

12 Oto segéra lé sikoiniakenenku ka 
tubum, iaté si Artemas sambat si 
Tihikus, besíakénungan nuailiaké aku 
ka Nikopolis, aipol aikupaatu mukuddu 
sedda ka burut gogoi simaleppet 

13 Bulat besiaké nurop'aké si Senas, 
Serjana Hukum sambat si Apollos, bulé 
muriu-riu ratui-tui, samba buí bara 
simagulai ka sia 

14 Aipoí buítá ragelai ka sia saladdouta 
néné masigalaiaké simaeru, bulé 
rarop'aké aponia besíakenen; buí 
rapurimanua lé sitá katupunan 

15 Iageti sia sasarainanta sipaaleiaké 
aku leú et, segé salamra ka tubum. Oto 
segéaké salammai ka saaleita sikeré 
tonem baga ka tubut Jesus Kristus. Bulé 

ipanukani kam sangamberimui si Tuhan. 
Hormatmai, Paulus 


Filemon 


1 1 Ale Sarainamai Pelemon, alei 
sambat sikeré kabei ka galajet! 
Aku néné sipuoni si Paulus, situukum 
kalulut Jesus Kristus, sambat sarainanta 
si Timoteus te, amugalai surat néné 
sisesegé ka tubum 

2 samba ka tubudda sapaamian 
siparururú ka lalepnu samba leú et mitsá 
ka tubut maniuta si Appia, samba kai 
Arkipus aleita sisangaperjuangan 

3 Bulat kukaroni kai baga, bulé Ukkuita 
Taikamanua sambat Tuhanta Jesus 
Kristus masisukat'aké samba masibujai 
kam 

4 Ale Saraina, senen kupaniddou ka 
Taikamanua, sarat kukua lé onim, samba 
kukua leú et sura ka tubut Taikamanua 

5 Kalulut aarepku bulat putotonem 
bagam ka tubut Tuhan Jesus, sambat 
punununtukim sia baga sangamberi 
tatogat paamian 

6 Akutiddou ka tubut Taikamanua, 
bulé pusarainaatta siripot pukekeret 
tonem bagatta ka tubut Tuhan Jesus 


FILEMON 1.7-10 2 


néné, bailiu memei makokopé kolou 
ka bagatta, pagalaiat sangamberi 
panukanan Taikamanua siikep'akenenta, 
kalulut pusaraatta ka tubut Kristus 

7 Ale Sarainamai Pelemon, bulat 
mangká bagakku kalulut nuntut bagam 
ka tubudda sangamberi laddou paamian 
Taikamanua. Iaté né masiroron'aké 
mitsá paatuatku! Kalulut ekeu, bailiu 
magoranangan bagadda sangamberi 
tatogat paamian Taikamanua 

8 Kalulut néné, kelé sipuoni saraina 
sikeré tonem baga ka tubut Tuhan Jesus, 
mateu leú te kuparentaaké ekeu, kukua 
ka matam, apa simateú galaiakenennu 

9Tápoi kalulut nuntut bagakku ka 
tubum ale Saraina, bailiu paniddogat'an 
lé kuaaké ka tubum. Aku néné sara 
simabaja. Kineneiget ai aku ka ukuman 
ka bagat penjara kalulut Jesus Kristus 

10 Aku néné sipuoni si Paulus; 
kineneiget moi aku maniddou ka tubum 
ale Saraina, iaté masikua pagalaiat si 
Onesimus, sioniakenenku togakku ka 
onin Kristus. Aipoí kukuddukku sené ka 
bagat penjara, aibailiuan aku ukkuinia 
ka puketsanan 


FILEMON 1.11-16 3 


11 Ka panandaatnia tá anai punnu nia. 
Tápoi kineneiget geti aian uktuknu ka 
tubunia. Tá sarat ekeu mauuktuk, tápoi 
beri aku leú et kaku mauuktuk aku ka 
tubunia 

12 Oto kineneiget simanuntut bagakku 
néné, kukoiniaké nia mitsá ioi ka tubum 

13 Akupaatu leú te kukera nia, 
ikuddu peilé ka tubukku silit tubum, 
ioi irop'aké aku teret kipa burúnia 
kukuddu ka bagat penjara néné, kalulut 
masipakakra Katuareman Simaerú sibara 
ka Taikamanua 

14Tápoi tá kuobá kugalai apa pá, ké tá 
sibara ka teúnu. Bulat kiddiyet bagakku 
geti iaté, bulé bulat sibara ka teu bagam, 
nugalaiaké nia néné, tá kupapaksaaké 
kukua nia ka matam 

15 Kupaatu lulunia aiareuaké tubunia 
goisó si Onesimus ka tubum, bulé ioi lé 
nubakkati nia mitsá ikuddu ka tubum 
teret buru-burú 

16 Kineneiget geti, táan sarat 
paguguletnu ibabailiu nia, tápoi saliu 
peilé nenda. Aipoí aibailiuan nia saalei 
simakeré pu-Kakariten, pununtukietta 
baga. Bulat ai kauku nia, sarapeite 
kaunu nia kekeu! Bulat abeu kaunu nia, 

iaté sibailiu paguguletnu, elé sibailiu 
sarainam ka onin Tuhan 

17 Oto kalulut néné ale, anuoniakéan 
pol aku aleinu sikeré pu-Kakariten, oto 
kauan nusiló nia mitsá si Onesimus kelé 
galai nusiló aku kaku, kuoi 

18 Iageti ké ai selenia, elé ai utaknia 
ka tubum, akungan lé ibabaya nia 
sangamberinia 

19 Eddangan kusurat'aké nia sené: Aku 
sipuoni si Paulus masibabaya sangamberi 
utaknia. (Kirénangan táan lé te mateú 
kukua nia ka matam, kababarat utaknu 
ka tubukku, iaté sisilónu puririmanua 
sibau, kelé sara sipuoni tai Kariten. 

20 Oto ka onin Tuhan, kutiddou ka 
tubum, nurop'aké aku, nuangkáaké 
bagakku, siripot pusasarainanta ka onin 
Kristus 

21 Kalulut tonem bagakku lé nugalaiaké 
nia, sikuakku néné, akuaké suratku néné 
ka tubum. Kirénangan ai lé kuaagai 
sasaliuakénu nia, nugalaiaké siniddouku 
néné ka tubum 

22 lageti paniddogatku ka tubum, bulé 
nutarek'aké kaku bilí pugogoiat, ka 
lalepnu, aipoí bulat ai lé kukakaroni 
baga ka tubut Taikamanua, aarepina 


FILEMON 1,23 -— 25 5 


paniddogatmui sangamberimui, itoiliaké 
aku mitsá ka tubumui 

23 Segé salam Epapras, aleiku ka bagat 
penjara, kalulut Tuhan Jesus Kristus 

24 Siló leú et kam salam, sibara ka 
saaleiku ka bagat penjara, kalulut Jesus 
Kristus. Iageti siló leú et kam salamra 
saaleiku mugalai iaté si Markus, si 
Aristarkus, si Demas sambat si Lukas 

2> Bulé ipanukani kam Tuhanta Jesus 
Kristus. Hormatmai ka kam, Paulus 


Ibrani 


1 1 Siburú ka tetretda taikebbukatta, 
marei-rei isegéaké tiboietnia 
Taikamanua ka tubudda, tápoi tai 

nabi ikakau manibo, samba galai 
pasisesegéakéra leú et, maigi enungnia 

2 Tápoi ka gogoi kalepakat néné, ipanibo 
Taikamanua ka sita iaté ka simatotoilá 
ka tubut Togania. Oto sibara ka Togania 
néné te, aibaraaké manua sambat polak 
Taikamanua. Samba leú et aiteúakéan 
Taikamanua, ikua, Togania néné te 
berhak masibakkati sangamberinia 

3 Nia té masitotoroaké pulatsanan 
Taikamanua sipululatsat; samba nia te 
tularat tubut Taikamanua simatotoilá. 
Samba nia leú et masijajago puroron 
manua sambat polak néné sibara ka 
tiboietnia sipulugege. Lepá aibelaaké 
sirimanua ka jodda, puuddetnangan ka 
uddenan purimataat ka manua sambat 
Taikamanua, Bulat Uté sabeu 

4Ka sia Toga néné mabuak tiboi 
tubunia, elé bulat areu kopet buaknia 
ka tubudda samalaika, sambat oni 

sikaunia ka tubut Toga néné leu et, bulat 
areu kopet hormatnia ka oninda ka sia 
samalaika 

> Aipoí bulat beri pei kuana nia 
Taikamanua ka matat sara malaika, 
"Ekeu té néné Togakku; gogoi néné bailiu 
aku Ukkuinu." Samba leú et, bulat beri 
pei kuana kisé Taikamanua, ka tubudda 
kasei pá sipuoni malaika, "Ibabailiu te 
aku Ukkuinia, samba nia bailiu Togakku. 

6Tápoi ka tetret aikoiniaké Togania 
sikebbukat ka polak néné, kuanangan 
Taikamanua kisé, "Sangamberidda 
samalaikat Taikamanua, buítá 
rapaniddogi Toga néné. 

7 Pagalaiat sia samalaika geti aikua 
Taikamanua kisé, "Aibailiuakéan sia rusa, 
Taikamanua, samalaika néné, samba 
sapaguguletnia, bailiu juluu api. 

8 Aikua geti ka sia ka tubut Toga, 
kisé, "Uddenan purimataatnu, ale 
Taikamanua, riu-riu lé teret buru-burú! 
Puririmatam leú et, puririmata simaadil 

9Nuobá simaadil, tápoi malaga bagam 
ka pukoilunan; kalulut néné te aipiliy 
ekeu Taikamanua, pu-Taikamanuaetnu, 
samba aiaké ka tubum kehormatan 

sibaraaké pugoraat baga, saliu peilé ka 
saaleinu sabagei. 

10 Samba aikua leú Taikamanua, 
"Siboiki ale Tuhan, anubaraaké polak, 
samba bulat tubum amasibaraaké 
manua 

11 Tápoi sangamberinia tatatá lé, 
mabuburu lé kelé leppei; tápoi ekeu geti 
kekeu tá isisiliy 

12 Nupaleleúleki lé polak samba manua 
néné, kelé leppei, samba nuaaké silinia 
bagei. Tápoi ekeu geti kekeu bulat beri 
siliyna tubum, samba puririmanuam leú 
et tá anai kalepakatnia. 

13 Beri kuana nia Taikamanua kisé, ka 
tubut sara malaika, "Uddet'aké ekeu 
kai kattoetku, teret kalaakéku sia tai 
saggaknu. 

140to ké kisedda baí nia, aponia lé 
sibulatnia samalaika néné? Sia néné iaté, 
paketsa-ketsat sipuukú Taikamanua, 
samba koiniakenen Taikamanua 
masirop'aké sia sisiló puaragat. 

2 lIaté lulunia buítá bulat sibulatnia 

sibara ka paatuatta taomet'aké kam 
ngantoman siarepta, bulé tá tagalak'aké 
kam katonemietta 


IBRANI 2.2-6 4 


ZAipoi sangamberinia patonekat 
Taikamanua sisegéakenenda samalaika 
ka tubudda taikebbukatta, bulat 
sibulatnia; oto sangamberi sitaitut'aké 
nia elé sitaireddet nia, rasisiló ukuman 
siripot sigalaiakenenda 

3Sarapei puaragat sabeu belé peilé 
ka sikuat patonekat nenda! Ké mamit 
bagatta ka puaragat néné, kirénangan 
tá tukakatsli sita ka ukuman néné. Aipoí 
bulat tubut Tuhan lé boiki amasipakakra 
pagalaiat puaragat néné, samba 
sia sipasiaarep boikí arabuktiakéan 
pububulat sibulatnia néné, ka tubutta 

4 Paobánangan pei bagei ai lé iroron'aké 
Taikamanua simuneng'akenenda néné, 
iaté aigalai sene ngamata kerek samba 
kiseiet sabeu, samba iparubei panguruat 
Ketsat Sipunenan siripot teú bagania 

Ta arasiló gege ka sia samalaika 
sibara ka Taikamanua, bulé rautéaké 
polak sibau ka gogoi sibabara, iaté polak 
patibojietta kineneiget 

#lageti mitsá ka sanga rubeiat ka bagat 
Buko Sipunenan ai atusurat'aké kisé, 
"Kasonia poi nia sirimanua néné, ale 
Taikamanua, pat koi repdemnungan nia? 


IBRANI 2.7-10 5 


Sirimanua, nia né nia, sirimanua, tápoi 
ainupasisikeli nia 

7 Ka oggak siteté lé, anubailiuaké 
nia makarepé goisó tiboi tubunia, ka 
tubudda samalaika. Anukau ka sia tiboi 
tubu sabeu sambat simahormat 

8 samba leú et anupauddet nia masikup- 
kup'aké sangamberinia." Oto ké tukua 
aipauddet'an sia sirimanua, Taikamanua 
"bailiu sikup-kup'aké sangamberinia," 
katukolobatnia sangamberinia táan anai 
tá ka bagat kupkumen sirimanua. Tápoi 
kenanen kisedda, tá leú et aitaiitsó kam 
sia kineneiget sirimanua rakup-kup'aké 
sangamberinia 

9Tápoi ka sia geti Jesus, ataitsóan 
kam aipuuté! Kirénangan aikau nia 
makarepé goisó tiboi tubunia ka tubudda 
samalaika ka bagat oggak siteté, bulé ka 
erut bagat Taikamanua oi imatei punu 
tubudda sangamberi taikapolak. Taitsó 
nia kineneiget aikau ka sia Taikamanua 
tiboi tubu sabeu sambat simahormat, 
néné kalulut pangongorik nia pat matei 

10 Kirénangan amateúan ka sia 
Taikamanua sipasibabaraaké 
sangamberinia siripot sipinaatunia 
sarania, ikau Jesus sipaarau bulat 


IBRANI 2.11 - 14 6 


sipulelelek, kalulut pangoringannia. Bulé 
kalulut nenda bailiu maigi sirimanua 
ináná Taikamanua bulé tulatsat'aké sia 
sambat Jesus. Aipoí nia lé sipasibubuká 
enungan ka tubudda, bulé ioi ituarauaké 
sia 

11 Įpaliná sia Jesus sirimanua néné ka 
jodda; oto nia sipasililinaaké samba sia 
sipaliná nia, sisara Ukkuian lé sia. Iaté 
lulunia tá imamaila Jesus ioniaké sia 
néné, sasarainania 

12 Aikua Jesus ka tubut Taikamanua, 
"Kupopoiliat ka sasarainangku 
pagalaiat tubum. Kuumun'aké onim ka 
parurukatda. 

13 Aikua leú et Jesus, "Kukakaroni nia 
baga Taikamanua." Iageti aikua leú 
et mitsá Jesus, "Aikoí aku, sambamai 
tatoga siaket Taikamanua ka tubukku! 

14 Kalulut ka sia néné oniakenennia 
tatoga, makluk simamateiet lé, oto bailiu 
ka sia Jesus leú, keréakénangan tubunia 
ka tubudda; iageti purimanuanangan, 
kelé puririmanuanda sirimanua. 
Aigalaiaké nia geti kelé néné, Jesus, bulé 
kalulut kamateiatnia, pakataínangan leú 
et geget Sanitu, siutéaké kamateiat 


IBRANI 2.15-3.2 7 


15Bulé kaenungan kelé néné, 
belaakénangan sia siparimanuaaké 
pulolotó ka kamateiat, ka sanganantat 
purimanuaiatda 

16 Oto kolou, tá malaika airop'aké, tápoi 
sapunuteteu Abraham lé 

17 Katukolobatnia sené, iaté buítá 
makeré nia ka tubudda sasarainania ka 
sangamberinia. Samba kalulut néné, oi 
ibailiu nia Imam Sabeu simatopit sambat 
simakaté baga. Kalulut pasikelatnia, oi 
ituappéaké jodda sirimanua 

18 Samba kalulut ka sia leú et amangorik 
samba aiorak nia pasisiboat, bailiu oi 
irop'aké sia siorak pasisiboat; beri nia ka 
sia leú poí, aiorik'an pasisiboat sambat 
pangoringan. 

1 Ale kam Sasarainamai pasasamba 
tai Kariten sinogai Taikamanua leú 

et! Bulat keruji peité kam ka bagat 
paatuatmui pagalaiat tubut Jesus néné! 
Aikoiniaké nia Taikamanua ka galajet 
simakokoi, iaté, bailiu Imam Sabeu ka 
aratta situt'akenenta néné 

2 Bulat matopit nia ka tubut 
Taikamanua, sipasipipiliy nia ka 
galajet nenda, kelé topit nia ka sia si 


IBRANI 3.3-8 8 


Mose siburú, igalaiaké galajetnia ka 
uman Taikamanua 

3Tápoi ka sia Jesus mateúan isiló 
kehormatan simakopé beunan, saliu 
peilé kai Mose. Aipoí sia sipasigagalai 
lalep buítá rasiló kehormatan simakopé 
beunan, belé peilé ka tubut lalep 

4Kirénangan sangamberinia lalep, ai 
sia sipasigagalai, tápoi sipasigagalai 
sangamberinia geti bulat tubut 
Taikamanua lé 

Ka sia si Mose matopit nia masipuukú 
galajet ka uman Taikamanua sambat 
masisegéaké sangamberi kuanen 
Taikamanua ka gogoi sibabara 

STápoi ka sia Kristus matopit nia siripot 
puooni nia Toga, siputatanggung jawab 
ka uman Taikamanua. Oto sita néné 
te uman Taikamanua, ké mariu-riu baí 
puroron paatuatta samba putotonem 
bagatta masisiló sangamberinia 
karonietta 

7 Oto kalulut néné, kelé ka sikuat Ketsat 
Sipunenan, "Ké nuarep kam nga-ngan 
Taikamanua gogoi néné 

8 buí nukeláaké kam paatuatmui, kelé 
siperúra ka sia taikebbukatmui, ka tetret 


IBRANI 3.9-13 


arasaggangi Taikamanua, samba arauji 
Taikamanua ka simatangeu 

9 Aikua Taikamanua, 'Sedda te arasibo 
samba arauji aku taikebbukatmui, 
kenanen araitsóan sigalaiakenenku ka 
bagat epat ngapulu ngarura burúnia. 

10 Taté lulunia akupugoluki sia samba 
akukua ka matadda, 'Mariu-riu lé tá 
ramatopit, samba maipit rareddet 
parentakku. 

11 Oto pugolúkungan samba 
pusuppakkungan leú et, kuakkungan, 
'Tá te raguguruki laggai nenda bulé 
raaroiaké tubudda sedda sambamai.' 

12 Ale kam Sasarainamai, bulat kau 
nupasikeli kam nia, bulé buí ibara ka 
talagamui sipupaatuat bulat simakopé 
kataí samba sitaimatonem baga, 
pat sik-sikrangan tei-teira elé pat 
reunan'akérangan tubudda ka tubut 
Taikamanua sipuririmanua 

13 Oto bulé tá rabara ka talagamui 
siorak patajuat jo, pat sagganginangan 
Taikamanua, buita pangantru kam 
katubu senen gogoi ka burut 
puririmanuanta ka tetre oniakenen, 
"Gogoi Néné" ka Buko Sipunenan 


9 


IBRANI 3.14-19 10 


14 Aipoí alei Kristus sisangaperjuangan 
lé sita sangamberitta néné ituooniaké, 
sarat kau lé mariu-riu taomet'aké kam 
teret kalepakat, putotonem bagatta 
siikep'akenenta siboikí 

15 Néné te atusurat'aké ka Buko 
Sipunenan, "Ké nuarep kam nga- 
ngan Taikamanua ka gogoi néné, 
buí nukelaaké kam paatuatmui, kelé 
taikebbukatmui, ka tetret arasaggangi 
Taikamanua. 

16 Oto kasonia aiarep nga-ngan 
Taikamanua, lepá saggangiddangan nia? 
Iaté sangamberidda sibelaakenen Mose 
ka laggai Misir, elé 

17 Samba kasei ka tubu aipugolú 
Taikamanua ka bagat epat ngapulu 
ngarura burúnia? Iaté ka tubudda sijo, 
simamatei ka simatangeu, elé 

18 Ka tetret aipusuppa Taikamanua 
aikua kisé, "Tá te raguguruki laggai 
nenda, bulé raaroiaké tubudda sedda 
sambamai"; oto kasonia nenda 
ikukua Taikamanua? Isasau-sau iaté 
sipasisasaggangi Taikamanua, elé 

19 Oto sené kolou ka sita, taiooi nia 
ratugurú, kalulut taimatonem bagadda 
ka tubut Taikamanua. 


IBRANI 4.1-5 11 


1 Oto palelengan Taikamanua ai peilé 
maririu-riu, samba iaaké ka tubutta 

puaroiatta siripot sipinatonénia. Kalulut 
néné, kau mariu-riu tajago kam nia, bulé 
buí ibara sara ka talagatta sitaipuuktungi 
puaroiat sitonéakenennia 

2 Aipoí ka tubutta ka sita atupaarep'an 
Katuareman Simaerú kelé ka tubudda ka 
sia. Tápoi ka sia, tá anai lulunia. Aipoi 
kelé raarep nia, ta matonem bagadda 

3Tápoi ka sita geti simatonem baga, 
tasisiló kam puaroiat sitonéakenen 
Taikamanua néné. Aipoí bulat maipó 
kelé ka sikuat Taikamanua kisé, "Iageti 
pugolukungan samba pusuppakkungan 
leú et, pelé nga-ngangku, 'Ta te 
raguguruki laggai nenda bulé raaroiaké 
tubudda sedda sambamai.'" Oto aikua 
kelé néné Taikamanua, kenanen alepáan 
aigalai galajetnia ka tetret aibaraaké 
polak peilé 

4 Aipoí pagalaiat gogoi sikapitunia, ai 
atusurat'aké ka bagat Buko Sipunenan 
kisé, "Ka gogoi sikapitunia, puarinangan 
Taikamanua ka sangamberi galajetnia. 

5 Pagalaiat nenda leú et, ai atusurat'aké 
mitsá kisé, "Tá te raguguruki laggai 


IBRANI 4.6- 10 12 


nenda, bulé raaroiaké tubudda sedda 
sambamai. 

6 Oto sia sipuboboikí masiarep pagalaiat 
Katuareman Simaerú néné, tá rasisiló 
puaroiat, kalulut taimatonem bagadda. 
Bailiu, ké kisé baí nia, kolou, ai sia 
sabagei momoi rasiló puaroiat néné 

7 Aipoí aitetreakéan Taikamanua sara 
gogoi bagei, iaté oniakenen, "Gogoi 
Néné". Oto piga ngarura pá burúnia 
panibonangan mitsá Taikamanua iaté 
ka sisegéakenen Dapid, ka sikuania 
kelé ka ruang sikuatta simaruei néné, 
sipasikukua, "Ké nuarep kam nga-ngan 
Taikamanua kineneiget, buí nukeláaké 
kam paatuatmui. 

8 Ké baí aikauan ka tubudda si Josua 
kudduat puaroiatda siripot sitonéakenen 
Taikamanua, táan ikukua mitsá 
Taikamanua pagalaiat kababarania sara 
gogoi bagei 

Oto, ka sia sikauman Taikamanua, ai 
peilé palelengan bulé rapuaroi tubu, kelé 
aiaroiaké tubunia ka sia Taikamanua, ka 
gogoi sikapitunia 

10 Aipoí sia sipasisisiló puaroiat tubu, 
sitonéakenen Taikamanua, raaaroiaké 


IBRANI 4.11- 14 13 


leu te tubudda ka sia, ka sangamberi 
galajetda, kelé ka Taikamanua leú et 

11 Kalulut néné, bulat kau tabesíaké 
kam nia, tasiló kam puaroiat tubu 
sitonéakenen Taikamanua néné. 
Bulat buí ibara beri sara ka talagatta 
sitaitueeddet masisiló, kelé ka sia siburú, 
kalulut taimatonem bagadda ka tubut 
Taikamanua 

12 Aipoí tiboiet Taikamanua néné 
iaté, tiboiet sipuririmanua sambat 
simaron; bulat malauru, belé peilé lanjau 
simalauru rua ngasilánia. Bulat makeru 
siorangannia, pat aili ka pasongan 
enga sambat ketsat; sambat pasongan 
pauilakat tolat ka unou tolat, bailiu pat 
oi isinogi paatuat sambat isiat bagadda 
sirimanua 

13 Bulat beri sara sipungongoí-ngoí 
simalipput ka matat Taikamanua. Matoilá 
lé sangamberinia ka matania. Oto buítá 
takau pertanggung jawabanta ka tubunia 

14 Oto iaté lulunia, buítá taomet'aké 
kam simaron putoneman bagatta 
simuneng'akenenta. Aian poí ka sita 
Imam Sabeu Sipulubeunan, situgugurú 
pat aili ka matat Taikamanua. Nia té 
nenda Jesus Togat Taikamanua 


IBRANI 4.15-5.4 14 


15 Ka sia Imam Sabeuta néné, tá imam 
sitaiagai gulaita. Tápoi atusibongan nia 
ka sangamberinia, kelé leú et sita ka 
sita; sarat ka sia néné, tá aigalai jo 

16 Oto kauan imaeme bagatta mei 
ka matat Taikamanua, utéta simaerú 
baga. Ipukakateki sita baga samba 
ipanunukani sita Taikamanua, bulé tasiló 
kam paroman, bulat ka ipot tetrenia. 

5 t Sangamberidda tai imam sabeu 
sipiliy sibara ka talagat paamian, 
samba tupauddet sia masipasikeli galajet 

Taikamanua sibailiu punu tubudda. 
Galajetnia iaté, masibuluaké ka tubut 
Taikamanua sangamberinia panguruat 
samba buluakenen pasiappet jo 

2 Ka sia imam sabeu maigi gulainia ka 
sangamberinia, oto kalulut néné, buítá 
maleppe bagania ka tubudda sitaiagai 
apa pa, samba simapepepe ka enung 
puririmanuanda 

3 Oto kalulut gulainia let et ka sia néné, 
bailiu buita ibuluaké buluakenen; samba 
buluakenen néné, tá sarat kalulut jodda 
sapaamian, tápoi kalulut jonia leú et ka 
sia 

4Tá anai beri sia sara sirióaké tubunia 
muimam sabeu. Ibabailiu sia geti imam 


IBRANI 5.5-10 15 


sabeu iaté, ké ai pasogaiat Taikamanua 
ka tubudda; kelé ka sia kai Aron 

Ka sia leú et Kristus, kisedda leú et. 
Tá tubunia airióaké tubunia bailiu Imam 
Sabeu. Tápoi Taikamanua lé airióaké 
nia. Aikua ka matania Taikamanua, 
"Ekeu néné Togakku; ka gogoi néné 
bailiunangan aku Ukkuinu. 

6Ka bagei leú et, ai atusurat'aké kisé, 
"Ekeu néné iaté imam teret buru-burú, 
kelé si Imam Melkisedek. 

7 Ka tetret ai peilé nia mukukuddu 
Jesus ka polak néné, amaniddou nia 
samba aitiddou simaná-ná ka tubut 
Taikamanua sialei gerei samba sou, 
simagege masibelaaké nia ka kamateiat. 
Samba kalulut purereddet nia ka tubut 
Taikamanua bulat sibara kahormatnia, 
arepinangan leú et nia 

8 Togat Taikamanua lé nia Jesus néné, 
tápoi kenanen kisedda, aigelai leú et 
mureddet iaté, ka pangoringannia 

20to kelé aitubailiuaké nia sipaarau 
bulat sipulelelek, bailiunangan leú et nia 
bakkat puaragat sitaitatatá ka tubudda 
sangamberi simareddet ka tubunia 

10 samba oniakénangan nia Taikamanua 
Imam Sabeu, kelé kai Imam Melkisedek 


IBRANI 5.11-6.1 16 


11 Oto pagalaiat tiboi tubut Jesus sibailiu 
Imam Sabeu, maigi peilé kuanenmai ka 
tubumui, tápoi mabesí itukolouaké, aipoí 
mabesí peilé isak-sak ka bagamui 

12 Bulat siripokatnia aiailingan tetrenia 
ibailiu kam guru, tápoi ituitsó maerú 
lé nupasigelai kam ka tubudda 
sabagei pagalaiat pubakkanan tiboiet 
Taikamanua barana ka panandaatnia. 
Aipoí tápei momoi nukom kam kan 
pakela-kelá; buítá sarat susu peilé nuloló 
kam 

13 Aipoí ké ai peilé sia mutotot-tot, oto 
toga sigoisó peilé sia ituooniaké, aipoí 
tápei raagai kipa sineseat samba kipa 
sitaipasesese 

14Tápoi ka sia geti sikebbukat, 
simakeláan lé kanda, kalulut 
amasikebbukat'an poí tubudda, 
araagaian masipabaggei kipa simaerú, 
samba kipa sikataí. 

6 1 Oto kalulut néné, kauan tariu- 
riuaké kam tagelai kam tuppainia, 
iaté siorak ka pagalaiat imakebbukat 
puririmanuanda tai Kariten. Buí 
sarat masipatup-tup pagalaiat 
pubakkanan siboiki ka aratta. Bulan 
taoleaké kam mitsá tagelai kam ka 


IBRANI 6.2-6 17 


pubakkanannia, kelé, masikua, taariaké 
kam masigalaiaké sita lulu, samba buítá 
matonem bagatta ka tubut Taikamanua 
2 elé sigelaiakenen pagalaiat pasiraukat, 
elé pagalaiat masisukat'aké sirimanua, 
samba pagalaiat tusuru mitsá ka 
simamatei elé ukuman teret buru-buru 

3Maerú peilé, ké iteúaké baí nia 
Taikamanua, tariu-riuakéan lé kam 
tagelai tuppainia 

4 Aipoi ka sia sisik-sik tei-teina, 
táan iagai itupalulu sia mitsá bulé 
ratoili. Siboikí poí ka sia néné, ain 
sia mukukuddu ka pató sibara ka 
Taikamanua, samba arapuuktungingan 
panguruatnia. Sia leú et aisop-sop'an ka 
tubudda Ketsat Sipunenan 

5Bulat araagaian kolounia ka 
puririmanuanda néné, pueerúnia tiboiet 
Taikamanua, sambat aiagaian tubudda 
panguruat sipulugege sipuaaili ka gogoi 
sibabara 

STápoi lepá sik-sikrangan tei-teira! 
Kaipangan lé iooi itupalulu sia mitsá, 
bulé rabauaké paatuatda ka jodda. 
Aipoí aian lé rapapattáaké mitsá Togat 
Taikamanua ka loina siliktenga, samba 


IBRANI 6./7- 11 18 


sibaraaké katuloloiat oninia ka matat 
siberikabaga 

7 Aipoí polak sipasipopot-pot urat 
simarei-rei belé ka uddutnia, lepá 
baraakénangan siureman sibailiu 
puuktunganda sirimanua sipasikeli 
mone, oto polak néné te ipanunukani 
Taikamanua 

8Tápoi polak sitútúaké boro-boroi 
sambat bek-bekkurut geti, bulat tá 
anai lulunia polak néné, itetelei lé nia 
Taikamanua, lepá labó pí 

9Tápoi ale kam Sasaraina simanuntut 
bagamai, kenanen kukukua kai kisedda, 
ka tubumui geti ka kam, matonem 
bagamai. Matonem bagamai sisilómui 
sisaliu erú peilé, iaté panukanan kelé 
oniakenen leú rubeiat puaragatmui 

10 Simaadil lé poí nia ka sia Taikamanua 
néné. Bulat tá ikakalipogi sangamberinia 
sigalaiakenenmui ka tubunia, samba 
nuntut baga sipatoilámui ka tubunia, 
ka tetret anurop'aké kam sasarainamui 
sikeré tonem baga, siburú samba leú et 
kineneiget 

11 Bulat aikubebesíaké kai bulé 
imariu-riu puroron paatuatmui, pat aili 


IBRANI 6.12-17 19 


kalepakatnia, elé pat silómuian apa 
kiddiyet bagamui 

14 Tá kuobá kai ibailiu kam sitaimamalá 
tubu. Tápoi bulat besiakenenmai geti 
iaté, bulé ibailiu puririmanuamui néné 
kelé puririmanuanda sisiló sangamberi 
sitonéakenen Taikamanua, kalulut tonem 
bagamui ka tubunia samba kalulut 
nge-ngenaakémui nia ka om baga 

13 Ka tetret aigalai palelengannia ka 
tubut Abraham, Taikamanua, amusuppa 
nia masikua puaaili nia sitonéakenennia. 
Oto kalulut tá poí anai sisaliu buaknia, 
bailiu pusuppanangan leú et ka oninia 

14 Kuanangan, "Kutonéaké ka matam, 
bulat kususukat'aké te ekeu, sambat 
kuiigiaké te sia sapunuteteunu. 

15 Kau ka sia si Abraham ngena ka 
om baga. Kalulut néné, silónangan nia 
si Abraham sangamberi sitonéakenen 
Taikamanua ka tubunia 

16 Ké musuppa bai sara sirimanua, 
pusuppanangan ka oninda sabagei 
simabuak peilé ka tubunia, oto suppa 
néné te masilelepáaké paukelat 

17 Iobá iron'aké palelengannia 
néné Taikamanua ka tubudda sisiló 
palelengannia, masikua taisisiliyna 


IBRANI 6.18-7.1 20 


nia sipinaatunia néné. Oto iaté lulunia 
aituppai suppa ka palelengannia 

18 Karuania néné, tá isisiliy: Aipoí ka 
sia Taikamanua tá paboboko nia ka 
palelengan sambat ka suppania. Oto 
sita sipukukunem ka tubut Taikamanua, 
tutubbui sita simakopé bulé taomet'aké 
kam simaron karonietta sikukuddu ka 
matatta 

19 Pukakaronanta néné iaté, kelé sara 
sao situaalup simakopé keru ka baga, 
sibailiu omet'akenenta simaron sambat 
bulat táan ipagegeu-geu purimanuaiatta 
néné. lageti pukakaronanta néné 
pat tebeknangan komang kekret Bilí 
Sipunenan ka Uman Taikamanua ka 
manua 

20 Aipapangan Jesus enunganta sieei 
sedda, samba atugurúan nia sedda bailiu 
Imam Sabeu ka sita teret buru-burú, 
kelé kai Imam Melkisedek. 

7 1 Si Melkisedek néné, iaté sara 
rimata sibara ka laggai Salem, 
samba nia leú et iaté imam Taikamanua 

Sipulubeunan. Ka tetret aitoili si 
Abraham ka pasaggangan masikalaaké 
tai rimata, oi nia si Melkisedek masiroroi 
nia sambat masisukat'aké nia 

2Oto kaunangan kai Melkisedek 

si Abraham seperpulu sibara 

ka sangamberinia sirau-raunia. 
(Katukolobat onin Melkisedek, iaté, 
"Rimatat Keadilan"; oto kalulut rimatat 
laggai Salem poí nia, bailiu katukolobat 
oninia leú et iaté, "Rimata Paabanan". 

3Iageti pagalaiat tubut Melkisedek 
néné, tá anai sipungu-nguan'aké 
kababarat ukkui sambat inania elé 
taikebbukatnia; samba tá anai sia 
sipungu-nguan'aké pagalaiat putútukat 
matania, elé kamateiatnia. Nia ka sia 
néné, kelé togat Taikamanua lé nia; nia 
ka sia iaté imam teret buru-burú 

20to taitsó nia sené bulat abeu tiboi 
tubunia si Melkisedek néné; samba 
kalulut kopet beunan tiboi tubunia, 
pat ka sia taikebbukatta si Abraham, 
kaunangan ka tubunia sepersepulu 
sirau-raunia ka pasaggangan 

“Ka surukat aratda tai Jahudi, ai 
atutentuaké iaté, sangamberi tai 
imam sibara ka muntogatda tai Lepi, 
buítá rarurúaké sepersepulu sibara ka 
sangamberi pukayoat bangsa Israel, iaté 
sibara ka sasarainanda, kenanen baí 
makeré pupupunuteteura nia si Abraham 

SNia ka sia si Melkisedek tá muntogatda 
tai Lepi, tápoi isisiló leú et ka sia 
sepersepulu sibara ka sangamberinia 
sirau-rauakenen Abraham, samba 
aipanukani peilé mitsá si Abraham, 
kenanen bal aisilóan ka sia si Abraham 
palelengan Taikamanua 

7 Kirénangan tá momoi itusiddot néné, 
iaté, sisiló panukanan peilé marepé tiboi 
tubu ka tubudda sipasisusukat'aké 

8Tai imam sipasisisiló ruruket 
sepersepulu néné, iaté sirimanua 
simamateiet lé sia. Tápoi ka sia geti 
si Melkisedek, sipasisisiló panguruat 
sepersepulu néné, siripot ka Buko 
Sipunenan, mariu-riu lé ipurimanua 

9 Momoi takua, sia tai Lepi oniakenen 
muntogatda néné sipasirururúaké 
sepersepulu sibara ka bangsa Israel, ai 
leú et rababaya ka sia, tápoi ka tubut 
Abraham lé rakakau nia ka tetret iei si 
Abraham masibaya ka tubut Melkisedek 

10 Kenanen tápei amutú-tú matat Lepi, 
tápoi momoi takua, aian nia mukukuddu 
ka tubut taikebbukatnia si Abraham, 
ka tetret arapaaili ka sia si Melkisedek 
sambat si Abraham 

11 Ka tetret ka pu-imamanda tai Lepi 
te, aitukau surukat ka tubudda bangsa 
Israel. Aipoí ka sia tai imam Lepi siburú, 
tápei momoi imakapplu ragalaiaké apa 
galajet simateú galaiakenen, buítá anai 
lé sia tai imam sabagei, iaté kelé si 
Imam Melkisedek, tápoi táan sibara ka 
rubeiat Imam Aron 

12 Oto, ké tusiliy galajetda tai imam 
néné, surukat aratda tai Jahudi leú et 
buítá tusiliy 

13 Kuanennia sené iaté, Tuhanta: Nia 
ka sia néné sibara ka suku bagei lé 
nia, bulat beri pei sia sara ka sukunia 
sipu-iimam 

14 Ai lé raagai sangamberi sirimanua, 
Tuhanta néné sibara ka sukudda tai 
Jahuda; samba ka sia si Mose leú et, 
bulat beri paobboiakéna nia pagalaiat 
suku néné ké itiboi pagalaiat tai imam 

15 Kuanen sené memei makokolou, 
sarapei aibara sara imam bagei simakeré 
kai Melkisedek 

16 Aitupauddet nia ka sia muimam, tá 
siripot teú bagadda sirimanua, kalulut 
puririmanuania simasut gege lé samba 
sitá anai kalepakat 

17 Aipoí ka Buko Sipunenan leú et 
ai aikua kisé, "Ekeu néné iaté sara 
imam teret buru-burú, kelé si Imam 
Melkisedek. 

18 Oto kineneiget, peraturan siburú, 
táan atuenung'aké, aipoí ta maron 
sambat tá anai lulunia 

19 Ka sia surukat aratda tai Jahudi 
bulat beri sara momoi igagalai bulat 
pat erú. Iaté lulunia ka sita kineneiget 
iaké pukakaronan bulat simaerú; kalulut 
néné oi talegeri kam Taikamanua 

20 Sarapei mitsá sangamberinia sialei 
suppat Taikamanua lé. Tápei anai suppa 
kelé néné ka tetret tupauddet sia tai 
imam sabagei 

21 Tápoi ka sia geti Jesus sibara 
suppa lé aitupauddet nia muimam, ka 
tetret aikua Taikamanua ka tubunia, 
"Amusuppangan nia si Tuhan, samba 
tá isisiliy sipinaatunia, 'Ekeu néné, iaté 
imam teret buru-burú.' 

22 Oto kalulut néné leú, Jesus néné 
bailiu sara jaminan ka pakerekat baga 
sisaliu erú peilé 

23 Tageti ai peilé mitsá, iaté: tai 
imam bagei maigi sia, kalulut sia 

néné mamatei lé sia; bailiu tá momoi 
rariu-riuaké jabatannia 

24 Tápoi ka sia geti Jesus, mariu-riu lé 
ipurimanua teret buru-buru. Kalulut néné 
jabatannia sipuoni imam, ta tukakau nia 
ka sabagei 

25 Oto riu-riu lé teret buru-buru, ka 
sia Jesus ipasiarauaké sirimanua, siooi 
ka tubut Taikamanua kalulunia, aipoí 
mariu-riu lé ipurimanua teret buru-burú, 
bulé itiddouaké sia ka tubut Taikamanua 

26 Jesus néné te Imam Sabeu 
perluakenenta. Sipunenan lé nia; tá 
anai beri sara tusese sele, elé jo ka 
tubunia. Atupasaraaké nia ka tubudda 
sirimanua sijo, samba atubuak'aké nia 
ka kudduat simakopé buak, bulat pat 
saliu sangamberi manua 

27 Tá kelé ka tai imam sabagei, buítá 
rabuluaké buluakenen kalulut jodda ka 
sia boiki, lepa geti, iapeí joddangan 
sapaamian. Tápoi ka sia geti Jesus, sarat 
sangamitsá lé aibuluaké buluakenennia, 
tápoi pat aili teret buru-burú, iaté 

ka tetret aibuluaké tubunia bailiu 
buluakenen 

28 Ka sia surukat aratda tai Jahudi, 
iaté masipauddet sia simagulai pueerú, 

bailiu imam sabeu. Tápoi lepá mitsá 
sibara ka surukat néné leú et, aigalai 
palelengannia Taikamanua, sialei suppa, 
pagalaiat pauuddetna nia mu-Imam 
Sabeu ka sia Toga, sibailiuakenen nia leú 
et Sipaarau sipulelelek teret buru-burú. 
t Oto pubakkanan sangamberinia 
tiboiet sené, iaté: Ai ka sita Imam 

Sabeu kelé néné, sipuririmata sambat 
Taikamanua Sipulubeunan ka manua 

2 Aigalaiaké galajetnia siripot pu-limam 
Sabeu nia, iaté ka Bilí Sipunenan, 
iaté ka bagat kemat Tuhan sibulatnia, 
sirioakenen Tuhan, tá sirióakenenda 
sirimanua 

3 Aiturióaké sia tai imam sabeu, iaté 
masibuluaké buluakenen, elé buluakenen 
ka tubut Taikamanua. Oto kisedda leú te 
ka sia si Imam Sabeuta néné, buítá bara 
apa pá buluakenennia 

4 Ké ai baí nia ka polak néné, tá ibabailiu 
nia imam, kalulut aian sia tai imam 
sipasibubuluaké buluakenen siripot 
sikuania ka bagat surukat aratda tai 
Jahudi 

> Aipoí galajet sigalaiakenenda siripot 
pu-iimamra néné, sarat muoni lé nia 
sara tularat samba sigogoat aponia 


IBRANI 8.6-9 27 


sikukuddu ka manua. Aipoiliat'an 
Taikamanua siburú ka matat Mose, 

ka tetret aibabagai bagania masigalai 
Kemat Tuhan. Aikua ka matat Mose kisé, 
"Repdem! Buítá nugalai nia siripot kelé 
siitsónu ka uddut leleu. 

6 Tápoi kineneiget atukauan ka tubut 
Jesus galajet imam sisaliu latsat peilé, 
belé peilé ka sigalaiakenenda ka sia tai 
imam. Aipoí pakerekat baga sigalainia ka 
tubut Taikamanua sambat ka sirimanua, 
iaté pakerekat baga sisaliu erú, kalulut 
sipubobongen ka pakerekat baga sisaliu 
pueerú leú et 

7 Aipoí ké tá anai bai simagulai ka 
pakerekat baga siboikí, táan leú anai 
lulunia itubaraaké pakerekat baga 
sikarua 

8Tápoi aisesengan Taikamanua selet 
tubudda sapaamiannia, pat kuanangan 
kisé, "Repdem kam néné, iaaili te 
tetrenia, kubaraaké pakerekat bagakku 
sibau ka bangsa Israel, sambat ka 
bangsa Jahuda 

9Táan kelé pakerekat bagakku sigalaiku 
ka taikebbukatda ka tetret akupalulu sia 
rabela ka laggai Misir. Tá matopit sia ka 

pakerekat baga sigalaiku ka tubudda; 
iaté lulunia tá akupuuku sia 

10 Tápoi kineneiget, aikoí né pakerekat 
baga kugagalai ka tubudda bangsa Israel 
Aikua si Tuhan: ka gogoi sibabara, Ka 
paatuatdangan lé kukakau surukatku, 
samba ka bagat paatuatda ka bagangan 
lé kususurat'aké nia. Bailiunangan aku 
Taikamanuanda, sia ka sia leú et, bailiu 
sapaamianku 

11 Táan leú pangangantoman sia 
katubu, elé isesegeaké ka tubudda 
sasarainania, masikua ka matadda, 'Agai 
kam nia si Tuhan.' Aipoí sangamberidda 
sikebbukat sambat tasulé, iaagai aku 

12 Kuaappéaké sangamberi seledda, 
samba jodda leú et, táan kurerepdem. 

13 Oto kapasibabaraakéna pakerekat 
baga sibau, bailiuakénangan pakerekat 
baga siboikí néné Taikamanua, siburú 
elé siburukat; oto apa sipuoni siburú, 
táan te mauuju itatá. 

9 1 Ka sia pakerekat baga siboikí, ai 

galai paniniddou, samba ai kudduat 

paniddogat sigalai kabeira sirimanua 

2 Sara kema sirióakenen ka rubeiat ka 
mata tuoniaké Bilí Sipunenan. Sedda ai 

kudduat alito sambat ai meja sibara roti 
buluakenen ka tubut Taikamanua 

3 Ka rubeiat ka baga, iaté ka tei-tei 
kekre komang sikarua, ai bilí oniakenen 
Bilí Simakopé Sipunenan 

4Ka bagat bilí néné, ai langgatan sigalai 
sibara ka emas, kudduat pasilabokat 
buluat pasingi-singin, sambat ai leú 
et Peti Pakerekat baga sangamberinia 
silap-lap emas. Ka bagat Peti nenda 
ai koalí emas sibara ka baga manna, 
tuturat Aron sipusisilibetat, samba rua 
ngabábá bukkú leí sibara surat pulu 
ngamata surukat Taikamanua 

>Ka uddut Peti ai rua Kerub, iaté 
makluk sibara kappó, kelé sara kirekat 
kababarania Taikamanua ka talagadda. 
Kappóra ka ruadda makluk néné, 
aitukekelau ka uddut takket Peti, 

ijaté kudduat pasiappekat jo. Tápoi 
sangamberinia néné tápei momoi 
itukolouaké kineneiget pasasara 

SOto kisedda te katugalangannia 
sangamberinia. Senen gogoi ratugurú 
tai imam ka rubeiat laibokat kema, 
ragalaiaké galajetda 

/”Tápoi bulat ka bagat kema geti ka 
baga, sarat sia lé tai imam sabeu. 

Sangarura sangamitsá lé ragagalaiaké 
nia. Iageti pakeietda masigalaiaké néné, 
iaté raabbit logau buluakenenda ka tubut 
Taikamanua, siorak ka tubunia ka sia 
samba leú et kalulut jo sitaipapaliketda 
ka sia sapaamiannia 

#Kalulut aturan nenda, bulat 
patoilánangan nia Ketsat Sipunenan, iaté 
kaburut ipurió peilé ka sia rubeiat kema 
ka mata, tápei tububukáaké enungan 
situgugurú ka Bilí Simakopé Sipunen 

3 Néné masilambang'aké tetre 
kineneiget; samba momoi takua, 
panguruat samba tarimeu buluakenen 
sibuluakenenda ka tubut Taikamanua, 
tá momoi ipamuiné pupaatuananda ka 
baga ka sia sipasibubuluaké buluakenen 

10 Aipoí upacara nenda, sarat siorak 
ka pagalaiat komen, ló, samba piga 
ngamata pá upacara pasimagirat tubu. 
Sangamberinia néné sarat peraturan 
siorak ka putubuat lé, sioi tupakei teret 
ailina ibaraaké Taikamanua pasibaugat 

11 Tápoi ka sia geti Kristus amoian 
nia kelé sara sipuoni Imam Sabeu, 
siorak ka pagalaiat simaerú, siturerere 
kababara. Kemat Tuhan kudduatnia 
masigalaiaké galajetnia siripot pu-Iimam 

Sabeu nia peilé malainge samba bulat 
malelek. Kema nenda, tá sigalai kabeira 
sirimanua; katukolobatnia, iaté, tá sibara 
ka polak, sibaraakenen néné 

12 Ka sia Kristus sarat sangamitsá 
lé aiguruki Bilí Simakopé Sipunenan, 
tápoi pat aili teret buru-burú. Ka tetret 
nenda, tá aiabbit buluakenennia logau 
biri-biri sikeú elé logau togat jaui; tápoi 
logaunia lé aiabbit, samba kalulut nenda 
paaraunangan sita teret buru-burú 

13 Logau biri-biri sambat logau jaui 
sikeú sambat abut togat jaui te ikakau 
masisósoki sia sirimanua kasit-sit'akenen 
siripot peraturan ka puaranan, bulé 
ramaliná ka jodda. Oto ké beringan logau 
sambat abu momoi ipaliná pulolinan 
sirimanua 

14 bulat sarapeite logau Kristus! Kalulut 
Ketsat simatom, buluakénangan tubunia 
Kristus, ka Taikamanua, kelé buluakenen 
simasut. Logaunia te aikau masibui 
paatuatta ka baga sibara ka upacarat 
arat sitá lulu, bulé ioi tapuukú kam 
Taikamanua sipuririmanua 

15 Taté lulunia, aibailiu nia ka sia Kristus, 
Sipatalaga ka pakerekat baga sibau, bulé 
ioi rasiló nia ka sia sinogai Taikamanua 

néné, panukanan simatom, sitonéakenen 
Taikamanua. Iooi ipuaili sangamberinia 
néné, kalulut aian sia simamatei, iaté 
Kristus, samba kamateiatnia néné, 
masibelaaké sirimanua ka puseleatra, 
sigalaiakenenda ka tetret ai peilé 
tueenung'aké pakerekat baga siboikí 

16 Ké ai surat warisan, buita amakolouan 
lalangóna nia sipasigagalai surat néné 

17 Aipoí tápei tupapakei surat warisan 
néné, ké ai peilé nia muririmanua 
sibakkat surat néné. Teret ailangóan geti 
nia, iapeité itupakei 

18 Kalulut néné ka sia pakerekat baga 
siboiki buita leú et tusah'aké nia ka logau 

19 Siboikí aisegéaké si Mose surukat 
Taikamanua ka tubudda bangsa Israel. 
Lepa alánangan logau togat jaui sambat 
logau biri-biri sikeú, alánangan oinan 
galúnia, iageti só-sóakénangan nia ka 
Bukot Surukat Taikamanua sambat ka 
tubudda sangamberidda bangsa Israel. 
Ipapakei sosó-sónia iaté, puo hisop 
sambat bulut biri-biri simabonan 

20 Aisosó-sóaké si Mose, aikukua, "Iaté 
néné logau sipasisasah'aké pakerekat 
baga sibara ka Taikamanua bulat 
reddenenmui. 

21 Lepá kelé nenda let et igagalai si 
Mose, ipasó-só logau ka tubut Kemat 
Tuhan samba ka tubut sangamberi 
pugalai pakeiet ka paniddogat 

22 Kirénangan tedda, siripot surukat ka 
aratda tai Jahudi, momoi takua, kelé 
sangamberinia apa pá sarat logau lé 
tukakau masipaliná; samba ka sia jo 
leú et, teret itupiliaké logau peité ioi 
ituappéaké 

23 Ka enungan kelé néné te, 
bailiu buitá tupalina sangamberinia 
bibilet sipasilalambang'aké pagalaiat 
pumanuaat. Tápoi siorak ka pagalaiat 
pumanuaat nenda leú et, maperlu leú et 
tukau ka sia buluakenen bulat sisaliu erú 
peilé 

24 Aipoí tá tugugurú nia Jesus, ka Bilí 
Sipunenan sigalai kabeira sirimanua, 
sipasilalambang'aké Bilí Sipunenan 
bulat sibulatnia. Bulat tubuniangan 
lé poí Kristus atugurú ka manua. Oto 
kineneiget sedda, ai nia ka matat 
Taikamanua kalulut sita 

25Ka sia tai Imam sabeura tai Jahudi, 
senen rura ratugurú ka Bilí Simakopé 
Sipunenan ka Uman Taikamanua, raabbit 
logau sangamuneng tarimeu. Tápoi 

ka sia geti Kristus, ta aipaole tubunia 
tuguru, masibuluaké tubunia 

26 Aipoí ké kisedda baí nia, bulat 
amaolengan aipangorik, taddanangan 
aitubaraaké polak néné. Tápoi kineneiget 
siripot gogoi kalepakat néné, sarat 
sangamitsá lé aioi masiappéaké jotta, 
ijaté kapasibubuluakéna tubunia 

27 Aiteúakéan Taikamanua sarat 
sangamitsá lé ramatei sirimanua, lepá 
adilinangan sia Taikamanua 

28 Kisedda leú te ka sia Kristus, 
sarat sangamitsá lé aitubuluaké nia 
kelé buluakenen, masiappéaké jodda 
sirimanua simigi. Momoi nia mitsá 
sikaruania, tápoi táan masipagaba 
siorak pagalaiat jo, tápoi masipaarau 
siangan lé sipasinge-ngenaaké tubuna, 
ka kaoijanannia. 

1 0 t Ka sia geti surukatda tai Jahudi, 

sarat masiaké sara tularat 

simajajou siorak pagalaiat sangamberi 
simaerú sipuaaili ka gogoi sibabara 
le; tápei bulat tularatnia sipulelelek 
ka sia nenda pagalaiat simaerú. Tá 
momoi ka sia surukat néné isusut'aké 
pueerúra sirimanua sieei maniddou 
ka Taikamanua, ka buluakenen 

sibuluakenenda ka tubut Taikamanua, 
kenanen bai mariu-riu senen rura 
tubuluaké buluakenen simakeré 

2Ké bai sibulatnangan amalinaan sia 
ka jodda sia sipaniddogi Taikamanua, 
taan iaagai bagadda ka jodda, samba 
buluakenen leú, táan tububuluaké mitsa 

3Tápoi sené toilá, buluat sibuluakenen 
senen rura, kelé masiparepdem sia ka 
jodda lé 

4tkirénangan poí ka sia logau jaui 
sambat logau biri-biri sikeú, tá momoi 
iappéaké jo 

SIaté lulunia, ka tetret aioi Kristus 

ka polak néné, kuanangan ka tubut 
Taikamanua kisé, "Tá ainukikiddiy buluat 
sambat buluakenen; aipoí siripokatnia 
anutarek'akéan kaku tubu 

STá nuobá buluat sirarak elé buluat 
pasiappet jo 

7 Lepá kuakkungan, 'Aikoí aku ale 
Taikamanua! Akuoi iaté masigalaiaké 
siobat bagam, kelé ka sitususurat 
pagalaiat tubukku ka Buko Sipunenan.' 

8 Panandaatnia aikua Kristus, kisé, "Tá 
ainukikiddiy buluat sambat buluakenen; 
samba tá ainukikiddiy buluat tarimeu 
sirarak kelé sara buluakenen pasiappet 

jo." Ka sia Kristus aikua kisedda, kenanen 
sangamberinia buluat tubuluaké siripot 
surukat aratda tai Jahudi 

9Lepá kuanangan mitsa Kristus kisé, 
"Aikoí né aku, ale Taikamanua! Akuoi iaté 
masigalaiaké siobat bagam." Oto sené 
itatáaké Taikamanua sangamberinia 
buluat siburú, iageti siliynangan nia ka 
buluakenen Kristus 

10 Oto ka sia Jesus Kristus, aigalaiakéan 
siripot obaket bagat Taikamanua, samba 
aibuluakéan tubunia kelé buluakenen. Ka 
buluakenen, sigalainia sarat sangamitsá 
lé, tápoi pat aili teret buru-buru nenda, 
sedda aibuian sita sangamberitta ka 
jotta 

11 Sangamberidda tai imamra tai 
Jahudi, senen gogoi raenung'aké 
galajetda siripot pu-iimamra, samba 
marei-rei raoleaké rabuluaké buluakenen 
simakeré. Tápoi buluakenen nenda, 
bulat beri oi nia iposa jo 

12 Tápoi ka sia geti Kristus, sarat sara lé 
aibuluaké buluakenen pasiappet jo, tápoi 
buluakenen nenda mariu-riu itupakei 
teret buru-burú. Iageti lepá aibuluaké 
buluakenen, uddet nia Kristus kai kattoet 
Taikamanua, purimataddangan ruadda 

13 Oto ka sia Kristus kineneiget, aian 
lé nia masinge-ngena teret ikau sia 
Taikamanua, sangamberi saggaknia, 
murappo ka matania 

14Ka sarat sara lé buluakenen, 
oi isut'aké sia Kristus sangamberi 
sipalinánia ka jo 

15 Iageti pagalaiat nenda leú et, 
aimuneng'aké leú et ka sia Ketsat 
Sipunenan ka tubutta. Aikua Ketsat 
Sipunenan 

16 "Néné lé pakerekat baga 
baraakenenku ka tubudda ka 
gogoi sibabara,' nga-ngan Tuhan, 

'Ka bagaddangan lé kukakau 
surukatku, samba ka paatuatdangan lé 
kususurat'aké nia.' 

17 Aikua leú et ka sia Taikamanua kisé, 
"Táan kurerepdem jodda samba leú et 
kataíra. 

18 Jo sambat pukakataí, aiappéakéan 
Taikamanua, oto táan anai lulunia 
tubuluaké buluakenen pasiappet jo 

19 Tageti alé kam Sasaraina, kalulut 
kamamatei Kristus, baillu maemenangan 
bagatta masiguruki Bilí Simakopé 
Sipunenan 

20 Aibukáan Kristus ka sita enungan 
sibau, iaté enungan sibaraaké 
purimanuaiat. Enungan néné sitebek 
komang kekre, iaté bulat tubut Jesus 

21 Oto kineneiget, aian ka sita sara 
imam sabeu, siputatanggung jawab ka 
uman Taikamanua 

22 Oto kalulut néné, kauan taei kam 
masilegeri Taikamanua ka linat paatuat 
samba ka tonem baga simaron; samba 
sibara ka paatuat sipaliná ka agai baga 
kalulut sele, elé ka tubu sipalinat oinan 
simamurni 

23 Buítá taomet'aké kam simaron 
karonietta simuneng'akenenta ka bagat 
paatuatta, aipoí bulat katonemiet lé nia 
Taikamanua néné, samba bulat muaaili 
iaké sitonéakenennia 

24 Kau tapaletsei kam katubu 
pasasambatta, bulé ioi tapatubbui kam 
mununtu baga ka pasasambatta, samba 
masigalaiaké sangamberi simaerú 

25 Kau mariu-riu taparurú kam 
pasasambatta, sambat buí imaore 
bagatta kelé ka sabagei. Tápoi bulat kau 
imakopé tamatopit pasopo katubu, aipoí 
aian taagai kam, taimauuju nia ioi mitsa 
si Tuhan 

26 Aipoí ké atusegéakéan katuareman 
bulat sibulatnia sibara ka Taikamanua 
ka tubutta, tápoi riu-riunia lé tagalaiaké 
kam jo bulat sipalíta, oto táan te anai 
mitsá buluakenen masiposa jotta 

27 Tá anai bagei eijatta, sarat ka 
matat pengadilan Taikamanua samba 
ka apit golúnia, sipasilalabó sia pat pí 
sipasilalawan nia lé, taeei kam 

28 Kasei sitaireddet surukat siaket Mose, 
ukum simateiakenen lé rasisiló, bulat 
beri te paappe-appé, ké bulat makolou 
bai selenia siripot simuneng'akenenda 
rua elé telu sia igidda 

29 Oto sarapeite bulat sanénia ukuman 
orak'akenen ka tubudda sipaperá Togat 
Taikamanua. Sia néné araaddeakéan 
lé nia sikanana, logau pakerekat bagat 
Taikamanua, iaté kamateiat Kristus 
masipaliná nia ka jo. Aipaloloian Ketsat, 
sipanguruat'aké panguruat katat baga 

30 Taagai kam nia sipasikukua, 
"Kululumun'aké te sia!" Kuukum'aké te 
sia! sambat sipasikukua, "Ihahakimi te 
sia si Tuhan, sapaamiannia. 

31 Oto apanganté bulat kopet kataí 
besinia, ké segé sia ka kabei Taikamanua 
Sipuririmanua 

32 Repdem peité kam kipa galai 
puririmanuamui siburú, ale kam 
Sasarainamai. Ka tetret nenda lepána 
aitoroji kam torot Taikamanua, maigi 
kam amangorik; tápoi riu-riu lé ron 
nga-ngamui berjuang 

33 Kakkau rapalololoi kam samba 
ragagalai sikataí ka tubumui ka matat 
siberikabaga. Samba kakkau leú et 
kam ka kam, orikmuian leú et siorikra 
sipango-ngorik, kalulut sigalaiakenenda 
ka tubudda kelé néné 

34 samba pureu-regimuian pureu-regat 
bagadda siukum'akenen ka bagat 
penjara. Ka tetret ararau-rauaké kam 
pat bolot pí sangamberinia bibiletmui, 
anusiló kam sigalaiakenenda néné ka 
angkat baga, aipol ai lé nuaagai kam 
kababarania siloketmui sisaliu peilé 
erúnia, sambat tá ipakakataí teret 
buru-burú 

35 Oto kalulut néné, buí ibara belet 
bagamui, aipoí ké mariu-riu tonem 
bagamui ka tubut Tuhan Jesus, ai upa 
sabeu siloketmui kalulunia 

36 Buítá nuom'aké kam nia, bulé 
ioi nugalaiaké kam siobat bagat 

Taikamanua, samba kalulut néné 
silómuian sitonéakenennia 

37 Aipoí ka bagat Buko Sipunenan ai 
atusurat'aké kisé, "Táan mauju, oi nia, 
kuanenta siooi; bulat tá ipabuburú ioi 

38 Oto sapaamianku simaroipo 
paatuat matotonem bagadda samba 
muririmanua sia; tápoi ké ai sia sisik-sik 
tei-teina, bulat tá mangká bagakku ka 
tubunia. 

39 Sita geti néné ka sita, tá paamian 
sisik-sik tei-teina samba simapepepe. 
Tápoi paamian simatonem baga ka tubut 
Taikamanua lé sita sambat sipaaraunia. 
1 1 1 Mutonem baga, katukolobatnia 

iaté, bulat masikatonemi baga 
sangamberi karoniet, samba leú et 
masimuneng'aké ka bagat paatuat bulat 
kababarania sitaimatotoilá 

2 Kalulut tonem bagadda ka sia 
sirimanua siburú, bailiu maangkánangan 
bagat Taikamanua ka tubudda 

3 Kalulut tonem baga, bailiu agaitangan 
nia babaraakéna polak sambat 
manua néné, tiboiet Taikamanua; oto 
apa simatotoilá néné, sibabara ka 
sitaimatotoilá lé 

2Kalulut tonem baga, buluakénangan si 
Abel, buluakenen simakopé eru ka tubut 
Taikamanua, belé peilé ka sibuluakenen 
Kain. Kalulut tonem bagania néné, 
silónangan nia Taikamanua si Abel néné, 
kelé sara sirimanua simaerú paraboat, 
kalulut matoilá aisiló buluakenennia 
Taikamanua. Oto kenanen ailangóan nia 
si Abel, tápoi kalulut tonem bagania 
nenda, bailiu ai peilé nia maninibo teret 
kineneiget 

> Kalulut tonem bagania si Henok, bailiu 
tá ailangó nia, tápoi atuakkat'aké lé 

nia itutaroaké ka tubut Taikamanua. 
Bulat beri sara sipasisesese nia, 
aiakkat'akéan poí nia Taikamanua. Ka 
Buko Sipunenan ai atusurat'aké kisé, 
ainangan tá iaabitnia Taikamanua si 
Henok, aibaraakéan puangkakat bagat 
Taikamanua 

SBulat beri oi nia iangkáaké bagat 
Taikamanua ké tá anai tonem bagania ka 
tubut Taikamanua. Aipoí senen sieei ka 
tubut Taikamanua, buita raagai kababara 
nia Taikamanua, samba kakauna upa ka 
tubudda sipasigagaba nia 

7 Kalulut tonem baga, poiliatnangan 

ka tubut Noak, Taikamanua aponia 

sipuaaili ka gogoi sibabara, sitalooi 
iitsó. Aireddet nga-ngan Taikamanua 
si Noak, pat galainangan sara kapa, 
oto sibailiu sibelaaké nia leu et ka 
eba sambat sangamberidda ka bagat 
lalepnia. Ka enungan nenda, oraknangan 
nia ukuman ka sia polak néné, tápoi 
ka sia geti si Noak, kalulut tonem 
bagania, oniakénangan nia si Noak 
néné Taikamanua, sirimanua simaerú 
paraboat 

8 Kalulut tonem baga, reddetnangan 
nga-ngan Taikamanua si Abraham, ka 
tetret aisogai nia samba aikoiniaké nia 
ka laggai sitonéakenen Taikamanua 

ka tubunia. Iageti einangan leú et si 
Abraham ka laggai taiaagaiet nia 

9Ka tonem bagania si Abraham, 
pusitoinangan ka laggai sitonéakenen 
Taikamanua ka tubunia. Kuddu nia sedda 
si Abraham ka bagat kema. Oto kisedda 
leú te ka sia kai Isak sambat kai Jakob, 
sipasisisiló patonekat kelé nenda leú et, 
sibara ka Taikamanua 

10 Aipoí ainge-ngenaaké tubunia ka 
sia si Abraham, ibara laggai siripot 
sirencanaakenen Taikamanua, elé 

sirióakenen Taikamanua, sibara pundasi 
simaron 

11 Kalulut tonem bagania si Abraham, 
bara tuppai tubunia kai Sara, kenanen 
bulat amabajáan nia si Abraham, samba 
ka sia leú et si Sara, sipututukkú tubu 
lé nia. Matonem bagania si Abraham, 
puaaili nia sitonéakenen Taikamanua ka 
tubunia 

12 Kenanen ka tetret nenda kéan lé 
simamatei tubunia, tápoi amoi peilé 
simigi sapunuteteu, sitaioi tuadde kopet 
igidda, bulat kéan lé nuntut panyanyat 
ka manua sambat igit ngaí ka bet-bet 
koat 

13 Ka sia sangamberidda néné, riu-riu 
lé rakatonemi Taikamanua teret matei. 
Tá arasiló sitonéakenen Taikamanua, 
tápoi sarat masiitsó samba masiroroi 
ka simareunan lé aragalai. Oto sedda 
kuaddangan tubudda, sia néné sitoi 
samba simaeppak lé sia ka polak 

14 Ka sikuadda néné te masipatotoilá, 
sia néné, ai peilé sia masigagaba laggai 
kudduatra 

15Tá laggai sikaddiuakenenda nenda 
rasosoibi. Aipoi ké kisedda baí nia, maigi 

peilé oggak ka sia ratoili mitsa ka laggai 
nenda 

16Tápoi sené matoilá, soibietda 
iaté laggai sisaliu erú peilé, iaté 
laggai manua. Néné te lulunia tá 
imamaila Taikamanua raoniaké nia 
Taikamanuanda, aipatarek'an poí ka sia 
sara laggai, kudduatra 

17 Kalulut tonem baga leú et, 
buluakénangan si Isak si Abraham, 
kelé buluakenen ka tetret aiuji nia 
Taikamanua. Ka tubut Abraham te aikau 
sitonéakenennia Taikamanua, iaté si 
Isak, tápoi matarek peilé nia si Abraham 
masibuluaké togania sisasara néné 

18 Aikuangan Taikamanua ka matat 
Abraham, "Sibara ka tubut Isak néné te 
ibabara sapunuteteunu, sitonéakenenku 
ka tubum. 

19 Matonem bagania si Abraham 
kaooinia irimanuaaké nia mitsá si Isak 
Taikamanua sibara ka kamateiat. Oto 
momoi takua, aisiló nia mitsá si Isak 
néné si Abraham, sibara ka kamateiat'an 
lé 

20 Kalulut tonem baga, tonéakénangan 
si Isak panukanan ka tubut Jakob samba 

kai Esau, pagalaiat sipuaaili ka gogoi 
sibabara 

21 Kalulut tonem baga, bailiu ainangan 
ta ilalango nia si Jakob, kaunangan 
panukanannia ka tubudda tatogat Josep; 
aiaddaiaké uténia ka utet tuturania, 
lepá paniddounangan leú et ka tubut 
Taikamanua 

22 Kalulut tonem baga, bailiu kai Josep, 
kei ilangó nia, pusiblanangan leú et 
pagalaiat kabebeladda bangsa Israel ka 
laggai Misir, samba patanénangan leú et 
sia pagalaiat kipa ragagalaiaké ka tubut 
tubunia simamatei 

23 Kalulut tonem baga, koiríakérangan si 
Mose saeppunia ka bagat telu ngalaggó 
burúnia, barana ka putútukat matania. 
Kalulut iitsóra laingen tubunia toga néné, 
taikalotóakérangan masilawan nga-ngan 
rimata 

24 Kalulut tonem baga, bailiu kelé 
aiabeu si Mose, tá iobá rakua nia togat 
togat rimatadda tai Misir sinanalep 

2> Mangorik sambadda sabangsat 
Taikamanua peilé iobá, belé peilé 
masinanam erut puririmanua ka jo 

26 Aipaatu poí ka sia si Mose, rapaloloi 
nia peilé maabeu ka paatuatnia 

kalulut Rimata Sipaarau sitonéakenen 
Taikamanua, ka pasiiikep'aké sangamberi 
pukayoat Misir, ai lé poli ikakaroni baga 
isiló upania, ka gogoi sibabara 

27 Kalulut tonem baga, bailiu tá 
aikalotóaké golut rimata, si Mose, 
aitui-tui ikaddiuaké laggai Misir. Ka sia 
kai Mose riu-riu lé iailiaké ailiakenennia, 
kéan lé baí aiitsoán Taikamanua, 
sikukuddu ka simalipput 

28 Kalulut tonem baga, baraakénangan 
Punen Paska si Mose, samba kuanangan, 
bulé rasó-sóaké logau ka matatbaliu 
lalepra tai Israel, bulé tá imateiaké 
tatogadda sikebbukat, Malaika 
Pasimamatei 

29 Kalulut tonem baga, oi aratalipoki 
tai Israel Koat Simabonan, pat bulat 
kéan lé raenungi polak simagarak, tápoi 
ka sia geti tai Misir labbúnangan sia 
koat nenda, ka tetret airasisibo ka sia 
ratalipoki nia 

30 Kalulut tonem bagadda, oi raragat'aké 
kekret laggai Jeriko tai Israel, lepat 
arabokkó nia ka bagat pitu ngagogoi 

31 Kalulut tonem baga, 
taitumateiakénangan ka sia si 
Rahab, simaolop tubu néné, kelé ka sia 


IBRANI 11.32- 35 48 


sipasisasaggangi Taikamanua; kalulut 
aisiló poli sia tai Israel sipasitataiko laggai 
Kanaan, ka erut baga 

32 Oto momoi kuriu-riuaké kutiboi 

nia, tápoi tá iaaili tetrekku. Aipoí tápei 
akutiboi sia ka sia tai Gideon, tai Barak, 
tai Simson, tai Jepta, tai Dapid, tai 
Samuel, samba sia leú et tai nabi 

33 Kalulut tonem baga, oi arakalaaké 
tai rimata. Samba kalulut gagalaiakéra 
simaroipo, bailiu silórangan leú 
et sangamberinia sitonéakenen 
Taikamanua. Momoi rapet-pet ngu-ngun 
singa 

34 samba momoi rapéaké api simakopé 
juluu, samba leú et momoi rakatsliaké 
tubudda ka sot lanjau. Masaggo sia, 
tapoi lepá maronrangan leú et; bulat 
magege sia ka pasaggangan, pat oi 
rakalaaké pasukanda sabangsa bagei 

35 Kalulut tonem bagadda tainanalep 
néné, seseddangan mitsá sasarainanda 
simamatei. Samba ai leú et sia siobáaké 
tubuna rapaorei sia teret matei, samba 
ratá-táaké bulé tá tubelaaké sia ka 
ukuman, aipoí obára turimanuaaké sia 
mitsá ka purimanuaiat sisaliu erú peilé 

36 Ai rapagegeji, ai rapajiguji, ai rarattei 
tali laba samba ai leú et ragurúaké ka 
bagat penjara 

37 Baijukrangan sia bukkú teret matei, 
ai sia rapagajiji, samba ai leú et sia 
rasaggri lanjau. Pueppakrangan leú 
et, tápoi ka tubudda, sarat leppei kulit 
biri-biri, elé kulit kambing lé; simagebá 
lé sia samba ai lé rapaoorei elé rabebesiki 
sia 

38Ka sia néné, tá aibailiu nia polak 
néné kudduat sipasesese ka tubudda. 
Muekpak lé ragagalai ka simatangeu 
sambat ka palele-leleu, samba leú et ka 
ngaliu samba ka lobok polak 

39 Bulat abeu kamanangan rasisiló 
sangamberidda néné, kalulut tonem 
bagadda! Tápoi tá rasisiló sitonéakenen 
Taikamanua 

40 ai peilé poí sipinaatut Taikamanua 
ka sita sisaliu kopet erú peilé, siorak ka 
pagalaiat néné. Sipinaatunia néné iaté, 
buítá sambatta lé, iapeité rasiló nia ka 
sia simasut erú. 

1 2 lIageti pagalaiat tubutta leú et ka 

sita, ai maigi pat bokkó saksitta! 
Oto kalulut néné, kauan taribbaiaké 
kam sangamberinia sisanéaké sita 

sambat jo sikukuddu ka tubutta. Kau 
bulat imaletsei ka bagatta masienungi 
patakaiat siitsóta ka matatta 

2 Buita tamataiaké kam matatta ka 
tubut Jesus, aipoí nia lé masitutú-túaké 
tonem bagatta samba masipasisikeli, 
barania ka panandaatnia, pat aili ka 
kalepakatnia. Aiom'aké Jesus mangorik 
ka loiná siliktenga! Tá aipuletsei 
katukuanan matei ka loiná siliktenga iaté 
kelé sara katukailaat. Sarat puangkakat 
baga siloketnia ka gogoi sibabara lé 
aipaatu. Kineneiget aian nia mukukuddu 
kai kattoet uddenan purimataat 
Taikamanua muririmata sambat nia 

3Oto patup-tup peité kam ka bagat 
paatuatmui, kipa kopet besínia 
pangoringan Jesus masipalabáaké galai 
tubudda sirimanua sijo, sipasisasaggangi 
nia bulat sikataí besi! Oto buí imaanu 
bagamui elé imabelé bagamui 

4 Aipoí perjuanganmui masilawan jo, 
tápei abara pat pili logaumui 

>Oto buí nukalipogi kam ngantoman 
Taikamanua, siakénia ka tubumui sipuoni 
tatogania: "Ale kam tatogakku, lelek'aké 
kam sipulelelek ngantoman Tuhan, 

samba buí imaanu bagamui ké ipugoluki 
kam 

6 Aipoí bulat iteteká sia Taikamanua 
simanuntut bagania, samba ipabobó-boki 
sia, siaddeakenennia tatogania. 

7 Buítá nusiló kam bobot-bot 
Taikamanua, kelé nganturat sara 
ukkui. Kipa, ai poí sia sara tatoga 
sitaiorak golut ukkuinia 

8Ké tá tuukum'aké leú et kam ka kam, 
kelé ka sia sangamberidda tatogania 
sabagei, oto kam néné tá tuaaddeaké 
kam bulat tatogania, tápoi tatoga ka 
bé-bé lé 

9Ka sita ai ukkuita ka polak néné. 
Samba aipanga-ngantru sita; sita leú 
et ka sita, aitahohormati nia. Oto 
sarapeite ukkuita ka puketsanan, 
sikukuddu ka manua, buita saliu peilé 
kopet purereddetta ka tubunia, bulé 
tapurimanua kam 

10Ka sia saepputta ka polak, 
rapangantru sita, ai puteteratnia, samba 
nganturat singantruakenenda nenda leú 
et, apa siripot sipinaatudda simerúra 

ka sia lé. Tápoi ka sia geti Taikamanua, 
sibailiu katuerukatta lé, ipukakateki sita 

baga, bulé tamaliná kam ka sita sambat 
nia 

11 Kirénangan ka tetret 
airapangangantru sita, ukuman 
siakéra, bulat tá isese ka bagatta, 
sibaraaké reu-reu bagatta lé. Tápoi 
lepá nenda, ka sita sipangantrudda 
néné, ukuman siakéra ka tubutta nenda, 
masikau sita muparaboat siripot obaket 
bagat Taikamanua lé, samba sibaraaké 
ka sita rogdang puririmanua 

12 Oto kalulut néné, ron'aké kabeinu 
simasaggo samba bokklom simageret 

13 Kau imariu-riu nupuenung ka 
enungan simagaktuk, bulé tá tuingroi 
nenda rerem simajegeu, tápoi bailiu 
male lé 

14 Bulat besiaké numaaban ka tubudda 
sangamberi sirimanua. Samba besíaké 
leú et imaliná puparaboanannu kai 
Tuhan. Aipoí beri sia sara momoi iitsó si 
Tuhan, ké tá muparaboat sia kelé néné 

15 Jago buí rabara beri sara siareuaké 
tubuna ka kup-kumen erut bagat 
Taikamanua, bulé buí ibara sia ka 
talagamui kelé tuba, sibaraaké pugejaat 
baga, elé sipakataí sirimanua simigi 
kalulut tubania 

16 Bulat jago bui rabara sipusisilainge 
samba sitaipuletsei pagalaiat siorak ka 
puketsanan, kelé sigalaiakenennia ka 
sia si Esau. Aisakiaké haknia siripot 
pusisikebbukat, sarat kalulut sangapiring 
kan 

17 Kelé siagaimui, lepá besíakénangan 
nia mitsá si Esau, isiló panukanan sibara 
ka ukkuinia, tápoi tá aikau ka tubunia. 
Aipoí kenanen baí pat pusounangan 
igaba enungan masipaerú selenia, táan 
anai oggak ka sia masipaerú 

18 Ale kam sasarainamai, anuoi kam 
sené, tá masimatai apa pá, kelé sipuaaili 
ka sia tai Israel siburú. Ka sia néné 
atukau sia masimatai siooi turape, iaté 
kelé Leleú Sinai sibara api sipujujuluu; 
masimatai pugep-geman, elé simainep 
samba leú et rusa simapiret 

19 elé masimatai nga-ngan pipiau, 
samba nau nga-nga sabeu. Kelé 
araarep nia tai Israel nga-nga nenda, 
tiddourangan nia Simakopé bulé buían 
ipanibo mitsá nga-nga nenda 

20 Aipoí bulat tá raom masiarep parenta 
sikuat nga-nga néné. Aikua nga-nga 
néné iaté, "Kasei sibeg-beg leleu néné, 
tarimeu pa nia, elé kasei pá onia, ta 

tupagagaba, buítá tubaijuk nia bukku 
teret matei. 

21 Siitsóra tai Israel néné bulat 
simakopé lotóra, pat kuanangan nia ka 
sia si Mose, "Bulat seget kopet lotóku, 
pat pugeretnangan tubukku. 

22 Tápoi ka kam geti amoian kam ka 
Leleú Sion sambat ka laggai Taikamanua 
sipuririmanua, iaté Jerusalem ka manua 
sibara malaika sipuriribu igidda 

23 Amoi kam ka parurukat puangkakat 
baga, iaté parurukatda tatogat 
Taikamanua sikebbukat, sitususurat 
oni ka manua. Amoi kam masiailiaké 
Taikamanua iaté Hakimra sangamberi 
taikapolak néné. Apatuggut'an kam 
mata ka ketsatda simaerú paraboat, 
silepá tusut'aké pueerúra 

24 Amoi kam sené ka matat Jesus, iaté 
Sipatalaga ka pakerekat baga sibau; 
samba amoi kam sené masimatai logau 
sinósokat, sipasijajamin pagalaiat bulat 
simakopé erú peilé, saliu ka sijaminnia 
ka sia logau Abel 

25 Oto kalulut néné, bulat kau nujago 
kam tubumui, buí tá nuobá kam 
masiarepi nga-ngania sipaninibo ka 
matamui. Aipoí beringan sia sitaiarepi 

nga-ngania siooi ka polak néné 

ilaté sipasisesegéaké katuareman 
sibara ka Taikamanua, ta momoi 
rakatsliaké tubudda. langan pa sita 
néné sipasiaarepi tiboietnia, sipaninibo 
ka manua! Ké tá taobá kam masiarepi 
tiboietnia, bulat kaipa te iooi takatsliaké 
kam tubutta 

26Ka tetret nenda, bulat pat ngeu- 
ngeu polak kalulut nga-ngania. Tápoi 
kineneiget geti aitonéaké kisé, "Ai pei 
sangamitsá kubaraaké tá sarat polak 
néné mungengeu-ngeu, tápoi sambat 
manua leú et. 

27 Nga-nga sipasikukua, "ai peilé 
sangamitsá" masipatoilá ka sita, 
sangaliot polak sibaraakenennia 
ipangengeu-ngeu sambat tukakarit'aké, 
bulé sarat sitaiagai ngeu-ngeuan lé 
mulelegei 

28 Oto kalulut néné kau takua kam 
surá ka tubut Taikamanua, kalulut 
atasilóan kam sibara ka tubunia sara 
purimataat sitaioi tupangeu-ngeu. Kau 
takua kam surá samba tapaniddogi kam 
Taikamanua ka hormat samba ka lotó, 
siripot sipasesese ka siobánia 

29 Aipoí ka sia Taikamanuanta, kelé api 
sipasilalabó lé nia. 

1 3 1Kau mariu-riu nupakaté kam 

baga pasasambamui, siripot 

pusasarainanda tai Kariten 

2 Buí imatik-tik tubumui masisiló 
tairauma ka lalepmui kenanen 
tápei nuagai kam sia. Aipoí ai sia, 
kapasigagalaiakéra kelé nenda, ka 
taibabagaiet bagadda, raumandangan 
leú et tai malaika, ka lalepra 

3 Repdem kam sia sipenjaraakenen; 
samba addeaké lé kam nia kelé baí 
ai lé kam ka kam sambamui ka bagat 
penjara. Samba kau nurepdem kam sia 
sipasioorik kalulut ragalai siobára ka 
tubudda, nualaki kam nia ka tubumui, 
pat kelé ka tubumui lé baí aragalaiaké 
nia 

4 Bulé rapatoilá ka sia sangamberi 
sirimanua hormatda ka tubut 
putalimogat, iaté lulunia ka sia 
simanteu sambat sinanalep, buítá 
matopit sia ka pasasambadda. Aipoí 
iaadili te sia Taikamanua sipusisilainge 
sambat sipaeelet 

> Buí ikup-kup'aké ekeu puaalau baga 
ka bulagat, tápoi kauan isegé bagam 

siripot sibabara ka tubum. Aikuangan poli 
Taikamanua kisé, "Tá kuooreaké ekeu 
elé tá kukakaddiuaké ekeu. 

SOto bailiu maró bagatta masikua, 
"Taikamanua lé Ropku, bulat beri 
lotóku. Aponiangan lé momoi ragagalai 
sirimanua ka tubukku? 

7 Buí nukalipogi kam sia tai bajámui 
sipasisesegéaké patonekat Taikamanua 
ka tubumui. Lelek'aké peité kam galai 
puririmanuanda samba galai ramatei, 
samba ului kam putotonem bagadda 

8 Ka sia Kristus néné tá isisiliy, makeré 
lé nia siburú sambat kineneiget, tá isisiliy 
teret buru-burú 

3 Buí nuobá ipepeaké kam nganturat 
simakisei ka bagatta. Kau erut bagat 
Taikamanua iron'aké paatuatta néné, 
aipoí nenda lé maerú; bui surukat 
pagalaiat siorak ka komen. Sia 
sipasirereddet surukat nenda siburú, 
bulat tá anai lulunia ka tubudda 

10 Ai ka sita sara kudduat pasibuluat, 
masibuluaké buluakenenta ka tubut 
Taikamanua. Samba sia tai imam 
sipuukú galajet Tuhan ka Kemat Tuhan, 
tá anai hakra masikom buluakenen ka 
uddut pasibuluat nenda 

11 Logau tarimeu sibuluakenen, kelé 
pasiappet jo néné, abbitrangan nia tai 
imam sabeu ka Bilí Simakopé Sipunenan, 
tapoi tubut tarimeu simamatei geti, 
labórangan nia ka tei-tei pukemaat 

12Iaté lulunia ka sia Jesus, aimatei 
ka tei-tei matatbaliu laggai, masipaliná 
bangsania ka jodda, bulat tubut logaunia 

13 Oto kau taei kam ka sita ka tubunia 
ka tei-tei pukemaat, bulé rapaloloi leú et 
sita ka sita sambat nia 

14 Ka polak néné tá anai kudduatta 
simatom; ai lé tagagaba kam kudduat 
siooi ka sita ka gogoi sibabara 

15 Oto kalulut Jesus, kau imariu-riu 
taumun kam Taikamanua; kelé sara 
buluat buluakenenta ka tubunia, 
iaté sibuluakenenta ka sitiboakenen 
ngu-ngunta masiumun oninia 

16 Buí nukalipogi kam masigalaiaké 
simaeru sambat parom pasasambamui, 
aipoí néné lé kelé sara buluakenen siobat 
bagat Taikamanua 

17 Tut kam sikuadda tai bajámui, samba 
kau nureddet kam nga-nganda. Aipoí 
sia lé ipasisikeli engamui, samba sia 
leú et ka sia buítá bertanggung jawab 
ka tubut Taikamanua. Oto ké mareddet 

kam ka tubudda, oi rapugalai ka angkat 
baga; tapoi ké ta mareddet geti kam, 
pugalairangan ka reu-reu baga, samba 
nenda tá ibabaraaké puuktunganmui 

18 Kau imariu-riu nutiddouaké kam kai 
ka tubut Taikamanua. Aipoí matonem 
bagamai pulilinat paatuatmai, kalulut 
ka sangamberinia, riu-riu lé puoobámai 
masigalaiaké aponia simaroipo 

19 Bulat paniddogatku simaron ka 
tubumui, bulé nutiddouaké kam aku, 
bulé imaruei ikoiniaké aku mitsá 
Taikamanua ka tubumui 

20 Aisuruakéan nia mitsá Taikamanua, 
Jesus néné ka simamatei. Kalulut 
kamamateinia néné bailiunangan nia 
kineneiget Sipasijajago Sabeu ka sita, 
iaté sipuoni sabiri-birinia. Kamateiatnia 
néné leú et, masisah'aké pakerekat baga 
simatom sigalai Taikamanua ka tubutta 

21 Bule Taikamanua pubakkanan 
pabujaiat masisut'aké kam ka 
sangamberinia simaerú, pakeietmui 
masigalaiaké siobat bagania. Bulé kalulut 
Jesus Kristus, galaiakénangan ka tubutta 
Taikamanua apa kiddiyet bagania. Bulé 
tuumun'aké onin Kristus teret buru-burú 

22 Bulat paniddogatku bulé nulelek'aké 
kam sangamberinia nganturatku néné 
kaom baga, aipoí tá makopé nanta 
suratku néné 

23 Bulé nuagai kam nia, sarainanta 
si Timoteus arabelaakéan nia ka 
bagat penjara. Ké amoian baí nia ka 
kudduatku, abbitkungan leú et nia 
kaoijatku kubalou kam 

24 Segéaké kam salamku ka tubudda tai 
bajamui sambat ka tubudda sangamberi 
paamian Taikamanua. Siló leu kam 
salamra sasarainanta sikukuddu ka Italia 

25 Bulé ipanukani kam sangamberimui 
si Tuhan. 


Yakobus 


t Ale kam sangamberimui 
Sasarainamai, sapaamian 

Taikamanua ka sangaliot polak! 
Kusegéaké salamku ka tubumui, iaté 
aku sipuoni si Jakobus, pagugulet 
Taikamanua samba leú pagugulet Tuhan 
Jesus Kristus 

2 Ale kam sasaraina! Kau ikua ka 
bagamui puuktunganmui lé, ké marei-rei 
ioi pasisiboat ka tubumui 

3 Aipoí kelé siagaimui leú, ké mariu-riu 
baí tonem bagamui ka tubut Tuhan, 
kenanen moi pasisiboat ka tubumui, 
bailiu bara ka kam puoom baga 

40to bulat pasikeli kam, bulé puoom 
bagamui néné memei makokopé 
ipuurau, pat bulat sut pueerúmui samba 
táan anai apa pá ka kam simagulai 

> Ké ai baí ka talagamui simagulai sikut 
paatuat, buítá ratiddou pusisikut paatuat 
néné ka tubut Taikamanua, tá isoppi 
ikau ka sia Taikamanua pusisikut paatuat 
néné. Aipoí senen tubut sirimanua, 
ikakau Taikamanua ka tubudda siripot 

aggai bagania samba punununtut 
bagania 

STápoi ka sia sipaniddogi nia, buítá 
bulat matonem bagadda ka tubunia; buí 
iparua bagadda. Aipoi ka sia simarua 
baga makeré lé galai tubudda kelé onut 
koat, kaipa lé ikau nia rusa, einangan 
leú et 

7 Sia kelé néné, tá mamumuiné 
pupaatuananda; tá momoi rateúaké 
aponia pa, galaiakenenda. Oto kalulut 
néné, tá leú te anai lulunia ikaroni baga 
apa pa sibabara kai Tuhan 

8(1:7) 

9Tai Kariten simagebá, buítá imangká 
bagadda, ké ibuak'aké sia Taikamanua 

10 Kisedda leú te ka sia tai Kariten 
simakayo, buítá leú et mangká bagadda 
ké iparepé sia Taikamanua. Aipoí ka sia 
simakayo, tatatá lé sia, kelé bobotsoket 
turu-turu 

11 Kelé imaoloi sulu, malajúnangan leú 
et turu-turu néné, iageti belénangan 
leú et ka sia bobotsoketnia, oto tatá leú 
et laingenia. Oto kisedda leú te ka sia 
simakayo néné, tatatá lé sia ka tetret 
airaeenung'aké pukayoatda 

12 Mauktuk te sia simaom baga masiorik 
pasisiboat. Aipoí ké moi iom'aké nia 
sangamberinia pasisiboat sioriknia, 
silónangan upania, iaté purimanuaiat 
sitaitatatá, siripot sitonéakenen 
Taikamanua ka tubudda simanuntu baga 
ka tubut Taikamanua 

13 Ké ai sia sara siorak pasisiboat 
kelé nenda, buí ikua, "Sibara ka tubut 
Taikamanua lé pasisiboat néné," Aipoí 
ka sia Taikamanua tá momoi isibo nia 
pukakataí, samba tá ikakau pasisiboat 
ka tubudda kasei pá 

14 Toorak geti sia ka sia pasisiboat, ké 
maré-ré sia ka sipinaatudda, kelé siripot 
obaket pubobot-bot akkulára sikataí 

15 Oto, ké ratut'aké baí siripot obaket 
pubobot-bot akkulára néné, tú-tú jodda. 
Iageti ké asegéan aipuurau jodda néné, 
bara kamateiatda 

16 Buí rapataju kam, ale Sasarainangku, 
kilibet bagakku 

17 Ka manua lé kabaraiat panguruat 
simaerú, sambat hadia simasut 
pueerú, igorosot'aké nia Taikamanua, 
sipasibabaraaké sangamberinia pató 
ka manua. Ka sia Taikamanua néné, tá 

isisiliy buru, samba ta ibabaraaké apa pa 
pugep-geman 

18Ka teu bagat Taikamanua lé, 
aibailiuaké sita néné tatogania, kalulut 
tiboietnia pubulanan. Aigalaiaké nia geti 
kelé néné, Taikamanua, bulé ibailiu sita 
siabeu, ka tubut sangamberi makluk 
sibaraakenennia bagei 

19 Repdem kam sikuakku néné, ale 
kam Sasaraina kilibet bagakku! 
Sangamberimui, buítá maruei 
nutongiaké kam talingamui masiarepi 
tiboiet; tápoi kau mamoile mutitiboat, 
samba buí imaruei ibara golúmui 

20 Aipoí sirimanua simagolú, tá babara 
simaerú sigalaira siangkáaké bagat 
Taikamanua 

21 Oto galak'aké kam galai tubu simalolit 
samba sikataí. Tápoi kau lé nusiló kam 
tiboiet néné siurep'akenen Taikamanua 
ka bagat paatuatmui, ka repet paatuat. 
Aipoí tiboiet nenda, ai gegenia ipaarau 
kam 

22 Kau nugalaiaké kam nia sangamberi 
siarepmui sikuat Taikamanua, buí sarat 
arep lé lepá, buí ibailiu kam sipataju 
tubuna 

23 Aipoí sia sipasiaarep tiboiet 
Taikamanua, tápoi tá ragagalaiaké, 
bulat makeré lé sia kelé sara sirimanua 
sipasitotoro tubunia ka totoro 

24 Kelé itui-tui ka totoro lepat ituneaké 
tubunia, kalipoginangan leú et kipa 
putubuatnia 

25 Ka sia geti Surukat Taikamanua, 
bulat masut pueerúnia, samba ai 
gegenia masiujaaké sirimanua. Oto sia 
sipasigegelai samba sipasilelelek'aké 
bulat sipulelelek samba sipasigagalaiaké 
sikuat surukat néné, tápoi tá sarat 
arep, lepá kalipoginangan nia, sia té 
ipanunukani Taikamanua ka sangamberi 
galajetda 

26 Ké ai sia sikua ka paatuatna matopit 
sia muarat, tapoi ta raagai masijago 
jalaira ka titiboat, oto arapataju lé 
tubudda, bailiu musisiboboi lé ukut 
bagadda muarat 

27 Oniakenen geti putotopit muarat 
bulat simamurni samba sipulelelek ka 
matat Ukkui Taikamanua, iaté néné: 
masirop'aké tatoga sipululusaí samba 
siputatáina, masirop'aké tailumang siorik 
gejat baga, samba masijago tubu buí 
ipakataí sia siobat bagat polak néné. 

2 1 Ale kam Sasarainangku! Siripot 
sipuoni simatonem baga ka 

tubut Tuhan Jesus Kristus, Tuhan 
Sipulubeunan, buí nupabaggei kam 
sirimanua, kalulut masiitsó sirimanuania 
2 Aipoí ké moi sia sara simakayo 
sibara sip-sip emas, samba sipuleleppei 
simalainge ka parurukatmui, lepá oi 

sia mitsá ka sia sipuleleppei leppei 
pabiri-birit 

3 bailiu simakayo peilé makopé 
nuhormati kam. Kuamui lé ka matania, 
"Sené puuddet kam ka kam, Tuan, 

ka uddenan simalainge." Tápoi ka 
tubudda geti ka sia simageba, kuamui lé, 
"Rióaké ekeu sedda," elé, "Seddangan té 
nupuuuddet ka bagat lalep. 

4Ka sigalaiakenenmui néné, 
anupabaggeian kam sia saalei 
pasasambamui. Siripot sipinaatumui 
sikataían lé anupakei kam masinilai 
sirimanua 

> Repdem kam sikuakku néné, ale kam 
Sasaraina kilibet bagakku! Simagebá 

ka polak néné, aipiliyan sia Taikamanua 
bailiu simakayo ka putotonem baga 

ka tubut Tuhan Jesus. Sia té ibabailiu 
sapaamian Taikamanua, kelé sipinalelek 

Taikamanua ka tubudda simakaté baga 
ka tubunia 

STápoi nupalololoi lé kam sia simagebá. 
Oto simakayo lé ipaoorei kam samba 
ipagigirit kam, rataroaké kam ka 
pengadilan 

7 Sia té masipaloloi oni simalatsat, 
sisilómui sibara ka Taikamanua 

8 Simaerú te sigalaiakenenmui néné, ké 
nugalaiaké baí kam surukat Taikamanua 
siripot sitususurat ka Buko Sipunenan 
sipasikukua kisé, "Kau imakaté bagam 
ka tubudda saaleinu sirimanua, kelé 
katet bagam kekeu ka tubum. 

20to ké nupabaggei kam saaleimui 
sirimanua kalulut masiitsó sirimanuania, 
anugalaian kam jo. Siripot surukat 
Taikamanua, kam néné tuoniaké 
sipasabau surukat 

10 Sia sipasabau sara ka talagat 
surukat Taikamanua, tukuangan lé nia, 
arapasabauan sangamberinia 

11 Aipoí sia sipasikukua, "Buí nupaelet," 
sia leú et masikukua, "Buí nupamatei." 
Oto kenanen tá apaelet kam, tápoi 
anumateiakéan kam sirimanua; oto 
anupasabauan leú et kam surukat 

12 Oto buítá kélé aituaadili ekeu siripot 
surukat Taikamanua sipasiuujaaké 
sirimanua, nupanibo samba nugalaiaké 
apa pá galajetnu 

13 Aipoí ka sia Taikamanua, bulat tá 
ipukakateki sia baga, sitá anai katet 
baga ka tubudda sirimanua. Tápoi nuntut 
bagat Taikamanua peilé abeu ka ukuman 

14 Ale kam Sasaraina! Aponia uktukra 
sipasikukua, "Simatonem baga ka 
tubut Tuhan Jesus lé aku néné," ké tá 
ipatoilá putotonem bagania néné ka 
sigalaiakenennia? Momoi leú pá irop'aké 
nia tonem baga kelé néné 

15 Ké ai baí sara sasarainamui, elé sara 
maniumui tá anai leppei pakeietnia, elé 
sitaimaigi kan ka purimanuaiatnia senen 
gogoi 

16 Apangan lé lulunia nukukua kam ka 
matadda, "Kauan pakeian kam leppei 
simakeppu baga, imaoloi bagamui, elé 
nukua kam, kauan pukom'an kam pat 
ektek!", ké tá nukau kam ka tubudda 
ibara pakeietda ka purimanuaiatra 

17 Oto kisedda leú te ka sia putotonem 
baga kai Tuhan Jesus, ké tá tupatoilá nia 
ka pasigagalaiaké, tá anai katukaunan 
nia 

18 Kupaatu ai sia sipasikukua, "Ai 
sia sipasisisiddoni putotonem bagania 
kai Tuhan Jesus; tápoi ai leú et sia 
sipasisisiddoni sigalaiakenennia." Oto, 
"Patoilá peité kam ka tubukku, kipa 
rapaeerú sirimanua ibara tonem bagadda 
tápoi tá airagagalaiaké siripot putotonem 
bagadda, iageti patoilákungan kaku 
sigalaiakenenku siripot kababarania 
tonem bagakku. 

19 Matonem tebaí bagamui sarat sara 
lé Tuhan, elé? Tápoi beri leú et ka sia 
paketsa-ketsat sikataí leú et, matonem 
bagadda, bulat pat geret tubudda, kopet 
kataí lotóra 

20 Bulat sitaiagai paatuat lé kam néné! 
Kipa, nubebesíaké peilé kam tupatoilá 
ka tubumui tatat lulunia mutonem baga 
sitaigagalaiakenen 

21 Repdem peité kam, kelé ka sia 
taikebbukatta si Abraham. Lulunia aisiló 
nia Taikamanua, kalulut sigalaiakenennia 
ka tetret aibuluaké togania si Isak, ka 
Taikamanua ka pasibuluat 

22 Oto sené, amatoiláan putotonem 
baga ka tubut Tuhan Jesus néné, buítá 
tapatoilá kam nia ka pasigagalaiakéta 

nia, bulé bulat imasut ituenung'aké 
putotonem baga néné 

23Néné maipó kelé ka sikuat Buko 
Sipunenan, "Kalulut tonem bagat 
Abraham ka tubut Taikamanua, bailiu 
silónangan nia Taikamanua, kelé 
sara sipasigagalaiaké siobat bagat 
Taikamanua." Iaté lulunia aituoniaké nia 
si Abraham néné, "Suruak Taikamanua. 

24 Oto amakolouan kineneiget, 
kalulut sigalaiakenenda lé isisiló sia 
Taikamanua, tá sarat kalulut tonem 
bagadda ka tubunia 

25 Repdem leú kam kelé ka sia 

kai Rahab, sara sinanalep simaolop 
tubu. Aisiló nia Taikamanua kalulut 
sigalaiakenennia; iaté aisiló tairauma 
sibara ka tai Israel sipasitataiko laggai 
Kanaan ka lalepnia, samba airop'aké 
sia bulé ratui-tui rakaddiuaké laggai ka 
enungan bagei 

26 Kelé ka sia tubu néné, ké tá anai 
ketsat, tubu néné simamatei lé. Ialeú 
et ka sia tonem baga, ké tá tugalaiaké, 
bailiu tonem baga néné simamatei lé. 

1 Ale kam Sasaraina! Buí maigi ka 
talagamui siobá muguru. Aipoí kelé 

siagaimui sita tai guru lé bulat tuadili 
simakopé, belé peilé ka sabagei 

2 Marei-rei ka sita sangamberitta 
tagalai kam sele. Tápoi sia geti sitaigalai 
puseleat ka titiboatnia iaté oniakenen 
sirimanua simasut pueerú, siagai 
masijago tubunia ka sikataí 

3Ké taratsat ngu-ngut kuró, bulé 
taabbit nia ka siobáta, bailiu oi tagalai 
kam siobáta ka tubunia 

4Tapasíaké lé kam nia boikí ka kapá. 
Kuanenta tebal, kapá bulat abeu, 
momoi ipit-pit nia rusa simapiret. Tápoi 
kenanen kisé, gurungan sigoisó lé 
iipóaké puenunganannia, siripot teu 
bagat simuriaké nia 

>Oto kelé kisedda leú te ka sia jalaita 
néné, kenanen taitsó nia magoisó, tápoi 
momoi iumun'aké tubunia, iabeuaké 
sibabara ka tubunia. Paatu peité kam, tá 
isoppi imalabó leleu simalio, kalulut sara 
api sigoisó 

6Ka sia jalai néné, makeré sia 
api. Pubakkanan pukakataí lé nia, 
masisalúaké pukakataí ka sangaliot 
tubutta. Api sibara ka narako lé ikakau 
masilabó sangamberi purimanuaiatta 

7 Patarime-tarimeu ka polak néné, iaté 
kelé tarimeu simasagbang, umá, tarimeu 
sipulalatá, samba paiba-iba, momoi 
itupauup, elé, arapaup'an sirimanua 

8Tápoi ka sia geti jalaira sirimanua 
néné, bulat tá momoi rapaup nia kasei 
pá. Bulat sikataí lé nia ka sia jalai néné, 
bulat sitaiagai perú. Asut'an ka tubunia 
tuba, sipasimamateiaké 

9Katupakeiatnia jalaita néné, 
iaté, masisuráaké si Tuhan, samba 
masisuráaké Ukkuita; tápoi kakkau 
leú, pakeitangan leú et nia masipateleji 
saaleita sirimanua, sibaraakenen 
simakeré ka tubut Taikamanua 

10 Ka tubut sara ngu-ngu bela rua 
tiboiet; iaté tiboiet pusurakat, samba 
tiboiet pateleiat. Tápoi bulat siripokatnia 
baí, bulat tá momoi kelé kisedda 

11 Flé kipa poi. Ai let, ka sara bubuakat, 
mubuggra oinan simaleu, mubuggra leú 
et oinan simapongit 

12 Ale kam Sasarainangku. Tá ibubuaaké 
ka sia buat Zaitun loinat sileu. Kisedda 
leú et ka sia anggur, tá ibubuaaké buat 
sileu. Iageti bubuakat oinan simakaop 
leú et, tá ibubuggraaké oinan simaleu 

13 Ké ai sia ka talagamui simasiku 
paatuat samba simaeru baga, buítá 
rapatoila nia ka paraboatda simaeru; 
samba ka pasigagalaiakéra simaerú leu, 
kau sialei repet paatuat samba ka sikut 
paatuat 

14Tápoi ké geti matutu bagamui, 
elé mangú-ngú bagamui, samba 
sarat tubumui lé nupuuukú kam, buí 
nuumun'aké kam pusisikut paatuatmui 
néné, aipoí kalulut néné, pabailokmuian 
katuareman sibulatnia sibara ka 
Taikamanua 

15 Aipoí tá ka tubut Taikamanua aibara 
sikut paatuat kelé néné. Sibara ka 
taikapolak lé. Iaté sibara kapubobot-bot 
akkulára sirimanua, samba sibara ka 
sanitu lé 

16 Kaipa ikuddu putututut baga samba 
obat masipuukú sarat tubunia, sedda 
leú te kabaraiat pulamagat samba sene 
ngamata galajet sikataí 

17 Tápoi ka sia geti sisiló sikut paatuat 
sibara ka pata, muboikí takua nia 
néné maliná paatuatnia, samba leú 
loba paaban, matopit ka paaleiat, 
sambat mareddet nia ka nga-nga. 
Masut paatuatnia punununtut baga, 

samba maigi abara simaeru sigalainia. 
Tá maré-ré nia ka sisara, samba tá 
mapatajuat tubunia 

18 Kirénangan pueerú néné, iaté 
sibabara ka buat karamen paabanan, 
sikarap'akenenda siobá paabanan! 

4 1 Kaipa kabaraiatnia palabakat 

samba pajoggolat ka talagamui? Tá 

poi sibara ka pubobot-bot akkulámui 
sitaipuaari pasaggak ka bagat 
paatuatmui, ibesíaké iikep'aké 
pusanangan ka polak 

2 Bulat ainukikiddiy kam, tápoi tá 
babara. Oto kalulut néné, isiakémuian 
pamatei! Ron pupaatuanan geti, 

bulat ai ka kam, tápoi tá iaaili 
siripot sipinaatumui; oto kalulut néné 
pagolúmuian samba palabámuian leú et. 
Bulat beri te sara tá babara nugagaba 
kam, tá poí ainutitiddou kam ka tubut 
Taikamanua 

3Iageti kenanen baí anutiddouan kam, 
ialeú et tá babara, aipoí ailiakenen 
paniddogatmui tá aisese; siripot siobat 
tubumui lé poí nutitiddou kam 

4 Bulat sitaimatopit lé kam néné! Kipa, 
nuagai leú kam, ibailiu kam saggak 

Taikamanua, ké maré-ré kam ka siobat 
polak néné 

5 Buí ka bagamui sitá paluluat lé 
aikua nia ka bagat Buko Sipunenan, 
sipasikukua kisé, "Ka tubutta néné ai 
aiaké Taikamanua ketsat sibesíaké teret 
eddet ka sipinaatunia. 

6Tápoi kenanen kisedda galainia, 
panguruat Taikamanua siakénia ka 
tubutta peilé maron, ka tubut siobat 
ketsatta. Iaté lulunia ka Buko Sipunenan 
leú, ai atusurat'aké kisé, "Isasaggangi 
lé sia Taikamanua simaukat tubu, tápoi 
simarepé paatuat geti, ipukakateki sia 
baga. 

7 Oto reddet kam nga-ngan Taikamanua, 
iageti lawanmuian Sanitu, oto 
kaddiuakénangan leú et kam 

8 Legeri kam Taikamanua, bulé ilegeri 
kam ka kam, Taikamanua. Paliná kam 
kabeimui sigalaiaké sikataí, ale kam 
sirimanua sijo! Palatsat kam paatuatmui, 
ale kam simarua baga 

9 Kau bulat iolei bagamui samba pusou 
kam samba pului-lui kam; bulé gágámui 
néné, bailiu sou, iageti puangkakat 
bagamui bailiu pureuregat baga 

10 Parepé kam paatuatmui ka tubut 
Tuhan, bulé ibuak'aké kam si Tuhan 

11 Ale kam Sasarainangku, buí nupajo 
kam katubu elé nupasele kam katubu. 
Aipoí sia sipasijojoaké sabagei, elé 
sipasiseseleaké saaleira pasasamba tai 
Kariten, kelé surukat Taikamanuangan lé 
te aijoaké, elé aiseleaké. Ké nuseleaké 
kam surukat Taikamanua, oto táan 
anureddet kam surukat nenda, tápoi 
aibailiuan lé kam hakimnia 

12 Aipoí sarat sara lé ai hak 
masiukum'aké samba masiadili 
sirimanua. Iaté Taikamanua sibara ka 
tubu gege masiarauaké elé masisubuaké 
sirimanua. Oto kasonia poi kam néné, 
pat kof obámuian masiseleaké saaleimui 
pasasamba sirimanua 

13 Anukua kam ale Sasaraina, "Gogoi 
néné elé matsep memei kai ka laggai 
anu. Burúmai sedda pajaga masigaba 
bulagat, ka bagat sangarura." Oto 
arep'aké peité kam nganturatku néné 

14 Aponia pá sipuaaili ka tubumui 
matsep, tá nuagai kam! Aipoi kam néné, 
kelé kujuk lé, tulu lé imatoilá, tatá 

15 Oto siripokatnia, kisé lé nukukua 
kam, "Ké iobá lé baí nia Taikamanua, 

riu-riu peilé kupurimanua kai, samba 
kugalai kai néné, elé nenda. 

16 Tápoi kineneiget geti, anuumun'aké 
lé kam tubumui samba amasosot 

lé titiboatmui. Oto sangamberinia 
pusososot titiboat kelé néné, bulat tá 
pasese 

17 Aipoí sirimanua sijo lé sia tuooniaké, 
ké airaaagai masigalaiaké simaerú, tápoi 
tá ragagalaiaké. 

1 Ale kam Sasarainamai simakayo! 

5 Arep'aké peité kam nganturatku 
néné. Kauan nupusou kam, elé kauan 
nupului-lui kam, aipoí mangongorik'an lé 
kam 

2 Amabutéan pukayoatmui. Bibiletmui 
leú et aigut-gut'an tabbubulut 

3 Emas sambat perakmui amakaop'an; 
kaopnia néné te ibabailiu saksi, ilawan 
kam samba ikokom tubumui pat 

pi-pi kelé api. Aipoí anururúaké kam 
pukayoatmui ka legret iaili gogoi 
kalepakatnia 

4Tá anubaya kam upadda sipugagalai 
ka monemui. Oto kineneiget arep'aké 
kam hoi-hoira! Sia sipasimomonei buat 
siuremannu, kineneiget ai sia mugegerei 
masitiddou paromannu, samba gereira 

néné aiarep'an Taikamanua, Tuhan 
Sipulugege 

> Bulat amulegeian erúnia 
puririmanuamui samba anunanam'an 
kam pusanangan ka polak néné. Tápoi 
kéan lé ainumomó-móaké kam tubumui 
ibara jájaket ka gogoi pasijájakat 

6 Anupaukumingan kam sia elé 
anupamateian kam sia sitá anai sele, 
samba tá aralawan kam 

7 Oto kalulut néné, ale kam sasaraina, 
kau nuom'aké kam nia masiorik 
pangoringan, teret iaili tetrenia 
kaoijanan Tuhan! Itsó peité kam om 
bagadda sipasigagalai mone, rangena 
ibara buat siuremanda ka monenda, 
kelé oniakenenda puuktunganda sabeu. 
Raom'aké rangena ibelé urat ka rura 
sigoisó samba ka rura sabeu 

SIaleú et kau imaom bagamui samba 
kau imaabeu ka paatuatmui, aipoí 
amalegrengan iaili kaoijanan Tuhan 

9 Bá putetetet kam, elé bá pasesele 
kam katubu, bulé tá iukum'aké 

kam Taikamanua. Tápoi néné lé 
repdemenmui! Amalegrengan te nia si 
Hakim, aipatarek'an tubunia ioi 

10 Repdem peité kam kelé ka sia tai 
nabi sipungangantoman ka onin Tuhan. 
Maom bagadda samba maron paatuatda 
masiorik pangoringan. Oto sia te nenda 
nuuului kam ka kam 

11 Atuoniakéan sia simauktuk, kalulut 
ron paatuatda masiorik. Ialeú et 
anuarep'an kam puoom bagat Job. Kelé 
leú siagaimui, tá aisoppi aipanukani nia 
si Tuhan. Aipoí bulat simakopé nuntut 
baga samba simakopé erut baga lé nia si 
Tuhan 

12 Oto bulat siabeunia, iaté: Buí 
nupusuppa, elé ka onin manua, elé ka 
onin polak, elé ka onin apa páonia. Ké 
bulatnia "Oo", kuanungan oo, iageti ké 
bulatnia, "Tá", kuanungan leú et tá; bulé 
tá iukum'aké kam Taikamanua 

13 Ké ai ka talagamui simareu-reu baga, 
kau rapaniddou ka tubut Taikamanua. 
Ké ai sia sipuaangká baga, kau rapuurai 
masiumun'aké Taikamanua 

14 Ké ai sia simabesi, kau rasogai 
sipugagalai ka paamian, bulé ratiddouaké 
sia simabesí néné, ka tubut Taikamanua. 
Lepá lokot'akérangan leú et tula, 
masitulaji nia ka onin Tuhan 

15Oto ké bulat sibara ka tonem 
bagadda ka tubut Tuhan Jesus baí 
nia, rasegéaké paniddogatda néné ka 
tubut Taikamanua, tá isoppi ialeaké nia 
simabesí néné, Taikamanua. Iageti jo 
sigalai nia leú, appéakénangan nia 

16 Oto kalulut néné, buítá nuseseaké 
kam jomui ka pasasambamui saalei, 
samba leú patiddouaké kam katubu 
ka tubut Taikamanua, bulé ialeaké 
kam. Aipoi bulat makopé gegenia 
paniddogatda sirimanua ka tubut 
Taikamanua, ké mareddet sia ka teu 
bagania 

1/7Si Elia ka sia, makeré lé 
pusisirimanuanta. Kelé aipaniddou 
ka tubut Taikamanua, bulat tubut 
sibara ka paatuatnia, bulé tá iaké urat, 
taibelénangan leú et urat, telu ngarura 
sitenga burunia 

18 Lepá paniddounangan mitsa ka tubut 
Taikamanua. Oto akénangan uratnia 
mitsá manua, pat bara mitsa buat 
siureman ka mone 

19 Ale kam sasarainamai! Ké ai sia 
sara ka talagamui sitaiobá masitut 
nganturat Taikamanua, lepá oi sia 

sabagei masitoiliaké nia mitsa ka tubut 
Taikamanua 

20 repdem kam ka sitususurat ka ruang 
néné: Sipasitotoiliaké sara sirimanua 
sijo, bulé ibauaké paatuatnia, nia té 
sipasibebelaaké sirimanua sijo néné, 

ka kamateiat, samba leú et kalulut 
néné, bailiu maiginangan jo tuappéaké. 
Hormatmai, Jakobus 


1 Petrus 


1 1 Alé kam Sasarainamai sapaamian 
sipiliy Taikamanua, sipukukuddu ka 
puekpangan ka laggai Pontus, Galatia, 
Kapadokia, ka Asia, sambat ka laggai 
Bitinia! Aku néné sipuoni si Petrus apostel 
Jesus Kristus, bulat aikukakaroni baga 
bulé iaké ka kam Taikamanua panukanan 
samba pabujaiat sipususukkra. Atupiliy 
kam bailiu sikauman Taikamanua 
siripot rencanat Ukkui Taikamanua. 
Samba aibailiuakéan kam néné, Ketsat 
Sipunenan, sapaamian sipunenan, 
sikokoiakenen ka Taikamanua, bulé 
numareddet kam ka tubut Jesus Kristus 
samba ibui kam logaunia 

2 (1:1) 

3 Kau takua kam sura ka tubut 
Taikamanua, Ukkui Tuhanta Jesus 
Kristus! Bulat makopé nuntut bagania 
ka tubutta, iaté lulunia aiaké ka tubutta 
purimanuaiat sibau, ka pasisusuruakéna 
mitsá Jesus Kristus ka simamatei. Oto 
néné te masiaaké ka sita pukakaronan 
simaron 


1 PETRUS 1.4-7 2 


4Takaroni kam baga, bulé tabakkati 
kam panukanan sinarek'akenen 
Taikamanua kaunennia ka sapaamiannia, 
ilaté panukanan sikoiriakenennia ka 
manua, bailiu tá makakataí, elé tá 
mabubuté elé tá ilelebbei 

“Ka kam te sangamberinia nenda, 
kalulut tonem bagamui ka tubut 
Taikamanua. Oto kam néné, jagonangan 
kam geget Taikamanua, bulé nusiló kam 
puaragat simatatarek, patoilaketnia ka 
gogoi sialu 

6 Kalulut néné, kau imagora bagamui, 
kenanen baí kineneiget ka oggak néné, 
buita mureu-reu kam baga, kalulut iginia 
nuorik kam sene ngamata pasisiboat 

7 Nenda geti ibabara kelé néné, iaté 
masipatoilá, kipa bulat matonem leú 

pá bagamui ka tubut Tuhan, elé tá. 
Beringan koí emas simakataiket, tuuji 
nia ka api. Oto tonem bagamui peilé 
makopé kepput saki ka emas, oto buítá 
tuuji leú et nia ka sia, bulé imaron. 
Samba kalulut nenda, bailiu tuumun'aké 
samba tuhormati samba tuabeuaké 
kam ka gogoi kaoijanannia mitsa Jesus 
Kristus 

8 Manuntu bagamui ka tubunia, kenanen 
baí siburú tá anuitsó kam nia. Samba 
kineneiget mitsá matonem bagamui ka 
tubunia kenanen tá ainuiitsó kam nia 
kineneiget. Iaté lulunia numagogora 
kam baga, samba iagai tubumui angkat 
baga sabeu sitaioi tukua 

9 Aipoí ailiakenen tonem bagamui 
asegéan, iaté puaragat ketsatmui 

10 Puaragat kelé néné te ratataiko 
samba rabebesíaké ka sia tai nabi samba 
arapatup-tup pagalaiat panukanan 
akenen Taikamanua ka tubumui 

11 Arabesíaké geti rataiko nia, bulé 
raagai kipa tubunia samba pigamoi 
ipuaaili sangamberinia néné, kelé 
sipinaatut Ketsat Kristus sikukuddu 
ka bagat paatuatda. Ka tetret nenda 
pusiblanangan Ketsatnia ka tubudda, 
pagalaiat pangoringan siloketda kalulut 
Kristus sambat pulatsanannia siooi ka 
tei-tei, lepá itulettu sangamberinia 

12 Ka tubudda leú et ka sia tai 
nabi aikua ka matadda, sangamberi 
sigalaiakenenda, tá uktukra tápoi 
uktuknu lé: iaté kelé siarepmui 
simakolou kineneiget sibara ka tubudda 
sipaarep Katuareman Simaerú pagalaiat 

tubut Jesus Kristus. Ka geget Ketsat 
Sipunenan lé arasegéaké nia ka tubum 
sikoiniakenennia sibara ka manua. 
Mandé ka sia tai malaika leú et raobá 
raagai katuareman pagalaiat katuareman 
simaerú sipakakaradda néné 

13 Oto kalulut néné, buítá matarek 
tubumui. Kau nupanuksuk kam samba 
kau mamuiné nukaroni kam panukanan 
Taikamanua ka tubumui ka tetret ioi 
Jesus 

14 Kau numareddet kam ka nga-ngan 
Taikamanua, buí nupuparaboat kam kelé 
siobat bagamui siburú, kelé ka tetret 
tápei anuagai kam nia Taikamanua 

15 Tápoi kau lé numaliná kam ka 
sangamberinia sigalaiakenenmui, kelé 
liná nia ka sia Taikamanua sipasisosogai 
kam 

16 Ka Buko Sipunenan ai atusurat'aké 
kisé, "Buítá numaliná kam ka kam, aipoí 
simaliná lé aku kaku. 

17 Ka tetret ai kam maniniddou 
ka tubut Taikamanua, kuamuian 
nia Ukkui. Oto Taikamanua nenda 
te masihahakimi sirimanua siripot 
sigalaiakenennia, samba bulat tá irarasei 
sirimanuania. Oto kalulut néné, ka burut 

puririmanuamui peilé ka polak, buítá 
nuabeuaké kam onin Taikamanua ka 
bagat purimanuaiatmui 

18 Nuagai leú kam, aponia atukau 
panebuimui, masibelaaké kam ka 
puririmanua siboboi, siikep'akenenmui 
sibara ka taikebbukatmui. Tá te apa pá 
atukau panebuimui, simalabbei makataí, 
kelé perak elé mas 

19tápoi simakopé kepput saki lé; iaté 
bulat tubut Kristus, sibailiu kelé biri-biri 
sibuluakenen ka tubut Taikamanua, sitá 
anai kuat tubu, elé loloiet 

20 Tápei aibaraaké polak néné 
Taikamanua, aipiliyan nia Taikamanua, 
Kristus néné. Samba kei iaili 
kalepakatnia, oi nia ka polak néné, bulé 
ipaarau kam 

21 Kalulunia te anumatonem kam baga 
ka tubut Taikamanua, sipasisusuruaké 
nia mitsá ka simamatei, samba 
latsat'akénangan leú nia. Oto 
Taikamanua lé katonemi kam baga, 
samba ka tubut Taikamanua leú 
nupukakaronan kam 

42 Kalulut reddetmui ka nganturat 
Taikamanua, lináakémuian tubumui, 
samba pukatekimuian sia baga saalei 

sikeré putotonem baga, bulat sibara 
ka linat paatuatmui. Oto kau nupukaté 
kam baga pasasambamui bulat sibara ka 
sangamuinet paatuatmui 

23 Aipoí kalulut tiboiet Taikamanua 
sipuririmanua samba sitaitatatá, 
bailiunangan kam sirimanua sibau, tá 
sipututú-tú mata ka sirimanua, tápoi 
sibara ka Ukkui sitaitatatá lé 

24 Ka Buko Sipunenan ai atusurat'aké 
kisé, "Kelé turu-turu lé sia sangamberi 
sirimanua, samba sangamberi 
pulatsanannia kelé bobotsoket turu- 
turu lé. Malajú lé ka sia turu-turu, 
bobotsoketnia leu et laju 

25 tápoi tiboiet Tuhan geti riu-riu lé 
teret buru-burú." Tiboiet néné, iaté 
Katuareman Simaerú sipinaarep ka 
tubumui. 

2 1 Oto kalulut néné, ribbaiaké kam 

ka tubumui sangamberinia sikatai. 

Buían nupabokoí kam, buí imapatajuat 
tubumui. Buí imaoro matamui, samba 
buí nupaloloi kam sirimanua 

2 Buítá kelé tatoga sigoisó sipututútú 
mata sibau kam néné, sarat irepdem 
bagania muló suat tot-tot puketsanan 

simamurni. Kalulut néné puuraumuian 
samba silómuian puaragat 

3Ka Buko Sipunenan leú, ai atusurat'aké 
kisé, "Bulat tubumuian amasipuuktungi 
bulat kopet pueerúnia si Tuhan. 

40to kalulut néné, kenan kam 
nutaget'aké kam nia si Tuhan. Kelé 
bukku sipuririmanua lé nia, iaté bukkú 
siribbaiakenenda sirimanua, kalulut tá 
anai kaura nia; tápoi sipiliy Taikamanua 
lé nia, kelé bukkú simakeppu saki 

“Kam leú et ka kam, kelé bukkú 
sipuririmanua leú et. Oto kauan 
obáan kam ipakei kam si Tuhan 
masirióaké uman Taikamanua siripot 
ka puketsanan. Oto bailiu kam néné 
imam-imam, sipuririmanua simakokoi 
ka matat Taikamanua, samba ka onin 
Jesus Kristus, nubuluaké kam ka 
tubut Taikamanua, buluat puketsanan 
sipasesese ka bagat Taikamanua 

6 AipoíÍ ka Buko Sipunenan, ai 
atusurat'aké kisé, "Akupiliyan sara 
bukkú simakeppu saki, galak'akenenku 
ka Sion, sibailiu bukkú bongan inan 
arigi; tá tupabubuji bagadda simatonem 
baga ka tubunia. 

7 Bulat makopé kepput sakinia bukku 
néné ka tubumui simatonem baga. 
Tápoi ka sia geti sitaimatonem baga, 
oraknangan kelé ka sikuania ka ruang 
Buko Sipunenan sipasikukua kisé, 
"Bukkú taipapakeietda tai tukang aibailiu 
nia bukkú bongan inan arigi. 

#Samba "Iaté nenda bukku, sisok-sok 
reredda sirimanua, sikau rabelé." 
Ratusosok-sok geti, kalulut taimatonem 
bagadda lé ka tiboiet Taikamanua. Oto 
kiseddangan té siteúakenen Taikamanua 
pagalaiat tubudda ka sia néné 

9Tápoi kam geti ka kam, bangsa 
sipiliy Taikamanua lé kam, imam-imam 
sipuukú tai rimata, bangsa sipunenan, 
sikokoiakenen ka Taikamanua, paamian 
bakkat Taikamanua. Aipiliy kam 
Taikamanua samba aisogai kam, nubela 
kam ka pugep-geman, nutuguru kam 
ka bagat toronia simalatsat, bulé 
nupaarep kam katuareman pagalaiat 
sigalaiakenennia bulat kiseiet sabeu 

10 Siburú, kam néné, tá sikauman 
Taikamanua. Tápoi kineneiget geti 
aibailluan kam sikauman Taikamanua. 
Siburú tá makaté bagania Taikamanua 

ka tubumui; tapoi kineneiget geti, 
anusilóan kam panguruat katet bagania 

11 Ale kam Sasarainamai simanuntut 
bagamai! Taitoi sambat sipueekpak lé 
kam ka polak néné. Oto kalulut néné 
kutiddou simaron ka tubumui, bulé tá 
nutut'aké kam pubobot-bot akkulara 
sirimanua, sitaitatakki pasaggak 
masilawan ketsat 

12 Buítá bulat maerú paraboatmui 
ka talagadda sirimanua sitaiagai si 
Tuhan, baleú iipó rapaloloi kam rakua 
kam sirimanua sikataí, kalepakatnia 
seseakérangan leú et sigalaiacenenmui 
simaerú, pat umunrangan leú et 
Taikamanua ka tetret kaoijanannia 

13Ka onin Tuhan, kau numareddet 
kam nga-nganda pamarenta siutéaké 
sirimanua; elé ka tubut Kaisar uté sabeu 

14 elé ka tubut gubernur sipauddet 
Kaisar sipasiuukum'aké sirimanua sijo 
sambat sipasihohormati sirimanua 
sigalaiaké simaerú 

15Aipoí siobat bagania ka 
sia Taikamanua, bulé kalulut 
sigalaiacenenmui simaerú, bailiu 
pet-petmuian ngu-ngunda sipaninibo 
sitaipaatuet 

16 Kau puririmanuamui néné siripot 
puririmanuanda sipuuja, samba buí 
nupakei kam puujaatmui néné masitabbó 
kataímui, tápoi kau lé nupuparaboat kam 
siripot puparaboananda sapagugulet 
Taikamanua 

17 Kau nuhargai kam sangamberi 
sirimanua, samba kau imanuntu 
bagamui ka tubudda sasarainamui 
pasasambamui tai Kariten. Kau 
nukalotóaké kam Taikamanua, samba 
kau nuhormati kam si Kaisar 

18 Ale kam Sasaraina sipuoni pagugulet, 
kau numareddet kam ka nga-nganda tai 
majikanmui, bulat sibara ka hormatmui 
simasut; ta sarat ka tubudda tai majikan 
simaeru baga, elé simaleppe baga, 
numahohormat kam, tápoi sambat 
ka tubudda leú et tai majikan sikataí 
pugegege 

19 Isusukat'ake kam Taikamanua, ké 
kalulut agaimui kolounia siobat bagat 
Taikamanua, om'akémuian masiorik 
sigalaiakenenda sitaimaadil ka tubumui 

20 Aipoí aponia uktukmui ké nuom'aké 
kam masiorik ukuman, tápoi mateú 
nusiló kam ukuman nenda, kalulut 
sele sigalaimui? Tápoi ké nuom'aké 

kam masiorik ukuman siorak'akenen 
ka tubumui kalulut gagalaiakémui 
simaroipo, panukaninangan kam 
Taikamanua 

21 Taté lulunia aisogai kam Taikamanua. 
Aipoí amangorik'an Kristus kalulumui, 
oto ka enungan nenda akénangan ka 
kam uluiet, bulé nutut kam sienungi nia 

22 Bulat beri aigalai jo, samba beri sia 
sipasiaarep aipaboko 

23 Ka tetret airapakukuaji nia, bulat beri 
pulagajina sia ka sia. Ai nia mangongorik, 
beri pugegenia; tápoi sarat ka tubut 
Taikamanua lé aisegéaké sangamberi 
pakaronia, kelé Hakim simaadil 

24 Tubunia lé Kristus aibairat jotta 

ka loiná siliktenga, bulé tabela kam 

ka kup-kumen jo, tapuparaboat kam 
siripot obaket bagat Taikamanua. Maujut 
Kristus lé aialeaké kam 

25 Kam néné siburú, kelé biri-biri 
simapepepe lé kam, tápoi kineneiget geti 
aitoiliakéan kam mitsá, bulé nutut kam 
Sipasijajago samba Sipasikeli ketsatmui. 

1 Oto kisedda leú et ka kam 
tainanalep, buítá mareddet kam ka 

taimanteumui, bulé ké ai ka talagadda 
sitaimatonem baga ka tubut katuareman 

sibara ka Taikamanua, oto paraboatmui 
nenda te ikakau sia mutonem baga. 
Samba tá leú nukukua kam apa pá ka 
tubudda 

2 ai lé poí raiigbuk paraboatmui simaerú, 
samba surúmui ka arat 

3 Buí sarat ka simatotoilá lé pulalaingen 
tubumui, kelé masipatulai alai, elé 
masipakei pulaingeat, elé masipakei 
bibilet simakeppu saki 

4Tápoi buítá ka bagat paatuatmui lé 
ibabara pulaingeat tubumui, iaté pueerut 
paraboat ka leppet baga, samba ka aban 
baga. Iaté nenda pulaingeat simatom, 
sipasesese ka matat Taikamanua 

5 Kisé te aragalaiaké ka sia tainanalep 
siburú, simasurú ka arat, sipukakaronan 
ka tubut Taikamanua, rapalainge 
tubudda ka purereddetra ka taimanteura 

6Ka sia si Sara, kisedda let et aigalai, 
mareddetnia ka tubut Abraham, samba 
ioniaké nia tuannia. Oto kam ka kam leú 
et kineneiget, tatogat Sara lé tuooniaké 
kam, ké nugalaiaké kam simaerú samba 
tá malotó kam ka tubut apa pá 

/“Ialeú et kam taimanteu, kau bulat 
nuagai kam murimanua ka tubudda 
tainanalepmui, ka agaimui kolou, ka sia 

tainanalep néné, simaluluk tubu lé. Oto 
suru kam sia, aipoí ai lé sia ka tubumui, 
samba rasisiló panguruat sibabara 

ka Taikamanua, iaté puririmanua 
sipulelelek. Oto galaiaké kam néné, bulé 
tá bara sisaila paniddogatmui 

8Oto katumuinekatnia, iaté: Kau 
imakeré bagamui samba paatuatmui. 
Kau nupanuntu kam baga pasasambamui 
kelé sipusasaraina. Samba kau nupakaté 
kam baga samba imarepé paatuatmui 

9Buí nusiliaké kam jo silit jo, elé laga 
silit laga; tápoi tiddou lé kam panukanan 
sibara ka Taikamanua, kelé silinia. Aipoí 
aisogai kam Taikamanua, bulé nusiló lé 
kam panukanan sibara ka tubunia 

10 Ka Buko Sipunenan leú et, ai 
aikua kisé, "Kasei siobá masinanam 
puririmanua samba masipuuktungi gogoi 
simaerú, kau ijago ngu-ngunia, bulé tá 
ikua sikataí samba tá imuneng'aké boko 

11 Buítá iareuaké tubunia ka sikataí, 
samba igalaiaké simaerú; buíta bulat 
malelek iperjuang'aké ibara paabanan 

12 Aipoí mariu-riu lé iritúaké sia 
Taikamanua, siobá masitut siobat 
bagania, samba mariu-riu lé iarepi 

paniddogatda si Tuhan tápoi isasaggangi 
lé sia si Tuhan sigalai sikataí. 

13Kasoniangan lé iobá igalai sikataí 
ka tubum, ké magou-gou bagamui 
masigalaiaké simaeru 

14 Tápoi kenanen baí mangorik kam 
kalulut gagalaiacémui simaerú, mauktuk 
kam! Buí numalotó kam ka tubudda 
kasei pá, samba buí imakarat bagamui 

15Tápoi ka bagat paatuatmui, kau 
nukau penghormatan simakokoi ka tubut 
Kristus siripot puooninia si Tuhan. Samba 
buita mariu-riu tarekmui masialegi sia 
sangamberi sipasinonou-nou ka 
tubumui pagalaiat pukakaronan baga 
siikep'akenenmui 

16 Tápoi buítá ka leppet baga samba 
ka hormat nugalaiaké kam nia. Samba 
bulé maliná pupaatuananmui, bulé ké 
rapakataí nga-nga ka tubumui kalulut 
lelek puririmanuamui siripot puoonimui 
sipasiului Kristus, bailiu mailaddangan 
sipakataí nga-nga ka tubumui 

17 Oto maerú peilé nupangorik kam, 
kalulut gagalaiakémui simaerú, ké 
iteúaké baí nia Taikamanua, buí lé 
nupangorik kam, kalulut gagalaiakémui 
sikataí 

18 Kalulut ka sia Kristus sarat 
sangamitsá lé aimatei, tápoi teret 
buru-burú katukaunannia, kalulut jodda 
sirimanua; samba bailiu matei sara 
sirimanua sitá anai jo, kalulut sirimanua 
sijo. Aigalaiaké kelé kisedda Kristus, 
bulé ioi ipalulu kam nuei kam ka tubut 
Taikamanua. Atumateiaké nia siripot ka 
putubuat, tápoi aturimanuaaké nia mitsá 
siripot ka puketsanan 

19 Ka bagat ketsat, ei nia masipaarep 
katuareman sibara ka Taikamanua ka 
tubudda paketsa-ketsat sipenjaraakenen 

20 iaté ketsatda sitaimareddet ka tubut 
Taikamanua ka tetret Noak. Ka tetret 
nenda, bulat aiom'aké Taikamanua 
ingena teret lepat igalai kapania si 
Noak. Oto sarat sia sikukuddu ka kapá, 
iaté igidda sangamberidda, ai sia balu, 
atubelaaké ka eba sabeu 

21 Oto sibabara nenda, tupasikat'aké 
nia ka tubut pasiraukat kineneiget, 
sipasiaarauaké kam. Pasiraukat néné, ta 
punen pasilinakat tubu ka sangamberinia 
pulolinan, tápoi kelé palelengannu lé, 
ka tubut Taikamanua, sibara ka bagat 
paatuatnu ka baga simaerú. Pasiraukat 

néné iaté masipaarau kam kalulut 
katususurut Jesus ka simamatei 

22 Samba atusakaian nia ka manua. 
Kineneiget aian nia muuté sambat 
Taikamanua, masiutéaké sangamberi 
malaika, sangamberi sauté samba 
sangamberi sibara gege. 

4 1 Amangorik'an poí nia ka sia Kristus 

ka putubuat, oto kam leú et ka kam, 

buita nuparon kam ka kam paatuatmui 
kelé pupaatuanan nenda. Aipoí sia 
sipangongorik ka putubuat, táan te 
ragagalai mitsa jo 

2Oto kau ipaakkup puparaboananmui 
ka gogoi sibabara ka polak néné, kelé 
siripot obaket bagat Taikamanua, buí 
kelé ka siripot obaket bagadda sirimanua 

3Siburú, bulat amaburúan anugalaiaké 
kam galajet siripot siobat bagadda 
sipuarat sabulungan. Tá maerú 
puririmanuamui. Siripot pubobot-bot 
akkulámui lé nugagalaiaké kam, iaté 
mupuineng, mupunen sabeu, muló, 
samba masibuluji sabulungan ka 
enungan kasit-sit'akenen 

4Tápoi kineneiget geti, bulat amakiseian 
ka bagadda sipuarat sabulungan ka 
tubumui, kalulut taitutut'akémui galai 

tubudda, masinanam jo sitaiaatuakenen. 
Iaté lulunia rapalololoi kam 

5Tápoi rapepertanggung jawab'aké 
te ka tubut Taikamanua, simatarek 
masiadili sipuririmanua sambat 
simamatei 

SIaté lulunia aitusegéaké Katuareman 
Simaerú néné ka tubudda sirimanua 
simamatei. Bulé sia siadili siripot ka 
putubuat, kelé pagalaiat sangamberi 
sirimanua buítá tuadili, bailiu murimanua 
siripot ka puketsanan, sipasesese ka 
siobat bagat Taikamanua 

7 Iaailingan lé te katukappulatnia 
sangamberinia. Oto kalulut néné, kau 
nukera kam tubumui ka sikatai, samba 
nupanuksuk kam, bulé ioi nupaniddou 
kam 

8 Bulat ka uddut sangamberinia, 

kau bulat nupakaté kam baga 
pasasambamui, kalulut ké apakatéan 
kam baga pasasambamui, bailiu 
matarekmuian leú te paappé jo 
pasasambamui 

9Kau nusiló kam kaooira saalei ka 
lalepmui sene-senemui, tápoi ta ka sanet 
paatuat 

10 Aipoí kam sangamberimui anusilóan 
kam panguruat sitaimakeré sibara ka 
Taikamanua. Oto siripot sipuoni sipasikeli 
sipulelelek panguruat Taikamanua, kau 
nupakei kam puaagaimui néné, sibailiu 
puuktunganmui simakeré 

11 Sia sipakakra katuareman simaerú, 
buítá rapakakakra katuareman simaerú 
sibara ka Taikamanua; sia sipuukú 
sabagei, buítá rapasikeli sia, siripot 
ron sibara ka tubut Taikamanua, bulé 
ka sangamberinia, onin Taikamanua 
tuumun'aké, kalulut Jesus Kristus. 
Aipoí nia lé sibakkat gege simateú 
umun'akenen teret buru-burú. Amen 

12 Ale kam Sasarainamai simanuntut 
bagamai! Kineneiget bulat ai kam 
mangongorik simakopé, kalulut aituuji 
kam. Tápoi buí imakisei ka bagamui, 
nupaatu kam kelé ai sibabara bulat 
simakopé, ka tubumui 

13 Tápoi siripokatnia muaangká lé 
kam baga, kalulut aian kam ka kam 
mangongorik sambamui Kristus. Oto 
ké atupatoiláan baí pulatsanan Kristus, 
sedda peité puangkámuian baga 

14 Mauktuk te kam ké rapaloloi kam 
kalulut puoonimui sipasiului Kristus. 

Nenda te masipatoilá kababarania Ketsat 
sipulubeunan, iaté Ketsat Sipunenan, ka 
tubumui 

15 Buí lé ibara ka talagamui sipango- 
ngorik kalulut pasimamateiakéna 
sirimanua, elé pananangkou nia, elé 
kalulut kataí paraboatnia, elé kalulut ialá 
galajetda sabagei 

16 Tápoi ké geti kalulut pu-Kakaritenmui 
nupangorik kam, buí numaila kam 
kalulut nenda. Kua lé kam surá ka tubut 
Taikamanua, kaooinia nusegéaké kam 
onin Kristus 

17 Aiailingan te tetrenia iadili polak 
néné, Taikamanua. Iaadili boikí, iaté 
sapaamian Taikamanua. Oto ké ka 
tubutta boikí itaddaaké nia, kipangan lé 
muaaili ka tubudda ka sia sitaimatonem 
baga ka tubut Katuareman Simaerú 
sibara ka Taikamanua 

18 Ka Buko Sipunenan ai atusurat'aké 
kisé, "Ké beringan sia sirimanua simaerú 
paraboat amabesían itupaarau sia, 
kipangan pá muaaili ka tubudda ka sia 
sirimanua sijo, sitaiagai si Tuhan! 

19 Oto ké ai sia sipango-ngorik ka teu 
bagat Taikamanua, buítá rapuparaboat 
simaerú, samba rasegéaké tubudda 

ka tubut Sipasibabaraaké sia. Aipoí 
mariu-riu lé ipuaili sitonéakenennia. 
1 Bulat kutiddou simaron ka tubudda 
siutéaké paamianmui. Kugalai 

surat néné, siripot saalei siutéaké 
paamian sambat siripot aku, bulat 
sipasiiigbuk bulat tubukku, pangoringan 
Kristus, sambat latsat'akenen leu et, 
ké atupatoiláan pulatsanan Kristus ka 
tubudda taikapolak. Kutiddou simaron 
ka tubumui 

2? bulé nujago kam mungkuat 

biri-biri sisegéakenen Taikamanua 

ka kabeimui. Pasikeli kam sia ka 
angkat baga siripot ka siobat bagat 
Taikamanua, buí siubbuakenen. Samba 
buí nugalaiaké kam galajetmui néné, 
kelé pasigagabamui uktukmui, tápoi kau 
lé bulat sibara ka teu bagamui 

3 Buí nuputuan kam tubumui ka tubudda 
sisegéakenen Taikamanua ka kabeimui, 
tápoi kau lé ibailiu kam uluietda 

4Oto ké amoian geti nia Sipasijajago 
Sipulubeunan, silómuian kirit 
purimataat simalainge, sitaimalelebbei 
pulatsanannia 

>Oto kisedda leú te kam ka kam alé 
Sasarainamai, kam sibau tubu. Kau 

numareddet kam ka tubudda sikebbukat. 
Buita nuparepé kam paatuatmui, samba 
kau nupaletsei kam katubu ka repet 
paatuat. Aipoi ka Buko Sipunenan ai 
atusurat'aké kisé, "Isasaggangi lé sia 
Taikamanua, simabuak paatuat, tápoi ka 
tubudda geti simarepé paatuat, makaté 
bagania. 

SOto kalulut néné, kau nuparepé kam 
paatuatmui ka tei kabei Taikamanua 
simaron, bulé ibuak'aké kam ké iaili 
tetrenia 

7 Segéaké kam sangamberinia 
pureuregat bagamui ka tubut 
Taikamanua, aipoí nia lé simatamli 
ka baga masipasikeli kam 

8 Buítá nupanuksuk kam samba kau 
imatarek tubumui! Aipoi saggakmui iaté 
Sanitu. Ka sia néné kelé singa lé nia 
kaipa iobá ei; ai nia muuukkú ipunau, 
aigagaba sagbangennia 

Lawan kam nia ka tonem bagamui 
simaron, kalulut kelé siagaimui, 
saaleimui leú et sabagei tai Kariten, 
ka sangaliot polak, kelé kam leú et 
rapangorik 

10 Tápoi lepá nupangorik kam ka 
oggak siteté néné, iapeité bulat 

tubut Taikamanua simanuntu baga 
ka tubutta masisusut'aké kam ka 
sangamberinia. Nia té masipauudet 
samba masiparoron kam sambat 
masipababakap puririmanuamui. Aipoí 
nia ka sia Taikamanua, simakopé 
erut baga lé nia, sipasisosogai kam 
masipuuktungi pulatsanannia simatom, 
kalulut Kristus 

11 Nia te sibakkat purimataat teret 
buru-burú! Amen 

12 Akugalai suratku siteté néné ka 
tubumui, iaté ka paroman Silas, 
oniakenenku sarainangku tai Kariten 
simatopit. Kuoba kutubbui kam samba 
masipatonem bagamui ka sangamberinia 
sisurat'akenenku néné, iaté katuareman 
bulat sibulatnia, siorak ka pagalaiat 
panguruat katet bagat Taikamanua. Oto 
kau nuomet'aké kam simaron panguruat 
katet bagat Taikamanua néné 

13Beri leú et ka sia saalei, 
sisangapaamian ka Babilon, sipiliy 
Taikamanua leú et, segé salamra ka 
tubumui; samba salamnia ka sia togakku 
si Markus simanuntut bagakku 

14 Kau nuparoro kam pasasambamui, 
bulat sibara ka nuntut bagamui, siripot 

sipuooni sasaraina tai Kariten. Bulé ibujai 
kam si Tuhan, kam sangamberimui, 
sipuoni bakkat Kristus. Hormatmai, 
Petrus 


2 Petrus 


1 1 Ale kam sasaraina, bulat simatonem 
baga ka tubut Jesus Kristus, kelé 
kai néné! Jesus Kristus iaté Taikamanua 
Rimata Sipaarau sita lé, aibaraaké 
tonem bagatta ka tubunia, kalulut roipot 
sigalainia. Surat néné iaté sibara kai 
Simon Petrus, sara pagugulet samba 
apostel Jesus Kristus 

2? Bulé isukat'aké samba ibujai kam 
Taikamanua sipususukkra, kalulut 
agaimui Taikamanua sambat Jesus 
Tuhanta 

3 Aipakeian Taikamanua gege pu- 
Taikamanuaatnia, iaké ka tubutta 
sangamberi besíakenenta, bulé 
tamasurú kam ka arat. Aigalaiaké 

nia néné, iaté ka siripot puaagaita 
pagalaiat Jesus Kristus, sipasisosogai 
sita masipuuktungi pubebeunan samba 
pueerut bagania 

4Ka enungan kelé nenda te 
aipanguruani sita Taikamanua, 
panukanan simakopé beunan, sambat 
simakopé kepput saki, kelé ka 

sitonéakenennia. Ka panukanan néné 
te, aioi anubela kam ka pubobot-bot 
akkulá sikataí, sikau tumakataí ka 
polak néné, iageti silêmuian galai tubut 
pu-Taikamanuaat 

SOto kalulut néné, bulat besiaké 

kam sipulelelek imariu-riu tonem 
bagamui ka tubut Kristus, samba 
putotonem bagamui néné leú, kau 
isopo nia puparaboananmui simaerú. Ka 
puparaboanan simaerú néné leú et, buítá 
nubesíaké kam ibailiu kam sirimanua 
sibara puaagai 

6ka puaagaimui néné leú et, buítá leú 
bara surut tubumui. Ka pususurut tubu 
néné leú et, buíta nuubui kam tubumui 
muom baga masiorik sangamberinia 
siooi ka tubumui, samba kau leú 
nupuparaboat kam siripot sipasesese ka 
bagat Taikamanua 

7 Pupaparaboat siripot sipasesese 

ka bagat Taikamanua leú et, buítá 
isut'aké nia punununtut baga ka tubudda 
sasaraina sikeré tonem baga. Iageti 
mitsá, bulé punununtut bagamui ka 
tubudda sasaraina sikeré tonem baga 
néné leú, kau ituppai nia mitsá siorak 

ka punununtut bagamui ka tubudda 
sangamberi sirimanua 

8 Sangamberi galai tubu kelé nenda te 
besíakenen babara ka tubumui. Oto ké 
bara galai tubu kelé nenda ka tubumui, 
sipububura kopet iginia, iapeité ibara 
besit ka bagamui samba bara buat 
sigalaiakenenmuli, samba kokkopé kolou 
ka bagamui, pagalaiat tubut Jesus 
Kristus Tuhanta, bulat sipulelelek 

9Tápoi ka sia geti sitá anai 
galai tubu kelé nenda, tá makeru 
pupaatuanannia; mapeset lé matania 
sambat aikalipogingan katupalilinat jonia 
siburú 

10 Oto ale kam Sasaraina, bulat 
besiaké kam simakopé, bulé pasogaiat 
Taikamanua samba pamiliyatnia ka 
tubumui, memei makokopé ronnia. Ké 
baí nugalaiaké kam nia kelé nenda, 
taisok-sokmuian tei-teimui mutonem 
baga ka tubut Jesus Kristus 

11 Kalulut néné akénangan ka kam 
Taikamanua, hak simasut, tugurú ka 
Purimataat simatom sibara kai Tuhan, 
elé sibara ka tubut Rimata Sipaarau sita, 
iaté Jesus Kristus 

12 Néné te lulunia tá ipuaari kuparepdem 
kam ka pagalaiat nenda, kenanen baí 
aian nuaagai kam samba makopé 
ron tonem bagamui ka ngantoman 
Taikamanua, sisilómui 

13 Ka burut puririmanuangku, bulat 
mateú lé kuparepdem kam pagalaiat 
sangamberinia néné 

14 Aipoi akuagaian táan mauuju 
kukaddiuaké polak néné, kalulut bulat 
amakolouan aikua nia ka matakku 
Tuhanta Jesus Kristus 

15 Oto mariu-riu lé bulat kubesiaké 
nia, bulé kenanen ailangóan aku, tápoi 
riu-riunia lé nurepdem kam nia mitsá 
sangamberinia néné 

16 Ka tetret akusegéaké kai nia ka 
matamui, kipa kopet latsatnia kaoijanan 
Tuhanta Jesus Kristus, tá sialámai ka 
pungu-nguan sipinabaradda sirimanua. 
Aipoí bulat tubumaian lé, amasiitsó 
pulatsanan Kristus néné 

17 Ai kai sedda aihormati samba 
ailatsat'aké nia Ukkui Taikamanua. Ka 
tetret nenda maarepnangan nga-ngania 
Sipulubeunan, sipasikukua ka matania 
kisé, "Nia té néné Togakku, kilibet 
bagakku, samba siobat bagakku! 

18 Bulat tubumai amasiarep nga-nga 
néné, sibara ka manua ka tetret ai kai 
sambamai ka uddut leleu sipunenan 

19 Taté lulunia bulat kukakatonemi 
kai nia baga patonekat Taikamanua ka 
sisegéakenenda tai nabi. Oto maeru 
nulelek'aké kam nia ka kam, patonekat 
néné, aipoí patonekat néné, bulat kelé 
alito siputotoro ka simagep-gep, teret 
belat sulu, sambat kelé torot panyanyat 
usutat siputotoro ka bagat paatuatmui 

20 Bulat repdemenmui siboikí, iaté: 
Patonekat Taikamanua sisegéakenenda 
tai nabi, ta momoi nupakolou kam nia 
siripot sipinaatumui saramui 

21 Aipoí tápei ataagai kam, aitupaarep 
patonekat Taikamanua néné, siripot 
ka teú bagadda sirimanua. Tápoi 
Ketsat Sipunenan lé, ipalululu sia 
rapasisesegéaké' patonekat Taikamanua 
néné. 

t Siburú ka talagat paamian 
Taikamanua, abara sia tai nabi 
sipatataju. Kisedda leú te ka talagamui 

ka kam néné, babara te sia tai guru 
sipatataju. Raaaké te nganturat 
sipasipepe sikau kasubuatda sirimanua. 
Raputatatá te Sipulugege sipasitetebui 

sia. Kalulut néné arabaraakéan te 
kasubuatda. Samba ipuaili ka tubudda 
néné simaola lé 

4 Tápoi kenanen kisedda, bulat maigi 
sia sipasitutut'aké galai tubudda tai guru 
sipatataju néné, sipinalulut pubobot-bot 
akkulára. Samba sigalaiakenenda tai 
guru sipatataju néné, masikau sirimanua 
masipaloloi Enungan Simaroipo sisesegé 
ka tubut Taikamanua 

3 Kalulut alau bagadda, tiboirangan leú 
et pungu-nguan sipinabaradda saradda, 
bulé ibara uktukra sibara ka tubumui. 
Tápoi amaburúan aitupatarek pengadilan 
sipasioorak'aké ukuman ka tubudda, 
samba kasubuat siteúakenen ka tubudda 
leú et, aian ingengenaaké sia 

“Aipoi beringan leú sia samalaika sijo, 
tá leú et iooreaké Taikamanua, ratukatsli 
ka ukuman, tápoi turiribbaiaké lé sia ka 
narako. Tugugurúaké te sia ka guluggú 
simagep-gep, rakuddu sedda teret iaili 
Gogoi Pengadilan Taikamanua 

> Kisedda leú te ka sia polak néné 
siburú, tá leú et aiobáaké ratukatsli 
ka ukumannia. Ka tetret nenda 
baraakénangan leú et eba ka polak 
ka kudduatra sirimanua sijo. Sarat 

si Noak sambat sia sabagei sipitu lé, 
amurimanua, kalulut paaarepna si Noak 
pagalaiat puririmanua sipasesese ka 
bagat Taikamanua 

6 Makeré lé nia kelé laggai Sodom 
sambat Gomora: Aibeléaké api 
Taikamanua isubuaké laggai néné, bulé 
ibailiu nia kirekat sipuaaili ka tubudda ka 
sia sirimanua sijo 

7 Tápoi ka sia geti si Lot, tá atusubuaké 
nia, kalulut tutut'akéna siobat bagat 
Taikamanua; bulat amangorik'an nia ka 
paraboatda sitaimateú, sia sigalaiaké 
kasit-sit'akenen 

8 Kukuddu nia si Lot simatopit néné ka 
talagadda sipuparaboat kelé nenda, bulat 
amabesían paatuatnia, kalulut senen 
gogoi iitsó sambat iarep sigalaiakenenda 
sikatai 

9Oto ai lé iaagai galaiakenennia si 
Tuhan, masibelaaké sia situt'aké siobat 
bagania, ké bara pasisiboat ka tubudda. 
Samba iagai leú et si Tuhan, masikoiríaké 
sia sirimanua sikataí paraboat, paoreet 
ka Gogoi Pengadilan 

l0jaté bulat sia sirimanua situt'aké 
pubobot-bot akkulára simalolit sambat 
sipaloloi geget Taikamanua. Bulat 

makopé rot bagadda sambat buak 
paatuatda tai guru sipatataju néné, pat 
beri gi-gira masipaloloi makluk siabeu 
tiboi tubu ka manua 

11 Beringan samalaika sisaliu peilé 
ron samba gegedda ka tubudda tai 
guru sipatataju néné, ta maro bagadda 
masijoaké makluk siabeu tiboi tubu 
ratiboaké nga-nga paloloiat ka matat 
Tuhan 

12 Tápoi ka sia geti tai guru sipatataju 
néné, bulat apanganté onia! Bulat 
kelé tarimeu lé sia tú-tú matania, lepá 
labá itumateiaké. Bulat tá rapaaatu, 
tápoi tenan lé sia galaiaké kelé siripot 
siubui tubudda lé, pat saggangiddangan 
pagalaiat taiaagaietda ka tiboiet 
paloloiat. Oto kalulut sigalaiakenenda 
néné, bailiu tusubuaké sia kelé tarimeu 
simasagbang 

13 Samba kelé lumun babaraakéra 
pangoringan néné, orikrangan leú et ka 
sia pangoringan. Bulat ka sia poi néné, 
simaangkat bagadda, iaté bulat apa 
robá galai. Iageti ragalaiaké nia sinágó, 
bulé rasegéaké bagadda siripot siobat 
tubudda. Ké mukuddu kam sambamui ka 
pupunenan, galai tubudda bulat masitsin 

sita iitsó sia, kalulut aipuineng'an sia 
pubobot-bot akkulara 

14 Bulat tá inga-ngaú sia mugalai 
jo, samba bulat siobat bagadda iaté 
masirituaké tainanalep simaolop tubu. 
Oto bulat rakakabli, iaté sia simaruei 
muarat, oniakenen, simagulai tonem 
baga peilé ka tubut Tuhan Jesus. Bulat 
aiubuian tubudda mualau baga. Sia té 
néné sitelei Taikamanua 

15 Kalulut taiobára masitut'aké enungan 
simaroipo, mapepeddangan leú et. 
Enungiddangan leú et kelé sienungit 
Bileam togat Beor siburú. Ka sia si 
Bileam néné, bulat aikikiddiy ibara 
bulagatnia ka sigalaiakenennia sikataí 

16 Tápoi atutekáan nia simaron, kalulut 
galai tubunia sikataí néné, ka tetret 
aipanibo kalideinia kelé nga-ngan 
sirimanua. Oto paksaaké ka tubunia si 
nabi néné, bulé iariaké sigalaiakenen nia 
sitaipasesese néné 

17 Oto sia tai guru sipatataju néné, kelé 
bubuakat simagarak lé sia, samba kelé 
tinobut siboroi rusa simapiret. Bulat 
aitarek'akéan ka sia kudduatra néné 
Taikamanua, bulat ka simakopé gep-gep 

18 Ka sia tai guru sipatataju néné, 
raobá rakua kuanen paalakat baga 
sitá lulu; samba pubobot-bot akkulat 
pusilaingeat lé rapapakei masipapepe 
sia sibau bela ka mungkuatda sirimanua 
sipupaparaboat sikataí 

19 Ratanéaké puujaat, ka sia tai guru 
sipatataju néné, ka tubudda néné, tápoi 
ka sia geti ai lé ipupapagugulet'aké 
sia arat tubudda simarei-rei, sipakataí 
sirimanua. Aipoí ké ikalaaké nia 
aponia pa, aibailiuan te nia pagugulet 
sipasikakalaaké nia 

20 Tápoi ka sia geti sipasiaagai si Tuhan 
sambat Sipaarau sita iaté Tuhan Jesus, 
abelangan sia ka kup-kumen polak néné, 
sipasilololit'aké sirimanua. Tápoi ké geti 
aialá nia mitsá sesere, pat oi ikalaaké nia 
geget kataí nenda, bailiu kalepakatnia 
bulat kopé kataí nia, belé peilé ka siburú 

21 Oto maerú peilé tá raagai enungan 
katuroipoat sibara ka Taikamanua, 
kalulut kenanen baí airaagai, tápoi 
tá raobá ratut'aké surukat siaket 
Taikamanua ka tubudda 

22 Sangamberinia sigalaiakenenda 
néné, bulat apasese lé ka tiboiet 
paobboiakenen néné, "Ikokom lé mitsá 

jó-jó sigelek'akenennia." sambat, 
"Sakkoiló kenanen aturaúan nia, ialeú 
et ei nia mitsá masipalebbu tubunia ka 
loti." 

3 1 Ale kam Sasarainangku simanuntut 

bagakku! Néné te suratku sikarua 

ka tubumui. Ka ruania suratku néné, 
kubesiaké masiparepdem kam ka 
pupaatuanan simaliná sikukuddu ka 
tubumui 

2 Bulat kutiddou ka kam, bulé nurepdem 
kam sangamberinia sikuadda tai nabit 
Taikamanua, samba surukat sibara kai 
Tuhan, Rimata Sipaarau, sisilómui ka 
sinegéakenenda tai apostel 

3 Bulat agaietmui, siboikí iaté, ka 
gogoi kalepakatnia, babara te sia ka 
puririmanuanda néné, simatutru ka 
pubobot-bot akkulára. Rapalololoi te 
kam 

4rakua ka tubumui kisé, "Aitonéaké 

si Tuhan momoi nia! Oto kineneiget 
kaipangan né nia? Taikebbukatta 
ailangóan sia, tápoi ituitsó makeré lé nia 
kelé siburú, ka tetret pasibaraat polak 
peilé! 

5 Bulat arabagai lé ka sia néné, tá rasiló 
pagalaiat aibaraaké manua sambat 

polak néné Taikamanua, ka tiboietnia. 
Aibaraaké polak néné Taikamanua, 
sibara ka oinan, sambat aitugalai sambat 
oinan 

Stápoi oinan leú et, iaté eba sabeu 
aitusubuaké polak néné siburú 

7 Tápoi beri leú et polak sambat manua 
kineneiget, ai leú ipasisikeli nia tiboiet 
Taikamanua, bulé itusubuaké nia ka api 
ka gogoi sibabara. Samba kineneiget leu 
ai peilé ipasisikeli manua sambat polak 
néné, teret iaili tetrenia ituukum'aké 
samba itusubuaké sia sikataí paraboat 

8Tápoi mitsá alé kam Sasarainangku, 
ai peilé sara ta momoi nukalipogi kam: 
ka sia kai Tuhan, tá anai baggeinia 
sangagogoi ka si sangaribu ngarura; 
karuania néné, makeré lé ka sia 

9Tá maburu ka sia kai Tuhan iaké 
sitonéakenennia, kenanen bai ai sia 
sipaatu kelé néné. Tápoi maom lé 
bagania ka tubumui, kalulut taiobána 
ibara beri sara simasusubu. Bulat 
besíakenennia geti, bulé rabauaké 
paatuatda sangamberi sirimanua 

10 Tápoi Gogoi kaoijanan Tuhan geti 
sinulut lé; ioi kelé sipananangkou. Ka 
Gogoi nenda, manua tatá sialei nga-ngan 

leleggu, samba leú et pabula-bula ka 
manua leu sappru ilabónia api, ialeú et 
ka sia polak néné samba sangamberinia 
sibabara ka bagania leu, tata 

11 Oto ké kisedda baí enungnia 
itusubuaké sangamberinia; oto kipa 
lé simateú nia puparaboananmui? 
Bulat buítá maliná paraboatmui, samba 
masipunenan tubumui ka Taikamanua 

l2ka burut nupangena kam, elé 
imarepdem bagamui iaili Gogoi 
Taikamanua. Ka tetret nenda, tatatá te 
imalabó ka sia manua, samba kalulut 
oloinia maanaunangan sangamberinia 
pabula-bulá ka manua 

13Tápoi ka sita geti aitange-ngena kam 
sipinaleleknia Taikamanua, iaté manua 
sibau sambat polak sibau; sedda ai 
keadilan 

14 Oto kalulut néné ale kam Sasaraina 
simanuntut bagakku, pangenan iaili 
Gogoi nenda, bulat kau nubesíaké 
nupaliná kam paraboatmui samba buí 
ibara kuat tubumui sikataí ka matat 
Taikamanua. Samba pasikeli kam erut 
pattablaratmui ka tubut Taikamanua 

15 Tápoi addeaké lé kam nia puoom 
bagat Tuhanta néné ka tubumui néné, 

kelé sara oggak siakénia ka tubumui, 
ioi nusiló kam puaragat. Beri leú et ka 
sia sarainanta simanuntut bagatta si 
Paulus, aikua leu et ka bagat suratnia ka 
tubumui. Sibara ka tubut Taikamanua 
lé pusisikut paatuatnia si Paulus aigalai 
suratnia néné 

16 Sangamberi suratnia, sarat pagalaiat 
néné leú et ikukua. Kirénangan ai 
piga ngamataat pá ka bagat suratnia 
sitaioi tukeruji. Oto rubeiat nenda te 
arapabailok ka sia sitaiagai aponia pá, 
samba sitaimaron putotonem baga 
ka tubut Jesus Kristus. Tápoi tá leú 
tagegégeki kam, kalulut ka rubeiat bagei 
leú et ka Buko Sipunenan kisedda leú et 
aragalaiaké. Tápoi apa sigalaiakenenda 
néné masibaraaké kasubuatda lé 

17 Tápoi kam geti ka kam alé Sasaraina 
simanuntut bagamai, anuagaian kam 
pagalaiat nenda. Oto kalulut néné, 
kau nupanuksuk kam, bulat buí 
nutut'aké kam katupepeatda sirimanua 
sipupaparaboat kasit-sit'akenen, pat 
julut kam ka pasiddonanmui simaron 

18 Bulé memei nupuuktungi kam 
panguruat katet bagat Jesus Kristus 
Tuhanta, Rimata Sipaarau sita, samba 

bulé memei makokopé nuagai kam nia. 
Oto tuumun'aké lé nia, kineneiget, pat 
aili teret buru-buru! Amen. Hormatmai, 


Petrus 


1 Yohanes 


1 1 Bagat surat néné, siorak ka 
pagalaiat Tiboiet sibaraaké 
purimanuaiat, iaté, Tiboiet siturerere 
baranangan ka panandaatnia peilé. 
Akuarep'an kai, samba bulat tubumai 
amasiitsó. Akukirenengan kai nia, samba 
bulat kabeimaian amasiomet'aké 

2 Akuitsóan kai ka tetret atupatoilá 
purimanuaiat néné. Iaté lulunia 
kumumuneng'aké kai nia pagalaiat 
tubunia. Kupaagai kai ka kam pagalaiat 
purimanuaiat sipulelelek samba 
simatom, sikukuddu ka tubut Ukkui, 
samba sipatoilá nia ka tubumai 

3 Apa kuarep kai elé kuitsó kai, nia leú té 
nenda kusesegéaké kai ka tubumui, bulé 
sambatta masipuuktungi puririmanua 
sipatatabbra ka tubut Ukkui sambat ka 
tubut Togania Jesus Kristus 

4 Akugalai kai surat néné ka tubumui, 
bulé imasappru puaangkat bagatta 

> Néné te katuareman siarepmai 
sibara ka Togania, sisegéakenenmai ka 
tubumui: Pató lé nia, ka sia Taikamanua 

néné, samba bulat tá anai gep-gep ka 
tubunia 

6Ké takua ai sita patatabbra ka 
tubunia, tápoi ai lé sita mukukuddu ka 
pugep-geman, oto apabokongan lé sita 
ka titiboat samba ka galai tubu 

7 Tápoi ké ka pató takuddu kam, 
kelé kukudduna ka sia Taikamanua ka 
pató, bailiu maronnangan patabbaratta, 
samba paabantangan pasasambatta, 
iageti buinangan leú et jotta logau Jesus, 
iaté Togania 

8 Ké takua bai kam tá anai jotta, oto 
atabokoían te kam tubutta; bailiu tá anai 
Taikamanua ka bagat paatuatta 

9Tápoi ké geti taseseaké kam jotta ka 
matat Taikamanua, bailiu riu-riu iaké 
sitonéakenennia samba galaiakénangan 
keadilan. Appéakénangan jotta samba 
palinánangan leú et sita ka sangamberi 
puseleatta 

10 Tápoi ké geti takua kam tá anai 
jotta, ataaddéakéan lé te kam nia 
Taikamanua néné simaboko, samba toilá 
tá aitasisiddoni kam tiboiet Taikamanua 
ka bagat paatuatta. 

1t Ale kam tatogakku! Akugalai 
suratku ka tubumui néné, bulé tá 

nugalai kam jo. Tápoi ké ai peilé sia 
sigalai jo, ai ka sita sara sipasibebela 
sita, iaté Jesus Kristus simaadil; 
ititiddouaké te sita ka matat Ukkui 

2 Oto kalulut Jesus Kristus, 
appéakénangan jotta Taikamanua. 
Iageti ta sarat jotta iaapéaké, tápoi 
sangamberi jodda taikapolak leú et 

3Ké mareddet sita ka surukat 
Taikamanua, nenda te toggaiat agaita 
nia Taikamanua 

4Sia sipasikukua, "Kuagai nia 
Taikamanua," tápoi tá mareddet sia ka 
surukatnia, sipaboboko lé sia, bulat tá 
anai Taikamanua ka bagat paatuatnia 

5 Tápoi ka sia geti simareddet ka tiboiet 
Taikamanua, bulat mamuiné punununtut 
bagania ka tubut Taikamanua. Nia té 
toggaiat ai sita patatabbra ka tubut 
Taikamanua 

6 Kasei sipasikukua ai nia patatabbra ka 
tubut Taikamanua, buítá itut'aké enung 
puririmanuan Kristus 

7 Ale kam Sasarainamai simanuntut 
bagamai! Sisurat'akenenku néné ka 
tubumui, tá te surukat sibau. Néné geti 
iaté surukat siburú sisegéakenen ka 
tubumui taddanangan anumatonem kam 

baga ka tubut Kristus; iaté Katuareman 
Simaerú sibara ka Taikamanua siarepmui 
siboikí 

8Tápoi kenanen kisedda, surukat 
sinurat'akenenku néné, sibau leu 
et; kalulut ituaagai pusisineseatnia, 
matotoilá ka tubut Kristus samba ka 
tubumui leú et ka kam. Aipoí ka sia 
pugep-geman memei tatatá, tapoi toro 
bulat sibulatnia, aian itataddaaké iputoro 
3 Oto sikua tubuna aian nia muririmanua 
ka bagat pató, tápoi ai peilé ipulalagaki 
sia baga sasarainania, oto ai peilé sia ka 
bagat pugep-geman teret kineneiget 

10 Sia sipukateki baga sasarainania, 
ai sia muririmanua ka pató, pat beri 
sara apa pa ka tubunia sibaraaké jodda 
sirimanua 

tł Ka sia geti sipulagaki baga 
sasarainania, ai sia mukukuddu ka 
pugep-geman. Ka gep-gep lé ipueenung, 
samba tá iagai kaipa pa ieei, kalulut 
gep-gep nenda poí tá iooi ipaitsó 

12 Akugalai suratku ka tubumui kam 
Tatogakku, aipoí atuappéakéan jomui 
kalulut Kristus 

13 Akugalai suratku ka tubumui alé kam 
Saukkui, kalulut anuagaian poí kam nia 

siturerere kababara ka panandaatnia 
peilé. Kugalai suratku néné ka tubumui 
kam Sibautubu, kalulut anukalaakéan 
kam nia Si Jo 

14 Akugalai suratku néné ka tubumui 
kam Tatogamai, anuagaian poí kam 
nia Ukkui Taikamanua. Akugalai 
suratku ka tubumui kam alé Saukkui, 
kalulut anuagaian poí kam Tiboiet 
siturerere kababara baranangan ka 
panandaatnia peilé. Akugalai suratku 
ka tubumui kam Sibautubu, aipoi bulat 
maron pupaatuananmui. Ai ka bagat 
paatuatmui tiboiet Taikamanua, samba 
anukalaakéan kam nia Si Jo 

1> Buí nupununtuki kam baga polak 
néné, elé aponia pá sibabara ka bagat 
polak néné. Ké ka tubut polak néné lé 
manuntu bagamui, oto táan te amanuntu 
bagamui ka tubut Ukkui Taikamanua 

16 Sangamberinia sibabara ka matat 
polak néné, iaté siobat bagat pubobot- 
bot akkulára sirimanua sijo, itsó 
lepá besíaké, samba umun'akenen, 
sangamberinia néné, tá te sibabara ka 
Ukkui, tápoi sibara ka polak lé 

17 Aipoi ka sia polak samba 
sangamberinia sibabara ka bagania, 

sipuoni kiddiyet bagadda sirimanua, aian 
lé nia tatatá. Tápoi ka sia geti situt'aké 
siobat bagat Taikamanua, riu-riu lé 
rapurimanua teret buru-burú 

18 Ale kam Tatogakku, aian te malelegre 
iaili kalepakat polak! Atukuangan ka 
tubumui ka panandaatnia, kaooira 
Saggak Kristus; samba kineneiget aian 
sia maiigi sipasisasaggangi Kristus. 

Nia té nenda toggaiat kalelegrenia iaili 
kalepakat polak néné 

19 Saggak Kristus iaté, sia 
sipasikakaddiuaké sita, aipoí kirénangan 
tá saladdouta sia néné. Ké saladdouta 
baí sia néné, riu-riu lé takuddu kam 
sambatta. Tápoi arakaddiuaké lé sita, 
bulé imakopé kolounia bulat beri sia sara 
ka talagadda bulat oniakenen saladdouta 
20 Tápoi anusilóan kam Ketsat 
Sipunenan siuruakenen Jesus 

Kristus, iaté lulunia nuaagai kam 

nia sangamberimui ngantoman bulat 
sibulatnia 

21 Oto akugalai suratku néné ka 
tubumui, tá te kalulut taiagaimui 
kolounia ngantoman bulat sibulatnia, 
tápoi kalulut kolou aagaimui nia lé, 
samba anuagaian leú et kam tatá nia 

pabokoat ka bagat ngantoman bulat 
sibulatnia néné 

22 Oniakenen sipaboboko geti, iaté sia 
sipasikukua tá Rimata Sipaarau nia ka 
sia Jesus sitonéakenen Taikamanua 
néné. Bulat Saggak Kristus te sia néné; 
tá raakui Ukkui sambat Toga 

23 Oto ké tá raakui Toga, sia néné, tá 
leú te rasisiló nia ka sia Ukkui. Tápoi ké 
raakui Toga, Ukkui ka sia leú et, rasisiló 
nia 

24 Kalulut néné, bulé nujago kam 
sipulelelek ka bagat paatuatmui 
sangamberinia katuareman siarepmui 
siboiki, taddanangan anumatonem kam 
baga ka tubut Tuhan Jesus. Aipoi ké 
baí nulelelek'aké kam nia sipulelelek 
katuareman néné, riu-riu patabbaratmui 
ka tubut Toga sambat ka tubut Ukkui 

25 Oto néné te sitonéakenen Kristus ka 
sita iaté: purimanuaiat sipulelelek samba 
sitaitatatá 

26 Akugalai suratku néné iaté, masikua 
ka matamui pagalaiat sia sigelai 
masipataju kam kineneiget 

27 Tápoi kam geti ka kam, aiuruakéan 
Kristus Ketsatnia ka tubumui. Oto 
kaburut ikuddu Ketsatnia ka tubumui, 

táan leú anai lulunia raoi sabagei 
rapangantru kam. Aipoí igegelaiaké 
kam Ketsatnia ka sangamberinia; 
samba sangamberi sigelaiakenennia 
bulat sineseat, tá pabokoat. Oto kau 
numareddet kam ka singantruakenen 
Ketsat ka tubumui, samba kau mariu-riu 
patabbaratmui ka tubut Kristus 

28 Kau imariu-riu nupatabbra kam ka 
tubut Kristus, alé kam tatogakku, bulé ké 
iaili tetrenia ioi, maró bagatta patuggut 
mata, tá mulilipput sita kalulut ailatta 

29 Anuagaian kam puririmanuania ka sia 
Kristus, siripot siobat bagat Taikamanua 
lé. Oto buítá nuagai kam, sangamberi 
sipupaparaboat siripot siobat bagat 
Taikamanua, iaté oniakenen tatogat 
Taikamanua. 

lItsó peité kam kopet nuntut 
bagania Taikamanua ka tubutta, 

pat oniakénangan sita tatogania. Aipoí 
kirénangan lé poí tatogat Taikamanua 

lé sita néné. Iaté lulunia tá raaagai sita 
taikapolak sikataí paraboat néné, aipoí 
tá raagai nia taikapolak, Taikamanua 
néné 

2 Ale kam Sasarainamai simanuntut 
bagamai! Kineneiget amuoningan sita 

tatogat Taikamanua, tápoi kipa ibabailiu 
sita ka gogoi sibabara, tápei tagai kam 
kolounia. Tápoi kenanen kisedda, ai lé 
taagai kam, ké moi baí Kristus, bailiu 
makerétangan ka tubunia, aipoí bulat 
tubut tubunangan pol taiitsó kam 

3Oto sangamberi sipukakaronan kelé 
néné ka tubut Kristus, kau rajajago 
tubudda, bulé bulat imaliná; maliná ka 
jo, kelé linánia ka sia Kristus 

4 Kasei sigalai jo, arapasabauan te 
surukat Taikamanua; aipoí ka sia jo, iaté 
pasipasasabau surukat Taikamanua 

5 Kelé siagaiatmuian let et, aioi Kristus, 
iaté masiappéaké jodda sirimanua, 
samba tá anai jo ka tubunia 

SOto sangamberi sirimanua 
sipatatabbra ka tubut Kristus, táan 
mariu-riu ragalai jo. Iageti sangamberi 
simariu-riu mugalai jo, bulat beri peité 
araitsó, elé araagai nia Kristus 

7 Ale kam Tatogakku, buí nuobá 

kam rapapepe kam kasei pá. 
Sangamberi sipasigagalaiaké siobat 
bagat Taikamanua, iaté tatogat 
Taikamanua, kelé Kristus ka sia néné, 
Togat Taikamanua lé nia 

8Tápoi sia simariu-riu masigalaiaké 
jo, tatogat Sanitu lé sia, aipoi ka sia 
Sanitu néné, amajongan nia baranangan 
ka panandaatnia peilé. Iaté lulunia aioi 
Togat Taikamanua, bulé ipakataí galajet 
Sanitu 

9Sia sipuoni Tatogat Taikamanua, táan 
mariu-riu ragalaiaké jo, aian poí ka 
tubudda galai tubut Taikamanua. Samba 
kalulut aipu-Ukkuian poli Taikamanua, 
bailiu taan momoi iriu-riuaké mugalai jo 

10 Nia té néné pabaggeiatda tatogat 
Taikamanua ka tubudda tatogat Sanitu; 
oto kasei sitaigalaiaké siobat bagat 
Taikamanua samba sitaipununtuki baga 
sasarainania, ta tuooniaké nia tatogat 
Taikamanua 

11 Baranangan ka panandaatnia, 
atusegéakéan katuareman néné ka 
tubumui: Buítá tapakaté kam baga 
pasasambatta saalei 

12 Buí taului kam kelé galai tubut 
Kain, sibailiu togat Sanitu, kalulut 
aimateiaké sarainania. Apa lulunia 
aimateiaké baginia si Kain? Iaté kalulut 
sigalaiacenennia nenda masele, tápoi 
sigalaiakenen sarainania geti, maroipo lé 

13 Oto ale kam Sasarainangku, buí 
imakisei ka bagamui ké rapulagaki kam 
baga taikapolak 

14 Kelé siagaiattangan leú, sita néné, 
abelangan sita ka kamateian; lepá ei 
sita ka purimanuaiat. Ataagai geti kam 
nia kelé nenda, kalulut pakakatéta baga 
pasasamba sasaraina. Oto sitaimakaté 
baga ka tubudda sasaraina, ai peilé 
ikukup-kup'aké sia kamateiat 

15Simalagá baga ka tubudda 
sasarainania, sipamamatei lé nia; oto 
kelé siagaimui, sia sipamamatei bulat tá 
te ibabakkati purimanuaiat sipulelelek 
sambat sitaitatatá 

16 Oto ka enungan kelé néné te 
taagai kam pakaté baga pasasamba: 
Aibuluakéan engania Kristus punu 
tubutta. Kalulut néné, buítá tabuluaké 
leú kam ka sita enganta punu tubudda 
sasarainanta 

17 Ké baí airaiitsó sia sitaimaigi sibabara 
ka tubudda, sia simabara ka tubu, tápoi 
tá raobá masirop'aké sasarainania, kipa 
iooi ikua manuntu bagania ka tubut 
Taikamanua 

18 Ale kam tatogakku! Buí sarat ka 
ngu-ngunta lé elé sarat ka tiboietta lé 

ikukuddu punununtut baga. Tápoi kau 
bulat sibara ka nuntut baga sipulelelek, 
simatotoila ka sigalaiakenenta 

19 Kisedda te taagai kam katuooniakéta 
tatogat Taikamanua bulat sibulatnia, 
sambat paatuatta leu et matenang ka 
matat Taikamanua 

20 Aipoí ai lé taagai kam, ké ijoaké sita 
paatuatta, oto puaagai Taikamanua peilé 
abeu ka puaagai paatuatta, ai lé poí 
iaagai sangamberinia 

21 Oto ale kam Sasarainangku 
simanuntut bagakku, ké tá baí ijoaké 
sita paatuatta, bailiu ró bagatta mei ka 
matat Taikamanua 

22 Bulat apa lé tatiddou kam ka 
tubunia, akénangan leú et nia ka sita, 
kalulut reddetta ka surukatnia samba 
gagalaiakéta siobat bagania 

23 Surukatnia geti sikuania ka tubutta, 
iaté: Buítá matonem bagatta ka tubut 
Togania, iaté Jesus Kristus, samba buítá 
pakaté sita baga pasasambatta, kelé 
singantoman'akenen Kristus ka tubutta 

24 Aipoí sangamberi simareddet ka 
surukat Taikamanua, sipatatabbra ka 
tubut Taikamanua lé sia ituooniaké; 
oto bailiu ka sia leú et Taikamanua 

patabbranangan ka tubudda. Kelé 
siagaita, ai lé nia patatabbra Taikamanua 
ka tubutta, aiakéan poí Ketsatnia ka sita. 
4 1 Ale kam Sasarainamai simanuntut 

bagamai! Buí nukatonemi kam sia 

baga sangamberi sikua tubuna ai ka 
tubudda Ketsat Sipunenan, tápoi sibo 

lé kam sia boikí, ituagai bulat sibulatnia 
leú pá sibara ka Taikamanua ketsat ka 
tubudda nenda elé tá. Aipoí amaigingan 
sia tai nabi sipatataju siputetebá ka 
senen kudduat 

2 Oto kisé lé nugagalai kam bulé 

ioi nuagai kam nia, sibulatnia Ketsat 
Sipunenan leú pá elé tá: Sangamberi 
sipasimumuneng'aké kaooi Jesus Kristus 
ka polak néné bailiu sirimanua, sia té 
nenda sibara ka tubu Ketsat Sipunenan 
sibara ka tubut Taikamanua 

3Tápoi sitaipasimumuneng'aké geti 
pagalaiat tubut Jesus néné, tá anai ka 
tubudda Ketsat Sipunenan. Ketsat sibara 
ka Saggak Kristus lé ai ka tubudda. Kelé 
siarepmui kaooinia ketsat, kineneiget 
aian nia ka polak néné 

4Tápoi kam geti ale Tatogakku, Kristus 
lé sibakkat kam. Anukalaakéan kam tai 
nabi sipatataju, aipoí Ketsat sikukuddu 

ka tubumui peilé magege ka tubut ketsat 
sikukuddu ka tubudda ka sia sipuoni 
bakkat polak néné 

“Ka sia tai nabi sipatataju sarat 
pagalaiat pupolangan lé ratitiboi, iageti 
ka sia taikapolak leú et, raaarepi 
tiboietda, aipoí polak lé sibakkat sia 

STápoi sita geti ka sita, tatogat 
Taikamanua lé sita néné; oto sia 
sipasiaagai Taikamanua, raarepi 
tiboietta. Oto kisedda te taaagai kam 
pabaggeiatnia, Ketsat sipasigegelaiaké 
ngantoman katuroipoat, ka ketsat 
sibaraaké katupepeat 

7 Ale kam Sasaraina simanuntut 
bagamai! Kau tapakaté kam baga 
pasasambatta, aipol sibara ka tubut 
Taikamanua lé punununtut baga néné. 
Tatogat Taikamanua lé sia ituooniaké 
simanuntu baga, samba sia leú et, raagai 
Taikamanua 

8 Sitaimanuntu baga geti, tá raagai nia 
Taikamanua, aipoí nuntut baga lé nia 
Taikamanua néné 

9 Aipatoiláan nuntut bagania ka tubutta, 
Taikamanua iaté, aikoiniaké Togania 
sisasara ka polak néné, bulé taikep'aké 
kam purimanuaiat kalulut Togania 

10 Oto néné te punununtut baga: Tá sita 
amasipununtuki baga Taikamanua, tápoi 
Taikamanua lé aipununtuki sita baga 
samba aikoiniaké Togania, bulé kalulut 
nia, bara katuappekat jotta 

11 Ale kam Sasaraina simanuntut 
bagamai, ké kisé baí bulat ipukateki 
sita baga ka sita Taikamanua, oto 
buítá leú pakaté kam sita baga ka sita 
pasasambatta 

12 Bulat beri peité sia sara sipasiiitsó 
tubut Taikamanua, tápoi ké pakaté 
sita baga, oi nia Taikamanua patabbra 
ka tubutta; oto bailiu nuntut bagania 
sikukuddu ka tubutta néné, sut 

13 Kalulut aiuruakéan poí Ketsatnia 
Taikamanua ka tubutta, agaitangan aian 
sita patatabbra ka tubut Taikamanua, 
samba Taikamanua leú et aian nia 
patatabbra ka tubutta 

14 Bulat tubumaian te amasiitsó tubut 
Togat Taikamanua, samba akupaarep'an 
kai kokoiniakéna nia Ukkui, bailiu Rimata 
Sipaarau taikapolak néné 

15 Oto kasei simuneng'aké Jesus néné 
iaté Togat Taikamanua, ei Taikamanua 
patabbra ka tubudda, samba sia leú et 
patabbraddangan ka tubut Taikamanua 

16 Beri sita leú et ka sita, taagai kam 
samba matonem bagatta punununtut 
bagat Taikamanua ka tubutta. Nuntut 
baga lé nia Taikamanua néné. Sia 
siparimanuaaké punununtut baga, aian 
sia patatabbra ka tubut Taikamanua, 
samba Taikamanua ka sia leú et ai nia 
patabbra ka tubudda 

17 Itususut'aké punununtut baga ka 
tubutta, bulé ibara emen bagatta ka 
tetret iaili Gogoi Pengadilan. Imaeeme 
geti bagatta, kalulut puparaboananta 
ka polak néné, amakeréan kelé 
puparaboanan Kristus 

18 Oto sia sipasinananam nuntut 
bagat Taikamanua, tá anai ka tubudda 
pulolotó; aipoí ka sia punununtut baga 
simasut masitatáaké sene ngamata 
pulolotó. Matoilá lé sia sitaipasinananam 
punununtut baga bulat simasut, iaté 
malotó sia masiitsó Gogoi Pengadilan 

19 Atamakaté kam baga ka sita, kalulut 
Taikamanua lé pol boiki aipukateki sita 
baga 

20 Oto ké ai sia sipasikukua, "Makaté 
bagakku ka tubut Taikamanua," tápoi 
tá aipukakateki sia baga sasarainania, 
bulat simaboko lé nia. Aipoi sitaipukateki 

baga sasarainania siitsónia, tá leú te 
makakaté bagania ka tubut Taikamanua 
sitaiiitsoketnia 

21 Oto néné te surukat siaket Kristus ka 
tubutta, iaté: Kasei simanuntu baga ka 
tubut Taikamanua, buítá manuntu leú et 
bagania ka tubudda sasarainania. 

5 1 Togat Taikamanua lé ituooniaké sia 

sangamberi sikatonemi Puririmata 

Sipaarau nia Jesus, sitonéakenen 
Taikamanua néné. Simanuntu baga 

ka tubut sara ukkui, manuntu leú te 
bagania ka tubut togat ukkui néné 

2 Oto ka enungan néné te taaagai kam 
nia punununtukitta sia baga tatogat 
Taikamanua, iaté: Manuntu bagatta ka 
tubut Taikamanua sambat mareddet sita 
ka surukatnia 

3 Masipununtuki baga Taikamanua, 
katukolobatnia iaté, masireddet 
surukatnia. Bulat tá masané ka tubutta 
surukatnia 

“aipoi sangamberi tatogat Taikamanua, 
momoi rakalaaké polak sijo néné. Tonem 
bagatta lé tapapakei kam masikalaaké 
polak néné 

5 Kasonia momoi masikalaaké polak 
néné? Bulat sarat sia lé sikatonemi, 
Jesus néné, iaté Togat Taikamanua 

6Jesus Kristus te amoi ka polak néné 
sambat oinan pasiraukatnia samba 
leú et logau kamateiatnia. Aioi tá 
sarat oinan, tápoi sambat oinan sialei 
logau. Bulat tubut Ketsat Sipunenan te 
amasimuneng'aké pusisineseatnia néné, 
aipoi ka sia Ketsat beri pei paboko nia 

7 Ai telu sipasimumuneng'aké, iaté: 
Ketsat Sipunenan, oinan sambat 
logau; kateludda néné, makeré 
simuneng'akenenda 

8(5:7) 

9Kirénangan matonem bagatta ka 
simuneng'akenenda sirimanua, tápoi 
bulat simuneng'akenen Taikamanua 
peilé bulat maron. Oto nenda te 
pasimunengan siaket Taikamanua 
pagalaiat tubut Togania 

10 Kalulut néné, sia simatonem baga 
ka tubut Togat Taikamanua, arasilóan 
té simuneng'akenen néné ka bagat 
paatuatda. Tápoi sia geti sitaimatonem 
baga ka tubut Taikamanua, araoniakéan 
lé nia Taikamanua néné kelé sipaboboko, 

ta pol matonem bagadda ka sikuat 
Taikamanua pagalaiat tubut Togania 

11 Néné te tiboiet pasimuneng: Aiakéan 
ka tubutta puririmanua sipulelelek 
samba sitaitatatá, samba Togania te 
bakkat purimanuaiat 

12 Oto kasei masibakkati Togat 
Taikamanua, aian té ka tubunia 
purimanuaiat nenda; iageti sitaibakkati 
nia, tá leú te anai purimanuaiat ka 
tubunia 

13 Kugalai suratku néné ka tubumui 
simatonem baga ka tubut Togat 
Taikamanua, bulé nuagai kam nia 
kababarania purimanuaiat sipulelelek 
samba sitaitatatá ka tubumui 

14 Samba amaemengan bagatta 
mei ka matat Taikamanua, kalulut 
atakatonemingan aarepina paniddogatta, 
ké tatiddou kam apa pá siripot teú 
bagania 

1> Kalulut aagaita aarepina paniddogatta 
ké tatiddou apa pá ka tubunia, oto kolou 
leú et taagai kam aakéna apa siniddouta 
ka tubunia 

16 Oto ké nuitsó kam ai sara ka 
talagamui tai Kariten sigalaiaké jo 
sitaibaraaké kalimaiat puririmanua 

sipulelelek sambat sitaitatata, tiddouaké 
kam nia ka tubut Taikamanua; bulé 
ikau ka sia Taikamanua purimanuaiat. 
Néné sarat ka tubudda lé sigalai jo, 
tapoi jodda nenda tapei sibaraaké 
kalimaiat purimanuaiat sipulelelek 
samba sitaitatata ka tubudda. Tapoi ai jo 
sibaraaké kalimaiat purimanuaiat nenda 
ka tubudda. Pagalaiat nenda geti, tá leú 
kukukua ka matamui bulé nutiddouaké 
kam sia ka tubut Taikamanua 

17 Sangamberinia sele sigalaiakenen, 
iaté nenda oniakenen jo, tápoi ai jo 
sitaibaraaké kalimaiat purimanuaiat 
sipulelelek sambat sitaitatatá ka tubudda 
sirimanua 

18 Taagai kam sangamberi sipuoni 
tatogat Taikamanua, tá ragagalai 
taiaariakenen mugalai jo, aian poí Togat 
Taikamanua sisakkeri sia, oto ka sia leú 
Si Jo néné, táan momoi igalai apa pa ka 
tubudda 

19 Ataagaian kam babakkatina sita 
Taikamanua, kenanen baí sangaliot polak 
néné ai nia ka kupkumen Si Jo 

20 Ataagaian kam amoian nia Togat 
Taikamanua, samba aiakéan ka 
sita pukokolou ka baga, bulé bulat 

taagai kam nia Taikamanua bulat 
sibulatnia. Oto patabbarattangan ka 
tubut Taikamanua bulat sibulatnia, 
samba patabbarattangan leu et ka tubut 
Togania Jesus Kristus. Oto nia té néné 
Taikamanua bulat sibulatnia, samba 
néné te purimanuaiat sipulelelek samba 
sitaitatatá 

21 Oto kam Tatogakku, areuaké kam 
tubumui ka tubut sabulungan! 


2 Yohanes 


1 1 Sibara kaku sipuoni panei-nei 
paamian, bulat simanuntu baga ka 
tubumui te surat néné, kuaké nia ka 
tubum Ina sipilit Taikamanua, samba 
leú et ka tubudda tatogam Ina. Iageti 
tá sarakku manuntu baga ka tubumui, 
tápoi beri leú et sia siagai katuareman 
bulat sibulatnia sibara ka Taikamanua 
leú et, manuntu bagadda ka tubumui 

2 Aipoí ka sia Taikamanua, ai lé nia 
mukukuddu ka bagat paatuatta, samba 
mariu-riu lé ikuddu ka talagatta teret 
buru-burú 

3Bulé isukat'aké samba ipanguruani 
sita katet baga samba ibujai sita 
Ukkui Taikamanua samba Jesus Kristus 
Togat Ukkui. Bulé ka linat paatuat 
samba ka nuntut baga tabakkati kam 
sangamberinia néné 

4 Bulat seget kopet angkat bagakku 
akuagai kababaradda tatogam Ina 
sipupaparaboat siripot ngantoman 
Taikamanua, kelé ka sikuat Ukkui 
Taikamanua ka tubutta 

“Oto kalulut néné Ina, bulat 
paniddogatku ka tubumui, bulé pakaté 
kam sita baga pasasambatta. Sikuakku 
ka tubum néné Ina, tá surukat sibau, 
tápoi amaburúan aituaké ka tubutta ka 
panandaat atamatonem kam baga peilé 

6 Pakaté baga iaté, muparaboat siripot 
obaket bagat Taikamanua. Ialeú et 
surukat siarepmui ka panandaatnia, 
iaté masikua, bulé nupakaté kam baga 
pasasambamui 

7 Atusalúan polak putebakatda 
sipatataju. Sia néné tá ramumuneng'aké 
ka bagadda kaooi Jesus Kristus ka polak 
néné bailiu sirimanua. Oto sia néné te 
oniakenen sipatataju sambat Saggak 
Kristus 

SOto bulat jago kam, buí 
imapepe sigalaiakenenmai sibailiu 
puuktunganmui. Bulat besíaké kam bulé 
nusiló kam sangamberinia upamui sibara 
ka Taikamanua 

9 Kasei sitaiomet'aké nganturat Kristus, 
tápoi bagei lé ragagalaiaké, tá kelé 
singantruakenen Kristus, tá anai sia 
mubabakkat ka tubut Taikamanua. 
Tápoi sia geti simariu-riu masiomet'aké 

nganturat Kristus, ai sia mubabakkat ka 
tubut Ukkui, samba leu ka tubut Toga 

10 Oto ké ai sia siooi masingantruaké 
nganturat bagei, tá kelé singantruakenen 
Kristus, bá sisiló kam sia ka lalepmui; 
samba bá kakau kam salam ka tubunia 

11 Aipoí sia sipasikakau salam ka tubut 
sirimanua kelé néné, aratut'aké leú te 
sia masigalaiaké sikataí 

12 Siripokatnia maigi peilé kuanenku ka 
matamui; tápoi kelé tá masegé bagakku 
kutiboi nia ka surat. Bulat aikukakaroni 
baga ioi kuoi kubalou kam, bulé bulat 
imagora bagatta 

13 Oto beri sia let samomoínu Ina sipiliy 
Taikamanua leú et, segé salamra ka 
tubum Ina. 


3 Yohanes 


1 1 Ale saraina Gayus simanuntut 
bagakku! Aku néné panei-nei 
paamian, bulat simakaté baga ka tubum 
2 aikutitiddouaké ekeu ka tubut 
Taikamanua, bulé imarogdang 
puririmanuam, samba bulé ramaerú 
sangamberidda ka tubum, kelé erut 
bagam kekeu leu et 

3 Bulat mangká bagakku simakopé 
akuarep katuareman tubum 
sisegéakenenda piga pá saalei tai 
Kariten, iaté pagalaiat topitnu ka 
tubut Taikamanua bulat sibulatnia, 
aipoí bulat kirénangan lé bulat mariu- 
riu nuparaboat'aké siripot tiboiet 
Taikamanua 

4Tá anai bagei siangkáaké bagakku 
simakopé, sarat masiarep erut 
puparaboananda tatogakku ragalaiaké 
siripot singantoman'akenen Taikamanua 
lé 

> Ale Sarainangku Gayus! Bulat 
matopit ekeu masipuukú galajet, iaté 
masipasikeli saalei pasasamba tai 

Kariten; samba beri leú sia saaleita tai 
Kariten taiaagaietnu leú, ainupasisikeli 
sia 

6 Aranunuakéan punununtut bagam 
sigalainu, ka matadda sapaamian 
ka kudduatmai sené. Oto kutiddou 
ka tubum bulé nurop'aké sia, ioi 
rariu-riuaké puenungannanda, oto bailiu 
mangkánangan bagat Taikamanua 

7 aipoí ka puenungananda raei 
masipuukú galajet Kristus, bulat beri 
apa pá tá anai rasisiló sibara ka tubudda 
sipuarat sabulungan 

8 Oto buítá tarop'aké kam sia saaleita 
pasasamba tai Kariten sigalaiaké kelé 
néné, bulé sikeré kabei sita masipakakra 
ngantoman arat bulat sibulatnia sibara 
ka Taikamanua 

9 Akukauan suratku siteté ka tubudda 
sapaamian, tápoi ka sia geti si Diotrepes 
sigelai muuté ka paamian, tá iobá 
ireddet sikuakku 

10 Amoian geti aku poiliatkungan 

nia sangamberi sigalaiakenennia, 

iaté pagalaiat pukakataí nia samba 
pabokoatnia, ipabara tiboiet pagalaiat 
tubumai! Tápoi bulat tápei sesegé 
bagania galai tubunia kelé nenda. 

Ka tetret araoi saalei pasasambadda 
tai Kariten, bulat tá iobá isiló sia. 
Tápoi aikeraaké lé sia siobá masisiló 
sasarainanta néné, bulé buí rasiló sia, 
samba lepá, kuanangan bulé rabelaaké 
sia ka paamian 

11 Ale kam Sasarainamai simanuntut 
bagamai, buí nuului kam pukakataí néné. 
Simaerú lé ului kam. Aipoí Taikamanua 
lé sibakkat sia sipasigagalaiaké simaerú. 
Sia geti sitaigalaiaké simaerú, tápei 
raagai nia Taikamanua 

12 Tápoi araumun'akéan galai tubunia ka 
sia si Demetrius. Beringan Taikamanua 
aiumun'akéan galai tubunia. Kai leú et ka 
kai acuumun'akéan kai sigalaiakenennia, 
samba ai lé nuaagai kam, sangamberinia 
sisegéakenenmai néné, bulat katonemiet 
lé 

13 Bulat maigi peilé kuanenku ka tubum, 
tápoi sipinaatukku, maerú peilé tá kukua 
nia ka suratku 

14 Bulat táan leú mauuju tapaaili, 
sedda peité tapatibo sipatutuggut mata. 
(1-15) Bulé ipanukani ekeu Taikamanua. 
Beri sia saaleinu leú et ka kudduatku 
néné, segé salamra ka tubum. Ai 

leu nusegéaké salamku ka tubudda 
sangamberi saaleita; ai leú nusenei sia. 


Yudas 


1 1 Ale kam Sasaraina sipiliy elé 
simanuntut bagat Ukkui Taikamanua 
samba sia pasikeliet Jesus Kristus. 
Aku néné si Judas, sarainan Jakobus 
pagugulet Jesus Kristus 

2 Bulat kukaroni baga: Bulé ipanukani 
samba ibujai kam Taikamanua, samba 
leú iaké ka kam panguruat sipususukkra 
3 Ale kam Sasaraina simanuntut 
bagakku! Aikabaraji geti akuaké suratku 
néné ka tubumui, iaté masikolouaké 
puaragat sisilóta simakeré. Tápoi 
kineneiget bulat aitubbui bagakku 
masingantru kam ka suratku néné, bulé 
mariu-riu nuperjuang'aké kam nia teret 
eddet putotonem bagamui ka tubut 
Kristus, sipanguruat'akenen Taikamanua 
ka paamiannia, sangamitsá tápoi teret 
buru-burú 

4 Aipoí sia néné, taiaagaietta lé, 
aratugurú ka talagatta. Simakopé kataí 
paraboat lé sia néné. Galajetda iaté 
masipabailok Katuareman Simaerú, 
iaté pagalaiat panguruat katet 

Taikamanuanta, bulé ioi rasegéaké 
bagadda mugalai siobat akkulára. Ta 
leú et raobá masisiló, Jesus Kristus, 
sarat nia Utéta samba Tuhanta. Aipoi 
ka panandaatnia peilé atusiblaakéan ka 
Buko Sipunenan pagalaiat ukumanda 

5 Kirénangan anuagaian kam 
sangamberinia néné. Tápoi kenanen 
kisé, kuobá kukua nia mitsá ka matamui 
pagalaiat sigalaiakenen Taikamanua 
aibelaaké bangsa Israel ka laggai Misir. 
Lepá subuakénangan sia ka talagadda 
sitaimatonem baga ka tubut Taikamanua 

6 Bulé nuagai kam nia, beri leú et 
sia samalaika, ké rasaliuaké masigalai 
galajet tá siripot galajetda, pat 
kaddiuakérangan kudduatra, tá isoppi 
ikabé sia rattei simatom, Taikamanua, 
iribbaiaké sia ka kudduat simagep-gep 
ka tei polak. Iageti Kuddu sia sedda, 
teret iaili tetrenia rasiló ukuman ka 
Gogoi pasiukuman sabeu 

7 Repdem leú kam kelé ka laggai Sodom 
sambat Gomora, samba leú ka palagga- 
laggai ka bébénia, sipasigagalaiaké kelé 
sigalaiakenenda samalaika. Ragalaiaké 
pusilaingeat samba muparaboat bulat 
kasit-sit'akenen. Pat silórangan paoreat 

ka api sitaipepé, bulé ibailiu nia 
repdemenra sangamberi sirimanua 
#Kisedda leú te ka sia, apabulá rapaatu, 
pat pajoddangan tubudda. Rapuaarak 
lé geget Taikamanua, samba raobá 
masipaloloi samakluk siabeu tiboi tubu 
ka manua 

9Beringan ka sia si Mikael siutéaké 
samalaika, ta aiperú kelé néné. Ka tetret 
arapajogglo Sanitu leú et arapaukeli 
kasei masiaalá tubut Mose simamatei, tá 
maró bagania ijoaké Sanitu ka paloloiat. 
Tápoi aikua lé kisé si Mikael ka tubut 
Sanitu, "Bulé iukum'aké ekeu si Tuhan! 

10 Ka paloloiat sikuadda néné, 
arasaggangingan sangamberinia 
sitaiaagaietda. Bulat kelé tarimeuan lé 
sia, sitá paatuat, tuklet tubuddangan 

lé raagai nia. Oto nenda te kabaraiat 
katukataikatda 

11 Bulat mateirangan tedda! 
Aratut'akéan kelé galai tubut Kain. 
Kalulut rabesíaké ibara bulagatda, 
gurukiddangan guluggut katupepeat, 
kelé kai Bileam. Iageti sia leú et ka 
sia tususubuaké leú et sia kalulut 
pasisasaggangidda, kelé ka tai Kora 

12 Oto mugegelek sita masiitsó galai 
tubudda ka tetret ai kam mupupunen. 
Kalulut emúra mukom; bulat beri 
goisó ailadda, bulat sarat tubudda lé 
rapasisikeli, lepa. Sia néné, kelé tinobut 
siboroi rusa, tá ibebeléaké urat. Ialeú 
et sia néné kelé loiná sitaipububua, 
kenanen aiailingan tetret pubuaat buat 
kaju; samba bulat kelé loiná siburau lé 
sia, pat oi sambat ungatnia, amatteian 
sia 

13 Kelé onut koat sikataí, pat 
pububutnangan, kisedda te sia néné, 
rabelaaké bubut ka galai tubudda 
sipakaila sirimanua. Makeré lé sia kelé 
panyanyat simatui-tuiet, kaipa nia ei. 
Oto aitarek'akéan Taikamanua kudduatra 
ka simakopé katali gep-gep. Iageti kuddu 
sia sedda teret buru-burú 

14 Si Enok, reddenan sikapitu barania 
kai Adam, ai sibalatnia pagalaiat néné. 
Aikua si Enok, "Itsó pei kam, momoi te si 
Tuhan sambadda sipuriribu samalaikania 
sipunenan 

1> masihakimi sangamberi sirimanua. 
Iuukum'aké te sia si Tuhan sangamberi 
sikataí paraboat kalulut sigalaiakenenda 
kasit-sit'akenen. Samba iuukum'aké te 

sia sijo samba sitaimareddet ka nga-nga, 
kalulut paloloiat sitiboakenenda. 

16 Sarat mutetet samba masijoaké 
sabagei lé ragagalai. samba sarat 
siripot pubobot-bot akkulá ka jo lé 
rapaparaboat'aké. Masiatsi tubu samba 
masiumun sabagei lé ragagalai, bulé 
ibara uktukra 

17 Tápoi kam geti ka kam ale 
Sasarainangku, kau nurepdem kam 
sikuadda siboiki tai apostel Tuhanta 
Jesus Kristus 

18 Arapoiliat'an poi ka matamui siboikí, 
iaté, kei iaili tetrenia Gogoi Sialu, babara 
te sia siasá kam, iaté sia siparaboat'aké 
siripot pubobot-bot akkulára ka sikataí 

19 Sja té néné sibaraaké karaganan ka 
paamian, aisop-sop'an ka tubudda galai 
tubut polak néné. Tá aisosop-sop ka 
tubudda Ketsat Sipunenan 

20 Tápoi kam geti ka kam ale Sasaraina, 
kau imariu-riu nujago kam puririmanuan 
tonem bagamui ka tubut Kristus; aipoí 
tonem bagamui néné, bulat maliná. Kau 
nupaniddou kam ka tubut Taikamanua 
ka geget Ketsat Sipunenan 

21 Samba kau leú imariu-riu nukuddu 
kam ka pasikelat nuntut bagat 

Taikamanua, ka pasingengenamui iaili 
tetrenia ioi panguruat katet bagat 
Tuhanta Jesus Kristus, sipasiaaké ka 
tubumui purimanuaiat sipulelelek samba 
sitaitatatá 

22 Kau nupatoilá kam nuntut bagamui 
ka tubudda simarua baga 

23 Tik-tik kam sia rabela ka api, buí 
ramalabó. Ka sia sabagei leú et, kau 
nupatoilá kam katet bagamui ka tubudda 
ka lotó. Tápoi kau nukasit-sit'aké kam 
paraboatda, samba leppeira sisappot 
pubobot-bot akkulára ka jo 

24 Aipoí Taikamanua, simagege 
masipasikeli kam, buí nubelé kam, 
samba sipasiaabbit kam ka matania ka 
simalatsat ka angkat baga samba sitá 
kuat tubu ka sikataí 

25 sarat nia lé Taikamanua, 
Sipasiaarauaké sita, sinilóta ka 
sigalaiakenen Jesus Kristus Tuhanta. 
Nia té Taikamanua sipululatsat, 
samba sipulubeunan, sipasikukup- 
kup'aké samba berwibawa barania 
ka panandaatnia peilé, pat aili teret 
buru-burú! Amen. 


Wahyu 


1 1 Bagat buko néné iaté pagalaiat 
sangamberi sipinatoilat Jesus Kristus, 
sipuaaili ka gogoi sibabara. Aipoiliat 
sangamberinia néné Taikamanua ka 
tubut Kristus, bulé isegéaké nia ka 
tubudda sapagugulet Taikamanua 
pagalaiat sipuaaili ka gogoi sibabara. 
Aikoiniaké malaikania Kristus ka tubut 
Johannes, paguguletnia, bulé ipoiliat 
sangamberinia sipuaaili néné, ka tubunia 

2 Bailiu ka sia si Johannes, poiliatnangan 
sangamberi siitsónia néné. Oto néné te 
pangasegekatnia pagalaiat patonekat 
Taikamanua siron'akenen Jesus Kristus 
ka simuneng 'akenennia 

3Oto mauktuk te sia sipasibabatsaaké 
samba sipasiaarep katuareman 
siniblaakenen buko néné, samba 
sipasirereddet sangamberinia sitususurat 
ka bagania. Aipoi táan mauju ipuaili 
sangamberinia néné 

“Ale kam Sasarainamai sikukuddu ka 
paamian sipitu néné ka Asia! Aku sipuoni 
si Johannes néné bulat aikukakaroni 

baga, bulé tupanguruat'aké ka tubumui 
panukanan samba pabujaiat sibara ka 
Taikamanua; iaté nia, tonemnangan lé 
aian nia, samba siturerere kababara, 
sambat simariu-riu kababara; samba leú 
et sibabara ka sipitu ketsat sikukuddu ka 
matat uddenan purimataat Taikamanua 

“samba leú sibabara ka tubut Kristus 
sipasimumuneng simatopit. Nia lé 

bulat siboikí aisuruaké Taikamanua ka 
simamatei, samba nia leu et masikukup- 
kup'aké tai rimata ka polak néné. Bulat 
makaté bagat Jesus ka tubutta, samba 
kalulut kamamateinia, belaakénangan 
sita ka jotta 

6 samba bailiuakénangan leú et sita 
sara bangsa sikokoiakenen sarat imam, 
sipuukú galajet Taikamanua, Ukkuinia. 
Jesus Kristus te sipulubeunan samba 
sipulugege teret buru-burú. Amen 

7 Ītsó kam, aian nia momoi aikukunemi 
nia tinobut! Raiitsó te nia sangamberi 
sirimanua. Beri sia sipasipupunu nia 

leú et, raiitsó nia. Mulului-lui te sia 
sangamberi taikapolak kalulunia. Oo, 
bulat momoi nia! Amen 

8 Aikua si Tuhan Taikamanua, 

"Aku té panandaatnia sambat leú et 

kalepakatnia, iaté nia bulat tonemnangan 
lé aian nia, siturerere kababara, sambat 
sibabara teret buru-burú, sambat 
Sipulugege. 

3? Aku néné iaté sipuoni si Johannes, 
sarainamui sikeré besit tubu mangorik 
pangoringan siloketda sangamberi 
sipasiului Kristus. Maom bagatta 
mangorik siripot puoonitta paamian 
bakkatnia. Araribbaiaké aku ka nusa 
Patmos kalulut sesegéakéku patonekat 
Taikamanua, siron'akenen Jesus ka 
simuneng'akenennia 

10 Ka gogoi Tuhan, kuneminangan aku 
Ketsat Sipunenan, arepkungan leú et 
nga-nga simaron, kelé nga-ngan pipiau, 
ipanibo ka tei-teiku 

ll Kuanangan nga-nga néné ka 
tubukku, "Surat'aké sangamberinia 
siitsónu, lepá kaunungan nia buko néné 
ka paamian sipitu, iaté: Epesus, Smirna, 
Pergamus, Tiatira, Sardis, Piladelpia, 
sambat Laodikea. 

12 Iageti pitsakkungan tei-teiku kuitsó 
kasonia sipaninibo ka tubukku. Oto 
itsókungan pitu ngambua reret kudduat 
alito sigalai sibara ka emas 

13 Ka tengan reret kudduat alito, ai 
sara sipuririó; ituitsó kéan lé mutubu 
sirimanua. Ai saraubánia simananta pat 
aili ka rerenia. Ka rurukatnia ai aipakei 
tabbot rurukat sigalai sibara ka emas 

14 Mabulau alainia kéan lé bulut biri-biri, 
bulat kéan lé bagat batta. Matania 
aimuju-juluu kéan lé api 

15 rerenia aimukikinam kéan lé baí 
tembaga silabó. Nga-ngania kéan lé 
nga-ngan oinan puruupugat sabeu 

16 Ka kabeinia sikattoet, ai pitu 
panyanyat, samba ka ngu-ngunia ai sara 
lanjau simalauru rua ngasilá nia. Matania 
matoro, kéan lé matat sulu sinágó 

17 Oto kelé akuitsó nia, purappokkungan 
ka matania, bulat kéan lé simamatei, 
aku. Tápoi lepá rapeakénangan kabeinia 
sikattoet ka tubukku, iageti kuanangan 
ka matakku, "Buí numalotó! Aku té néné 
panandaatnia samba leú et kalepakatnia 

18 Aku té néné sipuririmanua! Amateian 
aku, tápoi itsó peité, amurimanuangan 
aku teret buru-burú. Aku lé sipanei-nei 
kamateiat, samba taikabaga 

19 Oto kalulut néné, surat'aké 
sangamberinia siitsónu, iaté sangamberi 

sibabara kineneiget, samba aponia 
sipuaaili ka gogoi sibabara 

20 Néné te kelé keleatnia sipitu 
panyanyat siitsónu kai kattoetku, 
samba sibara ka sipitu reret alito sigalai 
sibara ka emas: Panyanyat sipitu iaté, 
samalaikat paamian sipitu, samba sipitu 
reret kudduat alito, iaté, paamian sipitu." 

t "Surat'aké kisé ka tubudda 
samalaikat Epesus: Aikoí né 

patonekat sibara ka sia sipasiomet'aké 
kai kattoetnia panyanyat sipitu, samba 
sipueenung ka talagat reret alito sipitu 
sigalai sibara ka emas 

2 Ai lé kuaagai sangamberinia 
sigalaiacenenmui: Bulat ainumomo- 
moaké kam tubumui mugalai, sambat 
bulat makopé om bagamui. Aikuaagai 
bulat beri tutuna bagamui ka sikataí. 
Sia sipasiooniaké tubuna apostel, oto tá 
sibulatnia, anuujingan kam sia, samba 
anuagaian kam pabokoatda 

3 Anuom'aké samba amangorik'an kam 
kalulut aku, samba tá amabelé bagamui 
4Sarat néné lé taiseset bagakku ka 
tubumui: Táan ainupukakateki kam aku 
baga kelé ka panandaatnia 

Oto kalulut néné, bulat amakopéan 
kerunia anubelé kam! Bauaké kam 
paatuatmui, samba galaiaké kam kelé 
sigalaiacenenmui siboiki. Ké tá baí 
nugalaiaké kam sikuakku néné, oi aku 
kuburau reret alito ka kudduatnia 

STápoi ai leú te simaerú 
sigalaiacenenmui, iaté: Malagá 
bagamui ka sigalaiakenenda sipasiului 
Nikolaus, simalagat bagakku kaku leú et 

7 Kasei simaarep piú, kau ilelek'aké 
sikuat Ketsat Sipunenan ka tubudda 
sapaamian! Simamanang kuoobáaké 
rakom buat loiná purimanuaiat 
sipututútú ka Monen Taikamanua. 

8"Surat'aké kisé ka tubudda samalaikat 
paamian Smirna: Aikoiné patonekat 
sibara ka tubut panandaat samba 
kalepakat; simamatei sambat sitususuru 
mitsá 

9Ai lé kuaagai pureu-regat bagamui; 
samba ai leú et kuaagai gebámui, 
tápoi siripokatnia simakayo lé kam! 
Akuagaian paloloiat sikuadda ka 
tubumui, sikua tubuna tai Jahudi, oto tá; 
tápoi paamianda Sanitu lé sia 

10Táan té mauuju ioi ka tubumui 
pangoringan; aipoi buítá nuorik kam 

néné. Kalulut néné buí numalotó kam. 
Sarat néné lé repdemenmui, Ikakau 
té kam Sanitu piga pá ka talagamui 
ka bagat penjara, bulé isibo kam. Pulu 
ngagogoi te burúnia nupango-ngorik 
kam sedda. Oto buítá numatopit 

kam masitut aku teret matei, iapeité 
akékungan ka kam purimanuaiat 
sipulelelek sambat simatom kelé sara 
hadiah kamamanangmui 

11 Kasei simaarep pitu kau ilelek'aké 
sikuat Ketsat Sipunenan ka tubudda 
sapaamian! Sia simamanang, táan 
raoorik apa pá, kalulut kamateiat 
sikarua. 

12 "Surat'aké kisé ka tubudda 
samalaikat paamian Pergamus: 
Aikoíné patonekat sibara ka tubunia 
sipasiomet'aké lanjau simalauru rua 
ngasilánia 

13 Aikuaagai kudduatmui, iaté ka 
kudduat purimataat Sanitu. Matopit 
kam masitut aku. Beringan poí ka tetret 
aitumateiaké ka matamuli si Antipas 
sipasimumuneng'aké aku simatopit 
ka markas Sanitu tá anuputatá kam 
putotonem bagamui ka tubukku 

14Tápoi kenanen kisé, ai piga pá 
sitaioobaket bagakku ka tubumui: 

Iaté, ai piga pá sia ka talagamui 
sipasitutut'aké nganturat Bileam. Aipoí 
aipangantoman nia si Bileam si Balak 
néné, bulé jagai kipa ipaeerú ioi ramajo 
bangsa Israel; iaté ináná sia rakom kan 
sibuluakenen ka tubut bulungan samba 
leú et bulé ragalaiaké pusilaingeat 

15 Samba ai leú et sia ka talagamui 
situt'aké nganturatda sipasiului Nikolaus 

16 Oto bauaké kam paatuatmui! Ké 
geti tá nubauaké kam paatuatmui, táan 
mauju oi aku kusaggangi sia lanjau 
sikukuddu ka ngu-ngungku 

17 Kasei simaarep piú kau ilelek'aké 
sikuat Ketsat Sipunenan ka tubudda 
sapaamian! Simamanang, kuoobáaké 
rakom manna simalipput, samba 
senenda rasisiló bukkú simabulau sibara 
kaku. Ka bukkú néné, ai atusurat'aké 
sara oni sibau, sitaiaagaietda kasei pa, 
sarat sia lé sipasisisiló iagai nia. 

18 "Surat'aké kisé ka tubudda 
samalaikat paamian Tiatira: Aikoiné 
patonekat sibara ka Togat Taikamanua, 
sibara mata sipuju-juluu kelé api, samba 
rerenia sipukikirisau kelé tembaga silabó 

19Ai lé kuaagai sangamberinia 
sigalaiacenenmui, samba ai lé kuaagai 
pakakatémui baga pasasambamui, 
topitmui, pugagalaimui, samba leú et 
om bagamui masiorik pangoringan. 
Aikuaagai ronmui kineneiget mugalai, 
belé peilé kelé siboikí 

20 Tápoi ai taiseset bagakku ka 
tubumui: Aitututu bagamui ka tubut 
Isebel, iaté sinanalep sikua tubuna 
pakoiniet Taikamanua. Amaigingan 
sia sapakoinietku, sipataju nia 
sambat sipangantru nia, bulé ragalai 
pusilaingeat, samba leú masikom kan 
sibuluakenen ka sabulungan 

21 Akukauan ka sia oggak, bulé ibauaké 
paatuatnia, tápoi ta iobá iariaké galajet 
pusilaingeat 

44 Oto repdem néné! Kurarapdam'aké 
te nia pat bara besínia ka pereman. 
Pangorikrangan simakopé sedda, 
sambadda sabagei sipaeelet ka 
tubunia. Kineneiget te kugagalaiaké nia 
sangamberinia néné, sarat ké raariaké 
geti masigalaiaké jo sambat nia ka sia 
néné, iapeité taigalaiacékungan nia 

23 Kumamateiaké leú te sia ka sia 
sipasiuluinia, bulé raagai nia sangamberi 

paamian, puaaku nia siagai masikeruji 
sipinaatu sambat paatuatda sirimanua. 
Kusisiliaké te ka tubumui siripot 
sigalaiakenenmui sene-senemui 

24 Tápoi kam geti ka kam sabagei ka 
Tiatira, tá anutut'aké kam nganturat 
sikataí néné, samba tá anugelai kam 
pusikuat paatuat Sanitu. Kukua ka 
matamui, tá kututuppai ka tubumui 
abbinen sisanéaké kam 

25 Tápoi pat oi aku ka gogoi sibabara, 
kau imariu-riu nuomet'aké kam 
siikep'akenenmui 

26 Oto sangamberi simamanang pat aili 
ka kalepakatnia mariu-riu ragalaiaké 
siobat bagakku, kaukungan gege 

ka tubudda, kelé sisilóku kaku ka 
Ukkuiku. Rasisiló te gege sibara kaku 
masiutéaké tai bangsa ka gege simaron, 
masisubuaké tai bangsa kelé raragat'aké 
parió polak 

27 (2:26) 

28 Rasisiló te panyanyat usutat sibara 
kaku 

29 Oto kasei simaarep piú, kau ilelek'aké 
sikuat Ketsat Sipunenan ka tubudda 
sapaamian." 

1 "Surat'aké kisé ka tubudda 
samalaikat paamian Sardis: 

Aikoíné patonekat sibabara ka tubunia 
sibara pitu ketsat Sipunenan sambat 
sibara pitu panyanyat. Ai lé kuaagai 
sigalaiacenenmui. Katukuanannia geti, 
ai kam muririmanua, tápoi siripokat nia, 
ai lé kam mamatei 

2Oto kauan, suru kam, paron kam apa 
sipulelegei siikep'akenenmui, ainangan 
tápei mamatei sangamberinia. Aipoí kipa 
siitsóku ka sigalaiakenenmui, tápei anai 
beri sara simalelek ka matat Taikamanua 

3 Repdem kam mitsá sangamberinia 
sigelaiakenen ka tubumui siboikí, 
samba sangamberinia siarepmui. Oto 
galaiakéan kam sangamberinia sambat 
bauakéan kam paatuatmui. Bulat ké 
tá nureddet kam, oikungan leú et ka 
tubumui kelé sipananangkou; bulat tá te 
nuaagai kam, tetrenia kaoijananku 
4Tápoi ka talagamui ka Sardis néné, 
ai peilé sia sijago bulé mariu-riu maliná 
leppeira. Sambamai té mueenung 
muleppei leppei simabulau, aipoi mateu 
sia ka sia kelé nenda 

5 Ka tubudda simamanang tukakau 
saraubá simabulau. Oninda leú et, tá 

tupoposa ka Buko Purimanuaiat. Samba 
kumumuneng'aké te ka matat Ukkuiku 
sambat ka matadda samalaikania, 
pubabakkatku sia néné 

SKasei sibara piú, kau ilelek'aké 
sikuat Ketsat Sipunenan ka tubudda 
sapaamiannia! 

7"Surat'aké kisé ka tubudda samalaikat 
paamian Piladelpia: Aikoíné patonekat 
sibara ka tubunia sipunenan sambat 
bulat sibulatnia. Nia té sipasiomet'aké 
panguksik sibakkatit Dapid; ké ibukáaké 
baí, bulat beri sia sara siooi masipat- 
pat'aké, samba ké ipat-pat'aké baí, bulat 
beri sia sara siooi masibukáaké 

8 Ai lé kuaagai sigalaiakenenmui. Ai 
leú et kuaagai taimakopé nia ronmui; 
anutut'akéan kam ngantomanku, samba 
matopit kam ka tubukku. Ka kam 
akubukáakéan sara matatbaliu, sitaioi 
rapat-pat'aké kasei pá onia 

9Repdem kam néné: Sia sibailiu 
sikauman Sanitu, sipaboboko, sikua 
tubuna tai Jahudi, oto tá, bulat kukakau 
sia murappo ka matam. Sedda peité 
raagai punununtukikku ekeu baga 

10 Kalulut anureddet'an poi kam 
surukatku, bulé numaom kam baga, 

aku leú et kaku kusasakkeri leú et kam 
ka paoreat sipuaaili ka sangaliot polak 
néné. Ipuaaili kelé néné geti, bulé itusibo 
sia sangamberi taikapolak néné 

11 Táan mauuju kuoi! Jago 
kam sipulelelek sangamberinia 
siikep'akenenmui, buí rarau-rauaké nia 
kasei pá hadiah kamananganmui 

12 Simamanang, kubabailiuaké sia kelé 
arigi ka uma sipunenan Taikamanuangku, 
iageti kuddu nia sedda teret buru-buru. 
Oto Onin Taikamanuangku sambat onin 
laggai Taikamanuangku, iaté Jerusalem 
sibau siooi sibabara ka manua, sibabara 
ka Taikamanuangku, kususurat'aké ka 
tubudda. Samba oningku sibau leú et, 
kususurat'aké ka tubudda 

13Kasei simaarep piú, kau ilelek'aké 
sikuat Ketsat Sipunenan ka tubudda 
sapaamiannia! 

14 "Surat'aké kisé ka tubudda 
samalaikat paamian Laodikea: Aikoíné 
patonekat sibara ka tubut Amen, 
sipasimumuneng simatopit sambat bulat 
sibulatnia, kabaraiat sangamberinia 
sibaraakenen Taikamanua 

1> Ai lé kuaagai sigalaiakenenmui; 
samba ai leú et kuaagai, kam néné 

ka kam, ta maleppet ta leú et maoloi. 
Siripokatnia kam néné maoloi elé 
maleppet pa 

16 Tápoi kalulut kam néné, maka 
oloi goisó; samba tá maoloi, tá leú et 
maleppet. Bailiu kugegelek'akéan lé 
kam, nubela kam ka ngu-ngungku 

17 Anukua kam, 'Makayo kai samba 
sangamberinia ai ka kai; bulat tá anai 
simagulai.' Tápoi tá iaagai tubumui, 
bulat kopet kataí nia uktukmui sambat 
kopet reu-reu bagatta taitsó kataí nia 
puririmanuamui. Aipoí simagebá lé kam, 
simabulutut samba simapeset lé kam ka 
simerú 

1SIaté lulunia kupangangantru 
kam, bulé nusaki kam ka tubukku 
emas, iaté emas simamurni, bulé 
numakayo kam. Samba saki leú kam 
ka tubukku leppei simabulau, bulé 
ibara leppeimui, ituleppeji pububulutut 
tubumui simailatta néné. Samba saki leú 
et kam laggek lokot'akenen ka matamui, 
bulé imakoinong matamui 

19 Kuaaséaké samba kupabobóboki 
te sia simanuntut bagakku. Oto kau 
imaron paatuatmui, samba bauaké kam 
paatuatmui 

201tsé kam! Ai te aku muririó ka 
matatbaliu masiluu-luu. Ké ai sia 
sipasiaarep nga-ngangku, iageti 
bukánangan matatbaliu, gurú aku 
kuailiaké nia, pukommaian leú et 
sambamai 

21 Simamanang kuoobáaké rapukuddu 
sambamai ka uddenan purimataatku, 
kelé kamamanangku leú et kaku, iageti 
kineneiget aian aku mukukuddu ruamai 
Ukkui ka purimataatnia 

22 Kasei simaarep piú, kau ralelek'aké 
sikuat Ketsat Sipunenan ka paamian!" 
4 1 Lepá bara mitsá siitsot matakku. 

Itsókungan sara matatbaliu 
sitububuká ka manua. lageti 
maarepnangan mitsá nga-nga sipaninibo 
siboiki ka tubukku kelé nga-ngan pipiau. 
Pelé nga-ngania, "Sakaiaké ekeu sené. 
Bulé kupatoilá ka tubum sipuaaili ka 
gogoi sibabara. 

2 Oto kuneminangan aku Ketsat 
Sipunenan. Itsókungan leú et sara 
uddenan purimataat ka manua, ai sia 
sara sipuuuddet ka uddenan purimataat 
nenda 

3 Matania makirisau kelé bukkú permata 
pakiri-kirisau simalainge; ai kirisau 

limun, ai kirisau kiniu samba leú et 
kirisau limun simakinam. Ai linui sibokkó 
uddenan purimataat néné, kelé mutubu 
bukkú permata pakiri-kirisau simalainge; 
ai limun lumut; simakiniu kelé emas, 
kelé bukkú intan simakirisau 

4Samba sibokkó uddenan purimataat 
nenda, ai mitsá rua ngapulu epat 
uddenan purimataat bagei. Sedda ai 
muuuddet rua ngapulu epat sia igidda tai 
bajá sipuleppei leppei simabulau, sibara 
kirit purimataat emas 

“Ka uddenan purimataat nenda let et 
bela toro simabilá samba bela leú et 
nga-ngan leleggu simakararat. Ka matat 
uddenan purimataat nenda leú et ai pitu 
ngambua soló sipuju-juluu; iaté nenda 
sipitu Ketsat Sipunenan 

6 Samba ai leú et ka matat uddenan 
purimataat, ituitsó kelé koat kaca, 
makirisau kelé kristal. Sikoilip uddenan 
purimataat, iaté senen bébénia, ai epat 
makluk, ka mata samba ka tei-teinia sut 
sarat mata 

7 Makluk siboikí ituitsó kéan lé mutubu 
singa. Sikarua kéan lé jaui sikeú. 
Sikatelu sibara mata kelé matadda 

sirimanua. Iageti sikaepat, ituitsó kéan 
lé manyang sitububurut 

#Kaepatnia makluk nenda, sarat 
paeenem igit kappóra, samba pat bokkó, 
elé beri leú ka baga, sut sarat mata. Ta 
muaari rapuurai samakluk néné, sinago 
samba sinoibé, rauraiaké, "Sipunenan, 
sipunenan, sipunenan lé si Tuhan, 
Taikamanua Sipulugege; tonemnangan 
aian nia, samba siturerere kababara 
samba leú et simariu-riu kababara. 
9Iageti uraiakérangan urai pasiumun, 
samba urai masihormati samba leú et 
urai pusurakat sia siepat makluk néné 
ka tubunia sipuuuddet ka uddenan 
purimataat, nia té nia sipuririmanua 
teret buru-burú. Samba ka tetret ai sia 
muuurai siepat makluk néné 

10purappoddangan leú et ka sia 
sirua ngapulu epat tai bajá ka 
matania sipuuuddet ka uddenan 
purimataat, paniddogiddangan leú et 
nia sipuririmanua teret buru-burú néné. 
Lepá ribbaiakérangan kirit purimataatra 
ka matat uddenan purimataat pelé 
nga-nganda 

11"Ale Tuhan, Taikamanuamai! Ekeu 
lé mateú masisiló katuumun, hormat 

samba gege. Aipoí ekeu lé amasibaraaké 
sangamberinia, samba ka teúnu 

leú et aibara samba aipurimanua 
sangamberinia néné." 

5 1Lepa itsókungan sara purunan 

buko, ai ka kabei sipuuuddet ka 

uddenan purimataat. Sut lé ka bagat 
buko nenda surat, bara ka baga, bara leú 
et ka uddutnia, samba atumeteraiakéan 
pitu segel ka tubunia 

2lageti itsókungan sara malaika 
simagege sipugegerei masikua, "Kasonia 
simateú masibabá-bá segel néné samba 
masibabailá bagania? 

3Tápoi beri sia sikukuddu ka manua 
sambat ka polak, elé sikukuddu ka 
taikabaga simaró baga masibailá buko 
néné, samba masiitsó bagania 

4Iageti pusoukungan leú et, pat 
pasikunangan aku, aipoí beri sia sara 
simateu masibailá buko néné, ioi raitsó 
bagania 

5Oto kuanangan nia sara ka talagadda 
tai bajá ka tubukku, "Bá pusosou! 
Itsó peité! Singa sibara ka sukut 
bangsa Jahuda, punuteteu Dapid sabeu, 
amamanang'an nia. Nia lé momoi 

masibabá-bá segel samba masibabailá 
buko nenda. 

6 Lepá itsókungan sangamuneng Togat 
Biri-biri ai nia muririó ka talagat uddenan 
purimataat, airabobokkó nia samakluk 
siepat samba sangamberi tai baja. 
Ituitsó ka sia Togat Biri-biri nenda, kéan 
lé atujá-jáan. Sibara pitu ban samba 
pitu mata: iaté pitu ketsat Taikamanua 
sikoiniakenennia mei ka sangaliot polak 

7 lageti ei nia Togat Biri-biri masialá 
purunan buko néné ka kabei sikattoet 
sipuuuddet ka uddenan purimataat 

8 Aiaalá buko néné Togat Biri-biri, 
purappoddangan leú et ka sia makluk 
siepat néné sambat sirua ngapulu epat 
tai bajá ka matania. Ai ka kabeira 
sangamberidda kecapi sambat makkó 
emas sibara ka baga kamenyan, iaté 
paniddogatda taikauman Taikamanua 

9Iageti uraiakérangan urai sibau 
pelé nga-nganda: "Ekeu lé mateú 
masialá buko nenda samba masibabá-bá 
pasege-segelnia. Aipoí atumateiakéan 
ekeu, samba kalulut kamamateinu, bailiu 
sangamberi sirimanua ka senen suku, 
nga-nga, negara samba bangsa, nusaki, 
ibailiu sia bakkat Taikamanua 


WAHYU 5.10 -— 14 20 


10 Anubailiuakéan sia sara bangsa 
simakokoi sarat tai imam, bulé rapuuku 
Taikamanuanta, samba rakup-kup'aké 
polak néné. 

11 epa itsókungan mitsa. Iaté akuarep 
nga-ngan malaika sipuriribu elé sipuju- 
juta iginia. Ai sia muririó masibokkó 
uddenan purimataat sambadda makluk 
siepat sambat tai bajá 

12 Tageti puurairangan simaron, pelé 
nga-nganda, "Mateúan ka sia togat Biri- 
biri sijá-ja néné, isiló gege, pukayoat, 
pusisikut paatuat sambat puroron; 
mateú tuhormati, tuabeuaké samba 
tuumun'aké nia! 

13Iageti arepkungan rapuurai 
sangamberi makluk ka manua, ka 
polak, ka taikabaga sambat ka koat; 
momoi takua sangamberi makluk ka 
sangaliot polak sambat manua néné, 
pelé nga-nganda, "Umun'akenen, 
hormanen, latsat'akenen samba 
sipasikukup-kup'aké teret buru-buru lé 
nia, sipuuuddet ka uddenan purimataat, 
sambat Toga Biri-biri néné! 

14 Alegiddangan leú et nia samakluk 
siepat, "Amen!" Iageti ka sia leú et tai 
baja, purappoddangan rapaniddogi nia. 

6 1 Lepá itsókungan Togat Biri-biri 
aibaba-ba segel siboiki ka talagat 
sipitu segel nenda. Iageti arepkungan 
rapanibo ka sia makluk siepat, palé 
nga-nganda, "Konan!" Nga-nganda 
ituarep kéan lé nga-ngan leleggu 
beunannia 

2 Oto kinerekkungan nia, iageti 
itsókungan sangamuneng kuró 
simabulau tubu. Ai ka kabeinia 
sikukuddu ka tei-tei kuró néné rou-rou, 
samba ka tubunia atukau sara kirit 
purimataat. Iageti puenungnangan 

ka mata, kelé simama-manang sieei 
masioppu kamanangan 

3 Lepá bá-bánangan segel sikarua Togat 
Biri-biri néné. Iageti arepkungan ipanibo 
ka sia makluk sikarua, pelé nga-ngania, 
"Konan! 

4 Belanangan leú et ka sia kuró 

bagei. Tubut kuró nenda simabonan. 
Atukau ka sia sipuuuddet ka tei-teinia 
gege masitatáaké paabanan ka polak 
néné, bulé rapamatei pasasambadda 
sirimanua. Kaurangan leú et ka kabeinia 
sara lanjau simalio baga 

>Lepá bá-bánangan segel sikatelu 
Togat Biri-biri néné. Oto arepkungan leú 

et nia ipanibo ka sia makluk sikatelu, 
pelé nga-ngania, "Konan!" Iageti 
kinerekkungan nia, oto itsókungan leú 
et sangamuneng kuró simapusú tubu. Ai 
ka kabeinia sipuuuddet ka tei-tei kuró 
néné, sara timbangan 

6Iageti arepkungan leú et kelé sara 
nga-ngan soga sibara ka talagadda 
samakluk siepat néné. Pelé nga- 
ngania, "Sangaliter gandum simaerú, 
simemet nuntut sakit upa ka bagat 
sangagogoi, samba telu ngaliter gandum 
bagei simemet nuntut upa ka bagat 
sangagogoi leú et. Tápoi buí nupakataí 
paloina-loinat zaitun sambat monen 
anggur! 

7 Lepá bá-bánangan leú et segel 
sikaepat Togat Biri-biri néné. Iageti 
arepkungan leú et ipanibo ka sia makluk 
sikaepat, pelé nga-ngania, "Konan! 

8 Oto kinerekkungan nia, itsókungan 
leú et kuró simakamung tubu. Onin 
sikukuddu ka tei-teinia, iaté Kamateiat. 
Aitutut nia ka legre ka sia Laggai 
Taikabaga. Atukauan ka sia gege rakup- 
kup'aké seperepat polak néné, bulé ioi 
rapamatei ka enungan pasaggangan, ka 

enungan pulajeat, ka enungan oringen, 
samba kalulut tarimeu simasagbang 

9Lepá nenda, bá-bánangan mitsa 
segel sikalima Togat Biri-biri néné. 
lageti itsókungan ka tei langgatan ai 
paketsa-ketsatda simateiakenen, kalulut 
paroronda ka patonekat Taikamanua ka 
simuneng'akenenda 

10 Iageti pugereirangan leú et masikua, 
"Ale Tuhan Sipulugege, sipunenan samba 
bulat sibulatnia! Pigamoian lé nuaadili 
sia taikapolak samba nuukum'aké sia 
kalulut mamateiakéra kai? 

11 Ka tubudda ai atukau sara saraubá 
simabulau. Lepá koiniakérangan sia, 
bulé raaroiaké tubudda goisó, pangenan 
itukapplu igidda saaleira sikeré besit tubu 
mugalai, samba leú et sasarainanda, 
mateiakenen peilé, kelé ka sia néné 

12 Lepá itsókungan ibá-bá segel 
sikaenem Togat Biri-biri néné. Iageti 
baranangan leú et teteu simakopé katali 
ron. Mapusúnangan leú et matat sulu 
kéan lé komang simapusú simakelá 
baga, samba ka sia leú et laggó 
mabonannangan kelé logau 

13 Pabelénangan leú et tubunia ka sia 
panyanyat sibara ka manua, kéan lé 

buat sileu simatsit, sibara ka buttetnia 
ka tetret iboroi nia rusa simapiret 

14 Ka sia let et manua tata, kelé karate 
sipurut'akenen, samba paoksaknangan 
leú et tubunia ka sia sangamberi leleu 
sambat panusa-nusa ka kudduatnia 

15 Iageti eirangan leú et sangamberidda 
tai rimata ka polak, siabeu tiboi 
tubu, tai panglima, simakayo sambat 
sauté, samba leú et sia sabagei, iaté 
sapagugulet elé sipuuuja, mulipput ka 
ngaliu bukkú samba ka paela-elak leleu 
bulak 

16 Kuaddangan leú et ka matat palele- 
leleu samba pabukku-bukku, "Sak-sak 
kai! Sakkeri kai ka matania sipuuuddet 
ka uddenan purimataat, samba ka golut 
Togat Biri-biri 

17 Aiailingan poí gogoi sabeu sikataí 
galai, oto kineneiget'an té tetrenia, 
rasegéaké bagadda mugolú; bulat beri te 
sia sara simaró baga murió ka matadda!" 
7 1 Lepá nenda, itsókungan ai sia epat 

samalaika sipuririó ka epatnia matat 

rusa sipuboboroi ka polak. Pet-petrangan 
leú et ka epatnia matat rusa ka polak, 
bulé buí ipuboroi rusa ka polak elé ka 
laut, elé ka paloina-loiná 


WAHYU 7.2-9 25 


2 Lepá mitsá itsókungan sara malaika 
bagei barana ka kabelaiat sulu. Ai 
aiabbit segel sibara ka Taikamanua 
sipuririmanua. Iageti pugereinangan leú 
et isogai sia samalaika siepat sisiló gege 
sibara ka tubut Taikamanua masipakataí 
polak sambat koat 

3Kuanangan ka matadda malaika néné, 
"Ba pakakataí kam boikí polak sambat 
manua, elé paloina-loiná, ké tápei 
akukau kai toggaiat segel ka tou-toura 
sapakoiniet Taikamanuanta. 

40to poiliatnangan ka tubukku 
kababaradda 144.000 sia igidda sikau 
toggaiat segel Taikamanua ka tou-toura. 
Sia néné sirurú ka sipulu rua ngasuku ka 
bangsa Israel 

5ka senen suku tualá 12.000 sia igidda. 
Iaté sibara ka suku: Jahuda, Ruben, Gat 

6 Aser, Naptali, Manase, Simon, Lepi, 
Isasar 

7 sibara ka suku Sebulon, Josep, sambat 
sibara ka suku Benyamin 

8(7:7) 

9Lepá mitsa kinerekkungan nia, iageti 
itsókungan sirimanua simakopé igi, bulat 
tá tuagai nuntutda. Sia néné sibara ka 
senen bangsa, suku, negara, sambat 

nga-nga. Ai sia musasarauba simabulau 
samba ai kakabeira katsaila rorot poula, 
puriórangan leú et sirimanua simigi 
néné, ka matat uddenan purimataat 
samba ka matat Togat Biri-biri 

l0Tageti pugereirangan masisogaaké, 
"Ka Taikamanua lé ibabara puaragatta, 
sipuuuddet ka uddenan purimataat 
samba sibara ka tubut Togat Biri-biri! 

11 Sangamberidda samalaika murió 
masibokkó uddenan purimataat 
sambadda tai baja samba leú et 
samakluk siepat. lageti purappoddangan 
samalaika ka matat uddenan purimataat 
paniddogiddangan leú et Taikamanua 

12 Oto pusogaddangan leú et 
samalaika, rasogaaké, "Amen! 
Tuumun'aké lé Taikamanuanta 
sipululatsat sambat simasiku paatuat. 
Mateú tukau ka tubunia pusurakat 
sambat penghormatan. Ai ka tubunia 
gege samba leú et ron teret buru-burú! 
Amen. 

13 Iageti nou-nounangan aku sara ka 
talagadda tai bajá, pelé nga-ngania, 
"Kasonia sipusasaraubá simabulau néné; 
kaipa arabara? 


WAHYU 7.14-8.2 27 


14 Kuakkungan nia ka matania, "Tá té 
kuagai, Tuan. Kam lé te Tuan, iagai sia." 
Oto kuanangan nia ka matakku, "Sia té 
néné sipaarau ka paoreat sikataí besí. 
Arapalináan leppeira, arabulauakéan ka 
logau Togat Biri-biri 

15 Taté lulunia rapuririó ka matat 
uddenan purimataat Taikamanua, 
samba rapaniniddou ka tubunia, sinágó 
sambat sinoibó ka Uman Taikamanua. 
Samba memei nia ka talagadda, ka 
sia sikukuddu ka uddenan purimataat 
nenda, isakkeri sia 

16 Táan raoorik laje sambat oggou; táan 
raoorik sulu elé rakat sulu 

17 aipoí Togat Biri-biri sikukuddu ka 
talagat uddenan purimataat, ijajago sia. 
Palulunangan leú et sia ka bubuakat 
purimanuaiat. Ipoposa sangamberi 
eludda, Taikamanua." 

1 Kelé aibá-bá nia Togat Biri-biri segel 
sikapitu, matangeunangan leú et 
manua, ai pá sitenga jam burúnia 
2lageti itsókungan malaika sipitu, ai sia 
muririó ka matat Taikamanua, samba 
ka tubudda néné atukau pitu ngambua 


pipiau 

3 Ai mitsá malaika bagei sipasiaabbit 
sara kudduat pasilabokat kamenyan 
sigalai sibara ka emas, murió ka 
matat kudduat pasijá-jakat tarimeu 
buluakenen. Bulat maigi atukau ka 
tubunia kamenyan kaunen nia ka 
paniddogatda sangamberi paamian 
Taikamanua, samba leú et buluakenen 
ka kudduat pasijá-jakat tarimeu 
buluakenen sigalai sibara ka emas, 
sikukuddu ka matat uddenen purimataat 
Taikamanua 

4 Sipaaleiaké paniddogatda sapaamian 
Taikamanua iaté, kujuk kamenyan 
sipuju-juluu leú et, aimunonoi-noi 
ka kabei malaika sipuririó ka matat 
Taikamanua 

5Lepá alánangan nia kudduat 
pasilabokat néné malaika, kaunangan 
ka bagania api sibara ka kudduat 
pasijá-jakat, tarimeu buluakenen iageti 
ribbaiakénangan leú et nia ka polak. 
Oto pugururuunangan leú et ka sia 
nga-ngan leleggu, samba ka sia bilá leú 
et, apabilá; lepá baranangan leú et teteu 

6Lepá nenda patarekrangan leú et 
tubudda mupiau, ka sia samalaika sipitu, 
sipasiomet'aké pipiau 

7 lageti pupiaunangan malaika siboikí, 
belénangan leú et urat es simatirit 
sambat api sigalú logau ka polak néné. 
Oto malabónangan leú et polak sepertelu 
lionia; kisedda leú et paloina-loiná 
samba papuo-puo sepertelu leú et lionia 
ka sia amalabó 

8Lepá mitsá pupiaunangan ka sia 
malaika sikarua; iageti kelé ai sara 
bulat sabeu, ituitsó kelé sara leleu 
sipuju-juluu, turibbaiaké ka bagat koat. 
Oto sepertelu lionia koat aibailiu logau 

9mateinangan leú et sepertelu iginia 
makluk ka koat; kisedda leú et ka sia 
pakapá-kapá, kataí sepertelu iginia 

10 Lepá pupiaunangan ka sia malaika 
sikatelu, iageti belé ibelé sara panyanyat 
sabeu sipuju-juluu, kelé oong sibara ka 
manua, sak-saknangan leú et sepertelu 
bagat oinan samba bubuakat 

11 (Onin panyanyat néné, iaté, 
"Simapongit".) Iageti mapongitnangan 
sepertelu oinan, maigi sia amatei kalulut 
igidda sipasiloló oinan simapongit néné 

12 Iageti piaunangan ka sia pipiaunia 
malaika sikaepat. Bailiu tutipak sepertelu 
matat sulu, sepertelu matat laggó, 
samba sepertelu matat panyanyat, pat 

lebbeinangan torodda sepertelu iginia. 
Kisedda leú et sepertelu aibeleki toronia 
ka sia tágó toronia, samba sepertelu leú 
et ka sia aibeleki gep-gepnia soibó 

13 Iageti lelek'akékungan nia, oto 
arepkungan ai sangamuneng manyang, 
ai nia tububurut ka pata, pelé nga- 
ngania, "Mateirangan te! Mateirangan te! 
Mateirangan te sangamberi sirimanua 
ka polak néné, ké maarep baí rapiau 
pipiaura ka sia samalaika sitelu!" 

1 Iageti pupiaunangan ka sia malaika 
sikalima, oto itsókungan ibelé ka 
polak sara panyanyat barania ka manua. 

Ai atukau ka tubut panyanyat néné, 
panguksik guluggut kamateiat 

2 Oto bukánangan matatbaliu guluggut 
kamateiat néné, panyanyat, iageti 
belanangan leú et kujuk sibara ka 
bagania, kéan lé sibara ka purusuat 
sabeu. Bulat pat gep-gep matat sulu 
sambat manua kalulut kujuk sibara ka 
guluggú nenda 

3 Belanangan leú et sin sibara ka kujuk, 
gorosot nia ka polak. Atukauan ka 
tubunia sin néné gege simakeré kelé ka 
telenga-ngá 

4Tápoi atukeraaké lé sia rapakataí 
papuo-puo, elé paloina-loiná, elé 
siureman bagei. Sarat sia lé sitá anai 
toggaiat segel ka tou-tou sibara ka 
Taikamanua, rasasaggangi 

>Tá tuoobáaké sin néné ramateiaké 
sirimanua, sarat masipaorei sia lé, ka 
bagat lima ngalaggó burúnia. Pulalap-lap 
sisonan sin néné, makeré kelé ipulap-lap 
sisonan telenga-ngá 

6Ka lima ngalaggó nia nenda, bulat 
airabebesíaké ramatei sirimanua, tápoi 
tá mamatei sia; elé airaoobá matei, tápoi 
kamateiat, ai lé nia tuaareu ka tubudda 

7 Putubuat sin néné, makeré kelé kuró 
sieei pasaggak. Ka utéra ai sara, ituitsó 
kelé kirit purimataat sigalai sibara ka 
emas. Pumataatda makeré kelé matada 
sirimanua 

8 Alaira kéan lé alaira tainanalep, samba 
sotda kéan lé sot singa 

9Rurukatda aitatabbó nia, kelé sara 
leppei laba. Nau kappóra kéan lé 
nga-ngan kereta simigi ai sia memei 
pasasaggak 

10 Ai pai-paira sambat pasorotda 

kelé telenga-ngá. Ka bagat pai-paira 
nenda te, kudduat gegedda masibesiki 

sirimanua, ka bagat lima ngalaggó 
burúnia 

11 Ai rimatadda sipasiuutéaké sia. 
Rimata néné iaté malaika sipasikeli 
guluggut kamateiat. Oninia ka nga- 
ngan Ibrani si Abadon; ka nga-ngan 
Junani geti, si Apolion (katukolobatnia, 
"Sipasikakataíaké") 

12 Oto paoreat siboikí atukapplungan. 
Tápoi ai peilé mitsá babara, rua ngamata 
paoreat 

13Lepá pupiaunangan ka sia malaika 
sikaenem. lageti arepkungan nga-nga 
sibara ka epat taming kudduat pasijá- 
jakat tarimeu buluakenen sigalai sibara 
ka emas sikukuddu ka matat Taikamanua 

14 Kuanangan nia nga-nga néné ka 
matat malaika sikaenem, "Rugut sia 
samalaika siepat, siappraakenen ka 
Oinan Eprat! 

15 Iageti beladdangan leú et malaika 
siepat néné. Atupatarek'an sia 
masipasikeli jam, gogoi, laggó sambat 
rurat pasimateiatda sepertelu nuntutda 
sangamberi sirimanua 

16 Arapaagai ka tubukku, igidda 
pasukan kuró néné, ai rua ngotu ngajuta 
sia igidda 

17 Oto ka siitsot matakku, akuitsó kuró 
sambat sia sikukuddu ka tei-teinia. 
Sia sikukuddu ka tei-teinia ai leppeira 
labá simakopé kataí bonan, samba 
kelé bukkú simakirisau; latsatnia latsat 
limun, sambat makiniu kelé belerang. 
Utet kuró néné kelé utet singa, samba 
aibebela api, kujuk sambat belerang ka 
ngu-ngunia 

18 Oto sepertelu nuntutda sirimanua 
aimateiaké ka sia pasimamatei sitelu 
néné; iaté api, kujuk, sambat belerang 
sibebela ka ngu-ngun kuró 

19 Puroronnia ka sia kuró néné, iaté 
sibara ka ngu-ngunia sambat ka 
pai-painia. Pai-pai kuró néné, kelé ulou 
sibara uté. Pai-painia te ikakau ka sia 
kuró, masibesiki sirimanua 

20 Tápoi kenanen kisé, sia sirimanua 
sipulelegei sitaimamateiakenen 
pasimamatei néné, tá leú et 
ragagalak'aké sigalaiat kabeira. Tá 
leú et raaariaké masibuluji paketsa- 
ketsat sikataí samba bulungan emas, 
perak, tembaga, bukkú sambat loiná 
sitaimaitsó mata, elé sitaimaarep piú, 
samba sitaipueenung 

21 Samba, tá leú et ragagalak'aké 
paraboatda sikataí, iaté, pamamatei, 
pugagaut, paeelet, sambat 
pananangkou. 

1 0 1 Lepá itsókungan sara malaika 

bagei, bulat simagege barania ka 
manua. Ai kukunemi nia tinobut, samba 
ai bobokkó uténia linu. Matania matoro 
kelé matat sulu, samba rerenia kelé 
leí-leí api 

2 Ka kabeinia ai sara purunan buko 
sigoisó sitububuká. Rerenia sikattoet 
iperáaké ka koat, tápoi rerenia geti 
sikatsiu iperáaké ka polak 

3 Iageti pugereinangan leú et kéan lé 
ukkut nga-ngan singa. Lepá aipugerei 
malaika néné, aleginangan nia leleggu 
sipitu sipuguguru-ruu 

4Lepá aipuguru-ruu nga-ngan leleggu 
sipitu néné, gelaikungan kusurat'aké nia, 
tápoi arepku lé nga-nga sibara ka manua 
sipasikukua, "Pakele lé tiboiet sikuat 
gululuu leleggu néné; bá susurat'aké! 

>Iageti itsókungan malaika 
sipasipeperáaké rerenia silá ka 
koat, silá ka polak, aitotoiaké kabeinia 
sikattoet ka manua 

6 Pusuppanangan leú et ka onin 
Taikamanua sipuririmanua teret 
buru-burú, sipasibabaraaké manua 
sambat polak samba leú et koat samba 
sangamberinia sibabara ka bagania. 
Iageti kuanangan malaika, "Táan 
tupauuju iaili tetrenia 

7 Tápoi ké geti iaili tetrenia rapupiau ka 
sia samalaika sipitu, taddaakénangan 
nia ka sia Taikamanua masigalai keleat 
sirencanaakenennia, kelé ka sikuania ka 
tubudda sapakoinietnia, iaté tai nabi. 

8Lepá arepkungan nia mitsá ipanibo ka 
tubukku nga-nga sibara ka manua néné, 
pelé nga-ngania, "Kenan nualá purunan 
buko ka kabei malaika siperáaké rerenia 
silá ka bagat koat, silá ka polak! 

9Iageti eikungan leú et ka tubut 
malaika masitiddou, bulé iaké ka 
tubukku purunan buko sigoisó nenda. 
Oto kuanangan ka matakku, "Aláan, lepa 
komnungan leú et nia. Mapopongit te 
nia ka balugúnu, tápoi ka nga-ngam geti 
makai-kai, kelé suat mani. 

10 Iageti alákungan nia purunan sigoisé 
ka kabeinia, komkungan leú et nia. Ai 
nia ka bagat nga-ngangku makai-kai 

kelé suat mani, tapoi kelé kuguk nia, ei 
nia ka balugu, mapongitnangan leú et 
11 Lepá kuanangan ka matakku, 
"Pakakra mitsa katuareman simaeru 
sibara ka Taikamanua siorak ka pagalaiat 
tai bangsa, negara, nga-nga sambat tai 
rimata." 

1 1 1 Lepá akénangan ka tubukku 

sangatippú loiná simakeré kelé 

tuturá kirekat, kuaddangan ka matakku, 
"Kenan nukireki Uman Taikamanua 
sambat kudduat pasijá-jakat tarimeu 
buluakenen. Addenungan leú et piga sia 
sieei maniddou ka bagania 

2 Tápoi buí nukireki betbet Uman 
Taikamanua, aipoí atukauan nia 
kudduatra sitaiagai si Tuhan. Aipoí 
rakakalaaké te laggai sipunenan néné, 
bulé ragalai siobára ka tubunia, ka bagat 
epat ngapulu rua ngalaggo burúnia 
3Kukokoiniaké te sia rua sipasimu- 
muneng'aké aku sipuleppei purúpú, 
rasegéaké katuareman sibara ka 
Taikamanua ka bagat 1260 ngagogoi 
burúnia. 

4Karuadda sipasimu-muneng'aké aku 
néné, iaté, rua ngaloiná zaitun, samba 
rua ngambua reret alito, sikukuddu ka 

matat Tuhan, sibaraaké manua sambat 
polak 

5 Ké ai sia siisiaké masigalaiaké sikataí 
ka tubudda, belaakérangan ka nga- 
nganda api sipasisusubuaké saggakra. 
Ka enungan kelé néné, bailiu sangamberi 
saggakra siisiaké masipaoreji sia, 
tumateiaké 

6 Ai ka tubudda gege masipet-pet'aké 
manua, buí ibelé urat kaburut rapakakra 
katuareman sibara ka Taikamanua. Ai leú 
et ka tubudda gege ka tubut sangamberi 
bubuakat, bulé ioi rabailiuaké oinan, 
bailiu logau. Samba ai leú gege ka 
tubudda rabó-bóaké ka polak néné, sene 
ngamata paoreat, kaipa gogoinia itutu 
bagadda ragalaiaké nia 

7 Lepá rapararat katuareman néné, 
sagganginangan sia tarimeu sibebela ka 
bagat guluggut kamateiat 

8 Tubudda simamatei néné mutagguilú 
ka enungan sabeu, ka kudduat 
katusiliktengaat Tuhanda. Onin laggai 
néné ka pasikat iaté Sodom elé Misir 

9 Raiitsó te tubudda simamatei néné, 
sangamberi negara, suku, bahasa 
sambat bangsa, ka bagat telu ngagogoi 

sitenga burúnia, samba tá tuoobáaké 
iturateiaké tubudda simamatei néné 

10 Oto sangamberi taikapolak muaangká 
baga, kalulut kamamateira sipasimu- 
muneng sirua néné. Galairangan 
leú et punen, sambat pakaurangan 
hadia, kalulut karuadda nabi néné 
arabaraakéan paoreat ka tubudda 
sangamberi taikapolak 

11 Kapplu telu ngagogoi sitenga burúnia, 
oi mitsá enga sibara ka Taikamanua, 
gurú nia ka tubudda tai nabi sirua néné. 
Iageti suru sia, rió; oto malotórangan 
simakopé, sangamberidda sipasiiitsó 

12 Lepá areprangan nga-nga sabeu 
sibara ka laggai manua, sia tai nabi 
sirua néné, sipasisosogai sia, pelé 
nga-ngania, "Sakaiaké kam sené!" Oto 
ka mataddangan leú et saggakra, sakai 
sia ka manua, aisasaluki sia tinobut 

13 Ka tetret nenda, bara teteu simakopé 
beunan. Iageti makataínangan sepertelu 
lionia laggai, samba ai sia pitu ngaribu 
igidda simamatei, kalulut teteu néné. 
Oto malotórangan leú et sabagei, bailiu 
umun'akérangan leú et Taikamanua ka 
manua 


WAHYU 11.14 - 18 39 


14 Paoreat sikarua atusabauan. Oto ka 
sia paoreat sikatelu, táan mauuju ibara 

15 Iageti pupiaunangan malaika 
sikapitu néné, oto maarepnangan leú 
et nga-nga bulat sabeu ka manua, 
sipasikukua, "Kineneiget aian ka kabei 
Tuhanta Rimata Sipaarau sitonéakenen 
Taikamanua, gege masiutéaké polak 
néné. Purimatanangan teret buru-burú! 

16 Oto purappoddangan leú et, 
masipaniddogi Taikamanua sia tai 
bajá sirua ngapulu epat, sipuuuddet 
ka uddenan purimataatra, ka matat 
Taikamanua 

17 Pelé nga-nganda, "Ale Tuhan, 
Taikamanua Sipulugege, tonemnangan 
lé aian ekeu, samba siturerere kababara! 
Bulat surá lé kukua kai ka matam, 
kalulut anupakei gegem sipulubeunan, 
samba anutaddaakéan murimata 

18 Sitaiagai ekeu Tuhan, aian sia 
mugegege aipoí aiailingan tetrenia 
nusegéaké golúnu, samba aiailingan 
tetrenia nuadili sia simamatei. Nénéan 
té tetrenia nukau upadda sapakoinietnu, 
iaté tai nabi, samba ka sangamberi 
paamiannu, iaté sangamberi sipaniddogi 
ekeu, sikebbukat samba tasulé. Néné te 

tetrenia tusubuaké sia, sipakataí polak 
néné! 

19 Tageti tubukánangan Uman 
Taikamanua ka manua, oto 
matoilánangan leú et Peti Pakerekat Baga 
ka bagania. Baranangan leú et bila, bulat 
apakinam sambat nga-ngan leleggu 
sipugugulu-luu samba simakararat, 
samba leú et teteu sambat urat es 
simatirit. 

1 2 lIageti matoilánangan leú et 

ka manua, pukerengan sambat 
kiseiet sabeu. Iaté sara sinanalep 
sipuleppei matat sulu, ai nia muririó 
ka uddut laggó. Ai ka uténia sara kirit 
purimataat, iaté pulurua ngambua 
panyanyat 

2 Ai suruketnia sinanalep néné, 
samba kalulut aiailingan laggónia, 
pukatsinangan leú et kalulut besinia 

3Iageti matoilánangan leú et sara 
kiseiet. Ai sangamuneng ulou simakopé 
beunan. Tubunia simabonan, sipitu uté, 
sambat sipulu ban. Senen uténia, ai kirit 
purimataatnia 

4Iageti bolit'akénangan pai-painia ka 
tubut sepertelu ka manua, pagiritnangan 
nia, lepá ribbaiakénangan nia ka polak. 

Ulou simakopé beunan néné, ai nia 
muririó ka tei-tei sinanalep sipususulé, 
iisiaké, bulé tú-túna lé matat togania, 
guknangan leú et nia 

>Oto tú-túakénangan leú et matat 
toga simanteu sinanalep néné, iaté 
sipasiuutéaké tai bangsa ka gege sabeu. 
Tápoi atuoppu lé toga nenda ka tubut 
inania; iageti abbit ka tubut Taikamanua, 
samba ka matat purimataatnia 

6Ka sia sinanalep néné, tui-tuinangan 
leú et ka simatangeu ka kudduat 
sinarek'akenen Taikamanua. Ka kudduat 
nenda te, tupasisikeli nia ka bagat 1260 
ngagogoi burúnia 

7 Iageti baranangan leú et pasaggangan 
ka manua. Ka sia si Mikael sambat 
tai tenterania, saggangiddangan leú 
et ulou simakopé beunan néné. Oto 

ka sia ulou simakopé beunan néné 
leú et, ka paromanda samalaikania, 
saggangiddangan leú et si Mikael 

8Tápoi amakala lé nia ka sia ulou 
simakopé beunan. Oto nia ka sia 
sambat samalaikania táan tuoobáaké sia 
rakuddu ka manua 

3Iageti ribbaiaké nia ulou simakopé 
beunan néné, ka gerat! Nia té nenda 

ulou si mabajá, oniakenen Sanitu, 
elé Ketsat Sikataí, sipataju sangaliot 
polak. Ribbaiaké nia ka polak sambat 
sangamberi samalaikania 

10 Oto arepkungan leú et nga-nga 
simaron ka manua, sipasikukua, 
"Kineneiget'an té ipaaarau sapaamiannia 
Taikamanua! Kineneiget te ipatotoilá 
gegenia Taikamanua, sipuoni Rimata! 
Kineneiget leú et ka sia ipatotoilá 
gegenia ka sia Rimata Sipaarau 
sitonéakenen Taikamanua néné! Aipoí 
sipasisususui matadda sasarainanta 
ka matat Taikamanua sinágó, sambat 
sinoibé atubelaakéan nia ka manua 

11 Arakalaakéan nia sasarainanta 
ka logau Togat Biri-biri samba 
ka katuareman bulat sibulatnia 
sipinaarepra. Matarek sia masibuluaké 
enganda teret matei 

12 Oto kalulut néné, kau ipugora baga 
manua sambat sangamberi sikukuddu 
ka bagania! Tápoi mateinangan te polak 
sambat koat, atugorosot'an poí nia 
Sanitu néné, ka tubum ka golú sabeu, 
aiagaian poli, táan mauuju iaili tetrenia. 

13 Kelé aiagai tubunia ulou simakopé 
beunan néné katuriribbaiaké nia ka 

polak, taddaakénangan leú et masikukru 
sinanalep sipasitutú-túaké matat toga 
simanteu néné 

14 Tápoi atukau lé ka tubunia sinanalep 
néné, rua kappot manyang sabeu, bulé 
ituburut ka kudduatnia ka simatangeu, 
itupasikeli nia sedda, ka bagat telu 
ngarura sitenga burúnia, ibela ka tubut 
ulou simakopé beunan 

1> Iageti buraakénangan oinan simigi, 
ka bagat nga-ngania ulou simakopé 
beunan, ka tubut sinanalep néné, bulé 
iraggaiaké nia 

16 Tápoi airop'aké lé nia polak, sinanalep 
néné; ainga-ngaaké nga-ngania, ipot- 
pot oinan sibebela ka nga-ngan ulou 
simakopé beunan néné 

17 Oto pugolúnangan leú et simakopé 
ulou simakopé beunan néné, ka 
tubut sinanalep, pat einangan leú 
et isaggangi sangamberi punuteteu 
sinanalep néné, sabagei iaté sangamberi 
simareddet ka surukat Taikamanua, 
samba sipasimumuneng'aké Jesus 
Kristus sambat gegenia. 

1 3 1(12-18) Iageti puriónangan 

leú et ulou simakopé beunan 

néné ka bet-bet koat. (13-1) Lepá 

itsókungan leú et sangamuneng tarimeu 
situoottou ka bagat koat. Ai pulu bannia 
samba pitu uténia. Senen bannia ai kirit 
purimataatnia, samba senen uténia ai 
atusurat'aké sara oni kelé paloloiat ka 
tubut Taikamanua 

2Tarimeu siitsóku néné, ituitsó kelé 
harimau simaguttí tubu, rerenia kelé 
reret beruang, moksoknia kelé moksok 
singa. Iageti kaunangan ka sia ulou 
simakopé beunan néné, ron sibara ka 
tubunia, purimataatnia, samba gegenia 
simakopé beunan, ka tubut tarimeu néné 

3Sara ka talagat utet tarimeu sipitu 
néné, kelé ai sara matat maujú simakopé 
kataí besí, tápoi amalengan maujú 
nenda. Iageti tutrangan nia taikapolak 
tarimeu néné, ka kisei ka baga 

4Samba umun'akérangan ulou 
simakopé beunan néné, kalulut aikauan 
gege ka tubut tarimeu néné. Sambat 
airapaniniddogi leú nia, tarimeu néné. 
Arakua, "Tá anai simakeré ka tubut 
tarimeu néné! Tá anai simaró baga 
masisaggangi nia! 

> Atuobáaké ka sia tarimeu néné, ikua 
apa pa ka buak paatuatnia, masipaloloi 

Taikamanua. Atuobaaké ipurimata ka 
bagat epat ngapulu rua ngalaggó burunia 

6Iageti taddaakénangan masipaloloi 
Taikamanua, samba leú onin 
Taikamanua. Kisedda leú et kudduat 
Taikamanua, samba sangamberi 
sikukuddu ka manua, paloloinangan nia 

7 Atuobáaké leú et ilawan sapaamian 
Taikamanua, samba ikalaaké sia. Gege 
masikup-kup'aké sangamberi suku, 
negara, nga-nga, sambat bangsa leú et, 
atukau ka sia 

8Iageti paniddogiddangan nia 
sangamberi sirimanua sipuririmanua ka 
polak néné, legeina lé sia sitususurat 
oni, ainangan tá tubabaraaké polak 
néné, iaté sitususurat ka bagat buko 
purimanuaiat bakkat Togat Biri-biri silepá 
jaja 

9Oto kalulut néné, ké moi nuarep'aké 
kam nia, arep'akemuian nia katuareman 
néné 

10 "Ukum'akenen, buítá tuukum'aké. Sia 
saggiret lanjau ramatei, buítá tusaggri 
ramatei. Iaté lulunia, buítá maom 
bagadda samba matopit sia sapaamian 
Taikamanua. 

11 Lepá itsókungan sangamuneng 
tarimeu bagei tubujjlu ka polak. Sirua 
ban, kelé ban togat biri-biri. Nga-ngania 
kelé nga-ngan ulou simakopé beunan 

12 Ka matat tarimeu siboikí, ipapakei 
gege sabeu sialánia ka tarimeu nenda leú 
et. Sangaliot polak samba sangamberi 
sikukuddu ka bagania, paksanangan sia, 
bulé rapaniddogi tarimeu siboiki, iaté 
simamale maujú 

13 Tarimeu sikarua néné, maigi kiseiet 
sabeu aigalai. Ka mataddangan 
leú et sangamberi sirimanua, 
gorosot'akénangan api sibara ka 
manua ka polak 

14 Iageti patajunangan sia sangamberi 
sirimanua ka polak ka kiseiet sigalainia 
ka matat tarimeu siboiki. Kuanangan ka 
matadda sangamberidda, bulé ragalai 
tularat tarimeu sibara siorangan lanjau, 
tápoi riu-riu lé ipurimanua 

15 Tuobáaké ka tubut tarimeu sikarua 
néné, ikau enga ka tubut tularat néné, 
pat oi ipanibo, lepá pamateinangan sia 
sangamberi sitaiobá masipaniddogi nia 

16 Sangamberidda sikebbukat elé 
tasulé, simakayo elé simagebá, 
pagugulet elé sipuuja, paksanangan sia 

tarimeu néné bulé rasiló toggaiat ka 
kabeira sikattoet elé ka tou-toura 

17 Beri sia sara momoi pasaki elé 
rasakiaké apa pá, ké tá anai toggaiat 
nenda ka tubudda, iaté onin tarimeu 
nenda, elé angka masipatoilá oni nenda 
18 Oto sené ai lulunia tumasiku paatuat. 
Simasiku paatuat momoi raadde 
katukolobat angká ka tubut tarimeu 
nenda, aipoí angká nenda, iaté onin sara 
sirimanua. Angkánia, iaté 666. 

14 1 Lepá lelek'akékungan nia, iageti, 

itsókungan leú et Togat Biri-biri, 

ai nia muririó ka uddut Leleú Sion. Ai 
saaleinia 144.000 sia igidda, sibara 
surat ka tou-toura oninia, sambat onin 
Ukkuinia 

2 Iageti arepkungan nga-nga sibara ka 
manua, kelé ipuukkú oinan puruupugat 
sabeu, samba leú et kelé gulu-luu leleggu 
simakopé ron. Ituarep nga-nga néné 
kéan lé nga-ngan musik sinauakenenda 
sipasinanauaké kecapi 

3Iageti puurairangan leú et, rauraiaké 
urai sibau sia si 144.000, ka matat 
uddenan purimataat sambat ka matat 
siepat makluk samba tai bajá, sibokkó 
uddenan purimataat. Urai néné, tá 

momoi ragelai nia kasei pá, sarat sia lé 
si 144.000 sibelaakenen ka kupkumen 
polak néné lé momoi 

4Sia néné nia né nia tubudda, bulat 
kelé taiokkó peilé sia, kalulut tá 
arapaaleiaké tainanalep. Bulat kaipa 

iei Togat Biri-biri, eirangan leú et. Ka 
talagadda sangamberi sirimanua, sia té 
atubelaaké, kelé buluakenen siboikí ka 
tubut Taikamanua, samba ka tubut Togat 
Biri-biri 

5 Bulat beri pei pabokodda; samba beri 
goisó tá anai loloiet ka tubudda 

6Lepá itsókungan sara malaika bagei, 
sitububurut bulat simakopé buak 

ka manua. Ai aiabbit malaika néné, 
Katuareman Simaerú simatom, bulé 
tusegéaké ka tubudda sangamberi 
taikapolak, iaté ka tubudda sangamberi 
bangsa, suku, nga-nga, sambat negara 

7 Iageti pugereinangan leú et malaika 
néné, pelé nga-ngania, "Kau nukalotóaké 
kam Taikamanua, samba umun'aké kam 
pulatsanannia! Aipoí aiailingan tetrenia 
ihakimi sia sirimanua, Taikamanua. 
Paniddogi kam nia sibaraaké manua, 
polak, koat sambat sangamberi matat 
bubuakat! 

8 Oto oinangan leú et ka sia malaika 
sikarua, iamiaké malaika siboikí, ai 
nia masisosogaaké, "Amakalangan 
nia! Laggai Babel sabeu amakalangan! 
Aipapuineng'an sangamberi bangsa, 
kalulut anggurnia, iaté anggur pubobot- 
bot akkulánia ka pusilaingeatnia! 

9Iageti oinangan leú et malaika 
sikatelu, masiailiaké malaika sirua néné, 
ai nia masigegereiaké, "Sipaniddogi 
tarimeu sambat tularatnia, samba sibara 
toggalat tarimeu ka tou-tou sambat ka 
kabeinia 

10 sia té masiloló anggur Taikamanua, 
iaté anggur oloi golúnia sipiliakenen nia 
ka bagat makkónia, tápoi beri goisó 
atubeleki iginia! Sangamberidda néné 
tupaoorei ka bagat api sambat belerang 
ka matadda samalaika sipunenan samba 
leú et ka matat Togat Biri-biri 

11 lageti ka sia kujuk api, sipaorei 
sia néné, riu-riu lé iputinobut teret 
buru-burú. Tá anai arinia sinágó 
sambat sinoibó itupaorei sia; iaté 
sipaniddogi tarimeu sambat tularatnia, 
samba sangamberi sibara toggaiat onin 
tarimeu. 

12 Kalulut néné, sia sapaamian 
Taikamanua, simareddet ka surukat 
Taikamanua samba simatopit ka tubut 
Jesus, kau ramaom baga 

13 Lepá arepkungan nga-nga sibara ka 
manua sipasikukua, "Surat'aké néné: 
Barania kineneiget, bulat mauktuk 
sia simamatei talagat puukúra galajet 
Tuhan!" Iageti aleginangan nia ka sia 
Ketsat Sipunenan, "Bulat sibulatnia. 
Raariakéan té ramomoaké tubudda 
mugalai, aipoi buat sigalaira te itutut sia. 

14L epa lelek'akékungan nia, oto 
itsókungan tinobut simabulau. Ai sia 
sara sikukuddu ka tinobut néné, ituitsó 
kelé mutubu sirimanua. Ai ka uténia 
kirit purimataat sigalai sibara ka emas, 
samba ka kabeinia ai sara sasabí 
simalauru 

15 Lepá bela mitsá sara malaika bagei 
ka Uman Taikamanua. Pugereinangan 
leú et musoga ka tubut sipuuuddet ka 
tinobut, masikua, "Araiakéan sasabinu 
nupasigetai kineneiget, aiailingan poí 
tetrenia pasimoneiat; amatuáan poí ka 
sia polak néné! 

l6Tageti araiakénangan sasabinia 
sipuuuddet ka tinobut néné ka polak, oto 
taddaakénangan masimonei polak néné 

17 Lepá mitsa, itsókungan sara malaika 
bagei, ai nia bebela, barania ka Uman 
Taikamanua ka manua. Ka sia leú et ai 
ka kabeinia sasabit simalauru 

18 Lepá mitsa, itsókungan let et aioi 
malaika bagei sipasikup-kup'aké api, 
barania ka kudduat pasijá-jakat tarimeu 
buluakenen. Iageti pugereinangan leú et 
ka tubut malaika sipasiomet'aké sasabit 
simalauru, pelé nga-ngania, "Araiakéan 
sasabínu, getaian pabua-buat anggur ka 
polak, amatuáan poí buania! 

19 Oto araiakénangan sasabínia malaika 
ka polak, sabínangan pabua-buat 
anggur ka loinania, ribbaiakénangan 
nia ka pametsunan anggur oloi golut 
Taikamanua 

20 Pabua-buat anggur néné ka tei- 
tei irip laggai lé itububutsit, samba 
puguruknangan leú et logau ka 
pametsunan anggur néné, kelé oinan, 
ai telu ngotu ngakilo meter reunannia, 
samba kerunia malegre rua ngameter. 
1 5 1 Lepá itsókungan leú et ka manua 

kiseiet bulat tá anai siaili nia. 

Ai pitu sia igidda samalaika samba leu 
et pitu paoreat pasilepa. Nia té néné 
pasilepat oloi golúnia Taikamanua 
4 Lepá nenda itsókungan sara, ituitsó 
kelé koat kaca pagalú api. Samba 
itsókungan leú et simamanang ka 
tubut tarimeu sambat tularatnia, samba 
simamanang ka tubudda sitoggaji oni 
angka. Ai sia muririó simamanang néné, 
ka bet-bet koat kaca, ai ka kabeira 
kecapi sikau Taikamanua ka tubudda 
3Iageti uraiakérangan urai Mose, 
pagugulet Taikamanua, samba leú et urai 
Togat Biri-biri. Kelé néné nga-ngania, 
"Ale Tuhan, Taikamanua Sipulugege, 
bulat abeu samba kiseiet lé sigalainu! 
Rimatadda sangamberi bangsa, bulat 
maadil samba makolou sigalaiakenennu 
4Kasoniangan lé tá maloté ka 
tubum, alé Tuhan? Kasoniangan lé 
táiobá masipaarep pubebeunannu? 
Sarat ekeu lé sipunenan. Momoi te sia 
sangamberidda tai bangsa masipaniddogi 
ekeu kalulut adil nia sigalaiakenennu 
samba araitsóan sangamberi sirimanua. 
>Lepá nenda itsókungan Uman 
Taikamanua ka manua aitububuká, ai ka 
bagania Kemat Tuhan 

6Iageti beladdangan leú et samalaika 
sipitu sambat sipitu paoreat ka 

Uman Taikamanua. Leppeira komang 
simakirisau simaalit baga. Ai tabbot 
rurukatda emas 

7 Lepá kaunangan nia ka tubudda 
samalaika sipitu, simakluk ka 
talagat makluk siepat néné, pitu 
ngambua pulokat sibara ka baga oloi 
golut Taikamanua, iaté Taikamanua 
sipuririmanua teret buru-burú 

8Oto sut lé Uman Taikamanua, kujuk 
pulatsanan sambat geget Taikamanua. 
Samba ka burut ilepá paoreat sipitu 
siabbitda malaika sipitu néné, bulat beri 
sia sara siooi tugurú ka bagat Uman 
Taikamanua néné. 

1 6 1 Lepá arepkungan nga-nga sabeu 

ka Uman Taikamanua sipasikukua 

ka matadda samalaika sipitu, "Kenan 
kam, nupiliaké kam bagat pulokat sipitu 
oloi golut Taikamanua néné, ka polak! 
2lageti einangan leú et malaika siboiki, 
ipiliaké sikukuddu ka bagat pulokat néné 
ka polak. Oto baranangan leú et appu 
sikataí besi, ka tubudda sangamberi 
sirimanua sibara ka tubu toggaiat 

tarimeu, samba ka tubudda sipaniddogi 
tularatnia 

3Lepá nenda piliakénangan ka sia 
malaika sikarua sikukuddu ka bagat 
pulokatnia ka koat. lageti bailiunangan 
koat néné kelé logaura sirimanua 
simamatei. Oto mateinangan leú et 
sangamberi makluk sikukuddu ka bagat 
koat 

4Lepá mitsá ei nia ka sia malaika 
sikatelu, masipiliaké sikukuddu ka 
bagat pulokatnia ka pabaga-bagat oinan 
sambat ka sangamberi matat bubuakat. 
Oto ka sia sangamberinia oinan bailiu 
logau 

5Iageti arepkungan nia ipanibo ka 
sia malaika sikup-kup'aké oinan néné, 
pelé nga-ngania, "Maadil lé ukuman 
siorak'akenennu, ale Sipunenan, 
Taikamanua tonemnangan lé aian nia 
samba siturerere kababara 

6 Arapiliakéan logaura sapaamian 
Taikamanua sambat logaura tai nabi; oto 
kineneiget kaunungan sia masiló logau. 
Kirénangan mateúan rasiló kelé nenda! 
7 Lepá arepkungan nga-nga sibara 
ka kudduat pasija-jakat tareimeu 
buluakenen, sipasikukua, "Ale Tuhan, 

Taikamanua Sipulugege, maroipo samba 
maadil lé ukuman siorak'akenennu! 

8Lepá nenda, piliakénangan ka sia 
sikukuddu ka bagat pulokatnia ka matat 
sulu; oto obáaké ka sia matat sulu, ilabó 
sirimanua oloinia simakopé kataí besí 
néné 

9 Oloi sulu néné te masilalabó sirimanua, 
oto kalulut néné, pateleirangan leú et 
onin Taikamanua, sipasikukup-kup'aké 
paoreat néné. Tápoi kenanen kisedda, 
tá leú et rababauaké paatuatda, samba 
tá raobá masiumun'aké pulatsanan 
Taikamanua 

l0Tageti piliakénangan sikukuddu ka 
pulokatnia ka sia malaika sikalima, 
ka uddenan purimataat tarimeu. Oto 
magep-gepnangan leú et sangaliot 
purimataat tarimeu néné, pat sotdangan 
jalaira sirimanua, kopet besinia 

11 Oto pateleirangan leú et Taikamanua 
ka manua kalulut besit tubudda sambat 
kalulut apputda. Tápoi bulat beri 
bauakéra paatuatda ka galai tubudda 
sikataí 

12 Lepá piliakénangan ka sia sikukuddu 
ka bagat pulokatnia malaika sikaenem, 
ka Oinan Eprat sabeu. Iageti 


WAHYU 16.13 — 17 56 


makalanangan leú et, bulat pat oi 
raenungi nia tai rimata sibara ka 
kabelaiat sulu 

130to itsókungan leú et, telu ketsat 
sikataí, kelé mutubu kuret. Rababara 
iaté, ka nga-ngan ulou simakopé beunan 
sambat ka nga-ngan tarimeu, samba leú 
et ka nga-ngan nabi sipatataju 

14 Sia néné te paketsa-ketsat sikataí 
sibaraaké pakise-kiseiet. Iageti eirangan 
leú et kateludda ketsat néné, ka 
sangaliot polak masirurúaké sangamberi 
tai rimata, bulé raei pasaggak ka 
Gogoi sabeu, iaté Gogoi Taikamanua 
Sipulugege 

15"Arep'aké! Momoi te aku kelé 
sipananangkou! Mauktuk te sia 
simatarek tubu samba sipasijajago 
leppeinia, bailiu tá simabulutut ipuenung 
elé maila nia ka siberikabaga! 

l6Tageti eirangan leú et paketsa-ketsat 
néné masirurúaké tai rimata ka sara 
kudduat, onin kudduat néné ka nga-ngan 
Ibrani iaté Harmagedon 

17 Lepa nenda piliakénangan nia ka sia 
sikukuddu ka bagat pulokatnia malaika 
sikapitu, ka rusa. Iageti maarepnangan 
nga-nga simaron sibara ka uddenan 

purimataat ka Uman Taikamanua, 
sipasikukua, "Atuléléan! 

18 Oto bara bila sitaipuaari, apakilat, 
samba nga-ngan leleggu apagururuu 
samba simakararat, samba teteu 
simakopé kataí ron. Bulat barania ka 
panandaat aitubaraaké sirimanua, bulat 
ainangan tá babara teteu sabeu kelé 
néné. Néné te sara teteu bulat simakopé 
kataí ron 

19Laggai sabeu ragai oi telu, samba 
palagga-laggai ka sangaliot negara 
leú et kakkataí. Iageti reodemnangan 
laggai Babel sabeu néné Taikamanua. 
Kaunangan lónia anggur sibara ka 
pulokat anggur Taikamanua, iaté anggur 
oloi golúnia 

20 Oto sangamberinia panusa-nusa tatá, 
samba sangamberi palele-leleu leú et, 
tatá 

21 Urat es leú et belé palilima ngapulu 
kilogram sanénia, pasaksanginangan leú 
et sirimanua. Iageti paloloirangan leú 
et Taikamanua, kalulut paoreat urat es 
simakopé kataí besí néné. 

1 7 1 Lepá oinangan leú et sara 

malaika ka talagadda samalaika 
sipitu, sibara ka kabei pitu pulokat, 

ka tubukku, kuanangan, "Konan sené, 
kupatoilá ka matam kipa tugagalai, 
ituukum'aké sipusisilainge néné, iaté 
laggai sabeu, sirióakenen ka bet-bet 
paoina-oinan 

2 Aragalaian pusilaingeat ka tubunia tai 
rimata ka polak, samba aipuineng'an 
sia taikapolak kalulut anggur 
pusilaingeatnia. 

3Iageti kuneminangan aku Ketsat 
Sipunenan, oto abbitrangan aku ka 
simatangeu. Oto itsókungan sedda sara 
sinanalep, ai nia muuuddet ka tei-tei 
sangamuneng tarimeu simasuan onam 
tubu, sisusut ka tubu oni paloloiat ka 
Taikamanua. Utet tarimeu néné ai pulu 
iginia, samba pulu igit bannia 
4Leppeinia sinanalep néné simasuan 
laiket samba simasuan onam, samba 
ai pulaingeatnia emas, pabukku-bukkú 
simakirisau sambat mutiara. Ka kabeinia 
ai pulokat emas sibara ka baga 
simasit-sit sita samba simalolit, sialakat 
pusilaingeatnia 

5 Ka tou-tounia ai atusurat'aké sara oni 
keleat. Oni nenda iaté, "Babel Sabeu, 
turot sangamberi pusilaingeat samba 
bulat sikataí paraboat ka polak néné. 

SIageti itsókungan leú et ipuineng 

nia sinanalep néné logaura sapaamian 
Taikamanua, sambat simateiakenen, 
kalulut topitda ka tubut Jesus. 

Kelé akuitsó nia sinanalep néné, 
makiseinangan ka bagakku 

7 Iageti kuanangan malaika ka tubukku, 
"Angoi imakikisei ka bagam? Eddangan 
nia kutiboi ka matam keleat, pagalaiat 
sinanalep néné, sambat keleat tarimeu 
sijanangi nia 

8 Panandaatnia tarimeu néné ai 

nia muririmanua, tápoi kineneiget, 
amateian nia. Táan mauuju ibela ka 
guluggut kamateiat, lepá ei nia iailiaké 
kasubuat. Sangamberi taikapolak 
sitaisusurat'akenen oni ka Buko 
Purimanuaiatra Sirimanua, ainangan tá 
tubabaraaké polak néné, makikisei ka 
bagadda masiitsó tarimeu néné. Aipoí ai 
nia muririmanua tarimeu néné siboikí. 
Tápoi kineneiget, amateian nia, lepá 
barania mitsá 

20to sené, ai lulunia pusisikut paatuat, 
samba puaagai kolou. Uté sipitu néné, 
iaté pitu ngambua leleu; iaté leleu 
kudduat sinanalep. Tápoi uté sipitu néné 
leú et, iaté pitu sia tai rimata 

10 lima ka talagadda amakalangan sia, 
sara ai peilé nia muririmata, tápoi sara 
geti tápei amoi nia 

11 lageti tarimeu sipuririmanua siburu, 
tápoi kineneiget táan muririmanua nia 
mitsá, iaté rimata sikabalunia. Nia néné, 
iaté sara ka talagat tai rimata sipitu leú 
et, oto kineneiget aian lé nia memei 
masiailiaké kasubuat 

12 Ban sipitu siitsónu nenda, iaté 
tai rimata sipulu, tápei arataddaaké 
murimata. Tápoi tukakau ka tubudda 
gege, bulé rapurimata sambat tarimeu 
ka bagat sangajam burúnia 

13 Ka puludda tai rimata néné makeré 
besíakenenda; iaté rakau puroron 
sambat gegedda ka tubut tarimeu néné 

14 Sia néné, rasasaggangi nia Togat 
Biri-biri. Tápoi ikakalaaké lé sia Togat 
Biri-biri sambat sipasiuluinia simatopit, 
sipiliy nia sambat sinogai nia, tai rimata 
néné. Aipoí nia lé Tuhanda sangamberi 
tai tuan, sambat Rimatadda tai rimata. 

15 Iageti kuanangan malaika ka 
matakku, "Oinan siitsónu nenda, iaté 
kudduat nia sinanalep sipuoolop tubu; 
iaté sia tai bangsa, tai rayat, negara 
samba panganga-nganga 

16 Ban sipulu siitsónu sambat tarimeu 
nenda malalagá bagadda ka tubut 
sipuoolop tubu néné. Rapararauragi te 
sangamberinia sibabara ka tubunia, 
sambat rabubulutuni nia. Komrangan leú 
et akkulánia sambat puruakérangan leú 
et nia ka api, imasubu 

17 Aitubbuian poí paatuatda 
Taikamanua, bulé raenung'aké 
rencanat Taikamanua. Aikauan ka sia 
Taikamanua pukerekat baga bulé rakau 
gegedda ka tubut tarimeu néné, bulé 
ipurimata tarimeu néné teret puailinia 
sikuat Taikamanua 

18 Sinanalep siitsónu néné iaté laggai 
sabeu, sipanei-nei tai rimata ka polak 
néné." 

18 1Lepá itsókungan sara malaika 

sabagei, ai nia tugogorosot 
barania ka manua. Ai ka tubunia gege 
sabeu, pat pató sangaliot polak kalulut 
pulatsanannia 

2lageti pugereinangan leú et pelé 
nga-ngania, "Amakalangan nia! Laggai 
Babel sabeu, amakalangan! Kineneiget 
aibailiuan nia kudduatra sanitu sambat 
paketsa-ketsat sikataí. Ai ka bagania 

sene ngamata uma paloli-lolit, samba 
simalagat bagat sirimanua 

3 Aipoí sangamberi bangsa aralóan 
anggur pubobot-bot pusilaingeatnia. Sia 
tai rimata, aragalaiakéan pusilaingeat 
ka tubunia, samba leú et sia sipajajaga 
ka polak, amakayongan sia, kalulut 
pubobot-bot akkulara, sitaioi raom'aké. 
4Iageti arepkungan nga-nga bagei 
sibara ka manua sipasikukua 

kisé, "Belaaké kam tubumui kam 
sapaamianku! Belaaké kam tubumui 

ka bagania! Bá tutut'aké kam jonia, 
nubairat kam ka kam ukumannia 

> Aipoí amupoggouan jonia, pat aili ka 
manua, sambat jonia néné, airerepdem 
Taikamanua 

6 Galaiaké kam ka tubunia ka sia néné, 
kelé sigalaiakenennia ka tubumui ka 
kam; siliaké kam sigalaiakenennia rua 
ngaoleat iginia. Baliu kam pulokatnia 
rua ngaoleat igit ló sinarek'akenennia ka 
kam 

7 Kau kam ka tubunia paoreat sambat 
pureuregat baga simakeré beunan ka 
pulatsanan samba pukayoat sikaunia 
ka tubunia ka sia. Aipoí tá muaari 
ipatiboaké tubunia, ikua, 'Aku néné 

rimata sinanalep! Aku néné ta silumang; 
ta kuoorik pureuregat bagal 

#Kalulut nenda te, bailiu ka bagat 
sangagogoi oraknangan nia paoreat, 
iaté, besi, pureuregat baga, sambat 
pulajeat. Samba tulalabóaké te nia ka 
api, oto si Tuhan Taikamanua lé magege 
iadili nia. 

? Rasosoibi samba rakangengeleji 
baga te, tai rimata ka polak néné, 
sipasitutut'aké pusilaingeatnia sambat 
pubobot-bot akkulat sinanalep nenda, ké 
raitsó iputinobut kujuk api sipasilalabó 

10 Ka sareunan lé rapuririó masiigbuk, 
kalulut lotóra isappó sia pangoringannia. 
Pelé nga-nganda, "Bulat apanganté 
kopet kataí besínia paoreat ka laggai 
simakopé erut katuareman néné, iaté 
laggai Babel simaron! Bulat ka bagat 
sangajam lé burúnia aitugalaiaké 
ukumannu! 

11 Ka sia let et sipajajaga ka polak 
néné, musou sambat mupurupu, kalulut 
sinanalep néné, aipoí beringan sia sara 
sipasisasaki pajagadda 

12 Táan anai sia sisaki emas, perak, 
permata, sambat mutiaratda; samba 
leú et komang lenan, komang simasuan 

laiket, sutera, samba komang simasuan 
onam; samba sene ngamata loina 
simabesi tugaba, bibilet sibara ka 
gading, samba sibara ka paloina-loina 
simakeppu saki, sibara ka tembaga, 
laba, sambat pualam 

13 kulit kayu manis, rempah-rempah, 
setanggi, mur, sambat kamenyan; 
anggur sambat minyak, tapung sambat 
gandum; jaui sambat biri-biri, kuró 
sambat kereta, sapagugulet, pat leú et 
aili ka engan sirimanua 

14 Pelé nga-nganda sipajajaga ka 
tubut sinanalep nenda, "Sangamberinia 
sipuoni bakkatnu, táan anai, samba 
sangamberinia pukayoatnu samba leú et 
pulaingeatnu amalimaian! 

1> Muririó te sia sipajajaga simakayo, 
kalulut pajajagadda ka laggai nenda, 
lotóra isappó sia paoreatnia. Musosou 
sambat mupupurúpú te sia 

16 pelé nga-nganda, "Ale, apanganté 
kopet kataínia pangoringannia laggai 
simaerú katuareman néné! Simarei-rei 
leppeinia komang lenan, komang 
simasuan laiket, samba simasuan onam; 
simarei-rei sut lé ka tubunia pulaingeat 
emas, permata, sambat mutiara 

17 Tápoi ka bagat sangajam burunia, 
tatá sangamberi pukayoatnia!" Ka sia 
leú et sangamberidda tai nahkoda, 
sipanonompang samba leú et sia 
tatogat kapá, samba sangamberidda 
sipasigagaba purimanuaiatra ka koat, 
muririó leú te sia ka sareunan 

18 Kelé raitsó iputinobut kujuk api 
aimalabo laggai nenda, pugereirangan 
leú et. Pelé nga-nganda, "Tá anai beri 
sara laggai bagei simakeré ka laggai 
néné! 

19 Tageti paragatdangan leú et abu ka 
utéra, kelé toggaiat purereu-reura baga, 
lepá pusourangan sambat pugereirangan 
leú et, rakua, "Ale, apanganté kopet 
kataínia pangoringannia laggai sabeu 
néné! Aipakayongan sia sangamberi 
sibara kapá ka koat, kalulut pukayoatnia! 
Tápoi ka bagat sangajam lé burúnia, 
limai sangamberinia! 

20 Ale kina manua, kau imaangká 
bagam, kalulut kakakataí nia laggai 
Babel! Ale kam sapaamian Taikamanua, 
tai apostel, tai nabi, pugora kam baga! 
Aiukum'akéan poí nia Taikamanua, kelé 
sara lumun sigalaiakenennia, ka tubumui 

21 Tageti itsókungan sara malaika 
simagege iakkat'aké sara bukkú, 
beu bukkú pasigulunan sabeu, 
ribbaiakénangan nia ka bagat koat, 
iageti kuanangan, "Kisé té tupaeerú ka 
tubut laggai Babel simaerú katuareman 
oni néné, ituribbaiaké nia simakopé, pat 
táan tusesese nia mitsá 

22 Oto táan te maarep nga-ngan musik 
sibóbóra siagai masibebeú kecapi, siagai 
muurai, siagai musuling samba siagai 
mupiau ka tubum! Tá leú et tusesese 
sedda sipugagalai siagai kabei samba 
nga-ngan bukkú pasigulunan leú et, táan 
tuaarep sedda 

23 Táan raiitsó mitsá torot alito ka 
tubum; samba táan raaarep mitsá sedda 
gaú-gaúra sirimanua simigi sipupupunen 
putalimogat. Sipaja-jagam te bulat 
siabeu tiboi tubu ka polak néné, samba 
kalulut againu mugaut, bailiu oi nupataju 
sangamberi bangsa ka polak! 

24 Aituukum geti laggai Babel néné, 
kalulut atusese ka laggai néné, logaura 
tai nabi, logaura sapaamian Taikamanua; 
momoi takua logaura sangamberi 
simateiakenen ka polak néné. 

1 9 1 Lepá arepkungan leú et ipuukú 
nga-nganda sirimanua ka 
manua, sipasisosogaaké, "Umun kam 
Taikamanua! Taikamanuanta néné, 
iaté Taikamanua sipaarau, Taikamanua 
simalatsat samba sipulugege 

2 Pasihahakimi nia, maadil, sambat 
sineseat! Aiorak'akéan ukuman ka 
tubudda sipuoolop tubu simakopé, 
sipakataí polak, kalulut pusilaingeatnia. 
Aiukum'akéan nia Taikamanua sipuoolop 
tubu néné, aipamatei poí sia sapakoiniet 
Taikamanua. 

3 Iageti pusogaddangan mitsá sirimanua 
simigi, pelé nga-nganda, "Umun'aké lé 
Taikamanua! Tá te muaari ipukuilú api, 
sipasilalabó laggai nenda! 

4Oto purappoddangan leú et ka sia 
sirua ngapulu epat tai bajá, sambat 
sia samakluk siepat, sibokkó uddenan 
purimataat, rapaniddogi Taikamanua, 
sipuuuddet ka uddenan purimataat. 
Pelé nga-nganda, "Amen! Umun kam 
Taikamanua! 

>Iageti maarepnangan nga-nga sibara 
ka uddenan purimataat, sipasikukua, 
"Umun kam Taikamanua, kam 
sangamberi sapakoiniet Taikamanua, 

sikebbukat sambat tasulé, sipaniddogi 
Taikamanual 

6Lepá mitsa, arepkungan kelé nga- 
nganda sirimanua simakopé igi; ipunau, 
kelé ipuja nga-ngan onut koat, samba 
kelé guru-ruu nga-ngan leleggu. Akuarep 
sikuadda, "Umun kam Taikamanua! Aipoi 
si Tuhan Taikamanuanta Sipulugegengan 
lé amurimata 

7 Kau imangká samba imagora bagatta, 
kau taumun kam pulatsanannia! 
Aiailingan poí gogoi putalimogat 

nia sipuoni Togat Biri-biri, samba 
talimouakenen, amatarek'an nia 
itutalimouaké 

8 Leppei simaalit baga simakirisau 
atukauan ka tubunia, ipakei nia." 
(Leppei simaalit baga néné iaté, 
sangamberi simaerú, sigalaira 
sapaamian Taikamanua. 

9Iageti kuanangan malaika ka tubukku, 
"Surat'aké néné: 'Mauktuk te sia sinogai 
ka punen putalimogat Togat Biri-biri.'" 
Lepá tuppainangan nia mitsá malaika 
ikua nia, "Iaté néné katuareman bulat 
sibulatnia sibara ka Taikamanua. 

l0Tageti purappokkungan ka matat 
malaika masipanindogi nia. Tápoi 

aikua lé ka tubukku, "Tá kisé! Bá 
paniniddogi aku. Taikamanua lé 
paniddogi! Beri aku leú poí kaku 
pagugulet leú et, kalé ekeu, samba kelé 
leú sasarainam sipasioomet'aké simaron 
simuneng'akenen Jesus! 

lll epa itsókungan itubuká 
manua, iageti matoilánangan leu 
et sangamuneng kuró simabulau. 
Sikukuddu ka tei-teinia iaté, Oniakenen 
Simatopit samba Oniet Sibulatnia. 
Maadil nia masiorak'aké ukuman sambat 
pasaggangan sigalaiakenennia 

12 Matania kelé juluu api, samba 
ka uténia maigi kirit purimataat. Ka 
tou-tounia ai atusurat'aké sara oni; sarat 
nia lé iagai oni nenda 

13 Leppei sipakeinia, atulogabingan. Nia 
néné tuoniaké, "Tiboiet Taikamanua" 

14 Airatutut nia tai tenterat manua, 
sipukukuró simabulau samba sipuleppei 
komang simaalit baga, simabulau 
simaliná 

15 Ai bebela ka ngu-ngunia sara lanjau 
simalauru, samba lanjau nenda te 
ipapakei masikalaaké tai bangsa, samba 
utéakénangan sia ka gege simaron. 
Ibubutsit te suat anggur ka kudduat 

pasibutsinan oloi golut Taikamanua 
Sipulugege 

16 Ka saraubánia sambat ka bakkapatnia 
ai atusurat'aké oni néné, "Rimatadda tai 
rimata, samba Tuhanda tai tuan. 

17 Lepá itsókungan let et sara malaika 
sipuuuddet ka matat sulu. Iageti 
pusoganangan simaron, masikua ka 
tubut sangamberi umá sitububurut ka 
pata, "Konan kam parurú masiroroi 
punen sabeu sibaraakenen Taikamanua 

18 Konan kam mukom akkulára tai 
rimata, akkulára tai panglima, samba 
akkulára tai pahlawan, konan kam 
mukom akkulára sikukuddu ka tei-tei 
kuró samba leú et akkulat kuróra 
samba akkulára sangamberi sirimanua, 
sikebbukat samba tasulé, sapagugulet 
samba sipuuuja! 

19 Lepá itsókungan raparurú, tarimeu 
sambat sia tai rimata ka polak néné, 
samba leú et tai tenteratda, raei 
pasaggak, masisaggangi sikukuddu 
ka tei-tei kuró simabulau, sambat tai 
tenterania 

20 Tageti labárangan tarimeu néné 
sambat tai nabi sipatataju, sigalai 
kiseiet ka matat tarimeu néné. (Oto 

kiseiet nenda te igagalai tarimeu néné, 
masipataju sia sibara toggaiat tarimeu, 
samba sia sipaniddogi tularat tarimeu.) 
Iageti ribbaiaké tarimeu sambat tai nabi 
sipatataju néné ai sia muririmanua, ka 
bagat api sipuju-juluu, sibara belerang 
21 Tageti tai tenteradda, atumateiakéan 
sia ka lanjau sibebela ka ngu-ngunia 
sikukuddu ka tei-tei kuro simabulau. Oto 
oinangan leú et uma, pakomiddangan 
leú et akkulára simateiakenen néné. 
20 1Lepá nenda itsókungan sara 
malaika, ai nia tugogorosot 

barania ka manua. Ai ka kabeinia 
panguksik guluggut kamateiat, samba 
sara paleggui sabeu 

“Iageti labánangan leú et ulou 
simakopé beunan, sipuoni ulou 
simabajá, elé Sanitu, elé Ketsat Sikataí, 
palengguinangan leú et nia ka bagat 
sangaribu ngarura burúnia 

3 Lepá ribbaiakénangan ulou simakopé 
beunan néné, malaika, ka bagat guluggut 
kamateiat, iageti kutsik'akénangan leú 
et guluggú néné, kaunangan segelnia, 
bulan ipataju sia mitsá ulou simakopé 
beunan néné, tai bangsa teret itukapplu 

sangaribu ngarura. Lepá nenda buítá 
tubelaaké nia ka bagat oggak siteté 
4Iageti itsókungan paudde-uddenan 
purimataat, atukauan ka tubudda 
sipuuuddet sedda, gege masiteúaké 
ukuman. Oto itsókungan leú et 
ketsatda sitippú lolokkat, kalulut 
mumuneng'akenenda Jesus, sambat 
paarepra katuareman simaerú sibara ka 
Taikamanua. Tá raobá masipaniddogi 
tarimeu, elé tularatnia. Beri silóra 
toggaiat tarimeu ka tou-toura, elé 

ka kabeira. Iageti suru sia mitsá, 
puutérangan sambat Kristus ka bagat 
sangaribu ngarura burúnia 

> Néné te patterat siboikí, tusuruaké 
sia mitsá simamatei. (Tápoi sia geti 
simamatei sabagei, tápei tususuruaké 
sia ka oggak sangaribu ngarura néné. 
6 Mauktuk te sia sisuruakenen ka 
patterat siboikí néné. Sia néné, mateú 
ibailiu sia bakkat Taikamanua. Táan 
ikukup-kup'aké sia kamateiat sikarua. 
Ibabailiu te sia imam Taikamanua 
sambat imam Kristus, samba muuté 
te sia sambadda ka bagat sangaribu 
ngarura burúnia 

7 Lepá aitukapplu sangaribu ngarura, 
belaaké nia ka sia Sanitu ka bagat 
penjarania 

8 einangan leú et masipataju bangsa 
bulat sabeu ka sangaliot polak, iaté Gog 
sambat Magog. Oto rurúakénangan sia 
simakopé igi kelé nuntut ngaí ka buggei, 
raei pasaggak 

9Iageti pakaraprangan tubudda ka 
sangaliot polak, koiliprangan leú et 
pukemaadda sapaamian Taikamanua 
sambat laggai simanuntut bagat 
Taikamanua. Tápoi abelé lé api isubuaké 
sia 

10 Lepá ribbaiaké Sanitu sipataju sia 
néné, ka bagat api simalio sambat 
belerang. Sedda te kudduatnia ka sia 
tarimeu sambat tai nabi sipatataju 
ituriribbaiaké sia boikí. Oto paorei sia, 
sinágó sambat sinoibó, teret buru-burú 

11 Lepá mitsá itsókungan sara uddenan 
purimataat simabulau sabeu sambat nia 
ka sia sipuuuddet ka uddutnia. Iageti 
tatá manua sambat polak ka matania, 
oto táan amakoinong mitsá 

12 Iageti itsókungan simamatei, 
sikebbukat sambat tasulé, ai sia muririó 
ka matat uddenan purimataat. Oto 

baila pabuko-buko. Ka sia buko sara 
leú et bailá, iaté Buko Purimanuaiatra 
Sirimanua. Lepá orak'aké ukuman ka 
tubudda simamatei néné, siripot sigalaira 
ka sisurat'akenen ka pabuko-buko néné 
13Tageti ka sia leú et koat, 
taroakénangan sia simamatei ka tubunia. 
Beri leú et ka sia leú et Kamateiat samba 
Taikabaga, taroakérangan sia simamatei 
ka tubudda. Oto sangamberidda 
simamatei néné tuukum'aké, siripot 
sigalaira 

14 Lepá ribbaiaké ka sia Kamateiat 
sambat Taikabaga néné ka api simalio. 
(Api simalio néné, iaté kamateiat 
sikarua. 

15 Oto sangamberi sitaitususurat oni ka 
bagat Buko Purimanuaiatra Sirimanua, 
ribbaiaké ka api simalio. 

2 1 1 Lepá itsókungan manua sibau 

sambat polak sibau. Iageti ka sia 
manua siboiki samba polak siboiki, pepe, 
samba leú et ka sia koat, tatá 

2 Iageti itsókungan laggai sipunenan, 
iaté Jerusalem sibau tugorosot barania 
ka laggai manua, sibara ka Taikamanua. 
Laggai nenda atupatarek'an, bulat 
kéan lé sinanalep talimouakenen, 

atupalaingengan tubunia, iei masiailiaké 
simanteu talimouakenen 

3Lepá arepkungan nga-nga sabeu 
sibara ka uddenan purimataat, 
sipasikukua, "Ka talagadda 
sirimanuangan lé ikukuddu kineneiget 
Taikamanua! Seddangan lé ikukuddu 
sambadda, samba sia leú et bailiu 
sapaamiannia. Bulat tubut Taikamanua 
lé mukukuddu ka talagadda, bailiu 
Taikamanuanda 

4 Posanangan leú sangamberi elu 

ka matadda. Táan anai kamateiat, 
pureuregat baga, sou, elé besí leú et 
táan anai. Sangamberinia sipuoni siburú, 
tatá. 

> Pelé nga-ngania sipuuuddet ka 
uddenan purimataat, "Kubabailiuaké 
te sangamberinia néné sibau!" Iageti 
kuanangan leú et ka tubukku, "Surat'aké 
néné, aipoí tiboiet néné, bulat sibulatnia 
samba katonemiet lé. 

SIageti kuanangan, "Atuléléan! 
Aku té néné panandaatnia samba 
kalepakatnia; aku té né Tuhan barania 
ka Panandaatnia pat aili ka Kalepakatnia. 
Kasei simaonggou, kaukungan ló ka 

tubunia, sitá saki, sibara ka bubuakat 
purimanuaiat 

7 Rasisiló te sia simamanang néné, 
sibara kaku. Bailiunangan aku 
Taikamanuanda, iageti nia ka sia leú et, 
bailiu togakku 

8Tápoi sia geti sipulolotó, sipajo 
sirimanua, sikataí paraboat, 
sipasimamateiaké sirimanua, 
sipusisilainge, sipugagaut, sibuluji 
sabulungan, samba sangamberi 
simaboko, turiribbaiaké lé ka bagat api 
simalio samba belerang sipujujuluu, iaté 
kamateiat sikarua. 

3Iageti oinangan leú et ka tubukku, 
iaté sara ka talagat malaika sipitu, 
siukkáaké pulokat sisusut pitu ngamata 
paoreat, masikua ka matakku, "Konan! 
Kupatoilá ka matam, Talimouakenen, 
iaté sinanalep Togat Biri-biri. 

10 Oto kuneminangan aku Ketsat 
Sipunenan, iageti abbitnangan aku 
malaika, ka sara leleu simakopé buak. 
Patoilánangan leú et ka matakku, laggai 
Jerusalem, iaté laggai sipunenan. Laggai 
néné, situgogorosot sibara ka manua, 
iaté sibara ka tai Taikamanua 

11 sialei pubeunanan sambat pulatsanan 
Taikamanua. Laggai néné apakirisau, 
kéan lé bukkú simalatsat, samba kelé 
bukkú simakirisau limun simalatsat, kelé 
kristal 

12 Kekrenia situbobokkó, tápoi mabuak 
sibara pulu rua matatbaliu, ai sia pulu 
rua igidda samalaika sipasijajago. Ka 
senen matatbaliunia ai atusurat'aké 
oninda sipulu rua ngasuku ka bangsa 
Israel 

13 Samba ai leú et telu matatbaliu 
simatai ka senen bé-bénia; telu saigit 
kabelaiat sulu, telu saigit kayaman, 
telu saigit baré, samba telu ka saigit 
kabelekat sulu 

14 Ka uddut pulu rua pundasi, aiturióaké 
kekre néné. Ka bukkú pundasi néné, ai 
atusurat'aké oninda ka pulu ruadda tai 
apostel Togat Biri-biri 

15 Malaika sipaninibo ka tubukku, ai ka 
kabeinia tuturá kirekat, sigalai sibara 
ka emas, masikireki laggai néné, iaté 
matatbaliu laggai sambat kekrenia 

16 Laggai néné siepat persegi, makeré 
nantania ka lionia. Iageti kirekinangan 
nia tuturánia malaika laggai, néné, ai 

2400 ngakilometer nantania, lio sambat 
buaknia makeré lé ka nantania 

17 Kelé aikireki nia malaika kekre néné, 
ai enem ngapulu ngameter buaknia. 
Kirekat ipapakei malaika néné, iaté 
kirekat pakeietda sirimanua 

18 Kekret laggai néné, sigalai sibara ka 
bukkú simakirisau limun, kiniu laggai 
nenda geti sibara ka emas simamurni, 
malatsat kelé kaca 

19 Bukkú pundasit laggai néné, 
atupalainge sibara ka sene ngamata 
bukkú simakirisau. Bukkut pundasi 
siboiki, sigalai sibara ka bukkú 
simakirisau limun, kiniu. Pundasi 
sikarua, sigalai sibara ka bukkú 
simakirisau limun latsat, pundasi 
sikatelu, sigalai sibara ka bukkú 
simakirisau limun, pundasi sikaepat 
sigalai sibara ka bukkú simakirisau limun 
lumut 

20 Pundasi sikalima, iaté sigalai sibara 
ka bukkú simakirisau sibara tularat 
ungat elé loiná, pundasi sikaenem, 
sigalai sibara ka bukkú simakirisau 
limun, pundasi sikapitu sigalai sibara 
ka bukkú intan simakiniu, pundasi 
sikabalu, sigalai sibara ka bukkú 

simakirisau simakalimun, pundasi 
sikasiba, sigalai sibara ka bukku 
simakirisau, ai simakiniu, simakabonan 
ai leú simacoklat, pundasi sikapulu, 
sigalai sibara ka bukku kelé susu 
simalimun, pundasi sikapulu sara, sigalai 
sibara ka bukkú simakirisau simalimun, 
makabonan, pundasi sikapulu rua, 
sigalai sibara ka bukkú simasuat laiket 

21 Kapulu ruania matatbaliu sabeu, 
sigalai sibara ka mutiara, senen 
matatbaliu, sigalai sibara ka sara 
mutiara. Enungan laggai néné, sigalai 
sibara ka emas simamurni, makirisau 
kelé kaca simabilá 

22 Tá akuitsó Uman Taikamanua ka 
laggai nenda, aipoí Uman Taikamanua, 
ijaté tubut Tuhan lé. Taikamanua 
Sipulugege, sambat Togat Biri-biri 

23 Táan leú maperlu itoro nia matat 
sulu, elé itoroji nia laggó, ka sia laggai 
nenda, aipoí pulatsanan Taikamanua 
itotoroji nia, samba Togat Biri-biri 
alitonia 

24 Tageti puenungrangan tai bangsa ka 
polak, ka toronia, samba sia tai rimata, 
abbitrangan leú et pukayoatda, ka laggai 
nenda 

25 Tápoi ka sia geti matatbaliu laggai, 
sarat katububuká lé nia senen tetre, tá 
tupapat-pat'aké, tá poí anai sedda soibó 

26 Pulatsanan samba pukayoatda tai 
bangsa, tuaabbit ka bagania 

27 Tápoi ka sia geti sigalaiaké kasit- 
sit'akenen, elé sipaboboko, tatetéaké 
nia, aponia kasit-sit'akenen, bulat tá 
tugugurú sia ka bagania. Sarat sia lé 
sitususurat oni, ka Buko Purimanuaiat 
Sirimanua, sambat ka bukot Togat 
Biri-biri, momoi tugurú ka bagania. 
22 1 Iageti malaika nenda leú et, 

amasisaú-saú ka tubukku, 
oinan purimanuaiat. Bagat oinan 
néné, makirisau kelé kristal, samba 
aimuguguruk sibara ka uddenan 
purimataat Taikamanua, samba 
purimataat Togat Biri-biri 

2? ka talagat enungan laggai nenda. Ka 
bet-bet oinan nenda, ka rua ngasilánia, 
ai loinat bubuakat purimanuaiat, 
sipububua, pulu rua ngamitsá ka bagat 
sangarura, iaté sangamitsá sangalaggó 
ipubua. Buluknia momoi itupakei, 
masialeaké tai bangsa 

3 Ka laggai nenda, tá anai sia beri sara 
siorak pateleiat Taikamanua. Uddenan 

purimataat Taikamanua, sambat Togat 
Biri-biri, tukakau ka laggai néné. Ka 
tubunia te rapaniniddou sapaguguletnia 

“samba raitsó matania. Oninia 
tususurat'aké ka tou-toura 

>Táan leú maperlu ka sia alito sambat 
torot matat sulu, aipoí táan anai soibó; 
Tuhan Taikamanuangan lé poí, itotoroji 
sia. Iageti purimataddangan leú et, teret 
buru-burú 

6Iageti kuanangan nia malaika ka 
tubukku, "Tiboiet néné bulat sibulatnia, 
samba katonemiet. Tuhan Taikamanua 
sipanguruat'aké Ketsatnia ka tubudda 
tai nabi, aikoiniakéan malaikania, bulé 
rapatoilá, ka tubut pakoinietnia, aponia 
sipuaaili simaruei. 

7Oto pelé nga-ngan Jesus, "Lelek'aké 
kam néné! Táan mauju kuoi. Mauktuk te 
sia sireddet sibalat, ka bagat buko néné! 

8 Aku té néné si Johannes, akuarep'an 
samba akuitsóan sangamberinia néné. 
Lepá akuarep samba akuitsó nia néné, 
purappokkungan ka matat malaika, 
sipasitotoiláaké sangamberinia ka 
tubukku; oto aikugegelai kupaniddogi 
nia 

9kuanangan ka matakku, "Tá kisedda! 
Bá paniniddogi aku! Taikamanua lé 
paniddogi! Aipoí aku kaku leú et, 
pagugulet leú et, kelé ekeu, samba 
kelé sasarainam tai nabi leú et, samba 
sangamberi simareddet ka sitonéakenen 
buko néné! 

10 Lepá kuanangan mitsá, "Buí nupakele 
nia, sangamberi sibalat ka bagat buko 
néné, aipoi amalegrengan tetrenia ipuaili 
sangamberinia 

11 Eddangan nia rariu-riuaké mugalai 
jo, ka sia sijo, sia kasit-sit'akenen, 
eddangan nia rakau tubudda kasit- 
sit'akenen, siobá masireddet siobat 
bagat Taikamanua, edda imariu-riu 
rareddet siobat bagat Taikamanua, sia 
sikokoiakenen ka Taikamanua, edda 
ramariu-riu rapurimanua simakokoi ka 
Taikamanua. 

12 Iageti kuanangan nia Jesus, 
"Lelek'aké néné! Táan mauju oi aku, 
kuabbit upa, masilumun'aké sangamberi 
sirimanua, siripot sigalaira 

13 Aku té néné siboikí, sambat sikatei- 
tei; aku té néné Tuhan Panandaatnia, 
samba Kalepakatnia. 

14 Mauktuk te sia sipaliná saraubára, 
pat liná, bailiu bara hakra, masikom buat 
loina purimanuaiat, samba oi ratugurú 
ka laggai, ka matatbaliu geratnia 

15 Tápoi sia geti sigalaiaké galajet 
sikataí, sipugagaut, sipusisilainge, 
sipasimamateiaké sirimanua, 
sipasibubuluji sabulungan, samba 
sipaboboko, ka titiboat elé ka galai 
tubu, ka tei-tei irip laggai lé kudduatra, 
sangamberidda néné 

16 "Aku sipuoni Jesus té, amasikoiniaké 
samalaikakku ka tubumui, bulé isegéaké 
nia, pagalaiat néné, ka tubumui, sibailiu 
puuktunganda sapaamian. Punuteteu 
Dapid te aku néné; aku té nenda usutat 
simapató. 

17 Iageti kuanangan nia Ketsat 
Sipunenan sambat Talimouakenen 
Sinanalep, "Konan kam!" Sangamberi 
sipasiaarep néné, buítá leú et rakua ka 
sia, "Konan kam!" Kasei simaonggou 
kau ioi! Kasei siobánia, kau raalá oinan 
purimanuaiat, sitá saki 

18 Kasei sipasiarep sibalat ka bagat 
buko néné, aku sipuoni si Johannes, 
ikua ka matamui: ké ratuppai baí 
apa pá, ka tiboiet sibalat néné, 


WAHYU 22.19 -—21 84 


tuppainangan leú et ukumanda 
Taikamanua, iaté sangamberinia 
paoreat, sitularatakenennia ka bagat 
buko néné 

19 Tageti, ké ai sia sibeleki, rubeiat 
sibalat ka bagat buko néné, belekinangan 
leú et rubeiatnia, Taikamanua, ka 
sitularat'akenennia, ka bagat buko 
néné, iaté rubeiat sibara ka loinat 
purimanuaiat, samba sibara ka laggai 
sipunenan néné 

20 Oto nia sipasisesegéaké 
sangamberinia katuareman néné 
masikua, "Sibulatnia, táan mauuju kuoi!" 
Amen! Konan'an ale Tuhan Jesus 

21 Bulé ikau panguruatnia Tuhan 
Jesus, ka tubudda sangamberi paamian 
Taikamanua! 

